मत्तिए ठेहुदु

आप्राखाम

परिचय

का किताबकाइ “मत्तिए ठेहुदु आप्राखाम” ङासिले होदु। “आप्राखाम” को पुर्तुङ्‍गा का थादु, येसु ख्रिस्टए मिपालिको लुपको लागि उस्तेको ख्रो पिसाकाइ अन्तर्मादातेङा युवान त्याङ तोच्युरिते बिस्वास लोङ्‍योङ्दु साक्खालेए लुपको गोनिगोम खालाम्योङ्दु त्याङ साङ्‍राड्‍डेको राड्‍डेङा बिको खालाम्योङ्दु। काकाइ उछिगाते “आप्राखाम” ङासिदु हारा थादु ङाते युहन्‍ना ३:१६ ङा आप्रातिनि ठेसिले होदु:

बाइबलको विद्वानपालिङि आहेए ओलिगोरे आप्राखामको किताबपालिङि मत्तिको भुन्दा मर्कुसको किताब हाबि ठेसिदु ङाते यास्योङ्दु (मर्कुसको किताबको परिचय योहो)। तर आहेए काओइ यास्योङ्दु येसुको दिचिप निसका लाबोनपालिङि दिका मत्ति नामेको ठ्‍या मुमुदु मिए (मत्ति १०:३; मर्कुस ३:१८) मर्कुसए भुन्दा हाबि येसुको लेकको सुचिते आरमेइक खामते ठेहुले नाहुदु थ्यो। त्याङ मर्कुसको किताब ठेको दुम्तेलिबि मत्तिए इस्वि सम्बत् ५५-६५ ङा उस्तेए ठेहुदु बयानको संसोधन लोङुनो, त्याङ काङा नाइ मर्कुसको आप्राखाम चुकुनो। वास्तवङा, ५५ पदपालि भुन्दा बाहेक साक्खाले मर्कुसको आप्राखाम मत्तिको आप्राखामङा नाइ चुकुनो।

मत्तिको आप्राखामको अन्तिम संसोधन मत्ति उस्तेङि अथवा तोनामा होयोङ्दु मिपालिङि ग्रिक खामते लोङ्सिले होदुथ्यो।

मत्तिए ठेहुदु आप्राखाम १०५० पदपालिङा, ५०० पदपालि मर्कुसको आप्राखामङा इखालाम्दु। बेगाले २५० पदपालि लुकाको आप्राखामङा इखालाम्दु। बाइबलको आहे विद्वानपालिए काओइ चालिसियोङ्दु मर्कुसको आप्राखाम भुन्दा बाहेक येसुको सिक्छ्‍याको दिगोरे संग्रह होदुथ्यो, तोकाइ मत्ति ङा लुकाए उस्ते उस्तेबाङको आप्राखामङा चुयोङ्नो।

आहे विद्वानपालिको खामओनि, मत्तिको आप्राखामको अन्तिम संसोधन इस्वि सम्बत् ७०-८० ङा एन्टिओक राडेपाडेङा लोङ्सिदु थादु। मत्तिको आप्राखाम विसेस लोङ्ते यहुदिपालिको लागि ठेसिदु थादु। कुनिगरि अगमवाणि लोङ्सिदु खाम येसुको लेकङा यागापान ङाते मत्तिए आहे ठाइङा ठेहुले नाहुदु।

मत्तिए ठेहुदु

आप्राखाम

येसुको ज्युज्यु च्याब्ज्यु

(लुका ३:२३-३८)

1

1 अब्राहामको चा, दाउदको चा, येसु ख्रिस्टको ज्युज्यु च्याब्ज्यु:

2 अब्राहाम इसहाकको आपा थ्यो।

इसहाक याकुबको आपा थ्यो,

याकुब यहुदा ङा तोको हु-बुबुपालिको आपा थ्यो।

3 यहुदा फारेस ङा जाहेरको आपा थ्यो। तोबाङको आमागुरि तामार थ्यो।

फारेस हेस्रोनको आपा,

हेस्रोन आरामको आपा,

4 आराम अम्मिनादाबको आपा,

अम्मिनादाब नहसोनको आपा,

नहसोन सल्‍मोनको आपा,

5 सल्मोन बोअजको आपा थ्यो। तोको आमा राहाब थ्यो।

बोअज ओबेदको आपा थ्यो। तोको आमा रुथ थ्यो।

ओबेद यिसैको आपा,

6 यिसै दाउद धनैको आपा थ्यो।

दाउद सोलोमनको आपा थ्यो। तोको आमा उरियाहको उमा थ्यो।

7 सोलोमन रहबामको आपा,

रहबाम अबियाको आपा,

अबिया आसाको आपा,

8 आसा यहोसापातको आपा,

यहोसापात यहोरामको आपा,

यहोराम उज्जियाहको आपा,

9 उज्जियाह योतामको आपा,

योताम आहाजको आपा,

आहाज हिजिकियाको आपा,

10 हिजिकिया मनस्सेको आपा,

मनस्से अमोनको आपा,

अमोन योसियाहको आपा,

11 योसियाह यकोनियाह ङा तोको हुपालिको आपा थ्यो। यकोनियाह ङा तोको हुपालि बेबिलोनङा यहुदिपालिकाइ खतकि लोङ्ते हेन्योङ्दु बेरेङ निʔयोङ्‍ले होयोङ्‍थ्यो।

12 बेबिलोनङा खतकि लोङ्ते हेन्सिते लिबि

यकोनियाह सालतिएलको आपा थ्यो,

सालतिएल यरुबाबेलको आपा,

13 यरुबाबेल अबिउदको आपा,

अबिउद एल्याकिमको आपा,

एल्याकिम आजोरको आपा,

14 आजोर सादोकको आपा,

सादोक आखिमको आपा,

आखिम एलिउदको आपा,

15 एलिउद एलाजारको आपा,

एलाजार मत्तानको आपा,

मत्तान याकुबको आपा थ्यो।

16 याकुब त्यै योसेफको आपा थ्यो, तोको उमा मरियम थ्यो। त्यै मरियमङि येसु निकान, तोकाइ ख्रिस्ट ङाते यास्योङ्दु।

17 काओनि अब्राहामङि दाउदतेका दिचिपओलि डुरि थाहान, त्याङ दाउदको स्याङङि बेबिलोनङा खतकि लोङ्ते हेन्सियोङ्दु स्याङतेका दिचिपओलि डुरि थाहान, त्याङ बेबिलोनङा खतकि लोङ्ते हेन्योङ्दु स्याङङि ख्रिस्ट निदु स्याङतेका फिरि दिचिपओलि डुरि थाहान।

येसु ख्रिस्ट निकान

(लुका २:१-७)

18 येसु ख्रिस्ट इन्याङगरि निकान: येसुको आमा मरियमकाइ योसेफनामा आमात्सिले होथ्यो, तर तोबाङ‍को बोरे थासाभुन्दा हाबि नाइ मरियम उल्फो लुङ्‍गुरिङि बाङ्‍काल थाले होथ्यो।

19 तर तोको लावा योसेफ धार्मिक मि थादुए तोकाइ आङालङा माचिपाराइतिनि सुमाक्‍का नाइ वार्सा आलिह्‍यान।

20 तर तोए का खाम चालिसिले होदु बेरेङ आल्माङ‍ङा परमप्रभुको दुत चिखेत्सिन, त्याङ तोकाइ इन्याङ ङाहुनो, “योसेफ, दाउदको चा, नाङको उमा मरियमकाइ नाङथेनामा नासाकाइ माआरिए, हाराकाइभुन्या तोको बाङ्‍कालङा होदु हुचागुरि उल्फो लुङ्‍गुरिङि थाले होदु।

21 तोए दिका हुचा निʔदु त्याङ नाङए तोको नामे येसु ङाते नाहो, हाराकाइभुन्या तोए उस्तेको मिपालिकाइ तोबाङ‍को लुपङि चिमोहुदु।”

22 अगमवक्ताङि परमप्रभुए चिज्याङ्‍दु वाखे याचिगाप्साकाइ नाइ का साक्खाले थाहान,

23 “योहो, दिका कन्या बाङ्‍काल थादु, त्याङ तोए दिका चा निʔदु, त्याङ तोको नामे इम्मानुएल नासिदु,” (काको पुर्तुङ्‍गा गुरि “परमेस्वर निनामा” थादु)।

24 योसेफ आमिदुङि साइसिह्‍यान, त्याङ परमप्रभुको दुतए ङाहुदुओनि मरियमकाइ उस्तेको उमाको रुपते नाहुनो।

25 मरियमए चा मानिदुका योसेफ तोनामा माआमिह्‍यान। मरियमए हुचा निʔताले योसेफए तो हुचाको नामे येसु नाहुनो।

ज्योतिसिपालि केल्योङान

2

1 हेरोद धनैको स्याङङा यहुदियाको बेथलेहेमङा येसु निकान। तो कालेङा हरेलङ्‍काको ज्योतिसिपालि यरुसलेमङा केल्योङान त्याङ तोबाङए ङायोङ्नो,

2 “यहुदिपालिको धनै थाते निदु कुता होदु? हाराकाइभुन्या निए तोको उछि हरेलङ्‍काङा निवान त्याङ तोकाइ सेवासेर्ग्याम लोङ्सा केलेतिले होकिदु।”

3 हेरोद धनैए का सायुनो, तो दुखित थाहान, त्याङ यरुसलेमको मिपालि ओइ दुखित थायोङान।

4 त्याङ धनैए साक्खाले जेखा ठेमुपालि ङा सास्तर सायोङ्दुपालिकाइ मुमुनो, त्याङ, “ख्रिस्ट कुता निʔदु?” ङाते आयुत्सा लागाइसिन।

5 तोबाङए तोकाइ ङायोङ्नो, “यहुदियाको बेथलेहेमङा, हाराकाइभुन्या अगमवक्ताए ठेहुले नाहुदु,

6 ‘ए बेथलेहेम, यहुदा राड्‍डेको देसे,

कुन्दु रितिए ओइ नाङ यहुदाको सासकपालिको आन्तारेङङा उच्याचा माहो,

हाराकाइभुन्या नाङङि दिका सासक लेत्‍ताले केल्दु,

तोए गाइको मि, इस्राएलकाइ योहुदु’।”

7 तोङि लिबि हेरोदए तो ज्योतिसिपालिकाइ सुमाक्‍का उरौतोले उछि कुन्दु स्याङङा चिखेत्सिथ्यो तो तोबाङङि थासायुनो।

8 तोए तोबाङकाइ इन्याङ ङातोले बेथलेहेमङा ठोहुनो, “याने, त्याङ तो हुचाकाइ दाङ्‍नो। निङए तोकाइ खालाम्को दुम्तेलिबि गाइकाइ ङानिङ, त्याङ गाइ ओइ याताङाले तोकाइ सेवासेर्ग्याम लोङुन्दु।”

9 त्याङ धनैको खाम सायोङ्तोले तोबाङ उस्ते-उस्तेबाङको उलामदाइ यायोङान। त्याङ तोबाङए हरेलङ्‍काङा नियोङ्दु तो उछि तोबाङको हाबि-हाबि याहान त्याङ हुचा होदु ठाइङा यालेत्ते लिबि तो उछि तोत्ते अणेयान।

10 त्याङ का उछि निको दुम्तेलिबि तोबाङ आठ्‍ठे आस्ताङ्ते ताङ्‍योङान।

11 त्याङ नेमदुङङा बियोङ्ताले तोबाङए हुचाकाइ तोको आमा मरियमको आङ्ख्याते नियोङ्नो, त्याङ रोपोसियोङ्ताले येसुकाइ सेवासेर्ग्याम लोङ्‍योङ्नो। त्याङ उस्ते-उस्तेबाङको उपान फेत्योङ्तोले लुङा, आसारेनाम साङ ङा आसारेनाम मुर्रको ठेम्बु दरियोङ्नो।

12 त्याङ हेरोदकोते बुरुसिते मायाने ङाते आल्माङ‍ङा परमेस्वरङि चेतावनि खालाम्योङ्तोले तोबाङ बेगाले उलाम थाते उस्तेबाङको राड्‍डेङा बुरुसियोङान।

योसेफ उस्तेको जाहान हेन्तोले मिस्रङा याहान

13 तो ज्योतिसिपालि यायोङ्ताले लिबि परमप्रभुको दिका साङ्‍राड्‍डेमि आल्माङ‍ङा योसेफकोते चिखेत्सिन त्याङ तोए इन्याङ ङाहुनो, “स्रेका, उच्याचा हुचा ङा तोको आमाकाइ नामा हेन्तुनाले मिस्र राड्‍डेङा सुगाप्से, त्याङ गे नाङकाइ माङानाङादुका तोङा नाइ होका, हाराकाइभुन्या हेरोदए हुचाकाइ सात्छाकाइ दाङुले नाहुदु।”

14 त्याङ योसेफ स्रेताले उच्याचा हुचा ङा तोको आमाकाइ नामा हेन्तोले मिस्र राड्‍डेङा टाहे नाइ याओइ याहान,

15 त्याङ हेरोद मासिदुका तोङा नाइ होकान। अगमवक्ताङि परमप्रभुए यासिदु वाखे इन्याङगरि यागापान, “गे गाइको चाकाइ मिस्र राड्‍डेङि उरोहुनुङ।”

हेरोदए हुचापालिकाइ चिसातुनो

16 ज्योतिसिपालिए तोकाइ ढाँटायोङ्दु खाम हेरोदए थासायुनो, त्याङ तो रागेए चुर थाहान। त्याङ ज्योतिसिपालिङि था थादु स्याङ ओनि बेथलेहेम ङा तो सोदेङा दुङङा होयोङ्दु निस दाङ ङा तोभुन्दा पोलेको साक्खाले बाबुचापालिकाइ चिसातुनो।

17 इन्याङगरि यर्मिया अगमवक्ताए यासिदु वाखे यागापान,

18 “रामाङा दिगोरे सारे इसायान,

सुँकुइ-सुँकुइ थातिनिका क्रेप्योङ्दु ङा विलापको जेखा सारेए,

राहेल उस्तेको बाबुचापालिको लागि फेʔकालाले होदु,

सुएओइ तोकाइ थोम लोङ्‍को माथाङ्‍योङ्नो,

हाराकाइभुन्या तोको बाबुचापालि नान मामोयोङान।”

मिस्र राड्‍डेङि बुरुसियोङान

19 हेरोद सिको दुम्तेलिबि परमप्रभुको दिका साङ्‍राड्‍डेमि आल्माङ‍ङा योसेफकोते मिस्रङा चिखेत्सिन,

20 त्याङ इन्याङ ङाहुनो, “स्रेका, हुचा ङा तोको आमाकाइ नामा हेन्तुनाले इस्राएल राड्‍डेङा बुरुसितानाले या, हाराकाइभुन्या हुचाकाइ सात्छा दाङ्‍योङ्‍दुपालि सिको दुम्योङ्ले होयोङ्दु।”

21 तो स्रेताले हुचा ङा तोको आमाकाइ नामा हेन्तोले इस्राएल राड्‍डेङा बुरुसिन।

22 तर यहुदियाङा उस्तेको आपा हेरोदको ठाइङा अर्खिलाउसए सासन लोङुले नाहुदु यास्योङ्दु साइतोले योसेफ तोदाइ हेन्छा आरिह्‍यान। त्याङ आल्माङ‍ङा चेतावनि खालाम्तोले तो गालिलको सोदेङाङा याहान।

23 तो याताले नासरत यास्योङ्दु राडेपाडेङा होकान। इन्याङगरि अगमवक्तापालिको वाखे यागापान, “तोकाइ नासरि ङायोङ्दु।”

बप्‍तिस्मा-पिहुदु युहन्‍ना ङा तोको आप्राखाम

(मर्कुस १:१-८; लुका ३:१-१८; युहन्‍ना १:१९-२८)

3

1 त्यै कालेङा बप्‍तिस्मा-पिहुदु युहन्‍ना यहुदियाको पान्थार-ठाइङा केलान, त्याङ इन्याङ ङा-ङाते प्रचार लोङ्सा लागाइसिन,

2 “लुपको लागि ख्रोइबुरु यासिने, हाराकाइभुन्या साङ्‍राड्‍डेको राड्‍डे खेर्ते युलेत्ले होदु।”

3 हाराकाइभुन्या का तो नाइ थादु, तोको सुचिते यसैया अगमवक्ताए काओनि यासिले होथ्यो,

“पान्थार-ठाइङा दिका आर्टिदुको सारे,

‘परमप्रभुको लागि उलाम ठाङडोल लोङ्नो,

तोको लागि उलाम थेन्दु लोङ्नो’।”

4 युहन्‍नाए उँटको मुसङि ताʔयोङ्‍दु म्युङ बुसिथ्यो, त्याङ ब्याङते षेबिको बोया छ्‍युसिथ्यो। तोको च्यासा थो आरे ङा रुङवास थ्यो।

5 यरुसलेम, साक्खाले यहुदिया ङा यर्दन धादाइ कादाइको सोदेङाको साक्खाले मिपालि युहन्‍नाकोते यायोङान,

6 त्याङ उस्तेबाङको लुप स्विकार लोङ-लोङ्‍ते यर्दन षोङङा बप्‍तिस्मा कायोङ्नो।

7 तर फरिसिपालि ङा सदुकिपालिङि आहेए बप्‍तिस्मा काइसाकाइ केल्योङ्दु नितोले युहन्‍नाए तोबाङ‍काइ ङाहुनो, “ए रुलको हुचापालि, केल्सा सोदु परमेस्वरको रागेङि सुगाप्साकाइ निङकाइ सुए चेतावनि पिनिन?

8 यैथाताले ख्रोइबुरु ओनिको से चिसेनो।

9 ‘नि अब्राहामको खलक थाइदु’ ङाते निङ चिप्णोत्सिइदु ङाते माचालिसिने। गे निङकाइ ङानिङादु, परमेस्वरए का णिङपालिङि अब्राहामको खलक दोइकासा थाङुदु।

10 नाले नाइ दोम्बोको पोलेङा रापा पाराइको दुम्‍ले होदु। यैथाताले आप्रादु से माचिसेकुदु साक्खाले दोम्बो पाल्ते मेङा चिसिदु।

11 “गे गुरि बे निङकाइ ख्रोइबुरुको लागि पाङ्‍कुए बप्‍तिस्मा पिनिङादु, तर गाइङि लिबि युदु गुरि गाइभुन्दा ओइ बर्बदा निदु। तोको पाइपाना चाबुसा योग्यको गाइ मानि। तोए निङकाइ उल्फो लुङ्‍गुरिए ङा मेए बप्‍तिस्मा पिनिदु।

12 पित्रेप्सा लेम्‍‍‍‍‍‍‍बे तोको नाइ लाʔते होदु। त्याङ तोए तोको खालाकाइ षाङसेङ लोङुदु, त्याङ उस्तेको जाछो गुङ्‍कुटिङा मुमुदु, तर डाङ्र्‍यापालिगुरि कुतालेओइ मासिसा मेङा ज्योहुदु।”

येसुको बप्‍तिस्मा

(मर्कुस १:९-११; लुका ३:२१-२२)

13 त्याङ येसु गालिलङि युहन्‍नाकोते बप्‍तिस्मा काइसाकाइ यर्दनङा केलान।

14 तर युहन्‍नाए इन्याङ ङातोले येसुकाइ पाम्‍सा दाङुनो, “बरु गे पो नाङङि बप्‍तिस्मा काइको माइदु। हारा नाङ गाइकोते केल्सा?”

15 तर येसुए तोकाइ ङाहुनो, “नालेकाइ काओनि नाइ थासा पिहो। हाराकाइभुन्या इन्याङगरि नाइ निए साक्खाले धार्मिकता याचिगाप्को माइदु।” त्याङ युहन्‍नाए जादु ङाहुनो।

16 येसुए बप्‍तिस्मा काइतोले पाङ्‍कुङि प्रिङदाइ लेत ओइ लेतान, त्याङ साङ्‍राड्‍डे टाङ्दु, त्याङ येसुए परमेस्वरको लुङ्‍गुरिकाइ फुर्कुन ओनि थाते ओर्लाइसिताले उस्तेच्युरिते होʔसाकाइ युले होदु निहुनो।

17 त्याङ साङ्‍राड्‍डेङि काओनि सारे युवान, “का गाइको आप्रादु चा थादु, कानामा गाइ आठ्‍ठे ताङ्‍ङाले होङादु।”

पान्थार-ठाइङा येसुको बाटेसाइ

(मर्कुस १:१२-१३; लुका ४:१-१३)

4

1 त्याङ सेसेन्तारङि बाटेसाइ थासाकाइ उल्फो लुङ्‍गुरिए येसुकाइ पान्थार-ठाइङा हेनुनो।

2 येसु ओलिचिप उनि ङा ओलिचिप टाका उल्छ्‍या होताले लिबि क्रायान।

3 त्याङ बाटेसाइ लोङुदुए येसुकोते केल्ताले ङाहुनो, “नाङ परमेस्वरको चा थानानन्‍या का णिङपालिकाइ माणाइ था ङाते बक्‍के पिहो।”

4 तर येसुए जुवाफ पिहुनो, “दोमाङङा ठेसिले होदु, ‘मि माणाइए जुकुन माथा, तर परमेस्वरको उगोङि लेत्दु साक्खाले वाखेए मोले होदु’।”

5 त्याङ सेसेन्तारए येसुकाइ उल्फो राडेपाडेङा हेन्‍‍‍‍‍‍‍‍‍‍तोले परमेस्वरको मन्दिरच्‍‍‍‍युरि‍‍‍‍‍‍‍‍‍‍‍‍‍‍‍‍‍‍‍‍ते नाहुनो,

6 त्याङ तोकाइ ङाहुनो, “नाङ परमेस्वरको चा थानानन्‍या काङि चुसे, हाराकाइभुन्या दोमाङङा काओनि ठेसिले होदु,

‘परमेस्वरए उस्तेको साङ्‍राड्‍डेमिपालिको जिम्माते नाङकाइ पिनादु।

त्याङ तोबाङए नाङकाइ उस्तेबाङको लाʔ-लाʔते नायोङ्नादु,

नतरा बे नाङको कोन्टे णिङते ठोʔदु’।”

7 येसुए तोकाइ ङाहुनो, “दोमाङङा काओनि ठेसिले होदु, ‘नाङए परमप्रभु नाङको परमेस्वरको बाटेसाइ मालोङे’।”

8 फिरि सेसेन्तारए येसुकाइ दिगोरे चोङचोङ डन्डिते हेन्तोले अन्तर्मादातेको साक्खाले राड्‍डेपालि ङा तोङाको महिमा तोकाइ चिखेतुनो,

9 त्याङ येसुकाइ ङाहुनो, “नाङए रोपोसितानाले गाइकाइ सेवाङानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍या का साक्खाले थो गे नाङ‍काइ पिनाङादु।”

10 येसुए तोकाइ ङाहुनो, “सेसेन्तार, नाङ काङि याओइ या! हाराकाइभुन्या दोमाङङा काओनि ठेसिले होदु, ‘नाङए परमप्रभु नाङथेको परमेस्वरकाइ सेवासेर्ग्याम लोङो, त्याङ तोको जुकुन सेवा लोङो’।”

11 तोङि लिबि सेसेन्तारए येसुकाइ वार्तातोले याहान, त्याङ साङ्‍राड्‍डेमिपालि युयोङ्ताले येसुको सेवा लोङ्‍योङ्नो।

येसुए प्रचार लोङ्सा लागाइसिन

(मर्कुस १:१४-१५; लुका ४:१४-१५)

12 युहन्‍ना टिसाठाइङा पारायान यास्योङ्दु साइतोले येसु गालिलदाइ याहान,

13 त्याङ नासरत तोर्तातोले कफर्नहुमङा याताले तोङा होʔसा लागाइसिन। का राडेपाडे जबुलुन ङा नप्‍तालिको सोदेङाङा, सागारिको जोरङा पाराइदु।

14 यसैया अगमवक्ताए यासिदु खाम इन्याङगरि यागापान,

15 “जबुलुनको राड्‍डे ङा नप्‍तालिको राड्‍डे,

सागारिको जोर, यर्दन दाहाल,

बेगालेडातिपालि होयोङ्‍दु गालिल!

16 उखिङछोछोङा होयोङ्दु मिपालिए

दिगोरे जेखा आथाङ नियोङ्ले नायोङ्दु।

मृत्युको खिपा पाराइदु राड्‍डेङा

होयोङ्दुपालिच्युरिते दिगोरे आथाङ तोले होदु।”

17 तो कालेङिनि प्रचार लोङ-लोङ्ते येसुए ङासा लागाइसिन, “लुपको लागि ख्रोइबुरु यासिने, हाराकाइभुन्या साङ्‍राड्‍डेको राड्‍डे खेर्ते युलेत्ले होदु।”

येसुको साक्खालेङि हाबिको लाबोनपालि

(मर्कुस १:१६-२०; लुका ५:१-११)

18 गालिल सागारिको जोर-जोर चावाले होदु बेरेङ येसुए पत्रुस यास्योङ्दु सिमोन ङा तोको हु अन्द्रियास, निसैकाकाइ नाङा चुम्साकाइ सागारिङा जाल चियोङ्‍ले नायोङ्‍दु निहुनो, हाराकाइभुन्या तोबाङ जलाहारि थ्यो।

19 येसुए तोबाङकाइ ङाहुनो, “गाइको लिबि चावाने, त्याङ गे निङकाइ मिपालि चुम्सा जलाहारि बनैनिङादु।”

20 तोबाङए छोन्चाको छोन्चे उस्तेबाङको जालपालि वार्योङ्तोले येसुको लिबि चावायोङान।

21 तोङिनि या-याओइ येसुए बेगाले निसका हु-बुबु जब्दियाको चापालि याकुब ङा तोको हु युहन्‍नाकाइ तोबाङ‍को आपा जब्दियानामा कोङङा उस्तेबाङको जाल चुराप्योङ्ले नायोङ्दु निहुनो। त्याङ येसुए तोबाङकाइ उरोहुनो।

22 त्याङ त्यैकालेङा कोङङा तोबाङको आपाकाइ वार्ताते तोबाङ येसुको लिबि चावायोङान।

गालिलङा येसुको सेवाकाइको जेत

(लुका ६:१७-१९)

23 त्याङ येसुए तोबाङको योरिनेमपालिङा चिठेन-चिठेन्ते, राड्‍डेको आप्राखाम प्रचार लोङ-लोङ्ते त्याङ मिपालिङा होदु साक्खाले पाराको माथाङपालि ङा माङको रुनुरुनु चिजा-चिजाते गालिलको साक्खाले ठाइङा आयाङ्‍का लाहान।

24 येसुको नामे सिरियाभरि फेलान, त्याङ माथाङ‍्‍योङ्दुपालि अर्थात् आहे पाराको माथाङ ङा खोरिए सतयोङ्दुपालि, बुमाङ लागायोङ्दुपालि, त्याङ जाहाए माथाङ्‍योङ्दुपालि, ङा सोम्बा थायोङ्दु साक्खालेकाइ मिपालिए येसुकोते केल्योङ्नो। येसुए तोबाङकाइ चिजाहुनो

25 त्याङ गालिल, डेकापोलिस, यरुसलेम, यहुदिया ङा यर्दन दाहालबासाको जेखा योरिपालि येसुको लिबि-लिबि चावायोङान।

डन्डिको उपदेस

(५:१–७:२९)

5

1 योरिकाइ नितोले येसु डन्डिटो याहान, त्याङ तोङा होʔको दुम्तेलिबि लाबोनपालि तोकोते केल्योङान।

2 तोए तोबाङकाइ इन्याङ ङाते चिठेन्सा लागाइसिन,

छ्‍यात डुडु

(लुका ६:२०-२३)

3 “लुङ्‍गुरिङा फुङ्‍‍गिन्टासि थायोङ्दुपालिए डुडु खालाम्योङ्दु,

हाराकाइभुन्या साङ्‍राड्‍डेको राड्‍डे तोबाङ‍को नाइ थादु।

4 सोक यास्योङ्दुपालिए डुडु खालाम्योङ्दु,

हाराकाइभुन्या तोबाङ‍ए सान्त्वना खालाम्योङ्दु।

5 मालिम्चापालिए डुडु खालाम्योङ्दु,

हाराकाइभुन्या तोबाङ‍ए अन्तर्मादातेको अधिकार खालाम्योङ्दु।

6 धार्मिकताको लागि क्रायोङ्दु ङा लाकायोङ्दुपालिए डुडु खालाम्योङ्दु,

हाराकाइभुन्या तोबाङ क्वास्योङ्दु।

7 दया चिखेत्योङ्दुपालिए डुडु खालाम्योङ्दु,

हाराकाइभुन्या तोबाङ‍ए ओइ दया खालाम्योङ्दु।

8 सोचि लोङ्से थायोङ्दुपालिए डुडु खालाम्योङ्दु,

हाराकाइभुन्या तोबाङ‍ए परमेस्वरकाइ नियोङ्दु।

9 थेमथेमको जेत लोङ्‍योङ्दुपालिए डुडु खालाम्योङ्दु,

हाराकाइभुन्या तोबाङ परमेस्वरको खलकपालि ङाते चिआग्यौसियोङ्दु।

10 धार्मिकताको लागि सतावट खालाम्योङ्दुपालिए डुडु खालाम्योङ्दु,

हाराकाइभुन्या साङ्‍राड्‍डेको राड्‍डे तोबाङको नाइ थादु।

11 “मिपालिए गाइको खातिर निङकाइ निन्दा लोङ्निदु त्याङ सतैनिदु, त्याङ माछ्‍यात्दु खाम चिज्याङ्‍योङ्ताले निङ‍को विरुद्धते साक्खाले माआप्रादु खाम ङानिदु बेरेङ निङए डुडु खालाम्नुदु।

12 तो कालेङा ताङ्ने, त्याङ आठ्‍ठे आस्ताङ्ने, हाराकाइभुन्या साङ्‍राड्‍डेङा निङको इनाम जेखा होदु। इन्याङगरि नाइ निङभुन्दा हाबिको अगमवक्तापालिकाइ तोबाङए सतैयोङ्‍थ्यो।

छ्‍या ङा आथाङ

(मर्कुस ९:५०; लुका १४:३४-३५)

13 “निङ अन्तर्मादातेको छ्‍या थानिदु, तर छ्‍या मासेह्‍यानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍या हाराए तो छ्‍या चिसेसा? तो बे प्रिङदाइ चिसा ङा मिपालिको कोन्टेए त्रिसा बाहेक बेगाले हारा जेतको ओइ माथा।

14 “निङ अन्तर्मादातेको आथाङ थानिदु। डन्डिते खेम्सिदु राडेपाडे षुल्सिसा माथाङ।

15 मिपालिए इतार चाथोते फामए बे माकोङ्‍योङ, तर ठड्‍यौरोच्युरिते नायोङ्दु, त्याङ नेमङा होयोङ्दु साक्खालेको लागि तोए आथाङ पिहुदु।

16 इन्याङगरि नाइ निङको आथाङ मिपालिको हाबि आथाङ एथा। त्याङ तोबाङ‍ए निङ‍को आप्रा जेत एनियोङो, त्याङ साङ्‍राड्‍डेङा होदु निङ‍को आपाको महिमा एलोङ्‍योङो।

राजगाल पालना

17 “मोसाको राजगाल ङा अगमवक्तापालिए चिठेन्योङ्दु खाम नासिसाकाइ गाइ युङान ङाते निङए माचालिसिने। गाइ बे तो नासिसाकाइ माथा तर याचिगाप्साकाइ युङान।

18 छ्‍याततिनि नाइ गे निङकाइ ङानिङादु, साङ्‍राड्‍डे ङा अन्तर्मादाते साम्ते मायादुका परमेस्वरको राजगालको उच्याचाभुन्दा उच्याचा खाम ओइ मायागापमारा मातोर्ता।

19 यैथाताले सुए ओइ का बक्‍केपालिङिनि साक्खालेङि उच्याचाकाइ मामानायानन्या ङा मिपालिकाइ ओइ तुन्या नाइ लोङ्सा चिठेननोन्या, साङ्‍राड्‍डेको राड्‍डेङा तो साक्खालेङि उच्याचा याथादु। तर सुए ओइ तो बक्‍केपालि मानाइयानन्या ङा चिठेननोन्या साङ्‍राड्‍डेको राड्‍डेङा तो जेखा याथादु।

20 हाराकाइभुन्या गे निङकाइ ङानिङादु, निङ‍को धार्मिकता सास्तर सायोङ्दुपालि ङा फरिसिपालिको भुन्दा आहे माथाहानन्या निङ कुनिगरि ओइ साङ्‍राड्‍डेङा बिसा माथाङ।

रागे

(लुका १२:५७-५९)

21 “निङ‍ए साइनुले नानुदु, सारु कालेको मिपालिकाइ इन्या ङासिले होथ्यो, ‘नाङ‍ए मि मासाते त्याङ मि सातुदु मिगुरि दन्डको योग्य याथादु।’

22 तर गे निङकाइ ङानिङादु, उस्तेको हुनामा रागे यासिदु मि दन्डको योग्य थादु, त्याङ उस्तेको हुको माबेद लोङुदु मिए यहुदिपालिको जेखायोरिङा जुवाफ पिको माइदु। उस्तेको हुकाइ ‘नाङ गोङा’ ङाहुदु मि दोराड्‍डेको मेङा पाराइसा जोखिमको थादु।

23 यैथाताले नाङ‍ए परमेस्वरको थानिङा नाङको ठेम्बु दरिकुनादु बेरेङ नाङको हुको लोङ्सेङा नाङ‍को विरुद्धते हाराओइ होदु ङाते लोङ यानानन्या,

24 नाङको ठेम्बु त्यै थानिको हाबिबासा तोर्ताहो, त्याङ या। साक्खालेङि हाबि नाङ‍थेको हुनामा ठेया, त्याङ तोङिलिबि केल्तानाले नाङ‍को ठेम्बु दरिको।

25 “नाङको उजुरवालानामा राजगालनेमङा यानादु बेरेङ उलामते नाइ ठेओइ ठेया, नतरा बे उजुरवालाए नाङ‍काइ नियाठासामिको लाʔते चिचुम्ङुना त्याङ नियाठासामिए अधिकृतको लाʔते चिचुम्ङुना, त्याङ नाङ टिसाठाइङा पाराइनादु।

26 छ्‍याततिनि नाइ गे निङकाइ ङानिङादु, नाङए दि पुछार्‍याखेना मावारतिनि साक्खाले पेपेले मापिहुनादुका नाङ तोङिनि प्णोत्को माखालाम।

मान्द्रेसिङ

27 “निङए इन्याङ यास्योङ्दु साइनुले नानुदु, ‘नाङ‍ए मान्द्रेसिङ मालोङे।’

28 तर गे निङकाइ ङानिङादु, सुओइ मिए चामाइचाकाइ माआप्रा आलिए योहुनोन्या तोए हाबिङि नाइ उस्तेको लोङ्सेङा तोनामा मान्द्रेसिङ लोङ्‍को दुमुदु।

29 यदि नाङ‍को चाखुर मेसेए नाङकाइ लुप चिलोङ्नानन्या तोकाइ काइतुनाले चिहो, हाराकाइभुन्या नाङ‍को साक्खाले माङ दोराड्‍डेङा चिसाभुन्दा बे नाङ‍को आठअठिङ्‍गालपालिङि दिगोरे मानिसा गुरि नाङ‍को लागि आप्रा थादु।

30 नाङको चाखुर लाʔए नाङ‍काइ लुप चिलोङ्नानन्या तोकाइ पाल्ते चिहो। हाराकाइभुन्या नाङको साक्खाले माङ दोराड्‍डेङा हेन्छा भुन्दा बे नाङको आठअठिङ्‍गालपालिङि दिगोरे मानिसा गुरि नाङको लागि आप्रा थादु।

उमानामा कितोर्तासिसा

(मत्ति १९:९; मर्कुस १०:११-१२; लुका १६:१८)

31 “इन्याङ ओइ ङासिले होदु, ‘उस्तेको उमाकाइ वार्दु मिए तोकाइ वार्दुको छेस्को ठेते एपिहो।’

32 तर गे निङकाइ ङानिङादु, उस्तेको उमाकाइ मान्द्रेसिङको कारन बाहेक बेगाले कारनए वार्नोन्या तोए तोकाइ मान्द्रेसिङ चिलोङुदु, त्याङ तोओनि नाइ तो वा‍‍‍‍‍र्सिदु चामाइचाकाइ बोरे यासिदु मिए ओइ मान्द्रेसिङ लोङुदु।

ओचन च्यासा

33 “फिरि निङए साइनुले नानुदु, सारु कालेको मिपालिकाइ ङासिले होथ्यो, ‘नाङ‍ए च्यानादु ओचनको उर्लाङ मालोङे, तर हाराओइ लोङुन्दु ङाते परमप्रभुको हाबि च्यानादु ओचन याचिगापो।’

34 तर गे निङकाइ ङानिङादु, नाङए ओचन च्या नाइ माच्याए। साङ्‍राड्‍डेको नामेते ओचन माच्याए, हाराकाइभुन्या तो परमेस्वरको तितच्युलि थादु।

35 अन्तर्मादातेको नामेते ओइ ओचन माच्याए, हाराकाइभुन्या तो परमेस्वरको कोन्टे नासा ठाइ थादु। त्याङ यरुसलेमको नामेते ओइ ओचन माच्याए, हाराकाइभुन्या तो जेखा धनैको राडेपाडे थादु।

36 नाङथेको कापु थिसितानाले ओचन माच्याए, हाराकाइभुन्या नाङए दिपा चिम्याङकाइ खेना उबो अथवा किजि लोङ्‍को माथाङ।

37 निङए ङानुदु खाम गुरि ‘थादु’ थाहानन्या ‘थादु’, ‘माथा’ थाहानन्या ‘माथा’ एथा। काभुन्दा आहेगुरि सेसेन्तारङि केल्दु।

बदला काइसा

(लुका ६:२९-३०)

38 “निङए साइनुले नानुदु, इन्याङ ङासिले होथ्यो, ‘मेसेको साटो मेसे, त्याङ सुवाको साटो सुवा।’

39 तर गे निङकाइ ङानिङादु, राकाषेपालिनामा माकिडिने। सुओइ मिए नाङको चाखुर नाटेते णेनानन्या बेगाले नाटे ओइ फाते पिहो।

40 सुओइ मिए मुद्दा चलैतोले नाङको दौरा हेन्‍नोन्या तोकाइ नाङ‍को गोलो ओइ हेन्को पिहो।

41 सुओइ तिलङ्‍गाए नाङकाइ तोको बि चाबुते दि किलोमिटर हेन्छाकाइ ढिपि लागाइनानन्या तोनामा निस किलोमिटर या।

42 नाङनामा आमात्‍‍‍‍‍‍‍‍‍‍‍‍‍‍‍‍नादु‍‍‍काइ पिहो, त्याङ नाङनामा रिन काइसा आलिदुकाइ रिन पिहो।

सत्तुरकाइ जेसिकेन्सा

(लुका ६:२७-२८, ३२-३६)

43 “निङए इन्याङ यास्योङ्दु साइनुले नानुदु, ‘नाङको योन्दाकाइ जेसिकेनो, त्याङ नाङको सत्तुरकाइ छिछिदुरदुर लोङो।’

44 तर गे निङकाइ ङानिङादु, निङथेको सत्तुरपालिकाइ जेसिकेन्‍नो त्याङ निङकाइ सतैनिदुपालिको लागि प्रार्थना लोङ्नो,

45 त्याङ निङ साङ्‍राड्‍डेङा होदु निङथेको आपाको चा-चामाइपालि थानिदु। परमेस्वरए राकाषे ङा सज्‍जन निसैकाकाइ उनि चितोहुदु, त्याङ धर्मि ङा लुपि निसैकाकाइ सार्दे ठोचा युतुदु।

46 निङकाइ जेसिकेन्‍निदुपालिकाइ जुकुन निङए जेसिकेननुनन्या बे निङकाइ हारा इनाम थादु? हारा ठ्‍या मुम्योङ्दुपालिए ओइ तुन्या नाइ मालोङ्‍योङ रा?

47 निङए निङथेको हु-बुबुपालिकाइ जुकुन सेवा लोङ्नुनन्या बेगालेपालिए भुन्दा आहे हारा लोङ्नुन रा? हारा बेगाले डातिपालिए ओइ तुन्या नाइ मालोङ्‍योङ रा?

48 यैथाताले साङ्‍राड्‍डेङा होदु निङको आपा साक्खाले खामते ठिक थादुओनि निङओइ साक्खाले खामते ठिक थाको माइदु।

लिङ्‍गोरेङा पिसिदु तेन

6

1 “होसियार थाते होने, निङए मिपालिकाइ चिखेत्साकाइ धर्मको जेत मालोङ्नो। नतरा बे साङ्‍राड्‍डेङा होदु निङको आपाङि निङए हाराओइ इनाम माखालाम।

2 “यैथाताले निङए फुङ्‍‍गिन्टासिकाइ तेन पिनुदु बेरेङ निङथेको हाबि तुरहि मामुत्‍‍‍नो, तोओनि बे ङ्‍याकुन्यापालिए पो मिपालिङि होहोइ खालाम्साकाइ योरिनेमपालिङा ङा उलामपालिते लोङ्‍कालायोङ्‍दु। छ्‍याततिनि गे निङकाइ ङानिङादु, तोबाङए उस्तेबाङको इनाम खालाम्को दुम्योङ्ले नायोङ्दु।

3 तर नाङए तेन पिहुनादु बेरेङ नाङको चाखुर लाʔए हारा लोङुले नाहुदु तो खोला लाʔए था एमासायो।

4 नाङ‍को तेन लिङ्‍गोरेङा एथा, त्याङ लिङ्‍गोरेङा लोङ्सिदु जेत निहुदु नाङको आपाए नाङ‍काइ इनाम पिनादु।

प्रार्थना

(लुका ११:२-४)

5 “निङए प्रार्थना लोङ्नुदु बेरेङ ङ्‍याकुन्यापालि ओनि माथाने, हाराकाइभुन्या तोबाङ योरिनेमपालिङा ङा उलामते मिपालिए एनिइसे ङाते थेङ्‍योङ्ताले प्रार्थना लोङ्सा आलियोङ्दु। छ्‍याततिनि गे निङकाइ ङानिङादु, तोबाङए उस्तेबाङको इनाम खालाम्को दुम्योङ्ले नायोङ्दु।

6 तर नाङए प्रार्थना लोङ्नुदु बेरेङ नाङथेको नेमको डुङ्‍कुटिङा बिया, त्याङ खाणोङ टितुनाले लिङ्‍गोरेङा होदु नाङको आपाकाइ प्रार्थना लोङो। लिङ्‍गोरेङा लोङ्सिदु जेत निहुदु नाङको आपाए नाङकाइ इनाम पिनादु।

7 “त्याङ प्रार्थना लोङ्नुदु बेरेङ बेगाले डातिपालि ओनि निङ फोसोरोपाराए माबुनुसिने। हाराकाइभुन्या आहे वाखेते चिज्याङ्‍योङ्दु बेरेङ तोबाङको खाम इनासाइदु ङाते तोबाङ आलियोङ्दु।

8 यैथाताले तोबाङ ओनि माथाने। हाराकाइभुन्या निङए परमेस्वरकाइ आमात्साभुन्दा हाबि नाइ निङकाइ हारा-हारा थोको खट्‍टै निनिदु, तो निङको आपा साइदु।

9 तर निङए गुरि इन्याङगरि प्रार्थना लोङ्नो,

‘हे निको साङ्‍राड्‍डेङा होनादु आपा,

नाङको नामे उल्फो एथा।

10 नाङको राड्‍डे एयुवा,

नाङए आलिनादु ओनि का अन्तर्मादातेङा एयागापा।

11 निकाइ चाहाइदु च्यासा थो याङओइ याइसे।

12 निए निको अपराधिपालिकाइ गोनिगोम्वादु ओनि

नाङए ओइ निको अपराध गोनिगोमिसे।

13 निकाइ बाटेसाइङा माचिपाराइसे,

तर निकाइ राकाषेङि ब्रेनिसे।

[हाराकाइभुन्या राड्‍डे, पराक्रम, ङा महिमा साक्खाले इस्याङङा नाङको नाइ थादु, आमेन।’]a

14 “हाराकाइभुन्या निङए मिपालिको लुपपालि गोनिगोम्नुनन्या निङको साङ्‍राड्‍डेङा होदु आपाए ओइ निङकाइ गोनिगोम्निदु।

15 तर निङए मिपालिको लुपपालि मागोनिगोम्‍नुनन्‍या निङको आपाए ओइ निङको लुपपालि मागोनिगोम।

उल्छ्‍या

16 “निङ उल्छ्‍या होनिदु बेरेङ ङ्‍याकुन्यापालिए ओनि उखिङ खेन माचिखेत्‍नो। हाराकाइभुन्या मिपालिकाइ उल्छ्‍या होयोङ्दु चिखेत्साकाइ उस्तेबाङको खेन उखिङ लोङ्‍योङ्दु। छ्‍याततिनि नाइ गे निङकाइ ङानिङादु, तोबाङए उस्तेबाङको इनाम खालाम्को दुम्योङ्ले नायोङ्दु।

17 तर नाङगुरि उल्छ्‍या होनादु बेरेङ नाङथेको कापुते आसा उसुप्से, त्याङ नाङथेको खेन जेसे।

18 नाङको उल्छ्‍या मिपालिए माथा तर लिङ्‍गोरेको जेत निहुदु नाङको आपाए एनिना, त्याङ लिङ्‍गोरेङा निहुदु नाङ‍को आपाए नाङ‍काइ इनाम पिनादु।

साङ्‍राड्‍डेको सम्पति

(लुका १२:३३-३४)

19 “निङथेको लागि अन्तर्मादातेङा सिरि सम्पति मामुम्नो, काङा केरे ङा तामेखाराङ्‍‍गिए तो नासिहुदु। त्याङ काङा खुयुपालिए नेम फोराइते तो खुयोङ्दु।

20 तर निङथेको लागि साङ्‍राड्‍डेङा सिरि सम्पति मुम्नो, तोङा केरेए अथवा तामेखाराङ्‍‍गिए ओइ नासिको माथाङ त्याङ खुयुए ओइ खुइको माथाङ।

21 हाराकाइभुन्या नाङको धन होदु ठाइते नाङको लोङ्से ओइ थादु।

माङको इतार

(लुका ११:३४-३६)

22 “मेसे माङको इतार थादु। यदि नाङको मेसे आप्रा निह्‍यानन्या नाङको साक्खाले माङ आथाङ थादु।

23 तर नाङको मेसे आप्रा मानिह्‍यानन्या नाङको साक्खाले माङ उखिङ थादु। यैथाताले नाङ दुङङा होदु आथाङगुरि उखिङ थाहानन्या तो उखिङ कुन्दुनि छोछो थादु थाङुन!

परमेस्वर ङा सम्पति

(लुका १६:१३; १२:२२-३१)

24 “सुएओइ निसका दाक्पोको सेवा लोङ्‍को माथाङ। हाराकाइभुन्या तोए दिकाकाइ आजिर्दु त्याङ बेगालेकाइ गुरि जेसिकेनुदु। अथवा तोए दिकाकाइ बेद लोङुदु त्याङ बेगालेकाइ माबेद लोङुदु। निङए परमेस्वरको ङा धनको सेवा लोङ्‍को माथाङ।

25 “यैथाताले गे निङकाइ ङानिङादु, निङथेको लेकको लागि हारा च्‍यावा, हारा तुन्वा त्याङ निङथेको माङको लागि हारा बुसिवा ङाते फिक्रि मायासिने। हारा लेक च्यासा थोभुन्दा ङा माङ बुसिसा म्युङ भुन्दा जेखा माथा रा?

26 सर्ग्याको डाङ्‍गालेपालिकाइ योनो। तोबाङ‍ए पुया ओइ मालियोङ, आने ओइ माकोटेयोङ, गुङ्‍कुटिङा ओइ मामुम्योङ, तर निङको साङ्‍राड्‍डेको आपाए तोबाङ‍काइ याहुदु। हारा निङ तोबाङभुन्दा आहे दामेको मानि रा?

27 निङङा गुरि सुए ओइ फिक्रि यासिते उछिन्चा थालेओइ उस्तेको लागि आयु थपैको थाङुदु रा?

28 “त्याङ म्युङको लागि निङ हाराकाइ फिक्रि यासिनिदु? थालिको लिलि रेङकाइ योनो, तोबाङ कुनिगरि जेखा थायोङ्दु। तोबाङए जुन्जुल ओइ मायासियोङ, धागो ओइ माचारोयोङ।

29 तर गे निङकाइ ङानिङादु, सोलोमन धनै ओइ उस्तेको साक्खाले महिमाते तोबाङमध्ये दिका जति ओइ मासजैसिताकिथ्यो।

30 याङ होदु त्याङ बाठ्‍ठे मेङा चिसा ठिकाइ परमेस्वरए इन्याङगरि पहिर्‍याइनोन्या ए अल्पबिस्वासिपालि, हारा निङकाइ झुन आहे लोङ्ते परमेस्वरए मापहिर्‍याइ रा?

31 “यैथाताले ‘हारा च्यावा, हारा तुन्वा त्याङ हारा बुसिवा?’ ङाते फिक्रि मायासिने।

32 हाराकाइभुन्या बेगालेडातिपालिए का साक्खाले थोपालि दाङ्‍योङ्दु। निङको साङ्‍राड्‍डेङा होदु आपाए निङकाइ का साक्खाले थोको खट्‍टै निनिदु ङाते साइदु।

33 तर साक्खालेङि हाबि परमेस्वरको राड्‍डे ङा तोको धार्मिकताकाइ दाङ्नो, त्याङ का साक्खाले थो तोए निङकाइ पिनिदु।

34 यैथाताले बाठ्‍ठेको लागि फिक्रि मायासिने, हाराकाइभुन्या बाठ्‍ठेको इस्याङए उस्तेको फिक्रि उस्ते यासिदु। याङको खोरि याङको लागि नाइ वाल्छ्‍याल निदु।

a 

6:13 हानि खारु पान्डुलिपिपालिङा का पदको अन्तिम खन्ड माइखालाम।

बेगालेकाइ गाल्प्या माङासा

(लुका ६:३७-३८, ४१-४२)

7

1 “बेगालेको निया मालोङ्नो, त्याङ निङको ओइ निया माथा।

2 हाराकाइभुन्या निङए बेगालेकाइ निया लोङ्नुदु ओनि निङको ओइ निया थादु। निङए कुन्दु दापए बेगालेकाइ पिनुदु त्यै दापए निङए ओइ खालाम्नुदु।

3 हाराकाइ नाङए नाङथेको हुको मेसेङा होदु खाटिगुरि निहुनादु, तर नाङको नाङथेको मेसेङा होदु धोकल गुरि था मासाइ?

4 नाङको नाङथेको मेसेङा धोकल होहोओइ कुनि नाङए नाङको हुकाइ ङाको थाङुनादु, ‘गाइकाइ नाङको मेसेङि खाटि काइको प्याङ।’

5 ए ङ्‍‍‍‍‍‍‍‍‍‍‍‍‍‍‍‍‍याकुन्या, साक्खालेङि हाबि नाङको मेसेङि धोकल काइसे, त्याङ गुरि नाङको हुको मेसेङि खाटि काइसाकाइ नाङए आप्रातिनि निसा थाङुनादु।

6 “उल्फो थो कुचुपालिकाइ मायानो, निङथेको मोतिपालि प्यापालिको हाबि माचिनो, नतरा बे तोबाङए उस्तेबाङको कोन्टेए तोकाइ त्रियोङ्‍दु त्याङ बुरुसियोङ्ताले निङकाइ हाट्‍याप्ङुनि।

प्रार्थना लोङ्‍नो

(लुका ११:९-१३)

7 “आमात्‍नो त्याङ निङकाइ पिसिदु। दाङ्‍नो त्याङ निङए खालाम्नुदु। ढुक्लुङ्नो त्याङ निङको लागि खाणोङ टाङ्सिदु।

8 हाराकाइभुन्या आमातुदु मिकाइ पिसिदु, दाङुदु मिए खालामुदु, ढुक्लुकुदु मिको लागि खाणोङ टाङ्सिदु।

9 निङङा कुन्दुगुरि मि थाङुन, तोको चाए माणाइ आमातुदु बेरेङ तोकाइ णिङ पिहुथाङुन?

10 अथवा नाङा आमातुदु बेरेङ तोकाइ रुल पिहुथाङुन?

11 यैथाताले निङ राकाषे थातिनिले ओइ निङथेको चा-चामाइपालिकाइ आप्रादु थोपालि पिसा साइनिनन्या साङ्‍राड्‍डेङा होदु निङको आपाए तोनामा आमात्योङ्दुपालिकाइ झुन हानि पक्‍का लोङ्ते आप्रादु थोपालि पिहुदु।

12 “त्याङ मिपालिए निङनामा आप्रा व्यवहार एलोङिसे ङाते निङ आलिनिनन्या निङए ओइ तोबाङनामा आप्रा नाइ व्यवहार लोङ्‍को माइदु, हाराकाइभुन्या का नाइ राजगालए ङा अगमवक्तापालिए चिठेन्योङ्दु खामको सारांस थादु।

कोच्याप्रो ङा जेखा खाणोङ

(लुका १३:२४)

13 “कोच्याप्रो खाणोङङि दुङङा बिने, हाराकाइभुन्या नासिसा ठाइङा याचिलेत्छा खाणोङ जेखा ङा उलाम सजिलो थादु, त्याङ तोङिनि दुङङा बिसापालि आहे थायोङ्दु।

14 तर लेकङा याचिलेत्छा खाणोङ कोच्याप्रो ङा उलाम कठिन थादु। त्याङ कागुरि उछिन्चाए जुकुन खालाम्योङ्दु।

दोम्बो ङा तोको से

(लुका ६:४३-४४)

15 “माछ्‍यात्दु अगमवक्तापालिङि होसियार थाते होने, तोबाङ निङकोते बेणे ओनि थाते केल्योङ्दु, तर दुङबासागुरि आरिकोफान्दु रुङकुचुपालि ओनि थायोङ्दु।

16 तोबाङको सेङि निङए तोबाङकाइ ङोसाइनुदु। हारा निङए सिजिगारेको दोम्बोङि अङ्‍गुर अथवा पुटुको बुन्थुरुङि डुम्‍ला कुम्नुदु रा?

17 तुन्यानाइ साक्खाले आप्रादु दोम्बोए आप्रादु से चिसेकुदु, तर माआप्रादु दोम्बोए माआप्रादु से चिसेकुदु।

18 आप्रादु दोम्बोए माआप्रादु से माचिसे, त्याङ माआप्रादु दोम्बोए ओइ आप्रादु से माचिसे।

19 आप्रादु से माचिसेकुदु साक्खाले दोम्बो पाल्ते चिपोल्सिदु, त्याङ मेङा चिसिदु।

20 इन्याङगरि माछ्‍यात्दु अगमवक्तापालिकाइ तोबाङको सेङि ङोसाइनुदु।

गे निङकाइ कुताले ओइ माङोसाइ

(लुका १३:२५-२७)

21 “गाइकाइ ‘प्रभु, प्रभु’ ङायोङ्‍ङादु साक्खाले साङ्‍राड्‍डेको राड्‍डेङा बिको माथाङ्‍योङ। साङ्‍राड्‍डेङा होदु गाइको आपाए आलिदुओनि जेत लोङ्‍योङ्दुपालि जुकुन परमेस्वरको राड्‍डेङा बिको थाङ्‍योङ्दु।

22 तो इस्याङ आहेए गाइकाइ ङायोङ्‍ङादु, ‘प्रभु, प्रभु, हारा निए नाङको नामेते अगमवाणि माचिज्याङिन? नाङको नामेते बुमाङपालि मापोवान? त्याङ नाङको नामेते आहे थोम्बेसिलेको जेतपालि मालोङ्वान रा?’

23 त्याङ गे तोबाङकाइ पेस्तिनि ङाहुन्दु, ‘गे निङकाइ कुताले ओइ माङोसाइतिनिङाकि। ए अधर्म जेत लोङ्नुदुपालि, गाइङिनि अलम्था थाने।’

निस खालको जग

(लुका ६:४७-४९)

24 “यैथाताले गाइको वाखे नासाइतोले तोओनि जेत लोङुदु मि दिका सर्सि निदु मि थादु, तोए उस्तेको नेम चट्‍टानच्युरिते खेमुनो।

25 सार्दे युताले रुणिबाणि युवान, त्याङ फाषा वाताले तो नेमच्‍युरिते थ्रेमान। तैओइ तो नेम मापोलान, हाराकाइभुन्या तो नेम णिङच्युरिते खेम्सिले होथ्यो।

26 गाइको वाखे नासाइतोले ओइ तोओनि जेत मालोङ्दु मि दिका गोङा मि ओनि थादु, तोए उस्तेको नेम चाङ्‍खाच्युरिते खेमुनो।

27 सार्दे युताले रुणि युवान, त्याङ फाषा वाताले तो नेमच्‍युरिते थ्रेमान, त्याङ तो नेम रालारोले थाते पोलान।”

येसुको अधिकार

28 येसुए का खाम ङाको दुम्तेलिबि तोए चिठेनुदु खामते योरि थोम्‍बेसिले थायोङान,

29 हाराकाइभुन्या तोए तोबाङ‍को सास्तर सायोङ्दुपालिए ओनि माथा, तर अधिकार होदु मिए ओनि चिठेनुथ्यो।

दिका कोर्‍याहा जाहान

(मर्कुस १:४०-४५; लुका ५:१२-१६)

8

1 येसु डन्डिङि युको दुम्तेलिबि जेखा योरि तोको लिबि चावायोङान।

2 दिका कोर्‍याहा येसुकोते केल्ताले पोकोले दोते इन्याङ ङाहुनो, “हे प्रभु, नाङए आलिनानन्या गाइकाइ चिजाको थाङ्‍ङादु।”

3 येसुए उस्तेको लाʔ ठोन्तोले तोकाइ थिहुनो त्याङ ङाहुनो, “गाइ आलिङादु, नाङ जाओइ जा।” त्यै कालेङा नाइ तोको कोर जाओइ जाहान।

4 त्याङ येसुए तोकाइ ङाहुनो, “योहो, नाङए का सुकाइ ओइ माङाहे। तर यातानाले नाङए नाङथेकाइ ठेमुकोते चिखेत्से त्याङ मिपालिको प्रमानको लागि मोसाए पिनिदु बक्‍केओनि ठेम्बु दरिको।”

रोमि कप्‍तानको बिस्वास

(लुका ७:१-१०)

5 येसु कफर्नहुमङा बिदु बेरेङ दिका रोमि कप्‍तान येसुकोते केल्ताले सेवाते तोए ङाहुनो,

6 “हे प्रभु, गाइको स्युन्डुरि सोम्बाए आठ्‍ठे माथाङ्ताले नाले नेमते आमिले होदु।”

7 येसुए तोकाइ ङाहुनो, “गाइ केल्ताङाले तोकाइ चिजाहुन्दु।”

8 तर कप्‍तानए ङाहुनो, “हे प्रभु, नाङकाइ गाइको नेमते उरौसा योग्यको गाइ मानि। तर वाखे जुकुन चिज्याङ्ते प्याङ, त्याङ गाइको स्युन्डुरि जाओइ जादु।

9 हाराकाइभुन्या गाइओइ अधिकारिपालिको अधिनते होङादु, त्याङ गाइको अधिनते तिलङ्‍गापालि होयोङ्दु। गे दिकाकाइ ‘या’ ङाहुन्दु बेरेङ तो यादु, बेगालेकाइ ‘रा’ ङाहुन्दु बेरेङ तो रादु। गाइको स्युन्डुरिकाइ ‘इन्याङ लोङो’ ङाहुन्दु बेरेङ तोए तो लोङुदु।”

10 का खाम नासाइतोले येसु थोम्‍बेसिले थाहान, त्याङ उस्तेको लिबि-लिबि चावायोङ्दुपालिकाइ ङाहुनो, “छ्‍याततिनि गे निङकाइ ङानिङादु, इस्राएलङा ओइ गे काओनि जेखा बिस्वास माखालाम्तुङ्‍‍कि।

11 गे निङकाइ ङानिङादु, हरेलङ्‍का ङा थरेलङ्‍काङि आहे मिपालि केल्योङ्दु, त्याङ अब्राहाम, इसहाक ङा याकुबनामा साङ्‍राड्‍डेको राड्‍डेको डोनङा होयोङ्दु।

12 तर राड्‍डेको खलक प्रिङदाइ उखिङछोछोङा चिसियोङ्दु। तोङा मिपालि क्रेप्योङ्दु त्याङ सुवा मुर्सियोङ्दु।”

13 त्याङ येसुए रोमि कप्‍तानकाइ ङाहुनो, “या, नाङए बिस्वास लोङुनादु ओनि नाइ नाङकाइ एथा।” त्याङ तोको स्युन्डुरि त्यै कालेङा जाओइ जाहान।

आहे माथाङ्‍योङ्दुपालि जायोङान

(मर्कुस १:२९-३४; लुका ४:३८-४१)

14 पत्रुसको नेमते येसु केलेत्दु बेरेङ तोको आजि जोरोए माथाङ्ताले आमिले होदु निहुनो।

15 येसुए तोको लाʔ थिहुनो, त्याङ जोरोए तोकाइ तोर्ताहुनो। त्याङ तो स्रेताले येसुको सेवा लोङ्‍सा लागाइसिन।

16 त्याङ उखिङ्सा सोदु बेरेङ मिपालिए येसुकोते बुमाङ लागाइदु आहे मिपालिकाइ केल्योङ्नो। त्याङ तोए चिज्याङ्ताले नाइ तो साक्खाले राकाषे लुङ्‍गुरिपालि चिलेतुनो, त्याङ माथाङ्‍योङ्दुपालि साक्खालेकाइ चिजाहुनो।

17 यसैया अगमवक्ताए चिज्याङ्दु वाखे यागाप्साकाइ का थाथ्यो, “तो उस्तेए निको रुनुरुनुपालि चाबुहुनो, त्याङ निको रोगपालि चिस्रेते हेनुनो।”

बिस्वासिपालिए पिसा मोले

(लुका ९:५७-६२)

18 येसुए उस्तेको दबितिबि जेखा योरिकाइ नितोले लिबि तोए लाबोनपालिकाइ सागारिको दाहालबासा हेन्को ङाते बक्‍के पिहुनो।

19 दिका सास्तर साइदु मि येसुकोते केल्ताले तोए तोकाइ ङाहुनो, “गुरु, नाङ कुता-कुता यानादु, गाइ ओइ नाङको लिबि-लिबि याङादु।”

20 येसुए तोकाइ ङाहुनो, “णोनेपालिको होʔसाकाइ दोरोङ ङा सर्ग्याको डाङ्‍गालेपालिको कोस्योरो होदु, तर मिको चाको लागि बे कापु नासा ठाइ ओइ माहो।”

21 येसुको लाबोनपालिङिनि बेगाले दिकाए ङाहुनो, “प्रभु, साक्खालेङि हाबि याताङाले गाइको आपाकाइ ठुम्साकाइ अनुमति प्याङ।”

22 तर येसुए तोकाइ ङाहुनो, “गाइको लिबि चावा, मोरोपालिए नाइ उस्तेबाङको मोरोपालि एठुम्सियोङा।”

येसुए हुन्डिबिन्डिकाइ ठेम्मै लोङुनो

(मर्कुस ४:३५-४१; लुका ८:२२-२५)

23 येसु कोङङा लुन्ताले लिबि तोको लाबोनपालि ओइ तोको लिबिलिबि लुन्योङान।

24 अचानक सागारिङा जेखा हुन्डिबिन्डि थाहान। त्याङ ठाल्दापए कोङकाइ चिणुप्सा सोहुनो। तोकालेङा येसु गुरि आमिले होथ्यो।

25 लाबोनपालि केल्योङ्ताले इन्याङ ङा-ङाते येसुकाइ चिस्रेयोङ्नो, “चिमोइसे प्रभु! नि सिसा सोइन।”

26 येसुए तोबाङ‍काइ ङाहुनो, “ए उछिन्चा बिस्वास थानिदुपालि, निङ हाराकाइ आरिनिदु?” त्याङ स्रेताले तोए फाषा ङा सागारिकाइ आषाहुनो, त्याङ हुन्डिबिन्डि ठेम्मै थाहान।

27 “का बे कुन्दुनि मि सो, हाराकाइभुन्या फाषा ङा सागारिए ओइ काको बक्‍के मानायोङ्सो” ङा-ङाते तो लाबोनपालि थोम्‍बेसिले थायोङान।

बुमाङ लागाइदु निसका मि

(मर्कुस ५:१-२०; लुका ८:२६-३९)

28 येसु सागारिको दाहालबासा गदरिनिपालिको सोदेङाङा केलेत्दु बेरेङ मोसानिराङङि लेत्‍ते केल्योङ्दु बुमाङ लागाइदु निसका मिपालिए तोकाइ भेटायोङ्नो। तोबाङ आठ्‍ठे आरिकोफान्दु मिपालि थ्यो, त्यैथादुए सुओइ तोङिनि हेन्छा केल्सा माथाङ्‍योङ्थ्यो।

29 तोबाङ इन्याङ ङा-ङाते आर्टियोङान, “हे परमेस्वरको चा, नाङको निनामा हारा जेत? हारा नाङ निको स्याङ मागापमारा निकाइ खोरि पिसाकाइ काङा केल्नादु थादु?”

30 तोबाङङि उछिन अलम्था आहे प्यापालिको दिगोरे गोङ्दल जासियोङ्ले होयोङ्थ्यो।

31 बुमाङपालिए येसुकाइ इन्याङ ङाते सेवायोङ्नो, “नाङए निकाइ चिलेतिनन्या निकाइ प्यापालिको गोङ्दलङा ठोइसे।”

32 त्याङ येसुए तोबाङ‍काइ ङाहुनो, “याने।” त्याङ बुमाङपालि लेत्योङ्ताले प्यापालिङा बियोङान, त्याङ प्यापालिको साक्खाले गोङ्दल राप्योङ्ताले वाराङि टिटिङ्ते सागारिङा णुप्योङ्ताले सियोङान।

33 तो प्या जायोङ्दुपालि सुगाप्योङ्ताले राडेपाडेङा यायोङान त्याङ साक्खाले खाम ङा तो बुमाङ लागायोङ्दुपालिकाइ हारा थाले होथ्यो तो साक्खाले षात्योङ्नो।

34 त्याङ राडेपाडेको साक्खाले मिपालि येसुकाइ भेटाइसा स्रेते केल्योङान, त्याङ येसुकाइ नियोङ्तोले मिपालिए तोबाङ‍को सोदेङाङि याओइ या ङाते येसुकाइ सेवायोङ्नो।

येसुए सोम्बाकाइ चिजाहुनो

(मर्कुस २:१-१२; लुका ५:१७-२६)

9

1 तोङि लिबि येसु कोङङा लुन्ताले दाहालबासा याहान, त्याङ तोङिनि तो उस्तेको राडेपाडेङा याहान।

2 मिपालिए आलोपते आमिदु दिका सोम्बाकाइ तोकोते केल्योङ्नो। येसुए तोबाङको बिस्वास नितोले तो सोम्बाकाइ ङाहुनो, “चा, माआरिए। नाङको लुपपालि गोनिगोमान।”

3 सास्तर सायोङ्दुपालिङि हानिकाए उस्तेबाङङा किङास्सियोङान, “काए बे परमेस्वरको निन्दा लोङुले नाहुदु।”

4 येसुए तोबाङ‍को खाम गोतोले ङाहुनो, “निङए हाराकाइ निङथेको डिलाङा राकाषे खाम चालिसिनिदु?

5 हारा ङासा सजिलो निदु, ‘नाङको लुपपालि गोनिगोमान’ ङासा रा ‘स्रेते चायो’ ङासा?

6 तर मिको चाकाइ अन्तर्मादातेङा लुप गोनिगोम्सा अधिकार होदु ङाते निङ साइने।” त्याङ येसुए तो सोम्बाकाइ ङाहुनो, “स्रेका, नाङको आलोप चिस्रेतुनाले नेमदाइ या।”

7 त्याङ तो मि स्रेताले उस्तेको नेमदाइ याहान।

8 योरिए का नियोङ्तोले तोबाङ आठ्‍ठे आरियोङान, त्याङ मिपालिकाइ काओनि बुता पिहुदु परमेस्वरको महिमा लोङ्‍योङ्नो।

मत्तिकाइ उरोहुनो

(मर्कुस २:१३-१७; लुका ५:२७-३२)

9 येसु तोङिनि यादु बेरेङ मत्ति यास्योङ्दु दिका मिकाइ ठ्‍या मुम्सा पर्साङा होले होदु निहुनो, त्याङ तोकाइ ङाहुनो, “गाइको लिबि चावा।” त्याङ मत्ति स्रेताले येसुको लिबि चावाहान।

10 येसु मत्तिको नेमते च्यासाकाइ होदु बेरेङ आहे ठ्‍या मुम्योङ्दुपालि ङा लुपिपालि केल्योङ्ताले येसु ङा तोको लाबोनपालिनामा च्यासा होयोङान।

11 त्याङ फरिसिपालिए का नियोङ्तोले येसुको लाबोनपालिकाइ इन्याङ ङायोङ्नो, “हाराकाइ निङको गुरु ठ्‍या मुम्योङ्दुपालि ङा लुपिपालिनामा च्यादु?”

12 का साइतोले येसुए ङाहुनो, “मामाथाङ्‍योङ्दुकाइ डोन्बोको खट्‍टै मापाराइ, तर माथाङ्‍योङ्दुकाइ डोन्बोको खट्‍टै पाराइदु।

13 तर यातिनिले का दोमाङको पुर्तुङ्‍गा हारा सो ङाते चिठेन्सिने, ‘गाइ पर्ति माथा, दया सादेङादु।’ हाराकाइभुन्या गाइ धर्मिपालिकाइ माथा तर लुपिपालिकाइ उरौसा युङान।”

उल्छ्‍याको सुचिते आयुत्योङ्नो

(मर्कुस २:१८-२२; लुका ५:३३-३९)

14 युहन्‍नाको लाबोनपालि येसुकोते केल्योङ्ताले आयुत्योङ्नो, “नि ङा फरिसिपालि उल्छ्‍या होकिदु, तर नाङ‍को लाबोनपालि हाराकाइ उल्छ्‍या माहोयोङ?”

15 येसुए तोबाङकाइ ङाहुनो, “ब्‍याहुला जुन्तिपालिनामा होदुका हारा तोबाङए सोक मानायोङ्दु रा? तर ब्‍याहुला तोबाङङि अलम्था हेन्सिदु इस्याङ केल्दु, त्याङ तोकालेङङा तोबाङ उल्छ्‍या होयोङ्दु।

16 “सुएओइ खारु म्युङते नाका म्युङको कुचिक माषेप्योङ, हाराकाइभुन्या नाका कुचिक खारु म्युङङि टेताले लेत्दु, त्याङ तोए झुन जेखा दोरोङ लोङ्दु।

17 सुएओइ नाका अङ्‍गुरको इथेदु पाङ्‍कु खारु षेबिको मेन्चाङा माचु, तुनि थाहानन्या मेन्चा क्वादु त्याङ अङ्‍गुरको इथेदु पाङ्‍कु खेइदु त्याङ मेन्चा ओइ नासिदु। तर नाका अङ्‍गुरको इथेदु पाङ्‍कु नाका षेबिको मेन्चाङा नाइ चुको माइदु, त्याङ षेबिको मेन्चा ङा अङ्‍गुरको इथेदु पाङ्‍कु निसै थो मानासि।”

याइरसको चामाइ ङा चाइ बगैदु चामाइचा

(मर्कुस ५:२१-४३; लुका ८:४०-५६)

18 येसुए तोबाङकाइ का खाम ङाहुले नाहुदु बेरेङ योरिनेमको दिका सासक केलान त्याङ येसुकाइ सेवातोले ङाहुनो, “गाइको चामाइ नाले भर्खर सिह्‍यान, तर केल्तानाले तो च्युरिते नाङको लाʔ नाते पिहो, त्याङ तो जाताले फिरि एमोवा।”

19 त्याङ येसु स्रेताले उस्तेको लाबोनपालिनामा तोको लिबि-लिबि याहान।

20 त्यैकालेङा दिचिप निस दाङङिनि चाइ बगैदु रोगए माथाङ्दु चामाइचाए लिबिबासाङि केल्ताले येसुको म्युङको फेर थिहुनो।

21 हाराकाइभुन्या तोए चालिसिले होथ्यो, “गे येसुको म्युङ जुकुन थिहुनुङन्या ओइ गाइ जाङादु।”

22 ङिप्सिते योहुदु बेरेङ येसुए तो चामाइचाकाइ निहुनो, त्याङ ङाहुनो, “चामाइ माआरिए नाङको बिस्वासए नाङकाइ चिजानाले नानादु।” तो चामाइचा त्यै कालेङा जाहान।

23 त्याङ येसु सासकको नेमते केलेत्दु बेरेङ तोए तिरिहुरि ताप्योङ्दुपालि ङा योरि आठ्‍ठे केचेलेङ्सियोङ्दु निहुनो।

24 येसुए तोबाङकाइ ङाहुनो, “प्रिङदाइ याने, हाराकाइभुन्या उच्याचा चामाइ मासिताकि, तर आमिले होदु।” येसुको खाम सायोङ्तोले तोबाङ नुयोङान।

25 योरिकाइ प्रिङदाइ चिलेत्ते लिबि येसु दुङङा बिह्‍यान। त्याङ तो उच्याचा चामाइको लाʔ चुमुनो, त्याङ तो उच्याचा चामाइ जुरुक्‍कै स्रेकान।

26 तोङि लिबि तो खामको चर्चा तो राड्‍डेभरि नाइ फेलान।

निसका सोमकानापालि

27 येसु तोङिनि यादु बेरेङ निसका सोमकानापालिए, “हे दाउदको चा, निच्युरिते दया लोङिसे” ङाते आर्टिचा-आर्टिचा तोको लिबिलिबि चावायोङान।

28 येसु नेमदुङङा बिताले लिबि तो सोमकानापालि तोकोते केल्योङान। येसुए तोबाङकाइ ङाहुनो, “गे चिजाको थाङ्‍‍निङादु ङाते हारा निङए बिस्वास लोङ्नुदु?”

तोबाङए तोकाइ ङायोङ्नो, “अन्दाइ प्रभु।”

29 तोङि लिबि येसुए तोबाङको मेसे थितोले ङाहुनो, “निङए लोङनुदु बिस्वास ओनि निङकाइ एथा।”

30 त्याङ तोबाङए निसा थाङ्‍योङ्नो। येसुए इन्याङ ङातोले तोबाङकाइ कडा बक्‍के पिहुनो, “का खाम सुएओइ एमाथासायोङो।”

31 तर तोबाङ यायोङ्ताले तो सोदेङा भरि येसुको चर्चा फेल्योङ्नो।

ओङा मिकाइ चिजाहुनो

32 तोबाङ लेत्योङ्ताले यायोङ्दुइ थ्यो, त्यैकालेङा मिपालिए बुमाङ लागाइते ओङा थादु दिका मिकाइ येसुकोते केल्योङ्नो।

33 येसुए बुमाङ चिलेत्ते लिबि तो ओङा मि चिज्याङ्सा लागाइसिन। “इस्राएलङा कुतालेओइ काओनि मानितावाकि” ङा-ङाते योरि थोम्‍बेसिले थायोङान।

34 तर फरिसिपालिए ङायोङ्नो, “बुमाङपालिको दाक्पोको बुताङि काए बुमाङ चिलेतुदु।”

उछिन्चा खेतालोपालि

35 येसु साक्खाले राडेपाडेपालि ङा देसेपालिङा आयाङ्ते तोबाङको योरिनेमपालिङा चिठेन-चिठेन्ते ङा साङ्‍राड्‍डेको राड्‍डेको आप्राखाम चिनासाइ-चिनासाइतोले चावाहान। त्याङ तोए साक्खाले खालको रोग ङा रुनुरुनुपालि चिजाहुनो

36 तर योरिपालिकाइ नितोले येसुको लोङ्से तोबाङको लागि दयाए क्लेङान, हाराकाइभुन्या तोबाङ गोठाइलो मानिदु बेणेपालि ओनि हैरान ङा असाहाय थायोङ्ले होयोङ्थ्यो।

37 त्याङ येसुए उस्तेको लाबोनपालिकाइ ङाहुनो, “मिन्दु बालि कुम्सा बे आहे होदु, तर कुम्साकाइ खेतालोपालि गुरि उछिन्चा होयोङ्दु।

38 यैथाताले मिन्दु बालिको प्रभुकाइ प्रार्थना लोङ्नो, त्याङ प्रभुए उस्तेको मिन्दु बालिपालि कुम्साकाइ खेतालोपालि ठोचा एयुतो।”

दिचिप निसका लाबोनपालिको सेवा

(मर्कुस ३:१३-१९; ६:७-१३; लुका ६:१२-१६; ९:१-६)

10

1 येसुए उस्तेको दिचिप निसका लाबोनपालिकाइ उरौतोले मासोचि लुङ्‍गुरिपालि चिलेत्छा, साक्खाले पाराको रोग ङा रुनुरुनु चिजासा अधिकार तोबाङकाइ पिहुनो।

2 दिचिप निसका प्रेरितपालिको नामे का थादु: साक्खालेङि हाबि पत्रुस यास्योङ्दु सिमोन ङा तोको हु अन्द्रियास, जब्दियाको चापालि, याकुब ङा तोको हु युहन्‍ना,

3 फिलिप ङा बारथोलोमाइ, थोमा ङा ठ्‍या मुमुदु मत्ति, अल्फयसको चा याकुब, थेदियस,

4 सिमोन कनानि ङा यहुदा इस्करियोत, काए गुरि येसुकाइ चिचुमुनो।

5 येसुए का दिचिप निसका लाबोनपालिकाइ इन्याङ ङातोले बक्‍के पिते ठोहुनो, “बेगाले डातिपालिको आन्तारेङङा मायाने, त्याङ सामारिपालिको राडेपाडेङा माबिने।

6 तर ताम्योङ्दु बेणेपालि ओनि इस्राएल डातिकोते याने।

7 ‘साङ्‍राड्‍डेको राड्‍डे खेर्ते युलेत्ले होदु’, ङाते प्रचार लोङ्नो।

8 माथाङ्‍योङ्दुपालिकाइ चिजानो, सियोङ्दुपालिकाइ चिमोनो, कोर्‍याहापालिकाइ सोचि पाराइनो, बुमाङपालिकाइ चिलेत्‍‍नो। निङए सित्थिन्ते खालाम्नुन सित्थिन्ते पिनो।

9 निङए निङथेको बोयाङा उङ, लुङा, ङा ताँबोको ढ्‍या माचाबुनो।

10 थोकोको लागि जाबे, निसगोरे दौरा, पाइपाना, रोले ओइ माचाबुनो। हाराकाइभुन्या खेतालोए तोको इसा खालाम्को नाइ माइदु।

11 “निङ बिनिदु राडेपाडेङा अथवा देसेङा सु योग्यको होदु ङाते दाङ्नो त्याङ तो ठाइङि ताजारे माथानिदुका तोकोते नाइ होने।

12 तो नेमदुङङा बिनिदु बेरेङ सेवानो।

13 तो नेम योग्यको निह्‍यानन्या निङको थेमथेम तो नेमङा एकेला। तर तो योग्यको मानिहानन्या निङको थेमथेम निङङा नाइ एबुरुसे।

14 यदि सुएओइ निङकाइ जुजु माखुम्निनन्या अथवा निङ‍को वाखे मानासायोङ्नोन्या, तो नेम वा राडेपाडेङि लेत्‍निदु बेरेङ निङथेको लाभाको दुले आटोतानो।

15 छ्‍याततिनि गे निङकाइ ङानिङादु, नियाको इस्याङङा तो राडेपाडेको मिपालिकाइ भुन्दा बे सदोम ङा गमोराको मिपालिकाइ सहैसिसा इथान्दु निया थादु।

रासासोदु सतावट

(मर्कुस १३:९-१३; लुका २१:१२-१७)

16 “योनो, गे निङकाइ रुङकुचुपालिको आन्तारेङङा बेणेपालि ओनि ठोनिङाले नानिङादु। यैथाताले निङ रुल ओनि चङ्‍खलो ङा फुर्कुन ओनि मालिम्चा थाने।

17 तर मिपालिङि होसियार थाते होने, हाराकाइभुन्या निङकाइ तोबाङए चुम्ते राजगालनेमपालिङा सोम्प्याइनिदु, त्याङ तोबाङको योरिनेमपालिङा निङकाइ कोर्राए णेनिदु।

18 गाइको कारनए तोबाङए निङकाइ जेखा हाकिमपालिको ङा धनैपालिको हाबि हेन्‍निदु, त्याङ तोबाङ ङा बेगालेडातिपालिको लागि निङ गुवा थानिदु।

19 तर तोबाङए निङकाइ चिचुम्ते पिनिदु बेरेङ कुनि ङा हारा चिज्याङ्सा ङाते सुर्ता मायासिने। निङए हारा चिज्याङ्‍को माइदु त्यै कालेङा निङकाइ षात्‍छिदु।

20 हाराकाइभुन्या तो कालेङा निङ निङथेङि माचिज्याङ, तर निङको आपाको लुङ्‍गुरि निङङा थाते चिज्याङ्दु।

21 “दिका हुए बेगाले हुकाइ चिसात्साको लागि बेगालेकाइ पिहुदु, तुनि नाइ आपाए चाकाइ। चा-चामाइपालि आपा-आमाको विरुद्धते स्रेयोङ्दु, त्याङ तोबाङकाइ चिसात्योङ्दु।

22 त्याङ गाइको नामेको खातिर निङ साक्खालेङि छिछिदुरदुर थानिदु, तर ताप्सा इस्याङतेका ढेप होदु मि गुरि चिमोसिदु।

23 मिपालिए निङकाइ दिगोरे राडेपाडेङा खोरि पिनिनन्या बेगाले राडेपाडेङा सुगाप्सिने। हाराकाइभुन्या छ्‍याततिनि गे निङकाइ ङानिङादु, मिको चा युसा हाबि निङ कुनिगरि ओइ इस्राएलको साक्खाले राडेपाडेपालिङा निङथेको जेत मासिध्याइ।

24 “लाबोन उस्तेको गुरु भुन्दा जेखा ङा स्युन्डुरि उस्तेको दाक्पोभुन्दा जेखा थाको माथाङ।

25 लाबोन उस्तेको गुरुओनि ङा स्युन्डुरि उस्तेको दाक्पोओनि थाको थाङुदु। नान तोबाङए नेमको दाक्पोकाइ नाइ बालजिबुल बुमाङ यास्योङानन्या तोको खलकपालिकाइ झुन हानि माआप्रादु नामेए उरौयोङ्दु थाङुन?

सुङि आरिसा

(लुका १२:२-७)

26 “यैथाताले मिपालिनामा माआरिने। बुते नासिदु थो साक्खाले हाङहाङति इचिनिस्दु त्याङ षुल्ते नासिदु खाम साक्खाले थासाइसा इथान्दु।

27 गे निङकाइ उखिङछोछोङा ङानिङादु खाम निङए आथाङङा ङाते पिनो। त्याङ गे निङकाइ कुल्नाते सुमाक्‍का ङाननिङादु खाम नेमको चुलिङि प्रचार लोङ्नो।

28 माङकाइ सात्योङ्दु मिपालिनामा माआरिने, तर तोबाङए लुङ्‍गुरिकाइ सात्को माथाङ्‍योङ! बरु नाङको लुङ्‍गुरि ङा माङ निसगोरेकाइ ओइ नर्ग्याङा नासिको थाङुदु परमेस्वरङि आरिने।

29 हारा दि पेपेलेते निसका चिर्कुन माबिकाइ रा? तर दिक्‍का चिर्कुन ओइ निङको आपाए माआलिमारा बुइते मारोस।

30 निङ‍को बे कापुको साक्खाले चिम्याङपालि तिम्सिले होदु।

31 यैथाताले निङ माआरिने, निङ आहे चिर्कुन भुन्दा ओइ आहे मोलेको निनिदु।

मिको हाबि येसुकाइ स्विकाराइसा

(लुका १२:८-९)

32 “यैथाताले गाइकाइ मिपालिको हाबि स्विकार लोङ्‍योङ्‍ङादु साक्खालेकाइ गे ओइ साङ्‍राड्‍डेङा होदु गाइको आपाको हाबि स्विकार लोङुन्दु।

33 तर गाइकाइ मिपालिको हाबि माङोसाइ यास्योङ्दु साक्खालेकाइ गे ओइ तोबाङकाइ साङ्‍राड्‍डेङा होदु आपाको हाबि माङोसाइ ङाहुन्दु।

थेमथेम माथा, तर सोठा

(लुका १२:५१-५३; १४:२६-२७)

34 “गाइ अन्तर्मादातेङा थेमथेम केल्सा युङान ङाते माआलिने। थेमथेम युत्छा माथा तर सोठा टाʔसाकाइ गाइ युङाले होङादु।

35 हाराकाइभुन्या गाइ मिकाइ तोको आपाको विरुद्धते, चामाइकाइ तोको आमाको विरुद्धते ङा वारिकाइ तोको आजिको विरुद्धते चिस्रेसाकाइ युङान।

36 मिको सत्तुरगुरि उस्तेको खलक दुङङि नाइ लेत्दु।

37 “गाइकाइ भुन्दा उस्तेको आपा आमाकाइ आहे जेसिकेनुदु मिगुरि गाइको लाबोन थासा योग्यको माथा। तोओनि नाइ गाइकाइ भुन्दा चा-चामाइकाइ आहे जेसिकेनुदु मि ओइ गाइको लाबोन थासा योग्यको माथा।

38 त्याङ उस्तेको क्रुस चिस्रेतोले गाइको लिबि माचावादु मि गाइको लाबोन थासा योग्यको माथा।

39 उस्तेको ख्रो चिमोसा दाङुदु मिए तो चितामुदु, त्याङ गाइको लागि उस्तेको ख्रो चितामुदुए तो खालामुदु।

लाबोनपालिए खालाम्सा इनाम

(मर्कुस ९:४१)

40 “निङकाइ ग्रहन लोङ्निदुपालिए गाइकाइ ग्रहन लोङ्‍योङ्‍ङादु, त्याङ गाइकाइ ग्रहन लोङ्‍योङ्‍ङादुपालिए गाइकाइ ठोचा युत्‍ङादुकाइ नाइ ग्रहन लोङ्‍योङ्दु।

41 अगमवक्ताकाइ अगमवक्ता थादु ङाते ग्रहन लोङुदुए अगमवक्ताए खालाम्सा इनाम खालामुदु। धर्मि मिकाइ धर्मि मि नाइ ङाते ग्रहन लोङुदुए धर्मि मिए खालाम्सा ओनि इनाम खालामुदु

42 सुए ओइ उच्याचा भुन्दा उच्याचा दिकाकाइ गाइको लाबोन ङाते दिखोरा इजिदु पाङ्‍कु याहुनोन्या छ्‍याततिनि गे निङकाइ ङानिङादु तोए उस्तेको इनाम कुनिगरि ओइ माचिताम।”

येसु ङा बप्‍तिस्मा-पिहुदु युहन्‍ना

(लुका ७:१८-३५)

11

1 उस्तेको दिचिप निसका लाबोनपालिकाइ बक्‍के पिको दुम्तेलिबि येसु तोङिनि तोबाङ‍को राडेपाडेपालिङा चिठेन्साकाइ ङा आप्राखाम प्रचार लोङ्साकाइ याहान।

2 बप्‍तिस्मा-पिहुदु युहन्‍नाए टिसाठाइङा होदु बेरेङ ख्रिस्टए लोङुदु जेतपालिको सुचिते सायुनो, त्याङ युहन्‍नाए उस्तेको लाबोनपालिकाइ येसुकोते का खाम आयुत्साकाइ ठोहुनो,

3 “हारा युसा सोनादुगुरि नाङ नाइ थानादु रा निए बेगाले सुकाइ ओइ लाघिङि?”

4 येसुए तोबाङकाइ ङाहुनो, “निङए साइनुदु ङा निनुदु खामपालि याते युहन्‍नाकाइ ङाते पिनो:

5 सोमकानापालिए नियोङ्ले नायोङ्दु, खोन्देपालि चावायोङ्ले होयोङ्‍दु, त्याङ कोर्‍याहापालिकाइ सोचि लोङ्सिले होदु, होन्बापालिए साइसा थायोङ्ले होयोङ्‍दु, सियोङ्दुपालि मोते स्रेयोङ्ले होयोङ्‍दु त्याङ फुङ्‍‍गिन्टासिपालिकाइ आप्राखाम प्रचार लोङ्सिले होदु।

6 त्याङ गाइको कारनए लिबि मासेत्सिदु मिएगुरि डुडु खालामुदु।”

7 तोबाङ हेन्को दुम्तेलिबि येसुए योरिकाइ युहन्‍नाको सुचिते इन्याङ ङाते ङाहुनो, “निङ पान्थार-ठाइङा हारा योसाकाइ लेत्निन? हारा फाषाए वाहुदु लिङलिङ योसाकाइ?

8 निङ हारा योसाकाइ लेत्निन? हारा ङ्‍यामङ्‍याम म्युङ बुसिदु मिकाइ योसाकाइ? ङ्‍यामङ्‍याम म्युङ बुसियोङ्दु मिपालि बे धनैको हिटिङा पो थायोङ्दु।

9 निङ हारा योसाकाइ लेत्निन? अगमवक्ता योसाकाइ? अन्दाइ, गे निङकाइ ङानिङादु, अगमवक्ता भुन्दा ओइ जेखा मिकाइ निङए निनुन्।

10 यै युहन्‍नाको सुचिते दोमाङङा इन्याङगरि ठेसिले होदु,

‘योहो, गे गाइथेको दुतकाइ नाङको हाबि-हाबि ठोहुन्दु,

तोए नाङको लागि उलाम ठाङडोल लोङुदु।’

11 छ्‍याततिनि गे निङकाइ ङानिङादु, चामाइचापालिङि निʔयोङ्दुपालिङा बप्‍तिस्मा-पिहुदु युहन्‍नाभुन्दा जेखा मि नाʔलेका सुओइ मानियोङ्‍ताकि। तैओइ साङ्‍राड्‍डेको राड्‍डेङा साक्खालेङि उच्याचागुरि युहन्‍नाभुन्दा ओइ जेखा थादु।

12 बप्‍तिस्मा-पिहुदु युहन्‍नाको स्याङङि नाʔलेका साङ्‍राड्‍डेको राड्‍डे जोडए फेल्चा याले होदु, त्याङ नासिसा दाङ्‍योङ्दु मिपालिए काको बिरोध लोङ्‍योङ्दु।

13 हाराकाइभुन्या बप्‍तिस्मा-पिहुदु युहन्‍नाको कालेतेका साक्खाले अगमवक्तापालिए ङा मोसाको राजगालए परमेस्वरको राड्‍डेको सुचिते चिज्याङ्‍योङ्ले होयोङ्‍थ्यो

14 निङए पातिनिनन्या युसा सोदु एलियागुरि का नाइ थादु।

15 नासाइसाकाइ कुल्ना होदु मिए एनासायो!

16 “गे का डुरिको मिपालिकाइ हारानामा दाँताइङु? काबाङ बे बजारङा नाम्पासा होयोङ्‍दु उच्या-उच्या हुचापालि ओनि नियोङ्‍दु। त्याङ तोबाङए उस्तेबाङको बानपालिकाइ उरौते ङायोङ्‍दु,

17 ‘निए निङको लागि तिरिहुरि ताप्वान,

तर निङ माउस्यानिन्।

निए बिलापको कारि कारिवान,

तर निङ माक्रेप्निन्।’

18 हाराकाइभुन्या युहन्‍ना च्या-च्याताले ङा तुन-तुन्‍ताले माकेलान, त्याङ तोबाङए यास्योङ्दु, ‘तोकाइ बुमाङ लागाइले होदु।’

19 मिको चा च्या-च्याताले ङा तुन-तुन्‍ताले केलान, त्याङ तोबाङए यास्योङ्दु, ‘योनो, गोङ्‍गोल्या बिदु बाङ्‍काल, मत्‍थु, ठ्‍या मुम्योङ्दुपालिको ङा लुपिपालिको बान!’ सर्सि ठिक थादु ङासिदु खाम सर्सिकोइ जेतङिनि प्रमानित थादु।”

ख्रोइबुरु मायासियोङ्दु राडेपाडेपालि

(लुका १०:१३-१५)

20 येसुए आहे थोम्बेसिलेको जेतपालि लोङुदु राडेपाडेको मिपालिकाइ तोए धिकाराइसा लागाइसिन, हाराकाइभुन्या तोबाङए ख्रोइबुरु मायास्योङान।

21 “हे खोराजिन ङा बेथसेदाको मिपालि धिक्‍कार निङकाइ! हाराकाइभुन्या निङको आन्तारेङङा लोङ्सिदु बर्बदाको जेतपालि टुरोस ङा सिदोनङा लोङ्सिका तोबाङए तादिङा नाइ फेङ्‍गा बुसिते ङा तार्बा लागाइसिते ख्रोइबुरु यासिको दुम्योङ्‍थ्यो।

22 तर गे निङकाइ ङानिङादु, नियाको इस्याङङा निङकाइ भुन्दा बे टुरोस ङा सिदोनको मिपालिकाइ सहैसिसा इथान्दु निया थादु।

23 ए कफर्नहुमको मिपालि, हारा निङ साङ्‍राड्‍डेतेका चिलाङ्‍‍सिनिदु रा? निङ बे दोराड्‍डेतेका चिरोस्सिनिदु। हाराकाइभुन्या निङङा लोङ्सिदु बर्बदाको जेतपालि सदोमङा लोङ्सिका बे याङको इस्याङतेका सदोम होले नाइ होदुथ्यो।

24 तर गे निङकाइ ङानिङादु, नियाको इस्याङङा निङकाइ भुन्दा बे सदोमको मिपालिकाइ आहे सहैसिसा इथान्दु निया थादु।”

दोख्यायोङ्दुपालिकाइ सुइतासा

(लुका १०:२१-२२)

25 तो कालेङा येसुए ङाहुनो, “हे आपा, साङ्‍राड्‍डे ङा अन्तर्मादातेको प्रभु, गे नाङकाइ होहोइ पिनाङादु, हाराकाइभुन्या नाङए का खाम आठ्‍ठे सर्सि नियोङ्दुपालि ङा टाठोबाठोपालिङि षुल्तुनाले नाहुनान, तर हुचापालि ओनि मासायोङ्दुपालिकाइ चिखेत्‍ते पिहुनान।

26 अन्दाइ आपा, हाराकाइभुन्या नाङ‍काइ का नाइ आप्रा लागाइनान।

27 “गाइको आपाए साक्खाले थो गाइकाइ पिङाले नाङादु। आपाए बाहेक चाकाइ सुएओइ माङोसायोङ, त्याङ चाए बाहेक आपाकाइ सुएओइ माङोसायोङ, त्याङ चाए चिङोसाइसा आलिदु मिपालिए जुकुन आपाकाइ ङोसायोङ्दु।

28 “ए साक्खाले दोख्याइनिदुपालि ङा बोझए तेल्सिनिदुपालि, गाइकोते केल्ने गे निङकाइ सुइतानिङादु।

29 गाइको माझाकिकित चाबुते गाइङि चिठेन्सिने हाराकाइभुन्या गाइ लोङ्सेङा लिउलिउचा ङा मालिम्चाको निङादु, त्याङ निङ निङथेको लुङ्‍गुरिङा सुइतासिनिदु।

30 हाराकाइभुन्या गाइको माझाकिकित सजिलो ङा गाइको बि फिन्फिन्चा होदु।”

दिसिसा इस्याङको प्रभु

(मर्कुस २:२३-२८; लुका ६:१-५)

12

1 तो स्याङ येसु दिसिसा इस्याङङा आनेको पेबुपालिङि थाताले याले होथ्यो। तोको लाबोनपालि क्रायोङ्दुए आनेको बाला कुम्ते च्यासा लागाइसियोङान।

2 तर फरिसिपालिए का नियोङ्‍तोले येसुकाइ ङायोङ्‍नो, “योहो, नाङको लाबोनपालिए दिसिसा इस्याङङा लोङ्सा माजादु जेत लोङ्‍योङ्ले नायोङ्दु।”

3 येसुए तोबाङकाइ ङाहुनो, “दाउद ङा तोनामा होयोङ्दुपालि क्रायोङ्दु बेरेङ दाउदए हारा लोङुनो? हारा निङए कुताले ओइ मापढैसितिनिकि?

4 तोए परमेस्वरको नेमदुङङा बिताले परमेस्वरकाइ दरियोङ्दु माणाइ च्याहान। तो माणाइ च्यासा तोकाइ ङा तोनामा होयोङ्दुपालिकाइ उचित मानिथ्यो, तर ठेमुपालिए जुकुन च्यासा जाथ्यो।

5 अथवा हारा मोसाको राजगालङा मापढैसितिनिकि, कुनिगरि ठेमुपालिए परमेस्वरको नेमङा दिसिसा इस्याङकाइ माउल्फो लोङ्‍योङ्‍दु। रओइ तोबाङ गाल्प्या माइचिनिस?

6 गे निङकाइ ङानिङादु, परमेस्वरको नेमभुन्दा ओइ जेखा काङा सुओइ होदु।

7 ‘गाइ पर्ति माथा, दया सादेङादु’ यासिदु खामको पुर्तुङ्‍गा हारा थादु ङाते निङए साइनिका मागाल्‍प्याकाइ गाल्प्या मालागाइथ्यो।

8 हाराकाइभुन्या मिको चा दिसिसा इस्याङको ओइ प्रभु थादु।”

लाʔ गाङ्दु मि

(मर्कुस ३:१-६; लुका ६:६-११)

9 तोङिनि लेत्‍ताले येसु तोबाङको योरिनेमङा बिह्‍यान।

10 तोङा दिगोरे लाʔ गाङ्दु दिका मि होथ्यो। त्याङ तोबाङए येसुकाइ गाल्प्या लागाइसा आलियोङ्ताले तोकाइ आयुत्योङ्नो, “हारा दिसिसा इस्याङङा सुकाइ ओइ चिजासा जादु रा माजा?”

11 येसुए तोबाङकाइ ङाहुनो, “निङ सुओइ दिकाको बेणे होदु, त्याङ दिसिसा इस्याङङा तो ओङ्‍गाणेङा रोसानन्या हारा नाङए तोकाइ चुम्तुनाले प्रिङदाइ माचिलेत रा?

12 बेणे भुन्दा बे मि हानि आहे मोलेको निदु! यैथाताले दिसिसा इस्याङङा आप्रा जेत लोङ्‍सा ठिक थादु।”

13 तोङि लिबि येसुए लाʔ गाङ्दु तो मिकाइ ङाहुनो, “नाङ‍को लाʔ ठोनो।” तोए लाʔ ठोनुनो, त्याङ तो लाʔ जाताले बेगाले लाʔ ओनि थाहान।

14 त्याङ फरिसिपालि योरिनेमङि लेत्योङ्ताले यायोङान त्याङ येसुकाइ कुनिगरि सात्सा ङाते मतो लोङ्‍योङ्नो।

परमेस्वरए केलेहुदु स्युन्डुरि

15 तो खाम थासाइतोले येसु तोङिनि याओइ याहान, त्याङ आहे मिपालि तोको लिबि चावायोङान त्याङ येसुए तोबाङको साक्खाले माथाङ्‍योङ्दुपालिकाइ चिजाहुनो,

16 तोबाङकाइ येसु सु थादु ङाते सुकाइ ओइ माषात्नो ङातोले बक्‍के लोङुनो।

17 अगमवक्ता यसैयाङि ङासिदु खाम यागाप्साकाइ नाइ का थाले होदु,

18 “योनो, गाइको स्युन्डुरि, काकाइ गे केलेहुन्ले नाहुन्दु।

गाइको आप्रा मि, काङि गाइ आठ्‍ठे आस्ताङ्‍ङाले होङादु,

गे गाइको लुङ्‍गुरि तोकोङा नाते पिहुन्दु,

तोए डाति-डातिकाइ नियाको घोसना लोङ्‍ते पिहुदु।

19 तो सुनामा ओइ माकिडि त्याङ आठ्‍ठे माआर्टि ओइ,

त्याङ तोको सारे सुएओइ उलामपालिङा मासायोङ।

20 क्वादु लिङलिङ तोए मातोर,

त्याङ सिसासोदु बर्तन तोए मासात। अन्त्यङा नियाकाइ बिजयतेका याचिलेतुदु।

21 तोको नामेते डाति-डातिपालिए आसेयोङ्दु।”

येसु ङा बालजिबुल

(मर्कुस ३:२०-३०; लुका ११:१४-२३)

22 त्याङ मिपालिए बुमाङ लागाइदु दिका सोमकाना ङा ओङा मिकाइ येसुकोते केल्योङ्नो। येसुए तोकाइ चिजाहुनो त्याङ तो चिज्याङ्सा ङा निसा थाहान।

23 साक्खाले योरिए थोम्‍बेसिले थाते ङायोङ्‍नो, “हारा का दाउदको चा नाइ माथा रा?”

24 तर का सायोङ्तोले फरिसिपालिए ङायोङ्नो, “का मिए बे बुमाङपालिको दाक्पो बालजिबुलको बुताङि जुकुन बुमाङ चिलेतुदु।”

25 येसुए तोबाङको आलि थासाइतोले तोबाङकाइ ङाहुनो, “उस्तेबाङङा किक्वासियोङ्दु कुन्दुओइ राड्‍डे उस्ते नासिचा यादु। तोओनि नाइ कुन्दुओइ राडेपाडे अथवा खलकङा उस्तेबाङङा किक्वासियोङानन्या तो टिकाइसिसा माथाङ।

26 सेसेन्तारए सेसेन्तारकाइ चिलेतुनोन्या तोबाङ उस्तेबाङङा किक्वासियोङ्दु, त्याङ तुनि थाहानन्या तोको राड्‍डे कुनिगरि टिकाइको थाङुदु?

27 गे बालजिबुल बुमाङको बुताए बुमाङपालि चिलेतुनुङन्या निङको मिपालिएगुरि सुको बुताए तो चिलेत्योङ्दु? तुनि थाहानन्या निङको मिपालिए नाइ निङको निया लोङ्‍‍निदु।

28 तर गे परमेस्वरको लुङ्‍गुरिए बुमाङपालि चिलेतुनुङन्या, परमेस्वरको राड्‍डे निङङा युको दुम्‍ले होदु।

29 “सुएओइ बलियो मिको नेमङा बिताले तोको धनमाल खुइसा माथाङ। तोए तो नेम खुइसाकाइ तो बलियो मिकाइ साक्खालेङि हाबि छ्‍युको माइदु। त्याङ पो तोए तोको नेम खुइसा थाङुदु।

30 “गाइको पक्छेते माहोदु मि गाइको विरुद्धते थादु, त्याङ गाइनामा मारुपुदुए गे रुपुन्दु ओइ छिरिलो लोङुदु।

31 यैथाताले गे निङकाइ ङानिङादु, मिपालिए लोङ्‍योङ्दु साक्खाले लुप ङा इस्वर निन्दा गोनिगोम्दु, तर उल्फो लुङ्‍गुरिको विरुद्धते लोङ्सिदु निन्दा गुरि मागोनिगोम।

32 सुएओइ मिको चाको विरुद्धते हाराओइ चिज्याङानन्या तो गोनिगोम्सिदु, तर सुएओइ उल्फो लुङ्‍गुरिको विरुद्धते चिज्याङानन्या तोकाइ का जुकङा ङा बेगाले जुकङा ओइ मागोनिगोम।

दोम्बो ङा तोको से

(लुका ६:४३-४५)

33 “दोम्बोकाइ आप्रा लोङ्नो, त्याङ तोको से ओइ तोओनि नाइ आप्रा थादु। त्याङ दोम्बोकाइ माआप्रा लोङ्नो, त्याङ तोको से ओइ तोओनि नाइ माआप्रा थादु। हाराकाइभुन्या दोम्बो तोको सेङि ङोसाइसा इथान्दु।

34 ए रुलको हुचापालि! निङ निङथे नाइ राकाषे थातिनिले आप्रादु खाम कुनिगरि लोङ्‍को थाङ्नुदु? हाराकाइभुन्या लोङ्सेङा होदु खाम नाइ उगोङि लेत्दु।

35 आप्रा मिए उस्तेदुङङा होदु आप्रा गुङ्‍कुटिङि आप्रा थो नाइ चिलेतुदु, तर राकाषे मिए उस्तेदुङङा होदु राकाषे गुङ्‍कुटिङि राकाषे थो नाइ चिलेतुदु।

36 गे निङकाइ ङानिङादु, मिपालिए चिज्याङ्‍योङ्‍दु साक्खाले फोसोरो खामपालिए गर्दा नियाको इस्याङङा तोबाङए तोको लेखा पिको माइदु।

37 हाराकाइभुन्या नाङए चिज्याङ्नादु वाखेपालिङि नाइ नाङ मागाल्‍प्‍या अथवा गाल्प्या ठहरैसिनादु।”

योनाको डोरे

(मर्कुस ८:११-१२; लुका ११:२९-३२)

38 सास्तर सायोङ्दुपालि ङा फरिसिपालिङि हानिकाए येसुकाइ ङायोङ्नो, “गुरुज्यु, निए नाङङि दिगोरे डोरे योसा आलिइदु।”

39 येसुए तोबाङकाइ जुवाफ पिहुनो, “राकाषे ङा मान्द्रेसिङ डुरिए डोरे दाङ्‍योङ्दु। तर काबाङकाइ योना अगमवक्ताको डोरे बाहेक बेगाले हाराओइ डोरे मापि।

40 हाराकाइभुन्या योना जेखा नाङाको बाङ्‍काल दुङङा सुमउनि ङा सुमटा होदुओनि नाइ मिको चा ओइ अन्तर्मादातेको बाङ्‍कालङा सुमउनि सुमटाका होदु।

41 निनवेको मिपालि नियाको इस्याङङा का डुरिको विरुद्धते खडा थायोङ्दु त्याङ काकाइ गाल्प्या ङायोङ्दु, हाराकाइभुन्या तोबाङए योनाको प्रचारते ख्रोइबुरु यास्योङ्थ्यो। तर योनो, योना भुन्दा जेखा दिका मि काङा होदु।

42 नक्सालङ्‍काको राड्‍डेको रानि नियाको इस्याङङा का डुरिको विरुद्ध खडा थादु, त्याङ काकाइ गाल्प्या ङाहुदु, हाराकाइभुन्या तो अन्तर्मादातेको दैʔको छेउङि सोलोमनको सर्सिको खाम नासाइसाकाइ केलान। तर योनो, सोलोमनभुन्दा जेखा दिका काङा होदु।

मासोचि लुङ्‍गुरि बुरुसिते केल्दु

(लुका ११:२४-२६)

43 “मिङि मासोचि लुङ्‍गुरि लेत्को दुम्तेलिबि तोए होʔसाकाइ फ्वाङफ्वाङ ठाइ दाङ-दाङते आयाङ्‍कालादु, तर कुताओइ माखालाम।

44 त्याङ तोए यासिदु, ‘गाइ लेत्‍ते केल्ङादु नेमङा नाइ गाइ बुरुसिते याङादु।’ तोङा केलेत्दु बेरेङ तोए हाबिको नेम फुङ्‍गा, षाङसिङ लोङ्सिदु ङा सजैसिदु खालामुदु।

45 त्याङ तो याताले उस्ते भुन्दा आठ्‍ठे राकाषे बेगाले ड्रोका लुङ्‍गुरिपालि उस्तेनामा केल्ते केल्दु, त्याङ तोबाङ तो दुङङा बियोङ्‍ताले र्‍याʔयोङ्‍दु। तो मिको लिबिको दसाहा हाबिको भुन्दा झुन माआप्रा थादु। का राकाषे डुरिकाइ ओइ तोओनि नाइ याथादु।”

येसुको आमा ङा हुपालि

(मर्कुस ३:३१-३५; लुका ८:१९-२१)

46 येसुए योरिपालिकाइ का खामपालि ङाहुले नाहुदु बेरेङ तोको आमा ङा हुपालि प्रिङते थेङ्‍योङ्ले होयोङ्‍थ्यो, त्याङ येसुनामा खाम लोङ्‍सा आलियोङ्थ्यो।

47 दिकाए येसुकाइ ङाहुनो, “योहो, नाङको आमा ङा हुपालि प्रिङते थेङ्‍योङ्ले होयोङ्दु, त्याङ नाङनामा खाम लोङ्सा दाङ्‍योङ्ले नायोङ्दु।”

48 येसुए तो खाम केलुदु मिकाइ ङाहुनो, “गाइको आमा ङा हुपालि सु थादु?”

49 तोङि येसुए लाबोनपालिदाइ लाʔ ठोन्तोले ङाहुनो, “योनो, गाइको आमा ङा हुपालि।

50 हाराकाइभुन्या साङ्‍राड्‍डेङा होदु गाइको आपाको बक्‍के पालना लोङ्‍योङ्दु मिपालि नाइ गाइको हु, गाइको हुमि ङा गाइको आमा थायोङ्दु।”

पुया लिसा आहान

(मर्कुस ४:१-१२; लुका ८:४-८)

13

1 त्यै इस्याङङा येसु तो नेमङि लेत्‍ताले सागारिको जोरङा याताले होकान।

2 मिपालिको जेखा योरि येसुको साक्खालेबासा मुम्सियोङ्दुए गर्दा येसु कोङङा लुन्ताले होकान। त्याङ बेगाले साक्खाले मिपालि जोरङा नाइ थेङ्सिते होयोङान।

3 येसुए तोबाङकाइ आहानते आहे खामपालि ङाहुनो,

“दिका पुया लिसा मि पुया लिसाकाइ लेतान।

4 त्याङ इन्यागरि पुया लिहुदु बेरेङ हानि पुया उलामदाइ पारायान, त्याङ तोकाइ डाङ्‍गालेपालि केल्योङ्ताले च्या ओइ च्यायोङान।

5 हानि पुया गुरि दाधार राङङा पारायान। तोङा आहे नासा माहोथ्यो, त्याङ आहे नासा माहोदुए तो बोओइ बोहान।

6 तर उनि आठ्‍ठे आणाङ्‍को दुम्तेलिबि पिपिरिपालि एʔओइ एकान, त्याङ नारा मानिदुए तो मेल ओइ मेलान।

7 बेगाले पुया गुरि पुटुपालिको आन्तारेङङा पारायान, त्याङ पुटुपालि जेखा थाचा याहान त्याङ पिपिरिपालिकाइ जेखा थाको मापिहुनो।

8 तर हानि पुया गुरि आहे नाक्‍मा नासा होदु राङङा पारायान त्याङ तोबाङङा हानिए टिपुरिका गुना, हानिए मतचिप गुना ङा हानिए सुमचिप गुना से चिसेक्योङ्नो।

9 नासाइसाकाइ कुल्ना होदु मिए एनासायो।”

आहानको उद्देस्य

(मर्कुस ४:१०-१२; लुका ८:९-१०)

10 तोको लाबोनपालिए येसुकोते केल्ते आयुत्योङ्नो, “नाङ तोबाङनामा हाराकाइ आहानपालिते चिज्याङ्नादु?”

11 येसुए तोबाङकाइ ङाहुनो, “निङकाइ बे साङ्‍राड्‍डेको राड्‍डेको लिङ्‍गोरेको खाम साइसा सर्सि पिसिले होदु, तर तोबाङ‍काइ भुन्या पिसिले माहो।

12 सुओइ मिनामा हाराओइ थो होकानन्या तोकाइ झुन आहे पिसिदु, त्याङ तोनामा वाल्छ्‍याल थादु। सुओइ मिनामा हाराओइ थो माहोकानन्या तोनामा होदु थोओइ चिकात्सिदु।

13 यैथाताले गाइ तोबाङनामा आहानते चिज्याङ्‍ङादु, हाराकाइभुन्या तोबाङए योसा बे योयोङ्दु तर मानियोङ, नासाइसा बे नासायोङ्दु तर नासायोङ्तोले ओइ मागोयोङ।

14 यसैया अगमवक्ताए चिज्याङ्दु खाम इन्याङगरि यागाप्ले होदु,

‘नासाइसा बे निङए नासाइनुदु, तर कुतालेओइ मागो,

योसा बे योनुदु, तर कुतालेओइ मानि।

15 हाराकाइभुन्या का मिपालिको लोङ्से बोधो थाले होदु,

त्याङ तोबाङको कुल्ना मासाइसा थाले होदु,

त्याङ तोबाङ‍ए उस्तेबाङको मेसे टिसियोङ्‍ले होयोङ्दु।

नतरा बे उस्तेबाङको मेसेए नियोङ्‍थ्यो,

त्याङ उस्तेबाङको कुल्नाए सायोङ्थ्यो,

त्याङ उस्तेबाङको लोङ्सेए गोयोङ्‍थ्यो,

त्याङ गाइकोते बुरुसियोङ्थ्यो,

त्याङ गे तोबाङ‍काइ चिजाहुन्थ्यो।’

16 तर निङको मेसे ङा कुल्नाए डुडु खालाम्योङ्दु, हाराकाइभुन्या निङको मेसेए नियोङ्दु ङा कुल्नाए सायोङ्दु।

17 छ्‍याततिनि गे निङकाइ ङानिङादु, निङए निनुदु ङा साइनुदु का खामपालि आहे अगमवक्तापालिए ङा धर्मि मिपालिए निसा आठ्‍ठे चोइकायोङ्थ्यो तर मानियोङ्नो, त्याङ निङए साइनुदु खाम नासाइसाकाइ आठ्‍ठे चोइकायोङ्थ्यो, तर मासायोङ्नो।

आहानको पुर्तुङ्‍गा

(मर्कुस ४:१३-२०; लुका ८:११-१५)

18 “पुया लिसा आहानको पुर्तुङ्‍गा नासाइनो।

19 परमेस्वरको राड्‍डेको वाखे नासाइते मागोयोङ्‍दुपालि गुरि उलामदाइ लिसिदु पुया ओनि थायोङ्दु। राकाषे सेसेन्तार केल्दु त्याङ तोको लोङ्सेङा लिसिदु थो कात्तोले हेनुदु। उलामङा लिसिदु पुया गुरि त्यै थादु।

20 दाधार राङङा पाराइदु पुया गुरि तोबाङ थायोङ्दु, तोबाङए परमेस्वरको राड्‍डेको वाखे नासाइ-मानासाइ ताङ-ताङ्ते लोङ्सेङा ग्रहन लोङ्‍योङ्दु।

21 तर तोबाङ‍को उस्तेबाङको नारा मालागाइदुए तोबाङ उछिन्चा स्याङतेका जुकुन मोयोङ्दु। त्याङ वाखेको कारनए तोबाङकाइ खोरि अथवा सतावट केल-माकेल तोबाङ लिबि षेʔसियोङ्दु।

22 पुटुपालिङा लिसिदु पुयागुरि तोबाङ थायोङ्दु, तोबाङए वाखे नासायोङ्दु तर का अन्तर्मादातेको फिक्रि ङा धनको जेसिकेनए वाखेकाइ बाधा पिहुदु। त्याङ तोबाङए से माचिसेयोङ।

23 तर नाक्‍मा नासा होदु राङङा लिसिदु पुयागुरि तोबाङ थायोङ्दु। तोबाङए गुरि वाखे नासाइ‍योङ्तोले गोयोङ्दु, त्याङ छ्‍यात नाइ से चिसेयोङ्दु। तोबाङए टिपुरिका गुना, मतचिप गुना ङा सुमचिप गुना से चिसेयोङ्दु।”

नेतेरको आहान

24 येसुए फिरि तोबाङकाइ बेगाले दिगोरे आहान ङाहुनो, “साङ्‍राड्‍डेको राड्‍डे दिका मिओनि थादु, तोए उस्तेको राङङा आप्रादु पुया लिहुनो।

25 तर मिपालि आमियोङ्दु बेरेङ तोको सत्तुर केलान त्याङ जाछोको आन्तारेङङा नेतेर लितोले याहान।

26 त्याङ जाछो जेखा थाचा याताले बाला लागाइदु बेरेङ तोङा नेतेर ओइ इचिनिसान।

27 “राङको दाक्पोको टेरापालि केल्योङ्ताले तोकाइ ङायोङ्‍नो, ‘प्रभु, हारा नाङए नाङथेको पेबुङा आप्रादु पुया लिहुनादु माथा, त्याङ का नेतेरपालि कुताङि केलान?’

28 तोए तोबाङकाइ ङाहुनो, ‘सुओइ सत्तुरए का ओनि लोङुनो थाङुन।’ टेरापालिए तोकाइ ङायोङ्नो, ‘हारा नि याताइले तो पुन्ङि ङाते नाङ आलिनादु?’

29 तर तोए ङाहुनो, ‘माथा, नाले मापुन्‍नो। नतरा बे नेतेर पुन्‍नुदु बेरेङ जाछो ओइ पुन्को थाङ्‍नुदु।

30 बरु जाछो कुम्सा कालेतेका निसै थोकाइ नामा-नामा जेखा थाको पिनो, त्याङ आने कुम्सा कालेङा गे खेतालोपालिकाइ हाबि नेतेर पुन्तुनुले मेङा ज्यौसाकाइ ठाङडोल लोङ्‍नो, तर जाछो गुरि गाइको गुङ्‍कुटिङा केल्नो ङाहुन्दु’।”

पाल्काको गुरिको आहान

(मर्कुस ४:३०-३२; लुका १३:१८-१९)

31 येसुए तोबाङ‍काइ बेगाले आहान ङाहुनो, “साङ्‍राड्‍डेको राड्‍डे पाल्काको गुरि ओनि निदु, तो दिका मिए हेन्तोले उस्तेको राङ‍ङा लिहुनो।

32 पुयापालिङा साक्खालेङि उच्याचा थाले ओइ तो बोको दुम्तेलिबि तो राङङा होदु बेगाले सासिपालिभुन्दा तो जेखा थाताले दोम्बो नाइ थादु। त्याङ सर्ग्याको डाङ्‍गालेपालिए केल्योङ्ताले तोको डाङारेपालिङा कोस्योरो कुम्योङ्दु।”

खमिरको आहान

(लुका १३:२०-२१)

33 येसुए तोबाङ‍काइ बेगाले आहान ङाहुनो, “साङ्‍राड्‍डेको राड्‍डे दिगोरे खमिर ओनि थादु, तो दिका चामाइचाए हेन्तोले आहे फासेङा मोलुनो त्याङ मानुदु फासे साक्खाले खमिरि थाओइ थाहान।”

येसुए आहानपालिते चिज्याङान

(मर्कुस ४:३३-३४)

34 येसुए मिपालिकाइ का साक्खाले खाम आहानपालिते नाइ ङाहुनो। आहान माङातिनि तोए तोबाङ‍काइ हाराओइ माङाहुनो।

35 अगमवक्तापालिए यास्योङ्दु खाम इन्याङगरि यागापान,

“गे गाइको उगोङि आहानपालिते ङाहुन्दु।

अन्तर्मादाते दोइकासिदु कालेङिनि षुल्ते नावादु खाम गे चिखेतुन्दु।”

नेतेरको आहानको पुर्तुङ्‍गा

36 तोङिलिबि येसुए योरिकाइ वार्ताते नेमते याहान। त्याङ तोको लाबोनपालिए तोकोते केल्योङ्ताले ङायोङ्नो, “पेबुको नेतेरको सुचिते ङाहुनादु आहानको पुर्तुङ्‍गा निकाइ षातिसे।”

37 येसुए तोबाङ‍काइ ङाहुनो, “आप्रादु पुया लिहुदु गुरि मिको चा थादु।

38 पेबुगुरि का अन्तर्मादाते थादु। आप्रादु पुया गुरि राड्‍डेको खलक थादु। त्याङ नेतेरगुरि राकाषेको खलक थादु।

39 नेतेरको पुया लिहुदु सत्तुर गुरि सेसेन्तार थादु। त्याङ आने रुप्सा कालेगुरि का जुकको ताप्‍सासोदु इस्याङ थादु। खेतालोपालि गुरि साङ्‍राड्‍डेमिपालि थायोङ्दु।

40 नेतेर पुन्ते मेङा ज्यौसिदु ओनि का राड्‍डेको ताप्‍सा सोदु जुकङा ओइ तुन्यानाइ थादु।

41 मिको चाए उस्तेको साङ्‍राड्‍डेमिपालिकाइ ठोहुदु, त्याङ तोबाङए लुप चिलोङुदु साक्खाले ङा राकाषे जेत लोङ्‍योङ्दु साक्खालेकाइ तोबाङए तोको राड्‍डेङि षेʔयोङ्दु,

42 त्याङ तोबाङ‍काइ मेको कोकोतिङा चिते पियोङ्‍दु। तोङा मिपालि क्रेप्योङ्दु त्याङ सुवा मुर्सियोङ्दु।

43 त्याङ धर्मि मिपालि गुरि उस्तेबाङको आपाको राड्‍डेङा उनिओनि थाते मिर्लियोङ्दु। नासाइसाकाइ कुल्ना होदु मिए एनासायो।”

ठुम्सिदु धनको आहान

44 “साङ्‍राड्‍डेको राड्‍डे गुरि पेबुको दि ठाइङा ठुम्ते नासिदु दिगोरे धन ओनि थादु। तो दिका मिए खालाम्तोले षुल्ते नाहुदु, त्याङ आस्ताङ्ताले यादु, त्याङ उस्तेनामा होदु साक्खाले बेचाइतोले तोए दिगोरे पेबु किनाइदु।

आहे मोलेको मोतिको आहान

45 “फिरि साङ्‍राड्‍डेको राड्‍डे बे आप्रादु मोतिपालि दाङुदु दिका व्यापारि ओनि थादु।

46 तोए दिगोरे आहे मोलेको मोति खालाम्ते लिबि याताले उस्तेनामा होदु साक्खाले बेचाइतोले तो मोति किनाइदु।

नाङा चुम्सा जालको आहान

47 “फिरि साङ्‍राड्‍डेको राड्‍डे सागारिङा चिसिदु दिगोरे जाल ओनि थादु, तोङा पारा-पाराको नाङापालि बियोङ्दु।

48 त्याङ जाल नाङाए क्लेङ्‍को दुम्तेलिबि मिपालिए तोकाइ स्रोʔत्ते जोरङा चिलेत्योङ्दु, त्याङ होयोङ्ताले आप्रादु नाङापालिकाइ बाणिपालिङा मुम्योङ्दु, त्याङ माआप्रादु नाङापालिकाइ गुरि प्रिङदाइ चितेठोयोङ्‍दु।

49 का जुकको ताप्सासोदु कालेङा ओइ तोओनि नाइ थादु, साङ्‍राड्‍डेमिपालि युयोङ्‍ताले राकाषे मिपालिकाइ धर्मिपालिको आन्तारेङङि ब्रेन्योङ्दु,

50 त्याङ तोबाङकाइ मेको कोकोतिङा चिते पियोङ्‍दु। तोङा मिपालि क्रेप्योङ्दु त्याङ सुवा मुर्सियोङ्दु।”

51 येसुए तोबाङकाइ आयुतुनो, “हारा निङए का साक्खाले खाम गोनुन्?”

तोबाङए तोकाइ ङायोङ्‍नो “अन्दाइ, गोवान।”

52 त्याङ येसुए फिरि तोबाङकाइ ङाहुनो, “यैथाताले साङ्‍राड्‍डेको राड्‍डेको सुचिते सिक्छ्‍या खालामुदु हरेक सास्तर साइदुगुरि नेमको दिका दाक्पो ओनि थादु। तोए उस्तेको डुङ्‍कुटिङि नाका ङा खारु आहे मोलेको थोपालि चिलेतुदु।”

नासरतङा येसुकाइ इन्कार लोङ्‍योङ्नो

(मर्कुस ६:१-६; लुका ४:१६-३०)

53 का आहानपालि ङाको दुम्तेलिबि येसु तो ठाइ तोर्तातोले याहान

54 त्याङ उस्तेको देसेङा केल्ताले येसुए तोबाङको योरिनेमङा तोबाङकाइ काओनि खाम चिठेन्सा लागाइसिन, त्याङ थोम्बे थाते तोबाङए ङायोङ्नो “काए काओनि सर्सि ङा थोम्बेको जेत लोङ्सा बुता कुताङि खालामुनो थाङुन?

55 का त्यै सेङको जेत लोङुदुको चा माथा रा? हारा काको आमाको नामे मरियम ङा काको हुपालि याकुब, योसेफ, सिमोन ङा यहुदा माथायोङ रा?

56 हारा काको हुमिपालि ओइ साक्खाले निनामा नाइ माहोयोङ रा? तुन्या थाहानन्या काए का साक्खाले खाम कुताङि खालामुनो?”

57 त्याङ तोबाङ येसुनामा रागे थायोङान।

तर येसुए तोबाङकाइ ङाहुनो, “अगमवक्ताकाइ साक्खाले ठाइङा बेद लोङ्‍योङ्दु, तर उस्तेको देसेङा ङा नेमङा भुन्या बेद माथा।”

58 त्याङ तोबाङङा बिस्वास माहोदुए येसुए तो ठाइङा थोम्बेसिलेको आहे जेत मालोङुनो।

बप्‍तिस्मा-पिहुदु युहन्‍ना सिह्‍यान

(मर्कुस ६:१४-२९; लुका ९:७-९)

14

1 त्यै कालेङा गालिल सोदेङाको सासक हेरोदए येसुको जेतको सुचिते सायुनो।

2 हेरोदए उस्तेको स्युन्डुरिपालिकाइ ङाहुनो, “तो बप्‍तिस्मा-पिहुदु युहन्‍ना नाइ थादु। तो सिदुङि मोले होदु। त्यैथाताले बुताते का जेतपालि तोए लोङुले नाहुदु।”

3 हाराकाइभुन्या हेरोदए उस्तेको हु फिलिपको उमा हेरोदियासको कारनए गर्दा युहन्‍नाकाइ छ्‍युते टिसाठाइङा चेङुले नाहुथ्यो।

4 हाराकाइभुन्या युहन्‍नाए हेरोदकाइ इन्या ङाहुले नाहुथ्यो, “नाङए हेरोदियासकाइ उमाको रुपते नाʔसा नियासङ्‍गत मानि।”

5 यैथाताले हेरोदए युहन्‍नाकाइ सात्सा आलिले होथ्यो। तर तो मिपालिङि आरिथ्यो हाराकाइभुन्या तोबाङए युहन्‍नाकाइ अगमवक्ता ङाते यास्योङ्थ्यो।

6 तर हेरोद निʔदु इस्याङ केल्दु बेरेङ हेरोदियासको चामाइए साक्खालेको हाबि उस्याताले हेरोदकाइ चिताङुनो।

7 तुन्या थादुए हेरोदए हेरोदियासको चामाइकाइ ज्या आमात्ङाले ओइ पिनाङादु ङाते ओचन च्याताले बर्ति लोङुनो।

8 तर तोको आमाए चिठेनुदु ओनि तोए ङाहुनो, “गाइकाइ बप्‍तिस्मा-पिहुदु युहन्‍नाको कापु कात्ते खार्पाङा नाते प्याङ।”

9 का साइतोले धनै आठ्‍ठे नाइ ख्रोइले ओइ उस्तेको ओचनङा थोकोमिपालिको कारनए तोए तुन्या नाइ लोङ्सा हुकुम पिहुनो,

10 त्याङ तोए टिसाठाइङा युहन्‍नाको कापु चिकोटेहुनो।

11 त्याङ तोको कापु खार्पाङा केल्ते तो षार्माकाइ पियोङ्नो। त्याङ तोए तो कापु उस्तेको आमाकाइ हेन्तोले पिहुनो।

12 तोङि लिबि युहन्‍नाको लाबोनपालि केल्योङ्ताले तोको मोरोकाइ हेन्ते ठुम्योङ्नो त्याङ तोबाङ यायोङ्ताले का खाम येसुकाइ चिनासायोङ्नो।

येसुए वाल्ङा क्राटिकाइ याहुनो

(मर्कुस ६:३०-४४; लुका ९:१०-१७; युहन्‍ना ६:१-१४)

13 तो खाम साइतोले लिबि येसु कोङ‍ङा लुन्ताले तोङिनि अलग्गै एक्लासो ठाइङा याहान। का साइते लिबि राडेपाडेपालिङि मिपालि कोन्टेए नाइ चावाते येसुको लिबि-लिबि लागाइसियोङान।

14 त्याङ येसु जोरङा कोङङि प्रिङदाइ लेत्दु बेरेङ दिगोरे जेखा योरिकाइ निहुनो, त्याङ तोको लोङ्से तोबाङच्युरिते दयाए क्लेङान, त्याङ तोबाङको माथाङ्‍योङ्दुपालिकाइ चिजाहुनो

15 त्याङ उखिङ्सा सोदु बेरेङ लाबोनपालि केल्योङ्ताले येसुकाइ ङायोङ्नो, “का पान्थार-ठाइङा हाराओइ माहो, त्याङ उखिङ्सा सोहान, का मिपालिकाइ ताजारे पिहो, काबाङ देसे-देसेङा यायोङ्ताले उस्तेबाङको लागि च्यासा थो एकिनायोङो।”

16 तर येसुए लाबोनपालिकाइ ङाहुनो, “तोबाङ हेन्को मापाराइ, निङए नाइ तोबाङकाइ च्यासा थो यानो।”

17 त्याङ लाबोनपालिए येसुकाइ ङायोङ्नो, “काङा निनामा बे वाल्ङापा माणाइ ङा निसका नाङा जुकुन होदु।”

18 त्याङ येसुए ङाहुनो, “तो गाइकोते केल्नो।”

19 तोए मिपालिकाइ थालिङा होʔसाकाइ बक्‍के पिहुनो, त्याङ तो वाल्ङापा माणाइ ङा निसका नाङा चुम्ते साङ्‍राड्‍डेटो योतोले डुडु पिहुनो। त्याङ तो माणाइपालि ठ्‍योतोले लाबोनपालिकाइ पिहुनो, त्याङ लाबोनपालिए मिपालिकाइ बोठाते यायोङ्नो।

20 तोबाङ साक्खालेए क्वास्तिनि च्यायोङान, त्याङ लाबोनपालिए ग्णेन्दु काटाकुटिपालि दिचिप निस जाखोरे मुम्योङ्नो।

21 चामाइचापालि ङा हुचापालि बाहेक चाहुचापालि जुकुन वाल्ङा क्राटि थ्यो।

येसु पाङ्‍कुच्युरिते चावाहान

(मर्कुस ६:४५-५२; युहन्‍ना ६:१५-२१)

22 येसुए योरिकाइ ताजारे पिहुनो त्याङ तोए उस्तेको लाबोनपालिकाइ छोन्चाको-छोन्चे कोङ‍ङा लुन्ते सागारिको दाहालबासा उस्तेभुन्दा हाबि याने ङाते बक्‍के पिहुनो।

23 तोबाङ‍काइ ताजारे लोङको दुम्तेलिबि येसु दिक्‍काचा प्रार्थना लोङ्सा डन्डिटो याहान। उखिङ्दु बेरेङ येसु दिक्‍काचा तोते नाइ होथ्यो।

24 तर तो कालेङा कोङगुरि जोरङिनि सागारिङा अलम्थातेका यालेत्ले होथ्यो। त्याङ हाबिबासाङि फाषा वाचारादुए ठाल्दापए कोङकाइ हाबि हेन्को मापिहुनो।

25 बछिन्टेको सुम स्यादु बेरेङदाइ येसु सागारिच्युरिते चावाचा-चावाचा लाबोनपालिकोते राहान।

26 तोबाङए येसु सागारिच्युरिते चावाते रालेहोदु नियोङ्दु बेरेङ आरियोङ्ताले आर्टि-आर्टिते ङासा लागाइसियोङान, “का बे बुमाङ सो।”

27 त्याङ झट्‍टै येसुए तोबाङकाइ ङाहुनो, “साहस यासिने, गाइ नाइ थाङादु, माआरिने।”

28 का साइतोले पत्रुसए ङाहुनो, “हे प्रभु, नाङ नाइ थानानन्‍या गाइकाइ ओइ नाङ‍कोते पाङ्‍कुच्युरिते चावाते रासाकाइ बक्‍के प्याङ।”

29 येसुए ङाहुनो, “रा।” पत्रुस कोङङि लेत्‍ताले पाङ्‍कुच्युरिते चावाताले येसुकोते हेन्छा लागाइसिन।

30 तर जेखा फाषा वादु नितोले तो आरिह्‍यान। त्यैकालेङा तो णुप्सा सोहान, त्याङ आर्टिताले ङाहुनो, “प्रभु, गाइकाइ चिमोङा।”

31 त्याङ येसुए झट्‍टै लाʔ ठोन्तोले तोकाइ चुमओइ चुम्तोले ङाहुनो, “खोइ नाङको बिस्वास, नाङए हाराकाइ संका लोङ्‍ङान?”

32 त्याङ तोबाङ कोङदुङङा लुन्योङ्ताले लिबि फाषा ओइ ठेम थाहान।

33 त्याङ कोङ‍ङा होयोङ्दु लाबोनपालिए येसुकाइ सेवासेर्ग्याम लोङ्‍योङ्तोले ङायोङ्नो, “छ्‍याततिनि नाइ नाङ बे परमेस्वरको चा थानासो।”

गनेसरेतको माथाङ्‍योङ्दुपालिकाइ येसुए चिजाहुनो

(मर्कुस ६:५३-५६)

34 सागारि ताराइसिते लिबि तोबाङ गनेसरेतको सोदेङाङा केलेत्योङान।

35 त्याङ तो ठाइको मिपालिए येसु नाइ सो ङाते ङोसायोङ्तोले लिबि तोबाङए दबितिबिको सोदेङापालिङा खबर ठोयोङ्नो, त्याङ मिपालिए माथाङ्‍योङ्दुपालि साक्खालेकाइ येसुकोते केल्योङ्नो।

36 तोबाङए येसुको मिङको फेरखेना थालेओइ थिसा पिइसे ङाते तोकाइ सेवायोङ्नो, त्याङ थियोङ्दुपालि साक्खाले जायोङान।

ज्युज्यु च्याब्ज्युपालिए चिठेन्योङ्दु खाम

(मर्कुस ७:१-१३)

15

1 हानि फरिसिपालि ङा सास्तर सायोङ्दुपालिए यरुसलेमङि केल्योङ्ताले येसुकाइ आयुत्योङ्नो,

2 “नाङको लाबोनपालिए ज्‍युज्‍यु च्‍याब्‍ज्‍युपालिको चलन हाराकाइ भङ्‍ग लोङ्‍योङ्दु? हाराकाइभुन्या तोबाङए च्यासा भुन्दा हाबि उस्तेबाङको लाʔ माजेसियोङ।”

3 येसुए तोबाङकाइ ङाहुनो, “निङए ओइ हाराकाइ निङथेको परम्पराको खातिर परमेस्वरको बक्‍केकाइ भङ्‍ग लोङ्नुदु?

4 हाराकाइभुन्या परमेस्वरए यासिले होदु, ‘निङथेको आपा-आमाकाइ बेद लोङ्नो,’ त्याङ ‘उस्तेको आपा-आमाको विरुद्धते राकाषे खाम चिज्याङ्दु मिकाइ सात्को नाइ माइदु।’

5 तर निङए गुरि ङानुदु, सुओइ मिए उस्तेको आपा अथवा आमाकाइ ङाहुदु, ‘नाङए गाइङिनि खालाम्सा थाङुनादु थोपालि परमेस्वरकाइ ठेम्बु दरिसिले होदु,’ त्यैथाताले तोए उस्तेको आपा आमाको बेद लोङ्‍को मापाराइ।

6 इन्याङगरि निङए निङथेको परम्परादाइ लागाइसितिनिले परमेस्वरको वाखेकाइ बिना जेतको लोङ्नुले नानुदु।

7 ए ङ्‍याकुन्यापालि! यसैयाए निङको सुचिते ठिकनामा अगमवाणि चिज्याङ्ले होदु,

8 ‘का डातिए गाइकाइ लिपिनए जुकुन बेद लोङ्‍योङ्‍ङादु,

तर तोबाङको डिला गाइङि अलम्था थाले होदु।

9 तोबाङए फोसोरो पाराए गाइकाइ पुडायोङ्‍ङादु,

हाराकाइभुन्या तोबाङए मिपालिए खेम्योङ्दु राजगालपालि जुकुन चिठेन्योङ्दु’।”

मिकाइ मासोचि लोङुदु थोपालि

(मर्कुस ७:१४-२३)

10 येसुए मिपालिकाइ उस्तेकोते उरौतोले तोबाङकाइ ङाहुनो, “नासाइनो ङा गोनो।

11 उगोङि दुङङा बिदु थोए मिकाइ मासोचि मालोङ, तर उगोङि प्रिङदाइ लेत्दु थोएगुरि मिकाइ मासोचि लोङुदु।”

12 तोङि लिबि लाबोनपालि केल्योङ्ताले येसुकाइ ङायोङ्‍नो, “हारा नाङकाइ था निना‍दु, नाङए ङाहुनादु खामए फरिसिपालि रागेए चुर थायोङ्ले होयोङ्दु?”

13 येसुए ङाहुनो, “साङ्‍राड्‍डेङा होदु गाइको आपाए माप्णेहुदु साक्खाले दोम्बोपालि चिपुन्सियोङ्दु।

14 तोबाङको खाम मानासाइनो हाराकाइभुन्या तोबाङ बे सोमकाना अगुवापालि थायोङ्दु। दिका सोमकानाए बेगाले सोमकानाकाइ डोर्‍यायुनोन्या तोबाङ निसका ओइ ओङ्‍गाणेङा पारायोङ्दु।”

15 पत्रुसए येसुकाइ ङाहुनो, “निकाइ का आहानको पुर्तुङ्‍गा ङाते पिइसे।”

16 येसुए ङाहुनो, “हारा निङए नालेका मागोतुनुकि?

17 हारा निङकाइ था मानि? उगो दुङङा बिदु थो बाङ्‍कालङा यालेत्‍दु, त्याङ तो प्रिङदाइ लेतओइ लेत्दु।

18 तर मिको उगोङि लेत्‍दु खाम तोको लोङ्सेङि लेत्दु। त्याङ काए नाइ मिकाइ मासोचि लोङ्दु।

19 हाराकाइभुन्या मिको लोङ्सेङिनि राकाषे आलि, मिकाइ सात्छा, मान्द्रेसिङ, आवास्‍ताङचा, खुइसा, माछ्‍यात्दु खाम चिज्याङ्सा ङा निन्दा लोङ्‍सा ओनि थो प्रिङदाइ लेत्दु।

20 का खामपालिए गुरि मिपालिकाइ मासोचि लोङ्दु। तर लाʔ माजेसिमारा च्यासाए गुरि मिकाइ मासोचि मालोङ।”

कनानि चामाइचाको बिस्वास

(मर्कुस ७:२४-३०)

21 त्याङ येसुए तो ठाइ तोर्तातोले टुरोस ङा सिदोनको सोदेङादाइ याहान।

22 तो सोदेङाङि दिका कनानि चामाइचा केल्ताले आर्टि-आर्टिताले ङासा लागाइसिन, “प्रभु, दाउदको चा, गाइच्युरिते दया लोङ्‍ङा। गाइको चामाइकाइ बुमाङए आठ्‍ठे खोरि पिहुलेनाहुदु।”

23 तर येसुए तोकाइ हाराओइ माङाहुनो। तोको लाबोनपालि केल्योङ्ताले तोकाइ सेवायोङ्नो, “काकाइ ताजारे पिहो, हाराकाइभुन्या तो आर्टिताले निको लिबि-लिबि राले होदु।”

24 येसुए ङाहुनो, “गाइकाइ परमेस्वरए इस्राएल डातिको ताम्योङ्दु बेणेपालिको लागि जुकुन ठोचायुत्ङाले नाङादु।”

25 त्याङ तो चामाइचा केल्ताले येसुको हाबि रोपोसिताले ङाहुनो, “प्रभु, गाइकाइ सहायता लोङ्‍ङा।”

26 येसुए ङाहुनो, “चा-चामाइपालिको माणाइ कात्ते कुचुपालिकाइ यासा आप्रा माथा।”

27 त्याङ तोए ङाहुनो, “अन्दाइ प्रभु, तर कुचुपालिए ओइ तानि उस्तेबाङको दाक्पोको टेबुलङि रोस्दु माणाइको काटाकुटिपालि च्यायोङ्दु नि।”

28 त्याङ येसुए तोकाइ ङाहुनो, “ए चामाइचा, नाङको बिस्वास जेखा सो। नाङए चालिसिनादु ओनि नाङकाइ एथा।” तोको चामाइ त्यैकालेङा जाओइ जाहान।

येसुए आहेकाइ चिजाहुनो

29 येसु तोङिनि लेत्‍ताले गालिल सागारिको जोरङि थाताले याहान। त्याङ पाराभातेटो यालेत्‍ताले तोङा होकान।

30 त्याङ आहे योरि येसुकोते केल्योङान। त्याङ तोबाङए खोन्दे, लुल्या, सोमकाना, ओङा ङा बेगाले आहे माथाङ्‍योङ्दुपालिकाइ ओइ केल्ते केल्योङान। तोबाङए तो माथाङ्‍योङ्दु मिपालिकाइ तोको कोन्टेते नाते पियोङ्नो त्याङ येसुए तोबाङ‍काइ चिजाते पिहुनो।

31 त्याङ ओङापालि चिज्याङ्‍योङान, लुल्यापालि जायोङान, खोन्देपालि चावायोङान त्याङ सोमकानापालिए नियोङ्दु निते मिपालि थोम्‍बेसिले थायोङान त्याङ तोबाङए इस्राएलको परमेस्वरको प्रसंसा लोङ्‍योङ्नो।

येसुए ओलि क्राटिकाइ याहुनो

(मर्कुस ८:१-१०)

32 तोङि लिबि येसुए उस्तेको लाबोनपालिकाइ उस्तेकोते उरौतोले ङाहुनो, “का योरिको लागि गाइको लोङ्से दयाए क्लेङान। हाराकाइभुन्या काबाङ गाइनामा होयोङ्दु सुमउनि थायोङान। त्याङ काबाङनामा च्यासाकाइ हाराओइ माहो। काबाङकाइ च्यासा थो मायामारा ठोहुनुङ्न्या काबाङ उलामते नाइ जोगोरो ग्याप्योङ्दु।”

33 लाबोनपालिए तोकाइ ङायोङ्नो, “यत्रो मिपालिकाइ का हाराओइ माहोदु ठाइङा निए कुताङि यत्रो आहे माणाइ केल्ते याङि?”

34 येसुए तोबाङकाइ आयुतुनो, “निङनामा हानिपा माणाइ होदु?” तोबाङए ङायोङ्नो, “ड्रोपा माणाइ ङा उछिन्चा उच्या-उच्या नाङाचापालि होदु।”

35 त्याङ येसुए मिपालिकाइ थालिङा होने ङाहुनो।

36 तोए ड्रोपा माणाइ ङा नाङा चुम्तोले परमेस्वरकाइ होहोइ पितेलिबि ठ्‍योतोले लाबोनपालिकाइ पिहुनो, त्याङ लाबोनपालिए मिपालिकाइ बोठायोङ्‍नो।

37 तोबाङ साक्खालेए क्वास्तिनि च्यायोङान। त्याङ ग्णेन्दु माणाइको कुटिपालि तोबाङए ड्रो जाखोरेभरि मुम्योङ्नो।

38 तोङा च्यायोङ्दुपालि चामाइचा मि ङा हुचापालि बाहेक चाहुचापालि जुकुन ओलि क्राटि थ्यो।

39 त्याङ योरिकाइ ताजारे पिको दुम्तेलिबि येसु कोङ‍ङा लुन्ताले मगादानको सोदेङादाइ याहान।

डोरे आमात्योङ्नो

(मर्कुस ८:११-१३; लुका १२:५४-५६)

16

1 फरिसिपालि ङा सदुकिपालि केल्योङ्ताले येसुको बाटेसाइ लोङ्साकाइ साङ्‍राड्‍डेङि दिगोरे डोरे चिखेतिसे ङाते तोकाइ ङायोङ्नो।

2 तर येसुए तोबाङकाइ ङाहुनो, “उखिङको दुम्तेलिबि निङए ङानुदु, ‘बाठ्‍ठेको इस्याङ आप्रा थादु सो, हाराकाइभुन्या सर्ग्या डिङडिङ थाले होदु।’

3 बछिन्टे ङानुदु, ‘सर्ग्या डिङडिङ ङा खासुए कोकुले नाहुदु, याङ हुन्डिबिन्डि थादु सो।’ निङए सर्ग्याकाइ योतुनुले याङको इस्याङ कुन्दुनि थादु ङाते तो गोको थाङ्‍नुदु, तर स्याङको डोरेको पुर्तुङ्‍गा गुरि फेत्को माथाङ।

4 राकाषे ङा मान्द्रेसिङ डुरिए डोरे दाङ्‍योङ्दु। तर काबाङकाइ योनाको डोरे बाहेक बेगाले हाराओइ डोरे मापि।” तोङि लिबि येसु तोबाङकाइ तोर्ताते तोङि याहान।

फरिसिपालि ङा सदुकिपालिको खमिर

(मर्कुस ८:१४-२१)

5 लाबोनपालि दाहालबासा केलेत्योङ्दु बेरेङ तोबाङए माणाइ हेन्छा मालो यायोङ्ताले।

6 येसुए तोबाङकाइ ङाहुनो, “होसियार थाने, निङ फरिसिपालिको खमिर ङा सदुकिपालिको खमिरङि सर्तक होने।”

7 तोबाङ उस्तेबाङङा किङास्सियोङान, “निए माणाइ मारावादुए काए काओनि ङाइदु थाङुन।”

8 येसुए का थासाइतोले ङाहुनो, “ए उछिन्चा बिस्वास निनिदुपालि, निङनामा माणाइ माहो ङाते निङथेङा हाराकाइ किङास्‍सिनिदु?

9 नाʔलेका निङए मागोतुनुकि? वाल्ङा क्राटि मिपालिकाइ वाल्ङापा माणाइए चिगापुन्दु बेरेङ निङए हानि जाखोरे माणाइ मुम्नुन्? हारा तो मालो यानिन्?

10 त्याङ ड्रोपा माणाइ ओलि क्राटिकाइ याहुन्दु बेरेङ निङए हानि जाखोरे मुम्नुन्? तोओइ मालो यानिन्?

11 गे निङकाइ माणाइको सुचिते ङानिङादु माथा ङाते निङए हाराकाइ मागो? तर फरिसिपालि ङा सदुकिपालिको खमिरङि पो होसियार होने।”

12 त्याङ पो लाबोनपालिए गोयोङ्नो, येसुए माणाइको खमिरङि माथा, तर फरिसिपालि ङा सदुकिपालिए चिठेन्‍निदु खामङि होसियार होने यासिदु सो।

येसुको सुचिते पत्रुसको स्विकार

(मर्कुस ८:२७-३०; लुका ९:१८-२१)

13 येसु कैसरिया फिलिप्पिको सोदेङाङा केलेतान। तोङा येसुए उस्तेको लाबोनपालिकाइ आयुतुनो, “मिपालिए मिको चाकाइ सु ङाते यास्योङ्दु?”

14 तोबाङए जुवाफ पियोङ्नो, “हानिकाए बप्‍तिस्मा-पिहुदु युहन्‍ना, हानिकाए एलिया ङा हानिकाए यर्मिया अथवा अगमवक्तापालिमध्ये सुओइ दिका थादु ङाते यास्योङ्दु।”

15 येसुए तोबाङकाइ आयुतुनो, “निङए गुरि गाइकाइ सु ङायोङ्‍ङादु त्याङ?”

16 सिमोन पत्रुसए जुवाफ पिहुनो, “नाङ मोले होदु परमेस्वरको चा ख्रिस्ट थानादु।”

17 येसुए तोकाइ ङाहुनो, “ए योनाको चा सिमोन, नाङए डुडु खालामुनाले नाहुनादु, हाराकाइभुन्या मिङि नाङकाइ का प्रकट थादु माथा, तर साङ्‍राड्‍डेङा होदु गाइको आपाए नाङकाइ चिखेत्‍नादु थादु।

18 गे नाङकाइ ङानाङादु, नाङ पत्रुस थानादु। गे गाइको मन्डलि का पाहाराच्युरिते खेमुन्दु त्याङ मृत्युको कुन्दुओइ बुताए काकाइ तेको माथाङ।

19 गे नाङकाइ साङ्‍राड्‍डेको राड्‍डेको तारिकाचापालि पिनाङादु। नाङए का अन्तर्मादातेङा छ्‍युहुनादु थो साङ्‍राड्‍डेङा ओइ छ्‍युसिदु, त्याङ नाङए अन्तर्मादातेङा फेतुनादु थो साङ्‍राड्‍डेङा ओइ फेत्सिदु।”

20 तोङिलिबि येसुए लाबोनपालिकाइ तो ख्रिस्ट थादु ङासिदु खाम सुकाइ ओइ माङानो ङाते बक्‍के पिहुनो।

येसु उस्ते सिसाको सुचिते चिज्याङान

(मर्कुस ८:३१–९:१; लुका ९:२२-२७)

21 येसुए तोकालेङि नाइ उस्तेको लाबोनपालिकाइ ङासा लागाइसिन, “गाइ यरुसलेमङा हेन्को माइदु त्याङ धर्म-गुरुपालिङि, जेखा ठेमुपालिङि ङा सास्तर सायोङ्दुपालिङि आहे खोरि चाबुको माइदु। गाइ चिसात्सिको माइदु त्याङ सुमउनिको इस्याङते गाइ फिरि सिङादुङि रोलाङ्‍ङादु।”

22 पत्रुसए येसुकाइ दिबासा हेन्तोले आषासा लागाइसिन, “परमेस्वरए काओनि थाको एमापिना प्रभु! काओनि बे नाङकाइ कुताले ओइ एमाथा।”

23 तर येसुए पत्रुसदाइ बुरुसिताले ङाहुनो, “ए सेसेन्तार, गाइको तागोङि नाङ याओइ या, नाङ गाइको लागि बाधा थानादु। हाराकाइभुन्या नाङको लोङ्से परमेस्वरको खामते माथा, तर मिपालिको खामते पो होदु।”

24 तोङिलिबि येसुए उस्तेको लाबोनपालिकाइ ङाहुनो, “सुओइ गाइको लिबि चावासा आलिह्‍यानन्या, तोए उस्तेकाइ इन्कार एयासे त्याङ उस्तेको क्रुस चाबुते गाइको लिबि एचावा।

25 हाराकाइभुन्या उस्तेको ख्रो चिमोसा दाङुदु मिए तो चितामुदु, तर गाइको लागि उस्तेको ख्रो चितामुदुए तो खालामुदु।

26 त्याङ मिए अन्तर्मादातेको साक्खाले उस्तेको लाʔते लोङ्तोले उस्तेको ख्रो गुरि चितामुनोन्या तोकाइ हारा फाइदा थादु? अथवा मिए उस्तेको ख्रो फिरि खालाम्साकाइ हारा पिसा थाङुदु?

27 हाराकाइभुन्या मिको चा उस्तेको आपाको महिमाते उस्तेको साङ्‍राड्‍डेमिपालिनामा युदु बेरेङ तोए साक्खाले मिपालिकाइ उस्ते-उस्तेबाङको जेतओनि इनाम पिहुदु।

28 छ्‍याततिनि गे निङकाइ ङानिङादु, काङा थेङ्‍योङ्दुपालिङिनि हानिका होयोङ्दु, तोबाङए मिको चाकाइ उस्तेको राड्‍डेङा युलेहोदु मानियोङ्दुका मासियोङ।”

येसुको रुबा परिवर्तन

(मर्कुस ९:२-१३; लुका ९:२८-३६)

17

1 तोको मतउनि लिबि येसुए पत्रुस, याकुब ङा युहन्‍नाकाइ उस्तेनामा दिगोरे पाराभातेङा हेनुनो। तोङा तोबाङ जुकुन होयोङ्थ्यो,

2 त्याङ तोबाङ‍को हाबि येसुको रुबा परिवर्तन थाहान। तोको खेन उनिओनि मिर्लिकान, त्याङ तोको म्युङगुरि आथाङकोन्टे ओनि उबो थाहान।

3 अचानक तोङा मोसा ङा एलिया चिखेत्सियोङान त्याङ येसुनामा खाम लोङ्‍सा लागाइसियोङान।

4 पत्रुसए येसुकाइ ङाहुनो, “प्रभु, निकाइ काङा होʔसा आप्रादु सो। नाङ आलिनानन्या गे काङा सुमगोरे होʔसा ठाइ खेमुन्दु, दिगोरे नाङथेको लागि, दिगोरे मोसाको लागि त्याङ दिगोरे एलियाको लागि।”

5 पत्रुस चिज्याङ-चिज्याङओइ उबोबाथाङ खासु युताले तोबाङकाइ कोङुनो, त्याङ खासुङिनि इन्या यासिदु दिगोरे सारे युवान, “का गाइको आप्रा चा थादु, कानामा गाइ आठ्‍ठे आस्ताङ्‍ङाले होङादु। निङए काको खाम नासाइनो।”

6 त्याङ का सारे सायोङ्‍तोले लाबोनपालि आठ्‍ठे आरियोङ्ताले बुइते रोपोसियोङान।

7 तर येसु केल्ताले तोबाङकाइ थितोले ङाहुनो, “स्रेने, माआरिने!”

8 त्याङ तोबाङए मेसे टाङ्‍योङ्तोले इन्या योयोङ्दु बेरेङ येसुकाइ बाहेक बेगाले सुकाइओइ मानियोङ्नो।

9 तोबाङ पाराभातेङि नबि युयोङ्दु बेरेङ येसुए तोबाङकाइ बक्‍के पिहुनो, “मिको चा सिते मारोलाङ्‍दुका निङए निनुदु का खाम सुकाइ ओइ माङानो।”

10 त्याङ लाबोनपालिए येसुकाइ इन्याङ ङाते आयुत्योङ्नो, “हाबि एलिया युको माइदु ङाते सास्तर सायोङ्दुपालिए हाराकाइ यास्योङ्दु?”

11 येसुए ङाहुनो, “निस्‍चय नाइ एलिया युदु, त्याङ साक्खाले थो फिरि नाका लोङ्ते सुधाराइदु।

12 तर गे निङकाइ ङानिङादु, एलिया बे हाबि नाइ युको दुम्‍ले होदु, तर मिपालिए तोकाइ माङोसायोङ्नो त्याङ तोनामा ज्या आलियोङान तोबाङए तोओनि नाइ लोङ्‍योङ्नो। तुन्यानाइ मिको चाए ओइ तोबाङको लाʔङि खोरि चाबुको माइदु।”

13 त्याङ येसुए बप्‍तिस्मा-पिहुदु युहन्‍नाको सुचिते खाम लोङुदु सो ङाते लाबोनपालिए गोयोङ्नो।

येसुए बुमाङ लागाइदु षाराकाइ चिजाहुनो

(मर्कुस ९:१४-२९; लुका ९:३७-४३)

14 त्याङ तोबाङ योरि होदु ठाइङा बुरुसिते केल्योङ्दु बेरेङ दिका मि येसुकोते केल्ताले पोकोले दोते ङाहुनो,

15 “प्रभु, गाइको चाकाइ दया लोङ्ते प्याङ, हाराकाइभुन्या तोकाइ जाहाए आठ्‍ठे खोरि पिहुलेनाहुदु। त्याङ तो छोन्चाको-छोन्चे मेङा ङा पाङ्‍कुङा पाराइदु।

16 गे तोकाइ नाङको लाबोनपालिकोते केलुनुङ, तर तोबाङए तोकाइ चिजा‍को माथाङ्‍योङ्नो।”

17 त्याङ येसुए ङाहुनो, “ए अबिस्वासि ङा बिग्राइनिदु डुरि, गाइ निङनामा कुतालेतेका होवा? निङकाइ हानि सहैसिवा? तोकाइ काते गाइकोते रानो।”

18 येसुए तो बुमाङकाइ आषाहुनो, त्याङ बुमाङ षाराङि लेत्‍ताले याहान। त्याङ तो षारा त्यैकालेङा जाओइ जाहान।

19 त्याङ लाबोनपालिए येसुकोते केल्योङ्ताले सुमाक्‍का आयुत्योङ्नो, “निए गुरि तो बुमाङकाइ हाराकाइ चिलेत्को माथाङ्‍वान?”

20 येसुए तोबाङकाइ ङाहुनो, “निङको बिस्वास उछिन्चा थादुए। छ्‍याततिनि गे निङकाइ ङानिङादु, निङनामा पाल्काको गुरि जत्रो बिस्वास होका बे का पाराभातेकाइ ‘काङि षेसिते याओइ या’ ङानुनन्या तो षेसिते यादु। त्याङ निङको लागि हाराओइ असम्भब माथा। [

21 तरओइ काओनि बुमाङ गुरि प्रार्थना ङा उल्छ्‍या बिना चिलेत्को माइथान।”]a

येसुए उस्ते सिसाको सुचिते फिरि चिज्याङान

(मर्कुस ९:३०-३२; लुका ९:४३-४५)

22 लाबोनपालि गालिलङा मुम्सियोङ्दु बेरेङ येसुए तोबाङकाइ ङाहुनो, “मिको चा मिपालिको लाʔते चिचुम्सिदु।

23 त्याङ तोबाङए तोकाइ सात्योङ्दु, तर तो सुमउनिको इस्याङते मोताले स्रेदु।” त्याङ का सायोङ्तोले लाबोनपालि दुʔखित थायोङान।

परमेस्वरको नेमको ठ्‍या

24 तोबाङ कफर्नहुमङा केलेत्योङ्ताले लिबि मन्दिरको ठ्‍या मुम्योङ्दुपालि पत्रुसकोते केल्योङ्ताले आयुत्योङ्नो, “हारा निङको गुरुए मन्दिरको ठ्‍या मातिराइ?”

25 पत्रुसए ङाहुनो, “ज्यु, तिराइदु।”

पत्रुस नेमदुङङा बिको दुम्तेलिबि येसुए तोकाइ साक्खालेङि हाबि ङाहुनो, “ए सिमोन, नाङ हारा आलिनादु? का अन्तर्मादातेको धनैपालिए सुङिनि ठ्‍या मुम्योङ्दु? उस्तेबाङको चापालिङि रा बेगालेपालिङि?”

26 “बेगालेपालिङि,” पत्रुसए ङाहुनो।

येसुए तोकाइ ङाहुनो, “तुनि थाहानन्या चापालिए बे छुट खालाम्योङ्ले नायोङ्‍सो।

27 तर तोबाङ निनामा रागे एमाथायोङा ङाते नाङ यातानाले सागारिङा उके नाम्पा, त्याङ साक्खालेङि हाबि पाराइदु नाङा केलो। तोको उगो टाङुनादु बेरेङ नाङए दिगोरे उङको ढ्‍या खालाम्नादु। त्याङ तो हेन्तुनाले नाङको ङा गाइको लागि तोबाङकाइ ठ्‍या पिहो।”

a 

17:21 हानि खारु पान्डुलिपिपालिङा का पद माइखालाम।

साक्खालेङि जेखा सु

(मर्कुस ९:३३-३७; लुका ९:४६-४८)

18

1 त्यैकालेङा लाबोनपालि येसुकोते केल्योङ्ताले आयुत्योङ्नो, “साङ्‍राड्‍डेको राड्‍डेङा साक्खालेङि जेखा सु थादु?”

2 येसुए दिका उच्याचा हुचाकाइ खेर्ते उरौतोले तोबाङको आन्तारेङङा चिथेङुनो,

3 त्याङ ङाहुनो, “छ्‍याततिनि गे निङकाइ ङानिङादु, सादेकाइ फेराइते निङ उच्याचा हुचापालि ओनि माथानिनन्या कुताले ओइ साङ्‍राड्‍डेको राड्‍डेङा बिसा माथाङ।

4 का हुचा ओनि मालिम्चा थादु मिगुरि साङ्‍राड्‍डेको राड्‍डेङा साक्खालेङि जेखा थादु।

5 गाइको नामेते काओनि हुचाकाइ ग्रहन लोङुदुए गाइकाइ ग्रहन लोङ्‍ङादु।

लुप चिलोङुदुकाइ चेतावनि

(मर्कुस ९:४२-४८; लुका १७:१-२)

6 “तर गाइकाइ बिस्वास लोङ्‍योङ्‍ङादु का उच्याचापालिमध्ये दिकाकाइ सुएओइ लुप चिलोङुनोन्या तोको लागि बे बरु दिगोरे जेखा यान्तेको णिङ तोको कान्टुते छ्‍युते गहिरो सागारिङा चिणुप्सा आप्रादुथ्यो।

7 मिपालिकाइ लुप चिलोङ्सा बाटेसाइपालिको लागि का अन्तर्मादातेकाइ धिक्‍कार! लुप चिलोङ्सा बाटेसाइपालि बे केल्दु नाइ, तर तो बाटेसाइपालि केल्दु मिकाइ धिक्‍कार!

8 नाङको लाʔए अथवा कोन्टेए नाङकाइ लुप चिलोङ्नानन्या तोकाइ कोटेतुनाले चिहो। निसैगोरे लाʔ अथवा निसैगोरे कोन्टे होताले कुतालेओइ मासिसा मेङा चिसिसा भुन्दा बे लुल्या-खोन्दे थाते कुतालेओइ माताप्सा लेकङा बिसा नाङकाइ आप्रा थादु।

9 यदि नाङको मेसेए नाङकाइ लुप चिलोङ्नानन्या तोकाइ काइतुनाले चिहो। निसैगोरे मेसे होताले नर्ग्याको मेङा चिसिसा भुन्दा बे दिगोरे मेसे थाताले लेक दुङङा बिसा नाङकाइ आप्रा थादु।

ताम्दु बेणेको आहान

(लुका १५:३-७)

10 “होसियार थातिनिले होने, निङए का उच्याचापालिङा दिक्‍काकाइ ओइ हेला मालोङ्नो। हाराकाइभुन्या गे निङकाइ ङानिङादु, साङ्‍राड्‍डेङा तोबाङको साङ्‍राड्‍डेमिपालि साङ्‍राड्‍डेङा होदु गाइको आपाको हाबि सधैँ थायोङ्दु। [

11 हाराकाइभुन्या मिको चा बे ताम्योङ्‍दुपालिकाइ चिमोसाकाइ युले होदु।]a

12 “निङ हारा आलिनिदु? दिटिपुरिका बेणे होदु मिए दिका हालानन्या तोए तो क्युतचिप क्युत बेणेपालिकाइ त्यै डन्डिङा वार्तातोले तो हाल्दु बेणेकाइ दाङ्साकाइ माया रा?

13 तोए तो बेणेकाइ खालामुनोन्या छ्‍याततिनि गे निङकाइ ङानिङादु, माहाल्योङ्दु तो क्युतचिप क्युत बेणेपालि भुन्दा तो हाल्दु दिका बेणेको लागि तो आठ्‍ठे ताङ्दु।

14 इन्यागरि नाइ साङ्‍राड्‍डेङा होदु निङको आपा का आलिदु, का उच्याचापालिङा दिक्‍का ओइ एमानासिया।

लुप लोङुदु हु

(लुका १७:३)

15 “नाङको हुए नाङको विरुद्धते लुप लोङुनोन्या निङ निसका जुकुन थानिदु बेरेङ यातानाले तोको गाल्प्या चिखेत्ते पिहो। तोए नाङको खाम नासाइनोन्या नाङको हु नाङथेको थाहान।

16 तर तोए मानाइसाइनोन्या नाङथेनामा बेगाले दिका निसका मिपालिकाइ हेनो, त्याङ निसका सुमका गुवा होतिनिले साक्खाले खाम पक्‍का एथा।

17 तोए तोबाङको खाम ओइ मानासाइनोन्या मन्डलिङा ङाहो। तोए मन्डलिको खाम ओइ मानासाइनोन्या तो नाङको लागि बेगालेडाति ङा ठ्‍या मुमुदु सरहको एथा।

18 “छ्‍याततिनि गे निङकाइ ङानिङादु, निङए का अन्तर्मादातेङा छ्‍युनुदु थो साङ्‍राड्‍डेङा ओइ छ्‍युसिदु। त्याङ निङए अन्तर्मादातेङा फेत्‍नुदु थो साङ्‍राड्‍डेङा ओइ फेत्सिदु।

19 “फिरि गे निङकाइ ङानिङादु, का अन्तर्मादातेङा निङ निसका हाराओइ खामते सहमत थाते आमात्‍नुनन्या तो साङ्‍राड्‍डेको गाइको आपाए निङकाइ पिनिदु।

20 हाराकाइभुन्या गाइको नामेते निसका अथवा सुमका मुम्सियोङानन्या तोबाङको आन्तारेङङा गाइ थाङादु।”

निर्दयि स्युन्डुरिको आहान

21 त्याङ पत्रुस येसुकोते केल्ताले ङाहुनो, “प्रभु, गाइको हुए गाइको विरुद्धते आहे खेपका लुप लोङुलेओइ गे तोकाइ गोनिगोम्सा? हारा ड्रोखेपतेका?”

22 येसुए तोकाइ ङाहुनो, “गे नाङकाइ ङानाङादु, ड्रोखेपतेका जुकुन माथा, तर ड्रोचिप गुना ड्रो खेपतेका।

23 यैथाताले साङ्‍राड्‍डेको राड्‍डे दिका धनैनामा दाँताइसा इथान्दु, तोए उस्तेको स्युन्डुरिपालिनामा हिसाब काइसा आलिह्‍यान।

24 तो धनैए उस्तेको हिसाब काइसा दाङुदु बेरेङ दिचिप क्राटि लुङाको ढ्‍या रिन होदु दिका स्युन्डुरिकाइ तोकोते केल्योङ्नो।

25 तर तो मिनामा रिन तिराइसा पेपेले ओइ माहोदुए तो धनैए तोकाइ होदु माहोदु तोको उमा, चा-चामाइ, तो उस्ते ङा उस्तेनामा होदु साक्खाले थो बेचाइते रिन तिरायो ङाते बक्‍के पिहुनो।

26 त्याङ तो स्युन्डुरिए पोकोले दोतोले तोको कोन्टेते रोपोसिताले ङासा लागाइसिन, ‘धनै, उछिन्चा कालेतेका लाघिहो, गे नाङको साक्खाले रिन तिराइनाङादु।’

27 त्याङ तो स्युन्डुरिको दाक्पोको लोङ्से दयाए क्लेङ्ताले तोकाइ तोए तोर्ताहुनो, त्याङ तोको रिन माफ लोङ्ते पिहुनो।

28 “त्याङ तो स्युन्डुरि लेत्‍ताले यादु बेरेङ तोए उस्तेनामा जेत लोङुदु बेगाले स्युन्डुरिकाइ खालामुनो। तो बानए तोङिनि दिटिपुरिका उङको ढ्‍या रिन हेनुले नाहुथ्यो। तोकाइ नि-मानि कान्टुङा चुम्तोले ङाहुनो, ‘नाङ च्यानादु रिन तिराइ ओइ तिराइङा!’

29 तर तोको बानए तोकाइ कोन्टेते रोपोसिताले ङाहुनो, ‘उछिन्चा कालेतेका लाघिहो, गे नाङको साक्खाले रिन तिराइनाङादु।’

30 तर तो मामानायान, त्याङ रिन मातिराइदुका तोकाइ टिसाठाइङा चेङुनो।

31 तोको बेगाले गोया स्युन्डुरिपालिए का नियोङ्तोले आठ्‍ठे दु:खित थायोङान। त्याङ तोबाङए यायोङ्‍ताले धनैकाइ साक्खाले खाम ङाते पियोङ्‍नो।

32 त्याङ धनैए तो स्युन्डुरिकाइ उस्तेकोते उरौतोले ङाहुनो, ‘ए राकाषे स्युन्डुरि, नाङए गाइकाइ सेवाङादुए नाङकाइ गे साक्खाले रिन माफ लोङ्तेपिनाङान।

33 गे नाङकाइ दया लोङ्नाङादु ओनि नाङए ओइ नाङथेनामा जेत लोङुदु गोयाबानकाइ दया लोङ्‍को मापाराइथ्यो रा?’

34 त्याङ धनै रागेए चुर थाताले तो स्युन्डुरिए साक्खाले रिन मातिराइदुका तोकाइ दन्ड पियोङ्‍दुपालिको लाʔते सोम्प्याइनो।

35 “निङए निङथेको हुकाइ लोङ्सेङिनि मागोनिगोम्‍नुनन्‍या साङ्‍राड्‍डेङा होदु गाइको आपाए ओइ निङकाइ तोओनि नाइ लोङ्निदु।”

a 

18:11 हानि खारु पान्डुलिपिपालिङा का पद माइखालाम।

बोरे यासिते कितोर्तासिसा

(मर्कुस १०:१-१२)

19

1 येसुए का खामपालि ङाको दुम्तेलिबि गालिलङि यहुदिया सोदेङाको यर्दन षोङको दाहालबासा याहान।

2 मिपालिको जेखा योरि येसुको लिबि चावायोङान त्याङ येसुए तोबाङकाइ चिजाहुनो।

3 त्याङ फरिसिपालि येसुकोते केल्योङ्ताले तोकाइ बाटेसाइ लोङ्‍साको लागि आयुत्योङ्नो, “हारा सुओइ मिए उस्तेको उमाकाइ कुन्दुओइ कारनए तोर्तासा जादु?”

4 तर येसुए ङाहुनो, “हारा निङए दोमाङङा मापढैसितिनिकि? साक्खालेङि हाबि परमेस्वरए मिकाइ चाहुचा ङा चामाइचा लोङ्‍ते दोइकाहुनो।

5 त्याङ परमेस्वरए ङाहुनो, ‘यैथाताले मि उस्तेको आपा आमाकाइ तोर्ताते उस्तेको उमानामा ठेओइ ठेदु, त्याङ तोबाङ निसका दिगोरे माङको थायोङ्दु’।

6 तोबाङ फिरि निसका माथायोङ, तर दिगोरे माङको थायोङ्दु। यैथाताले परमेस्वरए दिठाइते जोम्ते नाहुदु लावा उमाकाइ मिए एमाब्रेन्योङो।”

7 फरिसिपालिए येसुकाइ आयुत्योङ्नो, “तुनि थाहानन्या मिए दिगोरे तोर्तासाको छेस्को पिते उस्तेको उमाकाइ तोर्तासा जादु ङाते मोसाए हाराकाइ बक्‍के पिहुनो?”

8 येसुए तोबाङकाइ ङाहुनो, “निङको लोङ्सेको कठोरताए गर्दा मोसाए निङकाइ उमा वार्साकाइ बक्‍के पिनिन। तर हाबि बे काओनि माहोथ्यो।

9 गे निङकाइ ङानिङादु, उस्तेको उमाकाइ मान्द्रेसिङको कारन बाहेक बेगाले कारनए तोर्तातोले तोए बेगालेनामा बोरे यासिनन्या तोए मान्द्रेसिङ लोङुदु। त्याङ तो वा‍‍‍‍‍र्सिदु चामाइचाकाइ बोरे यासिदु मिए ओइ मान्द्रेसिङ लोङ्‍दु।”

10 लाबोनपालिए तोकाइ ङायोङ्‍नो, “लावा उमाको आन्तारेङङा काओनि नाइ थाहानन्या बे बोरे मायासिसा नाइ आप्रा थादु।”

11 येसुए तोबाङकाइ ङाहुनो, “परमेस्वरङि सर्सि खालाम्योङ्दुपालिए जुकुन का खामको पुर्तुङ्‍गा गोको थाङ्‍योङ्दु। बेगालेए गोको माथाङ्‍योङ

12 हाराकाइभुन्या हानिका गुरि निʔयोङ्दु बेरेङ नाइ नपुंसक थाते निʔयोङ्दु, हानिकाकाइ गुरि मिपालिए नपुंसक बनयोङ्दु, हानिकाए गुरि उस्तेबाङए उस्तेबाङकाइ साङ्‍राड्‍डेको राड्‍डेको लागि बोरे मायासितिनि होसा उलाम केलेयोङ्दुa। का खाम गोको थाङुदुए एगोहो।”

हुचापालिकाइ येसुको डुडु

(मर्कुस १०:१३-१६; लुका १८:१५-१७)

13 येसुए हुचापालिच्युरिते लाʔ नाते प्रार्थना लोङ्‍ते एपिइसे ङाते मिपालिए उस्तेबाङको हुचापालिकाइ येसुकोते केल्योङ्नो। तर लाबोनपालिए तो मिपालिकाइ आषायोङ्नो।

14 तर येसुए ङाहुनो, “हुचापालिकाइ गाइकोते केल्को पिनो, त्याङ तोबाङकाइ माखोनो, हाराकाइभुन्या साङ्‍राड्‍डेको राड्‍डे काबाङको नाइ थादु।”

15 त्याङ तोए हुचापालिच्युरिते लाʔ नाको दुम्तेलिबि येसु तोङिनि याहान।

दाक्पो षारा

(मर्कुस १०:१७-३१; लुका १८:१८-३०)

16 येसुकोते दिका मि केल्ताले ङाहुनो, “गुरु ज्यु, कुतालेओइ माताप्सा लेक खालाम्साकाइ गे हारा आप्रा जेत लोङ्‍को माइदु?”

17 येसुए तोकाइ ङाहुनो, “आप्रा हारा निदु ङाते तोको सुचिते नाङए गाइकाइ हाराकाइ आयुत्ङादु? आप्रा बे दिका जुकुन होदु। तर नाङ कुतालेओइ माताप्सा लेक खालाम्सा आलिनानन्या परमेस्वरको बक्‍केपालि पालना लोङो।”

18 तोए येसुकाइ आयुतुनो, “कुन्दु-कुन्दु बक्‍केपालि?”

येसुए ङाहुनो, “मि मासाते, मान्द्रेसिङ मालोङे, माखुए, माछ्‍यात्दु छ्‍यातखाम मापिहे।

19 नाङथेको आपा-आमाकाइ बेद लोङो, त्याङ नाङको योन्दापालिकाइ नाङथेकाइ ओनि जेसिकेनो।”

20 तो षारा मिए येसुकाइ ङाहुनो, “का साक्खाले बक्‍केपालि बे गे पालना लोङ्चा राहुन्ले नाहुन्दु। नान गे बेगाले हारा लोङ्‍को माइदु?”

21 येसुए तोकाइ ङाहुनो, “नाङ सिद्ध थासा आलिनानन्या या त्याङ नाङनामा होदु साक्खाले थो बेचाइतुनाले फुङ्‍‍गिन्टासिपालिकाइ पिहो, त्याङ नाङए साङ्‍राड्‍डेङा सम्पति खालामुनादु। त्याङ केल्तानाले गाइको लिबि चावा।”

22 काओनि खाम साइतोले लिबि तो षारा मि दु:खित थाताले याओइ याहान, हाराकाइभुन्या तोनामा आहे धन-सम्पति होथ्यो।

23 त्याङ येसुए उस्तेको लाबोनपालिकाइ ङाहुनो, “छ्‍याततिनि गे निङकाइ ङानिङादु, साङ्‍राड्‍डेको राड्‍डेङा दाक्पो मिकाइ बिसा हानि कठिन थादु।

24 फिरि गे निङकाइ ङानिङादु, दाक्पो मिकाइ परमेस्वरको राड्‍डेङा बिसा भुन्दा बे बरु उँटकाइ हिलिको दोरोङङि बिसा सजिलो थादु।”

25 का सायोङ्‍योतोले लाबोनपालि आठ्‍ठे नाइ थोम्‍बेसिले थाते आयुत्योङ्नो, “तुनि थाहानन्या सु मोको थाङुदु?”

26 येसुए तोबाङकाइ योतोले ङाहुनो, “मिपालिको लागि का असम्भब निदु, तर परमेस्वरको लागि साक्खाले खाम सम्भब निदु।”

27 त्याङ पत्रुसए येसुकाइ ङाहुनो, “योहो, निए बे साक्खाले थो वार्तातावाले नाङको लिबि चावाइले होकिदु। निए गुरि हारा खालाम्वादु?”

28 येसुए तोबाङकाइ ङाहुनो, “छ्‍याततिनि गे निङकाइ ङानिङादु, निङ गाइको लिबि चावानिदुपालि गुरि नाका जुकङा मिको चा उस्तेको महिमाको तितच्युलिते होदु बेरेङ निङओइ दिचिप निसगोरे तितच्युलिते होनिदु, त्याङ इस्राएलको दिचिप निसगोरे कुलकाइ निया लोङ्नुदु।

29 गाइको नामेको खातिर उस्तेको नेम अथवा हु-बुबु अथवा तेते-हुमि अथवा आपा-आमा अथवा चा-चामाइ अथवा राङ-पेबु वार्तायोङ्‍दुपालि साक्खालेए तो भुन्दा ओइ दि टिपुरिका गुना आहे ङा कुतालेओइ माताप्सा लेकको अधिकार खालाम्योङ्दु।

30 तर नाले हाबि थायोङ्दु आहे मिपालि लिबि, ङा लिबि थायोङ्दु आहे मिपालि गुरि हाबि थायोङ्दु।”

a 

19:12 बोरे मायासितिनि ... ग्रिक अनुसार उस्तेबाङकाइ नपुंसक लोङ्सियोङ्दु।

खेतालोपालिको आहान

20

1 “साङ्‍राड्‍डेको राड्‍डे राङपेबुको दिका दाक्पो ओनि थादु, तो दाक्पो दिकापेलाङ नाइ उस्तेको अङ्‍गुर राङ‍ङा खेतालोपालिकाइ निम्‍याते जेत चिलोङ्‍साकाइ लेतान।

2 त्याङ खेतालोपालिकाइ दिउनिको निम्‍या उङको दिढ्‍या पिसा ङातोले तोए तोबाङकाइ उस्तेको अङ्‍गुर राङङा ठोहुनो।

3 तो क्युत स्यादु बेरेङ प्रिङदाइ लेतान त्याङ तोए बजारङा मिपालिकाइ जेत मानिदुए तेसै थेङ्‍योङ्ले होयोङ्‍दु निहुनो।

4 त्याङ तोए तोबाङकाइ ङाहुनो, ‘निङ ओइ गाइको अङ्‍गुर राङ‍ङा जेत लोङ्‍साकाइ याने, त्याङ गे निङए खालाम्नुदु निम्‍या पिनिङादु।’

5 त्याङ तोबाङ जेतते यायोङान। फिरि तोए दिचिप निस स्यादु बेरेङदाइ ङा सुम स्यादु बेरेङदाइ प्रिङदाइ लेत्‍ताले तोओनि नाइ लोङुनो।

6 फिरि वाल्ङा स्यादु बेरेङ प्रिङदाइ याहान त्याङ बेगालेपालिकाइ ओइ थेङ्‍योङ्ले होयोङ्‍दु निहुनो, त्याङ तोबाङकाइ ङाहुनो, ‘निङ हाराकाइ दिनभरि जेत मालोङ्‍मारा होनिदु?’

7 तोबाङए तोकाइ ङायोङ्‍नो, ‘सुए ओइ निकाइ निम्‍याते मालागाइताइकि।’ तोए तोबाङकाइ ङाहुनो, ‘निङ ओइ अङ्‍गुर राङङा यातिनिले जेत लोङ्‍नो।’

8 “तोङि उखिङ्सा सोदु बेरेङ अङ्‍गुर राङको दाक्पोए उस्तेको जेत लोङ्‍योङ्दुपालिको नाइक्याकाइ ङाहुनो, ‘खेतालोपालिकाइ उरौतुनाले लिबि केल्योङ्दुपालि ङा हाबि केल्योङ्दुपालि साक्खालेकाइ तोबाङको निम्‍या पिहो।’

9 वाल्ङा स्यादु बेरेङ जेतते लागाइसियोङ्दुपालि केल्योङान त्याङ तोबाङ साक्खालेए दिउनिको निम्‍या दि-दिगोरे उङको ढ्‍या खालाम्योङ्नो।

10 साक्खालेङि हाबि जेतते लागाइसियोङ्दुपालि केल्योङान त्याङ तोबाङए आहे नाइ निम्‍या खालाम्वादु थाङुन ङाते चालिसियोङान। तर तोबाङए ओइ दि-दिगोरे उङको ढ्‍या खालाम्योङ्नो।

11 तोबाङए निम्‍या खालाम्ते लिबि जिमिको दाक्पोको विरुद्धते पेचेसिसा लागाइसियोङान।

12 तोबाङए ङायोङ्‍नो, ‘का लिबि केल्योङ्दुपालिए बे दि घन्टा जुकुन जेत लोङ्‍योङ्नो, निए बे दिनभरिको आणाङ्दु उनिङा जेत लोङ्वान। तर ओइ नाङए बे तोबाङकाइ ओइ निकाइ जति नाइ निम्‍या पिहुनान!’

13 “तर तोए तोबाङमध्ये दिकाकाइ ङाहुनो, ‘बान, नाङच्युरिते गे हाराओइ अन्याय मालोङ्तुङ्‍‍कि। हारा नाङए गाइनामा पुरा दिउनिको निम्‍याते जेत लोङुन्दु ङाहुनादु माथा रा?

14 नाङए खालामुनादु निम्‍या हेन्तुनाले या। का लिबि केल्योङ्दुपालिकाइ ओइ नाङकाइ पिनाङादु ओनि दिउनिको निम्‍या पिसा गाइ आलिङादु।

15 हारा गाइ गाइथेनामा होदु थोकाइ गाइथे आलिङादु ओनि लोङ्‍सा माथाङ रा? गाइ फोत्ङादुते नाङ हाराकाइ डाण बोनादु’?”

16 “इन्यागरि नाइ लिबि थायोङ्दुपालि हाबि थायोङ्दु, त्याङ हाबि थायोङ्दुपालि लिबि थायोङ्दु।”

येसुए तेस्रोपल्ट उस्ते सिसाको सुचिते ङाहुनो

(मर्कुस १०:३२-३४; लुका १८:३१-३४)

17 यरुसलेमदाइ यादु बेरेङ उस्तेको दिचिप निसका लाबोनपालिकाइ उलामको दिबासादाइ हेन्तोले ङाहुनो,

18 “योनो, नि यरुसलेमदाइ याइले होकिदु। तोङा मिको चाकाइ जेखा ठेमुपालि ङा सास्तर सायोङ्दुपालिको लाʔते चिचुम्योङ्दु, त्याङ तोबाङ‍ए तोकाइ सात्छाको लागि फैसला चिनासायोङ्दु,

19 त्याङ बेगाले डातिपालिको लाʔते सोम्प्यायोङ्दु। तोबाङए तोकाइ ख्रायोङ्दु, कोर्राए णेयोङ्दु, त्याङ सात्छाकाइ क्रुसते ख्वायोङ्दु तर सुमउनिको इस्याङते तो सिदुङि मोताले स्रेदु।”

याकुब ङा युहन्‍नाको आमाए सेवाहुनो

(मर्कुस १०:३५-४५)

20 तोङिलिबि जब्दियाको निसका चापालिको आमाए उस्तेको चापालिकाइ नामा हेन्तोले तोको तागोते पोकोले दोते तोकाइ सेवाहुनो।

21 येसुए तोकाइ आयुतुनो, “नाङ हारा आलिनादु?”

तोए ङाहुनो, “बक्‍के लोङो, त्याङ नाङको राड्‍डेङा गाइको का निसका चापालिमध्ये दिका नाङको चाखुरबासा ङा बेगाले खोलाबासा होʔसा एखालाम्योङो।”

22 तर येसुए जुवाफ पिहुनो, “निङए हारा आमात्यो‍ङ्‍ङाले नायोङ्‍ङादु तो निङ मासाइ। हारा गाइ तुन्सा लागाइसिङादु खोराङि निङए तुन्सा थाङ्‍नुदु?”

तोबाङए येसुकाइ ङायोङ्नो, “निए थाङ्‍वादु।”

23 येसुए तोबाङकाइ ङाहुनो, “गाइको खोराङि निङए तुन्‍को थाङ्नुदु, तर गाइको चाखुरबासा ङा खोलाबासा होʔको पिसा अधिकार गुरि गाइको लाʔते माहो। का ठाइपालि गुरि गाइको आपाए केलेहुदु मिपालिको लागि ठाङडोल लोङ्सिले होदु।”

24 का खाम सायोङ्‍तोले बेगाले दिचिप लाबोनपालि तो निसका लाबोनपालिनामा रागे थायोङान।

25 त्याङ येसुए तोबाङकाइ उस्तेकोते उरौतोले ङाहुनो, “निङ साइनिदु, बेगालेडातिपालिच्युरिते सासन लोङ्‍योङ्दुपालिए तोबाङच्युरिते अधिकार लोङ्‍योङ्दु। त्याङ तोबाङको जेखा-जेखा मिपालिए तोबाङच्युरिते अधिकार लोङ्‍योङ्दु।

26 निङङा गुरि तोओनि थासा माजा। तर निङ‍ङा जेखा थासा आलिदु गुरि साक्खालेको स्युन्डुरि थाको माइदु।

27 त्याङ निङङा साक्खालेङि हाबि थासा आलिदु गुरि निङको टेरा थाको माइदु।

28 काओनि नाइ मिको चा ओइ सेवा खालाम्साकाइ माथा, तर सेवा लोङ्साकाइ ङा आहेकाइ फर्सेटको मोलेको लागि उस्तेको ख्रो पिसाकाइ युवान।”

निसका सोमकाना मिपालि

(मर्कुस १०:४६-५२; लुका १८:३५-४३)

29 येसु ङा तोको लाबोनपालि यरिहोङि यायोङ्‍ले होयोङ्‍दु बेरेङ दिगोरे जेखा योरि तोको लिबि लागाइसियोङान।

30 उलामको खेर्ते निसका सोमकानापालि होयोङ्ले होयोङ्थ्यो। येसु तोङि नाइ यालेहोदु ङाते तोबाङए थासायोङ्‍तोले इन्याङ ङाते आर्टियोङान, “प्रभु, दाउदको चा, निच्युरिते दया लोङिसे!”

31 मिपालिए तोबाङकाइ सुमाक्‍का होने ङाते आषायोङ्नो। तर तोबाङ इन्याङ ङा-ङाते झुन जेखा सारेए आर्टियोङान, “प्रभु, दाउदको चा, निच्युरिते दया लोङिसे।”

32 येसु तिक्‍किरि थेङ्सिन त्याङ तोबाङकाइ उरौतोले ङाहुनो, “निङ हारा आलिनिदु? गे निङको लागि हारा लोङ्‍ते पिङुनिङ?”

33 तोबाङए येसुकाइ ङायोङ्‍नो, “प्रभु, निको मेसे टाङ्‍ते पिइसे।”

34 येसुको लोङ्से दयाए क्लेङ्ताले तोबाङको मेसे थिते पिहुनो। छोन्चाको-छोन्चे तोबाङए मेसेए निसा थाङ्‍‍योङ्नो त्याङ तोको लिबि चावायोङान।

यरुसलेमङा येसु बिह्‍यान

(मर्कुस ११:१-११; लुका १९:२८-४०; युहन्‍ना १२:१२-१९)

21

1 तोबाङ यरुसलेमको खेर्ते जैतुन डन्डिते पाराइदु बेथफागेङा केलेत्योङान, त्याङ येसुए निसका लाबोनपालिकाइ इन्याङ ङाते ठोहुनो,

2 “निङको हाबिबासाको देसेङा याने। तोङा यालेत मायालेत निङए दिका गधा ङा तोको बछेडा छ्‍युसिदु खालाम्नुदु। तोबाङकाइ तोर्तातुनुले गाइकोते केल्नो।

3 सुएओइ निङकाइ हाराओइ ङानिनन्या, ‘प्रभुकाइ काबाङको खट्‍टै पाराइले होदु’ ङानो, त्याङ तोए तोबाङकाइ ठोओइ ठोनिदु।”

4 अगमवक्ताङिनि चिज्याङ्‍दु खाम एयागापा ङाते का थाहान,

5 “सियोनको चामाइकाइ ङाहो।

योहो, नाङको धनै नाङकोते केल्‍ले होदु,

आठ्‍ठे मालिम्चा थाते गधाच्युरिते लुन्ताले,

गधाको हुचा, दिका बछेडाच्युरिते।”

6 त्याङ लाबोनपालि यायोङ्‍ताले येसुए तोबाङकाइ ङाहुदु ओनि लोङ्‍योङ्‍नो।

7 तोबाङए गधा ङा तोको बछेडाकाइ केल्योङ्नो, त्याङ उस्तेबाङको म्युङपालि तोच्युरिते नाते पियोङ्नो, त्याङ येसु तोच्युरिते लुनान।

8 योरिङि आहेए उस्तेबाङको म्युङपालि उलामते लाप्योङ्नो, त्याङ बेगालेपालिए गुरि दोम्बोको डाङारे पाल्योङ्‍तोले उलामते लाप्‍ते पियोङ्‍नो।

9 येसुको हाबि ङा लिबि चावायोङ्दु योरिपालिए इन्याङ ङा-ङाते आर्टियोङान, “दाउदको चाकाइ होसन्‍ना! परमप्रभुको नामेते युदुए डुडु एखालामो! साक्खालेङि ह्‍यातेको साङ्‍राड्‍डेङा परमेस्वरकाइ होसन्‍ना!”

10 येसु यरुसलेमङा यालेत्दु बेरेङ साक्खाले राडेपाडे भरि कोहोलोइ थाहान। त्याङ मिपालिए आयुत्सा लागाइसियोङान, “का सु थादु?”

11 योरिको मिपालिए ङायोङ्‍नो, “का बे गालिलको नासरतङि केल्दु दिका अगमवक्ता येसु थादु।”

येसु परमेस्वरको मन्दिरङा

(मर्कुस ११:१५-१९; लुका १९:४५-४८; युहन्‍ना २:१३-२२)

12 येसु परमेस्वरको मन्दिरदुङङा बिह्‍यान। त्याङ परमेस्वरको मन्दिरदुङङा किनाइयोङ्दुपालि ङा बेचायोङ्दुपालिकाइ प्रिङदाइ चिलेतुनो। त्याङ पेपेले साटायोङ्दुपालिको टेबुलपालि ङा पुर्कुन बेचायोङ्दुपालिको होʔसा ठाइपालि ब्णिङ्तोले पिहुनो।

13 येसुए तोबाङकाइ ङाहुनो, “काओनि ठेसिले होदु, ‘गाइको नेम प्रार्थनाको नेम ङाते इङोसाइदु।’ तर निङए गुरि काकाइ खुयुपालिको आपो लोङ्नुले नानुदु।”

14 सोमकाना ङा खोन्देपालि परमेस्वरको मन्दिरदुङङा येसुकोते केल्योङान त्याङ येसुए तोबाङकाइ चिजाहुनो।

15 तर जेखा ठेमुपालि ङा सास्तर सायोङ्दु मिपालिए गुरि येसुए लोङुदु थोम्बेसिलेको जेत नियोङ्नो त्याङ हुचापालिए परमेस्वरको मन्दिर दुङङा “दाउदको चाकाइ होसन्‍ना” ङा-ङाते आर्टियोङ्दु सायोङ्‍नो। त्याङ तोबाङ रागेए चुर थायोङान।

16 त्याङ तोबाङए येसुकाइ ङायोङ्‍नो, “नासाइनुनाले नाहुनादु, काबाङए हारा यास्योङ्ले होयोङ्‍दु?”

त्याङ येसुए तोबाङकाइ ङाहुनो, “ज्यु नासायुन्ले नाहुन्दु। हारा निङए मापढैसितिनिकि? ‘नाङए हुचापालि ङा च्युच्यु च्यायोङ्दु हुचापालिको उगोङि नाङको प्रसंसा लोङ्सा चिठेनुनाले नाहुनादु’।”

17 तोङिलिबि तोबाङकाइ वार्तातोले येसु राडेपाडेङि लेत्‍ताले बेथानियाङा याताले तोङा र्‍याकान।

येसुए निलेमको दोम्बोकाइ षाम्पेहुनो

(मर्कुस ११:१२-१४, २०-२४)

18 बछिन्टे राडेपाडेदाइ बुरुसिदु बेरेङ येसु क्रायान।

19 उलामको खेर्ते तोए दिगोरे निलेमको दोम्बो निहुनो। येसु तो दोम्बोको खेर्ते याहान तर तोङा आजापालि बाहेक हाराओइ माखालामुनो। त्याङ येसुए तो दोम्बोकाइ ङाहुनो, “नानङिनि नाङ‍ङा कुतालेओइ से एमासेका” त्याङ तो निलेमको दोम्बो त्यैकालेङा मेलओइ मेलान।

20 का नियोङ्‍तोले लाबोनपालि थोम्‍बेसिले थायोङ्‍ताले ङासा लागाइसियोङान, “का निलेमको दोम्बो कुनिगरि नाʔलेको नाले मेलओइ मेलान?”

21 येसुए तोबाङकाइ जुवाफ पितोले ङाहुनो, “छ्‍याततिनि नाइ गे निङकाइ ङानिङादु, निङङा बिस्वास होकानन्या ङा कुतालेओइ सङ्‍का मालोङुनुनन्या, निलेमको दोम्बोकाइ लोङ्सिदु जुकुन माथा तर का पाराभातेकाइ ‘पुन्सितानाले सागारिङा रोसा’ ङानुनन्या तो तोओनि नाइ थादु।

22 बिस्वास लोङ्‍तुनुले प्रार्थनाङा आमात्नुदु थो निङए खालाम्नुदु।”

येसुको अधिकारको सुचिते आयुत्योङ्नो

(मर्कुस ११:२७-३३; लुका २०:१-८)

23 येसु परमेस्वरको मन्दिर दुङङा बिह्‍यान त्याङ तोए चिठेनुले नाहुदु बेरेङ जेखा ठेमुपालि ङा धर्म-गुरुपालि तोकोते केल्योङ्ताले ङायोङ्‍नो, “कुन्दु अधिकारए नाङए का जेतपालि लोङुनादु? त्याङ का अधिकार नाङकाइ सुए पिनान?”

24 येसुए तोबाङकाइ ङाहुनो, “गे ओइ निङकाइ दिगोरे खाम आयुत्निङादु। गाइकाइ तोको जुवाफ पियोङानन्या कुन्दु अधिकारए गे का जेतपालि लोङुन्दु तो निङकाइ ङानिङादु।

25 युहन्‍नाए बप्‍तिस्मा पिसा अधिकार कुताङि खालामुनो? साङ्‍राड्‍डेङि रा मिपालिङि?” त्याङ तोबाङए इन्याङ ङा-ङाते उस्तेबाङङा किङास्सियोङान, “ ‘साङ्‍राड्‍डेङि’ ङावानन्या बे, ‘निङए युहन्‍नाच्युरिते हाराकाइ बिस्वास मालोङ्नुन्?’ ङाते तोए निकाइ ङाइदु।

26 ‘मिपालिङि’ ङावानन्या, नि मिपालिङि आरिको ओइ माइदु। हाराकाइभुन्या साक्खालेए युहन्‍ना अगमवक्ता थादु ङाते बिस्वास लोङ्‍योङ्‍दु।”

27 यैथाताले तोबाङए येसुकाइ ङायोङ्नो, “निकाइ था मानि।”

येसुए तोबाङकाइ ङाहुनो, “गे ओइ कुन्दु अधिकारए का जेतपालि लोङुन्दु तो निङकाइ माङा।”

निसका चाको आहान

28 “निङ हारा चालिसिनिदु? दिका मिको निसका चापालि होथ्यो। तोए जेखा चाकाइ याताले ङाहुनो, ‘चा, यातानाले याङ अङ्‍गुर राङङा जेत लोङ्‍ते प्याङ।’

29 तर चा गुरिए ङाहुनो, ‘गाइ माया,’ तर लिबि गे हाराकाइ इन्या ङातुङ्ले ङा-ङाते तो जेतते याहान।

30 तोङिलिबि आपाए बेगाले चाकोते याताले तोओनि नाइ ङाहुनो। त्याङ तो चा गुरिए यासिन, ‘गाइ याङादु।’ तर तो मायाहान।

31 नान का निसका चापालिङा कुन्दुगुरिए आपाए ङाहुदु खामकाइ मानायान?”

तोबाङए ङायोङ्‍नो, “जेखा चा गुरिए।”

येसुए तोबाङकाइ ङाहुनो, “छ्‍याततिनि नाइ गे निङकाइ ङानिङादु, ठ्‍या मुम्योङ्दुपालि ङा सहलियापालि निङ भुन्दा ओइ हाबि परमेस्वरको राड्‍डेङा बियोङ्दु।

32 हाराकाइभुन्या बप्‍तिस्मा-पिसा युहन्‍ना निङकोते धार्मिकताको उलाम चिखेत्साकाइ युवान, तर निङए तोच्युरिते बिस्वास मालोङ्नुन्। तर ठ्‍या मुम्योङ्दुपालिए ङा सहलियापालिए तोच्युरिते बिस्वास लोङ्‍योङ्‍नो। निङए काओनि नितुनुले ओइ ख्रोइबुरु मायासिनिन त्याङ तोच्युरिते बिस्वास मालोङ्नुन्।”

मोहिपालिको आहान

(मर्कुस १२:१-१२; लुका २०:९-१९)

33 “बेगाले आहान ओइ नासाइनो। दिका जमिनदारए अङ्‍गुर प्णेहुनो, त्याङ तोकाइ धाङि-काङि खोहुनो। अङ्‍गुर पेलाइसा कोलको लागि दिगोरे ओङ्‍गाणे फातुनो, त्याङ अङ्‍गुर राङ लाघिसाकाइ दिगोरे ठाराङनेम खेमुनो। तोङि लिबि तोए मोहिपालिकाइ अङ्‍गुर राङ कमैसाकाइ पिहुनो, त्याङ उस्तेगुरि धुराड्‍डेदाइ याहान।

34 अङ्‍गुर मिन्को दुम्तेलिबि तोए मोहिपालिकोते उस्तेको सेको भा याकाइसाकाइ स्युन्डुरिपालिकाइ ठोहुनो।

35 मोहिपालिए तोको स्युन्डुरिपालिकाइ चुम्योङ्‍तोले दिकाकाइ णेयोङ्नो, बेगालेकाइ सात्योङ्नो त्याङ बेगालेकाइ गुरि णिङए तुप्योङ्नो।

36 फिरि तोए हाबिको भुन्दा आहे स्युन्डुरिपालिकाइ ठोहुनो त्याङ तोबाङए काबाङकाइ ओइ तुन्या नाइ लोङ्‍योङ्‍नो।

37 ‘गाइको चाकाइ बे तोबाङए बेद लोङ्‍योङ्‍ङुन’ ङाते चालिसिताले साक्खालेङि लिबि तोए उस्तेको चाकाइ ओइ तोबाङकोते ठोहुनो।

38 तर मोहिपालिए चा गुरिकाइ नियोङ्‍तोले उस्तेबाङङा किङास्सियोङान, ‘का बे झुन दाक्पोको चा थादु। केल्ने, निए काकाइ सात्को त्याङ तोको सम्पतिको हक निथेको लाʔते लोङ्‍को।’

39 त्याङ मोहिपालिए तोकाइ चुम्योङ्‍तोले अङ्‍गुर राङङिनि प्रिङदाइ हेन्‍योङ्तोले सात्योङ्नो।

40 “यैथाताले अङ्‍गुर राङको दाक्पो केल्दु बेरेङ तोए तो मोहिपालिकाइ हारा लोङुदु थाङुन?”

41 तोबाङए येसुकाइ ङायोङ्‍नो, “तोए तो राकाषेपालिकाइ दिक्‍का ओइ मानामारा सातुदु, त्याङ अङ्‍गुर राङ बेगाले मोहिपालिकाइ कमैसा पिहुदु, त्याङ तोबाङए तोकाइ सेको भा ठिक स्याङङा पियोङ्‍दु।”

42 येसुए तोबाङकाइ ङाहुनो, “हारा निङए कुतालेओइ

दोमाङ मापढैसितिनिकि?

‘तो णिङकाइ नेम खेम्योङ्दुपालिए जेत मालागाइ ङाते चियोङ्थ्यो,

त्यैगुरि कुनाको मुख्य णिङ थाहान।

का परमप्रभुए नाइ लोङुदु थादु,

त्याङ निको मेसेते का थोम्बेको निदु।’

43 “यैथाताले गे निङकाइ ङानिङादु, परमेस्वरको राड्‍डे निङङिनि कात्ते से चिसेयोङ्दु बेगाले डातिकाइ पिसिदु।

44 का णिङच्युरिते रोस्दुगुरि दि-दिकुटि थादु, त्याङ का णिङ सुओइच्युरिते रोसानन्या तोकाइ फासे लोङुदु।”a

45 येसुए ङाहुदु का आहानपालि जेखा ठेमुपालि ङा फरिसिपालिए साइको दुम्तेलिबि तोबाङए का गुरि निकोइ सुचिते ङाइन ङाते तोबाङए गोयोङ्नो।

46 तोबाङए येसुकाइ चुम्सा दाङ्‍योङ्नो, तर तोबाङ योरिनामा आरियोङान, हाराकाइभुन्या मिपालिए तोकाइ दिका अगमवक्ता थादु ङाते चालिसियोङ्‍थ्यो।

a 

21:44 हानि खारु पान्डुलिपिपालिङा का पद माइखालाम।

बोरेको डोनको आहान

(लुका १४:१५-२४)

22

1 येसुए फिरि तोबाङकाइ आहानपालिते ङाहुनो,

2 “साङ्‍राड्‍डेको राड्‍डेकाइ दिका धनैनामा दाँताइसा इथान्दु, तोए गुरि उस्तेको चाको बोरेको डोन ठाङडोल लोङुनो।

3 निम्त्याहारपालिकाइ उरौसाकाइ तोए उस्तेको स्युन्डुरिपालि ठोहुनो, तर तो मिपालि केल्सा मामानायोङान।

4 फिरि तोए बेगाले स्युन्डुरिपालिकाइ इन्याङ ङातोले ठोहुनो, ‘निम्त्याहारपालिकाइ ङानो, योनो, गे गाइको डोन ठाङडोल लोङुन्ले नाहुन्दु, त्याङ गाइको पापास्यापालि ङा पाटुदु स्याचापालि सात्सिले होदु त्याङ साक्खाले थोपालि ठाङडोल थाले होदु। बोरेको-डोनङा केल्ने।’

5 तर तोबाङए चे नाइ मालोङमारा उस्ते-उस्तेबाङको जेतते यायोङान, हानिका उस्तेबाङको राङपेबुदाइ, हानिका उस्तेबाङको व्यापारदाइ लागाइसियोङान।

6 बेगालेपालिए गुरि तोको स्युन्डुरिपालिकाइ चुम्योङ्‍तोले माआप्रादु व्यवहार लोङ-लोङ्‍ते तोबाङकाइ सात्योङ्नो।

7 त्याङ धनै गुरि रागेए चुर थाताले उस्तेको तिलङ्‍गापालिकाइ ठोतोले तो साक्खालेकाइ चिसातुनो। त्याङ तोबाङको राडेपाडेङा मे लागाइते पियोङ्‍नो।

8 त्याङ तोए उस्तेको स्युन्डुरिपालिकाइ ङाहुनो, ‘बोरेको डोन ठाङडोल नाइ होदु, तर निम्त्याहारपालि गुरि योग्यको माथायोङान।

9 यैथाताले निङ उलामपालिङा यातिनिले खालाम्नुदु साक्खालेकाइ बोरेको डोनङा उरौनो।’

10 त्याङ तो स्युन्डुरिपालि उलामपालिङा यायोङ्‍ताले खालाम्योङ्दु जति माआप्रा ङा आप्रा साक्खाले मिपालिकाइ मुम्योङ्नो। त्याङ बोरे-नेमङा थोकोमिपालिए क्लेङान।

11 “धनैए थोकोमिपालिकाइ योसा दुङङा केल्दु बेरेङ तोए तोङा बोरेको म्युङ माबुसिदु दिका मिकाइ निहुनो।

12 धनैए तोकाइ आयुतुनो, ‘बान, बोरेको म्युङ माबुसिमारा नाङ कुनिगरि दुङङा बिनान?’ तर तो गुरि सुमाक्‍का थाहान।

13 त्याङ धनैए उस्तेको स्युन्डुरिपालिकाइ ङाहुनो, ‘तोको लाʔ कोन्टेते छ्‍युतुनुले तोकाइ प्रिङदाइ उखिङछोछोङा चिते पिनो। तोङा मिपालि क्रेप्योङ्दु त्याङ सुवा मुर्सियोङ्दु’।”

14 येसुए अन्तङा ङाहुनो, “हाराकाइभुन्या उरौसियोङ्दुपालि आहे थायोङ्ले ओइ केलेसियोङ्दुपालि गुरि उछिन्चा नाइ होयोङ्दु।”

कैसरकाइ ठ्‍या पिसा सुचिते आयुत्योङ्नो

(मर्कुस १२:१३-१७; लुका २०:२०-२६)

15 त्याङ फरिसिपालि यायोङ्ताले उस्तेको खामते येसुकाइ कुनिगरि चुम्सा इथान्दु ङाते उस्तेबाङङा सल्‍लाह कियास्योङान।

16 तोबाङए उस्तेबाङको लाबोनपालिकाइ हेरोदको योरिको मिपालिनामा येसुकोते ठोयोङ्नो। तोबाङए ङायोङ्‍नो, “हे गुरु ज्यु, नाङ छ्‍यात निनादु ङाते नि साइदु, त्याङ परमेस्वरको उलाम छ्‍याततिनि चिठेनुनादु। त्याङ मिपालिए हारा यास्योङ्‍ङुन ङाते नाङए चे मालोङ, हाराकाइभुन्या नाङए मिपालिको खेन योतुनाले जेत मालोङ।

17 यैथाताले निकाइ ङाइसे, नाङ हारा चालिसिनादु? निए कैसरकाइa ठ्‍या पिसा नियासङ्‍गत निदु रा मानि?”

18 तर येसुए तोबाङको लोङ्से दुङङाको राकाषे खाम थासाइतोले ङाहुनो, “ए ङ्‍याकुन्यापालि, निङए हाराकाइ गाइकाइ बाटेसाइ लोङ्‍योङ्‍ङादु?

19 ठ्‍या पिसा ढ्‍या गाइकाइ चिखेत्‍निङ।” त्याङ तोबाङए येसुकाइ दिगोरे उङको ढ्‍या पियोङ्‍नो।

20 येसुए तोबाङकाइ ङाहुनो, “का ढ्‍याङा सुको तस्विर ङा नामे मुसिले होदु?”

21 तोबाङए येसुकाइ ङायोङ्नो, “कैसरको।”

तोङिलिबि येसुए तोबाङकाइ ङाहुनो, “कैसरको थोपालि कैसरकाइ पिनो, त्याङ परमेस्वरको थोपालि परमेस्वरकाइ पिनो।”

22 तोबाङए येसुको खाम साइते थोम्‍बेसिले थायोङान, त्याङ तोबाङ तोङि याओइ यायोङान।

सियोङ्दुपालिको रोलाङ्साको सुचिते आयुत्योङ्नो

(मर्कुस १२:१८-२७; लुका २०:२७-४०)

23 सियोङ्दु मिपालि मारोलाङ्‍योङ यास्योङ्दु सदुकिपालि त्यै इस्याङ येसुकोते केल्योङ्‍योताले तोकाइ आयुत्योङ्नो,

24 “हे गुरु ज्यु, मोसाए निकाइ यासिले होदु, सुओइ मिको हुचापालि माथामारा सियानन्या तोको हुए पैरिकाइ बोरे यासिताले उस्तेको बुबुको लागि हुचापालि चिनिते पिको माइदु।

25 काङा दिगोरे परिवारङा ड्रोका हु-बुबुपालि होयोङ्थ्यो। थेपेच्यागुरिए दिका उमा बोरे यासिन त्याङ तो मिको हुचापालि माथामारा सिह्‍यान। तुन्या थादुए तोको हुए पैरिकाइ बोरे यासिन।

26 तर छेबोर्‍या ओइ सिह्‍यान। तुन्यागरि नाइ जेबोर्‍याए, त्याङ साक्खाले हु-बुबुए पैरिनामा बोरे यास्योङान।

27 तर तोबाङ ड्रोका नाइ हुचापालि माथामारा सियोङान तोङि लिबि तो चामाइचा ओइ सिह्‍यान।

28 यैथाताले सियोङ्दुपालि रोलाङ्‍योङ्दु बेरेङ तो चामाइचा तोबाङ ड्रोकामध्ये सुको उमा थादु? हाराकाइभुन्या तो साक्खालेको उमा थाको दुम्‍ले होदुथ्यो।”

29 येसुए तोबाङकाइ ङाहुनो, “निङ भुलङा पाराइनिले होनिदु, हाराकाइभुन्या निङए दोमाङ ङा परमेस्वरको बर्बदा मासाइतिनिकि।

30 हाराकाइभुन्या सियोङ्दुपालि रोलाङ्‍योङ्दु बेरेङ तोबाङ बोरे ओइ मायासियोङ त्याङ तोबाङको बोरे ओइ माथा, तर तोबाङ साङ्‍राड्‍डेको साङ्‍राड्‍डेमिपालि ओनि थायोङ्दु।

31 तर सियोङ्दुपालि रोलाङ्साको सुचिते परमेस्वरए निङकाइ हारा यासिले होदु, हारा निङए तो मापढैसितिनिकि?

32 ‘परमेस्वरए यासिले होदु, गाइ अब्राहामको परमेस्वर’ ‘इसहाकको परमेस्वर’ ङा ‘याकुबको परमेस्वर’ थाङादु। तो सियोङ्दुपालिको परमेस्वर माथा, तर मोयोङ्दुपालिको परमेस्वर थादु।”

33 का सायोङ्तोले योरिपालि येसुए चिठेनुदु खामते थोम्‍बेसिले थायोङान।

साक्खालेङि जेखा बक्‍के

(मर्कुस १२:२८-३४; लुका १०:२५-२८)

34 येसुए सदुकिपालिकाइ सुमाक्‍का लोङुनो यास्योङ्दु खाम सायोङ्तोले फरिसिपालि तोकोते मुम्सियोङान।

35 तोबाङङि दिका राजगाल साइदु मिए येसुको बाटेसाइ लोङ्सा आलिताले तोकाइ आयुतुनो,

36 “हे गुरु ज्यु, राजगालङा साक्खालेङि जेखा बक्‍के गुरि कुन्दु थादु?”

37 येसुए जुवाफ पिते ङाहुनो, “ ‘नाङए परमप्रभु नाङथेको परमेस्वरकाइ नाङथेको साक्खाले लोङ्सेए, नाङथेको साक्खाले ख्रोए ङा नाङथेको साक्खाले सादेए जेसिकेनो।’

38 साक्खालेङि हाबिको ङा साक्खालेङि जेखा बक्‍के गुरि यै थादु।

39 दोस्रो ओइ काओनि नाइ होदु, ‘नाङए नाङथेको योन्दाकाइ नाङथेकाइ ओनि जेसिकेनो।’

40 साक्खाले राजगाल ङा अगमवक्तापालिए चिठेन्योङ्दु खामको आधार नाइ यै निसगोरे बक्‍केपालि थादु।”

ख्रिस्ट गुरि सुको चा

(मर्कुस १२:३५-३७; लुका २०:४१-४४)

41 फरिसिपालि मुम्सियोङ्दु बेरेङ येसुए तोबाङकाइ दिगोरे खाम आयुतुनो,

42 “ख्रिस्टको सुचिते निङ हारा आलिनिदु, तो सुको चा थादु?”

तोबाङए ङायोङ्नो, “दाउदको चा।”

43 येसुए तोबाङकाइ ङाहुनो, “तुनि थाहानन्या दाउदए उल्फो लुङ्‍गुरिङिनि कुनि तोकाइ प्रभु ङाते ङाको थाङुदु? दाउदए यासिले होदु,

44 ‘परमप्रभुए गाइको प्रभुकाइ ङाहुनो,

गे नाङको सत्तुरपालिकाइ नाङको कोन्टेको लाभापोलेङा माबनैयुन्दुका

नाङ गाइको चाखुर लाʔबासा होका।’

45 दाउदए नाइ तोकाइ ‘प्रभु’ ङाते ङाहुनोन्या फिरि ख्रिस्ट कुनि दाउदको चा थाहान त्याङ?”

46 त्याङ सुएओइ येसुको खामते दिवाखेखेना चिज्याङ्सा माथाङ्‍योङ्नो। त्याङ तो स्याङङिनि सुएओइ येसुकाइ हाराओइ आयुत्सा आँट मालोङ्‍योङ्नो।

a 

22:17 कैसर – रोमको जेखा धनैकाइ कैसर यास्योङ्थ्यो।

फरिसि ङा सास्तर सायोङ्दुपालिकाइ चेतावनि

(मर्कुस १२:३८-३९; लुका ११:४३, ४६; २०:४५-४६)

23

1 येसुए योरिपालिकाइ ङा उस्तेको लाबोनपालिकाइ इन्याङ ङाहुनो,

2 “सास्तर सायोङ्दुपालि ङा फरिसिपालि मोसा होदु ठाइते होयोङ्दु।

3 यैथाताले तोबाङए यास्योङ्दु खाम लोङ्नो त्याङ मानाइने, तर तोबाङए लोङ्‍योङ्दु ओनि गुरि मालोङ्नो, हाराकाइभुन्या तोबाङए चिठेन्सा बे चिठेन्‍निदु तर चिठेन्‍निदु ओनि गुरि मालोङ्‍योङ।

4 तोबाङए आल्चेन्दुचा चाबुसै माथाङ्‍योङ्दु बि छ्‍युयोङ्तोले मिपालिको खकलिच्युरिते नाते पियोङ्दु। तर तोबाङ उस्तेबाङए गुरि दिगोरे छ्‍युम्पिए खेना तो बिपालि माथियोङ।

5 “तर तोबाङ उस्तेबाङए लोङ्‍योङ्दु साक्खाले जेत मिपालिकाइ चिखेत्साको लागि जुकुन लोङ्‍योङ्दु। हाराकाइभुन्या तोबाङए उस्तेबाङको कापाले ङा दोङ्लापालिते जेखा-जेखा राजगालको छेस्कोपालि छ्‍युसियोङ्दु। त्याङ उस्तेबाङको म्युङको फुर्कोपालि अलम-अलम्गा लोङ्‍योङ्दु।

6 तोबाङए डोनपालिङा बेदको ठाइ ङा योरिनेमपालिङा जेखा होʔसा ठाइपालि सादेयोङ्दु।

7 बजारपालिङा सेवासेर्ग्याम दाङ्‍योङ्दु त्याङ मिपालिए ‘गुरु’ एङाइसे ङाते आलियोङ्दु।

8 “तर निङकाइ सुएओइ ‘गुरु’ ङाते एमाङाने, हाराकाइभुन्या निङ‍को गुरु दिका जुकुन होदु, त्याङ निङगुरि साक्खाले हु-बुबु थानिदु।

9 निङए अन्तर्मादातेङा सुकाइओइ ‘आपा’ माङानो, हाराकाइभुन्या साङ्‍राड्‍डेङा निङको दिका जुकुन आपा होदु।

10 निङकाइ सुएओइ ‘दाक्पो’ एमाङाने, हाराकाइभुन्या निङको दिका जुकुन दाक्पो ख्रिस्ट थादु।

11 निङङा होदु साक्खालेङि जेखा मि गुरि निङको स्युन्डुरि याथादु।

12 उस्ते जेखा थासा आलिदु गुरि उच्याचा चियास्सिदु, त्याङ उस्तेकाइ उच्याचा चालिसिदु गुरि जेखा चियासिदु।

ङ्‍याकुन्यापालिको विरुद्धते चेतावनि

(मर्कुस १२:४०; लुका ११:३९-५२; २०:४७)

13 “धिक्‍कार निङकाइ, सास्तर साइनिदुपालि ङा फरिसिपालि, निङ गुरि ङ्‍याकुन्यापालि थानिदु! हाराकाइभुन्या निङए मिपालिको हाबि साङ्‍राड्‍डेको खाणोङ टिते पिनुदु। निङ निङथेओइ तो दुङङा माबि, त्याङ बिसा दाङ्‍योङ्दुपालिकाइ ओइ बिको मापि। [

14 “धिक्‍कार निङकाइ, सास्तर साइनिदुपालि ङा फरिसिपालि, निङ ङ्‍याकुन्यापालि थानिदु! हाराकाइभुन्या निङए लावा सिदु चामाइचापालिको नेम निङथेको लोङ्नुदु, त्याङ चिखेत्साको लागि अलम-अलम्गा प्रार्थना लोङ्‍नुदु ओनि यासिनिदु। यैथाताले निङए अझै कडा दन्ड खालाम्नुदु।]a

15 “धिक्‍कार निङकाइ, सास्तर साइनिदुपालि ङा फरिसिपालि, निङ ङ्‍याकुन्यापालि थानिदु! हाराकाइभुन्या निङए दिकाकाइ निङथेको पक्छेते केल्साको लागि सागारि ङा साक्खाले ठाइङा आयाङ्‍कालानिदु, त्याङ तो निङको पक्छेते केल्को दुम्तेलिबि गुरि तोकाइ निङथे भुन्दा ओइ दोब्‍बर नर्ग्याको चा बनैनुदु।

16 “धिक्‍कार निङ, सोमकाना अगुवापालिकाइ! निङए ङानुदु, ‘सुएओइ परमेस्वरको मन्दिरको नामेते ओचन च्याङा हाराओइ माथा, तर परमेस्वरको मन्दिरको लुङाको नामेते ओचन च्याङा गुरि तो ओचनए छ्‍युहुदु।’

17 ए गोङा ङा सोमकानापालि, कुन्दु गुरि जेखा थादु? लुङा रा लुङाकाइ उल्फो लोङुदु परमेस्वरको मन्दिर?

18 सुएओइ ‘थानिको नामेते ओचन च्याहानन्या हाराओइ माथा, तर तोच्युरिते नासिदु ठेम्बुको नामेते ओचन च्याङा गुरि तो ओचनए छ्‍युहुदु।’

19 ए सोमकानापालि, कुन्दुगुरि जेखा थादु? ठेम्बु रा ठेम्बुकाइ उल्फो लोङुदु थानि?

20 यैथाताले थानिको नामेते ओचन च्यादुए थानिको ङा तोच्युरिते होदु साक्खाले थोको नामेते ओचन च्यादु।

21 परमेस्वरको मन्दिरको नामेते ओचन च्यादुए परमेस्वरको मन्दिर ङा तोदुङङा होदु परमेस्वरको नामेते ओचन च्यादु।

22 साङ्‍राड्‍डेको नामेते ओचन च्यादुए परमेस्वरको तितच्युलिको ङा तोच्युरिते होदु परमेस्वरको नामेते ओचन च्यादु।

23 “धिक्‍कार निङकाइ, सास्तर साइनिदुपालि ङा फरिसिपालि, निङ ङ्‍याकुन्यापालि थानिदु! हाराकाइभुन्या निङए निङथेको मसला अर्थात् अजम्बरि, सुँप ङा जिराको दिचिको दिभा पिनुदु। तर राजगालको गहकिलो खामपालि अर्थात् दया ङा बिस्वासकाइ गुरि लिबि नानुदु। निङए दिचिपको दिभा पिको माइदु, तर तो गहकिलो खामपालिकाइ ओइ लिबि नाʔसा माजा।

24 सोमकाना अगुवापालि निङए भुसुनाकाइ षेलेनुदु, तर उँटकाइ गुरि ण्योओइ ण्योनुदु।

25 “निङ सास्तर साइनिदुपालि ङा फरिसिपालिकाइ धिक्‍कार, निङ ङ्‍याकुन्यापालि थानिदु! हाराकाइभुन्या निङए खोरा ङा खार्पाको प्रिङबासा बे जेनुदु, तर तोको दुङबासागुरि आगाबेहोरि ङा स्वार्थए क्लेङ्ले होदु।

26 सोमकाना फरिसिपालि, साक्खालेङि हाबि खोरा ङा खार्पाको दुङबासा जेʔनो, त्याङ तोको प्रिङबासा ओइ षाङषेङ याथादु।

27 “निङ सास्तर साइनिदुपालि ङा फरिसिपालिकाइ धिक्‍कार, निङ ङ्‍याकुन्यापालि थानिदु! हाराकाइभुन्या निङ उबोनासा लागाइसिदु मोसानिराङपालि ओनि थानिदु। हाराकाइभुन्या काको प्रिङबासा गुरि बानेलादु इचिनिस्दु, तर दुङङा गुरि सियोङ्दु मिपालिको कोषापालि ङा साक्खाले मासोचि थोए क्‍लेङ्‍‍‍‍‍सिदु थादु।

28 इन्याङगरि नाइ निङ प्रिङदाइ मिपालिको हाबि धर्मि ओनि चिखेस्सिनिदु, तर दुङङा गुरि ङ्‍याकुन ङा राकाषेए क्‍लेङ्‍निले होनिदु।

29 “निङ सास्तर साइनिदुपालि ङा फरिसिपालिकाइ धिक्‍कार, निङ ङ्‍याकुन्यापालि थानिदु! हाराकाइभुन्या निङए अगमवक्तापालिको मोसानिराङ खेम्नुदु, त्याङ धर्मिपालिको मोसानिराङ बानेलादु-बानेलादु खेम्नुदु।

30 त्याङ ङानुदु, ‘नि निथेको ज्युज्यु च्याब्ज्युपालिको कालेङा थाइका बे नि अगमवक्तापालिको चाइ ठोसाते तोबाङनामा सहभागि माथाथ्यो।’

31 इन्याङगरि निङए अगमवक्तापालिकाइ सात्योङ्दुपालिको खलक थाइदु ङाते निङ निङथे नाइ छ्‍यातखाम पिनुदु।

32 नान निङए निङको च्याब्ज्युपालिए लोङ्‍योङ्दु लुपको जेत याचिगाप्नो।

33 “निङ रुलपालि, रुलको हुचापालि, निङ नर्ग्याको मेङि कुनि प्णोत्सा थाङ्‍नुदु?

34 यैथाताले गे निङकाइ अगमवक्तापालि, सर्सि नियोङ्‍दु मिपालि ङा सास्तर सायोङ्दुपालिकाइ ठोहुन्दु। तोबाङङा हानिकाकाइ निङए सात्‍नुदु त्याङ क्रुसते ख्वानुदु, त्याङ हानिकाइ निङथेको योरिनेमपालिङा कोर्रा लागाइनुदु, त्याङ राडेपाडेपालिङि पोनुदु।

35 अन्तर्मादातेङा बगैसिदु साक्खाले धर्मि मिपालिको चाइ अर्थात् गाल्प्या माहोदु हाबिलको चाइङि लियाइते बेरेक्याहको चा जकरियातेकाको चाइको गाल्प्या निङच्युरिते पाराइदु। हाराकाइभुन्या तोबाङ‍काइ निङए परमेस्वरको मन्दिर ङा थानिको आन्तारेङङा सात्‍नुन्।

36 छ्‍याततिनि गे निङकाइ ङानिङादु, का साक्खाले खामको गाल्प्या यै बंसच्युरिते केपाराइदु।

यरुसलेमको लागि येसुको जेसिकेन

(लुका १३:३४-३५)

37 “यरुसलेम, ए यरुसलेम, नाङए अगमवक्तापालिकाइ सातुनान, त्याङ नाङकोते परमेस्वरए ठोचायुतुदु मिपालिकाइ णिङए तुपुनान। गे गुरि मामावाए उस्तेको वाचापालिकाइ आन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍डुपोलेङा कोʔते नाहुदु ओनि हानिखेपका नाङको चा-चामाइपालिकाइ मुम्ते नासा आलिङान, तर नाङ मामानाइनान्।

38 योनो, निङको नेम वार्सिले होदु।

39 हाराकाइभुन्या गे निङकाइ ङानिङादु, ‘परमप्रभुको नामेते युदुए डुडु एखालामो,’ ङाते माङायोङ्‍ङादुका निङए गाइकाइ फिरि कुताले ओइ निसा माथाङ।”

a 

23:14 हानि खारु पान्डुलिपिपालिङा का पद माइखालाम।

येसुए परमेस्वरको नेम नासिसाको सुचिते यासिन

(मर्कुस १३:१-२; लुका २१:५-६)

24

1 येसु परमेस्वरको मन्दिरङि लेत्‍ताले हेन्छा सोदु बेरेङ तोको लाबोनपालिए तोकाइ तोङाको नेमपालि चिखेत्सा ङाते तोको खेर्ते केल्योङान।

2 तर येसुए तोबाङकाइ ङाहुनो, “निङए का साक्खाले निते नानुदु माथा त्याङ? छ्‍याततिनि गे निङकाइ ङानिङादु, काङा बे दिगोरे णिङच्युरिते बेगाले णिङ मावार्तासा गरि साक्खाले भत्कयोङ्दु।”

सङ्‍कस्ट ङा सतावट

(मर्कुस १३:१-१३; लुका २१:७-१९)

3 येसु जैतुन डन्डिते होले होदु बेरेङ लाबोनपालि केल्योङ्ताले तोकाइ सुमाक्‍का आयुत्योङ्नो, “निकाइ ङाइसे, का साक्खाले घटनापालि कुताले थादु? त्याङ नाङ फिरि युनादु बेरेङ ङा का जुक ताप्दु बेरेङको डोरे गुरि हारा थादु?”

4 येसुए तोबाङकाइ ङाहुनो, “होसियार होने, सुएओइ निङकाइ भ्रमङा एमाचुने।

5 हाराकाइभुन्या आहे मिपालि गाइको नामेते ‘गाइ ख्रिस्ट नाइ थाङादु’ ङाते केल्योङ्दु, त्याङ तोबाङए आहेकाइ भ्रमङा चिपारायोङ्दु।

6 निङए लडाइपालि थाले होदु ङा लडाइको खालाङखोलोङपालि साइनुदु, तोकालेङा माआरिने। तोओनि घटनापालि थाको नाइ माइदु, तर ताप्सा इस्याङ केल्सा गुरि अझै बाँकि होदु।

7 डातिको विरुद्ध डाति त्याङ राड्‍डेको विरुद्धते राड्‍डे स्रेयोङ्दु। ठाइ-ठाइङा च्यासाको टोहोटोहो थादु, त्याङ दुरुपालि यादु।

8 का साक्खाले गुरि चामाइचाकाइ हुचा निʔसा बेथा सुरु थादु ओनि सङ्‍कस्टको सुरु जुकुन थादु।

9 “तोङिलिबि तोबाङए निङकाइ संकस्टको लागि सोम्प्‍याइनिदु त्याङ निङकाइ सात्‍निदु, त्याङ गाइको नामेको खातिर साक्खाले डातिपालिए निङकाइ आजिर्निदु।

10 त्याङ आहे बिस्वासङि लिबि षेʔसियोङ्दु, त्याङ दिकाए बेगालेकाइ बिस्वासघात लोङ्‍योङ्दु त्याङ किआजिर्‍योङ्‍दु।

11 आहे माछ्‍यात्दु अगमवक्तापालि चिखेत्सियोङ्दु त्याङ आहेकाइ बहकयोङ्‍दु।

12 राकाषेचा फेल्चा यादुए गर्दा आहेको जेसिकेन सेलाइताले यादु।

13 तर ताप्सा इस्याङतेका ढेप होदु मि गुरि चिमोसिदु।

14 त्याङ राड्‍डेको का आप्राखाम साक्खाले अन्तर्मादाते भरि साक्खाले डातिपालिकाइ छ्‍यात‍‍‍‍‍‍‍‍‍‍‍‍‍‍‍खामको लागि प्रचार लोङ्सिदु, तोङिलिबि जुकुन ताप्सा इस्याङ केल्दु।

जेखा संकस्ट

(मर्कुस १३:१४-२३; लुका २१:२०-२४)

15 “यैथाताले निङए दानिएल अगमवक्ताङि चिज्याङ्‍सिदु आजिर्कोफान्दु नासिसा थोकाइ उल्फो ठाइते थेङ्दु निनुदु। (काको पुर्तुङ्‍गा पढैसिदुए एगोहो।)

16 त्याङ तोकालेङा यहुदियाङा होयोङ्दुपालि पाराभातेपालिटो एसुगाप्योङा।

17 नेमको छतते होयोङ्दुपालि न्हाङा युयोङ्‍ताले उस्तेबाङको नेमङि हाराओइ थोपालि काइसाकाइ नेम दुङङा एमाबियोङा।

18 पेबुङा होयोङ्दुपालि उस्तेबाङको म्युङ याकाइसाकाइ बुरुसिते एमायायोङा।

19 तो कालेङा बाङ्‍काल चामाइचापालि ङा च्युच्यु चितुन्योङ्दु आमापालिकाइ कुन्दुनि बिजोक थाङुन।

20 तर लुम्धुङ अथवा दिसिसा इस्याङङा निङ सुगाप्सा एमापाराया ङाते प्रार्थना लोङ्नो।

21 हाराकाइभुन्या तो कालेङा आठ्‍ठे जेखा संकस्ट थादु, काओनि गुरि अन्तर्मादातेको सुरुङिनि नालेका माथाताकि त्याङ काओनि फिरि कुताले ओइ माथा।

22 यदि तो इस्याङपालि माघटैसिका बे सुओइ मि मामोयोङ्थ्यो। तर केलेसियोङ्दुपालिको लागि तो इस्याङपालि घटैसिले होदु।

23 “तो कालेङा सुएओइ निङकाइ ‘योनो, ख्रिस्ट काते होदु’, वा ‘तोते होदु,’ ङाते ङानिनन्या मापातिने।

24 हाराकाइभुन्या माछ्‍यात्दु ख्रिस्टपालि ङा माछ्‍यात्दु अगमवक्तापालि चिखेत्सियोङ्दु, त्याङ थाङ्‍योङ्दुतेका परमेस्वरको केलेसियोङ्दुपालिकाइ भ्रमङा पाराइसाकाइ तोबाङए जेखा-जेखा डोरेपालि ङा थोम्बेसिलेको जेतपालि लोङ्‍योङ्दु।

25 यानो, गे निङकाइ का खामपालि हाबिङिनि नाइ ङानिङाले नानिङादु।

26 “यदि तोबाङए निङकाइ, ‘योनो, तो पान्थार-ठाइङा होदु,’ ङाते ङानिनन्या प्रिङदाइ लेत्तिनिले मायाने। त्याङ ‘योनो, तो डुङकुटिपालिङा होदु,’ ङानिनन्या ओइ मापातिने।

27 हाराकाइभुन्या बिजुलि हरेलङ्‍काङि मिर्लिताले थरेलङ्‍कातेका आथाङ थादु ओनि मिको चा युदु बेरेङ ओइ तोओनि नाइ थादु।

28 “खोक्पा होदु ठाइङा आमुपालि बोङ्‍‍‍‍‍‍‍‍‍‍‍‍‍‍‍‍‍‍‍सि‍‍‍योङ्‍दु।

मिको चा युदु

(मर्कुस १३:२४-२७; लुका २१:२५-२८)

29 “तो संकस्टको इस्याङपालि ताप-माताप

उनि उखिङछोछो थादु,

त्याङ चलौनिए ओइ उस्तेको आथाङ पिसा तोर्ताहुदु।

उछिपालि सर्ग्याङि रोस्योङ्दु,

त्याङ सर्ग्याङा होदु बुतापालि राउराउ-रिउरिउ थायोङ्दु।

30 “त्याङ तो कालेङा मिको चाको डोरे सर्ग्याङा इचिनिस्दु, त्याङ अन्तर्मादातेको साक्खाले डातिपालि उस्तेबाङको आन्डु णेसि-णेसिते किक्रेप्योङ्दु। तोबाङए मिको चाकाइ सर्ग्याको खासुपालिङा बुता ङा जेखा महिमाते युदु नियोङ्‍दु।

31 त्याङ तोए उस्तेको साङ्‍राड्‍डेमिपालिकाइ तुरहिको जेखा सारे नामानामा ठोहुदु, त्याङ तोबाङए सर्ग्याको साक्खालेङि अलम-अलम्थाको ठाइपालिङिनि परमेस्वरए केलेहुदु मिपालिकाइ मुम्योङ्दु।

निलेमको दोम्बोङि सिक्छ्‍या

(मर्कुस १३:२८-३१; लुका २१:२९-३३)

32 “निलेमको दोम्बोङि पाठ चिठेन्सिने। तोको डाङारे लिउलिउचा थाताले पालुवा चेङ्‍सि-माचेङ्‍सि आदुम स्याङ खेर्ते केल्ताले ङाते निङए थासाइनुदु।

33 इन्याङगरि नाइ निङए ओइ का साक्खाले खामपालि थाले होदु निनुदु बेरेङ तो युसा स्याङ खेर्ते नाइ होदु, खाणोङते नाइ होदु ङाते साइने।

34 छ्‍याततिनि नाइ गे निङकाइ ङानिङादु, का साक्खाले खामपालि मायागाप्दुतेका का डुरि ताप्‍ताले माया।

35 साङ्‍राड्‍डे ङा अन्तर्मादाते ताप्‍ताले यादु, तर गाइको वाखे कुताले ओइ ताप्‍ताले माया।

तो इस्याङ ङा स्याङ

(मर्कुस १३:३२-३७; लुका १७:२६-३०, ३४-३६)

36 “तर तो इस्याङ ङा स्याङको सुचिते सुएओइ मासायोङ, साङ्‍राड्‍डेङा होयोङ्दु साङ्‍राड्‍डेमिपालिए ओइ त्याङ चाए ओइ मासाइ। आपाए जुकुन साइदु।

37 मिको चा युदु बेरेङ नोआको इस्याङपालिङा थादु ओनि नाइ थादु।

38 हाराकाइभुन्या रुणि युसा भुन्दा हाबि नोआ कोङदुङङा बिदु इस्याङतेका मिपालिए च्‍यायोङ्ले तुन्‍योङ्ले ङा बोरे यास्योङ्ले होयोङ्थ्यो।

39 त्याङ रुणि युताले तोबाङ साक्खालेकाइ स्वातै माहेन्दुका तोबाङए था नाइ मासायोङ्नो। मिको चा युदु बेरेङ ओइ तोओनि नाइ थादु।

40 तोकालेङा निसका राङपेबुङा थायोङ्दु, दिका हेन्सिदु त्याङ बेगाले वार्तासिदु।

41 निसका चामाइचापालिए यान्ते नेयोङ्ले नायोङ्‍दु बेरेङ दिका हेन्सिदु त्याङ बेगाले वार्तासिदु।

42 “यैथाताले निङ चङ्‍खलो थाते होने, हाराकाइभुन्या कुन्दु इस्याङ निङको प्रभु युदु, तो निङए मासाइ।

43 तर का साइने, नेमको दाक्पोए टाहे खुयु कुन्दु कालेङा केल्दु ङाते साइका बे तो चङ्‍खलो थाते होथ्यो, त्याङ खुयुकाइ नेम फोराइतोले बिसा मापिथ्‍‍‍‍‍यो।

44 यैथाताले निङ सधैँ ठाङडोल थातिनिले होने, हाराकाइभुन्या मिको चा निङए माचालिसिनिदु स्याङङा युदु।

बिस्वासि स्युन्डुरि ङा बिस्वास मालोङ्दु स्युन्डुरि

(लुका १२:४१-४८)

45 “बिस्वासि ङा सर्सि निदु स्युन्डुरि गुरि सु थादु? तोकाइ तोको दाक्पोए उस्तेको नेमको स्युन्डुरिपालिकाइ ठिक-ठिक स्याङङा च्यासा थो एयाहो ङाते खटैदु।

46 तो स्युन्डुरि डुडु खालामुदु मि थादु, तोको दाक्पो केल्दु बेरेङ तोए तोओनि नाइ लोङुले नाहुदु दाक्पोए खालामुदु।

47 छ्‍याततिनि गे निङकाइ ङानिङादु, दाक्पोए तोकाइ उस्तेको साक्खाले सम्पतिको जिम्मेवारि पिसाकाइ केलेहुदु।

48 तर यदि तो स्युन्डुरिए राकाषे थाताले, ‘गाइको दाक्पो ढिलो यासिदु’ ङाते चालिसिताले,

49 गोया-स्युन्डुरिपालिकाइ णेसा लागाइसिनन्या, मत्थुपालिनामा च्यासा ङा तुन्सा लागाइसिनन्या,

50 तो स्युन्डुरिको दाक्पो तोए माआलिदु इस्याङङा ङा माचालिसिदु स्याङङा केल्दु।

51 दाक्पोए तोकाइ कठोर दन्ड पिहुदु, त्याङ तोकाइ ङ्‍याकुन्यापालिको आन्तारेङङा चिहुदु। तोङा गुरि मिपालि क्रेप्योङ्दु त्याङ सुवा मुर्सियोङ्दु।

दिचिप कन्यापालिको आहान

25

1 “तोबेरेङ साङ्‍राड्‍डेको राड्‍डेकाइ दिचिप कन्यापालिनामा दाँताइसा इथान्दु। तोबाङए उस्ते-उस्तेबाङको इतार चुम्सियोङ्‍ताले ब्‍याहुलाकाइ भेटाइसा लेत्योङान।

2 तोबाङङा वाल्ङा कन्यापालि सर्सि मानियोङ्दु ङा वाल्ङा कन्यापालि सर्सि नियोङ्‍दु होयोङ्‍थ्यो।

3 सर्सि मानियोङ्दु कन्यापालिए उस्तेबाङको इतार हेन्योङ्दु बेरेङ तोबाङए उस्तेबाङनामा बेगाले आसा गुरि माहेन्योङ्‍नो।

4 तर सर्सि नियोङ्‍दु कन्यापालिए गुरि उस्तेबाङको इतारनामानामा आसा सुन्थुरिङा बेगाले आसा ओइ हेन्योङ्‍नो।

5 ब्‍याहुला धिङाना यासिदुए तोबाङ साक्खाले आमिगुम्योङ्‍ताले आमियोङान।

6 “तर सिवाँलि टाहेङा, ‘योनो ब्‍याहुला, त्याङ तोकाइ भेटाइसा केल्ने’ यास्योङ्दु सारे सायोङ्‍नो।

7 त्याङ तोबाङ साक्खाले स्रेयोङ्ताले उस्ते-उस्तेबाङको इतार ठिकठाक लोङ्‍योङ्नो।

8 सर्सि मानियोङ्दु कन्यापालिए सर्सि नियोङ्‍दुपालिकाइ ङायोङ्नो, ‘निङको आसाङि उछिन्चा आसा निकाइ पिइसे, हाराकाइभुन्या निको इतार बे सिसाइ सोवान।’

9 तर सर्सि नियोङ्‍दुपालिए इन्या ङायोङ्‍नो, ‘निकाइ ङा निङकाइ गाप्सा आसा निनामा माहो, बरु पसल्याकोते यातिनिले निङथेको लागि आसा किनाइनो।’

10 सर्सि मानियोङ्दु कन्यापालिए आसा किनाइसा यायोङ्दुका ब्‍याहुला केलेतान, त्याङ ठाङडोल थायोङ्दु सर्सि नियोङ्दुपालि गुरि ब्‍याहुलानामा बोरेको डोन च्यासाकाइ दुङङा बियोङान, त्याङ खाणोङ टिओइ टियोङ्नो।

11 “लिबि तो सर्सि मानियोङ्दु कन्यापालि केलेत्योङ्ताले इन्या ङासा लागाइसियोङान, ‘प्रभु, प्रभु, निको लागि खाणोङ टाङ्ते पिइसे।’

12 तर ब्‍याहुलाए तोबाङकाइ ङाहुनो, ‘छ्‍याततिनि गे निङकाइ ङानिङादु, गे निङकाइ माङोसाइ।’

13 “यैथाताले चङ्‍खलो थाते होʔने, हाराकाइभुन्या तो इस्याङ ङा स्याङको सुचिते निङकाइ था मानि।

लुङाको ढ्‍याको आहान

(लुका १९:११-२७)

14 “फिरि, साङ्‍राड्‍डेको राड्‍डे दिका मिओनि थादु, तो धुराड्‍डे चावादु बेरेङ उस्तेको स्युन्डुरिपालिकाइ उरौतोले उस्तेको धन-सम्पति तोबाङकाइ जिम्मा पिहुनो।

15 तोए तोबाङ साक्खालेकाइ उस्ते-उस्तेबाङको योग्यता ओनि दिकाकाइ वाल्ङा उपान लुङाको ढ्‍याa, बेगालेकाइ निस उपान लुङाको ढ्‍या त्याङ बेग्गालेकाइ दि उपान लुङाको ढ्‍या पितोले तो गुरि याओइ याहान।

16 त्याङ वाल्ङा उपान लुङाको ढ्‍या खालामुदुए याओइ याताले तोकाइ व्यापारते लागाइनो त्याङ बेगाले वाल्ङा उपान लुङाको ढ्‍या कमैनो।

17 तुन्या नाइ निस उपान लुङाको ढ्‍या खालामुदुए ओइ बेगाले निस उपान लुङाको ढ्‍या कमैनो।

18 तर दि उपान लुङाको ढ्‍या खालामुदुए गुरि याताले बुइ फातुनो त्याङ उस्तेको दाक्पोको धन षुल्ते नाहुनो।

19 “आहे उनि लिबि तो स्युन्डुरिपालिको दाक्पो केलान, त्याङ तोए तोबाङनामा हिसाब आमातुनो।

20 त्याङ वाल्ङा उपान लुङाको ढ्‍या खालामुदु स्युन्डुरिए बेगाले वाल्ङा उपान लुङाको ढ्‍या केलुनो त्याङ हाबिबासा नातोले इन्या ङाहुनो, ‘दाक्पो, नाङए गाइकाइ वाल्ङा उपान लुङाको ढ्‍याको जिम्मा पिते नाङाथ्यो। योहो, गे बेगाले वाल्ङा उपान लुङाको ढ्‍या कमैयुन्ले नाहुदु।’

21 दाक्पोए तोकाइ ङाहुनो, ‘स्याबास, आप्रा ङा बिस्वासि स्युन्डुरि! नाङ उछिन्चा थोते बिस्वासि थानान्, नान गे नाङकाइ आहे थोको जिम्मा पिनाङादु। नाङ नाङथेको दाक्पो नामानामा ताङा।’

22 “निस उपान लुङाको ढ्‍या खालामुदुए ओइ केल्ताले ङाहुनो, ‘दाक्पो, नाङए गाइकाइ निस उपान लुङाको ढ्‍या पिङाले नाङाथ्यो। योहो, गे बेगाले निस उपान लुङाको ढ्‍या कमैयुन्ले नाहुन्दु।’

23 दाक्पोए तोकाइ ङाहुनो, ‘स्याबास, आप्रा ङा बिस्वासि स्युन्डुरि! नाङ उछिन्चा थोते बिस्वासि थानान्, नान गे नाङकाइ आहे थोको जिम्मा पिनाङादु। नाङ नाङथेको दाक्पो नामानामा ताङा।’

24 “दि उपान लुङाको ढ्‍या खालामुदुए ओइ केल्ताले ङाहुनो, ‘दाक्पो, माप्णेहुनादु ठाइङि कोटेहुनादु ङा मापित्रेप्सिदु ठाइङि रापरुप लोङुनादु नाङ कठोर मि थानादु ङाते गाइकाइ थाथ्यो।

25 यैथाताले गाइ आरिङान त्याङ याताङाले नाङको लुङाको ढ्‍या नासादुङङा षुल्ते नाहुनुङ। योहो, का नाङको लुङाको ढ्‍या चुमो।’

26 “तोको दाक्पोए तोकाइ ङाहुनो, ‘ए राकाषे ङा डाल्या स्युन्डुरि! माप्णेसिदु ठाइङि कोटेहुन्दु त्याङ मापित्रेप्सिदु ठाइङिनि रापरुप लोङुन्दु ङाते नाङए थासायुनाले नाहुनाथ्यो।

27 त्यैथाताले नाङए गाइको धन बैंकङा नाको माइथ्यो। त्याङ गाइ केल्ताङाले गाइको तो धनको ब्‍याजसमेत खालामुन्थ्यो।

28 यैथाताले तोङिनि तो ढ्‍याको उपान कात्नो, त्याङ दिचिप उपान ढ्‍या होदुकाइ पिओइ पिनो।

29 सुओइ मिनामा हाराओइ थो होकानन्या तोकाइ झुन आहे पिसिदु, त्याङ तोनामा वाल्छ्‍याल थादु। सुओइ मिनामा हाराओइ थो माहोकानन्या तोनामा होदु थोओइ चिकात्सिदु।

30 तो जेत ना सार्को स्युन्डुरिकाइ गुरि प्रिङदाइ उखिङछोछोङा चिते ठोनो, तोङा गुरि मिपालि क्रेप्योङ्दु त्याङ सुवा मुर्सियोङ्दु।’

नियाको इस्याङ

31 “मिको चा साक्खाले साङ्‍राड्‍डेमिपालिनामा उस्तेको महिमाते युदु बेरेङ तो उस्तेको महिमाको तितच्युलिते होदु।

32 तोको हाबि साक्खाले डातिपालि मुम्सियोङ्दु, त्याङ गोठाइलोए बेणेपालिकाइ टुणिपालिङिनि ब्रेनुदु ओनि तोए ओइ तोबाङकाइ ब्रेनुदु।

33 तोए बेणेपालिकाइ उस्तेको चाखुरबासा ङा टुणिपालिकाइ खोलाबासा नाहुदु।

34 त्याङ धनैए उस्तेको चाखुरबासाकोपालिकाइ ङाहुदु, ‘केल्ने, गाइको आपाङि डुडु खालाम्नुदुपालि! अन्तर्मादाते दोइकासिदुङि निङको लागि ठाङडोल लोङ्सिदु राड्‍डेकाइ अधिकार लोङ्नो।

35 हाराकाइभुन्या गाइ क्राइङाले होङाथ्यो, निङए गाइकाइ च्यासा थो यायोङान। गाइ लाकाइङाले होङाथ्यो, निङए गाइकाइ तुन्साकाइ पाङ्‍कु यायोङान। गाइ धुराड्‍डेमि थ्यो, निङए गाइकाइ होʔसा ठाइ पियोङ्‍ङान।

36 गाइ ट्‍याङट्‍याङ थ्यो, निङए गाइकाइ म्युङ बुयोङ्‍ङान। गाइ माथाङ्‍ङाले होङाथ्यो, निङए गाइकाइ योसा केल्निन। गाइ टिसाठाइङा होङाथ्यो, निङ गाइकोते भेटाइसा केल्निन।’

37 “तोङिलिबि धर्मि मिपालिए तोकाइ ङायोङ्‍दु, ‘प्रभु, कुताले निए नाङकाइ क्राइनादु नितावाले च्यासा थ्यो यासिइन? अथवा लाकाइनादु नितावाले तुन्साकाइ पाङ्‍कु यासिइन?

38 कुताले निए नाङकाइ धुराड्‍डेमि नितावाले नाङकाइ होʔसा ठाइ पिसिइन? अथवा ट्‍याङट्‍याङ नितावाले म्युङ बुते पिसिइन?

39 कुताले निए नाङकाइ माथाङ्‍नादु अथवा टिसाठाइङा निवान त्याङ नाङकोते भेटाइसा केलिन?’

40 त्याङ धनैए तोबाङकाइ ङाहुदु, ‘छ्‍याततिनि गे निङकाइ ङानिङादु, निङए का गाइको हुपालिमध्ये साक्खालेङि उच्याचा दिकाकाइ ज्या लोङ्‍नुन् तो निङए गाइकाइ नाइ लोङ्‍योङ्‍ङान।’

41 “तोङिलिबि धनैए खोलाबासाको मिपालिकाइ ङाहुदु, ‘षाम्पे खालाम्नुदु मिपालि! निङ गाइङि अलम्था थाने, त्याङ सेसेन्तार ङा तोको दुतपालिको लागि ठाङडोल लोङ्सिदु मासिदु मेङा याने।

42 हाराकाइभुन्या गाइ क्राइङाले होङाथ्यो, निङए गाइकाइ च्यासा मायायोङ्‍ङान। लाकाइङाले होङाथ्यो निङए गाइकाइ तुन्साकाइ पाङ्‍कु मायायोङ्‍ङान।

43 गाइ धुराड्‍डेमि थाङाथ्यो, निङए गाइकाइ होʔसा ठाइ मापियोङ्‍ङान। गाइ ट्‍याङट्‍याङ थ्यो, निङए गाइकाइ म्युङ माबुयोङ्‍ङान। गाइ माथाङ्‍ङाथ्यो, त्याङ टिसाठाइङा होङाथ्यो, निङए गाइकाइ योसा माकेल्निन।’

44 “तोबाङए ओइ इन्याङ ङायोङ्‍दु, ‘प्रभु, कुताले निए नाङकाइ क्राइनादु अथवा लाकाइनादु निवान, धुराड्‍डेमि अथवा ट्‍याङट्‍याङ अथवा माथाङ्‍नादु निवान, अथवा टिसाठाइङा निवान त्याङ नाङको सेवा मालोङ्‍वान?’

45 धनैए तोबाङकाइ ङाहुदु, ‘छ्‍याततिनि गे निङकाइ ङानिङादु, का साक्खालेङि उच्याचामध्ये दिकाकाइ निङए मालोङ्‍नुदु जेत तो गाइको लागि मालोङ्नुन्।’

46 त्याङ तोबाङ कुताले ओइ माताप्सा दन्डको भागिदार थायोङ्दु। तर धर्मि मिपालि गुरि कुतालेओइ माताप्सा लेकङा बियोङ्दु।”

a 

25:15 वाल्ङा उपान लुङाको ढ्‍या – ग्रिकङा वाल्ङा ट्‍यालेन्ट। दि ट्‍यालेन्टको झन्डै ३४ कि.ग्रा. उङ अथवा लुङाको ढ्‍या थादु। यैथाताले वाल्ङा उपान लुङाको ढ्‍या ङाते अनुवाद लोङ्सिले होदु।

येसुकाइ सात्सा सड्‍यन्त्र

(मर्कुस १४:१-२; लुका २२:१-२; युहन्‍ना ११:४५-५३)

26

1 येसुए का साक्खाले खाम ङाको दुम्तेलिबि उस्तेको लाबोनपालिकाइ ङाहुनो,

2 “निङकाइ था निनिदु, नानको निसउनिलिबि निस्तार-चाड रादु, त्याङ मिको चाकाइ क्रुसते ख्वासाकाइ चुम्योङ्दु।”

3 त्याङ कैयाफा नामेको दिका साक्खालेङि जेखा ठेमुको नेमङा जेखा ठेमुपालि ङा धर्म-गुरुपालि मुम्सियोङान।

4 त्याङ तोबाङए येसुकाइ कुनिगरि छलैते चुम्तावाले सात्को ङाते सल्‍लाह कियास्योङान।

5 तर तोबाङए यास्योङान, “चाडको स्याङङा माथा, नतरा बे मिपालि कोहोलो यास्योङ्दु।”

बेथानियाङा येसुकाइ आसारेनाम आसा उसुपुनो

(मर्कुस १४:३-९; युहन्‍ना १२:१-८)

6 येसु बेथानियाङा सिमोन यास्योङ्दु कोर्‍याहाको नेमते होदु बेरेङ

7 दिका चामाइचाए सिङ्‍गमर्मरको बाणिते आहे मोलेको आसारेनाम आसा केल्तोले येसुकोते केलान। त्याङ येसु च्यासाकाइ होदु बेरेङ तोए तो आसारेनाम आसा येसुको कापुङा लोकुनो।

8 का नियोङ्‍तोले लाबोनपालि रागे लेत्योङान त्याङ तोबाङए ङायोङ्‍नो, “हाराकाइ यत्रो नोक्सानि लोङुनादु?

9 हाराकाइभुन्या का आसारेनाम आसा आहे मोलेते बेचाइते तो पेपेले फुङ्‍‍गिन्टासिपालिकाइ पिसा इथान्थ्यो।”

10 तर येसुए का थासाइतोले तोबाङकाइ ङाहुनो, “हाराकाइ निङए काकाइ खोरि पिनुदु? काए बे गाइको लागि आप्रा जेत लोङुले नाहुदु।

11 हाराकाइभुन्या फुङ्‍‍गिन्टासिपालि बे निङनामा सधैँ थायोङ्दु तर गाइ निङनामा सधैँ होʔको मानि।

12 काए का आसारेनाम आसा गाइको माङ‍ङा लोʔताङाले गाइकाइ ठुम्साको लागि ठाङडोल लोङ्‍ङाले नाङादु।

13 छ्‍याततिनि नाइ गे निङकाइ ङानिङादु, साक्खाले अन्तर्मादाते भरि आप्राखामको प्रचार थादु ठाइङा, का चामाइचाए लोङ्‍ङाले नाङादु जेतको सुचिते तोकाइ लोङ हेन्छाको लागि ङाको माइदु।”

येसुकाइ चिचुम्साकाइ यहुदा ठाङडोल

(मर्कुस १४:१०-११; लुका २२:३-४)

14 तोङिलिबि दिचिप निसका लाबोनपालिङिनि दिका यहुदा इस्करियोत यास्योङ्दु गुरि जेखा ठेमुपालिकोते याहान

15 त्याङ ङाहुनो, “यदि गे येसुकाइ निङको लाʔते चिचुम्निङानन्या निङए गाइकाइ हारा पिʔसा?” तोबाङए तोकाइ उङको सुमचिप ढ्‍या पियोङ्‍नो।

16 त्यैकालेङि नाइ यहुदाए येसुकाइ कुनिगरि चिचुम्सा ङाते ढल योसा लागाइसिन।

येसुए लाबोनपालिनामा निस्तार चाडको डोन च्याहान

(मर्कुस १४:१२-२१; लुका २२:७-१३, २१-२३; युहन्‍ना १३:२१-३०)

17 नान अखमिरि माणाइको चाडको साक्खालेङि हाबिको इस्याङ, लाबोनपालि येसुकोते केल्योङ्ताले आयुत्योङ्नो, “नाङ हारा आलिनादु? नाङको लागि निस्तार-चाडको डोन निए कुता उमान्ङि?”

18 येसुए ङाहुनो, “राडेपाडेङा दिका मिकोते यातिनिले ङानो, ‘गुरु ज्युए यासिदु, गाइको स्याङ खेर्ते केलेत्ले होदु, गे गाइको लाबोनपालिनामा नाङको नेमङा निस्तार-चाड मानायुन्दु’।”

19 त्यैथाताले येसुए ङाहुदु ओनि लाबोनपालिए लोङ्‍योङ्नो, त्याङ तोबाङए निस्तार-चाडको डोन उमान्योङ्नो।

20 उखिङ्सा सोदु बेरेङ येसु दिचिप निसका लाबोनपालिनामा च्यासाकाइ होकान।

21 तोबाङ च्यायोङ्ले होयोङ्दु बेरेङ येसुए ङाहुनो, “छ्‍याततिनि गे निङकाइ ङानिङादु, निङङिनि दिकाए गाइकाइ चिचुम्ङादु।।”

22 तोबाङ साक्खाले आठ्‍ठे ख्रोयोङान, त्याङ पालैपालो येसुकाइ आयुत्सा लागाइसियोङान, “प्रभु, हारा तो गाइ थाङादु?”

23 त्याङ येसुए ङाहुनो, “गाइनामा खोराङा माणाइ थुमुदुए नाइ गाइकाइ चिचुम्ङादु।

24 मिको चा बे तोको सुचिते दोमाङङा ठेसिदु ओनि हेन्को नाइ माइदु, तर मिको चाकाइ चिचुम्दु मिकाइ गुरि धिक्‍कार! तो मि बे निʔ नाइ मानिʔका आप्रा थाथ्यो।”

25 तोङिलिबि येसुकाइ चिचुम्ते पिहुदु यहुदाए आयुतुनो, “गुरु ज्यु, हारा तो गाइ थाङादु?”

येसुए तोकाइ ङाहुनो, “नाङथे नाइ ङाहुनान्।”

प्रभु डोन

(मर्कुस १४:२२-२६; लुका २२:१४-२०; १ कोरिन्थि ११:२३-२६)

26 तोबाङ च्‍यायोङ्ले होयोङ्‍दु बेरेङ येसुए माणाइ चुमुनो, त्याङ डुडु पिहुनो, त्याङ ठ्‍योतोले लाबोनपालिकाइ पि-पितोले ङाहुनो, “चुम्‍नो, त्याङ च्याने, का गाइको माङ थादु।”

27 त्याङ खोरा चुम्तोले होहोइ पिको दुम्तेलिबि येसुए तोबाङकाइ पिहुनो, त्याङ ङाहुनो, “निङ साक्खालेए काङि तुन्‍ने।

28 हाराकाइभुन्या का गाइको चाइ थादु, काए परमेस्वर ङा मिको आन्तारेङको करारकाइ पक्‍का लोङुदु। का आहे मिपालिको लुप गोनिगोम्साकाइ बगैसिदु।

29 गे निङकाइ ङानिङादु, गाइ गाइथेको आपाको राड्‍डेङा निङनामा नाका गरि मातुन्ङादुका का अङ्‍गुरको इथेदु पाङ्‍कु गाइ फिरि मातुन।”

30 त्याङ दिगोरे भजन कारिते लिबि लेत्योङ्ताले जैतुन डन्डिटो यायोङान।

येसुए पत्रुसको इन्कारको सुचिते ङाहुनो

(मर्कुस १४:२७-३१; लुका २२:३१-३४; युहन्‍ना १३:३६-३८)

31 तोङिलिबि येसुए तोबाङकाइ ङाहुनो, “याङ टाहे निङ साक्खालेए गाइकाइ वार्‍योङ्‍ङादु, हाराकाइभुन्या दोमाङङा का ओनि ठेसिले होदु,

‘गे गोठाइलोकाइ आपुन्दु,

त्याङ गोङ्दलको बेणेपालि ठेरेङमेरेङ थायोङ्दु।’

32 तर गाइ सिङादुङिनि मोताङाले लिबि निङभुन्दा हाबि गालिलङा याङादु।”

33 पत्रुसए येसुकाइ ङाहुनो, “नाङको कारनए बेगाले साक्खालेए वार्‍याङ्नाले ओइ गे नाङकाइ कुताले ओइ मावार।”

34 त्याङ येसुए तोकाइ ङाहुनो, “छ्‍याततिनि नाइ गे नाङकाइ ङानाङादु, याङको टाहे गारे इखेसा भुन्दा हाबि नाङए गाइकाइ माङोसाइ ङाते सुमखेप्का इन्कार लोङ्‍ङादु।”

35 पत्रुसए येसुकाइ ङाहुनो, “गाइ नाङनामा नाइ सिसा पाराइङाले ओइ गे नाङकाइ माङोसाइ ङाते ङानाइ माङा।” बेगाले साक्खाले लाबोनपालिए ओइ तुन्या नाइ ङायोङ्नो।

गेतसमनिको रेङराङङा येसुको प्रार्थना

(मर्कुस १४:३२-४२; लुका २२:३९-४६)

36 त्याङ येसु गेतसमनि यास्योङ्दु ठाइङा लाबोनपालिनामा याहान, त्याङ तोबाङकाइ ङाहुनो, “गाइ उछिन धैते याताङाले प्रार्थना लोङुन्दुका निङ कात्ते होʔने।”

37 येसुए पत्रुस ङा जब्दियाको निसका चापालिकाइ उस्तेनामा हेनुनो त्याङ तो सोकित ङा ङिल्‍ला-ङिल्‍ला थासा लागाइसिन।

38 त्याङ येसुए तोबाङकाइ ङाहुनो, “गाइको लुङ्‍गुरि सोकए फाटाफाटा थाताले लोङ्से नाइ क्वाʔसाओनि थाले होदु। निङ गाइनामा कात्ते चङ्‍खलो थाते होʔने।”

39 त्याङ येसु उछिन धैते याताले बुइते रोपोसिताले प्रार्थना लोङ्‍सा लागाइसिन, “हे गाइको आपा, जादि का खोरिको खोरा गाइङिनि एषेसे। तर ओइ गाइ आलिङादु ओनि माथा, नाङए आलिनादु ओनि एथा।”

40 येसु फिरि लाबोनपालिकोते केल्दु बेरेङ तोबाङकाइ आमियोङ्ले होयोङ्दु खालामुनो। येसुए पत्रुसकाइ ङाहुनो, “हारा निङ गाइनामा दि घन्टा ओइ माआमिमारा होʔको माथाङ्‍नुन्?

41 माआमिमारा होʔने त्याङ प्रार्थना लोङ्नो, त्याङ निङ बाटेसाइङा मापाराइ। लुङ्‍गुरि बे छ्‍यात नाइ ठाङडोल होदु, तर माङ गुरि रुनुरुनु होदु।”

42 फिरि दोस्रो च्योटि याताले येसुए प्रार्थना लोङुनो, “गाइको आपा, गे का खोरिको खोराङिनि मातुन्तिनि माजाहानन्या नाङए आलिनादु खाम एयागापा।”

43 फिरि केल्दु बेरेङ येसुए तोबाङकाइ आमियोङ्ले होयोङ्दु नाइ खालामुनो, हाराकाइभुन्या तोबाङको मेसे आमि गुम्योङ्दुए आठ्‍ठे मेल्‍ले होथ्यो।

44 यैथाताले येसुए तोबाङकाइ वार्तातोले याहान त्याङ त्यै हाबिको वाखेपालि ङातोले तेस्रो च्योटि प्रार्थना लोङुनो।

45 तोङिलिबि येसु फिरि लाबोनपालिकोते केलान त्याङ तोबाङकाइ ङाहुनो, “हारा निङ नाʔलेका आमिनिले होनिदु त्याङ सुइतासिनिले होनिदु? योनो, स्याङ खेर्ते केलेत्ले होदु, त्याङ मिको चाकाइ चुम्योङ्तोले लुपिपालिको लाʔते पिसा दाङ्‍योङ्ले नायोङ्दु।

46 स्रेने, हेन्को। योनो, गाइकाइ चिचुम्सा मि खेर्ते होदु।”

येसुकाइ चुम्योङ्नो

(मर्कुस १४:४३-५०; लुका २२:४७-५३; युहन्‍ना १८:३-१२)

47 येसु चिज्याङ-चिज्याङ ओइ दिचिप निसका लाबोनपालिङिनि दिका यहुदा केलेतान। जेखा ठेमुपालि ङा मिपालिको धर्म-गुरुपालिए ठोयोङ्दु दिगोरे जेखा योरि सोठा ङा रोले केल्योङ्तोले तोनामा तोते केल्योङान।

48 येसुकाइ चिचुमुदुए तोबाङकाइ काओनि दिगोरे संकेत पिहुले नाहुथ्यो “गे चोʔ च्याङादु मि नाइ येसु थादु। तोकाइ चुम्नो।”

49 त्याङ सिधै येसुकोते याताले यहुदाए ङाहुनो, “गुरु ज्यु सेवा,” त्याङ तोए येसुकाइ चोʔ च्याहान।

50 येसुए तोकाइ ङाहुनो, “ए बान, नाङए लोङ्‍सा सोहुनादु जेत लोङओइ लोङो।”

त्याङ तोबाङ हाबि केल्योङ्ताले येसुकाइ चुम्योङ्नो त्याङ उस्तेबाङको अधिनते नायोङ्नो।

51 येसुनामा होदु दिकाए उस्तेको सोठा सेत्सिताले साक्खालेङि जेखा ठेमुको स्युन्डुरिको कुल्ना च्वाट्‍टै थासा गरि कोटेहुनो।

52 त्याङ येसुए तोकाइ ङाहुनो, “नाङको सोठा दालेङा चेङो। हाराकाइभुन्या सोठा चुम्सियोङ्दुपालि साक्खाले सोठाए नाइ चिसात्सियोङ्दु।

53 नाङ हारा चालिसिनादु, गे गाइको आपाकाइ आमातुनुङन्या तोए नालेको नाले साङ्‍राड्‍डेमिपालिको दिचिप निस योरि भुन्दा आहे गाइको लागि ठोचा युत्‍को माथाङ्थ्यो रा?

54 तर गे तुन्या लोङ्नुङन्या दोमाङङा ठेसिदु खाम कुनि यागाप्को थाङुदु रा?”

55 त्यैकालेङा येसुए योरिकाइ ङाहुनो, “हारा निङए दिका खुयुकाइ ओनि गाइकाइ चुम्साकाइ सोठा ङा रोले केल्ते केल्निले होनिदु? गे साक्खाले इस्याङ परमेस्वरको नेमङा होताङाले चिठेनुन्‍ले नाहुन्‍थ्यो, त्याङ तो कालेङा निङए गाइकाइ माचुम्योङान।

56 तर अगमवक्तापालिए दोमाङङा ठेयोङ्दु खाम एयागापा ङाते नाइ का साक्खाले थाले होदु।”

त्याङ साक्खाले लाबोनपालिए येसुकाइ वार्ते सुगाप्सियोङान।

येसु यहुदि जेखायोरिको हाबि

(मर्कुस १४:५३-६५; लुका २२:५४-५५, ६३-७१; युहन्‍ना १८:१३-१४, १९-२४)

57 येसुकाइ चुम्योङ्‍दुपालिए तोकाइ साक्खालेङि जेखा ठेमु कैयाफाकोते हेन्योङ्‍नो। तोङा सास्तर सायोङ्दुपालि ङा धर्म-गुरुपालि मुम्सियोङ्ले होयोङ्‍थ्यो।

58 पत्रुस गुरि अलम्थाङि नाइ साक्खालेङि जेखा ठेमुको नेमको लाङ्‍गातेका येसुको लिबि-लिबि याहान। त्याङ नानङि लिबि हारा थादु थाङुन ङाते योसाकाइ तो दुङङा बिताले पाल्यापालिनामा होकान।

59 जेखा ठेमुपालि ङा यहुदिपालिको साक्खाले जेखायोरिए येसुकाइ सात्छाको लागि तोको विरुद्धते माछ्‍यात्दु प्रमान दाङ्‍योङ्नो।

60 माछ्‍यात्दु खाम पिसाकाइ आहे मिपालि हाबि षेसियोङान, तर तोबाङए हाराओइ प्रमान माखालाम्योङ्नो। त्याङ साक्खालेङि लिबि निसका केल्योङान।

61 त्याङ ङायोङ्नो, “का मिए ‘गे परमेस्वरको मन्दिरकाइ भत्कैतुङ्‍ले फिरि सुमउनिङा खेम्सा थाङुन्दु’ यासिन।”

62 साक्खालेङि जेखा ठेमुए थेङ्ताले येसुकाइ ङाहुनो, “हारा नाङनामा हाराओइ जुवाफ माहो? का मिपालिए नाङ‍को विरुद्धते हारा छ्‍यातखाम पियोङ्ले नायोङ्‍दु?”

63 तर येसु सुमाक्‍का होकान। साक्खालेङि जेखा ठेमुए तोकाइ ङाहुनो, “मोले होदु परमेस्वरको नामेते ओचन च्यातानाले निकाइ ङाइसे, हारा नाङ परमेस्वरको चा ख्रिस्ट थानादु?”

64 येसुए तोकाइ ङाहुनो, “नाङए नाइ ङाको दुम्नान्। तैओइ गे निङकाइ ङानिङादु, नानङिनि निङए मिको चाकाइ सर्वसक्तिमानको चाखुरबासा होले होदु ङा सर्ग्याको खासुङा युदु निनुदु।”

65 त्याङ साक्खालेङि जेखा ठेमुए उस्तेको म्युङ टेतोले ङाहुनो, “काए बे इस्वर-निन्दाको वाखे चिज्याङान। निकाइ बेगाले गुवापालिको हारा खट्‍टै पारायान रा? नाले काए इस्वर-निन्दा लोङुदु बे निङए साइओइ साइनुन्।

66 निङ हारा आलिनिदु?”

तोबाङए ङायोङ्‍नो, “का मि सिसाइ माफिको निदु।”

67 त्याङ तोबाङए येसुको उगोङा उस्तोयोङ्‍तोले तोकाइ णेयोङ्नो। त्याङ हानिकाए बे तोकाइ लाप्टा लागाइते ङायोङ्नो,

68 “ए ख्रिस्ट, नाङकाइ सुए णेनान्? लौ निकाइ ङाइसे।”

पत्रुसए येसुकाइ इन्कार लोङुनो

(मर्कुस १४:६६-७२; लुका २२:५६-६२; युहन्‍ना १८:१५-१८, २५-२७)

69 पत्रुस प्रिङते लाङ्‍गाते होले होथ्यो। दिका स्युन्डुनिए तोकोते केल्ताले ङाहुनो, “नाङ ओइ गालिलको मि येसुनामा होनाथ्यो?”

70 तर तोए तोबाङ साक्खालेको हाबि इन्कार लोङ्‍तोले ङाहुनो, “नाङए का हारा ङाङाले नाङादु, तो गाइ मासाइ।”

71 तो लाङ्‍गाको मुल खाणोङदाइ लेत्‍ताले यादु बेरेङ बेगाले स्युन्डुनिए तोकाइ निहुनो त्याङ तोङा होयोङ्दुपालिकाइ ङाहुनो, “का मि ओइ येसु नासरिनामा नाइ होथ्यो।”

72 तोए फिरि ओचन च्याताले इन्कार लोङुनो, “गे तो मिकाइ माङोसाइ।”

73 अलि लिबि तोङा थेङ्‍योङ्दुपालिए खेर्ते केल्योङ्ताले पत्रुसकाइ ङायोङ्‍नो, “पक्‍कै नाङ तोबाङमध्येको दिका थानादु, हाराकाइभुन्या नाङको खामए नाइ नाङकाइ ङोसाइसा इथान्दु।”

74 त्याङ पत्रुसए उस्तेकाइ धिक्‍काराइसिताले ओचन च्याते ङासा लागाइसिन, “गे तो मिकाइ ङोसाइ नाइ माङोसाइ।”

त्याङ छोन्चाको छोन्चे गारे इखेह्‍यान।

75 त्याङ पत्रुसकाइ येसुए ङाहुदु खाम लोङ याहान, “गारे इखेसा भुन्दा हाबि नाङए गाइकाइ सुमखेप्का इन्कार लोङ्‍ङादु।” तोङि लिबि प्रिङदाइ याताले पत्रुस धुरुधुरुति क्रेपान।

पिलातसको हाबि येसु

(मर्कुस १५:१; लुका २३:१-२; युहन्‍ना १८:२८-३२)

27

1 बछिन्टे कापेलाङ नाइ साक्खाले जेखा ठेमुपालि ङा मिपालिको धर्म-गुरुपालिए येसुकाइ सात्को माइदु ङाते तोको विरुद्धते सल्‍लाह कियास्योङान।

2 त्याङ तोबाङए येसुकाइ छ्‍युयोङ्‍तोले हेन्योङ्‍नो, त्याङ जेखा हाकिम पिलातसकोते सोम्प्यायोङ्नो।

यहुदा स्कोरियत सिह्‍यान

(प्रेरित १:१८-१९)

3 तोङि लिबि येसुकाइ चिचुमुदु यहुदा येसुच्युरिते लागायोङ्दु मृत्यु दन्डको सुचिते थासाइतोले पछुतो यासिन, त्याङ जेखा ठेमुपालिकाइ ङा धर्म-गुरुपालिकाइ उङको सुमचिप ढ्‍या फिर्ता पिहुनो।

4 त्याङ तोए ङाहुनो, “गे गाल्प्या मानिदु मिकाइ चिचुम्तुङ्ले लुप लोङुन्ले नाहुन्दु।”

तर तोबाङए ङायोङ्‍नो, “निकाइ हारा मतलब? तो नाङ नाङथे नाइ साया।”

5 उङको ढ्‍यापालि परमेस्वरको नेमङा चितातोले यहुदा याहान, त्याङ ख्वासिताले सिह्‍यान।

6 जेखा ठेमुपालिए उङको तो ढ्‍यापालि रुङ्‍योङ्तोले ङायोङ्‍नो, “परमेस्वरको मन्दिरको डुङ्‍कुटिङा का नासाकाइ राजगालए मापि, हाराकाइभुन्या का चाइको मोले थादु।”

7 तोबाङए तो पेपेलेए धुराड्‍डेमिपालि ठुम्साकाइ नासाको बाणि खेम्दु मिको राङ किनाइसाको लागि उस्तेबाङङा सल्‍लाह कियास्योङान।

8 यैथाताले तो ठाइकाइ याङकाओइ ‘चाइको राङ’ यास्योङ्दु।

9 इन्यागरि यर्मिया अगमवक्ताए यासिदु खाम यागापान: “तोबाङए उङको सुमचिप ढ्‍या चुम्योङ्नो, तो गुरि इस्राएलको मिपालिमध्ये दिकाच्युरिते तोकायोङ्‍दु दामे थ्यो।

10 त्याङ परमप्रभुए गाइकाइ बक्‍के पिङादु ओनि नासाको बाणि खेमुदु मिको राङको लागि तोबाङए तो दामे पियोङ्‍नो।”

पिलातसए येसुकाइ आयुतुनो

(मर्कुस १५:२-५; लुका २३:२-५; युहन्‍ना १८:३३-३८)

11 येसु जेखा हाकिमको हाबिबासा थेङान त्याङ जेखा हाकिमए येसुकाइ आयुतुनो, “हारा नाङ यहुदिपालिको धनै थानादु?”

येसुए ङाहुनो, “नाङए नाइ तुन्या ङाहुनादु।”

12 त्याङ जेखा ठेमुपालि ङा धर्म-गुरुपालिए येसुच्युरिते गाल्प्या लागायोङ्‍नो, तर येसुए हाराओइ जुवाफ मापिहुनो।

13 तोङिलिबि पिलातसए येसुकाइ ङाहुनो, “नाङको विरुद्धते तोबाङए आहे खामपालिको छ्‍यातखाम पियोङ्‍नाले नायोङ्‍नादु, हारा नाङए मानासाइ?”

14 तर येसुए तोकाइ दिग्गोरे अभियोगको ओइ जुवाफ मापिहुनो। का खामते जेखा हाकिम ओइ आठ्‍ठे नाइ थोम्‍बेसिले थाहान।

येसुकाइ सात्छा फैसला

(मर्कुस १५:६-१५; लुका २३:१३-२५; युहन्‍ना १८:३९–१९:१६)

15 निस्तार-चाडको स्याङङा योरिए आलियोङ्दु ओनि जेखा हाकिमए दिका खतकिकाइ तोर्ताते पिसा चलन होथ्यो।

16 तोकालेङा बारब्‍बा नामेको दिका कुख्यात खतकि होथ्यो।

17 मिपालि मुम्सियोङ्दु बेरेङ पिलातसए तोबाङकाइ आयुतुनो, “निङ हारा आलिनिदु? गे निङको लागि सुकाइ तोर्ताते पिङुनिङ? बारब्‍बाकाइ रा ख्रिस्ट यास्योङ्दु येसुकाइ?”

18 हाराकाइभुन्या डाणए गर्दा नाइ तोबाङए येसुकाइ चिचुम्योङ्‍ङादु ङाते पिलातसकाइ था निथ्यो।

19 पिलातस निया आसनते होले होदु बेरेङ तोको उमाए इन्या ङातोले खाम ठोहुनो, “तो गाल्प्या मानिदु मिकाइ हाराओइ मालोङे, हाराकाइभुन्या याङ टाहे आल्माङ‍ङा तोको कारनए गे आहे खोरि चाबुहुन्दु निहुनुङ।”

20 तर जेखा ठेमुपालिए ङा धर्म-गुरुपालिए बारब्बाकाइ चितोर्ताते पिसाकाइ ङा येसुकाइ चिसात्साको लागि योरिकाइ लाङ्‍योङ्नो।

21 जेखा हाकिमए फिरि तोबाङकाइ आयुतुनो, “का निसका मिपालिमध्ये निङको लागि गे कुन्दुगुरिकाइ तोर्ताते पिङुनिङ ङाते निङ आलिनिदु?”

तोबाङए ङायोङ्‍नो, “बारब्बाकाइ।”

22 पिलातसए तोबाङकाइ ङाहुनो, “तुनि थाहानन्या ख्रिस्ट यास्योङ्दु येसुकाइ गुरि गे हारा लोङ्‍ङु त्याङ?”

तोबाङ साक्खालेए दिग्गोरे सारेते ङायोङ्‍नो, “तोकाइ क्रुसते ख्वाहो।”

23 पिलातसए ङाहुनो, “हाराकाइ? काए हारा अपराध लोङुले नाहुदु रा?”

तर झुन आठ्‍ठे नाइ आर्टियोङ्ताले तोबाङ‍ए ङायोङ्‍नो, “तोकाइ क्रुसते ख्वाहो।”

24 तर उस्तेको हाराओइ मालागाइदु नितोले ङा मिपालिए कोहोलो लोङ्‍योङ्‍ङु ङाते आरिताले पिलातसए पाङ्‍कुए योरिकोइ हाबि उस्तेको लाʔ जेʔसिताले ङाहुनो, “निङ निङथे नाइ साइने, गाइ का मिको चाइङा मामान्सिताङा‍‍‍‍‍‍‍‍कि।”

25 साक्खाले मिपालिए ङायोङ्‍नो, “तोको चाइको गाल्प्या नि ङा निको खलकच्युरिते एपाराया।”

26 त्याङ पिलातसए तोबाङको लागि बारब्‍बाकाइ तोर्ताते पिहुनो, तर येसुकाइ कोर्राए णेते क्रुसते ख्वासाकाइ सोम्प्याइनो।

तिलङ्‍गापालिए येसुकाइ ख्रायोङ्नो

(मर्कुस १५:१६-२०; युहन्‍ना १९:२-३)

27 तोङिलिबि जेखा हाकिमको तिलङ्‍गापालिए येसुकाइ हिटिदुङङा हेन्योङ्नो, त्याङ साक्खाले पल्टनकाइ येसुको हाबि चिमुम्योङ्नो।

28 तोबाङए येसुको म्युङ टोयोङ्‍तोले येसुकाइ धनैए बुसिदुओनि म्युङ बुयोङ्नो।

29 तोबाङए पुटु नाइ पुटु थादु चिलिको मुकुट खेम्ते तोको कापुते बुयोङ्नो। तोबाङए येसुको चाखुर लाʔते लिङलिङ चिचुम्योङ्नो, त्याङ येसुको हाबिबासा पोकोले दोयोङ्‍तोले इन्या ङा-ङाते ख्रायोङ्नो, “सेवा, यहुदिपालिको धनै!”

30 तोबाङए येसुकाइ उस्तोयोङ्नो, तो लिङलिङ चुम्ते तोको कापुते णेयोङ्नो।

31 येसुकाइ ख्राको दुम्तेलिबि तोबाङए धनैए बुसिदुओनि म्युङ टोइते पियोङ्नो, त्याङ तोको उस्तेको म्युङ बुते पियोङ्नो। तोङिलिबि तोबाङ‍ए तोकाइ क्रुसते ख्वासाकाइ प्रिङदाइ हेन्योङ्नो।

येसुकाइ क्रुसते ख्वायोङ्नो

(मर्कुस १५:२१-३२; लुका २३:२६-४३; युहन्‍ना १९:१७-२७)

32 या-याओइ तोबाङए सिमोन नामे थादु कुरेनिङा होदु दिका मिकाइ खालाम्योङ्नो, त्याङ तोबाङए तोकाइ येसुको क्रुस चाबुते हेन्छाकाइ कर लागायोङ्नो।

33 त्याङ तोबाङ गलगथा यास्योङ्दु ठाइते केलेत्योङान। गलगथाको पुर्तुङ्‍गा गुरि ‘खोपडिको ठाइ’ थादु।

34 त्याङ तोबाङए येसुकाइ चेरेत चुयोङ्दु अङ्‍गुरको इथेदु पाङ्‍कु यायोङ्नो, तर तोए तो सेतोले तुन्सा माआलिह्‍यान।

35 तोबाङए येसुकाइ काँटि षाप्‍ते क्रुसते ख्वाते लिबि चिठ्‍ठा चुयोङ्‍तोले तोको म्युङपालि किबोठासियोङान।

36 त्याङ तोबाङए तोङा होयोङ्ताले येसुकाइ लाघियोङ्नो।

37 “का येसु, यहुदिपालिको धनै थादु” ङाते तोको विरुद्धते ठेयोङ्दु गाल्प्या-छेस्को तोबाङए तोको कापुको क्णेङ्ते नायोङ्नो।

38 येसुनामा निसका खुयुपालिकाइ ओइ क्रुसते ख्वायोङ्ले नायोङ्‍थ्यो, दिकाकाइ तोको चाखुरबासा ङा बेगालेकाइ खोलाबासा।

39 तोङिनि यायोङ्दु मिपालिए उस्तेबाङको कान्टु लिठियोङ्तोले इन्याङ ङाते येसुकाइ ख्रायोङ्नो,

40 “नाङ परमेस्वरको नेम भत्कैते सुमउनिङा नाइ खेम्सा मि! नाङथेकाइ चिमोसे! नाङ परमेस्वरको चा थानादि क्रुसङिनि ओर्लाइसितानाले न्हाङा युवा!”

41 काओनि नाइ जेखा ठेमुपालिए, सास्तर सायोङ्दुपालि ङा धर्म-गुरुपालिए इन्या ङा-ङाते येसुकाइ ख्रायोङ्नो,

42 “काए बेगालेपालिकाइ बे चिमोहुनो, तर उस्तेकाइ गुरि चिमोसिको माथाङ! का इस्राएलको धनै थादि नाले क्रुसङिनि ओर्लाइसिताले एयुवा, त्याङ निए काकाइ बिस्वास लोङ्वादु।

43 काए परमेस्वरते भरोसा नाहुदु। परमेस्वरए आलिह्‍यानन्या काकाइ नाले नाइ काङि एचिमोहो, हाराकाइभुन्या काए ‘गाइ परमेस्वरको चा थाङादु’ ङाते यासिथ्यो।”

44 इन्यागरि येसुनामा क्रुसते ख्वायोङ्दु खुयुपालिए ओइ तोको निन्दा लोङ्‍योङ्नो।

येसु सिह्‍यान

(मर्कुस १५:३३-४१; लुका २३:४४-४९; युहन्‍ना १९:२८-३०)

45 उनिसे दिचिप निस स्यादुङिनि सुम स्यादुतेका साक्खाले राड्‍डेकाइ उखिङछोछोए कोङुनो।

46 सुम स्यादु बेरेङ येसुए इन्याङ ङातोले जेखा सारेए आर्टिकान “एलि, एलि, लेमा सबखथनि?” काको पुर्तुङ्‍गा गुरि, “हे गाइको परमेस्वर, हे गाइको परमेस्वर, नाङए गाइकाइ हाराकाइ वार्ङाले नाङादु?”

47 तोङा थेङ्‍योङ्दुपालिमध्ये हानिकाए बे का सायोङ्तोले ङायोङ्नो, “का मिए एलियाकाइ उरोहुले नाहुदु।”

48 तोबाङङिनि दिका झट्‍टै द्रोचा याताले म्युङको कुटि राʔदु अङ्‍गुरको इथेदु पाङ्‍कुङा थुम्तोले दिगोरे लिङलिङते पोरेते येसुकाइ चितुनुनो।

49 तर बेगालेपालिए यास्योङान, “योको, कुताङिओइ एलिया काकाइ चिमोसाकाइ युदु रा!”

50 तोङिलिबि येसु फिरि जेखा सारेए आर्टिताले उस्तेको ख्रो वार्नो।

51 त्यैकालेङा परमेस्वरको मन्दिरको पर्दा च्युरिङिनि पोलेतेका निसफ्या थाताले टेकान। जिमि वाराइसा लागाइसिन त्याङ पाहारापालि क्वाकान।

52 मोसानि राङपालि टाङ्‍‍सियोङान, त्याङ सिते यायोङ्दु आहे उल्फो मिपालि रोलाङ्‍योङान,

53 त्याङ तोबाङ मोसानि राङ‍पालिङि लेत्योङान, त्याङ सिदुङि येसु रोलाङ्‍को दुम्तेलिबि तोबाङ उल्फो राडेपाडेङा बियोङान त्याङ आहे मिपालिकोते चिखेत्सियोङान।

54 रोमि कप्‍तान ङा तोनामा येसुकाइ लाघियोङ्दुपालिए दुरु ङा तोङा थाले होदु घटना नियोङ्‍दु बेरेङ आहे नाइ छ्‍युरुछ्‍युरु आरियोङ्ताले तोबाङए इन्याङ यास्योङान, “छ्‍याततिनि नाइ का परमेस्वरको चा सो।”

55 तोङा आहे चामाइचापालिए अलम्थाङिनि का साक्खाले योयोङ्ले नायोङ्‍थ्यो। तोबाङए गुरि येसुको सेवाटहल लोङ-लोङ्‍ते गालिलङि येसुको लिबिलिबि केल्योङ्ले होयोङ्थ्यो।

56 तोबाङमध्ये मरियम मग्दलिनि, याकुब ङा योसेफको आमा मरियम त्याङ जबदियाको चापालिको आमा थ्यो।

येसुकाइ ठुम्योङ्नो

(मर्कुस १५:४२-४७; लुका २३:५०-५६; युहन्‍ना १९:३८-४२)

57 उखिङ्सा सोदु बेरेङ अरिमाथियाको योसेफ नामेको दिका दाक्पो मि केलान। तो उस्ते नाइ येसुको लाबोन थ्यो।

58 तो पिलातसकोते याताले येसुको मोरो आमातुनो। त्याङ पिलातसए येसुको मोरो योसेफकाइ पिहो ङाते बक्‍के पिहुनो।

59 योसेफए मोरो हेन्तोले नाका मलमलको म्युङए पोरेहुनो,

60 त्याङ तोए पाहाराङा मुते खेमुदु उस्तेको नाका मोसानिङा नाहुनो। तोङिलिबि तोए दिगोरे जेखा णिङ गोरेचा हेन्ते मोसानिको उगो टिहुनो, त्याङ तो याहान।

61 मोसानिको हाबिबासा मरियम मग्दलिनि ङा बेगाले मरियम होयोङ्ले होयोङ्थ्यो।

मोसानि राङ लाघियोङ्नो

62 बाठ्‍ठेको इस्याङ अर्थात् ठाङडोलको इस्याङको बाठ्‍ठे, जेखा ठेमुपालि ङा फरिसिपालि पिलातसकाइ भेटाइसा यायोङान।

63 तोबाङए तोकाइ ङायोङ्नो, “ठाकुर, निकाइ लोङ निकिदु, तो ठगाहारए मोदु बेरेङ ‘गाइ सुमउनि लिबि फिरि स्रेङादु’ यासिथ्यो।

64 यैथाताले सुमउनितेका तो मोसानिराङ सुरक्छित नासाकाइ बक्‍के लोङिसे, नतरा बे तोको लाबोनपालि केल्योङ्ताले तोको मोरो खुइते हेन्योङ्दु, त्याङ ‘तो बे सिदुङि मोताले स्रेकान’ ङाते मिपालिकाइ ङायोङ्‍दु। का लिबिको धोका गुरि हाबिको भुन्दा झुन माआप्रादु थादु।”

65 पिलातसए तोबाङकाइ ङाहुनो, “निङनामा निङथेको लाघिसा तिलङ्‍गापालि होओइ होयोङ्दु। याने, त्याङ थाङ्‍नुदुतेका मोसानिकाइ सुरक्छित नानो।”

66 त्याङ तोबाङ यायोङ्‍ताले णिङते मोहोर लागायोङ्‍नो, त्याङ तिलङ्‍गापालिकाइ नायोङ्‍तोले मोसानि सुरक्छित लोङ्‍योङ्नो।

सिदुङि येसु रोलाङान

(मर्कुस १६:१-१०; लुका २४:१-१२; युहन्‍ना २०:१-१०)

28

1 दिसिसा इस्याङङि लिबि, ड्रो उनिको पहिलो इस्याङ बछिन्टे प्याङ माप्याङ मरियम मग्दलिनि ङा बेगाले मरियम मोसानि राङ योसाकाइ केल्योङान।

2 त्यै कालेङा जेखा दुरु याहान, हाराकाइभुन्या परमप्रभुको दिका साङ्‍राड्‍डेमि न्हाङा युवान त्याङ णिङ षेतोले तोच्युरिते होकान।

3 तोको खेन बिजुलि ओनि त्याङ म्युङ गुरि लिपेम ओनि उबो थ्यो।

4 तोकाइ नियोङ्‍तोले लाघियोङ्ले नायोङ्दु तिलङ्‍गापालि छयुरुछयुरुति आरियोङ्ताले वारायोङान। त्याङ सियोङ्दुको लेक थायोङान।

5 तर साङ्‍राड्‍डेमिए चामाइचापालिकाइ ङाहुनो, “निङ माआरिने, हाराकाइभुन्या गाइकाइ था निङादु, निङए क्रुसते ख्वायोङ्दु येसुकाइ दाङ्नुले नानुदु।

6 येसु काङा माहो। येसुए यासिदु ओनि तो बे रोलाङ्ताले स्रेको दुम्‍ले होदु। केल्तिनिले तोकाइ नायोङ्दु ठाइ योनो।

7 त्याङ याओइ यातिनिले येसुको लाबोनपालिकाइ ङाते पिनो, ‘येसु सिदुङि रोलाङ्‍को दुम्‍ले होदु, त्याङ निङको हाबि-हाबि गालिलङा याले होदु। निङए तोकाइ तोङा निनुदु।’ योनो, गे निङकाइ ङाको दुम्निङाले नानिङादु।”

8 त्याङ तो चामाइचापालि आरियोङ्ले ओइ ताङ-ताङ्‍ते मोसानि राङङि लेत ओइ लेत्योङ्ताले यायोङान, त्याङ येसुको लाबोनपालिकाइ का खाम ङासाकाइ द्रोयोङान।

9 अचानक येसुए तोबाङकाइ भेटाइतोले ङाहुनो, “थेमथेम!” तोबाङ खेर्ते केल्योङ्ताले येसुको कोन्टे चुम्योङ्‍तोले तोकाइ सेवासेर्ग्याम लोङ्‍योङ्नो।

10 त्याङ येसुए तोबाङकाइ ङाहुनो, “माआरिने, यातिनिले गाइको हुपालिकाइ गालिलङा याने ङाते पिनो, त्याङ तोङा तोबाङए गाइकाइ नियोङ्‍ङादु।”

लाघियोङ्दु तिलङ्‍गापालिए खाम षात्योङ्नो

11 तो चामाइपालि उलामते नाइ थायोङ्दु बेरेङ मोसानि राङ लाघियोङ्दु हानिका तिलङ्‍गापालि राडेपाडेङा यायोङ्ताले तोङा हारा थाले होथ्यो तो साक्खाले खाम जेखा ठेमुपालिकाइ षात्ते पियोङ्‍नो।

12 तोङिलिबि जेखा ठेमुपालि ङा धर्म-गुरुपालि नाʔमा किभेटाइसियोङ्ताले उस्तेबाङङा सल्‍लाह कियास्योङान, त्याङ तिलङ्‍गापालिकाइ इन्याङ ङायोङ्‍तोले आहे पेपेले पियोङ्नो,

13 “निङए इन्याङ ङानो, ‘नि आमिइले होकिदु बेरेङ तोको लाबोनपालि केल्योङ्ताले तोकाइ खुइते हेन्योङ्तोले।’

14 कुताङि ओइ का खाम जेखा हाकिमकोते यालेतानन्या तोकाइ मानमनितो लोङ्‍तावाले निए निङकाइ हाराओइ थासा मापि।”

15 त्यैथाताले तोबाङए पेपेले फायोङ्‍तोले तोबाङकाइ चिठेन्योङ्दु ओनि लोङ्‍योङ्‍नो, त्याङ यहुदिपालिङा याङकाओइ यै खाम फेल्‍ले होदु।

लाबोनपालिकाइ येसुको जेखा सन्देस

(मर्कुस १६:१४-१८; लुका २४:३६-४९; युहन्‍ना २०:१९-२३; प्रेरित १:६-८)

16 तो दिचिप दिका लाबोनपालि येसुए तोबाङकाइ याने ङाते ङाहुदु गालिलङा होदु डन्डिते यायोङान।

17 तोबाङए येसुकाइ नियोङ्तोले सेवासेर्ग्याम लोङ्‍योङ्‍नो तर हानिकाए गुरि संका लोङ्‍योङ्नो।

18 त्याङ येसु तोबाङकोते केल्ताले ङाहुनो, “साङ्‍राड्‍डेङा ङा अन्तर्मादातेङा साक्खाले अधिकार गाइकाइ पिते नाङादु।

19 यैथाताले याने, त्याङ साक्खाले राड्‍डेको डातिपालिकाइ लाबोन बनैनो, त्याङ आपा ङा चा ङा उल्फो लुङ्‍गुरिको नामेते तोबाङकाइ बप्‍तिस्मा पिनो।

20 गे निङकाइ बक्‍के लोङ्निङादु साक्खाले खाम मानाइसाकाइ तोबाङकाइ चिठेन्‍नो। योनो, गाइ का जुक ताप्‍दु इस्याङतेका सधैँ निङनामा नाइ थाङादु।”

मर्कुसए ठेहुदु

आप्राखाम

परिचय

मर्कुस गुरि येसुको दिचिप निसका लाबोनपालिमध्ये प्रमुख लाबोन सिमोन पत्रुसनामा आठ्‍ठे बान ठेथ्यो। पत्रुसए मर्कुसकाइ “गाइको चा” यासिले होथ्यो (१ पत्रुस ५:१३)। मर्कुस बारनाबासको ठातागोता ङा पावल प्रेरितको सघैसा मि ओइ थ्यो (प्रेरित १२:२५; कलस्सि ४:१०; २ तिमोथि ४:११)।

मर्कुस उस्ते हाबिको दिचिप निसका लाबोनपालिमध्ये दिका माथाले ओइ, तोए येसुको लेकको सुचिते सिधै पत्रुसङि चिठेन्सिन। खासगरि मर्कुसए उस्तेको का आप्राखाम पत्रुसए तोकाइ ङाहुदु ओनि ठेहुनो। आहे जसो बाइबलको सुचिते सायोङ्दुपालिको आलि का ओनि होदु: मर्कुसए रोमङा का आप्राखाम ठेहुनो। मत्तिए खासगरि यहुदिपालिको लागि उस्तेको आप्राखाम ठेहुदु ओनि मर्कुसए ओइ रोमिपालिको लागि का आप्राखाम ठेहुनो। ओलिगोरे आप्राखामते, मर्कुसको आप्राखाम साक्खालेङि हाबि ठेसिदु आप्राखाम थ्यो (मत्तिको परिचयङा योहो)। मर्कुसको आप्राखाम इस्वि सम्बत् ५५-६५ को आन्तारेङङा अर्थात् येसु सिदुङि सुमचिप दाङ लिबि ठेसिदु थ्यो। मत्ति ङा लुकाए ओइ मर्कुसको आप्राखामङा ठेसिदु आहे खाम उस्ते-उस्तेबाङको आप्राखामपालिङा चुयोङ्‍ले नायोङ्‍थ्यो। खारुखामकाइ केलेवानन्या मर्कुसको आहे जसो आप्राखाम मत्तिको आप्राखामङा चुसिले होदु।

मर्कुसए ठेहुदु

आप्राखाम

बप्‍तिस्मा-पिहुदु युहन्‍नाए उलाम ठाङडोल लोङुनो

(मत्ति ३:१-१२; लुका ३:१-१८; युहन्‍ना १:१९-२८)

1

1 परमेस्वरको चा येसु ख्रिस्टको आप्राखामको सुरु।

2 यसैया अगमवक्ताको किताबङा इन्याङगरि ठेसिले होदु,

“योहो, गे गाइथेको दुतकाइ नाङको हाबि-हाबि ठोहुन्दु,

तोए नाङको लागि उलाम ठाङडोल लोङुदु।

3 पान्थार-ठाइङा दिका आर्टिदुको सारे,

‘परमप्रभुको लागि उलाम ठाङडोल लोङ्नो,

तोको उलाम थेन्दु लोङ्नो’।”

4 बप्‍तिस्मा पिहुदु युहन्‍ना लुप गोनिगोम्साको लागि ख्रोइबुरुको बप्‍तिस्मा प्रचार लोङ-लोङ्‍ते पान्थार-ठाइङा चिखेत्सिन

5 यहुदिया राड्‍डेको ङा यरुसलेमको साक्खाले मिपालि तोकोते लेत्‍ते केल्योङान। त्याङ तोबाङ उस्तेबाङको लुप स्विकार लोङ-लोङ्‍ते यर्दन षोङङा बप्‍तिस्मा कायोङ्नो।

6 युहन्‍नाए उँटको मुसङि ताʔयोङ्‍दु म्युङ बुसिथ्यो, त्याङ ब्याङते षेबिको बोया छ्‍युसिथ्यो त्याङ आरे ङा रुङवास च्याथ्यो।

7 तोए इन्या ङा-ङाते प्रचार लोङुनो, “गाइङि लिबि युदु गुरि गाइभुन्दा ओइ बर्बदा निदु, त्याङ नुसिताङाले तोको पाइपानाको षाक्पा फेत्सा गाइ योग्यको मानि।

8 गे निङकाइ पाङ्‍कुए बप्‍तिस्मा पिनिङादु, तर तोए निङकाइ उल्फो लुङ्‍गुरिए बप्‍तिस्मा पिनिदु।”

येसुको बप्‍तिस्मा ङा बाटेसाइ

(मत्ति ३:१३–४:११; लुका ३:२१-२२; ४:१-१३)

9 नान त्यै कालेङा येसु गालिलको नासरतङि युवान, त्याङ युहन्‍नाङि यर्दन षोङङा बप्‍तिस्मा कायुनो।

10 पाङ्‍कुङि प्रिङदाइ लेतमालेत येसुए साङ्‍राड्‍डे टाङ्दु ङा उल्फो लुङ्‍गुरिकाइ फुर्कुन ओनि थाते उस्तेच्युरिते युलेहोदु निहुनो।

11 त्याङ साङ्‍राड्‍डेङि काओनि दिगोरे सारे युवान, “नाङ गाइको आप्रानादु चा थानादु, नाङनामा गाइ आठ्‍ठे ताङ्‍ङाले होङादु।”

12 उल्फो लुङ्‍गुरिए येसुकाइ छोन्चाको-छोन्चे पान्थार-ठाइङा हेनुनो।

13 सेसेन्तारङि बाटेसाइ था-थाते येसु ओलिचिप उनितेका पान्थार-ठाइङा होकान। येसु रुङरिदाकपालिनामा होकान, त्याङ साङ्‍राड्‍डेमिपालि युयोङ्ताले तोको सेवा लोङ्‍योङ्नो।

लाबोनपालिकाइ उरोहुनो

(मत्ति ४:१२-२२; लुका ४:१४-१५; ५:१-११)

14 नान युहन्‍नाकाइ चुम्योङ्‍तोले लिबि परमेस्वरको आप्राखाम प्रचार लोङ-लोङ्‍ते येसु गालिलदाइ याहान।

15 येसुए यासिन, “स्याङ गाप्ले होदु, त्याङ परमेस्वरको राड्‍डे खेर्ते युलेत्ले होदु। लुपको लागि ख्रोइबुरु यासिने, त्याङ आप्राखामते बिस्वास लोङ्‍नो।”

16 गालिल-सागारिको जोर-जोर चावाले होदु बेरेङ येसुए सिमोन ङा तोको हु आन्द्रियासकाइ सागारिङा जाल चियोङ्‍ले नायोङ्‍दु निहुनो, हाराकाइभुन्या तोबाङ जलाहारि थ्यो।

17 येसुए तोबाङकाइ ङाहुनो, “गाइको लिबि चावाने, त्याङ गे निङकाइ मिपालि चुम्सा जलाहारि बनैनिङादु।”

18 तोबाङए छोन्चाको-छोन्चे उस्तेबाङको जालपालि वार्योङ्तोले येसुको लिबि चावायोङान।

19 या-याओइ उछिन धैते यालेत्ते लिबि येसुए जब्दियाको निसका चापालि याकुब ङा युहन्‍नाकाइ कोङङा होते उस्तेबाङको जाल चुराप्योङ्ले नायोङ्दु निहुनो।

20 येसुए नि मानि तोबाङकाइ उरोहुनो, त्याङ तोबाङए उस्तेबाङको आपा जब्दियाकाइ जेतमिपालिनामा कोङ‍ङा वार्ताते येसुको लिबि चावायोङान।

मासोचि लुङ्‍गुरि निदु मि

(लुका ४:३१-३७)

21 येसु ङा तोको लाबोनपालि कफर्नहुमङा यायोङान, त्याङ छोन्चाको-छोन्चे दिसिसा इस्याङङा योरिनेमङा बिताले तोए चिठेन्सा लागाइसिन।

22 मिपालि येसुए चिठेनुदु खामते थोम्‍बेसिले थायोङान, हाराकाइभुन्या तोए तोबाङकाइ सास्तर सायोङ्दुपालिए ओनि माथा, तर अधिकार होदु मिए ओनि चिठेनुथ्यो।

23 त्यै कालेङा तो योरिनेमङा दिका मासोचि लुङ्‍गुरि निदु मि होथ्यो।

24 तोए इन्याङ ङा-ङाते आर्टिकान, “ए नासरतको येसु, नाङ निनामा हारा आलिनादु? हारा नाङ निकाइ नासिसाकाइ युनादु? गे नाङकाइ ङोसाइनाङादु, नाङ परमेस्वरको उल्फो चा थानादु।”

25 त्याङ येसुए तोकाइ इन्याङ ङा-ङाते आषाहुनो, “सुमाक्‍का होका त्याङ तोङिनि लेत्‍ते या।”

26 तो मिकाइ आष्पाइ ना आष्पाइ लोङ्ते तो मासोचि लुङ्‍गुरि जेखा सारेए आर्टिताले तो मिङि लेत्‍ताले याहान।

27 त्याङ साक्खाले थोम्‍बेसिले थायोङान, त्याङ तोबाङए इन्याङ ङा-ङाते उस्तेबाङङा किआयुत्सियोङान, “का हारा? का बे नाका सिक्छ्‍या सो। काए बे अधिकारनामा मासोचि लुङ्‍गुरिकाइ ओइ बक्‍के लोङुदु, त्याङ तोबाङए काको बक्‍के मानायोङ्सो।”

28 त्याङ पिलिक्‍कै येसुको जेत गालिलको सोदेङाको दबितिबि साक्खालेबासा फेलान।

आहे मिपालि जायोङान

(मत्ति ८:१४-१७; लुका ४:३८-४१)

29 येसु छोन्चाको-छोन्चे योरिनेमङि लेत्‍ताले याकुब ङा युहन्‍नानामा सिमोन ङा आन्द्रियासको नेमङा बिह्‍यान।

30 सिमोनको आजि जोरोए थाला पाराइले होथ्यो। त्याङ तोबाङए पिलिक्‍कै येसुकाइ तोको सुचिते ङायोङ्नो।

31 येसु खेर्ते केल्ताले तोको लाʔ चुम्तोले तोकाइ चिस्रेकुनो, त्याङ तोकाइ जोरोए तोर्ताओइ तोर्ताहुनो। त्याङ तोए तोबाङको सेवा लोङ्‍सा लागाइसिन।

32 तो ङ्‍योणि उनि निप्‍‍‍‍‍‍‍‍‍‍‍ताले लिबि मिपालिए येसुकोते माथाङ्‍योङ्दुपालिकाइ ङा बुमाङ लागायोङ्दुपालि साक्खालेकाइ केल्योङ्नो।

33 राडेपाडेको साक्खाले मिपालि नेमको खाणोङते मुम्सियोङ्ले होयोङ्थ्यो।

34 येसुए पारा-पाराको माथाङए माथाङ्‍योङ्दुपालि आहेकाइ चिजाहुनो त्याङ आहे बुमाङपालिकाइ चिलेतुनो, तर बुमाङपालिए तोकाइ ङोसायोङ्दुए येसुए तोबाङकाइ चिज्याङ्‍को मापिहुनो।

येसुए गालिलङा चिठेन्सा लागाइसिन

(लुका ४:४२-४४)

35 बछिन्टे आथाङ्सा भुन्दा हाबि नाइ येसु स्रेताले एक्लासो ठाइङा याहान, त्याङ तोङा प्रार्थना लोङुनो।

36 सिमोन ङा तोको बानपालि येसुकाइ दाङ्सा यायोङान।

37 येसुकाइ खालाम्ते लिबि तोबाङए ङायोङ्नो, “साक्खालेए नाङकाइ दाङ्‍योङ्नाले नायोङ्नादु।”

38 त्याङ येसुए तोबाङकाइ ङाहुनो, “केल्ने, नि खेर्तेको बेगाले राडेपाडेपालिङा हेन्को, त्याङ तोङा ओइ गे प्रचार लोङ्‍को माइदु, हाराकाइभुन्या यै जेतको लागि गाइ युङाले होङादु।”

39 त्याङ येसुए तोबाङको योरिनेमपालिङा प्रचार लोङ-लोङ्ते त्याङ बुमाङपालि चिलेत-चिलेत्‍ते गालिलको साक्खाले ठाइङा आयाङ्‍का लाहान।

कोर्‍याहाकाइ चिजाहुनो

(मत्ति ८:१-४; लुका ५:१२-१६)

40 त्याङ दिका कोर्‍याहा येसुकोते केल्ताले पोकोले दोते इन्याङ ङाते सेवाहुनो, “नाङए आलिनानन्या गाइकाइ चिजाको थाङ्‍ङादु।”

41 येसुको लोङ्से दयाए क्लेङान उस्तेको लाʔ ठोन्तोले तोकाइ थिहुनो, “गाइ आलिङादु नाङ जाओइ जा।”

42 त्यै कालेङा तोको कुस्टरोग तोङिनि षेसिन, त्याङ तो जा ओइ जाहान।

43 त्याङ येसुए तोकाइ कडा बक्‍के पितोले इन्याङ ङाते ठोओइ ठोहुनो,

44 “योहो, नाङए का सुकाइ ओइ माङाहे, तर यातानाले नाङए नाङथेकाइ ठेमुकोते चिखेत्से त्याङ नाङ जानादुते मिपालिको प्रमानको लागि मोसाए पिनिदु बक्‍केओनि पर्ति दरिको।”

45 तर तो लेत्‍ताले याहान त्याङ का सुचिते हाङहाङति प्रचार लोङ्सा लागाइसिन। त्यैथाताले येसु फिरि राडेपाडेङा साक्खालेए निसागरि हेन्छा माथाङुनो, त्याङ एक्लासो ठाइपालिङा होकान। तर मिपालि साक्खालेबासाङि येसुकोते केल्योङान।

दिका सोम्बा मिकाइ चिजाहुनो

(मत्ति ९:१-८; लुका ५:१७-२६)

2

1 उछिन्चा इस्याङ लिबि येसु कफर्नहुमङा बुरुसिन, त्याङ मिपालिए येसु नेमते होदु ङाते सायोङ्नो।

2 त्याङ यति आहे मिपालि मुम्सियोङ्दुए तोबाङ तोङा मायोयोङान, त्याङ खाणोङ प्रिङदाइ ओइ होसाकाइ ठाइ माथाहान। तो बेरेङ येसुए तोबाङकाइ परमेस्वरको वाखे प्रचार लोङुले नाहुथ्यो।

3 त्याङ ओलिकाए चाबुयोङ्दु दिका सोम्बाकाइ केल्ते मिपालि येसुकोते केल्योङान।

4 योरिको कारनए येसुको खेर्ते तो मिकाइ याचिलेत्को माथाङ्‍योङ्दु बेरेङ तोबाङए येसु होदु ठाइको ह्‍यातेको छाना टाङ्‍योङ्नो, त्याङ टाङ्‍योङ्दु ठाइङिनि सोम्बाकाइ तो आमिदु आलोपनामा नाइ न्हाङा ओर्लायोङ्नो।

5 येसुए तोबाङको बिस्वास नितोले तो सोम्बाकाइ ङाहुनो, “चा, नाङको लुपपालि गोनिगोमान।”

6 तर तोङा हानिका सास्तर सायोङ्दुपालि होयोङ्ले होयोङ्थ्यो, त्याङ उस्ते-उस्तेबाङको सादेङा इन्याङ ङाते चालिसियोङ्ले होयोङ्थ्यो।

7 “का मि हाराकाइ काओनि चिज्याङ्दु? का बे परमेस्वरको निन्दा थादु। दिका जुकुन परमेस्वरए बाहेक बेगाले सुए लुप गोनिगोम्सा थाङुदु?”

8 त्याङ तोबाङए उस्तेबाङङा इन्याङगरि चालिसियोङ्ले होयोङ्दु ङाते येसुए छोन्चाको-छोन्चे उस्तेको लुङ्‍गुरिङा थासाइतोले तोबाङकाइ ङाहुनो, “हाराकाइ निङए निङथेको डिलाङा काओनि चालिसिनिदु?

9 सोम्बाकाइ ‘नाङको लुपपालि गोनिगोमान’ ङासा रा ‘स्रेका नाङको आलोप चिस्रेते चायो’ ङासा, कुन्दुगुरि सजिलो निदु?

10 तर मिको चाकाइ अन्तर्मादातेङा लुप गोनिगोम्सा अधिकार होदु ङाते निङए साइने।” त्याङ येसुए तो सोम्बाकाइ ङाहुनो,

11 “गे नाङकाइ ङानाङादु, स्रेका, नाङको आलोप चिस्रेतुनाले नेमदाइ या।”

12 तो स्रेकान, त्याङ छोन्चाको छोन्चे आलोप चिस्रेतोले साक्खालेको हाबिङि या ओइ याहान। तो कालेङ साक्खाले मिपालि थोम्‍बेसिले थायोङान, त्याङ “निए काओनि बे कुताले ओइ मानितावाकि थ्यो” ङा-ङाते तोबाङए परमेस्वरको महिमा लोङ्‍योङ्नो।

लेबिकाइ उरोहुनो

(मत्ति ९:९-१३; लुका ५:२७-३२)

13 येसु फिरि दिखेप सागारिको जोरङा याहान। त्याङ मिपालिको दिगोरे जेखा योरि तोकोते केल्योङान, त्याङ येसुए तोबाङ‍काइ चिठेनुनो।

14 तोङिलिबि यादुका-यादुका येसुए अल्फयसको चा लेबिकाइ ठ्‍या मुम्सा पर्साङा होले होदु निहुनो, त्याङ तोकाइ ङाहुनो, “गाइको लिबि चावा।” लेबि स्रेताले येसुको लिबि चावाहान।

15 येसु लेबिको नेमते इसा च्यासा होदु बेरेङ आहे ठ्‍या मुम्योङ्दुपालि ङा लुपिपालि ओइ येसु ङा तोको लाबोनपालिनामा होयोङ्ले होयोङ्थ्यो। हाराकाइभुन्या येसुको लिबि चावायोङ्दुपालि आहे थ्यो।

16 येसु लुपिपालि ङा ठ्‍या मुम्योङ्दुपालिनामा च्यादु नियोङ्तोले फरिसि योरिको सास्तर सायोङ्दुपालिए येसुको लाबोनपालिकाइ ङायोङ्नो, “येसु हाराकाइ ठ्‍या मुम्योङ्दुपालि ङा लुपिपालिनामा च्यादु?”

17 का साइतोले येसुए तोबाङकाइ ङाहुनो, “मामाथाङ्‍योङ्दुपालिकाइ डोन्बोको खट्‍टै मापाराइ, तर माथाङ्‍योङ्दुपालिकाइ डोन्बोको खट्‍टै पाराइदु। गाइ धर्मिपालिकाइ माथा तर लुपिपालिकाइ उरौसा युङान।”

उल्छ्‍या होʔसाको सुचिते आयुत्योङ्नो

(मत्ति ९:१४-१७; लुका ५:३३-३९)

18 युहन्‍नाको लाबोनपालि ङा फरिसिपालि उल्छ्‍या होयोङ्थ्यो। मिपालि केल्योङ्ताले येसुकाइ ङायोङ्नो, “युहन्‍नाको लाबोनपालि ङा फरिसिको लाबोनपालि उल्छ्‍या होयोङ्दु, तर नाङ‍को लाबोनपालि हाराकाइ उल्छ्‍या माहोयोङ?”

19 येसुए तोबाङकाइ ङाहुनो, “ब्‍याहुला जुन्तिपालिनामा होदुका हारा तोबाङ उल्छ्‍या होयोङ्दु रा? जहिलेतेका ब्‍याहुला तोबाङनामा होदु तोकालेतेका तोबाङ उल्छ्‍या माहोयोङ।

20 तर ब्‍याहुला तोबाङङि अलम्था हेन्सिदु इस्याङ केल्दु, त्याङ तोकालेङङा तोबाङ उल्छ्‍या होयोङ्दु।

21 सुएओइ खारु म्युङते नाका म्युङको कुचिक माषेप्योङ। तुनि लोङ्वानन्या नाका कुचिक खारु म्युङङि टेताले लेत्दु, त्याङ तोए झुन जेखा दोरोङ लोङ्दु।

22 सुएओइ नाका अङ्‍गुरको इथेदु पाङ्‍कु खारु षेबिको मेन्चाङा माचु, तुनि थाहानन्या तो अङ्‍गुरको इथेदु पाङ्‍कुए षेबिको मेन्चाकाइ क्वाते पिहुदु, अङ्‍गुरको इथेदु पाङ्‍कु त्याङ मेन्चा ओइ नासिदु। तर नाका अङ्‍गुरको इथेदु पाङ्‍कुगुरि नाका षेबिको मेन्चाङा नाइ चुको माइदु।”

दिसिसा इस्याङको प्रभु

(मत्ति १२:१-८; लुका ६:१-५)

23 दिसिसा इस्याङङा येसु आनेको पेबुपालिङि थाताले याले होथ्यो। तोङिनि यादुका-यादुका तोको लाबोनपालिए चावा-चावा ओइ आनेको बाला कुम्सा लागाइसियोङान।

24 तर फरिसिपालिए येसुकाइ ङायोङ्‍नो, “योहो, दिसिसा इस्याङङा लोङ्सा माजादु जेत तोबाङ‍ए हाराकाइ लोङ्‍योङ्ले नायोङ्दु?”

25 येसुए तोबाङकाइ ङाहुनो, “दाउद ङा तोनामा होयोङ्दुपालि खट्‍टैङा पारायोङ्दु बेरेङ ङा क्रायोङ्दु बेरेङ दाउदए हारा लोङुनो? हारा निङए कुताले ओइ मापढैसितिनिकि?

26 साक्खालेङि जेखा ठेमु अबियाथारको कालेङा तोए परमेस्वरको नेमदुङङा बिताले परमेस्वरकाइ दरियोङ्दु माणाइ च्याहान। तो माणाइ च्यासाकाइ ठेमुपालि बाहेक बेगालेपालिकाइ उचित मानिथ्यो। त्याङ तो माणाइ तोनामा होयोङ्दुपालिकाइ ओइ याहुनो।”

27 तोबाङ‍काइ येसुए ङाहुनो, “दिसिसा इस्याङ मिको लागि खेम्सिले होदु, मि दिसिसा इस्याङको लागि माथा।

28 यैथाताले मिको चा दिसिसा इस्याङको ओइ प्रभु थादु।”

लाʔ गाङ्दु मि जाहान

(मत्ति १२:९-१४; लुका ६:६-११)

3

1 लिबि येसु फिरि योरिनेमङा बिह्‍यान। तोङा दिगोरे लाʔ गाङ्दु दिका मि होथ्यो।

2 कुताङिनि ओइ येसुए तोकाइ दिसिसा इस्याङङा चिजाहुदु रा ङाते येसुकाइ गाल्प्या लागाइसा आलियोङ्ताले मिपालिए तोकाइ योयोङ्ले नायोङ्‍थ्यो।

3 त्याङ येसुए गाङ्दु लाʔ होदु मिकाइ ङाहुनो, “काते रा।”

4 येसुए तोबाङकाइ ङाहुनो, “दिसिसा इस्याङङा आप्रा लोङ्सा रा माआप्रा लोङ्सा, ख्रो चिमोसा रा नासिसा, कुन्दु गुरि ठिक थादु?”

तर तोबाङ सुमाक्‍का होयोङान।

5 तोबाङ‍को डिलाको कठोरताते येसु ख्रोइताले रागेए चुर थाते तोबाङ साक्खालेकाइ योहुनो त्याङ तो मिकाइ ङाहुनो, “नाङको लाʔ ठोनो।” तोए लाʔ ठोनुनो, त्याङ तोको लाʔ जाओइ जाहान।

6 फरिसिपालि योरिनेमङि लेत्योङ्ताले यायोङान त्याङ येसुकाइ कुनिगरि सात्छा ङाते हेरोदिपालिनामा दोङ्सिते मतो लोङ्‍योङ्‍नो।

योरिपालि येसुको लिबि चावायोङान

(मत्ति १२:१५-१६; लुका ६:१७-१९)

7 तोङि लिबि येसु उस्तेको लाबोनपालिनामा सागारिदाइ याहान, त्याङ मिपालिको जेखा योरि येसुको लिबि चावायोङान। तोबाङ गालिल, यहुदिया,

8 यरुसलेम, इदुमिआ, यर्दनदाहाल टुरोस ङा सिदोनको दबितिबिङि केल्योङ्ले होयोङ्‍थ्यो। येसुको थोम्बेसिलेको जेतको सुचिते सायोङ्तोले अलम अलम्थाङि मिपालि जेखा योरिते तोकोते केल्योङान।

9 का नितोले मिपालिको योरिए गाइथेकाइ एमाउखायोङ्‍ङा ङाते येसुए लाबोनपालिकाइ दिगोरे कोङ चिकेलुनो।

10 येसुए आहेकाइ चिजाहुदुए माथाङ्‍योङ्दुपालि साक्खालेए येसुकाइ थिको ङाते किजुन्योङ्ले होयोङ्थ्यो।

11 त्याङ मासोचि लुङ्‍गुरि लागाइदु मिपालिए येसुकाइ नियोङ्दु बेरेङ तोको हाबि रोपोसियोङ्ताले इन्याङ ङा-ङाते आर्टियोङ्थ्यो, “नाङ परमेस्वरको चा थानादु।”

12 तर येसु सु थादु ङाते सुकाइ ओइ माषात्नो ङातोले तो मासोचि लुङ्‍गुरिपालिकाइ कडा बक्‍के लोङुनो।

येसुए दिचिप निसका लाबोनपालिकाइ केलेहुनो

(मत्ति १०:१-४; लुका ६:१२-१६)

13 तोङि लिबि येसु डन्डिते लुनान, त्याङ उस्तेए आलिदु जतिकाइ उरोहुनो, त्याङ तोबाङ येसुकोते केल्योङान।

14 उस्तेनामा होʔसाकाइ त्याङ प्रचार लोङ्सा ठोसाकाइ येसुए दिचिप निसका लाबोनपालिकाइ केलेहुनो,

15 त्याङ तोबाङकाइ बुमाङपालि चिलेत्छा अधिकार ओइ पिहुनो।

16 तो दिचिप निसका प्रेरितपालि काबाङ नाइ थायोङ्दु: सिमोन (तोको नामे येसुए पत्रुस नाहुनो),

17 जब्दियाको निसका चापालि याकुब ङा तोको हु युहन्‍ना (येसुए तोबाङकाइ “बोअनर्गेस” अर्थात् “माराङको चापालि” ङाते नामे पिहुनो),

18 आन्द्रियास, फिलिप, बारथोलोमाइ, मत्ति, थोमा, अल्फयसको चा याकुब, थेदियस, सिमोन कनानि,

19 त्याङ यहुदा इस्करियोत, काए गुरि येसुकाइ चिचुमुनो।

येसु ङा बालजिबुल

(मत्ति १२:२२-३२; लुका ११:१४-२३; १२:१०)

20 तोङिलिबि फिरि येसु नेमदाइ याहान। फिरि योरि मुम्सियोङान, यैथाताले येसु ङा तोको लाबोनपालिए इसा च्यासा ओइ माक्णेम्योङान।

21 येसुको परिवारए का सायोङ्नो, त्याङ येसुकाइ हेन्छाकाइ तोबाङ लेत्योङान, हाराकाइभुन्या तोको सादे ठेगानते माहो ङाते मिपालिए यास्‍योङ्थ्यो।

22 यरुसलेमङि केल्योङ्दु राजगालको सास्तर सायोङ्दुपालिए ङायोङ्नो, “येसुङा बालजिबुल बुमाङ होदु त्याङ बुमाङपालिको दाक्पोको बुताङि काए बुमाङ चिलेतुदु।”

23 तर येसुए तोबाङ‍काइ उस्तेकोते उरौतोले आहानपालिते ङाहुनो, “सेसेन्तारए सेसेन्तारकाइ कुनि चिलेत्को थाङुदु?

24 दिगोरे राड्‍डे उस्तेबाङङा किक्वासियोङानन्या तो राड्‍डे टिकाइसिसा माथाङ।

25 नेमङा ओइ उस्तेबाङङा किक्वासियोङानन्या तो नेम टिकाइसिसा माथाङ।

26 सेसेन्तारए सेसेन्तारकोइ विरुद्धते स्रेताले किब्रेन्सिसा दाङ्‍योङ्नोन्या तो टिकाइसिसा माथाङ, तर तो नासिचा यादु।

27 “सुएओइ बलियो मिको नेमङा बिताले तोको धनमाल खुइसा माथाङ। तोए तो नेम खुइसाकाइ तो बलियो मिकाइ साक्खालेङि हाबि छ्‍युको माइदु। त्याङ पो तोए तोको नेम खुइसा थाङुदु।

28 “छ्‍याततिनि नाइ गे निङकाइ ङानिङादु, मिपालिको साक्खाले लुप ङा इस्वर निन्दा गोनिगोम्दु।

29 तर उल्फो लुङ्‍गुरिको विरुद्धते निन्दा लोङुदुकाइ कुतालेओइ मागोनिगोम, तर तो कुतालेओइ माताप्सा लुप जेतको गाल्प्या ठहरैसिदु।”

30 येसुए का वाखे ङाहुनो, हाराकाइभुन्या “येसुङा मासोचि लुङ्‍गुरि होदु” ङाते मिपालिए यास्योङ्थ्यो।

येसुको आमा ङा हुपालि

(मत्ति १२:४६-५०; लुका ८:१९-२१)

31 तोङिलिबि येसुको आमा ङा हुपालि तोङा केल्योङान, त्याङ प्रिङते नाइ थेङ्‍योङ्ताले येसुकाइ चिउरोयोङ्नो।

32 योरि तोको दबितिबि होयोङ्ले होयोङ्थ्यो, त्याङ तोबाङए येसुकाइ ङायोङ्‍नो, “योहो, नाङको आमा ङा हु हुमिपालिए नाङकाइ दाङ्‍योङ्नाले नायोङ्दु।”

33 येसुए तोबाङकाइ ङाहुनो, “गाइको आमा ङा हुपालि सु थादु?”

34 त्याङ दबितिबि साक्खालेबासा होयोङ्दुपालिकाइ योतोले येसुए ङाहुनो, “योनो, गाइको आमा ङा हुपालि।

35 परमेस्वरए आलिदु खाम पालना लोङ्‍योङ्दु मिपालि नाइ गाइको हु, गाइको हुमि ङा गाइको आमा थायोङ्दु।”

पुया लिहुदुको आहान

(मत्ति १३:१-९; लुका ८:४-८)

4

1 लिबि फिरि सागारिको जोरङा येसुए चिठेन्सा लागाइसिन। तोको साक्खालेबासा आहे मिपालि होयोङ्दु बेरेङ तो सागारिङा होदु दिगोरे कोङङा लुन्ताले होकान। मिपालि गुरि सागारिको जोरङा नाइ थेङ्‍योङ्ले होयोङ्थ्यो।

2 त्याङ येसुए तोबाङ‍काइ आहानते आहे खामपालि चिठेन्सा लागाइसिन त्याङ ङाहुनो:

3 “नासाइनो! दिका पुया लिसा मि पुया लिसाकाइ लेतान।

4 त्याङ लिहुदु बेरेङ हानि पुया उलामदाइ पारायान त्याङ तोकाइ डाङ्‍गालेपालि केल्योङ्ताले च्या ओइ च्यायोङान।

5 हानि पुया गुरि दाधार राङङा पारायान, तोङा आहे नासा माहोथ्यो, त्याङ आहे नासा माहोदुए तो बोओइ बोहान।

6 तर उनि आठ्‍ठे आणाङ्‍को दुम्तेलिबि पिपिरिपालि एʔओइ एकान, त्याङ नारा मानिदुए तो मेल ओइ मेलान।

7 बेगाले पुयागुरि पुटुपालिको आन्तारेङङा पारायान। पुटुपालि जेखा थाचा याहान, त्याङ पिपिरिपालिकाइ नासिचा हेन्‍नो, त्याङ तोङा से मासेकान।

8 तर हानि पुया गुरि नाक्‍मा नासाङा पारायान, त्याङ बोचा-बोचा ङा जेखा थाचा याताले सुमचिप गुना, मतचिप गुना ङा टिपुरिका गुना से चिसेकुनो।”

9 त्याङ येसुए ङाहुनो, “नासाइसाकाइ कुल्ना होदु मिए एनासायो।”

आहानको उद्देस्य

(मत्ति १३:१०-१७; लुका ८:९-१०)

10 येसु दिक्‍काचा थादु बेरेङ दिचिप निसका लाबोनपालिए ङा दबितिबि होयोङ्दुपालिए आहानपालिको सुचिते तोकाइ आयुत्योङ्नो।

11 येसुए तोबाङकाइ ङाहुनो, “निङकाइ बे परमेस्वरको राड्‍डेको लिङ्‍गोरेको खाम पिसिले होदु, तर प्रिङदाइकोपालिकाइ भुन्या साक्खाले खाम आहानते ङासिले होदु।

12 त्यैथाताले

‘तोबाङए योसा बे योयोङ्दु,

तर मानियोङ,

नासाइसा बे नासायोङ्दु

तर मागोयोङ

नतरा बे तोबाङ ख्रोइबुरु यास्योङ्थ्यो,

त्याङ तोबाङ‍को लुप गोनिगोम्थ्यो’।”

पुया लिहुदुको आहानको पुर्तुङ्‍गा

(मत्ति १३:१८-२३; लुका ८:११-१५)

13 येसुए तोबाङकाइ ङाहुनो, “निङए का आहानको पुर्तुङ्‍गा गोसा माथाङ? तुनि थाहानन्या बेगाले साक्खाले आहानपालिको पुर्तुङ्‍गा कुनि गोनुदु?

14 पुया लिहुदुए परमेस्वरको वाखे लिहुदु।

15 हानि मिपालि उलामदाइ लिसिदु पुया ओनि नियोङ्दु। तोबाङए वाखे नासायोङ्दु बेरेङ पिलिक्‍कै सेसेन्तार केल्ताले तोबाङङा लिसिदु वाखे हेनओइ हेन्दु।

16 बेगालेपालि गुरि दाधार राङङा लिसियोङ्दु पुया ओनि थायोङ्दु। तोबाङए वाखे नासायोङ्दु त्याङ ताङ-ताङ्ते तो ग्रहन लोङ ओइ लोङ्‍योङ्‍दु।

17 तर तोबाङ‍को उस्तेबाङको नारा मालागाइदुए तोबाङ उछिन्चा स्याङतेका जुकुन मोयोङ्दु। परमेस्वरको वाखे बिस्वास लोङ्दुको कारन संकट अथवा सतावट केल्दु बेरेङ तोबाङ त्यैकालेङा बिस्वासङि लिबि षेसियोङ्दु।

18 बेगालेपालि गुरि पुटुपालिको आन्तारेङङा लिसियोङ्दु पुया ओनि थायोङ्दु, तोबाङए परमेस्वरको वाखे नासायोङ्दु,

19 तर अन्तर्मादातेको फिक्रि ङा धनको कोरोते त्याङ बेगाले थोको कोरोते केल्ताले वाखेकाइ निसासाइते पिहुदु। तोबाङए से माचिसेयोङ।

20 तर बेगालेपालि गुरि नाक्‍मा नासा होदु राङङा लिसिदु पुया ओनि थायोङ्दु, तोबाङए परमेस्वरको वाखे नासायोङ्दु, त्याङ ग्रहन लोङ्‍योङ्तोले सुमचिप गुना, मतचिप गुना ङा टिपुरिका गुना से चिसेयोङ्दु।”

ठड्‍यौरोच्युरिते इतार

(लुका ८:१६-१८)

21 येसुए तोबाङकाइ ङाहुनो, “हारा सुएओइ इतार चितिते फामए कोङ्ते वा खाटपोलेङा नायोङ्दु रा? हारा तो इतार ठड्‍यौरोच्युरिते माना रा?

22 षुल्ते नासिदु साक्खाले खाम हाङहाङति इचिनिस्दु त्याङ बुते नासिदु साक्खाले खाम आथाङङा इचिनिस्दु।

23 नासाइसाकाइ कुल्ना होदु मिए एनासायो।”

24 येसुए तोबाङकाइ फिरि ङाहुनो, “निङए नासाइनुदु खामते ध्यान पिनो। हाराकाइभुन्या निङए कुन्दु दापए पिनुदु, त्यै दापए निङए ओइ खालाम्नुदु त्याङ झुन आहे खालाम्नुदु।

25 सुओइ मिनामा हाराओइ थो होकानन्या तोकाइ झुन आहे पिसिदु, त्याङ सुओइ मिनामा हाराओइ थो माहोकानन्या तोनामा होदु थोओइ चिकात्सिदु।”

जेखा थासा पुयाको आहान

26 येसुए ङाहुनो, “परमेस्वरको राड्‍डे काओनि थादु। सुओइ दिका मिए राङङा पुया लिहुदु,

27 त्याङ टाहे उनिसे, तो आमिले ओइ माआमिले ओइ, तो पुया गुरि बोदु त्याङ जेखा थादु, तर तो कुनिगरि जेखा थादु, तो मासाइ।

28 जिमिए उस्ते चिबोहुदु, हाबि पिपिरि, तोङिलिबि बाला, त्याङ बालाते पुरा गुरि लागाइदु।

29 त्याङ आने मिन्दु बेरेङ तोए कारतिए कोटेसा लागाइसिदु, हाराकाइभुन्या आने रापरुप लोङ्सा स्याङ केलेत्दु।”

पाल्काको पुयाको आहान

(मत्ति १३:३१-३२, ३४; लुका १३:१८-१९)

30 येसुए फिरि ङाहुनो, “परमेस्वरको राड्‍डेको तुलना हारानामा लोङ्‍ङु? अथवा कुन्दु आहानते काको सुचिते चिगोङु?

31 का बे पाल्काको पुयाको गुरि ओनि निदु, का राङ‍ङा लिसिदु। अन्तर्मादातेभरिङा साक्खालेङि उच्याचा थाले ओइ

32 का प्णेसिताले लिबि जेखा थादु, त्याङ साक्खाले सासिपालिभुन्दा तो जेखा थादु त्याङ तोए जेखा-जेखा डाङारेपालि छुसिदु। त्याङ सर्ग्याको डाङ्‍गालेपालिए तोको खिपाङा कोस्योरो कुम्योङ्दु।”

33 मिपालिए एगोयोङो ङाते येसुए थाङ्दुतेका काओनि आहे आहानपालि ङातोले तोबाङकाइ वाखे चिनासाइनो।

34 मिपालिकाइ चिठेन्दु बेरेङ आहान माङातिनि माचिठेनुनो। तर उस्तेको लाबोनपालिकाइ येसुए सुमाक्‍का-सुमाक्‍का तोको पुर्तुङ्‍गा ङाते पिहुथ्यो।

येसुए हुन्डिबिन्डिकाइ थेमथेम लोङुनो

(मत्ति ८:२३-२७; लुका ८:२२-२५)

35 तो इस्याङ उखिङ्सा सोदु बेरेङ येसुए लाबोनपालिकाइ ङाहुनो, “राने, नि सागारिको दाहालबासा हेन्को।”

36 त्याङ योरिङि ताजारे थाते लिबि येसु होलेहोदु कोङङा नाइ तोकाइ लाबोनपालिए उस्तेबाङनामा हेन्‍योङ्नो। त्याङ बेगाले कोङपालि ओइ तोङा होथ्यो।

37 त्याङ तोङा जेखा हुन्डिबिन्डि थाहान, त्याङ ठाल्‍दापपालि कोङङा ठोʔसा लागाइसिन, यैथादुए कोङ पाङ्‍कुए क्‍लेङ्सा थालाइसिन।

38 येसु उस्ते गुरि कोङको लिबिबासाको भाङा दिगोरे सिरानि नातोले आमि गुम्‍ले होथ्यो। तोबाङए येसुकाइ इन्याङ ङाते चिस्रेयोङ्नो, “गुरु ज्यु, नि णुप्सा सोइन ङाते हारा नाङकाइ था मानि?”

39 त्याङ येसु स्रेताले फाषाकाइ आषाहुनो, त्याङ सागारिको ठाल्‍दापकाइ ङाहुनो, “थेमथेम ङा सुमाक्‍का था!” त्यै कालेङा फाषा मावाहान त्याङ ठेम्मै थाहान।

40 येसुए तोबाङकाइ ङाहुनो, “निङ हाराकाइ इन्याङगरि आरिनिदु? निङङा बिस्वास माहो?”

41 तोबाङ आठ्‍ठे छ्‍युरुछ्‍युरु थायोङान, त्याङ उस्तेबाङङा किङास्सियोङान, “का सु थादु? फाषा ङा सागारिए ओइ काको बक्‍के मानायोङ्सो।”

बुमाङ लागाइदु मि जाहान

(मत्ति ८:२८-३४; लुका ८:२६-३९)

5

1 येसु ङा तोको लाबोनपालि सागारिको दाहालबासा गेरासेनसको सोदेङाङा केलेत्योङान।

2 येसु कोङङिनि प्रिङदाइ लेत-मालेत मोसानि राङङि मासोचि लुङ्‍गुरि लागाइदु दिका मिए तोकाइ भेटाइसा केलान।

3 तो मोसानि राङपालिङा होथ्यो। सुएओइ तोकाइ रिठिपपालिए समेत छ्‍युसा माथाङ्‍योङ्थ्यो।

4 तोकाइ आहे खेपका रिठिप ङा नेलए छ्‍युयोङ्ले ओइ तोए रिठिप ङा नेलकाइ छिनालाइतोले सुगाप्सिथ्यो। सुओइ मिपालिए तोकाइ उस्तेबाङको बसते नासा माथाङ्‍योङ्तोकिथ्यो।

5 तो टाहे उनिसे मोसानि राङपालिङा त्याङ डन्डिपालिङा आर्टि-आर्टिताले उस्तेए उस्तेकाइ णिङए कोटेसि-कोटेसिताले चावाथ्यो।

6 त्याङ तोए येसुकाइ अलम्थाङि नाइ निहुदु बेरेङ द्रोचा केल्ताले येसुकाइ रोपोसिते सेवाहुनो,

7 त्याङ जेखा सारेए आर्टिताले ङाहुनो, “ए साक्खालेङि जेखा परमेस्वरको चा येसु, नाङको गाइनामा हारा जेत? गे परमेस्वरको नामेको ओचन च्याताङाले नाङकाइ सेवानाङादु गाइकाइ खोरि मापिङा।”

8 हाराकाइभुन्या येसुए तोकाइ ङाहुले नाहुथ्यो, “ए मासोचि लुङ्‍गुरि, तो मिङि नाङ लेत्‍तानाले याओइ या।”

9 त्याङ येसुए तोकाइ आयुतुनो, “नाङको नामे हारा?” तोए येसुकाइ ङाहुनो, “गाइको नामे बे फौजि थादु, हाराकाइभुन्या नि आहे होकिदु।”

10 तो मासोचि लुङ्‍गुरिपालिकाइ तो सोदेङाङि प्रिङदाइ एमाचिलेतो ङाते तोए येसुकाइ सेवाहुले नाहुनो।

11 तोङा डन्डिको वाराङा प्‍यापालिको दिगोरे जेखा गोङ्दल जासियोङ्ले होयोङ्थ्यो।

12 तो बुमाङपालिए इन्याङ ङाते येसुकाइ सेवायोङ्नो, “निकाइ प्‍यापालिकोते हेन्छा पिइसे, त्याङ नि तोबाङ दुङङा बिइदु।”

13 त्याङ येसुए तोबाङकाइ हेन्छाकाइ बक्‍के पिहुनो, त्याङ मासोचि लुङ्‍गुरिपालि प्रिदाइ लेत्योङ्ताले प्‍यापालि दुङङा बियोङान, त्याङ प्यापालिको निस क्राटि गोङ्दल राप्योङ्ताले वाराङि टिटिङ्ते सागारिङा णुप्योङ्ताले सियोङान।

14 तो प्या जायोङ्दुपालि सुगाप्योङ्ताले राडेपाडे ङा देसे-देसेङा का खाम ङाते फेल्योङ्नो, त्याङ हारा थाले होथ्यो तो योसा मिपालि तोङा केल्‍योङान।

15 तोबाङ येसुकोते केल्‍योङान, त्याङ तोबाङए तो बुमाङ लागाइदु मि जाताले ओइ म्युङ बुसिताले होले होदु नियोङ्नो। का नियोङ्तोले तोबाङ आरियोङान।

16 त्याङ का नियोङ्दुपालिए बुमाङ लागाइदु मिकाइ ङा प्‍यापालिकाइ हारा थाले होथ्यो तो साक्खाले षात्योङ्नो।

17 त्याङ मिपालिए तोबाङ‍को सोदेङाङि याओइ या ङाते येसुकाइ सेवासा लागाइसियोङान।

18 येसु कोङङा बिसा सोदु बेरे तो बुमाङ लागाइदु मिए येसुनामा नाइ होʔसाकाइ सेवाहुनो।

19 तर येसुए तोकाइ अनुमति मापिहुनो, तर तोकाइ ङाहुनो, “नाङ नाङथेको नेमते यातानाले नाङको मिपालिकाइ प्रभुए नाङको लागि लोङ्नादु जेखा जेत ङा नाङकाइ चिखेत्‍नादु जेखा दयाको सुचिते चिनासायो।”

20 त्याङ तो मि चावा ओइ चावाहान त्याङ येसुए तोको लागि हानि जेखा जेत लोङ्ते पिहुथ्यो, तो डेकापोलिसभरि प्रचार लोङ्सा लागाइसिन, त्याङ साक्खाले मिपालि थोम्‍बेसिले थायोङान।

सिदु उच्याचा चामाइ ङा रोगि चामाइचा

(मत्ति ९:१८-२६; लुका ८:४०-५६)

21 येसु कोङङा लुन्‍ताले फिरि सागारिको दाहालबासा याहान। त्याङ सागारिको जोरङा दिगोरे जेखा योरि येसुको दबितिबि मुम्‍सियोङान।

22 योरिनेमको सासकपालिमध्ये याइरस नामेको दिका मि येसुकोते केलान, त्याङ तोकाइ नितोले येसुको कोन्टेते रोपोसिन,

23 त्याङ इन्याङ ङातोले सेवाहुनो, “गाइको उच्याचा चामाइ सिसा सोले होदु, केल्तानाले तोच्युरिते नाङको लाʔ नाते पिहो, त्याङ तो जाताले एमोवा।”

24 तोङि लिबि येसु तोनामा याहान। दिगोरे जेखा योरि गुरि येसुको लिबि-लिबि यायोङान, त्याङ मिपालि तोको दबितिबि किजुन्‍सिसा लागाइसियोङान।

25 तोङा दिचिप निस दाङ हाबिङिनि चाइ बगैइसा रोग निदु दिका चामाइचा होथ्यो।

26 तोए आहे डोन्बोपालिको लाङि आहे खोरि खालाम्‍तोले उस्तेनामा होदु साक्खाले धन-दौलत चिताप्‍तोले ओइ माजाताकि थ्यो, बरु झुन पो माथाङ्ले होथ्यो।

27 येसुको सुचिते तोए सायुले नाहुथ्यो। त्याङ योरिको लिबिबासाङि केल्ताले तोए येसुको म्युङ थिहुनो।

28 हाराकाइभुन्या तोए दुङ-दुङङा चालिसिन, “गे येसुको म्युङ जुकुन थिहुनुङन्या ओइ गाइ जाङादु।”

29 त्याङ छोन्चाको-छोन्चे तोको चाइ हेन्छा रोग जाहान। त्याङ उस्तेको माङको रोग जादु तोए थासाइनो।

30 उस्तेङि बुता प्रिङदाइ लेत्‍दु झट्‍टै येसुए थासाइतोले योरिको लिबिबासादाइ ङिप्सिताले आयुतुनो, “सुए गाइको म्युङ थिहुनो?”

31 लाबोनपालिए येसुकाइ ङायोङ्नो, “योरि किजुन्‍योङ्दु बे नाङए निहुनाले नाहुनादु, रओइ नाङए ङाहुनादु, ‘सुए गाइकाइ थिङान’?”

32 गाइकाइ थिङादु सु सो ङाते येसुए साक्खाले बासा योसा लागाइसिन।

33 त्याङ तो चामाइचाकाइ हारा थाले होथ्यो, तो थासाइतोले तो चामाइचा आरि-आरिताले वाराइ-वाराइते येसुको हाबि रोपोसिन, त्याङ येसुकाइ साक्खाले छ्‍यात खाम षातुनो।

34 त्याङ येसुए तोकाइ ङाहुनो, “ए चामाइ, नाङको बिस्वासए नाङकाइ चिजानाले नानादु। थेमथेमनामा या, नाङको खोरि षेसिले होदु।”

35 येसु चिज्‍याङ-चिज्‍याङओइ याइरसको नेमङि मिपालि केलेत्योङ्ताले ङायोङ्नो, “नाङको चामाइ बे सिह्‍यान। गुरु ज्युकाइ नान हाराकाइ खोरि पिहुनादु?”

36 तर तोबाङए लोङ्‍योङ्दु खामकाइ मानासाइमारा येसुए याइरसकाइ ङाहुनो, “माआरिए, बिस्वास जुकुन लोङो।”

37 त्याङ येसुए पत्रुस, याकुब ङा याकुबको हु युहन्‍नाकाइ बाहेक सुकाइ ओइ उस्तेनामा हेन्छा अनुमति मापिहुनो।

38 तोबाङ योरिनेमको सासकको नेमते केल्‍योङान, त्याङ येसुए खालाङखोलोङ लोङ्‍योङ्दुपालि ङा जेखा सारेए आर्टिते क्रेप्‍‍योङ्दुपालिकाइ निहुनो।

39 दुङङा बिताले येसुए तोबाङकाइ ङाहुनो, “निङए हाराकाइ कोहोलो लोङ्नुदु त्याङ क्रेप्‍निदु? उच्याचा चामाइ मासिताकि, तर आमिले होदु।”

40 तर तोबाङ येसुको खाम सायोङ्तोले नुयोङान। त्याङ येसुए तोबाङ साक्खालेकाइ प्रिङदाइ चिलेत्तोले उच्याचा चामाइको आपा-आमा ङा उस्तेको सुमका लाबोनपालिकाइ हेन्ते उच्याचा चामाइ होदु ठाइ दुङङा यायोङान।

41 त्याङ उच्याचा चामाइको लाʔ चुम्‍तोले येसुए तोकाइ ङाहुनो, “तालिता कुम” काको पुर्तुङ्‍गा गुरि, “ए उच्याचा चामाइ, गे नाङकाइ ङानाङादु स्रेका।”

42 त्याङ उच्याचा चामाइ छोन्चाको-छोन्चे स्रेताले चावासा लागाइसिन। तो दिचिप निस दाङको थाले होथ्यो। त्याङ त्यै कालेङा तोबाङ थोम्‍बेसिले थायोङान।

43 येसुए तोबाङकाइ का सुए ओइ एमाथासायोङो ङाते कडा बक्‍के पिहुनो। त्याङ तो हुचाकाइ गुरि हाराओइ च्‍यासा थो यानो ङाते तोबाङकाइ ङाहुनो।

नासरतङा येसुकाइ इन्‍कार

(मत्ति १३:५३-५८; लुका ४:१६-३०)

6

1 तोङिनि लेत्‍ताले येसु उस्तेको देसेङा बुरुसिन। येसुको लाबोनपालि तोको लिबि-लिबि यायोङान।

2 दिसिसा इस्याङङा येसुए योरिनेमङा चिठेन्सा लागाइसिन। नासायोङ्दुपालि आहेए थोम्‍बेसिले थाते ङायोङ्नो, “का मिए का साक्खाले कुताङि खालामुनो? काकाइ पिसिदु का सर्सि कुन्दुनि! काको लाʔङि थादु का जेतपालि हानि थोम्बेसिलेको!

3 हारा का त्यै सेङको जेत लोङुदु मि माथा रा? हारा का बे मरियमको चा तथा याकुब, योसेफ, यहुदा ङा सिमोनको बुबु माथा रा? हारा काको हुमिपालि ओइ निनामा माहोयोङ रा?” त्याङ तोबाङ येसुनामा रागे थायोङान।

4 त्याङ येसुए तोबाङकाइ ङाहुनो, “अगमवक्ताकाइ उस्तेको राड्‍डे, उस्तेको ठातागोतापालिङा ङा उस्तेको नेमङा बाहेक कुता ओइ माबेद माथा।”

5 त्याङ येसुए तोङा उछिन्चा माथाङ्‍योङ्दुपालिच्‍युरिते लाʔ नाते चिजासा बाहेक बेगाले हारा ओइ लोङ्सा माथाङुनो।

6 तोबाङङा बिस्वास माहोदु नितोले येसु थोम्‍बेसिले थाहान। त्याङ येसुए देसे-देसेङा चिठेन्ते चावाका लाहान।

येसुए दिचिप निसका लाबोनपालिकाइ ठोहुनो

(मत्ति १०:५-१५; लुका ९:१-६)

7 येसुए दिचिप निसका लाबोनपालिकाइ उस्तेकोते उरोहुनो त्याङ तोबाङकाइ नि-निसका लोङ्तोले ठोहुनो। तोबाङकाइ मासोचि लुङ्‍गुरि चिलेत्छा अधिकार ओइ पिहुनो।

8 तोबाङकाइ येसुए काओनि बक्‍के पिहुनो, “थोकोको लागि निङथेनामा हाराओइ माचाबुनो, माणाइ, मेन्चा, बोयाङा पेपेले हाराओइ माचाबुनो, तर दिगोरे रोले गुरि चाबुनो।

9 पाइपाना बुसिने तर बेगाले म्युङगुरि माचाबुनो।”

10 येसुए तोबाङ‍काइ ङाहुनो, “निङ सुकोओइ नेमङा बिनिनन्या तो देसेङा होनिदुका त्यै नेमङा होने।

11 कुताओइ निङकाइ जुजु माखुम्निनन्या त्याङ मिपालिए निङको वाखे मानासायोङ्नोन्या तो ठाइङि निङ लेत्निदु बेरेङ तोबाङको विरुद्धते छ्‍यातखामको लागि निङथेको लाभाको दुले आटोतानो।”

12 तोङि लिबि तोबाङ लेत्‍ते यायोङान त्याङ मिपालिए ख्रोइबुरु एयासियोङा ङाते प्रचार लोङ्‍योङ्नो।

13 तोबाङए आहे बुमाङपालि चिलेत्‍योङ्नो, त्याङ आहे माथाङ्‍योङ्दुपालिकाइ आसाए उसुप्‍ते चिजायोङ्नो।

बप्‍तिस्मा-पिहुदु युहन्‍ना सियान

(मत्ति १४:१-१२; लुका ९:७-९)

14 येसुको नामे साक्खाले ठाइङा फेल्‍दुए धनै हेरोदए ओइ येसुको सुचिते साइनो। हानिकाए गुरि यास्‍योङ्थ्यो, “बप्‍तिस्मा-पिहुदु युहन्‍ना सिदुङि मोले होदु, त्यैथाताले काए काओनि थोम्बेसिलेको जेतपालि लोङुले नाहुदु।”

15 तर बेगालेपालिए ङायोङ्थ्यो, “का बे एलिया थादु।”

त्याङ अझै बेगालेपालिए ङायोङ्थ्यो, “का बे सारु कालेको अगमवक्तापालि ओनि दिका अगमवक्ता थादु।”

16 तर हेरोदए का साइतोले ङाहुनो, “युहन्‍ना, तोको कापु गे चिकोटेहुनुङ, तो नाइ रोलाङ्ताले।”

17 हेरोदए हेरोदियासको लागि युहन्‍नाकाइ चिचुम्‍तोले तोकाइ छ्‍युते टिसाठाइङा चेङुले नाहुथ्यो, हाराकाइभुन्या हेरोदए उस्तेको हु फिलिपको उमा हेरोदियासकाइ बोरे यासिले होथ्यो।

18 युहन्‍नाए हेरोदकाइ काओनि ङाहुले नाहुथ्यो, “नाङथेको हुको उमा नासाकाइ नाङकाइ नियासङ्‍गत मानि।”

19 त्यैथाताले हेरोदियासकाइ युहन्‍नानामा रागे लेत्ले होथ्यो, त्याङ तोकाइ सात्सा आलिथ्यो, तर सात्को गुरि माथाङ्तोकिथ्यो।

20 हाराकाइभुन्या युहन्‍ना दिका धर्मात्मा ङा उल्फो मि ङाते हेरोद तोनामा आरिथ्यो। हेरोदए युहन्‍नाकाइ रक्खे लोङुले नाहुथ्यो। हेरोदए युहन्‍नाको खाम नासाइदु बेरेङ हेरोदको ख्रो रालारोले थाले ओइ तोए तोको खाम नासाइसा आलिथ्यो।

21 तर हेरोदियासको लागि अनुकुल स्याङ तो कालेङा केलान। तो स्याङङा हेरोदए उस्ते निʔदु इस्याङङा उस्तेको जेखा पदाधिकारिपालि, अफिसरपालि ङा गालिलको जेखा-जेखा मिपालिकाइ डोन याहुनो।

22 डोन च्यायोङ्दु बेरेङ हेरोदियासको उस्तेको चामाइ दुङङा केल्ताले उस्याकान, त्याङ तोए हेरोदकाइ ङा तोको थोकोमिपालिकाइ चिताङुनो। त्यैथाताले धनैए चामाइगुरिकाइ ङाहुनो, “नाङए हारा आलिनादु, तो गाइकाइ आमात्‍ङा त्याङ तो गे नाङकाइ पिनाङादु।”

23 तोए ओचन च्याताले तोकाइ ङाहुनो, “नाङए गाइनामा बाखारा राड्‍डे नाइ आमात्ङाले ओइ गे नाङकाइ पिनाङादु।”

24 त्याङ तोए प्रिङदाइ लेत्‍ताले उस्तेको आमागुरिकाइ आयुतुनो, “गे हारा आमात्‍ङु?” आमागुरिए ङाहुनो,

“बप्‍तिस्मा-पिहुदु युहन्‍नाको कापु।”

25 तो पिलिक्‍कै दुङङा धनैकोते याताले इन्याङ ङाहुनो, “गाइ आलिङादु, नाङए नाले नाइ गाइकाइ बप्‍तिस्मा-पिहुदु युहन्‍नाको कापु खार्पाङा नाते प्याङ।”

26 का साइतोले धनै आठ्‍ठे नाइ ख्रोयान, तर तेत्रो थोकोमिपालिको हाबि पिनाङादु ङाते च्‍यादु ओचनए गर्दा मापि ङाको माथाङुनो।

27 त्यैथाताले हेरोदए छोन्चाको-छोन्चे दिका तिलङ्‍गाकाइ ठोतोले युहन्‍नाको कापु कोटेते केल्साकाइ बक्‍के पिहुनो। त्याङ तोए टिसाठाइङा याताले युहन्‍नाको कापु कोटेहुनो।

28 त्याङ तोको कापु खार्पाङा केल्तोले चामाइ गुरिकाइ पिहुनो। त्याङ चामाइगुरिए तो कापु उस्तेको आमाकाइ पिहुनो।

29 युहन्‍नाको लाबोनपालिए का खाम सायोङ्नो, त्याङ तोबाङ केल्योङ्ताले तोको मोरो हेन्योङ्तोले मोसानि राङङा ठुम्योङ्नो।

येसुए वाल्ङा क्राटिकाइ याहुनो

(मत्ति १४:१३-२१; लुका ९:१०-१७; युहन्‍ना ६:१-१४)

30 त्याङ प्रेरितपालि येसुकोते बुरुसियोङ्ताले तोबाङए लोङ्‍योङ्दु ङा चिठेन्योङ्दु जेतपालि साक्खाले येसुकाइ षात्योङ्नो।

31 येसुए तोबाङकाइ ङाहुनो, “निङ निङथे ओइ गाइनामा एक्लासो ठाइङा केल्ने, त्याङ उछिन्चा थाले ओइ सुइतासिने।” हाराकाइभुन्या तोङा केल्सा ङा हेन्छा मिपालि आहे होयोङ्थ्यो। त्याङ तोबाङ च्‍यासाखेना माक्‍णेम्‍योङ्ताकि थ्यो।

32 त्याङ तोबाङ कोङङा लुन्योङ्ताले सुमाक्‍का दिगोरे एक्लासो ठाइङा यायोङान।

33 आहे मिपालिए तोबाङ यायोङ्दु नियोङ्नो त्याङ तोबाङकाइ ङोसाइ ओइ ङोसाइयोङ्‍नो, मिपालि साक्खाले राडेपाडेपालिङि केल्योङ्ताले जोर नाइ जोर द्रोते तोदाइ यायोङान। त्याङ तोबाङकाइ उखायोङ्तोले हाबि यालेत्योङान।

34 त्याङ येसु जोरङा कोङङि प्रिङदाइ लेत्दु बेरेङ दिगोरे जेखा योरिकाइ निहुनो, त्याङ तोको लोङ्से तोबाङको लागि दयाए क्लेङान। हाराकाइभुन्या तोबाङ गोठाइलो मानिदु बेणेपालि ओनि थ्यो। त्याङ येसुए तोबाङकाइ आहे खाम चिठेन्सा लागाइसिन।

35 त्याङ उखिङ्सा सोदु बेरेङ लाबोनपालि केल्योङ्ताले येसुकाइ ङायोङ्नो, “नान उखिङ्सा सोहान त्याङ ठाइ एक्लासो होदु।

36 मिपालिकाइ ताजारे लोङ्ते पिहो, त्याङ तोबाङए दबितिबिको देसे-देसेङा यायोङ्ताले उस्तेबाङको लागि हाराओइ च्‍यासा थो एकिनायोङो।”

37 तर येसुए तोबाङकाइ ङाहुनो, “निङए नाइ तोबाङकाइ हाराओइ च्‍यासा थो यानो।”

तोबाङए येसुकाइ ङायोङ्नो, “हारा नि याताइले निस टिपुरिका उङको ढ्‍याको माणाइ किनाइते तोबाङकाइ यासा रा?”

38 येसुए तोबाङकाइ ङाहुनो, “निङनामा हानिपा माणाइ होदु? यातिनिले योनो।”

त्याङ योयोङ्तोले लिबि तोबाङए ङायोङ्नो, “वाल्ङापा माणाइ ङा निसका नाङा होदु।”

39 त्याङ येसुए मिपालिकाइ मिलिङ थालिङा योरि-योरि यासिते होने ङाहुनो।

40 तोबाङ टिपुरिका-टिपुरिका ङा वाल्ङाचिप-वाल्ङाचिपको योरिते होयोङान।

41 त्याङ तो वाल्ङापा माणाइ ङा निसका नाङा चुम्ते साङ्‍राड्‍डेटो योतोले डुडु पिहुनो। त्याङ तो माणाइपालि ठ्‍योतोले मिपालिकाइ बोठानो ङाते लाबोनपालिकाइ पिहुनो। त्याङ निसका नाङा ओइ येसुए साक्खालेकाइ बोठाते पिहुनो।

42 त्याङ तोबाङ साक्खालेए क्वास्तिनि च्यायोङान।

43 त्याङ लाबोनपालिए माणाइ ङा नाङाको काटाकुटिपालि दिचिप निस जाखोरे मुम्योङ्नो।

44 माणाइ च्‍यायोङ्दु चाहुचापालि जुकुन वाल्ङा क्राटि होयोङ्थ्यो।

येसु पाङ्‍कुच्युरिते चावाहान

(मत्ति १४:२२-३३; युहन्‍ना ६:१६-२१)

45 त्याङ येसुए उस्तेको लाबोनपालिकाइ छोन्चाको-छोन्चे कोङङा लुन्ते सागारिको दाहालबासा बेथसेदाङा उस्तेभुन्दा हाबि याने ङाहुनो, त्याङ तोकालेतेका येसुए गुरि योरिकाइ ताजारे पिहुनो।

46 तोबाङनामा ताजारे थाते लिबि उस्तेगुरि प्रार्थना लोङ्सा डन्डिटो याहान।

47 उखिङ्दु बेरेङ कोङ सागारिको आन्तारेङङा यालेत्ले होथ्यो, त्याङ येसुगुरि दिक्‍काचा ठाप्‍राङङा होथ्यो।

48 हाबिबासाङि फाषा वाचारादुए लाबोनपालिकाइ कोङ दाहालबासा याचिलेत्छा मुस्‍किल थादु येसुए निहुनो। बछिन्टेको सुम स्यादु बेरेङदाइ येसु सागारिच्युरिते चावाचा-चावाचा राहान, त्याङ तोबाङकाइ उखाते हेन्छा सोदु बेरेङ,

49 तोबाङए येसु सागारिच्युरिते चावादु नियोङ्तोले बुमाङ पो सो ङाते आर्टियोङान।

50 हाराकाइभुन्या येसुकाइ नियोङ्तोले साक्खाले आरियोङ्ले होयोङ्थ्यो।

झट्‍टै येसुए तोबाङकाइ ङाहुनो, “साहस यासिने, गाइ नाइ थाङादु, माआरिने।”

51 त्याङ येसु तोबाङको कोङदुङङा लुनान, त्याङ फाषा ठेम थाओइ थाहान। त्याङ तोबाङ आठ्‍ठे थोम्‍बेसिले थायोङान।

52 हाराकाइभुन्या तोबाङए माणाइको सुचिको खाम मागोयोङ्तोकि थ्यो, तर तोबाङको डिला कठोर थाले होथ्यो।

53 सागारि ताराइसिते लिबि तोबाङ गनेसरेतको सोदेङाङा केलेत्योङान त्याङ तोबाङए कोङ‍‍‍‍‍‍काइ जोरदाइ नायोङ्नो।

54 त्याङ तोबाङ कोङङि प्रिङदाइ लेत्‍योङान, त्याङ त्यै कालेङा मिपालिए येसुकाइ ङोसाइ ओइ ङोसाङ्‍योङ्‍नो।

55 त्याङ खेर-खेर्तेको साक्खाले देसेपालिङा तोबाङ द्रोचा यायोङ्‍ताले माथाङ्‍योङ्दु मिपालिकाइ आलोपच्‍युरिते नाते येसु होदु ठाइते केल्योङ्नो।

56 त्याङ येसु बिदु देसेपालिङा, राडेपाडेपालिङा अथवा बस्‍तिपालिङा मिपालिए माथाङ्‍योङ्दुपालिकाइ बजारपालिङा नाते पियोङ्थ्यो। तोबाङए येसुको मिङको फेरखेना थालेओइ थिसा पिइसे ङाते तोकाइ सेवायोङ्नो, त्याङ थियोङ्दुपालि साक्खाले जायोङान।

ज्युज्यु च्याब्ज्युपालिए चिठेन्योङ्दु खाम

(मत्ति १५:१-९)

7

1 यरुसलेमङि केल्योङ्दु फरिसिपालि ङा सास्तर सायोङ्दुपालि येसुको साक्खालेबासा मुम्‍सियोङान।

2 येसुको हानिका लाबोनपालिए यहुदि रितिओनि लाʔ माजेसिमारा मासोचि लाʔए इसा च्‍यायोङ्दु तोबाङए नियोङ्नो।

3 फरिसिपालि ङा साक्खाले यहुदिपालि तोबाङको ज्युज्यु च्याब्ज्युपालिए पियोङ्दु रितिओनि लाʔ माजेसिमारा इसा माच्‍यायोङ्थ्यो।

4 बजारङि केल्ते लिबि मातोङ्सिमारा तोबाङए हाराओइ माच्यायोङ। यति जुकुन माथा, तोबाङए खोरापालि, बाणिपालि ङा काँसको बाणिपालि जेसा ओनि आहे परम्‍परापालि मानायोङ्दु।

5 त्याङ फरिसिपालि ङा सास्तर सायोङ्दुपालिए येसुकाइ आयुत्योङ्नो, “नाङको लाबोनपालि ज्‍युज्‍यु च्याब्ज्युपालिए नाते पिइदु परम्परा ओनि माचावायोङ्ताले हाराकाइ मासोचि लाʔए च्‍यायोङ्दु?”

6 त्याङ येसुए तोबाङकाइ ङाहुनो, “यसैयाए निङओनि कपटिपालिको सुचिते ठिकनामा अगमवाणि चिज्याङ्दु खामको सुचिते ठेसिले होदु,

‘का डातिए गाइकाइ लिपिनए जुकुन बेद लोङ्‍योङ्‍ङादु,

तर तोबाङको डिला गाइङि अलम्था थाले होदु।

7 तोबाङए फोसोरोपाराए गाइकाइ पुडायोङ्‍ङादु,

हाराकाइभुन्या तोबाङए मिपालिए खेम्योङ्दु राजगालपालि जुकुन चिठेन्योङ्दु।’

8 “निङए परमेस्वरको बक्‍केकाइ तोर्ताते मिपालिको परम्परा मानाइनुदु।”

9 येसुए तोबाङकाइ ङाहुनो, “निङ निङथेको परम्परा मानाइसाकाइ हानि छलैसितिनिले परमेस्वरको बक्‍केकाइ टाराइनुदु।

10 हाराकाइभुन्या मोसाए यासिले होदु, ‘निङथेको आपा-आमाकाइ बेद लोङ्नो’ त्याङ ‘आपा-आमाको विरुद्धते राकाषे खाम चिज्याङ्दु मिकाइ सात्को नाइ माइदु।’

11 तर निङए गुरि ङानुदु, सुओइ मिए उस्तेको आपा अथवा आमाकाइ काओनि ङासा ठिकै थादु, ‘निङए गाइङिनि खालाम्सा थाङ्नुदु थोपालि गुरि कुबार्न थादु,’ (अर्थात् परमेस्वरकाइ दरिसिदु ठेम्बु)।

12 त्याङ तोए उस्तेको आपा अथवा आमाको लागि हाराओइ लोङ्‍को मापाराइ ङाते निङए ङानुदु।

13 इन्याङगरि निङए निङथे मानाइचा रानुदु परम्परापालिकाइ पोतुनुले परमेस्वरको वाखेकाइ बिना जेतको लोङ्नुले नानुदु, त्याङ तोओनि नाइ आहे जेतपालि निङए लोङ्नुले नानुदु।”

मिकाइ मासोचि लोङुदु थोपालि

(मत्ति १५:१०-२०)

14 येसुए मिपालिकाइ फिरि उस्तेकोते उरौतोले तोबाङकाइ ङाहुनो, “निङ साक्खालेए गाइको खाम नासाइनो ङा गोनो।

15 प्रिङङि मिदुङङा बिताले तोकाइ मासोचि लोङ्सा काओनि थो हाराओइ माहो, तर मिङि प्रिङ लेत्दु थोए गुरि मिकाइ मासोचि लोङुदु। [

16 नासाइसाकाइ कुल्ना होदु मिए एनासायो।”]a

17 मिपालिकाइ वार्ताते नेम दुङङा बितेलिबि येसुको लाबोनपालिए तोकाइ का आहानको सुचिते आयुत्योङ्नो।

18 येसुए तोबाङकाइ ङाहुनो, “हारा निङ ओइ अझै ओङा ओनि नाइ निनिदु? प्रिङङि मिदुङङा बिदु थोए मिकाइ मासोचि लोङ्सा माथाङ ङाते निङ मासाइ?

19 हाराकाइभुन्या तो तोको डिलाङा माथा तर बाङ्‍काल दुङङा बिदु, त्याङ प्रिङदाइ लेतओइ लेत्दु।” (इन्याङ गरि येसुए साक्खाले च्‍यासा थो सोचि नाइ थादु ङाते षात्‍ते पिहुनो।)

20 येसुए यासिन, “मिङि प्रिदाइ लेत्‍दु थोए नाइ मिकाइ मासोचि लोङ्दु।

21 हाराकाइभुन्या दुङङिनि अर्थात् मिको लोङ्सेङिनि राकाषे आलि, आवास्‍ताङचा, खुइसा, मिकाइ सात्छा,

22 मान्द्रेसिङ, कोरोते, राकाषे, छल, नोम्बोको निते लोङ्से ज्योसा, निन्दा, खावातुन, गोङाचा लेत्‍दु।

23 का साक्खाले राकाषे खामपालि दुङङिनि लेत्‍दु त्याङ मिकाइ मासोचि लोङ्दु।”

बेगाले डातिको चामाइचाको बिस्वास

(मत्ति १५:२१-२८)

24 तोङिनि लेत्‍ताले येसु टुरोस ङा सिदोनको सिमानादाइ याताले दिगोरे नेमदुङङा बिह्‍यान। का खाम सुए ओइ था एमासायोङो ङाते येसु आलिथ्यो, तर तो षुल्सिते होʔसा माथाङुनो।

25 त्यै कालेङा दिका चामाइचाए येसुको सुचिते साइनो त्याङ केल्ताले तोको कोन्टेते रोपोसिन। तो चामाइचाको चामाइकाइ मासोचि लुङ्‍गुरि लागाइले होथ्यो।

26 तो सिरियाको फोनिसियाङा निʔदु दिका ग्रिक चामाइचा थ्यो। तो चामाइचाए उस्तेको चामाइङि बुमाङ चिलेत्ते एपिङा ङाते येसुकाइ सेवाहुनो।

27 येसुए तोकाइ ङाहुनो, “हाबि चा-चामाइपालिकाइ च्यासा याको माइदु, हाराकाइभुन्या चा-चामाइपालिको माणाइ हेन्ते कुचुपालिकाइ यासा जेतगुरि आप्रा माथा।”

28 तर तोए येसुकाइ ङाहुनो, “अन्दाइ प्रभु, तर कुचुपालिए ओइ तानि चा-चामाइपालिए टेबुलपोलेङा चिरोस्योङ्दु माणाइको काटाकुटिपालि च्यायोङ्दु।”

29 येसुए तोकाइ ङाहुनो, “नाङए इन्याङ ङाहुनादुए नाइ नाङ नेमदाइ या। नाङको चामाइङिनि बुमाङ लेत्‍ताले हेन्को दुमान।”

30 तो चामाइचा नेमदाइ याहान त्याङ चामाइकाइ आलोपते आमिले होदु खालामुनो, त्याङ तोङिनि बुमाङ गुरि लेत्को दुम्‍ले होथ्यो।

येसुए होन्बा-ओङाकाइ चिजाहुनो

31 टुरोसको सोदेङाङि लेत्‍ताले येसु सिदोन थाताले डेकापोलिसको सिमानाको आन्तारेङङि थाताले गालिल सागारिङा याहान।

32 तोङा मिपालिए दिका कुल्नाए मासाइदु ङा ओङा मिकाइ येसुकोते केल्योङ्नो, त्याङ तोच्युरिते लाʔ नाते पिहो ङाते येसुकाइ सेवायोङ्नो।

33 तोकाइ योरिङिनि धैते हेन्ते येसुए उस्तेको छ्‍युम्पिए तोको कुल्नाते थिहुनो। तोङिनि लिबि उस्तोतोले तोको चिलेते थिहुनो।

34 त्याङ साङ्‍राड्‍डेटो योतोले अलम्गा पुन काइतोले तोकाइ ङाहुनो, “इफ्‍फाता” काको पुर्तुङ्‍गा गुरि “टाङ्तानाले या।”

35 त्यै कालेङा तोए कुल्नाए सायुनो, त्याङ तोको चिलेको षाक्पा फेतान, त्याङ तो पेस्तिनि चिज्याङ्सा लागाइसिन।

36 “का सुकाइ ओइ माङानो,” ङातोले येसुए मिपालिकाइ बक्‍के पिहुनो। तर जति माङानो ङाते बक्‍के पिहुलेओइ झुन आहे मिपालिए का खाम ङाते चावाका लायोङ्थ्यो।

37 मिपालि आठ्‍ठे नाइ थोम्‍बेसिले थायोङान, त्याङ ङासा लागाइसियोङान, “येसुए साक्खाले थो आप्रा नाइ लोङुले नाहुदु। येसुए होन्बाकाइ चिसाइसा ङा ओङाकाइ चिज्याङ्सा लोङुनो।”

a 

7:16 हानि खारु पान्डुलिपिपालिङा का पद माइखालाम।

येसुए ओलि क्राटिकाइ च्यासा याहुनो

(मत्ति १५:३२-३९)

8

1 दिउनि फिरि दिगोरे जेखा योरि मुम्सियोङान, तर तोबाङनामा च्यासा थो हाराओइ माहोथ्यो। त्याङ येसुए लाबोनपालिकाइ उरौतोले ङाहुनो,

2 “का योरिको लागि गाइको लोङ्से दयाए क्लेङान, हाराकाइभुन्या काबाङ गाइनामा होयोङ्दु सुमउनि थायोङान, त्याङ काबाङनामा च्यासाकाइ हाराओइ माहो।

3 काबाङकाइ च्यासा थो मायामारा नेमदाइ ठोहुनुङ्न्या काबाङ उलामते नाइ जोगोरो ग्याप्योङ्दु। काबाङङा हानि मिपालि अलम्थाङि केल्योङ्ले होयोङ्दु।”

4 लाबोनपालिए तोकाइ ङायोङ्नो, “का हाराओइ माहोदु ठाइङा काबाङकाइ कुनिगरि माणाइ यासा?”

5 येसुए तोबाङकाइ आयुतुनो, “निङनामा हानिपा माणाइ होदु?” तोबाङए ङायोङ्नो, “ड्रोपा।”

6 येसुए तो मिपालिकाइ थालिङा होने ङाहुनो। त्याङ तोए ड्रोपा माणाइ चुम्तोले परमेस्वरकाइ होहोइ पितेलिबि माणाइ ठ्‍योकुनो, त्याङ मिपालिको हाबि नानो ङाते लाबोनपालिकाइ पिहुनो, त्याङ तोबाङए मिपालिको हाबि नाते पियोङ्नो।

7 तोबाङनामा उच्या-उच्या नाङापालिओइ होथ्यो, त्याङ येसुए डुडु पितोले तोओइ तोबाङको हाबि चिनासुनो।

8 त्याङ मिपालिए क्वास्तिनि च्यायोङान। त्याङ ग्णेन्दु माणाइको कुटिपालि तोबाङए ड्रो जाखोरेभरि मुम्योङ्नो।

9 तोङा प्राय ओलि क्राटि मिपालि होयोङ्थ्यो। त्याङ येसुए तोबाङकाइ ताजारे लोङ्तोले ठोहुनो,

10 त्याङ उस्तेगुरि लाबोनपालिनामा पिलिक्‍कै कोङ‍ङा लुन्ताले दलमनुथाको सोदेङादाइ याहान।

फरिसिपालिए डोरे आमात्योङ्नो

(मत्ति १२:३८-४२; १६:१-४)

11 फरिसिपालि येसुकोते केल्योङ्ताले तोनामा बहस यासिसा लागाइसियोङान। त्याङ येसुको बाटेसाइ लोङ्साकाइ साङ्‍राड्‍डेङि दिगोरे डोरे आमात्योङ्नो।

12 उस्तेको लुङ्‍गुरिङा अलम्गा पुन काइसिताले येसुए ङाहुनो, “का डुरिए हाराकाइ डोरे दाङ्‍योङ्दु? छ्‍याततिनि गे निङकाइ ङानिङादु, का डुरिकाइ हाराओइ डोरे मापि।”

13 त्याङ तोबाङकाइ तोर्ताते येसु फिरि कोङङा लुन्ताले सागारि दाहालबासा याहान।

फरिसिपालि ङा हेरोदको खमिर

(मत्ति १६:५-१२)

14 लाबोनपालिए उस्तेबाङनामा माणाइ चाबुसा मालो यायोङ्ले होयोङ्थ्यो, त्याङ कोङङा तोबाङनामा दिपा जुकुन माणाइ होथ्यो।

15 येसुए लाबोनपालिकाइ इन्याङ ङाते चेतावनि पिहुनो, “निङ फरिसिपालिको खमिर ङा हेरोदको खमिरङि सर्तक होने।”

16 तर तोबाङनामा माणाइ माहोदुए येसुए इन्याङ ङाइन ङाते तोबाङ उस्तेबाङङा किङास्सियोङान।

17 येसुए का थासाइतोले तोबाङ‍काइ ङाहुनो, “निङनामा माणाइ माहो ङाते निङ निङथेङा हाराकाइ किङास्‍सिनिदु? हारा निङए अझै ओइ मानितुनुकि ङा मागोतुनुकि? हारा निङको लोङ्से णिङ ओनि थाले होदु?

18 मेसे होले ओइ हारा निङए मानि? कुल्ना होले ओइ हारा निङए मासाइ? हारा निङकाइ लोङ माया,

19 गे वाल्ङापा माणाइ तो वाल्ङा क्राटि मिपालिको आन्तारेङङा बोठाहुन्थ्यो? हानि जाखोरे माणाइको काटाकुटिपालि निङए मुम्नुथ्यो?” तोबाङए येसुकाइ ङायोङ्नो, “दिचिप निस जाखोरे।”

20 “त्याङ तो ड्रोपा माणाइ ओलि क्राटि मिपालिको आन्तारेङङा बोठाहुन्थ्यो, त्याङ हानि जाखोरे माणाइको काटाकुटि निङए रुʔनुन?”

तोबाङए येसुकाइ ङायोङ्नो, “ड्रो जाखोरे।”

21 येसुए तोबाङकाइ ङाहुनो, “त्याङ हारा निङए अझै ओइ मागो?”

बेथसेदाको सोमकाना मि

22 तोङिलिबि येसु ङा तोको लाबोनपालि बेथसेदाङा केल्योङान, त्याङ मिपालिए दिका सोमकाना मिकाइ तोकोते केल्योङ्नो, त्याङ तोकाइ थिते पिइसे ङाते येसुकाइ सेवायोङ्नो।

23 येसुए तो सोमकाना मिको लाʔते चुम्तोले तोकाइ देसेङि प्रिङदाइ राहुनो, त्याङ तोको मेसेते उस्तोतोले तोच्युरिते उस्तेको लाʔ नातोले तोकाइ आयुतुनो, “हारा नाङए हाराओइ निहुनादु?”

24 त्याङ योबि योतोले तोए ङाहुनो, “गे मिपालिकाइ दोम्बोपालि चावायोङ्दु ओनि निहुन्दु।”

25 त्याङ येसुए फिरि तो मिको मेसेते लाʔ नाहुनो। तोकालेङा तोए डापुले नाहुनो, त्याङ लिबि तोए साक्खाले थो आप्रातिनि निको थाङुनो।

26 तोङि लिबि येसुए तोकाइ देसेङा माबिसा बक्‍के पितोले उस्तेको नेमते ठोहुनो।

पत्रुसको स्विकार

(मत्ति १६:१३-२०; लुका ९:१८-२१)

27 येसु ङा तोको लाबोनपालि कैसरिया फिलिप्पिको देसेङा यायोङान। उलामते यायोङ्दुका-यायोङ्दुका येसुए उस्तेको लाबोनपालिकाइ इन्याङ ङातोले आयुतुनो, “मिपालिए हारा यास्योङ्दु, गाइ सु थाङादु?”

28 तोबाङए येसुकाइ ङायोङ्नो, “हानिकाए यास्योङ्दु बप्‍तिस्मा-पिहुदु युहन्‍ना, बेगालेपालिए एलिया, त्याङ बेगाले हानिकाए दिका अगमवक्ता यास्योङ्दु।”

29 त्याङ येसुए तोबाङकाइ आयुतुनो, “तर निङए गुरि हारा ङायोङ्‍‍‍‍‍‍‍‍‍‍‍‍‍‍ङादु, गाइ सु थाङादु?” पत्रुसए येसुकाइ ङाहुनो, “नाङ ख्रिस्ट थानादु।”

30 येसुए तोबाङकाइ उस्तेको सुचिते सुकाइ ओइ हाराओइ माङानो ङाते बक्‍के पिहुनो।

उस्ते सिसाको सुचिते येसुए ङाहुनो

(मत्ति १६:२१-२८; लुका ९:२२-२७)

31 येसुए उस्तेको लाबोनपालिकाइ चिठेन्सा लागाइसिन, “मिको चाए आहे खोरि चाबुको माइदु त्याङ धर्म-गुरुपालिङि, जेखा ठेमुपालिङि ङा सास्तर सायोङ्दुपालिङि इन्कार चियासिको माइदु। तो चिसात्सिको माइदु त्याङ तो सिदुङि फिरि सुमउनि लिबि रोलाङ्दु।”

32 इन्याङगरि येसुए का खाम पेस्तिनि नाइ ङाहुनो। का साइतोले पत्रुसए येसुकाइ दिबासा हेन्तोले आषासा लागाइसिन।

33 तर येसु बुरुसिताले उस्तेको लाबोनपालिदाइ योतोले पत्रुसकाइ इन्याङ ङातोले आषाहुनो, “ए सेसेन्तार, गाइको तागोङि नाङ याओइ या, हाराकाइभुन्या नाङको लोङ्से परमेस्वरको खामते माथा, तर मिपालिको खामते पो होदु।”

34 त्याङ येसुए उस्तेको लाबोनपालिनामा योरिकाइ उस्तेकोते उरौतोले तोबाङकाइ ङाहुनो, “सुओइ गाइको लिबि चावासा आलिह्‍यानन्या, तोए उस्तेकाइ इन्कार एयासे, त्याङ उस्तेको क्रुस चाबुते गाइको लिबि एचावा।

35 हाराकाइभुन्या उस्तेको ख्रो चिमोसा दाङुदु मिए तो चितामुदु, तर गाइको ङा आप्राखामको लागि उस्तेको ख्रो चितामुदुए तो चिमोहुदु।

36 त्याङ मिए अन्तर्मादातेको साक्खाले थो उस्तेको लाʔते लोङ्तोले उस्तेको ख्रो गुरि चितामुनोन्या तोकाइ हारा फाइदा थादु?

37 अथवा मिए उस्तेको ख्रो फिरि खालाम्साकाइ हारा पिसा थाङुदु?

38 का मान्द्रेसिङ ङा लुपि डुरिङा निङ गाइ ङा गाइको वाखेङि माआङाल्‍ने। निङ आङाल्‍निनन्या मिको चाओइ उस्तेको आपाको महिमाको उल्फो साङ्‍राड्‍डेमिपालिनामा युदु बेरेङ निङङि आङाल्दु।”

9

1 त्याङ येसुए तोबाङकाइ ङाहुनो, “छ्‍याततिनि गे निङकाइ ङानिङादु, काङा थेङ्‍योङ्दुपालिङिनि हानिका होयोङ्दु, तोबाङए परमेस्वरको राड्‍डे बुताते युलेहोदु मानियोङ्दुका मासियोङ।”

येसुको रुबा परिवर्तन

(मत्ति १७:१-१३; लुका ९:२८-३६)

2 तोको मतउनि लिबि येसुए पत्रुस, याकुब ङा युहन्‍नाकाइ उस्तेनामा दिगोरे पाराभातेङा हेनुनो। तोङा तोबाङ जुकुन होयोङ्थ्यो, त्याङ तोबाङ‍को हाबि येसुको रुबा परिवर्तन थाहान।

3 त्याङ तोको म्युङ मिर्लिक-मिर्लिक ङा आठ्‍ठे उबो थाहान, आठ्‍ठे नाइ उबो, तोओनि म्युङ अन्तर्मादातेङा जेतेओइ सुएओइ तोओनि उबो लोङ्‍को माथाङ्‍योङ।

4 तोङा तोबाङकोते एलिया ङा मोसा चिखेत्सियोङान त्याङ तोबाङ येसुनामा खाम लोङ्‍योङ्ले नायोङ्‍थ्यो।

5 पत्रुसए येसुकाइ ङाहुनो, “गुरु ज्यु, निकाइ काङा होʔसा आप्रादुसो। निए सुमगोरे होʔसा ठाइ खेम्को, दिगोरे नाङथेको लागि, दिगोरे मोसाको लागि, त्याङ दिगोरे एलियाको लागि।”

6 तोए हारा ङाको माइथ्यो तो मासायान, हाराकाइभुन्या तोबाङ आठ्‍ठे आरियोङ्ले होयोङ्थ्यो।

7 तोकालेङा खासु युताले तोबाङकाइ कोङुनो, त्याङ खासुङिनि दिगोरे सारे लेतान, “का गाइको आप्रा चा थादु, निङए काको खाम नासाइनो।”

8 त्याङ अझै दबितिबि योयोङ्दु बेरेङ तोबाङए उस्तेबाङनामा येसुकाइ बाहेक बेगाले सुकाइओइ मानियोङ्नो।

9 तोबाङ पाराभातेङि नबि युयोङ्दु बेरेङ येसुए तोबाङकाइ मिको चा सिते मारोलाङ्दुका तोबाङए नियोङ्दु का खाम सुकाइ ओइ एमाङायोङो ङाते तोबाङ‍काइ बक्‍के पिहुनो।

10 तोबाङए का खाम उस्तेबाङको लोङ्सेङा नायोङ्नो, तर सितेलिबि रोलाङ्सा गुरि हारा सो ङाते उस्तेबाङङा किङास्सियोङान।

11 त्याङ तोबाङए येसुकाइ इन्याङ ङाते आयुत्योङ्नो, “हाबि एलिया युको माइदु ङाते सास्तर सायोङ्दुपालिए हाराकाइ यास्योङ्दु?”

12 येसुए तोबाङकाइ ङाहुनो, “निस्‍चय नाइ एलिया हाबि युदु, त्याङ साक्खाले थो फिरि नाका लोङ्ते सुधाराइदु। तर मिको चाए आहे खोरि चाबुतोले बेगालेङि हेला थादु ङाते कुनिगरि दोमाङङा ठेसिले होदु त्याङ?

13 तर गे निङकाइ ङानिङादु, एलिया युको दुम्‍ले होदु, त्याङ तोको सुचिते दोमाङङा ठेसिदु ओनि तोनामा ज्या लोङ्सा आलियोङ्थ्यो तो तोबाङए लोङ्‍योङ्नो।”

मासोचि लुङ्‍गुरि लागाइदु षारा

(मत्ति १७:१४-२१; लुका ९:३७-४३)

14 तोबाङ बेगाले लाबोनपालिकोते बुरुसिते केल्योङ्दु बेरेङ तोबाङकाइ दिगोरे जेखा योरिए फुङ्‍गुलियोङ्ले नायोङ्दु ङा तोबाङनामा सास्तर सायोङ्दुपालिए बहस लोङ्‍योङ्ले नायोङ्दु येसुए निहुनो।

15 साक्खाले मिपालिए येसुकाइ नि-मानि आठ्‍ठे नाइ थोम्बे थायोङान, त्याङ येसुकोते द्रोचा यायोङ्ताले येसुकाइ सेवासेर्ग्याम लोङ्‍योङ्नो।

16 येसुए तोबाङकाइ आयुतुनो, “निङए काबाङनामा हारा बहस लोङ्नुले नानुदु?”

17 योरिङिनि दिकाए येसुकाइ ङाहुनो, “गुरु ज्यु, गाइको चाकाइ ओङा लोङ्सा लुङ्‍गुरि लागाइले होदु, त्यैथाताले नाङकोते केलुन्ले नाहुन्दु।

18 तो लुङ्‍गुरिए गाइको चाकाइ चुमुदु बेरेङ तोकाइ बुइते आष्पाइदु, त्याङ गाइको चाए उगोङि बाब-बाब चिलेतुदु, त्याङ सुवा मुर्सिसा लागाइसिदु, त्याङ तो अरट्‍ठै थादु। गे नाङको लाबोनपालिकाइ तो बुमाङको लुङ्‍गुरि चिलेत्ते पिनो ङाते सेवाहुनुङ, तर तोबाङए माथाङ्‍योङ्नो।”

19 त्याङ येसुए तोबाङकाइ ङाहुनो, “ए अबिस्वासि डुरि, गाइ निङनामा कुतालेतेका होवा? निङकाइ हानि सहैसिवा? तोकाइ गाइकोते रानो।”

20 तोबाङए तो षाराकाइ येसुकोते केल्योङ्नो।

येसुकाइ नि-मानि तो लुङ्‍गुरिए तो षाराकाइ आष्पाइ ना आष्पाइ लोङुनो, त्याङ तो बुइते आष्पाइसिताले बाबबाब चिलेत्तोले फेत्रेफेत्रे थाहान।

21 येसुए तोको आपाकाइ आयुतुनो,

“कुतालेङिनि काकाइ काओनि थाहान?” तोए ङाहुनो, “हुचापालि कालेङिनि नाइ।

22 काकाइ नासिसाकाइ छोन्चाको-छोन्चे तो लुङ्‍गुरिए मेङा ङा पाङ्‍कुङा ओइ चुकुले नाहुदु। नाङए हाराओइ लोङ्सा थाङुनानन्या दया लोङ्ते निकाइ मदत लोङिसे।”

23 येसुए तोकाइ ङाहुनो, “ ‘नाङए थाङुनानन्या,’ ङाते हारा ङाहुनादु? बिस्वास लोङ्दुको लागि बे माथाङसा खाम हाराओइ माहो।”

24 त्याङ झट्‍टै षाराको आपाए आर्टिताले यासिन, “गे बिस्वास लोङुन्दु। गाइको अबिस्वासते गाइकाइ सहायता लोङ्‍ङा।”

25 त्याङ योरि दिखेपते द्रोचा रायोङ्दु नितोले येसुए तो मासोचि लुङ्‍गुरिकाइ इन्याङ ङाते आषाहुनो, “ए ओङा ङा कुल्नाए मासाइनादु लुङ्‍गुरि, गे नाङकाइ बक्‍के पिनाङादु, तोङिनि लेत्‍तानाले रा त्याङ कुतालेओइ तो दुङङा माबिए।”

26 त्याङ आर्टिताले तो षाराकाइ आष्पाइ ना आष्पाइ लोङ्तोले तो लुङ्‍गुरि लेतान, त्याङ तो षारागुरि मोरो ओनि थाहान, का नियोङ्तोले हानिकाए बे सिताले ङाते यास्योङान।

27 तर येसुए तोको लाʔ चुम्तोले तोकाइ जुरुक्‍कै चिस्रेकुनो त्याङ तो स्रेकान।

28 त्याङ येसु नेमदुङङा बिदु बेरेङ लाबोनपालिए तोकाइ सुमाक्‍का आयुत्योङ्नो, “निए मासोचि लुङ्‍गुरिकाइ हाराकाइ चिलेत्को माथाङ्‍वान?”

29 येसुए तोबाङ‍काइ ङाहुनो, “का ओनि गुरि प्रार्थना बाहेक बेगाले हाराएओइ चिलेत्को माइथान।”

उस्ते सिसाको सुचिते फिरि येसुए ङाहुनो

(मत्ति १७:२२-२३; लुका ९:४३-४५)

30 येसु ङा तोको लाबोनपालि तोङिनि लेत्योङ्ताले गालिलको उलाम थाते यायोङान। का खाम सुएओइ एमाथासायोङो ङाते येसु आलिथ्यो।

31 हाराकाइभुन्या येसुए उस्तेको लाबोनपालिकाइ चिठेनुले नाहुथ्यो। येसुए तोबाङकाइ ङाहुनो, “मिको चा मिपालिको लाʔते चिचुम्सिदु, त्याङ तोबाङए तोकाइ सात्योङ्दु त्याङ सात्योङ्दुको सुमउनि लिबि तो फिरि मोताले स्रेदु।”

32 तर येसुए ङाहुदु का खाम तोबाङए मागोयोङ्नो त्याङ तोबाङ येसुनामा आयुत्साकाइ आरियोङान।

साक्खालेङि जेखा सु?

(मत्ति १८:१-५; लुका ९:४६-४८)

33 तोबाङ कफर्नहुमङा केल्योङान, येसुए उस्तेको लाबोनपालिकाइ आयुतुनो, “उलामते निङए हाराको सुचिते खाम लोङ्नुले नानुथ्यो?”

34 तर तोबाङ सुमाक्‍का होयोङान, हाराकाइभुन्या उलामते तोबाङए, “निङा साक्खालेङि जेखा सु थाङुन?” ङाते उस्तेबाङङा खाम लोङ्‍योङ्ले नायोङ्‍थ्यो।

35 येसु होकान, त्याङ दिचिप निसकाकाइ नाइ उरौतोले तोबाङकाइ ङाहुनो, “सुओइ मि साक्खालेङि हाबि थासा आलिह्‍यानन्या तो साक्खालेङि लिबिको ङा साक्खालेको स्युन्डुरि थाको माइदु।”

36 त्याङ दिका उच्याचा हुचाकाइ येसुए चुम्तोले तोकाइ तोबाङको आन्तारेङङा चिथेङुनो त्याङ तोकाइ उस्तेको आङ्ख्याते नातोले तोबाङ‍काइ ङाहुनो,

37 “सुएओइ काओनि उच्याचा हुचापालिमध्ये दिकाकाइ गाइको नामेते ग्रहन लोङुनोन्या तोए गाइकाइ ग्रहन लोङ्‍ङादु। त्याङ सुएओइ गाइकाइ ग्रहन लोङ्‍ङानन्या तोए गाइकाइ माथा, तर गाइकाइ ठोचा युत्ङादुकाइ ग्रहन लोङुदु।”

निको विरुद्धते माथादु गुरि निको पक्छेते थादु

(लुका ९:४९-५०)

38 युहन्‍नाए येसुकाइ ङाहुनो, “गुरु ज्यु, दिका मिए नाङको नामेते बुमाङपालि चिलेतुदु निए निवान। त्याङ निए तोकाइ इन्याङ मालोङे ङाते लोङको मापिवान, हाराकाइभुन्या तो निनामा चावादु मि माथा?”

39 तर येसुए ङाहुनो, “तोकाइ मालोङे ङाते माङानो, हाराकाइभुन्या गाइको नामेते बुताको जेत लोङुदुए छोन्चाको-छोन्चे गाइको विरुद्धते माआप्रादु खाम माचिज्याङ।

40 हाराकाइभुन्या निको विरुद्धते माहोदु मि निको पक्छेते थादु।

41 हाराकाइभुन्या निङ ख्रिस्टको थानिदु सो ङाते सुएओइ निङकाइ दिखोरा पाङ्‍कु तुन्छाकाइ याङुनि, छ्‍याततिनि गे निङकाइ ङानिङादु तोए उस्तेको इनाम कुनिगरि ओइ माचिताम।

लुप चिलोङुदुकाइ चेतावनि

(मत्ति १८:६-९; लुका १७:१-२)

42 “गाइकाइ बिस्वास लोङ्‍योङ्‍ङादु का उच्याचापालिमध्ये दिकाकाइ सुएओइ लुप चिलोङुनोन्या तोको लागि बे बरु दिगोरे जेखा यान्तेको णिङ तोको कान्टुते ख्वाते तोकाइ सागारिङा चिसा गुरि आप्रादुथ्यो।

43 नाङको लाʔए नाङकाइ लुप चिलोङ्नानन्या तोकाइ पालो। निसैगोरे लाʔ होताले नर्ग्याको कुतालेओइ मासिसा मेङा हेन्छा भुन्दा बे लुल्या थाते कुतालेओइ मासिसा लेकङा बिसा गुरि नाङकाइ आप्रा थादु। [

44 नर्ग्याङा बे केरेपालि ओइ मासियोङ मे ओइ मासि।]a

45 नाङको कोन्टेए नाङकाइ लुप चिलोङ्नानन्या तोकाइओइ पालो। निसैगोरे कोन्टे होताले नर्ग्याङा चिसिसा भुन्दा बे खोन्दे थाते कुतालेओइ मासिसा लेकङा बिसा गुरि नाङकाइ आप्रा थादु। [

46 नर्ग्याङा बे केरेपालि ओइ मासियोङ मे ओइ मासि।]b

47 नाङको मेसेए नाङकाइ लुप चिलोङ्नानन्या तोकाइ काइतुनाले चिहो। निसैगोरे मेसे होताले नर्ग्याङा चिसिसा भुन्दा बे दिगोरे मेसेए जुकुन परमेस्वरको राड्‍डेङा बिसा नाङकाइ आप्रा थादु।

48 नर्ग्याङा बे केरेपालि ओइ मासियोङ मे ओइ मासि।”

49 “हाराकाइभुन्या साक्खालेकाइ मेए नाइ सोचि लोङुदु।

50 “छ्‍या आप्रा थो थादु तर छ्‍या मासेह्‍यानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍या हाराए तो छ्‍या चिसेसा?

“निङए निङथे-निङथेङा छ्‍या नानो, त्याङ निङ निङथे-निङथेङा थेमथेमते होने।”

a 

9:44 हानि खारु पान्डुलिपिपालिङा का पद माइखालाम।

b 

9:46 हानि खारु पान्डुलिपिपालिङा का पद माइखालाम।

बोरे यासिते कितोर्तासिसा

(मत्ति १९:१-१२; लुका १६:१८)

10

1 तो ठाइकाइ वार्ताते यर्दन षोङको दाहालबासा यहुदियाको सोदेङाङा येसु याहान त्याङ योरि येसुकोते मुम्सियोङान। त्याङ येसुए उस्तेको रितिओनि तोबाङकाइ फिरि चिठेन्सा लागाइसिन।

2 फरिसिपालि येसुकोते केल्ते बाटेसाइ लोङ-लोङ्ते येसुकाइ आयुत्योङ्नो, “हारा सुओइ मिए उस्तेको बोरे यासिदु उमानामा कितोर्तासिसा आप्रादु?”

3 येसुए तोबाङकाइ ङाहुनो, “मोसाए निङकाइ हारा बक्‍के पिते नानिदु?”

4 तोबाङए ङायोङ्नो, “मिए दिगोरे तोर्तासाको छेस्को ठेते उस्तेको उमाकाइ तोर्ताको थाङुदु ङाते मोसाए अनुमति पिइले नाइदु।”

5 तर येसुए तोबाङकाइ ङाहुनो, “निङको लोङ्सेको कठोरताए गर्दा मोसाए निङकाइ का बक्‍के ठेते पिनिन।

6 तर अन्तर्मादाते दोइकाहुदुङिनि नाइ परमेस्वरए चाहुचा ङा चामाइचा लोङ्‍ते दोइकाहुनो।

7 ‘यैथाताले मि उस्तेको आपा आमाकाइ तोर्ताते उस्तेको उमानामा मिलाइ ओइ मिलाइदु,

8 त्याङ तोबाङ निसका दिग्गोरे माङको थायोङ्दु’। तोबाङ फिरि निसका माथायोङ, तर दिग्गोरे माङको थायोङ्दु।

9 यैथाताले परमेस्वरए दिठाइते जोम्ते नाहुदु उमा-लावाकाइ मिए एमाब्रेन्योङो।”

10 नेमते थायोङ्दु बेरेङ फिरि लाबोनपालिए येसुकाइ का खामको सुचिते आयुत्योङ्नो।

11 येसुए तोबाङकाइ ङाहुनो, “उस्तेको उमानामा कितोर्तासिताले बेगालेनामा बोरे यासिदु मिए हाबिको उमा गुरिको विरुद्धते मान्द्रेसिङ लोङुदु।

12 इन्यागरि नाइ चामाइचाए उस्तेको लावानामा कितोर्तासिताले बेगालेनामा बोरे यासिनन्या तोए मान्द्रेसिङ लोङुदु।”

हुचापालिकाइ येसुको डुडु

(मत्ति १९:१३-१५; लुका १८:१५-१७)

13 मिपालिए हुचापालिकाइ येसुए थिते एपिइसे ङाते येसुकोते केल्योङ्नो तर लाबोनपालिए तो मिपालिकाइ आषायोङ्नो।

14 तर का नितोले येसुकाइ रागे लेतान, त्याङ तोबाङकाइ ङाहुनो, “हुचापालिकाइ गाइकोते केल्को पिनो, त्याङ तोबाङकाइ माखोनो, हाराकाइभुन्या परमेस्वरको राड्‍डे काबाङको नाइ थादु।

15 छ्‍याततिनि नाइ गे निङकाइ ङानिङादु, परमेस्वरको राड्‍‍‍‍‍‍‍‍‍‍‍‍‍‍‍डेकाइ उच्याचा हुचापालिए ओनि ग्रहन मालोङ्दुए कुतालेओइ तोदुङङा बिसा माथाङ।”

16 त्याङ येसुए हुचापालिकाइ आङ्ख्याते नातोले तोबाङच्युरिते लाʔ नातोले तोबाङकाइ डुडु पिहुनो।

दाक्पो मि ङा साङ्‍राड्‍डेको राड्‍डे

(मत्ति १९:१६-३०; लुका १८:१८-३०)

17 येसु उलामते या-याओइ, दिका मि द्रोचा-द्रोचा केल्ताले येसुको हाबि पोकोले दोहुनो, त्याङ आयुतुनो, “आप्रानादु गुरु, कुतालेओइ माताप्सा लेक खालाम्साकाइ गे हारा लोङ्‍को माइदु?”

18 येसुए तोकाइ ङाहुनो, “नाङए गाइकाइ हाराकाइ आप्रा ङाङादु? दिका जुकुन परमेस्वर बाहेक बेगाले सुओइ आप्रा माहो।

19 नाङए बक्‍केपालि बे साइनादु, ‘मि मासाते, मान्द्रेसिङ मालोङे, माखुए, माछ्‍यात्दु छ्‍यातखाम मापिहे, माठगए, नाङथेको आपा-आमाकाइ बेद लोङो’।”

20 त्याङ तोए येसुकाइ ङाहुनो, “गुरु ज्यु, का साक्खाले बक्‍केपालि बे गाइको षाराकालेङि नाइ पालना लोङ्चा राहुन्ले नाहुन्दु।”

21 येसुए तोकाइ योहुनो, त्याङ जेसिकेन्तोले ङाहुनो, “नाङकाइ अझै दिगोरे खामको अभाब निनादु। या त्याङ नाङनामा होदु साक्खाले थो बेचाइतुनाले फुङ्‍‍गिन्टासिपालिकाइ पिहो, त्याङ नाङए साङ्‍राड्‍डेङा सम्पति खालाम्नादु। त्याङ केल्तानाले गाइको लिबि चावा।”

22 तर का खामए तोको खेन किजि थाहान, त्याङ तो दुʔखित थाताले याओइ याहान, हाराकाइभुन्या तोनामा आहे धन-सम्पति होथ्यो।

23 त्याङ दबितिबि योतोले येसुए उस्तेको लाबोनपालिकाइ ङाहुनो, “दाक्पो मिपालिकाइ परमेस्वरको राड्‍डेङा बिसा हानि कठिन थादु।”

24 येसुए यासिदु का खामते लाबोनपालि थोम्बे थायोङान। तर तोए फिरि तोबाङकाइ ङाहुनो, “हुचापालि, परमेस्वरको राड्‍डेङा बिसा हानि कठिन थादु।

25 दाक्पो मिकाइ परमेस्वरको राड्‍डेङा बिसा भुन्दा बे बरु उँटकाइ हिलिको दोरोङङि बिसा सजिलो थादु।”

26 लाबोनपालि थोम्‍बेसिले थाते उस्तेबाङङा किआयुत्सियोङान, “तुनि थाहानन्या सु मोको थाङुदु?”

27 येसुए तोबाङकाइ योतोले ङाहुनो, “मिपालिको लागि का असम्भब निदु, तर परमेस्वरको लागि माथा। हाराकाइभुन्या परमेस्वरको लागि साक्खाले खाम सम्भब निदु।”

28 पत्रुसए येसुकाइ ङाहुनो, “योहो, निए बे साक्खाले थो वार्तातावाले नाङको लिबि चावाइले होकिदु।”

29 येसुए ङाहुनो, “छ्‍याततिनि गे निङकाइ ङानिङादु, गाइको लागि ङा आप्राखामको खातिर नेम अथवा बुबु-हु अथवा आपा-आमा अथवा चा-चामाइकाइ अथवा राङ-पेबु तोर्ताहुदुए,

30 सतावटनामा नामा टिपुरिका गुना आहे नेम, हु-बुबु, तेते-हुमि, आमा, चा-चामाइ त्याङ राङ-पेबु यैकालेङा खालामुदु, त्याङ नान केल्दु जुकङा गुरि कुतालेओइ माताप्सा लेक खालामुदु।

31 तर नाले हाबि थायोङ्दु आहे मिपालि लिबि ङा लिबि थायोङ्दु आहे मिपालि गुरि हाबि थायोङ्दु।”

उस्ते सिसाको सुचिते फिरि ओइ येसुए ङाहुनो

(मत्ति २०:१७-१९; लुका १८:३१-३४)

32 येसु ङा तोको लाबोनपालि येरुसलेमदाइ यायोङ्ले होयोङ्थ्यो त्याङ येसु तोबाङको हाबि-हाबि चावाले होथ्यो। लाबोनपालि थोम्‍बेसिले थायोङ्ले होयोङ्थ्यो, त्याङ बेगाले लिबि-लिबि केल्योङ्दुपालि गुरि आरियोङ्ताले छ्‍युरुछ्‍युरु थायोङ्ले होयोङ्थ्यो। त्याङ येसुए दिचिप निसका लाबोनपालिकाइ फिरि दिबासादाइ हेन्तोले उस्तेच्युरिते केल्सा सोदु खामपालि तोबाङकाइ चिठेनुनो।

33 येसुए ङाहुनो, “योनो, नि यरुसलेमदाइ याइले होकिदु। तोङा मिको चाकाइ जेखा ठेमुपालि ङा सास्तर सायोङ्दुपालिको लाʔते चिचुम्योङ्दु, त्याङ तोबाङ‍ए तोकाइ सात्साको लागि फैसला चिनासायोङ्दु, त्याङ बेगाले डातिपालिको लाʔते सोम्प्यायोङ्दु।

34 त्याङ तोबाङए तोकाइ ख्रायोङ्दु त्याङ तोकाइ उस्तोयोङ्दु, तोकाइ कोर्राए णेयोङ्दु त्याङ तोकाइ सात्योङ्दु। तर सुमउनि लिबि तो फिरि मोताले स्रेदु।”

याकुब ङा युहन्‍नाए सेवायोङ्नो

(मत्ति २०:२०-२८)

35 जब्दियाको निसका चापालि याकुब ङा युहन्‍ना येसुकोते केल्योङ्ताले ङायोङ्नो, “गुरु ज्यु, निए नाङनामा आमात्वादु थो निको लागि लोङ्ते पिइसे ङाते नि आलिइदु।”

36 येसुए तोबाङकाइ आयुतुनो, “निङको लागि गे हारा लोङ्ते पिङुनिङ ङाते निङ आलिनिदु?”

37 तोबाङए येसुकाइ ङायोङ्नो, “नाङको महिमाको राड्‍डेङा निङिनि दिकाकाइ नाङको चाखुरबासा त्याङ बेगालेकाइ नाङको खोलाबासा होʔसा एखालाम्वा ङाते नि आलिइदु।”

38 येसुए तोबाङ‍काइ ङाहुनो, “निङए हारा आमात्यो‍ङ्‍ङाले नायोङ्‍ङादु तो निङ मासाइ। हारा गाइ तुन्सा खोराङि निङए तुन्सा थाङ्नुदु? अथवा गे काइते नाहुन्दु बप्‍तिस्मा निङए काइसा थाङ्‍नुदु?”

39 तोबाङए येसुकाइ ङायोङ्नो, “निए थाङ्‍वादु।”

येसुए तोबाङकाइ ङाहुनो, “गाइ तुन्ङादु खोराङि निङए तुन्सा थाङ्‍नुदु, त्याङ गे काइते नाहुन्दु बप्‍तिस्मा ओइ निङए काइसा थाङ्‍नुदु।

40 तर गाइको चाखुरबासा ङा खोलाबासा होʔको पिसा अधिकार गुरि गाइको लाʔते माहो। का ठाइपालि गुरि सु-सुको लागि ठाङडोल लोङ्सिले होदु, तोबाङको लागि नाइ थादु।”

41 का सायोङ्तोले बेगाले दिचिप लाबोनपालि याकुब ङा युहन्‍नानामा रागे थायोङान।

42 त्याङ येसुए तोबाङकाइ उस्तेकोते उरौतोले ङाहुनो, “निङए साइनिदु, बेगालेडातिपालिच्युरिते सासन लोङ्‍योङ्दुपालिए तोबाङच्युरिते अधिकार लोङ्‍योङ्दु। त्याङ तोबाङको जेखा-जेखा मिपालिए तोबाङच्युरिते अधिकार लोङ्‍योङ्दु।

43 निङङा गुरि तोओनि थासा माजा। तर निङ‍ङा जेखा थासा आलिदु गुरि साक्खालेको स्युन्डुरि थाको माइदु।

44 त्याङ निङङा साक्खालेङि हाबि थासा आलिदु गुरि साक्खालेको टेरा थाको माइदु।

45 हाराकाइभुन्या मिको चा ओइ सेवा खालाम्साकाइ माथा, तर सेवा लोङ्साकाइ ङा आहेकाइ फर्सेटको मोलेको लागि उस्तेको ख्रो पिसाकाइ युवान।”

सोमकाना बारतिमै

(मत्ति २०:२९-३४; लुका १८:३५-४३)

46 तोङिलिबि तोबाङ यरिहोङा युयोङान, त्याङ येसु उस्तेको लाबोनपालि ङा जेखा योरिनामा यरिहोङि लेत्दु बेरेङ तिमैको चा बारतिमै नामेको दिका आमात्‍ते च्यादु सोमकाना उलामको खेर्ते होले होथ्यो।

47 त्याङ तोए तो नासरतको येसु ङाते साइ-मासाइ आर्टिताले तोए ङासा लागाइसिन, “येसु दाउदको चा, गाइच्युरिते दया लोङ्‍ङा।”

48 त्याङ आहेए तोकाइ सुमाक्‍का होका ङाते आषायोङ्नो। तर तो झुन जेखा सारेए आर्टिकान, “दाउदको चा, गाइच्युरिते दया लोङ्‍ङा।”

49 त्याङ येसु तिक्‍किरि थेङ्ताले ङाहुनो, “तोकाइ उरौनो।”

त्याङ तोबाङए तो सोमकानाकाइ इन्याङ ङाते उरोयोङ्नो, “ढाडस यासे, स्रेका, येसुए नाङ‍काइ उरौनाले नानादु।”

50 त्याङ उस्तेको म्युङ चितोले तो जुरुक्‍कै स्रेताले येसुकोते केलान।

51 येसुए तोकाइ ङाहुनो, “नाङ हारा आलिनादु, गे नाङको लागि हारा लोङ्‍ङु?”

तो सोमकानाए येसुकाइ ङाहुनो, “गुरु ज्यु, गे मेसेए निसा एथाङ्‍ङु।”

52 त्याङ येसुए तोकाइ ङाहुनो, “नाङको उलामते चावा, नाङको बिस्वासए नाङकाइ चिजानाले नानादु।”

छोन्चाको-छोन्चे तोए मेसेए निसा थाङुनो त्याङ उलामते तोको लिबि चावाहान।

यरुसलेमङा येसु बिह्‍यान

(मत्ति २१:१-११; लुका १९:२८-४०; युहन्‍ना १२:१२-१९)

11

1 तोबाङ यरुसलेमको खेर्ते जैतुन डन्डिते पाराइदु बेथफागे ङा बेथानियाङा केलेत्योङान, त्याङ येसुए उस्तेको लाबोनपालिङिनि निसकाकाइ इन्याङ ङातोले ठोहुनो,

2 “निङको हाबिबासाको देसेङा याने, त्याङ तो देसेङा बि-बिओइ निङए नाʔलेका सुओइ मि मालुन्योङ्दु गधाको बछेडा खालाम्नुदु। तोकाइ तोर्तातुनुले काते केल्नो।

3 सुएओइ निङकाइ ‘का हारा लोङ्नुदु?’ ङानिनन्या, ‘प्रभुकाइ काको खट्‍टै पाराइले होदु, त्याङ प्रभुए छोन्चे नाइ बुरुते पिनिदु’ ङानो।”

4 त्याङ तोबाङ यायोङान, त्याङ तो बछेडा उलामते दिगोरे नेमको प्रिङबासा खाणोङको खेर्ते छ्‍युते नायोङ्दु खालाम्योङ्नो त्याङ तोकाइ तोर्तायोङ्‍नो।

5 तोते थेङ्‍योङ्दुपालिङि दिका-निसकाए तोबाङकाइ आयुत्योङ्नो, “बछेडाकाइ फेत्ते निङए हारा लोङ्नुदु?”

6 येसुए तोबाङकाइ ङाहुदु ओनि तोबाङए ङायोङ्नो, त्याङ मिपालिए तोबाङकाइ बछेडा हेन्छा पियोङ्नो।

7 तोबाङए बछेडाकाइ येसुकोते केल्योङ्नो, त्याङ उस्तेबाङको म्युङपालि तोच्युरिते नाते पियोङ्नो, त्याङ येसु तोच्युरिते लुनान।

8 आहे मिपालिए उस्तेबाङको म्युङपालि उलामते लाप्योङ्नो त्याङ बेगालेपालिए गुरि ठाप्‍राङङि दोम्बोको हिचनिपालि केल्ते लाप्योङ्नो।

9 त्याङ येसुको हाबि-हाबि चावायोदुपालिए ङा लिबि-लिबि रायोङ्दुपालिए का ओनि ङायोङ्तोले जय लोङ्‍योङ्नो,

“होसन्‍ना!

परमप्रभुको नामेते युदुए डुडु एखालामो!

10 निको आपा दाउदको तो युसा सोदु राड्‍डेए डुडु एखालामो!

साक्खालेङि ह्‍यातेको साङ्‍राड्‍डेङा परमेस्वरकाइ होसन्‍ना!”

11 येसु यरुसलेमङा केल्ताले परमेस्वरको मन्दिरदुङङा बिह्‍यान। त्याङ येसुए धादाइ कादाइको साक्खाले थोच्युरिते मेसे लागाइतोले लिबि अबेला थादुए दिचिप निसकानामा येसु बेथानियाङा याहान।

येसुए निलेमको दोम्बोकाइ षाम्पेहुनो

(मत्ति २१:१८-१९)

12 बाठ्‍ठेको इस्याङ तोबाङ बेथानियाङि केल्योङ्दु बेरेङ येसु क्रायान।

13 अलम्थाते आजा नाइ आजा होदु दिगोरे निलेमको दोम्बो नितोले कुताओइ तोङा हाराओइ से खालामुन्दु रा ङाते येसु तोदाइ याहान, तर तोङा यालेत्ते लिबि येसुए दोम्बोङा आजा बाहेक हाराओइ माखालामुनो, हाराकाइभुन्या तोकालेङा निलेमको से सेसा स्याङ माथाताकिथ्यो।

14 त्याङ येसुए तो दोम्बोकाइ ङाहुनो, “नानङि सुएओइ नाङङि से एमाच्यायोङा।”

का खाम तोको लाबोनपालिए सायोङ्नो।

येसुए परमेस्वरको मन्दिरकाइ सोचि लोङुनो

(मत्ति २१:१२-१७; लुका १९:४५-४८; युहन्‍ना २:१३-२२)

15 यरुसलेमङा यालेत्ते लिबि येसु परमेस्वरको मन्दिरदुङङा बिह्‍यान। त्याङ परमेस्वरको मन्दिरदुङङा किनाइयोङ्दुपालि ङा बेचायोङ्दुपालिकाइ प्रिङदाइ चिलेतुनो। त्याङ पेपेले साटायोङ्दुपालिको टेबुलपालि ङा पुर्कुन बेचायोङ्दुपालिको होʔसा ठाइपालि ब्णिङ्तोले पिहुनो।

16 येसुए सुकाइ ओइ हाराओइ थो मन्दिरको उलाम थाते हेन्छा ङा केल्सा मापिहुनो।

17 त्याङ येसुए चिठेन-चिठेनते ङाहुनो, “हारा दोमाङङा काओनि ठेसिले माहो, ‘गाइको नेम साक्खाले डातिपालिको लागि प्रार्थनाको नेम ङाते इङोसाइदु?’ तर निङए बे काकाइ खुयुपालिको आपो लोङ्नुले नानुदु।”

18 जेखा ठेमुपालि ङा सास्तर सायोङ्दुपालिए का सायोङ्तोले कुनिगरि येसुकाइ सात्छा ङाते उपाय दाङ्सा लागाइसियोङान। तोबाङ येसुनामा आरियोङ्थ्यो, हाराकाइभुन्या साक्खाले योरि येसुए चिठेन्दु खामते थोम्‍बेसिले थायोङ्ले होयोङ्थ्यो।

19 उखिङ्सा सोदु बेरेङ येसु राडेपाडे प्रिङदाइ लेत्‍ताले याहान।

निलेमको दोम्बोङि सिक्छ्‍या

(मत्ति २१:२०-२२)

20 बाठ्‍ठे बछिन्टे तोङिनि हाबिको नाइ उलाम थाते यायोङ्दु बेरेङ तोबाङए तो निलेमको दोम्बोकाइ नाराङिनि नाइ गाङ्दु नियोङ्नो।

21 त्याङ पत्रुसकाइ का लोङ याताले तोए येसुकाइ ङाहुनो, “गुरु ज्यु, योहो त्याङ नाङए षाम्पे पिहुनादु निलेमको दोम्बो बे गाङ्ताले।”

22 येसुए तोबाङकाइ ङाहुनो, “परमेस्वरते बिस्वास नानो।”

23 छ्‍याततिनि गे निङकाइ ङानिङादु, “सुए ओइ उस्तेको लोङ्सेङा सङ्‍का मालोङतिनि उस्ते ङाहुदु खाम यागाप्दु ङाते बिस्वास लोङ्तोले का पाराभातेकाइ ‘नाङ पुन्सितानाले सागारिङा रोसा’ ङाते ङाहुनोन्या तोको लागि तोओनि नाइ थादु।

24 यैथाताले गे निङकाइ ङानिङादु, निङए प्रार्थनाङा आमात्नुदु थो खालाम्ते नावादु ङाते बिस्वास लोङ्नो, त्याङ तो निङको लागि थादु।

25 निङ प्रार्थना लोङ्साकाइ थेङ्निदु बेरेङ सुको ओइ विरुद्धते निङङा हाराओइ होकानन्या गोनिगोम्नो। त्याङ साङ्‍राड्‍डेङा होदु निङको आपाए ओइ निङको लुपपालि गोनिगोम्निदु। [

26 तर बेगालेपालिकाइ मागोनिगोम्‍नुनन्‍या साङ्‍राड्‍डेङा होदु निङको आपाए ओइ निङको लुपपालि मागोनिगोम।”]a

येसुको अधिकारको सुचिते आयुत्योङ्नो

(मत्ति २१:२३-२७; लुका २०:१-८)

27 तोबाङ फिरि यरुसलेमङा केल्योङान। त्याङ येसु परमेस्वरको मन्दिरङा दबितिबि चावादु बेरेङ जेखा ठेमुपालि, सास्तर सायोङ्दुपालि ङा धर्म-गुरुपालि तोकोते केल्योङान।

28 तोबाङए येसुकाइ आयुत्योङ्नो, “कुन्दु अधिकारए नाङए का जेतपालि लोङुनादु? का जेतपालि लोङ्सा अधिकार नाङकाइ सुए पिनान?”

29 येसुए तोबाङकाइ ङाहुनो, “गे निङकाइ दिगोरे खाम आयुत्निङादु, त्याङ निङए तोको जुवाफ पिनिङ, त्याङ कुन्दु अधिकारए गे का जेतपालि लोङुन्दु, तो निङकाइ ङानिङादु।

30 युहन्‍नाए बप्‍तिस्मा पिसा अधिकार कुताङि खालामुनो? साङ्‍राड्‍डेङि रा मिपालिङि? गाइकाइ ङानिङ।”

31 त्याङ तोबाङए इन्याङ ङा-ङाते उस्तेबाङङा किङास्सियोङान, “‘साङ्‍राड्‍डेङि’ ङावानन्या बे, ‘निङए युहन्‍नाच्युरिते हाराकाइ बिस्वास मालोङ्नुन्?’ ङाते तोए ङाइदु।

32 ‘मिपालिङि’ ङाʔको रा?” इन्याङ ङासा तोबाङ मिपालिङि आरियोङ्थ्यो, हाराकाइभुन्या साक्खालेए युहन्‍ना अगमवक्ता नाइ थादु ङाते बिस्वास लोङ्‍योङ्थ्यो।

33 यैथाताले तोबाङए येसुकाइ ङायोङ्नो, “निकाइ था मानि।”

येसुए तोबाङकाइ ङाहुनो, “गे ओइ कुन्दु अधिकारए का जेतपालि लोङुन्दु तो निङकाइ माङा।”

a 

11:26 हानि खारु पान्डुलिपिपालिङा का पद माइखालाम।

मोहिपालिको आहान

(मत्ति २१:३३-४६; लुका २०:९-१९)

12

1 येसुए तोबाङ‍काइ आहानपालिते ङासा लागाइसिन, “दिका मिए अङ्‍गुर प्णेहुनो, तोकाइ धाङि-काङि खोहुनो, अङ्‍गुर पेलाइसा कोलको लागि दिगोरे ओङ्‍गाणे फातुनो, त्याङ अङ्‍गुर राङ लाघिसाकाइ दिगोरे ठाराङनेम खेमुनो। तोङि लिबि तोए मोहिपालिकाइ अङ्‍गुर राङ कमैसाकाइ पिहुनो, त्याङ उस्तेगुरि धुराड्‍डेदाइ याहान।

2 अङ्‍गुर मिन्को दुम्तेलिबि तोए मोहिपालिकोते उस्तेको सेको भा याकाइसाकाइ दिका स्युन्डुरिकाइ ठोहुनो।

3 मोहिपालिए तोकाइ चुम्योङ्तोले णेयोङ्नो त्याङ फुङ्‍गा लाʔ ठोयोङ्नो।

4 फिरि तोए तोबाङकोते बेगाले स्युन्डुरिकाइ ठोहुनो, तर तोबाङए तोको कापुते णेयोङ्तोले ङिल्‍ला लोङ्‍योङ्नो।

5 दाक्पोए अझै बेगालेकाइ ठोहुनो, त्याङ तोकाइ तोबाङए सात्योङ्नो। तोओनि नाइ तोए बेगाले आहेकाइ ठोहुनो तर तोबाङए हानिकाकाइ णेयोङ्नो, त्याङ हानिकाकाइ गुरि सात्योङ्नो।

6 तोको नान दिका जुकुन आप्रादु चा होथ्यो। ‘तोबाङए गाइको चाकाइ बे बेद लोङ्‍योङ्‍ङुन’ ङाते साक्खालेङि लिबि तोकाइ नाइ मोहिपालिकोते ठोहुनो।

7 तर मोहिपालिए उस्तेबाङङा किङास्सियोङान, ‘का बे झुन दाक्पोको चा थादु। केल्ने, निए काकाइ सात्को त्याङ सम्पतिको हक निको नाइ थादु।’

8 त्याङ मोहिपालिए तोकाइ चुम्योङ्‍तोले सात्योङ्नो। त्याङ अङ्‍गुर राङ‍को प्रिङबासा चियोङ्नो।

9 “त्याङ अङ्‍गुर राङको दाक्पोए हारा लोङुदु थाङुन? तो केल्दु, त्याङ तो मोहिपालिकाइ सातुदु, त्याङ अङ्‍गुर राङ बेगालेपालिकाइ पिहुदु।

10 हारा निङए दोमाङ मापढैसितिनिकि?

‘तो णिङकाइ नेम खेम्योङ्दुपालिए जेत मालागाइ ङाते चियोङ्थ्यो,

त्यैगुरि कुनाको मुख्य णिङ थाहान।

11 का परमप्रभुए नाइ लोङुदु थादु,

त्याङ निको मेसेते का थोम्बेको निदु’।”

12 तोङिलिबि यहुदि अगुवापालिए येसुकाइ चुम्सा दाङ्‍योङ्नो, हाराकाइभुन्या तोए का आहान निकोइ सुचिते ङाइन ङाते तोबाङए गोयोङ्नो। तर तोबाङ योरिनामा आरियोङ्दुए गर्दा तोकाइ तोर्ताते याओइ यायोङान।

कैसरकाइ ठ्‍‍या पिसाको सुचिते आयुत्योङ्नो

(मत्ति २२:१५-२२; लुका २०:२०-२६)

13 तोङिलिबि येसुकाइ तोकोइ खामते फसैको ङाते तोबाङए फरिसिपालि ङा हेरोदिपालिमध्ये हानि मिपालिकाइ तोकोते ठोयोङ्नो।

14 तोबाङ केल्योङ्ताले येसुकाइ ङायोङ्नो, “हे गुरु ज्यु, नि साइदु नाङ छ्‍यात निनादु, त्याङ मिपालिए हारा यास्योङुन ङाते नाङए चे मालोङ, हाराकाइभुन्या नाङए मिपालिको खेन योतुनाले जेत मालोङ, तर परमेस्वरको उलाम छ्‍याततिनि चिठेनुनादु। नान ङाइसे, कैसरकाइa ठ्‍या पिसा नियासङ्‍गत निदु रा मानि? निए ठ्‍या पिको रा मापिको?”

15 येसुए तोबाङको कपटिपना थासाइतोले तोबाङकाइ ङाहुनो, “निङए हाराकाइ गाइकाइ बाटेसाइ लोङ्‍योङ्‍ङादु? दिगोरे उङको ढ्‍या केल्नो त्याङ योङु।”

16 तोबाङए दिगोरे ढ्‍या केल्योङ्नो। येसुए तोबाङकाइ ङाहुनो, “का ढ्‍याङा सुको तस्विर ङा नामे मुसिले होदु?” तोबाङए येसुकाइ ङायोङ्नो, “कैसरको।”

17 तोङिलिबि येसुए तोबाङकाइ ङाहुनो, “कैसरको थोपालि कैसरकाइ पिनो त्याङ परमेस्वरको थोपालि परमेस्वरकाइ पिनो।” तोबाङए येसुको खाम साइते थोम्‍बेसिले थायोङान।

सियोङ्दुपालि रोलाङ्साको सुचिते आयुत्योङ्नो

(मत्ति २२:२३-३३; लुका २०:२७-४०)

18 सियोङ्दु मिपालि मारोलाङ्‍योङ यास्योङ्दु सदुकिपालि येसुकोते केल्योङ्‍योताले तोकाइ आयुत्योङ्नो,

19 “हे गुरु ज्यु, मोसाए निकाइ ठेते पिते नाइदु, सुकोओइ बुबुको हुचापालि माथामारा सिताले उमाकाइ वार्ताहुनोन्या तोको हुए पैरिकाइ बोरे यासिको माइदु, त्याङ उस्तेको बुबुको लागि हुचापालि चिनिते पिको माइदु।

20 दिगोरे परिवारङा ड्रोका हु-बुबुपालि होयोङ्थ्यो। थेपेच्यागुरिए दिका उमा बोरे यासिन त्याङ तो मिको हुचापालि माथामारा सिह्‍यान।

21 नान छेबोर्‍याए पैरिकाइ बोरे यासिन, त्याङ तोओइ हुचापालि माथामारा सिह्‍यान। त्याङ जेबोर्‍याए ओइ तो ओनि नाइ लोङ्नो।

22 त्याङ ड्रोका हु-बुबुको नाइ हुचापालि माथामारा सियोङान। तोङि लिबि तो चामाइचा ओइ सिह्‍यान

23 नान सियोङ्दुपालि रोलाङ्‍योङ्दु बेरेङ तोबाङङिनि तो सुको उमा थादु? हाराकाइभुन्या तो ड्रोकाको नाइ उमा थाको दुम्‍ले होदुथ्यो।”

24 येसुए तोबाङकाइ ङाहुनो, “निङ भुलङा पाराइनिले होनिदु, हाराकाइभुन्या निङए दोमाङ ङा परमेस्वरको बर्बदा मासाइतिनिकि।

25 हाराकाइभुन्या सियोङ्दुपालि रोलाङ्‍योङ्दु बेरेङ तोबाङ बोरे ओइ मायासियोङ त्याङ तोबाङको बोरे ओइ माथा, तर तोबाङ साङ्‍राड्‍डेको साङ्‍राड्‍डेमिपालि ओनि थायोङ्दु।

26 सियोङ्दुपालि रोलाङ्साको सुचिते हारा निङए मोसाको किताबङा मापढैसितिनिकि? कुनिगरि बुन्थुरु दोम्बोको सुचिते ठेसिदु खन्डङा परमेस्वरए मोसाकाइ ङाहुनो, ‘गाइ अब्राहामको परमेस्वर’ ‘इसहाकको परमेस्वर’ ङा ‘याकुबको परमेस्वर’ थाङादु।

27 तो सियोङ्दुपालिको परमेस्वर माथा, तर मोयोङ्दुपालिको परमेस्वर थादु। निङ आठ्‍ठे नाइ भुलङा पाराइनिले होनिदु।”

साक्खालेङि जेखा बक्‍के

(मत्ति २२:३४-४०; लुका १०:२५-२८)

28 सास्तर सायोङ्दुपालिङि दिका केलान, त्याङ तोबाङ उस्तेबाङङा वाखे-मावाखे यास्योङ्दु साइनो। येसुए मिपालिकाइ ठिक जुवाफ पिहुदु नितोले तोए तोकाइ आयुतुनो, “साक्खाले बक्‍केपालिङि जेखा गुरि कुन्दु?”

29 येसुए ङाहुनो, “साक्खालेङि जेखा बक्‍के गुरि का थादु: ‘हे इस्राएल नासायो, परमप्रभु निको परमेस्वर दिका जुकुन परमप्रभु थादु।

30 नाङए परमप्रभु नाङथेको परमेस्वरकाइ नाङथेको साक्खाले डिलाए, नाङथेको साक्खाले ख्रोए, नाङथेको साक्खाले सादेए ङा नाङथेको साक्खाले बुताए जेसिकेनो।’

31 द्रोस्रो जेखा बक्‍के गुरि का थादु, ‘नाङए नाङथेको योन्दाकाइ नाङथेकाइ ओनि जेसिकेनो।’ का भुन्दा जेखा बक्‍के बेगाले माहो।”

32 तो सास्तर साइदुए येसुकाइ ङाहुनो, “गुरु ज्यु, नाङए ठिक ङाहुनान। परमेस्वर दिका जुकुन होदु, परमेस्वर बाहेक बेगाले सुओइ माहो।

33 परमेस्वरकाइ नाङथेको साक्खाले डिलाए, त्याङ नाङथेको साक्खाले सादेए, त्याङ नाङथेको साक्खाले बुताए जेसिकेनको माइदु। त्याङ नाङथेको योन्दाकाइ नाङथेकाइ ओनि जेसिकेनको माइदु। का निसगोरे बक्‍केपालिगुरि साक्खाले होमबलि ङा पर्तिपालि भुन्दा जेखा थादु।”

34 तोए बुद्धिमानिनामा जुवाफ पिहुदु नितोले येसुए तोकाइ ङाहुनो, “नाङ परमेस्वरको राड्‍डेङिनि अलम्था माथातानाकि।” तोकालेङि तिबि सुएओइ येसुकाइ हाराओइ आयुत्सा आँट मालोङ्‍योङ्नो।

ख्रिस्ट गुरि सुको चा

(मत्ति २२:४१-४६; लुका २०:४१-४४)

35 त्याङ परमेस्वरको मन्दिरङा चिठेन्दु बेरेङ येसुए ङाहुनो, “ख्रिस्ट दाउदको चा ङाते राजगालको सास्तर सायोङ्दुपालिए कुनि यास्योङ्दु?

36 हाराकाइभुन्या दाउद उस्तेए ओइ उल्फो लुङ्‍गुरिङिनि यासिले होदु,

‘परमप्रभुए गाइको प्रभुकाइ ङाहुनो,

गे नाङको सत्तुरपालिकाइ नाङको कोन्टेको लाभापोलेङा माबनैयुन्दुका

नाङ गाइको चाखुर लाʔबासा होका।’

37 दाउद उस्तेए नाइ तोकाइ ‘प्रभु’ ङाहुनोन्या फिरि ख्रिस्ट कुनि दाउदको चा थाहान त्याङ?” त्याङ तोङाको जेखा योरिए येसुको वाखे ताङ-ताङ्ते नासायोङ्‍नो।

येसुए सास्तर सायोङ्दुपालिकाइ चेतावनि पिहुनो

(मत्ति २३:१-३६; लुका २०:४५-४७)

38 त्याङ चिठेनुदु बेरेङ येसुए यासिन, “सास्तर सायोङ्दुपालिङि होसियार होने। तोबाङ अलम्गा म्युङ बुसिते दबितिबि आयाङ्सा ङा बजारपालिङा सेवासेर्ग्याम खालाम्सा,

39 त्याङ योरिनेमपालिङा जेखा ठाइ ङा डोनपालिङा बेदको ठाइ खालाम्सा सादेयोङ्दु।

40 तोबाङए लावा सिदु चामाइचापालिको नेम उस्तेबाङको लोङ्‍योङ्दु, त्याङ चिखेत्साको लागि अलम-अलम्गा प्रार्थना लोङ्‍योङ्दु ओनि यास्योङ्दु। काओनि मिपालिए अझै कडा दन्ड खालाम्योङ्दु।”

लावा सिदु चामाइचाको ठेम्बु

(लुका २१:१-४)

41 त्याङ येसु मन्दिरको ठेम्बु दरिसा ठाइको हाबिबासा होकान, त्याङ योरिए ठेम्बु सन्दसङा ठेम्बु दरियोङ्दु योहुनो। आहे दाक्पो मिपालिए आहे-आहे पेपेले दरियोङ्नो।

42 त्याङ दिका फुङ्‍‍गिन्टासि लावा सिदु चामाइचा केल्ताले ताँबोको निसगोरे ढ्‍या अर्थात् दि पुछार्‍या दरिकुनो।

43 येसुए लाबोनपालिकाइ उस्तेकोते उरौतोले तोबाङकाइ ङाहुनो, “छ्‍याततिनि गे निङकाइ ङानिङादु, ठेम्बु-सन्दसङा दरियोङ्दुङिनि का फुङ्‍‍गिन्टासि लावा सिदु चामाइचाए साक्खालेए भुन्दा आहे दरिकुले नाहुदु।

44 हाराकाइभुन्या साक्खालेए उस्तेबाङको आहेङि दरियोङ्नो, तर का चामाइचाए गुरि उस्तेको दरिद्रताङि उस्तेको साक्खाले खर्च नाइ दरिकुनो।”

a 

12:14 कैसर – रोमको जेखा धनैकाइ कैसर यास्योङ्थ्यो।

येसुए परमेस्वरको नेम नासिसाको सुचिते यासिन

(मत्ति २४:१-२; लुका २१:५-६)

13

1 येसु परमेस्वरको मन्दिरङि लेत्ले होदु बेरेङ येसुको दिका लाबोनए तोकाइ ङाहुनो, “गुरु ज्यु योहो, हानि जेखा-जेखा णिङ ङा हानि बानेलादु नेमपालि।”

2 येसुए तोबाङकाइ ङाहुनो, “निङए का जेखा-जेखा नेमपालि निनुले नानुदु माथा त्याङ? काङा बे दिगोरे णिङच्युरिते बेगाले णिङ मावार्तासा गरि साक्खाले भत्कैसिदु।”

सङ्‍कस्ट ङा सतावट

(मत्ति २४:३-१४; लुका २१:७-१९)

3 येसु परमेस्वरको मन्दिरको हाबिबासा जैतुन डन्डिते होले होदु बेरेङ पत्रुस, याकुब, युहन्‍ना ङा आन्द्रियासए तोकाइ सुमाक्‍का आयुत्योङ्नो,

4 “निकाइ ङाइसे, का घटनापालि कुताले थादु? त्याङ का साक्खाले खामपालि यागाप्साकाइ डोरे गुरि हारा थादु?”

5 येसुए तोबाङकाइ ङाहुनो, “होसियार होने, सुएओइ निङकाइ भ्रमङा एमाचुने।

6 आहे मिपालि गाइको नामेते ‘गाइ ख्रिस्ट नाइ थाङादु’ ङाते केल्योङ्दु, त्याङ तोबाङए आहेकाइ भ्रमङा चिपारायोङ्दु।

7 निङए लडाइपालि थाले होदु ङा लडाइको खालाङखोलोङपालि साइनुदु, तोकालेङा माआरिने। तोओनि घटनापालि थाको नाइ माइदु, तर ताप्सा इस्याङ केल्सा गुरि अझै बाँकि होदु।

8 डातिको विरुद्ध डाति त्याङ राड्‍डेको विरुद्धते राड्‍डे स्रेयोङ्दु। ठाइ-ठाइङा दुरुपालि यादु, त्याङ च्यासाको टोहोटोहो थादु। का खाम गुरि चामाइचाकाइ हुचा निʔसाकाइ लागाइदु सुरुको बेथा ओनि सङ्‍कस्टको सुरु जुकुन थादु।

9 “निङ निङथेको सुचिते होसियार होने। मिपालिए निङकाइ राजगालनेमपालिङा हेन्‍निदु। निङ योरिनेमपालिङा चिणेसिनिदु। त्याङ गाइको कारन जेखा हाकिमपालिको ङा धनैपालिको हाबि गुवा थासाकाइ निङ खडा थानिदु।

10 तर साक्खालेङि हाबि साक्खाले डातिपालिकाइ आप्राखाम प्रचार थाको माइदु।

11 मिपालिए निङकाइ चुम्तिनिले हेन्ते मुद्दा चलैनिदु, त्याङ तोकालेङा हारा चिज्याङ्‍‍ङि ङाते हाबिङि नाइ सुर्ता मायासिने। तर त्यै कालेङा निङकाइ पिसिदु खाम चिज्याङ्ने, हाराकाइभुन्या चिज्याङ्सा निङ माथा तर उल्फो लुङ्‍गुरि थादु।

12 दिका हुए बेगाले हुकाइ चिसात्साको लागि बेगालेकाइ पिहुदु, तुनि नाइ आपाए चाकाइ। चा-चामाइपालि आपा-आमाको विरुद्धते स्रेयोङ्दु, त्याङ तोबाङकाइ चिसात्योङ्दु।

13 त्याङ गाइको नामेको खातिर निङ साक्खालेङि छिछिदुरदुर थानिदु, तर ताप्सा इस्याङतेका ढेप होदु मि गुरि चिमोसिदु।

जेखा संकस्ट

(मत्ति २४:१५-२८; लुका २१:२०-२४)

14 “निङए आजिर्कोफान्दु नासिसा थोकाइ माथाको माइदु ठाइङा नाइ थेङ्दु निनुदु। (काको पुर्तुङ्‍गा पढैसिदुए एगोहो।) तोकालेङा यहुदियाङा होयोङ्दुपालि पाराभातेपालिटो एसुगाप्योङा।

15 नेमको छतते होयोङ्दुपालि न्हाङा युयोङ्‍ताले उस्तेबाङको नेमङि हारा ओइ थोपालि काइसाकाइ नेम दुङङा एमाबियोङा।

16 पेबुङा होयोङ्दुपालि उस्तेबाङको म्युङ याकाइसाकाइ बुरुसिते एमायायोङा।

17 तो कालेङा बाङ्‍काल चामाइचापालि ङा च्युच्यु चितुन्योङ्दु आमापालिकाइ कुन्दुनि बिजोक थाङुन।

18 तर लुम्धुङङा एमाथा ङाते प्रार्थना लोङ्नो।

19 हाराकाइभुन्या तो इस्याङपालिङा आठ्‍ठे जेखा संकस्ट थादु, काओनि गुरि परमेस्वरए दोइकाहुदुङि नालेका माथाताकि त्याङ कुताले ओइ माथा।

20 यदि परमेस्वरए तो इस्याङपालि माघटैका बे सुओइ मि मामोयोङ्थ्यो। तर तोए केलेहुदुपालिको लागि तो इस्याङपालि घटैले नाहुदु।

21 “तो कालेङा सुएओइ निङकाइ ‘योनो, ख्रिस्ट काते होदु’, वा ‘तोते होदु’, ङाते ङानिनन्या, मापातिने।

22 हाराकाइभुन्या माछ्‍यात्दु ख्रिस्टपालि ङा माछ्‍यात्दु अगमवक्तापालि चिखेत्सियोङ्दु, त्याङ थाङ्‍योङ्दुतेका परमेस्वरको केलेसियोङ्दुपालिकाइ भ्रमङा चिपाराइसाकाइ तोबाङए डोरेपालि ङा थोम्बेसिलेको जेतपालि लोङ्‍योङ्दु,।

23 तर निङगुरि होसियार होने। गे निङकाइ साक्खाले खाम हाबिङिनि नाइ ङानिङाले नानिङादु।

मिको चा युदु

(मत्ति २४:२९-३१; लुका २१:२५-२८)

24 “तर तो इस्याङपालिङा संकस्ट थाते लिबि

उनि उखिङछोछो थादु

त्याङ चलौनिए ओइ उस्तेको आथाङ पिसा तोर्ताहुदु।

25 उछिपालि सर्ग्याङि रोस्योङ्दु,

त्याङ सर्ग्याङा होदु बुतापालि राउराउ-रिउरिउ थायोङ्दु।

26 “त्याङ तो कालेङा मिपालिए मिको चाकाइ जेखा बुता ङा महिमाते खासुपालिङा युदु नियोङ्दु।

27 त्याङ तोए साङ्‍राड्‍डेमिपालिकाइ ठोहुदु, त्याङ तोबाङए अन्तर्मादाते ङा सर्ग्याको साक्खालेङि अलम-अलम्थाको ठाइपालिङिनि परमेस्वरए केलेहुदु मिपालिकाइ मुम्योङ्दु।

निलेमको दोम्बोङि सिक्छ्‍या

(मत्ति २४:३२-३५; लुका २१:२९-३३)

28 “निलेमको दोम्बोङि पाठ चिठेन्सिने, तोको डाङारे लिउलिउचा थाताले पालुवा चेङ्‍सि-माचेङ्‍सि आदुम स्याङ खेर्ते केल्ताले ङाते निङए थासाइनुदु।

29 इन्याङगरि नाइ निङए ओइ का घटनापालि थाले होदु निनुदु बेरेङ तो युसा स्याङ खेर्ते होदु, खाणोङते नाइ होदु ङाते साइने।

30 छ्‍याततिनि नाइ गे निङकाइ ङानिङादु, का साक्खाले खामपालि मायागाप्दुका का डुरि ताप्‍ताले माया।

31 साङ्‍राड्‍डे ङा अन्तर्मादाते ताप्‍ताले यादु, तर गाइको वाखे कुताले ओइ ताप्‍ताले माया।

तो इस्याङ ङा स्याङ

(मत्ति २४:३६-४४)

32 “तर तो इस्याङ ङा स्याङको सुचिते सुएओइ मासायोङ, साङ्‍राड्‍डेङा होयोङ्दु साङ्‍राड्‍डेमिपालिए ओइ त्याङ चाए ओइ मासाइ। आपाए जुकुन साइदु।

33 होसियार थाने त्याङ ठाङडोल थाते होने, हाराकाइभुन्या तो काले कुताले केल्दु, तो निङ मासाइ।

34 का बे दाक्पोए उस्तेको स्युन्डुरिपालिकाइ नेमको साक्खाले जेत ङा दायित्वको जिम्मा पितोले त्याङ खाणोङमिकाइ ठाङडोल थाते होका ङाते बक्‍के पितोले उस्ते गुरि धुराड्‍डे लागाइसिदु ओनि थादु।

35 यैथाताले निङ चङ्‍खलो थाते होने, हाराकाइभुन्या नेमको दाक्पो ङ्‍योणि, सिँवालि टाहे, वागारेङा, अथवा बछिन्टे, कुताले केल्दु तो निङ मासाइ।

36 नतरा बे सुएओइ माथासाइतिनि केल्दु बेरेङ तोए निङकाइ आमिले होनिदु खालाम्ङुनि।

37 गे निङकाइ ङानिङादु ओनि तो गे साक्खालेकाइ ङाहुन्दु, चङ्‍खलो थाते होने।”

येसुकाइ सात्सा सड्‍यन्त्र

(मत्ति २६:१-५; लुका २२:१-२; युहन्‍ना ११:४५-५३)

14

1 निस्तार-चाड ङा खमिर माचुसिदु माणाइको चाड केल्सा निसउनि बाँकि होथ्यो। जेखा ठेमुपालि ङा सास्तर सायोङ्दुपालिए येसुकाइ कुनिगरि छलैते चुम्तावाले सात्को ङाते ढल योयोङ्ले नायोङ्‍थ्यो।

2 तोबाङए यास्योङ्थ्यो, “चाडको स्याङङा माथा, नतरा बे मिपालिङा खालाङखोलोङ थादु।”

बेथानियाङा येसुकाइ आसारेनाम आसा उसुपुनो

(मत्ति २६:६-१३; युहन्‍ना १२:१-८)

3 येसु बेथानियाङा सिमोन यास्योङ्दु कोर्‍याहाको नेमते च्यासाकाइ होदु बेरेङ दिका चामाइचाए आठ्‍ठे सोचि जटामसिको आहे मोलेको आसारेनाम आसा सिङ्‍गमर्मरको बाणिते केल्ते केलान। तोए तो बाणिकाइ क्वातोले तो आसारेनाम आसा येसुको कापुङा लोकुनो।

4 तोङा होयोङ्दु हानिकाए रागे यास्योङ्ताले उस्तेबाङङा किङास्सियोङान, “का आसारेनाम आसा हाराकाइ इन्याङगरि नासिहुदु?

5 हाराकाइभुन्या का आसारेनाम आसा सुमटिपुरिका उङको ढ्‍याते भुन्दा आहे मोलोते बेचाइते तो पेपेले फुङ्‍‍गिन्टासिपालिकाइ पिसा इथान्थ्यो।” त्याङ तोबाङए तो चामाइचाकाइ आषायोङ्नो।

6 तर येसुए ङाहुनो, “तोर्तानो, हाराकाइ निङए काकाइ खोरि पिनुदु? काए बे गाइको लागि आप्रा जेत लोङुले नाहुदु।

7 हाराकाइभुन्या फुङ्‍‍गिन्टासिपालि बे निङनामा सधैँ थायोङ्दु, त्यैथाताले निङए आलिनिदु स्याङङा निङए तोबाङकाइ सघैसा थाङ्‍नुदु। तर गाइ बे सधैँ निङनामा होʔको मानि।

8 का चामाइचाए लोङ्सा थाङुदु जेत नाइ लोङ्‍ङाले नाङादु। काए गाइको माङकाइ ठुम्साको लागि हाबिङि नाइ आसारेनाम आसाए उसुप्‍‍‍‍‍‍‍‍‍‍‍‍‍‍‍‍‍‍‍‍ताङाले ठाङडोल लोङ्‍ङाले नाङादु।

9 छ्‍याततिनि नाइ गे निङकाइ ङानिङादु, साक्खाले अन्तर्मादाते भरि आप्राखामको प्रचार थादु ठाइङा, का चामाइचाए लोङ्‍ङाले नाङादु जेतको सुचिते तोकाइ लोङ हेन्छाको लागि ङाको माइदु।”

येसुकाइ चिचुम्साकाइ यहुदा ठाङडोल

(मत्ति २६:१४-१६; लुका २३:३-६)

10 त्याङ दिचिप निसका लाबोनपालिङिनि दिका यहुदा इस्करियोत गुरि येसुकाइ तोबाङको लाʔते चिचुम्साको लागि जेखा ठेमुपालिकोते याहान।

11 तोबाङए का सायोङ्तोले ताङ्‍योङान त्याङ तोकाइ पेपेले पिसा ङायोङ्नो। त्याङ येसुकाइ कुनिगरि चिचुम्सा ङाते तोए ढल योसा लागाइसिन।

येसु लाबोनपालिनामा निस्तार-चाडको डोन च्याहान

(मत्ति २६:१७-२५; लुका २२:७-१४, २१-२३; युहन्‍ना १३:२१-३०)

12 खमिर माचुसिदु माणाइको चाडको साक्खालेङि हाबिको इस्याङ, निस्तार-चाडको थुमा पर्ति दरिसा बेरेङ येसुको लाबोनपालिए तोकाइ आयुत्योङ्नो, “नाङ हारा आलिनादु? नाङको लागि निस्तार-चाडको डोन निए कुता याताइले उमान्ङि?”

13 त्याङ येसुए उस्तेको निसका लाबोनपालिकाइ इन्याङ ङातोले ठोहुनो, “राडेपाडेङा याने, त्याङ गाणाङा पाङ्‍कु चाबुते हेन्दु दिका मिए निङकाइ खालाम्निदु। तोको लिबि-लिबि लागाइसिने।

14 तो मि बिदु नेमको दाक्पोकाइ ङानो, ‘गुरु ज्युए आयुत्नादु, गाइको लाबोनपालिनामा निस्तार-चाडको डोन च्यासा गाइको थोकोमि कुटि कुता होदु?’

15 त्याङ तोए निङकाइ हिन्को तालाको सजैसिदु दिगोरे जेखा कुटि चिखेत्निदु, तोङा नाइ निङए निको लागि डोन उमान्‍नो।”

16 त्याङ तो लाबोनपालि यायोङ्ताले राडेपाडेङा बियोङान। त्याङ येसुए तोबाङकाइ ङाहुदु ओनि नाइ खालाम्योङ्नो, त्याङ तोबाङए निस्तार-चाडको डोन उमान्योङ्नो।

17 उखिङ्सा सोदु बेरेङ येसु दिचिप निसका लाबोनपालिनामा केलान।

18 तोबाङ होते च्‍यायोङ्दु बेरेङ येसुए ङाहुनो, “छ्‍याततिनि नाइ गे निङकाइ ङानिङादु, निङमध्ये गाइनामा च्‍यादु दिकाए गाइकाइ चिचुम्ङादु।”

19 लाबोनपालि दु:खित थायोङान, त्याङ पालैपालो येसुकाइ आयुत्सा लागाइसियोङान, “हारा तो गाइ थाङादु?”

20 येसुए तोबाङकाइ ङाहुनो, “दिचिप निसकाङि दिका थादु, तोए गुरि गाइनामा खोराङा माणाइ थुमुले नाहुदु।

21 मिको चा बे तोको सुचिते दोमाङङा ठेसिदु ओनि हेन्को नाइ माइदु, तर मिको चाकाइ चिचुम्दु मिकाइ गुरि धिक्‍कार! तो मि बे निʔ नाइ मानिʔका आप्रा थाथ्यो।”

प्रभु डोन

(मत्ति २६:२६-३०; लुका २२:१४-२०; १ कोरिन्थि ११:२३-२६)

22 तोबाङ च्‍यायोङ्ले होयोङ्‍दु बेरेङ येसुए माणाइ चुमुनो, त्याङ डुडु पिहुनो, त्याङ ठ्‍योतोले लाबोनपालिकाइ पि-पितोले ङाहुनो, “चुम्‍नो, का गाइको माङ थादु।”

23 त्याङ खोरा चुम्तोले होहोइ पिते लिबि येसुए तोबाङकाइ पिहुनो, त्याङ तोबाङ साक्खालेए तोङिनि तुन्‍योङान।

24 त्याङ येसुए तोबाङकाइ ङाहुनो, “का गाइको चाइ थादु, काए परमेस्वर ङा मिको आन्तारेङको करारकाइ पक्‍का लोङुदु। का आहे मिपालिको लागि बगैसिदु।

25 छ्‍याततिनि नाइ गे निङकाइ ङानिङादु, परमेस्वरको राड्‍डेङा नाका गरि मातुन्ङादुका का अङ्‍गुरको इथेदु पाङ्‍कु गाइ फिरि मातुन।”

26 त्याङ दिगोरे भजन कारिते लिबि लेत्योङ्ताले जैतुन डन्डिटो यायोङान।

येसुए पत्रुसको इन्कारको सुचिते ङाहुनो

(मत्ति २६:३१-३५; लुका २२:३१-३४; युहन्‍ना १३:३६-३८)

27 येसुए तोबाङकाइ ङाहुनो, “निङ साक्खालेए गाइकाइ वार्‍योङ्‍ङादु, हाराकाइभुन्या दोमाङङा का ओनि ठेसिले होदु, ‘गे गोठाइलोकाइ आपुन्दु, त्याङ बेणेपालि ठेरेङमेरेङ थायोङ्दु।’

28 तर गाइ सिङादुङिनि मोताङाले लिबि निङभुन्दा हाबि गालिलङा याङादु।”

29 पत्रुसए येसुकाइ ङाहुनो, “बेगाले साक्खालेए वार्‍याङ्नाले ओइ गे नाङकाइ कुताले ओइ मावार।”

30 त्याङ येसुए तोकाइ ङाहुनो, “छ्‍याततिनि नाइ गे नाङकाइ ङानाङादु, याङको टाहे निसखेप गारे इखेसा भुन्दा हाबि नाङए गाइकाइ माङोसाइ ङाते सुमखेप्का इन्कार लोङ्‍ङादु।”

31 तर पत्रुसए जोडए ङाहुनो, “गाइ नाङनामा नाइ सिसा पाराइङाले ओइ गे नाङकाइ माङोसाइ ङाते ङानाइ माङा।” त्याङ तोबाङ साक्खालेए तुन्या नाइ ङायोङ्नो।

गेतसमनिको रेङराङङा येसुको प्रार्थना

(मत्ति २६:३६-४६; लुका २२:३९-४६)

32 तोङिलिबि तोबाङ गेतसमनि नामे थादु ठाइङा यायोङान, त्याङ येसुए उस्तेको लाबोनपालिकाइ ङाहुनो, “गे प्रार्थना लोङुन्दुका निङ कात्‍ते होने।”

33 येसुए पत्रुस, याकुब, ङा युहन्‍नाकाइ उस्तेनामा हेनुनो, त्याङ तो आहे बिचलित ङा ङिल्‍ला-ङिल्‍ला थासा लागाइसिन।

34 त्याङ येसुए तोबाङकाइ ङाहुनो, “गाइको लुङ्‍गुरि सोकए फाटाफाटा थाताले लोङ्से नाइ क्वाʔसाओनि थाले होदु। निङ कात्ते चङ्‍खलो थाते होने।”

35 त्याङ येसु उछिन धैते याताले बुइते रोपोसिन, त्याङ जादि का खोरिको स्याङ उस्तेङि एषेसे ङाते परमेस्वरकाइ प्रार्थना लोङुनो।

36 त्याङ येसुए ङाहुनो, “अब्बा, आपा, नाङको लागि लोङ्‍सा माइथान्दु जेत हाराओइ माहो। का खोरिको खोरा गाइङिनि षेते प्याङ। तर ओइ गाइ आलिङादु ओनि माथा, नाङए आलिनादु ओनि एथा।”

37 येसु फिरि केल्दु बेरेङ तोबाङकाइ आमियोङ्ले होयोङ्दु खालामुनो। येसुए पत्रुसकाइ ङाहुनो, “सिमोन, हारा नाङ आमिनाले होनादु? हारा दि घन्टा ओइ माआमिमारा होʔको माथाङ्नान?

38 माआमिमारा होʔने त्याङ प्रार्थना लोङ्नो, त्याङ निङ बाटेसाइङा मापाराइ। लुङ्‍गुरि बे छ्‍यात नाइ ठाङडोल होदु, तर माङ गुरि रुनुरुनु होदु।”

39 फिरि याताले येसुए त्यै खाम दोहोर्‍याइतोले प्रार्थना लोङुनो।

40 फिरि केल्दु बेरेङ येसुए तोबाङकाइ आमियोङ्ले होयोङ्दु नाइ खालामुनो, हाराकाइभुन्या तोबाङको मेसे आमिए आठ्‍ठे मेल्‍ले होथ्यो। त्याङ तोकाइ हारा ङाको माइथ्यो तो मासायोङान।

41 येसु तेस्रो खेप केलान त्याङ तोबाङकाइ ङाहुनो, “हारा निङ नाʔलेका आमिनिले होनिदु त्याङ सुइतासिनिले होनिदु? नान स्याङ केलेत्को दुम्‍ले होदु। योनो, मिको चाकाइ चुम्योङ्तोले लुपिपालिको लाʔते पिसा दाङ्‍योङ्ले नायोङ्दु।

42 स्रेने, हेन्को। योनो, गाइकाइ चिचुम्सा मि खेर्ते होदु।”

येसुकाइ चुम्योङ्नो

(मत्ति २६:४७-५६; लुका २२:४७-५३; युहन्‍ना १८:३-१२)

43 येसु चिज्याङ-चिज्याङ ओइ दिचिप निसका लाबोनपालिमध्ये दिका यहुदा तोते चिखेत्सिन। जेखा ठेमुपालि, सास्तर सायोङ्दुपालि ङा धर्म-गुरुपालिए ठोयोङ्दु दिगोरे योरि सोठा ङा रोले केल्ते तोनामा तोते केल्योङान।

44 येसुकाइ चिचुमुदुए तोबाङकाइ काओनि दिगोरे संकेत पिहुले नाहुथ्यो “गे चो च्याङादु मि नाइ येसु थादु। तोकाइ चुम्नो त्याङ पाम्‍चा-पाम्‍चा हेन्‍नो।”

45 त्याङ सिधै येसुकोते याताले यहुदाए ङाहुनो, “गुरु ज्यु,” त्याङ तोए येसुकाइ चो च्याहान।

46 त्याङ तोबाङए येसुकाइ चुम्योङ्नो त्याङ उस्तेबाङको अधिनते नायोङ्नो।

47 तोते खेर्ते थेङ्‍योङ्दुपालिमध्ये सुओइ दिकाए उस्तेको सोठा सेत्सिताले साक्खालेङि जेखा ठेमुको स्युन्डुरिको कुल्ना च्वाट्‍टै थासा गरि कोटेहुनो।

48 येसुए तोबाङ‍काइ ङाहुनो, “हारा निङए दिका खुयुकाइ ओनि गाइकाइ चुम्साकाइ सोठा ङा रोले केल्ते केल्निले होनिदु?

49 साक्खाले स्याङङा परमेस्वरको नेमङा चिठेनुन्दु बेरेङ गाइ निङनामा नाइ होङाथ्यो, त्याङ निङए गाइकाइ माचुम्योङ्‍ङान। तर दोमाङको खाम एयागापा।”

50 त्याङ साक्खाले लाबोनपालिए येसुकाइ वार्ताते सुगाप्योङान।

51 उस्तेको माङकाइ दिगोरे सुति मिङए जुकुन पोरेसिदु दिका षारामि येसुको लिबि लागाइसिन। तोबाङ‍ए तो षाराकाइ चुम्योङ्नो,

52 तर म्युङ वार्ताते तो ट्‍याङट्‍याङ सुगाप्‍सिन।

येसु यहुदि जेखायोरिको हाबि

(मत्ति २६:५७-६८; लुका २२:५४-५५, ६३-७१; युहन्‍ना १८:१३-१४, १९-२४)

53 त्याङ तोबाङए येसुकाइ साक्खालेङि जेखा ठेमुकोते हेन्योङ्नो। तोङा जेखा ठेमुपालि, धर्म-गुरुपालि ङा सास्तर सायोङ्दुपालि मुम्सियोङ्ले होयोङ्थ्यो।

54 पत्रुस गुरि अलम्थाङिनि नाइ साक्खालेङि जेखा ठेमुको नेमको लाङ्‍गा दुङङा येसुको लिबि-लिबि याहान। त्याङ तोङा तिलङ्‍गापालिनामा होताले तो मे च्याटाङ्सिसा लागाइसिन।

55 जेखा ठेमुपालि ङा यहुदिपालिको साक्खाले जेखायोरिए येसुकाइ साच्छाको लागि तोको विरुद्धते प्रमान दाङ्‍योङ्नो, तर हाराओइ प्रमान माखालाम्योङ्नो।

56 आहेए येसुको विरुद्धते माछ्‍यात्दु छ्‍यातखाम पियोङ्नो, तर तोबाङए पियोङ्दु छ्‍यातखाम मामिलायान।

57 हानिकाए बे स्रेयोङ्ताले येसुको विरुद्धते काओनि माछ्‍यात्दु छ्‍यातखाम पियोङ्नो,

58 “काए इन्याङ यासिदु निए साइवान, ‘मिको लाʔए खेम्योङ्दु का परमेस्वरको मन्दिरकाइ गे भत्कैयुन्दु त्याङ मिको लाʔए माखेम्सिदु बेगाले नेम गे सुमउनिङा खेमुन्दु’।”

59 तर का सुचिते ओइ तोबाङको छ्‍यातखाम मामिलायान।

60 साक्खालेङि जेखा ठेमुए साक्खाले मिपालिको हाबि थेङ्ताले येसुकाइ आयुतुनो, “हारा नाङनामा हाराओइ जुवाफ माहो? का मिपालिए नाङ‍को विरुद्धते हारा छ्‍यातखाम पियोङ्ले नायोङ्‍दु?”

61 तर येसु सुमाक्‍का होकान त्याङ हाराओइ माङाहुनो। फिरि साक्खालेङि जेखा ठेमुए येसुकाइ आयुतुनो, “हारा नाङ परमधन्य परमेस्वरको चा ख्रिस्ट थानादु?”

62 येसुए ङाहुनो, “गाइ थाङादु। त्याङ निङ‍ए मिको चाकाइ सर्वसक्तिमानको चाखुरबासा होले होदु ङा सर्ग्याको खासुनामा युदु निनुदु।”

63 त्याङ साक्खालेङि जेखा ठेमुए उस्तेको म्युङ टेतोले ङाहुनो, “निकाइ बेगाले गुवापालिको हारा खट्‍टै पारायान रा?

64 काए इस्वर-निन्दा लोङुदु बे निङए साइओइ साइनुन। निङ हारा आलिनिदु?” त्याङ तोबाङ साक्खालेए येसु सिसाइ माफिको निदु ङाते गाल्प्या लागायोङ्नो।

65 येसुकाइ हानिकाए बे उस्तोसा लागाइसियोङान, त्याङ येसुको मेसे टिते तोकाइ णेणेते ङासा लागाइसियोङान, “नाङकाइ सुए णेनान? लौ निकाइ ङाइसे।” तोङिलिबि पहरेदारपालिए येसुकाइ उस्तेबाङको जिम्माते कायोङ्नो, त्याङ तोकाइ णेयोङ्नो।

पत्रुसए येसुकाइ इन्कार लोङुनो

(मत्ति २६:६९-७५; लुका २२:५६-६२; युहन्‍ना १८:१५-१८, २५-२७)

66 पत्रुस लाङ्‍गाते होदु बेरेङ साक्खालेङि जेखा ठेमुको दिका स्युन्डुनि न्हाङा युवान।

67 त्याङ तोए पत्रुसकाइ मे च्याटाङ्‍‍सिदु नितोले तोकाइ डाप्‍तोले ङाहुनो, “नाङ ओइ येसु नासरिनामा होनाथ्यो।”

68 तर तोए इन्याङ ङा-ङातोले इन्कार लोङुनो, “नाङए का हारा ङाङाले नाङादु, तो गाइ मासाइ त्याङ मागोओइ।” त्याङ पत्रुस प्रिङदाइको मुल खाणोङदाइ याहान। त्यै कालेङा गारे इखेह्‍यान।

69 स्युन्डुनिए पत्रुसकाइ फिरि निहुनो त्याङ तोते थेङ्‍योङ्दुपालिनामा ङासा लागाइसिन, “का बे तोबाङमध्येको दिका थादु।”

70 तर पत्रुसए फिरि इन्कार लोङुनो। छोन्चेदाइ तोको खेर्ते थेङ्‍योङ्दुपालिए पत्रुसकाइ ङायोङ्नो, “पक्‍कै नाङ तोबाङमध्येको दिका थानादु, हाराकाइभुन्या नाङ गालिलको मि थानादु।”

71 तर पत्रुसए उस्तेकाइ धिक्‍काराइसिताले ओचन च्याते ङासा लागाइसिन, “निङए ङानुले नानुदु मिकाइ गे माङोसाइ।”

72 त्यै कालेङा निसपारको गारे इखेह्‍यान, त्याङ पत्रुसकाइ येसुए इन्याङ ङाहुदु खाम लोङ याहान, “निसखेपका गारे इखेसा भुन्दा हाबि नाङए गाइकाइ सुमखेप्का इन्कार लोङ्‍ङादु।” त्याङ तो खामकाइ लोङ याताले पत्रुस धुरुधुरुति क्रेपान।

पिलातसको हाबि येसु

(मत्ति २७:१-२, ११-१४; लुका २३:१-५; युहन्‍ना १८:२८-३८)

15

1 बछिन्टे कापेलाङ नाइ जेखा ठेमुपालि, धर्म-गुरुपालि, सास्तर सायोङ्दुपालि ङा साक्खाले जेखायोरिए उस्तेबाङङा सल्‍लाह कियास्‍सियोङ्ताले येसुकाइ छ्‍युते हेन्योङ्नो, त्याङ पिलातसकोते सोम्प्यायोङ्नो।

2 पिलातसए येसुकाइ आयुतुनो, “हारा नाङ यहुदिपालिको धनै थानादु?”

येसुए तोकाइ ङाहुनो, “नाङए नाइ तुन्या ङाहुनादु।”

3 जेखा ठेमुपालिए येसुच्युरिते आहे खामको गाल्प्या लागायोङ्नो।

4 फिरि पिलातसए येसुकाइ आयुतुनो, “हारा नाङनामा हाराओइ जुवाफ माहो? योहो, नाङको विरुद्धते तोबाङए हानि खामको गाल्प्या लागायोङ्नाले नायोङ्नादु।”

5 तर येसुए हाराओइ माङाहुदुए पिलातस थोम्‍बेसिले थाहान।

येसुकाइ सात्सा फैसला

(मत्ति २७:१५-२६; लुका २३:१३-२५; युहन्‍ना १८:३९–१९:१६)

6 निस्तार-चाडको स्याङङा मिपालिए आमात्योङ्दु दिका खतकिकाइ पिलातसए तोर्ताते पिसा चलन होथ्यो।

7 तो बेरेङ बारब्‍बा नामेको दिका खतकि होदुथ्यो। तोए बेगाले बिद्रोहिपालिनामा दोङ्सिते आन्दोलनङा मि सातुले नाहुथ्यो।

8 योरि केल्योङ्ताले पिलातसकाइ तोको चलन ओनि तोबाङ‍को लागि दिगोरे माग याचिगाप्‍ते एपिइसे ङाते सेवासा लागाइसियोङान।

9 पिलातसए तोबाङकाइ आयुतुनो, “हारा गे निङको लागि यहुदिपालिको धनैकाइ तोर्ताते पिहुनिङ ङाते निङ आलिनिदु?”

10 हाराकाइभुन्या डाणए गर्दा नाइ जेखा ठेमुपालिए येसुकाइ चिचुम्योङ्‍ङादु ङाते पिलातसकाइ था निथ्यो।

11 बरु बारब्‍बाकाइ तोबाङको लागि पिलातसए तोर्ताते एपिहो ङाते जेखा ठेमुपालिए योरिकाइ लाङ्‍योङ्नो।

12 पिलातसए फिरि तोबाङकाइ आयुतुनो, “तुनि थाहानन्या निङए यहुदिपालिको धनै ङानुदु का मिकाइ गुरि गे हारा लोङ्‍ङु त्याङ?”

13 तोबाङ फिरि आर्टियोङान, “तोकाइ क्रुसते ख्वाहो।”

14 पिलातसए तोबाङ‍काइ ङाहुनो, “हाराकाइ? काए हारा अपराध लोङुले नाहुदु रा?”

तर झुन आठ्‍ठे नाइ आर्टियोङ्ताले तोबाङ‍ए ङायोङ्नो, “तोकाइ क्रुसते ख्वाहो।”

15 त्याङ पिलातसए योरिकाइ सन्तुस्ट लोङ्सा आलिताले तोबाङको लागि बारब्‍बाकाइ तोर्ताते पिहुनो, त्याङ येसुकाइ कोर्राए णेते क्रुसते ख्वासाकाइ सोम्प्याइनो।

तिलङ्‍गापालिए येसुकाइ ख्रायोङ्नो

(मत्ति २७:२७-३१; युहन्‍ना १९:२-३)

16 तिलङ्‍गापालिए येसुकाइ जेखा हाकिमको हिटिदुङङाको लाङ्‍गाते हेन्योङ्नो, त्याङ साक्खाले पल्टनकाइ चिमुम्योङ्नो।

17 तोबाङए येसुकाइ धनैए बुसिदुओनि म्युङ बुयोङ्नो, त्याङ पुटु नाइ पुटु थादु चिलिको मुकुट खेम्ते तोको कापुते बुयोङ्नो।

18 तोङिलिबि “सेवा, यहुदिपालिको धनै!” ङा-ङाते तोबाङए येसुकाइ सेवायोङ्नो।

19 तोबाङए येसुको कापुते लिङलिङए णे-णेते तोकाइ उस्तोयोङ्नो, त्याङ पोकोले दोयोङ्‍तोले तोकाइ सेवायोङ्नो।

20 येसुकाइ ख्राको दुम्तेलिबि तोबाङए धनैए बुसिदुओनि म्युङ टोइते पियोङ्नो, त्याङ तोको उस्तेको म्युङ बुते पियोङ्नो। तोङिलिबि तोबाङ‍ए तोकाइ क्रुसते ख्वासाकाइ प्रिङदाइ हेन्योङ्नो।

येसुकाइ क्रुसते ख्वायोङ्नो

(मत्ति २७:३२-४४; लुका २३:२६-४३; युहन्‍ना १९:१७-२७)

21 तोबाङए उलामते अलेक्जेन्डर ङा रुफसको आपा, कुरेनिङा होदु मि सिमोनकाइ देसेङि केल्‍ले होदु खालाम्योङ्नो, त्याङ तिलङ्‍गापालिए तोकाइ येसुको क्रुस चाबुते हेन्छाकाइ कर लागायोङ्नो।

22 तोङिलिबि तोबाङए येसुकाइ गलगथा यास्योङ्दु ठाइते केल्योङ्नो। गलगथाको पुर्तुङ्‍गा गुरि “खोपडिको ठाइ” थादु।

23 त्याङ तोबाङए येसुकाइ आसारेनाम मुर्रको आसा चुयोङ्दु उषारे अङ्‍गुरको इथेदु पाङ्‍कुनामा यायोङ्नो, तर येसुए तो मातुनान्।

24 तोङिलिबि तोबाङए येसुकाइ काँटि षाप्‍ते क्रुसते ख्वायोङ्नो। त्याङ सुए कुन्दु भा खालाम्सा ङाते तोबाङए तोको म्युङ किबोठासिसाकाइ उस्तेबाङङा चिठ्‍ठा चुयोङ्नो।

25 तोबाङए येसुकाइ क्रुसते ख्वायोङ्दु बेरेङ बछिन्टेको क्युत स्याले होथ्यो।

26 येसुको गाल्प्या-छेस्कोते “यहुदिपालिको धनै” ङाते ठेसिले होथ्यो।

27 तोबाङए येसुनामा निसका खुयुपालिकाइ ओइ क्रुसते ख्वायोङ्नो, दिकाकाइ तोको चाखुरबासा ङा बेगालेकाइ खोलाबासा। [

28 दोमाङको वाखे इन्याङगरि यागापान, “येसु अपराधिपालि नामा तिमान।”]a

29 तोङिनि यायोङ्दु मिपालिए उस्तेबाङको कान्टु लिठियोङ्तोले इन्याङ ङाते येसुकाइ ख्रायोङ्नो, “वाह! नाङ परमेस्वरको नेम भत्कैते सुमउनिङा नाइ खेम्सा मि!

30 क्रुसङिनि ओर्लाइसितानाले युवा त्याङ नाङथेकाइ चिमोसे!”

31 तुन्या नाइ जेखा ठेमुपालिए ओइ सास्तर सायोङ्दुपालिनामा इन्याङ ङा-ङाते येसुकाइ ख्रायोङ्नो, “काए बेगालेपालिकाइ बे चिमोहुनो, तर उस्तेकाइ गुरि चिमोसिको माथाङ!

32 का इस्राएलको धनै, ख्रिस्ट, नान क्रुसङिनि ओर्लाइसिताले एयुवा, त्याङ निए तो निवादु ङा बिस्वास लोङ्वादु।” येसुनामा क्रुसते ख्वासियोङ्दुपालिए ओइ तोको निन्दा लोङ्‍योङ्नो।

येसु सिह्‍यान

(मत्ति २७:४५-५६; लुका २३:४४-४९; युहन्‍ना १९:२८-३०)

33 उनिसे दिचिप निस स्यादुङिनि सुम स्यादुतेका साक्खाले राड्‍डेकाइ उखिङछोछोए कोङुनो।

34 सुम स्यादु बेरेङ येसुए इन्याङ ङातोले जेखा सारेए आर्टिकान, “इलोइ, इलोइ, लेमा सबखथनि?” काको पुर्तुङ्‍गा गुरि, “हे गाइको परमेस्वर, हे गाइको परमेस्वर, नाङए गाइकाइ हाराकाइ वार्ङाले नाङादु?”

35 दबितिबि थेङ्‍योङ्दुपालिमध्ये हानिकाए बे का सायोङ्तोले ङायोङ्नो, “योनो, तोए बे एलियाकाइ उरोहुले नाहुदु।”

36 त्याङ दिका द्रोचा याताले म्युङको कुटि राʔदु अङ्‍गुरको इथेदु पाङ्‍कुङा थुम्तोले दिगोरे लिङलिङते पोरेते येसुकाइ इन्याङ ङाते चितुनुनो, “योको, कुताओइ एलिया काकाइ क्रुसङिनि ओर्लाइसाकाइ युदु रा!”

37 येसुए जेखा सारे चिलेत्तोले ख्रो वारुनो।

38 परमेस्वरको मन्दिरको पर्दा च्युरिङिनि पोलेतेका निसफ्या थाताले टेकान।

39 येसुए इन्याङगरि ख्रो वार्दु नितोले तोको हाबिबासा थेङ्ताले होदु रोमि कप्‍तानए ङाहुनो, “छ्‍याततिनि नाइ का मि बे परमेस्वरको चा सो।”

40 तोङा हानि चामाइचापालिए अलम्थाङिनि का साक्खाले योयोङ्ले नायोङ्‍थ्यो। तोबाङङा मरियम मग्दलिनि त्याङ उच्याचा गुरि याकुब ङा योसेफको आमा मरियम ङा सलोमि होयोङ्थ्यो।

41 येसु गालिलङा होदु बेरेङ काबाङ तोको लिबि-लिबि चावायोङ्थ्यो, त्याङ तोको सेवा-टहल लोङ्‍योङ्थ्यो। तोनामा यरुसलेमङा केल्योङ्दु बेगाले आहे चामाइचापालि ओइ तोङा होयोङ्थ्यो।

येसुकाइ ठुम्योङ्नो

(मत्ति २७:५७-६१; लुका २३:५०-५६; युहन्‍ना १९:३८-४२)

42 नान ठाङडोलको इस्याङ अर्थात् दिसिसा-इस्याङको हाबिको इस्याङ, उखिङ्चा राले होदुथ्यो।

43 जेखायोरिको आठ्‍ठे नाइ जेखा मि अरिमाथियाको योसेफ, तोए परमेस्वरको राड्‍डेको उलाम योहुले नाहुथ्यो, तोए माआरिमारा पिलातसकोते याताले येसुको मोरो आमातुनो।

44 येसु काताङ नाइ सिको दुमान ङाते थासाइतोले पिलातस आठ्‍ठे नाइ थोम्‍बेसिले थाहान। त्याङ तोए रोमि कप्‍तानकाइ उस्तेकोते उरौतोले येसु सियान रा मासिताकि ङाते आयुतुनो।

45 येसु सिको दुम्‍दु खाम कप्‍तानङि थासाइतोले लिबि पिलातसए तोको मोरो योसेफकाइ हेन्छा अनुमति पिहुनो।

46 त्याङ योसेफए मलमलको म्युङ किनाइनो, त्याङ मोरोकाइ क्रुसङिनि न्हाते चिरोस्तोले त्यै म्युङए पोरेहुनो, त्याङ पाहाराङा मुते खेम्सिदु दिगोरे मोसानिङा नाहुनो। तोङिलिबि तोए दिगोरे जेखा णिङ गोरेचा हेन्ते मोसानिको उगो टिहुनो।

47 मरियम मग्दलिनि ङा योसेफको आमा मरियमए येसुको मोरो नायोङ्‍दु ठाइ नियोङ्ले नायोङ्‍थ्यो।

a 

15:28 हानि खारु पान्डुलिपिपालिङा का पद माइखालाम।

सिदुङि येसु रोलाङान

(मत्ति २८:१-८; लुका २४:१-१२; युहन्‍ना २०:१-१०)

16

1 दिसिसा इस्याङ ताप्‍ताले लिबि मरियम मग्दलिनि ङा याकुबको आमा मरियम त्याङ सलोमिए आसारेनाम मसला येसुको माङते उसुप्‍साकाइ किनायोङ्नो।

2 ड्रोउनिको पहिलो इस्याङ बछिन्टे नाइ उनि तोदु बेरेङ तोबाङ मोसानि राङ‍ङा यायोङान।

3 उलामते तोबाङ उस्तेबाङङा किङास्सियोङान, “निको लागि मोसानि‍को खाणोङको णिङ सुए षेते पिइथाङुन?”

4 त्याङ योबि योयोङ्दु बेरेङ तोबाङए तो णिङ षेयोङ्दु नियोङ्नो। णिङ आठ्‍ठे जेखा थ्यो।

5 तोङिलिबि मोसानि दुङङा बियोङ्दु बेरेङ तोबाङए उबो म्युङ बुसिदु दिका षारा मिकाइ चाखुरबासा होले होदु नियोङ्नो, त्याङ तोबाङ थोम्‍बेसिले थायोङान।

6 तर तोए तोबाङ‍काइ ङाहुनो, “थोम्‍बेसिले माथाने, निङए क्रुसते ख्वायोङ्दु नासरतको येसुकाइ दाङ्नुले नानुदु। तो काते माहो। तो बे रोलाङ्ताले स्रेको दुम्‍ले होदु। तोकाइ नायोङ्दु ठाइ का नाइ थादु, योनो।

7 नान याने, त्याङ पत्रुस ङा येसुको लाबोनपालिकाइ ङाते पिनो, ‘येसु निङको हाबि-हाबि गालिलङा याले होदु। तोए निङकाइ ङानिदुओनि निङए तोकाइ तोङा निनुदु’।”

8 तो चामाइचापालि मोसानि राङ‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ङि लेत्योङ्ताले सुगाप्सियोङान, हाराकाइभुन्या तोबाङ थोम्‍बेसिले थायोङ्ताले वारायोङ्ले होयोङ्थ्यो। त्याङ तोबाङए सुकाइओइ हाराओइ माङायोङ्नो, हाराकाइभुन्या तोबाङ आरियोङ्ले होयोङ्थ्यो।

येसु मरियम मक्दलिनिकोते चिखेत्सिन

(मत्ति २८:९-१०; युहन्‍ना २०:११-१८)

[

9 ड्रोउनिको पहिलो इस्याङको बछिन्टे नाइ येसु रोलाङ्ताले लिबि तो साक्खालेङि हाबि मरियम मग्दलिनिकोते चिखेत्सिन। मरियम मग्दलिनिङिनि तोए ड्रोगोरे बुमाङपालि चिलेत्ते नाहुथ्यो।

10 मरियम याताले येसुको लाबोनपालिकाइ का आप्राखाम ङाहुनो। तोबाङ विलाप यासि-यासिते क्रेप्‍योङ्‍ले होयोङ्थ्यो।

11 तर येसु रोलाङ्दु ङा मरियमकोते चिखेत्सिदु खाम तोबाङए सायोङ्ले ओइ तोबाङ मापातियोङान।

येसु निसका लाबोनपालिकोते चिखेत्सिन

(लुका २४:१३-३५)

12 तोङिलिबि निसका लाबोनपालि देसेदाइ यायोङ्दु बेरेङ तोबाङकोते येसु बेगाले रुबाते चिखेत्सिन।

13 त्याङ तोबाङ बुरुसियोङ्ताले याते लिबि बेगालेपालिकाइ षात्योङ्नो, तर तोबाङए तोबाङ‍काइ ओइ बिस्वास मालोङ्‍योङ्नो।

लाबोनपालिकाइ येसुको जेखा सन्देस

(मत्ति २८:१६-२०; लुका २४:३६-४९; युहन्‍ना २०:१९-२३; प्रेरित १:६-८)

14 तोङि लिबि येसु दिचिप दिका लाबोनपालिकोते तोबाङ डोन च्यासा होयोङ्दु बेरेङ चिखेत्सिन। त्याङ तोबाङ‍को अबिस्वास ङा लोङ्सेको कठोरताको लागि तोए तोबाङ‍काइ काटाहान। हाराकाइभुन्या तो रोलाङ्ताले स्रेते लिबि तोकाइ नियोङ्दुपालिको खाम तोबाङए बिस्वास मालोङ्‍योङ्तोकि थ्यो।

15 त्याङ येसुए तोबाङ‍काइ ङाहुनो, “साक्खाले अन्तर्मादातेङा यातिनिले साक्खाले मिपालिकाइ आप्राखाम चिनासाइनो।

16 बिस्वास लोङ्‍योङ्तोले बप्‍तिस्मा कायोङ्दुपालि चिमोसियोङ्दु, तर बिस्वास मालोङ्‍योङ्दुपालि गुरि गाल्प्या ठहरैसियोङ्दु।

17 बिस्वास लोङ्‍योङ्दुपालिनामा का डोरेपालि थादु–गाइको नामेते तोबाङए बुमाङपालि पोयोङ्दु, तोबाङए नाका खामपालि चिज्याङ्‍योङ्दु,

18 तोबाङए रुलपालि चुम्योङ्दु त्याङ निरेङ तुन्योङ्ले ओइ तोए तोबाङकाइ हाराओइ बिगार मालोङ। तोबाङ‍ए माथाङ्‍योदुपालि च्युरिते लाʔ नायोङ्दु त्याङ तोबाङ जाओइ जायोङ्दु।”

येसु साङ्‍राड्‍डेटो लाङ्सिन

(लुका २४:५०-५३; प्रेरित १:९-११)

19 इन्याङगरि तोबाङनामा चिज्याङ्‍को दुम्तेलिबि प्रभु साङ्‍राड्‍डेटो लाङ्सिन, त्याङ परमेस्वरको चाखुर लाʔबासा होकान।

20 त्याङ तो लाबोनपालि यायोङ्ताले साक्खाले ठाइङा प्रचार लोङ्‍योङ्नो। प्रभुए तोबाङनामानामा थाते जेत लोङुले नाहुनो, त्याङ डोरेपालिङि तोबाङको आप्राखामकाइ चिछ्‍यातुनो।]a

a 

16:9-20 हानि खारु पान्डुलिपिपालिङा का पदपालि माइखालाम।

लुकाए ठेहुदु

आप्राखाम

परिचय

लुका दिका उषारेको जेत लोङुदु डाक्टर थ्यो (कलस्सि ४:१४), त्याङ पावल प्रेरितको बान ठेदु दिका गोयाबान ओइ थ्यो। लुकाए का आप्राखाम जुकुन माथा तर “प्रेरितपालिको जेत” ङासिदु नाका करारको किताब ओइ ठेहुनो (लुका १:१-४; प्रेरित १:१-२ ङा योहो)। पावल प्रेरित प्रचार लोङ्साको लागि ग्रिस ङा टर्किङा दोस्रो ङा तेस्रोखेप यादु बेरेङ हानि ठाइङा लुका ओइ तोनामा याहान (प्रेरित १६:१०; २०:६ ङा योहो)। अन्‍तिम सागारिको थोकोते पावल रोमङा यादु बेरेङ लुका ओइ तोनामा होदुथ्यो (प्रेरित २७:१-२)। त्याङ रोमङा यालेत्ते पावल खतकिको रुपते टिसाठाइङा पाराइदु बेरेङ लुकाए तोको सेवा लोङुले नाहुथ्यो (२ तिमोथि ४:११)।

यैथादुए लुकाए ख्रिस्टियन धर्मको सुरुको सुचिते उस्ते सहभागि थाताले ठेहुनो।

मत्ति उस्ते यहुदि थादुए उस्तेको आप्राखाम विसेस लोङ्ते यहुदिपालिको लागि ठेहुनो। तर लुकागुरि ग्रिक थ्यो, यैथादुए तोए उस्तेको आप्राखाम विसेस लोङ्ते बेगालेडातिपालिए गोसागरि ठेहुले नाहुदु।

लुकाए उस्‍तेको आप्राखामङा मर्कुसको आप्राखामङा ठेसिदु आहे खामपालि दोहोर्‍यायुले नाहुदु, हाराकाइभुन्या मर्कुसको आप्राखाम साक्खालेङि हाबि ठेसिदु आप्राखाम थ्यो। मर्कुसए ठेहुदु खामबाहेक लुकाए हानि खामपालि उस्‍तेको आप्राखामङा ठेहुले नाहुदु। काङा मत्तिए ठेहुदु हानि खामपालि ओइ इखालाम्दु। बेगाले खामपालि लुकाको आप्राखामङा जुकुन इखालाम्दु।

निए चालिसिको माइदु गुरि हाराभुन्या लुका डाक्टर जुकुन माथातिनि दिका खारुखाम ठेसा मि ओइ थ्यो। का आप्राखाम ङा “प्रेरितपालिको जेत” को किताबङा ओइ लुकाए होसियारिनामा बिस्तारते आहे उच्या-उच्या छ्‍यात ऐतिहासिक खामपालि ठेहुले नाहुदु। लुकाए ठेहुदु घटनापालि छ्‍यात नाइ थादु थ्यो ङाते बेगाले आहे खारुखाम ङा बैग्‍यानिक अनुसन्धानङि प्रमानित थाले होदु। येसु ख्रिस्टको आप्राखाम कुन्दुओइ दिका मिए चालिसिदु पालाखे माथा, कागुरि दिगोरे छ्‍यात ङा खारुखामको खाम थादु।

लुकाए उस्तेको आप्राखाम कुन्दु सालङा ठेहुनो ङाते था मानि। आहे बाइबलको विद्वानपालिए लुकाको आप्राखाम इस्वि सम्बत् ६५-७० ङा ठेसिदु थ्यो ङाते बिचार लोङ्‍योङ्दु। बेगालेए तो भुन्दा लिबि ठेयोङ्दु ङाते यास्योङ्दु।

लुकाए ठेहुदु

आप्राखाम

1

1 निको आन्तारेङङा घटैताले यागाप्दु घटनापालिको तिमयोरि मुम्सा जेत आहे मिपालिए उस्ते-उस्तेबाङको लाʔते काइते नायोङ्दु।

2 तोबाङ हाबिङि नाइ का वाखेपालिकाइ उस्‍तेबाङको मेसेए नियोङ्‍दु गुवापालि ङा वाखे प्रचार लोङ्‍योङ्‍दु मिपालि थ्यो, त्याङ तोबाङए का खामपालि निकाइ सोम्प्याइन।

3 माननिय थियोफिलसकाइ सेवासेर्ग्याम, गे सुरुङि नाइ होसियार थाते साक्खाले खाम दाङुन्ले नाहुन्दु, त्याङ नान नाङकाइ का खाम ठेसा गाइ आप्रा आलिङान।

4 इन्याङगरि नाङए चिठेन्सिनादु खामपालि छ्‍यात सो ङाते नाङकाइ था थादु।

बप्‍तिस्मा-पिहुदु युहन्‍ना निʔसाको सुचिते अगमवाणि

5 हेरोद यहुदियाको धनै थादु स्याङङा अबिया यास्योङ्दु ठेमु योरिको जकरिया नामेको दिका ठेमु होदुथ्यो। जकरियाको उमा हारुन बंसको थ्यो, त्याङ तोको नामे ऐलिसिवा थ्यो।

6 तोबाङ निसका ओइ परमेस्वरको तागोते धर्मि थ्यो, त्याङ परमप्रभुको साक्खाले बक्‍के ङा धार्मिक विधानपालिते मागाल्‍प्‍या थाते चावायोङ्थ्यो।

7 तर तोबाङनामा दिक्‍काओइ हुचापालि माहोथ्यो, हाराकाइभुन्या एलिसिवा थारि थ्यो, त्याङ तोबाङ निसैका ओइ आठ्‍ठे ठाणा-ठोणि थाको दुम्योङ्ले होयोङ्थ्यो।

8 दिउनि जकरियाए परमेस्वरको तागोते उस्तेको योरिको पालोङा ठेमुको जेत लोङुले नाहुथ्यो।

9 ठेमुको जेतको रित ओनि चिठ्‍ठा चुयोङ्दु बेरेङ परमप्रभुको मन्दिरदुङङा बिते साङ ज्‍यौसा जेत जकरियाकाइ पारायान।

10 साङ ज्‍योहुदु बेरेङ मिपालिको साक्खाले योरिए प्रिङते प्रार्थना लोङ्‍योङ्‍ले नायोङ्‍थ्यो।

11 परमप्रभुको दिका साङ्‍राड्‍डेमि साङ ज्‍यौसा ठाइको चाखुरबासा थेङ्सिले होदु इचिनिसान।

12 जकरियाए तोकाइ नितोले अतलैताले आरिह्‍यान।

13 तर साङ्‍राड्‍डेमिए तोकाइ ङाहुनो, “नाङ माआरिए जकरिया, हाराकाइभुन्या नाङको प्रार्थना परमेस्वरए नासायुले नाहुदु, नान नाङको उमा एलिसिवाए नाङको लागि दिका चा निʔदु, त्याङ तोको नामे युहन्‍ना नाहो।

14 नाङ ताङ-ताङ्ते आस्ताङ्नादु, त्याङ आहे मिपालि हुचा निʔदु बेरेङ ताङ्‍योङ्दु।

15 हाराकाइभुन्या तो परमेस्वरको हाबि जेखा मि थादु, तोए अङ्‍गुरको इथेदु पाङ्‍कु ङा बेगाले हाराओइ आतोसा थोपालि मातुन। त्याङ उस्तेको आमाको बाङ्‍कालङिनि नाइ तो उल्फो लुङ्‍गुरिए क्लेङ्दु थादु।

16 तोए इस्राएलको मिपालिङि आहेकाइ तोबाङको परमप्रभु परमेस्वरदाइ बुरुकुदु।

17 आपापालिको लोङ्से चा-चामाइदाइ ङा बक्‍के मामानायोङ्दुपालिकाइ धर्मिपालिको सर्सिदाइ बुरुसा ङा प्रभुको लागि सुहाइसा दिगोरे डाति ठाङडोल लोङ्सा तोको हाबि-हाबि एलियाको लुङ्‍गुरि ङा बुताते तो चावादु।”

18 जकरियाए साङ्‍राड्‍डेमिकाइ ङाहुनो, “का गाइ कुनिगरि साइसा? गाइ ठोणे थाङान त्याङ गाइको उमा ओइ ठोणि थाचा याहान।”

19 साङ्‍राड्‍डेमिए तोकाइ ङाहुनो, “गाइ गाब्रिएल थाङादु। गाइ परमेस्वरको तागोते थेङ्‍ङाले होङादु। नाङनामा खाम लोङ्‍साकाइ ङा का आस्ताङ्साको आप्राखाम चिनासाइसाकाइ परमेस्वरए गाइकाइ ठोचा युत्ङाले नाङादु।

20 का खामपालि मायागाप्दुका नाङ ओङा थानादु त्याङ नाङए चिज्याङ्‍को माथाङ, हाराकाइभुन्या नाङए का खामते बिस्वास मालोङुनान्, तो उस्तेको स्याङङा यागाप्दु।”

21 मिपालिए जकरियाकाइ लाघियोङ्ले नायोङ्‍थ्यो, त्याङ तो परमेस्वरको मन्दिरङा ढिलो यासिदुए तोबाङ थोम्‍बेसिले थायोङान।

22 तो प्रिङदाइ लेत्चा रादु बेरेङ तोबाङनामा चिज्‍याङ्‍को माथाङुनो। त्याङ तोए परमेस्वरको मन्दिरङा दर्सन नितोले ङाते तोबाङए गोयोङ्नो। तोए तोबाङकाइ लाʔको दोए ङासा लागाइसिन, त्याङ तो ओङा थाते होकान।

23 तोए सेवा लोङ्‍सा इस्याङ दुम्‍ताले लिबि जकरिया नेमदाइ याहान।

24 तोङिलिबि तोको उमा एलिसिवा बाङ्‍काल थाहान, त्याङ वाल्ङा चालातेका षुल्सिताले होकान। त्याङ इन्याङ ङाहुनो,

25 “मिपालिको आन्‍तारेङङा कलङ्‍क षेसाकाइ परमेस्वरए गाइच्युरिते काओनि कृपा लोङुले नाहुदु।”

येसु निʔसाको सुचिते अगमवाणि

26 मतचालालिबि परमेस्वरए गाब्रिएल साङ्‍राड्‍डेमिकाइ गालिलको नासरत नामेको देसेङा ठोचा युतुनो।

27 गाब्रिएल दिका कन्‍या चामाइचाकोते याहान। तोकाइ दाउदको घरानाको योसेफ यास्योङ्दु दिका मिनामा बोरे लोङ्‍साकाइ आमात्‍सिले होथ्यो। तो कन्‍या चामाइचाको नामे मरियम थ्यो।

28 साङ्‍राड्‍डेमि तोकोते याताले ङाहुनो, “हे कृपा खालामुनादु चामाइचा, नाङकाइ सेवासेर्ग्याम परमेस्वर नाङनामा होदु।”

29 तर मरियम तो खाम साइतोले आठ्‍ठे नाइ काकादोको थाहान, त्याङ का कुन्‍नानि सेवासेर्ग्याम ङाते लोङ्सेङा चालिसिसा लागाइसिन।

30 साङ्‍राड्‍डेमिए तोकाइ ङाहुनो, “माआरिए, मरियम, हाराकाइभुन्या नाङए परमेस्वरको कृपा खालामुनाले नाहुनादु।

31 नान योहो, नाङ बाङ्‍काल थानादु, त्याङ दिका चा निनादु, त्याङ नाङए तोको नामे येसु नाहो।

32 तो जेखा मि थादु, त्याङ तोकाइ साक्खालेङि जेखा परमेस्वरको चा ङाते साक्खालेए उरोयोङ्‍दु त्याङ परमेस्वरए तोकाइ तोको ज्युज्यु च्याब्ज्यु दाउदको तितच्‍युलि पिहुदु।

33 तोए याकुबको बंसच्युरिते सधैँ राड्‍डे लोङुदु, त्याङ तो राड्‍डे कुतालेओइ माताप।”

34 मरियमए साङ्‍राड्‍डेमिकाइ ङाहुनो, “का कुनिगरि थादु, हाराकाइभुन्या गाइ दिका कन्या थाङादु।”

35 साङ्‍राड्‍डेमिए तोकाइ ङाहुनो, “उल्फो लुङ्‍गुरि नाङङा युदु, साक्खालेङि जेखा बुताको खिपा नाङच्युरिते पाराइदु। यैथादुए नाङए निʔनादु उल्फो हुचाकाइ परमेस्वरको चा ङाते उरोयोङ्‍दु।

36 योहो, नाङथेको ठातागोता एलिसिवा ओइ ठोणि कालेङा बाङ्‍काल थाले होदु। तो थारि ङाते इङोसाइथ्यो, तर नाले तोको बाङ्‍काल मतचालाको थाले होदु।

37 हाराकाइभुन्या परमेस्वरए लोङ्‍सा माथाङ्‍सा जेत हाराओइ माहो।”

38 मरियमए ङाहुनो, “योहो, गाइ परमप्रभुको स्युन्डुनि, गाइकाइ नाङको वाखे ओनि एथा।” त्याङ साङ्‍राड्‍डेमि तोङि ताजारे थाताले याहान।

मरियम ङा एलिसिवाको भेट

39 तो इस्याङङा मरियम हास्याङ-फास्याङ यासिताले यहुदियाको दिगोरे पाराभातेको देसेङा याहान,

40 त्याङ जकरियाको नेमङा बिताले एलिसिवाकाइ सेवासेर्ग्याम लोङुनो।

41 एलिसिवाए मरियमको सेवासेर्ग्याम साइ-मासाइ तोको बाङ्‍कालङा हुचा चलैसिन, त्याङ एलिसिवा उल्फो लुङ्‍गुरिए क्लेङान,

42 एलिसिवाए जेखा सारेए आर्टिताले ङाहुनो, “चामाइचापालिमध्‍ये नाङकाइ परमेस्वरए डुडु पिते नानादु, त्याङ नाङको बाङ्‍कालङा होदु हुचाकाइ डुडु पिते नाहुदु।

43 गाइच्युरिते कुनिगरि काओनि कृपा थाहान, त्याङ गाइको प्रभुको आमा गाइकोते केलान।

44 हाराकाइभुन्या योहो, नाङको सेवासेर्ग्याम गाइको कुल्नाङा पाराइ-मापाराइ हुचा गाइको बाङ्‍कालङा आस्ताङ्ताले चलैसिन।

45 तोए डुडु एखालामो, हाराकाइभुन्या परमप्रभुए तोकाइ ङाहुदु खाम यागाप्दु ङाते तोए बिस्वास लोङुनो।”

मरियमको स्तुतिको कारि

46 त्याङ मरियमए ङाहुनो,

“गाइको ख्रोए परमेस्वरको प्रसंसा लोङुदु,

47 त्याङ गाइको लुङ्‍गुरि गाइको मुक्तिदाता परमेस्वरते आस्ताङ्दु।

48 हाराकाइभुन्या परमेस्वरए उस्तेको स्युन्डुनिको खोरिङा गाइकाइ लोङ याले होदु।

योहो, नानङि साक्खाले डुरिको मिपालिए गाइकाइ डुडु खालामुदु ङायोङ्‍ङादु,

49 हाराकाइभुन्या सर्वसक्तिमान् परमेस्वरए गाइको लागि जेखा जेत लोङुले नाहुदु,

तोको नामे उल्फो होदु।

50 तोनामा आरियोङ्दुपालिच्‍युरिते

तोको कृपा पुस्‍तौँङिनि पुस्‍‍‍‍तौँतेका थादु।

51 तोए उस्तेको लाʔको बुता चिखेत्ते नाहुदु।

तोए डिलादुङङा खाबा तुन्सियोङ्दुपालिकाइ ठेठेमेरमेर लोङुले नाहुदु।

52 तोए बर्बदापालिकाइ तोबाङको तितच्युलिङि षेकुले नाहुदु,

त्याङ मालिम्‍चाकोपालिकाइ ह्‍याते लाङुते नाहुदु।

53 क्रायोङ्दुपालिकाइ तोए आप्रादु च्यासा थोए चिक्वासुले नाहुदु,

तर दाक्पोपालिकाइ तोए फुङ्‍गा लाʔ ठोते नाहुदु।

54 तोए उस्तेको कृपा लोङ याताले

उस्तेको स्युन्डुरि इस्राएलकाइ सघैयुले नाहुदु।

55 निको ज्युज्यु च्याब्‍‍‍‍‍‍‍‍ज्‍‍युपालिकाइ ङाहुदुओनि,

अब्राहाम ङा तोको लिबिको खलकपालिकाइ

साक्खाले इस्याङको लागि दया चिखेतुले नाहुदु।”

56 मरियम एलिसिवानामा प्राय सुमचालातेका होताले उस्तेको नेमनाइ बुरुसिन।

बप्‍तिस्मा-पिहुदु युहन्‍ना निकान

57 एलिसिवाको सुक्यारि थासा स्याङ केलान, त्याङ तोए दिका चा निकान।

58 परमेस्वरए तोच्युरिते तोको जेखा अनुग्रह चिखेत्‍ते नाहुदु ङाते सायोङ्तोले तोको योन्दापालि ङा ठातागोतापालि तोनामा ताङ्‍योङान।

59 लाउनि लिबि तोबाङ हुचाको खतना लोङ्साकाइ केल्‍योङान, त्याङ तोको नामे आपाको नामे ओनि जकरिया नासा दाङ्‍योङ्नो।

60 तर तोको आमाए ङाहुनो, “माथा, काको नामे युहन्‍ना नाʔको माइदु।”

61 तोबाङए एलिसिबाकाइ ङायोङ्नो, “नाङको ठातागोताङा काओनि नामे होदु सुओइ माहो।”

62 त्याङ तोबाङए तोको आपाकाइ लाʔको दोए आयुत्योङ्नो, “नाङए काको नामे हारा नासा आलिनादु?”

63 तोए दिगोरे सेङको फाल्‍या आमात्तोले “तोको नामे युहन्‍ना थादु,” ङाते ठेते पिहुनो। तोबाङ साक्खाले थोम्‍बेसिले थायोङान।

64 छोन्चाको-छोन्चे तोको उगो टाङान त्याङ पिल पिलान त्याङ परमेस्वरको प्रसंसा लोङ्सा लागाइसिन।

65 तोबाङको साक्खाले योन्दापालि आरियोङान। यहुदियाको साक्खाले पाराभातेको देसेभरि का घटनाको चर्चा हेलान।

66 का खाम सायोङ्दुपालि साक्खालेए का हुचा लिबि कुन्दुनि थादु थाङुन ङाते उस्तेबाङको डिलाङा चालिसियोङान, हाराकाइभुन्या परमप्रभुको लाʔ तोच्युरिते होदुथ्यो।

जकरियाको कारि

67 तोको आपा जकरिया उल्फो लुङ्‍गुरिए क्‍लेङ्ताले अगमवाणि चिच्‍याङ्सा लागाइसिन,

68 “इस्राएलको परमप्रभु, परमेस्वरको प्रसंसा एथा!

हाराकाइभुन्या तो युले होदु, त्याङ उस्तेको मिपालिकाइ उद्धार लोङुले नाहुदु!

69 तोए निको लागि उस्तेको दर्माया दाउदको खलकङि

दिका बर्बदा मुक्तिदाता खडा लोङुले नाहुदु।

70 तोए सारु कालेङि नाइ

उस्तेको उल्फो अगमवक्तापालिको उगोङि चिज्याङान।

71 नान निको सत्तुरपालिङि ङा निकाइ आजिर्योङ्दु साक्खालेको लाङि निए उद्धार खालाम्वादु।

72 तोए निको ज्युज्यु च्‍‍‍‍‍‍याब्‍‍‍‍‍‍‍‍‍‍‍‍‍‍‍‍‍‍‍‍‍‍‍‍च्‍‍‍‍‍‍‍‍‍‍‍‍‍‍‍‍‍युपालिकाइ कृपा चिखेत्साकाइ

ङा उस्तेको उल्फो करार लोङ चिहेन्सिसाकाइ,

73 तोए निको च्याब्ज्यु अब्राहामनामा च्यादु ओचन याचिगापुनो,

74 नि निको सत्तुरपालिको लाङि चिप्णोत्सिको एथाङ्वा त्याङ माआरिमारा,

75 निको साक्खाले लेकङा उल्फोचाते ङा धार्मिकताते तोको हाबि तोको सेवा लोङ्सा एखालाम्‍‍‍‍‍वा।

76 “ए हुचा, नाङ सर्वोच्‍‍‍‍‍‍‍‍‍‍‍‍‍‍‍‍‍‍‍‍चको परमेस्वरको अगमवक्ता ङाते चिउरौसिनादु,

हाराकाइभुन्या नाङ प्रभुको हाबि-हाबि तोको उलाम ठोङ्डोल लोङ्सा यानादु,

77 तोको मिपालिकाइ लुप-गोनिगोम्ते

मुक्तिको सर्सि पिसाकाइ,

78 निको परमेस्वरको लिउलिउ कृपाको कारनए,

साङ्‍राड्‍डेङि बछिन्टेको आथाङ निच्युरिते पाराइदु,

79 त्याङ उखिङछोछो ङा सिसाको खिपाङा होयोङ्दुपालिए आथाङ खालाम्योङ्दु,

त्याङ निको कोन्टे थेमथेमको उलामदाइ चिचावात्‍सिदु।”

80 त्याङ हुचा युहन्‍ना जेखा थाचा याहान ङा लुङ्‍गुरिङा दर्बिलो थाचा याहान, त्याङ इस्राएलिपालिकोते हाङहाङति माचिखेत्सिदुका तो पान्थार-ठाइङा नाइ होकान।

येसु ख्रिस्ट निकान

(मत्ति १:१८-२५)

2

1 तो इस्याङङा कैसर अगस्टसए उस्तेको साक्खाले राड्‍डेङा मिपालिको मितिम काइनो ङाते बक्‍के पिहुनो।

2 कुरेनियस सिरिया यास्योङ्दु ठाइको जेखा हाकिम थादु बेरेङ का साक्खालेङि हाबिको मितिम थ्यो।

3 साक्खाले उस्ते-उस्तेबाङको नामे चिठेसाकाइ उस्ते-उस्तेबाङको राडेपाडेङा यायोङान।

4 योसेफ ओइ नामे चिठेसाकाइ गालिलको नासरतङि यहुदाको बेथेलेहेम यास्योङ्दु दाउदको राडेपाडेङा याहान, हाराकाइभुन्या तो दाउदको कुटुम्बा ङा बंसको थ्यो।

5 नामे चिठेसा तो उस्‍तेनामा बोरे लोङ्‍साकाइ आमात्सिदु मरियमकाइ ओइ उस्‍तेनामा हेन्ते याहान। मरियम बाङ्‍काल थ्यो।

6 तोबाङ तोङा होयोङ्दु बेरेङ नाइ मरियमको हुचा निʔसा स्याङ केलान।

7 तोए उस्तेको थेपेच्या चा निकान त्याङ तोकाइ म्युङए पोरेते कोङङा नाहुनो, हाराकाइभुन्या तोबाङको लागि घ्याङङा होʔसा ठाइ माहोथ्यो।

गोठाइलोपालि ङा साङ्‍राड्‍डेमिपालि

8 तो ठाइङा गोठाइलोपालि होयोङ्थ्यो, तोबाङए टाहे थालिङा उस्‍तेबाङको बेणेकाइ योयोङ्थ्यो।

9 प्रभुको दिका साङ्‍राड्‍डेमि तोबाङकोते चिखेत्सिन, त्याङ प्रभुको महिमाको आथाङकोन्टे तोबाङको धादाइ-कादाइ मिर्लिकान, त्याङ तोबाङ आठ्‍ठे आरियोङान।

10 त्याङ साङ्‍राड्‍डेमिए तोबाङकाइ ङाहुनो, “माआरिने, हाराकाइभुन्या योनो, गे निङकाइ आठ्‍ठे आस्ताङ्साको आप्राखाम चिनासाइनिङादु, कागुरि साक्खाले मिपालिको लागि थादु।

11 याङ दाउदको राडेपाडेङा निङको लागि दिका मुक्तिदाता निʔले होदु, तोगुरि ख्रिस्ट प्रभु थादु।

12 निङकाइ डोरेगुरि का थादु: निङए दिका हुचाकाइ म्युङए पोरेते कोङङा चिचामिते नायोङ्दु खालाम्नुदु।”

13 एक्‍कासि तो साङ्‍राड्‍डेमिनामा साङ्‍राड्‍डेको तिलङ्‍गाको दिगोरे योरि चिखेत्सियोङान। परमेस्वरको स्तुति लोङ-लोङ्ते तोबाङए ङायोङ्नो,

14 “सर्वोच्‍चङा परमेस्वरकाइ महिमा,

त्याङ अन्तर्मादातेङा तोको निगाह खालाम्योङ्दु मिपालिकाइ थेमथेम!”

15 त्याङ साङ्‍राड्‍डेमिपालि तोबाङङि ताजारे थाते साङ्‍राड्‍डेटो बुरुसियोङान, त्याङ गोठाइलोपालि उस्तेबाङङा किङास्सियोङान, “राने, नि बेथलेहेमतेका हेन्को, त्याङ तोङा घटैदु घटना ङा परमेस्वरए निकाइ ङाइदु खाम याते योको।”

16 गोठाइलोपालि हास्याङ-फास्याङति यायोङान, त्याङ तोबाङए मरियम ङा योसेफ निसैकाकाइ ङा कोङङा आमिले होदु हुचाकाइ नियोङ्नो।

17 तोबाङए का निते लिबि का हुचाको सुचिते तोबाङए सायोङ्दु खाम बेगालेपालिकाइ षात्योङ्नो।

18 गोठाइलोपालिए षात्योङ्दु खाम नासायोङ्दुपालि साक्खाले थोम्‍बेसिले थायोङान।

19 तर मरियमए का साक्खाले खाम नासाइतोले उस्तेको लोङ्सेङा पेपुनो।

20 तोबाङए सायोङ्दु ङा नियोङ्दु साक्खाले खामपालिको लागि परमेस्वरको महिमा ङा प्रसंसा लोङ-लोङ्ते गोठाइलोपालि बुरुसियोङान। का साक्खाले खाम साङ्‍राड्‍डेमिए तोबाङकाइ ङाहुदु ओनि थाहान।

परमेस्वरको नेमङा येसुको अर्पन

21 ला उनिलिबि हुचाकाइ खतना लोङ्‍योङ्तोले तोको नामे येसु नायोङ्नो। तो नामे तो बाङ्‍कालङा केल्सा भुन्दा हाबि नाइ साङ्‍राड्‍डेमिए पिते नाहुथ्यो।

22 मोसाको राजगाल ओनि तोबाङको सोचि थासा स्याङ ताप्को दुम्तेलिबि योसेफ ङा मरियमए तोकाइ परमप्रभुको तागोते अर्पन लोङ्साकाइ यरुसलेमङा केल्योङ्नो।

23 परमप्रभुको राजगालङा इन्याङगरि ठेसिले होदु, “पहिला निʔदु हरेक थेपेच्या चागुरि परमप्रभुको लागि अर्पन लोङ्‍को माइदु।”

24 त्याङ “निसका फुर्कुन वा पुर्कुनको निसका हुचा” ङाते परमप्रभुको राजगालङा ङासिदु ओनि तोबाङए पर्ति दरिसाकाइ केल्योङ्नो।

25 यरुसलेमङा दिका सिमियोन नामे थादु मि होथ्यो। तो इस्राएलको सान्त्वनाको आसे लोङ्सा धर्मि ङा भक्तजन थ्यो, त्याङ उल्फो लुङ्‍गुरि तोच्युरिते होʔलेहोथ्यो।

26 “परमेस्वरको ख्रिस्टकाइ मानिहुनादुका नाङ मासि” यास्योङ्दु आथाङकोन्टे तोए उल्फो लुङ्‍गुरिङि खालामुले नाहुथ्यो।

27 तो उल्फो लुङ्‍गुरिको अगुवाइते परमेस्वरको मन्दिरङा केलान। आमा-आपाए हुचा येसुकाइ तोको लागि राजगाल ओनिको विधि लोङ्साकाइ परमेस्वरको मन्दिरदुङङा केल्योङ्नो।

28 तोकालेङा सिमियोनए हुचाकाइ उस्तेको आङ्ख्याते नातोले परमेस्वरकाइ होहोइ दरिते ङाहुनो,

29 “नान हे परमेस्वर, नाङको वाखेओनि

नाङए नाङको दर्मायाकाइ थेमथेमनामा ताजारे प्याङ।

30 हाराकाइभुन्या गाइको मेसेए नाङको उद्धार निते नाहुदु,

31 तो उद्धार नाङए साक्खाले मिपालिको तागोते ठाङडोल लोङ्ते नाहुनादु।

32 तो बेगालेडातिपालिकाइ नाङको आलि चिखेत्‍सा आथाङ

ङा नाङको मि इस्राएलको महिमा थादु।”

33 तोको सुचिते चिज्याङ्‍योङ्दु खाम सायोङ्‍तोले तोको आपा-आमा थोम्‍बेसिले थायोङान।

34 सिमियोनए तोबाङकाइ डुडु पिहुनो, त्याङ तोको आमा मरियमकाइ ङाहुनो, “योहो, का हुचा इस्राएलङा आहेको पतन ङा उद्धारको लागि केलेसिले होदु। तो परमेस्वरङि दिगोरे डोरेको रुपते ठोचायुत्‍सिदु थादु, तर आहेए तोको बिरोधते चिज्याङ्‍योङ्दु।

35 इन्याङगरि आहे डिलाको आलिपालि चिखेत्सियोङ्दु, त्याङ सोठाए नाङको नाङथेको डिला ओइ चिपोङुदु।”

36 आसेरको कुलङा फनुएलको चामाइ हन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ना नामेको दिका आठ्‍ठे ठोणि अगमवादिनि होदुथ्यो, तो षार्मा कालेङङा बोरे यासिताले ड्रोदाङ जुकुन लावानामा होले होथ्यो।

37 त्याङ लावा सिताले तो लाचिप ओलिदाङ गाप्ले होदुथ्यो। तोए परमेस्वरको मन्दिर कुतालेओइ मार्तोताथ्‍‍‍‍यो, तर उल्छ्‍या होताले टाहे उनिसे प्रार्थना लोङ्ते परमेस्वरकाइ पुडाहुदु थ्यो।

38 तोकालेङा तो केल्ताले परमेस्वरकाइ होहोइ पिहुनो, त्याङ यरुसलेमको उद्धार लाघियोङ्‍दुपालि साक्खालेकाइ हुचाको सुचिते ङाहुनो।

39 योसेफ ङा मरियमए परमप्रभुको विधि ओनि साक्खाले जेत लोङ्‍को दुम्तेलिबि तोबाङ उस्तेबाङको राडेपाडे गालिलको नासरतङा बुरुसियोङान।

40 हुचा जेखा ङा दर्बिलो थाचा याहान। तो सर्सिए क्लेङान त्याङ परमेस्वरको अनुग्रह तोच्युरिते होथ्यो।

परमेस्वरको मन्दिरङा हुचा येसु

41 येसुको आपा-आमा निस्तार-चाडङा हरेक दाङ यरुसलेम यायोङ्थ्यो।

42 येसु दिचिप निस दाङको थादु बेरेङ तोबाङ चाडको विधि ओनि यरुसलेमङा यायोङान।

43 चाडको इस्याङ दुम्‍तेलिबि तोबाङ बुरुसियोङ्दु बेरेङ हुचा येसुगुरि यरुसलेमङा नाइ होकान। कागुरि तोको आपा-आमाए था मासायोङ्नो।

44 तो थोकोमिपालिको योरिङा होदु थाङुन ङाते आलियोङ्ताले तोबाङ दिउनिको उलाम यायोङान, तोकाइ तोबाङए उस्तेबाङको ठातागोताङा त्याङ ङोसायोङ्दुपालिकोङा दाङ्‍योङ्नो,

45 तर माखालाम्योङ्दु बेरेङ तोकाइ दाङ्चा-दाङ्चा यरुसलेमङा नाइ बुरुसियोङान।

46 सुमउनि लिबि तोबाङए येसुकाइ परमेस्वरको मन्दिरङा चिठेन्योङ्दुपालिनामा होताले तोबाङको खाम नासाइ-नासाइते ङा तोबाङकाइ प्रस्‍न आयुतुले नाहुदु खालाम्योङ्नो।

47 नासायोङ्दुपालि साक्खाले तोको गोको थाङ्सा बुता ङा तोए पिहुदु जुवाफपालिङि थोम्‍बेसिले थायोङान।

48 तोकाइ नियोङ्‍तोले तोको आपा-आमा थोम्‍बेसिले थाते तोको आमाए तोकाइ ङाहुनो, “चा, नाङए निकाइ का हारा लोङिन? योहो, नाङको आपा ङा गाइ दोख्‍‍याइतिनिका नाङकाइ दाङ्वाले नावाथ्यो।”

49 येसुए तोबाङकाइ ङाहुनो, “निङए गाइकाइ हाराकाइ दाङ्‍योङ्‍ङादु? हारा गाइ गाइथेको आपाको नेमते थाको माइदु ङाते निङकाइ था मानिथ्यो?”

50 तर तोए ङाहुदु खाम तोबाङए मागोयोङ्नो।

51 तोङिलिबि तोबाङनामा तो नासरतङा बुरुसिन, त्याङ तोबाङको आग्याकारि थाते होकान। तोको आमाए का साक्खाले खाम उस्तेको लोङ्सेङा नाहुनो।

52 त्याङ येसु सर्सिङा ङा माङते, परमेस्वर ङा मिपालिको अनुग्रहङा जेखा थाचा याहान।

बप्‍तिस्मा-पिहुदु युहन्‍ना

(मत्ति ३:१-१२; मर्कुस १:१-८; युहन्‍ना १:१९-२८)

3

1 कैसर तिबेरिअसको सासनकालेको पन्ध्रौँ दाङङा पन्तियस पिलातस यहुदियाको जेखा हाकिम थ्यो। तो स्याङङा हेरोद गालिलको सासक थाले होदुथ्यो। त्याङ तोको हु फिलिप इतुरिया ङा त्राखोनितिसको सासक थ्यो, त्याङ लुसानियास अबिलेनेको सासक थ्यो।

2 हन्‍नास ङा कैयाफाको साक्खालेङि जेखा ठेमुको स्याङङा परमेस्वरको वाखे पान्थार-ठाइङा जकरियाको चा युहन्‍नाकोते केलान।

3 तोए लुप गोनिगोम्साको लागि ख्रोइबुरुको बप्‍तिस्मा प्रचार लोङ-लोङ्ते यर्दन षोङको धादाइ-कादाइको साक्खाले ठाइदाइ केलान।

4 यसैया अगमवक्ताको वाखेको किताबङा काओनि ठेसिले होदु:

“पान्थार-ठाइङा दिका आर्टिदुको सारे,

‘परमप्रभुको लागि उलाम ठाङडोल लोङ्नो,

तोको लागि गोहो थेन्दु लोङ्नो।

5 साक्खाले ओङ्‍गाणे पुर्‍याइदु,

हरेक पाराभाते ङा डन्डि थालि थादु।

कार्लाङकुर्लिङ उलाम थेन्दु थादु,

त्याङ खाणाखोणे उलामपालि थालि थादु,

6 त्याङ साक्खाले ख्रोयिए परमेस्वरको मुक्ति नियोङ्दु’।”

7 तोनामा बप्‍तिस्मा काइसा केल्योङ्दु योरिपालिकाइ युहन्‍नाए ङाहुनो, “ए रुलको हुचापालि, रासा सोदु परमेस्वरको रागेङि सुगाप्साकाइ निङकाइ सुए चेतावनि पिनिन?

8 यैथाताले ख्रोइबुरु ओनिको से चिसेनो। ‘निको आपा अब्राहाम थादु’ ङाते निङ चिप्णोत्सिको थाङ्‍नुदु ङा-ङाते माचावाने। हाराकाइभुन्या गे निङकाइ ङानिङादु, परमेस्वरए का णिङपालिङि अब्राहामको खलक दोइकासा थाङुदु।

9 नाले रापा दोम्बोको नाराङा पाराइको दुम्‍ले होदु। यैथाताले आप्रादु से माचिसेकुदु साक्खाले दोम्बो पाल्ते मेङा चिसिदु।”

10 मिपालिए युहन्‍नाकाइ आयुत्योङ्नो, “तुनि थाहानन्या निए हारा लोङ्सा?”

11 तोए तोबाङकाइ जुवाफ पिहुनो, “निसगोरे दौरा होदुए, माहोदुकाइ दिगोरे एपिहो, त्याङ उस्तेनामा च्यासा थो होदुए ओइ तुन्‍‍‍‍‍‍‍‍‍‍या नाइ एलोङो।”

12 ठ्‍या मुम्योङ्दुपालि बप्‍तिस्मा काइसाकाइ केल्योङान, त्याङ तोकाइ आयुत्योङ्नो, “गुरु, निए हारा लोङ्‍ङि?”

13 तोए तोबाङकाइ ङाहुनो, “निङकाइ ङासिदु भुन्दा आहे माकाइनो।”

14 त्याङ तिलङ्‍गापालिए ओइ आयुत्योङ्नो, “निए गुरि हारा लोङ्‍ङि?”

तोए तोबाङकाइ ङाहुनो, “सुओइच्‍‍‍‍‍‍‍‍‍‍‍युरिते अत्याचार लोङ्ते, त्याङ माछ्‍यात्दु गाल्प्या लागाइते माकात्‍‍‍‍‍‍‍‍‍‍‍‍‍‍‍नो। निङ निङथेको तलबते आस्माताङ्सिने।”

15 मिपालिए मसिह युदु ङाते लाघियोङ्ले नायोङ्‍थ्यो, त्याङ साक्खालेए उस्तेबाङको लोङ्सेङा युहन्‍नाकाइ नाइ मसिहa थादु रा ङाते चालिसियोङ्ले होयोङ्थ्यो।

16 त्याङ युहन्‍नाए तोबाङ साक्खालेकाइ जुवाफ पिहुनो, “गे निङकाइ पाङ्‍कुए बप्‍तिस्मा पिनिङादु, तर दिका गाइङिनि बर्बदा मि युले होदु, तोको पाइपानाको षाक्पा फेत्सा योग्यको गाइ मानि। तोए निङकाइ उल्फो लुङ्‍गुरिए ङा मेए बप्‍तिस्मा पिनिदु।

17 पित्रेप्सा लेम्‍‍‍‍‍‍‍बे तोको नाइ लाʔते होदु, त्याङ तोए तोको खालाकाइ षाङसेङ लोङुदु, त्याङ जाछो उस्तेको गुङ्‍कुटिङा मुमुदु, तर डाङ्र्‍याकाइ गुरि मासिसा मेङा ज्योहुदु।”

18 इन्याङगरि नाइ बेगाले आहे अर्तिपालिङि चिठेन्तोले युहन्‍नाए मिपालिकाइ आप्राखाम चिनासायुनो।

19 तर सासक हेरोदए उस्तेको हुको उमा हेरोदियासकाइ नाहुदुए युहन्‍नाए तोको माआप्रादु जेत निते तोकाइ आषाहुले नाहुथ्यो।

20 युहन्‍नाकाइ टिसाठाइङा टितोले तोए का साक्खाले माआप्रादु जेतपालिच्युरिते अझै बेगाले दिगोरे माआप्रादु जेत थपैनो।

येसुको बप्‍तिस्मा

(मत्ति ३:१३-१७; मर्कुस १:९-११)

21 साक्खाले मिपालिए बप्‍तिस्मा कायोङ्नो, त्याङ येसुए ओइ बप्‍तिस्मा काइते प्रार्थना लोङुले नाहुथ्यो, तोकालेङ साङ्‍राड्‍डे टाङान,

22 नान उल्फो लुङ्‍गुरि फुर्कुन ओनि तोच्युरिते युवान। त्याङ साङ्‍राड्‍डेङि काओनि सारे युवान, “नाङ गाइको आप्रानादु चा थानादु। नाङनामा गाइ आठ्‍ठे ताङ्‍ङाले होङादु।”

येसुको ज्युज्यु च्याब्ज्यु

(मत्ति १:१-१७)

23 येसुए उस्तेको जेत लोङ्सा लागाइसिदु बेरेङ तो सुमचिप दाङको जति थाले होदुथ्यो। मिपालिए तो योसेफको चा थादु आलियोङ्दुथ्यो।

योसेफ एलिको चा थ्यो,

24 एलि मत्तातको चा,

मत्तात लेविको चा, लेवि मल्किको चा,

मल्कि यान्‍नाको चा, यान्‍ना योसेफको चा,

25 योसेफ मत्ताथियासको चा, मत्ताथियास आमोसको चा,

आमोस नहुमको चा, नहुम इसलिको चा,

इसलि नग्‍गैको चा,

26 नग्‍गै माथको चा,

माथ मत्ताथियासको चा, मत्ताथियास सेमैनको चा,

सेमैन योसेखको चा, योसेख योदाको चा,

27 योदा योआननको चा, योआनन रेसाको चा,

रेसा यरुबाबेलको चा, यरुबाबेल सालतिएलको चा,

सालतिएल नेरिको चा,

28 नेरि मल्‍किको चा,

मल्कि अद्दिको चा, अद्दि कोसामको चा,

कोसाम एलमादमको चा, एलमादम एरको चा,

29 एर यहोसुको चा, यहोसु एलिएजरको चा,

एलिएजर योरिमको चा, योरिम मत्तातको चा,

मत्तात लेविको चा,

30 लेवि सिमियोनको चा,

सिमियोन यहुदाको चा, यहुदा योसेफको चा,

योसेफ योनानको चा, योनान एल्याकिमको चा,

31 एल्याकिम मलेआको चा, मलेआ मिन्‍नाको चा,

मिन्‍ना मत्ताथाको चा, मत्ताथा नातानको चा,

नातान दाउदको चा,

32 दाउद यिसैको चा,

यिसै ओवेदको चा, ओवेद वोअजको चा,

वोअज सल्‍‍‍‍‍‍मोनको चा, सल्‍‍‍‍‍मोन नहसोनको चा,

33 नहसोन अम्मिनादाबको चा, अम्मिनादाब आरामको चा,

आराम हेस्रोनको चा, हेस्रोन फारेसको चा,

फारेस यहुदाको चा,

34 यहुदा याकुबको चा,

याकुब इसहाकको चा, इसहाक अब्राहामको चा,

अब्राहाम तेरहको चा, तेरह नाहोरको चा,

35 नाहोर सरुगको चा, सरुग रउको चा,

रउ पेलेगको चा, पेलेग एबेरको चा,

एबेर सेलहको चा,

36 सेलह केनानको चा,

केनान अर्पछेदको चा, अर्पछेद सेमको चा,

सेम नोआको चा, नोआ लेमेखको चा,

37 लेमेख मतुसेलहको चा, मतुसेलह हनोकको चा,

हनोक येरेदको चा, येरेद महलालेलको चा,

महलालेल केनानको चा,

38 केनान एनोसको चा,

एनोस सेतको चा, सेत आदमको चा,

आदम परमेस्वरको चा थादुथ्यो।

a 

3:15 मसिह – ग्रिक खामते ख्रिस्ट ङासिले होदु।

सेसेन्तारए येसुकाइ बाटेसाइङा चुकुनो

(मत्ति ४:१-११; मर्कुस १:१२-१३)

4

1 येसु उल्फो लुङ्‍गुरिए क्लेङ्ते यर्दनङि बुरुसिन, त्याङ लुङ्‍गुरिए तोकाइ पान्थार-ठाइङा हेनुनो,

2 त्याङ पान्थार-ठाइङा ओलिचिप उनितेका सेसेन्तारए तोकाइ बाटेसाइ लोङुनो। तो इस्याङपालिङा तोए हारा ओइ माच्‍‍‍‍‍‍‍‍‍याहान, त्याङ ओलिचिप इस्याङ लिबि तो क्रायान।

3 सेसेन्तारए तोकाइ ङाहुनो, “नाङ परमेस्वरको चा थानानन्‍या का णिङकाइ माणाइ था ङाते बक्‍के पिहो त्याङ तो माणाइ एथा।”

4 येसुए तोकाइ ङाहुनो, “दोमाङङा काओनि ठेसिले होदु: ‘मि माणाइए जुकुन मामो’।”

5 सेसेन्तारए तोकाइ दिगोरे चोङचोङ डन्डिते हेनुनो त्याङ दिखेपते अन्तर्मादातेको साक्खाले राड्‍डेपालि चिखेतुनो।

6 त्याङ सेसेन्तारए येसुकाइ ङाहुनो, “गे का साक्खालेको अधिकार नाङकाइ पिसा, हाराकाइभुन्या का साक्खाले गाइकाइ पिते नाङादु, त्याङ गे आलिङादु मिकाइ पिहुन्दु।

7 नाङए गाइकाइ सेवाङानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍या का साक्खाले नाङको थादु।”

8 येसुए तोकाइ ङाहुनो, “दोमाङङा काओनि ठेसिले होदु: ‘नाङए परमप्रभु नाङथेको परमेस्वरकाइ सेवासेर्ग्याम लोङो, त्याङ तोको जुकुन सेवा लोङो’।”

9 त्याङ सेसेन्तारए येसुकाइ येरुसलेमङा हेन्‍‍‍‍‍‍‍‍‍‍तोले परमेस्वरको मन्दिरको टुक्पाते नाहुनो त्याङ तोकाइ ङाहुनो, “नाङ परमेस्वरको चा थानानन्‍या काङि चुसे।

10 हाराकाइभुन्या दोमाङङा काओनि ठेसिले होदु:

‘परमेस्वरए नाङको रक्खे लोङ्साकाइ

उस्तेको साङ्‍राड्‍डेमिपालिकाइ बक्‍के पिहुदु।’

11 त्याङ ‘तोबाङए नाङकाइ उस्तेबाङको लाʔ-लाʔते नायोङ्नादु,

नतरा बे नाङको कोन्टे णिङते ठोʔदु’।”

12 येसुए तोकाइ ङाहुनो, “दोमाङङा काओनि ठेसिले होदु: ‘नाङए परमप्रभु नाङको परमेस्वरको बाटेसाइ मालोङे’।”

13 सेसेन्तारए येसुकाइ साक्खाले बाटेसाइ लोङ्‍को दुम्‍तेलिबि तोए अनुकुल स्याङ मारादुतेका तोकाइ वार्ते याहान।

गालिलङा येसुए जेत सुरु लोङुनो

(मत्ति ४:१२-१७; मर्कुस १:१४-१५)

14 येसु उल्फो लुङ्‍गुरिको बुताङा गालिलङा बुरुसिन, त्याङ तोको सुचिको खाम साक्खाले ठाइङा हेलान।

15 तोए योरि नेमपालिङा चिठेन्सा लागाइसिन, त्याङ साक्खालेए तोको प्रसंसा लोङ्‍योङ्नो।

नासरतङा येसुकाइ इन्कार

(मत्ति १३:५३-५८; मर्कुस ६:१-६)

16 येसु जेखा थादु ठाइ नासरतङा केलान। उस्तेको बानि ओनि तो दिसिसा इस्याङङा योरिनेमङा याहान त्याङ पढैसिसाकाइ स्रेकान।

17 तोकाइ यसैया अगमवक्ताको किताब पियोङ्नो। तोए तो किताब टाङुनो, त्याङ काओनि ठेसिदु खामको भा चिलेतुनो:

18 “परमप्रभुको लुङ्‍गुरि गाइच्युरिते होदु,

हाराकाइभुन्या फुङ्‍गिन्टासिपालिकाइ आप्राखाम चिनासाइसाकाइ

तोए गाइकाइ अभिसेक लोङ्ते नाङादु।

खतकिपालिकाइ फर्सेटको घोसना लोङ्साकाइ,

त्याङ सोमकानापालिकाइ निसा लोङ्साकाइ,

हेप्चेप्ङा पारायोङ्दुपालिकाइ फर्सेट पिसाकाइ,

19 त्याङ परमप्रभुको आस्ताङ्साको स्याङ घोसना लोङ्साकाइ

तोए गाइकाइ ठोचायुत्ते नाङादु।”

20 तोङिलिबि येसुए किताब टिहुनो, त्याङ दिका स्युन्डुरिकाइ पिते तो होकान। योरिनेमङा होयोङ्दुपालि साक्खालेए तोकाइ योयोङ्नो।

21 त्याङ येसुए तोबाङकाइ ङाहुनो, “याङ दोमाङको का वाखे निङए नासाइ-नासाइओइ यागाप्ले होदु।”

22 साक्खालेए येसुको प्रसंसा लोङ्‍योङ्नो, त्याङ तोको उगोङि लेत्दु कृपाए क्लेङ्दु खामङा थोम्‍बेसिले थायोङान, त्याङ तोबाङए ङायोङ्नो “का योसेफको चा माथा रा?”

23 येसुए तोबाङकाइ ङाहुनो, “नान पक्‍का ओइ निङए का आहान गाइकाइ ङायोङ्‍ङादु, ‘ए डोन्बो नाङथेकाइ चिजासे। कफर्नहुमङा नाङए लोङ्नादु जेतको सुचिते निए नासाइवाले नावाथ्यो, तो जेत काङा नाङथेको राड्‍डेङा ओइ लोङो’।”

24 त्याङ येसुए ङाहुनो, “छ्‍याततिनि गे निङकाइ ङानिङादु सुओइ अगमवक्ताकाइ तोको उस्तेको राड्‍डेङा जुजु माखुम्योङ।

25 गे निङकाइ छ्‍याततिनि ङानिङादु, इस्राएलङा एलियाको स्याङङा आहे लावा सिदु चामाइचापालि होयोङ्दुथ्यो, तो स्याङङा सुम ङा बाखारा दाङतेका सार्दे मायुदु बेरेङ साक्खाले राड्‍डेङा च्यासाको आठ्‍ठे टोहोटोहो थाहान।

26 तर एलियाकाइ बेगाले सुकोते ओइ माठोमारा। सिदोन राड्‍डेको सारपतङा होदु दिका लावा सिदु चामाइचाकोते जुकुन ठोसिन।

27 एलिसा अगमवक्ताको स्याङङा इस्राएलङा आहे कोर्‍याहापालि होयोङ्ले ओइ सिरियालि नामान जुकुन जाहान, बेगाले सुओइ माजायोङान।”

28 का खाम साइते योरिनेमङा होयोङ्दु साक्खाले रागेए चुर थायोङान।

29 तोबाङ स्रेयोङान त्याङ तोकाइ तो राडेपाडेङि प्रिङदाइ चिलेत्योङ्नो। त्याङ तोबाङको राडेपाडे खेम्योङ्दु पाराभातेते हेन्ते तोकाइ तोको च्योन्टिङि नबि चिरोस्सा दाङ्‍योङ्नो।

30 तर येसु तोबाङको आन्तारेङदुङङि लेत्‍ताले याहान।

बुमाङ लागाइदु मि

(मर्कुस १:२१-२८)

31 येसु गालिलको दिगोरे राडेपाडे कफर्नहुमङा ओर्लाइसिन। दिसिसा इस्याङङा तोए तोबाङकाइ चिठेनुले नाहुथ्यो।

32 तोबाङ तोए चिठेनुदु खामते थोम्‍बेसिले थायोङान, हाराकाइभुन्या तोको वाखेङा अधिकार होदुथ्यो।

33 योरिनेमङा मासोचि बुमाङको लुङ्‍गुरि लागाइदु दिका मि होथ्यो, त्याङ तो जेखा सारेए आर्टिकान,

34 “ए नासरतको येसु, नाङको निनामा हारा जेत? हारा नाङ निकाइ नासिसाकाइ युनादु थादु? गे नाङकाइ ङोसाइनाङादु, नाङ परमेस्वरको उल्फो मि थानादु।”

35 त्याङ येसुए तोकाइ इन्याङ ङा-ङाते आषाहुनो, “सुमाक्‍का होका त्याङ तोङि लेत्‍ते या।” तो मिकाइ आन्तारेङङा आष्पाइते तोकाइ हारा ओइ हान्ति मालोङ्तिनिका तो बुमाङ तोङि लेत्‍ताले याहान।

36 त्याङ तोबाङ साक्खाले थोम्‍बेसिले थायोङान, त्याङ उस्ते-उस्तेबाङङा इन्या किङास्सियोङान, “का कुन्दुनिको वाखे? काए अधिकार ङा बुतानामा मासोचि लुङ्‍गुरिपालिकाइ बक्‍के लोङ्दु त्याङ लेत्‍ताले यादु।”

37 येसुको नामे दबितिबिको साक्खाले ठाइङा हेलान।

येसुए आहे मिपालिकाइ चिजाहुनो

(मत्ति ८:१४-१७; मर्कुस १:२९-३४)

38 योरिनेमङि लेत्‍ताले येसु सिमोनको नेमङा बिह्‍यान। सिमोनको आजि जोरोए माथाङ्ले होदुथ्यो, तोबाङए तोको लागि तोनामा सेवायोङ्नो।

39 सिमोनको आजिको खेर्ते थेङ्ताले येसुए जोरोकाइ काटाहान, त्याङ जोरोए तोकाइ तोर्ताहुनो, त्याङ तो स्रेओइ स्रेताले तोबाङको सेवा लोङुनो।

40 त्याङ उनि निप्सा सोदु बेरेङ पारापाराको माथाङ्‍योङ्दुपालि साक्खालेकाइ तोबाङए येसुकोते केल्योङ्नो। येसुए तोबाङच्युरिते लाʔ नातोले तोबाङकाइ चिजाहुनो।

41 आहे मिपालिङि बुमाङपालि आर्टि-आर्टिते इन्याङ ङा-ङाते यायोङान, “नाङ परमेस्वरको चा थानादु।”

तर येसुए तोबाङकाइ आषातोले चिज्याङ्‍को मापिहुनो, हाराकाइभुन्या तोबाङए तो ख्रिस्ट थादु ङाते ङोसायोङ्थ्‍‍‍‍‍‍‍‍यो।

योरिनेमङा येसुको प्रचार

(मर्कुस १:३५-३९)

42 बछिन्टे आथाङ्ते लिबि येसु एक्लासो ठाइङा याहान। योरिपालि तोकाइ दाङ्चा-दाङ्चा तो होदु ठाइते केलेत्योङान, त्याङ “निकाइ वार्ताते मायाए” ङाते तोकाइ खोʔसा दाङ्‍योङ्नो।

43 तर येसुए तोबाङकाइ ङाहुनो, “गे परमेस्वरको राड्‍डेको आप्राखाम बेगाले राडेपाडेदाइ ओइ चिनासाइको माइदु, हाराकाइभुन्या गाइकाइ का जेतको लागि तोए ठोचायुत्ते नाङादु।”

44 त्याङ येसु यहुदियाको योरिनेमपालिङा प्रचार लोङ्सा लागाइसिन।

येसुको साक्खालेङि हाबिको लाबोनपालि

(मत्ति ४:१८-२२; मर्कुस १:१६-२०)

5

1 मिपालि परमेस्वरको वाखे नासाइसाकाइ येसुको हाबि ङा लिबिङि किजुन्योङ्ले होयोङ्थ्यो, त्याङ तोगुरि गनेसरेत गारिकोa खेर्ते स्रेताले होले-होदुथ्यो।

2 त्याङ तोए गारि खेर्ते निसगोरे कोङ निहुनो, तर जाल नाम्‍पायोङ्दुपालि गुरि कोङको प्रिङदाइ होते जाल जेʔयोले नायोङ्‍थ्यो।

3 तो निसगोरे कोङपालिङि दिगोरे कोङगुरि सिमोनको थ्यो। येसु तोङा लुन्ताले कोङकाइ अलि दैते चिहेनुनो। तोए कोङङा होते मिपालिकाइ चिठेनुनो।

4 येसु चिज्‍याङ्‍को दुम्‍तेलिबि, तोए सिमोनकाइ ङाहुनो, “गहिरोदाइ हेन्ते नाङा चुम्‍‍‍‍‍‍‍‍‍‍‍‍‍‍‍‍साकाइ जाल चिहो।”

5 सिमोनए ङाहुनो, “गुरु ज्‍‍‍‍‍‍‍‍‍‍यु, निए टाहेभरि जुन्जुल यासिताइले हारा ओइ माखालाम्‍वान, तर नाङको खामओनि गे जाल चिहुन्दु।”

6 त्याङ तोबाङए जाल चिको दुम्तेलिबि आहे नाङा चुम्योङ्नो, त्याङ तोबाङको जाल टेʔसा सोहान।

7 तोबाङए बेगाले दिगोरे कोङङा होयोङ्दु गोयाबानपालिकाइ राते सहयोग लोङिसे ङाते लाʔको दोए उरोयोङ्नो, त्याङ तोबाङ राते निसगोरे कोङ ओइ नाङाए क्‍‍‍‍‍‍‍‍‍‍‍‍‍‍‍‍‍लेङ्‍योङ्नो। कोङपालि णुप्सा सोहान।

8 त्याङ काओनि निते येसुको कोन्टेते रोपोसिते सिमोन पत्रुसए ङाहुनो, “हे प्रभु, गाइङि नाङ याओइ या हाराकाइभुन्या गाइ लुपि मि थाङादु।”

9 यतिको आहे नाङा चुम्‍‍‍‍‍‍‍‍योङ्दु निते सिमोन ङा तोनामा होयोङ्दु साक्खाले आठ्‍ठे नाइ थोम्‍बेसिले थायोङान।

10 तोओनि नाइ जब्दियाको चापालि याकुब ङा युहन्‍ना ओइ थोम्‍बेसिले थायोङान। तोबाङए सिमोननामा जेत लोङ्‍योङ्थ्यो।

येसुए सिमोनकाइ ङाहुनो, “माआरिए, नानङि नाङए नाङाको सट्‍टाते मिपालिकाइ चुमुनादु।”

11 त्याङ तोबाङए उस्तेबाङको कोङ गारिको जोरते रायोङ्नो, तोबाङए साक्खाले थो तोर्तायोङ्‍नो, त्याङ येसुको लिबि चावायोङान।

येसुए कोर्‍याहाकाइ चिजाहुनो

(मत्ति ८:१-४; मर्कुस १:४०-४५)

12 त्याङ येसु दिगोरे राडेपाडेङा होलेहोदु बेरेङ दिका कोर्‍याहा येसुकाइ नितोले तोको कोन्टेते रोपोसिते ङाहुनो, “हे प्रभु, नाङए आलिनानन्या गाइकाइ चिजाको थाङ्‍ङादु।”

13 येसुए लाʔ ठोन्तोले ङाहुनो, “गाइ आलिङादु, नाङ जाओइ जा” ङाते येसुए तोकाइ थिहुनो, त्याङ छोन्चाको-छोन्चे तोको कोर जाओइ जाहान।

14 येसुए तोकाइ बक्‍के लोङुनो, “का सुकाइ ओइ माङाहे। तर यातानाले नाङए नाङथेकाइ ठेमुकोते चिखेत्से त्याङ नाङ जानादुते मिपालिको प्रमानको लागि मोसाए पिनिदु बक्‍केओनि पर्ति दरिको।”

15 तर तोको चर्चा झुन आहे ठाइदाइ हेलान त्याङ जेखा योरिपालि तोको खाम नासाइसाकाइ ङा उस्ते-उस्तेबाङको रोगङि जासाकाइ बुम्सियोङ्थो।

16 तर येसुगुरि पान्थार-ठाइङा याते प्रार्थना लोङुदुथ्यो।

येसुए सोम्बाकाइ चिजाहुनो

(मत्ति ९:१-८; मर्कुस २:१-१२)

17 दिउनि येसुए सिक्छ्‍या पिहुलेनाहुदु बेरेङ गालिल ङा यहुदियाको साक्खाले देसे त्याङ यरुसलेमङि केल्योङ्दु फरिसिपालि ङा राजगाल चिठेन्सामिपालि खेर्ते होयोङ्ले होयोङ्थ्यो। परमप्रभुको चिजासा बुता तोनामा होथ्यो।

18 मिपालिए दिका सोम्बाकाइ आलोपते केल्योङ्नो, त्याङ तोबाङए तोकाइ दुङङा हेन्छा ङा तोको हाबि नाते पिसा दाङ्‍योङ्नो।

19 तर योरिए गर्दा तोकाइ दुङङा हेन्छाकाइ उलाम माखालाम्योङ्तोले तोबाङ नेमच्‍युरिते लुन्‍‍‍‍‍‍‍‍‍‍योङान, त्याङ तोबाङए छाना टाङ्‍ते तोकाइ आलोपनामा येसुको खेर्ते युत्योङ्नो।

20 त्याङ येसुए तोबाङको बिस्वास नितोले ङाहुनो, “ए मि, नाङको लुप गोनिगोमान।”

21 सास्तर सायोङ्दुपालि ङा फरिसिपालिए उस्ते-उस्तेबाङको सादेङा इन्याङ ङाते चालिसिसा लागाइसियोङान, “परमेस्वरको निन्दा लोङुदु का मि सु? लुप बे परमेस्वरए जुकुन गोनिगोम्‍को थाङुदु।”

22 तर येसुए तोबाङको सादेको आलि गोतोले तोबाङकाइ ङाहुनो, “निङए हाराकाइ निङथेको डिलाङा काओनि चालिसिनिदु?

23 ‘नाङको लुपपालि गोनिगोमान’ ङासा रा ‘स्रेते चायो’ ङासा कुन्दुगुरि सजिलो निदु?

24 तर मिको चाकाइ अन्तर्मादातेङा लुप गोनिगोम्सा अधिकार होदु ङाते निङ साइने।” तोङिलिबि तोए सोम्बाकाइ ङाहुनो, “गे नाङकाइ ङानाङादु स्रेका, नाङको आलोप चिस्रेतुनाले नेमदाइ या।”

25 त्याङ तो छोन्चाको-छोन्चे तोबाङको हाबि स्रेकान त्याङ तो आमिदु आलोप नाइ चिस्रेतोले परमेस्वरको महिमा लोङ-लोङ्ते उस्तेको नेमदाइ याहान।

26 साक्खाले थोम्‍बेसिले थायोङान, त्याङ परमेस्वरको महिमा लोङ्‍योङ्नो। तोबाङ आठ्‍ठे आरियोङ्ताले ङायोङ्नो, “याङ निए अनौठो खाम निवान।”

लेबिकाइ उरोहुनो

(मत्ति ९:९-१३; मर्कुस २:१३-१७)

27 का खाम थाको दुम्तेलिबि येसु प्रिङदाइ याहान, त्याङ लेबि नामे थादु दिका ठ्‍या मुमुदु मिकाइ ठ्‍या मुम्सा पर्साङा होले होदु निहुनो, त्याङ तोकाइ ङाहुनो, “गाइको लिबि चावा।”

28 त्याङ लेबि स्रेकान साक्खाले थो तोर्ताहुनो त्याङ येसुको लिबि चावाहान।

29 लेबिए उस्तेको नेमते येसुको लागि जेखा डोनको ठाङडोल लोङ्नो। तोङा ठ्‍‍या मुम्योङ्दुपालि ङा बेगालेपालि जेखा योरिते तोबाङनामा डोन च्यायोङ्ले होयोङ्थ्यो।

30 फरिसिपालि ङा तोबाङको योरिको सास्तर सायोङ्दुपालि येसुको लाबोनपालिको विरुद्धङा इन्याङ ङाते गुनुसियोङान, “निङ हाराकाइ ठ्‍‍या मुम्योङ्दुपालि ङा लुपिपालिनामा च्यानिदु?”

31 त्याङ येसुए तोबाङकाइ ङाहुनो, “मामाथाङ्‍योङ्दुपालिकाइ डोन्बोको खट्‍टै मापाराइ तर माथाङ्‍योङ्दुपालिकाइ गुरि पाराइदु।”

32 “गाइ धर्मिपालिकाइ माथा, तर लुपिपालिकाइ ख्रोइबुरुको लागि उरौसा युङान।”

उल्छ्‍या होʔसाको सुचिते

(मत्ति ९:१४-१७; मर्कुस २:१८-२२)

33 दिउनि मिपालिए येसुकाइ ङायोङ्नो, “युहन्‍नाको लाबोनपालि बे उल्छ्‍या होयोङ्दुकोइ होयोङ्दु यास्योङ्दु त्याङ प्रार्थना लोङ्‍योङ्दु। फरिसिपालिको लाबोनपालि ओइ तोओनि नाइ लोङ्‍योङ्दु, तर नाङको लाबोनपालि गुरि च्यायोङ्दु त्याङ तुन्योङ्दु।”

34 येसुए तोबाङकाइ ङाहुनो, “हारा ब्‍याहुला नाʔमा हो-होओइ जुन्‍तिपालिकाइ उल्छ्‍या नाको थाङ्नुदु?

35 ब्‍याहुला निङङि अलम्था थासा इस्याङङा तोबाङ उल्छ्‍या होयोङ्दु।”

36 तोए तोबाङकाइ दिगोरे आहानते ओइ ङाहुनो, “सुएओइ नाका म्युङको कुचिक खारु म्युङते माषेप्योङ। तुनि लोङ्वानन्या नाका म्युङओइ टेʔदु, त्याङ नाका कुचिक खारुनामा मामिलाइओइ।

37 सुएओइ नाका अङ्‍गुरको इथेदु पाङ्‍कु खारु षेबिको मेन्चाङा माचु, तुनि थाहानन्या नाका अङ्‍गुरको इथेदु पाङ्‍कुए षेबिको मेन्चाकाइ क्वाते पिहुदु, त्याङ अङ्‍गुरको इथेदु पाङ्‍कु खेइदु ङा मेन्चा ओइ नासिदु।

38 तर नाका अङ्‍गुरको इथेदु पाङ्‍कु गुरि नाका षेबिको मेन्चाङा नाइ चुको माइदु।

39 सुओइ मिए खारु अङ्‍गुरको इथेदु पाङ्‍कु तुन्ताले नाका अङ्‍गुरको इथेदु पाङ्‍कु तुन्‍‍‍‍‍छा मादाङ, हाराकाइभुन्या तोए यासिदु, ‘खारु नाइ आप्रादु’।”

a 

5:1 गनेसरेत गारि – का गालिलको सागारिको बेगाले नामे थादु।

दिसिसा इस्याङको प्रभु

(मत्ति १२:१-८; मर्कुस २:२३-२८)

6

1 दिसिसा इस्याङङा येसु आनेको पेबुपालिङि थाताले याले होथ्यो त्याङ तोको लाबोनपालिए आनेको बाला कुम्ते लाʔते माडाइते च्यासा लागाइसियोङान।

2 तर फरिसिपालिङि हानिकाए तोबाङकाइ आयुत्योङ्नो, “दिसिसा इस्याङङा लोङ्सा माजादु जेत निङए हाराकाइ लोङनुदु?”

3 येसुए तोबाङकाइ जुवाफ पिते ङाहुनो, “हारा निङए दोमाङङा मापढैसितिनिकि, दाउद ङा तोनामा होयोङ्दुपालि क्रायोङ्दु बेरेङ तोए हारा लोङुनो?

4 कुनिगरि तोए परमेस्वरको नेमदुङङा बिताले परमेस्वरकाइ दरियोङ्दु माणाइ काइतोले च्याहान। तो माणाइ च्यासाकाइ ठेमुपालि बाहेक बेगालेपालिकाइ उचित मानिथ्यो। त्याङ तो माणाइ तोनामा होयोङ्दुपालिकाइ ओइ याहुनो।”

5 त्याङ तोए तोबाङकाइ ङाहुनो, “मिको चा दिसिसा इस्याङको ओइ प्रभु थादु।”

लाʔ गाङ्दु मि

(मत्ति १२:९-१४; मर्कुस ३:१-६)

6 बेगाले दिसिसा इस्याङङा योरिनेम दुङङा बिते तोए सिक्छ्‍या पिहुनो। तोङा चाखुर लाʔ गाङ्दु दिका मि होथ्यो।

7 कुताङिनि ओइ येसुए तोकाइ दिसिसा इस्याङङा चिजाहुदु रा ङाते येसुकाइ गाल्प्या लागासाकाइ सास्तर सायोङ्दुपालि ङा फरिसिपालिए तोकाइ योयोङ्ले नायोङ्‍थ्यो।

8 तर येसुए तोबाङको लोङ्सेको आलि थासाइतोले तो गाङ्दु लाʔ होदु मिकाइ ङाहुनो, “स्रेका त्याङ साक्खालेको हाबि थेङा।” त्याङ तो स्रेताले थेङान।

9 तोङिलिबि येसुए तोबाङकाइ ङाहुनो, “गे, निङकाइ आयुत्निङादु, दिसिसा इस्याङङा आप्रा लोङ्सा रा माआप्रा लोङ्सा ख्रो चिमोसा रा सात्सा कुन्दुगुरि आप्रादु?”

10 त्याङ तोए ओलिबासा साक्खालेकाइ योतोले तो मिकाइ ङाहुनो, “नाङको लाʔ ठोनो।” तोए तोओनि नाइ लोङुनो त्याङ तोको लाʔ जाओइ जाहान।

11 तर तोबाङ रागेए चुर थाते येसुकाइ हारा लोङ्सा ङाते उस्ते-उस्तेबाङङा किआयुत्सा लागाइसियोङान।

दिचिप निस लाबोनपालि

(मत्ति १०:१-४; मर्कुस ३:१३-१९)

12 तो इस्याङ येसु डन्डिटो प्रार्थना लाङ्सा याहान, त्याङ परमेस्वरनामा प्रार्थना लोङ-लोङ्ते टाʔ कोटेहुनो।

13 प्याङको दुम्तेलिबि येसुए उस्ते‍को लाबोनपालिकाइ उस्तेकोते उरौतोले तोबाङङि दिचिप निसकाकाइ केलेहुनो त्याङ तोए तोबाङकाइ प्रेरित ङाते नामे पिहुनो:

14 सिमोन (तोकाइ येसुए पत्रुस नामे पिहुनो) त्याङ तोको हु आन्द्रियास, याकुब, युहन्‍ना, फिलिप, बारथोलोमाइ,

15 मत्ति, थोमा, अल्फयसको चा याकुब, सिमोन (तोकाइ उग्रपन्थि ङायोङ्थ्यो),

16 याकुबको चा यहुदा, ङा यहुदा इस्करियोत (काए लिबि येसुकाइ बिस्वासघात लोङुनो)।

येसुको सेवा

(मत्ति ४:२३-२५)

17 येसु तोको लाबोनपालिनामा नबि युते दिगोरे थालि ठाइङा होकान। तोको लाबोनपालिको दिगोरे जेखा योरि त्याङ साक्खाले यहुदिया ङा यरुसलेम, त्याङ षोङको खेर्ते पाराइदु टुरोस ङा सिदोन सोदेङाङि आहे मिपालि केल्‍योङान।

18 येसुको खाम नासाइसाकाइ ङा उस्ते-उस्तेबाङको माथाङङि जासाकाइ तोबाङ केल्योङ्ले होयोङ्थ्यो। माछ्‍यात्दु लुङ्‍गुरिको खोरिङि ओइ जायोङान।

19 साक्खाले योरिए तोकाइ थिसा दाङ्‍योङ्थ्यो, हाराकाइभुन्या येसुको बुता तोङिनि लेत्ले होथ्यो, त्याङ तोबाङ साक्खालेकाइ चिजाहुथ्यो।

डुडु ङा षाम्पे

(मत्ति ५:१-१२)

20 येसुए उस्तेको लाबोनपालिच्युरिते योते ङाहुनो,

“निङ फुङ्‍‍गिन्टासि थानिदुपालिए डुडु खालाम्नुदु,

हाराकाइभुन्या परमेस्वरको राड्‍डे निङको नाइ थादु।

21 निङ नाले क्राइनिदुपालिए डुडु खालाम्नुदु,

हाराकाइभुन्या निङ क्‍वासनिदु।

निङ नाले क्रेप्निदुपालिए डुडु खालाम्नुदु,

हाराकाइभुन्या निङ नुइनिदु।

22 “मिपालिए मिको चाको खातिर निङकाइ आजिर्योङ्दु, इन्कार लोङ्निदु, निन्दा लोङ्निदु त्याङ राकाषे ङाते निङको नामेकाइ माबेद लोङ्‍योङ्दु बेरेङ निङए डुडु खालाम्नुदु।

23 तो इस्याङङा ताङ्ने, ताङ-ताङ्ते पिन्‍त्रोसिने, हाराकाइभुन्या साङ्‍राड्‍डेङा निङको इनाम जेखा थादु। त्याङ तोबाङको ज्युज्यु च्याब्ज्युपालिए अगमवक्तापालिकाइ तोओनि नाइ लोङ्‍योङ्ले नायोङ्‍थ्यो।

24 “धिक्‍कार, निङ दाक्पोपालिकाइ!

हाराकाइभुन्या निङए निङथेको हाहास्युस्युको लेक खालाम्‍को दुम्‍तेनानुदु।

25 धिक्‍कार, निङ नाले क्‍वास्‍निदुपालि!

हाराकाइभुन्या निङ क्राइनिदु।

धिक्‍कार, निङ नाले नुइनिदुपालि!

हाराकाइभुन्या निङ सोक यासिनिदु त्याङ क्रेप्निदु।

26 “साक्खाले मिपालिए निङको प्रसंसा लोङ्निदु बेरेङ निङकाइ धिक्‍कार! हाराकाइभुन्या इन्याङगरि नाइ तोबाङको ज्युज्यु च्‍याब्‍ज्युपालिए माछ्‍यात्दु अगमवक्तापालिकाइ लोङ्‍योङ्ले नायोङ्‍थ्यो।

सत्तुरकाइ जेसिकेन्‍सा

(मत्ति ५:३८-४८; ७:१२)

27 “तर निङ नासाइनुदुपालिकाइ गे ङानिङादु, निङथेको सत्तुरपालिकाइ जेसिकेन्‍नो, निङकाइ आजिर्निदुपालिकाइ आप्रा लोङ्नो,

28 निङकाइ षाम्पे पिनिदुपालिकाइ डुडु पिनो, निङकाइ माआप्रादु व्यवहार लोङ्निदुपालिको लागि प्रार्थना लोङ्नो।

29 सुओइ मिए नाङको दिगोरे नाटेते णेनानन्या बेगाले नाटे ओइ फाते पिहो। सुओइ मिए नाङको गोलो हेन्‍नोन्या नाङको दौरा ओइ हेन्को पिहो।

30 नाङनामा आमात्नादु हरेककाइ पिहो, त्याङ नाङको हाराओइ थो हेन्‍दुनामा नान फिरि माआमाते।

31 मिपालिए निङनामा आप्रा व्यवहार एलोङिसे ङाते निङ आलिनिनन्या निङए ओइ तोबाङनामा आप्रा नाइ व्यवहार लोङ्‍को माइदु।

32 “निङकाइ जेसिकेन्‍निदुपालिकाइ जेसिकेनुनन्‍या निङकाइ हारा लाभ थादु? हाराकाइभुन्या लुपिपालिए ओइ उस्तेबाङकाइ जेसिकेन्‍योङ्दुपालिकाइ जेसिकेन्‍योङ्दु।

33 निङको भलाइ लोङ्‍योङ्दुपालिकाइ आप्रा लोङ्नुनन्या निङकाइ हारा लाभ थादु? हाराकाइभुन्या लुपिपालिए ओइ तुन्‍या नाइ लोङ्‍योङ्दु।

34 फिरि खालाम्‍सा आसे नाते रिन पिनुनन्‍‍‍‍‍‍‍‍‍‍‍‍‍‍‍‍‍‍‍‍या निङकाइ हारा लाभ थादु? हाराकाइभुन्या तेति नाइ खालाम्‍सा आसे नाते लुपिपालिए ओइ लुपिपालिकाइ रिन पियोङ्दु।

35 तर निङको सत्तुरपालिकाइ जेसिकेन्‍नो, त्याङ तोबाङको भलाइ लोङ्नो त्याङ फिरि खालाम्‍सा आसे मानातिनि रिन पिनो त्याङ निङको इनाम जेखा थादु, त्याङ निङ परमेस्वरको हुचापालि थानिदु। हाराकाइभुन्या तो बैगुनि ङा राकाषेच्‍युरिते कृपालु होदु।

36 निङको आपा कृपालु थादुओनि निङओइ कृपालु थाने।

बेगालेकाइ गाल्प्या मालागाइनो

(मत्ति ७:१-५)

37 “बेगालेको निया मालोङ्नो त्याङ निङको ओइ निया माथा। बेगालेकाइ गाल्प्या माठहर्‍याइनो त्याङ परमेस्वरए ओइ निङकाइ गाल्प्या माठहर्‍याइ। बेगालेकाइ गोनिगोम्नो त्याङ परमेस्वरए निङकाइ ओइ गोनिगोम्निदु।

38 पिनो, त्याङ निङकाइ ओइ पिनिदु। परमेस्वरए निङकाइ झुन आहे खेइतिनिका निङको पोल्‍टोङा नाते पिनिदु। हाराकाइभुन्या निङए कुन्दु दापए पिनुदु, त्यै दापए निङए ओइ खालाम्नुदु।”

39 त्याङ येसुए तोबाङकाइ दिगोरे आहान ङाहुनो, “हारा दिका सोमकानाए बेगाले सोमकानाकाइ डोर्‍याइको थाङुदु? हारा तोबाङ निसका ओइ ओङ्‍गाणेङा मापारायोङ रा?

40 लाबोन तोको गुरुभुन्दा जेखा थाको माथाङ। तर तोए पुरा सिक्छ्‍या खालाम्‍ते लिबि तो उस्‍तेको गुरुओनि थाको थाङ्दु।

41 “हाराकाइ नाङए नाङथेको हुको मेसेङा होदु खाटि गुरि निहुनादु, तर नाङको नाङथेको मेसेङा होदु धोकल गुरि था मासाइ?

42 नाङको नाङथेको मेसेङा होदु धोकल मानिहुनानन्या कुनि नाङए नाङको हुकाइ ङाको थाङुनादु, ‘गाइकाइ नाङको मेसेङि खाटि काइको प्याङ।’ ए ङ्‍‍‍‍‍‍‍‍‍‍‍‍‍‍‍‍‍याकुन्या, साक्खालेङि हाबि नाङको मेसेङि धोकल काइसे, त्याङ गुरि नाङको हुको मेसेङि खाटि काइसाकाइ नाङए आप्रातिनि निसा थाङुनादु।

दोम्बो ङा तोको से

(मत्ति ७:१६-२०; १२:३३-३५)

43 “आप्रादु दोम्बोए माआप्रादु से माचिसे, त्याङ माआप्रादु दोम्बोए ओइ आप्रादु से माचिसे।

44 साक्खाले दोम्बो तोको सेङि ङोसाइसा इथान्दु। हाराकाइभुन्या सिजिगारेको दोम्बोङि सुएओइ डुम्‍ला मामुम्योङ, त्याङ पुटुको बुन्थुरुङि ओइ डुम्‍ला मामुम्योङ।

45 आप्रा मिए उस्तेको लोङ्सेङा होदु आप्रा गुङ्‍कुटिङि आप्रा थो नाइ चिलेतुदु त्याङ राकाषे मिए उस्तेको लोङ्सेङा होदु राकाषे गुङ्‍कुटिङि राकाषे थो नाइ चिलेतुदु। हाराकाइभुन्या लोङ्सेङा होदु खाम नाइ उगोङि लेत्दु।

निसगोरे नेमको आहान

(मत्ति ७:२४-२७)

46 “गे ङाहुन्दु वाखे पालना मालोङ्नुनन्या हाराकाइ गाइकाइ ‘प्रभु, प्रभु’ ङाते ङायोङ्‍ङादु?

47 गाइकोते केल्ते गाइको वाखे नासाइतोले तोओनि जेत लोङुदु मि कुन्दुनि थादु, गे निङकाइ चिखेत्निङादु।

48 तो नेम खेमुदु दिका मि ओनि थादु, तोए गहिरो फात्‍तोले चट्‍टानच्युरिते नेमको जग नाहुनो। त्याङ वाणिङखोणिङ थातिनिका रुणिबाणि युताले तो नेमते थ्रेमान, तर ओइ तो नेमकाइ चिरोल्को माथाङुनो। हाराकाइभुन्या तो नेम पक्‍का गरि खेम्सिले होथ्यो।

49 तर गाइको वाखे नासाइतोले ओइ तोओनि जेत मालोङुनोन्या तो जग मानामारा नेम खेमुदु दिका मि ओनि थादु। तो नेमच्‍युरिते रुणिबाणि युताले थ्रेम्दु बेरेङ तो नेम रोलओइ रोलान, त्याङ तो नेमको साक्खाले थो नासिह्‍यान।”

कप्‍तानको बिस्वास

(मत्ति ८:५-१३)

7

1 उस्तेको साक्खाले खाम मिपालिकाइ चिनासाइते लिबि येसु कफर्नहुमङा बिह्‍यान।

2 दिका रोमि कप्‍तानको आठ्‍ठे आप्रादु स्युन्डुरि होथ्यो, तो माथाङ्ते सिसासोले होथ्यो।

3 येसुको सुचिते तोए सायुनो, त्याङ तोको जेत लोङुदु मिकाइ चिजाते एपिङा ङाते तोए यहुदिपालिको धर्म-गुरुपालिकाइ सेवागुवा लोङ्सा ठोहुनो।

4 तोबाङ येसुकोते केल्योङ्ताले सेवागुवा लोङ्ते ङायोङ्नो, “तो नाङको का कृपा खालाम्‍सा योग्यको निदु,

5 हाराकाइभुन्या तोए निको मिपालिकाइ जेसिकेनुदु, त्याङ तोए नाइ निको लागि योरिनेम खेम्‍ते पिते नाइदु।”

6 येसु तोबाङनामा याहान। कप्‍तानको नेमको खेर्ते तो होदु बेरेङ कप्‍तानए तोको बानपालिकाइ येसुकोते इन्याङ ङाते ठोहुनो, “हे प्रभु, खोरि माचिस्रेके, हाराकाइभुन्या नाङकाइ गाइको नेमते उरौसा योग्यको गाइ मानि,

7 गे गाइथेकाइ ओइ नाङकोते केल्सा योग्यको मानिसिङान। तर वाखे जुकुन चिज्याङ्ते प्याङ, त्याङ गाइको स्युन्डुरि जाओइ जादु।

8 हाराकाइभुन्या गाइओइ अधिकारिपालिको अधिनते होङादु, त्याङ गाइको अधिनते तिलङ्‍गापालि होयोङ्दु। गे दिकाकाइ ‘या’ ङाहुन्दु बेरेङ तो यादु; बेगालेकाइ ‘रा’ ङाहुन्दु बेरेङ तो रादु। गाइको स्युन्डुरिकाइ ‘इन्याङ लोङो’ ङाहुन्दु बेरेङ तोए तो लोङुदु।”

9 का खाम साइतोले तोनामा येसु थोम्‍बेसिले थाहान, त्याङ उस्तेको लिबि-लिबि चावायोङ्दु योरिकाइ ङाहुनो, “गे निङकाइ ङानिङादु, इस्राएलङा ओइ गे काओनि जेखा बिस्वास माखालाम्तुङ्‍‍कि।”

10 त्याङ कप्‍तानए ठोहुदु मिपालि नेमते यालेत्योङ्दु बेरेङ तोबाङए तो स्युन्डुरिकाइ जाले होदु खालाम्योङ्नो।

येसुए लावा सिदु चामाइचाको चाकाइ चिमोहुनो

11 बाठ्‍ठेको इस्याङ येसु नाइन नामेको राडेपाडेङा याहान, त्याङ तोको लाबोनपालि ङा दिगोरे जेखा योरि तोनामा यायोङान।

12 येसु राडेपाडेको खाणोङको खेर्ते यालेत्दु बेरेङ दिका लावा सिदु चामाइचाको दिका जुकुन चाको मोरो हेन्योङ्ले नायोङ्‍थ्यो। राडेपाडेको आठ्‍ठे जेखा योरि तोनामा होथ्यो।

13 त्याङ तोकाइ नितोले तोको लागि येसुको सादे दयाए क्‍लेङान त्याङ तोए तोकाइ ङाहुनो, “माक्रेपे।”

14 त्याङ खेर्ते याताले तोए माराङसेङकाइ थिहुनो, त्याङ चाबुयोङ्दुपालि तोत्ते थेङ्‍योङान। तोए ङाहुनो, “ए षारा, गे नाङकाइ ङानाङादु, स्रेका।”

15 त्याङ सिदु मि स्रेताले होकान, त्याङ चिज्‍याङ्सा लागाइसिन। येसुए तोकाइ आमाको जिम्माते पिहुनो।

16 साक्खाले छ्‍युरुछ्‍युरु थायोङ्ताले परमेस्वरको महिमा लोङ्‍योङ्नो, त्याङ यास्योङान, “दिका जेखा अगमवक्ता निको आन्तारेङङा चिखेत्सिले होदु। त्याङ परमेस्वरए उस्तेको मिच्युरिते कृपा लोङुले नाहुदु।”

17 येसुको का जेतको चर्चा साक्खाले यहुदिया ङा तोको खेर-खेर्तेको साक्खाले सोदेङापालिङा हेलान।

बप्‍तिस्मा-पिहुदु युहन्‍नाको प्रस्‍न

(मत्ति ११:२-१९)

18 युहन्‍नाको लाबोनपालिए का साक्खाले खामको आप्राखाम तोकाइ ङायोङ्नो। युहन्‍नाए उस्तेको निसका लाबोनपालिकाइ उरोहुनो,

19 त्याङ तोबाङकाइ प्रभुकोते का आयुत्सा ठोहुनो, “हारा युसा सोदुगुरि नाङ नाइ थानादु रा निए बेगाले सुकाइ ओइ लाघिङि?”

20 त्याङ तो मिपालि येसुकोते केल्योङ्ताले तोबाङए ङायोङ्नो, “बप्‍तिस्मा-पिहुदु युहन्‍नाए निकाइ का आयुत्सा नाङकोते ठोचाकेलिले नाइदु, ‘हारा युसा सोदुगुरि नाङ नाइ थानादु रा निए बेगाले सुकाइ ओइ लाघिङि’?”

21 त्यै कालेङा येसुए माथाङपालि, ब्‍यथापालि ङा राकाषे लुङ्‍गुरिपालि नियोङ्‍दु आहे मिपालिकाइ चिजाहुनो, त्याङ आहे सोमकानापालिकाइ निसा लोङुनो।

22 त्याङ तोए तोबाङकाइ ङाहुनो, “निङए साइनुदु ङा निनुदु खामपालि याते युहन्‍नाकाइ ङाते पिनो: सोमकानापालिए नियोङ्ले नायोङ्दु, खोन्देपालि चावायोङ्ले होयोङ्‍दु, त्याङ कोर्‍याहापालिकाइ सोचि लोङ्सिले होदु, होन्बापालिए साइसा थायोङ्ले होयोङ्‍दु, सियोङ्दुपालि मोते स्रेयोङ्ले होयोङ्‍दु त्याङ फुङ्‍‍गिन्टासिपालिकाइ आप्राखाम प्रचार लोङ्सिले होदु।

23 त्याङ गाइको कारनए लिबि माषेसिदु मिए गुरि डुडु खालामुदु।”

24 युहन्‍ना ठोहुदु लाबोनपालि बुरुसितेलिबि, येसुए योरिकाइ युहन्‍नाको सुचिते ङासा लागाइसिन, “निङ पान्थार-ठाइङा हारा योसाकाइ लेत्निन? हारा फाषाए वाहुदु लिङलिङ योसाकाइ?

25 माथाहानन्या निङ हारा योसाकाइ लेत्निन? हारा ङ्‍यामङ्‍याम म्युङ बुसिदु मिकाइ योसा? योनो, ङ्‍यामङ्‍याम म्युङ बुसियोङ्दु त्याङ ताङ्साको लेक कोटेयोङ्दु मिपालि बे हिटिङा पो थायोङ्दु।

26 तर निङ हारा योसाकाइ लेत्निन? हारा अगमवक्ताकाइ योसा? अन्दाइ, गे निङकाइ ङानिङादु, अगमवक्ताभुन्दा ओइ जेखा मिकाइ निङए निनुन्।

27 यै युहन्‍नाको सुचिते दोमाङङा इन्याङगरि ठेसिले होदु:

‘योहो, गे गाइथेको दुतकाइ नाङको हाबि-हाबि ठोहुन्दु,

तोए नाङको लागि उलाम ठाङडोल लोङुदु।’

28 गे निङकाइ ङानिङादु, चामाइचापालिङि निʔयोङ्दुपालिमध्‍ये युहन्‍नाभुन्दा जेखा मि नालेका सुओइ मानियोङ्‍ताकि। तैओइ परमेस्वरको राड्‍डेङा साक्खालेङि उच्याचागुरि युहन्‍नाभुन्दा ओइ जेखा थादु।”

29 त्याङ साक्खाले मिपालि ङा ठ्‍या मुम्योङ्दुपालिए का साइते परमेस्वरको छ्‍यातकाइ स्विकार लोङ्‍योङ्नो, हाराकाइभुन्या तोबाङए युहन्‍नाङि बप्‍तिस्मा कायोङ्थ्यो।

30 तर फरिसिपालि ङा राजगाल सायोङ्दुपालिए गुरि युहन्‍नाङि बप्‍तिस्मा माकायोङ्दु कारनए परमेस्वरको आलिकाइ उस्तेबाङको लागि अस्विकार लोङ्‍योङ्थ्यो।

31 येसुए ङाहुनो, “गे का डुरिको मिपालिकाइ हारानामा दाँताइङु? तोबाङ हाराओनि नियोङ्दु?

32 काबाङ बे बजारङा नाम्पासा होयोङ्‍दु उच्या-उच्या हुचापालि ओनि नियोङ्‍दु। त्याङ तोबाङए उस्तेबाङको बानपालिकाइ उरौते ङायोङ्‍दु,

‘निए निङको लागि तिरिहुरि ताप्वान,

तर निङ माउस्यानिन्।

निए बिलापको कारि कारिवान,

तर निङ माक्रेप्निन्।’

33 हाराकाइभुन्या बप्‍तिस्मा-पिहुदु युहन्‍ना माणाइ च्‍या-च्‍याते ङा अङ्‍गुरको इथेदु पाङ्‍कु तुन-तुन्‍ते माकेलान, त्याङ निङए ङानुदु ‘तोकाइ बुमाङ लागाइले होदु।’

34 मिको चा च्या-च्याताले ङा तुन-तुन्‍ताले केलान, त्याङ निङए ङानुदु, ‘योनो, गोङ्‍गोल्या बिदु बाङ्‍काल, मत्‍थु, ठ्‍या मुम्योङ्दुपालिको ङा लुपिपालिको बान!’

35 सर्सि ठिक होदु ङासिदु खाम सर्सिओनि चावायोङ्दुपालिङि नाइ प्रमानित थादु।”

लुपि चामाइचाकाइ गोनिगोम्‍सा

36 फरिसिपालिङि दिका मिए येसुकाइ इसा च्‍यासा उरोहुनो, त्याङ तो फरिसिको नेमते याताले च्‍यासाकाइ होकान।

37 तो राडेपाडेङा दिका लुपि चामाइचा होथ्यो। फरिसिको नेमते येसु इसा च्‍यासाकाइ होले होदु यास्योङ्दु साइतोले, त्याङ दिगोरे आहे मोलेको आसारेनाम आसा सिङ्‍गमर्मरको बाणिते केल्ते तो तोङा केलान,

38 त्याङ येसुको लिबिबासा कोन्टेको खेर्ते थेङ्‍सिताले क्रेप-क्रेप्‍ते तोको कोन्टे रापिलए फोसा लागाइसिन, त्याङ उस्तेको कापुको चिम्याङए पुप-पुप्‍ते तोको कोन्टेकाइ चोʔ च्‍याते तो आसारेनाम आसाए उसुप्‍सा लागाइसिन।

39 येसुकाइ उरोहुदु फरिसिए का नितोले लोङ्सेङा इन्याङ ङासा लागाइसिन, “का अगमवक्ता थाका बे काकाइ थिहुदु सु ङा कुन्दुनि चामाइचा ङाते साइदुथ्यो, हाराकाइभुन्या का बे लुपिनि थादु।”

40 त्यै कालेङा येसुए तो फरिसिका‌इ ङाहुनो, “ए सिमोन, नाङकाइ हाराओइ ङासा होदु।”

तोए ङाहुनो, “गुरुज्‍यु ङाहो।”

41 “सुओइ साहुको निसका रिनिपालि होयोङ्थ्यो, दिकाए वाल्ङा टिपुरिका उङको ढ्‍या ङा बेगालेए वाल्ङाचिप उङको ढ्‍या रिन काइते नायोङ्‍थ्यो।

42 तर तोबाङनामा तिराइसाकाइ हाराओइ माहोदु बेरेङ तोए निसकाकाइ ओइ गोनिगोमुनो। नान ङाहो त्याङ, का निसकामध्ये कुन्दुगुरिए तोकाइ आहे जेसिकेनुदु?”

43 सिमोनए ङाहुनो, “गाइ आलिङादु, आहे गोनिगोम्सिदुए।”

येसुए तोकाइ ङाहुनो, “नाङए ठिकै चालिसितानाले।”

44 त्याङ तो चामाइचादाइ ङिप्सिते येसुए सिमोनकाइ ङाहुनो, “का चामाइचाकाइ निहुनादु? गाइ नाङको नेमदुङङा बिङान, नाङए गाइकाइ कोन्टे जेसिसा पाङ्‍कुखेना मापिङान, तर काए गाइको कोन्टेकाइ रापिलए फोहुनो, त्याङ उस्तेको चिम्याङए पुपुनो।

45 नाङए गाइकाइ चोʔ माच्‍यानान, तर काए बे गाइ काङा बिङादुङि नाइ गाइको कोन्टेते चोʔ च्‍यासा मातोर्तातोकि।

46 नाङए गाइको कापुते आसा लागाइते मापिङान, तर काए बे गाइको कोन्टेते आसारेनाम आसा लागाइते पिङान।

47 यैथाताले गे नाङकाइ ङानाङादु, काको लुप आहे होदुथ्यो नान तो गोनिगोम्सिले होदु, हाराकाइभुन्या का चामाइचाए आहे जेसिकेन्‍ङान। तर उछिन्चा गोनिगोम्सिदु मिए गुरि उछिन्चा नाइ जेसिकेनुदु।”

48 त्याङ येसुए तो चामाइचाकाइ ङाहुनो, “नाङको लुप गोनिगोम्‍सिले होदु।”

49 च्‍यासा होयोङ्दुपालिए ङासा लागाइसियोङान, “लुप गोनिगोम्‍सा का गुरि सु?”

50 येसुए तो चामाइचाकाइ ङाहुनो, “नाङको बिस्वासए नाङकाइ चिमोते नानादु, थेमथेमनामा या।”

8

1 तोङिलिबि तो राडेपाडेङा ङा देसे-देसे प्रचार लोङ-लोङ्ते त्याङ परमेस्वरको राड्‍डेको आप्राखाम चिनासाइते आयाङ्‍का लाहान। तोनामा दिचिप निसका लाबोनपालि होयोङ्थ्यो।

2 हानि चामाइचापालि ओइ तोनामा होयोङ्थ्यो, तोबाङ राकाषे लुङ्‍गुरिपालिको खोरिङि ङा रोगपालिङि जायोङ्ले होयोङ्थ्यो। का चामाइचापालि गुरि: मग्दलिनि यास्योङ्दु मरियम, तोङि ड्रोका बुमाङ लेत्ले होदुथ्यो,

3 हेरोद धनैको कारिन्‍दा खुजासको उमा योअन्‍ना, ङा सुसन्‍ना। काबाङ त्याङ बेगालेपालिए उस्तेबाङको धनए तोको सेवा लोङ्‍योङ्थ्यो।

पुया लिसाको आहान

(मत्ति १३:१-९; मर्कुस ४:१-९)

4 जेखा योरि बुम्सियोङान त्याङ राडेपाडेङि मिपालि तोकोते केल्‍योङान, तोए तोबाङकाइ दिगोरे आहान ङाहुनो:

5 “दिका पुया लिसा मि पुया लिसाकाइ लेतान। त्याङ लिहुदु बेरेङ हानि पुया उलामदाइ पारायान, त्याङ तो मिपालिको कोन्टेए त्रियोङ्नो, त्याङ सर्ग्याको डाङ्‍गालेपालिए च्‍याओइ च्यायोङान।

6 हानि पुया गुरि दाधार राङङा पारायान, त्याङ तो बो-माबो गाङान, हाराकाइभुन्या तो राङ फ्वाङफ्वाङ थ्यो।

7 बेगाले पुया गुरि पुटुपालिको आन्तारेङङा पारायान, त्याङ तोनामानामा पुटुपालि ओइ जेखा थाचा याहान त्याङ पिपिरिपालिकाइ जेखा थाको मापिहुनो।

8 हानि पुया गुरि नाक्‍मा नासा होदु राङङा पारायान त्याङ बोते टिपुरिका गुना से चिसेकुनो।”

यति ङाको दुम्तेलिबि तोए जेखा सारेए ङाहुनो, “नासाइसाकाइ कुल्ना होदु मिए एनासायो!”

आहानको पुर्तुङ्‍गा

(मत्ति १३:१०-१७; मर्कुस ४:१०-१२)

9 तोको लाबोनपालिए का आहानको पुर्तुङ्‍गा हारा ङाते तोकाइ आयुत्योङ्नो।

10 तोए ङाहुनो, “निङकाइ बे परमेस्वरको राड्‍डेको लिङ्‍गोरेको खाम पिसिले होदु, तर बेगालेपालि नामा गुरि गाइ आहानते चिज्याङ्‍ङादु, इन्याङगरि,

‘तोबाङए योसा बे योयोङ्दु तर मानियोङ,

नासाइसा बे नासायोङ्दु तर मागोयोङ।’

पुया लिसा आहानकाइ मेजाइते ङाहुनो

(मत्ति १३:१८-२३; मर्कुस ४:१३-२०)

11 “आहानको पुर्तुङ्‍गा गुरि का थादु: पुयागुरि परमेस्वरको वाखे थादु।

12 उलामको खेर्ते रोस्दु पुयागुरि वाखे नासायोङ्दुपालि थायोङ्दु, तर तोबाङए वाखे नासाइते बिस्वास एमालोङ्‍योङो ङा एमामोयोङा ङाते सेसेन्तार केल्ताले तोबाङ‍को लोङ्सेङि वाखे हेनओइ हेन्दु।

13 दाधार राङङा पाराइदु पुयागुरि तोबाङ थायोङ्दु, तोबाङए वाखे नासाइते ताङ-ताङ्ते ग्रहन लोङ्‍योङ्दु। तर तोबाङको नारा मानिदुए उछिन्चा स्याङको लागि तोबाङए बिस्वास लोङ्‍योङ्दु, तर बाटेसाइको स्याङङा तोबाङ लिबि षेसियोङ्दु।

14 पुटुपालिको आन्तारेङङा पाराइदु पुयागुरि तोबाङ थायोङ्दु, तोबाङए वाखे नासायोङ्दु तर लिबि का लेकको चिन्ता, धनको कोरोते, सुख-चैनते पाराइते हाबि हेन्को माथाङ्‍यो‍ङ, त्याङ तोको से मिन्‍सा माखालाम।

15 तर नाक्‍मा नासा होदु राङङा पाराइदु पुयागुरि तोबाङ थायोङ्दु, तोबाङए वाखे नासाइते निस्कपट त्याङ जेखा लोङ्सेए तोकाइ चिमोते नायोङ्दु, त्याङ धिरोनामा से चिसेयोङ्दु।

इतारको आहान

(मर्कुस ४:२१-२५)

16 “सुएओइ इतार चाथोते बाणिए माकोङ्‍योङ, त्याङ खाटपोलेङा ओइ मानायोङ, त्याङ दुङङा केल्योङ्दुपालिकाइ आथाङ एथा ङाते ठड्‍यौरोच्युरिते नायोङ्दु।

17 षुल्ते नासिदु साक्खाले खाम हाङहाङति इचिनिस्दु त्याङ बुते नासिदु साक्खाले खाम था थादु त्याङ आथाङङा इचिनिस्दु।

18 “यैथाताले निङए साइनुदु खामकाइ आप्रा गरि ध्यान पिनो। सुओइ मिनामा हाराओइ थो होकानन्या तोकाइ झुन आहे पिसिदु, सुओइ मिनामा हाराओइ थो माहोकानन्या तोनामा होदु ङाते तोए चालिसिदु थोओइ चिकात्सिदु।”

येसुको आमा ङा हुपालि

(मत्ति १२:४६-५०; मर्कुस ३:३१-३५)

19 येसुको आमा ङा हुपालि तोकोते केल्‍योङान, तर योरिए गर्दा तोको खेर्ते हेन्को माथाङ्‍योङ्नो।

20 दिकाए येसुकाइ ङाहुनो, “नाङको आमा ङा हुपालि नाङकाइ भेटाइसा आलियोङ्ताले प्रिङते थेङ्सियोङ्ले होयोङ्दु।”

21 तर तोए तोबाङकाइ ङाहुनो, “परमेस्वरको खाम नासायोङ्दु ङा पालना लोङ्‍योङ्दु मिपालि नाइ गाइको हु, गाइको हुमि ङा गाइको आमा थायोङ्दु।”

येसुए हुन्डिबिन्डिकाइ ठेम्मै लोङुनो

(मत्ति ८:२३-२७; मर्कुस ४:३५-४१)

22 दिउनि तो उस्तेको लाबोनपालिनामा कोङङा लुनान, त्याङ तोए तोबाङकाइ ङाहुनो, “नि गारिको दाहालबासा हेन्को।” त्याङ तोबाङ कोङङा लुन्‍ते यायोङान।

23 कोङङा यायोङ्दुका तो आमि गुमान। गारिङा हुन्डिबिन्डि थाहान। कोङ पाङ्‍कुए क्‍लेङ्सा थालाइसिन, त्याङ तोबाङ खोरिङा पारायोङान।

24 त्याङ तोबाङए खेर्ते याते तोकाइ इन्या ङाते चिस्रेक्‍योङ्नो, “गुरुज्यु, गुरुज्यु, नि णुप्सा सोइन।”

येसु स्रेताले फाषा ङा आरिकोफान्दु पाङ्‍कुको ठाल्दापकाइ आषाहुनो, ङा तो रोकायान त्याङ साक्खाले ठेम थाहान।

25 येसुए तोबाङकाइ ङाहुनो, “निङको बिस्वास कुता याहान?”

तोबाङ छ्‍युरुछ्‍युरु थायोङान, त्याङ थोम्‍बेसिले थाते उस्तेबाङङा किङास्सियोङान, “का सु? फाषा ङा पाङ्‍कुकाइ ओइ बक्‍के पिहुदु, त्याङ तोबाङए ओइ काको बक्‍के मानायोङ्सो।”

बुमाङ लागाइदु मि

(मत्ति ८:२८-३४; मर्कुस ५:१-२०)

26 तोबाङ गेरासेनसको सोदेङाङा केलेत्योङान, का ठाइगुरि गालिलको दाहालबासा पाराइदु थ्यो।

27 येसु कोङङि प्रिङदाइ लेत्दु बेरेङ तोए राडेपाडेको दिका मिकाइ भेटाइनो। तोकाइ गुरि बुमाङ लागाइले होथ्यो। तोए आहे स्याङङि नाइ म्युङ माबुसिथ्यो, त्याङ नेमते माहोमारा मोसानि राङपालिङा होथ्यो।

28 तोए येसुकाइ निहुनो, त्याङ आर्टिताले तोको कोन्टेते बोʔताले जेखा सारेए ङाहुनो, “हे साक्खालेङि जेखा परमेस्वरको चा येसु, नाङको गाइनामा हारा जेत? सेवानाङादु गाइकाइ खोरि मापिङा।”

29 हाराकाइभुन्या तोए मासोचि लुङ्‍गुरिकाइ तो मिङि लेत्‍ते हेन्छा बक्‍के पिते नाहुथ्यो। तोकाइ आहे खेप बुमाङए चुम्ते नाहुथ्यो। तो एमाषुर्ग्याप्से ङाते तोकाइ रिठिप ङा नेलए छ्‍युसिले होथ्यो, तर तोए तो छिनाइओइ छिनालाइथ्यो। त्याङ तोकाइ बुमाङको लुङ्‍गुरिए चाङ्‍खा राङपालिङा हेन्थ्यो।

30 येसुए तोकाइ आयुतुनो, “नाङको नामे हारा?”

तोए ङाहुनो, “फौजि।” हाराकाइभुन्या आहे बुमाङपालि तो दुङङा बिले होथ्यो।

31 निकाइ राकाषे लुङ्‍गुरि होʔसा नसपतलङा माठोइसे ङाते तोबाङए येसुकाइ सेवायोङ्नो।

32 खेर्तेको डन्डिते प्‍यापालिको दिगोरे जेखा गोङ्दल जासियोङ्ले होयोङ्थ्यो। त्याङ तोबाङए प्‍यापालि दुङङा बिको पिइसे ङाते तोकाइ सेवायोङ्नो, त्याङ तोए जादु ङाहुनो।

33 त्याङ बुमाङपालि तो मिङि लेत्‍ते तो प्यापालि दुङङा बियोङान, त्याङ तो प्यापालिको गोङ्दल ढाल्चा पाखाङि हुसि-हुसिते न्‍‍हाङाको गारिङा रोस्योङान त्याङ णुप्‍ते सियोङान।

34 नान हारा थाले होथ्यो तो निते प्यापालि जायोङ्दु मिपालि सुगाप्योङान, त्याङ याते राडेपाडेङा, देसेङा का खाम षात्योङ्नो।

35 त्याङ हारा थाले होथ्यो तो योसाकाइ मिपालि येसुकोते केल्योङान, बुमाङ लेत्दु मिकाइ तोबाङए म्युङ बुसिते होसङा केल्ते येसुको कोन्टेते होलेहोदु खालाम्योङ्नो, त्याङ तोबाङ छ्‍युरुछ्‍युरु थायोङान।

36 नियोङ्दुपालिए बुमाङ लागाइदु मि कुनि जाहान ङाते तो तोबाङए बेगाले मिपालिकाइ ङायोङ्नो।

37 गेरासेनसको खेर्तेको साक्खाले सोदेङाको मिपालिए येसुकाइ तोबाङको ठाइङि याओइ या ङाते ङायोङ्नो, हाराकाइभुन्या तोबाङ आठ्‍ठे छ्‍युरुछ्‍युरु थायोङ्ले होयोङ्थ्यो। यैथाताले येसु कोङङा लुन्ताले बुरुसिन।

38 बुमाङपालि लेत्‍ते जादु तो मिए येसुनामा हेन्छा एखालाम्ङु ङाते तोकाइ सेवासा लागाइसिन। तर येसुए तोकाइ इन्या ङाते ताजारे पिहुनो,

39 “नाङ नाङथेको नेमदाइ बुरुसे, त्याङ परमेस्वरए नाङको लागि हानि जेखा जेत लोङुनो तो साक्खालेकाइ ङाहो।” त्याङ तो याताले येसुए तोको लागि हानि जेखा जेत लोङ्दु थ्यो, तो साक्खाले राडेपाडेङा प्रचार लोङ्सा लागाइसिन।

याइरसको चामाइ ङा चाइ बगैदु चामाइचा

(मत्ति ९:१८-२६; मर्कुस ५:२१-४३)

40 येसु बुरुसिते केल्दु बेरेङ योरिए तोकाइ जुजु खुम्योङ्नो हाराकाइभुन्या तोबाङ साक्खालेए तोकाइ लाघियोङ्ले नायोङ्‍थ्यो।

41 याइरस नामेको दिका योरिनेमको सासक येसुको कोन्टेते रोपो बोʔसिन त्याङ गाइको नेमते केला ङाते तोकाइ सेवाहुनो,

42 हाराकाइभुन्या दिचिप निस दाङ यागाप्दु तोको दिका जुकुन चामाइ होदुथ्यो, तो सिसासोले होदुथ्यो।

येसु यालेहोदु बेरेङ मिपालिए तोकाइ जुन्योङ्ले नायोङ्‍थ्यो।

43 सुएओइ चिजाको माथाङ्‍योङ्दु दिचिप निस दाङङि चाइ बगैते माथाङ्दु दिका चामाइचा होदुथ्यो।

44 तोए येसुको लिबिबासाङि केल्ताले येसुको म्युङको फेर थिहुनो, त्याङ तो चाइ बगैसा रोग त्यैकालेङा नाइ जाहान।

45 येसुए ङाहुनो, “गाइकाइ सुए थिङान?”

साक्खालेए निए माथा यास्योङान, त्याङ पत्रुस ङा तोबाङनामा होयोङ्दुपालिए ङायोङ्नो, “गुरु, योरिए नाङकाइ साक्खाले ठाइङि जुन्योङ्नाले नायोङ्नादु।”

46 तर येसुए ङाहुनो, “सुए गाइकाइ थिते नाइ नायोङ्‍ङादु, हाराकाइभुन्या गाइङि बुता लेत्चा यादु गे थासाइनुङ।”

47 नान उस्ते षुल्सिते होʔको माथाङ्दु खाम थासाइतोले तो चामाइचा वाराइ-वाराइते येसुको खेर्ते केलान त्याङ तोको हाबि रोपोसिन। त्याङ तोए हाराकाइ येसुकाइ थिहुनो, कुनिगरि पिलिक्‍कै जाहान ङाते साक्खाले मिपालिकाइ ङाहुनो।

48 येसुए तोकाइ ङाहुनो, “हे चामाइ, नाङको बिस्वासए नाङकाइ चिजानाले नानादु, थेमथेमनामा या।”

49 तो चिज्याङ्‍ले होदु बेरेङ, योरिनेमको सासकको नेमङि दिका मि केलेतान, त्याङ ङाहुनो, “नाङको चामाइ सिह्‍यान। नान गुरुकाइ खोरि मापिहे।”

50 तर येसुए का साइते याइरसकाइ ङाहुनो, “माआरिए, बिस्वास जुकुन लोङो, त्याङ तो जादु।”

51 येसु नेमते यालेतान त्याङ तोए पत्रुस, याकुब, युहन्‍ना ङा चामाइको आपा ङा आमा बाहेक बेगाले सुकाइओइ तोनामा दुङङा बिको मापिहुनो।

52 साक्खाले क्रेप्योङ्ले होयोङ्थ्यो त्याङ क्रेपक्रेपते आर्टियोङ्ले होयोङ्थ्यो, तर तोए ङाहुनो, “माक्रेप्ने, तो मासिताकि, तर आमिले होदु।”

53 तो सिको दुमान ङाते तोबाङए येसुको खाम नुइते चिपेर्योङ्नो।

54 तर तोए तोको लाʔ चुम्तोले इन्याङ ङाते उरोहुनो, “ए चामाइ, स्रेका।”

55 तोको ख्रो बुरुसिते केलान त्याङ तो स्रेओइ स्रेकान, त्याङ तोकाइ हाराओइ च्यासा थो यानो ङाते येसुए बक्‍के लोङुनो।

56 तोको आमा-आपा थोम्‍बेसिले थायोङान, तर का थादु खामगुरि सुकाइ ओइ माङानो ङाते तोए बक्‍के पिते तोबाङकाइ ङाहुनो।

येसुए दिचिप निसका लाबोनपालि ठोहुनो

(मत्ति १०:५-१५; मर्कुस ६:७-१३)

9

1 येसुए दिचिप निसका लाबोनपालिकाइ दिखेपते उरोहुनो, त्याङ तोबाङकाइ साक्खाले बुमाङपालि चिलेत्छा ङा माथाङ्‍योङ्दुपालिकाइ चिजासा बुता ङा अधिकार पिहुनो।

2 येसुए तोबाङकाइ परमेस्वरको राड्‍डेको प्रचार लोङ्सा ङा माथाङ्‍योङ्दुपालिकाइ चिजासाकाइ ठोहुनो।

3 येसुए तोबाङकाइ ङाहुनो, “निङको थोकोको लागि निङथेनामा रोले, मेन्चा, माणाइ, पेपेले, निसगोरे दौरा हाराओइ माचाबुनो।

4 त्याङ निङ बिनिदु नेमङा ताजारे माथानिदुका तोङा नाइ होने।

5 त्याङ निङकाइ जुजु माखुम्निदु राडेपाडेङि लेत्निदु बेरेङ निङ निङथेको कोन्टेको दुले तोबाङको विरुद्ध छ्‍यातखामको लागि आटोसिने।”

6 त्याङ तोबाङ ताजारे थायोङान, त्याङ आप्राखाम प्रचार लोङ-लोङ्ते ङा साक्खाले ठाइङा माथाङ्‍योङ्दु मिपालिकाइ चिजाते देसे-देसेङा यायोङान।

हेरोद काकादोको थाहान

(मत्ति १४:१-१२; मर्कुस ६:१४-२९)

7 का साक्खाले घटनाको सुचिते नासाइते सासक हेरोद काकादोको थाहान, हाराकाइभुन्या युहन्‍ना सिदुङि मोले होदु ङाते हानिकाए यास्योङ्थ्यो।

8 त्याङ हानिकाए यास्योङ्थ्यो, “एलिया चिखेत्सिले होदु,” त्याङ बेगालेपालिए यास्योङ्थ्यो, “सारु स्याङको अगमवक्तापालिमध्ये दिका स्रेʔले होदु।”

9 त्याङ हेरोदए ङाहुनो, “युहन्‍नाको कापु गे चिकोटेहुनुङ, तर का सु थादु, काको सुचिते गे काओनि खामपालि सायुन्ले नाहुन्दु?” त्याङ हेरोदए तोकाइ भेटाइसा आलिह्‍यान।

येसुए वाल्ङा क्राटिकाइ याहुनो

(मत्ति १४:१३-२१; मर्कुस ६:३०-४४; युहन्‍ना ६:१-१४)

10 त्याङ प्रेरितपालि बुरुसिते तोबाङए लोङ्‍योङ्दु साक्खाले जेत येसुकाइ ङायोङ्नो। येसुए तोबाङकाइ नामा हेन्ते बेथसेदा यास्योङ्दु राडेपाडेङा सुमाक्‍का यायोङान।

11 तर का साइते योरिपालि तोको लिबिलिबि चावायोङान। येसुए तोबाङकाइ जुजु खुमुनो त्याङ परमेस्वरको राड्‍डेको सुचिङा चिनासाइनो त्याङ जासा आवस्यक थायोङ्दुपालिकाइ चिजाहुनो।

12 त्याङ उनि निप्सा सोदु बेरेङ दिचिप निसका लाबोनपालि केल्योङ्ताले तोकाइ ङायोङ्नो, “योरिकाइ ताजारे पिहो, त्याङ तोबाङ याते धादाइ कादाइको देसेपालि ङा राङपेबुङा एर्‍यायोङा, त्याङ च्यासाको चाँजोपाँजो एमिलायोङो, हाराकाइभुन्या नि का पान्थार-ठाइङा होकिदु।”

13 तर येसुए तोबाङकाइ ङाहुनो, “निङए नाइ तोबाङकाइ च्यासा यानो।”

त्याङ तोबाङए ङायोङ्नो, “निनामा बे वाल्ङापा माणाइ ङा निसका नाङा जुकुन होदु, तुनि थाहानन्या का साक्खाले मिपालिकाइ च्यासा किनाइको माइ थाङुन।”

14 तोबाङ लगभग वाल्ङा क्राटि जति चाहुचापालि होयोङ्थ्यो।

त्याङ तोए उस्तेको लाबोनपालिकाइ ङाहुनो, “तोबाङकाइ वाल्ङाचिप-वाल्ङाचिपको योरि लोङ्ते नानो।”

15 तोबाङए तुन्या नाइ लोङ्‍योङ्नो त्याङ साक्खालेकाइ पाङ्जाते नायोङ्नो।

16 त्याङ तोए तो वाल्ङापा माणाइ ङा निसका नाङा चुम्ते साङ्‍राड्‍डेटो योतोले परमेस्वरकाइ होहोइ पिहुनो, त्याङ ठ्‍योतोले मिपालिकाइ बोठानो ङाते लाबोनपालिकाइ पिहुनो।

17 तोबाङ साक्खालेए क्वास्तिनि च्यायोङान, त्याङ लाबोनपालिए ग्णेन्दु काटाकुटिपालि दिचिप निस जाखोरे मुम्योङ्नो

पत्रुसए येसुको सुचिते ङाहुनो

(मत्ति १६:१३-१९; मर्कुस ८:२७-२९)

18 दिउनि येसु दिक्‍काचा प्रार्थना लोङुलेनाहुदुथ्यो, लाबोनपालि तोनामा होयोङ्थ्यो, त्याङ येसुए तोबाङकाइ आयुतुनो, “मिपालिए गाइकाइ सु यास्योङ्दु?”

19 तोबाङए ङायोङ्नो, “हानिकाए यास्योङ्दु बप्‍तिस्मा-पिहुदु युहन्‍ना, हानिकाए एलिया, ङा बेगालेपालिए यास्योङ्दु, हाबिको सुओइ अगमवक्तामध्ये दिका फिरि मोते स्रेʔले होदु।”

20 येसुए तोबाङकाइ ङाहुनो, “तर निङए गुरि हारा ङायोङ्‍‍‍‍‍‍‍‍‍‍‍‍‍‍ङादु, गाइ सु थाङादु?”

पत्रुसए जुवाफ पिते ङाहुनो, “नाङ परमेस्वरको ख्रिस्ट थानादु।”

येसुए उस्तेको कस्ट ङा सिसाको सुचिते यासिन

(मत्ति १६:२०-२८; मर्कुस ८:३०–९:१)

21 तोबाङए का खाम सुकाइओइ एमाङायोङो ङाते येसुए तोबाङकाइ बक्‍के पिहुनो, त्याङ तोको नामानामा चेतावनि ओइ पिहुनो।

22 येसुए ङाहुनो, “मिको चाए आहे खोरि चाबुको माइदु त्याङ धर्म-गुरुपालि, जेखा ठेमुपालि ङा सास्तर सायोङ्दुपालिङि इन्कार चियासिको माइदु। तो चिसात्सिको माइदु त्याङ तो सिदुङि फिरि सुमउनिको इस्याङते रोलाङ्दु।”

23 तोङिलिबि येसुए साक्खालेकाइ ङाहुनो, “सुओइ गाइको लिबि चावासा आलिह्‍यानन्या तोए उस्तेकाइ इन्कार एयासे त्याङ साक्खाले इस्याङ उस्तेको क्रुस चाबुते गाइको लिबि एचावा।

24 हाराकाइभुन्या उस्तेको ख्रो चिमोसा दाङुदु मिए तो चितामुदु, तर गाइको लागि उस्तेको ख्रो चितामुदुए तो चिमोहुदु।

25 त्याङ मिए साक्खाले अन्तर्मादाते उस्तेको लाʔते लोङ्तोले उस्तेगुरि चिताम्सिनन्या अथवा नासिसिनन्या तोकाइ हारा फाइदा थादु?

26 सुओइ गाइ ङा गाइको वाखेङि आङालानन्या मिको चा ओइ उस्तेको महिमा ङा आपाको महिमा ङा उल्फो साङ्‍राड्‍डेमिपालिको महिमाङा युदु बेरेङ तोनामा आङाल्दु।

27 तर छ्‍याततिनि गे निङकाइ ङानिङादु, काङा थेङ्‍योङ्दुपालिमध्ये हानिका होयोङ्दु, तोबाङए परमेस्वरको राड्‍डे मानियोङ्दुका मासियोङ।”

येसुको रुबा परिवर्तन

(मत्ति १७:१-८; मर्कुस ९:२-८)

28 का खामको लगभग ला उनिलिबि पत्रुस, युहन्‍ना ङा याकुबकाइ उस्तेनामा हेन्तोले प्रार्थना लोङ्साकाइ येसु डन्डिच्युरिटो याहान।

29 येसुए प्रार्थना लोङुले नाहुदु बेरेङ तोको रुबा परिवर्तन थाहान, त्याङ तोको म्युङ बिजुलि मिर्लिदु ओनि आथाङ थाहान।

30 अचानक येसुनामा निसका मिपालि खाम लोङ्‍योङ्ले नायोङ्‍थ्यो। तोबाङ मोसा ङा एलिया थ्यो।

31 तोबाङ महिमित रुबाते चिखेत्सिते येसु सिसाको सुचिते खाम लोङ्‍योङ्ले नायोङ्‍थ्यो। का खाम तोए यरुसलेमङा याचिगाप्को माइदुथ्यो।

32 त्याङ पत्रुस ङा तोनामा होयोङ्दुपालि आमिगुम्योङ्ले होयोङ्थ्यो तर साइसिते लिबि तोबाङए येसुको महिमा ङा तोनामा थेङ्‍योङ्दु तो निसका मिपालिकाइ नियोङ्नो।

33 त्याङ मोसा ङा एलिया तोङिनि ताजारे थाते हेन्छा सोयोङ्दु बेरेङ पत्रुसए येसुकाइ ङाहुनो, “गुरु ज्यु, निकाइ काङा होʔसा आप्रादु सो। निए सुमगोरे होʔसा ठाइ खेम्को, दिगोरे नाङथेको लागि, दिगोरे मोसाको लागि त्याङ दिगोरे एलियाको लागि।” उस्ते चिज्याङ्दु वाखेको तोकाइ लोङ नाइ मानिह्‍यान।

34 पत्रुस का वाखे चिज्याङ-चिज्याङओइ खासु युताले तोबाङकाइ कोङुनो, त्याङ तोबाङ खासु दुङङा बियोङ्दु बेरेङ तोबाङ आरियोङान।

35 त्याङ खासुङि इन्या यासिदु दिगोरे सारे लेतान, “का गे केलेहुन्दु गाइको चा थादु। काको वाखे नासाइनो।”

36 का सारे दुम्तेलिबि येसु दिक्‍काचा थाहान। त्याङ तोबाङ सुमाक्‍का होयोङान, त्याङ तोबाङए नियोङ्दु खामपालि तो इस्याङङा सुकाइओइ माङायोङ्नो।

राकाषे लुङ्‍गुरि लागाइदु षारा

(मत्ति १७:१४-१८; मर्कुस ९:१४-२७)

37 बाठ्‍ठेको इस्याङ येसु ङा तो सुमका लाबोनपालि डन्डिङि युयोङ्दु बेरेङ दिगोरे जेखा योरि तोकाइ भेटाइसाकाइ केल्योङान।

38 योरिङि दिका मिए आर्टिताले ङाहुनो, “गुरु ज्यु, गे नाङकाइ सेवानाङादु गाइको चाच्युरिते दया लोङ्ते प्याङ। हाराकाइभुन्या तो गाइको दिका जुकुन चा थादु।

39 योहो, दिका राकाषे लुङ्‍गुरिए तोकाइ चुमुदु, त्याङ तोकाइ चुमुदु बेरेङ तो अचानक आर्टिदु, त्याङ तोकाइ चुमुदु त्याङ तोए बाब-बाब चिलेतुदु। त्याङ तोकाइ आष्पाइ ना आष्पाइ लोङ्ते तोर्ताहुदु।

40 तो राकाषे लुङ्‍गुरिकाइ चिलेत्ते पिइसे ङाते नाङथेको लाबोनपालि नामा बिम्ति लोङ्नुङ, तर तोबाङए माथाङ्‍योङ्नो।”

41 त्याङ येसुए जुवाफ पितोले ङाहुनो, “ए अबिस्वासि ङा बिग्राइनिदु डुरि, गाइ निङनामा कुतालेतेका होवा? निङकाइ हानि सहैसिवा? नाङको चाकाइ काते केलो।”

42 तो षारा रादुका-रादुका बुमाङए तोकाइ आष्पाइ ओइ आष्पाइनो, त्याङ काकाटाकोकोटो लोङुनो तर येसुए तो राकाषे लुङ्‍गुरिकाइ आषाहुनो, त्याङ तो षाराकाइ चिजाते तोको आपाकाइ पिहुनो।

43 परमेस्वरको महानता निते तोबाङ साक्खाले थोम्‍बेसिले थायोङान।

येसुए उस्ते सिसाको सुचिते फिरि चिज्याङान

(मत्ति १७:२२-२३; मर्कुस ९:३०-३२)

येसुए लोङुदु साक्खाले जेतङि मिपालि थोम्‍बेसिले थायोङ्दु निते, तोए उस्तेको लाबोनपालिकाइ ङाहुनो।

44 “का वाखे निङको कुल्नाङा एबिया, हाराकाइभुन्या मिको चा मिपालिको लाʔते पाराइसा सोले होदु।”

45 तर येसुए ङाहुदु का खाम तोबाङए मागोयोङ्नो। का वाखे एमागोयोङो ङाते तोबाङङि लिङ्‍गोरेङा नासिले होदुथ्यो। काको सुचिते तोबाङए येसुनामा आयुत्साकाइ आरियोङ्थ्यो।

साक्खालेङि जेखा सु?

(मत्ति १८:१-५; मर्कुस ९:३३-३७)

46 तो बेरेङ तोबाङङा साक्खालेङि जेखा सु थादु ङासिदु सुचिङा उस्तेबाङङा खाम थाहान।

47 तर येसुए तोबाङको लोङ्सेको खाम थासाइतोले दिका हुचाकाइ चुम्ते उस्तेको खेर्ते चिथेङुनो,

48 त्याङ तोबाङकाइ ङाहुनो, “गाइको नामेते का हुचाकाइ ग्रहन लोङ्‍ङादुए, गाइकाइ ओइ ग्रहन लोङ्‍ङादु, त्याङ गाइकाइ ग्रहन लोङादुए गाइकाइ ठोचा युत्ङादुकाइ ओइ ग्रहन लोङुदु। हाराकाइभुन्या निङ साक्खालेमध्ये साक्खालेङि उच्याचा थानिदुगुरि साक्खालेङि जेखा थादु।”

49 त्याङ युहन्‍नाए ङाहुनो, “गुरुज्यु, दिका मिए नाङको नामेते बुमाङपालि चिलेतुदु निए निवान। त्याङ निए तोकाइ इन्याङ मालोङे ङाते लोङ्‍को मापिवान, हाराकाइभुन्या तो निको योरिको मि माथा थ्यो।”

50 येसुए तोकाइ ङाहुनो, “तोकाइ लोङ्‍को पिनो, माखोनो। हाराकाइभुन्या नाङको विरुद्धते माहोदु मि नाङको पक्छेते थादु।”

सामारिपालिङि विरोध

51 येसुको साङ्‍राड्‍डेटो हेन्छा इस्याङ खेर्ते रालेत्दुका ओइ तोए यरुसलेमदाइ नाइ हेन्छा अठोट लोङुनो।

52 त्याङ येसुए खाम हेन्योङ्दु मिपालिकाइ हाबि नाइ ठोहुनो। तोबाङ यायोङान, त्याङ तोको लागि साक्खाले खाम ठाङडोल लोङ्साकाइ सामारिपालिको दिगोरे देसेङा बियोङान।

53 तर येसु यरुसलेमदाइ यालेहोदु ङाते थासाइयोङ्तोले तोबाङए तोकाइ जुजु माखुम्योङ्नो।

54 त्याङ का निते तोको लाबोनपालि याकुब ङा युहन्‍नाए ङायोङ्नो, “प्रभु, हारा साङ्‍राड्‍डेङि मे चिरोस्ते काबाङकाइ नासिसाकाइ निए बक्‍के लोङ्‍ङि ङाते नाङ आलिनादु?”

55 तर ङिप्सिते येसुए तोबाङकाइ आषाहुनो।

56 त्याङ तोबाङ बेगाले देसेदाइ यायोङान।

बिस्वासिपालिए पिसा मोले

(मत्ति ८:१९-२२)

57 तोबाङ उलामदाइ यायोङ्दुका, दिका मिए तोकाइ ङाहुनो, “नाङ कुता-कुता यानादु, गाइ ओइ नाङको लिबिलिबि याङादु।”

58 येसुए तोकाइ ङाहुनो, “णोनेपालिको होʔसाकाइ दोरोङ ङा सर्ग्याको डाङ्‍गालेपालिको कोस्योरो होदु, तर मिको चाको लागि बे कापु नासा ठाइ ओइ माहो।”

59 तोए बेगालेकाइ ङाहुनो, “गाइको लिबि चावाने।”

तर तोए ङाहुनो, “प्रभु, हाबि याताङाले गाइको आपाकाइ ठुम्साकाइ अनुमति प्याङ।”

60 येसुए तोकाइ ङाहुनो, “मोरोपालिए नाइ उस्तेबाङको मोरोपालि एठुम्सियोङा, तर नाङ याते परमेस्वरको राड्‍डेको आप्राखाम प्रचार लोङो।”

61 बेगालेए ओइ ङाहुनो, “प्रभु, गाइ नाङको लिबि चावाङादु, तर हाबि गाइथेको नेमङा होयोङ्दुपालिङि गाइकाइ ताजारे यासिको प्याङ।”

62 येसुए तोकाइ ङाहुनो, “उस्तेको लाʔ सेटुते नाते लिबिबासा योहुदु सुओइ परमेस्वरको राड्‍डेको लागि योग्य माथा।”

ड्रोचिप निसका लाबोनपालि ठोहुनो

10

1 तोङि लिबि येसुए बेगाले ड्रोचिप निसकाa लाबोनपालिकाइ केलेहुनो, त्याङ उस्ते हेन्छा सोदु साक्खाले राडेपाडे त्याङ देसेङा उस्तेङि हाबि तोबाङकाइ निसका-निसका लोङ्ते ठोहुनो।

2 येसुए तोबाङकाइ ङाहुनो, “मिन्दु बालि कुम्सा बे आहे होदु, तर खेतालोपालि गुरि उछिन्चा होयोङ्दु। यैथाताले मिन्दु बालिको प्रभुकाइ प्रार्थना लोङ्नो, त्याङ प्रभुए उस्तेको मिन्दु बालिपालि कुम्साकाइ खेतालोपालि ठोचा एयुतो।

3 याने! योनो, गे निकाइ रुङकुचुपालिको आन्तारेङङा बेणेपालि ओनि ठोनिङादु।

4 उलामको लागि पेपेलेको बासा, मेन्चा, पाइपाना हाराओइ माचाबुनो, निङए उलामते सुकाइ ओइ सेवासेर्ग्याम मालोङ्नो।

5 “निङ नेम दुङङा बिनिदु बेरेङ हाबि नाइ ङानो, ‘का नेमकाइ थेमथेम एथा!’

6 तोङा थेमथेम सादेदु मि होकानन्या निङको थेमथेम तोनामा थादु, तर माहोकानन्या तो थेमथेम निङकोते नाइ बुरुसिदु।

7 तोबाङए यानिदु थोपालि च्याते त्यै नेमते होने। हाराकाइभुन्या खेतालो उस्तेको निम्‍याको योग्य थादु। नेम-नेम बिते माचावाने।

8 “निङ कुन्दुओइ राडेपाडेङा बिनिदु बेरेङ तोबाङए निङकाइ जुजु खुम्तिनिले निङको हाबि नाते पिनिदु च्यासा थो च्याने।

9 तोङा होयोङ्दु माथाङ्‍योङ्दुपालिकाइ चिजानो, त्याङ तोबाङकाइ ङानो, ‘परमेस्वरको राड्‍डे निङको खेर्ते युलेत्ले होदु।’

10 तर निङ कुन्दुओइ राडेपाडेङा बिनिदु बेरेङ तोबाङए निङकाइ जुजु माखुम्निनन्या तोङि लेत्ते तो राडेपाडेको उलामदाइ याने, त्याङ ङानो,

11 ‘निको कोन्टेते चिदु निङको राडेपाडेको दुलेखेना निए निङको विरुद्धङा आटोतावादु। त्याङ का साइने परमेस्वरको राड्‍डे खेर्ते युलेत्ले होदु।’

12 गे निङकाइ ङानिङादु, नियाको इस्याङङा का राडेपाडेको मिपालिकाइ भुन्दा सदोमको मिपालिकाइ आहे सहैसिसा इथान्दु निया थादु।

बिस्वास मालोङ्‍योङ्दु राडेपाडेपालि

(मत्ति ११:२०-२४)

13 “हे खोराजिन ङा बेथसेदाको मिपालि धिक्‍कार निङकाइ! हाराकाइभुन्या निङको आन्तारेङङा लोङ्‍सिदु बर्बदाको जेतपालि टुरोस ङा सिदोनङा लोङ्‍सिका तोबाङए तादिङा नाइ फेङ्‍गा बुसिते ङा तार्बाङा होयोङ्ताले ख्रोइबुरु यासिको दुम्योङ्‍थ्यो।

14 तर नियाको इस्याङङा निङकाइ भुन्दा बे टुरोस ङा सिदोनको मिपालिकाइ आहे सहैसिसा इथान्दु निया थादु।

15 ए कफर्नहुमको मिपालि, हारा निङ साङ्‍राड्‍डेतेका चिलाङ्‍सिनिदु रा? निङ बे दोराड्‍डेतेका चिरोस्सिनिदु।

16 “निङको वाखे नासाइदुए गाइको वाखे ओइ नासाइदु। निङकाइ अस्विकार लोङ्निदुए गाइकाइ ओइ अस्विकार लोङ्‍ङादु, त्याङ गाइकाइ अस्विकार लोङादुए गाइकाइ ठोचा युत्ङादुकाइ ओइ अस्विकार लोङुदु।”

ड्रोचिप निसका लाबोनपालि बुरुसियोङान

17 तो ड्रोचिप निसका लाबोनपालि ताङ-ताङ्ते बुरुसिते केल्योङ्ताले इन्या ङायोङ्नो, “प्रभु, नाङको नामेते बुमाङपालि ओइ निको वसते केल्योङ्दु।”

18 येसुए तोबाङकाइ ङाहुनो, “गे सेसेन्तारकाइ साङ्‍राड्‍डेङि बिजुलि रोस्दु ओनि रोस्दु निहुनुङ।

19 गे निङकाइ रुलपालि ङा बिच्छिपालिकाइ त्रिसा ङा सत्तुरको साक्खाले बुताच्‍युरिते अधिकार पिते नानिङादु, त्याङ हाराओइ खामए निङकाइ हान्ति मालोङ।

20 तर ओइ राकाषे लुङ्‍गुरिपालि निङको वसङा होदु ङाते माताङ्ने, तर निङको नामे साङ्‍राड्‍डेङा ठेसिले होदु ङाते ताङ्ने।”

येसु आस्ताङान

(मत्ति ११:२५-२७; १३:१६-१७)

21 तो कालेङा येसु उल्फो लुङ्‍गुरिए आस्ताङान त्याङ ङाहुनो, “हे आपा, साङ्‍राड्‍डे ङा अन्तर्मादातेको प्रभु, गे नाङकाइ होहोइ पिनाङादु, हाराकाइभुन्या नाङए का खाम आठ्‍ठे सर्सि नियोङ्दुपालि ङा आहे सायोङ्दुपालिङि षुल्तुनाले नाहुनान, तर हुचापालि ओनि मासायोङ्दुपालिकाइ चिखेत्‍ते पिहुनान। अन्दाइ आपा, हाराकाइभुन्या नाङ‍काइ का नाइ आप्रा लागाइनान।

22 “गाइको आपाए साक्खाले थो गाइकाइ पिङाले नाङादु। आपाए बाहेक चाकाइ सुएओइ माङोसायोङ, त्याङ चाए बाहेक आपाकाइ सुएओइ माङोसायोङ, त्याङ चाए चिङोसाइसा आलिदु मिपालिए जुकुन आपाकाइ ङोसायोङ्दु।”

23 लाबोनपालिदाइ ङिप्सिते येसुए तोबाङकाइ लिङ्‍गोरेङा ङाहुनो, “निङए निनुदु का खामपालि नियोङ्दु मेसेपालिए डुडु खालाम्योङ्दु।

24 गे निङकाइ ङानिङादु, निङए निनुदु ङा साइनुदु का खामपालि आहे अगमवक्तापालि ङा धनैपालिए निसा चोइकायोङ्थ्यो तर मानियोङ्नो, त्याङ निङए साइनुदु खाम नासाइसाकाइ चोइकायोङ्थ्यो, तर मासायोङ्नो।”

आप्रादु सामारिको आहान

25 राजगाल चिठेनुदु दिका मि केल्ताले येसुको बाटेसाइ लोङ्साकाइ स्रेकान, त्याङ का प्रस्‍न लोङुनो, “हे गुरुज्यु, कुतालेओइ माताप्सा लेक खालाम्साकाइ गे हारा लोङ्‍को माइदु?”

26 येसुए तोकाइ ङाहुनो, “राजगालङा हारा ठेसिले होदु? नाए हारा मापढैसिनान्?”

27 तोए ङाहुनो, “नाङए परमप्रभु, नाङको परमेस्वरकाइ नाङथेको साक्खाले डिलाए, नाङथेको साक्खाले ख्रोए, नाङथेको साक्खाले सादेए ङा नाङथेको साक्खाले बुताए जेसिकेनो, त्याङ नाङथेको योन्दाकाइ नाङथेकाइ ओनि जेसिकेनो।”

28 येसुए तोकाइ ङाहुनो, “नाङए ठिक उत्तर पिङान। तोओनि नाइ लोङो, त्याङ नाङ मोनादु।”

29 तर तोए उस्तेकाइ धार्मिक चिखेत्सिसा आलिताले येसुकाइ ङाहुनो, “गाइको योन्दागुरि सु थादु?”

30 येसुए जुवाफ पिहुनो, “दिका मि यरुसलेमङि यरिहोदाइ यालेहोदुथ्यो। तो खुयुपालिको लाʔते पारायान। तोबाङए तोकाइ ट्‍याङट्‍याङ लोङ्ते णेयोङ्नो, त्याङ सिसा ना मोसा लोङ्ते तोर्ताते यायोङान।

31 त्यैकालेङा दिका ठेमु तो उलाम थाते याले होदुथ्यो, त्याङ तो रोगोमोगो थादु मिकाइ निहुनो त्याङ तो बेगाले ठाइदाइ ङिप्सिते याहान।

32 तोओनि नाइ दिका लेबि ओइ तो उलाम थाते राहान तोकाइ नि-मानि बेगाले बासादाइ ङिप्सिते याहान।

33 तर दिका सामारि यालेहोदु बेरेङ तो मि होदु ठाइते केलेतान, त्याङ तोकाइ नितोले तोको डिला जेसिकेनए क्लेङान।

34 त्याङ सामरि तोकोते याताले आसा ङा अङ्‍गुरको इथेदु पाङ्‍कु लागाइते तोको गारेते रुता छ्‍युहुनो, त्याङ उस्तेको गधाच्युरिते चिलुन्‍‍‍‍‍‍‍‍‍‍‍‍‍‍तोले तोकाइ दिगोरे घ्याङङा हेन्तोले तोकाइ सेहाराइनो।

35 बाठ्‍ठेको इस्याङ तोए निसगोरे उङको पेपेले घ्याङको दाक्पोकाइ पिते ङाहुनो, ‘काकाइ योहो त्याङ बेगाले आहे पेपेले लागायानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍या गाइ बुरुसिते राङादु बेरेङ नाङकाइ पिनाङा‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍दु’।”

36 येसुए आयुतुनो, “का सुमकामध्ये खुयुपालिको लाʔते पाराइदु मिको योन्दागुरि सु थाङुन ङाते नाङ आलिनादु?”

37 तोए ङाहुनो, “तो मिच्युरिते दया चिखेतुदुगुरि।”

त्याङ येसुए तोकाइ ङाहुनो, “या, नाङए ओइ तोओनि नाइ लोङो।”

येसु मार्था ङा मरियमको नेमङा

38 तोबाङ यायोङ्दुका तो दिगोरे देसेङा बिह्‍यान, त्याङ मार्था नामे थादु दिका चामाइचाए तोकाइ उस्तेको नेमते जुजु खुमुनो।

39 मरियम नामे थादु तोको दिका हुमि होदुथ्यो। तो येसुको कोन्टेको खेर्ते होताले तोको वाखे नासायुले नाहुथ्यो।

40 तर मार्था सेवा-सत्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍कारको जेतते ठिल्सिले होथ्यो। तोए येसुकोते राताले ङाहुनो, “प्रभु, गाइको हुमिए सेवा-सत्कारको जेतङा गाइकाइ दिक्‍काचा लोङ्ते नाङादु, नाङथे चे मालोङ? तोकाइ ङाहो, त्याङ तोए गाइकाइ एलोङ्‍काङा।”

41 तर येसुए तोकाइ ङाहुनो, “मार्था, मार्था, नाङए आहे खामको सुचिङा चिन्ता यासिनादु ङा क्रेपठाठा यासिनादु,

42 तर नाङकाइ खट्‍टैगुरि दिगोरे खामको जुकुन निदु। त्यै आप्रादु खाम मरियमए केलेते नाहुदु, तोगुरि तोङि माकात्योङ।”

a 

10:1 हानि पान्डुलिपिपालिङा ड्रोचिप ठेसिले होदु; १७ पदङा ओइ योनो।

प्रार्थनाको सुचिते येसुको सिक्छ्‍या

(मत्ति ६:९-१३; ७:७-११)

11

1 दिउनि येसुए दिगोरे ठाइङा प्रार्थना लोङुलेनाहुदुथ्यो। तोए प्रार्थना लोङ्‍को दुम्‍तेलिबि लाबोनपालिङि दिकाए तोकाइ ङाहुनो, “हे प्रभु, युहन्‍नाए उस्तेको लाबोनपालिकाइ चिठेनुदु ओनि निकाइ ओइ प्रार्थना लोङ्सा चिठेनिसे।”

2 येसुए तोबाङकाइ ङाहुनो, “निङए प्रार्थना लोङ्नुदु बेरेङ इन्या ङानो:

‘हे आपा,

नाङको नामे उल्फो एथा,

नाङको राड्‍डे एयुवा।

3 निकाइ चाहाइदु च्यासा थो दिनदिन नाइ पिइसे।

4 निको लुप निकाइ गोनिगोमिसे,

हाराकाइभुन्या निए ओइ निको विरुद्धङा लुप लोङ्‍योङ्दुपालिकाइ गोनिगोम्वादु।

निकाइ बाटेसाइङा माचिपाराइसे’।”

5 त्याङ येसुए तोबाङकाइ ङाहुनो, “चालिसिने, निङमध्ये सुओइ दिकाको बान होदु। तो सिँवालि टाहेङा तोकोङा याताले ङाहुनो, ‘बान गाइकाइ सुमगोरे माणाइ पैँचो प्याङ।

6 हाराकाइभुन्या गाइको दिका बान थोकोङि गाइकोते केल्‍ले होदु, त्याङ तोकाइ यासाकाइ गाइनामा हारा ओइ माहो।’

7 “तोए दुङङि जुवाफ पिते ङाहुदु, ‘गाइकाइ माचिस्रेङा। नान खाणोङ टिको दुम्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍नुङ त्याङ गाइको हुचापालि गाइनामा आलोपङा होयोङ्दु। गाइ स्रेते नाङकाइ हाराओइ पिसा माथाङ।’

8 गे निङकाइ ङानिङादु, बान थादुए तोकाइ हाराओइ मापि थाङुन, तर तोए आमातुदुको आमातुदु लोङ्दुए स्रेते तोए खट्‍टै पाराइदु जति तोकाइ पिहुदु।

9 “गे निङकाइ ङानिङादु: आमात्‍नो त्याङ निङकाइ पिसिदु। दाङ्‍नो त्याङ निङए खालाम्नुदु। ढुक्लुङ्नो त्याङ निङको लागि खाणोङ टाङ्सिदु।

10 हाराकाइभुन्या आमातुदु मिकाइ पिसिदु, दाङुदु मिए खालामुदु, त्याङ ढुक्लुकुदु मिको लागि खाणोङ टाङ्सिदु।

11 निङङा कुन्दुगुरि आपा थाङुन, तोको चाए माणाइ आमातुदु बेरेङ तोकाइ णिङ पिहुथाङुन। अथवा नाङा आमातुदु बेरेङ नाङाको साटोते तोकाइ रुल पिहुथाङुन?

12 अथवा ओम आमातुदु बेरेङ तोकाइ बिच्छि पिहुथाङुन?

13 यैथाताले निङ राकाषे थातिनिले ओइ निङथेको चा-चामाइपालिकाइ आप्रादु थोपालि पिसा साइनिनन्या साङ्‍राड्‍डेङा होदु निङको आपाए तोनामा आमात्योङ्दुपालिकाइ झुन हानि पक्‍का लोङ्ते उल्फो लुङ्‍गुरि पिहुदु।”

येसु ङा बालजिबुल

(मत्ति १२:२२-३०; मर्कुस ३:२०-२७)

14 नान येसुए चिज्याङ्‍को माथाङ्दु दिका बुमाङ चिलेतुले नाहुथ्यो। बुमाङ लेत्‍तेलिबि तो ओङा मि चिज्याङ्सा लागाइसिन, त्याङ मिपालि थोम्‍बेसिले थायोङान।

15 तर तोबाङमध्ये दिका-निसकाए ङायोङ्नो, “बुमाङपालिको दाक्पो बालजिबुलको बुताङि काए बुमाङपालि चिलेतुदु।”

16 बेगालेपालिए गुरि येसुको बाटेसाइ लोङ्साकाइ साङ्‍राड्‍डेङि दिगोरे डोरे आमात्योङ्नो।

17 येसुए तोबाङको आलि थासाइतोले तोबाङकाइ ङाहुनो, “उस्तेबाङङा किक्वासियोङ्दु कुन्दुओइ राड्‍डे उस्ते नासिचा यादु। त्याङ उस्तेबाङङा किक्वासियोङ्दु नेम ओइ नासिचा यादु।

18 निङए ङानुदु, गे बालजिबुलिङिनि बुमाङ चिलेतुन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍दु। तर सेसेन्तार उस्तेङा किक्वासिनन्या तोको राड्‍डे कुनिगरि टिकाइको थाङ्दु?

19 गे बालजिबुल बुमाङको बुताए बुमाङपालि चिलेतुनुङन्या निङको मिपालिए गुरि सुको बुताए तो चिलेत्योङ्दु? तुनि थाहानन्या निङको मिपालिए नाइ निङको निया लोङ्‍‍निदु।

20 तर गे परमेस्वरको छ्‍युम्पिए बुमाङपालि चिलेतुनुङन्या परमेस्वरको राड्‍डे निङङा युको दुम्‍ले होदु।

21 “हतियार ख्यासिदु बलियो मिए उस्तेको नेमको रक्खे लोङ्नोन्या तोको धनमालपालि सुरक्छित थादु।

22 तर तो भुन्दा बलियो मि केल्ते तोकाइ तेहुनोन्या तोए भर लोङुदु तो साक्खाले हतियारपालि कात्‍ते हेनुदु त्याङ तोको मालसामानपालि हेन्ते बोठाहुदु।

23 “गाइको पक्छेते माहोदु मि गाइको विरुद्धते थादु, त्याङ गाइनामा मारुपुदुए गे रुपुन्दु ओइ छिरिलो लोङुदु।

राकाषे लुङ्‍गुरि बुरुसिते केल्दु

(मत्ति १२:४३-४५)

24 “मिङि राकाषे लुङ्‍गुरि लेत्को दुम्तेलिबि तोए होʔसाकाइ फ्वाङफ्वाङ ठाइ दाङ-दाङ्ते आयाङ्‍कालादु, तर कुताओइ माखालाम। त्याङ तोए यासिदु, ‘गाइ लेत्‍ते केल्ङादु नेमङा नाइ गाइ बुरुसिते याङादु।’

25 तोङा केलेत्दु बेरेङ तोए हाबिको नेम षाङसिङ लोङ्सिदु ङा सजैसिदु खालामुदु।

26 त्याङ तो याताले उस्ते भुन्दा आठ्‍ठे राकाषे बेगाले ड्रोका लुङ्‍गुरिपालि उस्तेनामा केल्ते केल्दु, त्याङ तोबाङ तो दुङङा बियोङ्‍ताले र्‍यायोङ्‍दु। तो मिको लिबिको दसाहा हाबिको भुन्दा झुन माआप्रा थादु।”

27 तोए का खाम चिज्‍याङ-चिज्याङ ओइ योरिङि दिका चामाइचाए आर्टिताले यासिन, “नाङकाइ बाङ्‍कालङा नानादु ङा उस्तेको च्युच्यु चितुन्‍नादु चामाइचाए डुडु एखालामो।”

28 तर येसुए ङाहुनो, “बरु परमेस्वरको वाखे नासाइते तोको पालना लोङ्‍योङ्दुए डुडु खालाम्योङ्दु।”

योनाको डोरे

(मत्ति १२:३८-४२)

29 योरिपालि मुम्सियोङ्दु बेरेङ तोए ङाहुनो, “का डुरि राकाषे डुरि थादु। काबाङए डोरे दाङ्‍योङ्दु, तर काबाङकाइ योनाको डोरे बाहेक बेगाले हाराओइ डोरे मापि।

30 हाराकाइभुन्या योना निनवेको मिपालिको लागि डोरे थादुथ्यो, तोओनि नाइ मिको चा ओइ का डुरिको लागि डोरे थादु।

31 नक्सालङ्‍काको राड्‍डेको धनैनि नियाको इस्याङङा का डुरिको मिपालिको विरुद्ध खडा थादु, त्याङ तोबाङकाइ गाल्प्या ङाहुदु, हाराकाइभुन्या तो अन्तर्मादातेको दैʔको छेउङि सोलोमनको सर्सिको खाम नासाइसाकाइ केलान। तर योनो, सोलोमनभुन्दा जेखा दिका काङा होदु।

32 निनवेको मिपालि नियाको इस्याङङा का डुरिको विरुद्धते खडा थायोङ्दु त्याङ काकाइ गाल्प्या ङायोङ्दु, हाराकाइभुन्या तोबाङए योनाको प्रचारते ख्रोइबुरु यास्योङ्थ्यो। तर योनो, योना भुन्दा जेखा दिका मि काङा होदु।

माङको इतार

(मत्ति ५:१५; ६:२२-२३)

33 “सुएओइ इतार चाथोते सुएओइ मानियोङ्दु ठाइङा मानायोङ त्याङ बाणिए ओइ माकोङ्‍योङ, तर दुङङा केल्योङ्दुपालिकाइ आथाङ एथा ङाते ठड्‍यौरोच्युरिते नायोङ्दु।

34 नाङको माङको इतार नाङको मेसे थादु। नाङको मेसे ठिक थाहानन्या नाङको साक्खाले माङ आथाङ्दु, तर तो माआप्रा थाहानन्या बे नाङको माङ ओइ उखिङ थादु।

35 यैथाताले होसियार थाने, निङङा होदु आथाङ उखिङ एमाथा।

36 निङको साक्खाले माङ आथाङए क्लेङ्ले होकानन्या वा कुन्दुओइ भा उखिङ माहोकानन्या इतारको आथाङए नाङकाइ आथाङ पिनादु ओनि माङको साक्खाले ठाइङा आथाङ थादु।”

फरिसि ङा धर्म-गुरुपालिकाइ धिक्‍कार

(मत्ति २३:१-३६; मर्कुस १२:३८-४०)

37 येसु चिज्‍याङ्‍को दुम्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍तेलिबि दिका फरिसिए तोकाइ इसा च्यासा उरोहुनो। त्यैथादुए येसु नेमदुङङा बिताले च्यासाकाइ होकान।

38 तर च्यासा हाबि येसुए लाʔ माजेसिदु नितोले तो फरिसि थोम्‍बेसिले थाहान।

39 तर प्रभुए तोकाइ ङाहुनो, “निङ फरिसिपालिए खोरा ङा खार्पाको प्रिङबासा बे जेनुदु, तर निङको दुङबासागुरि आगाबेहोरि ङा राकाषे लुङ्‍गुरिए क्लेङ्ले होदु।

40 ए गोङा मिपालि, प्रिङतेको भा बनैदु परमेस्वरए नाइ दुङङाको भाओइ बनैदु माथा रा?

41 तर दुङङाको भा तेन स्वरुप पिनो, त्याङ निङको लागि साक्खाले थो सोचि थादु।

42 “निङ फरिसिपालिकाइ धिक्‍कार! हाराकाइभुन्या निङए अजम्बरि, सुँप ङा बेगाले साक्खाले जडिबुटिको दिचिपको दिभा पिनुदु, तर परमेस्वरको निया ङा जेसिकेन्साको हेला लोङ्नुदु, तर बेगाले जेतको ओइ माआसेमारा का जेत ओइ निङए लोङ्‍को माइथ्यो।

43 “निङ फरिसिपालिकाइ धिक्‍कार! हाराकाइभुन्या निङ योरिनेमपालिङा बेदको होʔसा ठाइ त्याङ बजारपालिङा सेवासेर्ग्याम एलोङिसे आलिनिदु।

44 “निङकाइ धिक्‍कार! हाराकाइभुन्या निङ बे निसा माइथान्दु मोसानिराङपालि ओनि थानिदु। माथासाइमारा तो माइचिनिस्दु मोसानिच्युरिङि मिपालि चावायोङ्दु।”

45 राजगाल सायोङ्दु मिपालिमध्ये दिकाए तोकाइ ङाहुनो, “गुरुज्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍यु, का खाम लोङ्तुनाले नाङए बे निकाइ ओइ चिआङालिन।”

46 तोए यासिन, “निङ राजगाल साइनिदु मिकाइ ओइ धिक्‍कार! हाराकाइभुन्या चाबुसा माथाङ्‍योङ्दु बि मिपालिच्युरिते निङए नाते पिनुदु, तर निङएगुरि दिगोरे छ्‍युम्पिए खेना तो बि माथि।

47 “निङकाइ धिक्‍कार! हाराकाइभुन्या निङको ज्युज्यु च्याब्ज्युपालिए सात्योङ्दु अगमवक्तापालिको मोसानिराङ निङए खेम्नुदु।

48 काओनि निङ निङथेको ज्युज्यु च्‍‍‍‍‍‍‍‍‍‍‍‍‍‍‍‍‍‍‍‍‍‍याब्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ज्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍युपालिको जेतङा गुवा पिनुदु, त्याङ तोबाङनामा सहमति थानिदु, हाराकाइभुन्या तोबाङए तो अगमवक्तापालिकाइ सात्योङ्नो, त्याङ निङए गुरि तोबाङको मोसानिराङ खेम्नुदु।

49 यैथाताले परमेस्वरको सर्सिए ओइ यासिदु, ‘गे तोबाङकोते अगमवक्तापालि ङा प्रेरितपालि ठोहुन्दु। तोबाङमध्ये हानिकाकाइ तोबाङए सात्योङ्दु त्याङ हानिकाइ खोरिङा चुयोङ्दु।’

50 यैथादुए अन्तर्मादातेको सुरुङिनि नाइ साक्खाले अगमवक्तापालिको चाइको लेखा का डुरिनामा कायुन्दु।

51 थादु, गे निङकाइ ङानिङादु, हाबिलको चाइङिनि थानि ङा परमेस्वरको मन्दिरको उल्फो ठाइको आन्तारेङङा सात्छिदु जकरियातेकाको चाइको लेखा का डुरिङि कायुन्दु।

52 “निङ राजगाल साइनिदु मिकाइ धिक्‍कार! हाराकाइभुन्या निङए सर्सिको तारिकाचा फासा बे फानुन्, तर निङ निङथेओइ तो दुङङा माबि, त्याङ बिसा दाङ्‍योङ्दुपालिकाइ ओइ बिको मापिनुन्।”

53 येसु तोङिनि लेत्दु बेरेङ सास्तर सायोङ्दुपालि ङा फरिसिपालिए तोको आठ्‍ठे विरोध लोङ्ते आहे खामपालिते तोकाइ आयुत्सा लागाइसियोङान,

54 त्याङ तोको उगोङि लेत्दु वाखेते तोकाइ चुम्साकाइ ढल योते होयोङान।

चेतावनि ङा प्रोत्साहान

12

1 का खाम थाचा यादुका हजारौँ योरि मुम्सियोङ्दुए दिकाए बेगालेकाइ त्रिसा लागाइसियोङ्ले होयोङ्दु थ्यो। तोबेरेङ येसुए हाबि उस्तेको लाबोनपालिकाइ ङासा लागाइसिन, “निङ फरिसिपालिको खमिरङि होसियार थाते होने। तो खमिर तोबाङको कपटिपन थादु।

2 बुते नासिदु थोपालि साक्खाले हाङहाङति इचिनिस्दु, त्याङ षुल्ते नासिदु खाम साक्खालेए थासायोङ्दु।

3 यैथाताले निङए उखिङङा ङानुले नानुदु खाम, तो आथाङङा इसाइदु। निङए कुटिदुङङा सुमाक्‍का ङानुदु खाम नेमको चुलिङि प्रचार थादु।

4 “गाइको बानपालि, गे निङकाइ ङानिङादु, माङकाइ सात्योङ्दुपालिनामा माआरिने, तर सात्‍तेलिबि तोबाङए बेगाले हाराओइ लोङ्‍को माथायोङ।

5 तर सुङि आरिको माइदु, गे निङकाइ चेतावनि पिनिङादु: परमेस्वरनामा आरिको माइदु, तोनामा माङ‍काइ सात्‍ते नर्ग्याङा चिसा बुता होदु। गे निङकाइ ङानिङादु, तोनामा आरिने।

6 “हारा निस पेपेलेते वाल्ङाका चिर्कुन माबिकाइ रा? तोबाङङि परमेस्वरए दिकाकाइ ओइ मालो माया।

7 तर निङ‍को बे कापुको साक्खाले चिम्याङपालि तिम्सिले होदु। यैथाताले निङ माआरिने, निङ आहे चिर्कुनभुन्दा ओइ आहे मोलेको निनिदु।

ख्रिस्टकाइ स्विकार लोङ्सा

(मत्ति १०:३२-३३; १२:३२; १०:१९-२०)

8 “गे निङकाइ ङानिङादु, गाइकाइ मिपालिको हाबि स्विकार लोङ्‍योङ्‍ङादु साक्खालेकाइ मिको चाए ओइ परमेस्वरको साङ्‍राड्‍डेमिपालिको हाबि स्विकार लोङुदु।

9 तर गाइकाइ मिपालिको हाबि इन्‍कार लोङ्‍योङ्‍ङादु साक्खालेकाइ गे ओइ परमेस्वरको साङ्‍राड्‍डेमिपालिको हाबि इन्‍कार लोङुन्दु।

10 “मिको चाको विरुद्धते चिज्याङ्दु मि चिगोनिगोम्सिदु, तर उल्फो लुङ्‍गुरिको विरुद्धते निन्दा लोङुदु मि मागोनिगोम्सि।

11 “तोबाङए निङकाइ योरिनेमपालि, सासकपालि, अधिकारिपालिको हाबि केल्निदु बेरेङ निङए निङथेकाइ चिमोसिसाको लागि हारा ङासा ङाते चिन्ता मायासिने,

12 हाराकाइभुन्या त्यै कालेङा निङए हारा ङाको माइदु तो उल्फो लुङ्‍गुरिए निङकाइ चिठेन्‍निदु।”

गोङा दाक्पो मिको आहान

13 योरिङि दिका मिए येसुकाइ ङाहुनो, “गुरु, गाइको बुबुकाइ ङाते पिङा त्याङ तोए गाइको अंस बोठाते एपिङा।”

14 तर येसुए तोकाइ ङाहुनो, “बान, सुए गाइकाइ निङच्युरिते निया लोङ्सा अथवा निङको सम्‍पत्ति बोठाते पिसा तुल्‍‍‍‍‍‍‍‍‍‍‍याइयोङ्‍ङान।”

15 येसुए तोबाङकाइ ङाहुनो, “होसियार थाने, साक्खाले खालको लालचङि मोसा जेत लोङ्‍नो, हाराकाइभुन्या मिको लेक तोको आहे धन-सम्‍पत्तिते माथा।”

16 येसुए तोबाङकाइ दिगोरे आहान ङाहुनो: “सुओइ दिका दाक्पो मिको राङङा आहे आने सेकान।

17 तोए लोङ्सेदुङङा ङासिन, ‘गाइको आने नासा ठाइ गाइनामा माहो, नान गाइ हारा यासिवा?’

18 “त्याङ तोए यासिन, ‘गे इन्याङ लोङुन्दु। गाइथेको गुङ्‍कुटिपालिकाइ चिरोल्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ते झुन जेखा-जेखा खेमुन्दु त्याङ गाइको साक्खाले आने ङा सामाखामा तोङा नाहुन्दु।

19 त्याङ गे गाइथेको ख्रोकाइ ङाहुन्दु, “ए ख्रो, आहे दाङतेका गाप्सा आहेङिओइ आहे सम्‍पत्ति नाङको लागि मुम्सिले होदु। सुख-चैनते होका। च्‍या, तुना, त्याङ मोज यासे”।’

20 “तर परमेस्वरए तोकाइ ङाहुनो, ‘ए गोङा, याङ टाहे नाइ नाङको ख्रो नाङङिनि काइसिदु, त्याङ नाङए नाङको लागि मुम्‍ते नाहुनादु थो सुको थादु?’

21 “उस्तेको लागि धन-सम्‍पत्ति मुम्योङ्दु, तर परमेस्वरको मेसेते दाक्पो माथायोङ्दु मिको अवस्थाला काओनि नाइ थादु।”

चिन्तित माथाने

(मत्ति ६:२५-३४)

22 तोए उस्तेको लाबोनपालिकाइ ङाहुनो, “यैथाताले गे निङकाइ ङानिङादु, निङथेको लेकको लागि हारा च्‍यावा, त्याङ निङथेको माङको लागि हारा बुसिवा ङाते फिक्रि मायासिने।

23 हाराकाइभुन्या लेक च्यासा थोभुन्दा ङा माङ बुसिसा म्युङ भुन्दा जेखा थादु।

24 आगापालिकाइ योनो: तोबाङए पुया ओइ मालियोङ, आने ओइ माकोटेयोङ, तोबाङको आने मुम्सा गुङ्‍कुटि ओइ माहो। तर ओइ परमेस्वरए तोबाङ‍काइ याहुदु। निङ डाङ्‍गालेपालिभुन्दा हानि आहे मोलेको निनिदु।

25 निङङा गुरि सुए ओइ फिक्रि यासिते उछिन्चा थालेओइ उस्तेको लागि आयु थपैको थाङुदु रा?

26 यैथाताले निङए काओनि उच्याचा जेत ओइ लोङ्‍को माथाङ्‍नुनन्‍‍‍‍‍‍‍‍‍‍‍‍‍‍‍‍‍‍या बेगाले थोको चिन्ता हाराकाइ यासिनिदु?

27 “लिलि रेङकाइ योनो, तोबाङ कुनिगरि जेखा थायोङ्दु। तोबाङए जुन्जुल ओइ मायासियोङ, धागो ओइ माचारोयोङ। तर गे निङकाइ ङानिङादु, सोलोमन धनै ओइ उस्तेको साक्खाले महिमाते तोबाङमध्ये दिका जति ओइ मासजैसिताकिथ्यो।

28 याङ होदु त्याङ बाठ्‍ठे मेङा चिसा ठिकाइ परमेस्वरए इन्याङगरि पहिर्‍याइनोन्या ए अल्पबिस्वासिपालि, निङकाइ झुन आहे लोङ्ते परमेस्वरए पहिर्‍याइनिदु।

29 “हारा च्‍यासा ङा हारा तुन्सा ङाते निङए दाङ्ते माहोने, त्याङ चिन्तित ओइ माथाने।

30 हाराकाइभुन्या अन्तर्मादातेको साक्खाले मिपालिए का साक्खाले थोपालि दाङ्‍योङ्दु। निङको आपाए निङकाइ का साक्खाले थोको खट्‍टै निनिदु ङाते साइदु।

31 तर परमेस्वरको राड्‍डेकाइ दाङ्नो, त्याङ का साक्खाले थो तोए निङकाइ पिनिदु।

साङ्‍राड्‍डेको धन

(मत्ति ६:१९-२१)

32 “उच्याचा गोङ्दल, माआरिने! हाराकाइभुन्या निङकाइ राड्‍डे पिसाकाइ निङको आपा ताङ्दु।

33 निङको धन बेचाइते तेन पिनो। निङथेको लागि खारु माथादु उपानपालि खेम्नो, कुतालेओइ नासिते माहेन्छा धन साङ्‍राड्‍डेङा मुम्नो। तोङा खुयु खुइसा ओइ माकेल त्याङ केरे ओइ मालागाइ।

34 हाराकाइभुन्या नाङको धन होदु ठाइते नाङको लोङ्से ओइ थादु।

चङ्‍खलो थाते होने

(मत्ति २४:४५-५१)

35 “निङको निङथेको ब्‍याङ छ्‍युसिने त्याङ निङको इतार चितिते नानो।

36 निङ तो मिपालि ओनि थाने, तोबाङए उस्तेबाङको दाक्पो बोरेको डोनङि बुरुसिते केल्ताले खाणोङ ढुक्लुकुदु बेरेङ तोको लागि खाणोङ टाङ्ते पिओइ पियोङ्‍दु।

37 दाक्पो नेमते बुरुसिते केल्दु बेरेङ उस्‍तेको टेरापालिकाइ माआमितिनि होयोङ्दु खालामुनोन्या तो टेरापालिए छ्‍यात नाइ डुडु खालाम्योङ्दु। छ्‍याततिनि गे निङकाइ ङानिङादु, तोए उस्तेको जेत लोङ्‍सा बेरेङ बुसिसा म्युङ बुसिते तोबाङकाइ च्यासाकाइ होने ङाहुदु, त्याङ उस्‍ते केल्ताले डोनङा तोबाङको सेवा लोङुदु।

38 तो सिवाँलि टाहेङा, अझै तोङिओइ ढिलो केल्दु बेरेङ टेरापालि माआमिमारा होयोङ्दु खालामुनोन्या तोबाङए डुडु खालाम्योङ्दु।

39 तर का साइने, खुयु कुन्दु कालेङा केल्दु ङाते नेमको दाक्पोए साइका बे तो माआमिमारा होथ्यो त्याङ तोए खुयुकाइ नेम फोराइतोले बिसा मापिथ्‍‍‍‍‍यो।

40 निङ ओइ सधैँ ठाङडोल थातिनिले होने, हाराकाइभुन्या मिको चा निङए माचालिसिनिदु स्याङङा युदु।”

बिस्वासि ङा अबिस्वासि स्युन्डुरि

(मत्ति २४:४५-५१)

41 पत्रुसए ङाहुनो, “हे प्रभु, हारा का आहान निको लागि जुकुन ङाहुनादु थादु रा बेगाले साक्खालेको लागि ओइ?”

42 प्रभुए ङाहुनो, “बिस्वासि ङा सर्सि निदु स्युन्डुरि गुरि सु थादु? तोकाइ तोको दाक्पोए उस्तेको नेमको स्युन्डुरिपालिकाइ ठिक-ठिक स्याङङा तोबाङको भाङा थोप्दु च्यासा थो एयाहो ङाते खटैदु।

43 तो स्युन्डुरि डुडु खालामुदु मि थादु, तोको दाक्पो केल्दु बेरेङ तोए तोओनि नाइ लोङुले नाहुदु दाक्पोए खालामुदु।

44 छ्‍याततिनि गे निङकाइ ङानिङादु, दाक्पोए तोकाइ उस्तेको साक्खाले सम्पतिको जिम्मेवारि पिसाकाइ केलेहुदु।

45 तर तो स्युन्डुरिए, ‘गाइको दाक्पो केल्साकाइ ढिलो यासिदु’ ङाते चालिसिताले स्युन्डुरिपालि ङा स्युन्डुनिपालिकाइ णेसा ङा तो च्‍यासा, तुन्‍सा ङा आतोसा लागाइसिनन्या,

46 तो स्युन्डुरिको दाक्पो तोए माआलिदु इस्याङङा ङा माचालिसिदु स्याङङा केलेतानन्‍या दाक्पोए तोकाइ कठोर दन्ड पिहुदु, त्याङ तोको दसाहा अबिस्वासिपालि ओनि थादु।

47 “उस्तेको दाक्पोको आलि साइते ओइ ठाङडोल माथादु ङा दाक्‍पोए आलिदु ओनि जेत मालोङुदु टेरा गुरि आहे चिणेसिदु।

48 तर दाक्पोको आलि मासाइताले चिणेसिसा खालको जेत लोङुदुए गुरि उछिन्चा नाइ चिणेसिदु। आहे पिसिदुङि आहे नाइ आमात्सिदु, त्याङ आहे सोम्याइसिदुङि झुन आहे काइसिदु।

थेमथेम माथा, ब्रेन्सा

(मत्ति १०:३४-३६)

49 “गाइ अन्तर्मादातेच्युरिते मे लोʔसाकाइ युङाले होङादु, तो बे बरु हाबिङि नाइ ज्योʔको दुम्का आप्रादुथ्यो!

50 गे काइकोइ माइदु दिगोरे बप्‍तिस्मा होदु। तो मायागाप्दुका गाइको लोङ्से आठ्‍ठे नाइ क्रेपठाठा थाले होदु!

51 निङ हारा आलिनिदु, हारा गाइ अन्तर्मादातेङा थेमथेम युत्छाकाइ युङान? माथा, गे निङकाइ ङानिङादु, बरु गाइ ब्रेन्साकाइ युङान।

52 हाराकाइभुन्या नानङि दिगोरे जाहानङा वाल्ङा मिपालिते दिका-बेगालेङि किब्रेन्सियोङ्दु, सुमकाको विरुद्धते निसका त्याङ निसकाको विरुद्धते सुमका।

53 तोबाङ किब्रेन्सियोङ्दु‌‌‌‌‌‌–आपाको विरुद्धते चा, त्याङ चाको विरुद्धते आपा, आमा चामाइको विरुद्धते त्याङ चामाइ आमाको विरुद्धते, आजि उस्तेको वारिको विरुद्धते, त्याङ वारि तोको आजिको विरुद्धते।”

स्याङको डोरे

(मत्ति १६:२-३)

54 तोए योरिकाइ ओइ ङाहुनो, “निङए थरेलङ्‍कादाइ खासु पेर्दु निते ङाओइ ङानुदु, ‘सार्दे युदु’ त्याङ तोओनि नाइ थादु।

55 नक्सालङ्‍काङि फाषा वादु बेरेङ निङए ङानुदु ‘होपहोप थादु’ त्याङ तोओनि नाइ थादु।

56 ए ङ्‍याकुन्यापालि! निङए सर्ग्या ङा अन्तर्मादातेको डोरेपालि ङाको थाङ्नुदु, तर नालेको स्याङको पुर्तुङ्‍गा ङाको हाराकाइ माथाङ?

उजुरवालानामा ठेया

(मत्ति ५:२५-२६)

57 “कुन्दु खाम ठिक ङाते निङ निङथे हाराकाइ निसाफ मालोङ?

58 नाङ उजुरवालानामा राजगालनेमङा यानादु बेरेङ उलामते नाइ तोनामा ठेओइ ठेया, नतरा बे तोए नाङकाइ नियाठासामिकोते तानाइते हेन्‍नादु। त्याङ नियाठासामिए नाङकाइ अधिकृतको लाʔते चिचुम्नादु, त्याङ अधिकृतए नाङकाइ टिसाठाइङा चेङ्‍नादु।

59 गे नाङकाइ ङानाङादु, नाङए दि पुछार्‍याखेना मावारतिनि साक्खाले पेपेले मापिहुनादुका नाङ तोङिनि प्णोत्को माखालाम।”

ख्रोइबुरु वा ताम्सा

13

1 तो कालेङङा हानि मिपालि तोङा केल्योङ्ले होयोङ्थ्यो, तोबाङए गालिलिपालिको सुचिङा येसुकाइ ङायोङ्नो; तो गालिलिपालिकाइ पिलातसए सात्‍ते तोको चाइ पर्ति थाले होदु यार्साको चाइनामा मोल्ते नाहुथ्यो।

2 त्याङ येसुए तोबाङकाइ जुवाफ पिहुनो, “तोबाङए काओनि खोरि भोगायोङ्दुए तो गालिलिपालि बेगाले साक्खाले गालिलिपालिभुन्‍‍‍‍‍दा आहे लुपि थ्यो ङाते हारा निङए चालिसिनिदु?

3 गे निङकाइ ङानिङादु, तोओनि माथा, तर निङए ख्रोइबुरु मायासिनिनन्या निङ साक्खाले तोओनि नाइ नासिनिदु

4 अथवा हारा निङ माआलि, तो सिलोआमङा ठाराङनेम रोल्सा बेरेङ दिचिप ला मिपालि सियोङ्ले होयोङ्थ्यो, हारा तोबाङ साक्खाले यरुसलेमङा होयोङ्दुपालिङि आहे अपराधि थ्यो?

5 तोओनि माथा, तर गे निङकाइ ङानिङादु, निङए ख्रोइबुरु मासिनिनन्या निङ साक्खाले तोओनि नाइ नासिनिदु।”

6 तोङिलिबि येसुए का आहान ङाहुनो, “सुओइ मिए उस्तेको अंगुर राङङा दिगोरे डुम्‍लाको दोम्बो प्णेते नाहुथ्यो, तो दोम्बोङा से सेकान रा ङाते योसाकाइ तो केलान,

7 त्याङ तोए तोङा जेत लोङुदुकाइ ङाहुनो, ‘सुम दाङ थाहान, गे का डुम्‍लाको दोम्बोङा से दाङुन्ले नाहुन्दु, तर माखालाम्‍तुङ्‍‍कि। काकाइ पाल्ते चिहो। काए राङको ठाइ जुकुन कोकुनो।’

8 “तर तो राङङा जेत लोङुदु मिए ङाहुनो, ‘हजुर काकाइ नान दि दाङ होʔको पिहो। गे काकाइ धाङि-काङि कोर्ते मल चुकुन्दु।

9 त्याङ तोङिलिबि से सेकानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍या आप्रा नाइ थादु, मासेकानन्या नाङ नाङथे नाइ काकाइ पालो’।”

दिसिसा इस्याङङा चिजासा जेत

10 दिउनि दिसिसा इस्याङङा दिगोरे योरिनेमङा येसुए चिठेनुले नाहुथ्यो।

11 तोङा दिका चामाइचा होदुथ्यो, तोकाइ दिचिप ला दाङङि रुनुरुनु लोङ्दु राकाषे लुङ्‍गुरि लागाइले होथ्यो। तो कोकोरो थाले होथ्यो, त्याङ उस्ते तिकिरि थेङकोइ माथाङ्थ्यो।

12 येसुए तोकाइ निहुनो, त्याङ उरौतोले ङाहुनो, “ए चामाइचा, नाङ नाङथेको रुनुरुनुङि मुक्त थानान्।”

13 त्याङ येसुए तोच्युरिते उस्तेको लाʔ नाहुनो, त्याङ तो छोन्चाको-छोन्चे थेन्दु थाताले परमेस्वरको प्रसंसा लोङ्सा लागाइसिन।

14 योरिनेमको सासक रागेए चुर थाहान, हाराकाइभुन्या येसुए दिसिसा इस्याङ चिजाते नाहुथ्यो। त्याङ तोए मिपालिकाइ ङाहुनो, “जेत लोङ्सा मत उनि होदु। यैथाताले का मत उनिदुङङा राते चिजाहो, दिसिसा इस्याङङा माथा।”

15 तर प्रभुए जुवाफ पिहुनो, “कपटि! निङमध्ये सुएओइ दिसिसा इस्याङङा गोठा ङा साराङ छ्‍युसा ठाइङि उस्तेको पापास्या अथवा गधा तोर्ताते पाङ्‍कु चितुन्साकाइ माहेन्योङ?

16 अब्राहामको का चामाइ दिचिप ला दाङतेका सेसेन्तारको बन्धनङा होदुथ्यो, दिसिसा इस्याङङा का बन्धनिङि तो मुक्त थाको माइदु माथा रा?”

17 येसुए का खाम ङाको दुम्‍तेलिबि तोको विरोधिपालि साक्खाले आङाल्योङान, तर तोए लोङुदु साक्खाले महिमामय जेतपालिङा मिपालि ताङ्‍योङान।

पाल्काको पुया ङा खमिरको आहान

(मत्ति १३:३१-३२; मर्कुस ४:३०-३२)

18 त्याङ तोए ङाहुनो, “परमेस्वरको राड्‍डे हारा ओनि होदु? काको तुलना गे हारानामा लोङ्‍ङु?

19 तो पाल्काको दिगोरे गुरि ओनि निदु, तो दिका मिए हेन्तोले उस्तेको राङ‍ङा लिहुनो, त्याङ तो जेखा थाताले दिगोरे दोम्बो थाहान त्याङ सर्ग्याको डाङ्‍गालेपालिए तोको डाङारेपालिङा कोस्योरो कुम्योङ्नो।”

20 येसुए फिरि ङाहुनो, “परमेस्वरको राड्‍डेकाइ गे हारानामा दाँताइङु?

21 तो खमिर ओनि थादु, तो दिका चामाइचाए हेन्तोले आहे फासेङा मोलुनो त्याङ मानुदु फासे साक्खाले खमिरि थाओइ थाहान।”

कोच्याप्रो खाणोङ

(मत्ति ७:१३-१४, २१-२३)

22 नान राडेपाडेपालि ङा देसेपालि थाताले थोको लोङ-लोङ्ते चिठेन्तोले येसु यरुसलेमदाइ याहान।

23 सुओइ दिकाए तोकाइ आयुतुनो, “प्रभु, हारा उद्धार खालाम्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍योङ्दुपालि उछिन्चा होयोङ्दु?”

तर येसुए तोबाङकाइ ङाहुनो,

24 “कोच्याप्रो खाणोङङि दुङङा बिसाकाइ कोसिस यासिने, हाराकाइभुन्या गे निङकाइ ङानिङादु, आहे मिपालि बिसा दाङ्‍योङ्दु, तर माथाङ्‍योङ।

25 नेमको दाक्पोए स्रेताले खाणोङ टितेलिबि निङ प्रिङदाइ थेङ्ते इन्याङ ङाते खाणोङ ढुक्‍‍‍‍‍‍‍‍‍‍‍‍‍‍‍‍‍‍‍‍‍लुङ्नुदु, ‘प्रभु, निको लागि खाणोङ टाङ्ते पिइसे।’

“तर तोए ङाहुदु, ‘निङ कुताङि केल्निन गे माङोसाइ।’

26 “त्याङ निङए ङासा लागाइसिनिदु, ‘निए नाङनामानामा च्‍याइन ङा तुनिन, त्याङ नाङए निको कोच्याप्रो उलामपालिङा चिठेनुनाले नाहुनाथ्यो।’

27 “तोए यासिदु, ‘गे निङकाइ ङानिङादु, निङ कुताङि केल्निन गाइ मासाइ। माआप्रादु जेत लोङ्नुदुपालि गाइङिनि याओइ याने।’

28 “निङए अब्राहाम, इसाक, याकुब ङा साक्खाले अगमवक्तापालिकाइ परमेस्वरको राड्‍डे दुङङा निनुदु बेरेङ निङ निङथेगुरि प्रिङदाइ चिसिनिदु, त्याङ निङ क्रेप्निदु ङा सुवा मुर्सिनिदु।

29 मिपालि हरेलङ्‍का, थरेलङ्‍का, गोकाइलङ्‍का ङा नक्सालङ्‍काङि केल्ते परमेस्वरको राड्‍डेको डोनङा होयोङ्दु।

30 योनो, नाले लिबि थायोङ्दुपालि हाबि थायोङ्दु, त्याङ नाले हाबि थायोङ्दुपालि लिबि थायोङ्दु।”

31 तो स्याङङा हानि फरिसिपालि केल्योङ्ताले येसुकाइ ङायोङ्नो, “काङि लेत्‍ते याओइ या, हाराकाइभुन्या हेरोदए नाङकाइ सात्सा दाङ्नाले नानादु।”

32 येसुए तोबाङकाइ ङाहुनो, “याते तो णोनेकाइ ङानो, ‘योहो, याङ ङा बाठ्‍ठे गे बुमाङपालि पोहुन्दु त्याङ चिजासा जेत लोङुन्दु, त्याङ सुमउनिको इस्याङ गाइको जेत ताप्दु।

33 तैओइ याङ, बाठ्‍ठे ङा चिताबास गुरि गाइ चावाको नाइ माइदु, हाराकाइभुन्या यरुसलेम प्रिङदाइ सुओइ अगमवक्ता सिको माथाङ।

34 “यरुसलेम, ए यरुसलेम, नाङए अगमवक्तापालिकाइ सातुनान, त्याङ नाङकोते परमेस्वरए ठोचायुतुदु मिपालिकाइ णिङए तुपुनान। गे गुरि मामावाए उस्तेको वाचापालिकाइ आन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍डुपोलेङा कोʔते नाहुदु ओनि हानिखेपका नाङको चा-चामाइपालिकाइ मुम्ते नासा आलिङान, तर नाङ मामानाइनान्।

35 योनो, निङको नेम वार्सिले होदु। गे निङकाइ ङानिङादु, ‘परमप्रभुको नामेते युदुए डुडु एखालामो,’ ङाते माङायोङ्‍ङादुका निङए गाइकाइ फिरि कुताले ओइ निसा माथाङ।”

येसु दिका फरिसिको नेमङा

14

1 दिउनि दिसिसा इस्याङङा येसु फरिसिपालिको दिका हाकिमको नेमङा च्‍यासा याहान। फरिसिपालिए तोए हारा लोङुदु ङाते योयोङ्ले नायोङ्‍थ्यो।

2 लाʔ कोन्टे म्राङ्‍दु दिका माथाङ्दु मि तोको हाबि होथ्यो।

3 येसुए राजगाल सायोङ्दुपालि ङा फरिसिपालिकाइ आयुतुनो, “दिसिसा इस्याङङा चिजासा आप्रादु रा माआप्रा?”

4 तर तोबाङ सुमाक्‍का होयोङान, त्याङ येसुए तो माथाङ्दु मिच्युरिते लाʔ नातोले चिजाहुनो त्याङ हेन्छा पिहुनो।

5 त्याङ येसुए तोबाङकाइ ङाहुनो, “निङको सुकोओइ स्या वा गधा दिसिसा इस्याङङा इनारङा रोसानन्या निङए तोकाइ काओइ माकाइ रा?”

6 त्याङ तोबाङए का खामको जुवाफ पिसा माथाङ्‍योङ्नो।

7 त्याङ डोनङा केल्योङ्दु थोकोमिपालिए बेदको ठाइ दाङ्‍योङ्दु नितोले येसुए तोबाङकाइ दिगोरे आहान ङाहुनो,

8 “बोरेको डोनङा निङ सुएओइ निम्तो खालाम्नुनन्या जेखा ठाइङा माहोने। निङङि ओइ जेखा मिए तोङा निम्तो खालाम्ते नाहुदु थाङुन।

9 नाङकाइ ङा तोकाइ उरौनिदु मिए केल्ताले नाङकाइ ङानादु, ‘काकाइ होʔसा ठाइ पिहो,’ त्याङ नाङगुरि आङाल आङालते साक्खालेङि न्हाङाको ठाइते याते होʔको पाराइनादु।

10 तर नाङए निम्तो खालामुनानन्या यातानाले न्हाङाको ठाइङा होका, त्याङ उरौनादु मि केल्ताले नाङकाइ ङानादु, ‘ए बान, यातानाले ह्‍याते होका।’ तो स्याङङा नाङनामा च्यासा होयोङ्दुपालिको हाबि नाङको इज्जत थादु।

11 हाराकाइभुन्या उस्तेकाइ जेखा आलिदु गुरि तो उच्याचा थाको माइदु त्याङ उस्तेकाइ उच्याचा आलिदु गुरि जेखा थादु।”

12 त्याङ येसुकाइ उरौहुदुकाइ ओइ तोए ङाहुनो, “नाङए बछिन्टे अथवा ङ्‍योणि इसा बोठाहुनादु बेरेङ नाङको बानपालिकाइ, नाङको हु-बुबुकाइ, नाङको कुटुम्बापालिकाइ वा दाक्पो योन्दापालिकाइ माउरोहे, नतरा बे तोबाङए ओइ नाङकाइ उरौते नाङको गुण बुरुयोङ्‍नादु।

13 तर नाङए डोन याहुनादु बेरेङ, फुङ्‍‍गिन्टासि, लुल्या, खोन्देकाइ, सोमकानापालिकाइ उरोहो,

14 त्याङ नाङए डुडु खालाम्‍‍‍‍‍‍‍‍‍‍‍‍‍‍‍‍‍‍नादु, हाराकाइभुन्या तोबाङए नाङको गुण बुरुसा माथाङ्‍योङ। तर धर्मिपालि सियोङ्दुङि मोते स्रेयोङ्दु बेरेङ नाङए काको प्रतिफल खालामुनादु।”

जेखा डोनको आहान

(मत्ति २२:१-१०)

15 तो नामा च्‍‍‍‍‍‍‍‍‍‍‍‍‍‍यासा होयोङ्दुपालिमध्‍ये दिकाए का खाम साइतोले तोकाइ ङाहुनो, “परमेस्वरको राड्‍डेङा डोन च्यादु मिए डुडु खालामुदु!”

16 तर येसुए तोकाइ ङाहुनो, “सुओइ दिका मिए जेखा डोन ठाङडोल लोङुनो, त्याङ आहेकाइ उरोहुनो।

17 तोए उस्तेको स्युन्डुरिकाइ डोन च्यासा बेरेङ उरोहुदुपालिकाइ इन्या ङासा ठोहुनो, ‘केल्ने, नान साक्खाले थो थोन्ले होदु।’

18 “तर तोबाङ साक्खालेए दिग्गोरे सारेते ङायोङ्‍नो। हाबिकोए तोकाइ ङाहुनो, ‘गे दिगोरे पेबु किनाइते नाहुन्दु, गे तोकाइ योसा हेन्को माइदु। गे सेवानाङादु, गाइकाइ माफ लोङ्‍ङा।’

19 “त्याङ बेगालेए ङाहुनो, ‘गे दिचिपका पापास्यापालि किनाइते नाहुन्दु, गाइ तो योसा याङादु। गे सेवानाङादु, गाइकाइ माफ लोङ्‍ङा।’

20 “बेग्‍गालेए ङाहुनो, ‘गाइ भर्खर बोरे यासिङाले होङादु यैथाताले गाइ केल्सा माथाङ।’

21 “त्याङ स्युन्डुरि केल्ताले उस्तेको दाक्‍पोकाइ साक्खाले खाम षातुनो। त्याङ दाक्पो रागे थाताले उस्तेको स्युन्डुरिकाइ ङाहुनो, ‘राडेपाडेको उलामपालिङा ङा कोच्याप्रो उलामपालिङा चाँडो या, त्याङ फुङ्‍‍गिन्टासिपालि, लुल्यापालि, सोमकानापालि, खोन्देपालिकाइ काङा दुङङा केलो।’

22 “त्याङ स्युन्डुरिए ङाहुनो, ‘नाङए ङाहुनादु ओनि जेत थाले होदु, तर अझैओइ ठाइ खालि होदु।’

23 “दाक्पोए स्युन्डुरिकाइ ङाहुनो, ‘मुल उलामपालि ङा कोच्याप्रो उलामपालिदाइ याते मिपालिकाइ दुङङा बिसाकाइ कर लोङो, त्याङ गाइको नेम एक्लेङा।

24 गे निङकाइ ङानिङादु, उरोहुन्दुपालिमध्‍येङि सुएओइ गाइको डोनको स्वाद सेसा माखालाम’।”

ख्रिस्टको लाबोनपालिए पिसा मोले

(मत्ति १०:३७-३८)

25 मिपालिको जेखा योरि येसुनामा यायोङ्ले होयोङ्थ्यो, त्याङ येसुए बुरुसिताले तोबाङकाइ ङाहुनो,

26 “सुओइ गाइकोते केल्दु, त्याङ उस्तेको आपा, आमा, उमा, चा-चामाइपालि, ङा हु-बुबुपालि, तेते-हुमिपालि त्याङ उस्तेको ख्रोकाइखेना गाइकाइभुन्दा आहे जेसिकेनुनोन्‍‍‍‍‍‍‍‍‍‍‍‍‍‍या तो गाइको लाबोन थाको माथाङ।

27 उस्तेको क्रुस चाबुते गाइको लिबि माचावादु मि गाइको लाबोन थाको माथाङ।

28 “निङङि सुएओइ दिगोरे ठाराङनेम खेम्सा आलिह्‍यानन्या तो ठाराङनेम दुम्सा पेपेले तोनामा होदु रा माहो ङाते तोए हाबि नाइ हिसाब मालोङ रा?

29 नतरा बे तोए जग नाको दुम्‍तेलिबि तो दुम्सा माथाङुनोन्या नियोङ्‍दुपालि साक्खालेए इन्या ङाते तोकाइ ख्रायोङ्दु,

30 ‘का मिए खेम्सा सुरु बे लोङुनो तर दुम्सा माथाङुनो।’

31 “कुन्दु धनै थाङुन, तोए बेगाले धनैनामा लडाइ यासिसा यादु बेरेङ उस्तेनामा होदु दिचिप क्राटिए तोनामा लडाइ यासिसा केल्योङ्दु निसचिप क्राटिनामा लडाइ यासिको थाङ्‍योङ्दु रा माथाङ्‍योङ ङाते हाबि नाइ सल्‍लाह मालोङ?

32 तोए माथाङ्‍सा थाहानन्या बेगाले धनै अलम्था होदु बेरेङ नाइ तोए मिलापको लागि राजदुतकाइ तोकोते ठोहुदु।

33 यैथाताले उस्तेनामा होदु साक्खाले थो मावार्दु मि गाइको लाबोन थाको माथाङ।

34 “छ्‍या आप्रा थो थादु तर छ्‍या मासेह्‍यानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍या हाराए तो छ्‍या चिसेसा?

35 तो राङको लागि ओइ जेत मालागाइ, त्याङ मलको लागि ओइ जेत मालागाइ। मिपालिए तोकाइ चिते ठोयोङ्दु।

“नासाइसाकाइ कुल्ना होदु मिए एनासायो।”

ताम्दु बेणेको आहान

(मत्ति १८:१२-१४)

15

1 ठ्‍या मुम्योङ्दुपालि ङा लुपिपालि तोको वाखे नासाइसाकाइ तोको खेर्ते केल्योङ्ले होयोङ्थ्यो।

2 “का मिए बे लुपिपालिकाइ ग्रहन लोङुदु, त्याङ तोबाङनामा च्यासा होदु” ङाते फरिसिपालि ङा सास्तर सायोङ्दुपालि गेनेगेने यास्योङान।

3 त्याङ तोए तोबाङकाइ का आहान ङाहुनो:

4 “निङमध्ये कुन्दु मि थाङुन, तोको दि टिपुरिका बेणेङि दिका बेणे हालानन्या क्युतचिप क्युत बेणेकाइ रुङङा नाइ वार्तातोले हाल्दु बेणे माखालामुदुका तोकाइ मादाङ थाङुन?

5 ताम्दु बेणे खालाम्‍‍‍‍‍‍‍‍‍‍‍‍‍‍‍तेलिबि ताङ-ताङ्ते तोकाइ उस्तेको खकलिते नाहुदु,

6 त्याङ नेमते केल्ताले तोए उस्तेको बानपालि त्याङ योन्दापालिकाइ उरोहुदु, त्याङ तोबाङकाइ ङाहुदु, ‘गाइनामा ताङ्ने, हाराकाइभुन्या गे गाइको हाल्दु बेणे खालामुन्ले नाहुन्दु।’

7 गे निङकाइ ङानिङादु, इन्याङगरि ख्रोइबुरु मायास्योङ्दु क्युतचिप क्युत धार्मिक मिपालिकाइ भुन्दा ख्रोइबुरु यासिदु दिका लुपिको लागि साङ्‍राड्‍डेङा अझै आहे ताङ्सा थादु।

ताम्दु ढ्‍याको आहान

8 “कुन्दु चामाइचा थाङुन, तोको दिचिप उङको ढ्‍याङि दिगोरे ढ्‍या तामानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍या इतार चाथोते तोए तो माखालामुदुका नेम पुप्‍तोले धुँइधुँइति मादाङ थाङुन?

9 ताम्दु ढ्‍या खालाम्‍ते लिबि तोए उस्तेको बानपालि ङा योन्दापालिकाइ उरौतोले ङाहुदु, ‘गाइनामा ताङ्ने हाराकाइभुन्या गे गाइको ताम्दु ढ्‍या खालामुन्ले नाहुन्दु।’

10 गे निङकाइ ङानिङादु, काओनि ख्रोइबुरु यासिदु दिका लुपिको लागि परमेस्वरको साङ्‍राड्‍डेमिपालिको हाबि ताङ्सा थादु।”

ताम्दु चाको आहान

11 येसुए ङाहुनो, “सुओइ मिको निसका चापालि होदुथ्यो।

12 उच्याचागुरिए आपाकाइ ङाहुनो, ‘आपा, गाइको भाङा थोप्दु धन-सम्‍पत्तिको भा गाइकाइ प्याङ।’ त्याङ तोए उस्तेको धन-सम्‍पत्ति तोबाङकाइ बोठाते पिहुनो।

13 “आहे उनि ताप-मातापमारा साक्खाले धन-सम्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍पत्तिपालि मुम्‍‍तोले उच्याचा चा अलम्थाको राड्‍डेङा याहान, त्याङ तोङा हाहास्युस्युते उस्‍तेको सम्‍पत्ति फार्मुस लोङुनो।

14 तोए साक्खाले पेपेलेपालि चिताप्‍को दुम्‍ले नाहुथ्यो। त्यैकालेङा तो राड्‍डेङा जेखा टोहोटोहो केलान, त्याङ तो खट्‍टैङा पाराइसा थालाइसिन।

15 तो याहान, त्याङ तो राड्‍डेको दिका मिकोते तोए जेत आमातुनो। तोए तोकाइ उस्तेको पेबुङा प्यापालि जासा ठोहुनो।

16 प्‍यापालिए च्‍यायोङ्दु थोए तोए उस्तेको बाङ्‍काल चिक्‍वासा आलिथ्यो, त्याङ सुएओइ तोकाइ हाराओइ मायायोङ्थ्यो।

17 “त्याङ तोको सर्सि बितालेलिबि तोए ङाहुनो, ‘गाइको आपाए निम्‍या पिते नाहुदु आहे स्युन्डुरिपालिए दि बाङ्‍काल च्‍याते ओइ चिग्णेन्योङ्दु, तर गाइगुरि इसाए सिङाले होङादु।

18 गाइ स्रेताङाले गाइको आपाकोते याङादु, त्याङ तोकाइ ङाहुन्दु, आपा, गे साङ्‍राड्‍डेको विरुद्धते ङा नाङको विरुद्धते लुप लोङ्ते नाहुन्दु।

19 नान गाइ नाङको चा ङासा योग्यको मानि। गाइकाइ नाङको स्युन्डुरिपालिकाइ ओनि दिका लोङ्‍ङा।’

20 त्याङ तो स्रेताले उस्तेको आपाकोते याहान।

“तर तो अलम्था थादु बेरेङ नाइ तोकाइ तोको आपाए निहुनो, त्याङ तो दयाए क्लेङान, त्याङ तो द्रोचा याताले तोकाइ कार्पातोले चोʔ च्‍याहान।

21 “चाए तोकाइ ङाहुनो, ‘आपा, गे साङ्‍राड्‍डेको विरुद्धते ङा नाङको विरुद्धते लुप लोङुन्ले नाहुन्दु। नान गाइ नाङको चा ङासा योग्यको मानि।’

22 “तर आपागुरिए उस्तेको स्युन्डुरिपालिकाइ ङाहुनो, ‘झट्‍टै काकाइ आप्रादु म्युङ केल्ते बुनो। तोको लाʔते औँठि ख्‍वात्नो त्याङ कोन्टेते पाइपाना बुते पिनो,

23 त्याङ पाटुदु स्याचा सात्नो, त्याङ नि च्‍याताइले आस्‍ताङ्‍को।

24 हाराकाइभुन्या का गाइको चा सिले होथ्यो, फिरि नाले मोले होदु, ताम्‍ले होथ्यो, नाले खालाम्‍सिले होदु।’ त्याङ तोबाङ आस्ताङ्‍‍सिसा लागाइसियोङान।

25 “तोकालेङा तोको थेपेच्या चागुरि पेबुङा होथ्यो, त्याङ तो नेमको खेर्ते केलेत्दु बेरेङ तोए कारि ङा उस्यायोङ्दु सारे सायुनो।

26 तोए स्युन्डुरिपालिमध्ये दिकाकाइ उस्तेकोते उरौतोले ‘का हारा थाले होदु?’ ङाते आयुतुनो।

27 स्युन्डुरिए तोकाइ ङाहुनो, ‘नाङको हु केलेतान, त्याङ नाङको आपाए टिल्ते नाहुदु पाटुदु स्याचा सातुनो। हाराकाइभुन्या तोए तोकाइ आप्रा ङा स्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍वस्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍थ नाइ बुरुसिते केल्दु खालामुनो।’

28 “तर तो रागे थाहान, त्याङ दुङङा हेन्छा मामानायान त्याङ तोको आपाए प्रिङते याते तोकाइ फुल्याइसा लागाइसिन।

29 तर तोए आपाकाइ ङाहुनो, ‘योहो, आहे दाङङि याङका गे नाङको सेवा लोङुन्ले नाहुन्दु, त्याङ नाङको बक्‍के कुतालेओइ उर्लाङ मालोङ्तुङ्‍‍कि, रओइ गे गाइको बानपालिनामा ताङ्साकाइ नाङए कुतालेओइ दिका पाठाखेना मापिङान।

30 तर नाङको सम्पति सहलियापालिनामा चितापुदु का नाङको चा केल्दुबेरेङ गुरि नाङए टिल्ते नाहुनादु पाटुदु स्याचा तोको लागि सातुनान्।’

31 “त्याङ तोए तोकाइ ङाहुनो, ‘चा, नाङ बे सधैँ गाइनामा नाइ होनादु नि, त्याङ गाइको साक्खाले सम्‍पत्ति नाङकोइ थादु।

32 तर याङ निए ताङ्सा ङा आस्ताङ्सा नाइ आप्राथ्यो, हाराकाइभुन्या का नाङको हु सिले होथ्यो, नाले मोले होदु, ताम्‍ले होथ्यो, नाले खालाम्सिले होदु’।”

चतुर व्यवस्थापक

16

1 येसुए उस्तेको लाबोनपालिकाइ ङाहुनो, “सुओइ दाक्पो मिको दिका व्यवस्थापक होदुथ्यो। तोए उस्तेको दाक्पोको धन-सम्‍पत्ति चितापुले नाहुदु यास्योङ्दु अभियोग तोको विरुद्धते लागाइले होथ्यो।

2 त्याङ दाक्पोए उरौतोले तोकाइ ङाहुनो, ‘नाङको सुचिते नासायुन्दु खाम हारा तो ठिक थादु? नाङको व्यवस्थापकको जेतको हिसाब गाइकाइ प्याङ। नानङिनि नाङ व्‍‍‍‍‍‍‍‍‍‍‍यवस्‍थापकते होʔसा माखालाम।’

3 “त्याङ व्यवस्थापकए चालिसिन, ‘नान गे हारा लोङ्‍ङु, हाराकाइभुन्या गाइको दाक्पोए गाइङि व्यवस्थापकको जेत कात्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍सा दाङ्‍ङाले नाहुदु। वासातोसा गाइनामा ताकत माहो, तेन आमात्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍साकाइ आङाल्‍ङादु।

4 नान गे हारा लोङ्‍को माइदु तो गाइ चालिसिको दुम्‍ङाले होङादु। व्‍‍‍‍‍‍‍‍‍‍‍‍‍‍‍‍‍‍‍‍‍‍यवस्‍‍‍‍‍‍‍‍‍‍‍‍‍‍‍थापकको जेतङि लेत्‍तेलिबि मिपालिए गाइकाइ तोबाङको नेमङा कुनि जुजु खुम्‍योङ्‍ङादु ङाते तो गे निस्‍चय लोङुन्ले नाहुन्दु।’

5 “त्याङ तोए दाक्पोको रिनिपालि दि-दिकाकाइ उरोहुनो, त्याङ हाबिकोकाइ ङाहुनो, ‘नाङकाइ दाक्पोको रिन हानि होदु?’

6 “तोए ङाहुनो, ‘सुम क्राटि लिटर आसा।’

“त्याङ व्यवस्थापकए तोकाइ ङाहुनो, ‘नाङको तमसुक केलो, त्याङ चाँडै होते दिचिप वाल्ङा टिपुरिका लिटर ठेहो।’

7 “तोङिनि तोए बेगालेकाइ ङाहुनो, ‘नाङको रिन हानि होदु?’

“तोए ङाहुनो, ‘सुम टिपुरिका वाल्ङाचिप क्‍विन्‍टल जाछो होदु।’

“तोए तोकाइ ङाहुनो, ‘नाङको तमसुक केलो, त्याङ सुम टिपुरिका क्‍विन्‍टल ठेहो।’

8 “नान तोको दाक्पोए तो अधर्मि व्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍यवस्‍‍‍‍‍‍‍‍‍‍‍‍‍‍‍‍‍‍थापककाइ लाङुनो, हाराकाइभुन्या तोए चतुर्याइसिताले जेत लोङुले नाहुथ्यो। हाराकाइभुन्या का अन्तर्मादातेको मिपालि उस्तेबाङको डुरिको बेगाले मिपालिनामा व्यवहार लोङ्‍योङ्दु बेरेङ आथाङको खलकपालिभुन्दा आहे चतुर थायोङ्दु।

9 गे निङकाइ ङानिङादु, निङथेको लागि अन्तर्मादातेको धनए बान छुसिने, त्याङ निङको धन ताप्‍दु बेरेङ निङकाइ तोबाङए माताम्सा होʔसा ठाइङा जुजु खुम्‍निदु।

10 “उछिन्चा थोते इमान्‍दार थादु मि आहे थोते ओइ इमान्‍दार थादु, उछिन्चा थोते बेइमानि थादु मि आहे थोते ओइ बेइमानि थादु।

11 यैथाताले निङ अन्तर्मादातेको धनते इमान्‍दार माथानिनन्या निङकाइ छ्‍यात धनको जिम्मा सुए पिनिदु थाङुन?

12 निङ नोम्बोको धनते इमान्‍दार माथानिनन्या निङको निङथेको धन निङकाइ सुए पिनिदु थाङुन?

13 “सुओइ स्युन्डुरिए निसका दाक्पोको सेवा लोङ्‍को माथाङ। हाराकाइभुन्या तोए दिकाकाइ आजिर्दु त्याङ बेगालेकाइ गुरि जेसिकेनुदु। अथवा तोए दिकाकाइ बेद लोङुदु त्याङ बेगालेकाइ माबेद लोङुदु। निङए परमेस्वरको ङा धनको सेवा लोङ्‍को माथाङ।”

14 धनको आगाबेहोरि फरिसिपालिए का साक्खाले खाम साइते तोकाइ ख्रायोङ्नो।

15 त्याङ येसुए तोबाङकाइ ङाहुनो, “मिपालिको हाबि निङथेकाइ धर्मि ङासिनिदु निङ नाइ थानिदु, तर परमेस्वरए निङको लोङ्से साइदु, हाराकाइभुन्या मिपालिको आन्तारेङङा जेखा ङासिदु खाम परमेस्वरको हाबि तो तुत्छ याथादु।

16 “बप्‍तिस्मा-पिहुदु युहन्‍नाको स्याङतेका मोसाको राजगाल ङा अगमवक्तापालिए प्रचार लोङ्‍योङ्‍नो। तोकालेङि परमेस्वरको राड्‍डेको आप्राखाम प्रचार लोङ्सिले होदु, त्याङ साक्खाले राड्‍डे दुङङा बल यासिते बियोङ्दु।

17 तर परमेस्वरको राजगालको उच्याचाभुन्दा उच्याचा खाम साम्ते हेन्छाभुन्दा साङ्‍राड्‍डे ङा अन्तर्मादाते ताप्‍ते हेन्छा सजिलो थादु।

18 “उस्तेको उमानामा कितोर्तासिताले बेगालेनामा बोरे यासिदु मिए मान्द्रेसिङ लोङुदु। त्याङ लावा वार्दु चामाइचाकाइ बोरे यासिदु मिए ओइ मान्द्रेसिङ लोङुदु।”

दाक्पो मि ङा लाजरस

19 “दिका दाक्पो मि होथ्यो, तो आहे मोलेको ङा ङ्‍यामङ्‍याम मलमलको म्युङ बुसिते साक्खाले इस्याङ हाहास्युस्युते होथ्यो।

20 तोको खाणोङते दिका फुङ्‍‍गिन्टासि लाजरस नामेको मिकाइ केल्ते नायोङ्‍थ्यो। तोको माङभरि गारे नाइ गारे होथ्यो।

21 तो दाक्पो मि च्‍यादु ठाइङि रोस्दु काटाकुटि च्‍याताले लाजरसए उस्तेको बाङ्‍काल चिक्‍वास्सा आलिथ्यो। कुचुपालि ओइ केल्ते तोको गारे इल्यायोङ्थ्यो।

22 “तो फुङ्‍‍गिन्टासि मि सियान, त्याङ साङ्‍राड्‍डेको मिपालि युते तोकाइ अब्राहामनामा नायोङ्नो। तो दाक्पो मि ओइ सियान त्याङ ठुम्‍यौङ्नो।

23 नर्ग्याङा आठ्‍ठे खोरिङा होदु बेरेङ तोए खेन चिस्रेतोले योहुनो, त्याङ अलम्थाते अब्राहाम ङा तोनामा लाजरसकाइ निहुनो।

24 त्याङ तोए आर्टिताले ङाहुनो, ‘ए आपा अब्राहाम, गाइच्युरिते दया लोङ्ते लाजरसकाइ ठोहो, त्याङ तोए उस्तेको छ्‍युम्‍पिको च्‍युरि पाङ्‍कुङा ठुम्ते गाइको चिलेकाइ सितल लोङ्ते एपिङा, हाराकाइभुन्या गे का आणाङ्दु मेङा आठ्‍ठे खोरि खालामुन्ले नाहुन्दु।’

25 “तर अब्राहामए ङाहुनो, ‘चा, लोङ या, नाङए नाङको लेकङा आप्रादु-आप्रादु थोपालि च्‍यानान ङा बुसिनान, त्याङ तोओनि नाइ लाजरसए खोरि नाइ खोरि खालामुनो। तो नाले काङा आराम यासिले होदु, त्याङ नाङगुरि खोरिङा होनादु।

26 का साक्खाले खामबाहेक काङि नाङकोते दाहाल हेन्छा दाङ्‍योङ्दुपालि हेन्छा एमाथाङ्‍योङो त्याङ तोङिनि काङा निकोते तिह्‍याल रासा ओइ एमाथाङ्‍योङो ङाते निको ङा निङको आन्तारेङङा दिगोरे आठ्‍ठे नसपतल ओङ्‍गाणे होदु।’

27 “तोए ङाहुनो, ‘आपा, यैथाताले गे नाङकाइ सेवानाङादु, नाङए तोकाइ गाइको आपाको नेमते ठोहो,

28 हाराकाइभुन्या गाइको वाल्ङा हुपालि होयोङ्दु, त्याङ तोए तोबाङकाइ चेतावनि एपिहो, नतरा बे तोबाङओइ का खोरिको ठाइङा वाङ्‍योङ्‍ङु।’

29 “तर अब्राहामए ङाहुनो, ‘तोबाङनामा मोसा ङा अगमवक्तापालिको किताब होदु। तोबाङए तो एनासायोङो।’

30 “तर तोए ङाहुनो, ‘माथा, आपा अब्राहाम, सियोङ्दुपालिङि सुओइ दिका तोबाङकोते यायोङानन्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍या बे तोबाङए ख्रोइबुरु यास्योङ्दु।’

31 “अब्राहामए तोकाइ ङाहुनो, ‘मोसा ङा अगमवक्तापालिको खाम तोबाङए मानासायोङ्नोन्या सियोङ्दुपालिमध्‍ये सुओइ स्रेयोङ्ले ओइ तोबाङए बिस्वास मालोङ्‍योङ’।”

लुप, बिस्वास ङा कर्तव्य

(मत्ति १८:६-७, २१-२२; मर्कुस ९:४२)

17

1 येसुए उस्तेको लाबोनपालिकाइ ङाहुनो, “लुप चिलोङ्सा बाटेसाइपालि निस्‍चय केल्दु, तर तो केल्दु मिकाइ धिक्‍कार!

2 का उच्याचापालिमध्ये दिकाकाइ लुप चिलोङ्दु मिको लागि बे दिगोरे जेखा यान्तेको णिङ तोको कान्टुते ख्वाते तोकाइ सागारिङा चिसा गुरि आप्रादुथ्यो।

3 निङ निङथेको लागि होसियार होने।

“नाङको हुए अपराध लोङ्नोन्या तोकाइ काटा, त्याङ तोए ख्रोइबुरु यासिनन्या तोकाइ गोनिगोमो।

4 नाङको हुए दिउनिङा ड्रोखेपका नाङको विरुद्धते अपराध लोङ्नोन्‍या त्याङ ड्रोखेपका नाइ नाङकोते बुरुसिते केल्ताले ‘गाइ ख्रोइबुरु यासिङादु’ यासिनन्या नाङए तोकाइ गोनिगोमो।”

5 प्रेरितपालिए प्रभुकाइ ङायोङ्नो, “निको बिस्वास जेखा लोङ्ते पिइसे।”

6 प्रभुए ङाहुनो, “निङनामा पाल्काको गुरि जति ओइ बिस्वास थाहानन्या निङए का टिकुपाङको दोम्बोकाइ, ‘नाङ पुन्सितानाले सागारिङा चिप्णेसिसा या’ ङानुनन्या ओइ तोए मानाइदु।

7 “निङमध्ये सुकोओइ स्युन्डुरिए पेबु वातोले अथवा बेणे जातोले पेबुङि केलानन्या तोए तो स्युन्डुरिकाइ ‘तुरुन्तै केल्तानाले च्‍यासा होका,’ ङाहुदु रा?

8 हारा तोए स्युन्डुरिकाइ बरु इन्या माङा रा, ‘गाइकाइ इसा लोङो, त्याङ पटुका छ्‍युसे नान गे च्‍याते-तुन्‍ते माचितापुन्‍दुका गाइको सेवा-टहल लोङ्‍ङा। तोङिनि नाङ च्‍या’?

9 उस्तेए अह्रैदुओनिको जेत लोङ्नोन्या हारा तोए तो स्युन्डुरिकाइ होहोइ पिहुदु रा?

10 काओनि नाइ निङकाइ अह्रैसिदु साक्खाले जेत चिताप्‍ते लिबि निङए ओइ इन्या ङानो, ‘नि नालायक दर्माया थाइदु, निए बे निको कर्तव्य जुकुन पालना लोङ्वाले नावादु’।”

दिचिप कोर्‍याहापालि

11 येसु सामरिया ङा गालिलको साँध थाते यरुसलेमदाइ याले होथ्यो।

12 तो दिगोरे देसेङा बिदु बेरेङ दिचिप कोर्‍याहापालिनामा तोको भेट थाहान। तोबाङ अलम्थाते नाइ थेङ्ते

13 जेखा सारेए ङायोङ्नो, “हे येसु गुरु, निच्युरिते कृपा लोङिसे।”

14 येसुए तोबाङकाइ निते ङाहुनो, “याने, याते ठेमुकोते निङथेकाइ चिखेत्सिने।” तोबाङ या-या ओइ जाओइ-जायोङान।

15 तोबाङङि दिकाए उस्ते जादु निहुनो, त्याङ जेखा सारेए परमेस्वरको महिमा लोङ-लोङ्ते तो बुरुसिन,

16 तो येसुको कोन्टेते रोपोसिताले तोकाइ होहोइ पिहुनो। तो दिका सामरि थ्यो।

17 येसुए ङाहुनो, “हारा जायोङ्दुपालि दिचिपका माथा रा? बेगाले क्युतका कुता होयोङ्दु?

18 हारा का प्रिङ राड्‍डेको मि बाहेक बुरुसिते परमेस्वरको प्रसंसा लोङ्सा बेगाले माथायोङान?”

19 त्याङ येसुए तोकाइ ङाहुनो, “स्रेका, त्याङ नाङथेको उलाम चुमो। नाङको बिस्वासए नाङकाइ चिजानाले नानादु।”

परमेस्वरको राड्‍डेको आगमन

(मत्ति २४:२३-२८, ३७-४१)

20 परमेस्वरको राड्‍डे कुताले युदु ङाते ङायोङ्दु फरिसिपालिको प्रस्‍नको जुवाफते येसुए तोबाङकाइ ङाहुनो, “परमेस्वरको राड्‍डे निसा गरि मायु,

21 नतरा बे मिपालिए ङायोङ्दु, ‘योनो, काते होदु!’ अथवा ‘तोते होदु!’ हाराकाइभुन्या योनो, परमेस्वरको राड्‍डे निङको आन्तारेङङा नाइ होदु।”

22 येसुए लाबोनपालिकाइ ङाहुनो, “तो इस्याङ केल्दु, तो स्याङ निङए मिको चाको कुन्दुओइ दिउनि थालेओइ योसा आलिनिदु, तर निङए निसा माथाङ।

23 मिपालिए निङकाइ ङानिदु, ‘योनो, तो तोते होदु!’ अथवा ‘योनो, तो काते होदु!’ तर तोबाङको लिबि माचावाने।

24 हाराकाइभुन्या बिजुलि मिर्लिदु बेरेङ सर्ग्याको दिठाइङि बेगाले ठाइतेका आथाङ थादु ओनि मिको चा युदु बेरेङ ओइ तोओनि नाइ थादु।

25 तर तोए हाबि आहे खोरि चाबुको माइदु त्याङ का डुरिङि इन्कार थाको माइदु।

26 “नोआको इस्याङपालिङा थादु ओनि मिको चाको इस्याङङा ओइ तोओनि नाइ थादु।

27 नोआ कोङदुङङा बिदु इस्याङतेका मिपालिए च्‍यायोङ्ले तुन्‍योङ्ले ङा बोरे यास्योङ्ले होयोङ्थ्यो। त्याङ रुणि युताले साक्खालेकाइ ख्रेकुनो।

28 “लोतको इस्याङङा ओइ तोओनि नाइ थाले होथ्यो, मिपालि च्यायोङ्ले ङा तुन्योङ्ले होयोङ्थ्यो, किनबेच लोङ्‍योङ्ले नायोङ्‍थ्यो, प्णेयोङ्ले ङा खेम्योङ्ले नायोङ्‍थ्यो।

29 तर लोत सदोमङि लेत्दु इस्याङ सर्ग्याङि मे ङा गन्धक युताले तोबाङ साक्खालेकाइ नासिहुनो।

30 “मिको चा युसा इस्याङङा ओइ तोओनि नाइ थादु।

31 तो इस्याङ नेमको छतते होदुए उस्तेको मालमत्ता नेमदुङङा होदु ङाते तो युकाइसाकाइ तो न्हाङा एमायुवा। तो ओनि नाइ पेबुङा होदु ओइ बुरुसिते एमावाङा।

32 लोतको उमाकाइ लोङ याने!

33 उस्तेको ख्रो चिमोसा दाङुदु मिए तो चितामुदु, त्याङ उस्तेको ख्रो चितामुदुए तो चिमोहुदु।

34 गे निङकाइ ङानिङादु, तो टाहे निसका दिठाइङा आमियोङ्ले ओइ दिका हेन्सिदु त्याङ बेगाले वार्तासिदु।

35 निसका चामाइचापालिए दिठाइते यान्ते नेयोङ्ले नायोङ्‍दु बेरेङ दिका हेन्सिदु त्याङ बेगाले वार्तासिदु। [

36 निसका मिपालि पेबुङा थायोङ्दु, दिका हेन्सिदु बेगाले गुरि वार्तासिदु।”]a

37 त्याङ तोबाङए येसुकाइ आयुत्योङ्नो, “कुता प्रभु?”

तोए तोबाङकाइ ङाहुनो, “खोक्पा होदु ठाइङा आमुपालि बोङ्‍‍‍‍‍‍‍‍‍‍‍‍‍‍‍‍‍‍‍सि‍‍‍योङ्‍दु।”

a 

17:36 हानि खारु पान्डुलिपिपालिङा का पद माइखालाम।

लावा सिदु चामाइचा ङा नियाठासामि

18

1 तोबाङए सधैँ प्रार्थना एलोङ्‍योङो त्याङ निरास एमाथायोङा ङाते येसुए तोबाङकाइ दिगोरे आहान ङाहुनो,

2 “दिगोरे राडेपाडेङा परमेस्वरनामा माआरिदु ङा मिपालिको चे मालोङ्दु दिका नियाठासामि होथ्यो।

3 तो राडेपाडेङा दिका लावा सिदु चामाइचा ओइ होथ्यो। तो नियाठासा मिकोते यादुको यादुइ यासिथ्यो, त्याङ ङाहुथ्यो, ‘गाइको वादिको हाबि गाइको निया लोङ्ते प्याङ।’

4 “तोए हानि स्याङतेका बे मानासाइनो, तर लिबि तोए उस्तेङा चालिसिन, ‘गाइ परमेस्वरनामा ओइ माआरि, मिपालिको ओइ चे मालोङ।

5 तर का लावा सिदु चामाइचाए गाइकाइ हैरान लोङ्‍ङादुए गे तोको निया लोङ्ते पिहुन्दु, नतरा बे तो एकोहोरो केल्ताले गाइकाइ छेरा चिबोङादु’।”

6 प्रभुए ङाहुनो, “नासाइनो, तो अधर्मि नियाठासामिए हारा यासिदु।

7 हारा परमेस्वरए तोकाइ टाहे-उनिसे पुकारायोङ्दु उस्तेए केलेहुदुपालिको निया लोङ्ते मापि रा? हारा तोए तोबाङको लागि धियाना यासिदु रा?

8 गे निङकाइ ङानिङादु, तोए चाँडै नाइ निङको निया लोङ्‍ते पिनिदु। तैओइ मिको चा युदु बेरेङ हारा तोए अन्तर्मादातेङा बिस्वास खालामुदु रा?”

फरिसि ङा ठ्‍या मुम्दुको आहान

9 उस्तेबाङच्युरिते भरोसा नायोङ्दुपालि ङा उस्तेबाङकाइ धर्मि चालिसिते बेगालेपालिकाइ तुत्छ चालिसियोङ्दुपालि हानिकाकाइ तोए का आहान चिसाइनो,

10 “निसका मि प्रार्थना लोङ्सा परमेस्वरको मन्दिर दुङङा बियोङान, दिका फरिसि ङा बेगाले गुरि ठ्‍या मुम्‍सा मि।

11 “फरिसिए थेङ्‍ताले दुङ-दुङङा इन्याङ ङाते प्रार्थना लोङुनो, ‘हे परमेस्वर, गे नाङकाइ होहोइ पिनाङादु, गाइ बेगाले मिपालि ओनि धुताहा, अन्यायि, मान्द्रेसिङ, अथवा का ठ्‍या मुमुदु ओनि ओइ गाइ माथा।

12 गाइ दि साताङा निसखेप उल्छ्‍या होङादु। गे खालामुन्दु साक्खाले थोको दिचिपको दिभा गे पिहुन्दु।’

13 “तर ठ्‍या मुमुदु गुरि अलम्थाते नाइ थेङ्‍ताले साङ्‍राड्‍डेटो मेसेए ओइ मायोमारा इन्याङ यासिताले उस्तेको आन्डुते णेसिन, ‘हे परमेस्वर, गाइ लुपि च्युरिते दया लोङ्‍ङा!’

14 “गे निङकाइ ङानिङादु, कागुरि मि तो बेगालेङि ओइ धर्मि थाताले उस्तेको नेमदाइ याहान। हाराकाइभुन्या उस्तेकाइ जेखा आलिदु गुरि तो उच्याचा थाको माइदु त्याङ उस्तेकाइ उच्याचा आलिदु गुरि जेखा थादु।”

येसु ङा उच्याचा हुचापालि

(मत्ति १९:१३-१५; मर्कुस १०:१३-१६)

15 येसुए थिते एपिइसे ङाते मिपालिए हुचापालिकाइ तोकोते केल्योङ्नो। तर लाबोनपालि का निते तोबाङकाइ आषायोङ्नो।

16 येसुए तोबाङकाइ उस्तेकोते उरौतोले ङाहुनो, “उच्याचा हुचापालिकाइ गाइकोते केल्को पिनो, तोबाङकाइ माखोनो। हाराकाइभुन्या परमेस्वरको राड्‍डे काबाङको नाइ थादु।

17 छ्‍याततिनि नाइ गे निङकाइ ङानिङादु, परमेस्वरको राड्‍‍‍‍‍‍‍‍‍‍‍‍‍‍‍डेकाइ उच्याचा हुचापालिए ओनि ग्रहन मालोङुदुए कुतालेओइ तोदुङङा बिसा माथाङ।”

दाक्पो सासक

(मत्ति १९:१६-२९; मर्कुस १०:१७-३१)

18 सुओइ दिका दाक्पो सासकए येसुकाइ इन्याङ ङाते आयुतुनो, “हे आप्रानादु गुरु, कुतालेओइ माताप्सा लेक खालाम्साकाइ गे हारा लोङ्‍ङु?”

19 येसुए तोकाइ ङाहुनो, “नाङए गाइकाइ हाराकाइ आप्रा ङाङादु? दिका जुकुन परमेस्वर बाहेक बेगाले सुओइ आप्रा माहो।

20 नाङए बक्‍केपालि बे साइनादु: ‘मान्द्रेसिङ मालोङे, मि मासाते, माखुए, माछ्‍यात्दु छ्‍यातखाम मापिहे, नाङथेको आपा-आमाकाइ बेद लोङो’।”

21 तोए ङाहुनो, “का साक्खाले बक्‍केपालि बे गे गाइको षाराकालेङि नाइ पालना लोङ्चा राहुन्ले नाहुन्दु।”

22 तो साइते लिबि येसुए तोकाइ ङाहुनो, “नाङकाइ अझै दिगोरे खामको अभाब निनादु। नाङनामा होदु साक्खाले थो बेचाइतुनाले फुङ्‍‍गिन्टासिपालिकाइ पिहो, त्याङ नाङए साङ्‍राड्‍डेङा सम्पति खालाम्नादु। त्याङ केल्तानाले गाइको लिबि चावा।”

23 तर का खाम साइतेलिबि तो सासक आठ्‍ठे ख्रोयान, हाराकाइभुन्या तो आठ्‍ठे दाक्पो थ्यो।

24 येसुए तोकाइ योतोले ङाहुनो, “दाक्पो मिपालिकाइ परमेस्वरको राड्‍डेङा बिसा हानि कठिन थादु,

25 हाराकाइभुन्या दाक्पो मिकाइ परमेस्वरको राड्‍डेङा बिसा भुन्दा बे बरु उँटकाइ हिलिको दोरोङङि बिसा सजिलो थादु।”

26 त्याङ सायोङ्दुपालिए ङायोङ्नो, “तुनि थाहानन्या सु मोको थाङुदु?”

27 येसुए ङाहुनो, “मिपालिको लागि असम्भब निदु खाम परमेस्वरको लागि सम्भब निदु।”

28 त्याङ पत्रुसए तोकाइ ङाहुनो, “योहो, निए निथेको नेमगोठा वार्तातावाले नाङको लिबि चावाइले होकिदु।”

29 येसुए तोबाङकाइ ङाहुनो, “छ्‍याततिनि गे निङकाइ ङानिङादु, नेम अथवा उमा, अथवा हु-बुबु अथवा आपा-आमा, अथवा चा-चामाइकाइ परमेस्वरको लागि वार्ताहुदुए,

30 नाले नाइ आहेङि ओइ आहे प्रतिफल खालामुदु, नान केल्दु जुकङा गुरि कुतालेओइ माताप्सा लेक खालामुदु।”

उस्ते सिसाको सुचिते येसुए फिरि ङाहुनो

(मत्ति २०:१७-१९; मर्कुस १०:३२-३४)

31 येसुए दिचिप निसकाकाइ धैते हेन्तोले ङाहुनो, “योनो, नि यरुसलेमदाइ यायिले होकिदु, त्याङ मिको चाको सुचिते अगमवक्तापालिए ठेयोङ्दु साक्खाले खाम यागाप्दु।

32 तोकाइ बेगाले डातिपालिको लाʔते सोम्प्यायोङ्दु, त्याङ तोबाङए तोकाइ ख्रायोङ्दु, त्याङ तोनामा दुर्व्यवहार लोङ्‍योङ्दु, ङा तोकाइ उस्तोयोङ्दु।

33 तोबाङए तोकाइ कोर्राए णेयोङ्दु त्याङ सात्योङ्दु। त्याङ सुमउनिको इस्याङङा तो सिदुङि मोताले स्रेदु।”

34 तर लाबोनपालिए का खामपालि दिग्गोरे ओइ मागोयोङ्‍नो, तोबाङको लागि का खाम लिङ्‍गोरेङा नाहुनो, त्याङ तोए ङाहुदु का खाम तोबाङए गोको माथाङ्‍योङ्नो।

सोमकाना आमात्‍ते च्यादु मि निसा थाहान

(मत्ति २०:२९-३४; मर्कुस १०:४६-५२)

35 येसु यरिहोको खेर्ते केलेतान। तोते दिका सोमकाना मि उलामको खेर्ते होताले तेन आमातुले नाहुथ्यो।

36 दिगोरे योरि खेरङिनि यायोङ्ले होयोङ्दु साइतोले ‘का हारा?’ ङाते तोए आयुतुनो।

37 मिपालिए तोकाइ ङायोङ्नो, “नासरतको येसु काङि नाइ यालेहोदु।”

38 त्याङ तो इन्याङ ङाते आर्टिकान, “हे येसु, दाउदको चा, गाइच्युरिते दया लोङ्‍ङा!”

39 हाबि-हाबि चावायोङ्दुपालिए तोकाइ सुमाक्‍का होका ङाते आषायोङ्नो, तर तो झुन जेखा सारेए आर्टिकान, “हे दाउदको चा, गाइच्युरिते दया लोङ्‍ङा!”

40 येसु थेङान, तोकाइ उस्तेकोते रासाकाइ बक्‍के लोङुनो। तो खेर्ते रातेलिबि येसुए तोकाइ आयुतुनो,

41 “नाङ हारा एथाङा आलिनादु? गे नाङको लागि हारा लोङ्‍ङु?”

तोए ङाहुनो, प्रभु, गे निको एथाङ्‍ङु।

42 त्याङ येसुए तोकाइ ङाहुनो, “नाङए योसा एथाना। नाङको बिस्वासए नाङकाइ चिजानाले नानादु।”

43 त्याङ छोन्चाको-छोन्चे तोए निसा थाहान, त्याङ परमेस्वरको प्रसंसा लोङ्तोले येसुको लिबि चावाहान। का निते साक्खाले मिपालिए परमेस्वरको प्रसंसा लोङ्‍योङ्नो।

ठ्‍या मुमुदु जखायस

19

1 येसु यरिहोङा बिताले तोङि यालेहोदुथ्यो।

2 तोङा दिका जखायस नामे थादु दिका मि होदुथ्यो। तो ठ्‍या मुमुदुपालिङि जेखा मि थ्यो, त्याङ दाक्पो थ्यो।

3 येसु सुसो ङाते तो योसा आलिदुथ्यो, तर पुट्क्‍या थादुए योरिए गर्दा तोए येसुकाइ निको माथाङुनो।

4 तो येसुकाइ योसाकाइ हाबि द्रोताले दिगोरे डुम्‍लाको दोम्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍बोङा लुनान हाराकाइभुन्या त्यै उलाम थाताले येसु हेन्छासोले होदुथ्यो।

5 येसु तो ठाइङा केल्तालेलिबि येसुए योबि योतोले तोकाइ ङाहुनो, “ए जखायस, चाँडो न्हाङा युवा, हाराकाइभुन्या याङ गाइ नाङको नेमङा होʔको माङादु।”

6 तो न्हाङा युताले ताङ-ताङ्‍ते येसुकाइ जुजु खुमुनो।

7 मिपालिए का नियोङ्‍दु बेरेङ तोबाङ साक्खाले इन्या ङाते ङुर्ङुर्सियोङान, “येसु लुपिको नेमङा थोकोमि थासा हेन्छा सोताले।”

8 जखायसए थेङ्ताले प्रभुकाइ ङाहुनो, “प्रभु योहो, गाइ गाइथेको सम्पतिको बाʔकोटे भा हाराओइ माहोदुपालिकाइ पिहुन्दु, त्याङ सुङिओइ अन्‍‍‍‍याय लोङ्ते हारा ओइ थो काइते नाहुनुङ्‍न्‍या गे तोको ओलि गुना फिर्ता पिहुन्दु।”

9 त्याङ येसुए तोकाइ ङाहुनो, “याङ का नेमङा मुक्ति केल्‍ले होदु, हाराकाइभुन्या का मि ओइ अब्राहामको चा थादु।

10 हाराकाइभुन्या मिको चा ताम्‍‍‍‍‍‍‍‍‍‍‍‍‍‍‍योङ्दुपालिकाइ दाङ्सा ङा चिमोसा केल्‍ले होदु।”

लुङाको ढ्‍याको आहान

(मत्ति २५:१४-३०)

11 तोबाङए का खाम नासायोङ्दुका येसुए तोबाङकाइ दिगोरे आहान ङासा लागाइसिन। तो यरुसलेमको खेर्ते होथ्यो, त्याङ मिपालिए परमेस्वरको राड्‍डे छोन्चाको-छोन्चे चिखेत्सिसा सोले होदु ङाते आलियोङ्थ्यो।

12 येसुए ङाहुनो, “दिका खानदानि मि दिगोरे राड्‍डे गाइथेको लाʔते चिपाराइते बुरुसिङादु ङाते दिगोरे अलम्थाको राड्‍डेङा याहान।

13 तोए उस्तेको दिचिप स्युन्डुरिपालिकाइ उरौतोले तोबाङकाइ दिचिप लुङाको ढ्‍या पितोले ङाहुनो, ‘गाइ बुरुसिते माकेल्‍ङादुका निङए काङि व्यापार लोङ्नो।’

14 “तर तोको मिपालिए तोकाइ आजिर्योङ्थ्यो, त्याङ तोबाङए तोकोलिबि-लिबि पेदापालिकाइ इन्या ङाते ठोयोङ्नो, ‘तोए निच्युरिते राड्‍डे लोङ्दु नि मासादे।’

15 “त्याङ राड्‍डेको अधिकार खालाम्‍तोले तो बुरुसितेलिबि उस्तेको लुङाको ढ्‍या पिहुदु स्युन्डुरिपालिकाइ उस्तेकोते उरौसा बक्‍के पिहुनो, त्याङ व्यापारङि तोबाङए हानि नाफा लोङ्‍योङ्नो ङाते तो साइसा आलिह्‍यान।

16 “पहिलोए केल्ताले इन्या ङाहुनो, ‘दाक्पो, नाङको ढ्‍याए अझै दिचिप ढ्‍या कमैयुन्ले नाहुन्दु।’

17 “तोए तोकाइ ङाहुनो, ‘स्याबास, आप्रानादु स्युन्डुरि! नाङ आठ्‍ठे उछिन्चाते ओइ बिस्वासि थानान्, नाङए दिचिप राडेपाडेपालिच्‍युरिते अधिकार खालामुनादु।’

18 “दोस्रो केल्ताले इन्या ङाहुनो, ‘दाक्पो, नाङको ढ्‍याए बेगाले वाल्ङागोरे ढ्‍या कमैयुन्ले नाहुन्दु।’

19 “तोए तोकाइ ङाहुनो, ‘नाङए ओइ वाल्ङागोरे राडेपाडेपालिच्युरिते अधिकार खालामुनादु।’

20 “बेगाले केल्ताले इन्या ङाहुनो, ‘दाक्पो योहो, नाङको ढ्‍या काते होदु। तो गे रुमालते छ्‍युते नाहुन्‍ले नाहुन्‍थ्यो।

21 गाइ नाङनामा आरिङान, हाराकाइभुन्या नाङ कठोर मि थानादु। नाङए मानाहुनादु थोङि काइसा दाङुनादु त्याङ मालिसिदु ठाइङि कुम्सा दाङुनादु।’

22 “तोए तोकाइ ङाहुनो, ‘नाङको उगोको खामङिनि नाङको निया लोङ्नाङादु, ए राकाषे स्युन्डुरि! गे मानाहुन्दु ठाइङि कायुन्दु त्याङ मालिसिदु ठाइङि मुम्सा दाङुन्दु कठोर मि ङाते नाङए साइनाले होनाथ्यो।

23 त्याङ गाइको ढ्‍या हाराकाइ बैंकङा मानाहुनान त्याङ? गाइ केल्ताङाले ब्‍याजसमेत खालामुन्थ्यो।’

24 “त्याङ खेर्ते थेङ्‍योङ्दुपालिकाइ तोए ङाहुनो, ‘तोङिनि तो ढ्‍या कात्नो त्याङ दिचिप ढ्‍या होदु मिकाइ पिओइ पिनो।’

25 “तोबाङए तोकाइ ङायोङ्नो, ‘हजुर, तोनामा बे दिचिप ढ्‍या होओइ होदु नि।’

26 “गे निङकाइ ङानिङादु, ‘सुओइ मिनामा हाराओइ थो होकानन्या तोकाइ झुन आहे पिसिदु, तर सुओइ मिनामा हाराओइ थो माहोकानन्या तोनामा होदु थोओइ चिकात्सिदु।

27 तर गे तोबाङच्युरिते राड्‍डे लोङुन्दु मासादेयोङ्दु गाइको तो सत्तुरपालिकाइ काते केल्नो, त्याङ तोबाङकाइ गाइको हाबि नाइ सात्नो’।”

येरुसलेमङा येसु बिह्‍यान

(मत्ति २१:१-११; मर्कुस ११:१-११; युहन्‍ना १२:१२-१९)

28 येसुए का खाम लोङ्‍को दुम्‍ते लिबि तो येरुसलेमदाइ हेन्छा सोहान।

29 येसु जैतुन यास्योङ्दु डन्डिते पाराइदु बेथफागे ङा बेथानियाङा केलेत्को दुम्तेलिबि उस्तेको लाबोनपालिमध्ये निसकाकाइ इन्याङ ङाते ठोहुनो।

30 “निङको हाबिबासाको देसेङा याने, त्याङ तो देसेङा बि-बिओइ निङए नाʔलेका सुओइ मि मालुन्योङ्दु गधाको बछेडा छ्‍युते नायोङ्दु खालाम्नुदु। तोकाइ तोर्तातुनुले काते केल्नो।

31 सुएओइ ‘हाराकाइ काकाइ तोर्तानुदु’ ङाते निङकाइ आयुत्निनन्या, ‘प्रभुकाइ काको खट्‍टै पाराइले होदु’ ङानो।”

32 तो ठोसिदुपालि यायोङान, त्याङ तोए तोबाङकाइ ङाहुले नाहुदु ओनि नाइ खालाम्योङ्नो।

33 तोबाङए बछेडा तोर्तायोङ्दु बेरेङ बछेडाको दाक्पोए तोबाङकाइ आयुतुनो, “निङए का बछेडा हाराकाइ तोर्तानुले नानुदु?”

34 तोबाङए ङायोङ्नो, “प्रभुकाइ काको खट्‍टै निदु।”

35 लाबोनपालिए तोकाइ येसुकोते केल्योङ्नो, त्याङ उस्तेबाङको म्युङपालि बछेडाच्युरिते नाते तोकाइ तोच्युरिते चिलुन्योङ्नो।

36 येसु बछेडाङा लुन्ते यादु बेरेङ मिपालिए उस्तेबाङको म्युङपालि उलामते लाप्योङ्नो।

37 येसु जैतुन डन्डिङि नबि युलेत्‍‍‍‍‍‍‍‍‍‍‍‍‍‍‍दु बेरेङ लाबोनपालिको जेखा योरि, उस्तेबाङए नियोङ्दु साक्खाले बर्बदा जेतपालिको लागि ताङ-ताङ्‍ते, परमेस्वरको प्रसंसा लोङ-लोङ्ते जेखा सारेए आर्टिसा लागाइसियोङान,

38 “परमप्रभुको नामेते युदु धनैए डुडु एखालामो!

साङ्‍राड्‍डेङा थेमथेम त्याङ साक्खालेङि ह्‍यातेको साङ्‍राड्‍डेङा महिमा!”

39 त्याङ योरिको हानिका फरिसिपालिए येसुकाइ ङायोङ्नो, “हे गुरु, नाङको लाबोनपालिकाइ आषाहो।”

40 तर येसुए ङाहुनो, “गे निङकाइ ङानिङादु, काबाङ सुमाक्‍का थायोङानन्या णिङपालि आर्टियोङ्दु।”

41 येसु खेर्ते युलेत्‍ताले राडेपाडेकाइ नितोले तो राडेपाडेको लागि क्रेपान,

42 “थेमथेम कुन्दु खामए केलुदु ङाते नाङ याङ नाइ साइनाका जाथ्यो! तर नान तो नाङको मेसेङि षुल्सिले होदु।

43 हाराकाइभुन्या नाङच्युरिते काओनि इस्याङ केल्दु बेरेङ नाङको सत्तुरपालिए नाङकाइ पाम्योङ्तानाले खोयोङ्नादु, त्याङ साक्खालेबासाङि नाङकाइ टिते नायोङ्नादु।

44 तोबाङए नाङकाइ ङा नाङदुङङा होयोङ्दु नाङको सन्तानपालिकाइ बुइते आष्पायोङ्दु, त्याङ तोङा दिगोरे णिङच्युरिते बेगाले णिङ ओइ मावार्तायोङ, हाराकाइभुन्या परमेस्वरए नाङकाइ चिमोसाकाइ युदु स्याङकाइ नाङए माङोसाइनान्।”

येसु मन्दिर दुङङा

(मत्ति २१:१२-१७; मर्कुस ११:१५-१९; युहन्‍ना २:१३-२२)

45 तोङिलिबि येसु परमेस्वरको मन्दिरदुङङा बिह्‍यान त्याङ पर्तिको यार्सा बेचायोङ्दुपालिकाइ प्रिङदाइ चिलेतुनो,

46 त्याङ तोबाङकाइ ङाहुनो, “दोमाङङा ठेसिले होदु, ‘गाइको नेम प्रार्थनाको नेम थादु,’ तर निङए बे काकाइ खुयुपालिको आपो लोङ्नुले नानुदु।”

47 येसुए हरेक स्याङ परमेस्वरको नेमङा सिक्छ्‍या पिहुले नाहुथ्यो। तर जेखा ठेमुपालि, सास्तर सायोङ्दुपालि ङा मिपालिको अगुवापालिए येसुकाइ सात्सा दाङ्‍योङ्नो।

48 तोबाङए येसुकाइ सात्सा हाराओइ उपाय खालाम्सा माथाङ्‍योङ्नो, हाराकाइभुन्या साक्खाले मिपालि तोको खाम नासाइसा आठ्‍ठे सादेयोङ्थ्यो।

येसुको अधिकारको सुचिते आयुत्योङ्नो

(मत्ति २१:२३-२७; मर्कुस ११:२७-३३)

20

1 दिउनि परमेस्वरको नेमङा येसुए मिपालिकाइ सिक्छ्‍या पिहुले नाहुथ्यो, त्याङ तोबाङकाइ आप्राखाम प्रचार लोङुले नाहुथ्यो। धर्म-गुरुपालिनामा जेखा ठेमुपालि ङा सास्तर सायोङ्दुपालि तोकोते केल्योङान,

2 त्याङ येसुकाइ आयुत्योङ्नो, “निकाइ ङाइसे, कुन्दु अधिकारए नाङए का जेत लोङुनादु, अथवा नाङकाइ का अधिकार सुए पिनान्?”

3 येसुए तोबाङकाइ जुवाफ पिहुनो, “गे ओइ निङकाइ दिगोरे खाम आयुत्निङादु, गाइकाइ ङानिङ।

4 युहन्‍नाए बप्‍तिस्मा पिसा अधिकार कुताङि खालामुनो? साङ्‍राड्‍डेङि रा मिपालिङि?”

5 तोबाङए इन्याङ ङा-ङाते उस्तेबाङङा किङास्सियोङान, “निए हारा ङाङि? ‘साङ्‍राड्‍डेङि’ ङावानन्या बे, ‘निङए युहन्‍नाच्युरिते हाराकाइ बिस्वास मालोङ्नुन्?’ ङाते तोए ङाइदु।

6 ‘मिङि’ ङावानन्या, साक्खाले मिपालिए निकाइ णिङए तुपिदु, हाराकाइभुन्या युहन्‍ना अगमवक्ता थादु ङाते तोबाङको पक्‍का बिस्वास होदु।”

7 यैथाताले तोबाङए जुवाफ पियोङ्नो, “निकाइ था मानि, कुताङि युवान।”

8 त्याङ येसुए तोबाङकाइ ङाहुनो, “तुन्या थाहानन्या गे ओइ कुन्दु अधिकारए का जेतपालि लोङुन्दु, गे निङकाइ माङा।”

मोहिपालिको आहान

(मत्ति २१:३३-४६; मर्कुस १२:१-१२)

9 येसुए मिपालिकाइ का आहान ङाहुनो, “दिका मिए अङ्‍गुर प्णेहुनो, त्याङ मोहिपालिकाइ अङ्‍गुर राङ कमैसाकाइ पिहुनो, त्याङ उस्तेगुरि आहे इस्याङको लागि धुराड्‍डेदाइ याहान।

10 अङ्‍गुर मिन्को दुम्तेलिबि तोए मोहिपालिकोते उस्तेको सेको भा याकाइसाकाइ दिका स्युन्डुरिकाइ ठोहुनो। मोहिपालिए तोकाइ हाट्‍याप्योङ्तोले णेयोङ्नो त्याङ फुङ्‍गा लाʔ ठोयोङ्नो।

11 तोए अझै बेगाले स्युन्डुरिकाइ ठोहुनो, तर तोबाङए तोकाइ ओइ णेते बेइज्‍जत लोङ्ते हाराओइ मापिमारा ठोयोङ्नो।

12 तोए अझै बेग्गालेकाइ ओइ ठोहुनो। तर तोबाङए तोकाइ ओइ गारे थातिनिका णेते अङ्‍गुर राङङि प्रिङदाइ चियोङ्नो।

13 “त्याङ अङ्‍गुर राङको दाक्‍पोए यासिन, ‘नान गाइ हारा यासिवा? गे गाइको जेसिकेनुन्दु चाकाइ ठोहुन्दु। सायद तोकाइ बे तोबाङए बेद लोङ्‍योङ्दु थाङुन।’

14 “तर मोहिपालिए तोकाइ नियोङ्‍तोले उस्तेबाङङा किङास्सियोङान, ‘का बे झुन दाक्पोको चा थादु। निए काकाइ सात्को त्याङ सम्पतिको हक निको नाइ थादु।’

15 त्याङ तोबाङए तोकाइ अङ्‍गुर राङको प्रिङते हेन्ते सात्योङ्नो।

“नान अङ्‍गुर राङको दाक्पोए तोबाङकाइ हारा लोङुदु थाङुन?

16 तो केल्ताले तो मोहिपालिकाइ सातुदु, त्याङ अङ्‍गुर राङ बेगालेपालिकाइ पिहुदु।” मिपालिए का साइते ङायोङ्नो, “का ओनि कुताले ओइ एमाथा।”

17 तर येसुए तोबाङकाइ योतोले ङाहुनो, “दोमाङङा ठेसिदु पुर्तुङ्‍गा गुरि हारा?

‘तो णिङकाइ नेम खेम्योङ्दुपालिए जेत मालागाइ ङाते चियोङ्थ्यो,

त्यैगुरि कुनाको मुख्य णिङ थाहान।’

18 तो णिङच्युरिते रोस्दुगुरि दि-दिकुटि थादु, त्याङ तो णिङ सुओइच्युरिते रोसानन्या तोकाइ फासे लोङुदु।”

ठ्‍या पिसाको सुचिते प्रस्‍न

(मत्ति २२:१५-२२; मर्कुस १२:१३-१७)

19 सास्तर सायोङ्दुपालि ङा जेखा ठेमुपालिए त्यै कालेङा येसुकाइ चुम्सा दाङ्‍योङ्नो, हाराकाइभुन्या तोए का आहान निकोइ सुचिते ङाइन ङाते तोबाङए गोयोङ्नो। तर तोबाङ मिपालिनामा आरियोङ्थ्यो।

20 तोबाङए ढल योसा लागाइसियोङान, त्याङ धर्मि ओनि चिखेत्सियोङ्दु पेदापालिकाइ तोबाङए तोकोते ठोयोङ्नो। येसुए ङाहुदु खामते तोकाइ फँसैते अधिकारिपालि ङा जेखा मिपालिको लाʔते तोकाइ चिचुम्सा दाउते तोबाङ होयोङ्थ्यो।

21 तोबाङए तोकाइ आयुत्योङ्नो, “हे गुरु ज्यु, नि साइदु नाङ छ्‍यात चिज्याङ्नादु, त्याङ छ्‍यात चिठेनुनादु, त्याङ सुकाइओइ पक्छेपात मालोङ, परमेस्वरको उलाम छ्‍याततिनि चिठेनुनादु।

22 कैसरकाइ ठ्‍या पिसा नियासङ्‍गत निदु रा मानि?”

23 तर येसुए तोबाङको कपटिपना गोतोले तोबाङकाइ ङाहुनो,

24 “गाइकाइ दिगोरे उङको ढ्‍या चिखेत्निङ। का ढ्‍याङा सुको तस्विर ङा नामे मुसिले होदु?”

तोबाङए येसुकाइ ङायोङ्नो, “कैसरको।”

25 येसुए तोबाङकाइ ङाहुनो, “यैथाताले कैसरको थोपालि कैसरकाइ पिनो त्याङ परमेस्वरको थोपालि परमेस्वरकाइ नाइ पिनो।”

26 मिपालिको हाबि तोबाङए येसुकाइ तोको खामते चुम्सा माथाङ्‍योङ्नो, त्याङ तोको जुवाफते तोबाङ थोम्बे थाते सुमाक्‍का होयोङान।

सियोङ्दुपालि रोलाङ्साको सुचिते आयुत्योङ्नो

(मत्ति २२:२३-३३; मर्कुस १२:१८-२७)

27 सियोङ्दु मिपालि मारोलाङ्‍योङ यास्योङ्दु हानि सदुकिपालि येसुकोते केल्योङ्‍योताले तोकाइ आयुत्योङ्नो,

28 “हे गुरु ज्यु, मोसाए निकाइ ठेते पिते नाइदु, सुकोओइ बुबुको हुचापालि माथामारा सिताले उमाकाइ वार्ताहुनोन्या तोको हुए पैरिकाइ बोरे यासिको माइदु, त्याङ उस्तेको बुबुको लागि हुचापालि चिनिते पिको माइदु।

29 दिगोरे परिवारङा ड्रोका हु-बुबुपालि होयोङ्थ्यो। थेपेच्यागुरिए दिका उमा बोरे यासिन त्याङ तो मिको हुचापालि माथामारा सिह्‍यान।

30 त्याङ छेबोर्‍याए,

31 त्याङ जेबोर्‍याए तोकाइ बोरे यासिन। त्याङ तो ओनि नाइ ड्रोका हु-बुबु नाइ हुचापालि माथामारा सियोङान।

32 तोङिलिबि तो चामाइचा ओइ सिह्‍यान।

33 यैथाताले सियोङ्दुपालि रोलाङ्‍योङ्दु बेरेङ तो चामाइचा तोबाङङिनि सुको उमा थादु, हाराकाइभुन्या तो साक्खालेको उमा थाको दुम्‍ले होदुथ्यो?”

34 येसुए तोबाङकाइ ङाहुनो, “का जुकको मिपालि बोरे यास्योङ्दु, त्याङ बोरे लोङ्ते पियोङ्दु।

35 तर केल्सा जुकङा सियोङ्दुपालि रोलाङ्सा योग्य थायोङ्दुपालिए बोरे ओइ मायासियोङ त्याङ तोबाङको बोरे ओइ माथा।

36 तोबाङ फिरि मासियोङ, हाराकाइभुन्या तोबाङ साङ्‍राड्‍डेमिपालिओनि थाको दुम्योङ्‍दु, त्याङ मोयोङ्दुपालिको हुचापालि थायोङ्दुए परमेस्वरको हुचापालि थायोङ्दु।

37 तर सियोङ्दुपालि मोते स्रेयोङ्दु यास्योङ्दु खाम मोसाए ओइ दोम्बोको बुन्थुरुको विवरनङा प्रभुकाइ ‘अब्राहामको परमेस्वर, इसहाकको परमेस्वर ङा याकुबको परमेस्वर’ ङाते पुडाहुले नाहुदु।

38 तो सियोङ्दुपालिको परमेस्वर माथा, तर मोयोङ्दुपालिको परमेस्वर थादु, हाराकाइभुन्या साक्खाले तोको लागि मोयोङ्ले होयोङ्दु।”

39 त्याङ सास्तर सायोङ्दुपालिङि हानिकाए ङायोङ्नो, “गुरु ज्यु, नाङए आप्रा नाइ ङाहुनान।”

40 तोङिलिबि सुएओइ येसुकाइ हाराओइ आयुत्सा आँट मालोङ्‍योङ्नो।

ख्रिस्ट सुको चा

(मत्ति २२:४१-४६; मर्कुस १२:३५-३७)

41 येसुए तोबाङकाइ ङाहुनो, “ख्रिस्ट दाउदको चा ङाते तोबाङए कुनि ङायोङ्दु?

42-43 हाराकाइभुन्या भजनको किताबङा दाउद उस्तेए यासिदु,

‘परमप्रभुए गाइको प्रभुकाइ ङाहुनो,

गे नाङको सत्तुरपालिकाइ नाङको कोन्टेको लाभापोलेङा माबनैयुन्दुका

नाङ गाइको चाखुर लाʔबासा होका।’

44 इन्याङगरि दाउदए तोकाइ ‘प्रभु’ ङाहुनोन्या फिरि ख्रिस्ट कुनि दाउदको चा थाहान त्याङ?”

येसुए सास्तर सायोङ्दुपालिकाइ चेतावनि पिहुनो

(मत्ति २३:१-३६; मर्कुस १२:३८-४०)

45 त्याङ साक्खाले मिपालिए नासायोङ्ले नायोङ्दु बेरेङ तोए उस्तेको लाबोनपालिकाइ ङाहुनो,

46 “सास्तर सायोङ्दुपालिङि होसियार होने। तोबाङ अलम्गा म्युङ बुसिते दबितिबि आयाङ्सा ङा बजारपालिङा सेवासेर्ग्याम खालाम्सा, त्याङ योरिनेमपालिङा जेखा ठाइ ङा डोनपालिङा बेदको ठाइ खालाम्सा सादेयोङ्दु।

47 तोबाङए लावा सिदु चामाइचापालिको नेम उस्तेबाङको लोङ्‍योङ्दु, त्याङ चिखेत्साको लागि अलम-अलम्गा प्रार्थना लोङ्‍योङ्दु ओनि यास्योङ्दु। काओनि मिपालिए एकदम आहे कडा दन्ड खालाम्योङ्दु।”

लावा सिदु चामाइचाको ठेम्बु

(मर्कुस १२:४१-४४)

21

1 येसुए योहुदु बेरेङ दाक्पोपालिए उस्ते-उस्तेबाङको ठेम्बु मन्दिरको ठेम्बु सन्दसङा दरियोङ्दु निहुनो।

2 येसुए दिका फुङ्‍‍गिन्टासि लावा सिदु चामाइचाए निसगोरे ताँबोको उच्याचा ढ्‍या दरिकुदु ओइ निहुनो।

3 त्याङ येसुए ङाहुनो, “छ्‍याततिनि गे निङकाइ ङानिङादु, का फुङ्‍‍गिन्टासि लावा सिदु चामाइचाए नोम्बोपालिए भुन्दा आहे दरिकुले नाहुदु।

4 हाराकाइभुन्या काबाङ साक्खालेए उस्तेबाङको प्रसस्त धनङि ठेम्बु दरिक्योङ्ले नायोङ्दु, तर काए गुरि उस्तेको दरिद्रताङि उस्तेको साक्खाले लेक नाइ पिहुनो।”

परमेस्वरको मन्दिर नासिसाको सुचिते

(मत्ति २४:१-२; मर्कुस १३:१-२)

5 येसुको हानिका लाबोनपालिए बानेलादु-बानेलादु णिङपालि ङा परमेस्वरकाइ दरियोङ्दु ठेम्बुपालिए सजैसिदु परमेस्वरको नेमको सुचिते खाम लोङ्सा लागाइसियोङान। तर येसुए ङाहुनो,

6 “तो इस्याङ केल्दु बेरेङ निङए निनुले नानुदु का परमेस्वरको मन्दिरको दिगोरे णिङच्युरिते बेगाले णिङ मावार्तासा गरि साक्खाले भत्कैसिदु।”

डोरे ङा सतावट

(मत्ति २४:३-१४; मर्कुस १३:३-१३)

7 तोबाङए येसुकाइ आयुत्योङ्नो, “गुरु, का साक्खाले कुताले थादु? त्याङ का खाम थासा बेरेङको डोरे गुरि हारा थादु?”

8 येसुए ङाहुनो, “होसियार होने, सुएओइ निङकाइ भ्रमङा एमाचुने। आहे मिपालि गाइको नामेते ‘गाइ तो नाइ थाङादु’ त्याङ ‘स्याङ खेर्ते केल्‍ले होदु,’ ङाते ङानिदु। तोबाङको लिबि निङ माचावाने।

9 निङए लडाइपालि थाले होदु ङा लडाइको खालाङखोलोङपालि साइनुदु त्याङ छ्‍युरुछ्‍युरु माथाने, हाराकाइभुन्या हाबि का घटनापालि थाको माइदु, तर छोन्चाको-छोन्चे ताप्सा इस्याङ गुरि मारा।”

10 त्याङ येसुए तोबाङकाइ ङाहुनो, “डातिको विरुद्ध डाति त्याङ राड्‍डेको विरुद्धते राड्‍डे स्रेयोङ्दु।

11 ठाइ ठाइङा आरिकोफान्दु दुरुपालि यादु। साक्खाले ठाइङा टोहोटोहो थादु ङा सिनासि थादु, घटनापालि घटैदु त्याङ सर्ग्याङा जेखा-जेखा डोरे इचिनिस्दु।

12 “तर का साक्खाले खामपालि थासा हाबि, मिपालिए निङकाइ चुम्निदु, त्याङ खोरिङा चुनिदु, त्याङ टिसाठाइङा चेङ्निदु। निङकाइ गाइको नामेते धनैपालिको ङा जेखा हाकिमपालिको हाबि हेन्‍निदु।

13 तर निङको लागि का दिगोरे छ्‍यातखाम ङासा मौका थादु।

14 निङथे चिमोसिसाको लागि हारा ङाकोमाइदु ङाते हाबिङि फिक्रि मायासिसाकाइ निङथेको लोङ्सेङा पक्‍का लोङ्नो।

15 हाराकाइभुन्या गे निङकाइ काओनि चिज्‍याङ्‍सा उगो ङा सर्सि पिनिङ्दु, त्याङ निङको विरोधिपालिए निङको खामको उत्तर ओइ पिको माथाङ्‍योङ, त्याङ खाम कोटेको ओइ माथाङ्‍योङ।

16 तर निङको आपा-आमा त्याङ हु-बुबु, निङथेको मिपालिए ङा बानपालिए ओइ निङकाइ चिचुम्निदु, त्याङ निङङिनि दिका निसकाकाइ तोबाङए सात्निदु।

17 गाइको नामेको खातिर निङकाइ साक्खाले मिपालिए आर्जिनिदु।

18 तर निङको दिपा चिम्याङ ओइ मासाम।

19 निङ ढेप थाते होनिनन्या निङए निङथेको ख्रो चिमोनुदु।

यरुसलेम नासिसाको सुचिते येसु चिज्याङान

(मत्ति २४:१५-२१; मर्कुस १३:१४-१९)

20 “यरुसलेमकाइ तिलङ्‍गापालिए खोते नायोङ्दु निनुदु बेरेङ तोको नासिसा इस्याङ खेर्ते रालेत्ले होदु ङाते साइने।

21 त्याङ यहुदियाङा होयोङ्दुपालि पाराभातेपालिटो एसुगाप्योङा। राडेपाडेङा होयोङ्दु प्रिङदाइ एसुगाप्योङा, त्याङ प्रिङदाइ देसेङा होयोङ्दु राडेपाडेङा एमाबियोङा।

22 हाराकाइभुन्या दोमाङङा ठेसिदु खामपालि साक्खाले यागाप्साकाइ का सजायको स्याङ थादु।

23 तो कालेङा बाङ्‍काल चामाइचापालि ङा च्युच्यु चितुन्योङ्दु आमापालिकाइ कुन्दुनि बिजोक थाङुन। हाराकाइभुन्या अन्तर्मादातेङा जेखा खोरि केल्दु, त्याङ का मिपालिच्युरिते रागे केलेत्दु।

24 तोबाङ सोठाए चिसात्छियोङ्दु, त्याङ साक्खाले राड्‍डेपालिङा खतकि लोङ्ते हेन्सिङ्दु। त्याङ उस्तेको स्याङ मायागाप्दुका बेगाले डातिपालिए यरुसलेमकाइ कोन्टेए त्रिते नायोङ्दु।

मिको चा युदु

(मत्ति २४:२९-३१; मर्कुस १३:२४-२७)

25 “उनि, चलौनि ङा उछिपालिङा डोरेपालि चिखेत्सिदु, त्याङ सागारिको गुणुङ ङा ठाल्दापपालिए अन्तर्मादातेको राड्‍डेपालि खोरिङा बिते क्रेपठाठा थायोङ्दु।

26 अन्तर्मादातेङा थासा केल्दु घटनापालिको कारनए मिपालि आठ्‍ठे छ्‍युरुछ्‍युरु थायोङ्दु, हाराकाइभुन्या सर्ग्याङा होदु बुतापालि राउराउ रिउरिउ थायोङ्दु।

27 तोङिलिबि मिपालिए मिको चाकाइ बुता ङा जेखा महिमाते खासुपालिङा युदु नियोङ्दु।

28 का खाम थासा सोदु बेरेङ निङ स्रेने त्याङ योबि योनो, हाराकाइभुन्या निङको उद्धार खेर्ते केलेत्ले होदु।”

निलेमको दोम्बोङि सिक्छ्‍या

(मत्ति २४:३२-३५; मर्कुस १३:२८-३१)

29 येसुए तोबाङकाइ दिगोरे आहान ङाहुनो, “निलेमको दोम्बो ङा साक्खाले दोम्बोकाइ योनो।

30 तोबाङए पिपिरि फेरायोङ्दु निते आदुम स्याङ खेर्ते केल्ताले ङाते निङए थासाइनुदु।

31 इन्याङगरि नाइ निङए ओइ का घटनापालि थाले होदु निनुदु बेरेङ परमेस्वरको राड्‍डे खेर्ते होदु ङाते साइने।

32 “छ्‍याततिनि नाइ गे निङकाइ ङानिङादु, का साक्खाले खामपालि मायागाप्दुका का डुरि ताप्‍ताले माया।

33 साङ्‍राड्‍डे ङा अन्तर्मादाते ताप्‍ताले यादु, तर गाइको वाखे कुताले ओइ ताप्‍ताले माया।

चङ्‍खलो थाते होʔसा

34 “तर निङ निङथेको सुचिते होसियार होने, नतरा बे हाहास्युस्यु, आतोसा त्याङ लेकको फिक्रिए निङको लोङ्सेकाइ तेल्निदु, त्याङ निङच्युरिते एक्‍कासि तो इस्याङ आक्राषाक्पा थाते केल्दु।

35 हाराकाइभुन्या इन्यागरि नाइ साक्खाले अन्तर्मादातेङा होयोङ्दु साक्खाले मिपालिच्युरिते का याथादु।

36 तर केल्सा सोदु का साक्खाले खामपालिङि प्णोत्साकाइ ङा मिको चाको हाबि थेङ्‍सा बुताको लागि साक्खाले स्याङ प्रार्थना लोङ-लोङ्ते माआमितिनि होने।”

37 येसुए उनिसे परमेस्वरको नेमङा चिठेनुले नाहुथ्यो, त्याङ टाहेगुरि लेत्‍ताले जैतुन यास्योङ्दु डन्डिते टा कोटेहुदुथ्यो।

38 तोको वाखे नासाइसाकाइ साक्खाले मिपालि बछिन्टे नाइ परमेस्वरको नेमङा केल्योङ्थ्यो।

येसुकाइ सात्सा ढल

(मत्ति २६:१-५; मर्कुस १४:१-२; युहन्‍ना ११:४५-५३)

22

1 अखमिरि माणाइको चाड खेर्ते केलेत्ले होथ्यो। काकाइ निस्तार-चाड यास्योङ्दु।

2 जेखा ठेमुपालि ङा सास्तर सायोङ्दुपालिए येसुकाइ कुनि सात्को ङाते ढल योयोङ्ले नायोङ्‍थ्यो, तर मिपालिङि तोबाङ आरियोङ्थ्यो।

येसुकाइ चिचुम्साकाइ यहुदा ठाङडोल

(मत्ति २६:१४-१६; मर्कुस १४:१०-११)

3 तोङिलिबि दिचिप निसका लाबोनपालिङिनि दिका इस्करियोत यास्योङ्दु यहुदा दुङङा गुरि सेसेन्तार बिह्‍यान।

4 तोबाङको लाʔते येसुकाइ कुनि चिचुम्सा ङाते जेखा ठेमुपालिकोते ङा मन्दिरको अधिकारिपालिकोते याताले तोए सल्‍लाह लोङुनो।

5 तोबाङ ताङ्‍योङान त्याङ तोकाइ पेपेले पिसा ङाते ङायोङ्नो।

6 तोए जादु ङाहुनो त्याङ योरि माहोदु बेरेङ येसुकाइ चिचुम्सा ढल योसा लागाइसिन।

निस्तार-चाडको ठाङडोल

(मत्ति २६:१७-२५; मर्कुस १४:१२-२१; युहन्‍ना १३:२१-३०)

7 अखमिरि माणाइको चाडको इस्याङ राहान, तो इस्याङ निस्तार-चाडको थुमा पर्ति दरिको माइथ्यो।

8 तोए पत्रुस ङा युहन्‍नाकाइ इन्या ङाते ठोहुनो, “याते निको लागि निस्तार-चाडको डोन ठाङडोल लोङ्नो।”

9 तोबाङए येसुकाइ ङायोङ्नो, “निए का डोन कुता उमान्ङि?”

10 येसुए तोबाङकाइ ङाहुनो, “निङ राडेपाडेङा बितेलिबि गाणाङा पाङ्‍कु चाबुहुदु दिका मिए निङकाइ खालाम्निदु। तो बिदु नेमतेका तोको लिबि-लिबि याने,

11 त्याङ निङए तो नेमको दाक्पोकाइ ङानो, ‘गुरुए नाङकाइ आयुत्‍नादु, गे गाइथेको लाबोनपालिनामा निस्तार-चाडको डोन च्यासा थोकोमि कुटि कुता होदु?’

12 तोए निङकाइ हिन्को तालाको सजैसिदु जेखा कुटि चिखेत्निदु, त्याङ तोङा उमान्‍नो।”

13 तोबाङ यायोङान, त्याङ येसुए तोबाङकाइ ङाहुदु ओनि नाइ खालाम्योङ्नो, त्याङ तोबाङए निस्तार-चाडको डोन उमान्योङ्नो।

प्रभु डोन

(मत्ति २६:२६-३०; मर्कुस १४:२२-२६; १ कोरिन्थि ११:२३-२६)

14 त्याङ स्याङ थाको दुम्तेलिबि येसु प्रेरितपालिनामा डोन च्यासाकाइ होकान।

15 येसुए तोबाङकाइ ङाहुनो, “गे खोरि खालाम्सा हाबि नाइ का निस्तार-चाडको डोन निङनामा च्यासा आठ्‍ठे आलिङाले होङाथ्यो!

16 हाराकाइभुन्या गे निङकाइ ङानिङादु, परमेस्वरको राड्‍डेङा का खाम मायागाब्दुका गाइ का डोन नान फिरि माच्या।”

17 त्याङ खोरा चुम्सिते होहोइ दरिको दुम्तेलिबि तोए ङाहुनो, “का फानो, त्याङ निङथेङा किबोठासिने।

18 हाराकाइभुन्या गे निङकाइ ङानिङादु, परमेस्वरको राड्‍डे मायुदुका नानङिनि का अङ्‍गुरको ति गाइ मातुन।”

19 त्याङ तोए माणाइ चुम्सिन त्याङ परमेस्वरकाइ होहोइ पितोले लिबि तो ठ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍योकुनो त्याङ तोबाङकाइ इन्या ङा-ङाते पिहुनो, “निङको लागि पिसिदु का गाइको माङ थादु। नानङि गाइकाइ लोङ हेन्छाको लागि इन्याङगरि नाइ च्याने।”

20 काओनि नाइ च्याको दुम्तेलिबि तोए खोरा चुमुनो त्याङ ङाहुनो, “का खोरा निङको लागि गे बगैयुन्दु चाइङा होदु नाका करार थादु।

21 तर योनो, गाइकाइ चिचुम्ङादु मिको लाʔ गाइनामा टेबुलपोलेङा होदु।

22 हाराकाइभुन्या मिको चा बे ङासिदु ओनि हेन्को नाइ माइदु, तर मिको चाकाइ चिचुम्दु मिकाइ गुरि धिक्‍कार!”

23 काओनि जेत लोङुदु तोबाङङा सु थाङुन ङाते तोबाङ उस्ते-उस्तेबाङङा किङास्सियोङान।

सु जेखा ङाते वाखे-मावाखे कियासियोङान

24 तोबाङङा साक्खालेङि जेखा सुकाइ तिम्सा ङाते लाबोनपालिको आन्तारेङङा वाखे-मावाखे थाहान।

25 येसुए तोबाङकाइ ङाहुनो, “बेगाले डातिपालिको धनैपालिए निङच्युरिते अधिकार लोङ्‍योङ्दु त्याङ तोबाङच्युरिते अधिकार लोङ्‍योङ्दुपालिए उस्तेबाङकाइ मिपालिको बानपालि यास्योङ्दु।

26 तर निङगुरि काओनि माथाने। निङ‍ङा साक्खालेङि जेखागुरि साक्खालेङि उच्याचा ओनि थाको माइदु, त्याङ अगुवागुरि स्युन्डुरि ओनि थाको माइदु।

27 हाराकाइभुन्या जेखा सु, डोन च्यासा होदु रा डोनङा सेवा लोङ्दु? हारा डोन च्यासा होदु माथा रा? तर गाइ निङको आन्तारेङङा दिका सेवा लोङुदु मिओनि नाइ थाङादु।

28 “निङगुरि गाइको बाटेसाइङा गाइकाइ सघैसापालि थानिदु।

29 गाइको आपाए गाइकाइ दिगोरे राड्‍डे पिते नाङादु, तोओनि गे ओइ निङकाइ दिगोरे राड्‍डे पिनिङादु,

30 त्याङ गाइको राड्‍डेङा निङ गाइको टेबुलङा च्यानिदु ङा तुन्‍निदु, त्याङ इस्राएलको दिचिप निसगोरे कुलकाइ निया लोङ्सा तितच्युलिपालिङा होनिदु।

येसुए पत्रुसको इन्कारको सुचिते यासिन

(मत्ति २६:३१-३५; मर्कुस १४:२७-३१; युहन्‍ना १३:३६-३८)

31 “सिमोन, सिमोन, योहो, सेसेन्तारए नाङकाइ जाछोकाइ ओनि पित्रेप्साकाइ आमात्‍ते नाङादु,

32 तर गे नाङको बिस्वास राउरिउ एमाथा ङाते नाङको लागि प्रार्थना लोङ्नुङ। त्याङ नाङ गाइदाइ बुरुसितेलिबि नाङको हुपालिकाइ ढेप नाहो।”

33 त्याङ पत्रुसए येसुकाइ ङाहुनो, “हे प्रभु, गाइ नाङनामा टिसाठाइङा ङा सिसातेका हेन्छाकाइ ओइ ठाङडोल थाङादु।”

34 त्याङ तोकाइ ङाहुनो, “पत्रुस, गे नाङकाइ ङानाङादु, नाङए गाइकाइ माङोसाइ ङाते सुमखेप्का माङाहुनादुका याङ गारे माइखे।”

35 येसुए तोबाङकाइ ङाहुनो, “गे निङकाइ बासा ङा ठार्मेन ङा पाइपानाबिना ठोनिङादु बेरेङ हारा निङकाइ हाराओइ थोको खट्‍टै थानिन?”

तोबाङए यास्योङान, “माथाइन।”

36 येसुए ङाहुनो, “बासा होदुए तो एचाबुहो, तोओनि नाइ ठार्मेन ओइ एचाबुहो। सोठा माहोदुए उस्तेको म्युङ बेचाइतोले दिगोरे सोठा एकिनायो।

37 गे निङकाइ ङानिङादु, ‘तो अपराधिपालिनामा तिमान’ ङाते दोमाङङा ठेसिदु खाम गाइङा यागाप्को माइदु। थादु, गाइको सुचिते ठेसिदु वाखे यागाप्ले नाइ होदु।”

38 त्याङ लाबोनपालिए ङायोङ्नो, “हे प्रभु, योहो, काते निसगोरे सोठा होदु।”

तोए ङाहुनो, “त्यति होकानन्या गाप्दु।”

जैतुन डन्डिङा येसुको प्रार्थना

(मत्ति २६:३६-४६; मर्कुस १४:३२-४२)

39 प्रिङदाइ लेत्‍ताले साक्खाले इस्याङ ओनि येसु जैतुन डन्डिटो याहान, त्याङ तोको लाबोनपालि ओइ लिबि-लिबि यायोङान।

40 तो ठाइङा यालेत्ते लिबि येसुए तोबाङकाइ ङाहुनो, “निङ बाटेसाइङा मापाराइसाकाइ प्रार्थना लोङ्नो।”

41 येसु तोबाङङि झन्‍नै सुमचिप मिटर धैते याताले पोकोले दोतोले प्रार्थना लोङुनो,

42 “हे आपा, नाङ आलिनानन्या का खोरिको खोरा गाइङिनि षेते प्याङ। तर गाइ आलिङादु ओनि माथा, नाङ आलिनादु ओनि एथा।”

43 त्याङ दिका साङ्‍राड्‍डेमि साङ्‍राड्‍डेङि तोकोते चिखेत्छिन त्याङ तोकाइ बुता पिहुनो।

44 तोको लोङ्से आठ्‍ठे नाइ खोरिए क्लेङ्ताले झुन आहे प्रार्थना लोङुनो। तोको रुइ चाइको जेखा-जेखा थिओनि बुइङा आथिले होथ्यो।

45 प्रार्थनाङि स्रेताले लाबोनपालिकोते केल्दु बेरेङ येसुए तोबाङकाइ सोकए दोख्याइते आमियोङ्ले होयोङ्दु निहुनो।

46 तोए तोबाङकाइ ङाहुनो, “निङ हाराकाइ आमिनिले होनिदु? स्रेने त्याङ बाटेसाइङा मापाराइसाकाइ प्रार्थना लोङ्नो।”

येसुकाइ चुम्योङ्नो

(मत्ति २६:४७-५६; मर्कुस १४:४३-५०; युहन्‍ना १८:३-११)

47 येसु चिज्याङ-चिज्याङ ओइ दिगोरे योरि तोते केलेतान। दिचिप निसका लाबोनपालिमध्ये दिका यहुदा यास्योङ्दु गुरि तोबाङको हाबि-हाबि राहान। येसुकाइ चोʔ च्यासाकाइ तो तोको खेर्ते याहान।

48 तर येसुए तोकाइ ङाहुनो, “यहुदा, हारा नाङए मिको चाकाइ चोʔ च्याते बिस्वासघात लोङ्सा आलिनादु?”

49 येसुनामा होयोङ्दु लाबोनपालिए नान हारा थादु थाङुन ङाते तो निते तोकाइ ङायोङ्नो, “प्रभु, हारा निए सोठा सेत्ङि?”

50 तोबाङमध्ये दिकाए साक्खालेङि जेखा ठेमुको स्युन्डुरिकाइ हिर्काइतोले तोको चाखुर कुल्ना च्वाट्‍टै कोटेते पिहुनो।

51 तर येसुए ङाहुनो, “जाहान, का भुन्दा आहे एमाथा!” त्याङ येसुए तो मिको कुल्ना थिते तोकाइ चिजाहुनो।

52 त्याङ तोको विरुद्धङा केल्योङ्दु जेखा ठेमुपालि, मन्दिरको अधिकारिपालि ङा धर्म-गुरुपालिकाइ तोए ङाहुनो, “हारा गाइ खुइबा थाङादु रा, निङए गाइकाइ चुम्साकाइ सोठा ङा रोले केल्ते केल्निले होनिदु?

53 गाइ साक्खाले स्याङङा परमेस्वरको नेमङा निङनामा होङादुका निङए गाइको विरुद्धङा लाʔ माचिस्रेनुन्। तर नान निङको स्याङ थादु, उखिङछोछोको बुताए राड्‍डे लोङ्दु।”

पत्रुसए ख्रिस्टकाइ इन्कार लोङुनो

(मत्ति २६:५७-५८, ६९-७५; मर्कुस १४:५३-५४, ६६-७२; युहन्‍ना १८:१२-१८, २५-२७)

54 तोबाङए येसुकाइ चुम्ते हेन्योङ्नो, त्याङ तोकाइ साक्खालेङि जेखा ठेमुको नेमते केल्योङ्नो। तर पत्रुसगुरि अलम्थाङि नाइ तोको लिबि-लिबि याहान।

55 तोते लाङ्‍गाको आन्तारेङङा मे मुत्ते मिपालि मुम्सिते होयोङ्ले होयोङ्थ्यो। पत्रुस ओइ तोबाङनामा होकान।

56 दिका स्युन्डुनिए मेको आथाङङा तोकाइ होलेहोदु निते डाप्‍तोले योहुनो त्याङ ङाहुनो, “का मिओइ तोनामा होथ्यो।”

57 तर पत्रुसए इन्या ङाते इन्कार लोङुनो, “ए चामाइचा, गे तोकाइ माङोसाइ।”

58 अलि लिबि बेगालेए तोकाइ नितोले ङाहुनो, “नाङ ओइ तानि तोबाङओनि नाइ थानादु।”

तर पत्रुसए ङाहुनो, “ए मि, गाइ माथा।”

59 दि घन्टा लिबि बेगाले दिकाए दाबि लोङ्ते इन्या ङाहुनो, “पक्‍कै का मिओइ तोनामा होथ्यो, हाराकाइभुन्या का ओइ गालिलको मि थादु।”

60 तर पत्रुसए ङाहुनो, “ए मि, नाङए हारा ङाहुनाले नाहुनादु, गाइ मासाइ!” तो चिज्याङ-चिज्याङ ओइ गारे इखेह्‍यान।

61 त्याङ प्रभुए ङिप्सिताले पत्रुसकाइ योहुनो। “याङ गारे इखेसा हाबि नाङए गाइकाइ सुमखेप्का इन्कार लोङ्‍ङादु” ङाते ङाहुदु प्रभुको वाखे पत्रुसकाइ लोङ याहान।

62 त्याङ तो प्रिङदाइ याताले धुरुधुरुति क्रेपान।

येसुकाइ माबेदयोङ्नो

(मत्ति २६:६७-६८; मर्कुस १४:६५)

63 येसुकाइ पहरेदार लोङ्‍योङ्दु मिपालिए ख्रायोङ्नो, त्याङ णेयोङ्नो,

64 तोबाङए येसुको मेसे टिते तोकाइ आयुत्योङ्नो, “नाङकाइ णेयोङ्नादु सु? लौ अगमवाणि चिज्याङ्ते ङाइसे!”

65 तोबाङए येसुको विरुद्धङा बेगाले आहे माबेद्‍दु वाखेपालि ङायोङ्नो।

जेखा योरिको हाबि येसु

(मत्ति २६:५९-६६; मर्कुस १४:५५-६४; युहन्‍ना १८:१९-२४)

66 बछिन्टे कापेलाङ नाइ मुम्सियोङ्दु मिपालिको धर्म-गुरुपालि, जेखा ठेमुपालि ङा सास्तर सायोङ्दुपालि निसै योरिए ओइ तोकाइ तोबाङको साक्खालेङि जेखायोरिकोते हेन्योङ्नो,

67 त्याङ ङायोङ्नो, “नाङ ख्रिस्ट थानानन्‍या निकाइ ङाइसे।”

येसुए तोबाङकाइ ङाहुनो, “गे ङानिङानन्या ओइ निङ मापाति।

68 गे आयुत्निङानन्या ओइ निङए जुवाफ मापि।

69 तर नानङि दबि मिको चा बर्बदा परमेस्वरको चाखुर लाʔबासा होदु।”

70 त्याङ तोबाङ साक्खालेए ङायोङ्नो, “तुन्‍या थाहानन्या हारा नाङ परमेस्वरको चा थानादु?”

येसुए तोबाङकाइ ङाहुनो, “निङए नाइ ङानुले नानुदु, गाइ तो नाइ थाङादु।”

71 तोबाङए ङायोङ्नो, “निकाइ बेगाले गुवापालिको हारा खट्‍टै पारायान रा? निए तोको उगोङि नाइ साइओइ साइवान।”

पिलातस ङा हेरोदको हाबि येसु

(मत्ति २७:१-२, ११-१४; मर्कुस १५:१-५; युहन्‍ना १८:२८-३८)

23

1 तोङिलिबि जेखा योरिको मिपालिए येसुकाइ रोमि जेखा-हाकिम पिलातसकोते हेन्योङ्नो।

2 तोबाङए येसुच्युरिते इन्या ङाते गाल्प्या लागायोङ्नो, “का मिए निको राड्‍डेकाइ बहकैदु, कैसरकाइ ठ्‍या मापिनो ङाते ङाइदु, त्याङ उस्तेगुरि ‘गाइ ख्रिस्ट, दिका धनै थाङादु’ ङाते ङासिदु निए खालाम्वान।”

3 पिलातसए तोकाइ आयुतुनो, “हारा नाङ यहुदिपालिको धनै थानादु?”

येसुए जुवाफ पिहुनो, “नाङथे नाइ तुनि ङाहुनादु।”

4 त्याङ पिलातसए जेखा ठेमुपालि ङा योरिपालिकाइ ङाहुनो, “गे का मिङा हारा ओइ गाल्प्या माखालाम्नुङ।”

5 तर तोबाङए दाबि लोङ्ते ङायोङ्नो, “काए साक्खाले यहुदिया ङा गालिलङि का ठाइतेका चिठेन्तोले मिपालिकाइ भड्कलैले नाहुदु।”

येसु हेरोदकोते

6 तर पिलातसए का साइतोले का मि गालिलको थादु रा ङाते आयुतुनो।

7 त्याङ येसु हेरोदको सोदेङाको मि सो ङाते थासाइतोले पिलातसए तोकाइ हेरोदकोते ठोहुनो। तो इस्याङङा हेरोद उस्ते ओइ यरुसलेमङा नाइ होदुथ्यो।

8 त्याङ येसुकाइ नितोले हेरोद आठ्‍ठे नाइ ताङान, हाराकाइभुन्या तोए येसुको सुचिते सायुदुए आहे इस्याङङि येसुकाइ योसा आलिले होदुथ्यो। त्याङ येसुए हाराओइ थोम्बेसिलेको जेत लोङुदु तोए योसा आलिदुथ्यो।

9 तोए येसुकाइ आहे प्रस्‍न लोङुनो, तर येसुए तोकाइ हाराओइ जुवाफ मापिहुनो।

10 जेखा ठेमुपालि सास्तर सायोङ्दुपालिगुरि स्रेयोङ्ताले तोकाइ जोडका-तोडए गाल्प्या लागाइसा लागाइसियोङान।

11 हेरोदए उस्तेको तिलङ्‍गापालिनामा दोङ्सिते तोकाइ माबेद्‍दु व्यवहार लोङुनो, त्याङ तोकाइ ख्राकुनो। तोङि लिबि तोकाइ धनैको ओनि म्युङ बुते पिलातसकोते बुरुकुनो।

12 तो इस्याङ हेरोद ङा पिलातस निसकाओइ बान थायोङान। हाराकाइभुन्या का भुन्दा हाबि तोबाङको आन्तारेङङा सत्तुरचा थ्यो।

येसुकाइ सात्छा फैसला

(मत्ति २७:१५-२६; मर्कुस १५:६-१५; युहन्‍ना १८:३९–१९:१६)

13 पिलातसए जेखा ठेमुपालि, सासकपालि ङा मिपालिकाइ मुमुनो।

14 पिलातसए तोबाङकाइ ङाहुनो, “का मिए बेगाले मिपालि भड्‍कलैले नाहुदु ङाते निङए काकाइ काते केल्नुन्। निङको नाइ हाबि आयुतुन्दुका निङए काच्युरिते लागाइनुदु गाल्प्या हाराओइ माखालामुनुङ।

15 हेरोदए ओइ गाल्प्या माखालामुनो, हाराकाइभुन्या तोए काकाइ निकोते नाइ बुरुकुनो। नान योनो, काए सिसा माफिको जेत हाराओइ लोङ्ते माना।

16 यैथाताले गे काकाइ सजाय पिते तोर्ताते ठोहुन्दु।” [

17 चाडको उपलक्छेङा तोबाङको लागि पिलातसए दिका खतकि तोर्ताते पिको माइदुथ्यो।]a

18 तोबाङ साक्खाले दिगोरे उगो थाते इन्या ङाते आर्टियोङान, “काकाइ सात्कोइ माइदु, त्याङ निको लागि बारब्‍बाकाइ तोर्ताते पिइसे।”

19 बारब्बागुरि राडेपाडेङा विद्रोह ङा मिसातुदुको कारनए टिसाठाइङा टिसिले होथ्यो।

20 येसुकाइ तोर्तासा आलिताले पिलातसए फिरि तोबाङकाइ चिगोहुनो।

21 तर आर्टि-आर्टिते इन्याङ ङायोङ्नो, “क्रुसते ख्वाहो, काकाइ क्रुसते ख्वाहो।”

22 त्याङ तोए तेस्रोखेप तोबाङकाइ ङाहुनो, “हाराकाइ? का मिए हारा अपराध लोङुले नाहुदु रा? गे बे काकाइ सात्सा ओनि कारन हाराओइ माखालामुनुङ, यैथादुए गे काकाइ सजाय पिते तोर्ताते ठोहुन्दु।”

23 तर तोबाङ जेखा सारेए आर्टियोङ्ताले तोकाइ क्रुसते ख्वाको माइदु ङाते आमात्योङ्नो। तोबाङए आर्टियोङ्ताले नाइ खालाम्योङ्नो।

24 पिलातसए तोबाङए यास्योङ्दु ओनि लोङ्सा हुकुम पिहुनो।

25 तोए माआप्रादु जेत लोङ्ते चावादु ङा मि सात्‍ते चावादु बारब्बाकाइ तोर्ताते पिहुनो, त्याङ येसुकाइ गुरि तोबाङको आलिओनि लोङ्साकाइ पिहुनो।

येसुकाइ क्रुसते ख्वायोङ्नो

(मत्ति २७:३२-४४; मर्कुस १५:२१-३२; युहन्‍ना १९:१७-२७)

26 तोबाङए येसुकाइ तोङिनि हेन्योङ्दुका, देसेङि रालेहोदु सिमोन नामेको कुरेनिङा होदु मिकाइ चुम्योङ्नो, त्याङ क्रुस चाबुते तोको लिबि-लिबि चिचावात्योङ्नो।

27 मिपालिको जेखा योरि येसुको लिबि चावायोङान। तोङा चामाइचापालि ओइ होयोङ्थ्यो, तोबाङ येसुको लागि सोखङा पाराइते क्रेप्योले होयोङ्थ्यो।

28 तर तोबाङदाइ ङिप्सिते येसुए ङाहुनो, “यरुसलेमको चामाइपालि, गाइको लागि माक्रेप्ने, तर निङ निङथेको लागि ङा निङथेको चा-चामाइको लागि क्रेप्ने।

29 हाराकाइभुन्या तो इस्याङ रालेहोदु, मिपालिए यास्योङ्दु, ‘थारिपालि, कुतालेओइ हुचा मानियोङ्दुपालि ङा च्युच्यु माचितुन्‍योङ्दु चामाइचापालिए डुडु खालाम्योङ्दु।’

30 त्याङ तोबाङए पाराभातेपालिकाइ ‘निच्युरिते रोसा!’ त्याङ डन्डिपालिकाइ ‘निकाइ कोङिसे!’ ङाते यास्योङ्दु।

31 हाराकाइभुन्या तोबाङए दोम्बो मिलिङ होदुका का जेत लोङ्‍योङ्नोन्या फ्वाङफ्वाङ थादु बेरेङ हारा लोङ्‍योङ्दु?”

32 नान तोबाङए निसका अपराधिपालिकाइ तोनामा सात्साकाइ हेन्योङ्नो।

33 तोबाङ खोपडि यास्योङ्दु ठाइते केल्योङान, त्याङ तोङा तोबाङए येसुकाइ क्रुसते ख्वायोङ्नो, त्याङ तो निसका अपराधिपालिमध्ये दिकाकाइ चाखुरबासा ङा बेगालेकाइ खोलाबासा क्रुसते ख्वायोङ्नो।

34 त्याङ येसुए ङाहुनो, “हे आपा, काबाङकाइ गोनिगोमो, हाराकाइभुन्या काबाङए हारा लोङ्‍योङ्ले नायोङ्‍दु तो मासायोङ।” त्याङ तिलङ्‍गापालिए तोको म्युङ कुटि-कुटि लोङ्ते चिठ्‍ठा चुयोङ्नो।

35 मिपालि थेङ्‍योङ्‍ताले योयोङ्ले नायोङ्‍थ्यो। सासकपालिए इन्याङ ङा-ङाते तोकाइ ख्रायोङ्नो, “काए बेगालेपालिकाइ बे चिमोहुनो, का परमेस्वरए केलेहुदु परमेस्वरकोइ ख्रिस्ट थाहानन्या काए उस्तेकाइ एचिमोसे।”

36 तिलङ्‍गापालिए ओइ केल्योङ्ताले तोकाइ राʔदु अङ्‍गुरको इथेदु पाङ्‍कु पिते इन्याङ ङाते ख्रायोङ्नो,

37 “नाङ यहुदिपालिको धनै थानानन्‍या नाङथेकाइ चिमोसे!”

38 “का यहुदिपालिको धनै थादु” ङाते गाल्प्या-छेस्को ओइ तोको कापु क्णेङ्ते होथ्यो।

39 क्रुसते ख्वासियोङ्दुपालिमध्ये दिका अपराधिए तोको माबेद लोङ्ते ङाहुनो, “हारा नाङ ख्रिस्ट माथा? नाङ नाङथेकाइ ङा निकाइ ओइ चिमोइसे!”

40 तर तोकाइ आषातोले बेगाले अपराधिए ङाहुनो, “नाङ ओइ तो दन्डङा बिनाले होनादु, रओइ परमेस्वरङि माआरि?

41 निए बे माआप्रादु जेत लोङ्वादुए उचित दन्ड खालाम्वान, तर का मिए बे हारा ओइ माआप्रादु जेत मालोङ्मारा दन्ड खालामुले नाहुदु।”

42 त्याङ तोए ङाहुनो, “हे येसु, नाङ नाङथेको राड्‍डेङा युनादु बेरेङ गाइकाइ ओइ लोङ या।”

43 येसुए तोकाइ ङाहुनो, “छ्‍याततिनि गे नाङकाइ ङानाङादु, याङ नाइ नाङ गाइनामा साङ्‍राड्‍डेङा थानादु।”

येसु सिह्‍यान

(मत्ति २७:४५-५६; मर्कुस १५:३३-४१; युहन्‍ना १९:२८-३०)

44 उनिसेको दिचिप निस स्याले होदुथ्यो, त्याङ सुम स्यादुतेका साक्खाले राड्‍डेकाइ उखिङछोछोए कोङुनो।

45 उनिए आथाङ पिʔसा वारुनो, त्याङ परमेस्वरको मन्दिरको पर्दा आन्तारेङङा टेताले निसफ्या थाहान।

46 जेखा सारेए आर्टिताले येसुए ङाहुनो, “हे आपा, गे गाइको लुङ्‍गुरि नाङको लाʔते नाहुन्दु।” यति ङाते तोए उस्तेको ख्रो वारुनो।

47 का साक्खाले घटना नितोले रोमि कप्‍तानए इन्या ङातोले परमेस्वरको महिमा लोङुनो, “छ्‍यात नाइ का धार्मिक मि सो।”

48 का घटना योसा मुम्सियोङ्दु साक्खाले मिपालिए का नियोङ्नो, त्याङ उस्ते-उस्तेबाङको आन्डु णेसि-णेसिते नेमदाइ बुरुसियोङान।

49 तर येसुकाइ ङोसायोङ्दुपालि ङा गालिलङि तोको लिबि-लिबि युयोङ्दु चामाइचापालिए अलम्थाङिनि थेङ्सिते का घटनापालि योते नायोङ्नो।

येसुकाइ ठुम्सा जेत

(मत्ति २७:५७-६१; मर्कुस १५:४२-४७; युहन्‍ना १९:३८-४२)

50 नान योसेफ नामे थादु दिका आप्रादु ङा धार्मिक मि होथ्यो। तो जेखायोरिको दिका मि थ्यो।

51 तोए तोबाङको सल्‍लाह ङा जेतते सहमति मापितोकि थ्यो। तो यहुदिपालिको अरिमाथिया राडेपाडेको मि थ्यो। तोए परमेस्वरको राड्‍डेको उलाम योहुले नाहुथ्यो।

52 तोए पिलातसकोते याताले येसुको मोरो आमातुनो।

53 तोको मोरो न्हाते चिरोस्ते मलमलको म्युङते पोरेहुनो, त्याङ जेखा णिङते मुसिदु दिगोरे मोसानिते नाहुनो, तोङा कुताले ओइ सुकाइ ओइ मानायोङ्तोकि थ्यो।

54 तो ठाङडोल्चाको इस्याङ थ्यो, त्याङ दिसिसा इस्याङ राʔसा सोले होथ्यो।

55 गालिलङि येसुनामा केल्योङ्दु चामाइचापालि योसेफको लिबि-लिबि यायोङान, त्याङ तो मोसानि योयोङ्नो तोको मोरो कुनिगरि नायोङ्नो तो नियोङ्‍नो।

56 त्याङ बुरुसिते तोबाङए आसारेनामको मसला ङा अत्तरपालि ठाङडोल लोङ्‍योङ्नो।

त्याङ राजगालको बक्‍केओनि तोबाङ दिसिसा इस्याङङा सुइतासियोङान।

a 

23:17 हानि खारु पान्डुलिपिपालिङा का पद माइखालाम।

येसु सिदुङि रोलाङान

(मत्ति २८:१-१०; मर्कुस १६:१-८; युहन्‍ना २०:१-१०)

24

1 ड्रोउनिको पहिलो इस्याङ बछिन्टे वागारेङा तो चामाइचापालिए ठाङडोल लोङ्‍योङ्दु आसारेनामको मसला हेन्ते तोबाङ मोसानिराङङा यायोङान।

2 तोबाङए णिङ मोसानिङि षेयोङ्दु खालाम्योङ्नो,

3 तर दुङङा बियोङ्दु बेरेङ तोबाङए प्रभु येसुको मोरो माखालाम्योङ्नो।

4 त्याङ तोबाङ का सुचिते थोम्‍बेसिले थायोङ्ले होयोङ्थ्यो, त्याङ मिर्लिदु म्युङ बुसियोङ्दु निसका चाहुचापालि तोबाङको खेर्ते नाइ थेङ्‍योङान।

5 तो चामाइचापालि छ्‍युरुछ्‍युरु थायोङ्ताले बुइनाइ उस्तेबाङको कापु नुयोङ्नो, तर तो निसका चाहुचापालिए ङायोङ्नो, “निङए मोदु मिकाइ सियोङ्दुपालिको आन्तारेङङा हाराकाइ दाङ्‍नुदु?

6 तो काङा माहो, तर मोते स्रेʔले होदु। गालिलङा होदु बेरेङ तोए निङकाइ हारा ङानिथ्यो तो लोङ याने,

7 ‘मिको चा लुपि मिपालिको लाʔते सोम्योइसिको माइदु, त्याङ क्रुसते ख्वासिको माइदु, त्याङ सुमउनिको इस्याङते फिरि रोलाङ्ते स्रेको माइदु’।”

8 तोबाङए तोको वाखे लोङ यायोङान।

9 त्याङ मोसानिङि बुरुसिते तोबाङए का साक्खाले खाम दिचिप दि लाबोनपालि ङा बेगाले साक्खालेकाइ षात्योङ्नो।

10 तो चामाइचापालि गुरि, मरियम मग्दलिनि, योअन्‍ना ङा याकुबको आमा मरियम थ्यो। तोबाङनामा होयोङ्दु बेगाले चामाइचापालिए ओइ का खाम प्रेरितपालिकाइ ङायोङ्नो।

11 तर प्रेरितपालिए का चामाइचापालिको खाम बिस्वास मालोङ्‍योङ्नो, हाराकाइभुन्या तोबाङए का फोसोरो खाम ङाते चालिसियोङान।

12 तर पत्रुस स्रेताले मोसानिङा द्रोताले याहान, त्याङ नुसिताले योहुदु बेरेङ सुतिको म्युङपालि जुकुन निहुनो। तो घटना नितोले थोम्बे थाते तोबाङ याओइ यायोङान।

येसु इम्माउसको उलामङा

(मर्कुस १६:१२-१३)

13 त्यै इस्याङ येसुको लाबोनपालिमध्ये निसका यरुसलेमङि झन्‍नै दिचिप दि किलोमिटर अलम्था इम्माउस नामेको दिगोरे देसेदाइ यायोङ्ले होयोङ्थ्यो।

14 घटैदु साक्खाले घटनापालिको सुचिते तोबाङए उस्तेबाङङा खाम लोङ्‍योङ्ले नायोङ्थ्यो।

15 तोबाङ उस्तेबाङङा वाखे लोङ्‍योङ्ले ङा बहस लोङ्‍योङ्ले नायोङ्दु बेरेङ येसु उस्ते खेर्ते केल्ताले तोबाङनामा चावाहान,

16 तर परमेस्वरए तोबाङको मेसे येसुकाइ ङोसाइको माथाङ्सा लोङ्ते नाहुदुथ्यो।

17 येसुए तोबाङकाइ आयुतुनो, “निङ चावा-चावाओइ निङथेङा हारा खाम लोङ्नुले नानुदु?”

तोबाङ क्रेप खेन लोङ्ते तिकिरि थायोङान।

18 तो निसकामध्ये क्लेओपास नामे थादुए येसुकाइ ङाहुनो, “यरुसलेम आयाङ्ते केल्तानाले ओइ एमिर्‍याङ तोङा हारा थाले होदु ङाते था मानि?”

19 येसुए तोबाङकाइ ङाहुनो, “कुन्दु खाम?”

तोबाङए ङायोङ्नो, “येसु नासरिको सुचिते, तो दिका अगमवक्ता थ्यो, त्याङ परमेस्वरको तागोते ङा साक्खाले मिपालिको तागोते जेत ङा वाखेते बर्बदा निथ्यो।

20 तर जेखा ठेमुपालि ङा निको सासकपालिए तोकाइ चिसात्छाको लागि सोम्प्यायोङ्नो, त्याङ येसुकाइ क्रुसते ख्वायोङ्नो।

21 इस्राएलको उद्धार लोङ्सा तो नाइ थादु ङाते निए गुरि आसेवाथ्यो। का साक्खाले खाम तोर्ताते, का घटना घटैदु याङ सुमउनि थाहान।

22 का बाहेक तोको योरिङि हानिका चामाइचापालिए निकाइ थोम्‍बेसिले लोङ्ते नाइदु। तोबाङ याङ बछिन्टे नाइ मोसानिङा यायोङान,

23 तर येसुको मोरो माखालाम्योङ्नो। तोङा तोबाङए साङ्‍राड्‍डेमिपालिकाइ नियोङ्‍नो त्‍याङ तो साङ्‍राड्‍डेमिपालिए तोबाङकाइ येसु मोताले स्रेले होदु ङाते ङायोङ्‍दु खाम तोबाङ रायोङ्ताले निकाइ चिनासाइन।

24 निमध्ये हानिका मिपालि मोसानिङा यायोङान, त्याङ तो चामाइचापालिए यास्योङ्दु ओनि नाइ खालाम्योङ्नो, तर तोकाइ गुरि मानियोङ्नो।”

25 येसुए तोबाङकाइ ङाहुनो, “ए ओङापालि, निङए हाराकाइ लोङ्सेङा अकिल माकाइ त्याङ अगमवक्तापालिए यास्योङ्दु खामपालिङा बिस्वास मालोङ!

26 हारा ख्रिस्टए का खोरिपालि चाबुसा ङा उस्तेको महिमाङा चिबिसिसा आवस्यक माथाथ्यो रा?”

27 त्याङ मोसा ङा साक्खाले अगमवक्तापालिङि सुरु थाते येसुए दोमाङङा उस्तेको सुचिङा ठेसिदु खामपालिको पुर्तुङ्‍गा तोबाङकाइ ङाते पिहुनो।

28 तोबाङ यायोङ्दु देसेको खेर्ते यालेत्योङान। येसु अझै धैतेका हेन्छा आलिदु ओनि यासिन।

29 तर तोबाङए येसुकाइ इन्या ङाते ढिपि लोङ्‍योङ्नो, “निनामा होका, हाराकाइभुन्या उखिङ्सा सोले होदु, त्याङ उनि निप्‍को दुमान।” त्याङ तो तोबाङनामा होʔसाकाइ नेम दुङङा बिह्‍यान।

30 येसु तोबाङनामा च्यासाकाइ होʔदु बेरेङ तोए माणाइ चुम्तोले डुडु पिहुनो, त्याङ ठ्‍योतोले तोबाङकाइ पिसा लागाइसिन।

31 तोबाङए मेसेए नियोङ्नो, त्याङ तोबाङए येसुकाइ ङोसायोङ्नो। त्याङ येसुगुरि तोबाङङि चिताम्सिन।

32 तोबाङ उस्तेबाङ खाम किलोङ्‍सियोङान, “येसु निनामा उलामते खाम लोङुदु बेरेङ त्याङ निकाइ दोमाङको पुर्तुङ्‍गा ङाते पिइदु बेरेङ हारा निको डिला माज्योथ्यो रा?”

33 तोबाङ छोन्चाको-छोन्चे स्रेते यरुसलेमदाइ बुरुसियोङान, त्याङ दिचिप दि लाबोन ङा तोबाङनामा मुम्सियोङ्दुपालिकाइ खालाम्योङ्नो,

34 त्याङ तोबाङकाइ इन्या ङायोङ्नो, “प्रभु छ्‍यात नाइ रोलाङ्ते स्रेʔले होʔसो त्याङ सिमोनकोते चिखेत्सिदु थादु सो।”

35 तो निसकाए उलामते थादु खामपालि ङा माणाइ ठ्‍योकुदु बेरेङ तोबाङए येसुकाइ कुनिगरि ङोसायोङ्नो, तो ङायोङ्नो।

येसु लाबोनपालिकोते चिखेत्सिन

(मत्ति २८:१६-२०; मर्कुस १६:१४-१८; युहन्‍ना २०:१९-२३; प्रेरित १:६-८)

36 तोबाङए का खाम लोङ-लोङओइ येसु तोबाङको आन्तारेङङा चिखेत्सिन, त्याङ ङाहुनो “निङकाइ थेमथेम एथा।”

37 तोबाङ किन्योङान, त्याङ आरियोङ्ताले अतलयोङान, त्याङ “निए बे बुमाङ निवाले नावादु” ङाते आलियोङान।

38 तर येसुए तोबाङकाइ ङाहुनो, “निङ हाराकाइ आरिनिदु, त्याङ निङको लोङ्सेङा हाराकाइ सङ्‍का लोङ्नुदु?

39 गाइको लाʔ ङा कोन्टे योनो। गाइ तो नाइ थाङादु! गाइकाइ थिते योनिङ। हाराकाइभुन्या बुमाङको चिचि ङा कोषा माथा, तर निङए निनुदु गाइको बे होदु।”

40 का ङाʔको दुम्तेलिबि येसुए तोबाङकाइ उस्तेको लाʔ ङा कोन्टे चिखेतुनो।

41 तर ताङ्‍योङ्ताले पातिसाओइ माथाङतिनि तोबाङ थोम्‍बेसिले थायोङ्दु बेरेङ येसुए तोबाङकाइ ङाहुनो, “निङनामा काते हारा ओइ च्यासा थो होदु?”

42 तोबाङए उमान्योङ्दु नाङाको दिकुटि येसुकाइ पियोङ्नो।

43 त्याङ येसुए तो फातोले तोबाङको हाबि च्याहान।

44 येसुए तोबाङकाइ ङाहुनो, “निङनामा थाङादुका गाइ चिज्याङ्‍ङादु खामपालि का नाइ थादु, अर्थात् मोसाको राजगाल, अगमवक्तापालि ङा भजनको किताबङा गाइको सुचिङा ठेसिदु साक्खाले खाम यागाप्कोइ माइदु।”

45 दोमाङको खाम गोसाकाइ येसुए तोबाङको समझ टाङ्तोले पिहुनो।

46 येसुए तोबाङकाइ, “दोमाङङा का ठेसिले होदु: ख्रिस्टए खोरि चाबुको माइदु ङा सुमउनिको इस्याङ सिदुङि रोलाङ्ते स्रेʔको माइदु,

47 त्याङ यरुसलेमङि राङ्ते साक्खाले मिपालिकाइ तोको नामेते ख्रोइबुरु ङा लुप-गोनिगोमको आप्राखाम प्रचार लोङ्‍को माइदु।

48 निङ का खामको गुवापालि थानिदु।

49 योनो, गे गाइको आपाए बर्ति लोङुदु खाम निङकोते ठोचा युतुन्दु, तर ह्‍याङिको बुता निङए माखालाम्नुदुका निङ का राडेपाडेङा नाइ होनिलेहोने।”

येसु साङ्‍राड्‍डेङा लाङ्‍‍सिन

(मर्कुस १६:१९-२०; प्रेरित १:९-११)

50 तोङिलिबि येसुए तोबाङकाइ बेथानियातेका हेनुनो, त्याङ उस्तेको लाʔ ठोन्तोले तोबाङकाइ डुडु पिहुनो।

51 येसुए तोबाङकाइ डुडु पिहुलेनाहुदु बेरेङ येसु तोबाङकाइ तोर्तातोले साङ्‍राड्‍डेटो लाङ्सिन।

52 तोबाङए तोको आराधना लोङ्‍योङ्नो, त्याङ आठ्‍ठे आस्ताङ्ते यरुसलेमदाइ बुरुसियोङान।

53 त्याङ तोबाङ सधैँ परमेस्वरको नेमङा होʔते परमेस्वरको प्रसंसा लोङ्सा लागाइसियोङान।

युहन्‍नाए ठेहुदु

आप्राखाम

परिचय

का आप्राखाम येसुको लाबोन युहन्‍ना, जब्दियाको चाङि ठेसिदु थादु (मर्कुस १:१९)। काङा युहन्‍नाए येसुकाइ परमेस्वरको अनन्तको वाखे, तो वाखे गुरि मि थाहान त्याङ निको आन्तारेङङा र्‍याकान ङाते ठेहुले नाहुदु। येसु नाइ परमेस्वरको चा ङा बर्ति लोङ्सिदु मुक्तिदाता थादु। का आप्राखाम पढैसियोङ्दुपालिए येसुकाइ तोओनि नाइ ङाते बिस्वास एलोङ्‍योङो त्याङ बिस्वासङिनि तोबाङए लेक एखालाम्योङो ङाते ठेसिले होदु (२०:३१)।

परमेस्वरको वाखे ङा येसु दिक्‍का नाइ थादु। काओनि ङाको दुम्तेलिबि का आप्राखामको पहिलो भाए तो थोम्बेसिलेको जेतपालिको सुचिते षातिदु, तोए येसु नाइ परमेस्वरको चा ङा बर्ति लोङ्सिदु मुक्तिदाता थादु ङाते स्पस्ट लोङिदु। तोङिलिबि प्रभुको थोम्बेसिलेको जेतपालिए हारा षातिदु ङासिदु खाम तोए चिषेनिदु खामङि प्रस्ट थाइदु। पहिलो भाए कुनि सुओइ मिपालि येसुते बिस्वास लोङ्ते तोको लाबोन थायोङान, तर बेगालेपालिए भुन्या बिरोध लोङ्‍योङ्नो त्याङ तोच्युरिते बिस्वास मालोङ्‍योङ्नो ङाते षातिदु। दिचिप सुमङि दिचिप ड्रो अध्ययपालिङा येसुए उस्तेकाइ चुम्योङ्दुको टाहे लाबोनपालिनामा लोङुदु सङ्‍गति ङा क्रुसते सिसाभुन्दा हाबि तोए लाबोनपालिकाइ ठाङडोल लोङुदु ङा ढाडसको वाखेपालि पिहुदुको सुचिते ठेसिले होदु। लिबिको अध्ययपालिङा येसुकाइ चुम्योङ्दु त्याङ तोको बाटेसाइ, तो क्रुसङा सिदु, फिरि सिदुङि मोताले स्रेदु त्याङ तोङिलिबि तोए उस्तेको लाबोनपालिकोते चिखेत्सिदु सुचिते षात्सिले होदु।

कुतालेओइ मासिसा लेकको वरदान बे ख्रिस्टङिनि खालाम्वादु। का वरदान येसुकाइ उलाम, छ्‍यात ङा लेक मानाइते तोकोते केल्योङ्दुपालिकाइ थादु। का आप्राखामको गजबको खाम का थादु लुङ्‍गुरिको खाम चिगोसाकाइ पाङ्‍कु, माणाइ, ज्योति, गोठाइलो ङा बेणे, अङ्‍गुरको रोन ङा से ओनि साधरन खामपालिते गोसा आहानपालि ङासिले होदु।

युहन्‍नाए ठेहुदु

आप्राखाम

वाखे लेक थाते युवान

1

1 सिबेङा वाखे थ्यो, वाखे परमेस्वरनामा होथ्यो, त्याङ वाखे नाइ परमेस्वर थ्यो।

2 तो सिबेङा परमेस्वरनामा होथ्यो।

3 साक्खाले थो तोए नाइ दोइकाहुनो त्याङ दोइकासिदु साक्खाले थो तोबिना मादोइकाहान।

4 तोनामा लेक होथ्यो, तो लेक मिपालिको आथाङ थ्यो।

5 तो आथाङ उखिङङा मिर्लिदु, त्याङ उखिङछोछोए तोकाइ कोङको माथाङ्‍तोकि।

6 परमेस्वरए ठोहुदु दिका मि होथ्यो तोको नामे युहन्‍ना थ्यो।

7 तोङि साक्खालेए बिस्वास एलोङ्‍योङो ङाते तो आथाङको छ्‍यातखाम पिसाकाइ युहन्‍ना गुवा थाताले युवान।

8 युहन्‍ना उस्ते नाइ तो आथाङ माथाथ्यो, तर तो आथाङको छ्‍यातखाम पिसा युवान।

9 साक्खाले मिपालिकाइ सर्सि पिसाकाइ छ्‍यात आथाङ अन्तर्मादातेङा युदुइथ्यो।

10 तो अन्तर्मादातेङा नाइ होथ्यो, तोए नाइ अन्तर्मादातेकाइ दोइकाहुनो। रओइ अन्तर्मादातेए तोकाइ माङोसायुनो।

11 तो उस्तेको मिपालिकोते युवान, तर तोको उस्तेको मिपालिए तोकाइ ग्रहन मालोङ्‍योङ्नो।

12 तर तोकाइ ग्रहन लोङ्‍योङ्दुपालिकाइ ङा तोको नामेते बिस्वास लोङ्‍योङ्दुपालिकाइ तोए परमेस्वरको सन्तान थासा अधिकार पिहुनो।

13 तोबाङ चाइए, माङको आलिए ङा सुओइ मिको आलिए माथा तर परमेस्वरको आलिङि नियोङ्‍दु।

14 तो वाखे मि थाताले निकान त्याङ अनुग्रह ङा छ्‍यातए पुर्न थाताले निको आन्तारेङङा होकान। निए तोको महिमा निवान, तो महिमागुरि आपाङि युदु दिका जुकुन चाको ओनि थ्यो।

15 युहन्‍नाए तोको सुचिते छ्‍यातखाम पि-पिते जेखा सारेए ङाहुनो, “गे ङाहुन्दु सुचिको मि त्यै नाइ थादु, ‘गाइङि लिबि युदु मि गाइभुन्दा जेखा निदु हाराकाइभुन्या तो गाइभुन्दा हाबिङि नाइ होथ्यो’।”

16 तोको अनुग्रहको पुर्नताङि निए दिगोरे अनुग्रहच्युरिते बेगाले अनुग्रह खालाम्वाले नावादु।

17 हाराकाइभुन्या परमेस्वरए राजगाल मोसाको लाʔङि पिइन। अनुग्रह ङा छ्‍यातचागुरि येसु ख्रिस्टङि युवान।

18 परमेस्वरकाइ सुएओइ कुताले ओइ मानियोङ्तोकि। आपानामा होदु दिका जुकुन चाए तोकाइ चिखेतुले नाहुदु।

बप्‍तिस्मा-पिहुदु युहन्‍नाको छ्‍यातखाम

(मत्ति ३:१-१२; मर्कुस १:१-८; लुका ३:१-१८)

19 यरुसलेमङि यहुदिपालिए ठेमुपालिकाइ ङा लेबिपालिकाइ युहन्‍नाकोते “नाङ सु थानादु?” ङाते आयुत्सा ठोयोङ्दु बेरेङ युहन्‍नाए काओनि छ्‍यातखाम पिहुनो।

20 तोए स्विकार लोङुनो तर इन्कार मालोङुनो, त्याङ “गाइ ख्रिस्ट माथा” ङाते स्विकार लोङुनो।

21 तोबाङए युहन्‍नाकाइ आयुत्योङ्नो, “त्याङ हारा? नाङ एलिया थानादु?”

तोए ङाहुनो, “गाइ माथा।”

“हारा नाङ तो अगमवक्ता थानादु त्याङ?”

तोए जुवाफ पिहुनो, “माथा।”

22 तोबाङए युहन्‍नाकाइ आयुत्योङ्नो, “नाङ सु थानादु? निकाइ ङाइसे त्याङ निकाइ ठोइदुपालिकाइ निए जुवाफ पिसा एथाङ्वा। नाङए नाङथेको सुचिते हारा ङाहुनादु?”

23 तोए ङाहुनो, “अगमवक्ता यसैयाए यासिदु ओनि,

‘परमप्रभुको लागि उलाम थेन्दु लोङ्नो’ ङाते

पान्थार-ठाइङा दिका आर्टिदुको सारे गाइ थाङादु।”

24 तोबाङकाइ फरिसिपालिए ठोयोङ्ले नायोङ्‍थ्यो।

25 त्याङ तोबाङए तोकाइ आयुत्योङ्नो, “नाङ ख्रिस्ट ओइ माथा, एलिया ओइ माथा त्याङ तो अगमवक्ता ओइ माथानानन्या हाराकाइ बप्‍तिस्मा पिहुनादु?”

26 युहन्‍नाए तोबाङकाइ जुवाफ पिहुनो, “गे बे पाङ्‍कुए बप्‍तिस्मा पिनिङादु, तर निङको आन्तारेङङा दिका होदु, तोकाइ निङए माङोसाइ।

27 गाइभुन्दा लिबि युसा मि तो नाइ थादु। तोको पाइपानाको षाक्पा फेत्सा योग्यको गाइ मानि।”

28 का खाम यर्दन षोङ दाहाल बेथानियाङा थाले होथ्यो, तोङा युहन्‍नाए बप्‍तिस्मा पिहुले नाहुथ्यो।

परमेस्वरको थुमा येसु

29 बाठ्‍ठेको इस्याङ तोए येसुकाइ उस्तेकोते रालेहोदु नितोले ङाहुनो, “योनो, अन्तर्मादातेको लुप चिस्रेते हेनुदु परमेस्वरको थुमा।

30 ख्रिस्ट तो नाइ थादु, तोको नाइ सुचिते गे ङाहुन्ले नाहुन्‍थ्यो, गाइङि लिबि दिका मि युदु, तो गाइभुन्दा जेखा निदु, हाराकाइभुन्या तो गाइभुन्दा हाबिङि नाइ होथ्यो।

31 गे गाइथेए तोकाइ मोङोसाइतुङ्‍‍कि थ्यो, तर तो इस्राएलङा एचिखेत्से ङाते नाइ पाङ्‍कुए बप्‍तिस्मा पि-पिते गाइ केल्ङान।”

32 युहन्‍नाए इन्या ङा-ङाते छ्‍यातखाम पिहुनो, “गे उल्फो लुङ्‍गुरिकाइ फुर्कुन ओनि थाते साङ्‍राड्‍डेङि युताले तोच्युरिते होदु निहुनुङ।

33 गे तोकाइ मोङोसाइतुङ्‍‍कि थ्यो, तर गाइकाइ पाङ्‍कुए बप्‍तिस्मा पिहो ङाते ठोचा युत्ङान त्याङ तोए नाइ गाइकाइ ङाङाले नाङाथ्यो, ‘नाङए उल्फो लुङ्‍गुरिकाइ युताले होदु निहुनादु मि नाइ उल्फो लुङ्‍गुरिए बप्‍तिस्मा पिहुदु मि थादु।’

34 गे निते नाहुदु त्याङ छ्‍यात खाम पिते नाहुन्दु, हाराकाइभुन्या परमेस्वरको चा तो नाइ थादु।”

येसुको साक्खालेङि हाबिको लाबोनपालि

35 फिरि बेगाले इस्याङ युहन्‍ना तोको लाबोनपालिमध्ये निसकानामा होले होथ्यो।

36 युहन्‍नाए येसुकाइ याले होदु नितोले ङाहुनो, “योनो, परमेस्वरको थुमा।”

37 तोए ङाहुदु का खाम सायोङ्तोले तो निसका लाबोनपालि येसुको लिबि चावायोङान।

38 येसु बुरुसिताले योहुनो त्याङ तोबाङकाइ लिबि-लिबि रायोङ्‍दु नितोले तोबाङकाइ आयुतुनो, “निङए हारा दाङ्नुले नानुदु?”

तोबाङए येसुकाइ ङायोङ्‍नो, “रब्‍बि (काको पुर्तुङ्‍गा गुरि चिठेन्सा मि थादु) नाङ कुता होनादु?”

39 येसुए तोबाङकाइ ङाहुनो, “राने, त्याङ निङए निनुदु।” तोबाङ यायोङान त्याङ येसु होदु ठाइ नियोङ्नो। तोबाङ तो इस्याङ येसुनामा नाइ होयोङान हाराकाइभुन्या ओलि स्याको दुम्‍ले होथ्यो।

40 युहन्‍नाको खाम सायोङ्दु ङा येसुको लिबि चावायोङ्दु तो निसकामध्ये दिका सिमोन पत्रुसको हु आन्द्रियास थ्यो।

41 तोए साक्खालेङि हाबि उस्तेको बुबु सिमोन पत्रुसकाइ भेटाइनो, त्याङ ङाहुनो, “निए मसिहकाइ (काको पुर्तुङ्‍गा गुरि ख्रिस्ट थादु) खालाम्वाले नावादु।”

42 तोए सिमोनकाइ येसुकोते केलुनो।

येसुए तोकाइ योतोले ङाहुनो, “नाङ योआनेसको चा सिमोन थानादु, नाङ केफास (काको पुर्तुङ्‍गा गुरि चट्‍टान थादु) चिङासिनादु।”

येसुए फिलिप ङा नथानेलकाइ उरौहुनो

43 बाठ्‍ठेको इस्याङ येसु गालिलङा हेन्छा अठोट लोङुनो त्याङ फिलिपकाइ खालाम्तोले येसुए तोकाइ ङाहुनो, “गाइको लिबि चावा।”

44 आन्द्रियास ङा पत्रुस ओनि फिलिप ओइ बेथसेदा राडेपाडेको नाइ थ्यो।

45 फिलिपए नथानेलकाइ खालाम्तोले ङाहुनो, “तोको सुचिते मोसाए राजगालङा ङा अगमवक्तापालिए ओइ ठेयोङ्‍ले नायोङ्‍थ्यो। योसेफको चा नासरतको येसुकाइ निए खालाम्वाले नावादु।”

46 नथानेलए तोकाइ ङाहुनो, “हारा नासरतङि हाराओइ आप्रा थो केल्सा थाङुदु रा?”

फिलिपए तोकाइ जुवाफ पिहुनो, “केल्तानाले योहो।”

47 येसुए नथानेलकाइ उस्तेदाइ रालेहोदु नितोले तोको सुचिते ङाहुनो, “दिका पक्‍का इस्राएलिकाइ योनो, तोनामा हाराओइ छल माहो।”

48 नथानेलए ङाहुनो, “नाङए गाइकाइ कुनिगरि ङोसाइङान?”

येसुए तोकाइ जुवाफ पिहुनो, “फिलिपए नाङकाइ उरौसा हाबि डुम्‍लाको दोम्बोपोलेङा गे नाङकाइ निनाङाथ्यो।”

49 नथानेलए येसुकाइ ङाहुनो, “रब्‍बि, नाङ परमेस्वरको चा थानादु, नाङ इस्राएलको धनै थानादु।”

50 येसुए तोकाइ जुवाफ पितोले ङाहुनो, “गे नाङकाइ डुम्‍लाको दोम्बोपोलेङा निनाङान ङानाङादुते नाइ नाङए बिस्वास लोङुनादु? नाङए का भुन्दा अझै जेखा खामपालि निहुनादु।”

51 त्याङ येसुए तोकाइ ङाहुनो, “छ्‍याततिनि गे नाङकाइ ङानाङादु नाङए साङ्‍राड्‍डे टाङ्सिदु ङा परमेस्वरको मिपालिकाइ मिको चाच्युरिते उक्लाइसियोङ्ले होयोङ्‍दु ङा ओर्लाइसियोङ्ले होयोङ्‍दुa निहुनादु।”

a 

1:51 मिको चाच्युरिते उक्लाइसियोङ्ले होयोङ्‍दु ङा ओर्लाइसियोङ्ले होयोङ्‍दु – याकुब उस्तेको बुबु एसावङि सुगाप्सिदु बेरेङ तोए दिगोरे आल्माङ निहुथ्यो। तो अाल्माङङा अन्तर्मादातेङि साङ्‍राड्‍डेतेका यालेत्‍छा दिगोरे चालिङि साङ्‍राड्‍डेमिपालि योबि ङा नबि यास्योङ्दु निहुले नाहुथ्यो (उत्पति २८:१०-२२)।

काना देसेको बोरे

2

1 सुमउनि लिबि गालिलको काना देसेङा दिगोरे बोरे थाहान। येसुको आमा तोङा होथ्यो।

2 येसु ङा येसुको लाबोनपालिकाइ ओइ बोरेते उरोयोङ्ले नायोङ्‍थ्यो।

3 अङ्‍गुरको इथेदु पाङ्‍कु ताप्‍ताले लिबि येसुको आमाए ङाहुनो, “तोबाङनामा अङ्‍गुरको इथेदु पाङ्‍कु माहो।”

4 येसुए तोकाइ ङाहुनो, “हे चामाइचाa, गे हारा लोङ्‍को माइदु गाइकाइ माङाङा। गाइको स्याङ नालेका माकेलेतताकि।”

5 येसुको आमाए स्युन्डुरिपालिकाइ ङाहुनो, “तोए यासिदु ओनि निङए लोङ्‍नो।”

6 यहुदिपालिको सोचि यासिसा प्रथाको लागि तोङा प्राय दि टिपुरिका लिटर योङ्‍सा णि‍ङ‍को मत गाणापालि नासिले होथ्यो।

7 येसुए तोबाङकाइ ङाहुनो, “गाणापालि पाङ्‍कुए क्लेङ्नो।” तोबाङए गाणाको उगोतेका नाइ पाङ्‍कुए क्लेङ्‍ते पियोङ्नो।

8 येसुए तोबाङकाइ ङाहुनो, “उछिन्चा टुतुनुले डोनको अगुवाकोते हेन्‍नो।” तोबाङए तो हेन्योङ्नो।

9 डोनको अगुवाए तो पाङ्‍कु सेहुनो, तो गुरि अङ्‍गुरको इथेदु पाङ्‍कु थाको दुम्‍ले होथ्यो। तो कुताङि केल्योङ्नो तो तोकाइ था मानिथ्यो, तर पाङ्‍कु दाप्योङ्दु स्युन्डुरिपालिकाइ गुरि था नियोङ्थ्यो। त्याङ डोनको मुल्‍मिए बेहुलाकाइ उरौतोले ङाहुनो।

10 “साक्खाले मिपालिए हाबि आप्रादु अङ्‍गुरको इथेदु पाङ्‍कु यायोङ्दु त्याङ मिपालिए आहे च्याको दुम्तेलिबि गुरि माआप्रादु अङ्‍गुरको इथेदु पाङ्‍कु यायोङ्दु। नाङए बे आप्रादु अङ्‍गुरको इथेदु पाङ्‍कु नालेका नाहुनाले नाहुनासो।”

11 येसुको डोरेपालिमध्ये का साक्खालेङि हाबिको डोरे तोए गालिलको कानाङा लोङुनो। इन्याङगरि येसुए उस्तेको महिमा चिखेतुनो। त्याङ तोको लाबोनपालिए येसुच्युरिते बिस्वास लोङ्‍योङ्नो।

12 तोङिलिबि येसु उस्तेको आमा, हुपालि ङा लाबोनपालिनामा कफर्नहुमङा याहान, त्याङ उछिन्चा इस्याङतेका तोङा होकान।

येसु परमेस्वरको मन्दिरङा

(मत्ति २१:१२-१३; मर्कुस ११:१५-१७; लुका १९:४५-४६)

13 यहुदिपालिको निस्तार-चाड खेर्ते केलेत्ले होथ्यो, त्याङ येसु येरुसलेमङा याहान।

14 येसुए परमेस्वरको नेमङा पापास्या, बेणे ङा फुर्कुन बेचायोङ्दुपालि ङा पेपेले साटायोङ्दुपालि होयोङ्ले होयोङ्दु निहुनो।

15 त्याङ षाक्पाको दिगोरे कोर्रा ख्रिम्‍तोले येसुए मन्दिरङि तोबाङ साक्खालेकाइ ङा तोबाङको बेणेपालिकाइ ङा पापास्यापालिकाइ समेत प्रिङदाइ चिलेतुनो। त्याङ तोए पेपेले साटायोङ्दुपालिको पेपेले ठेरेङमेरेङ लोङ्‍तोले तोबाङको टेबुल ब्णिङ्तोले पिहुनो।

16 फुर्कुन बेचायोङ्दुपालिकाइ येसुए ङाहुनो, “काङि का साक्खाले थो हेन्‍नो। गाइको आपाको नेमकाइ व्यापारको नेम मालोङ्नो।”

17 येसुको लाबोनपालिए दोमाङङा ठेसिदु खाम लोङ यायोङान, “नाङको नेमको जोसए गाइकाइ चिज्योङादु।”

18 यहुदिपालिए येसुकाइ ङायोङ्नो, “नाङए का ओनि जेत लोङ्‍नानन्या काको लागि निकाइ हारा डोरे चिखेतिदु?”

19 येसुए तोबाङकाइ जुवाफ पिहुनो, “का परमेस्वरको मन्दिरकाइ चिरोल्नो, त्याङ गे काकाइ सुमउनिङा चिस्रेको दुमुन्दु।”

20 त्याङ यहुदिपालिए यास्योङान, “का मन्दिर खेम्साकाइ ओलिचिप मत दाङ लागायान, त्याङ हारा नाङए काकाइ सुमउनिङा खेम्सा थाङुनादु?”

21 तर येसु चिज्याङ्‍दु सुचिको मन्दिर गुरि तोको उस्तेको माङ थ्यो।

22 त्याङ येसु सिताले रोलाङ्दु बेरेङ तोए यासिदु का खाम लाबोनपालिए लोङ यायोङान। त्याङ तोबाङए दोमाङच्युरिते ङा येसुए चिज्याङ्दु खामच्युरिते बिस्वास लोङ्‍योङ्नो।

साक्खाले मिको सुचिते येसु साइदु

23 येसु निस्तार-चाडको डोनको कालेङा यरुसलेमङा होदु बेरेङ येसुए लोङु‍दु डोरेपालि नियोङ्तोले आहेए तोको नामेते बिस्वास लोङ्‍योङ्नो।

24 तर येसुए उस्तेकाइ तोबाङ‍को भरते माचिनासिन। हाराकाइभुन्या येसुए साक्खाले मिपालिको सुचिते साइथ्यो।

25 येसुकाइ मिपालिको सुचिते सुएओइ चिठेन्सा आवस्यक मानिथ्यो। हाराकाइभुन्या मिपालिको लोङ्सेङा हारा थादु, तो येसु उस्ते साइथ्यो।

a 

2:4 हे चामाइचा – ग्रिक खामङा गुनाइ : का पिलए चाइचाकाइ बेद लोङ्ते उरौसिदु नाइ ङाते गोको इथान्दु।

निकोदेमस ङा येसु

3

1 फरिसिपालिङा निकोदेमस नामेको दिका मि होथ्यो। तो यहुदिपालिको जेखायोरिको दिका सदस्य थ्यो।

2 निकोदेमस टाहे येसुकोते केलान त्याङ येसुकाइ ङाहुनो, “रब्बि, नि साइदु नाङ परमेस्वरङि युनादु चिठेन्सा मि थानादु, हाराकाइभुन्या परमेस्वर नाङनामा माहोकानन्या नाङए लोङुनादु का डोरेपालि सुएओइ लोङ्सा माथाङ्‍योङ।”

3 येसुए तोकाइ जुवाफ पिहुनो, “छ्‍याततिनि गे नाङकाइ ङानाङादु, सुओइ नाका थाते मानिकानन्या तोए परमेस्वरको राड्‍डे निसा माथाङ।”

4 निकोदेमसए येसुकाइ ङाहुनो, “मि ठोणे थाको दुम्तेलिबि कुनिगरि निʔको थाङुदु रा? हारा तो उस्तेको आमाको बाङ्‍कालङा दोस्रोचोटि बिताले निʔको थाङुदु?”

5 येसुए जुवाफ पिहुनो, “छ्‍याततिनि गे नाङकाइ ङानाङादु, सुओइ मि पाङ्‍कु ङा लुङ्‍गुरिङि मानिकानन्या तो परमेस्वरको राड्‍डेङा बिसा माथाङ।

6 माङ‍‍‍‍‍‍‍‍ङि निदु माङ थादु, त्याङ उल्फो लुङ्‍गुरिङि निदु लुङ्‍गुरि थादु।

7 गे नाङकाइ नाका थाते निʔको माइदु ङानाङादुते थोम्बेसिले माथाए।

8 फाषा उस्ते आलिदु ठाइदाइ वादु। नाङए फाषाको सारे सायुनादु तर तो कुताङि वादु ङा कुता यादु तो नाङ मासाइ। लुङ्‍गुरिङि नियोङ्दु साक्खाले मि तो ओनि नाइ थायोङ्दु।”

9 निकोदेमसए येसुकाइ आयुतुनो, “का कुनिगरि थाको थाङ्दु?”

10 येसुए तोकाइ जुवाफ पिहुनो, “नाङ इस्राएलको चिठेन्सा मि थानादु, रओइ का खाम गोको माथाङ?”

11 छ्‍याततिनि गे नाङकाइ ङानाङादु, नि साइदु खाम नाइ मिपालिकाइ ङावादु, त्याङ निए निवादु खामको छ्‍यातखाम पिवादु, तर निङए निको छ्‍यातखाम स्विकार मालोङ।

12 गे निङकाइ अन्तर्मादातेको खामपालि ङानिङान रओइ निङए बिस्वास मालोङ। त्याङ निङकाइ साङ्‍राड्‍डेको खाम ङानिङानन्या कुनिगरि बिस्वास लोङ्सा थाङ्‍नुदु?

13 साङ्‍राड्‍डेङि युदु मिको चा बाहेक सुओइ साङ्‍राड्‍डेङा माउक्लाइसिताकि।

14 मोसाए पान्थार-ठाइङा रुलकाइ लाङुदु ओनि मिको चाओइ चिलाङ्सिको माइदु।

15 त्याङ तोच्युरिते बिस्वास लोङ्‍योङ्दुपालिए कुताले ओइ मासिसा लेक खालाम्योङ्दु।

16 हाराकाइभुन्या परमेस्वरए अन्तर्मादातेकाइ आठ्‍ठे जेसिकेनुदुए तोको दिका जुकुन चाकाइओइ ठोचा युतुनो, तोच्युरिते बिस्वास लोङुदु सुओइ एमासिया तर तोए कुताले ओइ मासिसा लेक एखालामो।

17 हाराकाइभुन्या परमेस्वरए अन्तर्मादातेकाइ गाल्प्या ठहरैसा ङाते चाकाइ अन्तर्मादातेङा ठोचा मायुतुनो तर अन्तर्मादाते तोए गर्दा एमोवा ङाते ठोचा युतुनो।

18 त्यैथाताले तोच्युरिते बिस्वास लोङुदु गाल्प्या माठहरैसि तर बिस्वास मालोङ्दु गुरि हाबि नाइ गाल्प्या ठहरैसिले होदु। हाराकाइभुन्या तोए परमेस्वरको दिका जुकुन चाच्युरिते बिस्वास मालोङ्‍तोकि।

19 फैसला गुरि यै थादु: आथाङ अन्तर्मादातेङा युले होदु, त्याङ मिपालिए आथाङकाइ भुन्दा बरु उखिङछोछोकाइ सादेयोङान, हाराकाइभुन्या तोबाङको जेत राकाषे थ्यो।

20 राकाषे जेत लोङ्‍योङ्‍दु साक्खालेए आथाङकाइ आजिर्योङ्दु, त्याङ आथाङ्ते माकेल्योङ, नतरा बे तोबाङको जेत नियोङ्दु।

21 छ्‍यातनामा मोदु मि गुरि आथाङ्ते केल्दु, त्याङ इन्याङगरि तोए लोङ्‍दु जेतपालि परमेस्वरको लागि लोङ्सिदु ङाते हाङहाङति निसा इथान्दु।

येसु ङा बप्‍तिस्मा-पिहुदु युहन्‍ना

22 काङिलिबि येसु ङा तोको लाबोनपालि यहुदिया राड्‍डेङा यायोङान, त्याङ तोङा तोबाङनामा उछिन्चा इस्याङतेका होकान, त्याङ बप्‍तिस्मा पिहुनो।

23 युहन्‍नाए ओइ सालिमको खेर्ते एनोनङा बप्‍तिस्मा पिहुथ्यो, हाराकाइभुन्या तोङा वालछ्‍याल थातिनिका पाङ्‍कु होथ्यो। तोङा मिपालि केल्योङ्ताले बप्‍तिस्मा कायोङ्नो।

24 तोकालेतेका युहन्‍ना टिसाठाइङा मापाराइताकि थ्यो।

25 त्यैकालेङा युहन्‍नाको लाबोनपालिको दिका यहुदिनामा सोचिको सुचिते वाखे-मावाखे थाहान।

26 युहन्‍नाकोते केल्योङ्ताले तोबाङए तोकाइ ङायोङ्नो, “रब्बि, यर्दन दाहाल नाङनामा होदु मि त्याङ नाङए तोको सुचिते छ्‍यातखाम पिहुनाथ्यो, योहो तोए बप्‍तिस्मा पिहुलेनाहुदु, त्याङ साक्खाले तोकोते यायोङ्ले होयोङ्दु।”

27 युहन्‍नाए जुवाफ पिहुनो, “मिकाइ साङ्‍राड्‍डेङि मापिमारा तोए हाराओइ खालाम्सा माथाङ।

28 ‘गाइ ख्रिस्ट माथा, तर गाइकाइ तोभुन्दा हाबि परमेस्वरए ठोङान’ ङाते गाइको छ्‍यातखाम निङ निङथेए नाइ पिनुदु।

29 बेहुलिनामा होदु मि नाइ बेहुला थादु। बेहुलाको बान तोको खेर्ते थेङ्दु, त्याङ तोको सारे साइतोले आठ्‍ठे आस्ताङ्दु। यैथाताले गाइको का आस्ताङ नान यागाप्ले होदु।

30 तो हाबि हेन्छा तर गाइ गुरि लिबि षेसिसा आवस्यक निदु।

साङ्‍राड्‍डेङि युदु येसु

31 “ह्‍याङिनि युदु गुरि साक्खालेङि जेखा निदु। अन्तर्मादातेको गुरि अन्तर्मादातेकोइ थादु, त्याङ अन्तर्मादातेको नाइ खाम चिज्याङ्दु। साङ्‍राड्‍डेङि युदु गुरि साक्खालेङि जेखा थादु।

32 तोए निहुदु ङा सायुदु खामको छ्‍यातखाम जुकुन तोए पिहुदु, तर तोको छ्‍यातखाम सुएओइ ग्रहन मालोङ।

33 त्याङ तोको छ्‍यातखाम ग्रहन लोङुदुए परमेस्वर छ्‍यात निदु ङासिदु खामको प्रमान पिहुदु।

34 परमेस्वरए ठोचा युतुदुए परमेस्वरको नाइ खाम चिज्याङ्‍दु। हाराकाइभुन्या परमेस्वरए मादापमारा उल्फो लुङ्‍गुरि पिहुदु।

35 आपाए चाकाइ जेसिकेनुदु, त्याङ साक्खाले थो तोको नाइ लाʔते पिते नाहुदु।

36 चाकाइ बिस्वास लोङुदुनामा गुरि कुतालेओइ मासिसा लेक होदु। त्याङ चाको बक्‍के माच्यादुए गुरि कुताले ओइ मासिसा लेक निसा माखालाम। तर परमेस्वरको क्रोध तोच्युरिते होलेहोदु।”

सामरि चामाइचानामा येसुको खाम

4

1 युहन्‍नाए भुन्दा येसुए आहे लाबोनपालि बनयुले नाहुदु, त्याङ बप्‍तिस्मा ओइ पिहुलेनाहुदु ङाते फरसिपालिए सायोङ्नो।

2 (थासा बे येसु उस्तेए बे माथा तर तोको लाबोनपालिए बप्‍तिस्मा पियोङ्थ्यो।)

3 त्याङ येसुए का थासाइको दुम्तोले लिबि, यहुदिया वार्तोले फिरि गालिलङा बुरुसिन।

4 येसु सामरिया थाते हेन्को माइथ्यो।

5 येसु सामरियाको सुखार यास्योङ्दु देसेङा केलेतान। का देसेगुरि याकुबए उस्तेको चा योसेफकाइ पिहुदु राङको खेर्ते पाराइथ्यो।

6 तोङा याकुबको इनार होथ्यो। येसु चावादुका-चावादुका दोख्याइदुए तो इनारको खेर्ते होले होथ्यो। प्राय उनिसे थाको दुम्‍ले होथ्यो।

7 दिका सामरि चामाइचा पाङ्‍कु काइसाकाइ तोङा केलान। येसुए तोकाइ ङाहुनो, “गाइकाइ पाङ्‍कु तुन्को प्याङ।”

8 येसुको लाबोनपालि राडेपाडेङा च्यासा थो किनाइसा यायोङ्‍ले होयोङ्थ्यो।

9 त्याङ तो सामरि चामाइचाए येसुकाइ ङाहुनो, “नाङ यहुदि थातानाले गाइ सामरि चामाइचाको लाङि कुनिगरि पाङ्‍कु तुन्‍‍नादु?” (यहुदिपालिए सामरिपालिनामा हाराओइ सम्बन्ध माना।)

10 येसुए तोकाइ ङाहुनो, “नाङए परमेस्वरको वरदान ङा नाङनामा पाङ्‍कु आमात्नादु मिकाइ ङोसायुनाका नाङए तोनामा आमातुनाथ्यो, त्याङ तोए नाङकाइ मोदु पाङ्‍कु पिनाथ्यो।”

11 तो चामाइचाए येसुकाइ ङाहुनो, “ठाकुर, नाङनामा टुसा बाणि माहो, त्याङ इनार ओइ गहिरो होदु। त्याङ नाङए कुताङि तो मोदु पाङ्‍कु टुहुनादु?

12 हारा नाङ निको ज्युज्यु च्याब्ज्यु याकुब भुन्दा जेखा थानादु? तोए निकाइ का इनार फात्ते पिइन। त्याङ तो उस्तेए ङा तोको सन्तान ङा तोको स्या-मेषाए यै इनारको पाङ्‍कु तुन्योङान।”

13 येसुए तोकाइ ङाहुनो, “का पाङ्‍कु तुन्योङ्दु साक्खाले फिरि लाकायोङ्दु,

14 तर गे पिहुन्दु पाङ्‍कु तुन्योङ्‍दुपालि गुरि कुताले ओइ मालाकायोङ। हाराकाइभुन्या गे तोकाइ पिहुन्दु पाङ्‍कु गुरि तो दुङङा बोदुको बोदुइ यासिदु पाङ्‍कुको मुल्खो याथादु, तोए तोकाइ कुतालेओइ मासिसा लेक पिहुदु!”

15 तो चामाइचाए येसुकाइ ङाहुनो, “ठाकुर, गाइकाइ त्यै पाङ्‍कु प्याङ, गाइ कुताले ओइ मालाकाइ त्याङ काङा पाङ्‍कुको लागि युसा ओइ मापाराइ।”

16 येसुए तोकाइ ङाहुनो, “या, नाङको लावाकाइ उरौचा केलो।”

17 तो चामाइचाए ङाहुनो, “गाइको लावा माहो।”

येसुए तोकाइ ङाहुनो, “नाङको लावा माहो ङातुनाले नाङए छ्‍यात ङाहुनान,

18 हाराकाइभुन्या नाङ‍को वाल्ङाका लावा थाको दुम्‍ले होदु, त्याङ नाले नाङनामा होदु ओइ नाङ‍को लावा माथा। नाङए का छ्‍यात ङाङादु थादु।”

19 तो चामाइचाए येसुकाइ ङाहुनो, “ठाकुर, नाङ अगमवक्ता थानासो ङाते गे थासायुन्‍‍‍‍दु।

20 निको ज्युज्यु च्याब्ज्युपालिए का डन्डिते आराधना लोङ्‍योङ्‍नो, त्याङ निङए गुरि ङानुदु, आराधना लोङ्‍सा ठाइ यरुसलेम थादु ङाते।”

21 येसुए तोकाइ ङाहुनो, “ए चामाइचा, गाइकाइ बिस्वास लोङ्‍ङा तो स्याङ राले होदु, तो बेरेङ निङए आपाको आराधना का डन्डिते ओइ मालोङ त्याङ येरुसलेमङा ओइ मालोङ।

22 निङ सामरिपालिए सुको आराधना लोङ्नुदु तो मासाइ। तर नि यहुदिपालिए सुको आराधना लोङवादु तो साइदु, हाराकाइभुन्या मुक्ति गुरि यहुदिपालिङिनि युदु।

23 तर स्याङ राले होदु, तो स्याङ गुरि नाले नाइ थादु। त्याङ छ्‍यात आराधकपालिए आपाकाइ लुङ्‍गुरिते ङा छ्‍यातचाते पुडायोङ्दु। हाराकाइभुन्या आराधना लोङ्सा काओनि आराधकपालिकाइ नाइ आपाए दाङुदु।

24 परमेस्वर लुङ्‍गुरि थादु त्याङ तोको आराधकपालिए लुङ्‍गुरिते ङा छ्‍यातचाते पुडाको माइदु।”

25 तो चामाइचाए येसुकाइ ङाहुनो, “गाइ साइङादु मसिह युदु ङाते (तोकाइ ख्रिस्ट ङायोङ्‍दु।), त्याङ तो युको दुम्तेलिबि नाइ निकाइ साक्खाले खाम षातिदु।”

26 येसुए तोकाइ ङाहुनो, “नाङनामा चिज्याङ्‍ङादु, गाइ तो नाइ थाङादु।”

27 त्यैकालेङा येसुको लाबोनपालि केलेत्योङान, त्याङ येसुकाइ दिका चामाइचानामा खाम लोङुले नाहुदु नियोङ्‍तोले थोम्‍बेसिले थायोङान। तर “नाङ हारा आलिनादु?” अथवा “नाङए तो चामाइचानामा हाराकाइ खाम लोङुनाले नाहुनादु?” ङाते सुएओइ माआयुत्योङ्‍नो।

28 त्याङ तो चामाइचा उस्तेको गग्रि तोर्तातोले देसेदाइ याहान, त्याङ मिपालिकाइ ङाहुनो,

29 “केल्ने, दिका मिकाइ योनो, तोए गे लोङुन्दु साक्खाले खाम गाइकाइ षात्ते पिङान। हारा तो नाइ ख्रिस्ट बे माथा?”

30 त्याङ तोबाङ देसेङि लेत्योङ्ताले येसुकोते केल्योङान।

31 यैकालेङा लाबोनपालिए येसुकाइ इन्या ङाते सेवायोङ्‍नो, “रब्‍बि, हाराओइ च्या।”

32 तर येसुए तोबाङकाइ ङाहुनो, “गाइनामा च्यासाको लागि च्यासा थो होदु, तो निङकाइ था मानि।”

33 यैथाताले लाबोनपालिए उस्तेबाङङा किङास्सियोङान, “हारा सुएओइ येसुकाइ च्यासा थो केल्ते यायोङ्नो रा कुनि?”

34 येसुए तोबाङकाइ ङाहुनो, “गाइकाइ ठोचा युत्ङादुए आलिदु ओनि लोङ्सा ङा तोको जेत याचिगाप्सा नाइ गाइको च्यासा थो थादु।

35 हारा निङए माङा, ‘अझै ओलि चाला बाँकि होदु, त्याङ जुकुन आने मुम्सा स्याङ रादु?’ गे निङकाइ ङानिङादु, निङथेको कान्टु पुइसितिनिले राङपेबु योनो, आने कुम्साको लागि मिन्को दुम्‍ले होदु।

36 आने कोटेहुदुए निम्‍या खालामुदु, त्याङ कुतालेओइ मासिसा लेकको लागि से मुमुदु त्याङ लिहुदु मि ङा कोटेहुदु मि दिखेप्‍ते ताङ्‍योङ्दु।

37 हाराकाइभुन्या ‘दिकाए लिहुदु त्याङ बेगालेए कोटेहुदु,’ यास्योङ्दु खाम यैते यागाप्दु।

38 गे निङकाइ कोटेसाको लागि ठोनिङादु ठाइङा निङए जेत मालोङ्तुनुकि। बेगालेपालिए जेत लोङ्‍योङ्‍ले नायोङ्दु त्याङ तोबाङ‍को जेतको से निङए खालाम्नुले नानुदु।”

39 “गे लोङुन्दु साक्खाले जेत तोए गाइकाइ षात्ते पिङान” ङाते तो चामाइचाए छ्‍यातखाम पिहुदुए गर्दा तो देसेको सामरिपालिमध्ये आहेए येसुच्युरिते बिस्वास लोङ्‍योङ्नो।

40 यैथाताले सामरिपालि येसुकोते केल्योङ्ताले तोबाङए येसुकाइ तोबाङनामा होका ङाते सेवायोङ्नो, त्याङ येसु निसउनिका तोङा होकान।

41 येसुको वाखेको कारन बेगाले आहेए तोच्युरिते बिस्वास लोङ्‍योङ्नो।

42 तो चामाइचाकाइ तोबाङए ङायोङ्‍नो, “नान नाङए ङाइदु खामए गर्दा निए बिस्वास लोङ्‍वादु माथा, तर नि निथेए साइवादु कारनए छ्‍याततिनि नाइ येसु अन्तर्मादातेको मुक्तिदाता थादु ङाते नि साइले होकिदु।”

जेखा अधिकारिको चा चिजाहुनो

43 निसउनि लिबि तोङि लेत्‍ताले येसु गालिलङा याहान।

44 (येसुए उस्तेको राड्‍डेङा सुओइ अगमवक्ताको बेद माथा ङाते छ्‍यातखाम पिहुनो।)

45 त्याङ येसु गालिलङा केलेत्दु बेरेङ तोए यरुसलेमङा चाडको कालेङा लोङुदु साक्खाले जेत नियोङ्‍दुए गर्दा गालिलपालिए येसुकाइ जुजु खुम्‍योङ्‍नो हाराकाइभुन्या तोबाङ ओइ चाडङा यायोङ्ले होयोङ्थ्यो।

46 तोङि लिबि फिरि येसु गालिलको काना राडेङा केलान, तोङा तोए पाङ्‍कुकाइ अङ्‍गुरको इथेदु पाङ्‍कु बनैयुले नाहुथ्यो। कफर्नहुमङा दिका सरकारि कर्मचारि होथ्यो। तोको चा माथाङ्‍थ्यो।

47 येसु यहुदियाङि गालिलङा केल्‍ले होदु यास्योङ्दु साइतोले तो येसुकोते याहान। त्याङ केल्ताले तोको चाकाइ चिजाते एपिङा ङाते येसुकाइ सेवाहुनो, हाराकाइभुन्या तोको चा सिसाइ सोले होथ्यो।

48 येसुए तोकाइ ङाहुनो, “निङए डोरे ङा थोम्बेसिलेको जेत मानिमारा बिस्वास लोङ नाइ मालोङ।”

49 तो जेखा अधिकारए येसुकाइ ङाहुनो, “ठाकुर, गाइको चा सिसा भुन्दा हाबि नाइ केला।”

50 येसुए तोकाइ ङाहुनो, “या, नाङको चा मोदु।” येसुए तोकाइ ङाहुदु वाखे तो मिए बिस्वास लोङुनो त्याङ उस्तेको उलाम लागाइसिन।

51 त्याङ तो याले होदु बेरेङ तोको स्युन्डुरिपालिए तोकाइ उलामते भेटायोङ्‍तोले तोको चा मोहान ङाते तोकाइ षात्योङ्नो।

52 कुन्दु स्याङङि जाहान ङाते तोए तोबाङकाइ आयुतुदु बेरेङ तोबाङए ङायोङ्‍नो, “मिर्‍याङ उनिसे दि स्यादु बेरेङि तोकाइ जोरोए तोर्ताहुनो।”

53 येसुए तोकाइ “नाङको चा मोदु।” ङाहुदु स्याङङि नाइ सो ङाते आपाए थासाइनो। त्याङ तो उस्तेए ङा तोको साक्खाले परिवारए बिस्वास लोङ्‍योङ्नो।

54 यहुदियाङि गालिलङा केल्ताले येसुए लोङुदु का दोस्रो डोरे थ्यो।

पाङ्‍कुको गारिङा सोम्बा जाहान

5

1 तोङि लिबि यहुदिपालिको चाड थ्यो, त्याङ येसु यरुसलेमङा याहान।

2 यरुसलेमङा बेणे खाणोङको खेर्ते वाल्ङा गोरे प्रिङकुटि होदु दिगोरे पाङ्‍कुको गारि होदु, काकाइ हिब्रु खामते बेथेस्दा यास्योङ्दु।

3 तोङा पारापाराको रोगिपालि, अर्थात् सोमकाना, खोन्दे, सोम्बापालि पस्रैसिते होयोङ्‍थ्यो। [तोबाङ‍ए पाङ्‍कु हानिकाले छ्‍योक्लोङ्दु ङाते लाघिते होयोङ्थ्यो

4 हाराकाइभुन्या परमप्रभुको दिका मिए बेला-बेलाङा पाङ्‍कुको गारिङा युताले पाङ्‍कु छ्‍योक्लोङ्‍ते पिहुथ्यो, त्याङ पाङ्‍कु छ्‍योक्लोङ्‍को दुम्तेलिबि साक्खालेङि हाबि पाङ्‍कु दुङङा बिदु मि गुरि जस्तो रोगए सिसाइ अवस्थलाङा थाले ओइ तो जाथ्यो।]a

5 तोङा सुमचिप ला दाङङि माथाङ्दु दिका मि होथ्यो।

6 येसुए तोकाइ तोङा होले होदु निहुनो, त्याङ अलम्गा स्याङङि का मि का खोरिङि होसो ङाते साइतोले येसुए तोकाइ ङाहुनो, “हारा नाङ जासा आलिनादु?”

7 रोगिए येसुकाइ ङाहुनो, “ठाकुर, पाङ्‍कु छ्‍योक्लोङ्दु बेरेङ गाइकाइ पाङ्‍कुको गारिङा हेन्छा गाइको सुओइ मि माहो, गाइ याङादुका-याङादुका गाइभुन्दा हाबि बेगाले मि पाङ्‍कुङा यालेत्दु।”

8 येसुए तोकाइ ङाहुनो, “स्रेका, नाङको आलोप चिस्रेतुनाले चावा।”

9 त्यै कालेङा तो मि जाहान, त्याङ उस्तेको आलोप चिस्रेतोले तो चावाहान।

तो गुरि दिसिसा इस्याङ थ्यो।

10 यैथाताले चिजासिदु तो मिकाइ यहुदिपालिए ङायोङ्‍नो, “का बे दिसिसा इस्याङ थादु, नाङए आलोप चाबुसा आप्रा माथा।”

11 तोए तोबाङकाइ जुवाफ पिहुनो, “गाइकाइ चिजाङादुए नाइ गाइकाइ ङाङान, ‘नाङको आलोप चाबुते चावा’।”

12 तोबाङ‍ए तोकाइ आयुत्योङ्नो, “नाङकाइ आलोप चाबुते चावा यासिदु मि सु थादु?”

13 तर चिजासिदु तो मिए तो सु थ्यो ङाते माङोसाइतोकि थ्यो, हाराकाइभुन्या तो ठाइङा योरिपालि होयोङ्दुए गर्दा येसु तोङिनि हेन्को दुम्‍ले होथ्यो।

14 तोङि लिबि येसुए तोकाइ मन्दिरङा भेटाइतोले ङाहुनो, “योहो, नाङ जानाले होनादु। फिरि लुप मालोङे त्याङ नाङच्युरिते अझै आहे माआप्रादु खाम एमाकेला।”

15 तोकाइ चिजाहुदु बे येसु सो ङाते तो मिए याताले यहुदिपालिकाइ ङाते पिहुनो।

परमेस्वरको चाङि लेक

16 त्यैथाताले यहुदिपालिए येसुकाइ खेदो लोङ्‍सा लागाइसियोङान। हाराकाइभुन्या येसुए का जेत दिसिसा-इस्याङङा लोङुले नाहुथ्यो।

17 त्याङ येसुए तोबाङ‍काइ ङाहुनो, “गाइको आपाए नाʔलेका जेत लोङुले नाहुदु त्याङ गे ओइ जेत लोङुन्ले नाहुन्दु।”

18 यैथाताले यहुदिपालिए येसुकाइ सात्साकाइ झुन आहे प्रयास यासिसा लागाइसियोङान, हाराकाइभुन्या येसुए दिसिसा इस्याङकाइ भङ्‍ग लोङ्सा जेत जुकुन माथा तर उस्तेकाइ परमेस्वरको बराबरि लोङ्सिताले येसुए परमेस्वरकाइ उस्तेको आपा ङाहुले नाहुथ्यो।

परमेस्वरको चाको अधिकार

19 येसुए तोबाङ‍काइ ङाहुनो, “छ्‍याततिनि गे निङकाइ ङानिङादु, चा उस्तेए जुकुन हाराओइ लोङ्‍को माथाङ, तर आपाए लोङुदु जेत नितोले जुकुन लोङुदु। हाराकाइभुन्या आपाए ज्या लोङुदु चाए ओइ तुन्या नाइ लोङुदु।

20 हाराकाइभुन्या आपाए चाकाइ जेसिकेनुदु, त्याङ तो उस्तेए लोङुले नाहुदु जेत चाकाइ चिखेत्ते पिहुदु। का भुन्दा जेखा जेत तोए चाकाइ चिखेतुदु, त्याङ निङ थोम्‍बेसिले थानिदु।

21 हाराकाइभुन्या आपाए सियोङ्दुपालिकाइ चिस्रेतोले तोबाङकाइ लेक पिहुदु ओनि चाए ओइ उस्तेए आलिदु मिकाइ लेक पिहुदु।

22 हाराकाइभुन्या आपाए सुको ओइ निया मालोङ तर साक्खाले निया लोङ्‍सा जेत चाकाइ पिहुलेनाहुदु।

23 तोबाङ साक्खालेए आपाको बेद लोङ्‍योङ्दु ओनि चाको ओइ बेद एलोङ्‍योङो। चाको बेद मालोङ्‍योङ्‍दुए तोकाइ ठोचा युतुदु आपाको ओइ बेद मालोङ्‍योङ।

24 “छ्‍याततिनि, गे निङकाइ ङानिङादु गाइको वाखे नासाइदुनामा ङा गाइकाइ ठोचा युत्ङादुच्युरिते बिस्वास लोङुदुनामा कुतालेओइ मासिसा लेक होदु। तो नियाङा माकेल, तर मृत्युङि लेकङा साराइसिको दुम्‍ले होदु।

25 छ्‍याततिनि गे निङकाइ ङानिङादु, तो स्याङ राले होदु, त्याङ तो स्याङ नाले नाइ थादु। सियोङ्दुपालिए परमेस्वरको चाको सारे सायोङ्दु त्याङ सायोङ्दुपालि मोयोङ्दु।

26 हाराकाइभुन्या आपा उस्तेनामा लेक होदु ओनि तोए चाकाइ ओइ उस्तेङा लेकको स्रोत थासा अधिकार पिहुलेनाहुदु।

27 त्याङ तोकाइ नियाको फैसला लोङ्सा अधिकार पिहुलेनाहुदु, हाराकाइभुन्या तो मिको चा थादु।

28 “यै खामए थोम्‍बेसिले माथाने, हाराकाइभुन्या स्याङ राले होदु, त्याङ मोसानि राङ‍ङा होयोङ्दुपालि साक्खालेए तोको सारे सायोङ्दु बेरेङ,

29 प्रिङदाइ लेत्‍ते केल्योङ्दु: आप्रा जेत लोङ्‍योङ्दुपालि लेकते चिरोलाङ्‍‍‍‍‍‍‍‍‍‍‍‍‍‍‍सिसाको लागि, त्याङ माआप्रादु जेत लोङ्‍योङ्‍दुपालि गुरि दन्डको लागि चिरोलाङ्‍सिसाकाइ।

येसुको गुवापालि

30 “गे गाइथेए हाराओइ लोङ्‍को माथाङ त्यैथाताले गे सायुन्दु ओनि नाइ गे निया लोङुन्दु। त्याङ गाइको निया ठिक ठहरैदु। हाराकाइभुन्या गे गाइथेको आलि मादाङ, तर गाइकाइ ठोचा युत्ङादुको आलि दाङुन्दु।

31 “यदि गे गाइथेको सुचिते छ्‍यातखाम पिहुनुङन्या गाइको छ्‍यातखाम छ्‍यात माथा।

32 गाइको सुचिते छ्‍यातखाम पिसा मि बेगाले नाइ होदु, त्याङ गाइ साइङादु, गाइको सुचिते तोए ज्या छ्‍यातखाम पिहुदु तो छ्‍यातखाम छ्‍यात याथादु।

33 “निङए युहन्‍नाकोते आयुत्सा ठोनुन त्याङ तोए छ्‍यातको छ्‍यातखाम पिहुलेनाहुदु।

34 गे ग्रहन लोङ्सा छ्‍यातखाम मिको माथा तर निङ‍को उद्धार एथा ङाते गे का खाम ङानिङादु।

35 युहन्‍ना तिदु ङा मिर्लिदु इतार थ्यो, त्याङ निङए तोको आथाङ्ते उछिन्चा स्याङको लागि आस्ताङ्साकाइ चान्थेनिन।

36 “तर गाइनामा होदु छ्‍यातखाम युहन्‍नाको भुन्दा जेखा निदु। हाराकाइभुन्या आपाए गाइकाइ लोङो ङाते पिङादु जेतपालि गे लोङुन्ले नाहुन्दु। त्याङ त्यै आपाए गाइकाइ ठोचा युत्ङादु थाङादु ङाते गाइको सुचिते छ्‍यातखाम पिहुलेनाहुदु।

37 गाइकाइ ठोचा युत्ङादु आपा उस्तेए नाइ गाइको सुचिते छ्‍यातखाम पिहुलेनाहुदु। तोको सारे निङए कुतालेओइ मासाइतुनुकि। त्याङ तोको खेन कुतालेओइ मानितुनुकि।

38 तोको वाखे निङ‍ङा माहो, हाराकाइभुन्या आपाए ठोचा युतुदुच्युरिते निङए बिस्वास मालोङ।

39 निङए दोमाङङा दाङ्नुदु, हाराकाइभुन्या तोङा कुतालेओइ मासिसा लेक इखालाम्दु ङाते निङ आलिनिदु। गाइको सुचिते छ्‍यातखाम पिसा त्यै दोमाङ थादु।

40 रओइ निङए लेक खालाम्साकाइ गाइकोते केल्सा इन्कार लोङ्‍नुदु।

41 “गे मिपालिङि महिमा ग्रहन मालोङ।

42 तर परमेस्वरको जेसिकेन निङ‍ङा माहो ङाते गाइ साइङादु।

43 गाइ गाइथेको आपाको नामेते युङाले होङादु तर निङ‍ए गाइकाइ ग्रहन मालोङ। बेगाले सुओइ उस्तेको नामेते केलानन्या तोकाइ ग्रहन लोङ्नुदु।

44 निङए कुनि बिस्वास लोङ्‍को थाङ्नुदु, हाराकाइभुन्या निङ‍ए निङथेङा नाइ दिकाए बेगालेङि बेद दाङ्नुदु। त्याङ दिका जुकुन परमेस्वरङि युदु बेद गुरि मादाङ?

45 “गे आपाको हाबि निङकाइ गाल्प्या लागाइनिङादु ङाते निङ माचालिसिने। निङकाइ गाल्प्या लागाइसाकाइ बे मोसा होदु, तोकाइ निङ निङथेए आसेनुले नानुदु।

46 हाराकाइभुन्या निङए मोसाकाइ बिस्वास लोङ्‍नुका गाइकाइ ओइ बिस्वास लोङ्‍योङ्‍ङाथ्यो, हाराकाइभुन्या तोए गाइको सुचिते ठेहुले नाहुथ्यो।

47 तर निङए तोए ठेहुदु खामते बिस्वास मालोङ्‍नुनन्या गाइको खाम कुनि बिस्वास लोङ्‍नुदु?”

a 

5:4 हानि खारु पान्डुलिपिपालिङा ५:३(ख)-४ पद माइखालाम।

येसुए वाल्ङा क्राटिकाइ याहुनो

(मत्ति १४:१३-२१; मर्कुस ६:३०-४४; लुका ९:१०-१७)

6

1 का खाम थाको दुम्तेलिबि येसु गालिल, अर्थात् तिबेरियास सागारिको दाहालबासा याहान।

2 त्याङ दिगोरे जेखा योरि येसुको लिबि चावाहान। हाराकाइभुन्या येसुए रोगिपालिच्युरिते लोङुदु डोरेपालि तोबाङए नियोङ्ले नायोङ्‍थ्यो।

3 येसु डन्डिच्युरिते याहान, त्याङ उस्तेको लाबोनपालिनामा तोङा होकान।

4 यहुदिपालिको चाड अर्थात् निस्तार-चाड खेर्ते केलेत्ले होथ्यो।

5 त्याङ येसुए उस्तेको साक्खालेबासा योहुदु बेरेङ दिगोरे जेखा योरि उस्तेकोते केल्योङ्दु नितोले फिलिपकाइ ङाहुनो, “काबाङकाइ यासाको लागि निए कुताङि माणाइ केल्सा?”

6 येसुए तोको जाँच लोङ्‍साकाइ का ङाहुथ्यो, हाराकाइभुन्या येसुए लोङ्सा लागाइसिले होदु जेतको सुचिते तोकाइ था निथ्यो।

7 फिलिपए येसुकाइ जुवाफ पिहुनो, “साक्खालेए उछिन-उछिन खालाम्योङ्ले ओइ उङको निस टिपुरिका ढ्‍याको माणाइए ओइ तोबाङकाइ मागाप।”

8 येसुको लाबोनपालिमध्ये दिका सिमोन पत्रुसको हु आन्द्रियासए ङाहुनो,

9 “काङा दिका षारा होदु तोनामा आकानको वाल्ङापा माणाइ ङा निसका नाङा होदु। तर यत्रो मिपालिको लागि काए हारा गाब्दु थाङुन रा?”

10 येसुए ङाहुनो, “मिपालिकाइ होने ङानो।” तोङा आहे ठि होदु थालि होथ्यो। त्याङ तोङा वाल्ङा क्राटि जति चाहुचापालि होयोङ्थ्यो।

11 त्याङ येसुए माणाइ चुमुनो त्याङ परमेस्वरकाइ डुडु पिको दुम्तेलिबि होयोङ्दुपालिकाइ बोठाते पिहुनो। तोबाङए थाङ्‍योङ्‍दुतेका च्यायोङान।

12 त्याङ तोबाङए क्वासतिनि च्याको दुम्तेलिबि येसुए उस्तेको लाबोनपालिकाइ ङाहुनो, “ग्णेन्दु काटाकुटिपालि मुम्नो त्याङ हाराओइ एमानासिया।”

13 च्यायोङ्‍दुपालिए चिग्णेन्योङ्दु आकानको तो वाल्ङापा माणाइको काटाकुटिपालि तोबाङए मुम्योङ्नो त्याङ दिचिप निस जाखोरे लोङ्‍योङ्नो।

14 यैथाताले येसुए लोङुदु का डोरे नियोङ्‍तोले तो मिपालिए यास्योङान, “अन्तर्मादातेङा युसा अगमवक्ता छ्‍यात नाइ तो थासो।”

15 तोबाङ केल्योङ्ताले जबरजस्ति येसुकाइ धनै बनैसा दाङ्‍योङ्ले नायोङ्‍दु ङाते था साइतोले येसु फिरि दिक्‍काचा डन्डिटो याहान।

येसु पाङ्‍कुच्युरिते चावाहान

(मत्ति १४:२२-३३; मर्कुस ६:४५-५२)

16 उखिङको दुम्तेलिबि येसुको लाबोनपालि सागारिनाइ यायोङान।

17 त्याङ कोङ‍ङा लुन्योङ्ताले तोबाङ सागारि दाहाल कफर्नहुमदाइ हेन्छा लागाइसियोङान। तो बेरेङ उखिङको दुम्‍ले होथ्यो। त्याङ येसु तो बेरेङका ओइ तोबाङकोते माकेलेतताकि थ्यो।

18 त्याङ जेखा फाषा वाचारादुए सागारिको ठाल्दाप छ्‍योक्लोङ्‍सा लागाइसिन।

19 वाल्ङा मत किलोमिटर कोङ हेन्को दुम्तेलिबि तोबाङ‍ए येसुकाइ सागारिच्युरिते चावाते कोङको खेर्ते राले होदु नियोङ्‍नो, त्याङ तोबाङ आरियोङान।

20 तर येसुए तोबाङकाइ ङाहुनो, “गाइ नाइ थाङादु, माआरिने।”

21 तोबाङए येसुकाइ ताङ-ताङ्ते कोङ‍ङा नायोङ्‍नो, त्याङ तोबाङ यायोङ्दु ठाइते कोङ ओइ केलेतान।

मिपालिए येसुकाइ दाङ्‍योङ्नो

22 सागारि दाहालबासा होयोङ्‍दु योरिए बाठ्‍ठेको इस्याङ दिगोरे जुकुन कोङ नियोङ्‍नो। येसु गुरि उस्तेको लाबोनपालिनामा कोङ‍ङा मालुन्ताकिथ्यो ङाते तोबाङकाइ था निथ्यो। तर येसुको लाबोनपालि जुकुन यायोङ्‍ले होयोङ्‍थ्यो।

23 त्याङ तिबेरियासङि बेगाले कोङपालि तो ठाइको खेर्ते केलेङ्‍योनो। तोङा प्रभुए होहोइ दरिको दुम्तेलिबि तोबाङए माणाइ च्यायोङ्ले होयोङ्‍थ्यो।

24 येसु ङा तोको लाबोनपालि तोङा माहोयोङ्दु थासायोङ्तोले तो मिपालि येसुकाइ दाङ-दाङ्ते कोङ‍ङा लुन्योङ्ताले कफर्नहुमङा यायोङान।

लेकको माणाइ

25 तोबाङए येसुकाइ सागारि दाहालबासा भेटायोङ्‍तोले येसुकाइ आयुत्योङ्नो, “रब्बि, नाङ काङा कुताले केल्नान?”

26 येसुए तोबाङकाइ जुवाफ पितोले ङाहुनो, “छ्‍याततिनि गे निङकाइ ङानिङादु, निङ‍ए डोरेपालि नितुनुले माथा, तर क्वास्तिनि माणाइ च्यानिदुए गाइकाइ दाङ्‍योङ्‍ङादु।

27 नासिते हेन्छा इसाको लागि जुन्जुल मायासिने, तर कुताले ओइ मासिसा लेक पिसा इसाको लागि जुन्जुल यासिने। तो मिको चाए निङकाइ पिनिदु। हाराकाइभुन्या परमेस्वर आपाए तोच्युरिते उस्तेको छाप लागायुले नाहुदु।”

28 तोबाङ‍ए येसुकाइ ङायोङ्‍नो, “परमेस्वरए आलिदु जेत लोङ्साकाइ निए हारा लोङ्‍को माइदु?”

29 येसुए तोबाङकाइ ङाहुनो, “परमेस्वरए ठोचा युतुदु मिच्युरिते बिस्वास लोङ्‍नो यै नाइ परमेस्वरए आलिदु जेत थादु।”

30 यैथाताले तोबाङए येसुकाइ ङायोङ्‍नो, “नाङए हारा डोरे चिखेतिदु, तो निए योको एथाङ्वा, त्याङ नाङकाइ बिस्वास लोङ्‍को एथाङ्वा? नाङए हारा लोङुनादु?

31 निको ज्युज्यु च्याब्ज्युए पान्थार-ठाइङा मन्‍ना च्यायोङान, दोमाङङा काओनि ठेसिले होदु, ‘तोए तोबाङकाइ च्यासाकाइ साङ्‍राड्‍डेङि माणाइ पिहुनो’।”

32 येसुए तोबाङकाइ ङाहुनो, “छ्‍याततिनि गे निङकाइ ङानिङादु, निङकाइ साङ्‍राड्‍डेङि च्यासाकाइ माणाइ यानिदु मोसा माथा, तर साङ्‍राड्‍डेङि निङकाइ छ्‍यात माणाइ यानिदु गाइको आपा थादु।

33 हाराकाइभुन्या साङ्‍राड्‍डेङि ओर्लाइसिते युदु मि नाइ परमेस्वरको माणाइ त्यै थादु, त्याङ अन्तर्मादातेकाइ लेक पिहुदु।”

34 तोबाङए येसुकाइ ङायोङ्‍नो, “प्रभु, का माणाइ निकाइ सधैँ याइसे।”

35 येसुए तोबाङकाइ ङाहुनो, “लेकको माणाइ गाइ थाङादु। गाइकोते केल्योङ्दुपालि माक्रायोङ, त्याङ गाइच्युरिते बिस्वास लोङ्‍योङ्‍दुपालि कुतालेओइ मालाकायोङ।

36 तर गे निङकाइ ङानिङाले नानिङादु, निङए गाइकाइ निते नायोङ्‍ङादु रओइ बिस्वास मालोङ।

37 आपाए गाइकाइ पिङादु जति साक्खाले गाइकोते केल्योङ्दु, त्याङ गाइकोते केल्योङ्दुकाइ कुनिगरि ओइ गे मावार।

38 गाइथेको आलि याचिगाप्साकाइ गाइ साङ्‍राड्‍डेङि युङादु माथा, तर गाइकाइ ठोचा युत्ङादुको आलि याचिगाप्साकाइ गाइ युङान।

39 त्याङ गाइकाइ ठोचा युत्ङादुए का आलिदु, तोए गाइकाइ पिङादुपालिमध्ये सुकाइओइ गे एमाचिताम्ङु। तर तोबाङकाइ अन्त्यको इस्याङङा चिमोसा एथाङ्‍ङु।

40 हाराकाइभुन्या गाइको आपा का सादेदु, चाकाइ योयोङ्दु ङा तोच्युरिते बिस्वास लोङ्‍योङ्‍दु साक्खालेए कुताले ओइ मासिसा लेक एखालाम्योङो, त्याङ गे तोबाङकाइ अन्त्यको इस्याङङा चिमोसा एथाङ्‍ङु।”

41 यहुदिपालि येसुको विरुद्धते गुनुसिसा लागाइसियोङान, हाराकाइभुन्या तोए ङाहुनो, “साङ्‍राड्‍डेङि युङादु माणाइ गाइ नाइ थाङादु।”

42 तोबाङए यास्योङान, “हारा का योसेफको चा येसु माथा? काको आपा ङा आमाकाइ निए माङोसाइ रा? नाले काए कुनि ‘गाइ साङ्‍राड्‍डेङि युङादु ङाते यासिदु’?”

43 येसुए तोबाङकाइ जुवाफ पिहुनो, “निङ निङथेङा मागुनुसिने।

44 गाइकाइ ठोचा युत्‍ङादु आपाए उस्तेकोदाइ मालोङ्‍नोन्या सुओइ गाइकोते केल्सा माथाङ, त्याङ गाइकोते केल्योङ्दुपालिकाइ अन्‍त्यको इस्याङङा गे चिरोलाङुन्दु।

45 ‘त्याङ तो साक्खालेकाइ परमेस्वरए चिठेनुदु’ ङाते अगमवक्तापालिको किताबङा ठेसिले होदु। आपाङि सायोङ्दु ङा चिठेन्सियोङ्दु साक्खाले मिपालि गाइकोते केल्योङ्दु।

46 आपाकाइ सुओइ मिए मानितोकि, तर परमेस्वरङि युले होदु मिए जुकुन निहुले नाहुदु, तोए जुकुन आपाकाइ निहुले नाहुदु।

47 छ्‍याततिनि गे निङकाइ ङानिङादु, बिस्वास लोङुदु मिनामा कुताले ओइ मासिसा लेक होदु।

48 गाइ लेकको माणाइ थाङादु।

49 निङको ज्युज्यु च्याब्ज्युपालिए पान्थार-ठाइङा मन्‍ना च्यायोङ्ले ओइ तोबाङ सिचा यायोङान।

50 साङ्‍राड्‍डेङि युदु माणाइ यै थादु का च्यायोङ्दु मि कुताले ओइ मासि।

51 साङ्‍राड्‍डेङि ओर्लाइसिते युदु मोदु माणाइ गाइ नाइ थाङादु। सुएओइ का माणाइ च्याहानन्या तो कुताले ओइ मासि। त्याङ गे अन्तर्मादातेको लागि पिहुन्दु माणाइ गुरि गाइको माङ थादु।”

52 त्याङ यहुदिपालि उस्तेबाङङा किङास्सिसा लागाइसियोङान, “का मिए कुनिगरि निकाइ तोको माङ च्यासाकाइ पिसा थाङिदु?”

53 येसुए तोबाङकाइ ङाहुनो, “छ्‍याततिनि गे निङकाइ ङानिङादु, निङए मिको चाको माङ माच्यानिनन्या ङा तोको चाइ मातुननिनन्या निङङा लेक माथा।

54 गाइको माङ च्यादुनामा ङा गाइको चाइ तुन्दुनामा कुताले ओइ मासिसा लेक थादु, त्याङ अन्त्यको इस्याङङा गे तोकाइ चिमोहुन्दु।

55 हाराकाइभुन्या गाइको माङ छ्‍यात नाइ च्यासा थो थादु, त्याङ गाइको चाइ छ्‍यात नाइ तुन्‍सा थो थादु।

56 गाइको माङ च्‍यादु ङा गाइको चाइ तुन्दु गुरि गाइनामा थादु, त्याङ गाइ तोनामा थाङादु।

57 मोले होदु आपाए गाइकाइ ठोचा युत्‍ङान त्याङ गाइ आपाको कारनए मोङादु ओनि गाइकाइ च्यादु मि ओइ गाइको कारनए मोदु।

58 साङ्‍राड्‍डेङि युदु का माणाइ तोओनि माथा, तो ज्युज्यु च्याब्ज्युपालिए च्यायोङान रओइ सिते यायोङान। का माणाइ च्यादु गुरि सधैँभरि मोदु।”

59 येसुए का खाम कफर्नहुमको योरि नेमङा चिठेनुदु बेरेङ ङाहुदु थ्यो।

कुताले ओइ मासिसा लेकको वाखे

60 का साइते लिबि येसुको लाबोनपालिङि आहेए ङायोङ्‍नो, “का वाखे कठोर निदु, सुए का नासाइको थाङुदु रा?”

61 तर येसुको लाबोनपालि काको सुचिते गुनुसियोङ्‍ले होयोङ्दु ङाते थासाइतोले येसुए तोबाङकाइ ङाहुनो, “हारा का खाम निङको लागि कठोरको कारन थाले होदु?

62 निङए मिको चाकाइ हाबि तो कुता होथ्यो तोट्‍टो याले होदु निनुनन्या नि?

63 लेक पिसाकाइ लुङ्‍गुरि होदु, माङङि हाराओइ फाइदा माथा। गाइ निङनामा चिज्याङ्‍ङादु वाखे गुरि लुङ्‍गुरि ङा लेक थादु।

64 तर निङ‍ङा बिस्वास मालोङ्नुदुपालि ओइ हानिका होनिदु।” हाराकाइभुन्या बिस्वास मालोङ्‍योङ्‍दुपालि सुसु थायोङ्दु ङा येसुकाइ धोका सुए पिहुदु ङाते तोकाइ हाबिङि नाइ साक्खाले था निथ्यो।

65 त्याङ येसुए ङाहुनो, “यैथाताले गे निङकाइ ङानिङादु, यदि आपाए मापिङानन्‍या सुओइ मि गाइकोते केल्सा माथाङ।”

66 काङि लिबि येसुको लाबोनपालिमध्ये आहे लिबि षेसियोङान, त्याङ येसुनामा चावासा तोर्तायोङ्‍नो।

67 येसुए दिचिप निसकाकाइ नाइ ङाहुनो, “हारा निङए ओइ गाइकाइ तोर्ताते हेन्छा?”

68 सिमोन पत्रुसए जुवाफ पिहुनो, “प्रभु, नि सुकोते याङि? नाङनामा कुताले ओइ मासिसा लेकको वाखे होदु,

69 त्याङ निए बिस्वास लोङ्‍वाले नावादु ङा साइले होकिदु, नाङ परमेस्वरको उल्फो मि थानादु।”

70 येसुए तोबाङकाइ जुवाफ पिहुनो, “हारा गे गाइथेए नाइ निङ दिचिप निसकाकाइ नाइ केलेनिङादु माथा रा? त्याङ निङङा होदु दिका गुरि दियाबलस थादु।”

71 येसुए का सिमोन इस्करियोतको चा यहुदाको सुचिते ङाहुले नाहुथ्यो, हाराकाइभुन्या दिचिप निसकाङि दिका थाताले ओइ तोए येसुकाइ धोका पिसा सोहुले नाहुथ्यो।

येसु ङा तोको हुपालि

7

1 तोङि लिबि येसु गालिलङा नाइ आयाङ्‍का लाहान, तर येसु यहुदियाङा हेन्छा माआलिह्‍यान, हाराकाइभुन्या यहुदिपालिए येसुकाइ सात्साकाइ दायोङ्ले नायोङ्‍थ्यो।

2 नान यहुदिपालिको झाप खेम्ते मानाइसा चाड खेर्ते केलेत्ले होथ्यो।

3 यैथाताले येसुको हुपालिए तोकाइ ङायोङ्नो, “का ठाइ तोर्तातुनाले यहुदियाङा या, त्याङ नाङए लोङुनाले नाहुनादु जेतपालि नाङको लाबोनपालिए ओइ एनियोङो।

4 ख्याति खालाम्सा दाङुदु मिए षुल्सिताले जेत मालोङ। नाङए का जेतपालि लोङुनानन्या नाङथेकाइ अन्तर्मादातेङा चिखेत्से।”

5 हाराकाइभुन्या येसुको हुपालिए ओइ तोच्युरिते बिस्वास मालोङ्थ्यो।

6 येसुए तोबाङकाइ ङाहुनो, “गाइको ठिक स्याङ नाʔलेका माकेलेतताकि तर निङको लागि साक्खाले स्याङ ठिक थादु।

7 अन्तर्मादातेए निङकाइ आजिर्सा माथाङ तर गाइकाइ बे आजिर्योङ्‍ङादु, हाराकाइभुन्या अन्तर्मादातेको सुचिते तोको जेत राकाषे निदु ङाते गे छ्‍यातखाम पिहुन्दु।

8 निङ का चाडते याने। गाइ का चाडते माया, हाराकाइभुन्या गाइको स्याङ नाʔलेको माकेलेतताकि।”

9 तोबाङकाइ इन्या ङातोले येसु गालिलङा नाइ होकान।

झाप खेम्ते मानाइसा चाड

10 तर तोको हुपालि चाडते हेन्को दुम्तेलिबि येसु ओइ हाङहाङति माथा तर लिङ्‍गोरेङा याहान।

11 चाडङा यहुदिपालिए येसुकाइ दाङ्‍योङ्ले नायोङ्‍थ्यो, त्याङ “तो कुता होदु” ङाते आयुत्योङ्‍दुइ थ्यो।

12 योरिपालिको आन्तारेङङा येसुको सुचिते चर्चा थासा लागाइसिन।

हानिए यास्योङ्थ्यो, “तो आप्रा निदु।” तर बेगालेपालिए यास्योङ्दु, “माथा काए मिपालिकाइ भ्रमङा पारायुले नाहुदु।”

13 तर यहुदिपालि आरियोङ्दुए गर्दा सुओइ येसुको सुचिते हाङहाङति माचिज्याङ्थ्यो।

14 चाड आधा थादु बेरेङ येसु मन्दिर दुङङा बिह्‍यान, त्याङ चिठेन्सा लागाइसिन।

15 यहुदिपालि थोम्‍बेसिले थाते इन्या ङायोङ्‍नो, “मापढैसिमारा कुनि काए यत्रो सर्सि खालामुनो?”

16 त्याङ येसुए जुवाफ पितोले तोबाङकाइ ङाहुनो, “गे चिठेनुन्दु खाम गाइ गाइथेको माथा तर गाइकाइ ठोचा युत्ङादुको थादु।

17 यदि सुओइ मिए परमेस्वरए आलिदु ओनि लोङ्सा आलिह्‍यानन्या गे चिठेनुन्दु खाम परमेस्वरङिको थादु रा, गाइथेङि थादु तो तोए साइदु।

18 उस्तेको तर्फङि चिज्याङ्दु मिए उस्तेको बेद दाङुदु, तर उस्तेकाइ ठोचा युतुदु मिको बेद दाङुदु गुरि छ्‍यात थादु, तोनामा छल माथा।

19 हारा, मोसाए निङकाइ राजगाल मापिनिन्? तर निङ सुए ओइ तो राजगाल पालना मालोङ। निङए हाराकाइ गाइकाइ सात्छा दाङ्‍योङ्‍ङादु।”

20 योरिए जुवाफ पिहुनो, “नाङकाइ बुमाङ लागाइनाले होनादु। सुए नाङकाइ सात्छा दाङ्नादु?”

21 येसुए तोबाङकाइ जुवाफ पितोले ङाहुनो, “दिगोरे जेत गे लोङुनुङ त्याङ निङ साक्खाले काते थोम्‍बेसिले थानिदु।

22 मोसाए निङकाइ खतनाको रिति पिते नानिदु, (थासा बे तो मोसाको तर्फङि माथा, तर ज्युज्यु च्याब्ज्युपालिङि थादु), रओइ दिसिसा इस्याङङा निङए मिकाइ खतना लोङ्‍नुदु।

23 मोसाको राजगाल भङ्‍ग एमाथा ङाते सुओइ मिए दिसिसा इस्याङङा खतना यासिनन्या, गे गुरि दिका मिकाइ दिसिसा इस्याङङा साक्खाले चिजाते पिहुनुङ ङाते हाराकाइ निङ गाइनामा रागे यासिनिदु?

24 उगो योते माथा तर ठिक पाराए निया लोङ्‍नो।”

हारा का ख्रिस्ट थादु?

25 यरुसलेमको हानिका मिपालिए यास्योङान, “हारा तोबाङए सात्सा दाङ्‍योङ्दु मि यै माथा?

26 योनो, का बे हाङहाङति चिज्याङ्‍ले होदु, तर तोबाङए काकाइ हाराओइ माङायोङ। हारा का नाइ ख्रिस्ट थादु ङाते धर्मको खाम चिठेन्योङ्‍दुपालि छ्‍यात नाइ थासायोङ्नो?

27 तर नि साइदु का मि कुताङि केलान। तर ख्रिस्ट केल्दु बेरे बे तो कुताङि केल्दु ङाते सुएओइ था मासाइ।”

28 त्याङ येसुए मन्दिरङा चिठेनुले नाहुदु बेरेङ तोए जेखा सारेए ङाहुनो, “निङए गाइकाइ ङोसायोङ्दु, त्याङ गाइ कुताङि केल्ङान तोओइ साइनिदु। गाइ गाइथे आलिताङाले मायुङान, तर गाइकाइ ठोचायुत्ङादुगुरि छ्‍यात निदु। निङए तोकाइ माङोसाइ।

29 तर गे तोकाइ ङोसायुन्दु, हाराकाइभुन्या गाइ तोङिनि युङादु थादु। त्याङ तोए गाइकाइ ठोचा युत्ङादु थादु।”

30 यैथाताले तोबाङए येसुकाइ चुम्सा दाङ्‍योङ्नो, तर सुएओइ तोच्युरिते लाʔ मालाङ्‍योङ्नो, हाराकाइभुन्या तोको स्याङ अझै माकेलेतताकि थ्यो।

31 तर योरिको आहे मिपालिए येसुकाइ बिस्वास लोङ्‍योङ्नो। तोबाङए यास्योङान, “हारा ख्रिस्ट युताले ओइ काए लोङुदु डोरेपालि भुन्दा आहे डोरे तोए लोङुदु थाङुन रा?”

येसुकाइ चुम्सा दाङ्‍योङ्नो

32 योरिए येसुको सुचिते चर्चा लोङ्‍योङ्‍ले नायोङ्दु फरिसिपालिए सायोङ्नो त्याङ ठेमुपालिए ङा फरिसिपालिए येसुकाइ चुम्साको लागि मन्दिरको पाल्यापालिकाइ ठोयोङ्नो।

33 येसुए ङाहुनो, “अझै उछिन्चा स्याङतेका गाइ निङनामा थाङादु, तोङिलिबि गाइ गाइकाइ ठोचा युत्ङादुकोते याङादु।

34 निङए गाइकाइ दाङ्‍योङ्‍ङादु तर माखालाम, त्याङ गाइ थाङादु ठाइङा निङ वाङ्सा ओइ माथाङ।”

35 त्याङ यहुदिपालि उस्तेबाङङा किङास्सियोङान, “का कुता हेन्छा सोले होदु, त्याङ निए काकाइ खालाम्सा माथाङ? हारा का ग्रिकपालिको आन्तारेङङा ठेठेमेरमेर थाते होयोङ्‍दु यहुदिपालिकोते याताले ग्रिकपालिकाइ चिठेन्सा आलिदु?

36 काए यासिदु का वाखे हारा थादु? ‘निङए गाइकाइ दाङ्‍योङ्‍ङादु, तर माखालाम त्याङ गाइ याङादु ठाइते निङ वाङ्सा माथाङ’?”

मोदु षोङको पाङ्‍कु

37 चाडको लिबिको इस्याङ अर्थात् चाडको मुख्य इस्याङङा थेङ्‍ताले येसुए जेखा सारेते इन्या ङाहुनो, “यदि सुओइ लाकायानन्या गाइकोते एकेला त्याङ एतुना।

38 त्याङ गाइच्युरिते बिस्वास लोङुदुए, दोमाङए यासिदु ओनि, तोको लोङ्सेङि मोले होदु पाङ्‍कुको षोङपालि लेत्दु।”

39 तर का खाम येसुए उल्फो लुङ्‍गुरिको सुचिते यासिले होथ्यो, त्याङ तो उल्फो लुङ्‍गुरि तोच्युरिते बिस्वास लोङ्‍योङ्दुपालिए खालाम्सा सोयोङ्ले नायोङ्‍थ्यो। हाराकाइभुन्या उल्फो लुङ्‍गुरि नालेका ओइ परमेस्वरए मापितोकि थ्यो। हाराकाइभुन्या येसुको महिमा नालेका माथाताकि थ्यो।

उस्तेबाङङा मिपालि किब्रेन्‍सियोङान

40 का खाम सायोङ्दु हानिकाए यास्योङान, “का बे छ्‍यात नाइ अगमवक्ता सो।”

41 बेगालेपालिए ङायोङ्नो, “का ख्रिस्ट थादु।”

तर हानिकाए यास्योङान, “हारा ख्रिस्ट गालिलङि केल्दु रा?

42 हारा दोमाङए मायासिताकि, ख्रिस्ट दाउदको बंसङि ङा दाउदकोइ देसे बेथलेहेमङि केल्दु ङाते?”

43 यैथाताले मिपालिको आन्तारेङङा येसुको कारनए फाटो थाहान।

44 तोबाङमध्ये हानिए येसुकाइ चुम्सा दाङ्‍योङ्नो, तर येसुकाइ सुएओइ लाʔगुरि मालागायोङ्नो।

यहुदि धर्म चिठेन्योङ्‍दुको अबिस्वास

45 त्याङ मन्दिरको पाल्यापालि ठेमुपालिकोते ङा फरिसिपालिकोते केल्योङान। तोबाङए काबाङकाइ ङायोङ्नो “निङए तोकाइ हाराकाइ माकेल्नुन?”

46 पाल्यापालिए जुवाफ पियोङ्नो, “का मिए ओनि बे सुओइ मिए कुताले ओइ माचिज्याङान।”

47 फरिसिपालिए काबाङकाइ ङायोङ्नो, “निङ ओइ बहकैनिन रा कुनि?

48 हारा धर्मको खाम चिठेन्योङ्दु अथवा फरिसिपालिङि सुए ओइ तोच्युरिते बिस्वास लोङ्‍योङ्ले नायोङ्दु?

49 तर का योरि, काबाङए राजगाल मासायोङ, काबाङए षाम्पे खालाम्योङ्दु।”

50 तोबाङमध्ये दिका निकोदेमस, का हाबि दिखेप येसुकोते केल्‍ले होथ्यो, तोए ङाहुनो,

51 “हारा निको राजगालए साक्खालेङि हाबि तो मिको सुचिते मासाइमारा ङा तोए हारा लोङुले नाहुदु तो मासाइमारा तोकाइ गाल्प्या लागाइदु रा?”

52 तोबाङए तोकाइ जुवाफ पियोङ्‍नो, “हारा नाङ ओइ गालिलको थानादु? दोमाङ दाङ्‍तुनाले योहो, त्याङ नाङए निहुनादु, गालिलङि अगमवक्ता मालेत ङाते।” [

53 त्याङ साक्खाले मिपालि उस्ते-उस्तेबाङको नेमदाइ यायोङान।

मान्द्रेसिङनिकाइ चिमोहुनो

8

1 तर येसु जैतुन डन्डिते याहान।

2 येसु दि बछिन्टे नाइ फिरि मन्दिरङा युवान, त्याङ साक्खाले मिपालि येसुकोते केल्योङान, त्याङ येसु होताले तोबाङकाइ चिठेनुनो।

3 सास्तर सायोङ्दुपालि ङा फरिसिपालिए दिका मान्द्रेसिङनिकाइ चुम्योङ्तोले केल्योङ्नो त्याङ तोकाइ आन्तारेङङा चिथेङ्‍योङ्नो।

4 तोबाङए येसुकाइ ङायोङ्‍नो, “गुरुज्यु, का चामाइचा मान्द्रेसिङको जेतते चिचुम्सिले होदु।

5 राजगालङा मोसाए काबाङकाइ णिङए तुप्नो ङाते निकाइ बक्‍के पिते नाइदु। नाङए काको सुचिते हारा ङाहुनादु?”

6 तर तोबाङए येसुको बाटेसाइ लोङ्‍साकाइ ङा येसुच्युरिते अभियोग लागाइसा इथान्दु रा ङाते काओनि ङायोङ्ले नायोङ्‍थ्यो। येसुए नुसिताले बुइङा छ्‍युम्पिए ठेहुनो।

7 तर तोबाङए येसुकाइ आयुत्योङ्‍दुको आयुत्योङ्दु लोङ्‍को दुम्तेलिबि येसु स्रेताले तोबाङकाइ ङाहुनो, “निङ‍ङा नाʔलेका लुप मालोङ्दु मिए तो चामाइचाकाइ साक्खालेङि हाबि णिङए एतुपो।”

8 त्याङ फिरि नुसिताले येसुए बुइङा छ्‍युम्पिए ठेहुनो।

9 तर तोबाङए का साइते लिबि जेखाङि उच्यातेका दि-दिका यासिते यायोङान, त्याङ येसु तो चामाइचानामा दिक्‍काचा थाहान, त्याङ तो चामाइचा गुरि येसुको हाबि थेङ्‍सिताले होकान।

10 तो चामाइचाकाइ योतोले ङाहुनो, “ए चामाइचा तोबाङ कुता यायोङान? हारा सुएओइ नाङकाइ दन्ड मापियोङ्नान्?”

11 तोए ङाहुनो, “प्रभु सुएओइ मापियोङ्‍ङान।”

येसुए ङाहुनो, “गे ओइ नाङकाइ दन्ड मापि। या, त्याङ फिरि लुप मालोङे।”]a

येसु अन्तर्मादातेको आथाङ

12 येसुए फिरि तोबाङकाइ ङाहुनो, “गाइ अन्तर्मादातेको आथाङ थाङादु। गाइको लिबि चावादु उखिङछोछोङा चावाको मापाराइ तर तोए लेकको आथाङ खालामुदु।”

13 त्याङ फरिसिपालिए येसुकाइ ङायोङ्नो “नाङए नाङथेको सुचिते छ्‍यातखाम पिहुनाले नाहुनादु। नाङको छ्‍यातखाम छ्‍यात माठहरै।”

14 येसुए जुवाफ पिहुनो, “गे गाइथेको सुचिते छ्‍यातखाम पिहुन्ले ओइ गाइको छ्‍यातखाम छ्‍यात निदु। गाइ कुताङि युङान त्याङ गाइ कुता याङाले होङादु ङाते गाइ साइङादु, तर गाइ कुताङि युङान त्याङ कुता याङाले होङादु ङाते निङ गुरि मासाइ।

15 निङए मिको पाराए निया लोङ्नुदु। गे सुकोओइ निया मालोङ।

16 गे निया लोङुनले ओइ गाइको निया छ्‍यात ठहरैदु। हाराकाइभुन्या निया लोङ्सा गाइ दिक्‍काचा माथा, तर गाइ ङा गाइकाइ ठोचायुत्ङादु गाइको आपा होदु।

17 निङको राजगालङा ओइ निसका मिको छ्‍यातखाम छ्‍यात ठहरैदु ङाते ठेसिले होदु।

18 गाइको सुचिते गे गाइथे नाइ छ्‍यातखाम पिहुन्दु, त्याङ गाइकाइ ठोङादु आपाए गाइको सुचिते छ्‍यातखाम पिहुदु।”

19 तोबाङए येसुकाइ ङायोङ्नो,

“नाङको आपा कुता होदु?” येसुए जुवाफ पिहुनो, “निङए गाइकाइ ओइ माङोसाइ त्याङ गाइको आपाकाइ ओइ माङोसाइ। निङए गाइकाइ ङोसायोङ्‍ङाका गाइको आपाकाइ ओइ ङोसाइनुथ्यो।”

20 का खाम येसुए मन्दिरङा चिठेनुदु बेरे ठेम्बु दरिसा ठाइको खेर्ते ङाहुले नाहुथ्यो। त्याङ सुएओइ येसुकाइ माचुम्योङ्नो, हाराकाइभुन्या येसुको स्याङ नालेका माकेलेतताकि थ्यो।

गाइ याङादु ठाइते निङ हेन्को माथाङ

21 येसुए फिरि तोबाङकाइ ङाहुनो, “गाइ याओइ याङादु, त्याङ निङए गाइकाइ दाङ्‍योङ्‍ङादु, त्याङ निङ निङथेको लुपङा सिनिदु। गाइ याङादु ठाइते निङ वाङ्‍को माथाङ।”

22 यहुदिपालिए ङायोङ्नो, “का बे उस्ते नाइ पो सात्छिदु रा कुनि? हाराकाइभुन्या काए, ‘गाइ याङादु ठाइते निङ वाङ्‍को माथाङ’ ङाते यासिदु।”

23 त्याङ येसुए तोबाङकाइ ङाहुनो, “निङ न्हाङाको थानिदु। गाइ ह्‍याङाको थाङादु। निङ का अन्तर्मादातेको थानिदु। गाइ का अन्तर्मादातेको माथा।

24 गे निङकाइ ङानिङादु, ‘निङ निङथेको लुपते सिनिदु।’ हाराकाइभुन्या गाइ तो नाइ थाङादु ङाते निङए बिस्वास मालोङ्नुनन्या निङथेको लुपते सिनिदु।”

25 तोबाङए येसुकाइ आयुत्योङ्नो, “नाङ सु थानादु त्याङ?”

येसुए तोबाङकाइ ङाहुनो, “गाइ तो नाइ थाङादु, तोको सुचिते गे निङकाइ हाबिङिनि नाइ ङानिङाले नानिङादु।

26 गे निङको सुचिते ङाʔसा खाम ङा निया लोङ्‍सा खाम आहे नाइ होदु। तर परमेस्वरङि गे सायुन्दु खाम नाइ गे अन्तर्मादातेकाइ ङाहुन्दु।”

27 आपाको सुचिते येसुए यासिले होदु ङाते तोबाङए मागोयोङ्‍नो।

28 यैथाताले येसुए ङाहुनो, “निङए मिको चाकाइ ह्‍याते लाङ्नुदु (अर्थात् क्रुसते) बेरेङ गाइ तो नाइ थाङादु ङाते निङए थासाइनुदु, त्याङ गे गाइथेको अधिकारते हाराओइ मालोङ, तर आपाए चिठेन्ङादु खामपालि लोङुन्दु ङाते साइनिदु।

29 गाइकाइ ठोचायुत्ङादु गाइनामा होदु। तोए गाइकाइ दिक्‍काचा मावार्ताताङाकि, हाराकाइभुन्या गे सधैँ तोकाइ चिताङ्सा जेत लोङुन्दु।”

30 येसुए का खाम चिज्याङ्‍दु बेरेङ आहेए येसुकाइ बिस्वास लोङ्‍योङ्नो।

अब्राहामको खलक

31 येसुए उस्तेच्युरिते बिस्वास लोङ्‍योङ्‍दु यहुदिपालिकाइ ङाहुनो, “निङ गाइको वाखेते थानिनन्या निङ छ्‍यात नाइ गाइको लाबोनपालि थानिदु।

32 त्याङ निङए छ्‍यात हारा सो ङाते साइनिदु, त्याङ छ्‍यातए निङकाइ स्वतन्त्र लोङ्निदु।”

33 तोबाङए येसुकाइ जुवाफ पियोङ्‍नो, “नि अब्राहामको खलक थाइदु, त्याङ नालेका सुको ओइ दर्मायाचा माथातिनिकि ‘निङ स्वतन्त्र थानिदु’ ङाते कुनि ङाहुनादु?”

34 येसुए तोबाङकाइ जुवाफ पिहुनो, “छ्‍याततिनि गे निङकाइ ङानिङादु, लुप लोङ्‍योङ्‍दु साक्खाले लुपको स्युन्डुरि थायोङ्दु।

35 स्युन्डुरि सधैँ नेमते माहो तर चागुरि सधैँ नेमते होदु।

36 यैथाताले चाए निङकाइ स्वतन्त्र लोङ्‍‍निनन्या निङ छ्‍याततिनि नाइ स्वतन्त्र थानिदु।

37 गाइ साइङादु, निङ अब्राहामको खलक थानिदु। तर निङए गाइकाइ सात्सा दाङ्‍योङ्‍ङादु, हाराकाइभुन्या गाइको वाखेए निङ‍ङा ठाइ माखालाम।

38 गे गाइको आपाको उपस्थितिते निहुन्दु थोपालि गे ङाहुन्दु। निङए ओइ निङको आपाङि साइनुदु खामपालि जुकुन लोङ्नुदु।”

39 तोबाङए येसुकाइ ङायोङ्नो, “निको आपा बे अब्राहाम थादु।” येसुए तोबाङकाइ ङाहुनो,

“निङ अब्राहामको खलक थानिका बे अब्राहामए लोङुदु जेत नाइ निङए लोङ्‍नुथ्यो।

40 गे परमेस्वरङि सायुन्दु छ्‍यात निङकाइ ङानिङाले नानिङादु, तर नाले निङए गाइकाइ सात्सा दाङ्‍योङ्‍ङादु। अब्राहामए काओनि जेत मालोङुनो।

41 निङको आपाए लोङुदु जेत नाइ निङए लोङ्नुदु।”

तोबाङए येसुकाइ ङायोङ्नो, “नि मान्द्रेसिङङि निकिदु माथा। निको आपा दिका जुकुन होदु, तो परमेस्वर थादु।”

42 येसुए तोबाङकाइ ङाहुनो, “परमेस्वर निङको आपा थाका बे निङए गाइकाइ जेसिकेन्योङ्‍ङाथ्यो, हाराकाइभुन्या गाइ परमेस्वरङि लेत्‍ते युङान। गाइ गाइथे आलिताङाले युङादु माथा। तर तोए गाइकाइ ठोचायुत्ङान।

43 गे ङानिङादु निङए हाराकाइ मागो? हाराकाइभुन्या निङए गाइको वाखे नासाइसा माथाङ।

44 निङ निङथेको आपा दियाबलसको थानिदु, त्याङ निङको आपाको आलि याचिगाप्साकाइ निङ चालिसिनिले होनिदु। तो बे हाबिङि नाइ नोम्‍बोकाइ सात्छा मि थ्यो, त्याङ छ्‍यातनामा तोकाइ हाराओइ चे मानि। हाराकाइभुन्या तोनामा हाराओइ छ्‍यात माहो। त्याङ तोए माछ्‍यात्दु खाम चिज्याङ्‍दु बेरेङ तोए उस्तेको पाराए चिज्याङ्दु, हाराकाइभुन्या तो माछ्‍यात्दु थादु त्याङ माछ्‍यात्दुको आपा थादु।

45 “गाइ छ्‍यात चिज्याङ्‍ङादु तर निङए गाइकाइ बिस्वास मालोङ।

46 निङङिनि सुए गाइकाइ लुपको गाल्प्या लागाइसा थाङ्‍योङ्‍ङादु, यदि गाइ छ्‍यात चिज्याङ्‍ङानन्या हाराकाइ निङए गाइच्युरिते बिस्वास मालोङ?

47 परमेस्वरको मिए परमेस्वरको खाम नासाइदु। निङ परमेस्वरको माथा त्यैथाताले निङए मानासाइ।”

येसु ङा अब्राहाम

48 यहुदिपालिए येसुकाइ ङायोङ्नो, “हारा निए ङावादु का खाम ठिक माथा रा, नाङ सामरि थानादु त्याङ नाङकाइ बुमाङ लागाइनाले होनादु?”

49 येसुए जुवाफ पिहुनो, “गाइकाइ बुमाङ मालागाइताङाकि, तर गे गाइथेको आपाको बेद लोङुन्दु, त्याङ निङए गुरि गाइको माबेद लोङ्‍योङ्‍ङादु।

50 तर गे गाइथेको महिमा मादाङ, दिका होदु तोए महिमा दाङुदु त्याङ फैसला लोङुदु।

51 छ्‍याततिनि गे निङकाइ ङानिङादु, यदि सुए ओइ गाइको वाखे पालना लोङुनोन्या तो कुतालेओइ सिको मापाराइ।”

52 यहुदिपालिए येसुकाइ ङायोङ्नो “नाङकाइ पक्‍कै बुमाङ लागाइनादु नाइ थादु। अब्राहाम सियान त्याङ अगमवक्तापालिओइ सियोङान, तर नाङए ङाहुनादु, ‘सुएओइ गाइको वाखे पालना लोङुनोन्या तो कुतालेओइ सिको मापाराइ।’

53 हारा नाङ निको ज्युज्यु च्याब्ज्यु अब्राहामभुन्दा जेखा थानादु? तो सियान, त्याङ अगमवक्तापालि ओइ सियोङान। नाङए गुरि नाङथेकाइ सु थाङादु ङाते ङासिनादु?”

54 येसुए जुवाफ पिहुनो, “यदि गे गाइथेको महिमा लोङ्नुङ्न्या गाइको महिमा फोसोरो याथादु। गाइकाइ महिमा पिसाकाइ गाइको आपा होदु। तोकाइ निङए ‘निको परमेस्वर ङानुदु।’

55 निङए तोकाइ माङोसाइतुनुकि, तर गे तोकाइ ङोसायुन्दु। गे तोकाइ माङोसाइ ङाहुनुङ्न्या गाइ निङ ओनि माछ्‍यात ठहरैसिङादु। तर गे तोकाइ ङोसायुन्दु, त्याङ तोको वाखे पालना लोङुन्दु।

56 निङको ज्युज्यु च्याब्ज्यु अब्राहाम गाइको इस्याङ योसाकाइ आठ्‍ठे ताङ्‍ले होथ्यो, त्याङ तोए निहुनो त्याङ ताङान।”

57 यैथाताले यहुदिपालिए ङायोङ्‍नो, “नाङ नालेका ओइ वाल्ङाचिप दाङ मागाप्‍तानाकि त्याङ हारा अब्राहामकाइ निते नाहुनादु?”

58 येसुए तोबाङकाइ ङाहुनो, “छ्‍याततिनि गे निङकाइ ङानिङादु, अब्राहाम भुन्दा हाबिङि नाइ गाइ होʔङाले होʔङादु।”

59 त्याङ तोबाङए येसुकाइ तुप्सा ङाते णिङ रुयोङ्नो तर येसु षुल्सिताले मन्दिरङि प्रिङदाइ लेत्‍ताले याहान।

a 

7:53–8:11 आहे खारु पान्डुलिपिपालिङा का खन्ड माइखालाम।

निʔदुङि नाइ सोमकाना थादुकाइ निसा लोङु‍नो।

9

1 तोङिनि याले होदुका येसुए दिका निʔदुङि नाइ सोमकाना थादुकाइ निहुनो।

2 येसुको लाबोनपालिए तोकाइ आयुत्योङ्नो, “गुरुज्यु, सुए लुप लोङुनो थाङुन, काए रा काको आमा आपाए, त्याङ का सोमकाना निकान?”

3 येसुए जुवाफ पिहुनो, “काए ओइ लुप मालोङ्तोकि त्याङ काको आपा आमाए ओइ, तर परमेस्वरको जेत का मिको लेकङा एचिखेत्से ङाते का कारनए सोमकाना थाहान।

4 गाइकाइ ठोचा युत्ङादुको जेतपालि निए उनि होदु बेरे नाइ लोङको माइदु। उखिङ्दु, त्याङ सुएओइ जेत लोङ्‍को माथाङ।

5 गाइ अन्तर्मादातेङा होङादुका गाइ अन्तर्मादातेको आथाङ थाङादु।”

6 का खाम ङातोले येसुए बुइङा उस्तोकुनो, त्याङ उस्तोए नासा मान्तोले तो मानुदु नासा तोको मेसेते लागाइते पिहुनो।

7 त्याङ येसुए तोकाइ ङाहुनो, “या सिलोआमको (काको पुर्तुङ्‍गा गुरि ठोसिदु थादु) गारिङा यातानाले टोल्से।” तो याताले टोल्सिन त्याङ निसा थाताले बुरुसिन।

8 तोको योन्दापालि ङा तोकाइ तेन आमातुदु नियोङ्दुपालिए ङायोङ्नो, “होताले तेन आमातुदु मि हारा यै माथा?”

9 हानिकाए ङायोङ्नो, “का त्यै थादु।”

बेगालेपालिए यास्योङान, “माथा, का तो ओनि इचिनिस्दु।” तोए ङाहुनो, “गाइ त्यै थाङादु।”

10 तोबाङए तोकाइ आयुत्योङ्नो, “नाङको मेसे कुनि टाङान त्याङ?”

11 तोए जुवाफ पिहुनो, “येसु यास्योङ्दु दिका मिए नासा मान्तोले गाइको मेसेते लागाइते गाइकाइ ङाङान, ‘सिलोआमङा या, त्याङ टोल्से।’ त्याङ गाइ याताङाले टोल्सिङान, त्याङ निसा थाङुनुङ।”

12 तोबाङए तोकाइ ङायोङ्नो, “तो कुता होदु त्याङ?”

तोए ङाहुनो, “गाइ मासाइ।”

फरिसिपालिए आयुत्योङ्नो

13 काताङ सोमकाना थादु तो मिकाइ तोबाङए फरिसिपालिकोते केल्योङ्नो।

14 येसुए नासा मान्तोले तोको मेसे टाङ्ते पिहुदु इस्याङ दिसिसा इस्याङ थ्यो।

15 फरिसिपालिए तोकाइ आयुत्योङ्नो, “नाङए कुनि निसा थाङुनान?” तोए तोबाङकाइ ङाहुनो, “तोए गाइको मेसेते नासा मान्तोले लागाइते पिङान, त्याङ गाइ टोल्सिङान त्याङ निसा थाङुनुङ।”

16 फरिसिपालि हानिकाए यास्योङान, “तो मि परमेस्वरङि युदु माथा, हाराकाइभुन्या तोए दिसिसा-इस्याङ पालना मालोङ।”

तर बेगालेपालिए ङायोङ्नो, “कुनि लुपि मिए का ओनि डोरे लोङ्‍को थाङुदु?” त्याङ तोबाङको आन्तारेङङा फाटो थाहान।

17 तोबाङए तो सोमकानाकाइ फिरि आयुत्योङ्नो, “तोए नाङको मेसे टाङ्‍ते पितानाले, नान तोको सुचिते नाङए हारा ङाहुनादु?”

तोए जुवाफ पिहुनो, “तो अगमवक्ता थादु।”

18 मेसेए निहुदु मिको आपा-आमाकाइ उरोतोले माआयुत्योङ्दुका यहुदिपालिए तो सोमकाना थ्यो त्याङ निसा थाङुनो ङाते बिस्वास मालोङ्‍योङ्नो।

19 त्याङ फरिसिपालिए तोबाङकाइ आयुत्योङ्नो, “हारा का निङको चा थादु, का सोमकाना नाइ थाताले निʔदु थ्यो ङाते ङानुदु? त्याङ नान तोए कुनिगरि निसा थाङुनो?”

20 तोको आपा-आमाए तोबाङकाइ ङायोङ्नो, “नि साइदु का निको चा थादु। त्याङ सोमकाना नाइ थाताले निʔथ्यो।

21 तर नान काए कुनिगरि निसा थाङुनो तो नि मासाइ, अथवा काको मेसे सुए टाङ्‍ते पिहुनो तो ओइ नि मासाइ काको उमेर गाप्को दुम्‍ले होदु, काकाइ नाइ आयुत्‍नो। उस्तेको सुचिते तो उस्ते नाइ चिज्याङ्‍दु।”

22 तोको आपा आमाए का खाम ङायोङ्नो, हाराकाइभुन्या तोबाङ यहुदिपालिङि आरियोङ्थ्यो। हाराकाइभुन्या सुएओइ तोकाइ ख्रिस्ट ङाते स्विकार लोङ्नोन्या तोकाइ योरि नेमङि चिलेत्को माइदु ङाते यहुदिपालि हाबिङि नाइ सहमत थायोङ्ले होयोङ्‍थ्यो।

23 यैथाताले तोको आपा आमाए ङायोङ्नो, “तोको उमेर गाप्ले होदु, तोकाइ नाइ आयुत्‍नो।”

24 त्याङ तोबाङए तो सोमकाना मिकाइ फिरि उरोयोङ्तोले ङायोङ्नो, “परमेस्वरकाइ महिमा पिहो। नि साइदु का मि लुपि थादु।”

25 तोए जुवाफ पिहुनो, “तो लुपि थादु रा माथा तो गाइ मासाइ। दिगोरे खाम जुकुन गाइ साइङादु, गाइ सोमकाना थ्यो तर नाले निसा थाङुन्दु।”

26 त्याङ तोबाङए तोकाइ ङायोङ्नो, “तोए नाङकाइ हारा लोङ्नान? तोए नाङको मेसे कुनि टाङ्‍ते पिनान?”

27 तोए तोबाङकाइ जुवाफ पिहुनो, “गे निङकाइ काताङ नाइ ङाको दुम्निङान, तर निङए मानासाइनुन। नान फिरि हाराकाइ नासाइसा आलिनिदु? निङ ओइ तोको लाबोन थासा आलिनिदु रा कुनि?”

28 तोबाङए तोकाइ काटा-काटाते ङायोङ्नो, “नाङ पो तोको लाबोन थानादु, तर नि बे मोसाको लाबोन थाइदु।

29 निकाइ था निकिदु मोसानामा परमेस्वर चिज्याङ्‍थ्यो, तर निकाइ था मानि का मि गुरि कुताको थादु?”

30 तो मिए जुवाफ पितोले तोबाङकाइ ङाहुनो, “हारा थोम्बेसिलेको खाम! तो कुताङि केलान निङ मासाइ, तर गाइको मेसे तोए टाङ्‍ते पिङान।

31 नि साइदु परमेस्वरए लुपिपालिको खाम मानासाइ तर परमेस्वरङि आरियोङ्दु ङा तोको आलि मानायुदु मिको खाम परमेस्वरए नासाइदु।

32 अन्तर्मादाते दोइकासिदुङिनि नाइ काओनि निʔदुङिनि नाइ सोमकाना थादुको मेसे सुए ओइ टाङ्‍ते पिहुदु खाम कुतालेओइ माइसायान।

33 यदि का मि परमेस्वरङि मायुका तोए हाराओइ लोङ्‍को माथाङ्‍थ्यो।”

34 तोबाङए तोकाइ जुवाफ पियोङ्तोले ङायोङ्नो, “नाङ बे छ्‍यात नाइ लुपङा निʔनाले होनाथ्यो, त्याङ हारा नान निकाइ चिठेन्सा दाङिदु?” त्याङ तोबाङए तोकाइ प्रिङदाइ चिलेत्‍योङ्नो।

लुङ्‍गुरिको सोमकाना

35 तोबाङए तोकाइ प्रिङ चिलेत्योङ्नो ङाते येसुए सायुनो त्याङ तोकाइ भेटाइतोले ङाहुनो, “हारा नाङए मिको चाच्युरिते बिस्वास लोङुनादु?”

36 तोए जुवाफ पितोले ङाहुनो, “प्रभु तो सु थादु? गे तोच्युरिते बिस्वास लोङुन्दु?”

37 येसुए तोकाइ ङाहुनो, “नाङए तोकाइ निहुनाले नाहुनादु, त्याङ नाङनामा चिज्याङ्दु तो नाइ थादु।”

38 तोए ङाहुनो, “प्रभु, गे बिस्वास लोङ्नाङादु,” त्याङ तोए तोकाइ सेवाहुनो।

39 येसुए ङाहुनो, “गाइ नियाको लागि का अन्तर्मादातेङा युङान, हाराकाइभुन्या मानियोङ्दुपालिए एनियोङो त्याङ नियोङ्दुपालि गुरि सोमकाना एथायोङा।”

40 का सायोङ्‍तोले येसुको खेर्ते होयोङ्दु हानिका फरिसिपालिए येसुकाइ ङायोङ्‍नो, “हारा नि ओइ सोमकाना थाइदु त्याङ?”

41 येसुए तोबाङकाइ ङाहुनो, “निङ सोमकाना थानिका बे लुपको गाल्प्या मालागाइथ्यो, तर निङए ‘निए निवादु’ ङानुदु, यैथाताले निङको लुप आहे कालेङका रहैदु।”

येसु आप्रा गोठाइलो

10

1 “छ्‍याततिनि गे निङकाइ ङानिङादु, बेणे गोठाको खाणोङङि दुङङा माबिमारा बेगालेबासाङि बिदु मिगुरि खुयु ङा खुइबा थादु,

2 तर खाणोङङि दुङङा बिदु गुरि बेणेको गोठाइलो थादु।

3 खाणोङते होदु मिए तोको लागि खाणोङ टाङ्‍ते पिहुदु, त्याङ बेणेपालिए तोको सारे सायोङ्दु, त्याङ उस्तेको बेणेपालिको नामे ठाङ-ठाङ्ते उरोहुदु, त्याङ तोबाङकाइ प्रिङदाइ हेनुदु।

4 त्याङ तोए उस्तेको बेणेपालिकाइ प्रिङदाइ चिलेत्को दुम्तेलिबि उस्ते गुरि तोबाङको हाबि-हाबि चावादु, त्याङ बेणेपालिए तोकाइ पोयोङ्दु। हाराकाइभुन्या तोबाङए तोको सारे ङोसायोङ्दु।

5 तर माङोसायोङ्दु मिकाइ तोबाङए मापोयोङ, तर तोङि सुगाप्सियोङ्दु। हाराकाइभुन्या माङोसायोङ्दु मिको सारे तोबाङए माङोसायोङ।”

6 येसुए तोबाङकाइ का आहान ङाहुनो, तर तोए तोबाङकाइ ङाहुदु खाम तोबाङए मागोयोङ्नो।

7 यैथाताले येसुए फिरि तोबाङकाइ ङाहुनो, “छ्‍याततिनि गे निङकाइ ङानिङादु, बेणेपालिको खाणोङ गाइ नाइ थाङादु।

8 गाइभुन्दा हाबि युयोङ्दु साक्खाले खुयु ङा खुइबापालि थायोङ्दु, तर बेणेपालिए तोबाङको खाम मानासायोङ्नो।

9 खाणोङ गाइ नाइ थाङादु, यदि सुओइ गाइङिनि दुङङा बिह्‍यानन्या तो चिमोसिदु, त्याङ दुङ-प्रिङ यासिदु, त्याङ खर्कङा जासिको निʔदु।

10 खुयु बे खुइसा, सात्सा ङा नासिसाकाइ जुकुन केल्दु। गाइ बे तोबाङए लेक एखालाम्योङो त्याङ तो लेक वालछ्‍याल थातिनिका एखालाम्‍योङो ङाते युङान।

11 “गाइ आप्रा गोठाइलो थाङादु। आप्रा गोठाइलोए उस्तेको बेणेपालिको लागि उस्तेको ख्रोओइ दरिकुदु।

12 भाडाको मिगुरि बेणेपालिको उस्तेबाङको गोठाइलोपालि ओनि माथा। तोए बे रुङकुचु केल्दु निहुदु बेरेङ बेणेपालिकाइ तोर्तातोले तो सुगाप्सिदु, त्याङ रुङकुचुए बेणेपालिकाइ चुम्तोले हेनुदु, त्याङ ठेठेमेरमेर लोङ्‍ताहुदु।

13 तो सुगाप्सिदु हाराकाइभुन्या तो भाडाको मि थादु, तोए बेणेको हाराओइ चेʔ मालोङ।

14 “गाइ आप्रा गोठाइलो थाङादु, गे गाइको बेणेपालिकाइ ङोसायुन्दु, त्याङ गाइको बेणेपालिए गाइकाइ ङोसायोङ्‍ङादु।

15 आपाए गाइकाइ ङोसाइङादु ओनि गे ओइ आपाकाइ ङोसायुन्दु, त्याङ गे बेणेपालिको लागि गाइथेको ख्रो दरिकुन्दु।

16 गाइको बेगाले बेणेपालि होयोङ्दु, तोबाङ का गोठाको माथायोङ। तोबाङकाइ ओइ गे केल्को माइदु, त्याङ तोबाङए गाइको सारे सायोङ्दु, त्याङ तोबाङ दिगोरे गोङ्दल थायोङ्दु, त्याङ गोठाइलो ओइ दिक्‍का थादु।

17 “यैथाताले आपाए गाइकाइ जेसिकेन्ङादु, हाराकाइभुन्या गे गाइको ख्रो फिरि फिर्ता काइसा हेतुए दरिकुन्दु।

18 सुएओइ गाइङि गाइको ख्रो काइको माथाङ, तर गे गाइथे आलिताङाले गाइको ख्रो दरिकुन्दु। गाइथेको ख्रो दरिसा अधिकार गाइनामा होदु, त्याङ फिरि काइसा अधिकार ओइ गाइनामा होदु। का बक्‍के गे गाइको आपाङि खालामुन्ले नाहुन्दु।”

19 का वाखेको कारनए यहुदिपालिङा फिरि फाटो केलान।

20 तोबाङङिनि आहेए यास्योङ्थ्यो, “काकाइ बुमाङ लागाइले होदु, त्याङ का बौलाइले होदु। निङए काको खाम हाराकाइ नासाइनुदु।”

21 बेगालेपालिए यास्योङ्थ्यो, “बुमाङ लागाइदु मिको खाम काओनि माथा। हारा बुमाङए सोमकानाको मेसे टाङ्सा थाङुदु रा?”

यहुदिपालिको अबिस्वास

22 यरुसलेमङा मन्दिर दरिसाको चाड थ्यो।

23 का लुम्‍धुङको स्याङ थ्यो। येसु मन्दिर दुङङा सोलोमनको प्रिङकुटिते चावादुइ थ्यो।

24 यहुदिपालि येसुको साक्खाले बासा मुम्सियोङ्ताले आयुत्योङ्नो, “कुतालेका नाङए निकाइ काकादोको लोङ्ते नाइदु? नाङ ख्रिस्ट थानानन्‍या निकाइ प्रस्टै ङाइसे।”

25 येसुए तोबाङकाइ जुवाफ पिहुनो, “गे निङकाइ ङाको दुम्निङाले नानिङादु, तर निङए बिस्वास मालोङ। गाइको आपाको नामेते गे लोङुन्दु जेतए नाइ गाइको छ्‍यातखाम पिहुदु।

26 तर निङए बिस्वास मालोङ, हाराकाइभुन्या निङ गाइको बेणेपालिमध्येको माथा।

27 गाइको बेणेपालिए गाइको सारे सायोङ्दु, त्याङ तोबाङकाइ गे ङोसायुन्दु, त्याङ तोबाङ गाइको लिबि चावायोङ्दु।

28 तोबाङकाइ गे कुतालेओइ माताप्सा लेक पिहुन्दु, त्याङ तोबाङ कुतालेओइ नासिते मायायोङ, त्याङ सुएओइ तोबाङकाइ गाइको लाʔङि कात्‍ते हेन्को माथाङ्‍योङ।

29 गाइको आपाए तो गाइकाइ पिते नाङादु, गाइको आपा साक्खालेङि जेखा निदु। आपाको लाʔङि सुएओइ तोबाङकाइ कात्‍ते हेन्छा माथाङ।

30 आपा ङा गाइ दिक्‍का थाइदु।”

31 यहुदिपालिए येसुकाइ तुप्को ङाते फिरि णिङ रुयोङ्नो।

32 येसुए तोबाङकाइ ङाहुनो, “गे निङकाइ गाइको आपाङि आहे आप्रा जेतपालि चिखेत्‍निङान, तोमध्ये कुन्दु जेतको लागि निङए गाइकाइ णिङए तुप्सा दाङ्‍योङ्‍ङादु।”

33 यहुदिपालिए येसुकाइ जुवाफ पियोङ्नो, “आप्रा जेतको लागि निए नाङकाइ णिङए मातुप, तर नाङथेकाइ इस्वर थाङादु ङाहुनादु कारनए, हाराकाइभुन्या नाङ मि थातानाले ओइ नाङथेकाइ इस्वर चालिसिनादु।”

34 येसुए तोबाङकाइ जुवाफ पिहुनो, “हारा निङको राजगालङा इन्या ठेसिले माहो, ‘गे ङानिङान, निङ देवापालि थानिदु?’

35 यदि परमेस्वरको वाखे पिसिदु मिपालिकाइ तोए देवापालि ङाहुनोन्या दोमाङ भङ्‍ग थासा माथाङ,

36 आपाए उल्फो लोङ्तोले अन्तर्मादातेङा ठोचा युतुदु मिए ‘गाइ परमेस्वरको चा थाङादु’ यासिदु बेरेङ कुनिगरि इस्वर-निन्दा थादु?

37 यदि गे गाइको आपाको जेत मालोङ्नुङन्या गाइच्युरिते बिस्वास मालोङ्नो

38 तर यदि गे आपाको जेत लोङुन्दु रओइ निङए गाइच्युरिते बिस्वास मालोङ्नुनन्या का जेतपालिच्युरिते बिस्वास लोङ्नो। त्याङ निङए थासाइनुदु ङा गोनुदु, हाराकाइभुन्या आपा गाइनामा होदु त्याङ गाइ आपानामा होङादु।”

39 तोबाङए फिरि येसुकाइ चुम्सा दाङ्‍योङ्नो तर येसु तोबाङको लाʔङि चिप्णोत्सिन।

40 त्याङ येसु फिरि यर्दन दाहालबासा तो ठाइङा याहान, तोङा युहन्‍नाए हाबि बप्‍तिस्मा पिहुथ्यो। त्याङ येसु तोङा नाइ होकान।

41 आहे मिपालि येसुकोते केल्सा लागाइसियोङान, त्याङ तोबाङए यास्योङान, “युहन्‍नाए हाराओइ डोरेपालि मालोङुनो, तर युहन्‍नाए काको सुचिते यासिदु खामपालि साक्खाले छ्‍यात सो।”

42 त्याङ तोङा आहेए येसुकाइ बिस्वास लोङ्‍योङ्नो।

लाजरस सिहान

11

1 लाजरस नामेको दिका मि माथाङ्ले होथ्यो। तो मरियम ङा तोको तेते मार्थाको देसे बेथानियाको थ्यो।

2 प्रभुकाइ आसाए उसुप्‍तोले येसुको कोन्टे उस्तेको चिम्याङए पुप्‍ते पिहुदु मरियम का नाइ थादु। काको हु लाजरस माथाङ्थ्यो।

3 का निसका तेतेपालिए येसुकोते इन्या ङाते समचार ठोयोङ्नो, “प्रभु, नाङए जेसिकेन्‍नादु मि नाले माथाङ्ले होदु।”

4 तर का साइतोले येसुए ङाहुनो, “का माथाङए मृत्युते मायाचिलेत, तर का परमेस्वरको महिमाको लागि थादु, हाराकाइभुन्या काए गर्दा परमेस्वरको चाको महिमा एथा।”

5 येसुए मार्था, तोको हुमि ङा लाजरसकाइ जेसिकेनुथ्यो,

6 रओइ लाजरस माथाङ्ले होदु ङाते साइतोले ओइ येसु अझै निसउनि उस्ते होदु ठाइङा नाइ होकान।

7 तोङिलिबि येसुए लाबोनपालिकाइ ङाहुनो, “लौ नान नि फिरि यहुदियाङा बुरुसिते हेन्को।”

8 लाबोनपालिए येसुकाइ ङायोङ्नो, “गुरुज्यु, नोक्खोल जुकुन यहुदिपालिए नाङकाइ णिङए तुप्सा दाङ्‍योङ्नाथ्यो, त्याङ हारा नाङ फिरि तोङा हेन्छा दाङुनादु?”

9 येसुए जुवाफ पिहुनो, “हारा दिउनिङा दिचिप निस घन्टा माथा रा? उनिसे चावादु मि मातान्थो। हाराकाइभुन्या तोए का अन्तर्मादातेको आथाङ निहुदु।

10 तर टाहे चावादु मि तान्थोदु, हाराकाइभुन्या तो मिनामा आथाङ माथा।”

11 तोङिलिबि येसुए तोबाङकाइ ङाहुनो, “निको बान लाजरस आमिले होदु। तर गे तोकाइ आमिदुङि चिस्रेसाकाइ गाइ तोङा याङादु।”

12 लाबोनपालिए येसुकाइ ङायोङ्नो, “प्रभु, तो आमिगुम्‍ले होकानन्या तो जादु।”

13 येसुए तो सिको दुम्दु सुचिते ङाहुले नाहुदु, तर तोबाङए गुरि आमिदु सुचिते यासिदु सो ङाते चालिसियोङान।

14 येसुए तोबाङकाइ प्रस्टै ङाते पिहुनो, “लाजरस सिको दुम्‍ले होदु।

15 निङए बिस्वास लोङ्नो ङाते निङको खातिर गाइ तोङा माहोङादुते ताङ्‍ङाले होङादु। ज्याथालेओइ नि तोकोते हेन्को।”

16 त्याङ दिदुमस यास्योङ्दु थोमाए उस्तेको गोया-लाबोनपालिकाइ ङाहुनो, “लौ नि ओइ हेन्को त्याङ तोनामा नाइ सिको।”

निसका तेते-हुमिकाइ येसुको सान्त्वना

17 येसु केल्ताले लिबि लाजरसकाइ मोसानि राङङा नासिदु ओलि उनि थाहान ङाते थासायुनो।

18 बेथानिया यरुसलेमङि खेर्ते प्राय सुम किलोमिटरको अलम्था पाराइथ्यो।

19 आहे यहुदिपालि मार्था ङा मरियमकोते तोबाङको हुको सुचिते तोबाङकाइ सान्त्वना पिसा केल्योङ्ले होयोङ्‍थ्यो।

20 येसु केल्‍ले होदु ङाते साइतोले मार्था याहान त्याङ येसुकाइ भेटाइयुनो। तर मरियम नेमते नाइ होकान।

21 त्याङ मार्थाए येसुकाइ ङाहुनो, “प्रभु, नाङ काते थानाका बे गाइको हु मासिथ्यो।

22 तर नान ओइ गाइ साइङादु, नाङए परमेस्वरनामा आमातुनादु थो परमेस्वरए नाङकाइ पिनादु।”

23 येसुए तोकाइ ङाहुनो, “नाङको हु फिरि मोदु।”

24 मार्थाए येसुकाइ ङाहुनो, “गाइ साइङादु, हाराकाइभुन्या तो अन्त्यको इस्याङङा रोलाङ्ताले फिरि मोते स्रेदु।”

25 येसुए तोकाइ ङाहुनो, “सियोङ्दुपालिकाइ चिरोलाङ्सा ङा लेक पिसा गाइ नाइ थाङादु। गाइकाइ बिस्वास लोङ्‍ङादु मिगुरि सियानन्या ओइ फिरि मोदु।

26 त्याङ मोयोङ्दु ङा गाइच्युरिते बिस्वास लोङ्‍योङ्‍दु साक्खाले कुतालेओइ मासियोङ। हारा नाङए का बिस्वास लोङुनादु?”

27 तोए येसुकाइ ङाहुनो, “अन्दाइ प्रभु, गे बिस्वास लोङुन्दु, नाङ अन्तर्मादातेङा युनादु ख्रिस्ट परमेस्वरको चा थानादु।”

28 यति ङातोले तो याओइ याहान, त्याङ उस्तेको हुमि मरियमकाइ उरौतोले सुमाक्‍का ङाहुनो, “गुरुज्यु केलेतान, त्याङ नाङकाइ उरौनाले नानादु।”

29 का साइतोले मरियम स्रेताले येसुकोते याओइ याहान।

30 तो बेरेङतेका येसु देसेङा माकेलेतताकि थ्यो, तर येसु हाबि मार्थाए भेटाइयुदु ठाइङा नाइ होले होथ्यो।

31 नेमङा तोकाइ सान्त्वना पिसाकाइ केल्योङ्दु यहुदिपालिए मरियम स्रेताले प्रिङदाइ याओइ यादु नियोङ्तोले तो मोसानि राङङा क्रेप्साकाइ याहान थाङुन ङाते आलियोङ्ताले तोको लिबि लागाइसियोङान।

32 त्याङ मरियम येसु होदु ठाइते यालेत्‍ताले येसुकाइ निहुनो, त्याङ इन्या ङा-ङाते तो येसुको कोन्टेते रोपोसिन, “प्रभु, नाङ काते होनाका बे गाइको हु मासिथ्यो।”

33 त्याङ येसुए तोकाइ क्रेप्ले होदु ङा तोनामा केल्योङ्दु यहुदिपालि ओइ क्रेप्योङ्ले होयोङ्दु निहुदु बेरेङ येसु लुङ्‍गुरिङा आठ्‍ठे नाइ क्रेपठाठा थाहान, त्याङ आठ्‍ठे दु:खित थाहान।

34 येसुए तोबाङकाइ आयुतुनो, “निङए तोकाइ कुता नानुले नानुदु?”

तोबाङए येसुकाइ ङायोङ्नो, “प्रभु, रातानाले योहो।”

35 येसु क्रेपान।

36 यैथाताले यहुदिपालिए ङायोङ्नो, “योनो, येसुए तोकाइ हानि जेसिकेनुथ्यो।”

37 तर हानिकाए ङायोङ्नो, “हारा सोमकानाको मेसे टाङ्ते पिहुदुए का मिकाइ ओइ सिसाङि चिमोसा माथाङ्‍थ्यो रा?”

38 त्याङ येसु फिरि आठ्‍ठे क्रेपठाठा थाताले मोसानि राङङा याहान। का मोसानि राङ दिगोरे आपोङा थ्यो। तोको उगो दिगोरे णिङए टिते नायोङ्‍थ्यो।

39 येसुए ङाहुनो, “णिङ षेʔनो।”

सिदु मिको तेते मार्थाए येसुकाइ ङाहुनो, “प्रभु, याङ‍का बे का नाम्को दुमान थाङुन, हाराकाइभुन्या तो सिदु ओलिउनि थाको दुमान।”

40 येसुए तोकाइ ङाहुनो, “हारा गे नाङकाइ ङानाङादु माथा, नाङए बिस्वास लोङुनानन्या परमेस्वरको महिमा निहुनादु?”

41 तोबाङए णिङ षेयोङ्नो। त्याङ येसुए साङ्‍राड्‍डेटो योतोले ङाहुनो, “हे आपा, गे नाङ‍काइ होहोइ पिनाङादु, हाराकाइभुन्या नाङए गाइको खाम नासाइनान।

42 गाइ साइङाथ्यो, हाराकाइभुन्या नाङए गाइको खाम सधैँ नासाइनादु। तर काते थेङ्‍योङ्दु योरिको खातिर गे का ङानाङादु थादु, हाराकाइभुन्या नाङए गाइकाइ ठोचा युत्ङादु ङाते तोबाङए बिस्वास एलोङ्‍योङो।”

43 त्याङ का खाम ङाको दुम्तेलिबि येसु जेखा सारेए आर्टिकान, “लाजरस, प्रिङदाइ लेत्‍ते रा।”

44 त्याङ सिदु मि तोको लाʔ कोन्टे कुस्यात्रोए छ्‍युसिदुते नाइ ङा खेन मिङए पोरेसिदुते नाइ प्रिङदाइ लेत्‍ताले राहान। येसुए तोबाङकाइ ङाहुनो, “तोको कुस्यात्रो फेत्‍ते पिनो, त्याङ तोकाइ हेन्छा पिनो।”

येसुकाइ सात्सा सड्‍यन्त्र

45 मरियमकोते केल्योङ्दु आहे यहुदिपालिए येसुए लोङुदु जेत नियोङ्तोले तोच्युरिते बिस्वास लोङ्‍योङ्नो।

46 तर तोबाङमध्ये हानिका गुरि फरिसिपालिकोते यायोङान त्याङ येसुए लोङुदु जेतपालि षात्योङ्नो।

47 त्याङ ठेमुपालिए ङा फरिसिपालिए जेखायोरिको सदस्यापालिकाइ उरोयोङ्नो। त्याङ तोबाङकाइ ङायोङ्नो, “नान निए हारा लोङ्‍‍ङि? हाराकाइभुन्या का मिए बे आहे डोरेपालि लोङुले नाहुदु।

48 काकाइ इन्या नाइ तोर्तावानन्या बे साक्खालेए काच्युरिते बिस्वास लोङ्‍योङ्दु त्याङ रोमिपालि केल्योङ्ताले निको उल्फो ठाइकाइ ङा निको डाति निसैकाकाइ नासिते पिइदु।”

49 तर तोबाङमध्ये दिका, कैयाफा नामेको मि तो कालेको साक्खालेङि जेखा ठेमु थ्यो, कैयाफाए तोबाङकाइ ङाहुनो, “निङए हाराओइ मासाइ!

50 साक्खाले राड्‍डे नासिते हेन्छा भुन्दा बे मिपालिको लागि दिका मि सिसा नाइ निङको लागि कल्यान थादु ङाते निङए मागो।”

51 का तोए उस्तेको तर्फङि ङाहुदु माथा, तर तो कालेको साक्खालेङि जेखा ठेमु थादुए राड्‍डेको लागि येसु सिको माइदु ङाते अगमवाणि चिज्याङ्सिदु खाम थादु।

52 तोए का राड्‍डेको लागि जुकुन ङाहुदु माथा तर ठेठेमेरमेर थायोङ्दु परमेस्वरको खलककाइ दिठाइते मुम्साकाइ का ङाहुदुथ्यो।

53 यैथाताले तो इस्याङङि तोबाङए येसुकाइ सात्छा सल्‍लाह लोङ्‍योङ्नो।

54 यैथाताले येसु फिरि यहुदिपालिको आन्तारेङङा हाङहाङति आयाङ्‍का मालाहान, तर तोङि पान्थार-ठाइको खेर्ते पाराइदु एफ्राइम नामेको राडेपाडेङा याहान, त्याङ तोङा लाबोनपालिनामा होकान।

55 यहुदिपालिको निस्तार-चाड खेर्ते केलेत्ले होथ्यो, त्याङ देसे-देसेङि आहे मिपालि उस्ते-उस्तेबाङकाइ सोचि चिलोङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍सिसाको लागि निस्तार-चाड भुन्दा हाबि नाइ यरुसलेमङा यायोङान।

56 त्याङ तोबाङए येसुकाइ दाङ्‍योङ्नो, त्याङ तोबाङ मन्दिरङा थेङ्‍योङ्‍ताले उस्तेबाङङा किङास्सियोङान, “निङ हारा आलिनिदु, हारा तो चाडङा केल्ङुन?”

57 जेखा ठेमुपालिए ङा फरिसिपालिए गुरि येसुकाइ चुम्साकाइ तो कुता होदु ङाते सुएओइ थासाइनुनन्या ङाइसे ङाते बक्‍के पियोङ्ले नायोङ्‍थ्यो।

बेथानियाङा येसुकाइ आसारेनाम आसा उसुपुनो

(मत्ति २६:६-१३; मर्कुस १४:३-९)

12

1 निस्तार-चाडको मतउनि हाबि येसु बेथानियाङा केलान। तोङा लाजरस होथ्यो, तोकाइ येसुए सिदुङि चिमोहुले नाहुथ्यो।

2 तोबाङए येसुको लागि तोङा ङ्‍योणिको इसा उमान्योङ्नो। मार्थाए सेवा-टहल लोङुथ्यो, त्याङ लाजरस गुरि येसुनामा च्यासा होयोङ्‍दुमध्येको दिका थ्यो।

3 मरियमए दि टोके जति आहे मोलेको जटामसिको आसारेनाम आसा केल्तोले येसुको कोन्टेते लागायुनो त्याङ तोको कोन्टे उस्तेको चिम्याङए पुपुनो, त्याङ आसाको बासनाए नेम क्लेङान।

4 तर येसुको लाबोनपालिमध्ये दिका, अर्थात् येसुकाइ चिचुम्सा दाङुदु यहुदा इस्करियोतए ङाहुनो,

5 “का आसारेनाम आसा सुमटिपुरिका उङको ढ्‍याते बेचाइते तो पेपेले फुङ्‍‍गिन्टासिपालिकाइ पिङा माजाथ्यो?”

6 तर तोए फुङ्‍‍गिन्टासिपालिको ख्याल नातोले का खाम चिज्याङ्दु माथाथ्यो, हाराकाइभुन्या तो खुयु थ्यो, पेपेलेको उपान त्यैए नाहुथ्यो, त्याङ तो उपानङि खुयुथ्यो।

7 येसुए ङाहुनो, “काकाइ हाराओइ माङानो, गाइकाइ ठुम्सा इस्याङतेकाको लागि काकाइ तो नाको पिहो।

8 हाराकाइभुन्या फुङ्‍‍गिन्टासिपालि बे निङनामा सधैँ थायोङ्दु तर गाइ बे सधैँ निङनामा होʔको मानि।”

9 यहुदिपालिको दिगोरे जेखा योरिए येसु तोङा होदु ङाते थासायोङ्नो त्याङ तोको खातिर जुकुन माथा, तर येसुए सिदुङि चिमोहुदु लाजरसकाइ ओइ योसा ङाते तोबाङ केल्योङ्ले होयोङ्थ्यो।

10 यैथाताले जेखा ठेमुपालिए लाजरसकाइ ओइ सात्सा सल्‍लाह लोङ्‍योङ्नो।

11 हाराकाइभुन्या तोए गर्दा नाइ यहुदिपालिमध्ये आहे मिपालि ब्रेन्सियोङ्‍ताले येसुच्युरिते बिस्वास लोङ्सा लागाइसियोङ्ले होयोङ्‍थ्यो।

यरुसलेमङा येसु बिह्‍यान

(मत्ति २१:१-११; मर्कुस ११:१-११; लुका १९:२८-४०)

12 बाठ्‍ठेको इस्याङ चाडङा केल्योङ्दु जेखा योरिए येसु यरुसलेमङा वाङ्ले होदु ङाते सायोङ्नो।

13 मिपालिए खजुरको डाङारेपालि केल्योङ्तोले येसुकाइ जुजु खुम्साकाइ आर्टिते लेत्योङान, “होसन्‍ना! परमप्रभुको नामेते युदुए डुडु एखालामो! इस्राएलको धनैए डुडु एखालामो।”

14 त्याङ गधाको दिका हुचा खालाम्तोले येसु तोच्युरिते लुनान, का ओनि ठेसिले होदु,

15 “सियोनको चामाइ माआरिए।

योहो, नाङको धनै गधाको बछेडाच्युरिते लुन्ताले केल्‍ले होदु।”

16 का खामपालि येसुको लाबोनपालिए हाबि गोको माथाङ्‍योङ्नो। तर येसुको महिमा थाको दुम्तेलिबि का खाम येसुको सुचिते ठेसिले होथ्यो, त्याङ का जेत येसुको लागि तोबाङए लोङ्‍योङ्दु थादु ङाते तोबाङए चालिसियोङान।

17 येसुए लाजरसकाइ मोसानि राङङि उरोतोले सिदुङि चिमोहुदु बेरेङ येसुनामा होयोङ्दु योरिको मिपालिए येसुको छ्‍यातखाम पिते नाइ नायोङ्नो।

18 येसुए का डोरे लोङुले नाहुथ्यो ङाते सायोङ्दुए ओइ योरिए येसुकाइ भेटाइसा यायोङ्थ्यो।

19 फरिसिपालिए उस्तेबाङङा किङास्सिसा लागाइसियोङान, “योनो, निङिनि हाराओइ थासा माथाङ। निनुले नानुदु, अन्तर्मादाते नाइ तोको लिबि लागाइसिको दुमान।”

उस्ते सिसाको सुचिते येसुए ङाहुनो

20 चाडङा आराधना लोङ्सा यायोङ्दुपालिमध्ये हानिका गुरि ग्रिकपालि ओइ थ्यो।

21 तोबाङए गालिलको बेथसेदाङा होदु मि फिलिपकोते केल्योङ्ताले इन्या ङाते सेवायोङ्नो, “ठाकुर, निए येसुकाइ भेटाइसा आलिइदु।”

22 फिलिपए याताले आन्द्रियासकाइ ङाहुनो, त्याङ आन्द्रियास ङा फिलिप यायोङ्‍ताले येसुकाइ ङायोङ्‍नो।

23 येसुए तोबाङकाइ जुवाफ पिहुनो, “मिको चाको महिमित थासा स्याङ केलेत्ते होदु।

24 छ्‍याततिनि, गे निङकाइ ङानिङादु, जाछोको गुरि नासाङा पाराइताले मासिह्‍यानन्या तो दिक्‍काचा थादु। तर तो सिह्‍यानन्या तोए आहे से चिसेकुदु।

25 उस्तेको ख्रोकाइ जेसिकेनुदुए तो चितामुदु, तर उस्तेको ख्रोकाइ का अन्तर्मादातेङा दुर्छ्‍या चालिसिदुए गुरि कुतालेओइ मासिसा लेकको लागि तो चिमोते नाहुदु।

26 सुएओइ गाइको सेवा लोङ्‍ङानन्या तोए गाइकाइ एपोङा त्याङ गाइ थाङादु ठाइते नाइ गाइको सेवकओइ थादु। सुएओइ गाइको सेवा लोङ्‍ङानन्या आपाए तोको कदर लोङुदु।

27 “नान गाइको ख्रो क्रेपठाठा थाले होदु, त्याङ गे हारा ङाङु? आपा, गाइकाइ का खोरिको स्याङङिनि चिमोङा। यैथादुए नाइ गाइ का स्याङतेका केलेत्ङाले होङादु।

28 हे आपा, नाङको नामेको महिमा लोङो।”

त्याङ साङ्‍राड्‍डेङि दिगोरे इन्याङ यासिदु सारे युवान, “गे तो महिमा लोङुन्ले नाहुन्दु, त्याङ फिरि लोङुन्दु।”

29 तोङा थेङ्‍योङ्दु योरिए का खाम साइते यास्‍योङान, “का सर्ग्या गुणुङ्सिदु थादु।” बेगालेपालिए यास्योङान, “साङ्‍राड्‍डेमि येसुनामा चिज्याङ्‍दु थादु।”

30 येसुए जुवाफ पिहुनो, “का सारे गाइको लागि माथा, तर निङको लागि थादु।

31 का अन्तर्मादातेको निया थादु बेरेङ का अन्तर्मादातेको सासक प्रिङदाइ चिसिदु।

32 त्याङ गाइ का अन्तर्मादातेङि लाङ्‍‍‍‍‍सिङादु बेरेङ गे साक्खाले मिपालिकाइ गाइथेटो वाङ्सा लोङुन्दु।”

33 येसु कुन्दुनि पाराए सिदु ङाते तोको संकेत पिसाकाइ तोए का ङाहुथ्यो।

34 योरिए येसुकाइ आयुत्योङ्नो, “ख्रिस्ट सधैँ मोले होदु ङाते निए राजगालङि साइवाले नावादु। नाङए कुनि ङाको थाङुनादु, ‘मिको चा लाङ्‍‍‍सिकोइ माइदु?’ ‘का मिको चा’ गुरि सु थादु?”

35 येसुए तोबाङकाइ ङाहुनो, “अझै उछिन्चा कालेतेका आथाङ निङनामा होदु। आथाङ निङनामा होदुका आयाङ्‍का लाने, हाराकाइभुन्या उखिङछोछोए निङकाइ एमाकोङ्ने। सुओइ उखिङछोछोङा चावाका लाहानन्या तोए उस्ते कुता याङाले होङादु ङाते था मासाइ।

36 आथाङ निङनामा होदु बेरेङ नाइ निङए आथाङकाइ बिस्वास लोङ्‍नो। त्याङ निङ आथाङको खलक थानिदु।” का खाम ङाको दुम्तेलिबि येसु तोङिनि याहान, त्याङ तोबाङङि षुल्सिताले होकान।

37 येसुए तोबाङको हाबि आहे डोरेपालि लोङुले नाहुथ्यो तैओइ तोबाङए तोच्युरिते बिस्वास मालोङ्‍योङ्नो।

38 का आवस्यक थ्यो, हाराकाइभुन्या यसैया अगमवक्ताको वाखे एयागापा,

“हे परमप्रभु, निको वाखे सुए बिस्वास लोङुनो?

त्याङ परमप्रभुको बुता सुनामा चिखेत्सिन?”

39 यैथाताले तोबाङए बिस्वास लोङ्‍को माथाङ्‍योङ्नो, हाराकाइभुन्या यसैयाए फिरि काओनि यासिले होदु,

40 “परमेस्वरए तोबाङको मेसे टिहुले नाहुदु।

त्याङ तोबाङको लोङ्से कठोर लोङुले नाहुदु।

इन्याङगरि तोबाङए मेसेए एमानियोङो

त्याङ लोङ्सेए गोको एमाथाङ्‍योङो

नतरा बे तोबाङ बुरुसियोङ्दु

त्याङ गे तोबाङकाइ चिजाको माइदु।”

41 यसैयाए का खाम यासिन हाराकाइभुन्या तोए परमेस्वरको महिमा निहुनो त्याङ परमेस्वरको सुचिते ङाहुनो।

42 तर ओइ सासकपालिमध्ये आहेए येसुच्युरिते बिस्वास लोङ्‍योङ्नो तर फरिसिपालिङि आरियोङ्दुए गर्दा ङा तोबाङए योरिनेमङि चिलेतिदु ङाते आरियोङ्ताले तो स्विकार मालोङ्‍योङ्नो।

43 हाराकाइभुन्या परमेस्वरको प्रसंसा भुन्दा मिपालिको प्रसंसा तोबाङए आठ्‍ठे सादेयोङ्थ्यो।

येसुको वाखेङि निया

44 येसुए जेखा सारेए ङाहुनो, “गाइकाइ बिस्वास लोङ्‍योङ्‍ङादुए गाइकाइ माथा तर गाइकाइ ठोचा युत्ङादुच्युरिते बिस्वास लोङ्‍योङ्‍दु।

45 गाइकाइ नियोङ्‍ङादुए गाइकाइ ठोचा युत्ङादुकाइ ओइ नियोङ्‍दु।

46 गाइ अन्तर्मादातेङा आथाङ थाताङाले युङाले होङादु, हाराकाइभुन्या गाइच्युरिते बिस्वास लोङ्‍योङ्‍ङादुपालि उखिङछोछोङा एमाहोयोङा।

47 “सुए ओइ गाइको वाखे नासाइते तो पालना मालोङ्‍नोन्या गे तोको निया मालोङ। हाराकाइभुन्या गाइ अन्तर्मादातेको निया लोङ्‍सा युङादु माथा, तर अन्तर्मादातेकाइ चिमोसा युङादु थादु।

48 गाइकाइ इन्कार लोङ्‍योङ्‍ङादु ङा गाइको वाखे मानासायोङ्दुपालिको लागि दिका नियाठासामि होदु। गाइ चिज्याङ्‍ङादु वाखेए नाइ अन्‍त्यको इस्याङङा तोको निया लोङुदु।

49 हाराकाइभुन्या गे गाइथेको तर्फङि माचिज्याङ्‍ङान, तर गे हारा ङाको माइदु ङा हारा चिज्याङ्‍को माइदु, गाइकाइ ठोचा युत्ङादु आपा उस्तेए नाइ गाइकाइ बक्‍के पिते नाङादु।

50 गाइ साइङादु तोको बक्‍के कुतालेओइ मासिसा लेक थादु। यैथाताले गाइ चिज्याङ्‍ङादु वाखे आपाए गाइकाइ ङाङादु ओनि नाइ चिज्याङ्‍ङादु।”

येसुए उस्तेको लाबोनपालिको कोन्टे जेकुनो

13

1 निस्तार-चाडको हाबि का अन्तर्मादातेङि ताजारे थाते आपाकोते हेन्छा उस्तेको स्याङ केलेतान ङाते येसुए थासायुनो, त्याङ अन्तर्मादातेङा होयोङ्दु उस्तेको साक्खालेकाइ जेसिकेन्तोले येसुए तोबाङकाइ लिबितेका नाइ जेसिकेनुनो।

2 त्याङ ङ्‍योणिको इसा च्यासा बेरेङ सेसेन्तारए सिमोनको चा यहुदा इस्करियोतको लोङ्सेङा येसुकाइ चिचुम्सा आलि हाबिङि नाइ चुʔको दुम्ते नाहुथ्यो।

3 आपाए साक्खाले थो तोको लाʔते पिहुलेनाहुदु, त्याङ येसु परमेस्वरको तर्फङि युदु थादु, त्याङ परमेस्वरकोते नाइ बुरुसिङाले होङादु ङाते तोकाइ थाथ्यो।

4 त्याङ येसु च्यायोङ्ले होयोङ्दु ठाइङि स्रेकान, त्याङ म्युङ टोइसिते दिबासा नातोले दिगोरे मुज्यात्रो उस्तेको ब्‍याङदाइ छ्‍युसिन।

5 येसुए बाटाङा पाङ्‍कु ठेतोले लाबोनपालिको कोन्टे जेʔसा लागाइसिन, त्याङ उस्ते छ्‍युसिदु मुज्यात्रोए तोबाङको कोन्टे पुप्सा लागाइसिन।

6 त्याङ येसु सिमोन पत्रुसकोते केल्दु बेरेङ तोए येसुकाइ ङाहुनो, “प्रभु, हारा नाङए गाइको कोन्टे जेʔसा?”

7 येसुए तोकाइ जुवाफ पिहुनो, “गे हारा लोङुन्ले नाहुन्दु नाङ नाले मासाइ, लिबि गोहुनादु।”

8 पत्रुसए येसुकाइ ङाहुनो, “नाङकाइ गाइको कोन्टे कुतालेओइ माचिजे।”

येसुए तोकाइ जुवाफ पिहुनो, “गे माजेकुनुङ्‍न्या गाइनामा नाङको हाराओइ हिस्सा मारहै।”

9 सिमोन पत्रुसए येसुकाइ ङाहुनो, “प्रभु, गाइको कोन्टे जुकुन माथा तर गाइको लाʔ ङा कापु ओइ जेङा।”

10 येसुए तोकाइ ङाहुनो, “जेʔसिको दुम्‍दु मिकाइ कोन्टे बाहेक बेगाले हाराओइ जेʔसिको मापाराइ। तो साक्खाले सोचि निदु। त्याङ निङ सोचि निनिदु तर साक्खाले बे माथा।”

11 हाराकाइभुन्या येसुकाइ बिस्वासघात लोङ्सा मिकाइ येसुए ङोसायुले नाहुथ्यो। यैथाताले येसुए ङाहुले नाहुथ्यो, “निङ साक्खाले सोचि माथातिनिकि।”

12 तोबाङको कोन्टे जेʔको दुम्तेलिबि उस्तेको म्युङ बुसिताले तो फिरि होकान। येसुए तोबाङकाइ ङाहुनो, “हारा निङ साइनिदु, गे निङको लागि हारा लोङुनुङ?”

13 निङए गाइकाइ, ‘चिठेन्सा मि’ ङा ‘प्रभु’ ङायोङ्‍ङादु, तो निङए ठिकै ङानुदु, हाराकाइभुन्या गाइ त्यै थाङादु।

14 यदि निङको प्रभु ङा चिठेन्सा मि थाताङाले गे निङको कोन्टे जेकुनुङ्‍न्या निङए ओइ निङथेको कोन्टे किजेसिको माइदु,

15 हाराकाइभुन्या गे निङकाइ दिगोरे उदाहरन पिते नानिङादु, त्याङ गे निङको लागि लोङ्निङादु ओनि नाइ निङए ओइ लोङ्‍नो।

16 छ्‍याततिनि गे निङकाइ ङानिङादु, स्युन्डुरि उस्तेको दाक्पो भुन्दा जेखा माथा, त्याङ खाम हेन्छा मि खाम पिचा हेनुदु मि भुन्दा जेखा माथा।

17 यदि निङए का खाम साइनिनन्या ङा तो लोङ्‍नुनन्या निङए डुडु खालाम्नुदु।

18 “गे निङकाइ साक्खालेको सुचिते ङानिङादु माथा, गे सुकाइ केलेहुन्ले नाहुन्दु तोकाइ गे ङोसायुन्दु। तर दोमाङको खाम एयागापा ङाते का थाहान, हाराकाइभुन्या ‘गाइको माणाइ च्यादुए गाइच्युरिते उस्तेको लाʔ चिस्रेकुनो।’

19 का थासा भुन्दा हाबि नाले नाइ गे निङकाइ ङानिङादु हाराकाइभुन्या का यागाप्दु बेरेङ गाइ तो नाइ थाङादु ङाते निङकाइ बिस्वास एथा।

20 छ्‍याततिनि गे निङकाइ ङानिङादु, गे ठोहुन्दु मिकाइ ग्रहन लोङुदुए गाइकाइ ग्रहन लोङ्‍ङादु, त्याङ गाइकाइ ग्रहन लोङ्‍ङादुए गाइकाइ ठोचा युत्ङादुकाइ ग्रहन लोङुदु।”

येसुए उस्तेकाइ धोका पिहुदुको सुचिते ङाहुनो

(मत्ति २६:२०-२५; मर्कुस १४:१७-२१; लुका २२:२१-२३)

21 का खाम ङाको दुम्तेलिबि येसु लुङ्‍गुरिङा क्रेपठाठा थाहान त्याङ तोए छ्‍यातखाम पितोले ङाहुनो, “छ्‍याततिनि गे निङकाइ ङानिङादु, निङमध्ये दिकाए गाइकाइ चिचुम्ङादु।”

22 येसुए सुको सुचिते यासिन ङाते काकादोको थायोङ्दुए लाबोनपालिए उस्तेबाङङा कियोसियोङान।

23 येसुको लाबोनपालिङिनि तोए जेसिकेनुदु लाबोन गुरि तोको आन्डुते डान्सिले होथ्यो।

24 त्याङ सिमोन पत्रुसए तोकाइ लाʔको दोए आयुतुनो, “येसुए का सुको सुचिते यासिदु सो?”

25 येसुको आन्डुङा तुन्या नाइ डान्सिताले तोए येसुकाइ आयुतुनो, “प्रभु, तो सु थादु?”

26 येसुए जुवाफ पिहुनो, “तो मि गुरि गे माणाइको कुटि थुम्तुङ्‍ले याहुन्दु मि नाइ थादु।” त्याङ येसुए माणाइको कुटि थुमुनो त्याङ लाङ्‍तोले तो सिमोनको चा यहुदा इस्करियोतकाइ याहुनो।

27 माणाइको कुटि चुम्ते लिबि सेसेन्तार तो दुङङा बिह्‍यान। त्याङ येसुए तोकाइ ङाहुनो, “नाङए लोङ्‍सा आलिनादु जेत लोङ ओइ लोङो।”

28 तर येसुए तोकाइ हाराकाइ तुन्या ङाहुनो ङाते इसा च्यासाकाइ होयोङ्दुपालि सुए ओइ मागोयोङ्‍नो।

29 हाराकाइभुन्या हानिकाए का ओनि चालिसियोङान, यहुदानामा पेपेलेको उपान होदु, त्यै थाताले येसुए तोकाइ चाडको लागि चाहाइदु सामाखामा एकिनायो, अथवा तोए फुङ्‍‍गिन्टासिपालिकाइ हाराओइ एपिहो ङाहुदु थाङुन।

30 त्याङ माणाइको कुटि चुम्तोले लिबि यहुदा इस्करियोत तुरुन्तै प्रिङदाइ लेतओइ लेतान। तो कालेङ उखिङ्ले होथ्यो।

नाका बक्‍के

31 तो प्रिङदाइ लेत्‍ताले याको दुम्तेलिबि येसुए ङाहुनो, “नान मिको चा महिमित थाले होदु, त्याङ परमेस्वर मिको चाते महिमित थाले होदु।

32 यदि परमेस्वर मिको चानामा महिमित थाले होकानन्या परमेस्वरए उस्तेङा तोकाइ महिमित लोङुदु, त्याङ तोकाइ महिमित लोङओइ लोङुदु।

33 उच्याचा हुचापालि, उछिन्चा स्याङतेका गाइ निङनामा थाङादु! निङए गाइकाइ दाङ्‍योङादु, त्याङ गे यहुदिपालिकाइ ङाहुन्दु ओनि, नान निङकाइ ओइ ङानिङादु, ‘गाइ याङादु ठाइते निङ केल्सा माथाङ।’

34 “दिगोरे नाका बक्‍के गे निङकाइ पिनिङादु, निङ निङथेङा जेसिकेन्सिने। निङकाइ गे जेसिकेन्‍निङादु ओनि निङए ओइ दिकाए बेगालेकाइ तोओनि नाइ जेसिकेन्‍नो।

35 यदि निङए दिकाए बेगालेकाइ किजेसिकेन्‍निनन्या यैङि साक्खालेए सायोङ्दु, हाराकाइभुन्या निङ गाइको लाबोनपालि थानिदु।”

पत्रुसको इन्कार

(मत्ति २६:३१-३५; मर्कुस १४:२७-३१; लुका २२:३१-३४)

36 सिमोन पत्रुसए येसुकाइ ङाहुनो, “हे प्रभु, नाङ कुता यानाले होनादु?” तोए जुवाफ पिहुनो, “गाइ याङाले होङादु ठाइते नाङए नाले गाइकाइ पोसा माथाङ, तर लिबि बे नाङए गाइकाइ पोङादु।”

37 पत्रुसए येसुकाइ ङाहुनो, “हे प्रभु, गे हाराकाइ नाले नाइ नाङकाइ पोसा माथाङ? नाङको लागि गे गाइथेको ख्रो पिहुन्दु।”

38 येसुए जुवाफ पिहुनो, “हारा नाङए नाङथेको ख्रो गाइको लागि पिहुनादु? छ्‍याततिनि नाइ गे नाङकाइ ङानाङादु, नाङए गाइकाइ माङोसाइ ङाते सुमखेप्का माङाहुनादुका गारे माइखे।”

येसु दिगोरे जुकुन उलाम

14

1 निङको लोङ्से क्रेपठाठा एमाथा। निङए परमेस्वरच्युरिते बिस्वास लोङ्‍नुदु, गाइच्युरिते ओइ बिस्वास लोङ्‍नो।

2 गाइको आपाको नेमते होʔसा ठाइपालि आहे होदु। तुन्या माथादि हारा गे निङकाइ ङानिङाथ्यो रा, हाराकाइभुन्या निङको लागि ठाइ ठाङडोल लोङ्‍सा गाइ याङाले होङादु?

3 त्याङ गाइ याताङाले निङको लागि ठाइ ठाङडोल लोङ्‍को दुम्तेलिबि गाइ फिरि युङादु, निङकाइ गाइकोते हेन्‍निङादु, त्याङ गाइ होङादु ठाइङा निङओइ थानिदु।

4 “त्याङ याङाले होङादु ठाइको उलाम निङए ङोसाइनुदु।”

5 थोमाए येसुकाइ ङाहुनो, “प्रभु, नाङ कुता यानाले होनादु, तो नि मासाइ।”

6 येसुए तोकाइ ङाहुनो, “उलाम, छ्‍यात ङा लेक गाइ नाइ थाङादु। गे बाहेक सुएओइ आपाकोते याचिलेत्को माथाङ।

7 निङए गाइकाइ ङोसायोङ्‍ङाका गाइको आपाकाइ ङोसाइनुथ्यो। नानङि तिबि तोकाइ ङोसाइनुदु, त्याङ तोकाइ निनुले नानुदु।”

8 फिलिपए येसुकाइ ङाहुनो, “प्रभु, निकाइ आपा चिखेतिसे। तेति थाहानन्या निकाइ गापिदु।”

9 येसुए तोकाइ ङाहुनो, “फिलिप, याङका गाइ निङनामा होङान, तैओइ नाङए गाइकाइ माङोसाइङान? गाइकाइ निङादुए आपाकाइ निहुले नाहुदु। नाङए कुनि ङाको थाङुनादु, निकाइ आपा चिखेतिसे ङाते?

10 गाइ आपानामा होङादु, त्याङ आपा गाइनामा होदु ङाते हारा नाङए बिस्वास मालोङ? गे निङकाइ ङानिङादु वाखे गे गाइको गाइथेको अधिकारते चिज्याङ्‍ङादु माथा, तर गाइनामा होदु आपाए उस्तेको जेत लोङुदु।

11 गाइकाइ बिस्वास लोङ्‍ङा, हाराकाइभुन्या गाइ आपाङा होङादु, त्याङ आपा गाइङा होदु। नतरा भुन्या का जेतपालिको खातिर बिस्वास लोङ्‍नो।

12 छ्‍याततिनि गे निङकाइ ङानिङादु, गाइकाइ बिस्वास लोङुदु मिए गे लोङुन्दु जेतते ओइ बिस्वास लोङुदु, त्याङ तोभुन्दा जेखा जेत लोङुदु, हाराकाइभुन्या गाइ आपाकोते याङाले होङादु।

13 निङए गाइको नामेते ज्या आमात्‍नुले ओइ चाङि आपाको महिमा एथा ङाते गे तो लोङुन्दु।

14 निङए गाइको नामेते हाराओइ थो आमात्‍नुनन्या गे लोङ्‍ते पिनिङादु।

उल्फो लुङ्‍गुरिको बर्ति

15 “निङए गाइकाइ जेसिकेन्‍योङ्‍ङानन्या गाइको बक्‍केपालि पालना लोङ्नुदु।

16 त्याङ गे आपाकाइ सेवाहुन्दु त्याङ आपाए निङकाइ बेगाले सल्‍लाहकार पिनिदु, त्याङ तो निङनामा सधैँ थादु।

17 का छ्‍यातको लुङ्‍गुरि थादु, काकाइ अन्तर्मादातेए ग्रहन लोङ्‍को माथाङ। हाराकाइभुन्या काकाइ अन्तर्मादातेए निसा ओइ माथाङ त्याङ ङोसाइसा ओइ माथाङ। निङए तोकाइ ङोसाइनुदु, हाराकाइभुन्या तो निङनामा होदु, त्याङ तो निङनामा याथादु।

18 “गे निङकाइ ठुङालेङ लोङ्‍ते मावार्ता। गाइ निङकोते युङादु।

19 नान उछिन्चा स्याङङि लिबि अन्तर्मादातेए गाइकाइ कुताले ओइ निसा माथाङ, तर निङए गाइकाइ नियोङ्‍ङादु। गाइ मोङादुए गर्दा निङओइ मोनिदु।

20 तो इस्याङ निङए साइनिदु, हाराकाइभुन्या गाइ गाइको आपाङा होङादु, त्याङ निङ गाइङा त्याङ गाइ निङङा थाङादु।

21 “गाइको बक्‍के पालना लोङुदु मिए गाइकाइ जेसिकेन्ङादु त्याङ तोए तो पालना लोङुदु। त्याङ गाइकाइ जेसिकेन्ङादुकाइ गाइको आपाए जेसिकेनुदु। गे जेसिकेनुन्दु, त्याङ गे गाइथेकाइ तोकोते चिखेत्सिङादु।”

22 यहुदाए (इस्करियोत गुरि माथा) येसुकाइ ङाहुनो, “प्रभु, नाङए का हारा ङाहुनादु, नाङ नाङथे नाइ निकोते चिखेत्सिनादु, त्याङ अन्तर्मादातेकाइ गुरि माथा?”

23 येसुए तोकाइ जुवाफ पितोले ङाहुनो, “गाइकाइ जेसिकेन्ङादुए गाइको वाखे पालना लोङुदु, त्याङ गाइको आपाए तोकाइ जेसिकेनुदु त्याङ नि तोकोते केलिदु, त्याङ तोनामा र्‍याकिदु।

24 गाइकाइ माजेसिकेन्ङादुए गाइको वाखे पालना मालोङ। निङए साइनुले नानुदु खाम गाइ गाइथेको माथा तर गाइकाइ ठोचा युत्ङादु आपाको थादु।

25 “का खामपालि निङनामा होङादु बेरेङ नाइ गे निङकाइ ङानिङादु थादु।

26 तर सल्‍लाहकार अर्थात् उल्फो लुङ्‍गुरि, तोकाइ आपाए गाइको नामेते ठोचा युतुदु, तोए निङकाइ साक्खाले खाम चिठेन्‍निदु त्याङ गे ङानिङादु साक्खाले खाम निङकाइ लोङ चिहेन्‍निदु।

27 “थेमथेम निङनामा वार्ताहुन्दु, गे गाइथेको थेमथेम निङकाइ पिनिङादु, अन्तर्मादातेए पिनिदु ओनि गे निङकाइ मापि। निङको लोङ्से क्रेपठाठा एमाथा, त्याङ छ्‍युरुछ्‍युरु एमाथा।

28 ‘गे निङकाइ गाइ याङाले होङादु त्याङ निङकोते युङादु,’ ङानिङादु साइनुन। निङए जेसिकेन्योङ्‍ङाका गाइ आपाकोते याङाले होङादु ङाते साइनुदु बेरे ताङ्‍‍निथ्यो, हाराकाइभुन्या आपा गाइभुन्दा जेखा निदु।

29 का थासा भुन्दा हाबि नाइ गे निङकाइ ङानिङाले नानिङादु, त्याङ का याथासा भुन्दा हाबि निङए बिस्वास लोङ्‍को एथाङ्नो।

30 गाइ निङनामा नान आहे माचिज्याङ हाराकाइभुन्या का अन्तर्मादातेको सासक राले होदु। तोको गाइच्युरिते हाराओइ बुता माहो।

31 तर गे आपाकाइ जेसिकेनुन्‍दु त्याङ आपाए गाइकाइ बक्‍के पिते नाङादु ओनि गे लोङुन्दु ङाते अन्तर्मादातेए एसाया।

“स्रेने नि काङि हेन्को।

अङ्‍गुरको रोन ङा डाङारेपालि

15

1 “छ्‍यात अङ्‍गुरको रोन गाइ थाङादु, त्याङ गाइको आपा किसान थादु।

2 गाइङा होयोङ्दु साक्खाले से माचिसेक्योङ्दु डाङारेपालिकाइ आपाए छाँटाइदु त्याङ से चिसेकुदु साक्खाले डाङारेपालिकाइ झुन आहे से एचिसेको ङाते आपाए छिमालाइदु।

3 गे निङकाइ ङानिङादु वाखेए निङ हाबि नाइ सोचि थाको दुम्निले होनिदु।

4 गाइनामा होने, त्याङ गाइ निङनामा थाङादु। रोन अङ्‍गुरको दोम्बोनामा माहोकानन्या तो उस्ते से चिसेको माथाङ, तुन्या नाइ निङ गाइनामा माहोनिनन्या निङए ओइ माथाङ।

5 “अङ्‍गुरको रोन गाइ नाइ थाङादु। निङगुरि डाङारेपालि थानिदु। सुओइ गाइनामा होकानन्या ङा गाइ तोनामा होङानन्या तोए आहे से चिसेकुदु, हाराकाइभुन्या गाइङि ब्रेन्छिते निङए हाराओइ लोङ्‍को माथाङ।

6 सुओइ मि गाइङा माहोकानन्या कोटेसिदु डाङारे ओनि प्रिङदाइ चिसिदु, त्याङ तो गाङओइ गाङ्दु। तो ओनि डाङारे मिपालिए मुम्योङ्दु, त्याङ मेङा चियोङ्दु, ङा ज्योʔओइ ज्योʔदु।

7 निङ गाइङा थानिनन्या ङा गाइको वाखे निङनामा थाहानन्या निङकाइ हारा आमात्छा आलिनिदु आमात्‍निङ, त्याङ तो निङको लागि थादु।

8 निङए आहे से चिसेतुनुले गाइको आपाको महिमा लोङ्नुनन्या निङ गाइको लाबोन थानिदु।

9 “आपाए जेसिकेन्ङादु ओनि गे ओइ निङकाइ जेसिकेन्ते नानिङादु। निङ गाइको जेसिकेनङा होʔने।

10 गाइको बक्‍केपालि मानाइनिनन्या निङ गाइको जेसिकेनङा थानिदु, गे ओइ गाइको आपाको बक्‍केपालि मानाइङाले होङादु, त्याङ तोको जेसिकेनङा होङादु।

11 “गाइको आस्ताङ्सा निङनामा एथा, त्याङ निङको आस्ताङ्सा झुसि थाते एहोका ङाते नाइ गे का खाम निङकाइ ङानिङादु थादु।

12 “गे निङकाइ जेसिकेन्‍निङादु ओनि निङएओइ निङथे निङथेकाइ तुन्या नाइ जेसिकेन्छिने का गाइको बक्‍के थाहान।

13 निङथेको गोयाबानपालिको लागि निङथेको ख्रो पिसाभुन्दा जेखा जेसिकेन्सा बेगाले सुकोओइ माथा।

14 गे निङकाइ पिनिङादु बक्‍के निङए पालना लोङ्नुनन्या, निङ गाइको गोयाबान थानिदु।

15 नानङिनि निङकाइ गे स्युन्डुरि माङा, हाराकाइभुन्या तोको दाक्पोए हारा लोङुले नाहुदु स्युन्डुरि मासाइ। तर गे निङकाइ गोयाबानपालि ङानिङाले नानिङादु, हाराकाइभुन्या गे आपाङि साइयुन्दु थो साक्खाले निङकाइ था चिसाइनिङाले नानिङादु।

16 गाइकाइ निङए माकेलेयोङ्‍ङान, तर गे निङकाइ केलेनिङान त्याङ निङकाइ नियुक्त लोङ्‍‍निङान, हाराकाइभुन्या निङ याने, त्याङ से चिसेनो, त्याङ निङको से सेले एहोका। यैथाताले निङए आपानामा गाइको नामेते आमात्‍‍नुदु थो आपाए निङकाइ पिनिदु।

17 गे निङकाइ का बक्‍के पिनिङादु हाराकाइभुन्या निङए निङथे निङथेङा जेसिकेन्‍सिने।

लाबोनपालिकाइ अन्तर्मादातेए आजिर्दु

18 “यदि अन्तर्मादातेए निङकाइ आजिर्निनन्या निङ साइने, निङकाइ आजिर्साभुन्दा हाबि तोए गाइकाइ आर्जिङादु।

19 यदि निङ का अन्तर्मादातेको थानिका बे अन्तर्मादातेए निङकाइ निङथेको आलिते जेसिकेन्‍निथ्यो। तर निङ का अन्तर्मादातेको माथा। निङकाइ अन्तर्मादातेङि गे केलेनिङान, यैथाताले अन्तर्मादातेए निङकाइ आजिर्निदु।

20 गे निङकाइ ङानिङादु खाम लोङ याने, ‘स्युन्डुरि उस्तेको दाक्पो भुन्दा जेखा थासा माथाङ।’ तोबाङए गाइकाइ हापात पियोङानन्या निङकाइ ओइ हापात पिनिदु। तोबाङए गाइको वाखे पालना लोङ्‍योङ्नोन्या निङको वाखे ओइ पालना लोङ्‍योङ्दु।

21 तर तोबाङए का साक्खाले खाम गाइको नामेको खातिर निङकाइ काओनि लोङ्‍‍निदु। हाराकाइभुन्या तोबाङए गाइकाइ ठोचा युत्ङादुकाइ माङोसाइ।

22 गाइ मायुङाका ङा निङकाइ माङानिङाका तोबाङ लुपको गाल्प्या माथायोङ्थ्यो, तर नान बे उस्तेबाङको लुपको लागि तोबाङनामा हाराओइ बाहाना माहो।

23 गाइकाइ आजिर्ङादुए गाइको आपाकाइ ओइ आजिर्दु।

24 यदि बेगाले सुएओइ मालोङ्दु जेत तोबाङको आन्तारेङङा गे मालोङुन्का तोबाङ लुपको गाल्प्या माथाथ्यो। तर नान तोबाङए गाइकाइ ङा गाइको आपा निसैकाकाइ निते नाइदु, त्याङ आजिर्ते नाइदु।

25 तर राजगालङा ठेसिदु का वाखे यागाप्साकाइ का थादुथ्यो, ‘तोबाङए गाइकाइ बिनाकारन आजिर्योङान।’

26 “गे निङकोते आपाङि सल्‍लाहकार ठोचा युतुन्दु, तो गुरि परमेस्वरङि युदु छ्‍यातको लुङ्‍गुरि थादु। त्याङ तो युताले तोए गाइको सुचिते ङानिदु।

27 निङ हाबिङि नाइ गाइनामा होनिदुए निङ गाइको गुवा थानिदु।

16

1 “निङए हन्डर माच्याने ङाते नाइ गे निङकाइ का खाम ङानिङान।

2 तोबाङए निङकाइ योरिनेमपालिङि चिलेत्‍निदु। तो स्याङ राले होदु, तोबेरेङ निङकाइ सात्निदुपालिए परमेस्वरको सेवा लोङ्‍वाले नावादु ङाते चालिसियोङ्दु।

3 तोबाङए का जेत लोङ्‍योङ्दु हाराकाइभुन्या तोबाङए आपाकाइ माङोसायोङ्तोकि, ङा गाइकाइ ओइ माङोसायोङ।

4 तर का खाम गे निङकाइ ङानिङाले नानिङादु, हाराकाइभुन्या तो स्याङ रादु बेरेङ निङकाइ हारा ङानिङाथ्यो, तो निङए लोङ यानिदु। हाबि नाइ गे निङकाइ का खाम माङानिङान, हाराकाइभुन्या गाइ निङनामा होङाथ्यो।

उल्फो लुङ्‍गुरिको जेत

5 “नान गाइ गाइकाइ ठोचा युत्ङादुकोते याङाले होङादु, तर ‘नाङ कुता यानाले होनादु?’ ङाते निङ सुएओइ गाइकाइ माआयुत।

6 तैओइ गे निङकाइ का खाम ङानिङादुए गर्दा निङको लोङ्से सोकए क्लेङ्ले होदु।

7 तैओइ गे निङकाइ छ्‍यात खाम ङानिङादु, गाइ याङानन्या नाइ निङको हित थादु। हाराकाइभुन्या गाइ मायाङानन्या सल्‍लाहकार निङकोते मायु। तर याङानन्या गे तोकाइ निङकोते ठोचा युतुन्दु।

8 त्याङ तो युताले तोए अन्तर्मादातेकाइ लुप, धार्मिकता, ङा नियाको सुचिते गाल्प्या ठहरैदु।

9 लुपको सुचिते, हाराकाइभुन्या तोबाङए गाइच्युरिते बिस्वास मालोङ,

10 धार्मिकताको सुचिते, हाराकाइभुन्या गाइ आपाकोते याङादु, त्याङ निङए गाइकाइ फिरि नि‍को माथाङ।

11 त्याङ नियाको सुचिते, हाराकाइभुन्या का अन्तर्मादातेको दन्‍डको बक्‍के थाको दुम्‍ले होदु।

12 “गे निङकाइ ङासा खाम अझै आहे होदु, तर निङए नाले तो खाम सहैसिसा माथाङ।

13 त्याङ तो अर्थात् छ्‍यातको लुङ्‍गुरि युताले तोए निङकाइ साक्खाले छ्‍यातचाते डोर्‍‍याइनिदु। तो उस्तेको नामेङि माचिज्याङ। तोए ज्या साइदु, तो चिज्याङ्‍दु, त्याङ थासा सोदु खामपालि निङकाइ घोसना लोङ्निदु।

14 तोए गाइको महिमा लोङ्‍ङादु, हाराकाइभुन्या गाइको थो गाइङि काइतोले निङकाइ तो घोसना लोङ्‍ते पिनिदु।

15 त्याङ आपानामा होदु साक्खाले थो गाइको थादु। यैथाताले गे ङानिङादु, गाइको थादु थो गाइङि काइते लुङ्‍गुरिए निङकाइ घोसना लोङ्‍‍निदु।

खोरि ङा आस्ताङ

16 “त्याङ उछिन्चा स्याङ लिबि निङए गाइकाइ फिरि निसा माथाङ, त्याङ फिरि उछिन्चा स्याङ लिबि निङए गाइकाइ नियोङ्‍ङादु, हाराकाइभुन्या गाइ आपाकोते याङाले होङादु।”

17 येसुको हानिका लाबोनपालिए उस्तेबाङङा किङास्सियोङान, “तोए निकाइ ङाइदु का हारा, त्याङ ‘उछिन्चा स्याङ लिबि निङए गाइकाइ निसा माथाङ, त्याङ फिरि उछिन्चा स्याङलिबि निङए गाइकाइ निसा थाङ्‍योङ्‍ङादु,’ त्याङ ‘हाराकाइभुन्या गाइ आपाकोते याङाले होङादु’?”

18 तोबाङए यास्योङान, “येसुए ‘उछिन्चा स्याङ’ यासिदु हारा? नि मासाइ, तोए हारा यासिले होदु।”

19 तोबाङए येसुकाइ आयुत्छा आलियोङ्दु ङाते तोकाइ था थाहान, “येसुए ङाहुनो, ‘उछिन्चा स्याङ लिबि निङए गाइकाइ निसा माथाङ, त्याङ फिरि उछिन्चा स्याङ लिबि गाइकाइ निसा थाङ्‍नुदु’ ङासिदु खामको पुर्तुङ्‍गा हारा थादु ङाते हारा निङ निङथेङा खाम किलोङ्सिनिदु?

20 छ्‍याततिनि गे निङकाइ ङानिङादु, निङ क्रेप्निदु त्याङ क्रेपठाठा यासिनिदु, तर अन्तर्मादाते गुरि ताङ्‍योङ्दु। निङ सोकित थानिदु, तर निङको सोक आस्ताङ्‍साते परिनत याथादु।

21 हुचा निसा बेरेङ चामाइचाकाइ खोरि थादु हाराकाइभुन्या तोको स्याङ केलेत्ले होदु, तर तोए हुचा निको दुम्तेलिबि तोए छ्‍यात खोरिको लोङ माया हाराकाइभुन्या अन्तर्मादातेङा दिका हुचा निकान ङासिदु खामते तो ताङ्दु।

22 इन्यागरि नाइ नाले निङकाइ सोक थादु, तर गे फिरि निङकाइ निनिङादु, त्याङ निङको लोङ्से आस्ताङ्दु। त्याङ सुए ओइ निङको आस्ताङ निङङि कात्को माथाङ।

23 “तो इस्याङ निङए गाइकाइ हाराओइ माआयुत। छ्‍याततिनि गे निङकाइ ङानिङादु, निङए आपानामा गाइको नामेते आमात्‍‍नुदु थो आपाए निङकाइ पिनिदु।

24 नालेका निङए गाइको नामेते हाराओइ मामात्‍तुनुकि। आमात्‍नो त्याङ निङए खालाम्नुदु। इन्याङगरि निङको आस्ताङ एयागापा।

अन्तर्मादातेकाइ तेसा

25 “का खाम गे निङकाइ अाहानपालिते ङानिङाले नानिङादु। तर स्याङ केल्‍ले होदु, त्याङ गाइ निङनामा फिरि आहानपालिते माचिज्याङ तर आपाको सुचिते निङकाइ पेस्तिनि षात्‍‍‍निङादु।

26 तो स्याङ निङए गाइको नामेते आमात्योङ्‍ङादु। गे निङको लागि आपानामा बिम्ति लोङ्‍ते पिनिङादु ङाते गे निङकाइ माङा,

27 हाराकाइभुन्या आपा उस्ते गाइकाइ जेसिकेन्ङादु, हाराकाइभुन्या निङए गाइकाइ जेसिकेन्ते नायोङ्‍‍‍ङादु, त्याङ गाइ परमेस्वरको तर्फङि युङाले होङादु ङाते बिस्वास लोङ्‍ते नानुदु।

28 गाइ आपाङि युङान, त्याङ अन्तर्मादातेङा युङाले होङादु, त्याङ फिरि गाइ अन्तर्मादातेकाइ वार्ताते आपाकोते याङाले होङादु।”

29 येसुको लाबोनपालिए ङायोङ्‍नो, “नान नाङ पेस्तिनि चिज्याङ्‍नाले होनादु आहानते माथा।

30 नान निए गोवान, नाङ साक्खाले खाम साइनादु, त्याङ नाङकाइ सुएओइ आयुत्छा आवस्यक मानि। यैथाताले निए बिस्वास लोङ्‍वादु, हाराकाइभुन्या नाङ परमेस्वरङि युनादु थादु।”

31 येसुए तोबाङकाइ जुवाफ पिहुनो, “हारा निङए नान पो बिस्वास लोङ्‍नुदु?”

32 योनो, स्याङ केल्‍ले होदु, अन्दाइ, केल्को दुम्‍ले होदु। का बेरेङ निङ ठेरेङमेरेङ थाते निङथेको ठाइङा यानिदु। निङए गाइकाइ दि‍क्‍काचा वार्तायोङ्‍ङादु। तैओइ गाइ दिक्‍काचा माथा, हाराकाइभुन्या आपा गाइनामा होदु।

33 “गाइङा निङकाइ थेमथेम एथा ङाते गे निङकाइ का खाम ङानिङाले नानिङादु। अन्तर्मादातेङा निङकाइ संकस्ट थादु, तर साहस यासिने गे अन्तर्मादातेकाइ तेहुन्ले नाहुन्दु।”

उस्तेको लागि येसुको प्रार्थना

17

1 का खाम थाको दुम्तेलिबि येसुए साङ्‍राड्‍डेटो योतोले ङाहुनो, “हे आपा, स्याङ केलेत्ले होदु, नाङको चाको महिमा चिखेतो, त्याङ चाए नाङको महिमा एचिखेतो।

2 हाराकाइभुन्या नाङए तोकाइ पिहुनादु साक्खालेकाइ तोए कुताले ओइ मासिसा लेक एपिहो ङाते नाङए तोकाइ साक्खाले मिच्युरिते अधिकार पिते नाहुनादु।

3 नान कुतालेओइ मासिसा लेक यै थादु, तोबाङए नाङकाइ दिका जुकुन छ्‍यात परमेस्वर ङाते एङोसायोङ्ना, त्याङ नाङए ठोचा युतुनादु येसु ख्रिस्टकाइ एङोसायोङो।

4 नाङए गाइकाइ पिङादु जेत लोङ्‍को दुम्‍तुङ्‍ले नाङकाइ अन्तर्मादातेङा गे महिमित लोङ्‍नाङाले नानाङादु।

5 नान हे आपा, अन्तर्मादाते दोइकासाभुन्दा हाबि नाङको तागोते गाइको होदु महिमाए नाङको उपस्थिते गाइकाइ महिमित लोङ्‍ङा।

लाबोनपालिको लागि येसुको प्रार्थना

6 “अन्तर्मादातेङि नाङए गाइकाइ पिङादु मिपालिकाइ नाङको नामे गे चिखेतुन्ले नाहुन्दु। तोबाङ नाङको थ्यो। त्याङ नाङए तोबाङ गाइकाइ पिङान, त्याङ तोबाङए नाङको वाखे पालना लोङ्‍योङ्‍ले नायोङ्‍दु।

7 नाङए गाइकाइ पिङादु साक्खाले थो नाङङि युदु ङाते तोबाङकाइ था नियोङ्‍दु।

8 हाराकाइभुन्या नाङए गाइकाइ पिङादु वाखे गे तोबाङकाइ पिहुन्ले नाहुन्दु, त्याङ तोबाङए तो ग्रहन लोङ्‍योङ्‍ले नायोङ्दु। गाइ नाङङि युङादु थाङादु ङाते तोबाङए छ्‍याततिनि नाइ सायोङ्ले होयोङ्‍दु, त्याङ नाङए गाइकाइ ठोचा युत्ङादु थादु ङाते तोबाङए बिस्वास लोङ्‍योङ्‍ले नायोङ्‍दु।

9 गे तोबाङको लागि प्रार्थना लोङुन्दु, अन्तर्मादातेको लागि गे प्रार्थना मालोङ, तर नाङए गाइकाइ पिङाले नाङादुपालिको लागि गुरि गे प्रार्थना लोङुन्दु। हाराकाइभुन्या तोबाङ नाङको नाइ थायोङ्दु।

10 गाइनामा होदु नाङको नाइ थादु, त्याङ नाङनामा होदु साक्खाले गाइको थादु। गाइको महिमा तोबाङङा चिखेत्सिले होदु।

11 गाइ फिरि अन्तर्मादातेङा माहो, तर काबाङ बे अन्तर्मादातेङा थायोङ्दु। गाइगुरि नाङकोते वाङ्‍ङाले होङादु। उल्फो आपा, नाङए गाइकाइ पिङादु नाङको नामेते तोबाङकाइ सुरक्छित नाहो, त्याङ नि ओनि तोबाङ दि एथायोङा।

12 गाइ तोबाङनामा होङादुका नाङए गाइकाइ पिङादु नाङको नामेते तोबाङकाइ सुरक्छित नाहुनुङ। तोबाङको रक्खे लोङ्‍नुङ। त्याङ तोबाङमध्ये नासिसाको चा बाहेक बेगाले सुओइ मानासियोङान, हाराकाइभुन्या दोमाङको खाम यागाप्सा आवस्यक थ्यो।

13 तर नान गाइ नाङकोते वाङ्‍ङाले होङादु। तोबाङङा गाइको आस्ताङ्सा एयागापा ङाते अन्तर्मादातेङा होङादुका का गाइ चिज्याङ्‍ङादु।

14 गे तोबाङकाइ नाङको वाखे पिहुनुङ, तर तोबाङकाइ अन्तर्मादातेए आजिर्योङान, हाराकाइभुन्या तोबाङ अन्तर्मादातेको माथायोङ, त्याङ गाइ ओइ अन्तर्मादातेको माथा।

15 नाङए तोबाङकाइ राकाषेङि सुरक्छित नाहो ङाते गे प्रार्थना लोङ्‍नाङादु, तर अन्तर्मादातेङि हेनो ङाते गुरि माथा।

16 गाइ अन्तर्मादातेको माथाङादुए तोबाङ ओइ अन्तर्मादातेको माथायोङ।

17 तोबाङकाइ छ्‍यातचाते उल्फो लोङो हाराकाइभुन्या नाङको वाखे छ्‍यात थादु।

18 नाङए गाइकाइ अन्तर्मादातेङा ठोङादु ओनि गे ओइ तोबाङकाइ अन्तर्मादातेङा ठोहुन्ले नाहुन्दु।

19 तोबाङको खातिर गे गाइथेकाइ उल्फो लोङ्‍‍सिङादु, त्याङ तोबाङ ओइ छ्‍यातचाते उल्फो एथायोङा।

साक्खाले बिस्वासिको लागि येसुको प्रार्थना

20 “गे काबाङको लागि जुकुन प्रार्थना मालोङ, तर काबाङको आप्राखामङि गाइच्युरिते बिस्वास लोङ्‍योङादुपालिको लागि ओइ प्रार्थना लोङुन्दु।

21 तोबाङ साक्खाले दि एथायोङा ङाते गे प्रार्थना लोङुन्दु। हे आपा नाङ गाइङा त्याङ गाइ नाङङा थाइदु ओनि तोबाङ ओइ निङा दि एथायोङा, त्याङ नाङए गाइकाइ ठोचायुत्ङादु ङाते अन्तर्मादातेए बिस्वास एलोङ्‍योङो।

22 नि दि थाइदुओनि तोबाङओइ दि एथायोङा ङाते नाङए पिङादु महिमा गे तोबाङकाइ पिते नाहुन्दु।

23 गाइ तोबाङनामा थाङादु ङा नाङ गाइङा थानादु। यैथाताले तोबाङ पुर्नरुपते दि एथायोङा, त्याङ नाङए गाइकाइ ठोचा युत्ङादु थादु, त्याङ गाइकाइ जेसिकेन्‍ङादु ओनि नाङए तोबाङकाइ ओइ जेसिकेन्‍नान ङाते अन्तर्मादातेए एसाया।

24 “आपा, गाइ आलिङादु, नाङए गाइकाइ पिङादुपालि गाइ होङादु ठाइते एथायोङा, त्याङ गाइको महिमा एनियोङो, तो महिमा अन्तर्मादाते दोइकासा भुन्दा हाबिङि नाइ गाइकाइ जेसिकेन्‍ङादुए नाइ गाइकाइ पिङाले नाङाथ्यो।

25 धार्मिक आपा, अन्तर्मादातेए नाङकाइ माङोसाइ, तर गे नाङकाइ ङोसाइनाङादु, त्याङ नाङए गाइकाइ ठोचा युत्ङादु थादु ङाते काबाङ सायोङ्दु।

26 गे नाङको नामे काबाङङा चिखेतुनुङ, त्याङ नाङको नामे काबाङङा चिखेतुन्दु, हाराकाइभुन्या नाङए गाइकाइ जेसिकेन्‍ङादु ओनि तोबाङकाइ गेओइ जेसिकेनुन्‍दु, तो जेसिकेन तोबाङङा एरहया, त्याङ गाइ तोबाङङा एथाङा।”

येसुकाइ चुम्योङ्नो

(मत्ति २६:४७-५६; मर्कुस १४:४३-५०; लुका २२:४७-५३)

18

1 का खाम ङाको दुम्‍ते लिबि येसु उस्तेको लाबोनपालिनामा किद्रोन डाप्ला दाहालबासा याहान। तोङा दिगोरे रेङराङ होथ्यो। येसु उस्तेको लाबोनपालिनामा तोङा बिह्‍यान।

2 येसुकाइ चिचुमुदु यहुदाए ओइ तो ठाइ ङोसायुले नाहुथ्यो, हाराकाइभुन्या येसु उस्तेको लाबोनपालिनामा तोङा आहे खेपका जोम्‍सिथ्यो।

3 त्याङ इतार, चाथो ङा हातहतियारपालि चुम्‍सियोङ्दु तिलङ्‍गापालिको दियोरि त्याङ ठेमुपालि ङा फरिसिपालिए ठोचा रायोङ्‍दु मन्दिरको पहरेदारपालिकाइ केल्ते यहुदा तोङा केलान।

4 त्याङ उस्तेच्युरिते केल्सा सोदु साक्खाले खाम थासाइतोले येसु हाबि याहान, त्याङ तोबाङकाइ ङाहुनो, “निङए सुकाइ दाङ्नुले नानुदु?”

5 तोबाङए येसुकाइ ङायोङ्‍नो, “नासरतको येसुकाइ” येसुए तोबाङकाइ ङाहुनो,

“गाइ तो नाइ थाङादु” नान येसुकाइ चिचुमुदु यहुदा ओइ तोबाङनामा थेङ्‍ले होथ्यो।

6 येसुए तोबाङकाइ “गाइ तो नाइ थाङादु” ङाहुनो, त्याङ तोबाङ लिबि षेसियोङान त्याङ बुइते गोरेयोङान।

7 फिरि येसुए तोबाङकाइ आयुतुनो, “निङए सुकाइ दाङ्‍नुदु?”

तोबाङए ङायोङ्‍नो, “नासरतको येसुकाइ।”

8 येसुए जुवाफ पिहुनो, “गे निङकाइ ङाओइ ङानिङान नि, गाइ तो नाइ थाङादु। यैथाताले निङए गाइकाइ दाङ्‍योङ्‍ङाले नायोङ्‍ङादि का मिपालिकाइ गुरि हेन्को पिनो।”

9 “नाङए गाइकाइ पिङादुपालिमध्ये दिकाकाइ ओइ गे माचितामुनुङ” ङाते तोए यासिदु वाखे एयागापा ङाते का थाहान।

10 सिमोन पत्रुसए उस्तेनामा होदु सोठा सेत्सिताले साक्खालेङि जेखा ठेमुको स्युन्डुरिको चाखुर कुल्ना च्वाट्‍टै थासा गरि कोटेहुनो। तो स्युन्डुरिको नामे माल्खस थ्यो।

11 येसुए पत्रुसकाइ ङाहुनो, “नाङको सोठा दालेङा चेङो। हारा आपाए पिङादु खोराङि गाइ मातुन्वा?”

येसुकाइ हन्‍नासकोते हेन्योङ्‍नो

12 तोङिलिबि तोबाङको कप्‍ताननामा तिलङ्‍गापालिको योरि ङा यहुदिपालिको अधिकृतपालिए येसुकाइ चुम्योङ्नो त्याङ तोकाइ छ्‍युयोङ्‍नो।

13 त्याङ साक्खालेङि हाबि तोबाङए येसुकाइ हन्‍नासकोते हेन्योङ्‍नो। तो गुरि तो दाङको साक्खालेङि जेखा ठेमु कैयाफाको छुकु थ्यो।

14 यै कैयाफाए ‘साक्खाले मिपालिको लागि दिका मि सिसा गुरि आप्रा थादु’ ङाते यहुदियापालिकाइ सल्‍लाह पिहुले नाहुथ्यो।

पत्रुसए येसुकाइ माङोसाइ ङाहुनो

(मत्ति २६:६९-७०; मर्कुस १४:६६-६८; लुका २२:५५-५७)

15 सिमोन पत्रुस ङा येसुको बेगाले दिका लाबोन तोको लिबि लागाइसियोङान। तो बेगाले लाबोनकाइ गुरि ठेमुए ङोसाइदुए येसुनामा नाइ ठेमुको लाङ्‍गादुङङा बिह्‍यान।

16 तर पत्रुस गुरि प्रिङते खाणोङते नाइ थेङ्‍ताले होकान। ठेमुकाइ ङोसाइदु तो बेगाले लाबोनए प्रिङदाइ लेत्‍ताले खाणोङते होदु पाल्या षार्माकाइ ङातोले पत्रुसकाइ दुङङा केलुनो।

17 खाणोङते होदु तो षार्माए पत्रुसकाइ ङाहुनो, “हारा नाङ का मिको लाबोनपालिमध्ये दिका माथा?”

तोए ङाहुनो, “गाइ माथा।”

18 टिला थादुए तो नेमको दर्मायापालि ङा हाकिमपालि उस्तेबाङए मुत्योङ्‍दु मेको दबितिबि होते च्याटाङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍सियोङ्‍ले होयोङ्थ्यो। त्याङ पत्रुस ओइ तोबाङनामा होताले मे च्याटाङ्सिसा लागाइसिन।

येसुकाइ साक्खालेङि जेखा ठेमुए आयुतुनो

(मत्ति २६:५९-६६; मर्कुस १४:५५-६४; लुका २२:६६-७१)

19 नान साक्खालेङि जेखा ठेमुए येसुकाइ तोको लाबोनपालि ङा तोए चिठेनुदु खामको सुचिते आयुतुनो।

20 येसुए तोकाइ जुवाफ पिहुनो, “गे अन्तर्मादातेकाइ हाङहाङति ङाते नाहुन्दु। गे सधैँ योरिनेमङा ङा परमेस्वरको मन्दिरङा चिठेनुन्‍ले नाहुन्दु, तोङा साक्खाले यहुदिपालि मुम्सियोङ्दु, गे लिङ्‍गोरेङा हाराओइ माङातुङ्‍‍कि।

21 गाइकाइ हाराकाइ आयुत्ङादु? गे तोबाङकाइ हारा ङाहुनुङ, तो सायोङ्दुपालिकाइ नाइ आयुतुनो। गे ङाहुन्दु खामपालि काबाङकाइ था नियोङ्दु।”

22 येसुए का खाम ङाहुदु बेरेङ खेर्ते थेङ्‍योङ्दु पहरेदारपालिमध्ये दिकाए येसुकाइ इन्याङ ङातोले लाप्टाए णेहुनो, “हारा ठेमुकाइ ओइ इन्याङगरि जुवाफ पिहुनादु?”

23 येसुए तोकाइ ङाहुनो, “गे माआप्रा खाम ङाहुनुङ्न्या तोको छ्‍यातखाम पिहो, तर यदि गे ठिकै ङाहुनुङ्न्या गाइकाइ हाराकाइ णेङादु?”

24 त्याङ हन्‍नासए येसुकाइ छ्‍युसिदु अवस्थाते नाइ ठेमु कैयाफाकोते ठोहुनो।

पत्रुसए येसुकाइ फिरि निसखेपका माङोसाइ ङाहुनो

(मत्ति २६:७१-७५; मर्कुस १४:६९-७२; लुका २२:५८-६२)

25 सिमोन पत्रुस थेङ्सिताले मे च्याटाङ्‍सिले होथ्यो। तोबाङए तोकाइ ङायोङ्नो, “हारा तोको लाबोनपालिमध्ये नाङ ओइ दिका माथा रा?”

तोए इन्कार लोङ्तोले ङाहुनो, “गाइ माथा।”

26 मे च्याटाङ्‍‍सियोङ्दुपालिमध्ये पत्रुसए कुल्ना कोटेते पिहुदु मिको दिका ठातागोता ओइ तोङा होथ्यो। तो ओइ ठेमुको दर्माया थ्यो। तोए ङाहुनो, “गे नाङकाइ तो मिनामा रेङराङङा निनाङादु माथा रा?”

27 पत्रुसए फिरि ओइ इन्कार लोङुनो। त्याङ त्यैकालेङा गारे इखेह्‍यान।

येसु पिलातसको हाबि

(मत्ति २७:१-२, ११-१४; मर्कुस १५:१-५; लुका २३:१-५)

28 तोङिलिबि यहुदिपालिए येसुकाइ कैयाफाको नेमङि रोमि जेखा हाकिमको हिटिङा हेन्योङ्नो। तोकालेङा प्याङको दुम्दुए यहुदिपालि उस्तेबाङको रिति ओनि मासोचि एमाथाइसे ङाते हिटि दुङङा माबियोङान। हाराकाइभुन्या तोबाङ निस्तार-चाडको डोन च्यासा आलियोङ्थ्यो।

29 यैथादुए पिलातस उस्ते नाइ प्रिङदाइ केल्ताले आयुतुनो, “का मिको विरुद्धते निङए हारा गाल्प्या लागाइनुले नानुदु?”

30 तोबाङए तोकाइ ङायोङ्‍नो, “यदि का मि अपराधि माथाका निए काकाइ नाङकोते मासोम्प्‍याइथ्यो।”

31 पिलातसए तोबाङकाइ ङाहुनो, “निङए काकाइ हेन्तुनुले निङथेको राजगालओनि काको निया लोङ्नो।”

यहुदिपालिए तोकाइ ङायोङ्‍नो, “सुओइ मिकाइ सात्सा अधिकार निनामा माहो।”

32 येसु कुन्दु पाराए सिको माइदु तोको संकेत पिते येसुए उस्ते ङाहुदु खाम एयागापा ङाते का साक्खाले थाहान।

33 पिलातस फिरि हिटिदुङङा बिह्‍यान त्याङ तोए येसुकाइ उरौतोले ङाहुनो, “हारा नाङ यहुदिपालिको धनै थानादु?”

34 येसुए जुवाफ पिहुनो, “नाङ नाङथेए नाइ इन्याङ ङाङादु, अथवा गाइको सुचिते नाङकाइ बेगाले सुए ओइ ङानान?”

35 पिलातसए जुवाफ पिहुनो, “हारा गाइ यहुदि थाङादु रा? नाङथेको डाति ङा जेखा ठेमुपालिए नाङकाइ गाइको लाʔते सोम्प्याइयोङ्‍ङान। नाङए हारा लोङुनान्?”

36 येसुए जुवाफ पिहुनो, “गाइको राड्‍डे का अन्तर्मादातेको माथा। गाइको राड्‍डे का अन्तर्मादातेको थाका बे गाइको सेवकपालि गाइको लागि लडैसियोङ्‍थ्यो, त्याङ गाइ यहुदिपालिको लाʔते मापाराइथ्यो। तर गाइको राड्‍डे का अन्तर्मादातेको माथा।”

37 पिलातसए येसुकाइ आयुतुनो, “हारा नाङ धनै नाइ थानादु त्याङ?”

येसुए जुवाफ पिहुनो, “गाइ धनै थाङादु ङाते नाङए नाइ ङाहुनादु। यैको लागि गाइ निʔङान, त्याङ यैको लागि छ्‍यातको छ्‍यातखाम पिसा गाइ का अन्तर्मादातेङा युङान। त्याङ छ्‍यातको पक्छेते होयोङ्‍दु साक्खालेए गाइको सारे सायोङ्दु।”

38 पिलातसए येसुकाइ आयुतुनो, “छ्‍यात हारा थादु?”

येसुकाइ सात्छा बक्‍के

(मत्ति २७:१५-३१; मर्कुस १५:६-२०; लुका २३:१३-२५)

यति ङातोले तो यहुदियापालिकोते प्रिङदाइ लेत्‍ताले याहान, त्याङ तोबाङकाइ ङाहुनो, “गे का मिङा हाराओइ गाल्प्या माखालाम।

39 निस्तार-चाडको स्याङङा गे दिका खतकिकाइ निङको लागि तोर्ताते पिसा निङको चलन होदु। तुन्याथादि निङ हारा आलिनिदु, गे का ‘यहुदिपालिको धनै’ काइ तोर्ताते पिङु?”

40 तर तोबाङ फिरि इन्या ङाते आर्टियोङान, “काकाइ माथा, तर बारब्‍बाकाइ।” बारब्बागुरि खुयु थ्यो।

येसुकाइ क्रुसते ख्वासाकाइ बक्‍के

(मत्ति २७:१५-३१; मर्कुस १५:१५-२०; लुका २३:१३-२५)

19

1 पिलातसए येसुकाइ हेन्तोले कोर्राए चिणेहुनो।

2 त्याङ तिलङ्‍गापालिए पुटु नाइ पुटु थादु चिलिको मुकुट खेम्ते येसुको कापुते बुते पियोङ्नो। तोबाङए येसुकाइ धनैए बुसिदुओनि म्युङ बुयोङ्नो,

3 तोबाङए येसुको खेर्ते केल्ते ङायोङ्‍नो, “सेवा, यहुदिपालिको धनै!” त्याङ तोबाङए येसुकाइ लाप्टाए णेयोङ्नो।

4 त्याङ फिरि दिखेप प्रिङदाइ लेत्‍ताले पिलातसए तोबाङकाइ ङाहुनो, “योनो, गे काकाइ निङको हाबि प्रिङदाइ राहुन्ले नाहुन्दु, त्याङ निङकाइ था एथा, गे का मिङा हाराओइ गाल्प्या माखालामुनुङ।”

5 त्याङ पुटुको मुकुट ङा बैजनि रङको म्युङ बुसिदु येसु प्रिङदाइ लेतान, त्याङ पिलातसए तोबाङकाइ ङाहुनो, “योनो, का मिकाइ!”

6 येसुकाइ नि-मानि जेखा ठेमुपालिए ङा मन्दिरको पहरेदारपालिए आर्टियोङ्ताले इन्याङ ङायोङ्नो, “तोकाइ क्रुसते ख्वाहो, तोकाइ क्रुसते ख्वाहो।”

तर पिलातसए तोबाङकाइ ङाहुनो, “निङ निङथेए नाइ काकाइ हेन्ते क्रुसते ख्वानो, हाराकाइभुन्या गे काङा हाराओइ गाल्प्या माखालामुनुङ।”

7 यहुदिपालिए तोकाइ जुवाफ पियोङ्नो, “निको दिगोरे राजगाल होदु, त्याङ तो राजगालङा ठेसिदु ओनि का मि सिकोइ माइदु। हाराकाइभुन्या काए उस्तेकाइ परमेस्वरको चा ङासिन।”

8 का खाम साइतोले पिलातस झुन आरिह्‍यान।

9 फिरि पिलातस हिटिदुङङा बिह्‍यान, त्याङ येसुकाइ आयुतुनो, “नाङ कुताको थानादु?” तर येसुए तोकाइ हाराओइ जुवाफ मापिहुनो।

10 यैथाताले पिलातसए येसुकाइ ङाहुनो, “हारा नाङ गाइनामा माचिज्याङ? नाङकाइ तोर्ताते पिसा अधिकार ओइ गाइनामा होदु, त्याङ नाङकाइ क्रुसते ख्वासा अधिकार ओइ गाइनामा होदु ङाते नाङकाइ था मानि?”

11 येसुए जुवाफ पिहुनो, “नाङकाइ ह्‍याङि मापिनाका गाइच्युरिते नाङको हाराओइ अधिकार माथाथ्यो। यैथाताले गाइकाइ नाङको लाʔते सोम्प्याइते पियोङ्‍ङादु मिपालि झुन आहे लुपको गाल्प्या थायोङ्दु।”

12 तोङिलिबि पिलातसए येसुकाइ तोर्ताते पिसा आहे प्रयत्न यासिन। तर यहुदिपालि इन्याङ ङा-ङाते आर्टियोङान, “नाङए का मिकाइ तोर्ताते पिहुनानन्या नाङ कैसरको बान माथा। उस्तेकाइ धनै थाङादु ङाते ङासिदु मि कैसरको विरुद्धते थायोङ्दु।”

13 पिलातसए का खाम साइतोले येसुकाइ प्रिङदाइ तोबाङको तागोते राहुनो त्याङ उस्ते गुरि ‘णिङको पाटि’ यास्योङ्दु निया लोङ्सा आसानङा होकान। काकाइ हिब्रुङि ‘गब्‍बथा’ यास्योङ्दु।

14 तो स्याङ निस्तार-चाडको ठाङडोल लोङ्सा इस्याङ थ्यो। उनिसेको करिब दिचिप निस स्याले होथ्यो। पिलातसए यहुदिपालिकाइ ङाहुनो, “योनो, निङको धनै!”

15 तर तोबाङ इन्याङ ङा-ङाते आर्टियोङान, “हेनो! हेनो! तोकाइ क्रुसते ख्वाहो!”

पिलातसए तोबाङकाइ आयुतुनो, “हारा गे निङको धनैकाइ क्रुसते ख्वाङु?”

जेखा ठेमुपालिए जुवाफ पियोङ्नो, “कैसर बाहेक निको बेगाले सुओइ धनै माहो।”

16 तोङिलिबि पिलातसए येसुकाइ क्रुसते ख्वासाकाइ तोबाङको लाʔते सोम्प्याइनो।

येसु क्रुसते

(मत्ति २७:३२-४४; मर्कुस १५:२१-३२; लुका २३:२६-४३)

यैथाताले तिलङ्‍गापालिए येसुकाइ जिम्मा कायोङ्नो।

17 येसुए उस्तेको क्रुस उस्ते नाइ चाबुतोले ‘खोपडि’ यास्योङ्दु ठाइते याहान। काकाइ हिब्रु खामते ‘गलगथा’ यास्योङ्दु।

18 तोङा तोबाङए येसुकाइ काँटि षाप्‍ते क्रुसते ख्वायोङ्नो। त्याङ तोनामा बेगाले निसकाकाइ ओइ क्रुसते ख्वायोङ्नो, दिकाकाइ दिबासा ङा बेगालेकाइ बेगालेबासा त्याङ येसुकाइ गुरि आन्तारेङङा।

19 पिलातसए दिगोरे गाल्प्या छेस्को ओइ ठेहुनो, त्याङ क्रुसते ख्वाते पिहुनो। तोङा काओनि ठेसिले होथ्यो, “नासरतको येसु, यहुदिपालिको धनै।”

20 नान आहे यहुदिपालिए का गाल्प्या छेस्को पढैसियोङान, हाराकाइभुन्या येसुकाइ क्रुसते ख्वायोङ्दु ठाइ राडेपाडेको खेर्ते नाइ पाराइथ्यो। का हिब्रु, ल्याटिन ङा ग्रिक खामते ठेसिले होथ्यो।

21 यहुदिपालिको जेखा ठेमुपालिए पिलातसकाइ ङायोङ्‍नो, “इन्यागरि ‘यहुदिपालिको धनै’ माथा, तर काए गाइ यहुदिपालिको धनै थाङादु यासिन ङाते ठेहो।”

22 पिलातसए जुवाफ पिहुनो, “गे ज्या ठेहुनुङ, ठेको दुम्नुङ।”

23 तिलङ्‍गापालिए येसुकाइ क्रुसते ख्वाते लिबि तोबाङए तोको म्युङ चुम्योङ्तोले साक्खाले तिलङ्‍गापालिकाइ दि-दिकुटि गाप्सा गरि ओलि भा लोङ्‍योङ्नो। तोको च्युरिते बुसिसा म्युङ ओइ चुम्योङ्नो, तो म्युङ गुरि माचुरुसिदु ह्‍याङिनि न्हातेका नाइ सलक्‍कै तासिदु म्युङ थ्यो।

24 यैथाताले तोबाङए उस्तेबाङङा किङास्सियोङान, “काकाइ गुरि मा‍टेको तर का सुको भाङा पाराइदु ङाते चिठ्‍ठा चुʔको।”

दोमाङको खाम एयागापा ङाते नाइ का थाले होथ्यो। “तोबाङए गाइको म्युङ उस्ते-उस्तेबाङङा किबोठासियोङान, त्याङ च्युरितेको म्युङते गुरि चिठ्‍ठा चुयोङ्नो।” यैथाताले तिलङ्‍गापालिए तुन्या नाइ लोङ्‍योङ्नो

25 त्याङ येसुको क्रुसको खेर्ते तोको आमा, तोको आमाको हुमि, क्लोपासको उमा मरियम ङा मरियम मग्दलिनि थेङ्‍योङ्ले होयोङ्थ्यो।

26 येसुए उस्तेको आमाकाइ ङा उस्तेए जेसिकेनुदु लाबोनकाइ खेर्ते थेङ्‍योङ्ले होयोङ्दु निहुनो त्याङ येसुए उस्तेको आमाकाइ ङाहुनो, “चामाइचाa, योहो, नाङको चाकाइ!”

27 त्याङ तो लाबोनकाइ ओइ येसुए ङाहुनो, “योहो, नाङको आमा।” तोकालेङि तो लाबोनए तोकाइ उस्तेको नेमते हेनुनो।

येसु सियान

(मत्ति २७:४५-५६; मर्कुस १५:३३-४१; लुका २३:४४-४९)

28 तोङिलिबि नान साक्खाले खाम तापान ङाते साइताले दोमाङङा ठेसिदु खाम याचिगाप्साकाइ येसुए ङाहुनो, “गाइ लाकाइङान।”

29 तोङा राʔदु अङ्‍गुरको दि बाणि इथेदु पाङ्‍कु नासिले होदुथ्यो, यैथाताले तोबाङए दिगोरे म्युङको कुटि तो राʔदु अङ्‍गुरको इथेदु पाङ्‍कुङा थुम्ते दिगोरे हिसपको डाङारेते पोरेयोङ्तोले येसुको उगोतेका याचिलेत्योङ्नो।

30 त्याङ राʔदु अङ्‍गुरको इथेदु पाङ्‍कु तुन्ते लिबि येसुए ङाहुनो, “नान तापान।” त्याङ तोए कापु नुतोले उस्तेको ख्रो वारुनो।

31 तो इस्याङ ठाङडोलको इस्याङ थ्यो। यैथाताले यहुदिपालिए दिसिसा इस्याङङा सिदु मोरोपालि क्रुसते नासा माजा ङाते पिलातसकाइ सेवायोङ्नो त्याङ तोबाङको कोन्टे ठ्‍योते तोबाङको मोरो एहेन्योङो ङाते आमात्‍योङ्‍नो।

32 त्याङ तिलङ्‍गापालि केल्योङ्ताले येसुनामा क्रुसते ख्वासियोङ्दुपालिको कोन्टे ठ्‍योयोङ्नो, हाबि दिकाको त्याङ लिबि बेगाले गुरिको।

33 तर तिलङ्‍गापालि येसुकोते केल्योङ्दु बेरेङ तोबाङए येसुकाइ हाबि नाइ सिको दुम्दु नियोङ्‍नो। यैथाताले तोको कोन्टे तोबाङए माठ्‍योयोङ्नो।

34 तर तिलङ्‍गापालिङि दिकाए येसुको केपकेपङा पाङसोठाए षुहुनो, त्याङ षु-माषु चाइङा पाङ्‍कु लेतान।

35 निङए ओइ बिस्वास लोङ्‍को एथाङ्नो ङाते का निहुदुए छ्‍यातखाम पिहुलेनाहुदु त्याङ तोको छ्‍यातखाम छ्‍यात निदु त्याङ छ्‍यात चिज्याङ्‍ङादु ङाते तो साइदु।

36 “येसुको दिगोरे ओइ कोषा मातोर्‍योङ” ङासिदु दोमाङको वाखे एयागापा ङाते का खाम याथाहान।

37 त्याङ फिरि बेगाले ठाइङा दोमाङङा यासिले होदु, “उस्तेबाङए षुयोङ्ले नायोङ्दु मिकाइ तोबाङए योयोङ्दु।”

येसुकाइ ठुम्योङ्नो

(मत्ति २७:५७-६१; मर्कुस १५:४२-४७; लुका २३:५०-५६)

38 तोङिलिबि अरिमाथियाको योसेफए पिलातसकोते याताले येसुको मोरो आमातुनो। योसेफ गुरि बेगालेए था मासाइतिनि येसुकाइ बिस्वास लोङुदु लाबोन थ्यो, हाराकाइभुन्या तो यहुदिपालिङि आरिदुथ्यो। पिलातसको अनुमति काइतोले तो केलान त्याङ येसुको मोरो हेनुनो।

39 येसुकोते टाहे केल्दु मि निकोदेमस ओइ तोनामा होदुथ्यो। निकोदेमसए सुमचिप किलो आसारेनाम मुर्र ङा एलवाको आसाए खेम्सिदु मसला केल्ते केलान।

40 इन्याङगरि तोबाङए येसुको माङ यहुदिपालिए ठुम्सा रितिओनि आसारेनाम मसलानामा सुतिको म्युङए पोरेयोङ्नो।

41 येसुकाइ क्रुसते ख्वायोङ्दु ठाइङा दिगोरे रेङराङ होदुथ्यो। तो रेङराङङा कुताले ओइ सुकाइओइ मानायोङ्दु दिगोरे नाका मोसानि होदुथ्यो।

42 त्याङ तोबाङए येसुकाइ यै मोसानिङा नायोङ्नो, हाराकाइभुन्या यहुदिपालिको ठाङडोलको इस्याङ थ्यो। त्याङ तो मोसानि राङ ओइ खेर्ते नाइ होदुथ्यो।

a 

19:26 ग्रिक खामङा ‘गुनाइ’ अर्थात् ‘चामाइचा’ ङासिदु पिलगुरि बेद लोङ्सिदु पिल थादु।

फुङ्‍गा मोसानि

(मत्ति २८:१-८; मर्कुस १६:१-८; लुका २४:१-१२)

20

1 ड्रोउनिको पहिलो इस्याङ बछिन्टे माप्याङ नाइ मरियम मग्दलिनि मोसानि राङ‍ङा केलान, त्याङ तोए णिङ मोसानिङि षेयोङ्दु निहुनो।

2 तो सिमोन पत्रुस ङा येसुए जेसिकेन्दु बेगाले लाबोनकोते द्रोचा याहान, त्याङ तोबाङकाइ ङाहुनो, “तोबाङए प्रभुकाइ मोसानि राङङि प्रिङदाइ हेन्योङ्तोले, त्याङ तोकाइ कुता नायोङ्ले नायोङ्‍दु तो नि मासाइ।”

3 त्याङ पत्रुस ङा बेगाले लाबोनपालि प्रिङदाइ लेत्योङ्ताले मोसानि राङ‍ङा यायोङान।

4 तोबाङ निसैका नामानामा द्रोयोङान तर बेगाले लाबोनए गुरि पत्रुसकाइ उखातोले मोसानि राङ‍ङा हाबि यालेतान।

5 मोसानि राङ‍दुङ‍ङा नुसिताले योहुदु बेरेङ तोए हाबि पोरेयोङ्दु सुतिको म्युङपालि जुकुन कुलेप्ले होदु निहुनो, तर तो दुङङा माबिह्‍यान।

6 सिमोन पत्रुस तोको लिबि केलान, त्याङ मोसानि राङदुङङा बिह्‍यान, त्याङ तोए ओइ मलमलको पोरेसिदु म्युङ जुकुन त्यतिकै कुलेप्ले होदु निहुनो।

7 येसुको कापुते छ्‍युसिदु रुमाल गुरि मलमलको मिङपालिनामा माहोथ्यो, तर धैते दिठाइते कुलेप्‍ते नासिले होथ्यो।

8 त्याङ मोसानि राङ‍ङा हाबि केलेत्दु बेगाले लाबोन ओइ दुङङा बिह्‍यान। त्याङ तो नितोले तोए बिस्वास लोङुनो।

9 हाराकाइभुन्या तोबाङए येसु सिदुङि रोलाङ्‍को माइदु ङासिदु दोमाङको वाखे नाʔलेका ओइ मागोयोङ्तोकि थ्यो।

10 तोङि लिबि तो लाबोनपालि उस्तेबाङको नेमदाइ बुरुसियोङान।

येसु मरियम मग्दलिनिकोते चिखेत्सिन

(मत्ति २८:९-१०; मर्कुस १६:९-११)

11 तर मरियम मोसानि राङको प्रिङबासा थेङ्सिताले क्रेप्‍दुइ थ्यो, तोए क्रेपक्रेपते नुसिताले मोसानि राङ दुङङा योहुनो।

12 त्याङ येसुको मोरो नासिदु ठाइङा उबो म्युङ बुसियोङ्दु, निसका साङ्‍राड्‍डेमिपालिकाइ दिकाकाइ कापुबासा ङा बेगालेकाइ कोन्टेबासा होयोङ्ले होयोङ्दु निहुनो।

13 तोबाङए तोकाइ ङायोङ्नो, “चामाइचा, हाराकाइ क्रेप्नादु?”

तोए तोबाङकाइ ङाहुनो, “तोबाङए गाइको प्रभुकाइ हेन्योङ्तोले, त्याङ तोकाइ कुता नायोङ्ले नायोङ्दु, तो गाइ मासाइ।”

14 का खाम ङातोले तो लिबिबासादाइ बुरुसिन त्याङ तोए येसुकाइ थेङ्‍ले होदु निहुनो, तर येसु नाइ थादु ङाते गुरि माङोसायुनो।

15 येसुए तोकाइ ङाहुनो, “चामाइचा, नाङ हाराकाइ क्रेप्नाले होनादु? सुकाइ दाङुनादु?”

तोए तोकाइ मालि सो रा हारा आलिताले ङाहुनो, “ठाकुर, नाङए तोकाइ काङि हेन्‍नानन्या कुता नाहुनाले नाहुनादु, गाइकाइ ङाङा त्याङ गे तोकाइ हेनुन्दु।”

16 येसुए तोकाइ ङाहुनो, “मरियम।”

तोए बुरुसिताले येसुकाइ हिब्रु खामते ङाहुनो, “रब्‍बोनि” अर्थात् “हे गुरुज्यु।”

17 येसुए तोकाइ ङाहुनो, “गाइकाइ माथिङा, हाराकाइभुन्या गाइ नाʔलेका आपाकोते मायाताङाकि। तर गाइको हुपालिकोते यातानाले तोबाङकाइ ङाते पिहो, ‘गाइको आपा ङा निङको आपा, त्याङ गाइको परमेस्वर ङा निङको परमेस्वरकोते याङाले होङादु’।”

18 मरियम मग्दलिनि याहान, त्याङ लाबोनपालिकाइ चिनासायुनो, “गे प्रभुकाइ निहुनुङ।” त्याङ येसुए ङाहुदु खाम तोबाङकाइ तोए ङाते पिहुनो।

येसु लाबोनपालिकोते चिखेत्‍सिन

(मत्ति २८:१६-२०; मर्कुस १६:१४-१८; लुका २४:३६-४९)

19 यै इस्याङ अर्थात् ड्रोउनिको पहिलो इस्याङको ङ्‍योणि यहुदिपालिङि आरियोङ्ताले लाबोनपालिए खाणोङपालि टियोङ्तोले दुङङा होयोङ्ले होयोङ्थ्यो, त्यैकालेङा येसु केल्ताले तोबाङको आन्तारेङङा थेङ्‍‍सिताले चिखेत्सिन, त्याङ तोबाङकाइ ङाहुनो, “निङकाइ थेमथेम।”

20 यति ङातोले येसुए तोबाङकाइ उस्तेको लाʔ ङा केपकेप ओइ चिखेतुनो। प्रभुकाइ नियोङ्तोले लाबोनपालि आठ्‍ठे ताङ्‍योङान।

21 त्याङ येसुए फिरि तोबाङकाइ ङाहुनो, “निङकाइ थेमथेम! आपाए गाइकाइ ठोङादु ओनि गे ओइ निङकाइ ठोनिङादु।”

22 त्याङ यति ङातोले येसुए तोबाङच्युरिते पुन मुत्‍तोले ङाहुनो, “उल्फो लुङ्‍गुरि काइनो।

23 सुकोओइ लुप निङए गोनिगोम्नुनन्या तोबाङ चिगोनिगोम्सियोङ्दु, यदि निङए तोबाङको लुप मागोनिगोम्‍नुनन्‍या तोबाङको लुप मागोनिगोम।”

येसु थोमाकोते चिखेत्सिन

24 येसु केल्दु बेरेङ दिचिप निसकामध्ये दिका दिदुमस यास्योङ्दु थोमा गुरि तोबाङनामा माहोथ्यो।

25 यैथाताले बेगाले लाबोनपालिए तोकाइ ङायोङ्नो, “निए प्रभुकाइ निवान।” तर तोए तोबाङकाइ ङाहुनो, “गे तोको लाʔङा ठेलिपालिको डोब मानिहुन्दुका ङा ठेलिपालिको डोबङा गाइको छ्‍‍युम्पि माचेङुन्दुका त्याङ तोको केपकेपङा गाइको लाʔ माचिबिहुन्दुका गे बिस्वास मालोङ।”

26 लाउनि लिबि येसुको लाबोनपालि फिरि नेम दुङङा नाइ होयोङ्‍थ्यो। थोमा ओइ तोबाङनामा होथ्यो। खाणोङपालि टिसिले होथ्यो, तर येसु दुङङा बिह्‍यान त्याङ आन्तारेङङा थेङ्‍‍सिताले ङाहुनो, “निङकाइ थेमथेम।”

27 त्याङ येसुए थोमाकाइ ङाहुनो, “नाङको लाʔ ठोन्तुनाले गाइको केपकेपङा चेङो। सङ्‍का मालोङ्‍ङा तर बिस्वासि था।”

28 थोमाए येसुकाइ ङाहुनो, “गाइको प्रभु ङा गाइको परमेस्वर!”

29 येसुए तोकाइ ङाहुनो, “नाङए गाइकाइ निङादु कारनए गाइच्युरिते बिस्वास लोङुनाले नाहुनादु? तर गाइकाइ मानियोङ्‍ङाले ओइ गाइच्युरिते बिस्वास लोङ्‍योङ्‍ङादुपालिए डुडु खालाम्योङ्दु।”

का किताबको उद्देस्य

30 येसुए बेगाले आहे डोरेपालि लाबोनपालिको हाबि लोङुनो, तोबाङ गुरि का किताबङा ठेसिले माहो।

31 तर निङए येसु परमेस्वरको चा, ख्रिस्ट थादु ङाते बिस्वास लोङ्नो, त्याङ बिस्वासए गर्दा तोको नामेते निङए लेक एखालाम्नो ङाते का ठेसिले होदु।

येसु ड्रोका लाबोनपालिकोते चिखेत्सिन

21

1 तोङिलिबि लाबोनपालिकोते तिबेरियास सागारिको खेर्ते येसुए फिरि उस्तेकाइ चिखेत्सिन। तोए उस्तेकाइ इन्याङगरि चिखेत्सिन:

2 सिमोन पत्रुस, दिदुमस यास्योङ्दु थोमा, गालिलको काना देसेको नथानेल, जब्दियाको निसका चापालि ङा उस्तेको लाबोनपालिमध्ये बेगाले निसका ओइ नामा होयोङ्‍थ्यो।

3 सिमोन पत्रुसए तोबाङकाइ ङाहुनो, “गाइ नाङा सात्छा याङाले होङादु।”

तोबाङए तोकाइ ङायोङ्नो, “निओइ नाङनामा केलिदु।” तोबाङ यायोङ्‍ताले कोङ‍ङा लुन्योङान, तर तो टाहे तोबाङए हाराओइ माचुम्योङ्नो।

4 बछिन्टे प्याङ्सा सोले होदुथ्यो, येसु जोरङा चिखेत्सिन। तर लाबोनपालिए तो येसु नाइ थादु ङाते माङोसायोङ्नो।

5 येसुए तोबाङकाइ ङाहुनो, “हुचापालि, निङनामा नाङापालि होदु?”

तोबाङए येसुकाइ जुवाफ पियोङ्नो, “माहो।”

6 येसुए तोबाङकाइ ङाहुनो, “जाल कोङको चाखुरबासा चिनो त्याङ खालाम्नुदु।” त्याङ तोबाङए जाल चियोङ्नो, त्याङ आहे नाङापालिए गर्दा तोबाङए जाल तानाइको माथाङ्‍योङ्नो।

7 येसुए जेसिकेनुदु लाबोनए पत्रुसकाइ ङाहुनो, “तो बे प्रभु पो सो।” “तो प्रभु सो” यासिदु साइतोले सिमोन पत्रुसए उस्तेको च्युरिते बुसिदु म्युङ ब्‍याङदाइ छ्‍युसिन हाराकाइभुन्या तो ट्‍याङट्‍याङ थ्यो, त्याङ तो सागारिङा फाल चुसिन।

8 बेगाले लाबोनपालि कोङङा नाइ होयोङ्ताले जाल तानाइचा रायोङ्नो। तोबाङ जोरङिनि अलम्था माथा, तर प्राय दि टिपुरिका जति अलम्थाते होयोङ्थ्यो।

9 त्याङ तोबाङ जोरङा केल्योङ्दु बेरेङ तोबाङए मेको कोकोतिङा नाङा ङा माणाइ नासिले होदु नियोङ्नो।

10 येसुए तोबाङकाइ ङाहुनो, “निङए नाʔले चुम्नुदु नाङाङि उछिन्चा केल्नो।”

11 सिमोन पत्रुस कोङ‍ङा णुन्ताले दि टिपुरिका वाल्ङाचिप सुमका जेखा-जेखा नाङाए क्लेङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍सिदु जाल प्रिङदाइ तानाइचा राहुनो, तर यति आहे पाराइताले ओइ जालगुरि माटेकान।

12 येसुए तोबाङकाइ ङाहुनो, “रातिनिले च्याने।” लाबोनपालिमध्ये सुएओइ “नाङ सु थानादु?” ङाते आयुत्सा आँट मालोङ्‍योङ्नो, हाराकाइभुन्या तोबाङए तो प्रभु थादु ङाते सायोङ्थ्यो।

13 येसु केलान त्याङ माणाइ चुम्तोले तोबाङकाइ याहुनो, त्याङ तुन्याङगरि नाइ नाङाओइ याहुनो।

14 सिदुङि रोलाङ्ताले लिबि येसु लाबोनपालिकोते चिखेत्सिदु का तेस्रो खेप थ्यो।

पत्रुसकाइ येसुको अन्तिम बक्‍के

15 तोबाङकाइ याको दुम्तेलिबि येसुए सिमोन पत्रुसकाइ ङाहुनो, “युहन्‍नाको चा सिमोन हारा नाङए काबाङए भुन्दा आहे जेसिकेन्ङादु?”

तोए येसुकाइ ङाहुनो, “अन्दाइ प्रभु, नाङ साइनादु, गे नाङकाइ जेसिकेन्‍‍‍‍‍‍‍‍‍‍‍‍‍नाङादु।”

येसुए तोकाइ ङाहुनो, “गाइको पाठापालिकाइ याहो।”

16 येसुए फिरि दोस्रो खेप ङाहुनो, “युहन्‍नाको चा सिमोन, हारा नाङए गाइकाइ जेसिकेन्‍ङादु?”

तोए येसुकाइ ङाहुनो, “अन्दाइ प्रभु, नाङ साइनादु, गे नाङकाइ जेसिन्‍नाङादु।”

येसुए तोकाइ ङाहुनो, “गाइको बेणेपालिकाइ योहो।”

17 येसुए तोकाइ तेस्रो खेप ङाहुनो, “युहन्‍नाको चा सिमोन, हारा नाङए गाइकाइ जेसिकेन्ङादु?”

पत्रुस दु:खित थाहान हाराकाइभुन्या येसुए तोकाइ सुमखेप्का “हारा नाङए गाइकाइ जेसिकेन्ङादु?” ङाते आयुतुनो। तोए येसुकाइ ङाहुनो, “प्रभु, नाङ साक्खाले खाम साइनादु। गे नाङकाइ जेसिकेन्‍नाङादु ङाते नाङकाइ था निनादु।”

येसुए तोकाइ ङाहुनो, “गाइको बेणेपालिकाइ याहो।

18 छ्‍याततिनि गे नाङकाइ ङानाङादु, नाङ षारा थानादु बेरेङ नाङए नाङथेको बोया नाङथे छ्‍युसिनाथ्यो, त्याङ हेन्छा आलिनादु ठाइते यानाथ्यो। तर नाङ ठोणे थाको दुम्तेलिबि नाङए नाङको लाʔ ठोनुनादु, त्याङ बेगालेपालिए नाङको बोया छ्‍युते पियोङ्‍नादु, त्याङ नाङ हेन्छा माआलिनादु ठाइते नाङकाइ हेन्‍योङ्‍नादु।”

19 कुन्दु पाराए सियानन्या गुरि तोए परमेस्वरको महिमा लोङुदु, तोको संकेत लोङ्तोले येसुए का ङाहुले नाहुथ्यो। यति ङातोले येसुए तोकाइ ङाहुनो, “गाइको लिबि चावा।”

येसु ङा तोए जेसिकेनुदु लाबोन

20 पत्रुसए लिबि बुरुसिताले योहुदु बेरे येसुए जेसिकेनुदु लाबोनकाइ लिबि-लिबि राले होदु निहुनो। काए नाइ ङ्‍योणिको इसा च्यासा बेरे येसुको आन्डुङा डान्सिताले, “प्रभु, नाङकाइ चिचुम्नादु सु सो?” ङाते आयुतुले नाहुथ्यो।

21 तोकाइ नितोले पत्रुसए येसुकाइ ङाहुनो, “प्रभु काको गुरि हारा थादु?”

22 येसुए पत्रुसकाइ ङाहुनो, “गाइ मायुङादुका तोए लाघिते एहोका ङाते गाइ आलिङाले ओइ नाङकाइ हारा? नाङ गाइको लिबि चावा।”

23 यैथाताले तो लाबोन मासि यास्योङ्दु खाम हुपालिको आन्तारेङङा फेलान। येसुए तो मासि ङाते ङाहुदु माथाथ्यो, तर “गाइ मायुङादुका तोए लाघिते एहोका ङाते गाइ आलिङाले ओइ नाङकाइ हारा?” यासिले होथ्यो।

24 का तो नाइ लाबोन थादु, तोए नाइ का खामको सुचिते छ्‍यातखाम पिहुदु, त्याङ का खाम ठेहुले नाहुदु, त्याङ नि साइदु तोको छ्‍यातखाम छ्‍यात निदु।

25 येसुए बेगाले ओइ आहे जेत लोङुनो। तोमध्ये साक्खालेको सुचिते ठेवानन्या, गाइ काओनि आलिङादु, तोबाङको सुचिते ठेसिदु किताबपालि अन्तर्मादाते भरिङा ओइ मायोङ्‍थ्यो।

प्रेरितपालिको

जेत

परिचय

का किताब लुकाए ठेहुदु थादु। का किताबङि उस्ते ठेहुदु आप्राखामकाइ निरन्तर पिते नाहुदु। का किताबको मुख्य उद्देस्य गुरि येसुको पहिलो लाबोनपालिए कुनि उल्फो लुङ्‍गुरिको अगुवाइ खालाम्योङ्नो त्याङ तोबाङए “यरुसलेमङा त्याङ साक्खाले यहुदियाङा ङा सामरियाको सोदेङापालिङा त्याङ अन्तर्मादातेको धा छेउतेका” (१:८) तोको आप्राखाम याचिलेत्योङ्नो ङाते षात्छा थादु। का ख्रिस्टियनपालिको आस्थाको प्रचार यहुदिपालिङि फेल्ते अन्तर्मादाते भरि साक्खालेको लागि फेल्दु दिगोरे आस्थाको घटना थादु। “का नाका ख्रिस्टियन धर्म कुन्दुनि धर्म थादु, कुताङि लेतान ङाते आयुत्योङ्दु थ्यो।” यैथाताले ख्रिस्टियन धर्म कुनिगरि सुरु थाहान, येसु ख्रिस्ट सु थादु, तोको आप्राखाम कुनिगरि यरुसलेमङि रोमतेका फेल्ताले याहान ङाते लुकाए का इतिहास दिका रोमि अधिकृत “माननिय थियोफिलस” काइ ठेते पिचाहेनुनो (लुका १:१-४; प्रेरित १:१ ङा योहो)। थियोफिलसको सुचिते बेगाले हाराओइ था मानि।

पावलए लुकाकाइ “प्रिय डाक्टर लुका” ङाहुदु (कलस्सि ४:१४)। लुका मध्यहरेलङ्‍काको सिरिया राड्‍डेको एन्टिओक ङासिदु दिगोरे राडेपाडेको मि थ्यो। पावल रोमङा अन्तिम थोको यासिदु बेरेङ लुका ओइ तोनामानामा याहान (प्रेरित २७:१; २८:१६)।

ख्रिस्टियन मन्डलिको सुरुको सुचिते ठेसिदु का किताबकाइ “प्रेरितपालिको जेत” ङासिले होदु, तर खास गरि का किताबकाइ “उल्फो लुङ्‍गुरिको जेत” ओइ ङाʔको इथान्दु। हाराकाइभुन्या प्रेरितपालिए लोङ्‍योङ्दु जेत उल्फो लुङ्‍गुरिको अनुग्रह ङा बुताए नाइ लोङ्‍योङ्दु थ्यो। मिपालिको सुचिते जुकुन माथा तर तो जेत मिपालिङा जेत लोङुले नाहुदु उल्फो लुङ्‍गुरिको सुचिते ओइ का किताब ठेसिले होदु।

प्रेरितपालिको

जेत

1

1 प्रिय थियोफिलस,

येसुए लोङ्सा ङा चिठेन्सा थालाइसिदु साक्खाले खामको सुचिते गाइको हाबिको किताबङा गे ठेहुन्ले नाहुन्दु।

2 उस्ते केलेहुदु प्रेरितपालिकाइ येसुए उल्फो लुङ्‍गुरिङि बक्‍के पिते लिबि येसु साङ्‍राड्‍डेङा लाङ्सिताले हेन्सिदु इस्याङतेका साक्खाले खाम तो किताबङा ठेसिले होदु।

3 उस्तेको खोरि चाबुते लिबि आहे ङासा नाइ माइथान्दु प्रमानङि तोबाङको हाबि येसुए उस्तेकाइ चिमोसिताले चिखेत्सिन। ओलिचिप इस्याङतेका येसु तोबाङकोते चिखेत्सिताले होकान त्याङ परमेस्वरको राड्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍डेको सुचिते तोबाङकाइ ङाका लाहुनो।

4 तोबाङनामा डोनङा होदुका येसुए काओनि बक्‍के पिहुनो, “निङ यरुसलेमङि कुता ओइ मायाने, तर आपाए लोङुदु बर्तिकाइ लाघिते होने। काको सुचिते निङए गाइङि नासाइको दुम्ते नानुदु।

5 हाराकाइभुन्या युहन्‍नाए बे पाङ्‍कुए बप्‍तिस्मा पिहुनो, तर नानको उछिन्चा इस्याङङा उल्फो लुङ्‍गुरिङा निङ‍को बप्‍तिस्मा थादु।”

येसु साङ्‍राड्‍डेङा लाङ्सिन

(मर्कुस १६:१९-२०; लुका २४:५०-५३)

6 यैथाताले तोङा प्रेरितपालि मुम्सियोङ्दु बेरेङ तोबाङए येसुकाइ आयुत्योङ्नो, “हे प्रभु, हारा नाङए इस्राएल राड्‍डेकाइ फिरि नाका लोङ्ते दोइकाहुनादु?”

7 येसुए तोबाङकाइ ङाहुनो, “आपाए उस्तेको अधिकारङि तोकाइदु स्याङ साइसा निङको जेत माथा।

8 तर उल्फो लुङ्‍गुरि निङङा युताले लिबि निङए बुता खालाम्नुदु, त्याङ निङ यरुसलेमङा, साक्खाले यहुदियाङा, सामरियाङा त्याङ अन्तर्मादातेको धा छेउतेका गाइको गुवा थानिदु।”

9 येसुए का खाम ङाको दुम्तेलिबि, तोबाङए यो-योओइ येसु ह्‍युटो लाङ्सिन, त्याङ खासुङा तोबाङको मेसेङि चिताम्सिन।

10 तोबाङए येसु यालेहोदु डाप्‍ते सर्ग्याटो योयोङ्ले नायोङ्‍थ्यो, त्याङ छोन्चाको छोन्चे उबो म्युङ बुसियोङ्दु निसका मि तोबाङको खेर्ते चिखेत्सियोङान।

11 तोबाङए ङायोङ्नो, “गालिलको मिपालि, निङ हाराकाइ सर्ग्याटो यो-योते थेङ्सिनिले होनिदु? यै येसु, तो निङङिनि साङ्‍राड्‍डेङा हेन्सिन, नाले निङए तोकाइ साङ्‍राड्‍डेङा यादु निनुन तोओनि नाइ येसु फिरि युदु।”

मतियासकाइ केलेयोङ्नो

(मत्ति २७:३-१०)

12 तोबाङ जैतुन यास्योङ्दु डन्डिङि यरुसलेमङा बुरुसियोङान। यरुसलेमङि का डन्डि प्राय दि किलोमिटर जति अलम्था पाराइदु।

13 राडेपाडे दुङङा बिते लिबि तोबाङ हिन्को तालाको उस्तेबाङ होयोङ्दु कुटिङा बियोङान। तोबाङगुरि पत्रुस, युहन्‍ना, याकुब, अन्द्रियास, फिलिप ङा थोमा, बारथोलोमाइ ङा मत्ति, अल्फयसको चा याकुब त्याङ उग्रपन्थि योरिको सिमोन त्याङ याकुबको चा यहुदा थ्यो।

14 हानिका चामाइचापालि ङा येसुको आमा मरियम त्याङ तोको हुपालिनामा जोम्सिते तोबाङ साक्खाले दिगोरे लोङ्सेको थाते प्रार्थना लोङ्‍योङ्ले नायोङ्‍थ्यो।

15 तो इस्याङङा हुपालिको आन्तारेङङा पत्रुस स्रेकान (का मिपालिको योरिङा झन्डै दि टिपुरिका निसचिप मिपालि होयोङ्थ्यो), त्याङ ङाहुनो,

16 “हुपालि, दोमाङको वाखे यागाप्को माइथ्यो, का वाखे येसुकाइ चुम्योङ्दुपालिको अगुवा यहुदाको सुचिते दाउदको उगोङि हाबिङि नाइ उल्फो लुङ्‍गुरिए चिज्याङ्‍को दुम्‍ले होथ्यो।

17 हाराकाइभुन्या तो यहुदा ओइ निनामा नाइ तिम्सिले होथ्यो। त्याङ यै सेवाते तोए हिस्सा खालामुले नाहुथ्यो।”

18 तो मिए अधर्मको कमैङि दिगोरे पेबु किनाइनो, त्याङ तो कापु चुतिन थाते रोसान, त्याङ तोको बाङ्‍काल क्वाकान, त्याङ तोको साक्खाले दोङ बाङ्‍काल लेतान।

19 का खाम यरुसलेमको साक्खाले मिपालिकाइ था थाहान। तो पेबुको नामे तोबाङए उस्तेबाङको खामते आखेल्दामा नायोङ्नो। अर्थात् चाइको पेबु।

20 पत्रुसए ङाहुनो,

“हाराकाइभुन्या कारिको किताबङा काओनि ठेसिले होदु,

‘तोको होʔसाठाइ तिलिङ एथा।

त्याङ तोङा होʔसा सुओइ एमाथा

त्याङ तोको जेतको पदाधिकार बेगालेए एकायो।’

21 यैथाताले निनामा होयोङ्दु मिपालिङि काओनि दिका केलेको माइदु, तो मि प्रभु येसु निको आन्तारेङङा होते दुङ-प्रिङ यासिदु बेरेङ साक्खाले इस्याङङा निनामा होथ्यो,

22 अर्थात् काओनि मि युहन्‍नाको बप्‍तिस्माङि काइते येसु निङिनि योबि हेन्सिदु इस्याङतेका निनामा होथ्यो। तो मि नि नामानामा फिरि येसु रोलाङ्दुको गुवा थाको माइदु।”

23 तोबाङ निसका, अर्थात् बारनाबास यास्योङ्दु योसेफ, तोको बेगाले नामे युस्तस ओइ थ्यो, त्याङ मतियासको नामे प्रस्ताव लोङ्‍योङ्नो।

24 तोबाङए इन्याङगरि प्रार्थना लोङ्‍योङ्नो, “साक्खाले मिपालिको लोङ्सेको खाम साइनादु प्रभु, का निसकाङि नाङए सुकाइ केलेहुनाले नाहुनादु तो निकाइ चिखेतिसे,

25 त्याङ तो मि का सेवा ङा प्रेरितपालिको जेतते बिसा एथाङो, तो सेवाङि यहुदा भड्कैताले उस्तेको ठाइङा याहान।”

26 त्याङ तोबाङए तो निसकाको आन्तारेङङा चिठ्‍ठा चुयोङ्नो, त्याङ मतियासको नामेङा पारायान, त्याङ दिचिप दिका प्रेरितपालिनामा तो तिमान।

पेन्तिकोसङा उल्फो लुङ्‍गुरि युवान

2

1 पेन्तिकोसको इस्याङ रालेत्‍दु बेरेङ, तोबाङ साक्खाले दि ठाइते मुम्सियोङ्ले होयोङ्थ्यो।

2 त्याङ साङ्‍राड्‍डेङि छोन्चाको-छोन्चे फाषा वादु ओनि सारे युवान, त्याङ तोबाङ होयोङ्दु नेम नाइ क्लेङुनो।

3 मेको चिलेपालिओनि तोबाङकोते चिखेत्सियोङान, त्याङ भा-भा थायोङ्ताले तोबाङ साक्खालेच्युरिते होयोङान।

4 त्याङ तोबाङ साक्खाले उल्फो लुङ्‍गुरिए क्ले‍‍‍‍‍‍‍‍‍ङ्‍योङान, त्याङ उल्फो लुङ्‍गुरिए तोबाङकाइ पियोङ्दु उचारनओनि तोबाङ बेगाले खामपालिते चिज्याङ्सा लागाइसियोङान।

5 साङ्‍राड्‍डे पोलेको साक्खाले राड्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍डेङि इस्वरभक्त यहुदिपालि तो कालेङा यरुसलेमङा केल्ते होयोङ्ले होयोङ्थ्यो।

6 त्याङ का खाम साइते योरि मुम्सियोङान। तोबाङ थोम्बेसिले थायोङान, हाराकाइभुन्या साक्खालेए उस्ते-उस्तेबाङको खामते तोबाङ चिज्याङ्‍योङ्दु सायोङ्नो।

7 तोबाङ साक्खाले थोम्‍बेसिले थायोङान, त्याङ थोम्बे थाते ङासा लागाइसियोङान, “हारा का चिज्याङ्‍योङ्दुपालि साक्खाले गालिलिपालि माथा रा?

8 त्याङ कुनिगरि तोबाङ साक्खालेए निको निथेको खामते चिज्याङ्‍योङ्दु निए साइवादु?

9 नि काङा पार्थिपालि, मादिपालि, ङा एलामिपालि, ङा मेसोपोटामियाको, यहुदियाको, कापाडोकियाको, पोन्टस ङा एसियाको मिपालि होकिदु।

10 त्याङ फ्रिगिया, पामफिलिया, मिस्र ङा कुरेनिङा पाराइदु लिबियाको हानि सोदेङापालि ङा रोमङि केल्योङ्दु यहुदि ङा यहुदि मत मानायोङ्दुपालि निसैखालको होकिदु,

11 क्रेटको मिपालि, ङा अरबिपालि ओइ होकिदु, त्याङ निए निथे-निथेको खामते परमेस्वरको साक्खालेङि जेखा जेतपालिको चर्चा तोबाङए लोङ्‍योङ्ले नायोङ्दु साइवाले नावादु।”

12 तोबाङ साक्खाले थोम्‍बेसिले थायोङान त्याङ काकादोको थाते दिकाए बेगालेकाइ इन्याङ ङासा लागाइसियोङान, “काको पुर्तुङ्‍गा हारा?”

13 तर बेगालेपालिए ख्रायोङ्तोले ङायोङ्नो, “तोबाङ नाका अङ्‍गुरको इथेदु पाङ्‍कुए आतोयोङ्ले होयोङ्दु।”

योरिकाइ पत्रुसको उपदेस

14 तर पत्रुसए दिचिप दिकानामा स्रेते जेखा सारेते तोबाङकाइ ङाहुनो, “यहुदियाको मिपालि, त्याङ यरुसलेमको साक्खाले मिपालि, निङकाइ का खाम था एथा, त्याङ गाइको खाम नासाइनो।

15 हाराकाइभुन्या निङए आलिनिदु ओनि काबाङ आतोयोङ्ले माहोयोङ, हाराकाइभुन्या नाले बछिन्टेको क्युत जुकुन स्याले होदु।

16 तर योएल अगमवक्ताए यासिदु खाम यै थादु,

17 ‘ताप्सा सोदु इस्याङपालिङा’ परमेस्वरए यासिदु,

‘गे साक्खाले मिपालिच्युरिते गाइको लुङ्‍गुरि लोते पिहुन्दु,

त्याङ निङको चापालि, ङा निङको चामाइपालिए अगमवाणि चिज्याङ्‍योङ्दु,

त्याङ निङको षारापालिए दर्सन नियोङ्दु,

त्याङ निङको ठाणाठोणिपालिए आल्माङ निसा थायोङ्दु।

18 अन्दाइ गे गाइथेको स्युन्डुरि ङा स्युन्डुनिपालि च्युरिते

तो इस्याङङा गाइको लुङ्‍गुरि लोते पिहुन्दु,

त्याङ तोबाङए अगमवाणि चिज्याङ्‍योङ्दु।

19 ह्‍युते सर्ग्याङा थोम्बेसिलेको जेत ङा न्हाङा अन्तर्मादातेङा डोरेपालि चिखेतुन्दु,

अर्थात् चाइ, मे ङा आस्कुको लुडो।

20 परमप्रभुको साक्खालेङि जेखा ङा महिमित स्याङ केल्सा भुन्दा हाबि

उनि उखिङछोछोङा,

त्याङ चलौनि चाइङा परिवर्तन याथादु।

21 त्याङ परमप्रभुको नामे ठाङुदुए, उद्धार खालामुदु।’

22 “इस्राएलको मिपालि का खाम नासाइनो, नासरतको येसु तेस्तो मि थ्यो, तोकाइ परमेस्वरए बर्बदा जेतपालि, थोम्बेको जेतपालि ङा डोरेपालिङि निङको हाबि प्रमानित लोङुनो। निङ साइनिले होनिदु परमेस्वरए निङको आन्तारेङङा का जेतपालि उस्तेए लोङुले नाहुदु।

23 परमेस्वरए उस्ते ठहरैदु निस्‍चित योजना ङा पुर्व छोतअनुसार चिचुम्सिदु यै येसुकाइ अधर्मि मिपालिको लाʔङि निङए क्रुसते ख्वातुनुले सात्‍नुन्।

24 येसुकाइ परमेस्वरए मृत्युको खोरिङि तोर्तातोले चिमोहुनो। हाराकाइभुन्या मृत्युको अधिनते येसु होले होʔसा असम्भब थ्यो,

25 हाराकाइभुन्या दाउदए येसुको सुचिते यासिदु,

‘गे प्रभुकाइ सधैँ गाइको हाबिबासा निहुनुङ,

हाराकाइभुन्या गाइ राउरिउ मायासिवा ङाते परमेस्वर गाइको चाखुरबासा होले होदु।

26 यैथाताले गाइको लोङ्से आस्ताङ्दु

त्याङ गाइको चिलेए तोको प्रसंसा लोङुदु!

गाइको माङए ओइ आसेङा मोदु।

27 हाराकाइभुन्या गाइको ख्रोकाइ दोराड्‍डेङा मावार्ता,

त्याङ नाङए नाङथेको उल्फो मिपालिको माङ ङ्‍यासा ओइ मापि।

28 नाङए गाइकाइ लेकको उलामपालि ङाङान,

नाङए गाइकाइ नाङथेको उपस्थितिङि आस्ताङए गद्गद् लोङ्‍ङादु।’

29 “हुपालि, निको ज्युज्यु च्याब्ज्यु दाउदको सुचिते गे निङकाइ निस्‍चय थाते ङाको थाङ्‍‍निङादु, तो सिह्‍यान, त्याङ चिठुम्सिन, त्याङ याङको इस्याङतेका तोको मोसानि होले होदु।

30 यैथाताले तोको सन्तानङि तोको तितच्युलिङा परमेस्वरए दिकाकाइ नाहुदु ङाते परमेस्वरए ओचन च्यादु खाम तो दिका अगमवक्ता थादुए तो साइथ्यो।

31 हाबिङि नाइ का नितोले तोए ख्रिस्ट रोलाङ्साको सुचिते ङाहुनो,

‘येसु दोराड्‍डेङा ओइ मावार्तासिन,

त्याङ तोको माङ ओइ माङ्‍याहान।’

32 यै येसुकाइ परमेस्वरए चिमोहुनो। का खामको नि साक्खाले गुवा थाइदु।

33 यैथाताले परमेस्वरको चाखुरबासा येसु चोङचोङ यासिन, त्याङ आपाङि उल्फो लुङ्‍गुरिको बर्ति खालामुनो, त्याङ नाले निङए निनुदु ङा साइनुदु खाम तोए निच्युरिते लोकिन।

34-35 हाराकाइभुन्या दाउद बे साङ्‍राड्‍डेङा मालुनान, तर तो उस्तेए यासिदु,

‘परमप्रभुए गाइको प्रभुकाइ ङाहुनो,

गे नाङको सत्तुरपालिकाइ नाङको कोन्टेको लाभापोलेङा माबनैयुन्दुका

नाङ गाइको चाखुर लाʔबासा होका।’

36 “यैथाताले इस्राएलको साक्खाले खलकए का पक्‍का गरि एसायोङा, येसुकाइ निङए क्रुसते ख्वानुन, तर परमेस्वरए तोकाइ प्रभु ङा ख्रिस्ट लोङुनो।”

37 का खाम साइते तोबाङको लोङ्से जेʔजेʔ थाहान, त्याङ पत्रुस ङा बेगाले प्रेरितपालिकाइ तोबाङए ङायोङ्नो, “ए हुपालि निए हारा लोङ्‍ङि?”

38 पत्रुसए तोबाङकाइ ङाहुनो, “ख्रोइबुरु यासिने, त्याङ निङको लुप गोनिगोम्साको लागि येसु ख्रिस्टको नामेते निङ साक्खालेए बप्‍तिस्मा काइनो, त्याङ निङए उल्फो लुङ्‍गुरिको बरदान खालाम्नुदु।

39 हाराकाइभुन्या बर्तिगुरि निको प्रभु परमेस्वरए उरौनिदु निङको लागि, निङको खलकको लागि ङा अलम-अलम्था होयोङ्दुपालि साक्खालेको लागि थादु।”

40 बेगाले आहे खामपालिङि पत्रुसए तोबाङकाइ छ्‍यातखाम पिहुनो, त्याङ इन्या ङाते अर्ति पिहुनो “का राकाषे डुरिङि निङए निङथेकाइ चिमोसिने।”

41 त्याङ तोको खाम ग्रहन लोङ्‍योङ्दुपालि साक्खालेए बप्‍तिस्मा कायोङ्नो, त्याङ यै इस्याङ झन्डै सुम क्राटि मिपालि तोबाङको तिमते थपैयोङान।

42 तोबाङ प्रेरितपालिको सिक्छ्‍या, सङ्‍गति ङा माणाइ ठ्‍योसा ङा प्रार्थनाते भक्तिनामा लागासियोङ्ले होयोङ्थ्यो।

बिस्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍वासिपालिको सङ्‍गति

43 हरेकको लोङ्सेङा छ्‍युरुछ्‍युरु णाङान, त्याङ प्रेरितपालिङि आहे थोम्बेसिलेको जेत ङा डोरेपालि थाहान।

44 बिस्वास लोङ्‍योङ्दुपालि गुरि साक्खाले नामानामा होयोङ्थ्यो, त्याङ तोबाङको साक्खाले थो साझ्या थ्यो।

45 तोबाङए उस्तेबाङको सम्पति ङा सामाखामा बेचाइते खट्‍टै पारायोङ्दु हरेककाइ ज्या चाहाइदु तो बोठाते पियोङ्थ्यो।

46 तोबाङ दिगोरे लोङ्सेको थाते परमेस्वरको नेमङा दिच्योटिते उपस्थिति थायोङ्थ्यो, त्याङ नेम-नेमते माणाइ ठ्‍योयोङ्थ्यो, त्याङ तोबाङ ताङ-ताङ्ते ङा सोचि लोङ्सेए माकिडिमारा च्यायोङ्थ्यो।

47 परमेस्वरको प्रसंसा लोङ्‍योङ्ले ङा साक्खाले मिपालिङि आप्रा बेद खालाम्योङ्ले नायोङ्‍थ्यो। उद्धार खालाम्योङ्दुपालिकाइ प्रभुए दिनदिनै तोबाङको तिमते थपैते पिहुनो।

दिका खोन्देकाइ चिजायोङ्नो

3

1 पत्रुस ङा युहन्‍ना उनिसेको सुम स्याʔदु बेरेङ प्रार्थनाको स्याङङा परमेस्वरको नेमदाइ यायोङ्ले होयोङ्थ्यो।

2 परमेस्वरको नेम दुङङा बियोङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍दुपालिङि तेन आमात्साकाइ निʔदुङिनि नाइ खोन्दे थादु दिका मिकाइ मिपालिए चाबुते केल्योङ्थ्यो त्याङ साक्खाले स्याङ परमेस्वरको नेमको बानेलादु नामेको खाणोङते नायोङ्‍थ्यो।

3 पत्रुस ङा युहन्‍नाकाइ परमेस्वरको नेम दुङङा बिसा सोयोङ्दु नितोले तोए तेन आमातुनो।

4 युहन्‍नानामा पत्रुसए ओइ तोकाइ डाप्‍ते ङाहुनो, “निदाइ योइसे!”

5 तोबाङङि हाराओइ खालाम्सा आसा लोङ्ते तोए ध्यान पितोले तोबाङकाइ योहुनो।

6 पत्रुसए ङाहुनो, “लुङा, उङ गाइनामा बे माहो। तर गाइनामा होदु थो गे नाङकाइ पिनाङादु। नासरतको येसु ख्रिस्टको नामेते चावा!”

7 पत्रुसए तोको चाखुर लाʔ चुम्तोले तोकाइ चिस्रेकुनो, त्याङ छोन्चाको छोन्चे तोको कोन्टेपालि ङा पोकलेपालिङा ताकत केलान।

8 जुरुक्‍कै स्रेताले तो थेङान त्याङ चावासा लागाइसिन, त्याङ चावा चावाते ङा पिन्त्रोपिन्त्रोसिते त्याङ परमेस्वरको महिमा लोङ-लोङ्ते तोबाङनामा परमेस्वरको नेम दुङङा बिह्‍यान।

9 त्याङ साक्खाले मिपालिए तोकाइ चावाले होदु ङा परमेस्वरको महिमा लोङुले नाहुदु नियोङ्नो।

10 तोबाङए तोकाइ परमेस्वरको नेमको बानेलादु खाणोङते तेन आमात्सा होदु मि का नाइ थादु ङाते ङोसायोङ्नो, त्याङ तोच्युरिते थादु खामते तोबाङ थोम्बे ङा थोम्‍बेसिले थायोङान।

परमेस्वरको नेमङा पत्रुसको उपदेस

11 तो मि पत्रुस ङा युहन्‍नाको लिबि-लिबि चावादु नियोङ्तोले साक्खाले मिपालि आठ्‍ठे नाइ थोम्बे थाते सोलोमन नामेको प्रिङ‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍कुटिदाइ दिखेपते तोबाङकोते द्रोचा रायोङान।

12 तो नितोले पत्रुसए मिपालिकाइ ङाहुनो, “इस्राएलको मिपालि, का खामते निङ हाराकाइ थोम्‍बेसिले थानिदु? अथवा निए निथेको बुता वा भक्तिङि निए काकाइ चावासा लोङ्वादु ओनि हाराकाइ वाल्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ल थातिनिले निकाइ योइदु?

13 अब्राहाम, इसहाक ङा याकुबको परमेस्वर, निको ज्युज्यु च्याब्ज्युको परमेस्वरए उस्तेको सेवक येसुकाइ महिमित लोङुनो, तोकाइ निङए गुरि चिचुम्ते पिनुन, त्याङ पिलातसए येसुकाइ तोर्तासा आलिदुका ओइ निङए येसुकाइ तोको हाबि नाइ अस्विकार लोङ्नुन।

14 तर निङए उल्फो ङा धर्मि मिकाइ अस्विकार लोङ्ते दिका मिसातुदुकाइ तोर्ताते पिइसे ङाते ङानुन,

15 त्याङ लेक पिइदुकाइ निङए सात्‍नुन, परमेस्वरए तोकाइ सिदुङि चिरोलाङुनो, नि काको गुवा थाइदु।

16 येसुको नामेच्युरिते लोङ्वादु बिस्वासए ङा तोको नाइ नामेए निङए साइनुदु ङा निनुदु का मिकाइ बलियो लोङ्नो। येसुङि खालाम्वादु बिस्वासए का मिकाइ निङ साक्खालेको हाबि पुरा चिजावान।

17 “नान हुपालि, गाइकाइ था निङादु, निङए मासाइमारा तुन्या लोङनुन, त्याङ निङको सासकपालिए ओइ तुन्यानाइ लोङ्‍योङ्नो।

18 तोको ख्रिस्टए खोरि चाबुको माइदु ङाते परमेस्वरए साक्खाले अगमवक्ताको उगोङि ङाहुदु बर्ति इन्याङगरि चिगापुनो।

19 यैथाताले ख्रोइबुरु यासिने त्याङ बुरुसिने। इन्याङगरि निङको लुप साम्दु त्याङ परमप्रभुको उपस्थितिङि आस्ताङको स्याङ युदु,

20 त्याङ परमेस्वरए निङको लागि हाबिङि नाइ केलेहुदु ख्रिस्ट येसुकाइ ठोचा युतुदु।

21 परमेस्वरए सारु कालेङि उस्तेको उल्फो अगमवक्तापालिको उगोङि चिज्याङ्दु साक्खाले थोकाइ फिरि नाका लोङ्ते दोइकासाको स्याङ माकेलेत्दुका येसु साङ्‍राड्‍डेङा नाइ होʔको माइदु।

22 मोसाए यासिले होथ्यो, ‘परमप्रभु परमेस्वरए गाइकाइ चिथेङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ङादु ओनि निङको हु-बुबुपालिको आन्तारेङङि दिका अगमवक्ता निको लागि चिथेङुदु। तोए निङकाइ ङानिदु साक्खाले खाम निङए नासाइको माइदु।

23 त्याङ तो अगमवक्ताकाइ मानासायोङ्दु हरेक ख्रोयि मिपालिको आन्तारेङङि नासिदु।’

24 “सामुएलङि लिबिको साक्खाले अगमवक्तापालिए यै इस्याङको घोसना लोङ्‍योङ्ले नायोङ्दु थ्यो।

25 निङ यै अगमवक्तापालिको ङा यै करारको खलक थानिदु, तो करार परमेस्वरए निङको ज्युज्यु च्याब्ज्यु अब्राहामनामा इन्याङ ङाते छ्‍युहुनो, ‘नाङको खलकङा अन्तर्मादातेको साक्खाले खलकए डुडु खालाम्योङ्दु।’

26 निङ साक्खालेकाइ निङथेको राकाषेङि बुरुतिनिले निङकाइ डुडु पिसा ङाते परमेस्वरए उस्तेको सेवककाइ चिथेङुनो त्याङ साक्खालेङि हाबि निङकोते ठोचा युतुनो।”

जेखायोरिको हाबि पत्रुस ङा युहन्‍ना

4

1 पत्रुस ङा युहन्‍ना मिपालिनामा चिज्याङ्‍योङ्ले होयोङ्थ्यो, ठेमुपालि, मन्दिरको अधिकारिपालि ङा सदुकिपालि तोबाङकोते केल्योङान।

2 तोबाङ रागे थायोङ्ले होयोङ्थ्यो, हाराकाइभुन्या येसुङा रोलाङ्सा इथान्दु ङासिदु खाम तोबाङए मिपालिकाइ चिठेन्योङ्ले नायोङ्‍थ्यो त्याङ घोसना लोङ्‍योङ्‍ले नायोङ्थ्यो।

3 त्याङ तोबाङए काबाङकाइ चुम्योङ्नो, त्याङ बाठ्‍ठेको इस्याङतेका टिते नायोङ्नो, हाराकाइभुन्या तो कालेङा उखिङ्‍को दुम्‍ले होथ्यो।

4 तर वाखे नासायोङ्दुपालिमध्ये आहेए बिस्वास लोङ्‍योङ्नो, त्याङ बिस्वास लोङ्‍योङ्दु मिपालिको तिम झन्डै वाल्ङा क्राटि थाहान।

5 बाठ्‍ठेको इस्याङ काबाङको सासकपालि, धर्म-गुरुपालि ङा सास्तर सायोङ्दुपालि यरुसलेमङा मुम्सियोङान।

6 साक्खालेङि जेखा ठेमु हन्‍नास, कैयाफा, युहन्‍ना, अलेक्जेन्डर ङा साक्खालेङि जेखा ठेमुको जाहानको साक्खाले तोङा होयोङ्थ्यो।

7 तोबाङए युहन्‍ना ङा पत्रुसकाइ उस्तेबाङको आन्तारेङङा तिकिरि नाते आयुत्योङ्नो, “कुन्दु बुताङि अथवा सुको नामेते निङए का लोङ्नुन?”

8 उल्फो लुङ्‍गुरिए क्लेङ्ताले पत्रुसए तोबाङकाइ ङाहुनो, “मिपालिको सासक ङा धर्म-गुरुपालि,

9 याङ निए दिका खोन्दे मिच्युरिते दिगोरे आप्रादु जेत लोङ्वादु सुचिते तो कुन्दु उपायए चिजानुन् ङाते आयुतिनन्या,

10 निङ साक्खालेकाइ ङा इस्राएलको साक्खाले मिपालिकाइ था एथा, निङए क्रुसते ख्वानुदु त्याङ परमेस्वरए सिदुङि चिमोहुदु, यै नासरतको येसु ख्रिस्टको नामेते का मि निङको हाबि जाताले थेङ्ले होदु।

11 यै येसुको सुचिते दोमाङए यासिदु,

‘तो त्यै णिङ थादु, तोकाइ निङ नेम खेम्योङ्दुपालिए जेत मालागाइ ङाते चिनुदुथ्यो,

त्यैगुरि कुनाको मुख्य णिङ थाहान।’

12 बेगाले सुङाओइ मुक्ति माहो, हाराकाइभुन्या निए मुक्ति खालाम्साकाइ साङ्‍राड्‍डे पोलेङा मिपालिको आन्तारेङङा बेगाले कुन्दुओइ नामे पिसिले माहो।”

13 तोबाङए पत्रुस ङा युहन्‍नाको साहस नियोङ्नो त्याङ तोबाङ असिक्छित ङा साधरन मिपालि सो ङाते थासायोङ्नो, त्याङ तोबाङ थोम्बे थायोङान, त्याङ काबाङ येसुनामा होयोङ्थ्यो ङाते तोबाङए थासायोङ्नो।

14 तर जादु मिकाइ काबाङनामा थेङ्‍‍सिले होदु नियोङ्तोले तोबाङए हाराओइ चिज्याङ्‍को माथाङ्‍योङ्नो।

15 यैथाताले काबाङकाइ जेखायोरिङि प्रिङदाइ हेन्छा बक्‍के पियोङ्तोले तोबाङए इन्याङ ङाते उस्तेबाङङा मतो लोङ्‍योङ्‍नो,

16 “का मिपालिकाइ निए नान हारा लोङ्सा? हाराकाइभुन्या छ्‍याततिनि नाइ काबाङङि दिगोरे थोम्बेको जेत थाले होदु ङाते यरुसलेमको साक्खाले मिपालिकाइ था थाको दुम्‍ले होदु, निए का इन्कार लोङ्‍को माथाङ।

17 तर का खाम मिपालिङा एमाहेला ङाते ‘फिरि का नामेते सुओइ मिपालिनामा निङ हाराओइ माचिज्याङ्ने’ ङाते निए काबाङकाइ चेतावनि पिको माइदु।”

18 तोबाङकाइ उरोयोङ्तोले “नान याङ‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ङिनि येसुको नामेते माचिज्याङ्ने त्याङ हाराओइ माचिठेन्‍नो” ङाते तोबाङकाइ बक्‍के पियोङ्नो।

19 तर पत्रुस ङा युहन्‍नाए तोबाङकाइ ङायोङ्नो, “परमेस्वरको खाम नासाइसा भुन्दा निङको खाम नासाइसा परमेस्वरको मेसेते ठिक थादु रा माथा निङ निङथे नाइ चालिसिने।

20 हाराकाइभुन्या निए निवादु ङा साइवादु खामपालि नि माचिज्याङ्‍‍तिनि होʔसा थाङ नाइ माथाङ।”

21 तोबाङए सजाय पिसा हाराओइ उपाय माखालाम्योङ्दुए काबाङकाइ अझै आहे चिकिन्ते तोर्तायोङ्‍नो, हाराकाइभुन्या घटैदु घटनापालि निते तोको लागि साक्खाले मिपालिए परमेस्वरको प्रसंसा लोङ्‍योङ्ले नायोङ्‍थ्यो।

22 हाराकाइभुन्या थोम्बेसिलेको जेतङि चिजायोङ्ले नायोङ्दु मिको उमेरगुरि ओलिचिप दाङ भुन्दा आहे थ्यो।

बिस्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍वासिपालिको प्रार्थना

23 फर्सेट खालाम्ते तोबाङ उस्तेबाङको बानपालिकोते केल्योङान, त्याङ जेखा ठेमुपालि ङा धर्म-गुरुपालिए ङायोङ्दु साक्खाले खामपालि तोबाङकाइ षात्योङ्नो।

24 त्याङ तोबाङए का खाम सायोङ्दु बेरेङ दिच्योटे परमेस्वरटो उस्तेबाङको उगो टाङ्ते ङायोङ्नो, “ए प्रभु, नाङए साङ्‍राड्‍डे, अन्तर्मादाते, सागारि ङा तोङा होयोङ्दु साक्खाले थो दोइकाहुनान,

25 नाङए उल्फो लुङ्‍गुरिङि नाङथेको सेवक निको ज्युज्यु च्याब्ज्यु दाउदको उगोङि ङाहुनान,

‘बेगालेडातिपालि हाराकाइ च्याँठाइसियोङान,

त्याङ मिपालिए फोसोरो खामपालि हाराकाइ चालिसियोङान?

26 परमप्रभुको विरुद्धते ङा तोए केलेहुदु मिपालिको विरुद्धते अन्तर्मादातेको धनैपालि स्रेयोङान,

त्याङ सासकपालि दिच्योटे मुम्सियोङान।’

27 हाराकाइभुन्या छ्‍याततिनि नाइ नाङए केलेहुनादु नाङको उल्फो सेवक येसुको विरुद्धते हेरोद ङा पन्तियस पिलातस निसकाओइ, बेगालेडाति ङा इस्राएलिपालिनामा का नाइ राडेपाडेङा मुम्सियोङ्ले होयोङ्थ्यो।

28 यै लोङ्साकाइ नाङको लाʔङि ङा नाङको योजनाअनुसार हाबिङि नाइ ठहर्‍याइसिले होथ्यो।

29 नान प्रभु, तोबाङ‍को धम्किच्युरिते मेसे चिस्रेको, त्याङ नाङ‍को स्युन्डुरिपालिकाइ पुरा साहसनामा नाङ‍को वाखे चिज्याङ्‍सा पिइसे,

30 त्याङ चिजासाकाइ नाङ‍ए नाङको लाʔ ठोन्‍नादु बेरेङ नाङथेको उल्फो सेवक येसुको नामेङिनि डोरे ङा थोम्बेसिलेको जेतपालि एथा।”

31 तोबाङए प्रार्थना लोङ्‍को दुम्तेलिबि तोबाङ मुम्सियोङ्दु ठाइ वाराह्‍यान, त्याङ तोबाङ साक्खाले उल्फो लुङ्‍गुरिए क्लेङ्‍योङान, त्याङ तोबाङए साहसनामा परमेस्वरको वाखे चिज्याङ्‍योङान।

बिस्वासिपालिको साझ्या सम्पति

32 बिस्वास लोङ्‍योङ्दुपालिको योरि साक्खाले दिग्गोरे लोङ्से ङा दिग्गोरे लुङ्‍गुरिको थायोङ्ले होयोङ्थ्यो, त्याङ तोबाङमध्ये दिक्‍काए ओइ उस्तेको धन-सम्पतिको हाराओइ थो का गाइको गाइथेको थादु ङाते माङायोङ्थ्यो, तर तोबाङको साक्खाले थो साझ्या थ्यो।

33 तो प्रेरितपालिए आठ्‍ठे बुतानामा प्रभु येसु रोलाङ्दुको छ्‍यातखाम पियोङ्थ्यो, त्याङ तोबाङ साक्खालेच्युरिते जेखा अनुग्रह होले होथ्यो,

34 तोबाङमध्ये सुकाइओइ हाराओइ थोको खट्‍टै मापाराइथ्यो, हाराकाइभुन्या राङपेबु ङा नेमको दाक्पोपालिए तो बेचाइते तोको मोले केल्योङ्थ्यो।

35 त्याङ प्रेरितपालिकोते हाबि नाते पियोङ्थ्यो, त्याङ हरेककाइ ज्या थोको खट्‍टै पारायोङ्‍थ्यो तो थोपालि साक्खालेकाइ बोठाते पियोङ्थ्यो।

36 नान साइप्रस राड्‍डेको लेबि कुलको योसेफ, प्रेरितपालिए बारनाबास ङाते नामे छुयोङ्ले नायोङ्‍थ्यो (काको पुर्तुङ्‍गा गुरि उत्साहको चा थादु),

37 तोए उस्तेको राङपेबु बेचाइनो त्याङ पेपेले केल्तोले प्रेरितपालिकोते नातोले पिहुनो।

हननिया ङा सफिरा

5

1 तर हननिया यास्योङ्दु दिका मि ङा तोको उमा सफिराए ओइ दि कुटि जिमि बेचायोङ्नो,

2 त्याङ तोको मोलेङि तोको उमाकाइ नाइ ङाते तोए उछिन्चा मोले उस्तेनामा नाहुनो त्याङ बेगाले गुरि केल्तोले प्रेरितपालिकाइ पिहुनो।

3 तर पत्रुसए ङाहुनो, “ए हननिया, उल्फो लुङ्‍गुरिनामा माछ्‍यात्दु चिज्याङ्सा ङा जिमि बेचाइनादु मोलेङि उछिन्चा भा नाङथेनामा नासा खाम सेसेन्तारए कुनिगरि नाङको लोङ्सेङा चुतेʔपिनान्?

4 तो माबेचाइनादुका हारा तो नाङ नाङथेको माथा थ्यो रा? त्याङ तो बिक्रि थाते ओइ तो नाङथेको अधिकारते माहो थ्यो रा? काओनि जेत लोङ्सा आलि नाङको लोङ्सेङा कुनि केलान? नाङए मिपालिकाइ बे माथा, तर परमेस्वरकाइ नाइ ढाँटाइनाले नाहुनादु।”

5 का खाम साइते हननिया बुइते गोरेह्‍यान त्याङ तोए ख्रो वारुनो। का खाम सायोङ्दुपालि आठ्‍ठे आरियोङान।

6 षारापालिए स्रेते तोकाइ म्युङए पोरेयोङ्नो त्याङ चाबुते प्रिङदाइ हेन्योङ्तोले ठुम्योङ्नो।

7 सुम घन्टा लिबि तोको उमा दुङङा केलान। तर तोकाइ उस्तेको लावा सिदु खाम गुरि था मानिथ्यो।

8 पत्रुसए तोकाइ आयुतुनो, “गाइकाइ ङाङा, निङए जिमि त्यतिते नाइ बेचाइनुदु थादु?”

त्याङ तोए ङाहुनो, “अन्दाइ, त्यतिते नाइ।”

9 तर पत्रुसए तोकाइ ङाहुनो, “निङए प्रभुको लुङ्‍गुरिको बाटेसाइ कुनि मिलाइसिते मतो लोङ्नुन्? योहो, नाङको लावाकाइ ठुम्योङ्दुपालि खाणोङते नाइ होयोङ्दु त्याङ तोबाङए नाङकाइ चाबुते प्रिङदाइ हेन्योनादु।”

10 त्याङ तो त्यैकालेङा तोको कोन्टेको खेर्ते गोरेह्‍यान त्याङ ख्रो वार्नो। षारापालि दुङङा केल्योङ्ताले, तोकाइ सिकोदुम्दु नियोङ्‍तोले प्रिङदाइ चाबुते हेन्योङ्‍नो, त्याङ तोको लावाको खेर्ते ठुम्योङ्नो।

11 साक्खाले मन्डलिपालिङा का खाम सायोङ्दु साक्खाले मिपालि आठ्‍ठे आरियोङान।

प्रेरितपालिङिनि आहेको रोग जाहान

12 नान प्रेरितपालिको लाʔङि आहे डोरेपालि ङा थोम्बेसिलेको जेतपालि मिपालिको आन्तारेङङा थाचा याहान, त्याङ तोबाङ साक्खाले सोलोमनको प्रिङकुटिङा दिच्योटे मुम्सियोङ्ले होयोङ्थ्यो।

13 तर तो बेगालेपालिमध्ये सुको ओइ तोबाङनामा मिलाइसा केल्सा आँट माथाहान, रओइ मिपालिए तोबाङकाइ बेद लोङ्‍योङ्थ्यो।

14 तर ओइ आहे तिमते चाहुचापालि ङा चामाइचापालिए प्रभुते बिस्वास लोङ्‍योङ्दुए त्याङ योरि झुन आहे थाचा याहान।

15 काओनि साइते मिपालिए उलाम-उलामते माथाङ्‍योङ्दुपालिकाइ केल्योङ्नो। त्याङ पत्रुस केल्दु बेरेङ तोको खिपा जुकुन थालेओइ माथाङ्‍योङ्दुपालिमध्ये दिका-निसकाच्युरिते एपाराया ङाते आलोप ङा गुन्द्रिपालिते तोबाङ‍काइ चिचामिते नायोङ्‍थ्यो।

16 यरुसलेमको दबितिबिको राडेपाडेपालिङि ओइ आहे मिपालिए माथाङ्‍योङ्दुपालिकाइ ङा मासोचि लुङ्‍गुरिए णिङ्‍योङ्दुपालिकाइ केल्ते केल्योङ्थ्यो त्याङ तो साक्खाले जायोङ्थ्यो।

प्रेरितपालिकाइ सतावट

17 साक्खालेङि जेखा ठेमु ङा तोबाङनामा होयोङ्दु साक्खाले (तोबाङ सदुकि पन्थको थ्यो) डाणए क्लेङ्ते प्रेरितपालिको विरुद्धते स्रेयोङान,

18 त्याङ तोबाङ‍काइ चुम्ते टिसाठाइङा चुयोङ्नो।

19 तर प्रभुको दिका मिए टाहे टिसाठाइको खाणोङपालि टाङ्ते पिहुनो, त्याङ तोबाङकाइ प्रिदाइ रातोले ङाहुनो,

20 “याने त्याङ मन्दिरङा थेङ्‍तिनिले का नाका लेकको वाखे साक्खाले मिपालिकाइ चिनासाइनो।”

21 का साइते लिबि तोबाङ दिकापेलाङ नाइ मन्दिरदुङङा बियोङान त्याङ चिठेन्सा लागाइसियोङान।

तर साक्खालेङि जेखा ठेमु ङा तोबाङनामा होयोङ्दुपालि केल्योङान, त्याङ साक्खालेङि जेखायोरि, अर्थात् इस्राएलिपालिको साक्खाले योरिको साक्खालेकाइ उरोयोङ्नो, त्याङ प्रेरितपालिकाइ टिसाठाइङि रासाकाइ मिपालिकाइ ठोयोङ्नो।

22 तर अफिसरपालिए तोबाङकाइ टिसाठाइङा माखालाम्योङ्दु बेरेङ बुरुसियोङ्ताले का खाम ङायोङ्नो,

23 “निए टिसाठाइङा सुरक्छितनामा खाडोङ टिसिले होदु ङा योसा पाल्यापालि खाणोङपालिते थेङ्‍योङ्ले होयोङ्दु नाइ निवान, तर खाणोङ टाङ्वादु बेरेङ निए दुङङा सुकाइओइ माखालाम्वान।”

24 मन्दिरको अधिकारिपालि ङा साक्खालेङि जेखा ठेमुपालिए का खाम सायोङ्नो त्याङ का साक्खालेको नतिजा हारा थादु ङाते तोबाङ प्रेरितपालिको सुचिते काकादोको थायोङान।

25 तर सुओइ दिका राताले तोबाङकाइ ङाहुनो, “योनो, निङए तो मिपालिकाइ टिसाठाइङा नानुले नानुथ्यो तोबाङ मन्दिरङा थेङ्‍योङ्ताले मिपालिकाइ चिठेन्योङ्ले नायोङ्दु।”

26 नान अफिसरपालि नामा कप्‍तान याताले तोबाङकाइ ढिपि मालागाइमारा रायोङ्नो, हाराकाइभुन्या मिपालिए तोबाङ‍काइ णिङए तुप्योङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ङु ङाते तोबाङ आरियोङान।

27 तोबाङए तोबाङ‍काइ केल्ते साक्खाले जेखायोरिको हाबि चिथेङ्‍योङ्नो, त्याङ साक्खालेङि जेखा ठेमुए तोबाङकाइ आयुतुनो,

28 “निए निङकाइ का नामेते हारा ओइ माचिठेन्‍नो ङाते कडा बक्‍के पिसिले होथ्यो, तर निङए निङथेको सिक्छ्‍या साक्खाले यरुसलेमङा फेल्को दुम्नुन्, त्याङ तो मिको चाइको गाल्प्या निच्युरिते लागाइसा दाङ्नुदु।”

29 तर पत्रुस ङा प्रेरितपालिए ङायोङ्नो, “निए मिपालिको माथा तर परमेस्वरको बक्‍केको पालना लोङ्‍को नाइ माइदु।

30 निको ज्युज्यु च्याब्ज्युपालिको परमेस्वरए येसुकाइ सिदुङि चिमोहुनो, तोकाइ निङए सेङते ख्वाते सात्नुथ्यो।

31 परमेस्वरए इस्राएलको ख्रोइबुरुको लागि ङा तोबाङको लुपपालिकाइ गोनिगोम्साकाइ येसुकाइ धनै ङा मुक्तिदाता लोङ्ते उस्तेको चाखुर लाʔए ह्‍याते लोङुनो।

32 का साक्खाले खामको नि गुवा थाइदु, त्याङ तोओनि नाइ उल्फो लुङ्‍गुरि ओइ परमेस्वरए उस्तेको बक्‍के पालना लोङ्‍योङ्दुपालिकाइ पिते नाहुदु।”

33 तर तोबाङए का सायोङ्नो त्याङ तोबाङ आठ्‍ठे नाइ रागे थायोङान, त्याङ तोबाङकाइ सात्छा दाङ्‍योङ्नो।

34 तर राजगालको ठेमु ङा मिपालिङि सेवासर्ग्याम खालामुदु गमलिएल नामे थादु फरिसिए साक्खालेङि जेखायोरिङा स्रेताले तोबाङकाइ छोन्चा प्रिङदाइ हेन्छा बक्‍के पिहुनो,

35 त्याङ तोए जेखायोरिको मिपालिकाइ ङाहुनो, “इस्राएलिपालि, का मिपालिकाइ निङए ज्या लोङ्सा दाङ्नुले नानुदु, तो जेतते होसियार थाने।

36 हाराकाइभुन्या याङङि हाबि ओइ थुदासए गाइओइ सुओइ थाङादु ङाते दाबि लोङ्स‍िन त्याङ झन्डै ओलि टिपुरिका मिपालि तोको लिबि चावायोङान। तो चिसात्सिन, त्याङ तोको लिबि चावायोङ्दुपालि साक्खाले ठेठेमेरमेर थायोङान त्याङ साक्खाले फोसोरो थाहान।

37 का मिङि लिबि मितिमको स्याङङा गालिलको यहुदा यासिदु मि चिखेत्सिन, त्याङ हानि मिपालिकाइ उस्तेदाइ खिचायुनो। तोओइ चिसात्छिन, त्याङ तोकाइ मानायोङ्दुपालि दबितिबि ठेठेमेरमेर थाते यायोङान।

38 गे निङकाइ ङानिङादु नालेको का मामिलाङि अलम्था होने, त्याङ काबाङकाइ तोर्ताते पिनो, हाराकाइभुन्या काबाङको का योजना अथवा का जेत मिपालिङि थाहानन्या तो उस्ते साम्दु।

39 तर यदि का परमेस्वरङि नाइ थाहानन्या बे निङए काकाइ खोको माथाङ। नतरा बे निङ परमेस्वरको विरुद्धते स्रेनिदु ठहरैनिदु।”

40 त्याङ तोबाङए गमलिएलको सल्‍लाह मानायोङान। त्याङ तोबाङए प्रेरितपालिकाइ दुङङा उरौते णेयोङ्नो, त्याङ “येसुको नामेते माचिज्याङ्ने” ङाते बक्‍के पिते तोबाङकाइ तोर्तायोङ्‍नो।

41 त्याङ येसुको नामेते माबेद सहैसिसा योग्यको थाइन ङाते ताङ-ताङ्ते तोबाङ साक्खाले जेखायोरिको उपस्थितिङि लेत्ते यायोङान।

42 त्याङ हरेक इस्याङ तोबाङए मन्दिरङा त्याङ नेम-नेमते याते येसु नाइ ख्रिस्ट थादु ङाते चिठेन्सा ङा ङासा मातोर्तायोङ्नो।

ड्रोकाकाइ केलेयोङ्नो

6

1 तो इस्याङङा लाबोनपालिको योरि आहे थाचा याले होथ्यो, त्याङ हिब्रुपालिको विरुद्धङा ग्रिक-यहुदिपालि गुनुसियोङान, हाराकाइभुन्या दिनदिनैको च्यासा थो बोठायोङ्दु बेरेङ तोबाङको लावा सिदु चामाइचापालिए गाप्सा गरि च्यासा थो माखालाम्योङ्‍थ्यो।

2 त्याङ दिचिप निसका प्रेरितपालिए लाबोनपालिको योरिपालिकाइ उरोयोङ्तोले ङायोङ्नो, “परमेस्वरको वाखे प्रचार लोङ्सा तोर्ताते च्यासा तुन्साको सेवा लोङ्सा निकाइ उचित माथा।

3 यैथाताले हुपालि, निङङि उल्फो लुङ्‍गुरि ङा सर्सिए क्लेङ्‍योङ्दु ङा साक्खालेको सेवासेर्ग्याम खालाम्योङ्दु ड्रोका मिपालि केलेनो तोबाङकाइ निए का जेतको लागि नियुक्ति लोङ्‍को।

4 तर निएगुरि प्रार्थना ङा वाखेको सेवाकाइते साक्खाले स्याङ पिवादु।”

5 का खाम योरिको साक्खालेए सादेयोङान त्याङ मुम्सियोङ्दुपालि साक्खालेकाइ आप्रा लागायान, त्याङ तोबाङए उल्फो लुङ्‍गुरि ङा बिस्वासए क्लेङ्‍योङ्दु स्तिफनस, फिलिप, प्रखरस, निकनोर, तिमोन, पर्मिनास ङा एन्टिओकको यहुदि मत मानाइदु निकोलाउसकाइ केलेयोङ्नो।

6 तोबाङए का मिपालिकाइ प्रेरितपालिको हाबि केल्योङ्नो त्याङ प्रेरितपालिए प्रार्थना लोङ्‍योङ्नो, त्याङ काबाङच्युरिते उस्तेबाङको लाʔ नायोङ्‍नो।

7 परमेस्वरको वाखे फेल्चा याहान, त्याङ लाबोनपालिको योरि यरुसलेमङा आठ्‍ठे नाइ आहे थाचा याहान, ठेमुपालिमध्ये आहेए का बिस्वासकाइ ग्रहन लोङ्‍योङ्नो।

स्तिफनसकाइ च्युम्योङ्नो

8 स्तिफनसए अनुग्रह ङा बुताए पुर्न थाताले मिपालिको आन्तारेङङा जेखा-जेखा थोम्बेको जेत ङा डोरेपालि लोङुनो।

9 तर दिका-निसका गुरि स्वतन्त्र योरिनेमपालि (काको नामे यै थ्यो), त्याङ कुरेनि, अलेक्जेन्ड्रिया, सिलिसिया ङा एसियाको मिपालि थ्यो, तोबाङ थेङ्‍ते स्तिफनसनामा वाखे-मावाखे लोङ्सा लागाइसियोङान।

10 तर उल्फो लुङ्‍गुरिए स्तिफनसकाइ काओनि सर्सि पिहुदुए गर्दा तो चिज्याङ्दु बेरेङ सुएओइ तोको सामना लोङ्‍को माथाङ्‍योङ्नो।

11 त्याङ तोबाङए सुमाक्‍का मिपालिकाइ लाङ्ते इन्या चिङास्योङ्नो, “मोसा ङा परमेस्वरको विरुद्धङा काए निन्दात्मक खाम चिज्याङ्दु निए साइवान।”

12 तोबाङए मिपालि धर्म-गुरुपालि ङा सास्तर सायोङ्दुपालिकाइ लाङ्‍योङ्नो, त्याङ स्तिफनसकाइ खोते चुम्योङ्तोले जेखायोरिको हाबि केल्योङ्नो।

13 तोबाङए काओनि यासियोङ्दु माछ्‍यात्दु गुवापालिकाइ हाबि षेयोङ्नो, “का मिए उल्फो ठाइ ङा राजगालको विरुद्धते खामपालि चिज्याङ्सा मातोर्ताहुनो।

14 हाराकाइभुन्या काए निकाइ इन्या यासिदु निए साइवान, ‘नासरतको येसुए का ठाइकाइ नासिहुदु, त्याङ मोसाए निकाइ पिइदु रितिथिति ओइ बदलैते पिइदु’।”

15 जेखायोरिङा होयोङ्दु तो साक्खालेए तोकाइ डाप्‍ते योयोङ्नो, त्याङ तोको खेन साङ्‍राड्‍डेमिको खेन ओनि नियोङ्नो।

स्तिफनसको भासन

7

1 साक्खालेङि जेखा ठेमुए आयुतुनो, “हारा का खाम छ्‍यात थादु?”

2 तोए ङाहुनो, “हु-बुबु ङा आपापालि, नासाइनो। महिमाको परमेस्वरए निको आपा अब्राहामकाइ तो हारान यासियोङ्दु ठाइङा होʔसा हाबि मेसोपोटामियाङा होदु बेरेङ दर्सन पिहुले नाहुथ्यो।

3 त्याङ तोकाइ ङाहुले नाहुथ्यो, ‘नाङ नाङथेको राड्‍डे ङा नाङको कुटुम्बाङि लेत्‍तानाले गे नाङकाइ चिखेत्नाङादु राड्‍डे या।’

4 “त्याङ तो कल्दिपालिको राड्‍डेङि लेत्‍ताले हारान ठाइङा केल्ताले होकान, त्याङ तोको आपा सिकोदुम्तेलिबि परमेस्वरए तोकाइ तोङिनि का राड्‍डेङा साराइनो, का ठाइङा निङ नाले होनिले होनिदु।

5 तोकाइ तो ठाइङा तोको साक्खाले थो बे हारा ङासा लाभा नासा ठाइओइ मापिहुनो। तर तोको खलक माथालेओइ तो साक्खाले परमेस्वरए अब्राहामको सन्तान दर सन्तानकाइ तो थो सम्पतिको रुपते पिसा बर्ति लोङुनो।

6 परमेस्वरए इन्याङगरि ङाहुनो, ‘नाङको सन्तान बेगालेको राड्‍डेङा याते होʔको माइदु, त्याङ तोबाङए नाङको सन्तानकाइ टेरा लोङ्ते ओलि टिपुरिका दाङतेका थिचोमिचो लोङ्ते नायोङ्दु।

7 परमेस्वरए ङाहुनो, तर तोबाङकाइ टेरा टेरानि लोङ्ते नायोङ्दु डातिकाइओइ गे निसाफ लोङुन्दु। तोङि लिबि तोबाङ लेत्योङ्ताले यै ठाइते केल्ते गाइको आराधना लोङ्‍योङ्दु।’

8 परमेस्वरए तोनामा खतनाको करार छ्‍युहुनो, त्याङ अब्राहाम, इसहाकको आपा थाते आठौँ इस्याङङा इसहाकको खतना लोङुनो। इसहाक याकुबको आपा थाहान, त्याङ याकुब दिचिप निसका कुलकोइ आपा थाहान।

9 “याकुबको चा योसेफकाइ तोको हु-बुबुपालिए ओइ रागे यासिते तोकाइ मिस्र राड्‍डेङा टेराको रुपते बेचायोङ्नो। तर परमेस्वर तोनामा होथ्यो।

10 परमेस्वरए तो साक्खाले खोरिङि तोकाइ फर्सेट लोङ्तोले मिस्र राड्‍डेको धनै फारोको हाबि तोकाइ कृपा लोङुनो त्याङ सर्सि पिहुनो, त्याङ फारोए तोकाइ मिस्रराड्‍डेको ङा तोको साक्खाले नेमको हाकिम बनैनो।

11 “तोङिनिलिबि साक्खाले मिस्रराड्‍डे ङा कनानङा टोहोटोहो पाराइदुए साक्खाले ठाइङा आठ्‍ठे कस्ट थाहान, त्याङ निको ज्युज्यु च्याब्ज्युपालिए आने माखालाम्योङ्नो।

12 तर याकुबए मिस्रराड्‍डेङा आने होदु ङाते साइतोले निको ज्युज्यु च्याब्ज्युपालिकाइ पहिलो चोटि तोङा ठोहुनो।

13 दोस्रो चोटि भेटाइते योसेफए तोको हु-बुबुपालिकाइ उस्ते चिङोसाइसिन त्याङ योसेफको खलक ओइ फारोकोते केल्योङान।

14 योसेफए उस्तेको आपा याकुबकाइ ङा उस्तेको साक्खाले परिवारकाइ तोकोते चिउरौहुनो, तोबाङ साक्खाले लोङ्ते ड्रोचिप वाल्ङाका थ्यो।

15 याकुब मिस्रराड्‍डेङा याहान, त्याङ तोङा नाइ तो सिह्‍यान, त्याङ निको ज्युज्यु च्याब्ज्युपालि ओइ तोङा नाइ सियोङान।

16 तोङि लिबि तोबाङको मोरो सेकेमङा हेन्योङ्नो, त्याङ अब्राहामए सेकेमङा हमोरको चापालिकाइ मोले पितोले किनाइदु मोसानिङा नायोङ्नो।

17 “तर परमेस्वरए अब्राहामकाइ लोङुदु करार यागाप्सा स्याङ खेर्ते केलान त्याङ मिस्रङा तो मिपालि आहे थाचा यायोङान, त्याङ तोबाङको योरिते आहे थाहान।

18 त्याङ मिस्रराड्‍डेङा योसेफकाइ माङोसाइदु बेगाले दिका धनैए सासन लोङुनो।

19 तोए निको डातिनामा राकाषे व्यवहार लोङुनो, त्याङ निको ज्युज्यु च्याब्ज्युपालिकाइ तोबाङको हुचापालिकाइ प्रिङदाइ हेन्ते नाʔसाकाइ कर लोङ्थ्यो, इन्याङगरि निʔ बितिकै साक्खाले हुचापालि सियोङ्थ्यो।

20 “यै कालेङा मोसा निकान। तो परमेस्वरको मेसेते बानेलादु थ्यो। तो सुम चालातेका उस्तेको आपाको नेमते टिल्सिन।

21 तोकाइ प्रिङदाइ चितेलिबि फारोको चामाइए तोकाइ रुʔते हेनुनो, त्याङ उस्तेको चा सरह टिलुनो।

22 मोसाकाइ मिस्रिपालिको साक्खाले विद्याते चिठेन्योङ्‍थ्यो, त्याङ मोसा उस्तेको वाखे ङा जेतते बर्बदा थाहान।

23 “तो ओलिचिप दाङको थाहान, त्याङ उस्तेको इस्राएलि हु-बुबुपालिकाइ भेटाइसाकाइ लोङ्सेङि नाइ आलिह्‍यान।

24 दिउनि तोए दिका मिस्रिए दिका इस्राएलिकाइ णेहुले नाहुदु निहुनो। तोए तो इस्राएलिको रक्खे लोङुनो त्याङ तो अन्याय लोङुदु मिस्रिकाइ बदला काइते सातुनो।

25 परमेस्वरए गाइको लाʔङिनि तोबाङको उद्धार लोङुदु ङासिदु खाम गाइको हु-बुबुए गोयोङ थाङुन ङाते मोसा आलिले होथ्यो, तर तोबाङए तो मागोयोङ्नो।

26 बाठ्‍ठेको इस्याङ तोबाङ नाइ उस्तेबाङङा किडियोङ्दु बेरेङ तो केलान, त्याङ तोबाङकाइ मिलाइसा दाङ्ते ङाहुनो, ‘मिपालि, निङ बे हु-बुबु थानिदु। त्याङ हाराकाइ दिकाए बेगालेकाइ अन्याय किलोङ्सिनिदु?

27 “तर उस्तेको योन्दाच्युरिते अन्याय लोङुदुए तोकाइ इन्याङ ङाते जुनुनो, ‘निच्युरिते हाकिम ङा नियाठासामि थासा नाङकाइ सुए केलेनान?

28 मिर्‍याङ तो मिस्रिकाइ सातुनादु ओनि नाङए गाइकाइ ओइ सात्सा आलिनादु?

29 काओनि जुवाफ साइतोले मोसा सुगाप्‍सिताले मिद्यान राड्‍डेङा याहोकान, तोङा तोको निसका चापालि निकान।

30 “ओलिचिप दाङ ताप्‍तालेलिबि सिनै डन्डिको पान्थार-ठाइङा ज्योलेहोदु बुन्थुरुको ज्वालाङा दिका साङ्‍राड्‍डेमि तोकोते चिखेत्सिन।

31 मोसाए का निहुनो त्याङ तो काओनि दर्सन निते थोम्‍बेसिले थाहान त्याङ तोए योʔसाकाइ खेर्ते यादु बेरेङ परमप्रभुको काओनि सारे युवान,

32 ‘गाइ नाङको ज्युज्यु च्याब्ज्युपालिको परमेस्वर थाङादु–अब्राहाम, इसहाक ङा याकुबको परमेस्वर।’ मोसा वाराइसा लागाइसिन, त्याङ तोए तोदाइ योसा आँट मालोङुनो।

33 “त्याङ परमप्रभुए मोसाकाइ ङाहुनो, ‘नाङ‍को कोन्टेको पाइपाना टोइसे, हाराकाइभुन्या नाङ थेङ्नाले होनादु ठाइ गुरि उल्फो निदु।

34 मिस्रङा होयोङ्दु गाइको मिपालिको दुर्दसाहा गे निहुनुङ, त्याङ तोबाङ क्रेप्‍योङ्दु ओइ साइनुङ। तोबाङ‍काइ फर्सेट पिसाकाइ गाइ युङाले होङादु। नान रा, गे नाङकाइ मिस्रराड्‍डेङा ठोनाङादु।’

35 “मोसाकाइ तोबाङए ‘सुए नाङकाइ सासाक ङा नियाठासामि तुल्याइयोङ्‍नान’ ङाते इन्कार लोङ्‍योङ्ले नायोङ्‍थ्यो। त्यै मोसाकाइ परमेस्वरए बुन्थुरुङा चिखेत्सिदु साङ्‍राड्‍डेमिङिनि सासाक ङा उद्धारकर्ता लोङ्ते ठोहुनो

36 यै मिए मिस्रराड्‍डेङा, डिङडिङ सागारिङा त्याङ ओलिचिप दाङतेका पान्थार-ठाइङा थोम्बेसिलेको जेत ङा डोरेपालि लोङ्ते तोबाङकाइ मिस्रङि प्रिङदाइ राहुनो।

37 “तो त्यै मोसा थादु, तोए इस्राएलिपालिकाइ ङाहुले नाहुथ्यो, ‘परमेस्वरए गाइकाइ चिथेङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ङादु ओनि निङको हु-बुबुपालिमध्ये निङको लागि दिका अगमवक्ता चिथेङुदु।’

38 का त्यै मोसा थादु, तो गुरि पान्थार-ठाइङा होयोङ्दु मेजाङा साङ्‍राड्‍डेमिनामा होथ्यो। साङ्‍राड्‍डेमिए सिनै डन्डिते ङा निको ज्युज्यु च्याब्ज्युपालिनामा चिज्याङ्ले होथ्यो, त्याङ तोए नाइ निकाइ पिसाको लागि मोदु खामपालि खालामुले नाहुथ्यो।

39 “निको ज्युज्यु च्याब्ज्युपालिए तोको बक्‍के मानाइसा इन्कार लोङ्‍योङ्नो। तोबाङए तोकाइ षेʔते मिस्रराड्‍डेङा नाइ बुरुसिते हेन्छा आलियोङान।

40 तोबाङए हारुनकाइ इन्याङ ङायोङ्नो, ‘निको हाबि-हाबि चावासाकाइ देवापालि निको लागि खेम्ते पिइसे, हाराकाइभुन्या निकाइ मिस्रराड्‍डेङि चिलेत्ते केलिदु का मोसाकाइ हारा कुनि थाहान नि मासाइ।’

41 तो इस्याङ तोबाङए दिका स्याचाको मुर्ति खेम्याङ्नो, तोङा पर्तिओइ दरिक्योङ्‍नो, त्याङ उस्तेबाङको लाʔको जेतते ताङ्‍योङान।

42 यैथाताले परमेस्वरए तोबाङकाइ तिरस्कार लोङुनो, त्याङ अगमवक्तापालिको किताबङा ठेसिले होदु ओनि तोबाङकाइ सर्ग्याको उछिपालिकाइ उपसना लोङ्साकाइ तोर्ताहुनो,

‘इस्राएलको मिपालि, हारा निङए ओलिचिप दाङतेका

पान्थार-ठाइङा गाइकाइ यार्साको पर्ति ङा ठेम्बुपालि दरियोङ्‍ङान?

43 निङए मोलेख देवाको तम्बु चाबुते चावानिन,

त्याङ रेफन देवाको उछि,

त्याङ निङए पुडासाकाइ खेम्नुदु मुर्तिपालि हेन्‍नुन्।

यैथादुए गे निङकाइ दन्ड पिसा बेबिलोनङि दाहालबासा ठोनिङादु।’

44 “पान्थार-ठाइङा निको ज्युज्यु च्याब्ज्युपालिको छ्‍यातखामको तम्बु होथ्यो। मोसाए निहुदु नमुनाअनुसार परमेस्वरको बक्‍‍‍‍‍‍‍‍‍‍‍‍‍‍‍‍केओनि का खेम्सिले होथ्यो।

45 निको ज्युज्यु च्याब्ज्युपालिए ओइ तोबाङको पालोङा बेगालेडातिपालिको राड्‍डे अधिकारते केल्योङ्दु बेरेङ यहोसुनामा तो तम्बु केल्योङ्नो। दाउदको पालोतेका तो तोʔङा नाइ थाहान।

46 तोए परमेस्वरको निगाह खालामुनो, त्याङ याकुबको परमेस्वरको लागि दिगोरे होʔसा ठाइ खेम्सा अनुमति आमातुनो।

47 तर परमेस्वरको लागि नेमगुरि सोलोमनए खेमुनो।

48 “तर लाʔए खेम्योङ्दु नेमपालिङा परमेस्वर माहो, अगमवक्ताए इन्याङगरि यासिले होदु।

49 ‘गाइको तितच्‍युलि साङ्‍राड्‍डे थादु,

त्याङ अन्तर्मादाते गुरि गाइको कोन्टे नासा ठाइ,

निङए गाइको लागि कुन्दुनि नेम खेम्नुदु थाङुन? परमप्रभुए यासिदु।

गाइको होʔसा ठाइ कुन्दु थादु?

50 हारा का साक्खाले थो गाइको लाʔए खेमुन्दु माथा रा?’

51 “ए हठि मिपालि, णिङओनि लोङ्से थानिदु ङा कुल्नाए मासाइनुदुपालि, निङए हाराकाइ साक्खाले इस्याङ उल्फो लुङ्‍गुरिको बिरोध लोङ्नुदु। निङको ज्युज्यु च्याब्ज्युपालिए लोङ्‍योङ्दु ओनि नाइ निङए ओइ लोङ्नुदु।

52 अगमवक्तापालिमध्ये सुकाइगुरि निङको ज्युज्यु च्याब्ज्युपालिए खोरि मापियोङ्नो? तोबाङए धार्मिक मि युदु ङाते अगमवाणि लोङ्‍योङ्दु मिपालि साक्खालेकाइ ओइ सात्योङ्नो। त्याङ नाले तो धार्मिक मिकाइ निङए बिस्वासघात लोङ्तुनुले सात्नुले नानुदु।

53 साङ्‍राड्‍डेमिपालिङिनि परमेस्वरको राजगाल निङए खालाम्नुन, तर ओइ तोको पालना मालोङ्नुन्।”

स्तिफनसकाइ सात्योङ्नो

54 तोबाङए का खाम सायोङ्नो त्याङ तोबाङ रागेए चुर थायोङ्‍ताले सुवा मुर्सिसा लागाइसियोङान।

55 तर स्तिफनस गुरि उल्फो लुङ्‍गुरिए क्लेङ्ताले साङ्‍राड्‍डेटो डाप्‍ते नाहुनो त्याङ परमेस्वरको महिमा ङा येसुकाइ परमेस्वरको चाखुरबासा थेङ्‍‍सिले होदु निहुनो।

56 स्तिफनसए यासिन, “योनो, साङ्‍राड्‍डे टाङ्दु गे निहुनुङ, त्याङ मिको चाकाइ परमेस्वरको चाखुरबासा थेङ्‍‍सिले होदु गे निहुन्ले नाहुन्दु।”

57 तोबाङ जेखा सारेए आर्टिते स्रेयोङान, त्याङ उस्ते-उस्तेबाङको कुल्ना टिसियोङान, त्याङ तोबाङए दिच्योटे तोकाइ हाट्‍याप्योङ्नो।

58 तोबाङए तोकाइ देसेङि प्रिङदाइ चिलेत्ते हेन्योङ्नो, त्याङ तोकाइ णिङए तुप्योङ्नो। त्याङ गुवापालिए उस्तेबाङको म्युङपालि दिका साउल नामे थादु षाराको कोन्टेको खेर्ते नायोङ्नो।

59 तोबाङए स्तिफनसच्युरिते णिङ तुप्‍‍‍‍‍‍‍‍‍‍‍‍‍‍‍‍‍योङ्ले नायोङ्‍थ्यो, तोए पुकारा लोङुनो, “हे प्रभु येसु, गाइको लुङ्‍गुरिकाइ ग्रहन लोङो।”

60 तोए पोकोले दोतोले जेखा सारेए आर्टिताले ङाहुनो, “हे प्रभु, का लुपको गाल्प्या काबाङकाइ एमालागाया।” यति ङाते तोए उस्तेको ख्रो वार्नो।

मन्डलिङा सतावट फेलान

8

1 स्तिफनसकाइ सात्योङ्दु बेरेङ साउल ओइ तोबाङनामा दोङ्‍‍सिले होथ्यो। यै इस्याङङि यरुसलेमङा होदु मन्डलिको विरुद्धते जेखा सतावट थाहान, त्याङ प्रेरितपालि बाहेक तोबाङ साक्खाले यहुदिया ङा सामरियाको सोदेङादाइ ठेठेमेरमेर थायोङान।

2 धर्मि मिपालिए तोकाइ हेन्ते ठुम्योङ्नो, त्याङ तोको लागि आठ्‍ठे क्रेप्योङान।

3 तर साउलए गुरि नेम-नेमङा बिताले मन्डलिकाइ नासिहुले नाहुथ्यो। तोए चाहुचा ङा चामाइचाकाइ स्रोत्चा हेन्तोले टिसाठाइङा चेङुथ्यो।

सामारियाङा फिलिप

4 तो ठेरेङमेरेङ थायोङ्दुपालिए साक्खाले ठाइङा याते वाखे प्रचार लोङ्‍योङ्नो।

5 फिलिपगुरि सामारियाको दिगोरे राडेपाडेङा याताले तोबाङकाइ ख्रिस्टको प्रचार लोङुनो।

6 फिलिपए यासिदु वाखे नासायोङ्तोले त्याङ तोए लोङुदु डोरेपालि नियोङ्तोले योरिए दिग्गोरे सादेको थाते तोको खामते ध्यान पियोङ्नो।

7 हाराकाइभुन्या आहेङि मासोचि लुङ्‍गुरिपालि जेखा सारेए आर्टि-आर्टियोङ्ताले लेत्छा लागाइसियोङान। त्याङ आहे सोम्बा ङा खोन्देपालि ओइ चिजासियोङान।

8 यैथाताले तो राडेपाडेङा आहे आस्ताङ थाहान।

सिमोन जादुगर

9 सिमोन नामे थादु दिका मि तोङा होथ्यो। तोए हाबिङिनि नाइ सामरियाङा जादुगरि लोङ्तोले तो राडेपाडेको मिपालिकाइ थोम्‍बेसिले लोङुले नाहुथ्यो। त्याङ उस्तेकाइ गाइ ओनि सुओइ माहो ङाते आलिथ्यो।

10 तो मिकाइ जेखा उच्या साक्खालेए इन्याङ ङाते मानायोङ्थ्यो, “का मि परमेस्वरको बुता थादु, काकाइ जेखा बुता निदु मि यास्योङ्दु।”

11 तोबाङए तोकाइ मानायोङ्थ्यो, हाराकाइभुन्या आहे स्याङङिनि तोए उस्तेको जादुगरिए मिपालिकाइ थोम्‍बेसिले पारायुले नाहुथ्यो।

12 तर तोबाङए परमेस्वरको राड्‍डे त्याङ येसु ख्रिस्टको नामेको आप्राखाम चिनासायुदु फिलिपको खामते बिस्वास लोङ्‍योङ्नो, त्याङ चाहुचा ङा चामाइचापालिए बप्‍तिस्मा कायोङ्नो।

13 सिमोन उस्तेए ओइ बिस्वास लोङुनो। तोए बप्‍तिस्मा कायुनो, त्याङ तो फिलिपनामा चावासा लागाइसिन, त्याङ तोए डोरेपालि ङा जेखा-जेखा थोम्बेको जेत लोङुदु नितोले तो थोम्‍बेसिले थाहान।

14 सामारियाको मिपालिए परमेस्वरको वाखे ग्रहन लोङ्‍योङ्नो यास्योङ्दु साइते यरुसलेमङा होयोङ्दु प्रेरितपालिए पत्रुस ङा युहन्‍नाकाइ तोबाङकोते ठोयोङ्नो।

15 तोबाङ तोङा केल्ते तोबाङए उल्फो लुङ्‍गुरि एखालाम्योङो ङाते तोबाङ‍को लागि प्रार्थना लोङ्‍योङ्नो।

16 हाराकाइभुन्या नाʔलेका तोबाङङा दिक्‍काकोते ओइ उल्फो लुङ्‍गुरि मायुताकिथ्यो। तोबाङ‍को बप्‍तिस्मा प्रभु येसुको नामेते जुकुन थाले होथ्यो।

17 तोबाङए उस्तेबाङको लाʔ तोबाङच्युरिते नायोङ्नो, त्याङ तोबाङए उल्फो लुङ्‍गुरि खालाम्योङ्नो।

18 नान प्रेरितपालिए लाʔ नाइदु बेरेङ उल्फो लुङ्‍गुरि खालाम्वासो ङाते आलिताले सिमोनए इन्याङ ङा-ङाते तोबाङ‍काइ पेपेले चिपिसुनो,

19 “गाइकाइ ओइ का बुता प्याङ, त्याङ गे लाʔ नाहुन्दु मिए ओइ उल्फो लुङ्‍गुरि एखालामो।”

20 तर पत्रुसए ङाहुनो, “नाङ‍को पेपेले नाङथेङा एतामा, हाराकाइभुन्या परमेस्वरको बरदान पेपेलेए किनाइसा इथान्दु ङाते नाङए आलिनान।

21 का सुचिङा बे नाङ‍को उछिन्चाखेना ओइ भा माहो, त्याङ अधिकार ओइ माहो, हाराकाइभुन्या परमेस्वरको हाबि नाङको लोङ्से ठिक माहो सो।

22 यैथाताले नाङ‍को नाङथेको राकाषेचाको लागि ख्रोइबुरु यासे, त्याङ प्रभुकाइ प्रार्थना लोङो त्याङ सायद नाङ‍को लोङ्सेको का ओनि आलि गोनिगोम्दु थाङुन।

23 हाराकाइभुन्या गे निनाङादु, नाङ आवादु थोए क्लेङ्नाले होनादु, त्याङ अधर्मको आक्राषाक्पाङा होनादु।”

24 सिमोनए ङाहुनो, “निङए नाइ गाइको लागि प्रभुते प्रार्थना लोङ्ते पिनिङ त्याङ निङए ङानुदु हाराओइ खाम गाइच्युरिते एमालागाया।”

25 तोबाङए छ्‍यात खाम पिको दुम्तेलिबि त्याङ प्रभुको वाखे चिज्याङ्‍‍को दुम्तेलिबि सामारिपालिको आहे देसेपालिङा आप्राखाम प्रचार लोङ-लोङ्ते तोबाङ यरुसलेम बुरुसियोङान।

इथियोपियाको जेखा पदाधिकारि

26 तोङि लिबि प्रभुको दिका साङ्‍राड्‍डेमिए फिलिपकाइ ङाहुनो, “स्रेते नक्सालङ्‍कानाइ यरुसलेमङि गाजादाइ हेन्छा उलामते या। तोङा चाङ्‍खाराङको उलाम होदु।”

27 फिलिप स्रेताले याहान, त्याङ दिका इथियोपियाको नपुंसककाइ खालामुनो, तो नपुंसक गुरि इथियोपिया राड्‍डेको महारानि कन्दाकिको जेखा पदाधिकारि ङा साक्खाले सम्पतिको कोसाध्यक्छे थ्यो। तो यरुसलेमङा आराधना लोङ्साकाइ याले होथ्यो।

28 तो बुरुसिले होथ्यो, त्याङ उस्तेको रथते होते यसैया अगमवक्ताको किताब पढैसिले होथ्यो।

29 त्याङ उल्फो लुङ्‍गुरिए फिलिपकाइ ङाहुनो, “तो रथनामानामा या।”

30 फिलिप द्रोचा-द्रोचा तोकोते याहान, त्याङ तोए यसैया अगमवक्ताको किताब पढैसिले होदु नितोले तोकाइ आयुतुनो, “नाङए पढैसिनाले होनादु खाम गोहुनादु?”

31 तोए ङाहुनो, “सुएओइ माषातिनि गे कुनि गोको थाङुन्दु रा?” त्याङ तोए फिलिपकाइ रथते लुन्ते गाइनामा होका ङाते सेवाहुनो।

32 तोए पढैसिले होदु दोमाङको भा का थ्यो,

“बेणे पाल्सिसाकाइ हेन्सिदु ओनि

अथवा थुमा उन कोटेहुदुको हाबि सुमाक्‍का होदु

ओनि नाइ तोए उस्तेको उगो माटाङुनो।

33 तोको माबेद्‍दु अबस्थालाङा तोकाइ निया माथाहान।

तोको डुरिको बयान सुए लोङ्सा?

हाराकाइभुन्या तोको लेक अन्तर्मादातेङि हेन्सिन।”

34 तो नपुंसकए फिलिपकाइ ङाहुनो, “कृपा लोङ्ते गाइकाइ ङाङा, अगमवक्ताए का सुको सुचिते यासिथ्यो, तोको उस्तेको सुचिते रा बेगाले सुकोओइ सुचिते?”

35 त्याङ फिलिपए उस्तेको उगो टाङ्तोले दोमाङको यै भाङि तोकाइ येसुको आप्राखाम चिनासाइनो।

36 तोबाङ उलामङा यायोङ्दुका-यायोङ्दुका उछिन्चा पाङ्‍कु होदु दिगोरे ठाइते केलेत्योङान। तो नपुंसकए ङाहुनो, “योहो, काङा पाङ्‍कु होसो, गाइकाइ बप्‍तिस्मा काइसाङि हाराए खोको थाङ्‍ङादु रा?” [

37 फिलिपए ङाहुनो, “यदि साक्खाले लोङ्सेए नाइ बिस्वास लोङ्नानन्या नाङए बप्‍तिस्मा काइको थाङुनादु।” तोए जुवाफ पिहुनो, “येसु ख्रिस्ट नाइ परमेस्वरको चा थादु ङाते गे बिस्वास लोङुन्दु।”]a

38 तोए रथ नासाकाइ बक्‍के पिहुनो, त्याङ फिलिप ङा तो नपुंसक निसकाओइ पाङ्‍कु होदु ठाइङा यायोङान त्याङ फिलिपए तोकाइ बप्‍तिस्मा पिहुनो।

39 तर तोबाङ पाङ्‍कुङि प्रिङ लेत्योङान, त्याङ प्रभुको लुङ्‍गुरिए फिलिपकाइ चुम्ते हेनुनो, त्याङ तो नपुंसकए तोकाइ फिरि मानिहुनो, त्याङ तो नपुसंक ताङ-ताङ्ते उस्तेको उलाम लागाइसिन।

40 तर फिलिप अस्‍दोदङा चिखेत्सिन, त्याङ कैसरिया मायालेत्दुका साक्खाले राडेपाडेपालिङा आप्राखाम चिनासाइ-चिनासाइते याहान।

a 

8:37 हानि खारु पान्डुलिपिपालिङा का पद माइखालाम।

साउलको लेक परिवर्तन

(प्रेरित २२:६-१६; २६:१२-१८)

9

1 साउल प्रभुको लाबोनपालिको विरुद्धते अझै ओइ धम्कि ङा सात्साको धुनते साक्खालेङि जेखा ठेमुकोते याहान,

2 त्याङ तोए येसुको उलामङा चावायोङ्दु चाहुचा एथा रा चामाइचा एथा, साक्खालेकाइ चुम्तुङ्‍ले तोबाङ‍काइ छ्‍युते यरुसलेमङा केल्सा एखालाम्ङु ङाते दमस्कसको योरिनेमपालिको नामेते पुर्जि आमातुनो।

3 साउल थोको लोङ-लोङ्ते दमस्कसको खेर्ते यालेतान, अचानक साङ्‍राड्‍डेङि दिगोरे आथाङ तोको दबितिबि मिर्लिकान।

4 तो बुइङा गोरेह्‍यान, त्याङ तोए इन्याङ यासिदु सारे सायुनो, “साउल, साउल, नाङए गाइकाइ हाराकाइ खोरि पिङादु?”

5 तोए ङाहुनो, “प्रभु नाङ सु थानादु?”

त्याङ येसुए तोकाइ ङाहुनो, “गाइ येसु थाङादु, नाङए गाइकाइ खोरि पिङाले नाङादु।

6 तर स्रेतानाले राडेपाडेङा या, त्याङ नाङए हारा लोङ्‍को माइदु तो नाङ‍काइ गे षात्नाङादु।”

7 तोनामा यायोङ्दु मिपालिए सारे गुरि सायोङ्नो, तर सुकाइओइ मानियोङ्दुए थोम्‍बेसिले थाते थेङ्ते होयोङान।

8 साउल बुइङिनि स्रेकान, त्याङ मेसे टाङुदु बेरेङ हाराओइ मानिहुनो, त्याङ तोबाङए तोको लाʔ चुम्योङ्तोले तोकाइ दमस्कसङा केल्योङ्नो।

9 त्याङ सुमउनितेका तोए निसा माथाङुनो, त्याङ हाराओइ च्यासा थो ओइ माच्याहान, पाङ्‍कु ओइ मातुनान्।

10 दमस्कसङा हननिया नामे थादु दिका लाबोन होथ्यो। तोकाइ प्रभुए दर्सनङा ङाहुनो, “ए हननिया।”

तोए यासिन, “प्रभु, गाइ काते होङादु।”

11 प्रभुए तोकाइ ङाहुनो, “स्रेका त्याङ ‘थेन्दु’ नामे थादु कोच्याप्रो उलामङा या, त्याङ तोङा यहुदाको नेमङा साउल नामे थादु टार्ससको मिकाइ दाङो, हाराकाइभुन्या तोए प्रार्थना लोङुले नाहुदु।

12 तोए दर्सनङा हननिया नामे थादु दिका मि दुङङा केल्ताले तोए योसा एथाङो ङाते उस्तेच्युरिते नाङ‍को लाʔ नाहुनादु निते नाहुदु।”

13 तर हननियाए ङाहुनो, “प्रभु, का मिए यरुसलेमङा नाङ‍को उल्फो मिपालिकाइ हानि आहे माआप्रादु जेत लोङुले नाहुदु, तो गे आहेको उगोङि सायुन्ले नाहुन्दु।

14 काङा ओइ नाङ‍को नामे ठाङ्‍योङ्दु साक्खालेकाइ छ्‍युसा अधिकार जेखा ठेमुपालिङि तोए खालामुले नाहुदु।”

15 तर प्रभुए तोकाइ ङाहुनो, “या, हाराकाइभुन्या बेगालेडातिपालि, धनैपालि ङा इस्राएलको खलकको हाबि गाइको नामे प्रचार लोङ्साकाइ केलेहुन्दु तो गाइको दिका मि थादु।

16 हाराकाइभुन्या गाइको नामेको खातिर तोए हानि खोरि चाबुको माइदु, तो गे तोकाइ चिखेतुन्दु।”

17 हननिया याताले तो नेमदुङङा बिह्‍यान, त्याङ तोच्युरिते उस्तेको लाʔ नातोले ङाहुनो, “हु साउल, प्रभु येसु नाङ रानादु उलामते नाङनामा चिखेत्सिले होथ्यो। तोए नाइ नाङए एनिहुना ङाते त्याङ उल्फो लुङ्‍गुरिए एक्लेङ्ना ङाते गाइकाइ ठोचा केल्ङाले नाङादु।”

18 छोन्चाको-छोन्चे तोको मेसेङि गोगोओनि थो रोसान, त्याङ तोए फिरि निसा थाङुनो। त्याङ तो स्रेताले बप्‍तिस्मा ओइ कायुनो,

19 त्याङ इसा च्याताले तोए बुता खालामुनो।

साउलको दमस्कसङा प्रचार

साउल उछिन्चा इस्याङतेका दमस्कसङा होयोङ्दु लाबोनपालिनामा होकान।

20 त्यैकालेङा तोए योरिनेमपालिङि येसुको प्रचार इन्याङ ङाते लोङुनो, “तो परमेस्वरको चा थादु।”

21 त्याङ सायोङ्दुपालि साक्खाले थोम्‍बेसिले थाते यास्योङान, “का नामे ठाङ्‍योङ्दुकाइ यरुसलेमङा सात्छा ङा काते ओइ तोबाङ‍काइ छ्‍युते जेखा ठेमुपालिकोते हेन्छा अभिप्रायए केल्दु मि यै माथा रा?”

22 तर साउल अझै आठ्‍ठे बर्बदा थाचा याहान, त्याङ येसु नाइ ख्रिस्ट थादु ङाते प्रमान पितोले दमस्कसङा होयोङ्दु यहुदिपालिकाइ थोम्‍बेसिले लोङुनो।

23 त्याङ आहे इस्याङ लिबि यहुदिपालिए तोकाइ सात्छा सड्‍यन्त्र लोङ्‍योङ्नो।

24 तर तोबाङ‍को सड्‍यन्त्र साउलकाइ था थाहान। तोबाङए तोकाइ सात्छाकाइ ङ्‍योणि उनिसे देसेको उलामपालिते ढल योयोङ्ले नायोङ्‍थ्यो।

25 तर तोको लाबोनपालिए तोकाइ टाहे नाइ जाखोरेङा चेङ्ते कोटेङि ओरालाइते पियोङ्नो।

26 तो यरुसलेमङा केल्ते लिबि तोए लाबोनपालिनामा ठेसिसा दाङुनो। तर तोबाङ तो ओइ लाबोन थाले होदु ङाते मापातियोङ्दु बेरेङ तोबाङ साक्खाले तोनामा आरियोङान।

27 त्याङ बारनाबासए तोकाइ नामानामा प्रेरितपालिकोते हेनुनो। त्याङ साउलए प्रभुकाइ उलामते निहुदु ङा प्रभु तोनामा चिज्याङ्दु त्याङ तोए दमस्कसङा माआरिमारा येसुको नामेते प्रचार लोङुदु खाम तोबाङ‍काइ षातुनो।

28 साउल यरुसलेमङा तोबाङनामानामा हाङहाङति चावासा थालाइसिन, त्याङ माआरिमारा प्रभुको नामेते प्रचार लोङ्सा लागाइसिन।

29 त्याङ तो ग्रिक-यहुदिपालिनामा वाखे-मावाखे यासिथ्यो, तर तोबाङए तोकाइ सात्छा दाङ्‍योङ्थ्यो।

30 त्याङ का थासायोङ्तोले हुपालिए तोकाइ कैसरियाङा केल्योङ्नो, त्याङ तोङिनि तोकाइ टार्टसङा ठोयोङ्नो।

31 इन्याङगरि साक्खाले यहुदिया, गालिल, त्याङ सामरियाभरि मन्डलिङा थेमथेम थाहान त्याङ मन्डलि सुदृढ थाहान। प्रभुनामा आरिते त्याङ उल्फो लुङ्‍गुरिको सान्त्वना खालाम्ते मन्डलिङा मिपालि आहे थाचा याहान।

एनियास ङा डोरकास

32 पत्रुस दबितिबिको साक्खाले ठाइङा थोको लोङ-लोङ्ते लुड्‍डाङा होयोङ्दु परमेस्वरको उल्फो मिपालिकोते ओइ केलेतान।

33 तोए तोङा एनियास नामेको दिका मिकाइ खालामुनो, तो ला दाङङि सोम्बाको माथाङए आलोपङा आमिले होथ्यो।

34 पत्रुसए तोकाइ ङाहुनो, “ए एनियास, येसु ख्रिस्टए नाङकाइ चिजानादु। स्रेका, त्याङ नाङको आलोप मिलायो।” त्याङ तो छोन्चाको-छोन्चे स्रेओइ स्रेकान।

35 लुड्‍डा ङा सारोनङा होयोङ्दु साक्खालेए तोकाइ नियोङ्तोले प्रभुदाइ बुरुसियोङान।

36 योप्पा देसेङा तबिता, अर्थात् डोरकास (मामा आर्कि) यास्योङ्दु दिका चामाइचा होथ्यो। तो आप्रा जेत लोङ्सा ङा तेन पिसाते लागाइसिले होथ्यो।

37 तो इस्याङङा तो माथाङान त्याङ तो सियान, त्याङ मिपालिए टोल्योङ्तोले तोकाइ हिन्को तलाको दिगोरे कुटिङा नायोङ्नो।

38 लुड्‍डा योप्‍पाको खेर्ते थादुए लाबोनपालिए पत्रुस तोङा होदु ङाते सायोङ्तोले तोकोते निसका मिपालिकाइ काओनि धर्तिधाप लोङ्सा ठोयोङ्नो, “निकोते धियाना मायासिमारा केला।”

39 त्याङ पत्रुस स्रेताले तोबाङनामा याहान। तोङा यालेत्ते लिबि तोबाङए तोकाइ हिन्को कुटिङा हेन्योङ्नो। लावा सिदु चामाइचापालि साक्खाले तोको खेर्ते थेङ्‍ते क्रेप्सा थालाइसियोङान, त्याङ डोरकास तोबाङनामा थादुका तोए ताते नाहुदु म्युङ ङा बेगाले म्युङपालि चिखेत्योङ्नो।

40 तर पत्रुसए तोबाङ साक्खालेकाइ प्रिङदाइ ठोतोले पोकोले दोहुनो त्याङ प्रार्थना लोङुनो, त्याङ तो मोरोदाइ बुरुसिते ङाहुनो, “तबिता स्रेका!” त्याङ तोए मेसे टाङुनो, त्याङ पत्रुसकाइ नितोले स्रेताले होकान।

41 तोए तोकाइ उस्तेको लाʔए चुम्तोले जुरुक्‍कै चिस्रेकुनो, त्याङ परमेस्वरको मिपालि ङा लावा सिदु चामाइचापालिकाइ उरौतोले तोकाइ चिमोतोले चिखेतुनो।

42 नान का खाम साक्खाले योप्पाभरि फेलान, त्याङ आहेए प्रभुङा बिस्वास लोङ्‍योङ्नो।

43 त्याङ तो आहे उनितेका दिका सिमोन यासिदु षेबिको जेत लोङुदु मिनामा योप्‍पाङा होकान।

पत्रुस ङा कर्नेलियस

10

1 कैसरियाङा कर्नेलियस नामेको दिका मि होथ्यो, तो इटालिया यास्योङ्दु तिलङ्‍गाको दिका कप्‍तान थ्यो।

2 तो इस्वरभक्त थ्यो, त्याङ तो ङा तोको साक्खाले खलक परमेस्वरङि आरियोङ्थ्यो। तोए मिपालिकाइ उद्धार लोङ्सेए तेन पिते परमेस्वरकाइ सधैँ प्रार्थना लोङुथ्यो।

3 तोए उनिसे सुम स्यादु बेरेङ दर्सनङा छर्लङ्‍गाइ परमेस्वरको दिका साङ्‍राड्‍डेमि युताले तोकाइ इन्याङ ङाहुदु सायुनो, “कर्नेलियस!”

4 छ्‍युरुछ्‍युरु थाते तोए तोकाइ डाप्‍तोले योहुनो त्याङ ङाहुनो, “प्रभु ङाङा।”

त्याङ तोए ङाहुनो, “नाङको प्रार्थना ङा फुङ्‍‍गिन्टासिपालिकाइ पिहुनादु तेन लोङको रुपते परमेस्वरको हाबि यालेत्ले होदु।

5 नान मिपालिकाइ योप्‍पाङा ठोहो, त्याङ पत्रुस यास्योङ्दु सिमोनकाइ उरोहो।

6 तो षेबिको जेत लोङुदु सिमोनको नेमते होदु, तोको नेम सागारिको जोरङा पाराइदु।”

7 त्याङ तोनामा चिज्याङ्दु साङ्‍राड्‍डेमि ताजारे थाहान, त्याङ तोए उस्तेको स्युन्डुरिपालिमध्ये निसका ङा सधैँ तोको टहल-टुकुरा लोङुदु दिका भक्त तिलङ्‍गाकाइ उरोहुनो।

8 त्याङ तोबाङकाइ साक्खाले खाम ङातोले योप्‍पाङा ठोहुनो।

पत्रुसको दर्सन

9 बाठ्‍ठेको इस्याङ तोबाङ उस्तेबाङको थोकोते तो राडेपाडेको खेर्ते केलेत्योङान त्याङ उनिसे दिचिप निस स्यादु बेरेङ पत्रुसगुरि प्रार्थना लोङ्सा नेमको कौसिते लुनान।

10 तो क्रायान, त्याङ तोए हाराओइ च्यासा आलिह्‍यान, तर बेगालेपालिए च्यासा उमान्योङ्दु बेरेङ तो गुरि ध्यान-मग्न थाहान।

11 तोए साङ्‍राड्‍डे टाङ्दु ङा तोङिनि ओलिगोरे कुनाते छ्‍युसिदु तन्‍नाओनि थो अन्तर्मादातेनाइ युले होदु निहुनो।

12 तो तन्‍नाङा अन्तर्मादातेको साक्खाले प्रकारको ओलिगोरे कोन्टे निदु रिदाक ङा षेपेत्सियोङ्दु ख्रोयि त्याङ सर्ग्याको डाङ्‍गालेपालि होथ्यो।

13 त्याङ तोए दिगोरे सारे सायुनो, “ए पत्रुस स्रेका, त्याङ सात्‍ते च्या।”

14 तर पत्रुसए ङाहुनो, “माथा प्रभु, हाराकाइभुन्या गे कुताले ओइ हाराओइ माउल्फो ङा मासोचि थो माच्याताङाकि।”

15 तो सारे फिरि तोए दोस्रो चोटिओइ सायुनो, “परमेस्वरए सोचि लोङुले नाहुदु थोकाइ नाङए मासोचि ङाते माआलिए।”

16 सुम खेपका काओनि थाहान, त्याङ छोन्चाको-छोन्चे तो तन्‍ना साङ्‍राड्‍डेटो हेन्सिन।

17 पत्रुस उस्तेए निहुदु का दर्सनको पुर्तुङ्‍गा हारा थाङुन ङाते काकादोको थाताले चालिसिले होदु बेरेङ कर्नेलियसए ठोहुदु मिपालि सिमोनको नेम दाङ-दाङ्ते खाणोङ‍को हाबिबासा केलेत्योङान।

18 त्याङ “पत्रुस यास्योङ्दु सिमोन काङा होदु रा?” ङाते जेखा सारेए आयुत्योङ्नो।

19 पत्रुस दर्सनको सुचिते चालिसिले होथ्यो, त्याङ उल्फो लुङ्‍गुरिए तोकाइ ङाहुनो, “योहो सुमका मिपालिए नाङकाइ दाङ्‍योङ्नाले नायोङ्नादु।

20 स्रेका, त्याङ न्हाङा या, त्याङ काकादोको माथातिनिका तोबाङनामा या, हाराकाइभुन्या तोबाङ‍काइ गे नाइ ठोहुन्दु थादु।”

21 त्याङ पत्रुस ओर्लाइसिन, त्याङ तो मिपालिकोते याते ङाहुनो, “योनो, निङए दाङ्नुदु मि गाइ नाइ थाङादु। निङ काङा केल्निदु कारन गुरि हारा?”

22 तोबाङए ङायोङ्नो, “दिका कर्नेलियस, तो सोझो ङा परमेस्वरङि आरिदु त्याङ साक्खाले यहुदि डातिङि बेद खालामुदु मि होदु, नाङ‍काइ तोको नेमते उरौसा ङा नाङ‍‍ङि आप्राखाम नासाइसाकाइ दिका उल्फो साङ्‍राड्‍डेमिङि तोकाइ बक्‍के थाले होदु।”

23 त्याङ तोए तोबाङ‍काइ दुङङा उरौतोले तोबाङको सत्कार लोङुनो।

बाठ्‍ठेको इस्याङ पत्रुस स्रेताले तोबाङनामा याहान, त्याङ योप्‍पाको आहे हुपालि तोनामा यायोङान।

24 चिताबासको इस्याङ तोबाङ कैसरिया यालेत्योङान। उस्तेको कुटुम्बारिपालि ङा आठ्‍ठे बान ठेयोङ्दु बानपालिकाइ उरौतोले त्याङ मुम्तोले कर्नेलियसए तोबाङ‍को उलाम योहुले नाहुथ्यो।

25 पत्रुस दुङङा बिह्‍यान त्याङ कर्नेलियसए पत्रुसनामा भेट यासिते तोको कोन्टेते सेवाहुनो।

26 तर पत्रुसए तोकाइ इन्याङ ङाते चिस्रेकुनो, “स्रेका, गाइ गाइथे ओइ मि नाइ थाङादु।”

27 त्याङ पत्रुसए कर्नेलियसनामा खाम लोङ-लोङ्ते नेमदुङङा यायोङान, त्याङ तोङा तोए आहे मिपालि मुम्सियोङ्दु खालामुनो।

28 त्याङ पत्रुसए तोबाङकाइ ङाहुनो, “बेगालेडातिनामा संगत यासिसा, अथवा तोबाङकाइ भेटाइसा दिका यहुदिको लागि हानि माआप्रा थादु यास्योङ्दु खाम निङकाइ था निनिदु, तैओइ परमेस्वरए गाइकाइ दिक्‍का मिकाइ ओइ माउल्फो अथवा मासोचि माचालिसे ङाते चिखेत्‍ते नाङादु।

29 यैथाताले उरौ-माउरौ हाराओइ आपति माचालिसिमारा गाइ निङकोते केल्ङान। निङए गाइकाइ हाराकाइ उरौयोङान? नान ङानिङ।”

30 त्याङ कर्नेलियसए ङाहुनो, “ओलि उनि हाबि प्राय यै स्याङङा नेमते गे सुम स्यादु बेरेङको प्रार्थना लोङुन्ले नाहुन्‍थ्यो, त्याङ मिर्लिदु म्युङ बुसिदु दिका मि गाइको हाबि थेङान,

31 त्याङ तोए ङाङान, ‘कर्नेलियस, परमेस्वरए नाङको प्रार्थना नासायुले नाहुदु, त्याङ फुङ्‍‍गिन्टासिपालिकाइ नाङए पिहुनादु तेनको सुचिते तोए लोङ याले होदु।

32 यैथाताले योप्‍पाङा मि ठोतुनाले पत्रुस यास्योङ्दु मिकाइ उरोहो। तो सागारिको जोरङा षेबिको जेत लोङुदु सिमोनको नेमते होदु।’

33 गे तुरुन्तै नाङ‍कोते मिपालि ठोहुनुङ, त्याङ नाङ कृपापुर्वक केल्नान। नान प्रभुङि नाङकाइ बक्‍के थादु साक्खाले खामपालि नासाइसाकाइ नि साक्खाले परमेस्वरको हाबि काङा केलिले होकिदु।”

पत्रुसको सन्देस

34 त्याङ पत्रुस चिज्याङ्सा लागाइसिन, “छ्‍याततिनि गे निहुन्दु, परमेस्वरए पक्छेपात मालोङ।

35 तर परमेस्वरनामा आरिदु साक्खाले डाति ङा आप्रादु जेत लोङ्‍योङ्दुपालि परमेस्वरको हाबि ग्रहन योग्य थायोङ्दु।

36 परमेस्वरए इस्राएलिपालिकाइ ठोचा युतुदु आप्राखाम अर्थात् ख्रिस्टङि प्रचार लोङ्सिदु थेमथेमको आप्राखाम, निङकाइ था निनिदु (येसु नाइ साक्खालेको प्रभु थादु)

37 युहन्‍नाए प्रचार लोङुदु बप्‍तिस्माङि लिबि, गालिलङि राङ्तोले साक्खाले यहुदियाभरि प्रचार लोङ्सिदु वाखे यै नाइ थादु।

38 परमेस्वरए नासरतको येसुकाइ उल्फो लुङ्‍गुरिए ङा बुताए अभिसेक लोङुनो। येसुए आप्रा जेत लोङ्तोले त्याङ दियाबलसङि पेलाइसियोङ्दुपालिकाइ चिजा-चिजाते चावाहान, हाराकाइभुन्या परमेस्वर तोनामा होथ्यो।

39 “तोए यहुदिपालिको राड्‍डेङा त्याङ यरुसलेमङा लोङुदु साक्खाले खामको नि गुवा थाइदु। तोकाइ तोबाङए सेङको क्रुसते ख्वाते सात्योङ्नो।

40 येसुकाइ नाइ परमेस्वरए सुमउनिको इस्याङ चिमोते चिस्रेकुनो, त्याङ तोकाइ मिपालिनामा चिखेतुनो,

41 साक्खाले मिपालिकाइ माथा, तर निकाइ गुरि परमेस्वरए गुवा थासाकाइ केलेइन, त्याङ येसु सिदुङि मोतेलिबि निए तोनामा च्याइन।

42 तोए निकाइ मिपालिकोते प्रचार लोङ्सा ङा येसु मोयोङ्दु ङा सियोङ्दुपालिकाइ नियाठासामि थासाकाइ परमेस्वरङि केलेसिदु मि थादु ङाते छ्‍यातखाम पिसाकाइ बक्‍के लोङिले नाइदु।

43 साक्खाले अगमवक्तापालिए तोको का छ्‍यातखाम पियोङ्ले नायोङ्‍दु, तोगुरि तोच्युरिते बिस्वास लोङ्‍योङ्दु साक्खालेए तोको नामेङि लुप-गोनिगोम्सियोङ्दु।”

बेगाले डातिए उल्फो लुङ्‍गुरि खालाम्योङ्नो

44 पत्रुसए का खाम चिज्याङ-चिज्याङ ओइ वाखे नासायोङ्दु साक्खाले च्युरिते उल्फो लुङ्‍गुरि युवान।

45 बेगाले डातिपालि च्युरिते ओइ उल्फो लुङ्‍गुरिको बरदान लोकुदु निते पत्रुसनामा केल्योङ्दु यहुदि बिस्वासिपालि थोम्‍बेसिले थायोङान।

46 हाराकाइभुन्या बेगाले खामते चिज्याङ्ते तोबाङए परमेस्वरको प्रसंसा लोङ्‍योङ्ले नायोङ्दु सायोङ्नो।

त्याङ पत्रुसए ङाहुनो,

47 “निए ओनि उल्फो लुङ्‍गुरि खालाम्योङ्दु काबाङकाइ पाङ्‍कुको बप्‍तिस्मा पिसाङि सुए काबाङकाइ खोको थाङुदु?”

48 त्याङ तोए तोबाङ‍काइ येसु ख्रिस्टको नामेते बप्‍तिस्मा पिनो ङाते बक्‍के पिहुनो। त्याङ तोबाङए पत्रुसकाइ उछिन्चा इस्याङ थालेओइ निनामा होका ङाते सेवायोङ्नो।

पत्रुसको बयान

11

1 यहुदियाङा होयोङ्दु प्रेरित ङा हुपालिए बेगालेडातिपालिए ओइ परमेस्वरको वाखे ग्रहन लोङ्‍योङ्तोले ङाते सायोङ्नो।

2 पत्रुस यरुसलेमङा केलान त्याङ खतना थायोङ्दुपालिको योरिए तोनामा इन्याङ ङा-ङाते तोको खाम कोटेयोङ्नो,

3 त्याङ ङायोङ्नो, “खतना माथायोङ्दु मिपालिकोते याते नाङ हाराकाइ तोबाङनामा च्यानान?”

4 त्याङ पत्रुसए पालैपालो तोबाङ‍काइ ङासा लागाइसिन:

5 “गाइ योप्पा राडेपाडेङा प्रार्थना लोङुन्ले नाहुथ्यो, त्याङ ध्यान-मग्न थ्यो, त्याङ दिगोरे जेखा तन्‍नाओनि ओलिगोरे कुनाते चुम्ते न्हानाइ युले होदु दिगोरे थो गे दर्सनङा निहुनुङ, त्याङ तो गाइकोते युवान।

6 गे डाप्‍ते योहुन्दु बेरेङ तोङा अन्तर्मादातेको यार्सापालि ङा रुङ रिदाकपालि, षेपेत्सियोङ्दु रिदाक, त्याङ सर्ग्याको डाङ्‍गालेपालि निहुनुङ।

7 गाइकाइ इन्याङ ङाङादु दिगोरे सारे गे साइनुङ, ‘पत्रुस स्रेका, त्याङ सात्तुनाले च्या।’

8 “तर गे ङाहुनुङ, ‘माथा प्रभु, हाराओइ माउल्फो अथवा मासोचि थो गाइको उगोङा कुताले ओइ मापाराइताकि।’

9 “तर तो सारेए दोस्रो चोटि साङ्‍राड्‍डेङि ङाङान, ‘परमेस्वरए सोचि लोङुले नाहुदु थोकाइ नाङए मासोचि ङाते माआलिए।’

10 सुम खेपका तोओनि नाइ थाहान, त्याङ तो साक्खाले थो फिरि साङ्‍राड्‍डेटो हेन्सिन।

11 “यै कालेङा कैसरियाङि गाइकोते ठोसिदु सुमका मिपालि नि होकिदु नेमते केलेत्योङान।

12 काकादोको माथातिनि तोबाङनामा हेन्छाकाइ उल्फो लुङ्‍गुरिए गाइकाइ ङाङान। का मत हुपालि ओइ गाइनामा यायोङ्ले होयोङ्थ्यो, त्याङ नि तो मिको नेमङा बिइन।

13 तोए निकाइ इन्या ङाते षातिन, दिका साङ्‍राड्‍डेमि तोको नेमते थेङ्सिते इन्याङ यासिले होदु तोए निहुनो, ‘योप्‍पाङा मि ठोतुनाले पत्रुस यास्योङ्दु सिमोनकाइ चिउरोहो।

14 तोए नाङकाइ वाखे चिनासाइनादु, तोङिनि नाङए उद्धार खालाम्नादु, नाङए ङा नाङ‍को साक्खाले खलकए।’

15 “गाइ चिज्याङ्सा लागाइसिङान, त्याङ सुरुङा निच्युरिते युदुओनि उल्फो लुङ्‍गुरि तोबाङच्युरिते ओइ युवान।

16 त्याङ प्रभुए ङाइदु तो वाखे गाइ लोङ याङान, ‘युहन्‍नाए बे पाङ्‍कुए बप्‍तिस्मा पिहुनो तर उल्फो लुङ्‍गुरिङा निङ‍को बप्‍तिस्मा थादु।’

17 प्रभु येसु ख्रिस्टच्युरिते बिस्वास लोङ्‍वादु बेरेङ परमेस्वरए निकाइ तो बरदान पिइन, तोबाङ‍काइ ओइ त्यै बरदान पिहुदु परमेस्वरकाइ खोʔसा गाइ सु थाङादु रा?”

18 का खाम साइते लिबि तोबाङ सुमाक्‍का थायोङान, त्याङ इन्याङ ङा-ङाते तोबाङए परमेस्वरको महिमा लोङ्‍योङ्नो, “नान बे परमेस्वरए बेगालेडातिपालिकाइ ओइ लेकको लागि ख्रोइबुरु पितोले।”

एन्टिओकङा मन्डलि

19 स्तिफनसको सम्बन्धते सुरु थादु सतावटको कारन दबितिबि ठेठेमेरमेर थायोङ्दुपालिए बेगालेकाइ माथा, तर यहुदिपालिकाइ जुकुन वाखे चिनासाइचा हेन्योङ्दुका फोनिसिया, साइप्रस, ङा एन्टिओकतेका थोको लोङ्‍योङ्नो।

20 तर तोबाङमध्ये दिका-निसका गुरि साइप्रस ङा कुरेनिको मिपालि होयोङ्‍थ्यो। तोबाङए एन्टिओकङा केल्योङ्ताले ग्रिकपालिकाइ ओइ प्रभु येसुको प्रचार लोङ्‍योङ्‍नो।

21 प्रभुको लाʔ तोबाङनामा थादुए बिस्वास लोङ्‍योङ्दुपालि आहे योरिते प्रभुदाइ बुरुसियोङान।

22 का आप्राखाम यरुसलेमङा होदु मन्डलिए सायुनो, त्याङ तोबाङए बारनाबासकाइ एन्टिओकङा ठोयोङ्नो।

23 तो तोङा केल्ताले परमेस्वरको अनुग्रह नितोले ताङान, त्याङ तोबाङ साक्खालेकाइ लोङ्से दुङङि नाइ प्रभुते बिस्वासि थाते होने ङाते प्रोत्साहान पिहुनो।

24 हाराकाइभुन्या तो आप्रादु, उल्फो लुङ्‍गुरि ङा बिस्वासए क्लेङ्दु मि थ्यो। मिपालिको जेखा योरि प्रभुते मुम्सियोङान।

25 साउलकाइ दाङ्‍सा बारनाबास टार्टसङा याहान।

26 तोए साउलकाइ खालामुनो, त्याङ तोकाइ एन्टिओकङा केलुनो। त्याङ दि दाङतेका नाइ मन्डलिको मिपालिनामा तोबाङ भेटघाट यास्योङान, त्याङ मिपालिको जेखा योरिकाइ चिठेन्योङ्नो। लाबोनपालिकाइ साक्खालेङि हाबि एन्टिओकङा नाइ ख्रिस्टियन ङायोङ्नो।

27 तो कालेङा हानिका अगमवक्तापालि यरुसलेमङि एन्टिओकङा केल्योङान।

28 तोबाङमध्ये अगाबस नामे थादु दिका मि चिखेत्सिते साक्खाले अन्तर्मादातेङा जेखा टोहोटोहो पाराइसा सोले होदु ङाते उल्फो लुङ्‍गुरिङि भविस्‍यवाणि चिज्याङान। तो टोहोटोहो क्लौडियसको सासनकालेङा पारायान।

29 त्याङ लाबोनपालि हरेकए उस्ते-उस्तेबाङको गक्छेओनि यहुदियाङा होयोङ्दु हुपालिको सहायताको लागि ठेम्बु ठोसा निस्‍चय लोङ्‍योङ्नो।

30 तोबाङए तोओनि नाइ लोङ्‍योङ्नो, त्याङ बारनाबास ङा साउलको लाङि तोबाङ‍को ठेम्बु एल्डरपालिकोते ठोयोङ्नो।

पत्रुस टिसाठाइङा

12

1 तो इस्याङङा हेरोद धनैए मन्डलिको हानिका मिपालि च्युरिते कठोर व्यवहार लोङ्सा थालाइसिन।

2 तोए युहन्‍नाको बुबु याकुबकाइ सोठाए चिसातुनो।

3 काओनि जेतए यहुदुपालि ताङ्‍योङ्दु नितोले पत्रुसकाइ ओइ चुम्सा दाङुनो। का घटना अखमिरि माणाइको चाडको स्याङङा थाले होथ्यो।

4 हेरोदए पत्रुसकाइ चुम्तोले टिसाठाइङा चेङुनो, त्याङ निस्तार-चाडङि लिबि तोकाइ मिपालिको हाबि हेन्छा आलिताले तोकाइ योसाकाइ तिलङ्‍गाको ओलिगोरे योरिको जिम्माते तोकाइ तोर्ताहुनो।

5 इन्याङगरि पत्रुसकाइ टिसाठाइङा चेङ्‍योङ्नो, तर तोको लागि मन्डलिए परमेस्वरकाइ आठ्‍ठे जोसनामा प्रार्थना लोङ्‍योङ्‍ले नायोङ्‍थ्यो।

पत्रुस टिसाठाइङि चितोर्तासिन

6 हेरोदए तोकाइ प्रिङदाइ चिलेत्ते रासा आलिदु टाहे नाइ पत्रुसकाइ निसगोरे रिठिपए छ्‍युते निसका तिलङ्‍गापालिको आन्तारेङङा चिचामियोङ्‍ले नायोङ्‍थ्यो। त्याङ बेगाले तिलङ्‍गापालिए ओइ खाणोङको हाबिबासा थेङ्‍योताले टिसाठाइकाइ योयोङ्ले नायोङ्‍थ्यो।

7 अचानक प्रभुको दिका साङ्‍राड्‍डेमि तोङा चिखेत्सिन, त्याङ कुटिङा आथाङ मिर्लिकान। साङ्‍राड्‍डेमिए पत्रुसकाइ खकलिते थिहुनो त्याङ, “छिटो स्रेका” ङाते तोकाइ चिस्रेकुनो। त्याङ रिठिपपालि तोको लाʔङि फेस्ताले रोसान।

8 साङ्‍राड्‍डेमिए तोकाइ ङाहुनो, “म्युङ बुसे, त्याङ पाइपाना ओइ बुसे।” त्याङ तोए तोओनि नाइ लोङुनो। तोए तोकाइ ङाहुनो, “बोर्को बुसिते गाइको लिबि-लिबि चावा।”

9 त्याङ तो लेत्‍ताले तोको लिबि-लिबि चावाहान। साङ्‍राड्‍डेमिङि लोङ्सिदु खाम छ्‍यात नाइ सो ङाते तोकाइ था नाइ माथाहान। तर दर्सन निहुन्ले नाहुन्दु ङाते तोए आलिह्‍यान।

10 साङ्‍राड्‍डेमि ङा पत्रुस पहिलो ङा दोस्रो खाणोङते होयोङ्दु पाल्यापालिको योरिकाइ उखायोङ्तोले राडेपाडेको चिमेन-खाणोङते यालेत्योङ्दु बेरेङ तो खाणोङ उस्ते टाङान त्याङ तोबाङ प्रिङदाइ लेत्योङान। दिगोरे कोच्याप्रो उलाम थाते तोबाङ यायोङान। त्याङ त्यैकालेङा साङ्‍राड्‍डेमिए पत्रुसकाइ वार्तातोले याहान।

11 पत्रुसको मेसे टाङ्‍ते लिबि तोए यासिन, “नान गाइकाइ छ्‍यात नाइ था थाहान, प्रभुए उस्तेको साङ्‍राड्‍डेमिकाइ ठोते हेरोद धनैको लाʔङि ङा यहुदिपालिए ज्या लोङ्सा आलियोङ्थ्यो, तो साक्खालेङि गाइकाइ फर्सेट लोङ्‍ङान।”

12 का खाम तोकाइ था थातेलिबि तो मर्कुस यास्योङ्दु युहन्‍नाको आमा मरियमको नेमते याहान। तोङा आहे मिपालि मुम्सिते प्रार्थना लोङ्‍योङ्‍ले नायोङ्‍थ्यो।

13 तोए खाणोङ ढुक्लुकुदु बेरेङ रोदा नामे थादु स्युन्डुनि खाणोङ टाङ्सा राहान।

14 पत्रुसको सारे ङोसाइते तो ताङ-ताङ्‍ते खाणोङ नाइ माटाङ्‍मारा दुङङा द्रोचा याहान, त्याङ “पत्रुस खाणोङते थेङ्‍ले होदु” ङाते खबर पिहुनो।

15 तर तोबाङए तोकाइ ङायोङ्नो, “नाङ पग्लि थानान रा कुनि?” तर तोए यासिदु खाम छ्‍यात नाइ थादु ङाते तोए ढिपि यासिन। त्याङ तोबाङए यास्योङान, “तो पत्रुसको साङ्‍राड्‍डेमि थाङुन।”

16 तर पत्रुसए गुरि ढुक्लुकुले नाहुनो। खाणोङ टाङ्‍योङ्दु बेरेङ तोकाइ निते तोबाङ थोम्‍बेसिले थायोङान।

17 तोए “सुमाक्‍का होने” ङाते लाʔए दोहुनो, त्याङ प्रभुए तोकाइ कुनिगरि टिसाठाइङि प्रिङदाइ चिलेतुनो तो तोबाङकाइ षातुनो। का खामको खबर याकुब ङा बेगाले हुपालिकाइ ङाते तो ताजारे थाते बेगाले ठाइङा याओइ याहान।

18 आथाङ्ताले लिबि पत्रुसकाइ हारा थाहान ङाते तिलङ्‍गापालिको आन्तारेङङा जेखा खैलाबैला थाहान।

19 हेरोदए तोकाइ दाङ्‍तोले ओइ तोकाइ माखालामुदु बेरेङ तिलङ्‍गापालिको जाँच लोङ्ते तोबाङकाइ सात्छा बक्‍के लोङुनो। हेरोदगुरि यहुदियाङि कैसरिया याताले तोङा नाइ होकान।

हेरोद सिह्‍यान

20 हेरोद धनैगुरि टुरोस ङा सिदोनको मिपालिनामा आठ्‍ठे नाइ रागे थाले होथ्यो। तोबाङ दि योरि थाते हेरोदकोते केल्योङान, त्याङ धनैको उस्तेकोइ कर्मचारि बलस्तसनामा ङ्‍याकुन पाराइसियोङ्‍ताले मिलापको लागि सेवायोङ्‍नो। हाराकाइभुन्या तोबाङको राड्‍डे गुरि आनेको लागि धनैको राड्‍डेङा निर्भर थ्यो।

21 तोकाइसिदु इस्याङङा धनैए बुसिसा म्युङ बुसिताले हेरोद तोको तितच्युलिङा होकान, त्याङ तोबाङकाइ तोए भासन पिहुनो।

22 मिपालिए “का बे इस्वरको वाखे थादु, मिको माथा!” ङाते आर्टियोङान।

23 तर परमेस्वरकाइ महिमा मापिहुदुए त्यै कालेङा प्रभुको दिका साङ्‍राड्‍डेमिए तोकाइ आपओइ आपुनो, त्याङ स्याउँ-स्याउँ इसेन पाराइते तो सिह्‍यान।

24 तर प्रभुको वाखे आहे थाचा याहान त्याङ फेल्चा याहान।

25 बारनाबास ङा साउल उस्तेबाङको जेत दुम्योङ्तोले यरुसलेमङि बुरुसियोङान। तोबाङनामा मर्कुस यास्योङ्दु युहन्‍ना ओइ याहान।

उल्फो लुङ्‍गुरिए बारनाबास ङा साउलकाइ केलेहुनो

13

1 एन्टिओकको मन्डलिङा अगमवक्तापालि ङा चिठेन्योङ्दुपालि, अर्थात् बारनाबास, किजि यास्योङ्दु सिमियोन, कुरेनिको लुकियस, प्रान्तिय सासक हेरोदनामा जेखा थादु मनेन ङा साउल होयोङ्थ्यो।

2 तोबाङए प्रभुको आराधना लोङ्‍योङ्ले नायोङ्‍दु बेरेङ ङा उल्छ्‍या होयोङ्‍दु बेरेङ उल्फो लुङ्‍गुरिए ङाहुनो, “गाइको लागि बारनाबास ङा साउलकाइ तो जेतको लागि षेʔनो, तो जेतको लागि गे तोबाङ‍काइ उरोहुन्ले नाहुन्दु।”

3 उल्छ्‍या होयोङ्ताले ङा प्रार्थना लोङ्‍योङ्तोले तोबाङए तो निसकाच्युरिते उस्तेबाङको लाʔ नायोङ्तोले तोबाङ‍काइ ताजारे पियोङ्नो।

साइप्रस टापुङा

4 उल्फो लुङ्‍गुरिङि ठोसिदु थादुए तोबाङ सेलुसियाङा यायोङान त्याङ तोङिनि जेखाकोङङा लुन्योङ्‍ताले साइप्रसदाइ यायोङान।

5 सलामिसङा केलेत्ते लिबि तोबाङए यहुदिपालिको योरिनेमपालिङा आप्राखाम चिनासायोङ्नो। तोबाङ‍काइ सहायता लोङ्‍साकाइ युहन्‍ना तोबाङनामा होथ्यो।

6 तोबाङ साक्खाले टापुको थोको लोङ्चा-लोङ्‍चा पाफोसतेका केलेत्योङान, त्याङ तोङा तोबाङए दिका माछ्‍यात्दु अगमवक्ता यहुदि मि बार-येसु यास्योङ्दु जादुगरकाइ खालाम्योङ्नो।

7 तो जादुगर दिगोरे प्रान्तको सासक सर्गियस पौलुसनामा होथ्यो। सर्गियस पौलुस सर्सिए क्लेङ्दु मि थ्यो। तोए साउल ङा बारनाबासकाइ उरौते परमेस्वरको वाखे नासाइसा आलिह्‍यान।

8 तर एलुमास जादुगरए (हाराकाइभुन्या ग्रिक खामते का नामेको पुर्तुङ्‍गा यै थादु) सर्गियस पौलुसकाइ बिस्वासङि बुरुसा दाङ्‍तोले तोबाङ‍को सामना लोङुनो।

9 तर साउलकाइ पावल ओइ यास्योङ्दु, तो उल्फो लुङ्‍गुरिए क्लेङ्ताले तोकाइ डाप्‍ते योहुनो।

10 “नाङ दियाबलसको चा, साक्खाले धार्मिकताको सत्तुर, साक्खालेको छल ङा राकाषेचाए क्लेङ्‍नादु! हारा नाङ प्रभुको थेन्दु उलाम कोङकोणिङ लोङ्‍सा मातोर्ता?

11 नान योहो, प्रभुको लाʔ नाङच्युरिते पाराइले होदु, त्याङ नाङ नान छोन्चातेका उनिको आथाङ मानिसा थाते सोमकाना थानादु।”

त्याङ छोन्चाको-छोन्चे खासु ङा किजिछोछोए तोकाइ कोङुनो, त्याङ सुए ओइ तोको लाʔ चुम्ते डोर्‍‍‍‍‍‍‍‍‍‍‍‍‍‍‍‍‍‍‍‍‍‍‍‍यायोङ्‍ङादु रा ङाते तो दबितिबि हेन्छा दाङुनो।

12 त्याङ प्रान्तको तो सासकए का थादु नितोले बिस्वास लोङुनो, हाराकाइभुन्या प्रभुए चिठेनुदु खामते तो थोम्‍बेसिले थाले होथ्यो।

पिसिदियाको एन्टिओकङा

13 पावल ङा तोको बानपालि पाफोसङि जेखाकोङ‍ङा लुन्योङ्‍ताले पामफिलियाको पर्गाङा यालेत्योङान, त्याङ युहन्‍नागुरि तोबाङङि ब्रेन्‍सिताले यरुसलेमङा बुरुसिन।

14 तर तोबाङ पर्गाङि लेत्ते पिसिदियाको एन्टिओकङा केल्योङान, त्याङ दिसिसा इस्याङङा योरिनेमदुङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ङा याते होयोङान।

15 नान राजगाल ङा अगमवक्ताको किताबको पाठ पढैसिते लिबि योरिनेमको सासकपालिए तोबाङकोते इन्याङ ङाते ठोयोङ्नो, “ए हुपालि, निङनामा मिपालिको लागि अर्तिको वाखे हाराओइ होकानन्या ङानो।”

16 त्याङ स्रेताले पावलए लाʔको दोए इन्याङ ङाहुनो, “ए इस्राएलको मिपालि, त्याङ परमेस्वरङि आरिनिदु बेगाले डातिपालि नासाइनो,

17 इस्राएल डातिको परमेस्वरए निको ज्युज्यु च्याब्ज्युपालिकाइ केलेते मिस्रराड्‍डेङा होयोङ्‍दुका तोबाङ‍काइ जेखा लोङुनो, त्याङ परमेस्वरको बर्बदा लाʔए तोबाङ‍काइ तो राड्‍डेङि चिलेत्ते केलुनो।

18 पान्थार-ठाइङा प्राय ओलिचिप दाङतेका परमेस्वरए तोबाङ‍को हेरचाह लोङुनो।

19 त्याङ परमेस्वरए कनान राड्‍डेङा ड्रो डातिकाइ चिसात्ते तोबाङ‍को राड्‍डेको अधिकार उस्तेको मिपालिकाइ पिहुनो।

20 का साक्खाले खाम थासा ओलि टिपुरिका वाल्ङाचिप दाङ लागायान।

“का खामङि लिबि सामुएल अगमवक्ताको कालेतेका परमेस्वरए नियाठासामिपालि पिइन।

21 तोङिलिबि तोबाङए धनै आमात्योङ्नो, त्याङ परमेस्वरए बेन्यामिन कुलको किसको चा साउलकाइ ओलिचिप दाङतेका तोबाङच्युरिते राड्‍डे लोङ्‍सा पिहुनो।

22 परमेस्वरए तोकाइ षेतेलिबि दाउदकाइ तोबाङ‍को धनै थासाकाइ चिथेङुनो। तोको सुचिते परमेस्वरए छ्‍यातखाम पितोले ङाहुनो, ‘गे यिसैको चा दाउदकाइ गाइ लोङ्सेङि आलिङादुओनि मि खालाम्नुङ, तोए गाइको साक्खाले आलिकाइ याचिगापुदु।’

23 “यै मिको खलकङि, परमेस्वरको बर्ति ओनि, परमेस्वरए इस्राएलको लागि दिका मुक्तिदाता येसुकाइ ठोचा युतुनो।

24 येसु युसा भुन्दा हाबि युहन्‍नाए इस्राएलको साक्खाले मिपालिकाइ ख्रोइबुरुको बप्‍तिस्माको सुचिते ङाहुले नाहुथ्यो।

25 युहन्‍नाए उस्तेको जेत दुम्सा सोहुदु बेरेङ ङाहुले नाहुथ्यो, ‘निङ हारा आलिनिदु, गाइ सु थाङादु? गाइ तो माथा। तर गाइभुन्दा लिबि दिका युले होदु, तोको पाइपानाको षाक्पा फेत्सा योग्यको गाइ मानि।’

26 “ए अब्राहामको खलक, त्याङ निङमध्ये ओइ परमेस्वरनामा आरिनिदु ए हुपालि, निकोते नाइ का मुक्तिको आप्राखाम ठोसिले होदु।

27 हाराकाइभुन्या, यरुसलेमको मिपालि ङा तोबाङको सासकपालिए येसुकाइ माङोसायोङ्‍तोले त्याङ हरेक दिसिसा इस्याङङा पढैसियोङ्दु अगमवक्तापालिको वाखेपालि मागोयोङ्‍तोले तोकाइ दन्ड पिते तो वाखे याचिगाप्योङ्‍नो।

28 सात्छाकाइ हाराओइ कारन माखालाम्योङ्ले ओइ तोबाङए येसुकाइ सात्को माइदु ङाते पिलातसकाइ सेवासा यायोङान।

29 त्याङ तोको सुचिते ठेसिदु साक्खाले खाम याचिगाप्‍ते लिबि तोबाङए येसुकाइ क्रुसङि चिरोस्योङ्तोले मोसानि राङङा नायोङ्‍नो।

30 तर परमेस्वरए येसुकाइ सिदुङिनि चिमोहुनो।

31 उस्तेनामा गालिलङि यरुसलेमङा रायोङ्‍दुपालिकोते येसु आहे इस्याङतेका चिखेत्सिते होकान, त्याङ तोबाङ नाले मिपालिको हाबि येसुको गुवा होयोङ्ले होयोङ्दु।

32 “परमेस्वरए ज्युज्यु च्याब्ज्युकाइ लोङुदु तो बर्तिको आप्राखाम निए निङ‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍कोते केल्वान।

33 तोबाङ‍को खलक अर्थात् निको लागि येसुकाइ चिमोतोले परमेस्वरए तो बर्ति चिगाप्‍ते पिइन। का खाम दोस्रो भजनङा ठेसिले होदु,

‘नाङ गाइको चा थानादु,

याङ गे नाङ‍काइ चिनिते नानाङादु।’

34 परमेस्वरए ख्रिस्टकाइ कुतालेओइ माङ्‍यासा गरि सिदुङि चिमोहुदुको सुचिते गुरि काओनि यासिले होदु,

‘गे दाउदकाइ पिहुन्दु उल्फो ङा राउरिउ

माथादु डुडु निङकाइ ओइ पिनिङादु।’

35 हाराकाइभुन्या बेगाले ठाइङा ओइ इन्याङ यासिले होदु,

‘नाङए नाङथेको उल्फो मिको माङ ङ्‍यासा मापि।’

36 “हाराकाइभुन्या तोको उस्तेको डुरिङा परमेस्वरको उद्देस्यओनिको सेवा लोङ्‍तोले सिते लिबि तोको ज्युज्यु च्याब्ज्युपालिनामा दाउदकाइ ठुम्योङ्नो, त्याङ तोको माङ ङ्‍याताले याहान।

37 तर येसुकाइ परमेस्वरए सिदुङि चिमोहुनो, तोको माङ गुरि माङ्‍याहान।

38 “यैथाताले हुपालि निङकाइ था एथा, यै मिङि लुप गोनिगोम्दु ङाते घोसना निङकाइ लोङ्सिले होदु।

39 निङ बिस्वास लोङ्‍नुदुपालि हरेकए येसुङिनि नाइ साक्खाले खामते फर्सेट खालाम्ते नानुदु, तो फर्सेट मोसाको राजगालङि निङको लागि सम्भब माथाथ्यो।

40 यैथाताले होसियार थाने, नतरा बे अगमवक्तापालिको किताबङा ङासिदु का खाम निङच्युरिते लोʔसिदु।

41 ‘ए निन्दा लोङ्‍नुदुपालि,

योनो त्याङ थोम्बे थाने, त्याङ नासिते याने,

हाराकाइभुन्या निङ‍को स्याङङा गे दिगोरे जेत लोङुन्दु,

काओनि जेत लोङुन्दु तोको सुचिते निङकाइ सुएओइ

ङानिले ओइ निङए तो खामते कुताले ओइ बिस्वास मालोङ’।”

42 पावल ङा बारनाबास योरिनेमङि लेत्ते यायोङ्दु बेरेङ रादु दिसिसा इस्याङङा ओइ का खाम एचिनासाइसे ङाते मिपालिए तोबाङ‍काइ सेवायोङ्‍नो।

43 साभाउ ताप्‍ते लिबि आहे यहुदिपालि ङा यहुदि मत मानायोङ्दु भक्तपालि पावल ङा बारनाबासको लिबि चावायोङान, त्याङ तोबाङए तोबाङनामा चिज्याङ-चिज्याङ्ते तोबाङकाइ परमेस्वरको अनुग्रहते एथाने ङाते आग्रह लोङ्‍योङ्नो।

44 बेगाले दिसिसा इस्याङङा झन्डै साक्खाले राडेपाडे नाइ परमेस्वरको वाखे नासाइसाकाइ स्रेयोङ्ताले केल्योङान।

45 योरिकाइ नियोङ्दु बेरेङ यहुदिपालि डाण बोयोङान त्याङ पावलए यासिदु खामको खन्डन लोङ्‍योङ्‍नो, त्याङ तोको निन्दा लोङ्‍योङ्नो।

46 तर पावल ङा बारनाबासए साहस यासिते ङायोङ्नो, “परमेस्वरको वाखे साक्खालेङि हाबि निङकाइ नाइ चिनासाइको माइथ्यो। निङए काकाइ इन्कार लोङ्‍ते निङथेकाइ कुतालेओइ मासिसा लेकको अयोग्य चियासिनिदुए नि नान बेगालेडातिपालिकोते याइदु।

47 हाराकाइभुन्या प्रभुए निकाइ काओनि बक्‍के पिइले नाइदु,

‘अन्तर्मादातेको धैको छेउतेका मुक्ति याचिलेत्छाकाइ गे निङकाइ

बेगालेडातिपालिको लागि आथाङ थासाकाइ केलेते नानिङादु’।”

48 बेगालेडातिपालिए का खाम सायोङ्‍नो, तोबाङ ताङ्‍योङान, त्याङ परमेस्वरको वाखेको प्रसंसा लोङ्‍योङ्‍नो, त्याङ कुतालेओइ मासिसा लेकको लागि केलेसियोङ्दुपालिए गुरि बिस्वास लोङ्‍योङ्‍नो।

49 प्रभुको वाखे साक्खाले सोदेङा भरि फेलान।

50 तर पावल ङा बारनाबासको विरुद्धते यहुदिपालिए भक्त ङा प्रतिस्ठित चामाइचापालि त्याङ राडेपाडेको जेखा-जेखा मिपालिकाइ लाङ्‍योङ्तोले तोबाङकाइ तोबाङको साँध-सिमानाङि प्रिङदाइ चिकोटेयोङ्‍नो।

51 तर तोबाङए गुरि उस्तेबाङको लाभाको दुले तोबाङको विरुद्धते आटोसियोङान, त्याङ आइकोनियमङा यायोङान।

52 लाबोनपालि आस्ताङ्‍योङान त्याङ उल्फो लुङ्‍गुरिए क्लेङ्‍योङान।

आइकोनियमङा पावल ङा बारनाबास

14

1 नान आइकोनियमङा तोबाङ दिखेपते यहुदिपालिको योरिनेमङा बियोङ्ताले काओनि किसिमए चिज्याङ्‍योङान, त्याङ यहुदिपालि ङा ग्रिकपालिको जेखा योरिए बिस्वास लोङ्‍योङ्नो।

2 तर बिस्वास मालोङ्‍योङ्दु यहुदिपालिए गुरि बेगालेडातिपालिकाइ भड्कलयोङ्‍तोले हुपालिको विरुद्ध तोबाङको सादे चिआवायोङ्‍नो।

3 प्रभुको भरोसाते माआरिमारा चिज्याङ-चिज्याङ्‍ते आहे स्याङका पावल ङा बारनाबास तोङा होयोङान। प्रभुए तोबाङको लाङि डोरेपालि ङा थोम्बेको जेतपालि चिलोङ्‍तोले उस्तेको अनुग्रहको वाखेको छ्‍यातखाम चिपिसुनो।

4 तर राडेपाडेको मिपालिङा फाटो याथाहान, त्याङ मुम्सियोङ्दुपालिमध्ये हानि यहुदिपालिदाइ ङा हानिगुरि प्रेरितपालिदाइ यायोङान।

5 त्याङ बेगालेडाति ङा यहुदिपालि निसै योरिए तोबाङ‍को सासकपालिनामा दोङ्सिते तोबाङकाइ णिङ्सा ङा णिङए तुप्सा दाङ्‍योङ्नो।

6 त्याङ तोबाङए का खाम थासायोङ्तोले लुकोनियाको राडेपाडेपालि लुस्त्रा, डर्बि ङा दबितिबिको जिल्‍ला थाते सुगाप्‍सियोङ्‍ताले यायोङान,

7 त्याङ तोङा तोबाङए आप्राखाम ङासा मार्तोतायोङ्‍नो।

लुस्त्रा ङा डर्बि

8 लुस्त्रा राडेपाडेङा दिका खोन्दे मि होले होथ्यो। तो निʔदुङिनि नाइ खोन्दे थ्यो, त्याङ कुताले ओइ माचावाताकि थ्यो।

9 पावलए चिज्याङ्‍दु तोए नासायुले नाहुथ्यो। पावलए तोकाइ डाप्‍तोले नाहुनो, त्याङ तोए तोनामा चिजासिसा बिस्वास होदु नितोले।

10 जेखा सारेए आर्टिताले ङाहुनो, “नाङको कोन्टेको भरते थेङा।” त्याङ तो जुरुक्‍कै स्रेकान त्याङ चावा ओइ चावाहान।

11 पावलए लोङुदु का जेत योरिए नियोङ्‍नो, त्याङ तोबाङए लुकोनियाको खामते जेखा सारेए इन्याङ ङायोङ्‍नो, “देवापालि मिको रुबा थाते निकोते युयोङ्ले होयोङ्सो।”

12 तोबाङए बारनाबासकाइ जिउस देवा ङा पावलकाइ हार्मेस देवा ङासा लागाइसियोङान, हाराकाइभुन्या पावल गुरि मुख्य चिज्याङ्‍दु मि थ्यो।

13 राडेपाडे हाबिबासा होदु जिउसको देवाथानिको ठेमुए मुल खाणोङपालिते पापास्यापालि ङा रेङको मालापालि केल्ते तोङाको मिपालिनामा मिलाइते पर्ति दरिसा आलिह्‍यान।

14 तर प्रेरितपालि, बारनाबास ङा पावलए का खाम सायोङ्‍नो, त्याङ तोबाङए उस्तेबाङको म्युङ टेयोङ्‍तोले इन्याङ ङा-ङाते आर्टिते मिपालिको आन्तारेङङा द्रोचा यायोङान त्याङ ङायोङ्नो,

15 “मिपालि, निङए हाराकाइ काओनि जेत लोङ्नुदु? नि ओइ तानि निङ ओनि दुʔख-सुख भोगाइवादु मिपालि थाइदु, त्याङ निङकाइ का फोसोरो खामङिनि मोदु परमेस्वरदाइ बुरुसाकाइ आप्राखाम चिनासाइवादु, त्यै परमेस्वरए साङ्‍राड्‍डे, अन्तर्मादाते, सागारि त्याङ तोङा होदु साक्खाले थो दोइकाहुनो।

16 परमेस्वरए हाबि नाइ ताप्‍‍‍‍‍‍‍‍‍‍‍‍‍‍‍‍‍‍‍कोदुम्दु डुरिङा साक्खाले डातिपालिकाइ उस्ते-उस्तेबाङको रिति ओनि चलैसिसा पिहुनो।

17 त्यै परमेस्वरए उस्तेकाइ छ्‍यातखाम बिना मातोर्ताहुनो, हाराकाइभुन्या परमेस्वरए भलो लोङ्‍ते निङकाइ साङ्‍राड्‍डेङि पाङ्‍कुको सार्दे ङा फलवन्त रितु पिनिन त्याङ निङको लोङ्सेकाइ आस्ताङए सन्तुस्ट लोङ्निन्।”

18 का खाम ङाते तोबाङए मुस्किलए तोबाङकाइ पर्ति दरिसाङि तो मिपालिकाइ खोयोङ्नो।

19 त्याङ दिका-निसका यहुदिपालि एन्टिओक ङा ओइकोनियमङि तोङा केलेत्योङान त्याङ योरिकाइ लाङ्‍योङ्तोले पावलकाइ णिङए तुप्योङ्नो, त्याङ तो सियान थाङुन आलियोङ्ताले राडेपाडेङि प्रिङतेका स्रोत्चा-स्रोत्चा हेन्योङ्नो।

20 लाबोनपालि तोको दबितिबि थेङ्‍योङान त्याङ तो स्रेताले राडेपाडे दुङङा बिह्‍यान त्याङ बाठ्‍ठेको इस्याङ बारनाबासनामा लेत्‍ताले डर्बिङा यायोङान।

सिरियाको एन्टिओकङा

21 तोबाङए तो राडेपाडेङा आप्राखाम ङायोङ्‍तोले आहे लाबोनपालि बनयोङ्‍नो, त्याङ तोबाङ लुस्त्रा, आइकोनियम ङा एन्टिओकङा बुरुसियोङान,

22 लाबोनपालिको लुङ्‍गुरिकाइ सुदृढ लोङ-लोङ्‍ते तोबाङकाइ बिस्वास मार्तोतानो ङाते उत्साह पियोङ्‍नो, त्याङ आहे खोरि चाबुते नि परमेस्वरको राड्‍डेङा बिको माइदु ङाते तोबाङकाइ ङायोङ्‍नो।

23 त्याङ तोबाङए तोबाङको हरेक मन्डलिङा एल्डरपालि केलेयोङ्नो, त्याङ प्रार्थना ङा उल्छ्‍या होते तोबाङ उस्तेबाङए बिस्वास लोङ्‍योङ्दु प्रभुको जिम्माते तोबाङकाइ पियोङ्‍नो।

24 त्याङ तोङिनि तोबाङ पिसिदियाङि थाते पामफिलियाङा केल्योङान।

25 पर्गाङा वाखे प्रचार लोङ्‍योङ्‍तोले तोबाङ अटालियाङा युयोङान।

26 त्याङ तोङिनि तोबाङ सागारिको थोको लोङ्‍ते एन्टिओकङा यायोङान, तोङा तोबाङए याचिगाप्‍‍‍‍‍‍‍‍‍‍योङ्दु जेतको लागि परमेस्वरको अनुग्रहते तोबाङकाइ अर्पन लोङ्सिदु थ्यो।

27 तोबाङ एन्टिओकङा केलेत्योङ्ताले मन्डलिकाइ मुम्योङ्नो, त्याङ परमेस्वरए तोबाङनामा लोङुदु साक्खाले जेतको बयान लोङ्‍योङ्नो, त्याङ कुनिगरि परमेस्वरए बेगालेडातिपालिको लागि बिस्वासको खाणोङ टाङ्‍ते पिहुनो, तो चिनासायोङ्नो।

28 तोङि लिबि तोबाङ तोङा लाबोनपालिनामा आहे इस्याङतेका होयोङान।

यरुसलेमको जेखायोरि

15

1 नान सुओइ मिपालिए यहुदियाङि एन्‍टिओकङा हुपालिकाइ काओनि चिठेन्सा लागाइसियोङान, “निङ मोसाको रिति ओनि खतना माथानिनन्या बे निङको उद्धार थाको माथाङ।”

2 त्याङ पावल ङा बारनाबासको तोबाङनामा आहे मतभेद ङा वाखे-मावाखे थाते लिबि तोबाङको हुपालिए पावल, बारनाबास ङा बेगाले हानिकाकाइ का प्रस्‍नको फैसलाको लागि प्रेरितपालि ङा एल्डरपालिकोते यरुसलेमङा हेन्छाकाइ केलेयोङ्नो।

3 मन्डलिको सदस्यपालिए तोबाङकाइ तोङिनि ताजारे पियोङ्नो। तोबाङ फोनिसिया ङा सामारियाको उलाम थाते यायोङ्दुका बेगालेडातिपालिए प्रभुकाइ ग्रहन लोङ्‍योङ्‍दु खाम तोबाङकाइ साक्खाले चिनासायोङ्नो। का खबरए तोङाको हुपालि आठ्‍ठे ताङ्‍योङान

4 तोबाङ यरुसलेमङा केल्योङान, त्याङ तोबाङकाइ मन्डलि, प्रेरित ङा एल्डरपालिए जुजु खुम्योङ्नो। परमेस्वरए तोबाङनामा लोङुदु साक्खाले खामको प्रतिवेदन तोबाङए तोङा पियोङ्‍नो।

5 फरिसि योरिको हानिका बिस्वासिपालिए थेङ्ते ङायोङ्‍नो, “बेगालेडातिको खतना थासा ङा तोबाङकाइ मोसाको राजगाल पालना लोङ्‍सा बक्‍के पिसा आबस्यक निदु।”

6 का सुचिते चालिसिसाकाइ प्रेरितपालि ङा एल्डरपालि मुम्सियोङान।

7 त्याङ आहे बहस थाते लिबि पत्रुस थेङ्‍ताले तोबाङकाइ ङाहुनो, “हु-बुबुपालि निङकाइ था निनिदु, हाबिको इस्याङपालिङा कुनिगरि परमेस्वरए गाइको उगोङि बेगालेडातिपालिए आप्राखामको वाखे एनासायोङो त्याङ बिस्वास एलोङ्‍योङो ङाते निङको आन्तारेङङि गाइकाइ केलेङान।

8 लोङ्सेको खाम साइदु परमेस्वरए तोबाङकाइ ओइ निकाइ ओनि उल्फो लुङ्‍गुरि पिते तोबाङकाइ ग्रहन लोङुदु खाम चिखेतिन।

9 फिरि परमेस्वरए तोबाङको ङा निको आन्तारेङङा हाराओइ छ्‍यारछ्‍यार-छ्‍युरछ्‍युर मानाहुनो, तर तोबाङको लोङ्से बिस्वासङि सोचि लोङुनो।

10 यैथाताले लाबोनपालिको खकलिते का माझाकिकित नातुनुले हाराकाइ परमेस्वरको बाटेसाइ लोङ्‍नुदु? का माझाकिकित निको ज्युज्यु च्याब्ज्युए ओइ चाबुसा माथाङ्‍योङ त्याङ निए ओइ चाबुसा माथाङ।

11 तर निए बिस्वास लोङ्‍वादु, प्रभु येसुको अनुग्रहङि निए उद्धार खालाम्वाले नावादु ओनि तोबाङए ओइ खालाम्योङ्ले नायोङ्‍दु।”

12 योरिको साक्खाले मिपालि सुमाक्‍का होयोङान त्याङ बेगालेडातिपालिको आन्तारेङङा परमेस्वरए तोबाङङि कुन्दुनि डोरेपालि ङा थोम्बेको जेतपालि लोङुनो तोको बयान बारनाबास ङा पावलए लोङ्‍योङ्‍नो त्याङ तोबाङए का बयान नासायोङ्‍नो।

13 तोबाङए चिज्याङ्‍को दुम्तेलिबि याकुबए इन्याङ ङाहुनो, “हु-बुबुपालि, गाइको खाम नासाइनो।

14 परमेस्वरए उस्तेको नामेको लागि बेगालेडातिकोङि दिगोरे डाति केलेसा कृपा लोङुनो यासिदु खाम सिमोनए ङाको दुमुनो।

15 यै खामनामा अगमवक्ताको वाखे ओइ मिलाइदु, हाराकाइभुन्या दोमाङङा काओनि ठेसिले होदु,

16 ‘का खामङि लिबि गाइ बुरुसिङादु,

त्याङ दाउदको रोल्दु होʔसा ठाइ फिरि खेमुन्दु।

तोको रोल्दु थोपालि गे फिरि खेम्ते पिहुन्दु,

त्याङ तोकाइ फिरि चिथेङुन्दु।

17 त्याङ बेगाले बाँकि मिपालिए प्ररमप्रभुकाइ दाङ्‍योङ्दु,

त्याङ गाइको नामेङिनि उरौसिदु बेगालेडातिपालिए ओइ गाइकाइ दाङ्‍योङ्‍ङादु।

का खामपालि दोइकाहुदु प्ररमप्रभुए यासिदु,

18 तोए सारु कालेङि नाइ का खामपालि षात्चा राहुले नाहुदु।’

19 “यैथाताले गाइको फैसला का थादु, परमेस्वरदाइ बुरुसियोङ्दु बेगालेडातिपालिकाइ निए खोरि मापिको,

20 तर तोबाङकाइ का खाम ठेते पिको, तोबाङ मुर्ति पुडासाको मासोचिङि अलम्था एथायोङा, मान्द्रेसिङङि, कान्टु मोरोते सात्योङ्दु यार्साको चिचिङि, त्याङ चाइङिनि अलम्था एहोयोङा।

21 हाराकाइभुन्या हाबिको डुरिङि नाइ राडेपाडे भरि मोसाको राजगालको प्रचार थाले होदु, हाराकाइभुन्या का साक्खाले योरिनेमपालिङा हरेक दिसिसा इस्याङङा पढैसिइले होकिदु।”

साभाउको निर्णय

22 प्रेरितपालि, एल्डरपालि ङा साक्खाले मन्डलिपालि मिलाइते उस्तेबाङको आन्तारेङङि हानिका मिपालिकाइ केलेते पावल ङा बारनाबासनामा एन्टिओक ठोसा उचित आलियोङान, त्याङ हुपालिमध्ये जेखा मिपालि, यहुदा यास्योङ्दु बारनाबास ङा सिलासकाइ केलेयोङ्नो।

23 त्याङ तोबाङनामा तोबाङए का छेस्को ठोयोङ्नो:

“एन्टिओक, सिरिया, ङा सिलिसियाङा होयोङ्‍दु बेगालेडाति बिस्वासि हुपालिकाइ, प्रेरितपालि ङा एल्डरपालिको सेवासेर्ग्याम।

24 निए साइवाले नावादु, नि दुङङाकोइ हानिकाए निको बक्‍केबिना नाइ निङको सादे राउरिउ लोङ्‍ते निङकाइ आहे खामए खोरि पिनिले नानिदु।

25 यैथाताले नि साक्खालेए साक्खालेको सहमतिङि लोङ्‍वादु निर्णय ओनि हानिका मिपालिकाइ केलेते तोबाङकाइ निको प्रिय बारनाबास ङा पावलनामा निङकोते ठोसा निकाइ आप्रा लागाइन।

26 का मिपालि काओनि थायोङ्दु, काबाङए निको प्रभु येसु ख्रिस्टको लागि उस्तेबाङको ख्रो जोखिमङा चेङ्ते नायोङ्दु।

27 यैथाताले निए यहुदा ङा सिलासकाइ ठोवाले नावादु। तोबाङए ओइ तो खाम उगोए नाइ षात्‍निदु।

28 हाराकाइभुन्या उल्फो लुङ्‍गुरिकाइ ङा निकाइ का आप्रा लागाइन, त्याङ का आवस्यक खामपालि बाहेक बेगाले आहे बोझ निङकाइ चिचाबुसा माजा।

29 निङ मुर्तिकाइ पर्ति दरियोङ्दु थो, चाइ, कान्टु मोरोते सात्योङ्दु यार्साको चिचि त्याङ मान्द्रेसिङङि अलम्था होने। का खामपालिङि अलम्था होनिनन्या आप्रा थादु। ताजारे।”

30 ताजारे थाते लिबि तोबाङ एन्टिओकङा केल्योङान, त्याङ मेजाकाइ दिठाइते मुम्ते तो छेस्को पियोङ्‍नो।

31 छेस्कोङा होदु अर्तिको खाम पढैसिते तोबाङ ताङ्‍योङान।

32 यहुदा ङा सिलास उस्तेबाङ ओइ अगमवक्तापालि थायोङ्दुए हुपालिकाइ आहे वाखेए अर्ति पिते तोबाङकाइ बलियो लोङ्‍योङ्नो।

33 काबाङ उछिन्चा इस्याङ तोङा होतेलिबि, तोङाको हुपालिए काबाङकाइ ठोयोङ्‍दुपालिकोते ताजारे पिते ठोयोङ्नो। [

34 तर सिलासकाइ तोङा होʔसा आप्राहान।]a

35 पावल ङा बारनाबासगुरि चिठेन-चिठेन्ते त्याङ प्रभुको वाखे प्रचार लोङ-लोङ्ते बेगाले आहे मिपालिनामा एन्टिओकङा होयोङान।

पावलको प्रचारको थोको

36 उछिन्चा इस्याङङि लिबि पावलए बारनाबासकाइ ङाहुनो, “रा, निए प्रभुको वाखे प्रचार लोङ्‍वादु राडेपाडेपालिङा बुरिसिताइले हेन्को त्याङ तोङाको हुपालिकाइ भेटाइते तोबाङ हाराकुनि नियोङ्दु योको।”

37 बारनाबासए मर्कुस यास्योङ्दु युहन्‍नाकाइ तोबाङनामा हेन्छा आलिह्‍यान।

38 तर पावलए मर्कुसकाइ नामा हेन्छा माआलिह्‍यान, हाराकाइभुन्या मर्कुस पामफिलियाङि तोबाङनामा ब्रेन्‍सिते याले होथ्यो, त्याङ तोबाङनामा प्रभुको जेतते मायाताकिथ्यो।

39 तोबाङको आन्तारेङङा जेखा मतभेद थादुए तोबाङ उस्तेबाङङा किब्रेन्‍सियोङान, त्याङ बारनाबासए मर्कुसकाइ नामा हेन्ते साइप्रसदाइ याहान।

40 तर पावलए सिलासकाइ केलेहुनो, त्याङ हुपालिङि परमेस्वरको अनुग्रहते अर्पन थाते ताजारे थायोङान।

41 त्याङ मन्डलिपालिकाइ बलियो लोङ-लोङ्‍ते तो सिरिया ङा सिलिसियाङा आयाङ्‍का लाहान।

a 

15:34 हानि खारु पान्डुलिपिपालिङा का पद माइखााम।

पावल ङा सिलासनामा तिमोथिको भेट

16

1 पावल डर्बिङा ङा लुस्त्राङा ओइ केलान। तोङा तिमोथि नामे थादु दिका लाबोन होथ्यो। तो दिका बिस्वासि यहुदि चामाइचाको चा थ्यो, तर तोको आपा गुरि ग्रिक थ्यो।

2 लुस्त्रा ङा आइकोनियमको हुपालिकोते तोको नामे चलैले होथ्यो।

3 तोकाइ पावलए नामा हेन्छा आलिह्‍यान। तो ठाइपालिङा होयोङ्दु यहुदिपालिको कारनए गर्दा पावलए तोकाइ हेन्ते खतना लोङुनो। हाराकाइभुन्या तोको आपा ग्रिक थ्यो ङासिदु खाम साक्खालेकाइ था थाहान।

4 त्याङ तोबाङ राडेपाडेपालिको उलाम थाते यायोङ्दु बेरेङ तोबाङए यरुसलेमको प्रेरितपालि ङा एल्डरपालिए लोङ्‍योङ्दु निर्णयपालि काबाङकाइ पालना लोङ्‍नो ङाते चिनासायोङ्नो।

5 इन्याङगरि मन्डलिपालि बिस्वासते दह्रिलो थाचा यायोङान त्याङ मिपालि आहे थाचा यायोङान।

मासेडोनिया हेन्छा दर्सन

6 उल्फो लुङ्‍गुरिए एसियाङा वाखे प्रचार मालोङ्नो ङाहुदुए तोबाङ फ्रिगिया ङा गलातियाको सोदेङापालि थाते यायोङान।

7 माइसियाको साँधते केलेत्ते तोबाङ बिथिनियादाइ हेन्छा आलियोङान। तर येसुको लुङ्‍गुरिए तोबाङकाइ हेन्को मापिहुनो।

8 त्याङ माइसिया थाते तोबाङ त्रोआसङा यायोङान।

9 टाहे पावलए दिगोरे दर्सनङा मासेडोनियाको दिका मि थेङ्ते तोकाइ सेवाहुले नाहुदु निहुनो, “मासेडोनियाङा केला, त्याङ निकाइ सहायता लोङिसे।”

10 तोए का दर्सन नि-मानि तोबाङ मासेडोनिया हेन्छाकाइ ठाङडोल थायोङान। निए का निस्‍चय लोङ्‍वान, तोबाङकाइ आप्राखाम ङासाकाइ परमेस्वरए निकाइ उरोइदु सो।

फिलिप्पिङा लिडियाको परिवर्तन

11 नि त्रोआसङि जेखाकोङङा लुन्ते सोझै सामोथ्रोकेदाइ याइन, त्याङ बाठ्‍ठेको इस्याङ नियापोलिसङा केलेतिन।

12 त्याङ तोङि फिलिप्पिङा केलेतिन, तो गुरि मासेडोनियाको जेखा राडेपाडे ङा रोमिको उपनिवेस ओइ थादु। नि तो राडेपाडेङा उछिन्चा इस्याङतेका होकिन।

13 दिसिसा इस्याङङा राडेपाडेको खाणोङङि प्रिङदाइ षोङको जोरङा याइन, हाराकाइभुन्या तोङा प्रार्थना लोङ्सा ठाइ होदु ङाते निए अनुमान लोङ्वाले नावाथ्यो, त्याङ तोङा नि होकिन त्याङ मुम्सियोङ्दु चामाइचापालिनामा खाम लोङ्सा लागाइसिइन।

14 त्याङ थिआटिरा राडेपाडेको मि, बैजनि म्युङको व्यापार लोङुदु लिडिया नामे थादु दिका इस्वरभक्त चामाइचाए निको वाखे नासाइनो। पावलए चिज्याङ्दु खाम ध्याननामा एनासायो ङाते प्रभुए तोको लोङ्से टाङ्‍ते पिहुनो।

15 तो ङा तोको नेमको साक्खालेको बप्‍तिस्मा थाहान, त्याङ तोए निकाइ सेवाइन, “यदि निङए गाइकाइ प्रभुको बिस्वासि आलिनिनन्या गाइको नेमते केल्ते होने” ङाते तोए निकाइ कर लागाइन।

पावल ङा सिलास टिसाठाइङा

16 नि प्रार्थना लोङ्‍सा ठाइते याइले होकिथ्यो, त्याङ बाल योहुदु लुङ्‍गुरि थादु दिका स्युन्डुनि चामाइचानामा निको भेट थाहान। तोए बाल डाप्‍तोले तोको दाक्पोपालिको लागि आहे अर्जन लोङ्‍ते पिहुथ्यो।

17 तो पावल ङा निको लिबि-लिबि चावाहान त्याङ इन्याङ ङा-ङाते आर्टिकान, “का मिपालि सर्वोच्‍च परमेस्वरको सेवकपालि थायोङ्दु। काबाङए निङकाइ मुक्तिको उलामको घोसना लोङ्निदु।”

18 तोए आहे इस्याङतेका इन्याङ ङा-ङाते होकान। त्याङ पावलकाइ छेरा बोताले फनक्‍‍‍‍‍‍‍‍‍‍‍‍क ङिप्सिताले तो राकाषे लुङ्‍गुरिकाइ ङाहुनो, “येसु ख्रिस्टको नामेते गे नाङकाइ तोङि लेत्छा बक्‍के पिनाङादु।” त्याङ तो राकाषे लुङ्‍गुरि त्यै कालेङङा लेतओइ लेतान।

19 तोको दाक्पोपालिए तोबाङको अर्जनको आसे बिफल थादु नियोङ्‍तोले पावल ङा सिलासकाइ चुम्योङ्तोले बजारको चोकते सासकपालिकोते स्रोत्चा हेन्योङ्नो।

20 त्याङ तोबाङकाइ राडेपाडेको हाकिमपालिकोते केल्ते ङायोङ्नो, “का मिपालि यहुदि थायोङ्दु, काबाङए निको राडेपाडेकाइ ठेठेमेरमेर लोङ्‍योङ्दु।

21 काबाङए काओनि प्रथापालि चिठेन्योङ्दु, तो नि रोमिपालिकाइ ग्रहन लोङ्‍सा अथवा पालना लोङ्सा नियासङ्‍गत मानि।”

22 योरिपालि मिलाइते तोबाङकाइ हाट्‍याप्योङ्नो। राडेपाडेको हाकिमपालिए तोबाङको म्युङ टेते चिते पियोङ्नो, त्याङ तोबाङकाइ रोलेए णेसा बक्‍के पियोङ्नो।

23 तोबाङए तोबाङकाइ आहे रोलेए णेते लिबि तोबाङकाइ टिसाठाइङा चेङ्ते पियोङ्नो, त्याङ टिसाठाइको हाकिमकाइ का खतकिपालिकाइ कडा निगरानिते नाहो ङाते बक्‍के पियोङ्नो।

24 काओनि बक्‍के खालाम्ते तोए तोबाङकाइ टिसाठाइको डुङ्‍कुटिको भाङा हेन्ते तोबाङको कोन्टेते ठिँगुरो ठोकाइते नाहुनो।

25 तर सिँवालि टाहेदाइ पावल ङा सिलास प्रार्थना लोङ-लोङ्ते परमेस्वरको कारि कारियोङ्ले नायोङ्‍थ्यो, त्याङ बेगाले खतकिपालिए तो नासायोङ्ले नायोङ्‍थ्यो।

26 त्याङ एक्‍कासि दिगोरे जेखा दुरु याहान, त्याङ टिसाठाइको जगपालि रोलान, त्याङ छोन्चाको छोन्चे साक्खाले खाणोङपालि टाङान, त्याङ साक्खालेको बन्धनपालि फेतान।

27 टिसाठाइको हाकिम आमिदुङि स्रेकान, त्याङ टिसाठाइको खाणोङपालि टाङ्‍सिदु नितोले खतकिपालि साक्खाले सुगाप्योङान थाङुन आलिताले तोए उस्ते नाइ सात्सिसा आलिताले उस्तेको सोठा सेतुनो।

28 तर पावलए जेखा सारेए इन्याङ ङा-ङाते आर्टिकान, “नाङए नाङथेकाइ हाराओइ नोक्सानि मायासे, हाराकाइभुन्या नि साक्खाले काङा होकिदु।”

29 इतार आमात्‍तोले तो फाल चुसि-चुसिते दुङङा केलान, त्याङ आरिताले वाराइ-वाराइते पावलको ङा सिलासको हाबि रोपोसिन।

30 तोबाङकाइ प्रिङदाइ केल्ते तोए ङाहुनो, “उद्धार खालाम्साकाइ गे हारा लोङ्‍को माइदु?”

31 तोबाङए ङायोङ्नो, “प्रभु येसु ख्रिस्टते बिस्वास लोङो, त्याङ नाङए उद्धार खालामुनादु। नाङ ङा नाङको जाहानए।”

32 तोबाङए तोकाइ ङा तोको नेमते होयोङ्दु साक्खालेकाइ प्रभुको वाखे चिनासायोङ्नो।

33 त्याङ टाहेको त्यै कालेङा हाकिमए तोबाङकाइ हेन्ते गारे जेʔते पिहुनो। त्याङ तो ङा तोको जाहानए छोन्चाको-छोन्चे बप्‍तिस्मा कायोङ्नो।

34 तोङि लिबि तोबाङकाइ नेमते केल्ते तोबाङको हाबि इसा नाते पियोङ्‍नो, त्याङ परमेस्वरते बिस्वास लोङ्‍योङ्‍नो ङाते तोको साक्खाले जाहाननामा हाकिम ताङान।

35 प्याङते लिबि राडेपाडेको हाकिमपालिए तिलङ्‍गापालिकाइ का बक्‍के पिते ठोयोङ्नो, “तो मिपालिकाइ तोर्ताते पिनो।”

36 टिसाठाइको हाकिमए पावलकाइ का खाम चिनासाइनो, “राडेपाडेको हाकिमपालिए निङकाइ तोर्ताते पिसा बक्‍के पिते नाइदु। यैथाताले नान लेत्ते थेमथेमनामा याने।”

37 तर पावलए तोबाङकाइ ङाहुनो, “नि रोमि मिपालिकाइ गाल्प्या नाइ माठहर्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍याइमारा तोबाङए मिपालिको हाबि णेइन, त्याङ टिसाठाइङा ओइ चेङिन, त्याङ नान निकाइ सुमाक्‍का चिलेत्छा दाङिदु, का थाको माथाङ। तोबाङ उस्तेबाङ एकेल्योङा त्याङ निकाइ चिलेत्ते एहेनिसे।”

38 तो तिलङ्‍गापालिए हाकिमपालिकाइ का खाम चिसायोङ्‍नो। तोबाङ बे रोमि मिपालि सो ङाते सायोङ्‍तोले तोबाङ आरियोङान।

39 तोबाङ केल्योङ्ताले तोबाङनामा गोनिगोमिसे ङायोङ्‍नो, त्याङ तोबाङकाइ प्रिङदाइ हेन्ते राडेपाडे तोर्ताते याने ङाते सेवायोङ्‍नो।

40 तोबाङ टिसाठाइङि प्रिङदाइ लेत्ते लिडियाको नेमते यायोङान, त्याङ हुपालिनामा भेट यास्योङ्ताले तोबाङकाइ प्रोत्साहान पिते ताजारे थायोङान।

थेसलोनिकेङा

17

1 पावल ङा सिलास अम्फिपोलिस ङा अपोल्‍‍‍लोनियाको उलाम थाते थेसलोनिकेङा केल्योङान। तोङा यहुदिपालिको दिगोरे योरिनेम होथ्यो।

2 पावल उस्तेको आदत ओनि तोबाङको योरिनेम दुङङा बिह्‍यान, त्याङ सुम ड्रोउनितेका दोमाङङि तोबाङनामा बहस लोङ्‍ते होकान।

3 “ख्रिस्टए छ्‍यात नाइ खोरि चाबुको ङा सिदुङि मोको माइथ्यो, त्याङ त्यै येसुको आप्राखाम गे निङकाइ चिनासाइनिङादु, तो नाइ ख्रिस्ट थादु,” ङासिदु खामको पुर्तुङ्‍गा ङाते तोए प्रमानित लोङ्ते पिहुनो।

4 तोबाङङा हानिकाए बिस्वास लोङ्‍ते पावल ङा सिलासदाइ लागाइसियोङान। जेखा योरिते इस्वरभक्त ग्रिकपालि ङा हानिका मुख्य चामाइचापालि ओइ लागाइसियोङ्ले होयोङ्‍थ्यो।

5 डाण बोयोङ्ताले यहुदिपालिए बजारको बदमासपालिको योरि चिस्रेते राडेपाडेङा खाणाङखोणोङ चिलोङ्‍योङ्नो, त्याङ यासोनको नेमङा हाट्‍याप्योङ्तोले पावल ङा सिलासकाइ मिपालिको हाबि केल्सा दाङ्‍योङ्नो।

6 तोबाङए खालाम्सा माथाङ्‍योङ्दु बेरेङ, तोबाङए यासोन ङा बेगाले दिका-निसका हुपालिकाइ सासकपालिकोते इन्याङगरि आर्टि-आर्टिते सोतोतोति स्रोत्चा केल्योङ्नो, “अन्तर्मादातेकाइ नाइ ब्णाङब्णिङ लोङ्‍योङ्दु का मिपालि काङा ओइ केल्योङ्ले होयोङ्दु।

7 तोबाङ यासोनको थोकोमि थायोङ्ले होयोङ्दु, त्याङ तोबाङ साक्खालेए येसु यास्योङ्दु दिका बेगाले धनै होदु ङाते कैसरको हुकुमको विरुद्ध जेत लोङ्‍योङ्दु।”

8 का खाम साइते राडेपाडेको सासकपालि ङा मिपालि अतलयोङान।

9 तोबाङए यासोन ङा तोनामा होयोङ्दु बाँकि मिपालिनामा धरौटि काइते तोबाङकाइ तोर्तायोङ्‍नो।

बेरियाङा

10 हुपालिए छोन्चाको छोन्चे पावल ङा सिलासकाइ टाहे नाइ बेरिया ठोयोङ्नो, त्याङ तोबाङ तोङा यालेत्योङान त्याङ यहुदिपालिको योरिनेम दुङङा बियोङान।

11 काङाको यहुदिपालि थेसलोनिकेकोपालि भुन्दा ओइ आठ्‍ठे आप्रायोङ्दु थ्यो। हाराकाइभुन्या काबाङए आठ्‍ठे चोइकाते वाखे ग्रहन लोङ्‍योङ्नो त्याङ तो खामपालि ठिकै काओनि नाइ थादु रा माथा ङाते ङ्‍योणि-बछिन्टे दोमाङङा केलेयोङ्नो।

12 यैथाताले काबाङङि आहेए, त्याङ कानामानामा जेखा खलकको आहे ग्रिक चामाइचापालिए ङा चाहुचापालिए समेत बिस्वास लोङ्‍योङ्‍नो।

13 तर परमेस्वरको वाखे पावलङि बेरियाङा ओइ प्रचार थाले होदु ङाते थेसलोनिकेको यहुदिपालिए थासायोङ्‍नो, त्याङ तोबाङ तोङा ओइ योरिपालिकाइ लाङ्‍सा केलेत्योङान।

14 त्याङ हुपालिए छोन्चाको छोन्चे पावलकाइ सागारिबासा ठोयोङ्नो। तर सिलास ङा तिमोथि गुरि तोङा नाइ होयोङान।

15 पावलकाइ यानातायोङ्दुपालिए तोकाइ एथेन्सतेका यानातायोङ्नो। सिलास ङा तिमोथि गुरि जति सक्दो पिलिक्‍कै पावलकोते केल्को माइदु ङाते बक्‍के खालाम्योङ्नो त्याङ तोबाङ बुरुसियोङान।

एथेन्सङा

16 पावलए तोबाङकाइ एथेनसङा लाघिहुदुका, तो देसेकाइ मुर्ति नाइ मुर्तिए क्लेङ्दु नितोले तो लोङ्से दुङ-दुङङा नाइ क्रेपान।

17 यैथाताले तोए यहुदिपालि ङा इस्वरभक्त मिपालिनामा योरिनेमङा, त्याङ भेटाइयुदुपालिनामा गुरि बजारङा सधैँ ङ्‍योणि-बछिन्टे वाखे-मावाखे लोङुथ्यो।

18 इपिक्युरि ङा स्तोइकि दार्सनिकपालिमध्ये ओइ हानिकाए पावलनामा वाखे-मावाखे लोङ्‍योङ्नो। तोबाङ हानिकाए ङायोङ्‍नो, “का ओणोणो हारा यासिदु?”

बेगालेपालिए यास्योङान, “बेगाले प्रिङराड्‍डेको देवापालिको प्रचार लोङुदु ओनि इचिनिस्दु।” हाराकाइभुन्या तोए येसु ङा सितेलिबि फिरि मोइदु ङाते प्रचार लोङुथ्यो।

19 त्याङ तोबाङए पावलकाइ अरियोपागसङा हेन्योङ्नो त्याङ आयुत्योङ्नो, “नाङए पिहुनादु का नाका सिक्छ्‍या हारा थादु, निए साइको थाङ्‍वादु?

20 हाराकाइभुन्या नाङए निको कुल्नाते थोम्बेसिलेको खामपालि चिनासाइले नाइदु। यैथाताले का खामको पुर्तुङ्‍गा हारा सो तो नि साइसा आलिइदु।”

21 (साक्खाले एथेनिपालि ङा तोङा होयोङ्‍दु प्रिङराड्‍डेको मिपालिए नाका-थोम्बेसिलेको खामपालि ङासा ङा नासाइसा बाहेक उस्तेबाङको स्याङ बेगाले हाराओइ खामते खेरो माठोयोङ्थ्यो।)

22 पावलए अरियोपागसको आन्तारेङङा थेङ्‍ताले ङाहुनो, “एथेन्सको मिपालि, निङकाइ गे साक्खाले खामते आठ्‍ठे धर्मकाइ जेसिकेन्‍‍‍‍‍‍‍‍‍‍‍‍‍‍‍नुदु निनिङादु,

23 हाराकाइभुन्या आयाङ्‍का लाङादुका निङए पुडानुदु थोपालि गे निहुनुङ। गे दिगोरे काओनि थानि ओइ खालामुनुङ तोङा ‘मासाइदु देवाको लागि’ ङाते मुयोङ्‍ले नायोङ्‍सो। यैथाताले निङए साइ-मासाइ पुडानुदु देवाकाइ गे निङको आन्तारेङङा घोसना लोङ्‍‍निङादु।

24 “परमेस्वर, तोए अन्तर्मादाते ङा तोङा होदु साक्खाले थो दोइकाहुनो, तो साङ्‍राड्‍डेको ङा अन्तर्मादातेको प्रभु थादुए लाʔए खेम्सिदु मन्दिरपालिङा माहो।

25 येसुकाइ हाराओइ थोको खट्‍टै पाराइदुओनि लोङ्‍ते मिको लाʔङि तोकाइ सेवा थाको माइदु ङाते माआलिने। हाराकाइभुन्या तोए नाइ साक्खालेकाइ लेक, पुन ङा साक्खाले थो पिइदु।

26 परमेस्वरए दिकाङि साक्खाले अन्तर्मादातेङा बास लोङ्‍सा मिको साक्खाले डाति दोइकाहुनो। तोबाङकाइ होʔसा ठाइ, स्याङ ङा साँध ओइ तोकाइते पिहुनो।

27 तोबाङए परमेस्वरकाइ एदाङ्‍योङो, सायद तोबाङए दबितिबि साते परमेस्वरकाइ खालाम्योङ्दु रा ङाते आलियोङ्ताले काओनि लोङ्‍योङ्‍नो। तर ओइ परमेस्वर नि साक्खालेङि अलम्था माहो।

28 हाराकाइभुन्या, ‘नि परमेस्वरते मोइदु, त्याङ तोनामा नाइ चावाइदु त्याङ तोकोते नाइ निको अस्तित्व होदु।’ निङको निङथेको कविपालिए ओइ इन्याङ यास्योङ्दु, ‘नि छ्‍यात नाइ परमेस्वरको खलक थाइदु।’

29 “यैथाताले नि परमेस्वरको खलक थाइदुए, परमेस्वर लुङा, उङ अथवा णिङओनि थादु ङाते निए चालिसिसा माजा। काबाङ गुरि मिको कला ङा कल्पनाको प्रतिरुप जुकुन थादु।

30 काओनि मासाइमारा लोङ्वादु स्याङकाइ परमेस्वरए ध्यान मापिहुनो। तर नान साक्खाले ठाइङा साक्खाले मिपालिकाइ ख्रोइबुरु यासिसा बक्‍के पिइदु।

31 हाराकाइभुन्या परमेस्वरए दिउनि तोकायुले नाहुदु, तो इस्याङ परमेस्वरए उस्ते केलेहुदु दिका मिङि धार्मिकताते अन्तर्मादातेको निया लोङुदु। तोकाइ सिदुङि चिमोतोले परमेस्वरए साक्खाले मिपालिकाइ काको प्रमान पिहुलेनाहुदु।”

32 तोबाङए सिते ओइ फिरि मोइदु ङाते सायोङ्‍नो। त्याङ दिका-निसकाए पावलकाइ ख्रायोङ्नो। तर बेगालेपालिए गुरि ङायोङ्‍नो, “निए फिरि का सुचिते नाङको खाम नासाइवादु।”

33 तोङि लिबि पावल तोबाङको आन्तारेङङि याहान।

34 तर आहे मिपालि तोको लिबि-लिबि चावायोङान, त्याङ बिस्वास ओइ लोङ्‍योङ्‍नो। तोबाङङा अरियोपागसको डियनुसियस, दामारिस नामे थादु दिका चामाइचा ङा बेगालेपालि ओइ होयोङ्‍थ्यो।

पावल कोरिन्थङा

18

1 तोङि लिबि पावल एथेन्सङि ताजारे थाते कोरिन्थङा याहान।

2 तोए पोन्टसङा होदु अकिलास नामे थादु दिका यहुदिकाइ खालामुनो। तो उस्तेको उमा प्रिस्किलानामा इटालियाङि केल्‍ले होथ्यो, हाराकाइभुन्या सम्राट क्लौडियसए साक्खाले यहुदिपालिकाइ रोमङि लेत्‍ते याने ङाते बक्‍के पिहुले नाहुथ्यो। त्याङ पावल तोबाङकाइ भेटाइसा याहान।

3 दिग्गोरे जेत लोङ्‍योङ्दुए पावल ओइ तोबाङनामा होकान, त्याङ जेत लोङ्‍योङ्‍नो। हाराकाइभुन्या तोबाङको जेत पाल बनैसा थ्यो।

4 हरेक दिसिसा इस्याङङा पावलए योरिनेमङा बहस लोङुथ्यो, त्याङ यहुदि ङा ग्रिकपालिकाइ चिगोसा दाङुथ्यो।

5 सिलास ङा तिमोथि मासेडोनियाङि केलेत्योङान, पावल वाखेको प्रचारते ब्‍यस्‍त थ्यो, त्याङ यहुदिपालिकाइ येसु नाइ ख्रिस्ट थादु ङाते चिठेनुले नाहुथ्यो।

6 तर तोबाङए पावलकाइ बिरोध लोङ्‍योङ्तोले निन्दा लोङ्‍योङ्दु बेरेङ पावलए उस्तेको म्युङ आटोतोले तोबाङकाइ ङाहुनो, “निङको चाइ निङकोइ कापुङा एपाराया, गाइ नामा हाराओइ गाल्प्या माहो। नानङि गाइ बेगालेडातिपालिकोते याङादु।”

7 त्याङ पावल तोङि परमेस्वरको भक्ति लोङुदु तितस युस्तस नामे थादु मिको नेमते याहान। तोको नेम योरिनेमको खेर्ते नाइ थ्यो।

8 योरिनेमको सासक क्रिस्पसको साक्खाले परिवारए प्रभुते बिस्वास लोङ्‍योङ्‍नो। त्याङ कोरिन्थिपालिङि ओइ आहेए पावलको वाखे नासाइते बिस्वास लोङ्‍योङ्नो ङा बप्‍तिस्मा कायोङ्नो।

9 दिउनिको टाहे परमेस्वरए पावलकाइ दर्सनङा ङाहुनो, “माआरिए, तर चिज्याङ्चा या, त्याङ सुमाक्‍का माहोके,

10 हाराकाइभुन्या गाइ नाङनामा होङादु, त्याङ सुएओइ नाङकाइ हाट्‍याप्‍ते नोक्सानि लोङ्‍को माथाङ्‍योङ, हाराकाइभुन्या का राडेपाडेङा गाइको आहे मिपालि होयोङ्‍दु।”

11 त्याङ परमेस्वरको वाखे चिठेन-चिठेन्ते पावल दि दाङ ङा मत चालातेका तोबाङनामा होकान।

12 गलियोन गुरि अखैयाको सासक थाहान, त्याङ यहुदिपालि दिग्गोरे सादेको थाते पावलकाइ हाट्‍याप्योङ्नो, त्याङ तोकाइ राजगालनेमङा केल्योङ्नो,

13 त्याङ इन्याङ ङायोङ्‍नो, “का मिए राजगालको विरुद्ध परमेस्वरको आराधना लोङ्सा मिपालिकाइ चिठेनुले नाहुदु।”

14 पावल गुरि चिज्याङ्‍सा सोले होथ्यो, त्याङ गलियोनए तो यहुदिपालिकाइ ङाहुनो, “यहुदिपालि, यदि छ्‍यात नाइ का हाराओइ अन्याय अथवा राकाषे अपराधको खाम थाका बे गे निङको खाम नासाइसा आप्राथ्यो।

15 तर पिलपालि, नामेपालि ङा निङ निङथेको नाइ राजगालको सुचि थादुए निङ निङथेए नाइ चालिसिने। गे का ओनि खामको निया लोङ्‍को माथाङ।”

16 त्याङ तोए तोबाङकाइ राजगालनेमङि चिलेतुनो।

17 त्याङ तोबाङ साक्खालेए योरिनेमको सासक सोस्थेनसकाइ चुम्योङ्‍तोले राजगालनेमको हाबिबासा नाइ णेयोङ्नो। तर गलियोनए का खामको हारा ओइ चे मालोङुनो।

प्रिस्किला, अकिलास ङा अपोल्‍लोस

18 तोङि लिबि पावल आहे इस्याङतेका तोङा होकान। त्याङ हुपालिनामा ताजारे थाते तो जेखाकोङङा लुन्ताले सिरिया याहान। तोनामा प्रिस्किला ङा अकिलास ओइ होयोङ्थ्यो। हाराओइ भाकालको करारते तोए किंक्रियाङा उस्तेको चिम्याङ लोʔसिन।

19 तोबाङ एफिससङा केलेत्योङान, त्याङ पावलए तोबाङकाइ तोङा वार्ताहुनो, त्याङ उस्ते गुरि दिगोरे योरिनेमङा बिताले यहुदिपालिनामा बहस लोङ्‍सा लागाइसिन।

20 त्याङ तोबाङए पावलकाइ अझै उछिन्चा इस्याङ काङा होका नि ङायोङ्‍दु बेरेङ तोए माहो ङाते ङाहुनो।

21 तोबाङनामा ताजारे थादु बेरेङ तोए ङाहुनो, “परमेस्वरए आलिह्‍यानन्या गाइ फिरि निङकोते बुरुसिते केल्ङादु।” त्याङ तो जेखाकोङङा लुन्ते एफिससङा याहान।

22 तो कैसरियाङा केलेत्ते लिबि यरुसलेमटो याताले तोङाको मन्डलिको मिपालिकाइ सेवासेर्ग्याम लोङुनो। त्याङ तो एन्टिओकनाइ याहान

23 पावल तोङा उछिन्चा इस्याङतेका होताले तोङि लेतान त्याङ गलातिया ङा फ्रिगियाको सोदेङापालि थाते साक्खाले लाबोनपालिकाइ हौसला पि-पिते दि ठाइङि बेगाले-बेगाले ठाइङा याहान।

अपोल्‍लोस एफिसस राडेपाडेङा

24 अलेक्जेन्ड्रियाङा होदु अपोल्‍लोस नामेको दिका यहुदि एफिससङा केलान। तो दिका कुसल भक्त ङा दोमाङ साइदु मि थ्यो।

25 तोए प्रभुको उलामको सुचिते सिक्छ्‍या खालामुले नाहुथ्यो, त्याङ लुङ्‍गुरिङा ताङ्‍ताले तोए येसुको सुचिको खामपालि ठिक-ठिकनामा चिज्याङ्थ्यो ङा चिठेनुथ्यो, तोए युहन्‍नाको बप्‍तिस्मा जुकुन सायुले नाहुथ्यो।

26 तोए योरिनेमङा माआरिमारा चिज्याङ्‍सा लागाइसिन। तर तो चिज्याङ्दु खाम प्रिस्किला ङा अकिलासए सायोङ्‍तोले तोबाङए तोकाइ उस्तेबाङको नेमते केल्योङ्नो। त्याङ परमेस्वरको उलामको पुर्तुङ्‍गा झुन पेस्तिनि चिठेन्योङ्नो।

27 तोए अखैयाङा हेन्छा आलिदु बेरेङ हुपालिए तोकाइ तोङा हेन्छाकाइ प्रोत्साहान पियोङ्‍नो, त्याङ तोकाइ ग्रहन एलोङ्‍योङो ङाते तोङाको लाबोनपालिकाइ प्रोत्साहान पिते छेस्को ठेयोङ्‍नो। तोए तोङा यालेत्ते अनुग्रहङि बिस्वास लोङ्‍योङ्‍दुपालिकाइ आहे सहायता लोङुनो।

28 हाराकाइभुन्या तोए दोमाङको वाखेङि येसु नाइ ख्रिस्ट थादु ङाते चिखेत्‍तोले यहुदिपालिकाइ साक्खालेको हाबि दोमाङङि प्रमान पितोले सुमाक्‍कासिले लोङुनो।

पावल एफिससङा

19

1 अपोल्‍लोस कोरिन्थङा होदु बेरेङ पावल दुङङाको सोदेङापालि थाते एफिससङा केलान। तोङा तोए दिका-निसका लाबोनपालिकाइ खालामुनो।

2 तोए तोबाङकाइ आयुतुनो, “निङए बिस्वास लोङ्तुनुले हारा निङए उल्फो लुङ्‍गुरि खालाम्नुन?”

तोबाङए तोकाइ ङायोङ्‍नो, “उल्फो लुङ्‍गुरि होदु ङाते बे निए साइ ओइ मासाइतावाकि थ्यो।”

3 तोए तोबाङकाइ ङाहुनो, “तुनि थाहानन्या निङए कुन्दुनि बप्‍तिस्मा काइनुन?”

तोबाङए ङायोङ्‍नो, “युहन्‍नाको बप्‍तिस्मा।”

4 पावलए ङाहुनो, “युहन्‍नाए पिनिदु बप्‍तिस्मा गुरि ख्रोइबुरुको बप्‍तिस्मा थ्यो। युहन्‍नाङि लिबि केल्दु मि अर्थात् येसुच्युरिते बिस्वास लोङ्‍नो ङाते युहन्‍नाए मिपालिकाइ चिठेन्थ्यो।”

5 का खाम साइते तोबाङए प्रभु येसुको नामेते बप्‍तिस्मा कायोङ्नो।

6 पावलए तोबाङच्युरिते लाʔ नाहुनो, त्याङ उल्फो लुङ्‍गुरि तोबाङच्युरिते युवान, त्याङ तोबाङ बेगाले खामते चिज्याङ्‍योङ्ताले अगमवाणि लोङ्सा लागाइसियोङान।

7 तोबाङ साक्खाले लोङ्‍ते दिचिप निसका जति होयोङ्थ्यो।

8 पावल योरिनेमङा बिताले सुम चालातेका परमेस्वरको राड्‍डेको सुचिते तोबाङनामा माआरिमारा बहस लोङुनो त्याङ मिपालिकाइ चिगोहुनो।

9 तर हानिकाए गुरि हठि थाते बिस्वास मालोङ्‍योङ्नो, त्याङ का मेजाको विरुद्धते योरिको हाबि नाइ चिज्याङ्‍सा लागाइसियोङान, त्याङ पावल तोबाङङि अलग थाहान त्याङ लाबोनपालिकाइ नामा हेन्ते टुरान्‍नसको स्कुलङा बहस लोङ्‍सा लागाइसिन।

10 का जेत निस दाङतेका थाचा याहान, त्याङ एसियाको साक्खाले मिपालि यहुदि ङा ग्रिक निसैगोरे मेजाए ओइ प्रभुको वाखे नासायोङ्‍नो।

स्केवासको चा

11 परमेस्वरए पावलको लाʔङि पातिकोइ माइथान्दु थोम्बेसिलेको जेतपालि लोङुनो।

12 यैथादुए म्युङको कुचिक अथवा रुमाल पावलको माङते थिते माथाङ्‍योङ्‍दुपालिकोते हेन्योङ्थ्यो, त्याङ तो माथाङ्‍योङ्‍दुपालिए थिते जा-ओइ जायोङ्थ्यो त्याङ राकाषे लुङ्‍गुरि ओइ लेत्चा याथ्यो।

13 तर दिका-निसका दबि-तिबि आयाङ्‍का लायोङ्दु यहुदि गुरुपालिए बुमाङ लागायोङ्दुपालिकाइ प्रभु येसुको नामे ठाङ्ते इन्याङ ङायोङ्‍नो “पावलए प्रचार लोङुदु येसुको नामेते गे नाङकाइ बक्‍के लोङ्‍नाङादु।”

14 तोङा दिका स्केवास नामे थादु यहुदि साक्खालेङि जेखा ठेमुको ड्रोका चापालिए काओनि लोङ्‍योङ्थ्यो।

15 तर बुमाङए जुवाफ पिते तोबाङकाइ इन्याङ ङाहुनो, “येसुकाइ गे ङोसायुन्दु, त्याङ पावलकाइ ओइ गे ङोसायुन्दु तर निङ गुरि सु थानिदु?”

16 तो बुमाङ लागाइदु मि तोबाङच्युरिते हाट्‍याप्सा राहान, त्याङ तोबाङ साक्खालेकाइ आष्पाइ ना आष्पाइ लोङुनो त्याङ तोबाङ तो नेमङि गारे नाइ गारे थाते ट्‍याङट्‍याङ सुगाप्सियोङान।

17 का खाम एफिसिसङा होयोङ्‍दु यहुदि ङा ग्रिकपालिकोते यालेतान त्याङ तोबाङ साक्खाले आरियोङान, त्याङ प्रभु येसुको नामेको प्रसंसा थाहान।

18 बिस्वास लोङ्‍योङ्दुपालि आहे केल्योङान, त्याङ तोबाङए लोङ्‍योङ्‍दु उस्ते-उस्तेबाङको राकाषे जेतपालि स्विकार लोङ्‍योङ्‍नो त्याङ तो चिखेत्योङ्नो ओइ।

19 तोबाङमध्ये गुरु जेत लोङ्‍योङ्‍दुपालि आहेए उस्ते-उस्तेबाङको किताबपालि रुप्‍ते केल्योङ्नो, त्याङ साक्खालेको हाबि ज्योयोङ्नो। तोबाङए तोको मोले लोङ्‍योङ्‍दु बेरेङ वाल्ङाचिप क्राटि उङको ढ्‍याको हिसाब थाहान।

20 इन्याङगरि प्रभुको वाखे फेल्चा याहान, त्याङ प्रभावसालि थाहान।

21 का घटनापालिङि लिबि, उल्फो लुङ्‍गुरिको प्रेरनाते पावलए मासेडोनिया ङा अखैयाको उलाम थाते यरुसलेम हेन्छा निर्णय लोङुनो। तोए यासिन, “तोङा यालेत्ते लिबि गाइ रोमङा हेन्कोइ माइदु।”

22 तोको सेवा लोङ्‍योङ्‍दुपालि निसका, तिमोथि ङा इरास्तसकाइ तोए मासेडोनियाङा ठोहुनो, तर तो उस्ते गुरि उछिन्चा इस्याङतेका एसियाङा नाइ होकान।

एफिससङा दङ‍्‍‍गा

23 यै कालेङा तोङा प्रभुको वाखेको सुचिते आठ्‍ठे खालाङखोलोङ थाहान।

24 हाराकाइभुन्या डेमेत्रियस नामे थादु दिका उङको जेत लोङुदु मिए देबि आर्तेमिसको उङको उच्या-उच्या देवाथानिपालि खेम्ते णिङ-नासाको जेत लोङ्‍योङ्‍दु मिपालिकाइ आहे जेत पिहुथ्यो।

25 यैथाताले काबाङकाइ ङा काओनि जेत लोङ्‍योङ्‍दुपालिकाइ मुम्ते तोए ङाहुनो, “हुपालि, निङकाइ था निनिदु, निए गुरि यै ब्‍यापारङि आहे पेपेले कमैको थाङ्‍वादु।

26 निङए निनुले ङा साइनुले नानुदु, कागुरि एफिससङा जुकुन माथा तर प्राय साक्खाले एसियाङा नाइ लाʔए खेम्सिदु देवापालि गुरि हाराओइ माथा ङाते पावलए आहे मिपालिको योरिकाइ उस्तेको खाम चिठेन्ते ठेठेमेरमेर लोङुले नाहुदु।

27 यैथाताले निको व्यापारको प्रतिस्ठा ताप्सा जुकुन माथा तर जेखा देबि आर्तेमिसको देवाथानि ओइ छिछिदुरदुर याथादु त्याङ साक्खाले एसिया ङा अन्तर्मादातेए पुडाचा रायोङ्‍दु देबि उस्तेको गौरवङि ताप्‍ते यादु।”

28 काओनि सायोङ्‍तोले तोबाङ रागेए चुर थायोङान, त्याङ “एफिसिपालिको आर्तेमिस साक्खालेङि जेखा थादु।” ङाते आर्टिसा लागाइसियोङान।

29 साक्खाले राडेपाडेङा खाणाङखोणोङ थाहान त्याङ तोबाङ दिजुट थाते पावलनामा चावायोङ्दु मासेडोनियाको मि गायस ङा अरिस्तार्खसकाइ चुम्योङ्‍तोले रङ्‍गसालाङा स्रोत्चा हेन्योङ्‍नो।

30 पावल मिपालिको योरिङा हेन्छा आलिह्‍यान, तर लाबोनपालिए तोकाइ हेन्छा मापियोङ्नो।

31 एसियाको हानिका जेखा मिपालि पावलको बानपालि थ्यो। तोबाङए पावलकाइ रङ्‍गसाला दुङङा मायाए ङाते सेवायोङ्‍नो।

32 तोबाङ बेगाले-बेगाले खाम लोङ-लोङ्‍ते आर्टियोङान हाराकाइभुन्या तो योरिङा खाणाङखोणोङ थाले होथ्यो। त्याङ हानिका मिपालिए बे तोबाङ हाराकाइ मुम्सियोङान तोओइ मासायोङ्ताकि थ्यो।

33 तर योरिको हानिका मिपालिए अलेक्जेन्डरकाइ हाबि षेयोङ्नो, तोकाइ यहुदिपालिए खडा लोङ्‍योङ्ले नायोङ्‍थ्यो। अलेक्जेन्डरए लाʔए दोतोले मिपालिको हाबि चिमोसिसाको लागि हाराओइ चिज्याङ्‍सा आलिह्‍यान।

34 तर तोबाङए तो बे यहुदि पो सो ङाते थासायोङ्तोले साक्खालेए दिग्गोरे सारेते करिब निस स्यादुतेका “एफिसिपालिको आर्तेमिस साक्खालेङि जेखा थादु।” ङा-ङाते आर्टियोङान।

35 राडेपाडेको हाकिमए मिपालिकाइ थेमथेम लोङ्‍तोले ङाहुनो, “एफिससको मिपालि, एफिसिपालिको राडेपाडे गुरि साक्खालेङि जेखा आर्तेमिसको देवाथानि ङा सर्ग्याङि रोस्दु तोको मुर्तिको रक्खे थादु ङासिदु खाम सुकाइ गुरि था मानि रा?

36 निङ साइनिदु, का खाम छ्‍यात थादु। यैथाताले निङ सुमाक्‍का होʔको माइदु त्याङ हाराओइ र्‍याङर्‍याङ जेत लोङ्‍सा माजा।

37 हाराकाइभुन्या निङए केल्नुदु का मिपालिए देवाथानि माखुयोङ्तोकि त्याङ निको देबिको माबेद ओइ मालोङ्‍योङ्‍तोकि।

38 यैथाताले डेमेत्रियस ङा तोनामा णिङ-नासाको जेत लोङ्‍योङ्‍दुपालिनामा सुकोओइ विरुद्धते हाराओइ होकानन्या राजगालनेम टाङ ओइ टाङ्‍सिले होदु, त्याङ नियाठासामिपालि ओइ होयोङ्‍दु, तोबाङ उस्तेबाङङा मुद्दा एलडैसियोङा।

39 तर काबाहेक बेगाले नाइ सुचि चिस्रेसा आलिनिनन्या बे तोको फैसला नियमित साभाउङा थादु।

40 हाराकाइभुन्या याङको का खाणाङखोणोङको गाल्प्या नि च्युरिते पाराइसा सोले होदु। हाराकाइभुन्या का कारन बिनाको खाणाङखोणोङको हाराओइ स्पस्टिकरण निए पिको माथाङ।”

41 यति ङाते राडेपाडेको हाकिमए साक्खालेकाइ ताजारे लोङ्‍तोले पिहुनो।

पावल मासेडोनियाङा ङा ग्रिसङा

20

1 का खाणाङखोणोङ दुम्तेलिबि पावलए लाबोनपालिकाइ उरोहुनो, त्याङ तोबाङकाइ सर्सि पितोले तोबाङनामा ताजारे थाताले मासेडोनियाङा याहान।

2 त्याङ तोङाको ठाइ-ठाइङा याताले तोबाङकाइ आहे प्रोत्साहान पितोले पावल ग्रिसङा याहान।

3 तोङा तो सुम चालातेका होकान। तो सिरियादाइ जेखाकोङङा हेन्छा दाङुदुका यहुदिपालिए तोको विरुद्धते सड्‍यन्त्र लोङ्‍योङ्दुए पावलए मासेडोनिया नाइ थाते बुरुसिसा निस्‍चय लोङुनो।

4 त्याङ बेरियाको मि पुरसको चा सोपात्रोस, थेसलोनिकेङि अरिस्तार्खस ङा सिकन्दस, डर्बिको गायस त्याङ तिमोथि ङा एसियाको तुखिकस, ङा त्रोफिमस तोनामा यायोङान।

5 काबाङ हाबि नाइ यालेत्ते निकाइ त्रोआसङा लाघिइले नाइथ्यो।

6 त्याङ गुरि नि निस्तार-चाड मानाइते फिलिप्‍पिङि जेखाकोङङा लुन्ताइले वाल्ङाउनिलिबि त्रोआसङा तोबाङकोते केलिन त्याङ तोङा ड्रोउनितेका होकिन।

युटिकसकाइ चिमोहुदु

7 ड्रोउनिको हाबिको इस्याङ नि प्रभु-डोनको माणाइ ठ्‍योसाकाइ मुम्सिइथ्यो त्याङ पावल गुरि बाठ्‍ठे नाइ हेन्छा आलिदुए तोबाङनामा सिवाँलि टाहेतेका खाम लोङ-लोङ्‍ते होकान।

8 नि मुम्सिइदु हिन्को तालाको कुटिङा आहे इतारपालि होथ्यो।

9 युटिकस नामे थादु दिका षारा झ्यालते होले होथ्यो। पावलए आहे बेरेङतेका खाम लोङुदुए तो षारा गुरि मस्‍त आमिगुमान, त्याङ तो आमिदुङि नाइ सुम तालाङि न्हाङा रोसान त्याङ तोकाइ तोबाङए सिको दुम्दु खालाम्योङ्नो।

10 पावल न्हाङा युवान, त्याङ रोपोसिताले तोकाइ कार्पातोले ङाहुनो, “माअतलैने, हाराकाइभुन्या का मासिताकि।”

11 त्याङ तो ह्‍याते उक्लाइसिन त्याङ प्रभु-डोनको माणाइ ठ्‍योतोले च्याते लिबि बछिन्टे माप्याङ्दुका आहे कालेतेका खाम लोङ-लोङ्‍ते होकान। तोङि लिबि ताजारे थाहान।

12 त्याङ तोबाङए तो षाराकाइ मोदु नियोङ्‍तोले साक्खाले ताङ्‍योङान, त्याङ सानत्वना खालाम्योङ्नो।

त्रोआसङि मिलेटसतेका

13 नि हाबि नाइ जेखाकोङतेका याइन, त्याङ जेखाकोङङा लुन्ते अस्सोसङा याइन। निए पावलकाइ जेखाकोङङा चिलुन्सा आलिइथ्यो। पावलए काओनि नाइ बन्दोबस्ता लोङ्तोले अस्सोसतेका चावाते नाइ याले होथ्यो।

14 त्याङ तोए निकाइ अस्सोसङा खालामिन, निए तोकाइ जेखाकोङङा चिलुन्वान, त्याङ मितिलेनेङा केलिन।

15 तोङिनि जेखाकोङङा लुन्ताइले बाठ्‍ठेको इस्याङ खियसको खेर्ते केलेतिन, त्याङ चिताबासको इस्याङ सामोसङा केलेतिन। त्याङ केनाबासको इस्याङ मिलेटसङा केलेतिन,

16 एसियाङा होʔसा माआलिदुए तोए एफिससङा माबिमारा हेन्छा निस्‍चय लोङुनो। हाराकाइभुन्या पेन्तिकोसको इस्याङतेका यरुसलेमङा नाइ यालेत्छाकाइ थातापाङ्‍ले होथ्यो।

एफिससको एल्डरपालिनामा ताजारे

17 तोए मिलेटसङि एफिससङा मि ठोतोले मन्डलिको एल्डरपालिकाइ चिउरोहुनो।

18 तोबाङ पावलकोते केल्योङ्ताले तोए तोबाङकाइ ङाहुनो, “एसियाङा कोन्टे त्रिसिङादु इस्याङङि नाइ गे साक्खाले स्याङ निङ‍को आन्तारेङङा कुनिगरि कोटेहुनुङ तो निङ साइनिदु।

19 पुरै सोभानिते रापिल ठो-ठोते यहुदि षड्‍यन्त्रको बाटेसाइङा ओइ गे प्रभुको सेवा लोङुनुङ।

20 निङकाइ फाइदा थासा खाम निङको हाबि षात्सा ङा नेम-नेमते साक्खालेको हाबि निङकाइ चिठेन्साङि गाइ लिबि माषेसिङान।

21 यहुदिपालिकाइ ङा ग्रिकपालिकाइ ख्रोइबुरु यासिते परमेस्वरदाइ बुरुसिने ङा निको प्रभु येसुच्युरिते बिस्वास लोङ्‍नो ङाते गे छ्‍यातखाम पिहुन्ले नाहुन्दु।

22 “नान योनो, गाइ उल्फो लुङ्‍गुरिङा बाध्य थाते यरुसलेमदाइ याङाले होङादु, तोङा गाइकाइ हारा-कुनि थादु तो गाइ मासाइ

23 यति जुकुन साइङादु, साक्खाले राडेपाडेङा खतकि ङा खोरि गाइच्युरिते केल्दु ङाते उल्फो लुङ्‍गुरिए गाइकाइ छ्‍यातखाम पिङादु।

24 तर गे गाइको लेककाइ हाराओइ मोलेको ङा गाइथेको लागि प्रिय माआलि। यति जुकुन आलिङादु, परमेस्वरको अनुग्रहको आप्राखामको छ्‍यातखाम पिसाकाइ गाइ द्रोको माइदु, त्याङ प्रभु येसुङि मिलाइदु गाइको सेवाकाइ गे याचिगाप्को माइदु।

25 “नान योनो, गाइ साइङादु निङको आन्तारेङङा गे राड्‍डेको प्रचार लोङ-लोङ्‍ते चावाङादु गाइको साक्खाले बानपालि, निङए नान गाइको खेन कुताले ओइ निको माथाङ।

26 यैथाताले याङको इस्याङ गे निङकाइ छ्‍यातखाम पिनिङादु, गाइ गुरि सुको ओइ चाइको गाल्प्या एमाथाङा।

27 हाराकाइभुन्या परमेस्वरए निङकाइ ङासा आलिदु खाम ङासाकाइ गाइ लिबि माषेसिङान।

28 निङ निङथेको लागि ङा निङको साक्खाले योरिको लागि सावधान थाते होने। उल्फो लुङ्‍गुरिए निङकाइ योरिको जिम्मावाल लोङ्‍‍निदुए येसुको उस्तेको चाइए किना‍‍‍‍‍‍‍इसिदु परमेस्वरको मन्डलिकाइ निङए योनो।

29 हाराकाइभुन्या गाइकाइ था निङादु, गाइ याते लिबि आरिकोफान्दु रुङकुचु निङको आन्तारेङङा केबियोङ्दु, तोए योरिकाइ बाँकि माना।

30 निङको नाइ आन्तारेङङि ठेरेङमेरेङ लोङ्‍सा मिपालि स्रेयोङ्दु, तोबाङए लाबोनपालिकाइ उस्तेबाङको लिबि-लिबि चिचावात्योङ्दु।

31 यैथाताले का लोङ याते होसियार थाने, हाराकाइभुन्या सुम दाङतेका टाहे-उनिसे रापिल ठो-ठोते साक्खाले मिपालिकाइ गे चेतावनि पि-पिते होङान।

32 “नान गे निङकाइ परमेस्वरते ङा तोको अनुग्रहको वाखेते सोम्‍प्याइनिङादु, तोए निङकाइ सुदृढ लोङ्‍को थाङ्‍‍‍‍‍‍‍‍निदु, त्याङ उल्फो लोङ्सिदु साक्खालेको आन्तारेङङा उत्तराधिकार पिसा थाङ्‍‍निदु।

33 गे सुओइ मिको लुङा, उङ ङा म्युङको कोरोते मालोङ्नुङ।

34 निङ निङथे साइनिदु, गाइको यै लाʔए गाइथेको ङा गाइनामा होयोङ्दुपालिको आबस्‍‍‍‍‍यकताकाइ याचिगाप्‍ते नाहुन्दु।

35 गे साक्खाले खामते निङकाइ उदाहरन पिनिङाले नानिङादु ओनि निङए ओइ इन्याङगरि नाइ रुनुरुनुपालिकाइ मदत लोङ्‍को माइदु। प्रभु येसुको वाखे लोङ याने, त्याङ येसु उस्तेए इन्याङ यासिले होदु, ‘आमात्सा भुन्दा पिसा अझै आप्रादु’।”

36 यति ङाते तोए पोकोले दोहुनो त्याङ साक्खालेनामा प्रार्थना लोङुनो।

37 तोबाङ साक्खाले क्रेप्योङान, त्याङ पावलकाइ कार्पाते चोʔ च्यायोङान।

38 तोबाङए फिरि कुतालेओइ तोको खेन मानि ङाते पावलए यासिदु खामते तोबाङए आठ्‍ठे सोक यास्योङान। त्याङ तोबाङए तोकाइ जेखाकोङतेका यानातायोङ्नो।

यरुसलेमको थोको

21

1 तोबाङङि ताजारे थाते नि जेखाकोङङा लुन्ते सिधै कोसङा केलिन, त्याङ बाठ्‍ठेको इस्याङ रोडसङा त्याङ तोङिनि पटाराङा केलेतिन।

2 त्याङ फोनिसियाङा हेन्छा बेगाले दिगोरे जेखाकोङ खालाम्ते नि तोङा नाइ लुन्ते याइन।

3 त्याङ साइप्रस इचिनिस्दु बेरेङ निए तोकाइ खोला लाबासा लोङ्‍ते सिरियादाइ याते टुरोसङा उत्राइसिइन। हाराकाइभुन्या जेखाकोङको सामाखामा तोङा उताराइको माइथ्यो।

4 तोङा लाबोनपालिकाइ खालाम्तावाले तोबाङनामा ड्रोउनितेका होकिन। उल्फो लुङ्‍गुरिङि तोबाङए पावलकाइ यरुसलेमङा मायाए ङाते ङायोङ्‍नो।

5 तोङिनि निको चावासा स्याङ केलान त्याङ नि ताजारे थाते निथेको थोकोते लेतिन। उस्तेबाङको जाहान हुचापालि समेत तोबाङ साक्खालेए निका‍इ राडेपाडेको प्रिङतेका केनाताइन, त्याङ निए सागारिको जोरङा पोकोले दोतावाले प्रार्थना लोङ्‍वान, त्याङ नि तोबाङनामा ताजारे थाइन।

6 नि जेखाकोङङा लुनिन त्याङ तोबाङ गुरि उस्तेबाङको नेमदाइ बुरुसियोङान।

7 टुरोसङि सागारिको-थोको लोङ्‍तावाले नि टोलेमाइसङा केलेतिन। तोङा हुपालिकाइ सेवासेर्ग्याम लोङ्‍तावाले दिउनि तोबाङनामा होकिन।

8 बाठ्‍ठेको इस्याङ नि ताजारे थाताइले कैसरियाङा केलिन, त्याङ प्रचार लोङुदु फिलिपको नेमङा बिइन। फिलिप तो ड्रोका मिपालिङि दिका थ्यो, त्याङ नि तोनामा होकिन।

9 अगमवाणि चिज्याङ्‍योङ्दु तोको ओलिका बोरे मायास्योङ्दु चामाइपालि होथ्यो।

10 नि तोङा होकिदुका यहुदियाङि अगाबस नामेको दिका अगमवक्ता केलान।

11 तो निकोते केल्ताले पावलको बोया चुम्तोले उस्तेको लाʔ-कोन्टे छ्‍युसिन त्याङ यासिन, “उल्फो लुङ्‍गुरिए इन्याङ यासिदु, ‘का बोया छ्‍युसिदु मिकाइ यरुसलेमङा यहुदिपालिए इन्याङगरि नाइ छ्‍युयोङ्दु त्याङ बेगाले डातिपालिको लाʔते सोम्प्यायोङ्दु’।”

12 का खाम साइते, नि ङा तो ठाइको मिपालि ठेसिताइले पावलकाइ यरुसलेमङा मायाए ङाते सेवावान।

13 तर पावलए जुवाफ पिइन, “निङ क्रेप-क्रेप्‍‍‍‍‍‍‍ते गाइको लोङ्सेकाइ हाराकाइ जेपजेपनुदु? हाराकाइभुन्या प्रभु येसुको नामेको लागि खतकि जुकुन माथा, तर यरुसलेमङा सिसाकाइ ओइ गाइ ठाङडोल होङादु।”

14 तोकाइ मानाइको माथाङ्‍वादु बेरेङ “प्रभुए आलिदु खाम एयागापा” ङातावाले नि सुमाक्‍का थाइन।

15 तोङिनि लिबि नि ठाङडोल थाइन त्याङ यरुसलेमदाइ लागाइसिइन

16 निनामा कैसरियाको दिका-निसका लाबोनपालि ओइ यायोङान, त्याङ तोबाङए निकाइ साइप्रसको दिका खारु लाबोन मनासोन यास्योङ्दुको नेमते केलिन। तोकोते नि होʔको पाराइथ्यो।

पावलए याकुबकाइ भेटाइयुनो

17 नि यरुसलेमङा केलेतिन, त्याङ हुपालिए निकाइ ताङ-ताङ्‍ते जुजु खुमिन।

18 बाठ्‍ठेको इस्याङ पावल निनामा याकुबकोते याहान। तोङा साक्खाले एल्डरपालि केल्योङ्ले होयोङ्‍थ्यो।

19 तोबाङकाइ सेवासेर्ग्याम लोङ्‍ते लिबि, पावलए तोको सेवाकाइङिनि बेगालेडातिपालिको आन्तारेङङा परमेस्वरए लोङुदु जेत तोबाङ‍काइ दि-दिग्गोरे लोङ्‍ते ङाहुनो।

20 का साइते लिबि तोबाङए परमेस्वरको महिमा लोङ्‍योङ्‍नो त्याङ तोकाइ ङायोङ्नो, “योहो हु, यहुदिपालिको आन्तारेङङा बिस्वासिपालि क्राटिऔँ होयोङ्‍दु। त्याङ राजगालको खामते तोबाङ साक्खाले जोसिलो नियोङ्दु।

21 तोबाङए नाङको सुचिते ओइ हाराओइ खाम सायोङ्ले नायोङ्‍दु, तो हाराभुन्या, बेगालेडातिपालिको आन्तारेङङा होयोङ्‍दु यहुदिपालिकाइ नाङए ‘मोसाकाइ वार्नो त्याङ रितिथिति पालना मालोङ्नो’ ङाते चिठेनुनाले नाहुनादु ङा।

22 नान हारा लोङ्‍सा? नाङ केल्नाले होनादु ङाते तोबाङए निस्‍चय सायोङ्दु।

23 यैथाताले निए ङावादु ओनि नाङए लोङो। काङा निनामा भाकल लोङ्‍योङ्‍दुपालि ओलिका होयोङ्‍दु।

24 काबाङकाइ हेन्ते नाङओइ काबाङनामानामा षाङ्‍गे यासे, त्याङ काबाङकाइ चाहाइदु खर्च नाङथे नाइ चुते पिहो, त्याङ काबाङए चिम्याङ एलोʔसियोङा। काओनि नाङए राजगाल पालना लोङुनादु नियोङ्‍तोले नाङको सुचिते सायोङ्दु हाराओइ खाम छ्‍यात माथा सो ङाते साक्खालेए थासायोङ्दु।

25 त्याङ बिस्वास लोङ्‍योङ्‍दु बेगालेडातिपालिए मुर्तिकाइ पर्ति दरियोङ्दु थो, चाइ, कान्टु मोरोते सात्योङ्दु यार्साको चिचि ङा मान्द्रेसिङङि अलम्था एहोयोङा ङाते निए छेस्को ठेवाले नावादु।”

26 पावलए तो मिपालिकाइ हेनुनो, त्याङ बाठ्‍ठेको इस्याङ तोबाङनामानामा उस्तेकाइ ओइ षाङ्‍गे चियासिन त्याङ षाङ्‍गेको इस्याङपालि कुताले यागाप्दु, अथवा साक्खालेको लागि पियोङ्‍दु ठेम्बुको सुचना पिसा तो परमेस्वरको मन्दिरदुङङा बिह्‍यान।

पावलकाइ चुम्योङ्नो

27 ड्रोउनि यागाप्सा सोले होथ्यो, त्याङ एसियाको यहुदिपालिए पावलकाइ परमेस्वरको नेमङा नियोङ्‍तोले साक्खाले योरिकाइ लाङ्‍योङ्नो, त्याङ तोकाइ चुम्योङ्नो।

28 तोबाङ इन्याङ ङा-ङाते आर्टिसा लागाइसियोङान, “इस्राएलको मिपालि सहायता लोङिसे! मिपालिकाइ जताततै निको डाति, निको राजगाल त्याङ का ठाइको विरुद्धते चिठेन-चिठेन्ते चावादु मि यै थादु। यति जुकुन माथा, काए ग्रिकपालिकाइ ओइ परमेस्वरको नेमदुङङा केल्ते का उल्फो ठाइकाइ मासोचि लोङुले नाहुदु।”

29 हाराकाइभुन्या का भुन्दा हाबि तोबाङए एफिससको त्रोफिमस यास्योङ्दु दिकाकाइ पावलनामा राडेपाडेङा नियोङ्‍नो। त्याङ तोए तोकाइ परमेस्वरको मन्दिरदुङङा केलुनो थाङुन ङाते तोबाङ चालिसियोङान।

30 साक्खाले राडेपाडेङा खाणाङखोणोङ थाहान, त्याङ मिपालि दिच्योटिते द्रोचा रायोङान। तोबाङए पावलकाइ चुम्योङ्‍तोले परमेस्वरको मन्दिरङि प्रिङदाइ स्रोत्‍चा रायोङ्‍नो, त्याङ खाणोङ ओइ टि ओइ टियोङ्नो।

31 तोबाङए पावलकाइ सात्छा दाङ्‍योङ्ले नायोङ्‍थ्यो त्याङ साक्खाले यरुसलेमङा खलबल थाले होदु यासिदु खामको खबर तिलङ्‍गाको सेनापतिकोते केलेतान।

32 तो छोन्चाको छोन्चे तिलङ्‍गा ङा कप्‍तानपालिकाइ नामा हेन्ते तोबाङकोते द्रोचा केलान। तोबाङए सेनापति ङा तिलङ्‍गापालिकाइ नियोङ्‍नो, त्याङ पावलकाइ णेसा तोर्तायोङ्‍नो।

33 तो सेनापति खेर्ते केल्ताले पावलकाइ चुमुनो त्याङ निसगोरे रिठिपए तोकाइ छ्‍युनो ङाते बक्‍के लोङुनो। का सु त्याङ काए हारा लोङुनो ङाते आयुतुनो।

34 तर तो योरिमध्ये दिकाए दिगोरे खाम त्याङ बेगालेए बेगाले खाम ङाते आर्टियोङान, त्याङ तोए तोबाङ केचेलेङ्‍सियोङ्दुए गर्दा घटना हारा सो ङाते थासाइको माथाङुदुए पावलकाइ ब्‍यारेकङा हेन्‍नो ङाते बक्‍के पिहुनो।

35 पावल चालिते केलेतान, त्याङ मिपालिको योरिए तोकाइ सात्सा दाङ्‍योङ्नो, त्यै थाताले तिलङ्‍गापालिए तोकाइ लाङ्ते हेन्योङ्‍नो।

36 हाराकाइभुन्या मिपालिको योरि “तोकाइ सात्नो” ङाते आर्टि-आर्टिते लिबि-लिबि लागाइसियोङ्ले होयोङ्‍थ्यो।

योरिकाइ पावलको सम्बोधन

37 ब्‍यारेक दुङङा याचिलेत्छा सोयोङ्दु बेरेङ पावलए सेनापतिकाइ ङाहुनो, “ठाकुर, गे हाराओइ चिज्याङ्‍को खालामुन्दु?”

तोए आयुतुनो, “हारा नाङ ग्रिक खाम साइनादु?

38 हारा नाङ त्यै मिस्रि माथा, तोए नाʔले विद्रोह लोङ्‍तोले ओलि क्राटि विद्रोहिपालिकाइ चाङ्‍खाराङङा हेनुले नाहुथ्यो?”

39 तर पावलए जुवाफ पिहुनो, “गाइ बे सिलिसियाको राडेपाडे टार्ससको दिका यहुदि मि थाङादु, सिन्यामिन्या राडेपाडेको मि माथा। गे नाङकाइ सेवानाङादु, का मिपालिकाइ हारा ओइ ङाको प्याङ।”

40 तोए मन्जुरि पिहुनो, त्याङ चालिते थेङ्‍ताले पावलए मिपालिकाइ लाʔए दोहुनो। मिपालि एकदमै ठेम्मै थाते लिबि तोए तोबाङकाइ हिब्रु खामते इन्याङ ङाहुनो,

22

1 “हुपालि तथा आपापालि, निङको हाबि गे गाइथेको सुचिते ङासा खाम नासाइनो।”

2 पावल हिब्रु खामते चिज्याङ्दु सायोङ्‍तोले तोबाङ झुन सुमाक्‍का थायोङान।

3 तोए ङाहुनो, “गाइ सिलिसियाको राडेपाडे टार्ससङा निङादु दिका यहुदि थाङादु, तर का राडेपाडेको गुरि गमलिएलको दिका लाबोन थाङादु। निको ज्युज्यु च्याब्ज्युपालिको राजगालओनि ठिक-ठिक सिक्छ्‍या चिठेन्सिको खालामुनुङ। याङ निङ परमेस्वरते उत्साहित थानिदु ओनि गाइओइ उत्साहित थाङाथ्यो।

4 गे येसु ख्रिस्टको लिबि चावायोङ्दु मिपालिकाइ सितिनिका खोरि पिहुनुङ त्याङ चाहुचा ङा चामाइचा निसकाकाइ ओइ छ्‍युतुङ्‍ले टिसाठाइङा चेङुनुङ।

5 साक्खालेङि जेखा ठेमु ङा साक्खाले जेखायोरिए ओइ गाइको सुचिते छ्‍यातखाम पियोङ्‍दु। तोबाङङि नाइ हुपालिको नामेते पुर्जि खालाम्ते गे तोङा होयोङ्‍दु बिस्वासिपालिकाइ छ्‍युते यरुसलेमङा केल्ते सजाय चिपिस्साकाइ दमस्कसङा याङाले होङाथ्यो।

पावलए उस्ते परिवर्तन थादु खाम षातुनो

(प्रेरित ९:१-१९; २६:१२-१८)

6 “गाइको थोकोते दमस्कसको खेर्ते केलेतिदु बेरेङ प्राय उनिसेको दिचिप निस स्याले होथ्यो थाङुन, त्यै कालेङा साङ्‍राड्‍डेङि दिगोरे आथाङ गाइको दबितिबि मिर्लिकान।

7 गाइ बुइङा गोरेङान, त्याङ गाइकाइ इन्याङ ङाङाले नाङादु दिगोरे सारे साइनुङ, ‘ए साउल, ए साउल, नाङए हाराकाइ गाइकाइ खोरि पिङादु?’

8 त्याङ गे आयुतुनुङ, ‘हे प्रभु, नाङ सु थानादु?’ त्याङ प्रभुए गाइकाइ ङाङान, “नाङए खोरि पिङाले नाङादु नासरतको येसु गाइ नाइ थाङादु।”

9 त्याङ गाइनामा होयोङ्दुपालिए आथाङ गुरि नियोङ्नो तर गाइनामा चिज्याङ्‍दुको सारे भुन्या मासायोङ्नो।

10 “गे ङाहुनुङ, ‘प्रभु, नान गे हारा लोङ्‍ङु?’ त्याङ प्रभुए गाइकाइ ङाङान, स्रेका दमस्कसङा या, त्याङ नाङए लोङ्‍सा जेतपालि नाङकाइ ङानाङादु।

11 तो आथाङकोन्टेए गर्दा गे हाराओइ निको माथाङुनुङ, त्याङ गाइनामा होयोङ्दुपालिए लाʔए चुम्योङ्ताङाले गाइकाइ दमस्कसङा केल्योङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ङान।

12 “हननिया नामेको दिका राजगालओनि चावादु भक्त मिए तोङा होयोङ्दु साक्खाले यहुदिपालिङि बेद खालामुले नाहुथ्यो।

13 तो गाइकोते केलान, त्याङ गाइको खेर्ते थेङ्ताले गाइकाइ ङाङान, ‘हु साउल, मेसेए योहो, त्याङ गे त्यै कालेङा मेसेए निसा थाङ्तुङ्‍ले तोकाइ निहुनुङ।

14 “तोए यासिन, ‘निको ज्युज्यु च्याब्ज्युपालिको परमेस्वरए आलिदु खाम नाङए साइसाकाइ ङा तो धार्मिक चाहुचाकाइ निसाकाइ, त्याङ तोको उगोङि सारे साइसाकाइ नाङकाइ केलेते नानादु।

15 हाराकाइभुन्या साक्खाले मिपालिको हाबि परमेस्वरको लागि नाङए निहुनाले नाहुनादु ङा सायुनाले नाहुनादु खामको नाङ गुवा याथानादु।

16 त्याङ नान हाराकाइ लाघिहुनादु? स्रेका त्याङ बप्‍तिस्मा कायो, त्याङ तोको नामे ठाङ्ते नाङथेको लुप चिजेसे।’

पावल बेगाले डातिको लागि उरौसिन

17 “यरुसलेमङा बुरुसिते लिबि परमेस्वरको नेमदुङङा प्रार्थना लोङुन्दु बेरेङ गाइ ध्यान-मग्न थाङान।

18 प्रभुए गाइकाइ इन्याङ ङाङाले नाङादु गे निहुनुङ, ‘छिटो यासिते यरुसलेमङि लेत ओइ लेता, हाराकाइभुन्या गाइको सुचिते नाङए पिहुनादु छ्‍यातखाम तोबाङए ग्रहन मालोङ्‍योङ।’

19 “गे ङाहुनुङ, ‘प्रभु, गे साक्खाले योरिनेमङा याते नाङच्युरिते बिस्वास लोङ्‍योङ्‍दुपालिकाइ टिसाठाइङा चुकुन्दु ङा णेहुन्दु काबाङ साक्खालेकाइ था नियोङ्‍दु।

20 नाङको गुवा स्तिफनसकाइ सात्योङ्दु बेरेङ गाइ गाइथे ओइ खेर्ते थेङ्‍ताङाले तो हत्याते सहमत थाते तोकाइ सात्योङ्दुपालिको म्युङ लाघिहुन्ले नाहुन्‍थ्यो।’

21 “त्याङ प्रभुए गाइकाइ ङाङान, ‘या हाराकाइभुन्या, गे नाङ‍काइ बेगालेडातिपालिकोते अलम-अलम्थातेका ठोनाङादु’।”

22 तोबाङए पावलको खाम कातेका जुकुन नासायोङ्‍नो, त्याङ इन्याङ ङा-ङाते तोबाङ जेखा-सारेए आर्टिसा थालाइसियोङान, “काओनि मिकाइ अन्तर्मादातेङा नाइ मानाको। हाराकाइभुन्या का मोसा योग्यको मानि।”

23 तोबाङए उस्तेबाङको म्युङ टे-टेते त्याङ दुले चिपेर-चिपेर्ते आर्टिसा लागाइसियोङान।

24 सेनापतिए बक्‍के लोङुनो, “तोकाइ ब्‍यारेकङा केल्नो त्याङ कोर्रा लागाइते जाँचाइनो, इन्याङगरि हाराकाइ तोको विरुद्धते तोबाङ आर्टियोङ्ले होयोङ्‍दु सो ङाते था थादु रा?”

25 त्याङ तोबाङए पावलकाइ षेबिको षाक्पाए छ्‍युयोङ्‍नो, त्याङ पावलए खेर्ते थेङ्दु कप्‍तानकाइ आयुतुनो, “हारा रोमि मि ङा गाल्प्या माठहरैसिदु मिकाइ कोर्रा लागाइसा नियासङ्‍गत निदु?”

26 कप्‍तानए का साइते लिबि सेनापतिकोते केल्ताले इन्याङ ङाहुनो, ‘नाङए हारा लोङ्‍सा सोहुनाले नाहुनादु? हाराकाइभुन्या का मि बे रोमि सो।’

27 त्याङ सेनापति केल्ताले पावलकाइ आयुतुनो, “गाइकाइ ङाङा, हारा नाङ रोमि मि थानादु?”

तोए ङाहुनो, “थाङादु।”

28 सेनापतिए ङाहुनो, “गे बे का नागरिक हक आहे पेपेले पिते किनाइनुङ।”

पावलए ङाहुनो, “तर गाइ बे रोमि थाते नाइ निङान।”

29 तर तोकाइ जाँचाइसाकाइ ठाङडोल थायोङ्दुपालि साक्खाले षेसियोङान, त्याङ पावल दिका रोमि सो ङाते सेनापति ओइ आरिह्‍यान, हाराकाइभुन्या तोए तोकाइ छ्‍युहुथ्यो।

पावल जेखायोरिको हाबि

30 तर बाठ्‍ठेको इस्याङ यहुदिपालिए पावलकाइ कुन्दु खास कारनए गाल्प्या लागायोङ्‍ले नायोङ्‍थ्यो तो साइसा आलिताले तोकाइ तोर्ताहुनो, त्याङ साक्खाले जेखा ठेमुपालि ङा जेखायोरिकाइ मुम्सिसा बक्‍के पिहुनो, त्याङ पावलकाइ न्हाते युत्ते तोबाङ‍को हाबि चिथेङ्‍योङ्नो।

23

1 पावलए जेखायोरिदाइ डाप्‍तोले योहुनो त्याङ ङाहुनो, “हुपालि याङको इस्याङतेका परमेस्वरको मेसेते गे सोचि छ्‍यानए लेक कोटेहुन्ले नाहुन्दु।”

2 का खामते साक्खालेङि जेखा ठेमु हननियाए पावलको खेर्ते थेङ्‍योङ्दुपालिकाइ तोको उगोते णेसा हुकुम पिहुनो।

3 त्याङ पावलए तोकाइ ङाहुनो, “ए उबो नासाए थिल्सिदु बिति! नाङ‍काइ ओइ परमेस्वरए णेनादु। नाङ राजगालओनि गाइको निया लोङ्‍सा होतानाले हारा राजगालको बिपरित गाइकाइ णेसा बक्‍के पिहुनादु?”

4 खेर्ते थेङ्‍योङ्दुपालिए ङायोङ्‍नो, “हारा नाङ परमेस्वरको साक्खालेङि जेखा ठेमुको माबेद लोङुनादु?”

5 पावलए ङाहुनो, “हुपालि, तो साक्खालेङि जेखा ठेमु थादु ङाते गाइकाइ था मानिथ्यो। हाराकाइभुन्या दोमाङङा ठेसिले होदु, ‘नाङए मिपालिको सासकको खराबिते माचिज्याङे’।”

6 तर तो जेखायोरिङा दिगोरे योरि सदुकि ङा बेगाले योरि फरिसि होयोङ्सो ङाते थासाइतोले पावलए जेखा सारेए ङाहुनो, “हुपालि, गाइ बे, फरिसिपालिको चा फरिसि नाइ थाङादु। सियोङ्दु मिपालि फिरि रोलाङ्‍योङ्दु ङाते आसेहुन्दुए काङा गाइको मुद्दा थाले होदु।”

7 तोए इन्याङ ङाते लिबि फरिसिपालि ङा सदुकिपालिङा मतभेद थाहान, त्याङ योरि किबोठासियोङान।

8 हाराकाइभुन्या साङ्‍राड्‍डेमि, रोलाङ्‍सा, लुङ्‍गुरि ङासिदु हाराओइ माहो ङाते सदुकिपालिए यास्योङ्दु। तर फरिसिपालिए तो साक्खाले मानायोङ्दु।

9 तोङा जेखा खाणाङखोणोङ थाहान, त्याङ फरिसि योरिको दिका-निसका सास्तर सायोङ्दुपालि स्रेयोङ्ताले इन्याङ ङासा लागाइसियोङान, “का मिङा निए हाराओइ खराबि माखालाम्वान। यदि लुङ्‍गुरि अथवा साङ्‍राड्‍डेमिए नाइ काकाइ इन्याङ ङाहुदु थाहानन्या बे हारा त्याङ?”

10 तोङा जेखा मतभेद थाते लिबि तोबाङको लाङि पावलकाइ च्याथार-चिथिर लोङ्‍योङ्‍दु रा ङाते आरिताले सेनापतिए तिलङ्‍गापालिकाइ न्हाते याते तोकाइ तोबाङको आन्तारेङङि काइते ब्‍यारेकदुङङा हेन्‍नो ङाते बक्‍के पिहुनो।

11 बाठ्‍ठेको ङ्‍योणि प्रभुए तोको खेर्ते थेङ्सिताले ङाहुनो, “साहस यासे, पावल, हाराकाइभुन्या नाङए यरुसलेमङा गाइको सुचिते छ्‍यातखाम पिहुनादु ओनि नाइ नाङए रोमङा ओइ छ्‍यातखाम पिको माइदु।”

पावलकाइ सात्सा सड्‍यन्त्र

12 बछिन्टे प्याङते लिबि यहुदिपालिए उस्तेबाङङा योरि बनैते पावलकाइ मासात्योङ्दुका हाराओइ माच्यासा ङा मातुन्सा ओचन च्यायोङान।

13 का सड्‍यन्त्र लोङ्‍योङ्दु मिपालि ओलिचिपका भुन्दा ओइ आहे होयोङ्थ्यो।

14 काबाङए जेखा ठेमु ङा दोमाङको खाम सायोङ्दुपालिकोते याते ङायोङ्‍नो, “पावलकाइ मासात्‍‍‍‍नुदुका नि हाराओइ माच्या ङाते निए दह्रो ओचन च्याइले होकिदु।

15 यैथाताले निङ ङा जेखायोरि मिलाइते सेनापतिकाइ ङानो, त्याङ तोको मुद्दाको निर्णय अझै ठिक रुपए थाको माइदु ङाते तोकाइ चिकेल्‍नो। त्याङ तो काङा रा-मारा तोकाइ नि सात्साकाइ ठाङडोल थाते होकिदु।”

16 नान पावलको बाइनेए का सड्‍यन्त्र थासाइतोले ब्‍यारेकदुङङा याते पावलकाइ चिसाइनो।

17 त्याङ पावलए कप्‍तानपालिमध्ये दिकाकाइ उरौते ङाहुनो, “का षाराकाइ सेनापतिकोते यानाताहो, हाराकाइभुन्या काको तोनामा हाराओइ ङासा खाम होदु।”

18 यैथाताले तोए तोकाइ सेनापतिकोते याचिलेत्ते ङाहुनो, “टिसिदु पावलए गाइकाइ उरौताङाले का षाराकाइ नाङकोते हेनो ङाते ङाङान, कानामा नाङकाइ ङासा हाराओइ खाम होदु ङा।”

19 सेनापतिए तोको लाʔ चुम्तोले एकान्तङा दिबासा हेन्तोले आयुतुनो, “नाङए गाइकाइ ङासा दाङ्‍‍‍‍‍‍‍‍‍ङादु खाम गुरि हारा थादु?”

20 तोए ङाहुनो, “यहुदिपालिए पावलको सुचिते अझै आप्रातिनि आयुत्सा निहु लोङ्‍ते बाठ्‍ठे तोकाइ जेखायोरिङा केलो ङाते नाङनामा सेवासा मतो लोङ्‍योङ्‍ले नायोङ्‍दु।

21 तर नाङए तोबाङको खाम मामानाए, हाराकाइभुन्या तोबाङमध्ये ओलिचिपका भुन्दा ओइ आहे मिपालिए तोकाइ मासात्वादुका हाराओइ माच्या ङाते ओचन च्यायोङ्‍‍‍‍‍‍‍‍ताले तोकाइ सात्साकाइ उलाम लाघियोङ्ले नायोङ्‍दु, त्याङ नान तोबाङए नाङ‍को आसा लोङ्‍ते ठाङडोल्चाते होयोङ्‍दु।”

22 यैथाताले सेनापतिए तो षाराकाइ इन्याङ ङाते बक्‍के पिते ठोहुनो, “नाङए गाइकाइ पिङादु का खबर सुकाइ ओइ माङाहे।”

पावल कैसरियाङा ठोसिन

23 तोङिलिबि तोए कप्‍तानपालिमध्ये निसकाकाइ उरौते ङाहुनो, “याङ टाहे क्युत स्यादु बेरेङदाइ निस टिपुरिका तिलङ्‍गापालि, ड्रोचिपका साराङ लुन्योङ्दुपालि ङा निस टिपुरिका पाङसोठा चाबुयोङ्‍‍दुपालिकाइ कैसरियातेका हेन्छाकाइ ठाङडोल लोङ्‍ते नाहो।

24 त्याङ पावलको लागि ओइ साराङको ब्‍यवस्‍था लोङुनो, त्याङ तोकाइ सुरक्छितनामा हाकिम फेलिक्‍सकोते हेन्‍नो।”

25 तोए का किसिमको छेस्को ओइ ठेहुनो:

26 माननिय हाकिम फेलिक्सकाइ क्लौडियस लुसियसको सेवासेर्ग्याम!

27 “का मिकाइ यहुदिपालिए चुम्योङ्‍तोले सात्छा दाङ्‍योङ्ले नायोङ्‍थ्यो, तर का रोमि मि सो ङाते थासाइतुङ्‍ले तिलङ्‍गानामा तोङा याताङाले तोकाइ चितोर्ताहुनुङ।

28 कुन्दु अभियोगते तोबाङए काकाइ गाल्प्या लागायोङ्‍सो ङाते साइसा आलिताङाले गे काकाइ तोबाङको जेखायोरिङा ओइ केलुनुङ।

29 तोबाङए राजगालको प्रस्‍नको सुचिते काकाइ गाल्प्या लागायोङ्‍‍दु सो। तर सात्छा अथवा टिसा खालको हाराओइ गाल्प्या गे माखालाम्नुङ।

30 का मिको विरुद्ध सड्‍यन्त्र थाले होदु यास्योङ्दु खामको सुचना गाइकाइ पियोङ्‍‍‍‍‍‍‍ङान, त्याङ काकाइ छोन्चाको-छोन्चे नाङकोते ठोहुन्ले नाहुन्दु, त्याङ काको विरुद्ध गाल्प्या लागायोङ्दुपालिकाइ ओइ नाङकोते बयान पिनो ङाते बक्‍के पिहुन्ले नाहुन्दु।”

31 त्यैथाताले बक्‍के खालाम्योङ्दु ओनि तिलङ्‍गापालिए पावलकाइ टाहे नाइ एन्टिपाट्रिसङा याचिलेत्योङ्नो।

32 त्याङ साराङ लुन्योङ्‍दुपालिकाइ तोनामा हेन्छाकाइ तोङा वार्ताते तोबाङ गुरि बेगाले इस्याङ उस्तेबाङको ब्‍यारेकङा बुरुसियोङान।

33 कैसरियाङा यालेत्‍ते लिबि तोबाङए हाकिमकाइ छेस्को पियोङ्‍तोले पावलकाइ ओइ तोको हाबि चिथेङ्‍योङ्नो

34 तोए छेस्को पढैसिते लिबि नाङ कुन्दु जिल्‍लाको थानादु ङाते आयुतुनो। तो सिलिसियाको सो ङाते थासाइतोले तोए ङाहुनो,

35 “नाङकाइ गाल्प्या लागायोङ्‍नादुपालि केलेत्ते लिबि जुकुन नाङको मुद्दा नासायुन्दु।” त्याङ तोए तोकाइ हेरोदए खेमुदु हिटिङा नानो ङातोले बक्‍के पिहुनो।

पावल फेलिक्सको हाबि

24

1 वाल्ङाउनि लिबि साक्खालेङि जेखा ठेमु हननिया ङा ठोणे दोमाङको खाम चिठेन्योङ्‍दुपालि, तर्तुल्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍लस नामेको दिका वकिलनामा तोङा केल्योङान, त्याङ तोबाङए पावलको विरुद्ध हाकिमको हाबि मुद्दा पेस लोङ्‍योङ्‍नो।

2 पावलकाइ तोङा चिकाइते लिबि तर्तुल्‍‍‍‍‍‍‍‍‍लसए तोकाइ इन्याङ ङा-ङाते अभियोग लागाइसा लागाइसिन, “आठ्‍ठे माननिय फेलिक्स, नाङ‍‍ङि निए जेखा थेमथेम खालाम्वाले नावादु त्याङ नाङए का डातिको लागि सुधारपालि लोङुनाले नाहुनादु।

3 का खामकाइ साक्खाले ठाइङा साक्खाले प्रकारए होहोइ पिते स्विकार लोङ्वादु।

4 तर नाङको आहे स्याङ माकाइमारा निको खाम दया लोङ्‍तुनाले उछिगाते नासाइते पिइसे।

5 “हाराकाइभुन्या निए का मिकाइ धादाइकादाइ खोरि पिते चावादु, अन्तर्मादातेभरिको साक्खाले यहुदिपालिको आन्तारेङङा आन्दोलन मच्‍चैदु, त्याङ नासरि दलको अगुवाको रुपते खालाम्वाले नावादु।

6 काए परमेस्वरको मन्दिरकाइ माउल्फो लोङ्‍सा कोसिस यासिले होथ्यो, तर काकाइ निए चुम्‍वान। [त्याङ निको राजगालओनि काकाइ कारबाहि ओइ लोङ्वाथ्यो,

7 तर सेनापति लुसियसए निकोते केल्ताले आठ्‍ठे जबरजस्ति लोङ्‍ते काकाइ निको लाʔङि कात्ते हेनुनो,

8 त्याङ काको विरुद्धते अभियोग लागायोङ्दुपालिकाइ नाङकोते केल्सा बक्‍के पिइन।]a नान नाङ नाङथेए काको बाटेसाइको जाँच लोङ्‍नानन्या निए काकाइ लागाइवादु अभियोगको का साक्खाले खाम तोङि नाइ थासाइको थाङुनादु।”

9 त्याङ तो यहुदिपालिए ओइ तो साक्खाले खामपालि छ्‍यात थादु ङाते समर्थन लोङ्‍योङ्‍नो।

फेलिक्सको हाबि पावलको अपिल

10 हाकिमए तोकाइ चिज्याङ्‍साकाइ लाʔए दोहुनो तोङि लिबि पावलए जुवाफ पिते ङाहुनो,

“आहे दाङङि नाइ नाङ यहुदि डातिको नियाठासामि थानादु थासाइतुङ्‍ले गाइ गाइको सुचिते आप्रातिनि चिज्याङ्‍ङादु।

11 नाङए थासाइको थाङुनादु, गाइ यरुसलेमङा आराधना लोङ्‍सा याङादु दिचिप निसउनि भुन्दा आहे माथाताकि।

12 काबाङए गाइकाइ सुओइ मिनामा खाम लोङुन्दु ओइ माखालाम्योङ्‍ताङाकि त्याङ परमेस्वरको मन्दिरङा अथवा योरिनेमङा अथवा राडेपाडेङा मिपालिकाइ लाङुन्दु ओइ माखालाम्योङ्‍ताङाकि।

13 त्याङ गाइकाइ नाले गाल्प्या लागायोङ्दु खामपालिको काबाङए प्रमान ओइ पिको माथाङ्‍योङ।

14 तर तोबाङए दिगोरे दल यास्योङ्दु उलामको खामकाइ गे नाङको हाबि नाइ स्विकार लोङुन्दु, तुन्या नाइ राजगालङा होदु खाम ङा अगमवक्ताको पुस्तकङा ठेसिदु साक्खाले खामते बिस्वास लोङ्‍ते गे गाइको ज्युज्यु च्याब्ज्युपालिको परमेस्वरको आराधना लोङुन्दु।

15 धर्मि ङा अधर्मि निसकाओइ सियोङ्दुङि फिरि मोयोङ्दु ङाते काबाङ उस्तेबाङए स्विकार लोङ्‍योङ्‍दु ओनि गे ओइ परमेस्वरते आसेहुन्दु।

16 यैथाताले परमेस्वरते ङा मिपालिकोते गे गाइको छ्‍यानकाइ सधैँ सोचि नासा आलिङादु।

17 “नान आहे दाङ लिबि गाइको डातिको लागि तेन ङा ठेम्बु पिसा गाइ केल्ङाथ्यो।

18 काबाङए गाइकाइ परमेस्वरको मन्दिरङा खालाम्योङ्‍‍‍‍‍‍‍‍ङादुका सुद्ध थासा विधि गे पुरा लोङ्‍को दुमुन्ले नाहुन्‍थ्यो। तोङा दिग्गोरेओइ योरि माहोथ्यो, खाणाङखोणोङ ओइ माहोथ्यो। तर तोङा एसियाको यहुदिपालि गुरि होयोङ्थ्यो,

19 तोबाङ काङा नाङको हाबि केल्को माइथ्यो। गाइको विरुद्धते यदि हाराओइ ङासा खाम होका तोबाङए अभियोग लागाइसा थाङ्‍योङ्‍ङाथ्यो।

20 अथवा का मिपालि उस्तेबाङए काङा एयासियोङा–गाइ जेखायोरिको हाबि थेङ्‍ङादु बेरेङ गाइङा हारा कसुर खालाम्योङ्‍ङाले नायोङ्‍ङाथ्यो रा?

21 यै दिगोरे खाम जुकुन थादु, तो गुरि गे तोबाङको आन्तारेङङा स्रेताङाले आर्टिते ङाहुन्दुथ्यो, ‘सियोङ्दुपालि फिरि रोलाङ्साको सुचिते याङ निङ‍को हाबि मुद्दा थाले होदु’।”

22 का उलामको सुचिते फेलिक्सकाइ आप्रातिनि था थादुए तोए का खामपालि साइते लिबि तोबाङकाइ इन्याङ ङातोले टाराइते ठोहुनो, “सेनापति लुसियस काङा केल्ते लिबि गे निङको मुद्दाको फैसला लोङ्‍ते पिनिङादु।”

23 त्याङ फेलिक्सए पावलकाइ योनुले नानो त्याङ तोकाइ उछिन्चा गुरि स्वतन्त्र पिनो, त्याङ तोको सुओइ बानकाइ तोको खट्‍टैको खाम याचिगाप्साकाइ माखोनो ङाते कप्‍तानकाइ बक्‍के पिहुनो।

24 निसउनि-सुमउनि लिबि फेलिक्स तोको यहुदि उमा द्रुसिल्‍‍‍‍लाकाइ नामा केल्ते केलान, त्याङ पावलकाइ उरौते ख्रिस्ट येसुच्युरितेको बिस्वासको सुचिते पावलङि नासाइनो।

25 पावलए धार्मिकता, संयम ङा लिबि थासा निसाफको सुचिते बहस लोङुदु बेरेङ फेलिक्स अतलयान, त्याङ इन्याङ ङाहुनो, “नाले या, ढल योतुङ्‍ले गे नाङकाइ उरौनाङादु।”

26 पावलए कुताङि ओइ पेपेले पिङादु रा ङाते तोए आसेहुले नाहुथ्यो। यैथाताले ओइ फेलिक्सए तोकाइ घरिघरि उरौते खाम लोङुथ्यो।

27 तर निस दाङलिबि फेलिक्सको बदलाते पर्किअस फेस्तस केलान, त्याङ फेलिक्सए गुरि यहुदिपालिकाइ चिताङ्‍साको लागि पावलकाइ टिसाठाइङा नाइ नाताते याहान।

a 

24:6-8 हानि खारु पान्डुलिपिपालिङा ६(ख) ङि ८(क) तेकाको खन्ड माइखालाम।

फेस्तसको हाबि पावलको मुद्दा

25

1 फेस्तस उस्तेको सोदेङाङा केल्दु सुमउनि लिबि कैसरियाङि यरुसलेमङा याहान।

2 जेखा ठेमुपालि ङा यहुदिपालिको जेखा मिपालिए पावलको विरुद्धते अभियोग लागायोङ्‍नो,

3 त्याङ पावलकाइ उलामते सात्छा दाउए तोकाइ यरुसलेमङा केल्सा पिइसे ङाते सेवायोङ्‍नो।

4 तर फेस्तसए पावल कैसरियाङा नाइ टिसिदु ङा उस्ते ओइ पिलिक्‍कै हेन्छा खाम लोङुनो।

5 तोए ङाहुनो, “यैथाताले निङ‍‍मध्ये नाइ अगुवापालि गाइनामा एयायोङा, त्याङ तो मिङा हाराओइ माआप्रादु खाम होकानन्या तोकाइ अभियोग एलागायोङो।”

6 तोबाङको आन्तारेङङा फेस्तस लाउनि अथवा दिचिपउनि भुन्दा आहे माहोतिनिका कैसरियाङा बुरुसिन, त्याङ बाठ्‍ठेको इस्याङ निया-आसनङा होते तोए पावलकाइ केल्सा हुकुम लोङुनो।

7 पावल केलेत्ते लिबि यरुसलेमङि केल्योङ्दु यहुदिपालि तोको दबितिबि साक्खाले बासा थेङ्‍योङान, त्याङ तोको विरुद्धते जादु-माजादु अभियोग लागायोङ्‍नो तर तोको तोबाङए प्रमान पिको माथाङ्‍योङ्नो।

8 पावलए उस्तेको पक्छेते चिज्याङ्‍ते ङाहुनो, “गे राजगालको विरुद्धते, परमेस्वरको मन्दिरको विरुद्धते ङा कैसरको विरुद्धते हाराओइ अपराध मालोङ्तुङ्‍‍कि।”

9 तर फेस्तसए यहुदिपालिकाइ चिताङ्‍साको लागि पावलकाइ ङाहुनो, “हारा नाङ यरुसलेमङा याते तोङा गाइको हाबि का खामको सुचिते निया लोङ्‍ते पिङा ङाते आलिनादु?”

10 तर पावलए ङाहुनो, “गाइ कैसरको राजगालनेमको हाबि थेङ्‍ङाले होङादु, काङा गाइको निया थाको माइदु। यहुदिपालिकाइ गे हाराओइ माआप्रादु जेत लोङ्‍ते मानातुङ्‍‍कि।

11 यदि गाइ अपराधि थाङानन्या ङा गे चिसात्सिसा योग्यको जेत लोङुनुङन्या, गाइ सिसाकाइ लिबि माषेत्सि। तर यदि काबाङए गाइकाइ लागायोङ्‍ङादु अभियोगते हाराओइ तथ्य माहोकानन्या गाइकाइ काबाङको लाʔते सुएओइ चिचुम्को माथाङ्‍योङ। गे कैसरकोते अपिल लोङुन्दु।”

12 फेस्तसए सल्‍लाहकारपालिनामा सल्‍लाह आमात्‍ते ङाहुनो, “नाङए कैसरकोते अपिल लोङुनान, नान नाङ कैसरकोते नाइ यानादु।”

धनै अग्रिपासनामा फेस्तसको सल्‍लाह

13 उछिन्चा इस्याङ लिबि फेस्तसकाइ सेवासेर्ग्याम लोङ्‍सा धनै अग्रिपास ङा बरनिकि कैसरियाङा केलेत्योङान।

14 तोबाङ तोङा आहे उनि होयोङ्दुए फेस्तसए पावलको मुद्दा धनैको हाबि इन्याङ ङातोले पेस लोङुनो, “फेलिक्सए नातातोले यादु दिका खतकि काङा होदु।

15 तोको सुचिते गाइ यरुसलेमङा होङादु बेरेङ, जेखा ठेमुपालि ङा यहुदिपालिको दोमाङको खाम चिठेन्योङ्‍दुपालिए तोको विरुद्धते अभियोग लागाइते तोकाइ दन्ड पिको माइदु ङाते सेवायोङ्ले नायोङ्‍ङाथ्यो।

16 गाल्प्या लागाइसिदु मिए गाल्प्या लागायोङ्दुपालिनामा वाखे-मावाखे मायासिदुका, त्याङ उस्तेको विरुद्धते लागायोङ्दु अभियोगको सुचिते चिज्याङ्‍सा मौका माखालामुदुका सुओइ मिकाइ त्यतिकै दन्‍डको बक्‍के पिसा रोमिपालिको चलन माहो ङातुङ्ले गे तोबाङ‍काइ ङाहुनुङ।

17 तोबाङ मुम्सियोङ्‍ताले काङा केल्योङान, गे धिङाना मायासिमारा बाठ्‍ठेको इस्याङ नाइ राजगालनेमङा होताङाले तोकाइ हाजिर लोङ्‍सा हुकुम पिहु‍‍‍नुङ।

18 गाल्प्या लागायोङ्दुपालि थेङ्‍योङान, तर गाइ आलिङादु ओनि तोको मुद्दाङा हाराओइ माआप्रा खामपालिको अभियोग तोबाङए लागाइसा माथाङ्‍योङ्नो।

19 तर तोबाङ‍को मतभेद गुरि तोबाङको धर्मको सुचिते ङा सिको दुम्दु येसुको सुचिते सो, तोकाइ पावलए गुरि अझै मोले होदु ङातोले दाबि लोङुथ्यो।

20 यैथाताले का खामको बाटेसाइ लोङ्‍साको सुचिते गाइ काकादोको थाङादुए काको सुचिते छलफल लोङ्‍सा यरुसलेमङा हेन्छा तो आलिदु रा ङाते तोकाइ गे आयुतुनुङ।

21 तर पावलए सम्राटको फैसला माथादुका टिसाठाइङा नाइ नाङा ङाते अपिल लोङ्‍ङादुए तोकाइ कैसरकोते माठोहुन्दुका तिलङ्‍गापालिकाइ योनो ङाते हुकुम लोङुनुङ।”

22 अग्रिपासए फेस्तसकाइ ङाहुनो, “का मिको खाम गे गाइथेए ओइ नासाइसा खालामुन्का जाथ्यो।”

त्याङ तोए ङाहुनो, “बाठ्‍ठे नाङए नासायो।”

पावल अग्रिपासको हाबि

23 बाठ्‍ठेको इस्याङ अग्रिपास ङा बरनिकि आठ्‍ठे टिस्किम्सिते सेनापतिपालि ङा राडेपाडेको जेखा मिपालिनामा योरिनेमङा बियोङान। त्याङ फेस्तसको बक्‍के खालाम्ते पावल ओइ तोङा केलान।

24 त्याङ फेस्तसए ङाहुनो, “हे धनै अग्रिपास ङा निनामा काङा केल्निदु साक्खाले मिपालि, निङए का मिकाइ योनो, काको सुचिते साक्खाले यहुदिपालिए ‘का मि नानङि लिबि गुरि मोसा योग्यको माहो’ ङाते यरुसलेमङा त्याङ काङा ओइ गाइकाइ सेवायोङ्‍ङादु थ्यो।

25 तर काए सात्छिसा खालको हाराओइ जेत लोङुदु गे माखालामुन्दुए ङा का उस्तेए ओइ सम्राटकोते अपिल लोङुदुए गे काकाइ तोकोते ठोसा निस्‍चय लोङुनुङ।

26 काको सुचिते गे गाइको सम्राटकाइ ठेसा बिसेस खाम हाराओइ माहो। यैथाताले गे काकाइ निङ‍को हाबि ङा खास गरि, ए धनै अग्रिपास नाङ‍को हाबि केलुन्ले नाहुन्दु त्याङ निए काको जाँच लोङ्‍तावाले लिबि सायद गे हाराओइ ठेसा खाम खालामुन्दु रा ङाते आसेहुन्ले नाहुन्दु।

27 हाराकाइभुन्या खतकिको विरुद्धते हाराओइ अभियोग माङामारा तोकाइ ठोसा गाइकाइ आप्रा मालागाइङान।”

पावलए उस्तेको सुचिते अग्रिपासकाइ ङाहुनो

26

1 अग्रिपासए पावलकाइ ङाहुनो, “नाङए नाङथेको पक्छेते चिज्याङ्‍सा थाङ्‍नादु।” त्याङ लाʔ ठोन्तोले पावलए उस्ते चिमोसिसाकाइ चिज्याङ्‍सा लागाइसिन:

2 “हे धनै अग्रिपास, यहुदिपालिए गाइकाइ लागायोङ्‍ङादु साक्खाले गाल्प्याको सुचिते याङ नाङ‍को हाबि गे गाइथे चिमोसिसाकाइ चिज्याङ्‍सा खालामुन्दुते गे गाइथेकाइ राखालङा निङादु मि चालिसिङादु।

3 यहुदिपालिको साक्खाले चलन ङा वाखे-मावाखेको खामते नाङकाइ बिसेस रुपए था निनादुए गाइको बयान धिरोगरि नासाइते प्याङ ङाते गे सेवानाङादु।

4 “गाइको डातिको आन्तारेङङा ङा यरुसलेमङा हाबिङिनि कोटेहुन्दु गाइको षाराकालेङिको गाइको लेकको सैलि यहुदिपालिकाइ था नियोङ्‍दु।

5 आहे स्याङङिनि तोबाङ‍काइ था नियोङ्‍दु खाम का नाइ थादु, निको धर्मको साक्खालेङि कट्‍टर पन्थि योरिअन्तर्गत गे दिका फरिसि थाते गाइको लेक कोटेहुन्ले नाहुदु। तोबाङए आलियोङानन्या का खामको छ्‍यातखाम पिसा थाङ्‍योङ्‍दु।

6 परमेस्वरए निको ज्युज्यु च्याब्ज्युपालिकाइ लोङुदु बर्तिते गे आसेहुन्दुए याङ गाइ का मुद्दाङा थेङ्‍ङाले होङादु।

7 निको दिचिप निस कुलपालिए का आसे खालाम्साकाइ टाहे-उनिसे दिग्गोरे लोङ्सेए आराधना लोङ्‍योङ्‍दु, त्याङ यै आसेको लागि हे धनै, यहुदिपालिए गाइकाइ गाल्प्या लागायोङ्‍ङाले नायोङ्‍ङादु।

8 परमेस्वरए सियोङ्दुपालिकाइ चिमोहुदु ङासिदु खामते हाराकाइ निङ मापाति?

9 “नासरतको येसुको नामेको विरुद्धते आहे कारबाहि लोङ्‍को माइदु ङाते गाइथेकाइ ओइ बिस्वास थ्यो।

10 गे यरुसलेमङा तोओनि नाइ लोङुनुङ, त्याङ जेखा ठेमुपालिङि अख्तियार खालाम्ते आहे परमेस्वरको मिपालिकाइ गे टिसाठाइङा चुकुन्दु जुकुन माथा, तर तोबाङ‍काइ सात्योङ्दु बेरेङ तोबाङ‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍कोइ विरुद्धते गे गाइको मत ओइ पिहुनुङ।

11 त्याङ साक्खाले योरिनेमपालिङा तोबाङकाइ बारम्बार सजाय पितुङ्ले तोबाङकाइ बिस्वासङि चितोर्तासा जेत लुङुन्थ्यो। तोबाङको विरुद्धते रागेए चुर थाताङाले प्रिङदाइको राडेपाडेपालिङा ओइ गे तोबाङकाइ खोरि पिहुनुङ।

पावलए उस्तेको परिवर्तनको सुचिते ङाहुनो

(प्रेरित ९:१-१९; २२:६-१६)

12 “इन्याङगरि जेखा ठेमुपालिङि अख्तियार ङा बक्‍केको छेस्को खालाम्तुङ्ले गाइ दमस्कसदाइ याङान।

13 हे धनै मध्यउनिङा गे साङ्‍राड्‍डेङि उनिभुन्दा ओइ आथाङ आथाङकोन्टे निहुनुङ, तो गाइ ङा गाइनामा चावायोङ्दुपालिको साक्खाले बासा मिर्लिले होथ्यो।

14 नि साक्खाले बुइङा गोरेइले होकिथ्यो, त्याङ हिब्रु खामते गाइकाइ इन्याङ ङाङाले नाङादु सारे गे साइनुङ, ‘साउल, साउल, नाङए हाराकाइ खोरि पिङादु? षुषुपालङा पाणिहुनादु बेरेङ नाङकाइ नाइ कालाइनादु।’

15 “त्याङ गे ङाहुनुङ, ‘प्रभु, नाङ सु थानादु?’ प्रभुए गाइकाइ ङाङान, ‘गाइ नाङए खोरि पिङाले नाङादु येसु थाङादु।

16 तर स्रेका त्याङ नाङथेको कोन्टेते चिथेङ्‍से, हाराकाइभुन्या गाइङा नाङए निहुनादु ङा गे नाङकाइ चिखेत्सा खामको लागि सेवक ङा गुवा नियुक्त लोङ्‍सा उद्देस्यए गाइ नाङकोते चिखेत्सिङाले होङादु।

17 गे नाङकाइ नाङको नाङथेको डाति ङा बेगालेडातिङि फर्सेट पिनाङादु, त्याङ तोबाङकोते गे नाङकाइ ठोनाङादु,

18 नाङए तोबाङको मेसे टाङ्‍ते पिहो, त्याङ तोबाङ उखिङछोछोङि आथाङदाइ ङा सेसेन्तारको बुताङि परमेस्वरदाइ एबुरुसियोङा। इन्याङगरि तोबाङ लुपङि चिगोनिगोम्सियोङ्दु त्याङ गाइ च्युरितेको बिस्वासङि उल्फो थायोङ्दुपालिको ठाइ तोबाङए ओइ खालाम्योङ्दु।’

पावलए उस्तेको जेतको सुचिते ङाहुनो

19 “यैथाताले हे धनै अग्रिपास, साङ्‍राड्‍डेको दर्सनते गाइ अनाग्याकारि माथाङान।

20 तर हाबि दमस्कसङा, यरुसलेमङा, त्याङ साक्खाले यहुदिया राड्‍डेभरि होयोङ्दुपालिकाइ, ङा बेगालेडातिपालिकाइ ओइ ख्रोइबुरु यासितिनिले परमेस्वरदाइ बुरुसिने त्याङ निङथेको ख्रोइबुरुको योग्यको जेत लोङ्‍नो ङातुङ्ले गे प्रचार लोङु‍नुङ।

21 यैथाताले यहुदिपालिए गाइकाइ परमेस्वरको नेमङा चुम्योङ्‍ताङाले सात्छा दाङ्‍योङान।

22 याङको स्याङतेका परमेस्वरङि गे सहायता खालामुन्ले नाहुन्दु। यैथाताले जेखा-उच्या निसकाकाइ ओइ छ्‍यातखाम पि-पिते गाइ काङा थेङ्‍ङाले होङादु। अगमवक्तापालिए ङा मोसाए चिज्याङ्‍योङ्‍दु वाखे अवस्‍य यागाप्दु ङासिदु खाम बाहेक गे बेगाले हाराओइ माङातुङ्‍कि।

23 तोबाङए ङायोङ्ले नायोङ्‍थ्यो ख्रिस्टए खोरि चाबुकोइ माइदु, त्याङ सियोङ‍्‍‍ताले मोयोङ्दुपालिङि साक्खालेङि हाबि थाताले ख्रिस्टए उस्तेको डाति ङा बेगालेडातिपालिकाइ आथाङ‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍को घोसना लोङुदु।”

24 पावल उस्ते चिमोसिसाको खामपालि चिज्याङ‍-चिज्याङ ओइ फेस्तसए जेखा सारेते ङाहुनो, “ए पावल, नाङ बौलाहा थानादु, नाङको आहे बिद्याए नाङकाइ बौलाहा लोङ्‍नाले नानादु।”

25 तर पावलए ङाहुनो, “आठ्‍ठे आदरनिय फेस्तस, गाइ बौलाहा माथा, तर छ्‍यात ङा सर्सिको खामपालि चिज्याङ्‍ङादु।

26 हाराकाइभुन्या धनै उस्तेए ओइ का खामको सुचिते साइदु, तोको हाबि गाइ माआरिमारा चिज्याङ्‍ङाले होङादु। हाराकाइभुन्या का हाराओइ खाम धनैङिनि माषुल्सिताकि हाराकाइभुन्या का खाम सुमाक्‍का लोङ्सिदु माथा।

27 धनै अग्रिपास, हारा नाङए अगमवक्तापालिच्युरिते बिस्वास लोङुनादु? गाइ साइङादु, नाङए बिस्वास लोङुनादु।”

28 अग्रिपासए पावलकाइ ङाहुनो, “हारा उछिन्चा स्याङङा नाइ नाङए गाइकाइ ख्रिस्टियन बनैसा दाङ्‍ङादु?”

29 पावलए ङाहुनो, “उछिन्चा स्याङङा एथा रा आहे स्याङङा एथा का रिठिपपालि तोर्ताते, नाङ जुकुन माथा तर याङ गाइको खाम नासायोङ्दुपालि साक्खाले गाइ ओनि एथायोङा ङातुङ्ले गे परमेस्वरते प्रार्थना लोङुन्दु।”

30 धनै, हाकिम, बरनिकि ङा तोङा होयोङ्दुपालि साक्खाले स्रेयोङान।

31 त्याङ तोबाङ लेत्योङ्ताले लिबि उस्तेबाङङा इन्याङ ङा-ङाते खाम लोङ्‍योङ्नो, “का मिए सात्सिसा अथवा खतकि थासा खालको हाराओइ जेत मालोङ्‍तोकि।”

32 अग्रिपासए फेस्तसकाइ ङाहुनो, “काए कैसरकोते अपिल मालोङुका बे का मिकाइ तोर्ताते पिङा ओइ जाथ्यो।”

पावलको रोमको थोको

27

1 सागारिको थोकोङि नि इटालिया हेन्को माइदु ङाते निर्णय थाते लिबि, तोबाङए पावल ङा बेगाले खतकिपालिकाइ सम्राट अगस्टसको फौजको युलियस नामेको कप्‍तानको जिम्मा लागाइते पियोङ्नो।

2 एड्रामिटेनोसङि एसियाको आहे बन्दरगाहपालि थाते हेन्छा दिगोरे जेखाकोङङा लुन्ताइले निए थोको सुरु लोङ्‍वान। अरिस्तार्खस नामे थादु थेसलोनिकेको दिका मासेडोनि निनामा होथ्यो।

3 बाठ्‍ठेको इस्याङ निए सिदोनङा लङ्‍गुर चेङ्‍‍वान। युलियसए पावलकाइ दया चिखेत्ते तोको बानपालिकोते याताले चाहाइदु जति सहायता चियासिसा अनुमति पिहुनो।

4 तोङिनि जेखाकोङ फिरि सागारिदाइ लागाइसिन, त्याङ फाषा वादुए नि साइप्रसको आँण काइते याइन।

5 सिलिसिया ङा पामफिलियाको दाहालबासाको सागारिङा यालेत्‍ताइले लिबि, नि लिसियाको दिगोरे राडेपाडे माइराङा केलेतिन।

6 तोङा इटालिया हेन्छा अलेक्जेन्ड्रियाको दिगोरे जेखाकोङ खालाम्तावाले कप्‍तानए निकाइ तोङा चिलुनिन।

7 आहे इस्याङतेका बिस्तारै-बिस्तारै याताइले कठिननामा क्निडसङा केलेतिन। फाषाए अझै हाबि हेन्छा मापिइदुए क्रेटको आँण काइते नि सालमोनेको खेर-खेर थाताइले याइन।

8 कठिननामा तोको जोर नाइ जोर लागाइसिताइले नि बानेलादु बन्दरगाह यास्योङ्दु ठाइङा केलिन। तोङिनि लासिया राडेपाडे खेर्ते नाइ पाराइ थ्यो।

9 स्याङ आहे हेन्को दुम्‍ले होथ्यो त्याङ सागारिको थोको ओइ आरिकोफान्दु थाले होथ्यो, तोनामा नाइ ख्रोइबुरु इस्याङको उल्छ्‍याको स्याङ ओइ ताप्को दुम्‍दुए पावलए तोबाङकाइ

10 का ओनि ङाते सम्झैनो, “बानपालि, का सागारिको थोकोए केवल जेखाकोङ ङा मालसामानको जुकुन माथा, तर निको माङको ओइ खतरा ङा नोक्सानि थासा सोदु गे निहुन्दु।”

11 तर कप्‍तानए पावलको खाम भुन्दा जेखाकोङ चलैदुको ङा जेखाकोङ‍को दाक्पोकाइ आहे पातिह्‍‍यान।

12 का बन्दरगाहङा लुम्धुङ कोटेसाकाइ असुबिधा थादुए कुनिगरि ओइ फोनिक्सङा नाइ यालेत्ते टिला कोटेको माइदु ङाते आहेए तोङि जेखाकोङ हेनओइ हेन्छा सल्‍लाह पियोङ्‍नो। फोनिक्स गुरि क्रेटको दिगोरे बन्दरगाह थादु, तो नक्सालङ्‍का-थरेलङ्‍का ङा गोकाइलङ्‍का-थरेलङ्‍काबासा बुरुसिले होदु।

सागारिङा हुन्डिबिन्डि

13 नक्सालङ्‍काको फाषा वासा तोर्तासिचा याहान, तोबाङ‍को उद्देस्य यागाप्सा सोवान ङाते आलियोङ्ताले, लङ्‍गुर कायोङ्‍तोले तोबाङ क्रेटको जोर नाइ जोर थायोङ्‍ताले थोको लोङ्‍सा लागाइसियोङान।

14 तर उछिन्चा स्याङ लिबि तो टापुङि आरिकोफान्दु फाषा वाहान, तो गुरि गोकाइलङ्‍का-हरेलङ्‍काको फाषा थ्यो।

15 त्याङ जेखाकोङ हुन्डिबिन्डिको खोरिङा पारायान तोए तुफानको सामना लोङ्‍को माथाङुनो, त्याङ निए तोकाइ जता यादु एया ङातावाले तोर्ताते पिवान।

16 क्लौडा यास्योङ्दु दिगोरे उच्याचा टापुको आँणते यालेत्‍ताइले निए मुस्‍किलए साकोसको बेगाले कोङकाइ जोगाइसा थाङ्‍वान।

17 तोकाइ ह्‍याते चिस्रेतावाले लिबि तोबाङए साकोसकाइ पोलेङि षाक्पाए छ्‍युचा वान्योङ्नो, त्याङ सिरिटिस यास्योङ्दु चाङ्‍खा नासाङा याषाप थाङुन ङाते आरियोङ्ताले तोबाङए पाल झारायोङ्‍नो त्याङ जेखाकोङ उस्ते बगैसिसा थालाइसिन।

18 नान हुन्डिबिन्डिए निकाइ आठ्‍ठे नाइ लाङ्‍सा ङा आष्‍पाइसा लागाइसिन, त्याङ बाठ्‍ठेको इस्याङ तोबाङए जेखाकोङको सामाखामा चिसा थालाइसियोङान।

19 त्याङ सुमउनिको इस्याङ तोबाङए उस्तेबाङको लाʔए जेखाकोङको षाक्पा चियोङ्नो।

20 आहे इस्याङतेका उनि, उछि हाराओइ निसा माखालाम्वान, फाषा वादुको-वादुए अन्त्यङा निए मोसा आसे ओइ तोर्तावान।

21 आहे इस्याङतेका तोबाङ माच्यातिनि होयोङ्ले होयोङ्थ्यो। त्याङ पावलए तोबाङकोते केल्ताले ङाहुनो, “बानपालि, निङए गाइको सल्‍लाह मानाइते क्रेटङिनि जेखाकोङ निङए चलैसा माजाथ्यो, त्याङ काओनि संकट ङा नोक्सानि निङए भोगाइको मापाराइथ्यो।

22 नान गे ङानिङादु, साहस यासिने। निङमध्ये सुकोओइ ज्यान माया, तर जेखाकोङ गुरि नासिदु।

23 हाराकाइभुन्या गाइ तो परमेस्वरको मि थाङादु त्याङ गे तोकाइ पुडाहुन्दु, परमेस्वरको दिका साङ्‍राड्‍डेमि टाहे गाइको खेर्ते चिखेत्सिन।

24 तोए गाइकाइ ङाङान, ‘पावल माआरिए, नाङ कैसरको हाबि अबस्य चिथेङ्‍‍‍‍‍‍‍‍‍सिको माइदु, त्याङ योहो, नाङनामा जेखाकोङङा लुन्योङ्दु साक्खालेको ख्रो परमेस्वरए नाङ‍को लाʔते पिनाले नानादु।’

25 यैथाताले बानपालि, साहस यासिने। गे परमेस्वरते बिस्वास लोङुन्दुए गाइकाइ ङाङाले नाङादु खाम ओनि नाइ याथादु।

26 तर नि दिगोरे टापुते बजरैको माइदु।”

जेखाकोङ नासिह्‍यान

27 तर दिचिप ओलिटा थाले होथ्यो, त्याङ एड्रियास सागारिङा नि हुत्याइले होकिथ्यो, त्याङ सिवाँलि टाहेदाइ जेखाकोङ चलयोङ्‍दुपालिए नि दिगोरे ठाइको खेर्ते यालेतिले होकिदु ङाते अनुमान लोङ्‍योङ्‍नो।

28 त्याङ गहिराइ दाप्योङ्तोले योयोङ्दु बेरेङ तोबाङए सुमचिप ड्रो मिटर सो ङाते थासायोङ्‍नो, त्याङ अलि धैते यायोङ्‍ताले गहिराइ दाप्योङ्दु बेरेङ निसचिप मत मिटर पत्ता लागायोङ्‍नो।

29 त्याङ पाहाराच्युरिते याठोसिदु थाङुन ङाते आरियोङ्ताले तोबाङए जेखाकोङको लिबिबासाङि ओलिगोरे लङ्‍गुर चिरोस्योङ्नो, त्याङ एप्याङा ङायोङ्‍तोले प्रार्थना लोङ्‍सा लागाइसियोङान।

30 जेखाकोङ चलयो‍ङ्दुपालि सुगाप्सिसा दाङ्‍योङ्ले होयोङ्‍थ्यो। त्याङ हाबिबासाङि लङ्‍गुर चिरोस्सा बाहानाए कोङ सागारिङा झाराइको दुम्योङ्ले नायोङ्‍थ्यो,

31 पावलए कप्‍तान ङा तिलङ्‍गापालिकाइ ङाहुनो, “का मिपालि जेखाकोङङा माहोयोङानन्या निङ मोको माथाङ।”

32 त्याङ तिलङ्‍गापालिए कोङको षाक्पा कोटेते पियोङ्‍नो, त्याङ कोङकाइ हेन्को पियोङ्‍नो।

33 बछिन्टे रिमरिम आथाङ्ले होथ्यो, पावलए तोबाङ साक्खालेकाइ हाराओइ च्याने ङाते ङाहुनो। तोए ङाहुनो, “याङ दिचिप ओलिउनि थाको दुमान, निङ अलमलङा पाराइतिनिले क्राइतिनिका माच्यामारा होनिले होनिदु।

34 यैथाताले हाराओइ थो च्याने ङातुङ्ले गे निङकाइ सेवानिङादु। हाराओइ च्यानिनन्या निङए बुता खालाम्नुदु, निङको सुकोओइ कापुको दिगोरे चिम्याङ ओइ मारोस।”

35 का खाम ङातोले लिबि तोए माणाइ चुम्सिन, त्याङ साक्खालेको हाबि परमेस्वरकाइ होहोइ दरितोले तो ठ्‍योतोले च्यासा लागाइसिन।

36 त्याङ तोबाङए ओइ हौसला खालाम्योङ्‍तोले हाराओइ च्यासा थो च्यायोङान।

37 (जेखाकोङङा नि निस टिपुरिका ड्रोचिप मतका होकिथ्यो)

38 तोबाङए क्वास्तिनि च्यायोङ्‍ताले लिबि, जेखाकोङकाइ फिनफिन लोङ्‍सा सागारिङा जाछो चिते पियोङ्‍नो।

39 आथाङते लिबि ओइ तोबाङए तो ठाइ ङोसाइसा माथाङ्‍योङ्नो, तर तोबाङए दिगोरे खाँडि नियोङ्‍नो। काको चाङ्‍खा जोर थ्यो। सम्भब थाहानन्या जेखाकोङकाइ तो जोरङा हेन्छा योजना तोबाङए लोङ्‍योङ्‍नो।

40 तोबाङए लङ्‍गुरपालि चिरोस्योङ्नो, त्याङ सागारिङा नाइ तो वार्तायोङ्नो। यैकालेङा पतवारपालिकाइ छ्‍युते नायोङ्‍दु षाक्पापालि फेत्ते पियोङ्‍नो। हाबिबासाको पाल चिस्रेयोङ्तोले फाषादाइ बुरुते पियोङ्‍नो। त्याङ जेखाकोङकाइ जोरदाइ हेन्योङ्‍नो।

41 तर पाङ्‍कु दुङङाको चाङ्‍खाको बोङङा जेखाकोङ ठोस्ताले तोङा षापान, जेखाकोङको हाबिबासाको भा ठाकान त्याङ चलैसिको नाइ माथाङुनो, त्याङ लिबिबासाको भापालि गुरि ठाल्दापपालिको झोक्‍काए तोर्सा थालाइसिन।

42 खतकिपालि पौडि नाम्पाते सुगाप्‍‍‍‍‍‍‍‍‍योङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍ङु ङाते आलियोङ्ताले तिलङ्‍गापालिए तोबाङ‍काइ सात्सा मतो लोङ्‍योङ्‍नो।

43 तर कप्‍तानए पावलकाइ जोगाइसा आलिताले तोबाङ‍काइ तुन्या लोङ्‍सा मापिहुनो। पौडि नाम्पासा थाङ्‍नुदुपालि जेखाकोङङि फाल चुसितिनिले पाखाते याने ङातोले हुकुम तोए पिहुनो।

44 त्याङ बाँकि होनिदु जति गुरि फाल्याच्युरिते ङा जेखाकोङको कुटिपालिते दाहाल याने ङाहुनो। इन्याङगरि साक्खाले सकुसल जोरङा यालेत्योङान।

पावल माल्टाङा

28

1 नि सकुसल जोरदाइ लागासिताइले लिबि तो टापुको नामे माल्टा सो ङाते निकाइ था थाहान।

2 तोङाको मिपालिए निकाइ आठ्‍ठे दया चिखेतिन। सार्दे युताले टिला थादुए तोबाङए मे मुत्ते पिइन, त्याङ नि साक्खालेकाइ च्याटाङ्‍‍‍‍‍‍‍‍‍‍‍‍‍‍‍‍‍‍‍‍‍‍सिसाकाइ उरोइन।

3 पावलए दिकार्पा सेङ मुमुले नाहुथ्यो त्याङ तो केल्तोले मेङा चुकुनो। मेको चारेमए दिका रुल लेत्‍ताले केलान, त्याङ पावलको लाʔते गोङ्‍गोल्याइसिन।

4 तोङाको मिपालिए तोको लाʔते रुल गोङ्‍गोल्याइसिदु नियोङ्‍तोले ङासा लागाइसियोङान, “का मि पक्‍का ओइ पुनठोसामि थाको माइदु। का सागारिङि मोताले बे केलान तर नियाङि प्णोत्सा माथाङुनो।”

5 तर पावलए गुरि तो रुलकाइ मेङा आथ्रोसिन, त्याङ तोकाइ हाराओइ हान्ति माथाहान।

6 तर तोको माङ म्राङ्‍दु अथवा तो एक्‍कासि गोरेताले सिदु ङाते तोबाङए लाघिसा लागाइसियोङान। तर आहे कालेतेका लाघियोङ्‍दुका ओइ तोकाइ हाराओइ हान्ति माथादु नियोङ्‍तोले तोबाङए उस्तेबाङको आलि बदलैते ङासा लागाइसियोङान, “का बे देवा पो सो।”

7 तो टापुको पब्लियस नामे थादु अगुवाको राङ-पेबु तो ठाइको खेर्ते होथ्यो। तोए निकाइ जुजु खुमिन त्याङ सुमउनिका तोको नेमते निकाइ नाइन।

8 पब्लियसको आपा ज्वरो ङा लाथेरए माथाङ्‍ले होथ्यो। पावलए तोकाइ योसा याहान, त्याङ तोको लागि प्रार्थना लोङुनो, त्याङ तोको लाʔ तोच्युरिते नातोले तोकाइ चिजाहुनो।

9 का घटना था साइते लिबि तो टापुको बेगाले रोगि मिपालि ओइ केल्योङान, त्याङ चिजासियोङान।

10 तोबाङए निकाइ बेद लोङ्‍ताइले नि जेखाकोङङा लुनिदु बेरेङ तोबाङए निकाइ चाहाइदु थोपालि साक्खाले जेखाकोङङा चेङ्ते पिइन।

पावल रोमङा

11 सुमचाला लिबि नि अलेक्जेन्ड्रियाको जेखाकोङङा लुनिन। का जेखाकोङ लुम्धुङङा यै टापुङा होथ्यो। जेखाकोङको हाबिबासाको भाङा जुम्ल्याहा देवाको मुर्ति खेम्‍योङ्‍ले नायोङ्‍थ्यो।

12 सुराकुसाइङा यालेत्‍ताइले लिबि नि तोङा सुमउनिका होकिन।

13 तोङिनि जोर नाइ जोर रेगियनङा केलेतिन। दिउनि लिबि नक्सालङ्‍काको फाषा वाहान, त्याङ बाठ्‍ठेको इस्याङ नि पटिओलिङा केलेतिन।

14 तोङा निए हुपालिकाइ खालाम्वान, त्याङ तोबाङए निकाइ ड्रोउनितेका तोबाङनामा होʔसाकाइ सेवाइन। इन्याङगरि नि रोमङा केलेतिन।

15 तोङिनि नि केलिले होकिदु ङाते खबर सायोङ्‍तोले हुपालि निकाइ भेटाइसाकाइ अप्‍पियसको बजार ङा सुम-घ्‍याङ यास्योङ्दु ठाइङा केल्योङ्ले होयोङ्थ्यो। काबाङकाइ नितोले पावलए परमेस्वरकाइ होहोइ दरिकुनो, त्याङ साहस खालामुनो।

16 नि रोमङा बिइन त्याङ पावलकाइ दिका तिलङ्‍गाको रेखदेखते दिक्‍काचा होʔसा अनुमति मिलायान।

रोमङा पावलको प्रचार

17 सुमउनि लिबि पावलए तोङाको यहुदिपालिको अगुवापालिकाइ उरोहुनो। तोबाङ मुम्सियोङ्‍ताले लिबि तोए तोबाङकाइ ङाहुनो, “हुपालि, गे बे गाइथेको राड्‍डेको मिपालिको, अथवा ज्युज्यु च्याब्ज्युको रितिथितिको विरुद्धते हाराओइ जेत मालोङ्तुङ्‍‍कि थ्यो। तैओइ खतकि थाताङाले यरुसलेमङि रोमिपालिको लाʔते गाइकाइ सोम्प्यायोङ्‍ङाले नायोङ्‍ङान।

18 तोबाङए छानबिन लोङ्‍योङ्‍ताङाले लिबि गाइङा चिसात्सिसा हाराओइ कारन माखालाम्योङ्दु बेरेङ गाइकाइ तोर्तासा आलियोङ्थ्यो।

19 तर यहुदिपालिए बिरोध लोङ्‍योङ्‍‍‍‍‍ङादुए कैसरकोतेका चिखेत्सिसा गाइकाइ करै लागाइङान, गाइको डातिको विरुद्धते हाराओइ अभियोग लागाइसा खाम माहोथ्यो

20 यैथाताले गे निङनामा भेटाइते खाम लोङ्‍साकाइ निङकाइ उरौनिङान। हाराकाइभुन्या इस्राएलए आसेहुले नाहुदु खामको लागि का रिठिपते गाइ छ्‍युसिङाले होङादु।”

21 तोबाङए पावलकाइ ङायोङ्नो, “निए बे नाङको सुचिते यहुदियाङि हाराओइ छेस्को माखालाम्तावाकि। सुओइ हुपालिए केल्योङ्ताले नाङको विरुद्धते हाराओइ माआप्रादु खामओइ माचिसाइन अथवा माचिज्याङ्‍योङ्‍ताकि।

22 तर नाङ हारा आलिनादु? तो नाङङि नासाइसा आलिइदु। हाराकाइभुन्या का दलको सुचिते निकाइ कात्तेका था निइदु, जताततै मिपालिए काको विरुद्धते जुकुन चिज्याङ्‍योङ्‍दु।”

23 त्याङ तोबाङए तोको लागि दिगोरे इस्याङ तोकाइते पियोङ्‍नो, त्याङ आहे योरिते तोको कुटिङा मिपालि केल्योङान। तोए तोबाङकाइ बछिन्टेङि ङ्‍योणितेका नाइ साक्खाले खाम षातुनो, त्याङ मोसाको राजगाल ङा अगमवक्तापालिको किताबङि परमेस्वरको राड्‍डेको छ्‍यातखाम पिहुनो त्याङ येसुको सुचिते तोबाङकाइ चिठेन्ते बिस्वास चिलोङ्सा जेत लोङुनो।

24 तोए ङाहुदु खाम हानिए बिस्वास लोङ्‍योङ्‍नो हानिए मालोङ्‍योङ्नो।

25 तोबाङ उस्तेबाङङा असहमत थायोङान, त्याङ ताजारे थासा सोयोङ्दु बेरेङ पावलए का अन्तिम बक्तव्य ङाहुनो, “निङको ज्युज्यु च्याब्ज्युकाइ यसैया अगमवक्ताङिनि उल्फो लुङ्‍गुरिए ङाहुदु खाम ठिकै थ्यो,

26 ‘का मिपालिकोते यातानाले ङाहो,

नासाइसा बे निङए नासाइनुदु, तर कुतालेओइ मागो,

योसा बे योनुदु, तर कुतालेओइ मानि।

27 हाराकाइभुन्या का मिपालिको लोङ्से बोधो थाले होदु,

त्याङ तोबाङको कुल्ना मासाइसा थाले होदु,

त्याङ तोबाङ‍ए उस्तेबाङको मेसे टिसियोङ्‍ले होयोङ्दु।

नतरा बे उस्तेबाङको मेसेए नियोङ्‍थ्यो,

त्याङ उस्तेबाङको कुल्नाए सायोङ्थ्यो,

त्याङ उस्तेबाङको लोङ्सेए गोयोङ्‍थ्यो,

त्याङ गाइकोते बुरुसियोङ्थ्यो,

त्याङ गे तोबाङ‍काइ चिजाहुन्थ्यो।’

28 यैथाताले निङकाइ था एथा, परमेस्वरको का मुक्ति बेगाले डातिपालिको लागि ठोसिले होदु, त्याङ तोबाङए नासायोङ्दु।” [

29 त्याङ तोए का वाखे ङातोले लिबि, यहुदिपालि उस्तेबाङङा आहे वाखे-मावाखे यासि-यासिते ताजारे थायोङान।]a

30 पावलए पुरा निस दाङतेका उस्तेको खर्चते रोमङा होकान, त्याङ तोकोते केल्योङ्दुपालि साक्खालेकाइ तोए जुजु खुमुनो।

31 तोए हाङहाङति ङा माआरिमारा परमेस्वरको राड्‍डेको प्रचार लोङुथ्यो, त्याङ प्रभु येसु ख्रिस्टको सुचिते चिठेनुथ्यो।

a 

28:29 हानि खारु पान्डुलिपिपालिङा का पद माइखााम।

रोमिपालिकाइ

पावलको छेस्को

परिचय

पावलको हाबिको नामे साउल थ्यो। तो दिका प्रेरित थादु, तर तो येसु ख्रिस्टको दिचिप निसका लाबोनपालिमध्येको गुरि माथा थ्यो। इन्या योवादु बेरेङ येसु ख्रिस्टनामा तोको अन्तर्मादातेङा दिखेप खेनाओइ भेट माथाताकि थ्यो। तो यहुदिपालिको आठ्‍ठे भक्त ङा कट्‍टर यहुदि गुरु थ्यो (फिलिप्पि ३:४-६)। ख्रिस्टको आप्राखाम फेल्चा यादु बेरेङ पावलए कठोरतानामा बिस्वासिपालिकाइ खोरि पिसा लागाइसिन (प्रेरित २२:३-४; २६:९-११)। दिउनि त्यै जेतते दमस्कस यास्योङ्दु राडेपाडेदाइ यालेहोदु बेरेङ (तो ठाइ नाले सिरिया राड्‍डेको राजधानि), पावलए थोम्‍बे पाराए मोलेहोदु प्रभु येसुको दर्सन निहुनो (प्रेरित ९:३-९; २२:६-११; २६:१२-१८)। ख्रिस्टए तो कालेङिनि पावलकाइ प्रेरित नियुक्ति लोङुनो। त्याङ त्यैकालेङि यहुदि मत मामानायोङ्दु बेगालेडातिको आन्तारेङङा आप्राखाम प्रचार लोङ्‍साकाइ येसुए पावलकाइ ठोहुनो। पावलको लेक ङा जेतको साक्खाले खाम प्रेरित ९ अध्ययङा ङा १३ अध्ययङि २८ अध्ययपालिङा खालाम्वादु।

पावलए सुमखेप्का आप्राखाम प्रचार लोङ्साकाइ थोको लोङुनो त्याङ तोए एफिसस, फिलिप्पि, थेसलोनिके, कोरिन्थ, टर्कि, ङा ग्रिसङा होदु आहे राडेपाडेपालिङा ख्रिस्टियन मन्डलिपालि खेमुनो। का थोकोते चावा-चावा ओइ उस्ते खेमुदु का नाका मन्डलिपालिकाइ पावलए छेस्को ठेहुनो। पावलए बेगाले ख्रिस्टियन मन्डलिपालिकाइ ओइ छेस्को ठेहुनो, जस्तो कलस्से ङा रोमङा होदु मन्डलिपालि, तो मन्डलिपालि गुरि पावलए खेमुदु माथाथ्यो। पावलए तिमोथि, तितस ङा फिलेमोनकाइ ओइ छेस्कोपालि ठेहुनो। ख्रिस्टको सिक्छ्‍या गोसाकाइ ङा नि ख्रिस्टियनपालि कुनि चावाको माइदु तो चिठेन्सिसाकाइ का छेस्कोपालि निकाइ आठ्‍ठे खट्‍टै निकिदु। ओलिगोरे आप्राखाम ठेसा भुन्दा हाबि का आहे छेस्कोपालि ठेसिले होदुथ्यो: तोओनि थादुए का छेस्कोपालि नाका करारङा साक्खालेङि हाबि ठेसिदु किताबपालि थादु।

रोमिपालिकाइ पावलए ठेहुदु का छेस्को ग्रिसङा पाराइदु कोरिन्थ नामेको राडेपाडेङि इस्वि सम्बत् ५५ ङा ठोसिले होदुथ्यो। तोकालेङा भुमध्यसागर खेर-खेर्तेको राड्‍डेपालिच्युरिते रोमि साम्राज्यको अधिकार थ्यो, तोको राजधानि गुरि रोम थादु। रोमङा होदु मन्डलिकाइ सुए खेमुदु ङाते नालेका सुकाइओइ निस्चित था मानि। तर पावलए का छेस्को ठेहुदु बेरेङ रोमङा आहे ख्रिस्टियनपालि होयोङ्‍थ्यो, तोबाङ हानिका यहुदि ङा हानिका गुरि बेगाले डातिपालि थ्यो।

प्रचारको बेगाले थोकोते पावल रोमङा त्याङ स्पेनङा हेन्छा चालिसिले होदुथ्यो (रोमि १५:२३-२४)। तर पावलए का योजना पुरा लोङ्‍को मानिकान, हाराकाइभुन्या यरुसलेमङा तोकाइ चुम्योङ्नो, तोङिलिबि खतकिको रुपते जुकुन रोमङा यालेतान। तोङा पावल निस दाङतेका खतकिको रुपते होकान। तोङिलिबि पावलकाइ हारा थाहान ङाते सुकाइओइ था मानि।

रोमिकाइ ठेहुदु पावलको छेस्कोको मुख्य सुचि का नाइ थादु: साक्खाले मिपालि लुपि थायोङ्दु, त्याङ मिपालिको जेत ङा जुन्जुलए माथा, तर ख्रिस्टङा बिस्वासङि जुकुन तोबाङ परमेस्वरको मेसेते धर्मि ठहर्‍याइसिते उद्धार ङा कुतालेओइ मासिसा लेक खालाम्योङ्दु।

नाका करारको बेगाले साक्खाले किताब ठेयोङ्दु मिपालिए ओनि, पावलए का ङा बेगाले छेस्कोपालि ओइ उल्फो लुङ्‍गुरिको प्रेरनाङि ठेहुनो। काओइ ङाको इथान्दु, परमेस्वरको उल्फो लुङ्‍गुरिए नाइ बाइबलको साक्खाले किताबपालि ठेसिदु थादु। त्यै थादुए, नि पावलको छेस्कोपालि पढैसिइदु बेरेङ का गोको माइदु, का छेस्कोपालि ओइ परमेस्वरए नाइ ठेसाकाइ प्रेरना लोङुदु छेस्को थादु। पावलए ठेहुदु का छेस्को रोमिपालिको लागि जुकुन माथा तर निको लागि ओइ थादु।

रोमिपालिकाइ

पावलको छेस्को

1

1 गाइ पावल, येसु ख्रिस्टको स्युन्डुरि, प्रेरित थासाकाइ उरौसिङादु ङा परमेस्वरको तो आप्राखामको लागि अलग चियासिङादु थाङादु।

2 का आप्राखाम परमेस्वरए हाबिङि नाइ उस्तेको अगमवक्तापालिङि उल्फो दोमाङङा बर्ति लोङुले नाहुदु थ्यो।

3 का आप्राखाम निको परमेस्वरको चाको सुचिते थादु, तो माङ अनुसार दाउदको खलकङि निʔदु थादु।

4 तो उल्फो लुङ्‍गुरिको बुताते सियोङ्दुपालिङि रोलाङ्ताले परमेस्वरको चा ठहरैसिन। तो येसु ख्रिस्ट निको प्रभु थादु।

5 तोको नामेको खातिर बिस्वासङि केल्दु बक्‍के पालना साक्खाले डातिपालिको आन्तारेङङा केल्साकाइ निए तोङि अनुग्रह ङा प्रेरितको जेत खालाम्वाले नावादु।

6 निङ ओइ तोबाङनामानामा येसु ख्रिस्टको मिपालि थासाकाइ उरौसिनिले होनिदु।

7 रोमङा होनिदु निङ साक्खाले, परमेस्वरए जेसिकेन्‍निदु मिपालि ङा उल्फो मिपालि थासाकाइ उरौसिनिले होनिदु:

निङकाइ परमेस्वर निको आपा ङा प्रभु येसु ख्रिस्टङि अनुग्रह ङा थेमथेम।

होहोइको प्रार्थना

8 साक्खालेङि हाबि, गे गाइको परमेस्वरकाइ येसु ख्रिस्टको नामेते निङ साक्खालेको लागि होहोइ पिहुन्दु, हाराकाइभुन्या निङको बिस्वासको खाम साक्खाले अन्तर्मादाते भरि प्रचार थाले होदु।

9 गे साक्खाले डिलाङि परमेस्वरको चाको आप्राखाम चिनासाइते तोको सेवा लोङुन्दु, त्याङ गे निङकाइ मालो मायाताङाकि तर साक्खाले इस्याङङा निङको लागि प्रार्थना लोङुन्ले नाहुन्दु। तोको गुवा गुरि परमेस्वर उस्ते नाइ निदु।

10 कुन्दुओइ पाराए परमेस्वरको आलिङि गाइ निङकोते केल्को एनिङा ङाते गे तोकाइ प्रार्थना लोङुन्ले नाहुन्दु।

11 हाराकाइभुन्या निङकाइ बलियो लोङ्साकाइ हानि आत्मिक बरदान पिʔको एथाङ्‍ङु ङाते गे निङकाइ आठ्‍ठे नाइ भेटाइसा आलिङाले होङादु।

12 इन्याङगरि गाइको बिस्वासए निङकाइ ङा निङको बिस्वासए गाइकाइ निथे-निथेङा बुता एमिलाया ङाते गाइ आलिङादु।

13 गाइको हु-बुबुपालि, निङकाइ था एथा ङाते गाइ आलिङादु, गे बेगाले डातिपालिको आन्तारेङङा से खालामुन्दु ओनि निङको आन्तारेङङा ओइ से खालाम्को एथाङ्‍ङु ङाते निङकोते केल्सा आहे खेपका चालिसिङान। तर गाइ नाʔलेकाओइ केल्को मानिताङाकि।

14 सभ्य ङा बेगाले असभ्य डाति, सर्सि नियोङ्दुपालि ङा सर्सि मानियोङ्दुपालि साक्खालेको लागि गाइ रिनि थाङादु।

15 त्यैथाताले थाङुन्दुतेका निङ रोमङा होनिदुपालिकाइ ओइ आप्राखाम चिनासाइसा गाइ चोइकाङाले होङादु।

आप्राखामको बुता

16 आप्राखाम चिनासाइसा गाइ माआङाल, हाराकाइभुन्या बिस्वास लोङ्‍योङ्दु साक्खालेको मुक्तिको लागि का परमेस्वरको बुता थादु, हाबि यहुदिपालिको लागि त्याङ बेगाले डातिपालिको लागि ओइ।

17 हाराकाइभुन्या परमेस्वरए मिपालिकाइ उस्तेको तागोते कुनिगरि धर्मि नाहुदु ङासिदु खाम आप्राखामए चिखेतुदु। का गुरि हाबिङि लिबितेका बिस्वासङि नाइ थादु। दोमाङङा का ओनि ठेसिले होदु, “धर्मि मिगुरि बिस्वासङि नाइ मोदु।”

मिपालिच्युरिते परमेस्वरको क्रोध

18 परमेस्वरको क्रोध तो मिपालिको साक्खाले लुप ङा राकाषेचाको विरुद्ध साङ्‍राड्‍डेङि चिखेत्सिले होदु, तोबाङए छ्‍यातकाइ तोबाङको अधर्मए तेल्ते नायोङ्‍दु।

19 परमेस्वरको सुचिते गोको इथान्सा खामपालि निङकाइ पर्खट्‍टै था निनिदु, हाराकाइभुन्या परमेस्वरए तोबाङकाइ तो खाम चिखेत्ते नाहुदु।

20 परमेस्वरको निको नाइ माइथान्सा गुन, अर्थात् तोको कुतालेओइ माताप्दु बुता ङा इस्वरिय स्वभाव अन्तर्मादाते दोइकासिदुङि नाइ खेमुदु थोपालिते इचिनिस्ले होदु। त्यैथादुए तोबाङकाइ हाराओइ बाहाना माहो।

21 हाराकाइभुन्या परमेस्वरकाइ ङोसायोङ्तोले ओइ तोबाङए तोकाइ पिको थाङ्सा बेद मापियोङ्नो त्याङ होहोइ ओइ मापियोङ्नो, तर तोबाङ उस्तेबाङको आलिते हारा जेतको ओइ मानियोङान, त्याङ तोबाङको गोङाचा लोङ्से झुन उखिङछोछोए क्लेङान।

22 सर्सि होदु ङाते यास्योङ्ले ओइ तोबाङ गोङा नाइ थायोङान,

23 त्याङ तोबाङए नासिते हेन्छा मि, डाङ्‍गालेपालि, रिदाकपालि ङा षेपेत्सियोङ्दु रिदाकपालिको मुर्तिको रुबानामा कुताले ओइ मानासिदु परमेस्वरको महिमा साटायोङ्नो।

24 यैथादुए परमेस्वरए तोबाङकाइ तोबाङको डिलाए चाहायोङ्दु आङालकोफान्दु खामपालिङा तोर्ताते पिहुनो, त्याङ तोबाङ दिकाए बेगालेनामा आङालकोफान्दु जेत लोङ्‍योङ्नो।

25 तोबाङए परमेस्वरको छ्‍यातकाइ माछ्‍यातनामा साटायोङ्तोले दोइकाहुदु परमेस्वरकाइ वार्योङ्तोले बरु दोइकासिदु थोपालिकाइ पुडासा ङा सेवा लोङ्सा लागाइसियोङान। तो परमेस्वरकाइ नाइ सदासर्वदा प्रसंसा एथा।

26 यैथादुए परमेस्वरए तोबाङकाइ आङालकोफान्दु उरासाचा जेत लोङ्साकाइ तोर्ताहुनो। तोबाङको चामाइचापालिए उस्तेबाङको लावाकाइ वार्ते चामाइचा-चामाइचा आमिते आङालकोफान्दु जेत लोङ्सा लागाइसियोङान।

27 तोओनि नाइ लावापालिए ओइ उस्ते-उस्तेबाङको उमापालिनामा लोङ्सा व्यवहार मालोङ्‍योङ्तोले दिका बेगालेनामा आजिर्कोफान्दु आलिए ज्योʔते चाहुचापालिए चाहुचापालिनामा आङालकोफान्दु जेत लोङ्‍योङ्नो। त्याङ तोबाङए लोङ्‍योङ्दु राकाषे जेत ओनि दन्ड खालाम्योङ्नो।

28 इन्याङगरि तोबाङए परमेस्वरकाइ मान्यता पिसा माआलियोङ्दुए परमेस्वरए तोबाङकाइ भ्रस्ट सादेको अबस्थालाङा माआप्रादु आचरणको लागि तोर्ताहुनो।

29 तोबाङ साक्खाले किसिमको बदमासि, राकाषेचा, कोरोते ङा इर्स्याए क्लेङ्‍योङ्ले होयोङ्दु। तोबाङ डाण, मि सात्छा, किडिकिङास, छल ङा बदख्वाइँए क्लेङ्‍योङ्दु, त्याङ तोबाङ दिकाए बेगालेको खाम जुकुन लोङ्ते होसा,

30 त्याङ बेगालेको निन्दा लोङ्सा, परमेस्वरकाइ आजिर्सा, ढिट, अहङ्‍कारि, अभिमानि, राकाषे खामपालि दाङ्ते चावासा, आमा आपाको बक्‍के मामानाइसा,

31 गोङा, बिस्वासघाति, दया मानिदु ङा बेगालेकाइ खोरि पिसा थायोङ्दु।

32 काओनि जेत लोङ्‍योङ्दुपालि सिसाको योग्य थायोङ्दु ङाते परमेस्वरको धार्मिक-विदान साइ-साइओइ तोबाङए काओनि जेत लोङ्ते चावायोङ्दु। त्यति जुकुन माथा, तर काओनि जेत लोङ्‍योङ्दुपालिकाइ उत्साह ओइ पियोङ्दु।

परमेस्वरको धार्मिक निया

2

1 यैथादुए ए नोम्‍बोकाइ गाल्प्या लागाइनादु मि, नाङ सुओइ थानाले ओइ नाङकाइ हाराओइ बाहाना माहो, हाराकाइभुन्या बेगालेको निया लोङ्नुदु खामते नाङथे ओइ गाल्प्या ठहरैसिनादु, हाराकाइभुन्या नाङ गाल्प्या लागाइनादुए ओइ त्यै जेत लोङुनादु।

2 काओनि जेत लोङ्‍योङ्दुपालि च्युरिते परमेस्वरको निसाफ ठिकनामा थादु ङाते नि साइदु।

3 ए मि, नाङए का ओनि जेत लोङ्‍योङ्दुपालिकाइ गाल्प्या ठहरैनादु, त्याङ नाङथे ओइ त्यै जेत लोङुनानन्या हारा परमेस्वरको निसाफङि प्‍णोत्ङादु ङाते नाङ आलिनादु?

4 अथवा परमेस्वरको कृपाए नाङकाइ ख्रोइबुरुते डोर्‍याइनादु ङाते था मासाइते, हारा नाङए तोको दया, सहनसिलता ङा धिरोको वालछ्‍यालचाकाइ तुत्छ चालिसिनादु?

5 तर परमेस्वरको धार्मिक निसाफ प्रकट थासा तो क्रोधको इस्याङको लागि नाङथेको कठोर ङा ख्रोइबुरु मायासिनादु लोङ्सेए गर्दा नाङए नाङथेको लागि क्रोध मुम्ते नाहुनादु।

6 हाराकाइभुन्या परमेस्वरए साक्खाले मिपालिकाइ तोबाङको जेत अनुसार इनाम पिहुदु।

7 धिरोनामा आप्रा जेत लोङ-लोङ्ते महिमा, बेद ङा मानासिसा लेक दाङ्‍योङ्दुपालिकाइ गुरि परमेस्वरए कुतालेओइ मासिसा लेक पिहुदु।

8 तर उस्तेको लागि जुकुन चालिसिसा, छ्‍यात पालना मालोङ्‍योङ्दु ङा राकाषेचाते चावायोङ्दुपालिकाइ गुरि परमेस्वरए उस्तेको रागेए निया लोङुदु।

9 माआप्रादु जेत लोङ्‍योङ्दु हरेक मिपालिच्युरिते सङ्‍कस्ट ङा आपद केल्दु, हाबि यहुदिच्युरिते त्याङ गुरि बेगाले डातिपालिच्युरिते।

10 तर आप्रा जेत लोङ्‍योङ्दु हरेकए, साक्खालेङि हाबि यहुदिए त्याङ बेगाले डातिए ओइ, गौरव ङा इज्जत ङा थेमथेम खालामुदु।

11 हाराकाइभुन्या परमेस्वरए पक्छेपात मालोङ।

12 राजगालबिना लुप लोङ्ते नायोङ्दु साक्खाले मिपालि राजगालबिना नाइ नासियोङ्दु, त्याङ राजगालते होʔते ओइ लुप लोङ्‍योङ्दुपालिको निया राजगालङिनि नाइ थादु।

13 हाराकाइभुन्या राजगाल नासायोङ्दुपालि परमेस्वरको तागोते धर्मि माठहरैसियोङ, तर राजगाल पालना लोङ्‍योङ्दुपालि धर्मि ठहरैसियोङ्दु।

14 राजगाल माहोदु बेगाले डातिपालिए स्वभावैए राजगालओनि जेत लोङ्‍योङ्नोन्या तोबाङको राजगाल माहोलेओइ तोबाङ उस्तेबाङको लागि उस्तेबाङ नाइ राजगाल थायोङ्दु।

15 राजगालए ङाहुदु खामपालि उस्तेबाङको लोङ्सेङा ठेसिदु तोबाङए चिखेत्योङ्दु, त्याङ तोबाङको छ्‍यानए ओइ गुवा पिहुदु। तोबाङको आलिपालिए उस्तेबाङकाइ हानि स्याङङा गाल्प्या लागायोङ्दु ङा हानि स्याङङा तोबाङको जेत आप्रा निदु ङाते यास्योङ्दु।

16 गे प्रचार लोङुन्दु आप्राखाम ओनि येसु ख्रिस्टङि परमेस्वरए मिपालिको लिङ्‍गोरेको खामको निया लोङुदु इस्याङङा का याथादु।

यहुदिपालि ङा राजगाल

17 तर नाङए नाङथेकाइ यहुदि थाङादु ङाते ङाहुनादु त्याङ राजगालते भर पाराइनादु, त्याङ परमेस्वरकाइ ङोसायुन्दु ङाते खाबा तुन्छिनादु।

18 परमेस्वरको आलि नाङ साइनादु, त्याङ साक्खालेङि आप्रा खाम हारा तो राजगालङि चिठेन्सिनाले होनादु।

19 त्याङ नाङकाइ का निस्चित निनादु, नाङ गुरि सोमकानाको अगुवा थानादु, त्याङ उखिङछोछोङा होयोङ्दुपालिको लागि आथाङ थानादु।

20 नाङए गोङापालिकाइ सुधाराइसा ङा अपरिपक्वपालिकाइ सिक्छ्‍या पिको थाङुन्दु ङाते आलिनादु, हाराकाइभुन्या राजगालए नाइ नाङकाइ साक्खाले सर्सि ङा छोत पिसिले होदु ङाते ङाहुनादु।

21 इन्याङगरि नाङए नोम्बोकाइ चिठेनुनानन्‍या हारा नाङथेगुरि माचिठेन्सि? नाङ नाङथे खुइसाको विरुद्धते प्रचार लोङुनादु, तर हारा नाङथेगुरि खुयुनादु?

22 नाङ नाङथेए गुरि मान्द्रेसिङ मायासिने ङाते ङाहुनादु, तर हारा नाङथे गुरि मान्द्रेसिङ लोङुनादु? नाङ नाङथे मुर्तिपालि आर्जिनादु, तर हारा नाङथेए गुरि मन्दिरपालिङि सामानपालि खुयुनादु?

23 नाङ राजगालङा होङादु ङाते खाबा तुन्सिनादु, तर राजगालकाइ उर्लाङ लोङ्‍तुनाले परमेस्वरको माबेद लोङुनादु।

24 हाराकाइभुन्या दोमाङङा ठेसिले होदु, “बेगाले डातिपालिको आन्तारेङङा निङङि परमेस्वरको नामेको निन्दा थाले होदु।”

25 राजगाल मानाइनानन्या बे खतनाङि छ्‍यात नाइ लाभ थादु, तर राजगाल मामानाइनानन्या बे नाङको खतना बेखतना थादु।

26 माङते खतना माथायोङ्दु बेगाले डातिपालिए राजगालको धार्मिक-विधान पालना लोङ्‍योङ्नोन्या, हारा तो बेखतना थादुओनि नाइ माथा रा?

27 माङते खतना माथायोङ्ले ओइ राजगाल गुरि पालना लोङ्‍योङ्दु बेगाले डातिपालिए, ठेसिदु राजगाल होदु ङा खतना ओइ थानिदु निङ राजगाल पालना मालोङ्नुदु युहुदिपालिकाइ गाल्प्या ठहरैनिदु।

28 चिखेत्सिसाको लागि जुकुन यहुदि थादु गुरि छ्‍यात यहुदि माथा, तोओनि नाइ छ्‍यात खतना ओइ प्रिङबासाको ङा माङको खाम माथा।

29 छ्‍यात यहुदिगुरि लोङ्सेङि नाइ यहुदि थादु, त्याङ छ्‍यात खतनागुरि लोङ्सेको खाम थादु, का परमेस्वरको लुङ्‍गुरिङि थादु, ठेसिदु राजगालङि माथा। काओनि मिको प्रसंसा मिपालिङि माथा, तर परमेस्वरङि थादु।

3

1 तुनि थाहानन्या यहुदिकाइ हारा फाइदा निदु त्याङ? अथवा खतना थादुते हारा फाइदा?

2 साक्खाले प्रकारए काङा आहे फाइदा होदु। साक्खालेङि हाबि बे परमेस्वरको वाखे यहुदिपालिकाइ सोम्प्याइसिथ्यो।

3 यदि निङङा हानिए बिस्वास मालोङ्‍योङ्नोन्या हारा थाहान त्याङ? हारा निङको अबिस्वासए परमेस्वरको बिस्वासयोग्यताकाइ रद्द लोङुदु रा?

4 तुन्या एमाथा, परमेस्वर छ्‍यात ङा साक्खाले मिपालि माछ्‍यात एठहरैसियोङा। दोमाङङा काओनि ठेसिले होदु,

“नाङए चिज्याङ्नादु वाखेङा नाङ ठिक ठहरैनादु,

त्याङ निया लोङ्नादु बेरेङ नाङए तेहुनादु।”

5 तर निको अधर्मि जेतए परमेस्वर धार्मिक थादु ङाते चिखेतुनोन्या निए हारा ङासा? हारा परमेस्वरको क्रोध निच्युरिते पाराइदु बेरेङ तोए अन्याय लोङुदु? (गे मिए ओनि वाखे-मावाखे लोङुन्दु)।

6 कुतालेओइ माथा, तुन्या थाहानन्या परमेस्वरए अन्तर्मादातेको निया कुनि लोङ्‍को थाङुदुथ्यो रा?

7 गाइको माछ्‍यातए परमेस्वरको छ्‍यातकाइ बढैतोले तोको झुन आहे महिमा थाहानन्या गाइ हाराकाइ लुपि ओनि नियाङा पाराइङाले होङादु त्याङ?

8 तुनि थाहानन्या आप्रा एथा ङाते माआप्रा हाराकाइ मालोङ्सा त्याङ? हानि मिपालिए निए तोओनि नाइ ङावादु ङाते निकाइ निन्दापुर्न गाल्प्या लागाइदु। का ओनि गाल्प्या लागाइदु मिकाइ उचित सजाय थादु।

धर्मि सुओइ माहो

9 तुन्या थाहानन्या हारा नि यहुदिपालि अझै आप्रा निकिदु त्याङ? कुनिगरि ओइ मानि! हाराकाइभुन्या यहुदि ङा बेगालेडातिपालिको साक्खाले मिपालि लुपको बसङा होयोङ्दु ङाते गे गाल्प्या लागाइको दुम्ते नाहुन्दु।

10 दोमाङङा काओनि ठेसिले होदु,

“धर्मि सुओइ माहो, दिका ओइ माहो,

11 गोसा मि सुओइ माहो,

परमेस्वरकाइ दाङ्सा मि सुओइ माहो।

12 तोबाङ साक्खाले बरलैसियोङ्‍ले होयोङ्दु,

तोबाङ साक्खाले जेत मालागाइसा थायोङ्ले होयोङ्दु।

सुएओइ आप्रा मालोङ्‍योङ, आप्रा लोङ्सा दिक्‍का ओइ माहो।”

13 “तोबाङको ओङ्‍गोल मालुपसिदु मोसानि राङओनि निदु,

तोबाङए उस्तेबाङको चिलेए छलको खाम लोङ्‍योङ्दु।”

“रुलको निरेङ तोबाङको लिपिनते होदु।”

14 “तोबाङको उगो षाम्पे ङा आवादु खामए क्लेङ्ले होदु।”

15 “तोबाङको कोन्टे मि सात्छाकाइ छिटो थादु।

16 तोबाङ यायोङ्दु उलामपालिङा नासिसा ङा खोरि पिसा थोपालि वार्तायोङ्दु,

17 त्याङ थेमथेमको उलाम तोबाङए ङोसाइते मानायोङ।”

18 “तोबाङको मेसेको तागोते परमेस्वरको आरि माहो।”

19 नान नि साइदु, राजगालए यासिदु खाम राजगालको पोलेङा होयोङ्दुपालिकाइ नाइ यासिदु, इन्या थादुए साक्खाले उगो सुमाक्‍का थायोङ्दु, त्याङ अन्तर्मादातेको साक्खाले मिपालि परमेस्वरको हाबि गाल्प्या थायोङ्दु।

20 यैथादुए राजगाल पालना लोङ्‍ते सुओइ मि परमेस्वरको मेसेते धर्मि माठहरैसियोङ, हाराकाइभुन्या मिपालि लुपि थायोङ्दु खाम राजगालए नाइ चिखेतुदु।

परमेस्वरको हाबि नि कुनि धर्मि थासा

21 तर नान बे राजगालबिना नाइ परमेस्वरए मिकाइ उस्तेको तागोते कुनिगरि धर्मि ठहरैदु ङासिदु खाम चिखेत्सिले होदु। तोको नाइ छ्‍यातखाम राजगाल ङा अगमवक्तापालिए पियोङ्ले नायोङ्दु।

22 येसु ख्रिस्टङा बिस्वास लोङ्‍योङ्दु साक्खालेच्युरिते परमेस्वरको धार्मिकता बिस्वासङि चिखेत्सिले होदु, हाराकाइभुन्या तोए सुकाइओइ पक्छेपात मालोङ।

23 साक्खालेए लुप लोङ्‍योङ्ले नायोङ्दु, त्याङ परमेस्वरको महिमाङि अलम्था थायोङ्ले होयोङ्दु।

24 तर परमेस्वरको अनुग्रहको वरदानए ख्रिस्ट येसुङा होदु उद्धारङि तोबाङ सित्थिन्ते धर्मि ठहरैसियोङ्‍ले होयोङ्दु।

25 परमेस्वरए ख्रिस्टकाइ तोको चाइङि निको लागि लुप गोनिगोमको पर्ति थासाकाइ पिहुनो, तो लुप गोनिगोम गुरि बिस्वासङि ग्रहन लोङ्‍को माइदु। का जेत परमेस्वरए उस्तेको धार्मिकता चिखेत्साकाइ लोङुनो, हाराकाइभुन्या उस्तेको धिरोचाते हाबि नाइ लुप लोङ्‍योङ्दुपालिकाइ परमेस्वरए दन्ड मापिहुनो।

26 परमेस्वर उस्ते नाइ धर्मि थादु त्याङ येसुते बिस्वास नायोङ्‍दुपालिकाइ तोए धर्मि ठहरैदु ङासिदु खामको प्रमान पिसाकाइ तोए नालेको स्याङङा का लोङुनो।

27 नान निको खाबातुन कुता याहान? तोको बे ठाइ नाइ माहो। हारा निए राजगाल पालना लोङ्तावाले का ओनि थादु त्याङ? कुनिगरि ओइ माथा। का बे ख्रिस्टङा बिस्वास लोङ्तावाले जुकुन थादु।

28 यैथाताले राजगालको जेतपालि मामानाइमारा बिस्वासङि मि परमेस्वरको हाबि धर्मि ठहरैयोङ्दु ङाते निए निवादु।

29 हारा परमेस्वर यहुदिपालिको जुकुन परमेस्वर थादु रा? हारा तो बेगाले डातिको परमेस्वर माथा? तो बेगाले डातिपालिको ओइ परमेस्वर थादु।

30 हाराकाइभुन्या परमेस्वर दिका जुकुन होदु। तोए खतना यास्योङ्दुकाइ तोबाङको बिस्वासको आधारते ङा खतना माथायोङ्दुकाइ त्यै बिस्वासङि नाइ धर्मि ठहरैदु।

31 त्याङ हारा निए यै बिस्वासङि राजगालकाइ रद्द लोङ्सा? कुनि ओइ मालोङ! बरु निए बे राजगालकाइ झुन पालना पो लोङ्वादु।

अब्राहाम बिस्वासङि धर्मि ठहरैसिन

4

1 नान, माङअनुसारको निको च्याब्ज्यु अब्राहामको सुचिते निए हारा ङाङि त्याङ?

2 यदि अब्राहाम जेतङिनि धर्मि ठहरैसिका बे तोकाइ खाबा तुन्छिसा ठाइ थादु थ्यो, तर परमेस्वरको हाबि बे खाबा तुन्सिसा ठाइ नाइ माहोथ्यो।

3 हाराकाइभुन्या दोमाङङा काओनि ठेसिले होदु, “तोए परमेस्वरच्युरिते बिस्वास लोङुनो त्याङ का तोको लागि धार्मिकताते तिमान।”

4 नान जेत लोङ्दुए खालामुदु निम्‍या गुरि तेन माथा, तर तो बे तोए खालाम्सा हक थादु।

5 सुओइ मिए जेत लोङ्दुए माथा, तर गाल्प्या मिकाइ मागाल्‍प्‍या लोङ्सा परमेस्वरच्युरिते भरोसा नाहुदुए परमेस्वरको हाबि धर्मि थादु।

6 परमेस्वरए जेतबिना नाइ धर्मि लोङुदु मिए खालाम्सा डुडुको सुचिते दाउदए इन्या यासिदु,

7 “अपराध गोनिगोम्सिले होदु मिपालि,

त्याङ उस्तेबाङको लुपपालि बुसिले होदु मिपालिए

हानि डुडु खालाम्योङ्दु।

8 लुपको लेखा परमप्रभुए माकाइदु

मिए डुडु खालामुदु।”

9 हारा का डुडु राजगाल ओनि खतना थायोङ्दुपालिको लागि जुकुन थादु, अथवा खतना माथायोङ्दुपालिको लागि ओइ थादु? अब्राहामको लागि बे तोको बिस्वास नाइ धार्मिकताते तिमान ङाते निए ङावादु।

10 त्याङ कुन्दु इस्याङङा अब्राहाम धार्मिकताते तिमान? तोको खतना थासा भुन्दा हाबि रा लिबि? खतना थासा भुन्दा लिबि माथा, तर हाबि नाइ अब्राहाम धार्मिकताङा तिम्सिथ्यो।

11 खतना माथा नाइ बिस्वासङि खालाम्सा धार्मिकताको डोरेको रुपते तोए खतना खालामुले नाहुदु थ्यो। खतना माथानाइ बिस्वास लोङ्‍ते धर्मि तिम्सियोङ्दु साक्खालेको तो आपा एथा ङासिदु उद्देस्यए का थाहान।

12 अब्राहाम तो खतना थायोङ्दुपालिको ओइ आपा थादु। तोबाङको खतना थादु जुकुन माथा, तर तोबाङए बिस्वासको त्यै नमुनाकाइ पोयोङ्दु। तो बिस्वास गुरि खतना थासा भुन्दा हाबि निको आपा अब्राहामनामा होदुथ्यो।

परमेस्वरको बर्ति बिस्वासङि गोको थाङ्वादु

13 अन्तर्मादातेको उत्तराधिकारि थासाकाइ अब्राहाम ङा तोको खलककाइ पिसिदु बर्ति राजगालङि केल्दु माथा, तर बिस्वासको धार्मिकताङि केल्दु थादु।

14 यदि राजगाल पालना लोङ्‍योङ्दुपालि जुकुन हकवाला थायोङानन्या बे बिस्वास रद्द ङा बर्ति बिर्थाइको थादु।

15 हाराकाइभुन्या राजगालए क्रोध राहुदु, तर राजगाल माहोदु ठाइङा अपराध ओइ माथा।

16 त्यैथादुए बर्ति बिस्वासङि इखालाम्दु। का बर्ति परमेस्वरको अनुग्रहच्युरिते भर पाराइते अब्राहामको साक्खाले खलकपालिको लागि पक्‍का लोङ्सिदु। का बर्ति राजगाल मानायोङ्दुपालिको लागि जुकुन माथा तर अब्राहामको ओनि बिस्वास लोङ्‍योङ्दुपालि साक्खालेको लागि थादु, हाराकाइभुन्या अब्राहाम नि साक्खालेको आपा थादु।

17 दोमाङङा काओनि ठेसिले होदु, “गे नाङकाइ आहे डातिपालिको आपा लोङ्नाङाले नानाङादु।” अब्राहामए बिस्वास लोङुदु परमेस्वरको मेसेते तो नि साक्खालेको आपा थाहान। हाराकाइभुन्या अब्राहामए सियोङ्दुपालिकाइ लेक पिहुदु ङा होनाइ माहोदु थोपालिकाइ नाका लोङ्ते सृस्टि लोङुदु परमेस्वरच्युरिते बिस्वास लोङुनो।

18 “नाङको खलक ओइ काओनि नाइ तिम्को माइथान्सा गरि आहे थायोङ्दु” ङाते परमेस्वरए यासिदु ओनि, आसेसा नाइ माइथान्दु बेरेङ ओइ अब्राहामए आसेतोले बिस्वास लोङुनो, त्याङ इन्याङगरि तो आहे डातिको आपा थाहान।

19 टिपुरिका दाङ यालेत्छा सोदु अब्राहाम उस्तेको सिसासोदु माङ तथा उमा साराको मुजा बाझो थादु नितोले ओइ बिस्वासते रुनुरुनु माथाहान।

20 परमेस्वरए लोङुदु बर्तिते तोए हाराओइ सङ्‍का मालोङुनो, तर उस्तेको बिस्वासते दर्बिलो थाते तोए परमेस्वरको महिमा लोङुनो।

21 बर्ति लोङुदु खाम परमेस्वरए याचिगापुदु ङाते अब्राहामकाइ पुरा बिस्वास थ्यो।

22 यैथादुए ओइ तोको बिस्वास “तोको लागि धार्मिकताते तिमान।”

23 “धार्मिकताते तिमान” ङासिदु का वाखे तोको लागि जुकुन ठेसिदु माथा,

24 तर निको लागि ओइ थादु। निए निको प्रभु येसुकाइ सियोङ्दुपालिङि चिमोहुदु परमेस्वरच्युरिते बिस्वास लोङ्वादु, का निको लागि ओइ धार्मिकताते तिम्सिदु।

25 येसु निको अपराधपालिको लागि चिसात्सिन, त्याङ निकाइ धर्मि लोङ्साकाइ चिमोसिन।

थेमथेम ङा आस्ताङ

5

1 यैथादुए नि बिस्वासङि परमेस्वरको हाबि धर्मि ठहरैसिताइले निको प्रभु येसु ख्रिस्टङि परमेस्वरनामा निको मिलाप थाले होदु।

2 येसुङा बिस्वास लोङ्वादु कारनए निए तोङि का अनुग्रहङा बिसा खालाम्वाले नावादु। का अनुग्रहङा नि थेङिले होकिदु, त्याङ परमेस्वरको महिमाङा सहभागि थासा आसेङा नि ताङिदु।

3 यति जुकुन माथा, तर सङ्‍कस्टए निङा सहैसिसा बुता चिणाङुदु ङाते साइताइले नि निथेको सङ्‍कस्टङा ताङिदु,

4 सहैसिसा बुताए चरित्र, त्याङ चरित्रए आसे चिणाङुदु।

5 का आसेए निकाइ निरासते माहेन, हाराकाइभुन्या परमेस्वरए निकाइ उल्फो लुङ्‍गुरिङि पिइदु तोको जेसिकेन निको डिलाङा नातेपिते नाइदु।

6 हाराकाइभुन्या नि रुनुरुनु थाइदु बेरेङ नाइ ख्रिस्ट अधर्मिपालिको लागि ठिक स्याङङा सिह्‍यान।

7 धार्मिक मिको लागि सिसा मि खालाम्सा गाह्रो थाङुन, तर आप्रा मिको लागि सुएओइ सिसा आँट ओइ लोङ ओइ लोङ्‍ङु।

8 तर नि लुपि थाइदु बेरेङ नाइ ख्रिस्ट निको लागि सिह्‍यान ङाते परमेस्वरए निको लागि उस्तेको जेसिकेन काते नाइ चिखेतिन।

9 यैथादुए ख्रिस्टको चाइङि नि धर्मि ठहरैसिइदुए झुन हानि आहे ख्रिस्टङिनि नि परमेस्वरको क्रोधङि चिमोसिइदु।

10 हाराकाइभुन्या नि परमेस्वरको सत्‍तुर थाइदु बेरेङ नाइ तोको चा निको लागि सिदुए परमेस्वरनामा निको मिलाप थाहानन्या नान झुन हानि आहे तोनामा मिलाप थाइदुए ख्रिस्टको लेकङि नि चिमोसिइदु।

11 यति जुकुन माथा, तर निको प्रभु येसु ख्रिस्टङिनि परमेस्वरङा नि ताङिले ओइ होकिदु, येसुङि नान निए परमेस्वरनामा मिलाप यासिसा खालाम्वाले नावादु।

आदम ङा ख्रिस्ट

12 दिका मि आदमङि अन्तर्मादातेङा लुप केलान, त्याङ लुपङि मृत्यु। इन्याङगरि नाइ साक्खाले मिपालिए लुप लोङ्‍योङ्दुए साक्खालेङा मृत्यु फेलान।

13 परमेस्वरए राजगाल पिसाभुन्दा हाबि अन्तर्मादातेङा लुप होदुथ्यो, तर राजगाल माहोदु ठाइङा लुपको लेखा ओइ माथा।

14 तर ओइ आदमङि तिबि मोसाको स्याङतेका मिपालिच्युरिते मृत्युए राड्‍डे लोङुनो। तोबाङए आदमए ओनि बक्‍के मामानाइते लुप मालोङ्‍योङ्ले ओइ इन्या याथाहान। तो आदम गुरि लिबि युसासोदु ख्रिस्टको रुबा थ्यो।

15 सित्थिनको बरदान ङा तो अपराधङा हाराओइ समानता माहो। हाराकाइभुन्या दिका मिको अपराधए गर्दा आहे मिपालि सियोङ्‍ङानन्या बे झुन हानि आहे परमेस्वरको अनुग्रह ङा दिका मिको, अर्थात् येसु ख्रिस्टङि युदु सित्थिनको वरदान आहे मिपालिको लागि वाल्छ्‍याल थाहान।

16 परमेस्वरको सित्थिनको वरदान गुरि तो दिका मिको लुपको से ओनि माथा। हाराकाइभुन्या दिगोरे लुपए दन्डको बक्‍के राहुनो। तर आहे लुपपालि लोङुले ओइ परमेस्वरको सित्थिनको वरदानए तोको खेर्ते निकाइ मागाल्‍प्‍या लोङिदु।

17 दिका मिको अपराधए गर्दा त्यै मिको कारनए आहे मिपालिच्युरिते मृत्युए राड्‍डे लोङुनो। तर दिका मि, येसु ख्रिस्टए लोङुदु जेतङि झुन हानि महान से राहुनो! परमेस्वरको वाल्छ्‍याल अनुग्रह ङा धार्मिकताको सित्थिनको वरदान खालाम्योङ्दुपालिए दिका मि येसु ख्रिस्टङिनि लेकङा राड्‍डे लोङ्‍योङ्दु।

18 यैथादुए दिका मिको लुपए साक्खाले मिपालिए दन्ड खालाम्सा थाहान, काओनि नाइ दिका मिको धार्मिकताको जेतए साक्खाले मिपालिको लागि परमेस्वरको तागोते धर्मि थाते लेक खालाम्सा थाहान।

19 हाराकाइभुन्या दिका मिए बक्‍के मामानाइदुए आहे मिपालि लुपि थायोङान, तोओनि नाइ दिका मिए बक्‍के मानाइदुए आहे मिपालि परमेस्वरको तागोते धर्मि थायोङ्दु।

20 राजगाल युवान त्याङ अपराध ओइ आहे थाचायाहान, तर लुप आहे थाचायादु बेरेङ अनुग्रह ओइ झुन आहे थाचायाहान।

21 तो कालेको लुपए मृत्‍युङिनि राड्‍डे लोङ्दुओनि नाले परमेस्वरको अनुग्रहए राड्‍डे लोङुले नाहुदु। यै अनुग्रहए निकाइ परमेस्वरको हाबि धर्मि ठहरैते निको प्रभु येसु ख्रिस्टङिनि कुतालेओइ मासिसा लेक पिते नाइदु।

लुपए सातिदु, ख्रिस्टए चिमोइदु

6

1 नान निए हारा ङाङि? हारा अनुग्रह वाल्छ्‍याल एथा ङाते निए लुप लोङ्ते होʔसा त्याङ?

2 तोओनि एमाथा! नि लुपको लागि सिको दुमिन, नान कुनिगरि नि झुन लुपते नाइ मोसा?

3 हारा निङ मासाइ नि जतिए ख्रिस्ट येसुङा बप्‍तिस्मा काइवाथ्यो, तोको नाइ मृत्युते बप्‍तिस्मा काइवाले नावाथ्यो?

4 यैथादुए बप्‍तिस्माङि नि मृत्युते तोनामा नाइ ठुम्सिइन। परमेस्वर आपाको महिमाङि ख्रिस्ट सियोङ्दुपालिङि चिमोसिन, तोओनि नाइ नि ओइ नाका लेकको उलामते चावाको।

5 यदि येसुको मृत्युते नि तोनामा नाइ दिग्गोरे थाइले होकिनन्या तो चिरोलाङ्‍‍सिदु बेरेङ ओइ नि तोनामा नाइ दिग्गोरे थाइदु।

6 नि साइदु, निको खारु लुपि माङ ख्रिस्टनामा क्रुसते ख्वावान, तोओनि थादुए निको लुपि होदु माङ नासिदु, त्याङ नानङितिबि नि लुपको स्युन्डुरि माथा।

7 हाराकाइभुन्या सिदु मि लुपङि मुक्त थाले होदु।

8 यदि नि ख्रिस्टनामा सिइले होकिनन्या तोनामा नाइ मोइदु ङाते बिस्वास लोङ्वादु।

9 ख्रिस्ट सियोङ्दुपालिङि मोताले फिरिओइ मासि ङाते नि साइदु। नानङिनि तोच्युरिते मृत्युए राड्‍डे मालोङ।

10 तो सिदु बेरेङ लुपको बुताकाइ तेसाको लागि सधैँको लागि दिखेप सिह्‍यान। तर नान तो मोलेहोदु त्याङ तो परमेस्वरको लागि मोदु।

11 इन्याङगरि नाइ निङओइ निङथे-निङथेको लुपको लागि सिनिदु, तर ख्रिस्ट येसुङा परमेस्वरको लागि मोनिदु चालिसिने।

12 यैथादुए माङको आलि ओनि चावासा एमापाराया ङाते निङए सिते हेन्छा माङङा लुपकाइ राड्‍डे लोङ्‍को मापिनो।

13 निङथेको माङको आठअठिङ्‍गालपालिकाइ लुप लोङ्साको लागि राकाषेचाको हातहतियार माबनैनो। तर मृत्युङि लेकते केल्सिदु मिपालि ओनि निङथेकाइ परमेस्वरकोते पिओइ पिनो, त्याङ माङको आठअठिङ्‍गालपालिकाइ धार्मिकताको जेत लोङ्साकाइ परमेस्वरकोते सोम्प्यायो।

14 लुपए निङच्युरिते राड्‍डे लोङ्‍को माथाङ, हाराकाइभुन्या निङ राजगालको अधिनते माहो, तर अनुग्रहको अधिनते होनिदु।

धार्मिकताको टेरा

15 नान हारा त्याङ? हारा नि राजगालको अधिनङा माहो, तर अनुग्रहको अधिनते होकिदु ङाते लुप लोङ्सा त्याङ? का ओनि कुताले ओइ माथा।

16 सुकोओइ बक्‍के पालना लोङ्ते जेत लोङ्सा आलिनिनन्या तोको नाइ निङ टेरा थानिदु ङाते हारा निङ मासाइ? निङ लुपको टेरा थातिनिले सिको थाङ्‍‍निदु, अथवा बक्‍के पालना लोङ्ते परमेस्वरको टेरा थाते तोको तागोते धर्मि थाको थाङ्‍‍निदु।

17 निङ हाबि लुपको टेरा थ्यो तर नाले निङको डिलाङि नाइ परमेस्वरए चिठेन्‍निदु सिक्छ्‍या मानाइनिदु। काको लागि परमेस्वरकाइ होहोइ एथा।

18 निङ लुपङि मुक्त लोङ्‍‍सिते धार्मिकताको टेरा थानिले होनिदु।

19 निङङा होदु मानविय रुनुरुनुए गर्दा गाइ मिपालिए गोसा थाङ्‍योङ्दु खामते चिज्याङ्‍ङाले होङादु। हाराकाइभुन्या निङए दिखेप निङथेको आठअठिङ्‍गालपालिकाइ मासोचिचा लोङ्साको लागि ङा झुन आहे अपराधको लागि सोम्प्याइनुन, नान तुन्याङगरि नाइ उल्फो चियासिसाको लागि निङथेको आठअठिङ्‍गालपालिकाइ धार्मिकताको लागि सोम्प्याइनो।

20 निङ लुपको टेरा थानिदु कालेङा धार्मिकताङि फुक्‍कि थ्यो।

21 निङ नाले आङाल्‍निदु खामपालि लोङ्ते निङए हारा प्रतिफल खालाम्नुन? तो खामपालिको अन्त्य गुरि मृत्यु थादु।

22 नान निङ लुपङि मुक्त थातिनिले परमेस्वरको टेरा थानिले होनिदु, त्याङ निङए खालाम्सा प्रतिफलगुरि उल्फो थासा थादु, त्याङ तोको अन्त्यगुरि कुतालेओइ मासिसा लेक थादु।

23 हाराकाइभुन्या लुपको निम्‍या मृत्यु थादु, तर परमेस्वरको सित्थिनको वरदान ख्रिस्ट येसु निको प्रभुते कुतालेओइ मासिसा लेक थादु।

बोरेको उदाहरन

7

1 हु-बुबुपालि, गे का निङ राजगाल साइनिदुपालिकाइ ङानिङाले नानिङादु, मोयोङ्दुतेका जुकुन मिङा राजगालको जेत थादु का खाम निङकाइ था मानि रा?

2 उदाहरनको लागि, दिका बोरे थादु चामाइचा तोको लावा मोदुका उस्तेको लावानामा राजगालए छ्‍युहुदु, तर तोको लावा सिह्‍यानन्या तो बोरेको तो राजगालङि स्वतन्त्र थादु।

3 तुन्यागरि नाइ लावा हो-होओइ तो बेगाले चाहुचानामा होʔसा याहानन्या तोए मान्द्रेसिङको लुप लोङुदु ठहरैसिदु। तर लावा सिह्‍यानन्या चामाइचा तो राजगालङि मुक्त थादु, त्याङ बेगाले चाहुचानामा बोरे यासिनन्या ओइ मान्द्रेसिङको जेत लोङुदु माथा।

4 इन्याङगरि गाइको हु-बुबुपालि, निङओइ ख्रिस्टको माङङिनि राजगालको लेखि सिनिले होनिदु। काओनि थादु निङ बेगाले मि, अर्थात् सिदुङि रोलाङ्ताले स्रेदु ख्रिस्टनामा दि थाको थाङ्नुदु, त्याङ इन्याङगरि निए ओइ परमेस्वरको लागि से चिसेको थाङ्‍वादु।

5 नि दिखेप लुपि स्वभावको अधिनङा होकिले होकिथ्यो। तो कालेङा मृत्युको से चिसेसाकाइ राजगालए अधिनङा लोङुदु निको लुपि माआप्रादु आलिए निको आठअठिङ्‍गालपालिङा जेत लोङुथ्यो।

6 निकाइ खतकि लोङ्ते नाइदु राजगालको लागि सिताइले नि तोङिनि मुक्त थाइले होकिदु। नान नि खारु पाराए ठेसिदु राजगालको अधिनते होताइले माथा, तर उल्फो लुङ्‍गुरिको नाका लेकङा परमेस्वरको सेवा लोङ्‍को थाङ्‍वादु।

राजगाल ङा लुप

7 निए हारा ङासा त्याङ? राजगाल लुप थादु? कुनिगरि ओइ माथा! राजगाल माहोका गे लुप था मासाइथ्यो, हाराकाइभुन्या “नाङ आगाबेहोरि मायासे” ङाते राजगालए मायासिका आगाबेहोरि हारा ङाते था मासाइथ्यो।

8 तर लुपए बक्‍केते मौका खालाम्तोले गाइङा साक्खाले पाराको आगाबेहोरि चिणाङुनो। राजगाल बिना बे लुप सिदुओनि नाइ थादु।

9 राजगाल बिना होङादु बेरेङ दिखेप गाइ मोङाले होङाथ्यो, तर बक्‍के केल्ते लिबि लुप मोताले स्रेकान,

10 त्याङ गाइ गुरि सिङान। लेकको बर्ति पिसा त्यै बक्‍केए गाइको लागि मृत्यु केलुनो।

11 हाराकाइभुन्या लुपए बक्‍केङिनि मौका खालाम्तोले गाइकाइ छलैङान, त्याङ त्यैङि गाइकाइ सात्ङान।

12 त्यैथादुए राजगाल उल्फो होदु, त्याङ बक्‍के उल्फो, नियासङ्‍गत ङा आप्रा होदु।

13 नान हारा, आप्रा थो नाइ गाइको लागि मृत्यु थाहान त्याङ? कुनिओइ माथा! तर लुप गुरि लुपको नाइ रुपते एचिखेत्से ङाते आप्रा खामङि लुपए गाइङा मृत्यु केलुले नाहुदु। इन्यागरि बक्‍केङि लुप हानि आरिकोफान्दु ङा राकाषे होदु ङासिदु खाम इचिनिस्दु।

मिको निसगोरे स्वभाव

14 हाराकाइभुन्या नि साइदु, राजगाल आत्मिक थादु, तर गाइगुरि माङते होङादु, त्याङ लुपको स्युन्डुरि थाङाले होङादु।

15 गे हारा लोङुन्ले नाहुन्दु, तो गे मागो। हाराकाइभुन्या गे लोङ्सा आलिङादु थो गे मालोङ। तर गाइ आर्जिङादु थो गुरि गे लोङुन्दु।

16 इन्याङगरि गे लोङ्सा माआलिङादु थो गे लोङुनुङन्या राजगाल आप्रा होदु निते गाइ मानाइङादु।

17 त्यैथादुए तो लोङ्सा गाइ माथा, तर गाइ दुङङा र्‍याʔदु लुप थादु।

18 हाराकाइभुन्या गाइकाइ था निङादु, गाइङा अर्थात् गाइको लुपमय स्वभावङा हाराओइ आप्रा थो मार्‍याʔ। आप्रा जेत लोङ्सा आलि गाइनामा हो-होओइ गे का लोङ्‍को मानिङान।

19 आप्रा जेत लोङ्सा गाइ आलिङादु, गे तो मालोङ। राकाषे जेत लोङ्सा गाइ माआलि तर गे तो लोङुन्ले नाहुन्दु।

20 त्यैथादुए गे माआलिङादु जेत लोङुनुङन्या तो लोङ्सा गाइ माथा, तर गाइङा र्‍याʔदु लुप थादु।

21 इन्याङगरि दिगोरे नियमए जेत लोङुदु गे खालामुन्दु। त्याङ गे आप्रा लोङ्सा आलिङाले ओइ राकाषेचा गाइको खेर्ते नाइ होले होदु खालामुन्दु।

22 हाराकाइभुन्या गाइ गाइको लोङ्सेङिनि नाइ परमेस्वरको राजगालङा ताङ्‍ङादु,

23 तर गाइको माङको आठअठिङ्‍गालपालिङा बेगाले नियमए गाइको सादेङा होदु नियमनामा युद्ध लोङुदु, गाइको आठअठिङ्‍गालपालिङा र्‍याʔदु लुपको नियमए गाइकाइ खतकि बनैङादु।

24 गाइ कुन्‍नानि जेत मालागाइङादु मि! का मृत्युको माङङि गाइकाइ सुए तोर्ताङादु थाङुन?

25 येसु ख्रिस्ट निको प्रभुङि नाइ परमेस्वरकाइ होहोइ एथा!

त्यैथाताले गे गाइथेको सादेङि परमेस्वरको राजगालको सेवा लोङुन्दु, तर गाइको लुपि स्वभावङि गुरि गे लुपको राजगालको सेवा लोङुन्दु।

उल्फो लुङ्‍गुरिङि खालाम्सा लेक

8

1 यैथादुए नान ख्रिस्ट येसुङा होयोङ्दुपालिकाइ दन्डको बक्‍के माहो।

2 हाराकाइभुन्या लुप ङा मृत्युको राजगालङि गाइकाइ लेकको लुङ्‍गुरिको राजगालए ख्रिस्ट येसुङा मुक्त लोङ्‍ङाले नाङादु।

3 लुपि स्वभावए रुनुरुनु चिलोङ्सिदु राजगालए लोङ्सा माथाङ्दु जेत परमेस्वरए लोङुनो। परमेस्वरए उस्तेको चाकाइ लुप होदु माङको रुबाते लुपको लागि पर्तिको रुपते ठोचा युतुनो। इन्याङगरि नाइ तोए लुपकाइ माङते नाइ दन्ड पिहु‍नो।

4 इन्याङगरि लुपि स्वभावए माथा, तर उल्फो लुङ्‍गुरि ओनि चावाइदु निङा राजगालए आमातिदु ओनि धार्मिकताको खाम यागाप्ले होदु।

5 लुपि स्वभाव ओनि चावायोङ्दुपालिए माङको खामते सादे लागायोङ्दु, तर लुङ्‍गुरि ओनि चावायोङ्दुपालिए लुङ्‍गुरिको खामते सादे लागायोङ्दु।

6 हाराकाइभुन्या लुपि स्वभावङा सादे लागाइसा गुरि मृत्यु थादु, तर उल्फो लुङ्‍गुरिते सादे लागाइसा गुरि लेक ङा थेमथेम थादु।

7 हाराकाइभुन्या लुपि माङदाइ लागाइसिदु सादे गुरि परमेस्वरको सत्तुरचा थादु। परमेस्वरको राजगालको अधिनते तो माथा त्याङ तो कुताले ओइ थाको ओइ माथाङ।

8 लुपि स्वभावको अधिनते थायोङ्दुपालिए परमेस्वरकाइ चिताङ्‍को माथाङ्‍योङ।

9 यदि छ्‍यात नाइ परमेस्वरको लुङ्‍गुरि निङङा होकानन्या निङ लुपि स्वभावङा माथा, तर उल्फो लुङ्‍गुरिङा थानिदु। तर सुओइ मिङा ख्रिस्टको लुङ्‍गुरि माहोकानन्या तो मि ख्रिस्टको था नाइ माथा।

10 ख्रिस्ट निङङा होकानन्या लुपको कारनए निङको माङ सिलेओइ निङको लुङ्‍गुरि गुरि धार्मिकताको कारनए मोदु।

11 येसुकाइ सिदुङि चिरोलाङुदु परमेस्वरको लुङ्‍गुरि निङङा होदु। त्याङ परमेस्वरए ख्रिस्ट येसुकाइ सिदुङि चिरोलाङुदु ओनि निङङा होदु त्यै लुङ्‍गुरिङिनि तोए निङको सिते हेन्छा माङकाइ ओइ लेक पिहुदु।

12 त्यैथादुए हु-बुबुपालि, लुपि स्वभावए आलिदु ओनि मोसाकाइ निकाइ कुन्दुओइ करकाप माहो।

13 हाराकाइभुन्या लुप होदु स्वभाव ओनि मोसा आलिनिनन्या निङ सिनिदु, तर उल्फो लुङ्‍गुरिङिनि माङको आलिकाइ निङए सात्नुनन्या निङ मोनिदु।

14 हाराकाइभुन्या परमेस्वरको लुङ्‍गुरिए डोर्‍याइसियोङ्दुपालि नाइ परमेस्वरको चा-चामाइपालि थायोङ्दु।

15 नान फिरि आरिसाकाइ निङकाइ दर्माया बनैसा लुङ्‍गुरि निङए माखालाम्तुनुकि, तर निङए धर्मपुत्र थासा लुङ्‍गुरि खालाम्नुले नानुदु। यैथादुए निए परमेस्वरकाइ “अब्बा, आपा” ङाते ङावादु।

16 नि परमेस्वरको चा-चामाइपालि थाइदु ङाते उल्फो लुङ्‍गुरिए ओइ निको लुङ्‍गुरिकाइ गुवा पिहुदु थादु।

17 नान नि तोको चा-चामाइपालि थाइनन्या हकवाला ओइ थाइदु, परमेस्वरको हकवालापालि ङा ख्रिस्टनामा गोया-हकवालापालि थाइदु। तोनामा खोरि चाबुवानन्या नि तोनामा नाइ महिमित ओइ थाइदु।

लिबि खालाम्सा महिमा

18 गाइ चालिसिङादु, नाले खालाम्वादु खोरिकाइ लिबि निकाइ चिखेतिदु महिमानामा दाँताइको माइथान।

19 परमेस्वरए उस्तेको चा-चामाइपालि चिखेत्सा इस्याङकाइ साक्खाले सृस्टिए आठ्‍ठे चोइकाते लाघिहुले नाहुदु।

20 हाराकाइभुन्या सृस्टि नाइ हारा जेतको ओइ माथाहान, तर काओनि गुरि सृस्टिको उस्तेको आलिए थादु माथा। सृस्टिए एआसेहो ङाते परमेस्वरए नाइ का ओनि लोङुदु थ्यो,

21 सृस्टि ओइ तोको उस्तेको नासिसाको आक्राषाक्पाङि दिउनि मुक्त यासिदु, त्याङ परमेस्वरको चा-चामाइको जेखा फर्सेटनामा सहभागि थादु।

22 नि साइदु, साक्खाले सृस्टिए नालेका सुत्क्यारिकाइ बेथा लागाइदु ओनि खोरिए आलासले होदु।

23 सृस्टि जुकुन माथा, तर परमेस्वरको लुङ्‍गुरिको पहिलो वरदानपालि खालाम्सा नि ओइ, परमेस्वरए निकाइ तोको चा-चामाइ बनैताइले निको माङको उद्धार लोङ्सा इस्याङ लाघितावाले नि निथेओइ दुङ-दुङङा खोरिए आलास्सिइले होकिदु।

24 हाराकाइभुन्या यै आसेते निए मुक्ति खालाम्वाले नावाथ्यो। नान निवादु आसे गुरि बे आसे नाइ माथा। हाराकाइभुन्या निसिदु थोकाइ सुए आसेहुदु रा?

25 तर निए निथे मानिवादु खामकाइ आसेवानन्या, धिरोनामा निए तोकाइ लाघिवादु।

26 तोओनि नाइ उल्फो लुङ्‍गुरिए ओइ निको दुर्बलताते सघैइदु। कुनिगरि प्रार्थना लोङ्‍को माइदु ङाते नि मासाइ, तर पिलपालिते षात्को माइथान्दु क्रेपठाठाङा उल्फो लुङ्‍गुरिए निको लागि सेवागुवा लोङ्ते पिइदु।

27 त्याङ मिपालिको डिलाको आलि दाङुदुए उल्फो लुङ्‍गुरिको आलि हारा ङाते तो साइदु, हाराकाइभुन्या परमेस्वरको आलि ओनि उल्फो लुङ्‍गुरिए परमेस्वरको मिपालिको लागि सेवागुवा लोङुदु।

28 नि साइदु परमेस्वरकाइ जेसिकेन्योङ्दुपालि ङा तो आलिदु ओनि उरौसियोङ्दुपालिको लागि साक्खाले खामते परमेस्वरए आप्रा नाइ लोङुदु।

29 परमेस्वरए हाबिङि नाइ ङोसायुदुपालिकाइ उस्तेको चा ओनि थासाकाइ हाबिङिनि नाइ केलेहुनो; चागुरि आहे हुपालिमध्ये थेपेच्या एथा ङाते परमेस्वरए काओनि लोङुनो।

30 त्याङ परमेस्वरए हाबिङिनि नाइ केलेहुदुपालिकाइ उरोहुनो ओइ; त्याङ तोए उरोहुदुपालिकाइ धर्मिओइ ठहरैयुनो; तोए धर्मि ठहरैयुदुपालिकाइ महिमित ओइ लोङुनो।

परमेस्वरको जेसिकेन

31 निए का खामको सुचिते हारा ङासा त्याङ? निनामा परमेस्वर होकानन्या निको विरुद्धते सु थादु?

32 निको लागि परमेस्वरए उस्तेको चाकाइ ओइ बाँकि मानामारा निकाइ पिइदुए उस्तेनामा होदु साक्खाले थो ओइ ख्रिस्टनामा नाइ निकाइ मापि रा?

33 परमेस्वरए केलेहुदुपालिको विरुद्धते सुए गाल्प्या लागाइको थाङुदु? धर्मि ठहरैसा बे परमेस्वर नाइ थादु।

34 दन्डको बक्‍के पिसा सु? सिसा बे ख्रिस्ट येसु थादु, त्‍यति जुकुन माथा, तो सियोङ्दुपालिङि चिरोलाङ्सिन, त्याङ परमेस्वरको चाखुर लाʔबासा होताले निको लागि परमेस्वरनामा सेवागुवा लोङ्ते पिइदु।

35 सुए निकाइ ख्रिस्टको जेसिकेनङि ब्रेन्को थाङिदु? हारा सङ्‍कस्टए वा खोरिए वा खेदोए वा टोहोटोहोए वा ट्‍याङट्‍याङचाए वा खतराए वा सोठाए?

36 दोमाङङा का ओनि ठेसिले होदु,

“नाङको लागि नि दिनदिन नाइ सिको माइदु,

पाल्साकाइ ठाङडोल लोङ्सिदु बेणेपालि ओनि नि तिम्सिइले होकिदु।”

37 माथा, का साक्खाले थोते निकाइ जेसिकेनिदु ख्रिस्टङि नि बिजेतापालि भुन्दा ओइ झुन आहे निकिदु।

38 हाराकाइभुन्या गाइ का पक्‍का गरि साइङादु, ना मृत्युए ना लेकए, ना साङ्‍राड्‍डेमिपालिए ना प्रधानतापालिए, ना नालेको खामपालिए ना लिबि थासा खामपालिए, बुतापालिए,

39 ना उचाइए ना गहिराइए, ना साक्खाले दोइकासिदु थोङा होदु कुन्दुओइ खामए ख्रिस्ट येसु निको प्रभुङा होदु परमेस्वरको जेसिकेनङि निकाइ ब्रेन्को थाङिदु।

परमेस्वरए इस्राएलिपालिकाइ केलेहुनो

9

1 गाइ ख्रिस्टको नामेते छ्‍यात चिज्याङ्‍ङाले होङादु, गे माढाँटाइतुङ्‍‍कि। गाइको छ्‍यानए उल्फो लुङ्‍गुरिङा गाइकाइ छ्‍यातखाम पिङादु।

2 गाइको लोङ्सेङा आठ्‍ठे सोक ङा सादेङा माताप्सा वेदना होलेहोदु।

3 गाइ गाइथे षाम्पे खालामुन्दु ङा ख्रिस्टङि अलग थाते गाइको इस्राएलि हु-बुबुपालि गुरि मोयोङ्‍का बे गाइ आस्ताङ्‍ङाथ्यो। तोबाङ एमोयोङा ङाते जुकुन गाइ आठ्‍ठे आलिङादु।

4 तोबाङ इस्राएलिपालि थायोङ्दु, त्याङ परमेस्वरए तोबाङकाइ उस्तेको खलक बनैतोले उस्तेको महिमा तोबाङकाइ चिखेतुनो। तोए काबाङनामा नाइ करार छ्‍युहुनो, राजगाल पिहुनो, तोको सेवा लोङ्सा ओइ चिठेनुनो, त्याङ तोको बर्तिपालि तोबाङए खालाम्योङ्नो।

5 इस्राएलिपालिको चान्थेयोङ्दु ज्युज्यु च्याब्ज्युपालि होयोङ्थ्यो, तोबाङमध्ये नाइ ख्रिस्ट ओइ माङते युवान। तो नाइ साक्खालेच्युरिते राड्‍डे लोङ्सा परमेस्वर थादु। तोको जुकजुकतेका प्रसंसा एथा। आमेन।

6 तर परमेस्वरको वाखे बिफल थादु गुरि माथा। हाराकाइभुन्या इस्राएलङि निʔयोङ्दुपालि साक्खाले इस्राएल माथायोङ,

7 त्याङ अब्राहामको खलक थायोङ्दुपालि ओइ साक्खाले तोको चा-चामाइ माथायोङ। तर दोमाङङा ठेसिले होदु, “इसहाकङि जुकुन तोबाङको खलक तिम्दु।”

8 काको पुर्तुङ्‍गा गुरि माङङिनि निʔयोङ्दुपालि परमेस्वरको खलक माथायोङ, तर परमेस्वरको बर्तिङि निʔयोङ्दुपालि जुकुन अब्राहामको खलक थायोङ्दु।

9 परमेस्वरको बर्तिए का यासिदु, “ङासिदु इस्याङङा गाइ बुरुसिते युङादु, त्याङ साराको दिका चा थादु।”

10 का जुकुन माथा, रेबिकाए ओइ दिका चाहुचा निको च्याब्ज्यु इसहाकङि जुम्ल्याहा चापालि निकान।

11-12 तर तो जुम्ल्याहा चापालि निʔसा भुन्दा हाबि नाइ, तोबाङए हाराओइ आप्रा अथवा माआप्रा जेत लोङ्सा भुन्दा हाबि नाइ, परमेस्वरए रेबिकाकाइ इन्या ङाहुदु थ्यो, “थेपेच्याए चिन्च्याको सेवा लोङुदु।” का वाखेए काओनि चिखेतुदु परमेस्वरको उस्तेको आलि ओनि मिपालिकाइ उरौहुदु तर तोबाङको जेतए गर्दा गुरि माथा।

13 दोमाङङा का ओनि ठेसिले होदु, “याकुबकाइ गे जेसिकेन्‍नुङ, तर एसावकाइ आजिर्नुङ।”

14 तुनि थाहानन्या निए हारा ङासा? हारा परमेस्वरए अन्याय लोङुदु त्याङ? कुनिगरि ओइ मालोङ!

15 तोए मोसाकाइ ङाहुनो,

“गाइकाइ कृपा लोङ्सा आलिङादुकाइ कृपा लोङुन्दु,

त्याङ दया पिसा आलिङादुकाइ गे दया पिहुन्दु।”

16 यैथाताले मिको आलि अथवा प्रयासए गर्दा परमेस्वरए तोकाइ उरोहुदु माथा, तर तोको उस्तेको दयाए उरौदु थादु।

17 हाराकाइभुन्या दोमाङङा परमेस्वरए धनै फारोकाइ ङाहुदु, “गे गाइको बुता नाङच्युरिते चिखेतुङ्ले, साक्खाले अन्तर्मादातेङा गाइको नामेको प्रचार एथा ङातुङ्ले गे नाङकाइ धनै लोङ्नाङान।”

18 यैथाताले परमेस्वरए आलिदुपालिकाइ तोए कृपा लोङुदु, त्याङ तोए आलिदुपालिको लोङ्से तोए कठोर लोङुदु।

परमेस्वरको रागे ङा दया

19 नाङए गाइकाइ ङाङादु, “परमेस्वरए अझै हाराकाइ निकाइ गाल्प्या लागाइदु? हाराकाइभुन्या तोको आलिकाइ सुए बिरोध लोङ्‍को थाङ्‍योङ्दु?”

20 तर मि थातानाले परमेस्वरकाइ जुवाफ लागाइसा नाङ सु थानादु? हारा पोलते खेम्सिदु थोए उस्तेकाइ खेमुदुकाइ “गाइकाइ हाराकाइ काओनि खेम्ङान” यासिदु रा?

21 हारा दिग्गोरे नासाको फोल्‍दोङङि दिगोरे बेदको बाणि ङा बेगाले माबेदको बाणि खेम्सा नासाच्युरिते नासाको जेत लोङुदु मिकाइ अधिकार माथा रा?

22 तोओनि नाइ परमेस्वरको ओइ उस्तेको रागे ङा बुता चिखेत्सा अधिकार होदुथ्यो, तर ओइ तोए नासिसाको लागि रागेङा पाराइसा मिपालिकाइ आठ्‍ठे धिरोनामा सहैसिन।

23 त्याङ परमेस्वरए निकाइ तोको आठ्‍ठे जेखा बुता ङा महिमाको सम्पति चिखेत्सा आलिह्‍यान, त्याङ नि तोको दया खालाम्सापालि थाइन। तोए नि दया खालाम्वादुपालिकाइ उस्तेको जेखा महिमाको लागि ठाङडोल लोङिले नाइदु।

24 हाराकाइभुन्या तोए यहुदिपालिङिनि जुकुन माथा, तर बेगाले डातिपालिङिनि ओइ उरोइदु मिपालि नि नाइ थाइदु।

25 होसेको किताबङा तोए इन्या यासिले होदु,

“तोबाङ गाइको मिपालि माथायोङ्ले ओइ

तोबाङकाइ गे ‘गाइको मिपालि’ ङातुङ्ले उरौहुन्दु।

त्याङ गे माजेसिकेनुन्दुकाइ

गे ‘गाइको प्रिय’ ङातुङ्ले उरौहुन्दु।”

26 त्याङ,

“परमेस्वरए तोबाङकाइ ‘निङ गाइको मिपालि माथा’ ङाते नाहुदु त्यै ठाइङा

तोबाङ ‘मोलेहोदु परमेस्वरको खलक’ कहलयोङ्दु।”

27 इस्राएलको सुचिते यसैयाए यासिदु,

“इस्राएलको खलक तिम्को नाइ माइथान्सा सागारिको चाङ्‍खा ओनि थालेओइ,

बाँकि थायोङ्दुपालिको जुकुन उद्धार थादु।

28 हाराकाइभुन्या प्रभुए अन्तर्मादातेकाइ पिलिक्‍कै दन्ड पिते नियाको जेत दुमुदु।”

29 यसैयाए काको सुचिते हाबि नाइ यासिले होदुथ्यो,

“सर्वसक्तिमान् परमप्रभुए निको लागि

खलक मावार्का बे

नि सदोम ङा गमोराङा होʔसा मिपालि ओनि नासिइदु थ्यो।”

इस्राएलको लागि पावलको प्रार्थना

30 नान निए हारा ङाङि? धार्मिकताको लिबि माचावासा बेगाले डातिपालि परमेस्वरको खेर्ते धर्मि थासा खालाम्योङ्ले नायोङ्दु। का खाम तोबाङए बिस्वासङि खालाम्योङ्दु थादु।

31 तर इस्राएलिपालिए गुरि राजगाल पालना लोङ्ते परमेस्वरको तागोते धर्मि थासा दाङ्‍योङ्ले ओइ धर्मि थाको माथाङ्‍योङ्नो।

32 हाराकाइ माथाङ्‍योङ्नो? हाराकाइभुन्या तोबाङए बिस्वास मालोङ्तिनि राजगाल पालना लोङ्ते जुकुन परमेस्वरको तागोते धर्मि थासा दाङ्‍योङ्ले नायोङ्‍थ्यो। काओनि लोङ्सा दाङ्‍योङ्तोले तोबाङ थुर्सा पाहाराते थुर्ते गोरेयोङान।

33 दोमाङङा काओनि ठेसिले होदु,

“योनो, गे दिगोरे णिङ सियोनङा नाहुन्दु,

तोङा मिपालि थुर्‍योङ्दु,

दिगोरे पाहारा, तोए तोबाङकाइ गोरेहुदु,

तर तोच्युरिते भरोसा नाहुदु सुओइ कुताले ओइ आङालको मापाराइ।”

10

1 हु-बुबुपालि, गाइको लोङ्सेको आलि ङा इस्राएलिपालिको लागि परमेस्वरनामा गाइको प्रार्थना का नाइ थादु, तोबाङए उद्धार एखालाम्योङो।

2 परमेस्वरको लागि तोबाङए जोस बे नायोङ्दु, तर का जोस सर्सि ओनि माथा ङाते गे छ्‍यातखाम पिहुन्दु।

3 हाराकाइभुन्या परमेस्वरए मिपालिकाइ तोको तागोते धर्मि लोङ्सा सुचिते तोबाङ मासायोङ, त्याङ तोको साटो उस्तेबाङ धर्मि थासा खाम दाङ्‍योङ्दु। तोओनि थादु बेरेङ तोबाङ परमेस्वरङि युसा धार्मिकताको अधिनते माहोयोङान।

4 हाराकाइभुन्या बिस्वास लोङुदु मि परमेस्वरको तागोते धर्मि एठहरैया ङाते ख्रिस्ट नाइ राजगालको अन्त्य थादु।

साक्खालेको लागि मुक्ति

5 राजगाल पालना लोङ्ते परमेस्वरको तागोते धर्मि थासा सुचिते मोसाए काओनि ठेहुदु, “राजगाल पालना लोङुदु मि तोङि नाइ मोदु।”

6 तर बिस्वासङि परमेस्वरको तागोते धर्मि ठहरैसिसाको सुचिते दोमाङए इन्या यासिदु, “निङको डिलाङा काओनि माङानो, ‘साङ्‍राड्‍डेङा सु लुन्छा थाङुदु?’ (अर्थात् ख्रिस्टकाइ न्हाङा युत्छाकाइ),

7 अथवा निङको डिलाङा इन्याङ ओइ माङानो, ‘दोराड्‍डेङा सु ओर्लाइसिसा रा?’ ” (अर्थात् सिदुङि ख्रिस्टकाइ ह्‍याते चिस्रेसाकाइ)।

8 तर काए हारा यासिदु? “वाखे नाङको खेर्ते नाइ होदु, नाङको उगोते ङा नाङको लोङ्सेङा होदु,” अर्थात् बिस्वासको वाखे, तोगुरि निए प्रचार लोङ्वादु।

9 हाराकाइभुन्या यदि नाङए येसुकाइ प्रभु थादु ङाते नाङथेको उगोए स्विकार लोङनानन्या ङा परमेस्वरए तोकाइ सिदुङि चिमोहुनो ङाते नाङथेको लोङ्सेङा बिस्वास लोङ्नानन्या नाङको उद्धार थादु।

10 हाराकाइभुन्या मिए उस्तेको लोङ्सेए स्विकार लोङुदु त्याङ मागाल्‍प्‍या ठहरैसिदु, त्याङ उस्तेको उगोए स्विकार लोङुदु त्याङ उद्धार खालामुदु।

11 दोमाङए यासिदु, “तोच्युरिते भरोसा नाहुदु सुओइ कुताले ओइ आङालको मापाराइ।”

12 हाराकाइभुन्या यहुदि ङा बेगाले डातिनामा हाराओइ भिन्‍नता माहो। तो दिक्‍का प्रभु नाइ साक्खालेको प्रभु थादु, त्याङ तोकाइ पुकारायोङ्दुपालि साक्खालेकाइ उस्तेको आहे डुडु पिहुदु।

13 हाराकाइभुन्या “प्रभुको नामे पुकारायोङ्दुपालि साक्खालेए उद्धार खालाम्योङ्दु।”

14 तर परमेस्वरकाइ बिस्वास मालोङ्‍योङ्दु मिपालिए तोकाइ कुनि पुकाराइको थाङ्‍योङ्दु? तोको सुचिते मिपालिए साइनाइ मासाइतिनि कुनि बिस्वास लोङ्‍योङ्दु? त्याङ सुएओइ प्रचार मालोङमारा तोबाङए कुनिगरि सायोङ्दु?

15 सुएओइ माठोतिनि मिपालिए कुनि प्रचार लोङ्‍योङ्दु? दोमाङङा काओनि ठेसिले होदु, “आप्राखाम प्रचार लोङ्सा मिपालिको कोन्टे हानि बानेलादु।”

16 तर तोबाङ साक्खालेए आप्राखाम पालना मालोङ्‍योङ्तोकि, हाराकाइभुन्या यसैयाए यासिले होदु, “प्रभु, निए चिनासाइसिदु खाम सुए बिस्वास लोङुले नाहुदु?”

17 यैथादुए बिस्वास गुरि साइवादु खामङि केल्दु, त्याङ साइवादु खाम गुरि ख्रिस्टको आप्राखामङि केल्दु।

18 तर गे आयुतुन्दु, हारा तोबाङए नासाइते मानायोङ? पक्‍कै नाइ तोबाङए नासाइते नायोङ्दु, हाराकाइभुन्या

“तोबाङको सारे साक्खाले अन्तर्मादाते भरि फेल्‍ले होदु,

त्याङ तोबाङको वाखे अन्तर्मादातेको धैको छेउतेका यालेत्ले होदु।”

19 गे फिरि आयुत्निङादु, हारा इस्राएलए मागोहुनो रा? साक्खालेङि हाबि मोसाए यासिदु,

“तोबाङ दिगोरे डाति नाइ माथायोङ्दु मिपालिप्रति,

गे निङकाइ डाण्या लोङनिङादु।

दिगोरे गोङा डातिङिनि

गे निङकाइ रागेलेत्छा मि लोङनिङादु।”

20 त्याङ यसैयाए माआरिमारा यासिदु,

“गाइकाइ मादाङ्‍योङङादुपालिए गाइकाइ भेटाइते नायोङ्‍ङादु,

गाइकाइ मादाङ्‍योङङादुपालिको आन्तारेङङा गाइ गाइथे नाइ चिखेत्सिङाले होङादु।”

21 तर इस्राएलको सुचिते तोए यासिदु,

“दिनभरि नाइ माटेरायोङ्दु ङा विरोधि मिपालिच्युरिते

गे गाइको लाʔ ठोनुन्ले नाहुन्दु।”

इस्राएलिच्युरिते परमेस्वरको अनुग्रह

11

1 यैथादुए गे आयुत्निङादु, हारा परमेस्वरए उस्तेको मिपालिकाइ वार्ले नाहुदु त्याङ? कुनिगरि ओइ माथा! हाराकाइभुन्या गाइओइ तानि अब्राहामको खलक, बेन्यामिनको कुलको दिका इस्राएलि थाङादु।

2 परमेस्वरए हाबिङि नाइ ङोसाइदु उस्तेको मिकाइ बहिस्कार मालोङुनो। हारा एलियाको सुचिते दोमाङए यासिदु खाम निङ मासाइ? तोए इस्राएलको विरुद्धते परमेस्वरनामा कुनिगरि सेवाहुदु,

3 “प्रभु, तोबाङए नाङको अगमवक्तापालिकाइ सात्योङ्ले नायोङ्दु त्याङ नाङको थानिपालि भत्कैते नायोङ्दु। गाइ दिका जुकुन वार्सिङाले होङादु, त्याङ तोबाङए गाइकाइ सात्छा दाङ्‍योङ्ले नायोङ्दु।”

4 तर तोकाइ परमेस्वरए हारा उत्तर पिहुनो? “बाल देवाको लागि पोकोले मादोयोङ्दु ड्रोचिप क्राटि मिपालिकाइ गे गाइको लागि चिमोते नाहुन्‍ले नाहुन्दु।”

5 यैथादुए नालेको स्याङङा ओइ अनुग्रहङि केलेसियोङ्दु मिपालिको दिगोरे उच्याचा योरि बाँकि होदु।

6 का खाम परमेस्वरको अनुग्रहङिनि थाहान, मिको जेतङि थादु माथा, नतराभुन्या परमेस्वरको अनुग्रह गुरि अनुग्रह नाइ माथा।

7 नान हारा त्याङ? इस्राएलिपालिए दाङ्‍योङ्दु थो माखालाम्योङ्नो। तर केलेसियोङ्दुपालिए जुकुन तो खालाम्योङ्नो। बेगाले साक्खाले कठोर थायोङान।

8 दोमाङङा काओनि ठेसिले होदु,

“परमेस्वरए तोबाङकाइ छ्‍यान मानिदु लुङ्‍गुरि पिहुले नाहुदु।

त्याङ निसा माथाङ्दु मेसे ङा नासाइको माथाङ्सा कुल्ना पिहुले नाहुदु,

त्याङ याङतेका ओइ तोबाङ तोओनि नाइ थायोङ्ले होयोङ्दु।”

9 दाउदए यासिदु,

“तोबाङको षारे आक्राषाक्पा ङा भेरेङ एथा,

तान्थोसा ङा तोबाङकाइ बदला काइसा खाम एथा।

10 तोबाङको मेसे मानिसा गरि उखिङछोछोए एबुहो,

त्याङ तोबाङको लुकुषा सधैँको लागि कोकोरो एथा।”

बेगाले डातिपालिको मुक्ति

11 यैथादुए गे आयुतुन्दु, हारा इस्राएलिपालि तान्थोते गोरेयोङ्दु थादु? कुनिगरि ओइ माथा! तर इस्राएलको अपराधए बेगालेडातिपालिङा मुक्ति राले होदु, त्याङ तो निते इस्राएलिपालि ओइ मुक्तिको लागि डाण्या एथायोङा।

12 नान इस्राएलिपालिको अपराधए गर्दा अन्तर्मादातेको मिपालिए आहे डुडु खालाम्योङ्नो, त्याङ तोबाङको असफलको कारन बेगालेडातिपालिए आहे डुडु खालाम्योङ्नोन्या इस्राएलिपालि साक्खालेए बिस्वास लोङ्ते समाबेस थायोङ्‍का बे झुन हानि आहे डुडु खालाम्योङ्थ्यो थाङुन!

13 नान गे निङ बेगालेडातिपालिकाइ ङानिङाले नानिङादु। बेगालेडातिपालिको प्रेरित थाङादुए गे गाइको सेवाकाइ बेदको चालिसिङादु।

14 गे का आसेहुन्दु, तोगुरि गाइको का जेतए गाइथेको यहुदि डातिको मिपालि ओइ निङ बेगालेडातिनामा डाण्या थाते तोबाङङि हानिकाकाइ चिमोको एथाङ्‍ङु।

15 हाराकाइभुन्या तोबाङको बहिस्कार थादु बेरेङ अन्तर्मादातेको परमेस्वरनामा मिलाप थाहानन्या, हारा परमेस्वरए तोबाङकाइ उस्तेको बनैदु बेरेङ सियोङ्दुपालिए लेक खालाम्योङ्दु ओनि माथा रा?

16 मान्छिदु फासेको दि भा प्रथम ठेम्बुको रुपते अर्पन लोङ्सिले होकानन्या, साक्खाले फोल्दोङ उल्फो थादु। नारा उल्फो होकानन्या साक्खाले डाङारेपालि ओइ उल्फो थादु।

17 तर हानि डाङारेपालि ठ्‍योसिताले यादुओनि हानि यहुदिपालि ओइ परमेस्वरङि ब्रेन्‍सिते यायोङान। तर निङ बेगालेडातिगुरि रुङजैतुनको डाङारेपालि ओनि थानिले ओइ आप्रा जैतुनको डाङारेपालिनामा कलमि छ्‍युसिते जोम्सिनिले होनिदु। नान निङए त्यै आप्रा जैतुनको नाराङि बुता ङा लेक पिसा ति खालाम्नुदु।

18 तो डाङारेपालिको हाबि खाबा मातुन्छिने। खाबा नाइ तुन्छिसा थाहानन्या, का खाम लोङ याने, नाङए नाराकाइ थामाइनादु माथा, तर नाराए पो नाङकाइ थामाइनाले नानादु।

19 नाङए ङाहुनादु, “गाइ कलमि छ्‍युसिको एथाङ्‍ङु ङाते नाइ डाङारेपालि कोटेसिदु थ्यो।”

20 छ्‍यातनाइ, तोबाङको अबिस्वासए गर्दा नाइ डाङारेपालि कोटेसिदु थादु। निङगुरि निङथेको बिस्वासए जुकुन थेङ्‍‍निले होनिदु। खाबा मातुन्छिने, तर होसियारि थाने।

21 हाराकाइभुन्या परमेस्वरए छ्‍यात डाङारेपालिकाइ बे बाँकि मानाहुनोन्या निङकाइ ओइ बाँकि माना।

22 यैथादुए परमेस्वर दयालु ङा कठोर ओइ निदु, चालिसिते योनो। तो बिस्वास मालोङ्‍योङ्दुपालिको लागि कठोर थादु। तर निङ तोको अनुग्रहङा होनिले होनिनन्या तोए निङकाइ दया चिखेत्निदु। नतरा निङ कोटेसिदु डाङारेपालि ओनि चिसिनिदु।

23 यहुदिपालिए ओइ बिस्वास लोङ्‍सा लागाइसियोङानन्या तोबाङ हाबिको ओनि कलमि चिछ्‍युसियोङ्दु, हाराकाइभुन्या परमेस्वरए फिरि कलमि छ्‍युको थाङुदु।

24 निङ बेगालेडातिपालि रुङजैतुनको दोम्बोङि कोटेसिनिदु डाङारेपालि थानिदु। तोओनि थादुए स्वभाव ओनि मामिलाइदु थालेओइ प्णेसिदु जैतुनको दोम्बोको डाङारेपालिनामा कलमि छ्‍युसिनिले होनिदु। इन्याङगरि हाबिको डाङारेपालिकाइ केल्ते प्णेसिदु जैतुनको दोम्बोनामा फिरि कलमि छ्‍युसा झुन सजिलो थादु।

साक्खाले इस्राएलको उद्धार

25 हु-बुबुपालि, का रहस्‍यको सुचिते निङए साइसा थाङ्‍ने ङाते गाइ आलिङादु, काओनि थाहानन्‍या निङ निङथेङा खाबा मातुन्छि। तो गुरि का नाइ थादु: हानि इस्राएलिपालिए डिला कठोर लोङ्‍योङ्नो, त्याङ केल्को माइदु बेगालेडातिपालि ख्रिस्टते केल्ते तोबाङको तिम मायागाप्दुका इस्राएलिपालिको डिला कठोर थादु।

26 इन्याङगरि साक्खाले इस्राएलिपालि चिमोसियोङ्दु। दोमाङङा काओनि ठेसिले होदु,

“चिमोसा गुरि सियोनङि युदु,

तोए याकुबङि अधर्म षेकुदु।

27 त्याङ निङनामा गाइको करार का थादु,

तोबेरेङ गे निङको लुप गोनिगोम्निङादु।”

28 आप्राखामङा बिस्वास मालोङ्‍योङ्दुए हानि इस्राएलिपालि परमेस्वरको सत्तुर थायोङ्ले होयोङ्दु, काए गर्दा निङ बेगालेडातिपालिकाइ गुरि फाइदा थाले होदु। तर ओइ परमेस्वरए तोबाङको ज्युज्यु च्याब्ज्युपालिकाइ केलेहुदुए तोए इस्राएलिपालिकाइ अझै जेसिकेनुदु।

29 हाराकाइभुन्या परमेस्वरको वरदान ङा बोलावट राउरिउ थाको माथाङ।

30 निङ बेगालेडातिपालि ओइ दिखेप परमेस्वरको बक्‍के मामानाइसापालि थ्यो, तर नान इस्राएलिपालिको अनाग्याकारिताए गर्दा निङए कृपा खालाम्नुले नानुदु।

31 निङकाइ कृपा चिखेत्सिदुए गर्दा तोबाङए ओइ कृपा एखालाम्योङो ङाते तोबाङ नाले अनाग्याकारि थायोङ्‍ले होयोङ्दु।

32 हाराकाइभुन्या परमेस्वरको कृपा साक्खाले मिपालिच्युरिते एथा ङाते तोए साक्खालेकाइ अनाग्याकारिताङा नाइ टिहुले नाहुदु।

परमेस्वरको स्तुति

33 ओहो! परमेस्वरको धन हानि आहे! तोको सर्सि ङा छोत हानि गहिरो!

तोको नियापालि दाङ्सा माइथान्दु,

तोको उलामपालि गोसा माइथान्दु!

34 “प्रभुको सादेकाइ सुए साइले होदु?

अथवा तोकाइ सल्‍लाह सुए पिको थाङुदु?”

35 “सुए परमेस्वरकाइ हाराओइ थो पिते नाहुदु,

त्याङ परमेस्वरए तोकाइ बुरुते पिको माइदु?”

36 हाराकाइभुन्या साक्खाले थो तोए नाइ दोइकाहुदु थादु। तो साक्खाले तोङि ङा तोको लागि नाइ थादु। तोकाइ नाइ साक्खाले इस्याङ महिमा एथा! आमेन।

ख्रिस्टङा नाका लेक

12

1 यैथाताले हु-बुबुपालि, परमेस्वरको कृपाकाइ ध्यानते नातुङ्ले गे निङकाइ सेवानिङादु, निङए निङथेको माङकाइ उल्फो ङा परमेस्वरकाइ सादेसा मोदु पर्ति थाते तोकाइ अर्पन लोङ्नो। कानाइ निङए लोङ्‍को माइदु छ्‍यात आराधना थादु।

2 का अन्तर्मादातेको मिपालि ओनि माचावाने, तर निङथेको सादेङा परिवर्तन थाते नाका थाने, त्याङ परमेस्वरको आप्रा, सादेसा ङा सिद्ध आलि हारा, तो निङ साइको थाङ्निदु।

3 परमेस्वरए गाइकाइ पिङादु अनुग्रहङि गे निङ साक्खालेकाइ ङानिङादु, निङथेकाइ चालिसिसा भुन्दा आहे माचालिसिने, तर परमेस्वरए हरेककाइ पिसिदु बिस्वासको नापओनि उस्तेकाइ एचालिसे।

4 निको दिग्गोरे माङङा आहे आठअठिङ्‍गाल थादु, तर साक्खाले आठअठिङ्‍गालपालिको दिग्गोरे जेत माथा।

5 तोओनि नाइ नि आहे थाइलेओइ ख्रिस्टते नि दिग्गोरे माङ थाइदु, त्याङ नि साक्खाले दिका बेगालेको आठअठिङ्‍गाल थाइदु।

6 निकाइ पिइदु पारा पाराको अनुग्रहङि परमेस्वरको जेत लोङ्‍को। अगमवाणिको खाम थाहानन्या बिस्वासको नापओनि एचिज्याङा।

7 सेवाको थाहानन्या सेवाको जेत एलोङो, सिक्छ्‍या पिहुदुए सिक्छ्‍या पिसा जेत एलोङो,

8 अर्ति पिहुदुए अर्ति पिसा जेत, तेन पिसा आलिदुए हाराओइ माचालिसिमारा सोचि लोङ्सेए एपिहो, सासन लोङ्दुए कडा जुन्जुल यासिते एलोङो, कृपाको जेत लोङ्दुए ताङ-ताङ्‍ते एलोङो।

जेसिकेन

9 निङको जेसिकेन गुरि निस्कपट एथा। माआप्रादु खामकाइ आजिर्ने, आप्रा खाम लोङ्ते चावाने।

10 छ्‍यात जेसिकेनए दिकाए बेगालेकाइ किजेसिकेन्सिने। निङथेकाइ भुन्दा आहे बेगालेकाइ बेद लोङ्नो।

11 कुतालेओइ डाल्या माथाते तर लुङ्‍गुरिते जोसिलो थाते प्रभुको जेत लोङ्नो।

12 निङए खालाम्नुदु आसेते ताङ्ने, सङ्‍कस्टते धिरो यासिने, प्रार्थनाते लागाइसिते होने।

13 परमेस्वरको मिपालिको खट्‍टैङा सघैनो। थोकोमिको सेवा लोङ्नो।

14 निङको खेदो लोङ्‍योङ्दुपालिकाइ डुडु पिनो। तोबाङकाइ माकाटाने। तोबाङए डुडु एखालाम्योङो ङाते प्रार्थना लोङ्नो।

15 ताङ्‍योङ्‍दुपालिनामा ताङ्ने, क्रेप्योङ्दुपालिनामा क्रेप्ने।

16 दिका बेगालेनामा ठेसिते होने। खाबा मातुन्सिने, तर उच्याचा भुन्दा उच्याचा जेत लोङ्सा आलिने। कुतालेओइ निङथेकाइ मालाङ्सिने।

17 सुएओइ नाङकाइ माआप्रा लोङ्नानन्या तोकाइ नाङए माआप्रा मालोङे। साक्खाले मिपालिको मेसेते बेद थासाकाइ कोसिस यासे।

18 थाङुनानन्या साक्खालेनामा थेमथेमते होका।

19 बानपालि, निङथेए कुतालेओइ बदला माकाइनो, तर परमेस्वरको रागेङा वार्ते पिनो। हाराकाइभुन्या दोमाङङा का ओनि ठेसिले होदु, “बदला काइसा जेत गाइको थादु, गे नाइ बदला कायुन्दु” परमप्रभुए यासिदु।

20 बरु,

“नाङको सत्तुर क्रायानन्या तोकाइ च्यासा याहो,

लाकायानन्या तोकाइ हाराओइ तुन्छाकाइ पिहो।

तुनि लोङ्नानन्या नाङए तोको कापुङा मेको कोकोति लोकुनादु ओनि थादु।”

21 माआप्राए नाङकाइ तेको एमाथाङो, तर माआप्राकाइ भलो लोङ्तुनाले तेहो।

सासकपालिको बक्‍के मानाइको माइदु

13

1 साक्खाले मिपालि सासन लोङ्‍योङ्दुपालिको अधिनते एहोयोङा। परमेस्वरङि युदु अधिकार बाहेक बेगाले हाराओइ अधिकार माहो।

2 यैथाताले सासकपालिको बिरोध लोङुदुए परमेस्वरङि केलेसिदुपालिको विरोध लोङुदु, त्याङ बिरोध लोङ्‍योङ्दुपालिए दन्डको बक्‍के खालाम्योङ्दु।

3 हाराकाइभुन्या सासकपालिनामा बे आप्रा जेत लोङ्‍योङ्दुपालि आरिको मापाराइ, तर माआप्रा जेत लोङ्‍योङ्दुपालि पो आरिको माइदु। हारा निङ सासकपालिङि माआरिमारा होʔसा आलिनिदु? तुनि थाहानन्या आप्रा जेत लोङ्नो, त्याङ तोबाङए निङकाइ प्रंससा लोङ्निदु।

4 हाराकाइभुन्या नाङको भलाइको लागि तो परमेस्वरको सेवक थादु। तर नाङए खराबि लोङुनानन्या नाङ आरिको माइदु, हाराकाइभुन्या तोए सोठा बिर्थाइ माख्यासि। माआप्रा जेत लोङुदुच्युरिते परमेस्वरको दन्ड राʔसा तो परमेस्वरको सेवक थादु।

5 यैथादुए परमेस्वरको दन्डङि चिप्णोत्सिसाकाइ जुकुन माथा, तर छ्‍यानको लागि ओइ नाङ तोको अधिनते होʔको माइदु।

6 यैथाताले ओइ नाङए ठ्‍या तिराइनादु। हाराकाइभुन्या सासकपालि यै जेतको लागि निरन्तर लागाइसियोङ्दु परमेस्वरको सेवक थायोङ्दु।

7 पिको माइदु थो साक्खालेकाइ पिनो: ठ्‍या तिराइसाकाइ ठ्‍या, महसुल तिराइको माइदुकाइ महसुल, बेद लोङ्‍को माइदुकाइ बेद, इज्जत लोङ्‍को माइदुकाइ इज्जत लोङ्नो।

जेसिकेनते होने

8 दिकाए बेगालेकाइ जेसिकेन्सा खाम तोर्तातुनुले बेगाले कुन्दुओइ खामते सुकोओइ रिनि माथाने। हाराकाइभुन्या उस्तेको योन्दाकाइ जेसिकेनुदुए राजगालङा ठेसिदु खाम याचिगापुदु।

9 “नाङए मान्द्रेसिङ मालोङे, नाङए मि मासाते, नाङए माखुए, नाङ आगाबेहोरि मायासे,” का बक्‍केपालि बाहेक, बेगाले होदु बक्‍केपालि होदु तो साक्खालेको सारांस का नाइ बक्‍केपालिते इखालाम्दु, “नाङए नाङथेको योन्दाकाइ नाङथेकाइ ओनि जेसिकेनो।”

10 जेसिकेनए योन्दाको खराबि मालोङ। यैथादुए जेसिकेन्छा नाइ राजगाल पालना लोङ्सा थादु।

11 एमिर्‍याङको स्याङ कुन्दुनि निदु ङाते था साइते निङए का लोङ्नो। नान निङको लागि निन्द्राङि साइसिसा बेला राʔको दुम्‍ले होदु, हाराकाइभुन्या निए हाबि बिस्वास लोङ्वादु भुन्दा नाले निको मुक्ति झुन खेर्ते होदु।

12 टाहेको उखिङछोछो दुम्सा सोताले, त्याङ स्याङ खेर्ते रालेत्सा सोले होदु। यैथादुए उखिङछोछोको जेत वार्ते निए आथाङको हातहतियार ख्यासिको।

13 उनिसे ओनि नि आप्रातिनि चावाको। हाहास्युस्युते, आतो-आतोते, मान्द्रेसिङते, उरासाते, किडिकिङासते ङा डाणङा माचावाको।

14 तर प्रभु येसु ख्रिस्टकाइ धारन लोङ्‍नो, त्याङ लुपि स्वभावको माआप्रादु आलि याचिगाप्सा खामते ध्यान मापिनो।

नाङथेको हुकाइ निया मोलोङे

14

1 बिस्वासङा रुनुरुनु थायोङ्दु मिकाइ ग्रहन लोङ्‍नो, तर तोको उस्तेको आलिको सुचिते वाखे मावाखे मायासिने।

2 हानि मिको बिस्वासए साक्खाले थो च्यासा जादु ङाते यास्योङ्दु, तर बिस्वासङा रुनुरुनु थादु मिए सा-सि जुकुन च्यादु।

3 साक्खाले थो च्यादुए माच्यादुकाइ एमाआजिरा, त्याङ माच्यादु मिए साक्खाले थो च्यादु मिकाइ गाल्प्या एमालागायो। हाराकाइभुन्या परमेस्वरए च्यादु ङा माच्यादु निसैकाकाइ ग्रहन लोङुले नाहुदु।

4 नोम्बोको स्युन्डुरिकाइ निसाफ लोङ्सा नाङ सु थानादु? तो बे उस्तेको दाक्पोको हाबि थेङ्सिदु वा नुप्‍ते यादु। त्याङ तो चिथेङ्सिदु, हाराकाइभुन्या प्रभुए तोकाइ चिथेङ्‍को थाङुदु।

5 सुओइ मिए दिगोरे इस्‍याङकाइ बेगाले इस्याङकाइ भुन्दा महत्वको आलिदु, बेगाले मिए साक्खाले इस्‍याङकाइ समान चालिसिदु। हरेक मि उस्तेको डिलाङा पुर्न रुपते निस्चित थाको माइदु।

6 कुन्दु ओइ इस्याङकाइ बिसेस रुपए पालना लोङुदु मिए प्रभुको बेदको लागि लोङुदु। च्यादु मिए प्रभुको बेदको लागि च्यादु, हाराकाइभुन्या तोए परमेस्वरकाइ होहोइ पिहुदु। माच्यादु मिए ओइ परमेस्वरको बेदको लागि माच्या त्याङ परमेस्वरकाइ होहोइ पिहुदु।

7 नि सुओइ निथेको लागि मामो त्याङ सुओइ निथेको लागि मासि।

8 नि मोइले ओइ प्रभुको लागि मोइदु, त्याङ सिइले ओइ प्रभुको लागि सिइदु। नि सिइले ओइ मोइले ओइ प्रभुको नाइ थाइदु।

9 काको लागि नाइ ख्रिस्ट सिह्‍यान त्याङ फिरि रोलाङ्ताले स्रेकान, काओनि थादुए तो सियोङ्दुपालिको ङा मोयोङ्दुपालिको प्रभु थादु।

10 नाङए हाराकाइ नाङको हुको निया लोङुनादु? अथवा नाङको हुकाइ हाराकाइ तुत्छ चालिसिनादु? हाराकाइभुन्या नि साक्खाले परमेस्वरको तागोते नियाङा थेङिदु।

11 हाराकाइभुन्या दोमाङङा ठेसिले होदु,

“परमप्रभु यासिदु, ‘छ्‍यात नाइ गाइ मोङाले होङादु,

गाइको तागोते साक्खाले मिपालिए पोकोले दोको माइदु,

त्याङ साक्खालेए उस्ते-उस्तेबाङको चिलेए परमेस्वरको प्रसंसा लोङ्‍योङ्दु’।”

12 यैथादुए नि साक्खालेए परमेस्वरकाइ निथेको लेखा पिको माइदु।

निथेको हुकाइ माचितान्थोको

13 यैथादुए नि दिकाए बेगालेकाइ नान गाल्प्या मालागाइको। बरु निथेको हुको उलामते थुर्सा थो अथवा बाधा पिसा थो कुतालेओइ मानाको।

14 प्रभु येसुते बिस्वास लोङुन्दुए का खाम गाइ निस्‍चय साइङादु, कुन्दुओइ थो उस्तेङा मासोचि माथा, तर मासोचि आलिदु मिको लागि तो मासोचि नाइ थादु।

15 नाङए च्यानादु थोए नाङको हुकाइ चोट पिहुनोन्या नाङ जेसिकेनङा चावानादु माथा। नाङए च्यानादु थोए तो हु एमानासिया हाराकाइभुन्या तोको लागि ख्रिस्ट सिह्‍यान।

16 यैथाताले नाङए आप्रा चालिसिनादु थोकाइ बेगालेए माआप्रा एमाङाहो।

17 हाराकाइभुन्या परमेस्वरको राड्‍डे ङासिदु च्यासा ङा तुन्सा माथा, तर उल्फो लुङ्‍गुरिए पिसा धार्मिकता, थेमथेम ङा आस्ताङ्सा थादु।

18 का पाराए ख्रिस्टको सेवा लोङुदु गुरि परमेस्वरकाइ सादेसा ङा मिपालिङि आप्रा ठहरैसिदु थादु।

19 यैथादुए निए थेमथेम राहुदु ङा दिकाए बेगालेको आत्मिक उन्‍नति लोङुदु खामते सधैँ सादे लागाइको।

20 च्यासा थोको लागि परमेस्वरको जेतकाइ मानासिनो। वास्तवङा साक्खाले च्यासा थो सोचि थादु, तर निथे च्याइदु थोए बेगालेकाइ बाधा पिसा आप्रा माथा।

21 चिचि माच्यासा, आतोसा थो मातुन्छा, ङा नाङथेको हुकाइ बाधा पिसा जेत मालोङ्सा नाइ साक्खालेङि आप्रा खाम थादु।

22 नाङनामा होदु बिस्वास परमेस्वर ङा नाङको आन्तारेङङा नाहो। तो उस्तेए आप्रा चालिसिदु खामको कारणए तो उस्तेकाइ गाल्प्या मालागाइनोन्या, तोए डुडु खालामुदु।

23 तर सुएओइ सङ्‍का यासिते हाराओइ च्याहानन्या तो गाल्प्या ठहरैसिदु, हाराकाइभुन्या तोए बिस्वासनामा माच्याताकि। बिस्वासङि माणाङ्दु हाराओइ खाम लुप थादु।

निङथेकाइ माथा बेगालेकाइ चिताङ्नो

15

1 नि साक्खाले बिस्वासङा दर्बिलो थाइदुपालिए बेगाले बिस्वासङा फुङ्‍‍गिन्टासि थायोङ्दुपालिकाइ सहैसिको माइदु। निए निथेको जुकुन माथा तर बेगालेकाइ ओइ चिताङ्‍को माइदु।

2 नि साक्खालेए निथेको योन्दापालिको आत्मिक सुधार एथा ङाते तोको भलाइको लागि तोकाइ चिताङ्‍को माइदु।

3 हाराकाइभुन्या ख्रिस्टए ओइ उस्तेकाइ माचिताङ्सिन। दोमाङङा काओनि ठेसिले होदु, “नाङकाइ निन्दा लोङ्‍योङ्दुपालिको निन्दा गाइच्युरिते पारायान।”

4 हाबि-हाबि ठेसिदु खामपालि निको सिक्छ्‍याको लागि ठेसिले होदुथ्यो, काओनि थादुए दोमाङङि खालाम्सा ढेप ङा उत्साहङिनि निए आसे खालाम्‍को थाङ्वादु।

5 ढेप ङा उत्साह पिसा परमेस्वरए निङकाइ ख्रिस्ट येसुको लिबि चावासा थाते दिकाए बेगालेकाइ दिग्गोरे सादे थाते मोको एपिने।

6 काओनि थादुए दिग्गोरे सादेको थाते दिग्गोरे सारेए निको प्रभु येसु ख्रिस्टको परमेस्वर ङा आपाको महिमा निङए लोङ्‍को एथाङ्नो।

बेगालेडातिपालि ङा यहुदिपालिको लागि आप्राखाम

7 यैथादुए परमेस्वरको महिमाको लागि ख्रिस्टए निङकाइ ग्रहन लोङनिदु ओनि निङएओइ दिकाए बेगालेकाइ ग्रहन लोङ्नो।

8 गे निङकाइ ङानिङादु, निको ज्युज्यु च्याब्‍ज्युपालिकाइ पिसिदु बर्तिपालि याचिगाप्साको लागि परमेस्वरको छ्‍यातचाकाइ चिखेत्साकाइ ख्रिस्ट खतना थायोङ्दु यहुदिपालिको स्युन्डुरि थाहान।

9 काओनि थादुए बेगालेडातिपालिए तोको कृपाको लागि परमेस्वरकाइ महिमा लोङ्‍योङ्दु। दोमाङङा काओनि ठेसिले होदु,

“यैथादुए बेगालेडातिपालिको आन्तारेङङा गे नाङको प्रसंसा लोङुन्दु,

त्याङ नाङको नामेको स्तुतिको कारि कारिहुन्दु।”

10 त्याङ फिरि काओनि यासिले होदु,

“ए बेगालेडातिपालि, तोको मिपालिनामा आस्ताङ्ने।”

11 त्याङ फिरि,

“साक्खाले बेगालेडातिपालि, प्रभुको प्रसंसा लोङ्नो,

त्याङ साक्खाले मिपालिए तोको प्रसंसा एलोङ्‍योङो।”

12 त्याङ फिरि यसैयाए यासिदु,

“यिसैको खलकङि दिका युदु,

तोए बेगालेडातिपालिङा सासन लोङुदु,

तोच्युरिते बेगालेडातिपालिए आसेयोङ्दु।”

13 आसेको परमेस्वरए निङकाइ बिस्वासङिनि साक्खाले आस्ताङ ङा थेमथेमए भरिपुर्न एलोङ्ने, इन्याङगरि उल्फो लुङ्‍गुरिको बुताए निङ आसेते वाल्‍छ्‍याल थाको एथाङ्‍ने।

बेगाले डातिपालिको सेवक पावल

14 हु-बुबुपालि, गाइकाइ निस्चित निङादु, निङ निङथे ओइ आहे आप्रा निनिदु, त्याङ साक्खाले छोतते पुर्न थाते दिकाए बेगालेकाइ सिक्छ्‍या पिको थाङ्नुदु।

15 तर परमेस्वरए गाइकाइ पिङादु अनुग्रहको कारनए निङकाइ फिरि लोङ चिहेन्छाकाइ गाइ आहे साहस यासिताङाले हानि खामको सुचिते ठेहुन्ले नाहुन्दु।

16 का अनुग्रह बेगालेडातिपालिको लागि ठेमुए ओनि परमेस्वरको आप्राखामको जेत लोङ्साकाइ गाइकाइ पिसिदु थादु, इन्याङगरि बेगालेडातिपालि उल्फो लुङ्‍गुरिङि सोचि थाते परमेस्वरकाइ सादेसा पर्ति थाको एथाङ्‍योङा।

17 यैथाताले परमेस्वरको लागि गाइको सेवाते गाइकाइ ख्रिस्ट येसुङा खाबा तुन्सिसा कारन होदु।

18 हाराकाइभुन्या वाखे ङा जेतते बेगालेडातिपालिकाइ आग्याकारि लोङ्साकाइ ख्रिस्टए गाइङिनि लोङुदु भुन्दा बेगाले कुन्दुओइ सुचिते चिज्याङ्सा गाइ आँट मायासि।

19 का जेत, डोरेपालि ङा थोम्बेसिलेको जेतपालिको बुता ङा उल्फो लुङ्‍गुरिको बुताङिनि गे लोङुन्ले नाहुन्दु थादु। इन्याङगरि गे यरुसलेमङि इल्‍लुरिकम ङासिदु ठाइतेको थोको लोङ्ते ख्रिस्टको आप्राखाम पुरा रुपए प्रचार लोङ्ते नाहुन्दु।

20 बेगाले मिपालिए खेम्योङ्दु जगच्युरिते नेम माखेम्‍ङु ङाते ख्रिस्टको नामे मासायोङ्दु ठाइङा आप्राखाम प्रचार लोङ्सा गाइ आठ्‍ठे आलिङादु।

21 दोमाङङा काओनि ठेसिले होदु,

“तोको सुचिते कुतालेओइ माङासिदु मिपालिए तोकाइ नियोङ्दु,

त्याङ तोको सुचिते कुतालेओइ मासायोङ्दु मिपालिए गोयोङ्दु।”

पावल रोम हेन्छा आलिह्‍यान

22 यै कारनए गाइकाइ निङकोते केल्साकाइ आहे खेपका रोकाइङान।

23 तर नान का सोदेङापालिङा गाइको जेत दुमुन्दुए, त्याङ आहे दाङङि निङकोते केल्सा आलिङादुए,

24 गाइ स्पेन याङादु बेरेङ निङकाइ भेटाइसाकाइ आसेहुन्दु। त्याङ निङनामा उछिन्चा स्याङतेका सङ्‍गति लोङ्ते लिबि निङए गाइको बाँकि थोकोते सघैयोङ्‍ङादु ङाते गे आसेहुन्दु।

25 तर नाले परमेस्वरको मिपालिकाइ सघैसाकाइ गाइ यरुसलेमदाइ याङाले होङादु।

26 हाराकाइभुन्या यरुसलेमङा होयोङ्दु हानिका फुङ्‍‍गिन्टासि परमेस्वरको मिपालिको लागि मासेडोनिया ङा अखैयाको मन्डलिपालिए ठेम्बु पिचाराते नायोङ्‍ङादु।

27 का ठेम्‍बु तोबाङए ताङ-ताङ्ते मुम्ते नायोङ्‍थ्‍यो, त्‍याङ काबाङ तोबाङको रिनि ओइ थ्‍यो। हाराकाइभुन्या बेगालेडातिपालि यहुदिपालिको आत्मिक डुडुङा सहभागि थायोङ्ले होयोङानन्या, काबाङए ओइ सासंरिक डुडुपालिङि यहुदुपालिको सेवा लोङ्‍को माइदु।

28 यैथाताले का जेत दुम्‍तुङ्‍ले तोबाङको लागि स्रेदु का ठेम्बु पिको दुम्तेलिबि गाइ निङकोङा बिते स्पेन याङादु।

29 गाइ निङकोते केल्ङादु बेरेङ येसु ख्रिस्टए पिङादु डुडुए क्लेङ्ताङाले केल्ङादु ङाते गाइ साइङादु।

30 हु-बुबुपालि, निको प्रभु येसु ख्रिस्ट ङा उल्फो लुङ्‍गुरिको जेसिकेनङि गाइको लागि परमेस्वरनामा प्रार्थना लोङ्सा गाइनामानामा आठ्‍ठे प्रयत्न यासिने ङाते गे निङकाइ सेवानिङादु।

31 यहुदियाङा होयोङ्दु बिस्वास मालोङ्‍योङ्दुपालिङि गाइ जोगाइसिते प्णोत्को एथाङ्‍ङु, त्याङ यरुसलेमको लागि गे केलुन्दु ठेम्बु परमेस्वरको मिपालिए ताङ-ताङ्ते फाʔको एथाङ्‍योङो ङाते ओइ प्रार्थना लोङ्नो।

32 इन्याङगरि परमेस्वरको आलिङि गाइ आस्ताङ्ते निङकोते केल्ताङाले निङनामा सङ्‍गति लोङुन्दु त्याङ फिरि ताजा थाङादु।

33 थेमथेमको परमेस्वर निङ साक्खालेनामा एथा। आमेन।

पावलको सेवासेर्ग्याम

16

1 किंक्रियाङा होदु मन्डलिको सेवा लोङ्सा निको हुमि फिबिको प्रसंसा निङको आन्तारेङङा लोङुन्दु।

2 गे निङकाइ सेवानिङादु परमेस्वरको मिपालिकाइ सुहाइसा पाराए तोकाइ प्रभुङा ग्रहन लोङ्नो, त्याङ तोकाइ चाहाइदु जति हाराओइ थोको खट्‍टै थाको मापिनो, हाराकाइभुन्या तो उस्तेए ओइ आहेकाइ ङा गाइकाइ ओइ सहायता लोङ्‍ङाले नाङादु।

3 प्रिस्का ङा अकिला, ख्रिस्ट येसुङा गाइको गोयाबानपालिकाइ सेवासेर्ग्याम।

4 तोबाङए गाइको लागि उस्तेबाङको लेक सङ्‍कस्टङा चुयोङ्नो। तोबाङकाइ गे जुकुन माथा, तर बेगालेडातिको मन्डलिपालि साक्खालेए ओइ होहोइ पियोङ्दु।

5 तोबाङको नेमते होदु मन्डलिकाइ सेवासेर्ग्याम ङानो।

एसियाङा साक्खालेङि हाबि ख्रिस्टङा बिस्वास लोङुदु गाइको प्रिय बान इपेनितसकाइ सेवासेर्ग्याम ङानो।

6 निङको आन्तारेङङा आहे जुन्जुल यासिदु मरियमकाइ सेवासेर्ग्याम ङानो।

7 गाइनामा खतकि थायोङ्दु गाइको यहुदि बानपालि एन्ड्रोनिकस ङा युनियसकाइ सेवासेर्ग्याम ङानो। तोबाङ प्रेरितपालिङि चान्थेयोङ्दु, त्याङ गाइभुन्दा हाबि ख्रिस्टङा बिस्वास लोङ्‍योङ्दुपालि थायोङ्दु।

8 प्रभुङा गाइको प्रिय बान एम्प्लिआतसकाइ सेवासेर्ग्याम ङाते पिनिङ।

9 ख्रिस्टङा निको गोयाबान उर्वानस ङा गाइको प्रिय स्ताखुसकाइ सेवासेर्ग्याम ङाते पिनिङ।

10 ख्रिस्टको योग्य ठहरैसिदु अपेल्‍लेसकाइ सेवासेर्ग्याम ङाते पिनिङ। अरिस्तोबुलसको नेमको मिपालिकाइ सेवासेर्ग्याम ङाते पिनिङ।

11 गाइको ठातागोता हेरोदियनकाइ सेवासेर्ग्याम ङाते पिनिङ। प्रभुङा होयोङ्दु नर्किससको जाहानकाइ सेवासेर्ग्याम ङाते पिनिङ।

12 प्रभुको लागि जुन्जुल यास्योङ्दु चामाइचापालि त्रुफेना ङा त्रोफोसाकाइ सेवासेर्ग्याम ङाते पिनिङ।

प्रभुङा आठ्‍ठे नाइ जुन्जुल यासिदु बेगाले प्रिय चामाइचा परसिसकाइ सेवासेर्ग्याम ङाते पिनिङ।

13 प्रभुङा केलेसिदु रुफस ङा तोको आमा, तोगुरि गाइको ओइ आमा ओनि थ्यो, तोबाङकाइ सेवासेर्ग्याम ङाते पिनिङ।

14 असिंक्रितस, फ्लेगन, हर्मेस, पत्रोबास, हर्मास ङा तोबाङनामा होयोङ्दु हुपालिकाइ सेवासेर्ग्याम ङाते पिनिङ।

15 फिलोलोगस, युलिया, नेरियस ङा तोको हुमि, त्याङ ओलिम्पास ङा तोबाङनामा होयोङ्दु साक्खाले परमेस्वरको मिपालिकाइ सेवासेर्ग्याम ङाते पिनिङ।

16 दिकाए बेगालेकाइ उल्फो जेसिकेनए सेवासेर्ग्याम लोङ्नो। ख्रिस्टङा साक्खाले मन्डलिपालिए निङकाइ सेवासेर्ग्याम पिचाराते नायोङ्दु।

17 हु-बुबुपालि, गे निङकाइ सेवानिङादु, निङकाइ चिठेन्सिदु, धार्मिक सिक्छ्‍याको विरोध लोङ्ते फुट ङा बाधा केल्योङ्दुपालिकाइ ङोसाइते नानो, त्याङ तोबाङङि अलम्था होने।

18 हाराकाइभुन्या तोबाङए ख्रिस्ट निको प्रभुकाइ माथा, तर उस्तेबाङको बाङ्‍कालको लागि सेवा लोङ्‍योङ्दु। त्याङ तोबाङको मालिम्चा-मालिम्चा खामए सिधासाधापालिको लोङ्सेकाइ धोका पियोङ्दु।

19 निङको आग्याकारिता साक्खाले मिपालिकाइ था नियोङ्दु, त्याङ निङको कारनए गाइ आस्ताङ्‍ङादु। त्याङ गाइ आलिङादु, निङ सर्सि निदु मिओनि थाचा याने, त्याङ माआप्रादु खामते गाल्प्या माथाने।

20 थेमथेमको परमेस्वरए पिलिक्‍कै नाइ सेसेन्तारकाइ निङको कोन्टेपोलेते त्रिहुदु।

निको प्रभु येसु ख्रिस्टको अनुग्रह निङनामा एथा।

21 तिमोथि गाइको गोयाबान, ङा गाइको गाइथेको ठातागोतापालि लुकियस, यासोन ङा सोसिपात्रोसए निङकाइ सेवासेर्ग्याम पिचाराते नायोङ्‍ङादु।

22 का छेस्को ठेहुन्दु, गाइ तर्तियसए प्रभुङा निङकाइ सेवासेर्ग्याम पिचाराते नाहुन्दु।

23 गाइकाइ ङा मन्डलिको साक्खालेकाइ थोकोमिकाइ ओनि उस्तेको नेमते जुजु खुमिदु गायसए ओइ निङकाइ सेवासेर्ग्याम यासिले होदु। का राडेपाडेको कोसाध्यक्छे इरास्तस ङा निको बिस्वासि बान क्वार्टसए ओइ निङकाइ सेवासेर्ग्याम पिचाराते नानिदु।

[

24 निको प्रभु येसु ख्रिस्टको अनुग्रह निङनामा एथा। आमेन।]a

लिबिको प्रार्थना

25 नान नि साक्खालेए परमेस्वरकाइ बेद लोङ्‍को। तोए निङकाइ बिस्वासङा ढेप नासा थाङ्‍निदु। गे प्रचार लोङुन्दु आप्राखाम ङा येसु ख्रिस्टको सुचिते थादु प्रचारए का षातिदु। तादिङिनि लिङ्‍गोरेङा होदु ख्रिस्टको आप्राखाम नान गोको थाङ्सा थाले होदु।

26 ख्रिस्टको सुचिते गोको माइथान्सा खामपालि नान अगमवक्तापालिको किताबपालिङा आप्रा गरि गोको थाङ्सा थाले होदु। नान सधैँ मोलेहोदु परमेस्वरको बक्‍के ओनि यै लिङ्‍गोरेङा होदु आप्राखाम साक्खाले डातिपालिकाइ प्रचार लोङ्सिले होदु। काओनि तोबाङ साक्खालेए परमेस्वरकाइ बिस्वास लोङ्ते तोको बक्‍के मानाइको थाङ्‍योङ्दु।

27 दिका जुकुन साक्खाले साइदु परमेस्वरकाइ येसु ख्रिस्टङिनि सधैँ महिमा एथा! आमेन।

a 

16:24 हानि खारु पान्डुलिपिपालिङा का पद माइखााम।

कोरिन्थिपालिकाइ

पावलको पहिलो छेस्को

परिचय

पावलको स्याङङा नक्सालङ्‍काङा पाराइदु ग्रिसङा होदु राडेपाडेङा कोरिन्थगुरि साक्खालेङि चान्थेदु ङा महत्वपुर्ण राडेपाडे थ्यो। एफिसस ओनि कोरिन्थ दिगोरे व्यापारिक ङा साँस्कृतिक केन्द्र थ्यो। कोरिन्थ अखैया यासिदु सोदेङाको राजधानि थ्यो, तो गुरि ग्रिसको नक्सालङ्‍काङा पाराइदु थ्यो। यैथादुए आप्राखाम प्रचार लोङ्साकाइ कोरिन्थ दिगोरे आवस्यक ङा महत्वपुर्ण ठाइ थ्यो। पावल उस्तेको दोस्रो चोटिको प्रचार लोङ्सा क्रमते इस्वि सम्बत् ५० दाइ कोरिन्थङा होदुथ्यो। पहिला पावलए यहुदिपालिको योरिनेमते प्रचार लोङुनो; तर आहे यहुदिपालिए पावलको सिक्छ्‍याकाइ मामानायोङ्दुए यहुदि योरिनेम तोर्ताते तोए बेगाले डातिपालिङा प्रचार लोङ्सा लागाइसिन (प्रेरित १८:१, ४-७, ९-११ ङा योहो)।

कोरिन्थङा नाका मन्डलि खेम्को दुम्तेलिबि पावल तो ठाइ वार्ते लगभग इस्वि सम्बत् ५३ ङा एफिससङा याहान, तोङा तो निस दाङतेका होकान। एफिसस गुरि कोरिन्थङि सागारिदाहाल दि टिपुरिका वाल्ङाचिप कोस हरेलङ्‍काङा (नालेको टर्कि राड्‍डेङा) पाराइथ्यो त्याङ का निसगोरे राडेपाडेको आन्तारेङङा आहे मिपालि कोङङि दबितिबि यास्योङ्दु थ्यो।

एफिससङा होदु बेरेङ पावलए कोरिन्थङि ख्रिस्टियनपालिको व्यवहारको सुचिते बेमेलको खाम सायुनो। कानामानामा कोरिन्थको ख्रिस्टियनपालिए उस्तेबाङए विभिन्‍न खाम आयुत्छाको लागि पावलकाइ छेस्को ठेते नायोङ्‍थ्यो। तो निसगोरे कारनए लगभग इस्वि सम्बत् ५४ ङा पावलए कोरिन्थिपालिकाइ का पहिलो छेस्को ठेहुनो। का छेस्कोङा पावलए साक्खालेङि हाबि कोरिन्थिपालिको माआप्रादु व्यवहारको सम्बन्धङा अर्ति ङा चेतावनि पिहुलेनाहुदु, त्याङ तोङिनि लिबि तोबाङको प्रस्‍नको जुवाप पिते नाहुदु।

पावलको लेकको सुचिते झुन आहे थासाइसाकाइ रोमिपालिकाइ पावलए ठेहुदु छेस्कोको परिचय योहो।

कोरिन्थिपालिकाइ

पावलको पहिलो छेस्को

1

1 परमेस्वरको आलिङिनि ख्रिस्ट येसुको प्रेरित थासाकाइ उरौसिङादु गाइ पावल ङा निको हु सोस्थेनेसङि,

2 कोरिन्थङा होदु परमेस्वरको मन्डलिकाइ, तो गुरि ख्रिस्ट येसुङा उल्फो थाले होदु, त्याङ तोबाङ नामानामा साक्खाले ठाइपालिङा उल्फो मि थासाकाइ उरौसिदु साक्खालेकाइ, तोबाङए प्रभु येसु ख्रिस्टको नामे पुकारायोङ्दु, तो गुरि निको ङा तोबाङको प्रभु थादु:

3 परमेस्वर निको आपा ङा प्रभु येसु ख्रिस्टङि निङकाइ अनुग्रह ङा थेमथेम।

परमेस्वरकाइ होहोइ

4 ख्रिस्ट येसुङा निङकाइ पिसिदु परमेस्वरको अनुग्रहको कारन निङको लागि गे परमेस्वरकाइ साक्खाले इस्याङ होहोइ पिहुन्दु।

5 हरप्रकारए साक्खाले खाम ङा साक्खाले सर्सिङा निङ तोनामा दाक्पो थानिले होनिदु,

6 हाराकाइभुन्या ख्रिस्ट येसुको सुचिते निको छ्‍यातखाम निङकोते सुदृट याले होदु।

7 त्यैथादुए निङए निको प्रभु येसु ख्रिस्ट चिखेत्सिसा खाम लाघिनुले नानुदु बेरेङ निङङा कुन्दुओइ आत्मिक वरदानको खट्‍टै माथा।

8 निको प्रभु येसु ख्रिस्टको इस्याङङा निङकाइ मागाल्‍प्‍या नासा तोए निङकाइ लिबितेका नाइ ढेप नानिदु।

9 परमेस्वर बिस्वासयोग्य निदु, तोङि नाइ उस्तेको चा निको येसु ख्रिस्टको सङ्‍गतिङा निङ उरौसिनिन्।

मन्डलिङा मतभेद

10 हु-बुबुपालि, निङ साक्खाले दिका बेगालेनामा सहमति थाने, त्याङ निङको आन्तारेङङा हाराओइ बेमेलको खाम एमाथा। तर निङ दिग्गोरे लोङ्से ङा दिग्गोरे आलिको थाने ङाते निको प्रभु येसु ख्रिस्टको नामेते गे निङकाइ सेवानिङादु।

11 हाराकाइभुन्या गाइको हु-बुबुपालि, निङ किडिनिले होनिदु ङाते गाइकाइ क्लोएको जाहानपालिए चिसाइते नायोङ्‍ङादु।

12 गे ङासा दाङुन्दु गुरि निङङा हानिए “गाइ पावलको”, हानिए “गाइ अपोल्‍लोसको”, हानिए “गाइ पत्रुसको”, त्याङ हानिए “गाइ ख्रिस्टको थाङादु” ङाते ङानुदु ङा।

13 हारा ख्रिस्ट बोठासिले होदु रा? हारा पावल निङको लागि क्रुसते ख्वासिन रा? अथवा हारा पावलको नामेते निङको बप्‍तिस्मा थाहान रा?

14 गे परमेस्वरकाइ होहोइ पिहुन्दु, हाराकाइभुन्या निङमध्ये क्रिस्पस ङा गायसकाइ बाहेक बेगाले सुकाइओइ गे बप्‍तिस्मा मापितुङ्‍‍कि।

15 यैथादुए गाइको नामेते बप्‍तिस्मा थाहान ङाते निङ सुएओइ ङाको माखालाम।

16 (थादु, गे स्तिफनसको जाहानकाइ ओइ बप्‍तिस्मा पिहुनुङ। का भुन्दा बेगालेकाइ गे बप्‍तिस्मा पिहुनुङ रा मापि, तो गाइकाइ था मानि।)

17 हाराकाइभुन्या बप्‍तिस्मा पिसा माथा, तर आप्राखाम प्रचार लोङ्सा ख्रिस्टए गाइकाइ ठोङादु थादु, अन्तर्मादातेको सर्सिको खामते माथा, नतरा बे ख्रिस्टको क्रुस बुता माहोदु ओनि थादु।

ख्रिस्ट नाइ परमेस्वरको सर्सि ङा बुता

18 हाराकाइभुन्या क्रुसको सन्देस नासिचा यायोङ्दुपालिको लागि गोङाचा थादु, तर नि उद्धार खालाम्वादुपालिको लागि परमेस्वरको बुता थादु।

19 हाराकाइभुन्या दोमाङङा का ओनि ठेसिले होदु,

“गे सर्सि नियोङ्दुपालिको सर्सि नासिते पिहुन्दु,

त्याङ चङ्‍खलोपालिको चनाखोकाइ विफल लोङ्ते पिहुन्दु।”

20 सर्सि नियोङ्दु मि कुता होदु? सास्तर सायोङ्दुपालि कुता होयोङ्दु? का जुकको तर्क लोङ्सा मि कुता होदु? हारा परमेस्वरए का अन्तर्मादातेको सर्सिकाइ गोङा मालोङुनो रा?

21 अन्तर्मादातेए उस्तेको सर्सिङिनि परमेस्वरकाइ ङोसाइको माथाङ्दुए तोको सर्सि ओनि निए प्रचार लोङ्सिदु आप्राखामको गोङाचाङिनि नाइ बिस्वास लोङ्‍योङ्दुपालिकाइ चिमोसाकाइ परमेस्वरए उचित आलिह्‍यान।

22 यहुदिपालिए डोरे दाङ्‍योङ्दु त्याङ ग्रिकपालिए गुरि सर्सि दाङ्‍योङ्दु।

23 तर निए गुरि क्रुसते ख्वासिदु ख्रिस्टकाइ प्रचार लोङ्वादु, तोगुरि यहुदिपालिको लागि बाधा ङा बेगाले डातिपालिको लागि गोङाचा थादु।

24 तर यहुदि थायोङ्ले ओइ, ग्रिक थायोङ्‍ले ओइ परमेस्वरए उरोहुदुपालिको लागि गुरि ख्रिस्ट नाइ परमेस्वरको बुता ङा सर्सि थादु।

25 हाराकाइभुन्या परमेस्वरको गोङाचा गुरि मिपालिको सर्सिभुन्दा जेखा होदु, त्याङ परमेस्वरको रुनुरुनुचा गुरि मिपालिको बुताभुन्दा बर्बदा निदु।

26 हु-बुबुपालि, परमेस्वरए निङकाइ उरौनिदु बेरेङ निङ कुन्दुनि थ्यो? तो चालिसिने। अन्तर्मादातेको स्तरओनि निङमध्ये हानिका सर्सि निनिदु, आहे बर्बदा ङा आहेका दाक्पो माथाथ्यो।

27 तर सर्सि नियोङ्दुपालिकाइ चिआङाल्सा परमेस्वरए अन्तर्मादातेको गोङा खामपालिकाइ केलेहुनो त्याङ बर्बदापालिकाइ चिआङाल्साकाइ परमेस्वरए अन्तर्मादातेको रोपे खामकाइ केलेहुनो।

28 गाइ नाइ जेखा थाङादु यास्योङ्दुपालिकाइ आङालङा चिपाराइसा अन्तर्मादातेए उच्याचा ङा तुत्छ आलिदुकाइ ङा जेत मालागाइदुपालिकाइ परमेस्वरए केलेहुनो।

29 यैथाताले परमेस्वरको हाबि सुएओइ खाबा एमातुन्छियोङा।

30 परमेस्वर नाइ ख्रिस्ट येसुङा निङको लेकको स्रोत थादु, त्याङ तोए ख्रिस्टकाइ नाइ निको सर्सि, निको धार्मिकता ङा उल्फोचा ङा निको उद्धार लोङुले नाहुदु।

31 यैथादुए दोमाङङा काओनि ठेसिले होदु, “खाबा तुन्छिदुए प्रभुङा नाइ खाबा एतुन्से।”

क्रुसते पर्ति थादु ख्रिस्ट

2

1 हुपालि, गाइ निङकोते केल्ङादु बेरेङ जेखा-जेखा खामपालि ङा सर्सिते परमेस्वरको गुवाको घोसना लोङ्ते माकेल्ङान।

2 हाराकाइभुन्या निङनामा होङादु बेरेङ येसु ख्रिस्ट ङा तोकाइ क्रुसते ख्वायोङ्दु भुन्दा बेगाले हाराओइ मासाइसा नाइ गे निस्‍चय लोङुन्ले नाहुन्‍थ्यो।

3 गाइ निङकोते दुर्बलतानामा ङा आठ्‍ठे आरिताङाले वाराइते केल्ङान।

4 गाइको उपदेस ङा सन्देस घतलाग्दो ङा सर्सिपुर्ण पिलते माथाथ्यो, तर उल्फो लुङ्‍गुरिको बर्बदा इचिनिस्‍दु जेतते थ्यो,

5 त्यैथादुए निङको बिस्वास मिपालिको सर्सिङा माथा, तर परमेस्वरको बुताङा आधारित एथा।

उल्फो लुङ्‍गुरिको सर्सि

6 तैओइ निए परिपक्‍व थायोङ्दुपालिको आन्तारेङङा सर्सिको प्रचार लोङ्वादु, तर का जुकको सर्सिको माथा त्याङ का जुकको सासकपालिको ओइ माथा, काबाङ गुरि छ्‍यात नाइ नुप्‍ते यायोङ्दु।

7 तर निए परमेस्वरको लिङ्‍गोरे ङा षुल्सिदु सर्सिको प्रचार लोङ्वादु, तो गुरि सिबेकालेङङा निको महिमाको लागि परमेस्वरए केलेते पिइन।

8 का जुकको सुओइ सासकपालिए का खाम मागोयोङ्नो। तोबाङए गोयोङ्‍का बे महिमाको प्रभुकाइ क्रुसते ख्वा नाइ माख्वाथ्यो।

9 तर दोमाङङा का ओनि ठेसिले होदु,

“मेसेए मानिसिदु ङा कुल्नाए मासाइसिदु

त्याङ मिए लोङ्सेङा माचालिसिदु,

यै खाम परमेस्वरए तोकाइ जेसिकेन्योङ्दुको लागि ठाङडोल लोङ्ते नाहुदु।”

10 परमेस्वरए निको लागि उल्फो लुङ्‍गुरिङि तो चिखेतुले नाहुदु। हाराकाइभुन्या उल्फो लुङ्‍गुरिए साक्खाले थो दाङुदु, परमेस्वरको गहिरो-गहिरो खामपालि ओइ दाङुदु।

11 मिको उस्तेदुङङा होदु लुङ्‍गुरिए बाहेक सुए तोको लोङ्सेको खाम गोको थाङुदु रा? तोओनि नाइ परमेस्वरको आलिकाइ परमेस्वरको लुङ्‍गुरिए बाहेक सुए ओइ गोको माथाङ।

12 नान निए अन्तर्मादातेको लुङ्‍गुरि माखालाम्तावाकि, तर परमेस्वरको लुङ्‍गुरि खालाम्वाले नावादु, त्यैए परमेस्वरए निकाइ पिइदु वरदानपालि गोको थाङ्वादु।

13 निए प्रचार लोङ्सिदु खामपालि गुरि मिपालिए चिठेनिदु पिलपालि ओनि माथा, तर उल्फो लुङ्‍गुरिए चिठेनिदु ओनि निए आत्मिक पिलपालिते आत्मिक छ्‍यातचापालिको पुर्तुङ्‍गा फेत्वादु।

14 आत्मिक माथादु मिए परमेस्वरको लुङ्‍गुरिको खाम ग्रहन लोङ्‍को माथाङ। हाराकाइभुन्या तो खामपालि तोको लागि गोङाचा थादु, त्याङ तोए तो गोको माथाङ हाराकाइभुन्या तो खामपालि आत्मिक पाराए जुकुन ङोसाइसा इथान्दु।

15 आत्मिक मिए साक्खाले थो जाँचाइको थाङुदु तर तोकाइ गुरि सुएओइ जाँचाइको मापाराइ:

16 “हाराकाइभुन्या सुए प्रभुको सादेकाइ साइले होदु रा?

त्याङ सुए तोकाइ चिठेन्को थाङुदु रा?”

तर निनामा बे ख्रिस्टको सादे होदु।

परमेस्वरको सेवकपालि

3

1 हु-बुबुपालि, निङनामा चिज्याङ्‍ङादु बेरेङ आत्मिक मिपालिनामा चिज्याङ्‍ङादु ओनि गाइ चिज्याङ्‍को माथाङुनुङ, तर अन्तर्मादातेको मि, ख्रिस्टते उच्याचा हुचानामा चिज्याङ्‍ङादु ओनि गाइ निङनामा चिज्याङ्‍को थाङुनुङ।

2 गे निङकाइ ओलोन चितुन्‍निङान, ठेङठेङ थो माथा, हाराकाइभुन्या निङ तोको लागि ठाङडोल माथातिनिकि थ्यो, त्याङ नाʔलेकाओइ माथातिनिकि।

3 निङ अझै ओइ अन्तर्मादातेको ओनि नाइ थानिदु। हाराकाइभुन्या निङको आन्तारेङङा डाण ङा किडिकिङास नाइ होदु, नान हारा निङ अन्तर्मादातेको मिपालि ओनि नाइ माथानिन त्याङ?

4 हाराकाइभुन्या दिकाए “गाइ पावलको” ङा बेगालेए गुरि “गाइ अपोल्‍लोसको” यासिनन्या हारा निङ अन्तर्मादातेको मिओनि माथानिन रा?

5 अपोल्‍लोस सु थादु? पावल सु थादु? प्रभुए हरेककाइ खटैदु ओनि सेवकपालि जुकुन थायोङ्दु, निङए गुरि तोबाङङि बिस्वास लोङ्नुन्।

6 गे प्णेहुनुङ, अपोल्‍लोसए पाङ्‍कु चुकुनो, तर परमेस्वरए नाइ जेखा लोङुनो।

7 यैथादुए प्णेहुदु हाराओइ माथा, त्याङ पाङ्‍कु चुकुदु ओइ, तर परमेस्वर जुकुन, तोए जेखा लोङुदु।

8 प्णेसा ङा पाङ्‍कु चुकुदु हाराओइ फरक माथायोङ। साक्खालेए उस्तेबाङको जुन्जुल अनुसारको निम्‍या खालाम्योङ्दु।

9 हाराकाइभुन्या नि परमेस्वरको गोयाबान थाइदु, निङ गुरि परमेस्वरको पेबु थानिदु, परमेस्वरको नेम थानिदु।

10 गे पिनिङादु परमेस्वरको अनुग्रहअनुसार, नेम खेम्सा साइदु कारिगरए ओनि गे जग चुकुनुङ, त्याङ बेगालेए तोच्युरिते नेम खेम्चा हेनुदु। तोच्युरिते नेम खेम्चा हेनुदु मिए कुनिगरि खेम्को माइदु, ध्यान एपिहो।

11 हाराकाइभुन्या बसलैसिदु जगगुरि येसु ख्रिस्ट थादु, तो भुन्दा सुओइ मिए बेगाले जग खेम्को माथाङ।

12 यदि सुओइ मिए का जगच्युरिते लुङा, उङ, आहे दामेको पत्थर, सेङ, ठि वा परल प्रयोग लोङ्तोले नेम खेमुनोन्या,

13 प्रत्येक मिको जेत इचिनिस्दु, हाराकाइभुन्या नियाको इस्याङए तो छर्लङ्‍गाइ लोङ्ते पिहुदु। तो मेङिनि इचिनिस्दु, त्याङ हरेकए कुन्दुनि जेत लोङ्ते नायोङ्दु तो मेए जाँचाइदु।

14 यदि सुओइ मिए तो जगच्युरिते खेमुदु जेत होले होकानन्या तोए इनाम खालामुदु।

15 यदि सुओइ मिको जेत ज्योताले नासिते याहानन्या ओइ तोको नोक्सानि भोगाइको माइदु, तर तो उस्तेगुरि मेङि प्णोत्दु ओनि थाते मोदु।

16 हारा निङकाइ था मानि, निङ परमेस्वरको मन्दिर थानिदु, त्याङ परमेस्वरको उल्फो लुङ्‍गुरि निङङा र्‍यादु?

17 सुएओइ परमेस्वरको मन्दिरकाइ नासिहुनोन्या परमेस्वरए तोकाइ नासिहुदु, हाराकाइभुन्या परमेस्वरको मन्दिर उल्फो थादु, त्याङ तो मन्दिर निङ नाइ थानिदु।

18 सुएओइ उस्तेकाइ धोका एमापिसे। निङमध्ये सुएओइ उस्तेकाइ का जुकङा सर्सि निङादु मि चालिसिनन्या तो सर्सि निदु मि थासाको लागि गोङा एथा।

19 हाराकाइभुन्या अन्तर्मादातेको सर्सि परमेस्वरको तागोते गोङाचा थादु। दोमाङङा का ओनि ठेसिले होदु, “तोए सर्सि नियोङ्दुपालिकाइ तोबाङको चलाखिपनते थासाइदु।”

20 त्याङ फिरि, “सर्सि नियोङ्दुपालिको आलि बिर्थाइको थादु ङाते परमप्रभु साइदु।”

21 यैथाताले सुएओइ मिपालि च्युरिते खाबा एमातुन्से। हाराकाइभुन्या साक्खाले थो निङको नाइ थादु,

22 पावल, अपोल्‍लोस ङा पत्रुस, अथवा अन्तर्मादाते, लेक अथवा मृत्यु, अथवा वर्तमान, भबिस्य साक्खाले तोबाङको नाइ थादु

23 त्याङ निङ ख्रिस्टको थानिदु, त्याङ ख्रिस्टगुरि परमेस्वरको थादु।

ख्रिस्टको प्रेरितपालि

4

1 इन्याङगरि मिपालिए निकाइ ख्रिस्टको स्युन्डुन ङा परमेस्वरको रहस्यपालिको स्युन्डुन चालिसिको माइदु।

2 तो बाहेक स्युन्डुनपालि बिस्वासयोग्य ठहरैसिको माइदु ङासिदु खाम ओइ आवस्यक निदु।

3 तर निङङि वा मिपालिको राजगालनेमङि गाइको निया थासा बे गाइको लागि आठ्‍ठे उच्याचा खाम थादु। गे गाइथे ओइ गाइथेको निया मालोङ।

4 गाइङा हाराओइ गाल्प्या होकानन्या तो गाइकाइ था मानि, तर तोए गाइकाइ मागाल्‍प्‍या मालोङ। गाइको निया लोङ्सा बे प्रभु नाइ होदु।

5 यैथादुए तोकाइसिदु स्याङ भुन्दा हाबि निया मालोङ्नो, प्रभु मायुदुका लाघिनो। तोए उखिङछोछोङा षुल्सिदु थोपालिकाइ आथाङङा राहुदु, त्याङ मिपालिको डिलाको आलिपालिकाइ चिखेतुदु। त्याङ हरेक मिए परमेस्वरङि उस्तेको प्रसंसा खालामुदु।

6 हु-बुबुपालि, गे गाइथेको ङा अपोल्‍लोसको उदाहरन पिते निङको भलाइको लागि का साक्खाले खाम ठेहुन्ले नाहुन्दु, त्यैथादुए “ठिक ठिक नियम पालन लोङ्‍को माइदु” ङासिदु खामको पुर्तुङ्‍गा हारा थादु, तो निङि चिठेन्सिको थाङ्ने। दिकाको पक्छे काइतुनुले बेगालेकाइ हेला लोङ्सा जेत मालोङ्नो।

7 बेगालेपालि भुन्दा निङ कुन्दु खामते फरक निनिदु? निङए माखालाम्‍नुदु थो निङनामा हारा होदु? त्याङ निङए तो खालाम्नुनन्या तोगुरि वरदान माथादु ओनि यासिते हाराकाइ निङ खाबा तुन्सिनिदु।

8 निङकाइ चाहाइनिदु जति निङए खालाम्ते नानुदु ङा? निङ दाक्पो थानिले होनिदु ङा? नि माहोकिले ओइ हारा निङ धनै थानिन? छ्‍यात नाइ निङ धनै नाइ थानिका आप्रा थादु थ्यो, त्याङ निङ धनै थानिदु बेरेङ निओइ धनै थाको खालाम्वाथ्यो!

9 युद्ध तेको दुम्ते लोङ्‍योङ्दु जुलुसको लिबिबासाको भाʔते सात्सिसाकाइ दोचना खालाम्ते चिचावात्योङ्दु मिपालिकाइ ओनि परमेस्वरए नि प्रेरितपालिकाइ साक्खालेए एनिइसे ङाते नाइदु ओनि गाइ आलिङादु। अन्तर्मादाते, साङ्‍राड्‍डेमिपालि ङा मिपालिको हाबि नि तमसा थाइले होकिदु।

10 नि ख्रिस्टको लागि गोङा थाइले होकिदु, तर निङ बे ख्रिस्टङा सर्सि निनिदुओनि थानिले होनिदु। नि रुनुरुनु थाइले होकिदु तर निङनामा बुता होदु। निङको बेद होदु, तर निको गुरि बेद माहो।

11 का कालेङतेका नि क्राइले ङा लाकाइले होकिदु, ट्‍याङट्‍याङ होकिदु, निकाइ नोम्‍बोए णेइले नाइदु ङा होʔसा नेम माहो।

12 निथेको लाʔए जेत लोङ्तावाले जुन्जुल यासिइदु। माबेद थाइदु बेरेङ डुडु पिवादु। सतइदु बेरेङ सहैसिइदु।

13 निको बदनाम थादु बेरेङ जेसिकेनते जुवाफ पिवादु। नालेतेका नि अन्तर्मादातेको फोहोर ङा कसिङ्‍गर थाइले होकिदु।

14 निङकाइ चिआङाल्साकाइ गे का खाम ठेहुन्दु माथा, तर गाइको आप्रा हुचापालिकाइ ओनि अर्ति पिसाकाइ ठेहुन्दु।

15 ख्रिस्टङा निङको तिम्को नाइ माइथान्सा अभिभावकपालि होयोङ्दु, तर निङको आहे आपा बे माहो। हाराकाइभुन्या आप्राखामको कारन ख्रिस्ट येसुते गाइ निङको आपा थाङान।

16 यैथादुए गाइको लिबि चावासा थाने ङाते निङकाइ सेवानिङादु।

17 यैथादुए निङकोते तिमोथिकाइ ठोचाकेलुन्ले नाहुन्दु। तो प्रुभुङा गाइको आप्रा ङा बिस्वासि चा थादु। गे साक्खाले ठाइङा, साक्खाले मन्डलिङा चिठेनुन्दु ओनि ख्रिस्टते गाइको लेक कुन्दुनि होदु, तो तिमोथिए निङकाइ लोङ चिहेन्‍निदु।

18 गाइ निङकोते माकेल थाङुन ङाते आलियोङ्ताले हानिका अहङ्‍कारि थायोङ्ले होयोङ्दु।

19 तर प्रभुको आलि थाहानन्या गाइ निङकोते छिट्‍टोइ केल्ङादु, त्याङ तो अहङ्‍कारि मिपालिको खाम माथा, तर तोबाङको बुता हारा सो ङाते छेहुन्दु।

20 हाराकाइभुन्या परमेस्वरको राड्‍डे खामते माथा, तर बुताते थादु।

21 निङ हारा आलिनिदु? गाइ निङकोते सिर्काना चुम्सिते केल्वा रा मालिम्चाको लुङ्‍गुरिते जेसिकेननामा केल्वा?

मान्द्रेसिङए मन्डलिकाइ मासोचि लोङुदु

5

1 निङको आन्तारेङङा मान्द्रेसिङ होदु ङाते पक्‍का लोङ्ते इसाइले होदु, काओनि मान्द्रेसिङ बे बेगाले डातिपालिङा ओइ माहो। निङमध्ये सुओइ दिकाए उस्तेको आपाको उमा नाहुले नाहुदु ङा।

2 निङ गुरि खाबा तुन्छिनिदु। निङए बे सोक यासिको माइदु थ्यो माथा रा? का ओनि जेत लोङुदुकाइ निङको आन्तारेङङि षेʔनो।

3 गाइ माङते निङको आन्तारेङङा माहोङाले ओइ लुङ्‍गुरिङा निङनामा नाइ होङाले होङादु। गाइ तोङा होङादु ओनि नाइ का ओनि जेत लोङ्सा मिको निया गे लोङ्‍को दुम्ते नाहुन्दु।

4 निङ निको प्रुभु येसुको नामेते मुम्सिनिदु त्याङ गाइ लुङ्‍गुरिङा निङनामा थाङादु, त्याङ निको प्रभुको बुता तोते नाइ थादु,

5 तो मिकाइ सेसेन्तारको लाʔते सोम्प्याइनो, तुन्याङगरि तोको लुपि स्वभाव एनासिया, त्याङ प्रभुको स्याङङा तोको लुङ्‍गुरि गुरि एमोवा।

6 निङको खाबातुन आप्रा माथा। उछिन्चा खमिरए साक्खाले फोल्दोङकाइ खमिरा बनैदु ङाते निङकाइ था मानि रा?

7 नाका फोल्दोङ थासाकाइ खारु खमिरकाइ चिलेत्नो, हाराकाइभुन्या निङकाइ ङाको नाइ मायानन्या निङ अखमिरि नाइ थानिदु। निको निस्तारको थुमा, ख्रिस्टको पर्ति थाको दुम्‍ले होदु।

8 यैथादुए नि खारु खमिरए अर्थात् माआप्रा जेतए ङा राकाषेचाको खमिरए माथा, तर निस्कपट ङा छ्‍यातको अखमिरि माणाइए चाड मानाइको।

9 गे गाइको छेस्कोङा निङकाइ मान्द्रेसिङ्‍ग्यापालिको संगत मायासिने ङाते ठेहुन्ले नाहुन्दु थ्यो।

10 काको पुर्तुङ्‍गा, का अन्तर्मादातेको मान्द्रेसिङग्यापालि, आगाबेहोरिपालि, वा खुयुपालि, वा मुर्ति पुडायोङ्दुपालिनामा सङ्‍गत यासि नाइ मायासिने ङाहुन्दु गुरि माथा, नतरा बे निङ का अन्तर्मादातेङि नाइ लेत्‍ते हेन्को माइदु थ्यो।

11 उस्तेकाइ गाइ बिस्वासि थाङादु यासिदु, तर वास्तवङा तो गुरि मान्द्रेसिङ, आगाबेहोरि, मुर्तिपुडाते चावादु, निन्दा लोङुदु, आतोते चावादु ङा लुटाइते चावादु, तो ओनि मिको सङ्‍गत मालोङ्नो ङाते निङकाइ ङानिङादु थादु। तोओनि मिनामा बे च्यासाओइ माहोने।

12 हाराकाइभुन्या प्रिङदाइको मिपालिको निया लोङ्सा गाइकाइ हाराको खाँचो? हारा निङए मन्डलि दुङङाको मिपालिको निया लोङ्‍को मापाराइ रा?

13 प्रिङदाइको मिपालिको निया परमेस्वरए नाइ लोङुदु। “निङए निङथेको आन्तारेङङि राकाषे मिकाइ चिलेत्नो।”

बिस्वासिपालिको आन्तारेङङा मुद्दा मामिला

6

1 निङमध्ये दिकाको बेगाले हुनामा झगडा थाले होकानन्या नियाको लागि उल्फो मिपालिकोते मायातिनि अधर्मिकोते हेन्छा हारा तोए आँट यासिदु?

2 उल्फो मिपालिए अन्तर्मादातेको निया लोङ्‍योङ्दु ङाते हारा निङकाइ था मानि? यदि अन्तर्मादातेको निया निङए नाइ लोङ्‍को मायानन्या, उच्याचा भुन्दा उच्याचा मुद्दापालि छिनाइसा हारा निङए माथाङ?

3 निए साङ्‍राड्‍डेमिपालिको निया लोङ्वादु ङाते हारा निङकाइ था मानि? तुनि थाहानन्या का लेकङा थासा खाम जेखा थादु रा?

4 का ओनि झगडा निङनामा होकानन्या तो झगडापालि हाराकाइ तो मिपालिको हाबि नानुदु, तो मिपालिए मन्डलिकाइ हाराओइ दामेको माचालिसियोङ?

5 निङ बे आङालको माइदु थ्यो। निङथेको हु-बुबुको आन्तारेङको झगडा मिलाइसा सुओइ सर्सि निदु मि हारा छ्‍यात नाइ निङनामा माहो रा?

6 तर दिका हु बेगाले हुको विरुद्धते राजगाल नेमङा यादु, तो ओइ ख्रिस्टकाइ माङोसायोङ्दुपालिकोते!

7 निङ दिकाए बेगालेको विरुद्धते मुद्दा लडैसिसा नाइ निङ भुत्सा थादु। बरु अन्याय हाराकाइ मासहैसिसा? बरु हाराकाइ ठगैसिते नाइ होʔसा एमापाराया?

8 तर निङए नाइ अन्याय लोङ्‍नुदु ङा ठगैनुदु, तोओइ निङथेको हुपालिकाइ!

9 अधर्मिपालि परमेस्वरको राड्‍डेको हकदार माथायोङ ङाते हारा निङकाइ था मानि? धोका माच्याने: अनैतिकपालि, मुर्तिपुडायोङ्दुपालि, मान्द्रेसिङग्यापालि, समलिङ्‍‍गिपालि, चाहुचा-चाहुचा किठायोङ्दुपालि,

10 खुयुपालि, आगाबेहोरिपालि, आतोयोङ्दुपालि, निन्दा लोङ्‍योङ्दुपालि, खुइबापालि परमेस्वरको राड्‍डेको हकदार माथायोङ।

11 निङ हानिका का ओनि थ्यो, तर परमेस्वरए निङको लुप जेनिन्, उल्फो लोङ्निन, प्रभु येसु ख्रिस्टको नामेते निको परमेस्वरको लुङ्‍गुरिङि निर्दोस थानिन्।

मान्द्रेसिङ

12 “गे साक्खाले थो लोङ्‍सा जादु,” तर साक्खाले थो फाइदाको मानि। “गे साक्खाले थो लोङ्सा जादु,” तर गाइ कुन्दुओइ थोको टेरा माथा।

13 “च्यासा थो बाङ्‍कालको लागि ङा बाङ्‍काल च्यासा थोको लागि थादु।” तर परमेस्वरए निसै थोकाइ नासिहुदु। माङ मान्द्रेसिङको लागि माथा, तर प्रभुको लागि थादु, त्याङ प्रभु माङको लागि थादु।

14 परमेस्वरए उस्तेको बुताए प्रभुकाइ चिमोहुनो, त्याङ निकाइ ओइ तोको बुताङिनि चिमोइदु।

15 निङको माङ ख्रिस्टको आठअठिङ्‍गालपालि थादु ङाते हारा निङकाइ था मानि? हारा गे ख्रिस्टको आठअठिङ्‍गालकाइ काइते तोकाइ मान्द्रेसिङको आठअठिङ्‍गाल लोङ्‍ङु? का थाको नाइ माथाङ!

16 मान्द्रेसिङनिनामा जासिदु मि तोनामा दिग्गोरे थादु, हाराकाइभुन्या दोमाङङा का ओनि ठेसिले होदु, “तोबाङ निसका दिग्गोरे माङको थायोङ्दु।”

17 तर प्रभुनामा दि थादु मि तोको लुङ्‍गुरिङा ओइ दि थादु।

18 मान्द्रेसिङङि ब्रेन्छिते होका। मिपालिए लोङ्‍योङ्दु बेगाले लुप गुरि माङभुन्दा प्रिङदाइ थादु, तर मान्द्रेसिङ लोङ्दु मिए उस्तेको माङको विरुद्धते लुप लोङुदु।

19 निङको माङ उल्फो लुङ्‍गुरिको मन्दिर थादु, तो उल्फो लुङ्‍गुरिगुरि निङए परमेस्वरङि खालाम्नुले नानुदु, त्याङ तो निङ दुङङा र्‍यादु ङाते हारा निङकाइ था मानि? निङ निङथे ओइ निङथेको माथा।

20 निङ दामे पिते किनाइसिनिदु थानिदु। यैथादुए निङको माङङि परमेस्वरको महिमा लोङ्नो।

बोरे यासिसाको सुचिते

7

1 नान निङए ठेनुदु खामको सुचिते ङानिङादु, चाहुचा मिए बोरे मायासिसा आप्रा थादु।

2 तर मान्द्रेसिङ सम्बन्धि आहे बाटेसाइ होदुए साक्खाले चाहुचाको उस्तेको उमा एथा, त्याङ साक्खाले चामाइचाको उस्तेको लावा एथा।

3 लावाए उस्तेको उमाकाइ बोरे यासिदु हक एपिहो, त्याङ तुनिगरि नाइ चामाइचाए ओइ उस्तेको लावाकाइ बोरे यासिदु हक एपिहो।

4 उमाए उस्तेको माङको हक उस्तेको लावाकाइ एपिहो, त्याङ लावाए उस्तेको माङको हक उस्तेको उमाकाइ एपिहो।

5 उमा लावाए आमिसा बेरेङ दिकाए बेगालेकाइ इन्कार मायासिने। इन्कार यासिनिनन्याओइ उछिन्चा स्याङको लागि जुकुन, सल्‍लाह कियासिते प्रार्थना लोङ्साकाइ इन्कार कियासिने। तोङिलिबि निङ फिरि नामा होने। नतरा बे निङए सादे थामाइसिको माथाङ्तुनुले सेसेन्तारए निङकाइ फसैसा मौका खालामुदु।

6 का निङकाइ बक्‍केको रुपते माथा, तर अनुमतिको रुपते पिनिङादु,

7 साक्खाले मि गाइ ओनि थायोङ्दु गाइ आलिङादु। तर हरेकए परमेस्वरङि विसेस वरदान खालाम्योङ्ले नायोङ्दु, दिकाकाइ दिखालको ङा बेगालेकाइ बेगाले नाइ खालको।

8 तर बोरे मायास्योङ्दु ङा लावा सिदु चामाइचापालिकाइ गे ङाहुन्दु, तोबाङ गाइ ओनि बोरे मायासिमारा होयोङानन्या तोबाङको लागि आप्रा थादु।

9 तर तोबाङए उस्तेबाङकाइ अधिनते नाको माथाङ्‍योङ्नोन्‍या तोबाङए बोरे एयासियोङा। हाराकाइभुन्या उरासाभुन्दा बे बोरे यासिसा आप्रा थादु।

10 नान बोरे यास्योङ्दुपालिकाइ गे कडा बक्‍के पिहुन्दु (गाइको बक्‍के माथा, तर प्रभुको बक्‍के थादु): उमा लावाङि एमाब्रेन्से।

11 तर ब्रेन्सिताले होकानन्या ओइ तोए बोरे एमायासे, बरु उस्तेको लावानामा एठेया। लावाए उमाकाइ एमावारो।

12 का निङकाइ ङानिङादु तर बेगालेकाइ गुरि माथा (का गाइको बक्‍के थादु, प्रभुको माथा): यदि सुओइ हुको ख्रिस्टङा बिस्वास मालोङुदु उमा होदु, त्याङ तोनामा नाइ होʔसा आलिह्‍यानन्या तोए उस्तेको उमाकाइ एमावारो।

13 यदि सुओइ चामाइचाको ख्रिस्टङा बिस्वास मालोङुदु लावा होदु, त्याङ तोनामा नाइ होʔसा आलिह्‍यानन्या तोए उस्तेको लावाकाइ एमावारो।

14 हाराकाइभुन्या ख्रिस्टकाइ बिस्वास मालोङुदु लावा उस्तेको उमाङि उल्फो थादु, त्याङ ख्रिस्टकाइ बिस्वास मालोङुदु उमा उस्तेको लावाङि उल्फो थादु, नतरा भुन्या तोबाङको चा-चामाइपालि मासोचि थायोङ्दु, तर वास्तवङा तोबाङ बे उल्फो नाइ थायोङ्दु।

15 तर बिस्वास मालोङुदु गुरि ब्रेन्सियानन्या एब्रेन्से। का ओनि अबस्थालाङा तो ख्रिस्टियन लावा अथवा उमा कुन्दुओइ बन्धनङा माथायोङ। हाराकाइभुन्या परमेस्वरए निकाइ थेमथेमङा होʔसाकाइ उरोइदु थादु।

16 हे उमा, नाङकाइ हारा था! ना नाङए नाङको लावाकाइ चिमोको रा थाङुनादु? अथवा हे लावा, नाङकाइ हारा था! ना नाङए नाङथेको उमाकाइ चिमोको रा थाङुनादु?

परमेस्वरए उरोइदु ओनि मोसा

17 प्रभुए हरेककाइ पिहुदु लेक ओनि उरोहुले ओइ नाहुदु, तो तोओनि नाइ एचावा। साक्खाले मन्डलिपालिकाइ गाइको नियम का नाइ थादु।

18 हारा सुओइ मिकाइ उरौसिदु बेरेङ तोको हाबि नाइ खतना थाको दुम्‍ले होदुथ्यो? तुनि थाहानन्या तोए बेखतना थासा एमादाङो। हारा सुओइ खतना मायासिमारा उरौसिले होदु? तुनि थाहानन्या तोए खतना थासा एमादाङो।

19 खतना हाराओइ माथा त्याङ बेखतना ओइ हाराओइ माथा, तर परमेस्वरको बक्‍के मानाइसा गुरि जेखा खाम थादु।

20 मिकाइ उरौसिदु अबस्थालाङा नाइ तो एहोका हाराकाइभुन्या तो नाइ जेतको लागि तोकाइ उरौसिदु थादु।

21 नाङकाइ उरौसिदु बेरेङ नाङ टेरा थ्यो? यदि टेरा थानानन्‍या तोको चेʔ मालोङे, तर स्वतन्त्र थाको थाङुनानन्या तोको फाइदा चिस्रेको।

22 हाराकाइभुन्या प्रभुङा उरौसिदु बेरेङ टेरा थादु मि नाले तो प्रभुको स्वतन्त्र मि थाले होदु। तुन्या नाइ उरौसिदु स्याङङा स्वतन्त्र थादु मि नाइ ख्रिस्टको टेरा थाले होदु।

23 निङ दामे पिते किनाइसिनिले होनिदु, मिपालिको टेरा माथाने।

24 यैथादुए हुपालि, निङकाइ कुन्दु अबस्थालाङा उरौनिले नानिदु, प्रत्येक त्यै अबस्थालाङा परमेस्वरनामा होनिले होने।

बोरे मायास्योङ्दु ङा लावा सिदु चामाइचापालि

25 नान बोरे मायासियोङ्दु चामाइचापालिको सुचिते प्रभुको बक्‍के गाइनामा हाराओइ माहो। तर प्रभुको कृपाङिनि बिस्वासयोग्य मिको नाताए गे निङकाइ सल्‍लाह पिनिङादु।

26 नालेको सङ्‍कस्टकाइ योवादु बेरेङ सुओइ मि कुन्दु अबस्थालाङा होदु तो तोते नाइ होकानन्या आप्रा थादु ङाते गाइ आलिङादु।

27 हारा नाङए बोरे यासिनाले होनादु? तुनि थाहानन्या नाङथेको उमाङि किब्रेन्सिसा मादाङे। हारा नाङ बोरे मायासितानाकि तुनि थाहानन्या बोरे यासिसा मादाङे।

28 तर नाङए बोरे यासिनाले ओइ तो लुप माथा। कन्या चामाइचाए बोरे यासिले ओइ तोए लुप लोङुदु गुरि माथा। तर ओइ बोरे यास्योङ्दुपालिए का लेकङा कस्टपालिको सामना लोङ्‍को माइदु, त्याङ गे निङकाइ काङि जोगाइसा आलिङादु।

29 हु-बुबुपालि, गे ङासा आलिङादु खाम गुरि का नाइ थादु। तो गुरि, स्याङ उछिन्चा होदु, त्याङ नानङि उमा होदुए उमा माहोदु ओनि थाते एहोका।

30 सोक यास्योङ्दुपालि सोक मायास्योङ्दु ओनि ङा ताङ्‍योङ्दुपालि माताङ्‍योङ्दुपालि ओनि थाते एहोयोङा। किनमेल लोङ्‍योङ्दुपालि उस्तेबाङनामा हाराओइ माहोदुपालि ओनि थाते एहोयोङा।

31 त्याङ अन्तर्मादातेको थो चलैदु मिए तोनामा गाइको हाराओइ चासो मानिदुओनि एयासे, हाराकाइभुन्या अन्तर्मादातेको नालेको रुप ताप्‍ते यालेहोदु।

32 निङ साक्खाले फिक्रिङिनि षेसिते होनिदु ओनि थाने ङाते गाइ आलिङादु। बोरे मायासिदु मिए प्रभुकाइ कुनि चिताङ्‍को थाङुन्दु ङाते प्रभुको नाइ सुचिते फिक्रि यासिदु,

33 तर बोरे थादु मिए उमाकाइ कुनि चिताङ्‍ङु ङाते अन्तर्मादातेको खामते फिक्रि यासिदु।

34 का ओनि मिको सादे निसबासा लागाइदु थादु। बोरे मायासिदु चामाइचाए माङ ङा लुङ्‍गुरि निसै थोते कुनि उल्फो होवा ङाते प्रभुको सुचिते फिक्रि यासिदु। तर बोरे थादुए गुरि कुनि लावाकाइ चिताङ्‍ङु ङाते अन्तर्मादातेको थोते फिक्रि यासिदु।

35 का खाम निङकाइ मालोङ्नो ङाते माथा तर निङको नाइ भलाइको लागि ङानिङाले नानिङादु, यैथादुए निङ दिगोरे लोङ्सेको थातिनिले प्रभुते भक्तिनामा ठिक किसिमको लेक कोटेको एथाङ्नो।

36 यदि सुओइ मिए उस्तेकाइ आमात्‍ते नायोङ्दु कन्यानामा अनुचित व्यवहार लोङुनुङ ङाते आलिह्‍यानन्या त्याङ यदि तो कन्याको उमेर ओइ षोर्चा याले होकानन्या त्याङ तो चाहुचाए बोरे यासिसा आलिह्‍यानन्या तोए बोरे यासिको थाङुदु। काते लुप माथा। तोबाङको बोरे थाको नाइ माइदु।

37 तर सुओइ मिए उस्तेको सादे पक्‍का लोङ्ते नाहुदु, तो मि कुन्दुओइ करकापङा मापाराइतिनि तोए उस्तेको सादेकाइ उस्ते छ्‍युते नाको थाङुदु, त्याङ तोए कन्याकाइ बोरे मायासि ङाते निर्णय लोङ्ते नाहुनोन्या, काओनि मिए ओइ आप्रा नाइ लोङ्दु।

38 यैथादुए आमात्छिदु चामाइचाकाइ बोरे यासिदु मिए ओइ आप्रानाइ लोङुदु, त्याङ बोरे मायासिदु मिए ओइ झुन आप्रा नाइ लोङुदु।

39 लावा मोदुतेका लावाको नाइ बन्धनते उमा थादु। तर लावा सिको दुम्तेलिबि गुरि तोए आलिदु मिनामा तोए बोरे यासिसाकाइ स्वतन्त्र थादु, तर तो गुरि प्रभुको नाइ मि थाको माइदु।

40 तर तो बोरे मायासिमारा होकानन्या झुन ताङ्दु, का गाइको आलि थादु, त्याङ गाइङा ओइ परमेस्वरको लुङ्‍गुरि होदु ङाते गाइ चालिसिङादु।

मुर्तिकाइ दरिसिदु थो च्यासाको सुचिते

8

1 नान मुर्तिकाइ दरिसिदु थो च्यासाको सुचिते योको, नि साक्खालेनामा सर्सि होदु। सर्सिए खाबातुन राहुदु, तर जेसिकेनए उन्‍नति लोङुदु ङाते नि साइदु।

2 यदि सुएओइ “हाराओइ साइङादु” चालिसिनन्या, तोए साइको माइदु थो गुरि साइ नाइ मासाइताकि।

3 तर सुएओइ परमेस्वरकाइ जेसिकेनुन्दु यासिनन्या तोकाइ परमेस्वरए ङोसाइदु।

4 यैथादुए मुर्तिकाइ दरियोङ्दु च्यासा थो च्यासाको सुचिते गुरि मुर्तिको हाराओइ अस्तित्व नाइ माहो ङा दिका परमेस्वर बाहेक बेगाले माहो ङाते नि साइदु।

5 सर्ग्याङा वा अन्तर्मादातेङा नामे जुकुनको देवापालि होयोङ्दु थाङुन। (छ्‍यात नाइ का ओनि “देवापालि” ङा “प्रभुपालि” होयोङ्दु।)

6 तर निको लागि बे दिका जुकुन परमेस्वर आपा होदु, तोङि नाइ साक्खाले थो दोइकाहान, त्याङ तोको नाइ लागि नि मोइदु। निको लागि दिका जुकुन प्रभु, येसु ख्रिस्ट होदु, तोङि नाइ साक्खाले थो थाहान, तोङि नाइ नि मोइदु।

7 तर साक्खाले मिनामा बे का सर्सि माथा। हानि मिपालिकाइ मुर्ति पुजाको आहे बानि पाराइदु थादु, तोबाङए का थो च्यायोङ्दु बेरेङ छ्‍यात नाइ मुर्तिकाइ दरियोङ्दु थादु ङाते चालिसियोङ्दु, त्याङ तोबाङको छ्‍यान रुनुरुनु थादुए तो थो मासोचि थादु।

8 तर च्यासा थोए निकाइ परमेस्वरको मेसेते आहे ग्रहन योग्य मालोङ। च्याताइले हाराओइ फाइदा ङा माच्याताइले हाराओइ घाटा माथा।

9 तर होसियार थाने, निङको का स्वतन्त्रता दुर्बलपालिको लागि थुर्सा कारन एमाथा।

10 सुओइ रुनुरुनु छ्‍यान थादु मिए नाङ सर्सि निनादुकाइ मुर्तिको थानिङा च्यासा होनादु निनानन्या मुर्तिकाइ दरियोङ्दु च्यासा थो तोए च्यासा जादु यासिङु।

11 त्याङ नाङको सर्सिए गर्दा तो छ्‍यानते रुनुरुनु थादु हु नासिङु, तोको लागि नाइ येसु सिह्‍यान।

12 नान इन्यागरि निङथेको हु-बुबुपालिको विरुद्धङा लुप लोङ्नुदु बेरेङ ङा तोबाङको रुनुरुनु छ्‍यानकाइ चोट लागाइदु बेरेङ निङए ख्रिस्टको विरुद्धते लुप लोङ्नुदु।

13 यैथादुए यदि च्यासा थोए गाइको हुकाइ नुप्‍ते हेन्छा कारन थाहानन्या गाइ कुतालेओइ चिचि माच्या, नतरा भुन्या गे गाइको हुकाइ नासिहुन्दु।

प्रेरितपालिको अधिकार

9

1 हारा गाइ स्वतन्त्र माथा? हारा गाइ प्रेरित माथा? हारा गे येसु, निको प्रभुकाइ निते माना? हारा प्रभुङा निङ गाइको जेतको प्रतिफल माथा रा?

2 गाइ बेगालेको प्रेरित माथाङालेओइ कमसेकम निङको बे थाङादु, हाराकाइभुन्या प्रभुङा गाइको प्रेरित पदको छाप निङ नाइ थानिदु।

3 गाइको विरुद्धते चिज्याङ्‍योङ्दुपालिकाइ गाइको जुवाप का नाइ थादु,

4 हारा निकाइ च्यासा तुन्सा अधिकार माहो?

5 हारा बेगाले प्रेरितपालि ओनि, प्रभुको हुपालि ङा पत्रुसकाइ ओनि निकाइ ओइ उमा चिचावात्ते चावासा अधिकार माहो रा?

6 अथवा हारा गे ङा बारनाबासए जुकुन मोसाको लागि जेत लोङ्‍को माइदु रा?

7 उस्तेको खर्चए सुए तिलङ्‍गाको जेत लोङुदु रा? अङ्‍गुर राङ लागाइतोले सुए तोको से माच्या रा? हारा गोठाइलोए उस्ते टिल्दु रिदाकपालिको ओलोन माच्या रा?

8 हारा मिको आलिङि जुकुन गे का ङाहुन्ले नाहुन्दु रा? हारा राजगालए ओइ का ओनि खाम मायासि रा?

9 हाराकाइभुन्या मोसाको राजगालङा का ओनि ठेसिले होदु, “दाँइ लोङ्नुदु बेरेङ पापास्याको उगोते फुङ्लो माछ्‍युनो” हारा पापास्याको सुचिते परमेस्वर चिन्तित थादु?

10 हारा तोए निको लागि नाइ ङाइदु माथा रा? निको लागि नाइ का ठेसिदु थादु। हाराकाइभुन्या वाहुदुए ङा दाँइ लोङुदुए आनेको उछिन भा खालाम्सा आसेए नाइ वाहुदु ङा दाँइ लोङुदु।

11 यदि निए निङको आन्तारेङङा आत्मिक पुया प्णेवानन्या ङा निङको अन्तर्मादातेको सम्पतिको कटनि लोङ्वानन्या हारा तो अति थाहान रा?

12 यदि बेगालेपालिए निङङि सहायता खालाम्सा का ओनिको हक दाङ्‍योङ्नोन्या हारा निको बे झुन आहे हक माहो रा? तैओइ निए बे का हकको प्रयोग मालोङ्तावाकि, तर ख्रिस्टको आप्राखामङा बाधा मालोङ्‍को ङाते नि साक्खाले खाम सहैसिइदु।

13 मन्दिरङा सेवा लोङ्‍योङ्दुपालिए मन्दिरको थोपालिङि नाइ च्यायोङ्दु, त्याङ थानिको सेवा लोङ्‍योङ्दुपालिए पर्तिङि भा खालाम्योङ्दु ङाते हारा निङकाइ था मानि?

14 तोओनि नाइ आप्राखाम प्रचार लोङ्‍योङ्दुपालिए ओइ आप्राखामङि नाइ एटिल्‍सियोङा ङाते प्रभुए बक्‍के पिहुनो।

15 तर का हकपालिमध्ये गे कुन्दुओइ प्रयोग लोङ्ते माना, त्याङ गाइको लागि काओनि हक एखालाम्ङु ङाते गे का खाम ठेहुन्दु माथा। सित्थिन्ते आप्राखामको जेत लोङ्सा गाइको गर्व यासिसा खामङि सुएओइ गाइकाइ छि लोङ्सा भुन्दा बे गाइ सिसा आप्रा थादु।

16 हाराकाइभुन्या यदि गे आप्राखाम प्रचार लोङ्नुङन्या तोते गाइ गर्व यासिसा हाराओइ कारन माहो। प्रचार लोङ्सा गाइ बाध्य थाङादु। आप्राखाम प्रचार मालोङ्नुङन्या गाइकाइ धिक्‍कार एथाङा।

17 गाइको आलिए का जेत लोङ्नुङन्या गाइकाइ इनाम होदु, तर यदि गे गाइथेको आलिए का मालोङ्नुङन्या ओइ गाइकाइ दिगोरे बक्‍के सोम्प्याइते नाङादु।

18 त्याङ गाइको इनाम हारा? गाइको इनाम यै थादु, गे आप्राखाम गुरि सित्थिन्ते प्रचार लोङ्‍को एखालाम्ङु, त्याङ आप्राखाम प्रचार लोङुन्दु बेरेङ पुर्न हकको दाबि गे लोङ्‍को एमापाराया।

19 हाराकाइभुन्या गाइ मिपालिङि स्वतन्त्र थाङालेओइ अझै आहेकाइ चिमोको एथाङ्‍ङु ङाते गे गाइथेकाइ साक्खालेको स्युन्डुरि यासिङान।

20 यहुदिपालिकाइ चिमोको एथाङ्‍ङु ङाते यहुदिपालिको लागि यहुदिओनि नाइ थाङान। राजगालको अधिनते होयोङ्दुपालिकाइ चिमोको एथाङ्‍ङु ङाते गाइ गाइथे राजगालको अधिनते माथाङ्ले ओइ राजगालको अधिनते थाङादु ओनि थाते होङान।

21 राजगाल प्रिङदाइ होयोङ्दुपालिकाइ चिमोको एथाङ्‍ङु ङाते राजगालको प्रिङदाइ होयोङ्दुपालिको लागि गाइ राजगालको प्रिङदाइ होङादु ओनि यासिङान। तर परमेस्वरको राजगालङि गाइ स्वतन्त्र माथा, गाइ ख्रिस्टको राजगालको अधिनते होङादु।

22 रुनुरुनुपालिकाइ चिमोको एथाङ्‍ङु ङाते रुनुरुनुपालिको लागि गाइ रुनुरुनु थाङान। साक्खाले प्रकारको उपायए दिका ना दिकाकाइ चिमोको एथाङ्‍ङु ङाते साक्खालेको लागि गाइ साक्खाले थो थाङान।

23 आप्राखाम रासा डुडुपालिते सहभागि थाको एथाङ्‍ङु ङाते आप्राखामको लागि नाइ का साक्खाले लोङुन्दु।

24 हारा निङकाइ था मानि, दौडते द्रोयोङ्दुपालि साक्खाले द्रोयोङ्दु, तर इनामगुरि दिकाए जुकुन खालामुदु? निङ इनाम खालाम्सा ओनि थाते द्रोʔने।

25 खेलङा भा कायोङ्दु खेलाडि साक्खाले थोते उस्तेकाइ बसते नाʔसा थाको माइदु। तोबाङए नासिते हेन्छा मुकुट खालाम्साकाइ का ओनि लोङ्‍योङ्दु, तर निए गुरि कुतालेओइ मानासिसा मुकुट खालाम्साकाइ इन्या लोङ्वादु।

26 यैथादुए लक्छे मानातिनि गाइ माद्रो। फाषाङा मुक्‍का हिर्काइदु मिए ओनि गे मुक्‍का माहिर्काइ।

27 तर गे गाइथेको माङकाइ कठोरतानामा ताहा लागायुन्दु, त्याङ काकाइ बसङा नाहुन्दु, नतरा भुन्या बे बेगालेपालिकाइ प्रचार लोङ्‍को दुम्ते गाइ गाइथे गुरि अयोग्य थाङादु।

मुर्ति पुडासाते मालागाइसिसा सिक्छ्‍या

10

1 हु-बुबुपालि, निङ का खाम साइते होने ङाते गाइ आलिङादु, निको ज्युज्यु च्याब्ज्युपालि साक्खाले खासुपोलेङा होयोङ्दु थ्यो, त्याङ साक्खाले सागारिको आन्तारेङङि थाते यायोङान।

2 त्याङ मोसाको लिबि लागाइसिते तोबाङ साक्खालेए खासु ङा सागारिङा बप्‍तिस्मा खालाम्योङ्ले नायोङ्‍थ्यो।

3 साक्खालेए दिग्गोरे आत्मिक च्यासा थो च्यायोङान।

4 साक्खालेए आत्मिक पाङ्‍कु तुन्योङान, हाराकाइभुन्या तोबाङ नामानामा चावादु आत्मिक चट्‍टानको पाङ्‍कु तोबाङए तुन्योङान। तो चट्‍टान गुरि ख्रिस्ट नाइ थ्यो।

5 तैओइ तोबाङमध्ये आहेनामा परमेस्वर माआस्ताङान, त्याङ तोबाङ चाङ्‍खाराङङा नासियोङान।

6 तोबाङए ओनि निए माआप्रादुको आलि मायासिको ङाते का खाम निको चेतावनिको लागि थादु।

7 तोबाङमध्ये हानिका ओनि निङ मुर्तिकाइ पुडासा माथाने। दोमाङङा काओनि ठेसिले होदु, “मिपालि च्यासा ङा तुन्साकाइ होयोङान, त्याङ उस्यासाकाइ स्रेयोङान।”

8 तोबाङमध्ये हानिकाए मान्द्रेसिङ लोङ्‍योङ्दुए दिउनिङा निसचिप सुम क्राटि मिपालि सियोङ्दु ओनि निओइ मान्द्रेसिङङा फसैसिसा माजा।

9 निए परमेस्वरको बाटेसाइ लोङ्सा माजा, तोबाङङा हानिकाए परमेस्वरको बाटेसाइ लोङ्‍योङ्दुए रुलपालिङि नासियोङान।

10 हानिकाए गेनेगेने यास्योङ्दुए गर्दा नासिहुदु साङ्‍राड्‍डेमिङि नासिते यायोङान, त्यैथादुए नि गेनेगेने यासिसा माजा।

11 का खाम निङको चेतावनिको लागि थाले ओइ तो निको नाइ सिक्छ्‍याको लागि ठेसिले होदु। नान नि अन्तर्मादातेको अन्त्य थासा स्याङते राʔको दुमिले होकिदु।

12 यैथादुए थेङ्‍ङाले होङादु ङाते चालिसिदु मि होसियार एथा, नतरा बे तो गोरेदु।

13 मिकाइ केल्सा बाटेसाइ बाहेक निङ बेगाले बाटेसाइङा मापाराइतिनिकि। परमेस्वर बिस्वासयोग्य निदु। तोए निङकाइ निङको बुताङिनि प्रिङदाइको बाटेसाइङा पाराइको मापि, तर बाटेसाइनामानामा प्णोत्सा उलाम ओइ खेम्ते पिनिदु, इन्याङगरि निङए तोकाइ खपैसिको थाङ्नुदु।

मुर्तिकाइ पुडासिदु डोनङि अलम्था होने

14 यैथादुए गाइको प्रियपालि, मुर्ति पुडासाङि अलम्था होने।

15 सर्सि निनिदु मिपालिकाइ ओनि निङकाइ ङानिङाले नानिङादु, गे ङाहुन्दु खाम निङ निङथे चालिसिने।

16 प्रभु-डोनको खोरा चुम्तावाले निए परमेस्वरकाइ होहोइ पिवादु। खोराङि तुनिदु बेरेङ नि ख्रिस्टको चाइङा सहभागिता थाइदु माथा रा? निए माणाइ ठ्‍योवादु बेरेङ नि ख्रिस्टको माङते सहभागिता थाइदु माथा रा?

17 माणाइ दिग्गोरे थादु, यैथादुए आहे थाइलेओइ नि दिग्गोरे थाइदु, हाराकाइभुन्या नि साक्खाले दिग्गोरे माणाइङि च्याइदु।

18 इस्राएल डातिकाइ योनो, पर्तिको थोङि च्यायोङ्दुपालि, हारा थानिङा सहभागि माथायोङान रा?

19 गे हारा ङाहुन्ले नाहुन्दु त्याङ? हारा मुर्तिकाइ दरियोङ्दु थो हाराओइ थादु रा? अथवा मुर्ति नाइ हाराओइ थादु रा?

20 तोओनि माथा, तर गे ङासा दाङुदु गुरि मुर्ति पुडायोङ्दुपालिए दरियोङ्दु पर्ति गुरि तो परमेस्वरकाइ माथा, तर बुमाङ कामाङकाइ दरियोङ्दु, त्याङ निङ बुमाङ कामाङनामा सहभागि थाने ङाते गाइ माआलि।

21 निङ प्रभुको खोरा ङा बुमाङ कामाङको खोराङिनि तुन्को माथाङ। निङ प्रभुको टेबुल ङा बुमाङ कामाङको टेबुल निसैगोरेङि च्याको माथाङ।

22 हारा निए प्रभुकाइ डाहि लोङ्सा? हारा नि प्रभु भुन्दा बुता निकिदु थाइदु रा?

साक्खाले खामङि परमेस्वरको महिमा लोङ्नो

23 “साक्खाले खाम लोङ्सा जादु,” तर साक्खाले खामए फाइदा मालोङ। “साक्खाले खाम लोङ्सा जादु,” तर साक्खाले खामए सुधार मालोङ।

24 सुएओइ उस्तेको भलाइ एमादाङो, तर उस्तेको योन्दाको भलाइ एदाङो।

25 चिचि पसलपालिते हारा बेचायोङ्‍दु, छ्‍यानको खातिर हाराओइ माआयुतमारा तो च्याने।

26 हाराकाइभुन्या “अन्तर्मादातेङा ङा तोङा होदु साक्खाले थोपालि परमप्रभुकोइ थादु।”

27 ख्रिस्टकाइ बिस्वास मालोङुदु सुओइ मिए निङकाइ डोनङा निम्तो पिनिदु बेरेङ निङ हेन्छा आलितिनिले यानिनन्या निङको हाबि नाते पिनिदु च्यासा थो छ्‍यानको लागि हाराओइ मायुतमारा च्याने।

28 तर सुओइ मिए निङकाइ “का पर्तिते दरिसिदु थादु” ङानिनन्या चिनासाइनिदु मिको खातिर ङा छ्‍यानको खातिर, तो माच्याने।

29 नाङको माथा, तर तोको छ्‍यानको खातिर। गाइको स्वतन्त्रताको निया नोम्बोको छ्‍यानए हाराकाइ लोङ्सा रा?

30 यदि होहोइ पिते गाइ च्याङानन्या होहोइ पिते च्याङादु थोको लागि हाराकाइ गाइको निन्दा थासा?

31 यैथादुए निङ च्यानिले ओइ अथवा तुन्‍निले ओइ, वा निङए लोङ्नुदु थो साक्खाले परमेस्वरको लागि लोङ्नो।

32 यहुदिकाइ थालेओइ, ग्रिककाइ थालेओइ, अथवा परमेस्वरको मन्डलिकाइ थालेओइ सुकाइओइ थुर्सा जेत मालोङ्नो।

33 गे लोङुन्दु ओनि लोङ्नो। गे गाइथे आस्ताङ्सा खाम मादाङ। तर साक्खालेए मुक्ति एखालाम्योङो ङाते साक्खाले पाराए आहेको भलाइ दाङुन्दु।

11

1 गे ख्रिस्टको देखासेखि लोङुन्दु ओनि निङए ओइ गाइको देखासेखि लोङ्नो।

आराधनाते कापु बुसिसाको सुचिते

2 गे निङको तारिफ लोङुन्दु, हाराकाइभुन्या साक्खाले सुचिते निङए गाइकाइ चालिसिनिदु, त्याङ गे निङकाइ पिनिङादु सिक्छ्‍या पालना लोङ्नुदु।

3 तर निङए का गोनो ङाते गाइ आलिङादु, हरेक मिपालिको कापु ख्रिस्ट थादु, चामाइचाको कापु तोको लावा थादु, त्याङ ख्रिस्टको कापु गुरि परमेस्वर थादु।

4 प्रार्थना लोङुदु बेरेङ वा अगमवाणि चिज्याङ्दु बेरेङ उस्तेको कापु बुसिदु मिए उस्तेको कापुको माबेद लोङुदु।

5 तर कापु माबुसि प्रार्थना लोङुदु अथवा अगमवाणि चिज्याङ्दु चामाइचाए उस्तेको कापुको माबेद लोङुदु, हाराकाइभुन्या का तोए उस्तेको चिम्याङ लोʔसिदु ओनि थादु।

6 हाराकाइभुन्या सुओइ चामाइचाए उस्तेको कापु माबुसिनन्या तोए चिम्याङ एकोटेसे। तर चिम्याङ कोटेसिसा वा लोʔसिसा गुरि चामाइचाको लागि आङालको खाम थाहानन्या बे तोए उस्तेको कापुते घुम्टो एबुसे।

7 चाहुचाए उस्तेको कापु बुसिसा माजा, हाराकाइभुन्या तो परमेस्वरको रुबा ङा गौरव थादु, तर चामाइचा गुरि चाहुचाको गौरव थादु।

8 हाराकाइभुन्या चामाइचाङि चाहुचा दोइकासिदु माथा, तर चामाइचा गुरि चाहुचाङि दोइकासिदु थादु।

9 चामाइचाको लागि चाहुचा दोइकासिदु माथा, तर चामाइचा चाहुचाको लागि दोइकासिदु थादु।

10 त्यैथादुए साङ्‍राड्‍डेमिपालिको खातिर ओइ चामाइचाए अधिकारको डोरेको रुपते उस्तेको कापु बुसिको माइदु।

11 तर ओइ प्रभुङा चाहुचा चामाइचाङि ङा चामाइचा चाहुचाङि स्वतन्त्र माथा।

12 हाराकाइभुन्या चाहुचाङि चामाइचा दोइकासिन, त्याङ चामाइचाङि चाहुचा नियोङ्दु। तर साक्खाले थो परमेस्वरङि नाइ युदु।

13 निङ निङथे चालिसिने, कापु माबुसिमारा परमेस्वरकाइ प्रार्थना लोङ्सा चामाइचाकाइ सुवाइदु रा?

14 चाहुचाए अलम्गा चिम्याङ टिल्नोन्या तो उस्तेको लागि आङालको खाम ङाते हारा प्रकृतिए ओइ निङकाइ माचिठेन रा?

15 तर यदि चामाइचाको अलम्गा चिम्याङ थाहानन्या तो तोको लागि गौरव थादु। हाराकाइभुन्या चामाइचाको चिम्याङ तोको कापु बुसाकाइ पिसिदु थादु।

16 तर सुएओइ काको सुचिते वाखे-मावाखे चिस्रेयोङ्नोन्या निए गुरि बेगाले कुन्दुओइ प्रथाकाइ मान्यता मापि, त्याङ परमेस्वरको मन्डलिए ओइ का मापि।

प्रभु डोन

(मत्ति २६:२६-२९; मर्कुस १४:२२-२५; लुका २२:१४-२०)

17 तर का बक्‍के पिनिङादु बेरेङ गे निङको प्रसंसा मालोङ, हाराकाइभुन्या निङ ग्रुप्सिनिदु गुरि आप्राको लागि माथा, तर तो झुन माआप्राको लागि थादु।

18 हाराकाइभुन्या हाबि बे मन्डलिङा दिखेपते ग्रुप्सिनिदु बेरेङ निङङा फाटो होदु ङाते गे सायुन्दु। त्याङ उछिन तो बिस्वास ओइ लोङुन्दु।

19 निङमध्ये छ्‍यात मिपालि चिङोसाइसिसाको लागि निङङा मतभेद थाको ओइ माइदु।

20 निङ दिखेपते ग्रुप्सिते च्यानिदु गुरि प्रभु डोन माथा।

21 हाराकाइभुन्या च्यासा होनिदु बेरेङ निङ निङथे-निङथेको च्यासा थो च्यानिदु, त्याङ हानिका गुरि च्याको मानि, त्याङ हानिका गुरि आतोसा थोए आतोनिदु।

22 च्यासा ङा तुन्साकाइ हारा निङको निङथे-निङथेको नेम माहो रा? अथवा हारा निङ परमेस्वरको मन्डलिकाइ तुत्छ चालिसिनिदु, त्याङ हाराओइ मानिदुपालिको माबेद लोङ्नुदु? गे निङकाइ हारा ङाङुनिङ? हारा काको लागि निङको प्रसंसा लोङ्‍ङु? गे कुनि ओइ निङको प्रसंसा मालोङ।

23 हाराकाइभुन्या प्रभुङि गे खालामुन्दु थो निङकाइ सोम्प्याइनिङान, अर्थात् प्रभु येसुकाइ चुम्योङ्दु इस्याङको टाहे तोए माणाइ चुमुनो,

24 त्याङ होहोइ पिको दुम्तेलिबि तोए तो ठ्‍योकुनो त्याङ ङाहुनो, “का निङको लागि गाइको माङ थादु। का गाइकाइ लोङ हेन्छाको लागि लोङ्नो।”

25 तुन्या नाइ च्याको दुम्तेलिबि तोए खोरा चुम्सिताले इन्याङ ङाहुनो, “का खोरा गाइको चाइङा होदु नाका करार थादु। निङए का तुन्‍निदु बेरेङ गाइकाइ लोङ हेन्छाको लागि का लोङ्नो।”

26 हाराकाइभुन्या निङ का माणाइ च्यानिदु बेरेङ ङा का खोराङि तुन्‍निदु बेरेङ तो मायुदुतेका निङए प्रभुको मृत्युको घोसना लोङ्नुदु।

27 यैथादुए अयोग्य रितिए प्रभुको माणाइ च्यादु मिए त्याङ प्रभुको खोराङिनि तुन्दु मिए प्रभुको माङ ङा चाइकाइ माउल्फो लोङ्दुए गर्दा गाल्प्या ठहरैसिदु।

28 हरेक मिए उस्तेकाइ एजाँचाइसे, त्याङ जुकुन तोए माणाइ एच्या ङा खोराङि एतुना।

29 हाराकाइभुन्या प्रभुको माङकाइ माङोसाइमारा च्यादु ङा तुन्दु मिए तो च्यादु ङा तुन्दु कारनए उस्तेच्युरिते दन्ड राहुदु।

30 यैथादुए निङमध्ये आहे मि दुर्बल ङा रोगि निनिदु ङा हानिका गुरि सिको दुम्योङ्‍ङान।

31 तर निए छ्‍यात नाइ निथे निथेकाइ जाँचाइसिइले होकिनन्या नि नियाङा मापाराइ।

32 तर नि अन्तर्मादातेनामा गाल्प्या एमाठहरइसे ङाते प्रभुए निको निया लोङुदु बेरेङ निकाइ ताडना पिइदु।

33 यैथादुए गाइको हुपालि, च्यासाकाइ दिखेपते ग्रुप्सिनिदु बेरेङ दिकाए बेगालेकाइ लाघिनो।

34 यदि सुओइ क्राइले होकानन्या तोए नेमते नाइ एच्या, नतरा बे दिखेपते ग्रुप्सिनिदु बेरेङ निङ दन्डको भागिदार थानिदु। बेगाले खामपालिको सुचिते गाइ राङादु बेरेङ बक्‍के पिनिङादु।

आत्मिक वरदानपालि

12

1 हु-बुबुपालि, आत्मिक वरदानको सुचिते निङ मासाइमारा होने ङाते गाइ आलिङादु माथा।

2 निङकाइ थानाइ निनिदु, निङए ख्रिस्टकाइ माङोसाइनुदु बेरेङ कुन्दु ओइ प्रकारए प्रभावित थातिनिले निङ चिज्याङ्‍को नाइ माथाङ्दु मुर्तिपालि पुडानुदुथ्यो।

3 यैथादुए निङए का खाम गोनो ङाते गाइ आलिङादु, परमेस्वरको लुङ्‍गुरिङिनि चिज्याङ्दु सुएओइ “येसुए षाम्पे एखालामो” ङाते मायासि, त्याङ उल्फो लुङ्‍गुरिङिनि जुकुन “येसु नाइ प्रभु थादु” ङाको थाङुदु।

4 वरदानपालि आहे प्रकारको थादु, तर उल्फो लुङ्‍गुरि दिक्‍का नाइ होदु।

5 सेवापालि आहे थरिको थादु, तर प्रभु दिक्‍का होदु।

6 जेतपालि आहे किसिमको होदु, तर त्यै परमेस्वरए हरेककाइ तो जेत लोङ्सा हौसला पिहुदु।

7 साक्खालेको हितको लागि नाइ उल्फो लुङ्‍गुरिको जेत प्रकट थासा हरेककाइ वरदानपालि पिसिले होदु।

8 हानिकाइ उल्फो लुङ्‍गुरिअनुसार दुङङाको सर्सिको खाम चिज्याङ्सा, हानिकाइ त्यै उल्फो लुङ्‍गुरिअनुसारको सर्सिको खाम चिज्याङ्सा,

9 हानिकाइ त्यै उल्फो लुङ्‍गुरिङिनि बिस्वास लोङ्सा, हानिकाइ त्यै दिक्‍का उल्फो लुङ्‍गुरिङिनि रोग चिजासा वरदानपालि पिसिले होदु,

10 हानिकाइ थोम्बेसिलेको जेतपालि लोङ्सा, हानिकाइ अगमवाणि चिज्याङ्सा, हानिकाइ लुङ्‍गुरिपालि छुट्‍याइसा थाङ्सा, हानिकाइ भिन्‍न-भिन्‍न खामपालि चिज्याङ्सा, हानिकाइ गुरि खामपालिको पुर्तुङ्‍गा षात्सा।

11 तर का साक्खाले त्यै दिक्‍का उल्फो लुङ्‍गुरिको जेतपालि थादु। तोए हरेककाइ तोको आलि ओनि वरदान पिहुदु।

दिग्गोरे माङ आहे आठअठिङ्‍गालपालि

12 माङ दिग्गोरे थादु त्याङ तोको आहे आठअठिङ्‍गाल थादु। माङको साक्खाले आठअठिङ्‍गालपालि आहे होले ओइ माङगुरि दिग्गोरे थादु, ख्रिस्ट ओइ तोओनि नाइ थादु।

13 नि यहुदि थाइले ओइ, ग्रिक थाइले ओइ, टेरा थाइले ओइ, फुक्‍का थाइले ओइ नि साक्खालेए दिग्गोरे उल्फो लुङ्‍गुरिङि दिग्गोरे माङङा बप्‍तिस्मा काइवाले नावादु, त्याङ नि साक्खालेकाइ दिग्गोरे उल्फो लुङ्‍गुरिङि चितुनिन।

14 हाराकाइभुन्या माङ दिग्गोरे आठअठिङ्‍गालङि जुकुन माथा, तर आहे आठअठिङ्‍गालङि दोइकासिदु थादु।

15 यदि कोन्टेए “गाइ लाʔ माथा, त्यैथाताले गाइ माङको आठअठिङ्‍गाल माथा” यासिनन्या, हारा तो माङको आठअठिङ्‍गाल माथा रा?

16 त्याङ कुल्नाए “गाइ मेसे माथा, त्यैथादुए गाइ माङको आठअठिङ्‍गाल माथा” यासिनन्या, हारा तो माङको आठअठिङ्‍गाल माथा रा?

17 यदि साक्खाले माङ मेसे थाका बे नासाइसा कुताङि? साक्खाले माङ कुल्ना थाका बे नाम्सा कुताङि?

18 तर परमेस्वरए उस्तेको आलि ओनि माङङा हरेक आठअठिङ्‍गालपालि मिलाइते नाहुले नाहुदु।

19 यदि तो दिग्गोरे आठअठिङ्‍गाल थाका बे माङ कुता थासा?

20 तर आठअठिङ्‍गालपालि आहे होदु, तैओइ माङगुरि दिग्गोरे।

21 मेसेए लाʔकाइ “गाइकाइ नाङको खट्‍टै मानि” ङाको माथाङ, त्याङ कापुए ओइ कोन्टेकाइ “गाइकाइ नाङको खट्‍टै मानि” ङाको माथाङ।

22 बरु माङको झुन रुनुरुनु इचिनिस्दु आठअठिङ्‍गालपालि नाइ माङको लागि मानिदुका माजा।

23 माङको निए उछिन्चा महत्वको आलिइदु आठअठिङ्‍गालपालिकाइ निए तोकाइ आहे बेद लोङ्वादु। इन्याङगरि निसा माइथान्दु आठअठिङ्‍गालपालिकाइ निए आठ्‍ठे चेʔ लोङ्ते नावादु।

24 प्रत्यक्छे चिखेत्को थाङ्वादु निको आठअठिङ्‍गालपालिकाइ तोओनि चेʔ माचाहाइ। तर परमेस्वरए निको माङकाइ काओनि मिलाइते नाहुदु, उछिन बेद लोङ्सिदु आठअठिङ्‍गालपालिकाइ आहे बेद पिते नाहुदु,

25 त्यैथादुए माङको आन्तारेङङा किडिकिङास एमाथा, तर आठअठिङ्‍गालपालि दिगोरेए बेगालेको लागि बराबर चेʔ एयासियोङा।

26 यदि दिगोरे आठअठिङ्‍गालकाइ कस्ट थाहानन्या साक्खाले आठअठिङ्‍गालपालिए नामा कस्ट चाबुयोङ्दु, अथवा दिगोरे आठअठिङ्‍गालको बेद थाहानन्या साक्खाले आठअठिङ्‍गालपालिए नामा आस्ताङ्‍योङ्दु।

27 निङ ख्रिस्टको माङ थानिदु, त्याङ हरेक तोको आठअठिङ्‍गालपालि थानिदु।

28 परमेस्वरए मन्डलिङा पहिलो प्रेरितपालि, दोस्रो अगमवक्तापालि, तेस्रो चिठेन्सा मिपालि, थोम्बेसिलेको जेत लोङ्सा मिपालि त्याङ चिजासा वर्दान खालाम्योङ्दुपालि, सघैसा मिपालि, प्रसासन चलैसा मिपालि, विभिन्‍न खाम चिज्याङ्‍योङ्दुपालि नियुक्त लोङुले नाहुदु।

29 हारा साक्खाले प्रेरितपालि थायोङ्दु? हारा साक्खाले अगमवक्तापालि थायोङ्दु? हारा साक्खाले चिठेन्सा मिपालि थायोङ्दु? हारा साक्खालेए थोम्बेसिलेको जेत लोङ्‍को थाङ्‍योङ्दु?

30 हारा साक्खालेनामा चिजासा वरदानपालि थादु? हारा साक्खाले विभिन्‍न खाम चिज्याङ्‍योङ्दु? हारा साक्खालेए पुर्तुङ्‍गा टाङ्सा थाङ्‍योङ्दु रा?

31 तर झुन जेखा वरदानपालि खालाम्सा आलिने। त्याङ गे निङकाइ झुन उत्तम उलाम चिखेत्निङादु।

जेसिकेन

13

1 गे मिपालि ङा साङ्‍राड्‍डेमिपालिको खामते चिज्याङ्‍ङाले ओइ गाइङा जेसिकेन माहोकानन्या गाइ कोहोलो लोङ्सा खोन्दोरोङ ङा झ्याइँ-झ्याइँ थादु चितालि जुकुन थाङादु।

2 गाइनामा अगमवाणि चिज्याङ्सा बुता होदु थाङुन, त्याङ साक्खाले रहस्य ङा साक्खाले छोतपालि गोको थाङुन्दु थाङुन, त्याङ पाराभातेपालि षेʔको थाङ्सातेकाको जेखा बिस्वास गाइनामा होङुन, तर गाइनामा जेसिकेन माहोकानन्या गाइ हारा ओइ माथा।

3 यदि गे साक्खाले सम्पति बोठाते पिहुनुङ, त्याङ गाइको माङ ज्यौसाकाइ सुम्प्याइसिङान, तर गाइनामा जेसिकेन माहोकानन्या गाइकाइ हाराओइ लाभ माथा।

4 जेसिकेनङा सहैसिसा बुता थादु ङा दयालु थादु। जेसिकेनए डाहा ङा सेखिओइ मालोङ। जेसिकेन हठि माथा,

5 त्याङ ढिट ओइ माथा। जेसिकेनए उस्तेको खामते जिद्दि मायासि, कासौ मामानाइ, खराबिको हिसाब माना।

6 जेसिकेन खराबिङा माताङ, तर ठिक खामते ताङ्दु।

7 जेसिकेनए साक्खाले खाम सहैसिदु, साक्खाले खामते पातिदु, साक्खाले खामते आसेहुदु, साक्खाले खामते ढेप थादु।

8 जेसिकेनको कुतालेओइ अन्त्य माथा। अगमवाणिपालि ताप्‍ते यादु, खामपालि बन्द थादु, सर्सि नुप्‍ते यादु।

9 निको सर्सि अपुर्ण निदु, निको अगमवाणि अपुर्ण निदु।

10 तर सिद्धता युको दुम्तेलिबि गुरि अपुर्णता नुप्‍ते यादु।

11 गाइ हुचापालि थाङादु बेरेङ हुचापालि ओनि चिज्याङ्‍ङाथ्यो, हुचापालि ओनि चालिसिङाथ्यो, हुचापालिए ओनि वाखे मावाखे यासिङाथ्यो, तर गाइ जेखा थाको दुम्ते गुरि हुचापालिको स्वभाव वार्नुङ।

12 नाले निए एेनाङा ओनि मिरमिर निवादु, तर तो बेरेङ गुरि छर्लङगाइ निवादु। नाले गे उछिन्चा गोहुन्दु, तो बेरेङ गुरि साक्खाले गोहुन्दु, परमेस्वरए गाइकाइ छ्‍यात नाइ ङोसाइङाले नाङादु।

13 नान बिस्वास, आसे, जेसिकेन का सुमगोरे थादु, तर का सुमगोरेङा साक्खालेङि जेखा गुरि जेसिकेन नाइ थादु।

खाम ङा वरदानपालि

14

1 जेसिकेनकाइ निङको लक्छे बनैनो, त्याङ आत्मिक वरदानपालिको लागि आट्‍ठे चोइकाने, बिसेस गरि अगमवाणि चिज्याङ्साको लागि।

2 हाराकाइभुन्या बेगाले खामते चिज्याङ्दुए मिपालिनामा माथा, तर परमेस्वरनामा चिज्याङ्दु। तोए हारा यासिले होदु सुएओइ मागो, उल्फो लुङ्‍गुरिङा रहस्यको खामपालि नाइ तो चिज्याङ्दु।

3 तर अगमवाणि चिज्याङ्दु मिए मिपालिनामा नाइ चिज्याङ्दु। तोबाङको आत्मिक बृद्धि, उत्साह ङा सान्त्वनाको लागि तो चिज्याङ्दु।

4 बेगाले खामते चिज्याङ्दुए उस्तेको आत्मिक बृद्धि लोङुदु, तर अगमवाणि चिज्याङ्दुए मन्डलिको आत्मिक बृद्धि लोङुदु।

5 निङ साक्खाले बेगाले खाम चिज्याङ्ने ङाते गाइ आलिङादु, तर तोभुन्दा आहे निङए अगमवाणिको खाम चिज्याङ्ने ङाते गाइ आलिङादु। मन्डलिको आत्मिक बृद्धिको लागि सुएओइ पुर्तुङ्‍गा माफेत्याङ्नोन्या बेगाले खाम चिज्याङ्सा भुन्दा अगमवाणि चिज्याङ्सा स्रेस्ठ थादु।

6 हु-बुबुपालि, यदि निङकोते बेगाले खामते चिज्याङ्चा केल्ङान तर निङकोते हाराओइ आथाङ अथवा सर्सि वा अगमवाणि चिज्याङ्सा खाम अथवा सिक्छ्‍या माकेल्नुङ्‍न्या गाइङि निङकाइ हारा फाइदा थादु रा?

7 तिरिहुरि ङा विणाओनि पुन माहोदु बाजाङि पर्खट्‍ट तारे मालेतानन्या सुए ङाको थाङुदु हारा स्याʔले होदु?

8 यदि तुरहिए पर्खट्‍ट तारे मापिहुनोन्या युद्धको लागि सु ठाङडोल थासा?

9 निङनामा ओइ का ओनि नाइ थादु। गोको नाइ माथाङ्सा पिल निङ निङथेको चिलेए चिज्याङ्निनन्या निङए हारा ङानुले नानुदु ङाते सुए गोसा? निङ बे फाषाङा चिज्याङ्निले होनिदु।

10 अन्तर्मादातेङा सायद आहे किसिमको खामपालि होदु। तो साक्खालेको पुर्तुङ्‍गा होदु।

11 यदि सुएओइ चिज्याङ्‍दु खामको पुर्तुङ्‍गा गे मागोहुनुङ्‍न्या चिज्याङ्‍दु मिको लागि गाइ धुराड्‍डेमि थाङादु, तो चिज्याङ्दु मिगुरि गाइको लागि धुराड्‍डेमि थादु।

12 काओनि नाइ निङओइ उल्फो लुङ्‍गुरिको वरदानपालिको लागि चोइकानिदुए मन्डलि आहे लोङ्सा जेतते तो वरदानपालि आहे प्रयोग लोङ्सा प्रयास यासिने।

13 यैथाताले बेगाले खाम चिज्याङ्दुए तो खामको पुर्तुङ्‍गा फेत्सा बुताको लागि प्रार्थना एलोङो।

14 हाराकाइभुन्या गे बेगाले खामते प्रार्थना लोङुन्दु बेरेङ गाइको लुङ्‍गुरिए प्रार्थना लोङुदु, तर गाइको दिमागए गुरि काते भा माकाइ।

15 नान गे हारा लोङ्‍ङु त्याङ? गे लुङ्‍गुरिए प्रार्थना लोङुन्दु, त्याङ दिमागए ओइ प्रार्थना लोङुन्दु। गे लुङ्‍गुरिए स्तुति लोङुन्दु, त्याङ दिमागए ओइ स्तुति लोङुन्दु।

16 नतरा बे नाङए लुङ्‍गुरिङा परमेस्वरको प्रसंसा लोङुनादु बेरेङ गोको माथाङ्‍योङ्दु प्रिङदाइको मिए नाङको होहोइको प्रार्थनालिबि कुनि “आमेन” ङायोङ्दु? तो बेरेङ नाङए हारा ङाहुनाले नाहुनादु तोबाङए गो नाइ मागो।

17 नाङए बे आप्रा गरि होहोइ पिहुनादु थाङुन, तर तो खामए तो बेगाले मिको हाराओइ आत्मिक वृद्धि मालोङ।

18 गे परमेस्वरकाइ होहोइ पिहुन्दु हाराकाइभुन्या निङ साक्खाले भुन्दा गाइ बेगाले आहे खामते चिज्याङ्‍ङादु।

19 तैओइ मन्डलिङा बेगाले खामते दिचिप क्राटि पिल पिल्साभुन्दा बे बरु दिमागए वाल्ङा पिल बेगालेपालिकाइ सिक्छ्‍या पिसा पाराए गाइ चिज्याङ्‍सा आलिङादु।

20 हु-बुबुपालि, चालिसिसा ङा आलिसाते हुचापालि ओनि माथाने। बरु माआप्राको लागि हुचापालि ओनि थाने, तर चालिसिसा ङा आलिसाते परिपक्‍व थाने।

21 परमेस्वरको राजगालङा ठेसिले होदु,

“अनौठो खाम चिज्याङ्‍योङ्‍दु मिपालिङि,

त्याङ धुराड्‍डेमिपालिको उगोङि

का मिपालिनामा गाइ चिज्याङ्‍ङादु,

तर ओइ तोबाङए गाइको खाम मानासायोङ,” परमप्रभुए यासिदु।

22 यैथादुए बेगाले खामपालि बिस्वासिको लागि माथा, तर ख्रिस्टकाइ बिस्वास मालोङ्‍योङ्दुपालिको लागि डोरे थादु। तर अगमवाणि गुरि ख्रिस्टकाइ बिस्वास मालोङ्‍योङ्दुपालिको लागि माथा, तर बिस्वासिपालिको लागि थादु।

23 यदि साक्खाले मन्डलि मुम्सिते हरेकए बेगाले खामते चिज्याङ्‍योङानन्या त्याङ मागोयोङ्दुपालि ङा बिस्वास मालोङ्‍योङ्दु तोङा केल्योङानन्या हारा तोबाङए निङकाइ बौलाहा माङा रा?

24 तर साक्खालेए अगमवाणि चिज्याङ्‍योङ्दु बेरेङ सुओइ ख्रिस्टकाइ बिस्वास मालोङुदु मि वा प्रिङदाइको मि तोङा बिह्‍यानन्या तोए साक्खाले मिङि उस्तेको लुप गोको थाङुदु त्याङ चिज्याङ्‍‍सिदु खामङि तो जाँचाइसिदु।

25 तोको लोङ्सेको लिङ्‍गोरेको खामपालि चिखेत्सिदु, त्याङ रोपोसिताले तोए परमेस्वरकाइ पुडाहुदु, त्याङ तोए “परमेस्वर निङको आन्तारेङङा होदु” ङाते घोसना लोङुदु।

आप्रा आराधना

26 हु-बुबुपालि, नान निए हारा ङासा? निङ दिखेपते जोम्सिनिदु बेरेङ हरेकनामा भजन, वा सिक्छ्‍या, आथाङकोन्टे, बेगाले खाम वा तोको पुर्तुङ्‍गा फेत्सा खाम थादु। का साक्खाले खाम आत्मिक बृद्धिको लागि एथा।

27 सुएओइ बेगाले खाम चिज्याङ्‍योङानन्या निसकाए जुकुन अथवा आहेते सुमकाए पालै पालो एचिज्याङ्‍योङा, त्याङ दिकाए तोको पुर्तुङ्‍गा एङाहो।

28 तर पुर्तुङ्‍गा फेत्सा तोङा सुओइ माहोकानन्या चिज्याङ्दु मि मन्डलिको साभाउङा सुमाक्‍का एहोका, त्याङ तो उस्तेनामा ङा परमेस्वरनामा एचिज्याङा।

29 अगमवाणि चिज्याङ्दु गुरि निसका अथवा सुमका एथायोङा, बेगालेए तोबाङए चिज्याङ्‍योङ्दु आप्रातिनि एजाँचायोङो।

30 तर तोङा होयोङ्दु सुकाइ ओइ आथाङकोन्टे राहानन्या हाबि चिज्याङ्दु गुरि सुमाक्‍का एहोका।

31 निङ साक्खालेए पालै पालो अगमवाणि चिज्याङ्‍को थाङ्‍‍निदु, त्याङ तुनिगरि नाइ साक्खालेए चिठेन्सिको थाङ्‍योङ्दु त्याङ साक्खालेए उत्साह खालाम्को थाङ्‍योङ्दु।

32 अगमवक्ताको लुङ्‍गुरि अगमवक्तापालिको नाइ अधिनते थादु।

33 हाराकाइभुन्या परमेस्वर गोलमालको परमेस्वर माथा, थेमथेमको परमेस्वर थादु।

परमेस्वरको मिपालि साक्खाले मन्डलिङा होदु नियम ओनि,

34 चामाइचापालि मन्डलिको साभाउङा सुमाक्‍का एहोयोङा। तोबाङकाइ चिज्याङ्सा अनुमति माहो, तर राजगालए ङाहुदु ओनि तोबाङ अधिनङा एहोयोङा।

35 हाराओइ खामको सुचिङा तोबाङए आयुत्सा आलियोङानन्या नेमते उस्ते-उस्तेबाङको लावाकाइ एआयुत्योङो। हाराकाइभुन्या मन्डलिङा चामाइचा चिज्याङ्सा आङालको खाम थादु।

36 हारा परमेस्वरको वाखे निङङि सुरु थादु? अथवा निङकोते जुकुन का रादु थादु?

37 सुएओइ उस्तेकाइ अगमवक्ता अथवा आत्मिक मि चालिसिनन्या गे ठेहुन्दु खाम प्रभुको बक्‍के थादु ङाते तोए स्विकार एलोङो।

38 तर सुएओइ का खामको चेʔ मालोङुनोन्या तोको ओइ चेʔ माथा।

39 यैथाताले हु-बुबुपालि, अगमवाणि चिज्याङ्साकाइ चोइकाने, त्याङ बेगाले खामते चिज्याङ्‍योङ्दुपालिकाइ माचिज्याङ्ने माङानो।

40 तर साक्खाले जेत आप्रातिनि एथा गोलमाल गुरि एमाथा।

ख्रिस्ट सिदुङि रोलाङान

15

1 हु-बुबुपालि, गे निङकाइ प्रचार लोङ्‍‍निङादु आप्राखाम गे निङकाइ लोङ चिहेन्‍निङादु, तो आप्राखाम निङए नासाइतुनुले ग्रहन लोङ्नुन त्याङ तोते निङ ढेप होनिदु।

2 यदि निङ काते ढेप होनिनन्या का आप्राखामङि निङको उद्धार थाले होदु, नतरा बे निङए विर्थाइते बिस्वास लोङ्नुन्।

3 गे खालामुन्दु का मुख्य थो निङकाइ पिनिङाले नानिङादु। तो गुरि दोमाङए यासिदु ओनि ख्रिस्ट निको लुपको लागि सिह्‍यान।

4 तो चिठुम्सिन, त्याङ दोमाङए यासिदु ओनि सुमउनिको इस्याङ तो रोलाङ्ताले स्रेकान।

5 तो पत्रुसकोते त्याङ दिचिप निसका लाबोनपालिकोते चिखेत्सिन।

6 तोङि लिबि तोकाइ बिस्वास लोङ्‍योङ्दु वाल्ङा टिपुरिका भुन्दा आहे हुपालिकोते दिखेपते चिखेत्सिन, तोमध्ये आहे गुरि नाʔलेका मोयोङ्ले होयोङ्दु तर हानिका गुरि सिको दुम्योङ्‍ङान।

7 तोङिलिबि तो याकुब ङा साक्खाले प्रेरितपालिकोते चिखेत्सिन।

8 साक्खालेङिनि लिबि असमयङा निʔदु मिकोते ओनि गाइकोते ओइ तो चिखेत्सिन।

9 प्रेरितपालिमध्ये गाइ साक्खालेङिनि तुत्छ थाङादु त्याङ गाइ प्रेरित ङासाको योग्य मानि, हाराकाइभुन्या गे परमेस्वरको मन्डलिकाइ खेदो लोङुनुङ।

10 तर गाइ गुरि परमेस्वरको अनुग्रहको कारनए होङादु, त्याङ गाइच्युरिते होदु तोको अनुग्रह बिर्थाइको माथाहान। बरु गे तोबाङ साक्खालेङि आहे जुन्जुल यासिङान। तर ओइ गे माथा, गाइनामा होदु परमेस्वरको अनुग्रहए थादु।

11 यैथादुए गे थालेओइ अथवा तोबाङए थालेओइ, निए प्रचार लोङ्वादु खाम का नाइ थादु त्याङ यै खामते निङए बिस्वास लोङ्नुले नानुदु।

सियोङ्दुपालि रोलाङ्साको सुचिते

12 सियोङ्दुपालिङि ख्रिस्ट रोलाङान ङाते प्रचार लोङ्सिह्‍यानन्या कुनिगरि निङमध्ये हानिकाए सियोङ्दुपालि मारोलाङ्‍योङ ङाते ङाको थाङ्‍नुदु?

13 तर यदि सियोङ्दुपालि मारोलाङ्‍योङानन्या ख्रिस्ट ओइ सिदुङि रोलाङ्दु माथा।

14 यदि ख्रिस्ट सिदुङि रोलाङ्दु माथाहानन्या निको प्रचार बिर्थाइको थादु, त्याङ निको बिस्वास ओइ बिर्थाइको थादु।

15 तोभुन्दा ओइ आहे नि परमेस्वरको सुचिते माछ्‍यात्दु गुवापालि ठहरैसिइदु, हाराकाइभुन्या तोए ख्रिस्टकाइ सिदुङि चिरोलाङुनो ङाते निए परमेस्वरको सुचिते गुवा पिते नावादु। तर छ्‍यात नाइ सियोङ्दुपालि मारोलाङ्‍योङानन्या तोए ख्रिस्टकाइ माचिरोलाङुनो।

16 हाराकाइभुन्या यदि सियोङ्दुपालि रोलाङ्सा माथाङ्‍योङानन्या ख्रिस्ट ओइ सिदुङि चिरोलाङ्सिदु माथा।

17 ख्रिस्ट रोलाङ्दु माथाहानन्या निको बिस्वास बिर्थाइको थादु, निङ नाʔलेका निङथेको लुपङा नाइ होनिदु।

18 तुनि थाहानन्या बे ख्रिस्टङा सियोङ्दुपालि ओइ नासिते यायोङान।

19 यदि का लेकको लागि जुकुन ख्रिस्टते निए आसेवाले नावानन्या नि साक्खाले मिपालिभुन्दा ओइ आहे दयनिय थाइदु।

20 वास्तवङा ख्रिस्ट सियोङ्दुपालिमध्ये मोले होदु। सियोङ्दुपालिमध्ये तो गुरि साक्खालेङिनि हाबिको से थादु।

21 हाराकाइभुन्या मिङि मृत्यु केल्दु ओनि मिङि नाइ सियोङ्दुपालिकाइ चिरोलाङ्सा राजगाल ओइ केलान।

22 आदमङा होयोङ्दुपालि साक्खाले सियोङ्दु ओनि ख्रिस्टङा होयोङ्दु साक्खाले मोयोङ्दु।

23 तर प्रेत्यक उस्ते-उस्तेबाङको पालोओनि रोलाङ्‍योङ्दु: ख्रिस्टगुरि साक्खालेङि हाबि, तोङिलिबि गुरि तो युदु बेरेङ तोकाइ बिस्वास लोङ्‍योङ्दुपालि

24 त्याङ अन्त्य केल्दु, तो बेरेङ तोए साक्खाले सासन, अधिकार ङा बुताकाइ नासितोले तोए उस्तेको पुरा राड्‍डे परमेस्वर आपाकाइ सोम्प्याइदु।

25 हाराकाइभुन्या ख्रिस्टए उस्तेको साक्खाले सत्‍तुरपालिकाइ उस्तेको कोन्टेको लाभा पोलेङा मालोङ्दुका राड्‍डे लोङ्‍को नाइ माइदु।

26 साक्खालेङिनि लिबि चिनासिदु सत्‍तुर गुरि मृत्यु थादु।

27 हाराकाइभुन्या “परमेस्वरए साक्खाले थो तोको लाभा पोलेङा अधिनते नाहुले नाहुदु।” तर छ्‍यात खाम यै थादु, “हाराकाइभुन्या साक्खाले थो तोको अधिनते नासिले होदु” ङासिदु खामए परमेस्वर ओइ अधिनते होदु ङासिदु माथा। परमेस्वरए साक्खाले थो ख्रिस्टको अधिनते नाहुले नाहुदु ङासिदु थादु।

28 साक्खाले थो ख्रिस्टको अधिनते थाको दुम्तेलिबि परमेस्वरको चा उस्तेगुरि परमेस्वरको अधिनते थादु। परमेस्वरए साक्खाले खाम तोको अधिनते नाहुदु त्याङ परमेस्वरए नाइ साक्खालेच्युरिते राड्‍डे लोङुदु।

29 नान मारोलाङ्‍योङानन्या बे सियोङ्दुपालिको लागि बप्‍तिस्मा काइसिदुको पुर्तुङ्‍गा हारा थाहान रा? त्याङ सियोङ्दुपालि मारोलाङ्सा थाहानन्या बे तोबाङको लागि मिपालिए हाराकाइ बप्‍तिस्मा कायोङ्दु?

30 गाइ गुरि हाराकाइ प्रत्येक स्याङ जोखिमङा पाराइङाले होङादु।

31 हु-बुबुपालि, निको प्रभु येसुङा निङको कारनए गे गर्व यासिङादु, त्याङ गे ङाको थाङुन्दु, गाइ प्रत्येक इस्याङ सिङादु।

32 मिकोइ तरिकाए ङाʔसा थाहानन्या बे एफिससङा रुङरिदाकनामा गाइको लडाइए गाइकाइ हारा फाइदा थाङान रा? सियोङ्दुपालि मारोलाङ्सा थाका बे,

“नि च्याको ङा तुन्को,

हाराकाइभुन्या बाठ्‍ठे बे नि सिओइ सिइदु!”

33 भ्रमङा मापाराइने: “माआप्रा सङ्‍गतए चरित्रकाइ नासिहुदु।”

34 होसते थाने, नान लुप लोङ्सा वार्नो। हाराकाइभुन्या हानिकाकाइ बे परमेस्वरको छोत नाइ माहो। तोबाङकाइ चिआङाल्साकाइ गे का ङाहुन्दु थादु।

रोलाङ्सा माङ

35 तर सुएओइ आयुत्ङुनि, “सियोङ्दुपालि कुनि रोलाङ्‍योङ्दु, त्याङ तोबाङ कुन्दुनि खालको माङ काइते केल्योङ्दु?”

36 ए गोङा! नाङए प्णेहुनादु पुया मासिह्‍यानन्या तो माबो।

37 नाङए नासाङा प्णेहुनादु गुरि लिबि बोदु थासा दोम्बो नाइ बे माथा, तर पुया जुकुन प्णेहुनादु, तो जाछो थालेओइ अथवा बेगाले कुन्दुओइ किसिमको आने थालेओइ।

38 तर उस्ते आलिदु ओनि परमेस्वरए तोकाइ दिगोरे माङ पिहुदु, त्याङ साक्खाले किसिमको पुयाकाइ सुहाइसा माङ पिहुदु।

39 साक्खाले माङ दि खालको माथा। मिको माङ दिखालको, त्याङ रिदाकपालिको बेगाले खालको, डाङ्‍गालेपालिको बेगाले खालको त्याङ नाङापालिको बेग्गाले खालको माङ थादु।

40 त्याङ माङओइ साङ्‍राड्‍डेको ङा अन्तर्मादातेको थादु। साङ्‍राड्‍डेको माङको गौरव दि किसिमको थादु, त्याङ अन्तर्मादातेको माङको गौरव बेगाले खालको थादु।

41 उनिको गौरव दि खालको, चलौनिको गौरव बेगाले खालको, त्याङ उछिपालिको गौरव बेग्गाले खालको थादु। हाराकाइभुन्या दिगोरे उछिको गौरव भुन्दा बेगाले उछिको गौरव भिन्‍दै थादु।

42 सियोङ्दुपालि रोलाङ्सा ओइ काओनि नाइ थादु। निको माङ नासिसाकाइ ठुम्सिदु तर कुतालेओइ मासिसा थाते रोलाङ्दु।

43 माबेदङा तो ठुम्सिदु, महिमाते तो रोलाङ्दु। रुनुरुनुते तो ठुम्सिदु, बुताते तो रोलाङ्दु।

44 अन्तर्मादातेको माङङा तो ठुम्सिदु, आत्मिक माङते तो रोलाङ्दु। अन्तर्मादातेको माङ होकानन्या आत्मिक माङओइ अबस्य थादु।

45 दोमाङङा काओनि ठेसिले होदु, “पहिलो मि आदम जिवित ख्रोयि थाहान।” लिबिको आदम, अर्थात् ख्रिस्ट लेक पिसा लुङ्‍गुरि थाहान।

46 पहिलो गुरि आत्मिक माथा, तर प्राकृतिक थादु, त्याङ तोङिनि लिबिको गुरि आत्मिक थादु।

47 पहिलो मि नासाङिनि दोइकासिदुए अन्तर्मादातेको थादु। दोस्रो मि साङ्‍राड्‍डेको थादु।

48 नासाङि दोइकासिदु तो मि ओनि नासाङि दोइकासियोङ्दु मिपालि ओइ तो ओनि नाइ थायोङ्दु, त्याङ साङ्‍राड्‍डेको तो मि ओनि साङ्‍राड्‍डेकोपालि ओइ तो ओनि नाइ थायोङ्दु।

49 निए नाले नासाको मिको रुबा काइते नावादु ओनि नाइ साङ्‍राड्‍डेको मिको ओइ रुबा धारन लोङ्‍वादु।

50 नान हु-बुबुपालि, निङकाइ का ङानिङादु, चिचि ङा चाइ परमेस्वरको राड्‍डेको हकदार थाको माथाङ। तुन्यागरि नाइ नासिसा लेक ओइ कुतालेओइ मानासिसा लेकको हकदार थाको माथाङ।

51 योनो, गे निङकाइ दिगोरे रहस्य ङानिङादु, नि साक्खाले मासि, तर नि साक्खालेको परिवर्तन थादु।

52 दि पिलिकते, मेसेको दि चुमितते, तुरहिको लिबिको तारेते परिवर्तन थादु। हाराकाइभुन्या, तुरहि स्यादु, त्याङ सियोङ्दुपालि कुतालेओइ मासिसा थाते मोते स्रेयोङ्दु। त्याङ निको गुरि परिवर्तन थादु।

53 हाराकाइभुन्या निको नासिसा स्वभावए कुतालेओइ मानासिसा स्वभाव, ङा निको सिते हेन्छा माङए कुतालेओइ मासिसा लेक धारन लोङ्‍को माइदु।

54 नान नासिदुए कुतालेओइ मानासिसा ङा सिते हेन्छा माङए कुतालेओइ मासिसा माङ धारन लोङुदु बेरेङ दोमाङङा ठेसिदु तो वाखे यागाप्दु,

“मृत्युकाइ विजयए ण्योकुले नाहुदु।

55 ए मृत्यु, नाङए कुता तेहुनाले नाहुनादु?

ए मृत्यु, नाङको खिल कुता?”

56 मृत्युको खिल लुप थादु, त्याङ लुपको बुता राजगाल थादु।

57 तर परमेस्वरकाइ होहोइ एथा, तोए निकाइ निको प्रभु येसु ख्रिस्टङिनि विजय पिइदु।

58 यैथादुए गाइको आप्रा हुपालि, ढेप ङा राउरिउ मायासितिनि होने। प्रभुको जेतते सधैँ हाबि थाचायाने। हाराकाइभुन्या प्रभुङा निङको जुन्जुल खेरो माया ङाते निङ साइनुदु।

परमेस्वरको मिपालिको लागि ठेम्बु

16

1 नान उल्फो मिपालिको लागि ठेम्बुको सुचिते गलातियाको मन्डलिपालिकाइ गे पिहुन्दु बक्‍के ओनि निङए लोङ्नो।

2 प्रत्येक साताको पहिलो इस्याङ निङ हरेकए निङथे-निङथेको कमैअनुसार केहि पेपेले छुट्‍याइते सोʔते नानो। हाराकाइभुन्या गाइ केल्ङादु बेरेङ ठेम्बु मुम्को एमापाराया।

3 त्याङ गाइ केल्को दुम्तेलिबि निङए केलेनुदु मिपालिकाइ परिचय-छेस्को पिते निङको ठेम्बु यरुसलेमङा हेन्छाकाइ ठोहुन्दु।

4 गाइ ओइ हेन्छा ठिक इचिनिसानन्या तोबाङ गाइनामा हेन्को थाङ्‍योङ्‍दु।

थोकोको योजना

5 मासेडोनियाको थोको लोङ्‍को दुम्तेलिबि गाइ निङकोते जोम्सिसा केल्ङादु, हाराकाइभुन्या गाइ मासेडोनिया नाइ थाते याङाले होङादु।

6 सायद गाइ निङकोते उछिन इस्याङतेका होङादु, अथवा लुम्धुङ ओइ कोटेहुन्दु। तोङिलिबि गाइ जता याङालेओइ निङए गाइको थोकोको चाँजोपाँजो मिलाइको थाङ्नुदु।

7 का बेरेङ निङनामा छोन्चाको लागि जुकुन जोम्सिसा माथातिनि प्रभुको आलि थाहानन्या अलि आहे इस्याङतेका होʔसाकाइ गे आसेहुन्ले नाहुन्दु।

8 तर पेन्तिकोसको चाडतेका गाइ एफिससङा होङादु,

9 हाराकाइभुन्या जेखा जेतको लागि तोङा दिगोरे जेखा खाणोङ गाइको लागि टाङ्‍‍सिले होदु, त्याङ विरोध लोङ्‍योङ्दुपालि ओइ आहे होयोङ्दु।

10 तिमोथि निङकोते रादु बेरेङ तोकाइ निङनामा होʔसाकाइ हाराओइ खट्‍टै थाको मापिनो, हाराकाइभुन्या तोए ओइ गे ओनि नाइ प्रभुको जेत लोङुले नाहुदु।

11 यैथाताले सुएओइ तोको अबहेलना एमालोङो। तर थेमथेमनामा तोकाइ उस्तेको थोकोते ठोनो त्याङ तो गाइकोते एकेला। हाराकाइभुन्या हुपालिनामा रादु ङाते गे तोकाइ लाघिहुन्ले नाहुन्दु।

12 नान हु अपोल्‍लोसको सुचिते: गे का ङासा आलिङादु, गे तोकाइ बेगाले हुपालिनामा ठेसिते निङकोते चिजोम्सिसाकाइ सेवाहुन्दु थ्यो, तर नाले तो राʔसा माआलिह्‍यान। मौका खालाम-माखालाम तो राओइ रादु।

अन्तिम सिक्छ्‍या ङा सेवासेर्ग्याम

13 होसियार थातिनिले बिस्वासते दर्बिलो थाने। साहसिलो ङा बुता निनिदु ओनि थाने।

14 साक्खाले थो जेसिकेनते लोङ्नो।

15 हु-बुबुपालि, निङकाइ था निनिदु, स्तिफनसको नेमकोपालि अखैयाङा साक्खालेङि हाबि बिस्वास लोङ्‍योङ्दुपालि थायोङ्दु। तोबाङए परमेस्वरको मिपालिको सेवाते उस्तेबाङकाइ अर्पन लोङ्ते नायोङ्दु। गे निङकाइ सेवानिङादु,

16 काओनि मिपालि ङा काबाङनामा ठेसिते जेत लोङ्‍योङ्दु ङा सेवा लोङ्‍योङ्दु बेगाले साक्खाले मिपालिको अधिनते होने।

17 स्तिफनस, फोर्टुनाटस ङा अखाइकस रायोङ्दु बेरेङ गाइ ताङ्‍ङान, हाराकाइभुन्या निङ गाइनामा माहोनिदुको खट्‍टै तोबाङए याचिगाप्‍ते नायोङ्दु।

18 हाराकाइभुन्या तोबाङए गाइको लुङ्‍गुरि ङा निङको लुङ्‍गुरिकाइ चिआस्ताङिन। का ओनि मिपालिको बेद लोङ्नो।

19 एसियाको मन्डलिपालिए निङकाइ सेवासेर्ग्याम ठोते नायोङ्दु। अकिलास ङा प्रिस्किलाए त्याङ तोबाङको नेमते होदु मन्डलिए प्रभुते निङकाइ लोङ्सेङि नाइ सेवासेर्ग्याम पिचाराते नानिदु।

20 साक्खाले हुपालिए निङकाइ सेवासेर्ग्याम पिचाराते नानिदु। दिकाए बेगालेकाइ उल्फो जेसिकेनए सेवासेर्ग्याम लोङ्नो।

21 गाइ पावल, गाइथेको लाʔए का सेवासेर्ग्याम ठेहुन्ले नाहुन्दु।

22 सुएओइ प्रभु येसुकाइ माजेसिकेन्‍नोन्या तोए षाम्पे एखालामो। हे निको प्रभु, युवा!

23 प्रभु येसु ख्रिस्टको अनुग्रह निङनामा एथा।

24 ख्रिस्ट येसुङा गाइको जेसिकेन निङ साक्खालेनामा एथा। आमेन।

कोरिन्थिपालिकाइ

पावलको दोस्रो छेस्को

परिचय

कोरिन्थिपालिकाइ पहिलो छेस्को ठेहुदु दि-निस दाङ लिबि पावलए मासेडोनियाङि लगभग इस्वि सम्बत् ५५-५७ ङा का “द्रोस्रो” छेस्को ठेहुनो।

पहिलो छेस्कोङा पावलए अर्ति पिहुदु ङा आषाहुदु कारनए, कोरिन्थिपालिए का छेस्कोकाइ ताङ-ताङ्‍ते स्विकार मालोङ्‍योङ्नो, त्याङ मन्डलिङा आहे पावलको विरुद्धते चिज्याङ्सा लागा‍इसियोङान। यैथादुए पावलए एफिससङि दिगोरे कडा छेस्को ठेतोले उस्तेको गँसुवार तितसको लाʔते कोरिन्थङा पिचाहेनुनो।

तितस कोरिन्थङि छिटो मारादुए पावल ग्रिसको गोकाइलङ्‍काङा पाराइदु मासेडोनिया यास्योङ्दु सोदेङाङा याहान, तोङि लिबि तितसकाइ भेटायुनो (२ कोरिन्थि २:१२-१४)। कोरिन्थिपालिए उस्तेबाङको गल्तिपालि स्विकाराइसिते ख्रोइबुरु यास्योङ्ले होयोङ्दु खबर पावलए तितसको उगोङि सायुनो।

कोरिन्थिपालिकाइ का “द्रोस्रो” छेस्कोगुरि पावलको बेगाले छेस्कोभुन्दा व्यक्तिगत तरिकाए ठेहुले नाहुदु। पावलए कोरिन्थिपालिकाइ ङा निकाइओइ उस्तेको दुङङाको लोङ्से टाङ्ते चिखेतिदु। पावल कुन्दुनि मि थ्यो ङाते गुरि का छेस्को पढैसिते निए आहे थासाइवादु।

पावलको लेकको सुचिते झुन आहे थासाइसाकाइ रोमिपालिकाइ पावलए ठेहुदु छेस्कोको परिचय योहो।

कोरिन्थिपालिकाइ

पावलको दोस्रो छेस्को

1

1 परमेस्वरको आलिओनि ख्रिस्ट येसुको प्रेरित पावल ङा निको हु तिमोथिङि,

कोरिन्थङा होदु परमेस्वरको मन्डलिकाइ, त्याङ साक्खाले अखैयाङा होयोङ्दु साक्खाले उल्फो मिपालिकाइ:

2 परमेस्वर निको आपा ङा प्रभु येसु ख्रिस्टङि निङकाइ अनुग्रह ङा थेमथेम।

परमेस्वरकाइ पावलको होहोइ

3 निको प्रभु येसु ख्रिस्टको परमेस्वर तथा आपा, करुनामय आपा ङा साक्खाले सानत्वनाको परमेस्वरकाइ प्रसंसा एथा।

4 तोए निकाइ साक्खाले खोरिङा सान्त्वना पिइदु ओनि निएओइ परमेस्वरङि खालाम्वादु सान्त्वनाए सुओइ खोरि खालाम्योङ्दुपालिकाइ सान्त्वना पिको थाङ्वादु।

5 हाराकाइभुन्या ख्रिस्टको कस्टङा प्रसस्त गरि निको सहभागिता होदु ओनि नाइ ख्रिस्टङिनि केल्सा सान्त्वनाते ओइ निको प्रसस्त सहभागि होदु।

6 निए खोरि खालाम्वानन्या का निङको सान्त्वनाको ङा उद्धारको लागि थादु। निए सान्त्वना खालाम्वानन्या ओइ तो निङको सान्त्वनाको लागि थादु। निए भोगाइवादु खोरिपालि निङए धिरो थाते सहैसिनिदुए निङए ओइ तो सान्त्वनाको अनुभव लोङ्नुदु।

7 निङको लागि निको आसे ढेप होदु। हाराकाइभुन्या नि साइदु, निङ निको खोरिङा सहभागि थानिदु ओनि निको सान्त्वनाङा ओइ निङ सहभागि थानिदु।

8 हु-बुबुपालि, निए एसियाङा खालाम्वादु खोरिको सुचिते निङओइ साइते होने ङाते नि आलिइदु। हाराकाइभुन्या नि सहैसिको नाइ माथाङ्सा गरि निए आठ्‍ठे खोरि खालाम्वाले नावादु थ्यो, नि बे नान मामो ङाते आसेबुत्को दुमिले होकिदु थ्यो।

9 निए बे मृत्युदन्ड खालाम्वादु ओनि आलिइले होकिदु थ्यो। नि निथेच्युरिते माथा तर सियोङ्दुपालिकाइ लेक पिते चिमोहुदु परमेस्वरच्युरिते नि भर पाराइको एथाङ्वा ङाते का थाहान।

10 तोए निकाइ मृत्युको उगोङि ब्रेनिन, त्याङ तोए निकाइ ब्रेनिदु। तोए निकाइ फिरि ओइ ब्रेनिदु ङाते निए तोच्युरिते भरोसा नावाले नावादु।

11 त्याङ निङए निकाइ प्रार्थनाङि सघैइले नाइदु। आहे प्रार्थनाको उत्तरते परमेस्वरए दया लोङ्ते निकाइ चिमोइदुको लागि आहे मिपालिए तोकाइ होहोइ पियोङ्दु।

पावलको थोको साराइनो

12 का खामङा नि गर्व यासिइदु, त्याङ निको छ्‍यानए ओइ तोको छ्‍यातखाम पिहुदु, तोगुरि अन्तर्मादातेङा ङा बिसेस लोङ्ते निङनामाको निको सम्बन्धते नि उल्फोचा ङा इस्वरिय छ्‍यातचाते चावाइले होकिदु। का अन्तर्मादातेको सर्सिअनुसारको माथा, तर परमेस्वरको अनुग्रहङि थादु।

13 हाराकाइभुन्या निङए पढैसिको माथाङ्सा ङा गोको माथाङ्सा हाराओइ खाम निए निङकाइ माठे, त्याङ निङए पुर्न रुपए गोको थाङ्नुदु ङाते गे आसेहुन्दु,

14 त्याङ नाले निङए निको सुचिते उछिन जुकुन गोते नानुदु ओनि निको प्रभु येसुको इस्याङङा निङए निकाइ पुर्न रुपए गोको थाङ्नुदु। त्याङ निए निङच्युरिते गर्व यासिइदु ओनि निङ ओइ निच्युरिते गर्व यासिको थाङ्नुदु।

15 का खामको गाइकाइ निस्‍चय था निङादुए, निङकाइ दोहोरो फाइदा एथा ङातुङ्ले निङकोते हाबि रासा गाइ आलिङान।

16 मासेडोनिया याङादु बेरेङ निङकोते केल्ताङाले जोम्सिसा ङा मासेडोनियाङि राङादु बेरेङ ओइ निङकोते बुरुसिते केल्सा त्याङ तोङिनि लिबि गुरि यहुदियाको थोकोते निङए गाइकाइ ठोयोङ्‍ङादु ङाते गाइ चालिसिङादु थ्यो।

17 का लोङ्सा दाङुन्दु बेरेङ गाइ ढेप माथाङादु ओनि इचिनिसान रा? हारा गे गाइको योजना खेमुन्दु बेरेङ सांसारिक मिए ओनि दिगोरे उगोए “थादु” ङा “माथा” ओइ ङाहुन थाङुन रा?

18 परमेस्वर बिस्वासयोग्य निदु ओनि निको वाखे ओइ कुताले “थादु” ङा कुताले “माथा” माथाताकि।

19 हाराकाइभुन्या सिलास, तिमोथि ङा गे निङको आन्तारेङङा प्रचार लोङुन्दु परमेस्वरको चा येसु ख्रिस्टङा “थादु” ङा “माथा” ङासिदु खाम माहो, तर तोङा साक्खाले इस्याङ “थादु” जुकुन होदु।

20 हाराकाइभुन्या परमेस्वरको साक्खाले बर्तिपालि सधँ “थादु” जुकुन थादु। यैथादुए ख्रिस्टङि परमेस्वरको महिमाको लागि निए “आमेन” ङावादु।

21 तर निकाइ निङनामा ख्रिस्टङा दर्बिलो लोङ्सा ङा निकाइ अभिसेक लोङ्सा परमेस्वर नाइ थादु।

22 नि तोको थाइदु ङाते तोए छाप लागाइले नाइदु, त्याङ निको लोङ्सेङा बैनाको रुपते उल्फो लुङ्‍गुरि पिते नाइदु।

23 परमेस्वर गाइको गुवा थादु, निङकाइ बेगाले कस्ट एमाथा ङाते गाइ कोरिन्थङा माकेल्‍ङान।

24 निङको बिस्वासच्युरिते निए अधिकार लोङ्सा माआलि, तर निङको आस्ताङको लागि निङनामा ठेसिते जेत लोङ्वादु, हाराकाइभुन्या निङथेको बिस्वासते निङ दर्बिलो निनिदु।

2

1 निङकाइ कस्ट एमाथा ङाते निङकोते फिरि माकेल्सा गे निस्‍चय लोङुनुङ।

2 हाराकाइभुन्या गे निङको सादे दु:खित लोङ्निङानन्या गाइकाइ सुए चिताङ्‍ङादु रा? छ्‍यात नाइ गे दु:खित लोङुन्दु तो मिए गाइकाइ चिताङ्‍को माथाङ।

3 त्यैथादुए गाइ केल्ङादु बेरेङ गाइकाइ चिताङ्सा मिपालिङि दु:खित थाको एमापाराया ङाते गे तो छेस्को ठेहुनुङ। हाराकाइभुन्या गाइ आस्ताङ्‍ङादु बेरेङ निङओइ आस्ताङ्‍‍निदु ङाते गाइको पक्‍का बिस्वास होदु।

4 हाराकाइभुन्या निङकाइ दु:खित लोङ्साकाइ माथा, तर निङप्रति होदु गाइको प्रसस्त जेसिकेन निङ साइने ङाते लोङ्सेको आहे पिडा ङा वेदनाङा आहे रापिल चिरोस्ते गे निङकाइ ठेनिङादु थ्यो।

लुप लोङ्साकाइ गोनिगोम

5 तर सुएओइ निङकाइ चिख्रोेइनिनन्या तो जेतङि तोए गाइकाइ माथा, तर निङ साक्खालेकाइ चिख्रोइनिले नानिदु, उछिन थालेओइ का खाम गाइ निङच्युरिते कठोर माथासाकाइ नाइ ङानिङादु थादु।

6 तोओनि मिकाइ निङमध्ये आहेए पिनुदु सजाय नाइ वालछ्‍याल थादु।

7 तर बरु निङए तोकाइ गोनिगोम ङा सान्त्वना पिको माइदु, नतराभुन्या तो आहे सोकङा णुप्ङु।

8 यैथादुए गे निङकाइ अनुरोध लोङ्निङादु, तो मिप्रति निङथेको जेसिकेन झुन गहिरो लोङ्नो।

9 यैथाताले नाइ निङको सुचिते साइसा ङा हरेक खामते निङ आग्याकारि निनिदु रा मानि ङाते साइसाको लागि गे निङकाइ ठेहुन्दु थ्यो।

10 निङए गोनिगोम्नुदु मिकाइ गे ओइ गोनिगोमुन्दु। यदि गे सुकाइओइ हाराओइ खामते गोनिगोम्ते नाहुनुङ्‍न्‍या निङको नाइ लागि ख्रिस्टको हाबि गोनिगोमुन्दु।

11 सेसेन्तारए निकाइ फसैको एमाखालामो ङाते निए का लोङ्वादु, हाराकाइभुन्या तोको युक्तिपालिको सुचिते निए साइले नाइ होकिदु।

त्रोआसङा पावलको चिन्ता

12 ख्रिस्टको आप्राखाम प्रचार लोङ्सा त्रोआसङा राङादु बेरेङ प्रभुए गाइको लागि दिगोरे खाणोङ टाङुदुथ्यो,

13 तर गाइको हु तितसकाइ तोङा माभेटायुन्दु बेरेङ गाइको सादे माआस्ताङान। यैथादुए तोबाङङि ब्रेन्छिताङाले गाइ मासेडोनियादाइ चावाङान।

14 तर परमेस्वरकाइ होहोइ एथा, तोए निकाइ ख्रिस्टङा सधैँ विजयको लागि डोर्‍याइदु, त्याङ तोको छोतको आप्रा वास्‍ना साक्खाले ठाइङा तोए फेलुदु।

15 हाराकाइभुन्या उद्धार खालाम्योङ्ले नायोङ्दुपालि ङा नासियोङ्‍ले होयोङ्दुपालिको आन्तारेङङा ओइ नि परमेस्वरको लागि ख्रिस्टको आप्रा वास्‍ना थाइदु।

16 नासियोङ्दुपालिको लागि नि मृत्युको माआप्रादु वास्‍ना ङा उद्धार खालाम्योङ्दुपालिको लागि नि लेकको आप्रा वास्‍ना थाइदु। का खामको लागि सु योग्यको निदु रा?

17 हाराकाइभुन्या आहे मिपालिए ओनि निए परमेस्वरको वाखे व्यापार लोङ्वादु माथा, तर परमेस्वरए ठोचा हेनिदु मिपालिको रुपते नि परमेस्वरको खेर्ते ख्रिस्टङा छ्‍यात सादेए चिज्याङिदु।

नाका करारको स्युन्डुरिपालि

3

1 हारा निए फिरि निथेको प्रंससा लोङ्वाले नावादु? बेगाले हानिकाकाइ सिफारिस छेस्को चाहाइदु ओनि निकाइ निङको लागि अथवा निङङि सिफारिस छेस्को चाहाइदु रा?

2 निङ नाइ निको सिफारिस छेस्को थानिदु, तो गुरि साक्खाले मिपालिए पढैसिको थाङ्सा गरि निङको लोङ्सेङा ठेसिले होदु।

3 छ्‍यात नाइ निङ ख्रिस्टए ठेहुदु छेस्को थानिदु, काए निको सेवाको से चिखेतुदु। णिङको पाटिङा अथवा मसिए ठेसिदु छेस्को माथा, तर मोले होदु परमेस्वरको लुङ्‍गुरिए मिको डिलाङा ठेसिदु छेस्को थादु।

4 ख्रिस्टङिनि परमेस्वरप्रति निको काओनि भरोसा होदु।

5 कुन्दुओइ खाम निङि केल्दु ङाते निए दाबि लोङ्‍सा नि योग्यको मानि, तर निको योग्यता गुरि परमेस्वरङि युदु।

6 नाका करारको स्युन्डुरिपालि थासाकाइ तोए निकाइ योग्यको लोङिन, ठेसिदु अछेरते माथा, तर उल्फो लुङ्‍गुरिङा। हाराकाइभुन्या ठेसिदु अछेरए बे सातिदु, तर उल्फो लुङ्‍गुरिए बे लेक पिइदु।

7 मृत्यु केल्ते केल्सा राजगालको अछेरपालि णिङते ठेसिले होथ्यो। तो राजगाल आठ्‍ठे महिमामय थादुए तोको आथाङए गर्दा इस्राएलिपालिए मोसाको खेन योको माथाङ्‍योङ्नो, तर तो आथाङ गुरि ताम्चा याले होदुथ्यो।

8 उल्फो लुङ्‍गुरिको आथाङ कुनि महिमामय माथाङु त्याङ?

9 हाराकाइभुन्या गाल्प्या ठहरइदु राजगाल बे महिमामय थ्यो, तो भुन्दा बे धर्मि ठहरइदु सेवा आठ्‍ठे आहे महिमामय थादु।

10 छ्‍यात नाइ तो दिखेप महिमामय थ्यो, नालेको तोभुन्दा जेखा महिमाए गर्दा तो हाबिको महिमा गुरि ताम्चा याहान।

11 हाराकाइभुन्या ताप्‍ते हेन्छा बे महिमानामा युदुथ्यो भुन्या होʔले होʔसागुरि झुन आहे महिमापुर्ण थाको माइदु!

12 यैथादुए निको काओनि आसे थादुए नि आठ्‍ठे साहसि थाइले होकिदु।

13 नि मोसाओनि माथा, तोए गुरि उस्तेको ताप्चा यादु महिमाको आथाङ इस्राएलिपालिए एमानियोङो ङाते उस्तेको खेनङा घुम्टोए गुम्‍लुङ्‍गै बुसिले होदुथ्यो।

14 तोबाङको सादे तो बेरेङ घुम्टोए गुम्‍लुङ्‍गै बुसियोङ्ले होयोङ्दु थ्यो। याङतेका ओइ खारु करारको राजगाल पढैसियोङ्दु बेरेङ तोबाङको सादे तो घुम्टोए गुम्‍लुङ्‍गै बुसियोङ्दु। तो घुम्टो ख्रिस्टङिनि जुकुन हटैको इथान्दु।

15 छ्‍यात नाइ मोसाको राजगाल पढैसियोङ्दु बेरेङ नालेका ओइ तोबाङको सादे घुम्टोए बुसिले होदु नाइ थादु।

16 तर कुन्दुओइ मि प्रभुदाइ बुरुसि-माबुरुसि तो घुम्टो षेसिदु।

17 नान प्रभु लुङ्‍गुरि थादु। प्रभुको लुङ्‍गुरि होदु ठाइङा स्वतन्त्रता थादु।

18 नि साक्खालेए घुम्टो षेसिदु खेनए प्रभुको महिमाको चमक चिखेत्वादु। प्रभु लुङ्‍गुरि थादु त्याङ तोङिनि युसा तो नाइ महिमाको आथाङदाइ निकाइ परिवर्तन लोङ्ते तोओनि लोङिदु।

नासाको बाणिङा नासिदु लुङ्‍गुरिको धन

4

1 परमेस्वरए उस्तेको दयाए निकाइ का जेत पिते नाइदु। यैथादुए नि हरेस माच्या।

2 निए आङाल्कोफान्दु ङा षुल्सिते लोङ्सा जेतपालि वार्वाले नावादु। निए धुर्त जेत लोङ्सा अथवा परमेस्वरको वाखेकाइ हेरफेर लोङ्सा इन्कार लोङ्वादु। तर छ्‍यातको वाखे हाङहाङति घोसना लोङ-लोङ्ते परमेस्वरको मेसेते नि हरेक मिको छ्‍यानते निथेकाइ ग्रहनयोग्य लोङ्‍‍सिइदु।

3 निको आप्राखाम घुम्टोए बुसिले होकान्या ओइ तो नासिचा यायोङ्दुपालिको लागि जुकुन घुम्टोए बुसिले होदु।

4 का जुकको देवाए येसुङा बिस्वास मालोङ्‍योङ्दुपालिको गोसा बुताकाइ नाइ छुमि लोङुले नाहुदु। ख्रिस्ट परमेस्वरको नाइ रुबाते होदु, तोको महिमाको आप्राखामङि रादु मिर्लिदु आथाङ बिस्वास मालोङ्‍योङ्दुपालिए एमानियोङो ङाते सेसेन्तारए तोबाङकाइ छुमि लोङुले नाहुदु।

5 निए निथेको प्रचार मालोङ, तर येसु ख्रिस्ट नाइ प्रभु थादु ङाते प्रचार लोङ्वादु त्याङ निगुरि येसुको नाइ खातिर निङको नाइ टेरा थाइदु।

6 “उखिङछोछोङा आथाङ एमिर्लिका” यासिदु परमेस्वरए नाइ निको डिलाङा तोको आथाङ मिर्लिकुले नाहुदु। का आथाङङि परमेस्वरको हानि सम्मान होदु ङाते निए गोवादु। छ्‍यात नाइ तो आथाङ ख्रिस्टको खेनते नाइ होदु।

7 तेत्रो आहे दामेको धन निओनि नासाको बाणिङा नासिदु कारन गुरि साक्खाले बुता सर्वोच्‍च परमेस्वरको नाइ लाʔते होदु ङाते चिखेत्सा थादु, निनामा हाराओइ बुता माहो।

8 नि ओलिबासाङि थिचोमिचोङा पाराइदु, तर ओइ फासे बे माथाताइकि। अन्योलङा पाराइले ओइ निरास गुरि माथाताइकि।

9 निकाइ आहे सतैइले ओइ नि मावार्सिताइकि। निकाइ आठ्‍ठे नाइ नोम्‍बोए णेते गोरेइले ओइ मानासिताइकि।

10 येसुको लेक निको माङङा एइचिनिसा ङाते तोको मृत्यु सधैँ निको माङङा चाबुते चावाइदु।

11 निको का सिसा माङते येसुको लेक एचिखेत्से ङाते नि सधैँ तोको नाइ लागि मृत्युको उगोते पाराइले होकिदु।

12 काओनि निङा मृत्युए जेत लोङुले नाहुदु, तोओनि नाइ निङङा गुरि लेकए जेत लोङुले नाहुदु।

13 “गे बिस्वास लोङुनुङ यैथादुए गाइ चिज्याङ्‍ङान,” यासिदु मिको लुङ्‍गुरि निङा ओइ होदुए निए ओइ बिस्वास लोङ्वादु त्याङ चिज्याङिदु।

14 निकाइ था निकिदु, परमेस्वरए नाइ येसुकाइ सिदुङिनि चिमोहुनो। त्यै परमेस्वरए निकाइ ओइ येसुनामा चिमोताइले निङकाइ ङा नि साक्खालेकाइ उस्तेकोते हेनिदु।

15 का साक्खाले थो निङकोइ लागि थाले होदु, यैथाताले आहे भुन्दा आहे मिपालिङा परमेस्वरको अनुग्रह फेल्चायादु बेरेङ परमेस्वरको महिमाको लागि होहोइ पिसा जेतओइ आहे थाचा एया।

बिस्वासको लेक

16 यैथादुए नि कुताले ओइ आसे माबुत। निको प्रिङदाइको माङ नासिते यालेओइ निको दुङङाको लुङ्‍गुरि गुरि दिनदिनै नाका थाते यालेहोदु।

17 हाराकाइभुन्या निको फिन्फिन्चा ङा छोन्चाको खोरिए निको लागि दाँताइको नाइ माइथान्सा कुताले ओइ माताप्सा जेखा महिमा ठाङडोल लोङुले नाहुदु।

18 इचिनिस्दु थोपालिको लागि माथा, तर माइचिनिस्दु थोपालिको लागि निए ध्यान पिवादु। इचिनिस्दु थोपालि गुरि उछिन्चा स्याङको लागि जुकुन थादु, तर माइचिनिस्दु थो गुरि सधैँको लागि थादु।

5

1 हाराकाइभुन्या नि र्‍याकिदु का नासाको माङ पोल्ताले यालेओइ साङ्‍राड्‍डेङा कुताले ओइ मापोल्सा परमेस्वरए पिइदु निको नेम होदु, त्याङ तो लाʔए खेम्सिदु माथा ङाते नि साइदु।

2 काङा वास्तवङा नि क्रेपठाठा थाइदु, त्याङ स्वर्गिय नेम खालाम्सा चोइकाइदु,

3 हाराकाइभुन्या तो खालाम्को दुम्तेलिबि नि ट्‍याङट्‍याङ माथा।

4 हाराकाइभुन्या का नेमङा थाइदु बेरेङ चिन्ताए नि सुस्केरा चुवादु। नि ट्‍याङट्‍याङ एथाइसे ङाते माथा, तर झुन आहे मिङ बुसिङि ङाते थादु, यैथाताले सिते हेन्छा माङ गुरि लेकङा समाबेस एथा ङाते थादु।

5 नान निकाइ का खामको लागि ठाङडोल लोङ्सा परमेस्वर नाइ थादु, तोए निकाइ बैनाको रुपते उल्फो लुङ्‍गुरि पिते नाइदु।

6 यैथादुए निकाइ साक्खाले इस्याङङा भरोसा निकिदु। नि माङते थाइदुका प्रभुङि अलम्था थाइदु ङाते नि साइदु।

7 हाराकाइभुन्या नि बिस्वासङिनि चावाइदु, इचिनिस्दु थोको आधारते माथा।

8 छ्‍यात नाइ निकाइ भरोसा निकिदु, बरु माङङिनि ब्रेन्छिताइले प्रभुनामा होʔसा नि आलिइदु।

9 यैथादुए नि माङङि अलम्था थाइले ओइ माथाइले ओइ तोकाइ चिताङ्सा निको लक्छे थादु।

10 हाराकाइभुन्या नि साक्खाले ख्रिस्टको निया लोङ्सा ठाइको हाबि थेङ्‍को माइदु, काओनि माङङा होकिदु बेरेङ निथे लोङ्वादु जेत ओनि हरेकए आप्रा अथवा माआप्रा जेतको से खालाम्वादु।

ख्रिस्टङिनि परमेस्वरनामा मिलाप

11 यैथादुए प्रभुङि आरिते निए मिपालिकाइ चिताङ्‍वादु। तर नि हारा थाइले ओइ तो परमेस्वर साइदु, त्याङ गे आसेहुन्दु तो निङको छ्‍यानते ओइ प्रस्टै होदु थाङुन।

12 निए फिरि निङको खेर्ते निथेको तारिफ मायासि, तर निङकाइ निनामा गर्व यासिसा मौका पिसिले होदु। काओनि मिको डिलाको खामते माथा तर प्रिङदाइको खामते खाबा तुन्सियोङ्दु मिपालिकाइ निङए जुवाफ पिको थाङुनुदु, तोबाङए मिको डिलाको खाम माथा तर प्रिङदाइको खामते खाबा तुन्सियोङ्दु।

13 यदि निको होस मानिह्‍यानन्या का परमेस्वरको लागि थादु, त्याङ यदि नि होसते थाइनन्या का निङको लागि थादु।

14 ख्रिस्टको जेसिकेनए निकाइ बाध्य लोङिदु, हाराकाइभुन्या निकाइ का निस्चित निइदु, साक्खालेको लागि दिका सिदुए साक्खाले सियोङान।

15 तो साक्खालेको लागि सिह्‍यान, त्याङ मोयोङ्दुपालि नानङिनि उस्तेबाङको लागि मोसा माथा, तर तोको लागि एमोयोङा, तो निङको लागि सिह्‍यान, त्याङ फिरि मोताले स्रेकान।

16 काओनि थादुए नानङिनि निए सुकाइओइ मिको प्रिङदाइको आलिङि मायो। निए ख्रिस्टकाइ दिखेप मिको प्रिङदाइको आलिए योवादु थ्यो, तर नानङिनि तोकाइ तोओनि पाराए मायो

17 यैथादुए सुओइ ख्रिस्टङा होयोङानन्या तो नाका सृस्टि थादु। खारु नासिते याको दुमान, योनो, नाका केल्‍ले होदु।

18 का साक्खाले परमेस्वरङि थादु, तोए निकाइ ख्रिस्टङि उस्तेनामा मिलापते केलिन, निकाइ मिलापको सेवा पिइन।

19 अर्थात् स्वयम ख्रिस्टङा थाताले परमेस्वरए अन्तर्मादातेकाइ उस्तेनामा मिलापते राहुले नाहुथ्यो। तोबाङको अपराधको लेखा माकाइतोले मिलाप लोङ्सा जेतको सन्देस तोए निकाइ सोम्प्याइले नाइदु।

20 यैथादुए नि ख्रिस्टको राजदुतपालि थाइदु, परमेस्वरए निङिनि अनुरोध लोङिले नाहुदु। ख्रिस्टको पक्छेते निए निङकाइ सेवासिइदु, निङ गुरि परमेस्वरनामा मिलापते केल्ने।

21 हाराकाइभुन्या नि तोङिनि परमेस्वरको धार्मिकता थाको एथाङिसे ङाते लुप मासायोङ्दुपालिकाइ परमेस्वरए निको लागि लुप बनैनो।

6

1 परमेस्वरको गँसुवार थाइदुए निए निङकाइ सेवावादु। तोगुरि, तोको अनुग्रह बिर्थाइको थाको मापिनो।

2 हाराकाइभुन्या तोए यासिले होदु,

“ग्रहनयोग्य स्याङङा गे निङए पुडायोङ्‍ङादु नासाइनुङ,

त्याङ मुक्तिको इस्याङ गे निङकाइ सघैनिङान।”

योहो, परमेस्वरको अनुग्रहको स्याङ नाले नाइ थादु, मुक्तिको स्याङ नाले नाइ थादु।

3 निको सेवाङा गाल्प्या एमाखालाम्योङो ङाते निए सुकोइ उलामते बाधाको कारन माना,

4 तर हरकिसिमए नि निथेकाइ परमेस्वरको सेवकपालि थाइदु ङाते चिखेत्सिइदु: आठ्‍ठे सहैसिते, कस्टङा, कठिनाइङा, हापातङा,

5 नोम्बोए णेइदु बेरेङ, खतकिङा, हुलदङ्‍गाङा, जुन्जुलङा, माआमिमारा होकिदु बेरेङ, क्राइदु बेरेङ,

6 सोचिचाङा, सर्सिङा, धिरोङा, दयाङा, उल्फो लुङ्‍गुरिते, छ्‍यात जेसिकेनते,

7 छ्‍यात बोलिङा त्याङ परमेस्वरको बुताते, खोला ङा चाखुरबासा धार्मिकताको म्युङ बुसिते,

8 बेद ङा माबेदते, बदनाम ङा सुनामते। निकाइ ठगहारओनि मिपालिए आलियोङान, तर नि छ्‍यात निइदु।

9 माङोसाइ यास्योङ्ले ओइ निकाइ साक्खालेए ङोसाइदु। सिसा सोइले ओइ नि मोइले होकिदु। खोरि चाबुवाले ओइ मासिताइकि।

10 अफसोसि थाइलेओइ सधैँ ताङिदु। फुङ्‍‍गिन्टासि थाइले ओइ साक्खालेकाइ दाक्पो लोङ्वादु। हाराओइ मानिदु ओनि थाइलेओइ साक्खाले थो निकिदु।

11 कोरिन्थिपालि, निए निङकाइ पेस्तिनि ङाको दुम्ते नावादु, निको लोङ्से निङको लागि खुल्‍ला होदु।

12 निङच्युरिते निको जेसिकेन उछिन माथाताकि बरु निङको निच्युरितेको जेसिकेन पो उछिन थाले होदु।

13 नान निङए ओइ निङथेको लोङ्से खुल्‍ला नानो ङाते काको सट्‍टाते गे गाइथेको हुचापालिकाइ ओनि ङानिङादु।

बिस्वास मालोङ्‍योङ्दुपालिनामा दिग्गोरे माथाने

14 ख्रिस्ट येसुकाइ बिस्वास मालोङ्‍योङ्दुपालिनामा दिग्गोरे माझाकिकितङा माजुसिने। हाराकाइभुन्या धर्म ङा अधर्मको हारा साझ्येदारि थादु? अथवा उखिङछोछोनामा आथाङको हारा सहभागिता?

15 ख्रिस्टको सेसेन्तारनामा हारा सरोकार? वा बिस्वास मालोङ्‍योङ्दुको बिस्वास लोङ्‍योङ्दुनामा हारा समानता?

16 मुर्तिपालिनामा परमेस्वरको मन्दिरको हारा सम्झौता? हाराकाइभुन्या नि मोले होदु परमेस्वरको मन्दिर थाइदु, इन्याङगरि परमेस्वरए यासिले होदु,

“गाइ तोबाङङा होʔङादु,

त्याङ तोबाङको आन्तारेङङा आयाङ्‍का लाङादु।

गाइ तोबाङको परमेस्वर थाङादु,

त्याङ तोबाङ गाइको मिपालि थायोङ्दु।

17 यैथादुए तोबाङको आन्तारेङङि लेत्‍ते याने,

त्याङ तोबाङङि निङ ब्रेन्छिते होने, परमप्रभुए यासिदु।

मासोचि थो हाराओइ माथिनो,

त्याङ गे निङकाइ जुजु खुम्निङादु।

18 गाइ निङको आपा थाङादु,

त्याङ निङ गाइको चा-चामाइ थानिदु,

सर्वसक्तिमान् परमप्रभुए यासिदु।”

7

1 यैथादुए प्रिय बानपालि, निनामा का बर्ति होदुए माङ ङा लुङ्‍गुरिको हरेक पाराको मासोचिङि नि निथेकाइ सोचि यासिको ङा परमेस्वरको उल्फोचाकाइ सिद्धतादाइ बढैते हेन्को।

पावलको आस्ताङ

2 निकाइ निङको लोङ्सेङा ठाइ पिइसे। निए सुकोओइ खराबि लोङ्ते माना। निए सुकाइओइ भ्रस्ट लोङ्ते माना। निए सुओइ मिङि फाइदा चिस्रेते माना।

3 निङकाइ गाल्प्या ठहर्‍याइसाकाइ गे का ङाहुन्दु माथा, हाराकाइभुन्या गे हाबि नाइ ङाको दुम्ते नाहुन्दु, निको लोङ्सेङा निङको लागि आहे ठाइ नावाले नावादु, नि निङनामा सिसा ङा मोसा ओइ ठाङडोल थाइले होकिदु।

4 निङनामा गाइको जेखा भरोसा होदु। निङच्युरिते गाइ आहे गर्व यासिङादु। गाइ सान्त्वनाए परिपुर्ण निङादु। निको साक्खाले खोरिपालिङा गाइ आठ्‍ठे आस्ताङ्‍ङादु।

5 हाराकाइभुन्या नि मासेडोनियाङा राको दुम्ते निको माङकाइ उछिन सुइतासा ठाइ माथाहान, तर ओलिबासाङि निकाइ खोरि केल्‍ले होदुथ्यो, प्रिङदाइ सङ्‍घर्स ङा दुङङा गुरि आरि नाइ आरि होथ्यो।

6 तर उदासपालिकाइ सान्‍त्वना पिहुदु परमेस्वरए तितस केल्को दुम्तेलिबि निकाइ सान्त्वना पिइन।

7 तो केल्ताले जुकुन माथा, तर तोए निङङिनि खालामुदु सान्त्वनाङि ओइ गे सान्त्वना खालाम्नुङ। गाइकाइ भेटाइसा निङ आठ्‍ठे आलिनिले होनिदु ङाते तोए निकाइ षातिन। गाइको लागि निङको सोकको सुचिते ङा गाइच्युरिते निङको गहिरो चिन्ताको सुचिते ओइ तोए षातिन, त्याङ का साइतुङ्ले गाइ झुन आहे ताङ्‍ङान।

8 गे गाइको छेस्कोङिनि निङकाइ सोकित लोङ्निङाले ओइ गाइ पछुतो मायासि, थासा बे गाइकाइ पछुतो थाङाले नाइ होङाथ्यो। गाइकाइ था थाङान, तो छेस्कोए निङकाइ उछिन्चा स्याङको लागि थालेओइ सोकित लोङ्निन्।

9 निङकाइ सोक थानिन ङाते गाइ ताङ्‍ङादु माथा, तर निङको सोकए निङ ख्रोइबुरु यासिसा आलिनिन ङाते, हाराकाइभुन्या परमेस्वरए आलिदु सोकको अनुभव निङए लोङ्नुन्, त्याङ निको तर्फङिनि निङए हाराओइ नोक्सानि सहैसिको मापारायान।

10 हाराकाइभुन्या परमेस्वरए आलिदु सोकए मुक्तिको लागि ख्रोइबुरु यासिसा आलिइदु, त्याङ तोते पछुतो माथा, तर सान्सारिक सोकए मृत्यु णाङुदु।

11 परमेस्वरको आलिङि युदु सोकए निङङा हारा थाले होदु ङाते लोङ याने! निङ मागाल्‍प्‍या निनिदु खाम चिखेत्सा सोचि लोङ्सेए आलिनिन। निङ रागे थानिन। निङ आरिनिन। निया एथा ङाते निङ आठ्‍ठे नाइ आलिनिन। काको सुचिते निङ मागाल्‍प्‍या निनिदु ङासिदु खामको प्रमान पिते नानुदु।

12 गे का छेस्को अन्याय लोङ्सा मिको कारनए अथवा अन्यायङा पारायोङ्दु मिको कारनए ओइ माथा, तर का कारनए ठेहुनुङ। परमेस्वरको मेसेते निच्युरिते निङको उत्साहा कुन्दुनि होदु, तो निङकाइ था एथा ङाते का ठेहुनुङ।

13 यैथादुए निए सान्त्वना खालाम्वाले नावादु।

निए खालाम्वादु निथेको सान्त्वना बाहेक तितसको आस्ताङङा नि आहे ताङिन, हाराकाइभुन्या निङङिनि तोको लोङ्सेङा थेमथेम खालामुले नाहुदु।

14 तितसनामा निङको सुचिते गाइ उछिन खाबा तुन्सिङाले होङादु थ्यो ङाते गाइ माआङाल्‍ताङाकि। निए निङनामा सधैँ छ्‍यात चिज्याङिले होकिदु। तोओनि नाइ तितसनामा निए लोङ्वादु खाबातुन ओइ छ्‍यात ठहरैले होदु।

15 निङ साक्खालेको आग्याकारिता ङा निङए आरि-आरिते ङा वाराइ-वाराइते तितसकाइ लोङ्नुदु जुजुखुम चालिसिइदु बेरेङ दुङङाको स्‍नेह निङच्युरिते आहे थाते केल्दु।

16 गाइ ताङ्‍ङादु, हाराकाइभुन्या निङच्युरिते गाइको पुरा भरोसा होदु।

तेन पिसा सुचिते

8

1 हु-बुबुपालि, मासेडोनियाको मन्डलिपालिङा परमेस्वरए पिहुदु अनुग्रहको सुचिते निए निङकाइ षात्सा आलिइदु।

2 खोरिको जेखा बाटेसाइको आन्तारेङङा ओइ आठ्‍ठे आस्ताङ्ते ङा आठ्‍ठे फुङ्‍‍गिन्टासिचाते तोबाङए उद्धार लोङ्सेए तेन पियोङ्नो।

3 हाराकाइभुन्या गे छ्‍यातखाम पिहुन्दु, तोबाङए उस्तेबाङको औकात ओनि ङा औकात भुन्दा ओइ आहे उस्तेबाङको खुसिए पियोङ्नो।

4 तोबाङए उल्फो मिपालिकाइ सघैको एनिके ङाते निकाइ सेवागुवा लोङिन।

5 निए आलिइदु भुन्दा ओइ आहे तोबाङए लोङ्‍योङ्नो। तोबाङए हाबि उस्तेबाङकाइ प्रभुङा अर्पन यास्योङान, त्याङ परमेस्वरको आलि ओनि निकाइ पिइन।

6 यैथादुए तितसए हाबि नाइ का तेन चिस्रेसा जेत सुरु लोङुदु थादुए निङको आन्तारेङङा ओइ तो आप्रा जेत लोङ्सा एथाङो ङाते निए तोकाइ सेवावान।

7 निङ साक्खाले थोते हाबि थानिदु ओनि, अर्थात् बिस्वास, वाखेङा, छोतङा, साक्खाले जोसङा त्याङ निच्युरिते निङको जेसिकेनङा। तोओनि नाइ निङ का आप्रा जेतते ओइ आहे थाचायाने।

8 गे का बक्‍केको रुपते ङाहुन्दु माथा, तर बेगालेपालिको जोसनामा दाँताइतुङ्ले निङको जेसिकेन ओइ छ्‍यात थादु ङाते प्रमानित लोङ्साकाइ गे का ङाहुन्दु थादु।

9 हाराकाइभुन्या निको प्रभु येसु ख्रिस्टको अनुग्रह निङकाइ था निनिदु, तो दाक्पो निदुथ्यो, तर ओइ निङको खातिर तो फुङ्‍‍गिन्टासि थाहान। तोको फुङ्‍‍गिन्टासिङि निङकाइ दाक्पो लोङ्सा तोए का लोङुनो।

10 नान काको सुचिते गुरि गाइको सल्‍लाह का नाइ थादु, दि दाङ हाबि निङए तेन पिसा जेत सुरु लोङ्नुदु जुकुन माथा, तर तो लोङ्साकाइ आठ्‍ठे आलिनिदु ओइ थ्यो।

11 नान तोकाइ पुरा लोङ्नुनन्या निङको लागि आप्रा थादु। पिसा आलिनिदु बेरेङ निङनामा जोस होथ्यो तुन्या गरि नाइ निङको औकात अनुसार पिते तो जेतकाइ पुरा लोङ्नो।

12 हाराकाइभुन्या पिसा आलिनिनन्या निङनामा होदु जति तेन नाइ ग्रहनयोग्य थादु, मानिदुअनुसारको माथा।

13 निङकाइ भार एथा त्याङ नोम्‍बोकाइ गुरि फिन्फिन्चा एथा ङाते गे का ङाहुन्दु माथा,

14 तर समानताको हिसाबए का नालेको स्याङङा निङनामा वाल्छ्‍याल होदुङि तोबाङको खट्‍टै पुरा एथा, त्याङ तोबाङको वालछ्‍यालङिनि निङको खट्‍टै पुरा एथा। इन्याङगरि साक्खाले समानता एथा,

15 दोमाङङा का ओनि ठेसिले होदु, “आहे मुम्योङ्दुपालिनामा आहे हाराओइ माथाहान, त्याङ उछिन्चा मुम्योङ्दुपालिनामा खट्‍टै माथाहान।”

तितस कोरिन्थङा

16 तितसको लोङ्सेङा निङको लागि त्यै फिक्रि नाते पिहुदुए परमेस्वरकाइ होहोइ एथा।

17 हाराकाइभुन्या तोए निको अनुरोधकाइ मानाइदु जुकुन माथा, तर उस्ते ओइ आठ्‍ठे ताङ-ताङ्‍ते उस्तेको आलिए निङकोते रालेहोदु।

18 निए तितसनामा दिका हुकाइ ठोचारावाले नावादु, तोगुरि आप्राखामको लागि साक्खाले मन्डलिपालिङा चान्थेदु।

19 त्याङ यति जुकुन माथा, तर प्रभुको महिमाको लागि बेगालेकाइ सघैसा आलि चिखेत्साकाइ निए लोङ्वादु आप्रा जेतते निनामा चावासा मन्डलिपालिए तोकाइ केलेयोङ्दु थादु।

20 उद्धार लोङ्सेए पिइदु तेन चलैवादु बेरेङ तोको सुचिते सुएओइ निकाइ गाल्प्या एमालागाइसे ङाते नि आलिइदु।

21 हाराकाइभुन्या नि प्रभुको मेसेते जुकुन माथा, तर मिपालिको मेसेतेओइ बेद थादु थोते निए लक्छे नावादु।

22 यैथादुए तितस ङा काताङको हुनामा बेगाले हुकाइ ओइ ठोचारावाले नावादु, तोकाइ निए आहे खेपतेका जाँचाइतावाले आहे थोते जोसिलो खालाम्वाले नावादु। निङच्युरिते होदु तोको जेखा भरोसाए गर्दा तो झुन आहे जोसिलो थाले होदु।

23 तितस गुरि गाइको गोयाबान ङा निङको सेवाते गाइकाइ सघैसा मि थादु, त्याङ हुपालि गुरि ख्रिस्टको महिमाको लागि मन्डलिपालिए ठोयोङ्दु मिपालि थायोङ्दु।

24 निङको जेसिकेन ङा निङको सुचिते लोङ्सिदु निको गर्वको प्रमान मन्डलिपालिको तागोते का मिपालिकाइ पिनो।

9

1 उल्फो मिपालिको लागि पिसिदु ठेम्बुको सुचिते निङकाइ ठेते होʔसा गाइकाइ आवस्यक मानि।

2 हाराकाइभुन्या निङको आलि हानि होदु ङाते गाइ साइङादु। काको सुचिते मासेडोनियाको मिपालिको हाबि निङको गर्व लोङ्ते गे ङाहुन्थ्यो, आमाकालेङि अखैया ठाङडोल थाले होदु। निङको जोसए तोबाङमध्ये आहेकाइ च्रुपच्रुप लोङुले नाहुदु।

3 तर काको सुचिते निङको लागि निए गर्व लोङ्सिदु बिर्थाइ एमाथा, त्याङ गे ङानिङादु ओनि निङ ठाङडोल थाने ङाते गे हुपालिकाइ ठोचाराहुन्ले नाहुन्दु।

4 यदि सुओइ मासेडोनियाकोपालि गाइनामा रायोङानन्या ङा निङकाइ ठाङडोल होनिदु मानिनिनन्या नि आङालङा पाराइदु, त्याङ निङओइ आहे आङालङा पाराइनिदु, हाराकाइभुन्या निए निङच्युरिते जेखा भरोसा नावाले नावाथ्यो।

5 यैथादुए निङए बर्ति लोङ्नुदु ठेम्बुको जोरजाम हाबि नाइ मिलाइसाको लागि गाइभुन्दा हाबि हुपालिकाइ निङकोते ठोचारासा गाइ आलिङान। त्यैथादुए का ठेम्बु करकापए माथा, तर राजिखुसिए पिसिदु ठेम्बुको रुपते ठाङडोल लोङ्नो।

6 तर खाम का नाइ थादु, उछिन्चा लिहुदुए उछिन्चा नाइ मुमुदु, त्याङ आहे लिहुदुए आहे नाइ मुमुदु।

7 त्याङ हरेक मिए उस्तेको सादेङा चालिसिदु ओनि एपिहो, माआलिमारा गुरि माथा, त्याङ करकापए ओइ माथा। हाराकाइभुन्या ताङ-ताङ्‍ते पिहुदुकाइ परमेस्वरए जेसिकेनुदु।

8 परमेस्वरए निङकाइ हरेक डुडु वाल्छ्‍याल थातिनिका पिको थाङ्निदु, त्याङ निङनामा सधैँ हरेक थो वाल्छ्‍याल एथा, त्याङ हरेक आप्रा जेतको लागि निङए वाल्छ्‍याल पिको एथाङ्नो।

9 दोमाङङा दिका मिको सुचिते काओनि ठेसिले होदु,

“तोए लिहुदु, त्याङ फुङ्‍‍गिन्टासिपालिकाइ पिहुदु,

तोको धार्मिकता सदासर्वदा होलेहोदु।”

10 लिहुदुकाइ पुया ङा च्यासाकाइ माणाइ पिहुदु परमेस्वरए निङकाइ पुया पिनिदु, त्याङ तोते बृद्धि लोङुदु, त्याङ निङको धार्मिकताको से आहे लोङ्ते पिनिदु।

11 निङको उद्धारताको लागि हरेक थोते निङ दाक्पो थानिदु, तो उद्धारताए निङिनि परमेस्वरकाइ दरिसा होहोइ चिणाङ्‍‍निदु।

12 का सेवाको जेतए उल्फो मिपालिको खट्‍टै यागाप्दु। त्यति जुकुन माथा, परमेस्वरप्रति आहे होहोइ पिसा भावना णाङ्चा वाङ्दु।

13 मिपालिए ख्रिस्टको आप्राखामप्रति निङको भक्ति ङा खुल्‍ला सादेए पिसा निङको सेवा नियोङ्तोले परमेस्वरकाइ बेद लोङ्‍योङ्दु।

14 परमेस्वरको यति जेखा अनुग्रह तोए निङकाइ पिनिदुए निङकाइ जेसिकेन्‍निदु, त्याङ निङको लागि प्रार्थना लोङ्‍योङ्दु।

15 परमेस्वरको वर्णन लोङ्‍को माइथान्सा वरदानको लागि तोकाइ होहोइ एथा!

पावलको सेवा

10

1 निङको हाबि नम्र थाङादु, तर अलम्था थाङादु बेरेङ निङप्रति साहसि थाङादु ङाते निङ चालिसिनिदु! गाइ पावलए ख्रिस्टको नम्रता ङा कोमलताते गे निङकाइ सेवानिङादु।

2 गे निङकाइ सेवानिङादु, निङकोते केल्ङादु बेरेङ गे चिखेत्सा आलिङादु तो साहस माआरिमारा तोबाङकाइ चिखेत्को एमापाराया, तोबाङए गुरि निए अन्तर्मादातेको पाराए जेत लोङ्‍वादु ङाते सङ्‍का लोङिदु।

3 नि अन्तर्मादातेको थाइदु, तैओइ अन्तर्मादातेको लडाइ मालडैसि।

4 निको हातहतियारपालि अन्तर्मादातेको हातहतियार माथा। निए चलैवादु हतियार बे परमेस्वरको बुताको हातहतियार थादु। काए खिर्किपालि चिरोल्दु ङा माछ्‍यात्दु वाखे-मावाखेकाइ नासिहुदु।

5 परमेस्वरको सर्सिको विरुद्धते स्रेʔदु साक्खाले अङ्‍कारपुर्न बाधाकाइ निए नासिवादु, त्याङ हरेक आलिकाइ ख्रिस्टको बक्‍के मानाइसाकाइ अधिनङा लोङ्वादु।

6 निङको आग्याकारिता पुरा थाको दुम्तेलिबि हरेक अनाग्याकारिताकाइ दन्ड पिसा नि ठाङडोल थाइदु।

7 निङए प्रिङदाइ इचिनिस्दु खामपालिकाइ जुकुन योनुदु। सुओइ मिकाइ गाइ ख्रिस्टको थाङादु ङाते पुरा बिस्वास नियानन्या तो मिए निओइ ख्रिस्टको नाइ थाइदु ङाते गोको माइदु।

8 निको अधिकारको सुचिते गे आहे नाइ खाबा तुन्सिङाले ओइ गाइ आङालङा मापाराइ, हाराकाइभुन्या का अधिकार निङकाइ बिगाराइसाको लागि माथा, तर निङको सुधारको लागि प्रभुए पिङाले नाङादु।

9 गे निङकाइ ठेनिङादु छेस्कोपालिए निङकाइ चिचारिसाकाइ ङाते माआलिने।

10 हाराकाइभुन्या तोबाङए यास्योङ्दु, “पावलको छेस्कोपालि गहकिलो ङा प्रभावसालि थादु, तर तो उस्ते केल्दु बेरेङ गुरि तो रुनुरुनु थादु त्याङ तोको वाखेको हाराओइ महत्व नाइ माथा।”

11 तोओनि मिपालिए का थासाइते एनायोङो, नि माहोकिदु बेरेङ छेस्कोङा ठेवादु खाम तोङा केलिदु बेरेङ ओइ निए तोओनि नाइ लोङ्वादु।

12 निथेको प्रसंसा निथे नाइ यासिसा हानिका मिपालिको तिमङा निथेकाइ तिम्सिसा अथवा तोबाङनामा निथेकाइ दाँताइसिसा निए साहस मायासि, तर तोबाङ उस्तेबाङए दिकाए बेगालेनामा दाप्सियोङ्दु बेरेङ तोबाङ सर्सि मानियोङ्दु थायोङ्दु।

13 निए सिमा उखातावाले गर्व मायासि। तर परमेस्वरए निकाइ नाते पिइदु सिमा दुङङा नाइ होते नि गर्व यासिइदु, त्याङ तो सिमा दुङङा निङओइ पाराइनिदु।

14 निङकोते केल नाइ माकेलिदु ओनि नि आहे लोङ्ते गर्व मायासि, हाराकाइभुन्या ख्रिस्टको आप्राखाम केल्ते निङकोते पहिला केलेतिदु गुरि नि नाइ थाइदु।

15 नि सिमा उखाते बेगालेपालिको जुन्जुलते गर्व मायासि, तर निए का नाइ आसेवादु, निङको बिस्वास बढैचा यादु बेरेङ निङको आन्तारेङङा निको ठाइ ओइ झुन आहे थाचायादु,

16 यैथादुए निए नोम्बोको ठाइङा हाबि नाइ थाको दुम्दु जेतते गर्व मायासिमारा निङभुन्दा प्रिङदाइको ठाइपालिङा आप्राखाम प्रचार लोङ्‍को एथाङ्वा।

17 “नान गर्व यासिदुए प्रभुङा नाइ गर्व एयासे।”

18 हाराकाइभुन्या उस्तेको तारिफ उस्ते यासिदु मिगुरि स्विकार माचियास्सि, तर प्रभुए तारिफ लोङ्दु मिगुरि स्विकार चियास्सिदु।

पावल ङा माछ्‍यात्दु प्रेरितपालि

11

1 निङए गाइको उछिन गोङाचा सहैसिते पिङा ओइ जाथ्यो। कृपया सहैसिने!

2 इस्वरिय डाणए गाइ निङच्युरिते डाण्या थाङाले होङादु। दिका लावाको उल्फो बेहुलिको रुपते निङकाइ प्रस्तुत लोङ्सा गे ख्रिस्टनामा आमात्‍ते नानिङादु।

3 तर सेर्पाए उस्तेको चलाखिए हब्बाकाइ छलैनो, तो ओनि नाइ ख्रिस्टप्रतिको निङको निस्कपट ङा सोचि भक्तिङि निङ लिबि षेसिते यानिदु रा ङाते गाइ आरिङाले होङादु।

4 यदि सुओइ मि केल्ताले निए प्रचार लोङ्वादु भुन्दा बेगाले येसुको प्रचार लोङ्‍योङ्नोन्या अथवा निङए खालाम्नुदु लुङ्‍गुरि भुन्दा बेगाले लुङ्‍गुरि निङए ग्रहन लोङ्नुनन्या अथवा निङए खालाम्नुदु आप्राखाम भुन्दा बेगाले कुन्दुओइ आप्राखाम ग्रहन लोङ्नुनन्या निङ का साक्खाले सजिलै स्विकार लोङ्नुदु सो।

5 हाराओइ खामते गाइ तो “साक्खालेङि जेखा यास्योङ्दु प्रेरितपालि” भुन्दा हानिओइ उच्याचा मानि।

6 गाइनामा चिज्याङ्सा लाडे माहोले ओइ गाइनामा सर्सिको खट्‍टै मानि। का खाम निए हरकिसिमए निङकाइ ठियाइको थाङ्सा गरि चिखेत्सिले होदु।

7 गाइथेकाइ उच्याचा यासिताङाले निङकाइ गुरि जेखा लोङ्‍ङु ङाते परमेस्वरको आप्राखाम गे निङकाइ सित्थिन्ते चिनासाइनिङादु बेरेङ हारा गे लुप लोङुनुङ त्याङ?

8 निङको सेवा लोङ्साकाइ बेगाले मन्डलिपालिङिनि पेपेलेको सहायता काइतुङ्ले गे तो मन्डलिपालिकाइ लुटाइनुङ।

9 गाइ निङनामा होङादु ङा गाइकाइ उछिन खट्‍टै थाङादु बेरेङ गाइ सुकोओइ बोझ माथाङान, हाराकाइभुन्या मासेडोनियाङि रायोङ्दु हुपालिए गाइको खट्‍टै चिगाप्‍ते पियोङान। यैथादुए कुन्दुओइ पाराए निङच्युरिते बोझ पाराइदु रा ङाते गे गाइथेकाइ रोकाइसिङान, त्याङ लिबि ओइ रोकाइसिङादु।

10 ख्रिस्टको छ्‍यातचा गाइनामा होदु, त्याङ अखैयाको सोदेङापालिदाइ गाइको का गर्वकाइ सुएओइ रोकाइको माथाङ्‍योङ

11 हाराकाइ? हारा गे निङकाइ माजेसिकेन ङाते थादु रा? परमेस्वरकाइ था निदु, गे निङकाइ जेसिकेन्‍निङादु!

12 गे लोङुन्दु जेत गुरि लोङुन्ले नाइ नाहुन्दु। काओनि लोङुन्दुए तोबाङको सेवाको जेत ओइ निको सेवाको जेतओनि होदु ङाते खाबा तुन्सियोङ्दु मिपालिको दाबिकाइ रोकाइते पिहुदु।

13 हाराकाइभुन्या तोओनि मिपालि माछ्‍यात्दु प्रेरितपालि ङा छलि जेत लोङ्‍योङ्दुपालि थायोङ्दु, त्याङ तोबाङ ख्रिस्टको प्रेरितपालि ओनि थाते चावायोङ्दु।

14 त्याङ का हाराओइ थोम्बेसिलेको खाम माथा, हाराकाइभुन्या सेसेन्तारए ओइ मिर्लिदु साङ्‍राड्‍डेमि ओनि थाते चावादु।

15 यैथादुए का हाराओइ थोम्बेको खाम माथा, तोको दर्मायापालिए ओइ धार्मिकताको दर्मायापालिको रुपते चावायोङ्दु। तोबाङको अन्त्य गुरि तोबाङको जेतङि नाइ थादु।

प्रेरित थादुका पावलको खोरि

16 गे फिरि ङाहुन्दु, सुओइ मिए गाइकाइ गोङा एमाचालिसे। तर निङए तोओनि आलिनिनन्या ओइ गोङाकाइ ओनि गाइकाइ ग्रहन लोङ्निङ, त्याङ गाइ ओइ उछिन खाबा तुन्सिको एथाङ्‍ङु।

17 काओनि खाबातुन प्रभुङि युदु माथा, तर गोङा ओनि गाइ चिज्याङ्‍ङाले होङादु।

18 आहेए अन्तर्मादातेको खामते खाबा तुन्सियोङ्दुए गाइ ओइ खाबा तुन्सिङादु।

19 निङ निङथेनामा आहे सर्सि थानिदुए गोङापालिकाइ ओइ सहैसिनिदु।

20 सुएओइ निङकाइ टेरा लोङ्‍‍निले ओइ, आडिप्निले ओइ, लुटाइनिले ओइ, निङको हाबि धाक लागाइनिले ओइ त्याङ उग्गोते णेनिले ओइ निङए बे सहैसिनिदु सो।

21 गाइ आङाल-आङालते स्विकार लोङुन्दु, निए गुरि का साक्खाले सहैसिको माथाङ्वान।

तर सुएओइ हाराओइ खामते खाबा तुन्छिह्‍यानन्या, गाइ ओइ तो खामते खाबा तुन्सिङादु। अन्दाइ, गाइ गोङाओनि चिज्याङ्‍ङाले होङादु।

22 हारा तोबाङ हिब्रु थायोङ्दु? गाइ ओइ थाङादु। हारा तोबाङ इस्राएलि थायोङ्दु? गाइओइ थाङादु। हारा तोबाङ अब्राहामको खलक थायोङ्दु? गाइ ओइ थाङादु।

23 हारा तोबाङ ख्रिस्टको स्युन्डुरिपालि थायोङ्दु? गाइ पागल ओनि चिज्याङ्‍ङाले ओइ गाइ तोको झुन आप्रा स्युन्डुरि थाङादु। गे आहे जुन्जुल लोङुन्ले नाहुन्दु। गाइ टिसाठाइङा झुन आहे खेप पाराइङान, गाइ तिम्को नाइ माथाङ्सा गरि कोर्रा च्याङान, मृत्युको उगोते आहे खेपका पाराइङान।

24 वाल्ङा खेप गे यहुदिपालिको लाʔङि सुमचिप क्युत कोर्रा च्याङान।

25 सुमखेपका गाइकाइ बिर्छेमाए णेयोङ्‍ङान। दिखेप णिङए तुप्योङ्‍ङान। सुमखेपका गाइ लुन्ङादु जेखाकोङ नासिह्‍यान। दिउनि ङा दिटा बे सागारिङा नाइ स्याङ कोटेते नाहुन्दु।

26 गाइको आहे खेपको थोकोते षोङपालिको जोखिमङा पाराइङान त्याङ खुयुपालिको जोखिमङा, गाइथेको डातिपालिको जोखिमङा, बेगाले डातिपालिको जोखिमङा, राडेपाडेको जोखिमङा, पान्थार-ठाइको जोखिमङा, सागारिको जोखिमङा, माछ्‍यात्दु हुपालिङि केल्सा जोखिमङा पाराइङान।

27 गाइ जुन्जुलङा ङा खोरिङा पाराइङान, हानि आहेटाका आमिको मानिङान, क्राइङान ङा लाकाइङान, आहे खेपका उल्छ्‍याङा पाराइङान, टिलाङा ङा ट्‍याङट्‍याङ थाङान।

28 त्याङ बेगाले खामपालि बाहेक साक्खाले मन्डलिपालिको फिक्रिको बोझ गाइच्युरिते होदु।

29 सु रुनुरुनु थाले होदु त्याङ गाइ गुरि माथा? सु लुपङा पाराइले होदु त्याङ गाइगुरि रागेए माज्यो?

30 गाइ गर्व यासिङानन्या गे गाइको कमजोरि चिखेत्सा खामपालिते गर्व यासिङादु।

31 प्रभु येसुको परमेस्वर ङा आपा, तो गुरि सदासर्वदा धन्यको निदु, तोए साइदु गे माढाँटाइ।

32 दमस्कसङा अरितस धनैको हाकिमए गाइकाइ चुम्साकाइ दमस्कस राडेपाडेङा खोङाले नाङादुथ्यो।

33 तर कोटेको दिगोरे झ्यालङि जाखोरेङा नाते गाइकाइ न्हाङा ओर्लायोङ्‍ङादुए गाइ तोको लाʔङि प्णोत्ङान।

दर्सन ङा आथाङकोन्टे

12

1 गे गर्व लोङ्‍को नाइ माइदु। तर काङि हाराओइ फाइदा मानिले ओइ, प्रभुङि खालाम्सिदु दर्सन ङा आथाङकोन्टेपालिको खाम गे लोङुन्ले नाहुन्दु।

2 ख्रिस्टङा गे दिका मिकाइ ङोसायुन्दु, तो गुरि दिचिप ओलि दाङ हाबि तेस्रो साङ्‍राड्‍डेतेका लाङ्सिते याहान। तो माङते नाइ लाङ्सिन रा माङबिना लाङ्सिन तो गाइ मासाइ, परमेस्वर साइदु।

3 गे तो मिकाइ ङोसायुन्दु, माङते नाइ रा बिना माङते तो गाइकाइ था मानि, तर तो मि साङ्‍राड्‍डेङा लाङ्सिते याहान, का खाम परमेस्वर साइदु।

4 त्याङ तोङा षात्सा माजादु खामपालि तोए साइनो, तोगुरि मिए पिल्सा ओइ माजा।

5 का मिको पक्छेते गे गर्व लोङुन्दु, तर गाइथेको सुचिते भुन्या गाइको कमजोरिपालिते भुन्दा बेगाले खामते गे गर्व मालोङ।

6 यदि गे गर्व लोङ्सा नाइ आलिङानन्या गाइ गोङा माथा, हाराकाइभुन्या गाइ छ्‍यात चिज्याङ्‍ङादु। तर मिए गाइङा निहुदु ङा गाइङि सायुदु भुन्दा आहे सुएओइ गाइकाइ एमाचालिसे ङाते गाइ गर्व यासिसा माआलि।

7 तर प्रसस्त आथाङकोन्टेपालिको कारन खाबातुनए गाइ आहे एमाफुलाइङा ङाते गाइकाइ सतैसा ङा खाबातुनङि रोकाइसाकाइ सेसेन्तारको दुत, अर्थात् दिगोरे पुटु गाइको माङङा पिसिले होदु।

8 का गाइङिनि एब्रेन्से ङाते गे सुमखेपका प्रभुकाइ सेवाहुनुङ।

9 तर तोए गाइकाइ ङाङान, “गाइको अनुग्रह नाङको लागि वाल्छ्‍याल निदु, हाराकाइभुन्या गाइको बुता रुनुरुनुते नाइ सिद्ध थादु।” यैथादुए ख्रिस्टको बुता गाइनामा एर्‍याका ङाते गाइ बरु गाइको रुनुरुनुते आहे ताङ-ताङ्‍ते गर्व यासिङादु।

10 यैथादुए ख्रिस्टको खातिर रुनुरुनुचापालिङा, बदनामिपालिङा, कठिनाइपालिङा, सतावटपालिङा, हापातपालिङा गाइ आस्माताङ्‍ङादु। हाराकाइभुन्या गाइ रुनुरुनु थाङादु बेरेङ आहे बुता खालामुन्दु।

कोरिन्थिपालिको लागि पावलको चिन्ता

11 गाइ गोङा थाङाले होङादु। निङए गाइकाइ काओनि थासा ढिपि लागायोङ्‍ङान, हाराकाइभुन्या निङङिनि बे गाइको प्रसंसा थाको माइदु थ्यो। गाइ हाराओइ माथाङाले ओइ “साक्खालेङि जेखा प्रेरितपालि” भुन्दा उच्याचा माथा।

12 छ्‍यात प्रेरितको लक्छेपालिगुरि पुरा धिरोनामा, डोरेपालि, चमत्कारपालि ङा बुताको जेतपालिङिनि निङको आन्तारेङङा लोङ्सिले होदुथ्यो।

13 बेगाले साक्खाले मन्डलिपालि भुन्दा कुन्दु खामते गे माआप्रा लोङ्‍‍निङादु खालाम्नुन्? यति जुकुन माथा, गाइ निङको लागि बोझ माथाङान। का गाइको गल्तिको लागि गोनिगोम्निङ।

14 नान तेस्रो खेप निङकोते केल्साकाइ गाइ ठाङडोल निङादु। गाइ निङको लागि बोझ माथा, हाराकाइभुन्या गाइ निङको सम्पति माथा तर निङकाइ नाइ दाङ्‍‍निङादु थादु। हाराकाइभुन्या आमा आपाको लागि चा-चामाइए माथा, तर चा-चामाइको लागि पो आपा आमाए सोʔको माइदु।

15 गे निङको लागि आठ्‍ठे ताङ-ताङ्ते खर्च लोङुन्दु, त्याङ गाइ गाइथे ओइ खर्चइसिङादु। गे निङकाइ आहे जेसिकेन्‍निङानन्या हारा गे गुरि उछिन्चा जेसिकेन खालाम्सा?

16 निङकाइ था निनिदु गाइको खर्च निङए पिको मापारायान। तर गाइकाइ कोहिकोहिए चलाखि यासिते ठगैइन यासियोङ थाङुन।

17 गे निङकोते ठोचाराहुन्दुपालिमध्ये सुओइ मिङिनि निङङि हारा गे फाइदा काइनुङ रा?

18 गे तितसकाइ या ङाते सेवाहुनुङ, तो हुकाइ तोनामा ठोहुनुङ। हारा तितसए निङङिनि हाराओइ फाइदा कायुनो? हारा नि दिग्गोरे लुङ्‍गुरिङि माचलैसिइन? हारा नि दिग्गोरे लाभाते माचावाइन?

19 यतिको खाम निए निथेकाइ चिमोसिसाको लागि ङासिइदु ङाते चालिसिनिदु थाङुन। परमेस्वरको तागोते ख्रिस्टङा थाते निए का ङावाले नावादु; त्याङ प्रिय बानपालि, निए लोङ्वादु साक्खाले खाम निङको नाइ फाइदाको लागि थादु।

20 गाइ केल्ङादु बेरेङ गाइ आलिङादु ओनि निङकाइ माभेटाङुनिङ, त्याङ निङए ओइ गाइकाइ निङथे आलिनिदु ओनि माभेटाइ रा ङाते गाइ आरिङाले होङादु। सायद तोङा किडिकिङास, डाण, रागे, स्वार्थ, बदख्वाइ, निन्दो-चर्चो, अभिमान ङा गोलमाल थादु थाङुन।

21 बेगाले खेप केल्ङादु बेरेङ गे तो लुप लोङ्‍योङ्दु ङा तो माछ्‍यात्दु जेत, मान्द्रेसिङ ङा उराते चावाते ख्रोइबुरु मायास्योङ्दु आहेको लागि सोक यासिको माइदु। इन्याङगरि परमेस्वरए गाइकाइ निङको खेर्ते होच्याइङादु रा ङाते गाइ आरिङाले होङादु।

आखिरि चेतावनि

13

1 तेस्रो खेप गाइ निङकोते केल्ङादु। दोमाङए यासिदु ओनि, “कुन्दुओइ गाल्प्या निसका वा सुमका गुवापालिको छ्‍यातखामङिनि साबित थाको माइदु।”

2 दोस्रो खेप निङको आन्तारेङङा होङादु बेरेङ गे निङकाइ चेतावनि पिनिङादु ओनि नाले माहोङादु बेरेङ ओइ गे निङकाइ चेतावनि पिनिङाले नानिङादु। गाइ फिरि केल्ङादु बेरेङ हाबि-हाबि लुप लोङ्‍योङ्दु ङा बेगाले सुकाइओइ गे मातोर्ता।

3 ख्रिस्ट गाइङि चिज्याङ्दु ङासिदु खामको साक्खाले प्रमान पिनिङादु। निङनामाको व्यवहारते ख्रिस्ट रुनुरुनु माथा तर निङको आन्तारेङङा बर्बदा निदु।

4 हाराकाइभुन्या रुनुरुनुते तो क्रुसते ख्वासिन, तर परमेस्वरको बुताते तो मोलेहोदु। इन्याङगरि नाइ नि ख्रिस्ट ओनि रुनुरुनु थाइदु। तर निङको सेवा लोङ्सा नि तोङा ख्रिस्टङा मोइदु त्याङ परमेस्वरको बुताङि नि मोइदु।

5 निङ बिस्वासते दर्बिलो थानिदु रा माथा ङाते निङ निङथे आप्रातिनि जाँचाइसिते योनो। निङथेकाइ जाँचाइसिने। जाँचते फिङ्ग्योल माथानिनन्या येसु ख्रिस्ट निङनामा होदु ङाते निङकाइ था थाको माइदु, तर यदि येसु ख्रिस्ट निङङा माहोकानन्या फिङ्ग्याल थानिन।

6 गे आसेहुन्दु, नि असफल माथाताइकि ङाते निङए थासाइनुदु।

7 तर निङए हाराओइ माआप्रा मालोङ्नो ङाते निए परमेस्वरङा प्रार्थना लोङ्वादु। नि जाँचते पास थाइदु ओनि मिपालिकाइ चिखेत्सिसा माथा, तर नि फिङ्ग्याल थाइदु ओनि इचिनिसिले ओइ निङए गुरि आप्रा नाइ लोङ्नो ङाते निए प्रार्थना लोङ्वादु।

8 हाराकाइभुन्या निए छ्‍यातको विरुद्धते हाराओइ लोङ्‍को माथाङ, तर छ्‍यातको लागि जुकुन जेत लोङ्‍को थाङ्वादु।

9 नि रुनुरुनु थाइदु बेरेङ त्याङ निङ बुताते थानिदु बेरेङ नि ताङिदु। निङको प्रगतिको लागि नाइ निए प्रार्थना लोङ्वादु।

10 निङङि गाइ अलम्था थाङादु बेरेङ गे का ठेहुन्ले नाहुन्दु, काको कारन गुरि निङकोते केल्ङादु बेरेङ प्रभुए गाइकाइ पिङादु अधिकार कठोरतानामा गे प्रयोग लोङ्‍को एमापाराया। तो अधिकार बे निङकाइ खेम्साको लागि प्रभुए गाइकाइ पिङादु थादु, रोल्साको लागि माथा।

11 अन्त्यङा हुपालि, गे ताजारे एखालाम्ङु। सिद्ध यासिसा कोसिस यासिने। सान्त्वना एखालाम्‍नो ङा दिका बेगालेनामा सहमति एथाने। थेमथेमते होने। त्याङ जेसिकेन ङा थेमथेमको परमेस्वर निङनामा होदु।

12 दिकाए बेगालेकाइ उल्फो जेसिकेनए सेवासेर्ग्याम लोङ्नो।

13 साक्खाले उल्फो मिपालिए निङकाइ सेवासेर्ग्याम पिचाराते नानिदु।

14 प्रभु येसु ख्रिस्टको अनुग्रह, परमेस्वरको जेसिकेन ङा उल्फो लुङ्‍गुरिको सङ्‍गति निङ साक्खालेनामा एथा।

गलातिपालिकाइ

पावलको छेस्को

परिचय

गलातिया रोम राड्‍डेको मध्यपुर्वदाइको एसियाको दिगोरे सोदेङा थ्यो, तो ठाइ नालेको टर्कि ङासिदु आधुनिक राड्‍डेको आन्तारेङङा पाराइदु। गलातिपालिको लागि पावलए ठेहुदु छेस्को दिगोरे ख्रिस्टियन मन्डलिकाइ जुकुन माथा, तर गलातिया सोदेङाङा होदु साक्खाले राडेपाडेको मन्डलिपालिको लागि ठेहुदु थ्यो। तो मन्डलिपालि पावल उस्ते खेमुदु थादु। का मन्डलिपालि कुन्दु-कुन्दु राडेपाडेको थ्यो ङाते नाʔलेका बाइबलको बिद्वानपालिकाइ ओइ था मानि। हानिकाए गलातियाको गोकाइलङ्‍कादाइको राडेपाडेपालि यास्योङ्दु, हानिकाए गुरि गलातियाको नक्सालङ्‍कादाइको यास्योङ्दु। कुन्दु स्याङङा का छेस्को ठेहुनो तोओइ था मानि। हानिकाए इस्वि सम्बत् ४८-४९ ङा यास्योङ्दु, हानिकाए इस्वि सम्बत् ५४-५६ ङा यास्योङ्दु। ज्याथाले ओइ पावलए ठेहुदु पहिलो छेस्कोपालिमध्‍ये का छेस्को ओइ दिगोरे थादु।

गलातिपालिकाइ पावलए हाराकाइ का छेस्को ठेते ठोहुनो ङासिदु खाम का छेस्को पढैसिते पर्खट्‍टै गोको इथान्‍दु। गालातियाङा होदु बेगालेडातिपालिको मन्डलिपालि सुरु था-माथा बेगाले ठाइङिको हानि यहुदि ख्रिस्टियनपालि का मन्डलिपालिङा केल्ते पावलको सिक्छ्‍याको विरोध लोङ्‍योङ्ले नायोङ्‍थ्यो।

पावलको मुख्य सिक्छ्‍या का थ्यो: अनुग्रहङि बिस्वासङिनि जुकुन मिए उद्धार खालाम्को थाङ्‍योङ्दु (एफिसि २:८)। तर का भुल पारायोङ्दु यहुदि ख्रिस्टियनपालिए उद्धार खालाम्साको लागि परमेस्वरको अनुग्रहए जुकुन मागाप, तर यहुदि राजगाल ओइ पालना लोङ्‍को माइदु ङाते गलातिपालिकाइ चिठेन्योङ्नो। का माछ्‍यात्दु सिक्छ्‍या थादुए गलातिपालिको सुचिते पावलको जेखा सोक थ्यो, हाराकाइभुन्या गलातिपालिए तो सिक्छ्‍या मानायोङ्‍का बे पावलए प्रचार लोङुदु अनुग्रहको आप्राखाम बिर्थाइको थादु थ्यो। गलातिपालिए खालाम्योङ्दु तो अनुग्रह का माछ्‍यात्दु सिक्छ्‍या केलेत्दुए तोबाङए चिताम्सा सोयोङ्ले नायोङ्‍थ्यो।

ख्रिस्टियन मन्डलिको इतिहासङा गलातिपालिको लागि ठेसिदु का छेस्को आठ्‍ठे महत्वपुर्ण निदु। हाराकाइभुन्या का छेस्को पढैसिताले मार्टिन लुथरए सोह्रौं सताब्दिङा तो कालेको मन्डलिङा केल्दु माछ्‍यात्दु सिक्छ्‍याकाइ गोको थाङुनो, त्याङ तो माछ्‍यात्दु सिक्छ्‍याको विरुद्धङा प्रोटेस्टेन अभियान सुरु लोङुनो। हाराकाइभुन्या मार्टिन लुथरए गलातिपालिको लागि ठेसिदु का छेस्को पढैसिताले ख्रिस्टको आप्राखामको छ्‍यात सिक्छ्‍या बल्‍ल गोहुनो, अर्थात् कुन्दु ओइ मन्डलिङि अथवा राजगालको जेतङि माथा तर अनुग्रहङि नाइ मिए उद्धार खालाम्को थाङुदु।

अन्तर्मादातेको मिए उस्तेको जेत ङा प्रयासङिनि उद्धार खालाम्सा दाङ्‍योङ्दु। तोबाङए विभिन्‍न पाराको धार्मिक विधि पालना लोङ्ते परमेस्वरकाइ चिताङ्सा दाङ्‍योङ्दु। तोबाङ उस्तेबाङको बुताए उल्फो थासा दाङ्‍योङ्दु। तर का साक्खाले प्रयास बिर्थाइको निदु। परमेस्वरको अनुग्रहङिनि जुकुन नि उल्फो थाको थाङ्वादु त्याङ उद्धार खालाम्को थाङ्वादु। परमेस्वरए तोको जेखा जेसिकेन ङा कृपाङिनि नि लुपि मिपालिको लागि येसुङा बिस्वास लोङ्ते साङ्‍राड्‍डेङा हेन्छा खाणोङ टाङ्ते पिते नाइदु। गलातिपालिको लागि ठेसिदु का छेस्कोको मुख्य सिक्छ्‍या का नाइ थादु।

पावलको लेकको सुचिते झुन आहे थासाइसाकाइ रोमिपालिकाइ पावलए ठेहुदु छेस्कोको परिचय योहो।

गलातिपालिकाइ

पावलको छेस्को

1

1 पावल ख्रिस्टको दिका प्रेरित, गाइ मिपालिङि ठोचा केल्सिङादु माथा, तर येसु ख्रिस्ट ङा तोकाइ सिदुङि चिरोलाङुदु परमेस्वर आपाङि ठोचा केल्सिङादु थाङादु।

2 गाइ ङा गाइनामा होयोङ्दु साक्खाले हुपालिङि,

गलातिको मन्डलिपालिकाइ:

3 निको परमेस्वर आपा ङा प्रभु येसु ख्रिस्टङि निङकाइ अनुग्रह ङा थेमथेम।

4 निको परमेस्वर ङा आपा आलिदु ओनि तोए नालेको का राकाषे जुकङि निकाइ चिमोसाकाइ निको लुपको लागि उस्तेकाइ दरिसिन।

5 परमेस्वरकाइ साक्खाले इस्याङङा महिमा एथा। आमेन।

बेगाले कुन्दुओइ आप्राखाम माहो

6 गाइ थोम्‍बेसिले थाङाले होङादु, ख्रिस्टको अनुग्रहते निङकाइ उरौनिदुकाइ यति छिटो वार्ते निङ बेगाले आप्राखामदाइ लागाइसिनिले होनिदु।

7 छ्‍यात नाइ, बेगाले कुन्दुओइ आप्राखाम माहो। तर निङकाइ खोरि पिसा ङा ख्रिस्टको आप्राखामकाइ मोरोसा दाङ्‍योङ्दुपालि ओइ होयोङ्दु।

8 निए चिनासाइवादु आप्राखामकाइ ब्णिङ्ते निए अथवा साङ्‍राड्‍डेङि युदु साङ्‍राड्‍डेमिए नाइ प्रचार लोङुलेओइ तो मि षाम्पे एथा।

9 निए हाबिङिनि नाइ ङासिदुओनि गे फिरिओइ ङानिङादु, निङए ग्रहन लोङ्नुदु आप्राखामको बिपरित बेगाले सुएओइ तो आप्राखामकाइ ब्णिङ्ते निङकाइ प्रचार लोङ्निनन्या तो षाम्पे एथा।

10 तुन्‍या थाहानन्या गे सुको निगाह दाङुन्ले नाहुन्दु मिको रा परमेस्वरको? अथवा हारा गे मिपालिकाइ चिताङ्सा दाङुन्ले नाहुन्दु? गे अझै ओइ मिपालिकाइ चिताङ्सा दाङुनुङ्न्या गाइ ख्रिस्टको दर्माया माथा थ्यो।

पावलकाइ उरौसिदु

11 हु-बुबुपालि, गे निङकाइ ङानिङादु, गे प्रचार लोङुन्दु आप्राखाम मिको आप्राखाम माथा।

12 हाराकाइभुन्या गे का कुन्दुओइ मिङि खालामुन्दु माथा, गाइकाइ का चिठेन्योङ्‍ङादु ओइ माथा तर येसु ख्रिस्ट उस्ते गाइकाइ चिखेत्ङादु थादु।

13 यहुदि धर्मङा होङादु बेरेङको गाइको लेकको सुचिते ङा मन्डलिपालिकाइ कुनिगरि खोरि पिहुनुङ ङा नासिहुनुङ ङाते बे निङए साइते नाइ नानुदु।

14 निको डातिङा, गाइको दौँतरिपालि आहेकाइ उखातुङ्ले गाइ यहुदि धर्मते हाबि षेʔसिङाले होङाथ्यो, त्याङ गाइको ज्युज्यु च्याब्ज्युको रितिथितिते गाइ आठ्‍ठे चोइकाङाले होङाथ्यो।

15 तर गाइ निʔसाभुन्दा हाबि नाइ परमेस्वरए गाइकाइ ब्रेन्ङान ङा उस्तेको अनुग्रहङिनि गाइकाइ तोको जेत लोङ्‍साकाइ उरौङान।

16 त्याङ बेगालेडातिपालिको आन्तारेङङा तोको खाम चिनासाइसाकाइ उस्तेको चा गाइङा प्रकट लोङ्सा तो ताङान, तोकालेङा गे सुओइ मिनामा हाराओइ सल्‍लाह माकायुनुङ।

17 गाइभुन्दा हाबि प्रेरित थायोङ्दुपालिकाइ भेटाइसा ओइ गाइ यरुसलेमङा मायाङान, तर गाइ पिलिक्‍कै अरब राड्‍डेङा याङान, त्याङ लिबि दमस्कसङा बुरुसिते केल्ङान।

18 त्याङ सुमदाङ लिबि केफासनामाa भेट यासिसा गाइ यरुसलेम याङान, त्याङ तोनामा दिचिप वाल्ङा इस्याङतेका होङान।

19 तर प्रभुको हु याकुबकाइ बाहेक बेगाले सुओइ प्रेरितकाइ माभेटाइनुङ।

20 परमेस्वरको तागोते गे निङकाइ चिपातिनिङादु, गे ठेहुन्दु तो माछ्‍यात्दु माथा।

21 तोङिलिबि गाइ सिरिया ङा सिलिसियाको सोदेङादाइ याङान।

22 तो कालेङतेका यहुदियाको ख्रिस्टको मन्डलिपालिए गाइकाइ मानियोङ्ताङाकि थ्यो।

23 तोबाङए गाइको सुचिते साइते जुकुन नायोङ्‍थ्यो, “पहिला निकाइ खेदो लोङिदु मिए एमिर्‍याङ उस्ते नाइ नासिसा दाङुदु बिस्वासको प्रचार लोङुले नाहुदु।”

24 तोबाङए गाइको कारनए परमेस्वरकाइ महिमा पियोङ्नो।

a 

1:18 केफास – अर्थात्, पत्रुस

प्रेरितपालिए पावलकाइ जुजु खुम्योङ्नो

2

1 दिचिप ओलि दाङलिबि बारनाबासनामा गाइ फिरि यरुसलेम याङान। गे तितसकाइ ओइ हेन्तुङ्ले याङान।

2 परमेस्वरए गाइकाइ चिखेत्ङादु ओनि गाइ याङान, त्याङ बेगालेडातिपालिकाइ प्रचार लोङुन्दु आप्राखाम तोबाङको हाबि षातुनुङ। तोङिलिबि अगुवा ओनि इचिनिस्योङ्‍दुपालिनामा सुएओइ माथासाइतिनि भेट यासिङान। गाइको हाबिको जेत ङा लिबिको जेत बिर्थाइको एमाथा ङाते गे का ओनि लोङनुङ।

3 तर गाइनामा होदु तितसकाइ ग्रिक थालेओइ खतना थाको माइदु ङाते सुएओइ ढिपि मालागायोङ्नो।

4 खतनाको खाम स्रेकान, हाराकाइभुन्या हानिका माछ्‍यात्दु हुपालि निको योरि दुङङा सुमाक्‍का बियोङ्ताले ख्रिस्ट येसुङा होदु निको स्वतन्त्रताकाइ चियोचर्चो लोङ्‍योङ्तोले निकाइ राजगालको टेरा लोङ्सा आलियोङ्दु थ्यो।

5 आप्राखामको छ्‍यात निङनामा एहोका ङाते नि तोबाङङिनि छोन्चाओइ मादबैइन।

6 तो जेखा इचिनिस्योङ्दुपालिए जेखा थायोङ्लेओइ गाइकाइ हाराओइ फरक मापाराइ। परमेस्वरए मिको उगो योते जेत मालोङ। तो जेखा इचिनिस्योङ्दुपालिए गाइको प्रचारङा हाराओइ माथपैयोङ्नो।

7 तर झुन उल्टो, तोबाङए नियोङ्नो, खतना थायोङ्दुपालिकाइ आप्राखाम ङासा जेत परमेस्वरए पत्रुसकाइ पिते नाहुदु ओनि खतना माथायोङ्दुपालिकाइ आप्राखाम ङासा जेत परमेस्वरए गाइकाइ पिङान।

8 पत्रुसकाइ यहुदिपालिको लागि प्रेरित थाते सेवा लोङ्सा ठोहुदु परमेस्वरए गाइकाइ ओइ बेगालेडातिपालिको लागि प्रेरित बनैताङाले सेवा लोङ्साकाइ ठोङान।

9 याकुब, केफासa ङा युहन्‍ना मन्डलिको खम्बापालि थ्यो, तोबाङए गाइकाइ पिसिदु परमेस्वरको अनुग्रह था साइते लिबि गाइकाइ ङा बारनाबासकाइ तोबाङको सङ्‍गतिङा सेवा लोङ्सा जुजु खुम्योङ्‍‍ङान। नि बेगालेडातिपालिकोते हेन्छा ङा तोबाङ गुरि यहुदिपालिकोते हेन्छाकाइ सहमत थाइन।

10 निए फुङ्‍‍गिन्टासिपालिकाइ लोङ हेन्को माइदु ङाते तोबाङ यति जुकुन आलियोङ्थ्यो। तोओनि लोङ्सा गाइ ओइ चोइकाङाथ्यो।

पावल ङा पत्रुसको मतभेद

11 पत्रुस एन्टिओकङा केल्दु बेरेङ गे हाङहाङति तोको गाल्प्या चिखत्ते पिहुनुङ, हाराकाइभुन्या तो गाल्प्या थ्यो।

12 याकुबए ठोचाराहुदु मिपालि केल्सा भुन्दा हाबि तो बेगालेडातिपालिनामा च्याले होथ्यो। तर तोबाङ केलेत्योङ्दु बेरेङ तो बेगालेडातिपालिनामा माच्यातिनि अलम्था होकान, हाराकाइभुन्या तो खतना थायोङ्दु योरिङि आरिले होथ्यो।

13 बेगाले बाँकि यहुदिपालिए ओइ पत्रुसए ओनि छलैसिसा जेत लोङ्‍योङ्‍नो। तोबाङको तो ओनि छलैसा व्यवहारए बारनाबास ओइ भड्कैताले याहान।

14 तर गे तोबाङकाइ आप्राखाम ओनि माचावायोङ्दु निहुनुङ, त्याङ गे तोबाङ साक्खालेको हाबि पत्रुसकाइ ङाहुनुङ, “नाङ यहुदि थातानाले ओइ यहुदिओनि माथातानाले बेगालेडातिपालि ओनि चावानानन्या बेगालेडातिपालिकाइ यहुदिओनि थाने ङाते कुनि कर लागाइको थाङुनादु?

15 “नि निकिदुङि नाइ यहुदि थाइदु, त्याङ बेगालेडातिपालि ओनि लुपि माथा,

16 तैओइ नि साइदु, राजगाल पालना लोङ्ते मि परमेस्वरको तागोते धर्मि माथा, तर येसु ख्रिस्टङा लोङ्सिदु बिस्वासङि परमेस्वरको तागोते धर्मि थादु। त्यैथादुए निएओइ राजगाल मानाइते माथा तर ख्रिस्टच्युरितेको बिस्वासङि परमेस्वरको तागोते धर्मि थाको थाङ्‍वादु ङाते ख्रिस्ट येसुङा बिस्वास लोङ्वान, हाराकाइभुन्या राजगाल पालना लोङ्ते सुओइ धर्मि थाको माथाङ।”

17 तर ख्रिस्टते बिस्वास लोङ्ते परमेस्वरको तागोते धर्मि थासाकाइ कोसिस यासिते ओइ नि लुपि नाइ निइदु ङाते खालाम्वानन्या ख्रिस्टए लुपकाइ प्रोत्साहान पिहुदु त्याङ? अहँ, मापि!

18 हाराकाइभुन्या गाइथे भत्कैयुन्दु थो गे फिरि खेमुनुङन्या गाइथेए गाइथेकाइ गाइ अपराधि थाङादु ङाते साबित लोङुन्दु।

19 यैथादुए गाइ परमेस्वरको लागि मोको एथाङ्‍ङु ङाते राजगालको लागि राजगालङि गाइ सिङाले होङादु।

20 गाइ ख्रिस्टनामा क्रुसते ख्वासिङाले होङादु, त्याङ नान मोसा गाइ माथा, तर ख्रिस्ट गाइङा मोदु। नाले माङङा मोङादु का लेक गाइ परमेस्वरको चाच्युरिते बिस्वास लोङ्ते मोङादु। तोए गाइकाइ जेसिकेन्ङान, त्याङ गाइको लागि उस्तेको ख्रो पिहुनो।

21 परमेस्वरको अनुग्रहकाइ गे इन्कार मालोङ, हाराकाइभुन्या राजगालङिनि परमेस्वरको तागोते धर्मि ठहरैयानन्या बे ख्रिस्ट बिर्थाइते सिह्‍यान।

a 

2:9 केफास – अर्थात्, पत्रुस

राजगाल वा बिस्वास

3

1 ए गोङा गलातिपालि, सुए निङकाइ मुहुनि लागाइनिन? निङकोइ मेसेको तागोते येसु ख्रिस्ट क्रुसते सिदु खाम पेस्तिनि ङासिले होथ्यो।

2 निङकाइ गे दिगोरे खाम आयुत्सा आलिङादु: निङए उल्फो लुङ्‍गुरिकाइ राजगालको जेतङि खालाम्नुन रा साइनुदु वाखेते बिस्वास लोङ्‍ते खालाम्नुन?

3 हारा निङ यति गोङा निनिदु? लुङ्‍गुरिङि सुरु लोङ्तुनुले माङको जेतङि चिताम्सा दाङ्‍नुदु?

4 हारा निङए का साक्खाले खोरि विर्थाइते चाबुनुन त्याङ? छ्‍यात नाइ विर्थाइते भोगाइनुदु माथा थाङुन!

5 परमेस्वरए निङको आन्तारेङङा उल्फो लुङ्‍गुरि पिनिन, त्याङ निङको आन्तारेङङा थोम्बेसिलेको जेतपालि लोङुनो। हारा का साक्खाले निङए राजगाल पालना लोङ्‍नुदुए तोए लोङुदु थादु रा निङए आप्राखाम नासाइते बिस्वास लोङ्नुदुए थादु?

6 अब्राहामकाइ नाइ योनो, “तोए परमेस्वरच्युरिते बिस्वास लोङुनो, त्याङ परमेस्वरए तोकाइ धर्मि ठहरैनो।”

7 त्यैथादुए निङ का साइने, बिस्वास लोङ्‍योङ्दु साक्खाले अब्राहामको खलक थायोङ्दु।

8 परमेस्वरए बेगालेडातिपालिकाइ बिस्वासङिनि धर्मि ठहरैदु ङाते दोमाङए हाबि नाइ यासिले होदुथ्यो। यैथादुए परमेस्वरए अब्राहामकाइ सिबेङिनि नाइ का आप्राखाम चिनासाइनो, “नाङङिनि नाइ साक्खाले मिपालिए डुडु खालाम्योङ्दु।”

9 यैथादुए बिस्वास लोङ्‍योङ्दु मिपालिए बिस्वासि अब्राहामनामा नाइ डुडु खालाम्ते नायोङ्दु।

10 राजगालको जेतपालिच्युरिते भर पारायोङ्दु साक्खाले षाम्पे थायोङ्दु, हाराकाइभुन्या दोमाङङा काओनि ठेसिले होदु, “राजगालको किताबङा ठेसिदु साक्खाले वाखेते माहोदु ङा तो पालना मालोङ्दु हरेकए षाम्पे खालामुदु।”

11 परमेस्वरको मेसेते सुओइ मि राजगालङि धर्मि माठहरैसि ङासिदु खाम इचिनिस्दु, हाराकाइभुन्या “धर्मि मिगुरि बिस्वासङिनि नाइ मोदु।”

12 राजगालको बिस्वासनामा हाराओइ सम्बन्ध माहो। तर ओइ दोमाङङा ठेसिले होदु, “राजगाल पालना लोङुदु मि गुरि तोङिनि नाइ मोदु।”

13 निको लागि षाम्पे थाते ख्रिस्टए निकाइ राजगालको षाम्पेङि चिर्तोताइन, हाराकाइभुन्या “सेङते ख्वासिदु हरेकए षाम्पे खालामुदु” ङासिदु खाम ठेसिले होदु।

14 ख्रिस्ट येसुए काओनि जेत लोङ्दुए अब्राहामकाइ परमेस्वरए बर्ति लोङुदु डुडु बागालेडातिपालिकोते ओइ यालेतान। काओनि थादुए परमेस्वरए बर्ति लोङुदु उल्फो लुङ्‍गुरि बिस्वासङि निए खालाम्को थाङ्वादु।

राजगाल ङा बर्ति

15 हु-बुबुपालि, दिउनि दिउनिको लेकङि दिगोरे उदाहरन काइको, दिखेप पक्‍का लोङ्‍को दुम्तेलिबि मिए खेमुदु आलिको छेस्को सुएओइ रद्द लोङ्‍को माथाङ त्याङ तोङा हाराओइ थपैको ओइ माथाङ।

16 काङा परमेस्वरए अब्राहामकाइ ङा तोको दिका जुकुन खलककाइ बर्ति लोङुदु थ्यो। दोमाङए आहे खलकपालि मायासिताकि, तर दिक्‍का जुकुन खलक यासिले होदु। दिका जुकुन खलक ङासिदु गुरि ख्रिस्ट थादु।

17 गे ङासा दाङुन्दु गुरि का नाइ थादु, ओलि टिपुरिका सुमचिप दाङलिबि केल्दु राजगालए तोभुन्दा हाबि परमेस्वरए पक्‍का लोङुदु करारकाइ माकोटे, नतरा बे बर्ति रद्द थाते यादुथ्यो।

18 परमेस्वरए पिसा यासिदु डुडु राजगाल पालना लोङ्ते खालाम्वादु थाहानन्या बे तो बर्ति नाइ माथाहान। तर का बे परमेस्वरए बर्तिङिनि नाइ अब्राहामकाइ पिहुनो।

19 तुन्या थाहानन्या राजगाल हाराकाइ चाहायान त्याङ? बर्ति लोङ्सिदु खलक माकेलेत्दुका अपराधको कारनए राजगाल थपयान। त्याङ दिका डुडुफासामिए साङ्‍राड्‍डेमिङिनि राजगाल लागु लोङुनो।

20 डुडुफासामि थासाकाइ निस पक्छे चाहाइदु, तर परमेस्वर दिक्‍का होदु।

21 तुन्या थाहानन्या हारा राजगाल परमेस्वरको बर्तिको विरुद्धते होदु त्याङ? कुनि ओनि माथा! मिए लेक एखालामो ङाते राजगाल पिसिका बे राजगालए नाइ मिकाइ परमेस्वरको तागोते धर्मि ठहरैदुथ्यो।

22 येसु ख्रिस्टते बिस्वास लोङ्‍योङ्दुपालिकाइ बर्ति लोङ्सिदु डुडु बिस्वास लोङ्‍योङ्दुपालिए नाइ एखालाम्योङो ङाते अन्तर्मादाते लुपको खतकि थाते होलेहोदु ङाते दोमाङए यासिदु।

23 तर बिस्वासते केल्सा भुन्दा हाबि निए राजगाल मानाइवाले नावाथ्यो, त्याङ बिस्वास माचिखेत्सिदुका तोए निकाइ टिते नाइथ्यो।

24 बिस्वासङिनि परमेस्वरको तागोते धर्मि ठहरैसिसाकाइ ख्रिस्ट युसाभुन्दा हाबि राजगाल निको गुरु थ्यो।

25 तर नान बिस्वास केल्दुए नि नानङि तो गुरु, अर्थात् राजगालको अधिनते माहो।

26 बिस्वासङिनि निङ साक्खाले ख्रिस्ट येसुते परमेस्वरको खलक थानिदु।

27 हाराकाइभुन्या निङङि ख्रिस्टते बप्‍तिस्मा थानिदुपालि निङ साक्खालेए ख्रिस्टकाइ धारन लोङ्ते नानुदु।

28 नान ख्रिस्ट येसुते यहुदि ओइ माहो ग्रिक ओइ माहो, टेरा ओइ माहो फुक्‍का ओइ माहो, चाहुचा ओइ माहो चामाइचा माहो, हाराकाइभुन्या तोङा निङ साक्खाले दिग्गोरे थानिदु।

29 निङ ख्रिस्टको थानिनन्या बे निङ अब्राहामको खलक थानिदु, त्याङ बर्ति लोङ्सिदु डुडुको हकवाला ओइ थानिदु।

4

1 गे ङासा दाङुन्दुको पुर्तुङ्‍गा गुरि का थादु, हकवाला ओइ मुचा नाइ थादुका तो धनको दाक्पो नाइ थाले ओइ तो टेरा ओनि थादु।

2 आपाए तोकाइदु स्याङतेका तो जेखा माथादुका बेगालेको नाइ अधिनते थादु।

3 नि ओइ काओनि नाइ मुचा थाइदु बेरेङ अन्तर्मादातेको अधिकार लोङ्सा लुङ्‍गुरिपालिको अधिनते होकिथ्यो।

4 तर स्याङ यागाप्को दुम्तेलिबि परमेस्वरए उस्तेको चाकाइ ठोहुनो। तो दिका चामाइचाङि निʔकान, त्याङ यहुदि राजगालको अधिनते होकान।

5 निए चाको साक्खाले हक खालाम्‍को एथाङ्वा ङाते राजगालको अधिनते होयोङ्दुपालिकाइ फर्सेट लोङ्‍साकाइ परमेस्वरए तोकाइ ठोचा युतुनो।

6 निङ परमेस्वरको चा-चामाइ थानिदुए तोए उस्तेको चाको लुङ्‍गुरि निको डिलाङा ठोचा युतुनो, त्यै लुङ्‍गुरिए “हे अब्बा, आपा!” ङाते ङाहुदु।

7 यैथादुए, नान निङ टेरा माथा, तर परमेस्वरको चा-चामाइ थानिदु, त्याङ चा-चामाइ थानिनन्या बे परमेस्वरए निङकाइ हकवाला ओइ बनैते नानिदु।

गलातिपालिको लागि पावलको चेʔ

8 निङए हाबि-हाबि परमेस्वरकाइ माङोसाइनुदु बेरेङ देवापालिको टेरा थ्यो, तोबाङ परमेस्वर माथायोङ।

9 तर नान बे निङए परमेस्वरकाइ ङोसाइते नानुदु, अथवा परमेस्वरए निङकाइ ङोसाइते नानिदु, त्याङ फिरि ओइ कुनिगरि निङ तो रुनुरुनु ङा बेकामको अधिकार लोङ्सा लुङ्‍गुरिदाइ बुरुसिनिदु? त्याङ निङ फिरि हाराकाइ तोको टेरा थासा दाङ्नुदु?

10 निङ तिथिपालि, चालापालि, रितुपालि ङा दाङपालि मानाइनुदु।

11 गाइ बे काओनि चालिसिङादु निङको लागि गे लोङुन्दु जुन्जुल बिर्थाइको थाहान।

12 हु-बुबुपालि, निङ गाइओनि नाइ थाने ङाते गे सेवानिङादु, हाराकाइभुन्या गाइओइ निङओनि नाइ थाङाले होङादु। निङए गाइको हाराओइ माआप्रा जेत मालोङ्तुनुकि।

13 निङकाइ था निनिदु, साक्खालेङि हाबि निङकोते आप्राखाम चिनासाइनिङादु बेरेङ गाइ माथाङ्थ्यो।

14 तो कालेङा गाइको माथाङ निङको लागि दिगोरे बाटेसाइ थ्यो, तैओइ निङए गाइकाइ तिरस्कार मालोङ्‍‍योङान। तर निङए बे गाइकाइ परमेस्वरको साङ्‍राड्‍डेमिकाइ ओनि ङा ख्रिस्ट येसुकाइ ओनि जुजु खुम्योङ्‍ङान।

15 तो कालेङा निङ हानि आस्ताङनिथ्यो! सम्भब थाका तोकालेङा निङए निङको मेसे काइते गाइकाइ पिसाओइ निङ ठाङडोल थानिन। गाइ काको गुवा निङादु। तर नाले हारा थाहान?

16 त्याङ निङकाइ छ्‍यात ङानिङादुए हारा गाइ निङको सत्तुर थाङान रा?

17 निङकाइ बेगाले मिपालिए उस्तेबाङदाइ लोङ्साकाइ आठ्‍ठे चोइकायोङ्दु, तर आप्रा चालिसिते माथा। तोबाङए निङकाइ गाइङिनि क्वाते उस्तेबाङदाइ हेन्छा दाङ्‍योङ्दु।

18 गाइ निङनामा थाङादुका जुकुन माथा, तर निङनामा माथाङादु बेरेङ ओइ साक्खाले इस्याङङा आप्रा जेतते जोसिलो थासा आप्रा थादु।

19 गाइको प्रिय हुचापालि, निङङा ख्रिस्टको स्वभाव माबनैदुतेका हुचा निʔसा सोदु चामाइचा ओनि गाइकाइ दु:ख लागाइङाले होङादु।

20 नाले गाइ निङनामा होताङाले निङनामा गाइको चिज्याङ्सा ढंगा फेराइको थाङुन्का हानि आप्रा थाथ्यो, हाराकाइभुन्या निङको सुचिते गाइ अन्योलङा होङादु।

हागार ङा सारा

21 निङ राजगालको अधिनते होʔसा दाङ्नुदुपालिए गाइकाइ ङानिङ, राजगालए हारा यासिदु निङकाइ था मानि?

22 हाराकाइभुन्या ठेसिले होदु, अब्राहामको निसका चापालि होथ्यो, टेरानिङि दिका, बेगाले गुरि स्वतन्त्र चामाइचाङि निʔदु चा।

23 टेरानिको चा गुरि माङको आलिए निʔदु थ्यो, तर स्वतन्त्र चामाइचाङि निʔदु चा बर्तिङि।

24 काङि नाइ गोको थाङ्वादु, तो निसका चामाइचापालिए परमेस्वरनामाको निसगोरे करारपालिकाइ चिगोहुदु। सिनै पाराभातेको राजगालको खारु करार गुरि टेरानि हागार थादु। काको खलकपालि नाइ टेरापालि थायोङ्दु।

25 हागार गुरि अरब राड्‍डेको सिनै पाराभाते थादु, त्याङ काकाइ नालेको राडेपाडे यरुसलेमनामा दाँताइको थाङ्‍वादु। हाराकाइभुन्या तो उस्तेको हुचापालिनामा दर्मायाचाते होदु।

26 तर ह्‍याङाको यरुसलेम स्वतन्त्र होदु, त्याङ तो गुरि निको आमा थादु।

27 हाराकाइभुन्या दोमाङङा काओनि ठेसिले होदु,

“हे हुचा चिनिʔको माथाङ्नुदु थारि ताङ्ने, आस्ताङ्ने,

सुक्यारि बेथा था मानिनिदु, ताङ-ताङ्ते आर्टिने,

हाराकाइभुन्या लावा होदु चामाइचाको भुन्दा,

वार्सिदु चामाइचाको चा-चामाइ आहे थायोङ्दु।”

28 नान हु-बुबुपालि, इसहाक ओनि नि ओइ बर्तिको खलक थाको।

29 तर तो कालेङा माङको आलिङि निʔदु चाए परमेस्वरको लुङ्‍गुरि ओनि निʔदु चाकाइ सतैथ्यो, नालेओइ तोओनि नाइ होदु।

30 तर दोमाङए हारा यासिदु? “टेरानि ङा तोको चाकाइ चिलेत्नो, हाराकाइभुन्या टेरानिको चा स्वतन्त्र चामाइचाङि निʔदु चानामा हकवाला माथा।”

31 यैथादुए हु-बुबुपालि, नि टेरानिको माथा, तर स्वतन्त्र चामाइचाको खलक थाइदु।

ख्रिस्टते स्वतन्त्रता

5

1 ख्रिस्टए निकाइ स्वतन्त्र लोङिन। यैथादुए नि छ्‍यात नाइ स्वतन्त्र मि थाइले होकिदु। नान निङथेको स्वतन्त्रताको रक्खे लोङ्ते नानो, लिबि फिरि टेरा थाको एमापाराया।

2 नासाइनो! गाइ पावलए नाइ निङकाइ ङानिङाले नानिङादु, निङए खतना काइनुनन्या बे ख्रिस्ट निङको लागि हाराओइ मोलेको मानि।

3 खतना थायोङ्दु दि-दिकाकाइ गे फिरि ङाहुन्दु, तोबाङकाइ साक्खाले राजगाल पालना लोङ्सा कर लागाइदु।

4 राजगाल पालना लोङ्ते परमेस्वरको तागोते धर्मि थासा दाङ्नुदु निङ ख्रिस्टङि ब्रेन्‍सिनिले होनिदु, निङ अनुग्रहङि न्हाङा रोस्‍निले होनिदु।

5 परमेस्वरको लुङ्‍गुरिए नाइ निकाइ बिस्वासङि तोको तागोते धर्मि थासा आसेको उलाम योसा चिलागाइदु।

6 ख्रिस्ट येसुते खतना थाइलेओइ माथाइलेओइ हाराओइ मोलेको मानि। तर दिग्गोरे खामको जुकुन मोले निदु, तो गुरि जेसिकेनङि जेत लोङ्सा बिस्वास।

7 निङ आप्रातिनि नाइ द्रोनिले होनिथ्यो। सुए निङकाइ छ्‍यातचा पालना लोङ्साङि खोनिन?

8 का खोʔसा जेत बे निङकाइ उरौनिदु परमेस्वरङि थादु माथा।

9 उछिन्चा खमिरए साक्खाले फोल्दोङकाइ नाइ खमिर लोङुदु।

10 निङ माछ्‍यात्दु सिक्छ्‍यादाइ माया ङाते गे प्रभुते भरोसा नाहुदु। निङकाइ बरलैते माआप्रादु उलामदाइ हेन्‍निदु मिकाइ परमेस्वरए दन्ड पिहुदु।

11 हु-बुबुपालि, नाʔलेका ओइ गे खतनाको प्रचार लोङुनुङन्या गाइच्युरिते का साक्खाले सतावट हाराकाइ केलान? तुन्या थाहानन्या बे क्रुसङि युदु बाधा सहैसिको नाइ मापाराइ थ्यो।

12 निङकाइ बिचलित लोङ्निदुपालिए बरु उस्तेबाङको आठअठिङ्‍गाल नाइ पाल्‍सिले ओइ जाथ्यो।

13 हु-बुबुपालि, निङ स्वतन्त्र थासाको लागि उरौसिनिदु थादु। का स्वतन्त्रता लुपि स्वभावङा चावासाको लागि एमाथा। तर जेसिकेनङा निङ दिका बेगालेको लागि सेवक थाने।

14 हाराकाइभुन्या साक्खाले राजगाल दिग्गोरे बक्‍केते यागाप्ले होदु, “नाङए नाङथेको योन्दाकाइ नाङथेकाइ ओनि जेसिकेनो।”

15 तर निङए दिकाए बेगालेकाइ रुङ रिदाकए ओनि किचेनिनन्‍या ङा किण्योसिनिनन्या बे होसियार होʔने, नतराभुन्या निङ दिका बेगालेङि नासिनिदु।

लुङ्‍गुरिको से ङा माङको जेतपालि

16 यैथादुए गे ङाहुन्दु, उल्फो लुङ्‍गुरिए यासिदुओनि चावाने त्याङ लुपि स्वभावङि केल्दु आलि मायाचिगाप्नो।

17 हाराकाइभुन्या लुपि स्वभावको आलिए लोङ्सिदु जेत उल्फो लुङ्‍गुरिको विरुद्धते थादु, त्याङ उल्फो लुङ्‍गुरिको आलि लुपि स्वभावको विरुद्ध थादु। नाङए लोङ्सा दाङुनादु खाम लोङ्‍को एमानिना ङाते काबाङ दिका बेगालेको विरुद्धते थायोङ्दु।

18 तर निङ उल्फो लुङ्‍गुरिए ङानिदुओनि चावानिनन्या बे निङ राजगालको अधिनते माथा।

19 लुपि स्वभावको जेतपालि का नाइ थादु: मान्द्रेसिङ, माउल्फोचा, उरासा,

20 मुर्ति पुडासा, मन्ते मुत्‍सा, दुस्मनि, किडिकिङास, इर्स्या, रागे, निथेको जुकुन भलो चालिसिसा, किक्वासिसा, माछ्‍यात्दु सिक्छ्‍या पिसा योरि,

21 डाहा, आतोसा, हाहास्युस्यु, त्याङ काओनि बेगाले जेतपालि। काओनि जेत लोङ्सा मिपालि परमेस्वरको राड्‍डेको हकदार थाको माथाङ ङाते गे हाबि ओइ चेतावनि पिते नानिङादु, त्याङ नालेओइ पिनिङादु।

22 तर उल्फो लुङ्‍गुरिको से गुरि जेसिकेन, आस्ताङ, थेमथेम, धिरो, दया, भलाइ, बिस्वस्तता,

23 मालिम्चा ङा सादेकाइ अधिनते नासा खाम थादु। काओनि खामपालिको विरुद्ध कुन्दुओइ राजगाल माहो।

24 येसु ख्रिस्टते थायोङ्दुपालिए तोबाङको लुपि स्वभावकाइ क्रुसते ख्वाते नायोङ्दु।

25 नि उल्फो लुङ्‍गुरि ओनि मोइनन्या बे लुङ्‍गुरि ओनि नाइ चावाको माइदु।

26 नि खाबा तुन्सिसा माथाको, दिकाए बेगालेकाइ रागे माचिलेत्को, त्याङ दिकाए बेगालेको डाहा मालोङ्‍को।

दिकाए बेगालेको भार चिस्रेनो

6

1 हु-बुबुपालि, सुएओइ माआप्रादु जेत लोङ्‍योङ्दु खालाम्नुनन्या निङ लुङ्‍गुरिङा चावानिदुपालिए सोभानिको थाते तोकाइ आप्रा उलामते चिचावात्को माइदु। काङा निङथेओइ होसियार थाको माइदु, नतरा भुन्या निङ बाटेसाइङा पाराइनिदु।

2 दिकाए बेगालेको भार चिस्रेनो, त्याङ इन्याङगरि नाइ निङए ख्रिस्टको राजगाल याचिगाप्को माइदु।

3 सुएओइ उस्तेकाइ गाइ हाराओइ थाङादु ङाते आलिदु तर उस्ते हाराओइ माथाहानन्या तोए उस्तेकाइ धोका पिसिदु।

4 प्रत्‍येकए उस्तेबाङको जेतकाइ जाँच एलोङ्‍योङो, त्याङ गुरि जुकुन तोए उस्तेकाइ बेगालेनामा मादाँताइसिमारा उस्तेच्युरिते गर्व यासिको थाङुदु।

5 हाराकाइभुन्या साक्खालेए उस्तेबाङको भार उस्तेबाङए नाइ चिस्रेको माइदु।

6 वाखेको सिक्छ्‍या खालामुदु प्रत्येकए उस्तेको साक्खाले आप्रा थोपालि वाखे चिठेनुदुनामा बोठाको माइदु।

7 निङथेकाइ धोका मापिसिने: परमेस्वरकाइ सुएओइ ख्राको माथाङ, हाराकाइभुन्या मिए उस्ते प्णेहुदु थोकाइ जुकुन आराहुदु।

8 सुएओइ उस्तेको लुपि स्वभावको लागि प्णेहुनोन्या तोए उस्तेको लुपि स्वभावङि नाइ विनासको बालि कोटेहुदु। तर तोए लुङ्‍गुरिको लागि प्णेहुनोन्या तोए लुङ्‍गुरिङि नाइ कुतालेओइ मासिसा लेकको बालि कोटेहुदु।

9 आप्रा लोङ्साकाइ नि मादोख्याइको, हाराकाइभुन्या काते नि आसे माबुत्तिनि लागाइसिइन्या काको से निए ठिक स्याङङा खालाम्वादु।

10 यैथादुए मौका खालाम-माखालाम निए साक्खाले मिको भलाइ लोङ्चा हेन्को, खासगरि ख्रिस्टते बिस्वास लोङ्‍योङ्दु मिपालिको जाहानकाइ भलाइ लोङ्‍को माइदु।

नाका सृस्टि

11 योनो, गे हानि जेखा-जेखा अछेरपालिते गाइथेको लाʔए निङकाइ ठेहुन्ले नाहुन्दु

12 ख्रिस्टको क्रुसको कारनए सतावटङा मापाराइने ङाते प्रिङबासा साक्खाले ठिक चिखेत्सिसा दाङ्‍योङ्दुपालिए नाइ निङकाइ खतना लोङ्सा कर लागाइनिदु।

13 खतना यास्योङ्दुपालि उस्तेबाङए ओइ राजगाल पालना मालोङ्‍योङ, तर निङकाइ खतनाको राजगाल पालना लोङ्सा लागाइवान ङाते खाबा तुन्सिसाको लागि जुकुन तोबाङए निङकाइ खतना यासिने ङानिदु।

14 निको प्रभु येसु ख्रिस्टको क्रुस बाहेक बेगाले कुन्दु ओइ खामच्युरिते खाबा तुन्सिसा खाम गाइङिनि अलम्था एथा। ख्रिस्टको क्रुसको कारनए गाइको लागि अन्तर्मादाते सिले होदु, त्याङ अन्तर्मादातेको लागि गाइ सिङाले होङादु।

15 खतना थाइलेओइ माथाइलेओइ हाराओइ फाइदा मानि, तर नाका सृस्टि नाइ साक्खाले थो थादु।

16 का खामकाइ लेकङा पालना लोङ्‍योङ्दुपालि साक्खालेङा त्‍याङ परमेस्वरको साक्खाले मिपालिङा थेमथेम ङा दया एथा।

17 नानङि लिबि सुएओइ गाइकाइ खोरि एमापियोङ्‍ङा, हाराकाइभुन्या गाइको माङङा होदु दागपालिए गाइ येसुको थाङादु ङाते चिखेतुदु।

18 हु-बुबुपालि, निको प्रभु येसुको अनुग्रह निङको लुङ्‍गुरिनामा एथा। आमेन।

एफिसिपालिकाइ

पावलको छेस्को

परिचय

पावलए का छेस्को एफिससको बिस्वासिपालिकाइ इस्वि सम्बत् ६०-६१ दाइ ठेहुनो। तो कालेङा पावल रोम राडेपाडेको दिगोरे टिसाठाइङा होदुथ्यो। नालेको रोमगुरि युरोप साम्राज्यङा होदु आधुनिक इटालिको राजधानि थादु। त्यै टिसाठाइङा होदु बेरेङ पावलए “फिलिप्‍पिपालिकाइ”, “कलस्‍सिपालिकाइ” ङा “फिलेमोनकाइ” यासिदु छेस्कोपालि ठेहुनो।

एफिसिपालिकाइ साक्खालेङि हाबि परमेस्वरको योजनाको सुचिते चिनासाइसा पावल आलिले होथ्यो। तो योजना गुरि परमेस्वरए ख्रिस्टकाइ कापु बनैतोले साक्खाले सृस्टि अर्थात् साङ्‍राड्‍डे ङा अन्तर्मादातेको साक्खाले थोपालिकाइ तोको अधिनते नाहुनो (१:१०)।

पावलको स्याङङा एफिसस रोम राड्‍डेको आठ्‍ठे चान्थेदु राडेपाडे थ्यो। एफिसस नालेको टर्कि राड्‍डेङा पाराइदु। एफिससङा साक्खाले पाराको मिपालि होयोङ्थ्यो, त्याङ विभिन्‍न ठाइङि उस्ते उस्तेबाङको जेतते केल्योङ्थ्यो (प्रेरित १८:१९ ङा योहो)।

इस्वि सम्बत् ५३-५५ तेका पावल एफिससङा होकान, त्याङ साक्खाले इस्याङ तोङा केल्योङ्दुपालिकाइ दिगोरे स्कुलङा चिठेनुदुथ्यो। तोबाङङा आहेकाए बिस्वास लोङ्‍योङ्नो त्याङ उछिन स्याङ लिबि दिगोरे इसाइ मन्डलि सुरु थाहान। एफिसस आठ्‍ठे चान्थेदु राडेपाडे थादुए ठाइ-ठाइङि आहे मिपालि केल्योङ्दुए आहेए पावलको प्रचार नासाइयोङ्‍नो ङा ख्रिस्टको आप्राखाम बेगाले राडेपाडेङा ओइ फेल्चा याहान (प्रेरित १९:८-१० ङा योहो)।

का छेस्को एफिसिपालिकाइ जुकुन ठेहुदु माथा, तर धादाइकादाइ होदु मन्डलिपालिकाइ ओइ पावलए का छेस्को ठेहुनो ङाते बाइबलको विद्वानपालि चालिसियोङ्दु।

पावलको लेकको सुचिते झुन आहे थासाइसाकाइ रोमिपालिकाइ पावलए ठेहुदु छेस्कोको परिचय योहो।

एफिसिपालिकाइ

पावलको छेस्को

1

1 परमेस्वरको आलिङि ख्रिस्ट येसुको प्रेरित पावलङि,

ख्रिस्ट येसुङा बिस्वास योग्य एफिससङा होयोङ्दु उल्फो मिपालिकाइ:

2 निको परमेस्वर आपा ङा निको प्रभु येसु ख्रिस्टङि अनुग्रह ङा थेमथेम।

ख्रिस्टङा डुडु

3 निको प्रभु येसु ख्रिस्टको परमेस्वर ङा आपाकाइ होहोइ एथा। तोए येसु ख्रिस्टते निकाइ साङ्‍राड्‍डेको ठाइपालिङा हरेक लुङ्‍गुरिको डुडु पिते नाइदु।

4 तोए अन्तर्मादाते दोइकासा भुन्दा हाबि नाइ ख्रिस्टते निकाइ उस्तेको तागोते उल्फो ङा मागाल्‍प्‍या लोङ्सा केलेइन। तोए जेसिकेनिदु कारनए,

5 परमेस्वरए निकाइ उस्तेको आलिओनि येसु ख्रिस्टङिनि उस्तेको चा-चामाइपालि लोङ्‍साकाइ तादिङिनि नाइ केलेइन।

6 निए परमेस्वरको का महिमित अनुग्रहको लागि तोकाइ होहोइ पिको। हाराकाइभुन्या तोए उस्तेको जेसिकेनुदु दिका जुकुन चाकाइ निकाइ सित्थिन्ते पिइन।

7 ख्रिस्टए चाइ बगैइते सिदुए निको लुप गोनिगोम्‍ले होदु, त्याङ नि तोते नाइ स्वतन्त्र थाइले होकिदु। परमेस्वरको अनुग्रह हानि जेखा निदु।

8 त्यै अनुग्रह तोए साक्खाले सर्सि ङा छोतनामा आहेभुन्दा आहे निकाइ पिइन।

9 नाले परमेस्वरए उस्तेको उद्देस्यओनि ख्रिस्टको सुचिते चालिसिदु उस्तेको लिङ्‍गोरेको योजना निकाइ चिखेतिले नाइदु।

10 स्याङ यागाप्को दुम्तेलिबि साङ्‍राड्‍डे ङा अन्तर्मादातेङा होदु साक्खाले थोपालि ख्रिस्टको अधिनते एकेल्योङा ङाते तोको योजना होदु।

11 नि ख्रिस्टङा थाते परमेस्वरए निकाइ तोको मिपालि थासाकाइ तादिङि नाइ केलेइन, त्याङ तोए साक्खाले थो उस्तेको योजनाओनि लोङुदु।

12 ख्रिस्टते साक्खालेङि हाबि आसेवादु नि यहुदिपालिए परमेस्वरकाइ प्रसंसा ङा महिमा लोङ्‍को एथाङ्वा ङाते परमेस्वरए काओनि लोङुनो।

13 नाले निङ बेगालेडातिपालिए ओइ छ्‍यात खाम, अर्थात् निङकाइ मुक्ति पिसा आप्राखाम नासाइनुन। त्याङ निङए ख्रिस्टङा बिस्वास लोङ्नुदुए परमेस्वरए बर्ति लोङ्निदु उल्फो लुङ्‍गुरिको छाप तोए निङकाइ लागाइते पिते नानिदु।

14 परमेस्वरको सम्पति, अर्थात् निए निको पुरा उद्धार माखालाम्वादुतेका उल्फो लुङ्‍गुरि निको हकको लागि बैना थादु। उस्तेको महिमा ङा प्रसंसाको लागि परमेस्वरए इन्या लोङुनो।

होहोइ ङा प्रार्थना

15 प्रभु येसुङा होदु निङको बिस्वास ङा परमेस्वरको मिपालि साक्खालेको लागि होदु निङको जेसिकेनको कारनए नाइ,

16 गाइको प्रार्थनाङा निङकाइ लोङ याताङाले निङको लागि होहोइ पिहुन्ले नाहुन्दु।

17 गे प्रार्थना लोङुन्ले नाहुन्दु, निको प्रभु येसु ख्रिस्टको परमेस्वर, महिमाको आपाए निङकाइ तोको सुचिते साइसा सर्सि ङा आथाङकोन्टेको लुङ्‍गुरि एपिने।

18 गे का प्रार्थना लोङुन्दु, निङको डिलाको मेसे आथाङ एथा, त्याङ कुन्दु आसेको लागि तोए निङकाइ उरौते नानिदु त्याङ परमेस्वरको मिपालिङा तोको महिमाको हकको सम्पति हारा थादु, तो निङए साइको थाङ्ने।

19 त्याङ नि बिस्वास लोङ्वादुपालिकाइ तोको बुता हानि जेखा निदु ङाते निङ साइको थाङ्ने। का बुता परमेस्वरको तो जेखा बर्बदाको जेतओनि थादु,

20 त्यै जेखा बर्बदाङि परमेस्वरए ख्रिस्टकाइ सिदुङि चिरोलाङुनो, त्याङ साङ्‍राड्‍डेको ठाइपालिङा उस्तेको चाखुर लाʔबासा नाहुनो।

21 साक्खाले सासन ङा अधिकार, बुता ङा राड्‍डेच्युरिते, त्याङ का जुकङा जुकुन माथा, तर केल्सा जुकङा ओइ हानि नामेपालि होदु तो साक्खालेच्युरिते ख्रिस्टकाइ नाहुनो।

22 त्याङ परमेस्वरए साक्खाले थो ख्रिस्टको कोन्टेपोलेङा नाते पिहुनो, त्याङ मन्डलिको लागि तोकाइ नाइ साक्खाले थोको कापु लोङुनो।

23 मन्डलिगुरि ख्रिस्टको माङ थादु। यै माङकाइ तोए साक्खाले खामपालिए पुरा लोङुले नाहुदु, त्याङ का नाइ येसुको छ्‍यात रुबा थादु।

खारु ङा नाका लेक

2

1 निङ निङथेको अपराध ङा लुपको कारनए हाबिको स्याङङा सिनिले होनिथ्यो।

2 तोकालेङा निङ अन्तर्मादातेको नाइ राकाषे उलामते चावानिथ्यो। निङए सर्ग्याको बुताको दाक्पोको बक्‍केकाइ मानाइनुदुथ्यो। तो दाक्पो गुरि परमेस्वरकाइ मामानाइसा मिपालिकाइ नाले उस्तेको अधिकार पोलेङा नासा लुङ्‍गुरि थादु।

3 नि साक्खाले दि खेप तोबाङ ओनि नाइ थ्यो, सादेको आलि ओनि मोइदु थ्यो, त्याङ निथेको लुपि स्वभावको लालसाते चावाइथ्यो। निको निथेको स्वभावङा बे बेगाले मिपालि ओनि निओइ परमेस्वरको रागेङा पाराइको माइथ्यो।

4 तर परमेस्वरए निकाइ आठ्‍ठे जेसिकेनते जेखा दया लोङिन।

5 यैथादुए लुपङा नि सिइदु थाइले ओइ तोए निकाइ ख्रिस्टनामा नाइ चिमोइन। परमेस्वरको अनुग्रहङिनि नाइ निङए उद्धार खालाम्ते नानुदु।

6 त्याङ परमेस्वरए निकाइ ख्रिस्टनामा नाइ सिइदुङि चिरोलाङ्ताइले चिस्रेकिन, त्याङ साङ्‍राड्‍डेको ठाइपालिङा ख्रिस्ट येसुनामा नाइन।

7 कागुरि तोए केल्सा जुकपालिङा उस्तेको अनुग्रहको आठ्‍ठे आहे सम्‍पत्ति चिखेत्साकाइ लोङुनो। का अनुग्रह तोए निकाइ ख्रिस्ट येसुते चिखेतिले नाइदु।

8 हाराकाइभुन्या परमेस्वरको अनुग्रहए नाइ बिस्वासङिनि निङ चिमोसिनिले होनिदु। का निङ निङथेङि माथा; का बे परमेस्वरए पिइदु वरदान थादु।

9 का निङको जेतङि थादु माथा, नतरा बे निङ खाबा तुन्सिनिदु।

10 हाराकाइभुन्या आप्रा जेतको लागि नि ख्रिस्ट येसुते दोइकासिइदु परमेस्वरको लाʔको लाडे थाइदु। नि तोओनि आप्रा जेतपालि लोङ्‍को एथाङ्वा ङाते परमेस्वरए हाबिङि नाइ तो ठाङडोल लोङ्ते नाहुदु थ्यो।

ख्रिस्टते साक्खाले दि थायोङ्दु

11 यैथादुए लोङ याने, हाबि निङ माङअनुसार बेगालेडातिपालि थ्यो। माङङा लाʔङि खतना थायोङ्दु यहुदिपालिए निङकाइ खतना माथानिदु मिपालि ङानिदु थ्यो।

12 लोङ याने, निङ तो कालेङा ख्रिस्टङि अलग होनिथ्यो। निङ इस्राएलको मिपालिए खालाम्योङ्दु हकङि प्रिङदाइ होनिदु थ्यो, त्याङ परमेस्वरए तोबाङनामा लोङुदु बर्तिको करारङि ओइ प्रिङदाइ होनिदु थ्यो। निङ का अन्तर्मादातेङा आसे मानिनिदु ङा परमेस्वरबिनाको थ्यो।

13 तर निङ तो कालेङा ख्रिस्ट येसुङि अलम्था होनिथ्यो, नान ख्रिस्टको चाइए ख्रिस्टको खेर्ते थानिले होनिदु।

14 हाराकाइभुन्या ख्रिस्टए नाइ निङा थेमथेम केलुनो। तोए नि यहुदिपालि ङा बेगालेडातिपालि निसैकाकाइ दिग्गोरे लोङ्ते नाइदु, त्याङ नि निसैकाकाइ ब्रेन्ते नासा सत्तुरचाको कोटे चिरोल्ते पिते नाइदु।

15 त्याङ तोए राजगालकाइ तोको बक्‍केपालि ङा विधिविधाननामा उस्तेको माङङा खारेज लोङुनो। काओनि लोङ्ते तोए का निसैकाङि उस्तेङा दिगोरे नाका डाति दोइकाहुनो त्याङ यहुदिपालि ङा बेगालेडातिको आन्तारेङङा थेमथेम दोइकाहुनो।

16 त्याङ निको सत्तुरचाकाइ नासिते नि निसैकाकाइ दिग्गोरे माङते परमेस्वरनामा चिठेसाको लागि ख्रिस्ट क्रुसते सिह्‍यान।

17 तो युताले निङ अलम्था थानिदु बेगालेडातिपालि ङा खेर्ते होनिदु यहुदुपालिकाइ थेमथेमको आप्राखाम चिनासाइनिन।

18 हाराकाइभुन्या तोङिनि नाइ नि यहुदिपालि ङा बेगालेडातिपालि निसैकाए दिग्गोरे उल्फो लुङ्‍गुरिङा आपाकोते हेन्छा खालाम्वाले नावादु।

19 यैथादुए निङ नान प्रिङराड्‍डेमि ङा धुराड्‍डेङा होनिदु मि माथा, तर निङ नान परमेस्वरको मिपालिनामा गोया मि ङा परमेस्वरको परिवारको सदस्यपालि थानिले होनिदु।

20 प्रेरितपालि ङा अगमवक्तापालिए चुयोङ्दु जगङा खेम्सिदु नेम निङओइ थानिदु, जगको कुन्या णिङगुरि येसु ख्रिस्ट उस्ते नाइ थादु।

21 तोए नाइ सिङ्‍गै नेमकाइ जोम्तोले नाहुदु त्याङ तोए का नेमकाइ प्रभुप्रति समर्पन लोङ्सिदु दिगोरे उल्फो मन्दिर खेम्चा हेन्दु।

22 त्याङ उल्फो लुङ्‍गुरिङा परमेस्वरको होʔसा ठाइ थासाकाइ निङओइ तोते दिग्गोरे थाते खेम्सिचा यानिदु।

बेगालेडातिको लागि पावलको जेत

3

1 यैथादुए गाइ पावल, निङ बेगालेडातिको मिपालिको लागि ख्रिस्ट येसुको खतकि थाङाले होङादु।

2 निङको लागि गे परमेस्वरको अनुग्रहको जेतको भार खालाम्ते नाहुन्दु ङासिदु खाम निङए साइते नानुदु ङाते गाइ आलिङादु।

3 तोगुरि परमेस्वरए गाइकाइ चिखेत्ङादु तोको लिङ्‍गोरेको योजना थादु। काको सुचिते हाबि नाइ गे निङकाइ उछिगा ठेते नाहुन्‍थ्यो।

4 निङए का पढैसिनिदु बेरेङ गे हानितेका ख्रिस्टको रहस्य गोते नाहुन्दु ङाते निङए गोको थाङ्नुदु।

5 परमेस्वरए का रहस्य हाबिको खलककाइ था पिते मानाथ्यो, तर नाले का रहस्य लुङ्‍गुरिङि उस्तेको प्रेरितपालि ङा अगमवक्तापालिकाइ चिखेत्ते पिते नाहुदु।

6 तो रहस्य गुरि का नाइ थादु: आप्राखामङिनि बेगालेडातिपालिए ओइ इस्राएलिपालिनामा परमेस्वरको डुडुपालि खालाम्ते नायोङ्दु। बेगालेडातिपालि ओइ दिग्गोरे माङको आठअठिङ्‍गालपालि थायोङ्ले होयोङ्दु त्याङ ख्रिस्ट येसुङा परमेस्वरए लोङुदु बर्तिको भा खालाम्सा मिपालि थायोङ्ले होयोङ्दु।

7 तोको बुताको जेतओनि गाइकाइ पिङादु परमेस्वरको तो अनुग्रहको बरदानओनि का आप्राखामको गाइ सेवक थाङाले होङाथ्यो।

8 परमेस्वरको उल्फो मिपालिङा साक्खालेङि गाइ तुत्छ थाङाले ओइ ख्रिस्टको तिम्‍को माइथान्सा सम्पतिको आप्राखाम बेगालेडातिको मिपालिकाइ चिनासाइसा अनुग्रह परमेस्वरए गाइकाइ नाइ पिङान।

9 साक्खाले खाम दोइकाहुदु परमेस्वरङा जुक-जुकङि लिङ्‍गोरेङा होदु रहस्यको योजना हारा थादु, तो साक्खाले मिपालिकाइ चिगोसाको लागि तोए गाइकाइ केलेङान।

10 इन्याङगरि नालेको स्याङङा मन्डलिङिनि परमेस्वरको विभिन्‍न पाराको छोत साङ्‍राड्‍डेको ठाइपालिङा होयोङ्दु सासकपालि ङा अधिकार लोङ्योङ्‍दुपालिए थासायोङ्दु।

11 कागुरि परमेस्वरए जुक-जुकङिनि तोको योजनअनुसार नाइ निको प्रभु ख्रिस्ट येसुङा याचिगापुले नाहुदु।

12 ख्रिस्टच्युरिते नावादु निको बिस्वासङिनि नाइ भरोसा नातावाले माआरिमारा परमेस्वरकोते हेन्को थाङ्‍वादु।

13 यैथादुए गे निङकाइ सेवानिङादु, निङको लागि गे भोगायुन्‍ले नाहुन्दु कस्ट नितुनुले आसे माबुत्ने। का बे निङको बेदको खाम थादु।

ख्रिस्टको जेसिकेन

14 यैथादुए गाइ आपाको तागोते पोकोले दोतुङ्ले प्रार्थना लोङुन्दु।

15 तोङिनि नाइ साङ्‍राड्‍डे ङा अन्तर्मादातेङा होदु साक्खाले जाहानको नामे नासिले होदु।

16 गे प्रार्थना लोङुन्दु, तोको महिमाको सम्पतिअनुसारको बुताए तोकोइ लुङ्‍गुरिङि निङकाइ दुङलेकङा बर्बदा एलोङ्ने,

17 त्याङ निङको बिस्वासङिनि ख्रिस्ट निङको डिलाङा युते एहोका। निङ जेसिकेनङा दर्बिलो गरि नारा चुʔसितिनिले बर्बदा थाको एथाङ्ने ङाते प्रार्थना लोङुन्दु।

18 परमेस्वरको साक्खाले मिपालिनामा होदु ख्रिस्टको जेसिकेनको चौडाइ, लम्बाइ, उचाइ ङा गहिराइ हानि होदु तो गोको थाङ्नो।

19 सर्सिए दाङ्‍को माथाङ्वादु ख्रिस्टको जेसिकेनकाइ निङए गोको एथाङ्नो त्याङ परमेस्वरको पुर्नताए निङ क्लेङ्‍को थाङ्ने।

20 नि दुङङा जेत लोङुदु तोको बुताअनुसार निए आमात्सिदु ङा चालिसिइदु भुन्दा आहे जेत लोङ्‍को थाङुदु परमेस्वरकाइ महिमा एथा।

21 तोकाइ नाइ जुक-जुकतेका मन्डलि ङा ख्रिस्ट येसुते साक्खाले स्याङङा महिमा एथा। आमेन।

ख्रिस्टको माङते एकता

4

1 यैथादुए, गाइ प्रभुको खतकिए निङकाइ सेवानिङादु, परमेस्वरए उरौते नानिदु मिपालिओनि थाते निङ योग्यको लेक कोटेसा यासिने।

2 सधैँभरि मालिम्चा ङा सोभानिको थाते दिकाए बेगालेकाइ जेसिकेनते सहैसिसा थाने।

3 थेमथेमङा निङकाइ नामा छ्‍युनिदु उल्फो लुङ्‍गुरिको एकता कायम नाʔसा प्रयत्न यासिने।

4 परमेस्वरए निङकाइ दिगोरे आसेते उरौनिदुओनि माङओइ दिग्गोरे थादु, त्याङ उल्फो लुङ्‍गुरि ओइ दिक्‍का थादु।

5 निको दिक्‍का प्रभु, दिग्गोरे बिस्वास ङा दिग्गोरे बप्‍तिस्मा होदु।

6 त्याङ दिक्‍का परमेस्वर ङा आपा, तो नाइ साक्खालेच्युरिते, साक्खालेको आन्तारेङङा त्याङ साक्खालेनामा होदु।

7 तर ख्रिस्टको बरदानको नापओनि नि दि-दिकाकाइ तोए अनुग्रह पिते नाइदु।

8 यैथादुए दोमाङए काओनि यासिदु,

“तो साङ्‍राड्‍डेङा लाङ्सिते यादु बेरेङ

आहे खतकिकाइ उस्तेनामा हेन्‍तोले याहान,

त्याङ मिपालिकाइ बरदानपालि पिहुनो।”

9 नान “तो साङ्‍राड्‍डेङा लाङ्सिते याहान” ङासिदु गुरि हारा? काङि गुरि तो अन्तर्मादातेको न्हाङाको भाङा ओइ युवान ङाते गोको इथान्दु।

10 न्हाङा युदु गुरि उस्तेए साक्खाले अन्तर्मादातेकाइ भरपुर लोङ्साकाइ साक्खाले साङ्‍राड्‍डेपालि भुन्दा ह्‍याते लाङ्सिते याहान।

11 मन्डलिकाइ ख्रिस्टए पिसा बरदनपालि का थादु: हानिकाइ प्रेरितपालि, हानिकाइ अगमवक्तापालि, हानिकाइ प्रचारकपालि, हानिकाइ मन्डलिको पास्टरपालि ङा हानिकाइ सिक्छ्‍या पिसा मिपालि नियुक्ति लोङुनो।

12 ख्रिस्टको माङ, मन्डलि खेम्सिचा एया ङाते परमेस्वरको मिपालिकाइ तोको सेवाको जेत लोङ्‍को थाङ्सा तोए का वरदानपालि पिहुनो।

13 काओनि थादुए का वरदानको जेतपालिए नि साक्खालेकाइ बिस्वासते ङा परमेस्वरको चाको छोतते दि थासाकाइ सघैइले नाइदु, त्याङ दिउनि नि बिस्वासते पाको थाको थाङ्वादु त्याङ ख्रिस्टको पुर्नताको नापतेका यालेत्को थाङ्वादु।

14 इन्‍याङगरि नि ठाल्दापए हाबि-लिबि हुत्‍याइसिदु, धार्मिक-सिद्धान्तको प्रत्येक फाषाए ङा मिपालिको जालझेल, धुर्तता ङा फटाहापनए दबितिबि चिपेर्सियोङ्‍दु हुचापालि ओनि माथाको।

15 जेसिकेननामा छ्‍यात चिज्याङ्ते साक्खाले खामते निको कापु येसु ख्रिस्टतेका नि बढैचा हेन्को।

16 तोकोइ अधिनते बेग्लाबेग्लै आठअठिङ्‍गालपालि साक्खाले मिलाइसिते होदु, त्याङ तो साक्खाले माङ ठिक-ठिक आँठिङा छ्‍युसिते होदु। तोओनि दि-दिगोरे आठअठि‍ङ्‍गालए लोङ्सा जेत लोङ्नोन्या साक्खाले माङ जेसिकेनते बढैचा यादु।

ख्रिस्टते नाका लेक

17 नान गे प्रभुको नामेते निङकाइ ङानिङादु, निङको चालचलन परमेस्वरकाइ नाइ माङोसायोङ्दुपालिको ओनि एमाथा। तोबाङको आलि बे जेत मालागाइसा थादु।

18 तोबाङको डिला उखिङछोछोए बुते नाहुदु। तोबाङ परमेस्वरए पिहुदु लेकङि अलम्था होयोङ्दु, हाराकाइभुन्या तोबाङको डिला हाराओइ मासायोङ्दु त्याङ अट्‍टेरि थाले होदु।

19 तोबाङ माआङाल्योङ। पारापाराको आजिर्कोफान्दु जेत लोङ्सा कोरोतेङा पाराइते तोबाङ आवास्‍ताङ थायोङ्ले होयोङ्दु।

20 तर निङए बे ख्रिस्टको सुचिते काओनि माचिठेन्सितिनिकि।

21 येसुङा होदु छ्‍यातचाओनि तोको सुचिते निङए साइते चिठेन्सिनिले होनिदु ङाते गाइ चालिसिङादु।

22 पहिलाको आचरणपालिङा मोनिदु निङको खारु लेक वार्नो। त्यै खारु लेक निङको माछ्‍यात्दु आलिको कारनए नासिचा याले होथ्यो।

23 निङको सादे ङा लुङ्‍गुरि नाका एथा।

24 परमेस्वरको रुबाते दोइकासिदु स्वभावकाइ म्युङओनि बुसिने। तो नाइ परमेस्वरको तागोते धर्मि ङा उल्फो थाते होʔसा छ्‍यात लेक थादु।

25 यैथादुए नान निङए ढाँटाइसा बानि वार्तुनुले दिका बेगालेनामा छ्‍यात चिज्याङ्ने, हाराकाइभुन्या नि साक्खाले ख्रिस्टको माङते दिका बेगालेको आठअठिङ्‍गाल थाइदु।

26 निङ रागे लेत्निले ओइ लुपगुरि मालोङ्नो। उनि निप्सा भुन्दा हाबि नाइ निङको रागे एसिया।

27 त्याङ सेसेन्तारकाइ मौका मापिनो।

28 खुयुदुए नानङि दबि एमाखुयो। बरु तोए जुन्जुल एयासे। तोए उस्तेको लाʔए इमान्‍दारिनामा जुन्जुल एयासे, त्याङ खट्‍टै थायोङ्दुपालिकाइ पिको एथाङो।

29 निङको उगोङि माआप्रादु खाम एमापिला, तर सुधाराइसा खालको मिठो वाखे जुकुन चिज्याङ्सा यासिने, तो खाम नासायोङ्दुपालिए डुडु एखालाम्योङो।

30 परमेस्वरको उल्फो लुङ्‍गुरिको लोङ्से मातोर्नो, तोङिनि नाइ उद्धारको इस्याङको लागि निङ छाप लागाइसिनिले होनिदु।

31 साक्खाले आवाचा, रागे-बिरागे ङा किडिकिङास, कोहोलो ङा निन्दा, साक्खाले पाराको डाण ओइ निङए वार्नो।

32 परमेस्वरए ख्रिस्टङि निङकाइ गोनिगोम्निदु ओनि निङए ओइ दिकाए बेगालेकाइ गोनिगोम्तुनुले दिका बेगालेच्युरिते दयालु ङा कृपालु थाने।

5

1 निङ परमेस्वरको प्रिय हुचापालि थानिदुए तो ओनि नाइ थासा दाङ्नो।

2 ख्रिस्टए निकाइ जेसिकेनिन, त्याङ परमेस्वरको लागि आसारेनाम ठेम्बु ङा पर्ति थाते उस्तेकाइ नाइ निको लागि दरिसिन। तुन्यागरि नाइ निङओइ जेसिकेन्ते चावाने।

3 तर निङको आन्तारेङङा मान्द्रेसिङ ङा साक्खाले पाराको मासोचिचा अथवा कोरोतेको नामे खेना एमालेता, हाराकाइभुन्या का खामपालि परमेस्वरको मिपालिको आन्तारेङङा थासा मासुहाइ।

4 कुन्दुओइ आवास्‍ताङ खाम, गोङा खाम अथवा आजिर्कोफान्दु खाम चिज्याङ्सा निङकाइ मासुहाइ। बरु निङए बे परमेस्वरकाइ होहोइ पिको माइदु।

5 का बे निङकाइ था थाकोइ माइदु, कुन्दुओइ मान्द्रेसिङ लोङुदु, माछ्‍यात्दु अथवा आगाबेहोरि मिए ख्रिस्ट ङा परमेस्वरको राड्‍डेङा हाराओइ हक माखालाम। आगाबेहोरि मिगुरि मुर्ति पुडासिदु ओनि थादु।

आथाङको खलक थाते चावाने

6 सुएओइ निङकाइ फोसोरो खामए धोका एमापिने, हाराकाइभुन्या तो खामको कारनए गर्दा बक्‍के मामानायोङ्दुच्युरिते परमेस्वरको रागे पाराइदु।

7 यैथादुए तोबाङनामा मादोङ्सिने।

8 हाराकाइभुन्या दिखेप निङ उखिङछोछोङा होनिथ्यो, तर नान प्रभुङा निङ आथाङ थानिन। आथाङको खलकओनि चावाने,

9 हाराकाइभुन्या साक्खाले भलाइ, धार्मिकता ङा छ्‍यातचाङा नाइ आथाङको से इखालाम्दु,

10 त्‍याङ प्रभु हारा सादेदु तो चिठेन्सिसा दाङ्नो।

11 उखिङछोछोको बिर्थाइको जेतपालिनामा निङको हाराओइ सोलाखार मानि, बरु तो जेतपालि आप्रा मानि ङाते चिखेत्ते पिनो।

12 हाराकाइभुन्या निङए लिङ्‍गोरेङा लोङ्नुदु जेतपालिको सुचिते ङासाओइ आङालकोफान्दु खाम थादु।

13 तर आथाङकोन्टेङा कुन्दुओइ थो चिखेत्सिदु बेरेङ तो आप्रातिनि इचिनिस्दु,

14 हाराकाइभुन्या आथाङकोन्टेए साक्खाले थो आप्रातिनि चिखेतिदु। यैथादुए काओनि ङासिले होदु,

“ए आमिगुम्निदुपालि साइसिने,

सिनिदुपालि मोते स्रेने,

त्याङ ख्रिस्टए निङकाइ आथाङकोन्टे पिनिदु।”

15 यैथादुए कुनिगरि चावानिदु ध्यान पिनो, सर्सि मानिदु मिओनि माथा, तर सर्सि निदु मिओनि थाते चावाने।

16 का माआप्रादु इस्याङपालिङा निङए खालाम्‍नुदु साक्खाले मौकापालि आप्रातिनि प्रयोग लोङ्नो।

17 यैथादुए गोङा माथाने, तर निङको लागि प्रभु हारा आलिदु, तो गोनो।

18 अङ्‍गुरको इथेदु पाङ्‍कुए माआतोने, तोए आवास्ताङचादाइ हेनिदु। तर उल्फो लुङ्‍गुरिए भरिपुर्न थाने।

19 दिका बेगालेनामा भजन, स्तुति त्याङ आत्मिक कारिङा चिज्याङ-चिज्याङ्‍ते त्याङ निङको साक्खाले डिलाए प्रभुको लागि कारिते ङा धुन चिलेत्ते

20 निको प्रभु येसु ख्रिस्टको नामेते परमेस्वर आपाकाइ साक्खाले खामको लागि सधैँ होहोइ पिनो।

21 ख्रिस्टकाइ बेद लोङ्ते निङ दिका बेगालेको अधिनते होने।

उमा ङा लावा

22 उमापालि, प्रभुको अधिनते होनिदुओनि निङ निङथेको लावाको अधिनते होʔने।

23 हाराकाइभुन्या ख्रिस्ट मन्डलिको कापु थादुओनि लावा उमाको कापु थादु। त्याङ मन्डलिगुरि ख्रिस्टको माङ थादु, त्याङ ख्रिस्ट नाइ तोको मुक्तिदाता थादु।

24 मन्डलि ख्रिस्टको अधिनते होदुओनि नाइ उमापालि ओइ साक्खाले खामते लावाको अधिनते एहोयोङा।

25 लावापालि, ख्रिस्टए मन्डलिकाइ जेसिकेन्‍तोले तोको लागि उस्तेको ख्रो वार्दुओनि निङए ओइ निङथेको उमाकाइ जेसिकेन्‍नो।

26 ख्रिस्टए मन्डलिकाइ पाङ्‍कुए जेतोले वाखेङिनि उल्फो लोङुनो,

27 त्याङ तोए दाग ङा मारुम्दु, अथवा काओनि हाराओइ खाम माहोदु, तर उल्फो ङा मागाल्‍प्‍याको महिमित मन्डलि उस्तेको लागि ठाङडोल लोङ्साकाइ ख्रिस्टए काओनि लोङुनो।

28 तोओनि नाइ लावापालिए ओइ उस्ते-उस्तेबाङको उमाकाइ उस्तेबाङको माङकाइ ओनि जेसिकेनको माइदु। उस्तेको उमाकाइ जेसिकेनुदुए उस्तेकाइ जेसिकेनुदु।

29 हाराकाइभुन्या कुतालेओइ सुओइ मिए उस्तेको माङकाइ माआजिर, बरु तोको पालनापोसन लोङुदु। तोओनि नाइ ख्रिस्टए ओइ उस्तेको मन्डलिको लागि लोङुदु,

30 हाराकाइभुन्या नि तोकोइ माङको आठअठिङ्‍गाल थाइदु।

31 दोमाङङा ठेसिले होदु, “यैथादुए मिए उस्तेको आपा-आमाकाइ वार्ते उस्तेको उमानामा मिलाइते तोबाङ निसका दिग्गोरे माङ थायोङ्दु।”

32 का दिगोरे जेखा रहस्यको खाम थादु। का खाम ख्रिस्ट ङा मन्डलिको सम्बन्धते गाइ चिज्याङ्‍ङादु।

33 ज्या थालेओइ निङ प्रत्येकए निङथेको उमाकाइ निङथेकाइ ओनि जेसिकेन्‍नो, त्याङ उमाए ओइ उस्तेको लावाको बेद एलोङो।

चा-चामाइपालि ङा आपा-आमापालि

6

1 चा-चामाइपालि, निङ प्रभुको मिपालि थानिदुए निङथेको आपा-आमाको बक्‍के मानाइने, हाराकाइभुन्या का ठिक खाम थादु।

2 “निङथेको आपा ङा आमाको बेद लोङ्नो।” कागुरि परमेस्वरको बर्तिनामाको पहिलो बक्‍के थादु।

3 तुनि लोङ्नुनन्या “निङको भलो थादु, त्याङ अन्तर्मादातेङा आहे इस्याङतेका निङ मोनिदु।”

4 आपापालि, निङथेको चा-चामाइकाइ रागे माचिलेत्नो, तर तोबाङकाइ प्रभुको सिक्छ्‍या ङा तालिम पिते जेखा लोङ्नो।

टेरापालि ङा दाक्पोपालि

5 टेरापालि, छ्‍यात डिलाए आरि ङा छ्‍युरुछ्‍युरुनामा ख्रिस्टको सेवा लोङ्नुदुओनि अन्तर्मादातेको निङको दाक्पोपालिको बक्‍के मानाइने।

6 निङको जेत मेसेको तागोते मिपालिकाइ चिखेत्सा ङा तोबाङङि स्याबास खालाम्सा जुकुन एमाथा, तर परमेस्वरको आलिओनि ख्रिस्टको टेराए ओनि जेत लोङ्नो।

7 मिपालिको लागि लोङ्सिदु जेतओनि माथा, तर प्रभुकोइ लागि जेत लोङ्सिदु ओनि ताङ-ताङ्ते जेत लोङ्नो।

8 का खाम साइने, टेरा थालेओइ फुक्‍कि थालेओइ आप्रा जेत लोङुदु प्रत्येककाइ प्रभुए इनाम पिहुदु।

9 दाक्पोपालि, निङथेको टेरापालिनामा तोओनि नाइ व्यवहार लोङ्नो। तोबाङकाइ धम्कि मापिनो, हाराकाइभुन्या निङको ङा तोबाङको दाक्पो साङ्‍राड्‍डेङा होदु, त्याङ तोए सुकोओइ पक्छेपात मालोङ।

परमेस्वरको हातहतियार

10 अन्तिमङा, निङ प्रभुते ङा तोको जेखा बुताते बर्बदा थाने।

11 सेसेन्तारको साक्खाले युक्तिको बिरोधते थेङ्‍को थाङ्साको लागि परमेस्वरए पिइदु साक्खाले हातहतियार ख्यासिने।

12 हाराकाइभुन्या निको लडाइ माङ ङा चाइको विरुद्धते माथा, तर सासकपालिको विरुद्ध, अधिकार लोङ्‍योङ्दुपालिको विरुद्ध त्याङ नालेको उखिङछोछोङा होयोङ्दु अन्तर्मादातेको सासकपालिको विरुद्ध ङा साङ्‍राड्‍डेको ठाइपालिङा होयोङ्दु राकाषे जेत लोङ्‍योङ्दु आत्मिक तिलङ्‍गापालिको विरुद्धते थादु।

13 यैथादुए परमेस्वरको साक्खाले हातहतियार चिस्रेनो, त्याङ इन्याङगरि निङए माआप्रादु राकाषे इस्याङको सामना लोङ्‍को थाङ्नुदु, त्याङ साक्खाले लडाइको जेत लोङ्ते थेङ्‍को थाङ्निदु।

14 यैथादुए छ्‍यातचाए निङथेको ब्‍याङ छ्‍युसिने, धार्मिकताको आन्डु-पाता बुसिते थेङ्‍ने,

15 त्याङ कोन्टेते मिलापको आप्राखामको पाइपाना बुसिते ठाङडोल थाने।

16 साक्खाले स्याङ बिस्वासको ढाल चिस्रेनो, तोङि निङए राकाषेको साक्खाले मेप्णा सात्को थाङ्नुदु।

17 मुक्तिको टुपुरि बुसिने, त्याङ उल्फो लुङ्‍गुरिको सोठा चुम्सिने, तो गुरि परमेस्वरको वाखे थादु।

18 साक्खाले पाराको प्रार्थना ङा सेवागुवानामा साक्खाले स्याङङा उल्फो लुङ्‍गुरिङा प्रार्थना लोङ्नो। का खाम लोङ्सेङा नाते साक्खाले इस्याङ होसियार थाते परमेस्वरको मिपालिको लागि प्रार्थना लोङ्ते नानो।

19 गाइको लागि ओइ प्रार्थना लोङ्नो, गाइ चिज्याङ्‍ङादु बेरेङ परमेस्वरए गाइकाइ वाखे एपिङा, गाइकाइ चिज्याङ्सा साहस एपिङा त्याङ आप्राखामको रहस्य बेगालेकाइ चिगोको एथाङ्‍ङु।

20 का आप्राखामको लागि रिठिपए छ्‍युयोङ्‍ङादु गाइ दिका राजदुत थाङादु, त्याङ कुन्दुनि पाराए चिज्याङको माइदु तोओनि नाइ गाइ साहसनामा चिज्याङ्‍को एथाङ्‍ङु।

अन्तिम सेवासेर्ग्याम

21 गाइ कुन्‍नानि निङादु ङा गे हारा लोङुन्ले नाहुन्दु, तो निङकाइ ओइ था एथाने ङाते आप्रा हु ङा प्रभुङा बिस्वासयोग्य सेवक तुखिकसए साक्खाले खाम निङकाइ षात्निदु।

22 निए कुन्‍नानि लोङ्वाले नावादु, तो साइते निङए लोङ्सेङा हौसला एखालाम्नो ङाते गे तोकाइ निङकोते ठोचाराहुन्दु थादु।

23 परमेस्वर आपा ङा प्रभु येसु ख्रिस्टए हु-बुबुपालिकाइ थेमथेम ङा बिस्वास सहितको जेसिकेन एपिने।

24 निको प्रभु येसु ख्रिस्टकाइ अमर जेसिकेन लोङ्‍योङ्दु साक्खालेनामा अनुग्रह एथा।

फिलिप्पिपालिकाइ

पावलको छेस्को

परिचय

फिलिप्पि गुरि मासेडोनिया सोदेङाको दिगोरे चान्थेदु राडे थ्यो। मासेडोनिया सोदेङा नक्सालङ्‍का युरोपको ग्रिस ङासिदु राडेको गोकाइलङ‍्‍काटो पाराइदु। फिलिप्पि रोमि साम्राज्यको दिगोरे उपनिवेस थादुए तोङा आहे रोमिपालि ङा तिलङ्‍गापालि होयोङ्थ्यो (प्रेरित १६:१२)।

उस्तेको प्रचारको दोस्रो थोकोते पावल फिलिप्पिङा यालेत्ले होदुथ्यो। युरोप महादेसङा ख्रिस्टको आप्राखाम प्रचार लोङ्सिदु का साक्खालेङि पहिलो थ्यो। इन्याङगरि नाइ ख्रिस्टियन धर्म एसियाङि युरोपतेका फेल्चा याहान।

दिगोरे दर्सनको कारनए पावल साक्खालेङि हाबि फिलिप्पिङा याहान। तो दर्सनङा दिका मासेडोनियाको मिए “मासेडोनियाङा केला, त्याङ निकाइ सहायता लोङिसे” ङाते ङाहुले नाहुथ्यो (प्रेरित १६:९-१०)।

फिलिप्पिङा थादु पावलको पहिलो भेटको बयान प्रेरित १६:११-४० ङा ठेसिले होदु। तोङिलिबि प्रचार लोङ्सा तोको तेस्रो थोकोते पावल फिरि फिलिप्पिङा याहान (प्रेरित २०:१, ६)।

पावलए का छेस्को उस्ते खतकि थादु स्याङङा ठेहुदु थादु। आहेजति बाइबलको विद्वानपालिए इन्या यास्योङ्दु, एफिसिपालि, कलस्सिपालि ङा फिलेमोनकाइ ठेहुदु छेस्कोपालिनामानामा का छेस्को ओइ इस्वि सम्बत् ६२-६३ ङा रोमङि ठेते ठोहुनो। का छेस्कोपालिकाइ खतकि-छेस्को ओइ ङासा चलन होदु।

पावलको लेकको सुचिते झुन आहे थासाइसाकाइ रोमिपालिकाइ पावलए ठेहुदु छेस्कोको परिचय योहो।

फिलिप्पिपालिकाइ

पावलको छेस्को

1

1 ख्रिस्ट येसुको टेरापालि पावल ङा तिमोथिङि,

ख्रिस्ट येसुङा फिलिप्पिङा होयोङ्दु बिसपपालि ङा डिकनपालिनामानामा साक्खाले परमेस्वरको मिपालिकाइ:

2 परमेस्वर निको आपा ङा प्रभु येसु ख्रिस्टङि अनुग्रह ङा थेमथेम।

फिलिप्‍पिपालिको लागि पावलको प्रार्थना

3 निङकाइ लोङ याङादु बेरेङ सधैँ गे गाइको परमेस्वरकाइ होहोइ पिहुन्दु।

4 निङ साक्खालेको लागि गाइको साक्खाले प्रार्थनाङा गे सधैँ ताङ-ताङ्ते प्रार्थना लोङुन्दु,

5 हाराकाइभुन्या निङए गाइकाइ सुरुको इस्याङङि नाʔलेका आप्राखामको जेतते सहयोग लोङ्‍योङ्‍ङाले नायोङ्‍ङादु।

6 गाइकाइ का बिस्वास निङादु, निङको आन्तारेङङा दिगोरे आप्रा जेत सुरु लोङुदु परमेस्वरए नाइ ख्रिस्ट येसुको इस्याङङा तो याचिगापुदु।

7 निङ साक्खालेकाइ गे गाइको डिलाङा लोङ याङाले होङादु। निङको सुचिते काओनि चालिसिसा गाइकाइ ठिक लागाइङान, हाराकाइभुन्या गाइ खतकि थाङादु बेरेङ अथवा आप्राखामको रक्खे ङा समर्थन लोङ्सा जेत लोङ्सिदु बेरेङ निङ गाइनामा अनुग्रहङा मुम्सिनिले होनिदु।

8 ख्रिस्ट येसुको जेसिकेनको कारनए गर्दा गे निङ साक्खालेको लागि हानिआहे चेʔ लोङुन्दु ङासिदु खामको गुवा परमेस्वर होदु।

9 गाइको प्रार्थना यै थादु, छ्‍यात छोत ङा गोको थाङ्सा सर्सिते निङको जेसिकेन झुन-झुन जेखा थाचा एया।

10 तोओनि थाहानन्या जुकुन निङए साक्खालेङि आप्रा खामकाइ केलेको थाङ्नुदु त्याङ ख्रिस्ट युसा इस्याङतेका निङ उल्फो ङा मागाल्‍प्‍या थानिदु।

11 परमेस्वरको महिमा ङा प्रसंसाको लागि येसु ख्रिस्टङि युदु धार्मिकताको सेए निङ क्लेङ्चा याने।

मोसागुरि ख्रिस्ट थादु

12 हु-बुबुपालि, निङकाइ का था एथा ङाते गाइ आलिङादु, गाइच्युरिते केल्दु खामपालिए गर्दा छ्‍यात आप्राखामकाइ हाबि षेʔसा जेत थाले होदु,

13 काए गर्दा हिटिको साक्खाले तिलङ्‍गापालि ङा बेगाले मिपालिए ओइ गाइ ख्रिस्टको लागि खतकि थाङाले होङादु खाम था साइते नायोङ्दु।

14 गाइ खतकि थाङादु बेरेङ आहे हुपालि प्रभुते साहसि थायोङ्ले होयोङ्दु, त्याङ परमेस्वरको वाखे माआरिमारा चिज्याङ्साकाइ आँटिलो थायोङ्ले होयोङ्दु।

15 का छ्‍यात थादु, हानिए डाण ङा हाउसोबाउसोङा ख्रिस्टको प्रचार लोङ्‍योङ्दु, तर बेगालेपालिए गुरि आप्रा आलिए ख्रिस्टको प्रचार लोङ्‍योङ्दु।

16 तोबाङए जेसिकेनङा ख्रिस्टको प्रचार लोङ्‍योङ्दु, हाराकाइभुन्या आप्राखामको रक्खेको लागि परमेस्वरए गाइकाइ केलेते नाङादु खाम तोबाङए सायोङ्ले होयोङ्दु।

17 तर डाहा ङा हाउसोबाउसो यासियोङ्दुपालिए गुरि गाइकाइ टिसाठाइङा कस्ट थपैते पिसा आलियोङ्ताले आप्रा सादेए माथा, तर माआप्रादु सादेए ख्रिस्टको प्रचार लोङ्‍योङ्दु।

18 ज्याथाले ओइ, आप्रा सादेए थालेओइ माआप्रा सादेए थालेओइ ख्रिस्टकोइ प्रचार थादु। का खामते गाइ ताङ्‍ङादु।

अन्दाइ, गाइ ताङ्‍ङाले नाइ होङादु।

19 हाराकाइभुन्या गाइ साइङादु, निङको प्रार्थना ङा येसु ख्रिस्टको लुङ्‍गुरिए पिनिदु सहायताए गे फर्सेट खालामुन्दु।

20 गाइ आठ्‍ठे चोइकाते लाघिहुन्‍दु ङा आसेहुन्दु का नाइ थादु, गाइ कुनिगरि ओइ माआङाल, तर गाइङा प्रसस्त साहस थादु, त्याङ नाले गाइको माङङा ख्रिस्ट सम्मानित थादु, मृत्युङि थालेओइ लेकङि थालेओइ,

21 हाराकाइभुन्या गाइको लागि मोसा गुरि ख्रिस्ट थादु, त्याङ सिसा गुरि लाभ थादु।

22 गाइ का माङते मोताङाले अझै ओइ ख्रिस्टको लागि आप्रा जेत लोङ्‍को थाङुन्दु। यैथादुए गाइको लागि सिसा रा मोसा कुन्दु आप्रा थादु, तो केलेसा गाइकाइ गाह्रो थादु।

23 गाइ बे काकादोको थाङाले होङादु। का अन्तर्मादाते वार्ते ख्रिस्टनामा होʔसा गाइ आलिङादु, का गाइको लागि आठ्‍ठे आप्रादु खाम थादु।

24 तर निङको लागि भुन्या गाइ मोङादु नाइ आप्रा थादु।

25 गाइ का पक्‍कै साइङादु, बिस्वासते निङको उन्‍नति ङा आस्ताङको लागि गाइ मोङाले होङादु त्याङ निङनामा नाइ थाङादु।

26 त्याङ गाइ निङकोते फिरि केल्ङादु बेरेङ गाइको कारन निङए ख्रिस्ट येसुते झुन आहे खाबा तुन्सिको थाङ्नुदु।

27 निङको लेकको चालचलन ख्रिस्टको आप्राखामको योग्य एथा। यैथादुए गे निङकाइ भेटाइको निङाले ओइ, मानिङाले ओइ निङ दिग्गोरे उद्देस्यङा ढेप थाते दिग्गोरे आलिते आप्राखामको बिस्वासको लागि जुन्जुल यासिनिले होनिदु ङाते गे साइको एनिङा।

28 बिरोधिपालिनामा कुन्दुओइ खामते माआरिने। साक्खाले इस्याङङा आँटिलो थाने, त्याङ काए बिरोधिपालिको नासिसा खाम ङा निङको उद्धार थासा खाम चिखेतुदु। परमेस्वरए नाइ निङकाइ उद्धार लोङ्‍निदु।

29 हाराकाइभुन्या निङए ख्रिस्टते बिस्वास लोङ्सा जुकुन माथा, तर तोको लागि खोरि ओइ सहैसिसा अनुग्रह खालाम्ते नानुदु।

30 तो सङ्‍घर्स निङए गाइङा निनुन त्याङ गाइनामा होदु ङाते नाले साइनुले नानुदु। नान त्यै सङ्‍घर्सङा निङ ओइ लागाइसिनिले होनिदु।

ख्रिस्टको नम्रता

2

1 हारा ख्रिस्टङा होदु निङको लेकए निङकाइ हौसला पिते नानिदु? तोको जेसिकेनए निङकाइ सान्त्वना पिते नानिदु? निङए उल्फो लुङ्‍गुरिको सङ्‍गति लोङ्नुदु? हारा दिकाए बेगालेकाइ दया ङा जेसिकेन चिखेत्नुदु?

2 तुनि थाहानन्या निङ दिग्गोरे लोङ्सेको थाते, दिग्गोरे जेसिकेनते थाते त्याङ दिग्गोरे चित्‍तको थाते गाइको आस्ताङकाइ याचिगाप्नो।

3 निङथेको जुकुन भलाइ दाङते निङए हाराओइ मालोङ्नो, त्याङ फोसोरो खाबातुनङा हाराओइ मालोङ्नो। तर दिका बेगालेको लागि मालिम्चा थाने त्याङ निङथेकाइ भुन्दा बेगालेकाइ जेखा चालिसिने।

4 निङ निङथेको भलाइको लागि जुकुन चालिसिसा माथा, बेगालेको भलाइको लागि ओइ चालिसिने।

5 निङको सादे ख्रिस्ट येसुको सादे ओनि एथा।

6 तो परमेस्वरको रुबाते ओनि थाताले ओइ

परमेस्वरको बाराबर थासा खामकाइ

दिगोरे चुम्ते नासा खाम ओनि माचालिसिन।

7 तर तोए उस्तेको आलिए का साक्खाले वार्ते

टेराको रुबा कायुनो,

त्याङ मि थाते निकान।

8 तो रुबाते मिओनि थाते

उस्तेकाइ मालिम्चा यासिन,

त्याङ सिसातेका, अर्थात् क्रुसते सिसातेका बक्‍के मानायान।

9 त्यैथादुए परमेस्वरए तोकाइ साक्खालेङि चोङचोङ ठाइते नाहुनो,

त्याङ तोकाइ काओनि नामे पिहुनो,

तो नामे हरेक नामे भुन्दा चोङचोङ निदु,

10 यैथादुए साङ्‍राड्‍डेङा, अन्तर्मादातेच्युरिते ङा अन्तर्मादातेपोलेङा होयोङ्दु साक्खाले ख्रोयिए

येसुको नामेते पोकोले दोको माइदु।

11 त्याङ हरेक चिलेए परमेस्वर आपाको महिमाको लागि

येसु ख्रिस्टकाइ प्रभु ङाते स्विकार लोङ्‍को माइदु।

आथाङओनि मिर्लिदु

12 यैथादुए गाइको प्रिय बानपालि, गाइ निङनामा होङादु बेरेङ गाइको बक्‍के पालना लोङ्नुले नानुदु। त्याङ नान गाइ माहोङादु बेरेङ ओइ झुन आहे आरिते ङा छ्‍युरुछ्‍युरु थाते ङा वाराइते निको मुक्तिको जेत याचिगाप्साकाइ जुन्जुल यासिने।

13 हाराकाइभुन्या तोकाइ चिताङ्साको लागि निङकाइ जेत लोङ्सा आलि ङा बुता पिते परमेस्वरए निङङा जेत लोङुले नाहुदु।

14 गेनेगेने अथवा वाखे-मावाखे मायासिमारा साक्खाले जेत लोङ्चा हेन्‍नो।

15 काओनि थादुए निङगुरि मागाल्‍प्‍या ङा सोचि थाते का अन्तर्मादातेको भ्रस्ट ङा लुपि मिपालिको आन्तारेङङा परमेस्वरको निस्खोट खलक थानिदु, त्याङ का अन्तर्मादातेको मिपालिको आन्तारेङङा निङ उछिपालि ओनि मिर्लिनिदु।

16 निङए लेकको वाखे दर्बिलो गरि चुम्नो। काओनि लोङ्नुनन्या गाइ बिर्थाइते माद्रोङान, ङा बिर्थाइते जुन्जुल मायासिङान ङाते ख्रिस्ट युसा स्याङङा गाइ खाबा तुन्सिको थाङुन्दु।

17 निङको बिस्वास ङा सेवागुरि प्रभुकाइ दरिसिदु पर्ति ओनि थादु। तो पर्तिनामा गे गाइको चाइको पर्ति दरिको माइलेओइ गाइ ताङ्‍ङादु, त्याङ निङनामानामा गाइ आस्ताङ्‍ङादु।

18 तुन्यागरि नाइ निङ ओइ गाइनामा ताङ्‍को माइदु ङा आस्ताङ्‍को माइदु।

तिमोथि ङा इपाफ्रोडिटस

19 गे निङकोते तिमोथिकाइ धियाना मासितिनि ठोचा रासाकाइ प्रभु येसुते आसेहुन्दु, त्याङ निङको खाम खालाम्तुङ्ले गाइ ओइ आस्ताङको एथाङ्‍ङु।

20 छ्‍यात सादेए निङको चेʔ लोङ्सा तिमोथिबाहेक गाइनामा बेगाले सुओइ माहो।

21 येसु ख्रिस्टको खामको चेʔ मानातिनि तोबाङ साक्खाले उस्तेबाङको स्वार्थ दाङ्‍योङ्दु।

22 तर तिमोथि कुन्‍नानि मि थादु ङाते बे निङ साइनिदु, हाराकाइभुन्या चाए आपाको सेवा लोङुदु ओनि तोए गाइनामा आप्राखामको जेतते सेवा लोङुनो।

23 यैथादुए गाइको लागि हारा कुनि थादु, तो गो-मागो तोकाइ ठोचा रासाकाइ आसेहुन्दु।

24 त्याङ गाइओइ छिट्‍टोइ केल्ङादु ङाते प्रभुते भरोसा नाहुन्‍ले नाहुन्दु।

25 गे इपाफ्रोडिटसकाइ निङकोते ठोचा रासा आवस्यक चालिसिङान। तो छ्‍यात हु, नामा जेत लोङ्वादु ङा गोया तिलङ्‍गा थादु। तोगुरि गाइकाइ खट्‍टै थाङादु बेरेङ सघैसाकाइ निङए ठोचारानुदु सेवक थादु।

26 गे तोकाइ ठोचाराहुन्ले नाहुन्दु, हाराकाइभुन्या तोए निङ साक्खालेकाइ आठ्‍ठे भेटाइसा आलिले होदु, त्याङ तो माथाङ्दु खाम निङए साइनुदुए तो आठ्‍ठे चिन्ता यासिले होदु।

27 छ्‍यात नाइ तो आठ्‍ठे माथाङ्‍ले होथ्यो, त्याङ झन्‍नै सिदु थ्यो। तर परमेस्वरए तोच्युरिते दया चिखेतुनो। तोच्युरिते जुकुन माथा, तर सोकच्युरिते सोक एमाथा ङाते गाइच्युरिते ओइ दया लोङ्‍ङान।

28 यैथादुए गे तोकाइ ठोचा राʔसा झुन चोइकाङाले होङादु, त्याङ तोकाइ फिरि निते निङ ताङ्‍‍निदु, त्याङ गाइको चिन्ताओइ उछिन थादु।

29 प्रभुते तोकाइ हुकाइ ओनि ताङ-ताङ्‍ते जुजु खुम्नो, त्याङ काओनि मिपालिकाइ बेद लोङ्‍को माइदु।

30 हाराकाइभुन्या तो ख्रिस्टको जेतको लागि झन्‍नै सिदु थ्यो। निङए गाइकाइ सघैको माथाङ्‍योङ्‍ङादु जेत तोए लोङ्‍साकाइ उस्तेको लेक जोखिमते नाहुनो।

छ्‍यात धार्मिकता

3

1 अन्त्यङा हुपालि, प्रभुङा ताङ्ने। निङकाइ तो खामपालि ठेसाकाइ गाइ छेरा माबो, त्याङ तो निङको रक्खेको लागि थादु।

2 कुचुपालि ओनि मिपालिङि होसियार होने। काबाङगुरि माआप्रादु जेत लोङ्‍योङ्दुपालि ङा माङङा खतना चिलोङ्‍योङ्दुपालि थायोङ्दु।

3 हाराकाइभुन्या परमेस्वरकाइ लुङ्‍गुरिङा पुडासा ङा ख्रिस्ट येसुते गर्व यासिसा ङा माङते भरोसा मानासा छ्‍यात खतना बे नि नाइ थाइदु।

4 तुन्या थाले ओइ गाइ गाइथेकाइ बे माङते भरोसा नासा कारन होदु। सुओइ मि माङते भरोसा नासा कारन होदु ङाते चालिसिनन्या गाइको बे झुन आहे कारन होदु।

5 निʔङादु ला उनिङा गाइको खतना थाहान। गाइ इस्राएल डातिको बेन्यामिन कुलको थाङादु, हिब्रुको ओइ हिब्रु, राजगालको सुचिते ङासा थाहानन्या गाइ दिका फरिसि,

6 जोसको सुचिते ङासा थाहानन्या मन्डलिकाइ सतैसा, धार्मिकताको सुचिते ङासा थाहानन्या खोटबिना राजगाल पालना लोङ्सा मि थाङादु।

7 तर हानि खाम गाइथेको लागि गे फाइदा चालिसिङादु थ्यो, तो नाले ख्रिस्टको लागि बिर्थाइको चालिसिङादु।

8 छ्‍यात नाइ ङासा थाहानन्या, ख्रिस्ट येसु गाइको प्रभुकाइ ङोसाइसा अमुल्य थोको दाँजोते साक्खाले थोकाइ गाइ बिर्थाइको नाइ चालिसिङादु। ख्रिस्टकाइ खालाम्को एथाङ्‍ङु ङाते तोको लागि गे साक्खाले थो वार्नुङ, त्याङ तो साक्खाले मैला कचेणाते तिमुन्दु,

9 त्याङ तोनामा गाइ दिग्गोरे थासा आलिङादु। राजगाल मानाइते परमेस्वरको तागोते धर्मि थासाकाइ गाइको गाइथेको धार्मिकता माहो। तर नान, ख्रिस्टते बिस्वास लोङ्ते गाइ धर्मि थाङादु। का गुरि बिस्वास लोङ्ते परमेस्वरङि युदु धार्मिकता थादु।

10 गे ख्रिस्टकाइ ङा तो रोलाङ्दुको बुताकाइ साइको एथाङ्‍ङु, त्याङ तोको मृत्युते तोओनि नाइ थाते तोए खालामुदु खोरिङा सहभागि थाको एथाङ्‍ङु।

11 थाको थाङानन्या सियोङ्दुपालिङि ओइ गाइ रोलाङ्‍को एथाङ्‍ङु।

तारोदाइ द्रोʔसा

12 गे का साक्खाले हाबिङिनि नाइ खालाम्को दुम्ते नाहुन्दु, अथवा गाइ हाबिङिनि नाइ सिद्ध थाको दुम्ङाले होङादु ङाते बे माथा, तर तो खामकाइ खालाम्साको लागि गाइ हाबि षेʔसिङाले होङादु। काकोइ लागि ख्रिस्टए गाइकाइ उस्तेको लोङ्‍ङान।

13 हु-बुबुपालि, गे का साक्खाले खालाम्को दुम्ते नाहुन्दु ङाते गाइ माचालिसि, तर गे दिगोरे जेत लोङुन्दु, तो गुरि लिबिको थोकाइ मालो याताङाले हाबिको थोदाइ जोडए बढैसिङाले होङादु।

14 यैथादुए साङ्‍राड्‍डेको इनाम तेसाको लागि गाइ तारोदाइ जोडए बढैसिङाले होङादु। परमेस्वरए का जेतको लागि ख्रिस्ट येसुते गाइकाइ उरौते नाङादु।

15 निङा पाको थाइदुपालि गुरि काओनि नाइ दिग्गोरे सादेको थाको, त्याङ निङङा कुन्दुओइ बेग्गाले आलि होकानन्या परमेस्वरए नाइ निङकाइ तोओइ चिखेत्‍ते पिनिदु।

16 कुनिगरि थादु, निए खालाम्वादु थोते दर्बिलो थाते होʔको।

17 हु-बुबुपालि, निङ गे लोङुन्दु ओनि लोङ्सा थाने, त्याङ निको नमुना पोयोङ्दुपालिङि चिठेन्सिने।

18 गे निङकाइ आहे खेपतेका ङाको दुम्ते नानिङादु मिपालिको सुचिते फिरि ओइ गे निङकाइ क्रेप-क्रेपते ङानिङादु, तोबाङ ख्रिस्टको क्रुसको सत्‍तुरपालि ओनि लेक कोटेयोङ्दु।

19 तोबाङको अन्त्य गुरि नासिसा थादु, तोबाङको देवा गुरि तोबाङको बाङ्‍काल थादु, त्याङ तोबाङ उस्तेबाङको आङालकोफान्दु खामते नाइ खाबा तुन्सियोङ्दु। तोबाङको सादे अन्तर्मादातेको थोपालिते लागाइते नायोङ्दु।

20 तर निको नागरिकता बे साङ्‍राड्‍डेको होदु। तोङि मुक्तिदाता प्रभु येसु ख्रिस्ट युदु ङाते निए लाघिवाले नावादु।

21 तोए साक्खाले थो उस्तेको अधिनते नाʔको थाङुदु। यै बुताङि तोए निको का दुर्छ्‍या माङकाइ तोको महिमाको माङओनि थासाकाइ परिवर्तन लोङुदु।

4

1 यैथादुए गाइको हु-बुबुपालि, गे निङकाइ जेसिकेन्‍निङादु, त्याङ गे निङकाइ हानि लोङ याङादु, निङ गाइको आस्ताङ ङा मुकुट थानिदु। इन्याङगरि नाइ, गाइको बानपालि, प्रभुते ढेप थाते होने।

2 गाइ इयोदिया ङा सुन्तुखेकाइ प्रभुते दिग्गोरे सादेको थाने ङाते गे सेवानिङादु।

3 बिस्वासि गोयाबान, गे नाङकाइ ओइ सेवानाङादु, का चामाइचापालिकाइ सहयोग लोङो, हाराकाइभुन्या काबाङए बे आप्राखाम चिनासाइसा जेतते गाइनामा जुन्जुल लोङ्‍योङ्ले नायोङ्दु। गाइनामा जुकुन माथा, काबाङए क्लेमेसनामा ङा लेकको किताबङा नामे होदु गाइको बेगाले गोयाबानपालिनामा ओइ जुन्जुल लोङ्‍योङ्‍ले नायोङ्दु।

4 प्रभुङा सधैँ आस्ताङ्ने। गे फिरि ओइ ङानिङादु, आस्ताङ्ने।

5 निङको सहनसिलता साक्खाले मिपालिकाइ था एथा। प्रभु खेर्ते नाइ होदु।

6 हाराओइ थोते चिन्ता मायासिने, तर हरेक खामते प्रार्थना लोङ्ते परमेस्वरकाइ पुकाराइनो त्याङ होहोइ पिते सेवागुवा दरिनो।

7 मिको लोङए थासाइको नाइ माथाङ्सा परमेस्वरको थेमथेमए निङको सादे ङा निङको आलिकाइ ख्रिस्ट येसुते रक्खे लोङ्ते नाहुदु।

8 अन्त्यङा हुपालि, ज्या खाम छ्‍यात निदु, ज्या खाम आदरनिय निदु, ज्या खाम ठिक निदु, ज्या खाम सोचि निदु, ज्या खाम जेसिकेन्सा योग्यको निदु, ज्या खाम कृपामय निदु तो खामते सादे लागाइनो। कुन्दुओइ खाम आठ्‍ठे आप्रा ङा प्रसंसा लोङ्सा योग्यको निह्‍यानन्या तो खामपालिते सादे लागाइनो।

9 निङए गाइङि चिठेन्सिनिदु, ग्रहन लोङ्नुदु, साइनुदु ङा गाइङा निनुदु खाम ओनि लोङ्नो। त्याङ थेमथेमको परमेस्वर निङनामा होदु।

ठेम्बुको लागि होहोइ

10 गाइ प्रभुङा आठ्‍ठे आस्ताङ्‍ङादु, नान आहे उनिलिबि गाइको लागि निङको चेʔ दाम्‍ले होदु। छ्‍यात नाइ निङए गाइको लागि चेʔ यासिनिदु थ्यो, तर तो लोङ्ते चिखेत्सा निङए मौका माखालाम्तुनुकि थ्यो।

11 खट्‍टै थाताङाले गे का ङाहुन्दु माथा, हाराकाइभुन्या साक्खाले अबस्थालाङा गाइ आस्माताङ्सिसा चिठेन्सिङाले होङादु।

12 खट्‍टैङा पाराइङादु बेरेङ ओइ ङा साक्खाले थो वालछ्‍याल थादु बेरेङ ओइ, कुनिगरि मोको माइदु तो गाइ साइङाले होङादु। क्वास्ङादु बेरेङ ओइ ङा क्राइङादु बेरेङ ओइ, आहे थालेओइ उछिन थाङाले ओइ, साक्खाले अवस्थालाङा गाइ आस्माताङ्ते होʔसा चिठेन्सिङाले होङादु।

13 गाइकाइ बुता पिङादु ख्रिस्टङिनि नाइ गे साक्खाले थो लोङ्‍को थाङुन्दु।

14 तैओइ निङए गाइकाइ अप्ठ्‍यारो पाराइङादु बेरेङ सहयोग लोङ्‍योङताङाले आप्रा नाइ लोङ्नुन।

15 निङ फिलिप्‍पिपालि निङथेओइ साइनिदु, आप्राखाम चिनासाइसा जेतको सुरुको इस्याङपालिङा गाइ मासेडोनियाङि ताजारे थाङादु बेरेङ निङ बाहेक बेगाले कुन्दुओइ मन्डलिए गाइकाइ मासघैयोङ्‍ङान। पिसा ङा फासा जेतते निङ जुकुन गाइनामा सहभागि थानिन।

16 थेसलोनिकेङा ओइ निङए गाइकाइ दि खेपभुन्दा आहे नाइ गाइको लागि ठेम्बु पिचारानुन।

17 गे निङङि ठेम्बु दाङुन्दु माथा, तर निङए पियोङ्‍ङादु थोङि नाइ डुडु खालाम्नो ङाते गे आसेहुन्ले नाहुन्दु। कागुरि निङकोइ हिसाबङा मुम्चा एया।

18 गे खालाम्सा भुन्दा आहे खालाम्ते नाहुन्दु। इपाफ्रोडिटसको लाʔङि पिचारानुदु ठेम्बुपालि खालाम्तुङ्ले गाइ आठ्‍ठे आस्माताङ्‍ङाले होङादु। तो ठेम्बुपालि गुरि परमेस्वरकाइ सादेसा मिठो नाम्दु ग्रहनयोग्य पर्ति थादु।

19 गाइको परमेस्वरए तोको महिमाङा उस्तेको सम्पतिङि निङको साक्खाले खट्‍टै ख्रिस्ट येसुङा याचिगाप्‍ते पिनिदु।

20 निको परमेस्वर ङा आपाकाइ सधैँ महिमा एथा। आमेन।

अन्तिम सेवासेर्ग्याम

21 ख्रिस्ट येसुते थायोङ्दु साक्खाले उल्फो मिपालिकाइ गाइको सेवासेर्ग्याम ङाते पिनिङ। गाइनामा होयोङ्दु हुपालिए निङकाइ सेवासेर्ग्याम ठोचा राते नायोङ्दु।

22 परमेस्वरको साक्खाले उल्फो मिपालिए, खासगरि धनै कैसरको खलकए निङकाइ सेवासेर्ग्याम ठोचा राते नायोङ्दु।

23 प्रभु येसु ख्रिस्टको अनुग्रह निङको लुङ्‍गुरिनामा एथा।

कलस्सिपालिकाइ

पावलको छेस्को

परिचय

कलस्से रोमि साम्राज्यङा थादु दिगोरे उच्याचा राडेपाडे थ्यो। का राडेपाडे नालेको आधुनिक टर्किङा पाराइदु। कलस्से राडेपाडे एफिसिस राडेपाडेङि लगभग दिटिपुरिका क्युतचिप किलोमिटर अलम्था पाराइदु। पावल एफिससङा होदु बेरेङ कलस्‍सेङि हानि मिपालि केल्योङ्ताले पावलको सिक्छ्‍या नासायोङ्‍नो। तोबाङङि दिका इपाफ्रास यास्योङ्दु मि होथ्यो। तोए साक्खाले आप्राखाम नासाइते गोको दुम्तेलिबि कलस्‍सेङा बुरुसिन त्याङ तोङा तोए दिगोरे नाका मन्डलि खेमुनो।

तो मन्डलिङा पारापाराको माछ्‍यात्दु सिक्छ्‍या ङा आलिपालि स्रेʔले होदुथ्यो। काओनि माछ्‍यात्दु सिक्छ्‍यापालिको सामना लोङ्सा सायत इपाफ्रासए पावलको सल्‍लाह आमातुले नाहुदु थ्यो। मध्यहरेलङ्‍काङा होयोङ्दु साक्खाले बिस्वासिपालिए पावलको नामे हाबिङिनि नाइ नासायोङ्दुए तोबाङए पावलको निर्देसनकाइ मानायोङ्दु ङाते इपाफ्रासए आसेहुले नाहुदु थ्यो। पावलए का छेस्को ठेते पिचाहेनुदु बेरेङ इपाफ्रास ओइ पावलनामा टिसाठाइङा होदुथ्यो।

यैथादुए कलस्सिपालिकाइ ठेहुदु छेस्कोको दि ङा निस अध्ययङा पावलए ख्रिस्टको सुचिते छ्‍यात सिक्छ्‍या पिको दुम्तेलिबि सुम ङा ओलि अध्ययङा तो माछ्‍यात्दु सिक्छ्‍यापालिको बिरुद्धते ठेहुले नाहुदु। तो अन्तिम सुम ङा ओलि अध्ययङा नि निथेको ख्रिस्टियन लेक कुनिगरि कोटेसा ङाते पावलए निकाइ व्यवहारिक अर्ति पिइदु।

पावलए का छेस्को इस्वि सम्बत् ६०-६१ दाइ रोमको टिसा ठाइङि ठेहुनो ङाते बाइबलको आहे विद्वानपालिए यास्योङ्दु। एफिसिपालिकाइ ठेहुदु पावलको छेस्कोनामानामा का छेस्को ओइ तुखिकस यास्योङ्दु पावलको दिका सहयोगिए उस्तेको लाʔए यानाताहुनो।

पावलको लेकको सुचिते झुन आहे थासाइसाकाइ रोमिपालिकाइ पावलए ठेहुदु छेस्कोको परिचय योहो।

कलस्सिपालिकाइ

पावलको छेस्को

1

1 परमेस्वरको आलिङि ख्रिस्ट येसुको प्रेरित पावल ङा निको हु तिमोथिङि,

2 ख्रिस्टङा होदु कलस्सेको उल्फो मिपालि ङा बिस्वासि हुपालिकाइ:

परमेस्वर निको आपाङि अनुग्रह ङा थेमथेम।

होहोइ ङा प्रार्थना

3 निङको लागि प्रार्थना लोङ्वादु बेरेङ निए निको प्रभु येसु ख्रिस्टको आपा परमेस्वरकाइ सधैँ होहोइ पिवादु,

4 हाराकाइभुन्या ख्रिस्ट येसुङा निङको बिस्वास ङा परमेस्वरको मिपालि साक्खालेको लागि निङको जेसिकेनको सुचिते निए साइवाले नावादु।

5 निङको बिस्वास ङा जेसिकेन गुरि साङ्‍राड्‍डेङा निङको लागि रक्खे लोङ्ते परमेस्वरए नाते पिनिदु आसेको कारनए आहे थाचा याले होदु। का सुचिते निङए हाबिङिनि नाइ छ्‍यात वाखे, अर्थात् आप्राखामते नासाइको दुम्ते नानुदु।

6 निङकोते केल्दु का आप्राखाम अन्तर्मादाते भरि फेल्‍ले होदु। निङए परमेस्वरको अनुग्रहको सुचिते छ्‍यात खाम साइनुदु ङा गोनुदु इस्याङङि का आप्राखामए निङको आन्तारेङङा जेत लोङुले नाहुदु। तोओनि नाइ का आप्राखामए साक्खाले ठाइपालिङा से चिसेतोले लेक परिवर्तन लोङुले नाहुदु।

7 तो खाम निङए निनामा नाइ जेत लोङुदु ङा निए नाइ जेसिकेन्‍वादु इपाफ्रासङि चिठेन्सिनिन। तो निको पक्छेते ख्रिस्टको जेत लोङुदु दिका बिस्वासयोग्य सेवक थादु।

8 निङको आन्तारेङङा उल्फो लुङ्‍गुरिए पिनिदु जेसिकेनको सुचिते तोए निकाइ चिनासाइले नाइदु।

9 यैथादुए निए निङको सुचिते साइवादु इस्याङङि निङको लागि प्रार्थना लोङ्सा मातोर्तावाकि। उल्फो लुङ्‍गुरिए पिइदु पुरा छोतङा ङा समझङा परमेस्वरको आलिको छोतए निङ क्लेङचा याने ङाते निको प्रार्थना होदु।

10 तुनि थाहानन्या निङए प्रभुकाइ तोकाइ सादेदु लेक कोटेते सधैँ तोकाइ चिताङ्‍को थाङ्नुदु। साक्खाले आप्रा जेतते निङ फलिफाप थाचायानिदु त्याङ परमेस्वरको सर्सिते बढैचा यानिदु।

11 तोको महिमित बुताओनि आस्ताङनामा साक्खाले सहनसिलता ङा धिरोको लागि निङ आट्‍ठे बर्बदा थाने ङाते निको प्रार्थना होदु।

12 काको लागि परमेस्वर आपाकाइ ताङ-ताङ्‍ते होहोइ पिनो। परमेस्वरए आथाङ राड्‍डेङा उल्फो मिपालिए खालाम्सा डुडु निङकाइ ओइ खालाम्को थाङ्सा बनैनिले नानिदु।

13 तोए निकाइ उखिङछोछोको राड्‍डेङि फर्सेट लोङिन, त्याङ उस्तेको प्रिय चाको राड्‍डेदुङङा निकाइ षेकिले नाइदु।

14 तोङा निको उद्धार, अर्थात् लुपको गोनिगोम होदु।

ख्रिस्टको रुबा ङा जेत

15 ख्रिस्ट माइचिनिसदु परमेस्वरकोइ रुबा, साक्खाले सृस्टिकोइ थेपेच्या थादु,

16 हाराकाइभुन्या तोङिनि नाइ साक्खाले थो दोइकासिदु। साङ्‍राड्‍डे ङा अन्तर्मादातेङा होदु साक्खाले इचिनिस्दु ङा माइचिनिसदु, तितच्युलिपालि, बुतापालि, सासकपालि ङा अधिकारपालि, साक्खाले थो तोङिनि नाइ तोकोइ लागि दोइकासिदु थादु।

17 तो नाइ साक्खाले थोभुन्दा हाबि होदु, त्याङ तोङा नाइ साक्खाले थो छ्‍युसिले होदु।

18 ख्रिस्ट गुरि मन्डलिको कापु थादु, मन्डलि गुरि तोको माङ थादु। तो नाइ सुरु थादु, सियोङ्दुपालिङि मोयोङ्दुपालिको आन्तारेङङा तो थेपेच्या थादु। यैथादुए तो साक्खाले थोते साक्खाले भुन्दा ह्‍याते होदु।

19 हाराकाइभुन्या परमेस्वर उस्तेको साक्खाले पुर्णता ख्रिस्टङा र्‍याʔदुए तो आठ्‍ठे ताङान।

20 त्याङ परमेस्वरए ख्रिस्टको क्रुसको चाइङि थेमथेम चिलोङ्तोले अन्तर्मादातेङा ङा साङ्‍राड्‍डेङा होदु साक्खाले थोकाइ ख्रिस्टङिनि उस्तेनामा मिलापते केलुनो।

21 दिखेप निङ परमेस्वरङि अलम्था थानिले होनिथ्यो, त्याङ निङको राकाषे आलि ङा जेतको कारनए निङ तोको सत्तुर थानिले होनिथ्यो।

22 तर नान उस्तेको चाको माङते सिदुए परमेस्वरए निङकाइ उस्तेनामा मिलापते केल्ते नानिदु। यैथादुए तोए निङकाइ उस्तेको तागोते उल्फो, खोट मानिदु ङा मागाल्‍प्‍या लोङ्निले नानिदु।

23 तर निङ निङथेको बिस्वासते दर्बिलो ङा ढेप थाते होʔको माइदु। निङए साइनुदु आप्राखामको आसेङि बुरुसिते हेन्छा माजा। साङ्‍राड्‍डे पोलेङा साक्खाले ख्रोयिपालिकाइ प्रचार लोङ्सिदु आप्राखाम का नाइ थादु। गाइ पावल, का आप्राखामको सेवक थाङादु।

मन्डलिको लागि पावलको जुन्जुल

24 का कालेङा निङको लागि खोरि खालामुन्दुते गाइ ताङ्‍ङादु हाराकाइभुन्या ख्रिस्टको माङ अर्थात् मन्डलिको लागि ख्रिस्टए सहैसिसा बाँकि होदु खोरि कस्ट गाइको माङङा सहैसिते पुरा लोङुन्दु।

25 परमेस्वरए नाइ गाइकाइ मन्डलिको सेवक बनैङान त्याङ निङकोइ भलाइको लागि परमेस्वरको साक्खाले वाखे आप्रातिनि चिनासाइसा जेत गाइकाइ पिङान।

26 जुक-जुकङि ङा पुस्तौँङि लिङ्‍गोरेङा होदु का रहस्य नान परमेस्वरए तोको उल्फो मिपालिकाइ चिखेत्‍ते नाहुदु।

27 का रहस्यको महिमामय सम्पति निङ बेगालेडातिपालिको ओइ थादु ङाते उल्फो मिपालिकाइ चिखेत्सा परमेस्वर आलिह्‍यान। का रहस्य गुरि ख्रिस्ट निङनामा थासा थादु, त्याङ तो महिमाको आसे थादु।

28 साक्खाले मिपालिकाइ चेतावनि पि-पिते, त्याङ साक्खाले मिपालिकाइ साक्खाले छोतते चिठेन-चिठेनते निए ख्रिस्टको सुचिते चिनासाइवादु। यैथादुए साक्खाले मिपालिकाइ ख्रिस्टते परिपक्‍क लोङ्ते परमेस्वरको तागोते केल्को थाङ्‍वादु।

29 यैथादुए ख्रिस्टए पिङादु गाइ दुङङा जेत लोङुदु जेखा बुताए नाइ गाइ आठ्‍ठे जुन्जुल यासिङादु।

2

1 निङ का साइने ङाते गाइ आलिङादु, कुनिगरि निङ ङा लाओडिसियाङा होयोङ्दुपालि, त्याङ गाइको खेन नाइ मानियोङ्दु साक्खालेको लागि गाइ आठ्‍ठे जुन्जुल यासिङादु।

2 जेसिकेनङा तोबाङ दिग्गोरे थायोङ्ताले तोबाङए डिलाङा साहस एखालाम्योङो, त्याङ पक्‍का समझए क्लेङ्सिदु सम्पति ङा परमेस्वरको रहस्यको छोत, अर्थात् ख्रिस्टकाइ खालाम्को एथाङ्‍योङो।

3 तोङा नाइ छोत ङा सर्सिको साक्खाले सम्पति षुल्सिले होदु।

4 गे निङकाइ ङानिङादु, छ्‍यातओनि इचिनिस्दु छलको वाखेए सुएओइ निङकाइ धोका एमापिने।

5 हाराकाइभुन्या गाइ माङते निङङि अलम्था थाङालेओइ लुङ्‍गुरिङा बे गाइ निङनामा नाइ होङादु। ख्रिस्टते निङ आप्रातिनि ठेसिते होनिदु ङा निङको बिस्वास ढेप थादु नितुङ्ले गाइ आस्ताङ्‍ङादु।

ख्रिस्टङा पुर्णताको लेक

6 निङए ख्रिस्ट येसुकाइ प्रभु ङाते ग्रहन लोङ्ते नानुदुओनि निङ तोङा नाइ लेक कोटेनो।

7 ख्रिस्टङा नाइ नारा गाडाइते फेल्चा याने, त्याङ निङको लेक तोङा नाइ बनैसिचा एया, त्याङ निङए सिक्छ्‍या खालाम्नुदुओनि बिस्वासते दर्बिलो थाते तोकाइ होहोइ पिते नानो।

8 निङ चङ्‍खलो थाते होने, नतरा मिपालिको छोत-सर्सिको खोक्रो छलङि निङ सिकार थानिदु। काओनि खामपालिगुरि ख्रिस्टङि माथा, मिपालिको परम्परा ङा अन्तर्मादातेको सिक्छ्‍याङि केल्दु थादु।

9 हाराकाइभुन्या ख्रिस्टको माङते नाइ परमेस्वरको साक्खाले परिपुर्नता होलेहोदु,

10 ख्रिस्टङा निङए लेकको परिपुर्नता खालाम्ते नानुदु। तो नाइ साक्खाले सासक ङा अधिकार लोङ्साको कापु थादु।

11 लुप स्वभावको माङकाइ वार्ते ख्रिस्टङा निङको खतना थाहान। का खतना मिको लाʔए लोङ्सिदु माथा, तर ख्रिस्टङि थादु आत्मिक खतना थादु।

12 निङको बप्‍तिस्मा थादु बेरेङ निङ ख्रिस्टनामा ठुम्सिनिदु थादु। सियोङ्दुपालिङि तोकाइ चिमोहुदु परमेस्वरको जेतते बिस्वास नानुदुए यै बप्‍तिस्माङा निङओइ तोनामा नाइ चिमोसिनिन।

13 निङ निङथेको लुपको कारन माङओनि खतना माथानिदु बेगालेडाति थानिदु बेरेङ सिनिले होनिथ्यो, तर परमेस्वरए निको साक्खाले अपराध गोनिगोम्ते ख्रिस्टनामा नाइ चिमोइन।

14 तोए निको विरुद्धते ठेसिदु तमसुककाइ तोको साक्खाले कानुनि दाबिपालिसमेत रद्द लोङ्‍तोले क्रुसते किला षाप्‍ते नासिहुनो।

15 तोए सासकपालि ङा अधिकार लोङ्‍योङ्दुपालिकाइ हतियारबिनाको लोङुनो, त्याङ तो साक्खालेच्युरिते तेहुनो। त्याङ तोए तोबाङ साक्खालेकाइ मिपालिको हाबि तमसा ओनि लोङुनो।

16 यैथादुए च्यासा ङा तुन्सा, अथवा चाडको इस्याङ, अथवा औँसि अथवा दिसिसा इस्याङ मानाइसा सुचिते सुएओइ निङकाइ गाल्प्या एमापिने।

17 का खामपालिगुरि केल्सासोदु खामको खिपा जुकुन थादु, तर वास्तविकतागुरि ख्रिस्टङा होदु।

18 निए दर्सनते निवाले नावादु ङाते माछ्‍यात्दु मालिम्चा चिखेत्ते साङ्‍राड्‍डेमिपालिकाइ पुडाते उस्तेबाङकाइ जेखा चालिसियोङ्दु मिपालि होयोङ्दु। तोबाङए निङकाइ काओनि माछ्‍यात्दु खामए छलैते निङए खालाम्को माइदु इनाम चिताम्सा एमालोङ्ने। काओनि मिपालिए बिना कारन माङको स्वाभाबिक छोतते खाबा तुन्छियोङ्दु।

19 काबाङ बे ख्रिस्ट, अर्थात् माङको कापुनामा माजोम्तिनि ब्रेन्सिते होयोङ्दु। ख्रिस्टए माङकाइ दर्बिलो लोङुदु, त्याङ तोए तोको कोषापालि ङा षाषापालिकाइ नामा जोम्‍तोले नाहुदु। काओनि तो माङ परमेस्वरको बुताङा पाटुते यादु।

ख्रिस्टङा नाका लेक

20 निङ ख्रिस्टनामा सिनिले होनिदु, का अन्तर्मादातेको सासन लोङ्सा लुङ्‍गुरिपालिङि फर्सेट खालाम्ते नानुदु। यैथादुए हाराकाइ निङ अन्तर्मादातेको ओनि मोनिले होनिदु? अन्तर्मादातेको नियापालिको तागोते हाराकाइ नुसिनिदु?

21 “माचुम्नो! मासेनो! माथिनो!”

22 का साक्खाले थोपालि व्यवहार लोङ्वादुकाओइ नासिचा यादु। का बे मिपालिए दोइकायोङ्‍दु नियमपालि ङा सिक्छ्‍यापालि जुकुन थादु।

23 का खामपालि बे धर्मकर्म लोङ्सा, सोभानि थासा ङा माङकाइ खोरि पिते लेक कोटेसा, सर्सिनिदु खाम ओनि इचिनिस्दु। तर माङको स्वभावको माआप्रादु आलिकाइ बसते नासा का खामपालि हारा जेतको ओइ मानि।

3

1 यैथादुए निङ ख्रिस्टनामा मोनिले होनिनन्या ह्‍याङाको थोपालिकाइ दाङ्नो, तोङा ख्रिस्ट होदु, त्याङ परमेस्वरको चाखुर लाʔबासा होले होदु।

2 ह्‍याङाको थोते सादे लागाइनो, अन्तर्मादातेङा होदु थोते माथा।

3 हाराकाइभुन्या निङ सिनिले होनिदु, त्याङ निङको लेक परमेस्वरते ख्रिस्टनामा षुल्सिले होदु।

4 ख्रिस्ट निको लेक थादु, त्याङ तो चिखेत्सिदु बेरेङ निङओइ तोनामा महिमाते चिखेत्सिनिदु।

खारु ङा नाका लेक

5 काओनि थादुए निङङा होदु अन्तर्मादातेको स्वभावको खामपालिकाइ सात्नो: मान्द्रेसिङ, माछ्‍यात्दु थो, उरासा, माआप्रादु आलि ङा आगाबेहोरि। आगाबेहोरि गुरि मुर्ति पुडासा थादु।

6 यै थोपालिए गर्दा नाइ परमेस्वरको रागे तोको बक्‍केपालि मामानायोङ्दुपालिच्युरिते पाराइदु।

7 निङको लेक ओइ हाबि दिखेप काओनि नाइ थ्यो त्याङ यै खामते निङ चावानिथ्यो।

8 तर नान निङए ओइ का साक्खाले खाम वार्नो: रागे, किडिकिङास, डाण, निन्दा, ङा निङको उगोङि लेत्छा छाडा खाम।

9 दिकाए बेगालेकाइ माढाँटाइनो, हाराकाइभुन्या निङए खारु स्वभावकाइ तोको बानिनामा वार्को दुम्ते नानुदु।

10 नान बे निङए नाका स्वभाव मिङओनि बुसिनिले होनिदु। तो नाका स्वभाव निङकाइ दोइकानिदु परमेस्वरको रुबाओनि छोतते नाका थाले होदु।

11 काङा नान ग्रिक ङा यहुदि, खतना थायोङ्दुपालि ङा माथायोङ्दुपालि, असभ्य, मापढैसियोङ्दु, टेरा ङा फुक्‍का सुकोओइ भेद माथा, तर ख्रिस्ट जुकुन होदु त्याङ ख्रिस्ट नाइ साक्खालेनामा होलेहोदु।

12 परमेस्वरए निङकाइ उस्ते जेसिकेन्‍निदु उल्फो मिपालि लोङ्साकाइ केलेनिले नानिदु। यैथादुए निदुए कृपा, दया, मालिम्चा, सोभानि ङा धिरोकाइ मिङओनि बुसिने।

13 दिकाए बेगालेकाइ सहैसिसा यासिने, सुकोओइ बिरोधते हाराओइ गाल्प्याको खाम होकानन्या दिकाए बेगालेकाइ गोनिगोम्नो। प्रभुए निङकाइ गोनिगोम्निदु ओनि निङए ओइ गोनिगोम्को माइदु।

14 का साक्खालेङि आहे बरु जेसिकेन्‍सा थाने, हाराकाइभुन्या जेसिकेनए नाइ साक्खाले थोकाइ दिग्गोरे लोङुदु।

15 ख्रिस्टको थेमथेमए निङको डिलाङा राड्‍डे एलोङो। यै थेमथेमको लागि नाइ परमेस्वरए निङकाइ दिग्गोरे माङते उरौनिदु थादु। काको लागि निङए परमेस्वरकाइ होहोइ पिनो।

16 ख्रिस्टको वाखेए निङको डिला एक्लेङा। निङको साक्खाले छोत-सर्सिए दिकाए बेगालेकाइ चिठेन्‍नो ङा अर्ति पिनो। परमेस्वरकाइ होहोइ पिते भजन, स्तुति ङा लुङ्‍गुरिको कारिपालि कारिनो।

17 निङए हाराओइ चिज्याङ्निले ओइ हाराओइ लोङ्नुले ओइ, साक्खाले खाम तोङि नाइ परमेस्वर आपाकाइ होहोइ पि-पिते प्रभु येसुको नामेते लोङ्नो।

ख्रिस्टियन परिवार सम्बन्धि सिक्छ्‍या

18 उमापालि, निङए प्रभुकाइ सादेदु जेत लोङ्ते निङथेको लावापालिको अधिनते होने।

19 लावापालि, निङ निङथेको उमापालिकाइ कठोर माथातिनि जेसिकेन्‍नो।

20 हुचापालि, निङए साक्खाले खामते निङथेको आपा आमाए ङानिदु मानाइने। हाराकाइभुन्या काओनि लोङ्नुनन्या प्रभु ताङ्दु।

21 आपापालि, निङथेको चा-चामाइकाइ रागे माचिलेत्नो, नतरा बे तोबाङ निरास थायोङ्दु।

22 टेरा-टेरानिपालि, निङए का अन्तर्मादातेको निङथेको दाक्पोपालिए ङानिदु साक्खाले खामपालि मानाइने। दाक्पोकाइ मेसेको तागोते चिताङ्साको लागि जुकुन माथा, तर छ्‍यात सादेए प्रभुनामा आरिते तोबाङको सेवा लोङ्नो।

23 निङए लोङ्नुदु जेत मिपालिको लागि लोङ्सिदु ओनि माथा, तर प्रभुकोइ जेत लोङ्नुदु ओनि लोङ्नो।

24 हाराकाइभुन्या निङकाइ प्रभुए बर्ति लोङ्निदु डुडुको इनाम पिनिदु ङाते साइनिदु। प्रभु ख्रिस्ट नाइ निङको दाक्पो थादु।

25 माआप्रादु जेत लोङ्‍योङ्दुए माआप्रादु जेतकोइ से खालाम्योङ्दु। परमेस्वरए सुकोओइ पक्छेपात मालोङ।

4

1 दाक्पोपालि, निङको ओइ साङ्‍राड्‍डेङा दाक्पो होदु ङाते साइते निङथेको टेरापालिनामा निया सङ्‍गत ङा आप्रा व्यवहार लोङ्नो।

बेगाले हानि अर्तिपालि

2 होसियारिनामा होहोइ पि‍-पिते ढेप थातिनिले परमेस्वरनामा प्रार्थना लोङ्नो।

3 ख्रिस्टको तो रहस्यको वाखे प्रचार लोङ्साकाइ परमेस्वरए निको लागि दिगोरे खाणोङ टाङ्‍ते एपिइसे ङाते निको लागि ओइ प्रार्थना लोङ्नो। त्यैको लागि नाइ गाइ टिसाठाइङा पाराइङाले होङादु।

4 गाइ चिज्याङ्‍ङादु वाखे पेस्तिनि चिज्याङ्‍को एथाङ्‍ङु ङाते ओइ प्रार्थना लोङ्ते पिनिङ।

5 बिस्वास मालोङ्‍योङ्दुपालिनामा व्यवहार लोङ्नुदु बेरेङ भाँति चिगाप्‍ते लोङ्नो त्याङ निङए खालाम्नुदु साक्खाले मौकाकाइ आप्रातिनि चलैनो।

6 छ्‍याए च्यासा थोङा स्वाद पिहुदुओनि निङको खामओइ सधैँ मालिम्चाको एथा, त्याङ बेगालेपालिकाइ कुनिगरि जुवाफ पिको माइदु, तो निङ साइने।

अन्तिम सेवासेर्ग्याम

7 गाइको सुचिते साक्खाले खाम तुखिकसए निङकाइ चिनासाइनिदु। तो प्रिय हु, बिस्वासयोग्य स्युन्डुरि ङा प्रभुङा गोया-दर्माया थादु।

8 निए कुन्‍नानि लोङ्वाले नावादु, तो साइते निङए लोङ्सेङा हौसला एखालाम्नो ङाते गे तोकाइ निङकोते ठोचाराहुन्दु थादु।

9 तोनामा ओनेसिमस ओइ रालेहोदु, ओनेसिमस निङमध्येको दिका थादु, त्याङ तो निको बिस्वासिलो ङा प्रिय हु थादु। काङाको साक्खाले खाम तोबाङए निङकाइ षात्निदु।

10 त्‍याङ गाइनामा नाइ खतकि थादु अरिस्तार्खसए निङकाइ सेवासेर्ग्याम ठोचाराते नानिदु। बारनाबासको हु पाराइदु मर्कुसए ओइ सेवासेर्ग्याम ठोचाराते नाहुदु। तोको सुचिते गे निङकाइ हाबि नाइ ङाʔको दुम्ते नानिङादु, त्याङ तो निङकोते केलानन्या तोकाइ आप्रातिनि जुजु खुम्नो।

11 युस्तस यास्योङ्दु येसुए ओइ निङकाइ सेवासेर्ग्याम ठोचाराते नाहुदु। परमेस्वरको राड्‍डे फेल्साकाइ गाइनामा जेत लोङ्‍योङ्दु यहुदिपालिमध्ये का सुमका जुकुन होयोङ्दु। छ्‍यात नाइ काबाङए गाइकाइ सान्त्वना पिते नायोङ्‍ङादु।

12 निङकोइ दिका हु, ख्रिस्ट येसुको टेरा इपाफ्रासए सेवासेर्ग्याम ठोचाराते नाहुदु। निङ परमेस्वरको आलि पुर्नरुपए मानाइसा थाते, पाको ङा दर्बिलो बिस्वासि थाने ङाते निङको लागि तोए सधैँ प्रार्थना लोङुले नाहुदु।

13 गे तोको लागि का गुवा पिहुन्दु, तोए निङको लागि, लाओडिसियाको त्याङ हिरापोलिसको मिपालिको लागि आठ्‍ठे जुन्जुल लोङुले नाहुदु।

14 निको प्रिय डाक्टर लुका ङा डेमासए ओइ निङकाइ सेवासेर्ग्याम ङाते नानिदु।

15 लाओडिसियाङा होयोङ्दु हुपालि, नुम्फासकाइ ङा तोको नेमते दोङ्‍‍सियोङ्दु मन्डलिकाइ निको सेवासेर्ग्याम चिनासाइनो।

16 निङको आन्तारेङङा का छेस्को पढैसिको दुम्तेलिबि लाओडिसियाको मन्डलिङा ओइ चिपढैनो, त्याङ लाओडिसियाकाइ गे ठेहुन्दु छेस्को ओइ निङ पढैसिने।

17 “नाङए प्रभुङि खालामुनादु सेवाको जेत चिगाप्कोइ माइदु” ङाते अर्खिप्‍पसकाइ ङाते पिनो।

18 गाइ पावलङि, निङकाइ का सेवासेर्ग्याम गुरि गाइथेको लाʔए ठेहुन्ले नाहुन्दु। गाइ टिसाठाइङा रिठिपए छ्‍युसिङादु लोङ याने। परमेस्वरको अनुग्रह निङनामा एथा।

थेसलोनिकिपालिकाइ

पावलको पहिलो छेस्को

परिचय

थेसलोनिके गोकाइलङ्‍का ग्रिसको मासेडोनिया ङासिदु सोदेङाको राजधानि थ्यो। पावलए दोस्रोचोटि प्रचार लोङुदु बेरेङ थेसलोनिके यालेत्दु थ्यो। तोङा पावलको पहिलो भेटको बर्नन प्रेरित १७:१-९ ङा ठेसिले होदु।

का छेस्को इस्वि सम्बत् ५० दाइ कोरिन्थिङि ठेते पिचा हेनुदु थ्यो। पावल थेसलोनिकेङा केहि हप्‍ता जुकुन होकान। तोङिलिबि योरिको बिरोधको कारनए तो ठाइ वार्ते हेन्छा पारायान। तोङिलिबि तोङाको नाका ख्रिस्टियनपालिकाइ सतावट राहान। पावलए तोबाङकाइ साहस पिसाकाइ ङा झुन आहे सिक्छ्‍या पिसाकाइ का छेस्को ठेहुनो।

त्यति जुकुन माथातिनिका थेसलोनिकेङा पावलकाइ खोरि पिसा सत्‍तुरपालि, बेगालेडातिपालि ङा यहुदिपालि आहे होयोङ्दु थ्यो। ख्रिस्टको आप्राखामको बिरोध लोङ्साकाइ तोबाङए पावलकाइ बदनाम ङा निन्दा लोङ्सा दाङ्‍योङ्दु थ्यो। का ओनि माछ्‍यात्दु गाल्प्‍याए पावलको बेद माथाहान, त्याङ थेसलोनिकि ख्रिस्टियनपालिको बिस्वास रुनुरुनु थाङुन ङाते पावल आरिले होदुथ्यो। यैथादुए पावलए उस्तेको बिरोधिपालिको खामको बिरोध लोङुले नाहुदु।

पावलए थेसलोनिकिपालिकाइ ठेहुदु पहिलो ङा दोस्रो छेस्कोपालि त्याङ गलातियापालिकाइ ठेहुदु छेस्को गुरि तोए ठेहुदु छेस्कोपालिमध्ये साक्खालेङि हाबिको छेस्को थादु। का सुमगोरे छेस्कोपालि नाका करारङा साक्खालेङि हाबि ठेसिदु किताबपालि थादु।

पावलको लेकको सुचिते झुन आहे थासाइसाकाइ रोमिपालिकाइ पावलए ठेहुदु छेस्कोको परिचय योहो।

थेसलोनिकिपालिकाइ

पावलको पहिलो छेस्को

1

1 पावल, सिलास ङा तिमोथिङि,

परमेस्वर आपा ङा प्रभु येसु ख्रिस्टङा थेसलोनिकिपालिको मन्डलिकाइ:

निङकाइ अनुग्रह ङा थेमथेम।

थेसलोनिकिपालिको बिस्वासको लागि होहोइ

2 निको प्रार्थनापालिङा निङकाइ हरेक इस्याङ चालिसिताइले निए परमेस्वरकाइ निङ साक्खालेको लागि सधैँ होहोइ पिवादु।

3 निको परमेस्वर ङा आपाको तागोते निको प्रभु येसु ख्रिस्टङा निङको बिस्वासको जेत, जेसिकेन्को जुन्जुल ङा आसेको धिरो निरन्तर नि चालिसिइदु।

4 निकाइ था निकिदु, प्रिय हु-बुबुपालि, निङकाइ परमेस्वरए जेसिकेन्ते नानिदु त्याङ केलेनिले नानिदु,

5 हाराकाइभुन्या निको आप्राखाम निङकोते वाखेते जुकुन माकेलान, तर बुता ङा उल्फो लुङ्‍गुरिते, त्याङ पुरा निस्‍चयनामा केलान। निङको आन्तारेङङा होकिदु बेरेङ नि निङकाइ चेʔ लोङ्सा कुन्दुनि मिपालि थ्यो ङाते निङ साइनिदु।

6 निङ निको ङा प्रभुको देखासेखि लोङ्सा थानिन; आहे कस्टङा ओइ उल्फो लुङ्‍गुरिए पिनिदु आस्ताङ्ते निङए वाखे ग्रहन लोङ्सा थानिन।

7 निङ मासेडोनिया ङा अखैयाङा साक्खाले बिस्वासिपालिको हाबि दिगोरे नमुना थानिन।

8 निङङिनि प्रचार लोङ्नुदु प्रभुको वाखे मासेडोनिया ङा अखैयाङा जुकुन माथा, तर परमेस्वरच्युरिते निङए नानुदु बिस्वासको खाम साक्खाले ठाइङा फेल्‍ले होदु। यैथादुए नान काको सुचिते निकाइ हाराओइ ङासा माहो,

9 हाराकाइभुन्या नि निङकोते केलिदु बेरेङ निकाइ जुजु खुमिदु खाम तो मिपालि उस्तेबाङए षात्योङ्दु। मुर्तिकाइ पुडासा तोर्तातुनुले मोदु ङा छ्‍यात परमेस्वरको सेवा लोङ्सा निङ परमेस्वरदाइ बुरुसिनिदु खामको सुचिते ओइ तोबाङए नाइ षात्योङ्दु।

10 साङ्‍राड्‍डेङि युदु परमेस्वरको चा, अर्थात् येसुकाइ परमेस्वरए सिदुङि चिमोहुनो। तोकाइ नाइ निङए लाघिनुले नानुदु, तोए युसासोदु रागेङि निकाइ ब्रेनिदु।

थेसलोनिकेङा पावलको जेत

2

1 हु-बुबुपालि, निङकोते नि केलिदु खाम बिर्थाइको माथादु निङ निङथेकाइ था निनिदु।

2 निए हाबि नाइ फिलिप्पिङा खोरि खालाम्वादु ङा माबेद थाइदु खाम बे निङकाइ था नाइ निनिदु, तर ओइ आहे बिरोध था-थाओइ परमेस्वरको आप्राखाम प्रचार लोङ्साकाइ परमेस्वरङि साहस मिलाइले होदुथ्यो।

3 हाराकाइभुन्या निको अर्ति-उपदेस भुल अथवा मासोचिङि णाङ्दु माथा, त्याङ छल कपटङि केल्दु ओइ माथा।

4 बरु परमेस्वरए निकाइ आप्राखाम चिनासाइसा जिम्मा पिसा योग्यको लोङिदु मिपालि थाइदुए नि चिज्याङिदु। निए मिपालिकाइ चिताङ्साकाइ माथा तर निको डिला जाँच लोङुदु परमेस्वरकाइ चिताङ्साकाइ चिज्याङिदु।

5 निङकाइ आप्रातिनि था निनिदु, निए कुतालेओइ ङ्‍याकुन्या यासिताइले खाम मालोङ्वान, त्याङ पेपेलेको आगाबेहोरिङा ओइ मापाराइन। काको गुवा गुरि परमेस्वर उस्ते नाइ होदु।

6 ख्रिस्टको प्रेरित थाइदुए निए निङच्युरिते अधिकार लोङ्‍को थाङ्वादु थ्यो। तैओइ निए निङङिनि ङा मिपालिङि बेद मादाङ्वान, त्याङ बेगालेङि ओइ बेद मादाङ्वान।

7 तर हुचापालिकाइ स्याहाराइदु आमाए ओनि नि निङको आन्तारेङङा मालिम्चा थाइन।

8 निए निङकाइ आहे जेसिकेन्सिदुए निए परमेस्वरको आप्राखाम जुकुन माथा, तर निको ख्रोओइ निङको लागि पिसा ठाङडोल थाइन, हाराकाइभुन्या निङ निको लागि आठ्‍ठे प्रिय थानिले होनिथ्यो।

9 हु-बुबुपालि, निको खोरि ङा जुन्जुल निङ मालो मायातिनिकि। निङ सुकाइओइ बोझ माचिचाबुत ङाते निए रातदिन जेत लोङ्‍तावाले परमेस्वरको आप्राखाम निङकाइ प्रचार लोङ्सिन।

10 बिस्वास लोङ्नुदु निङको आन्तारेङङा निको व्यवहार उल्फो, धार्मिक ङा मागाल्‍प्‍या थादु खामको गुवा गुरि निङ थानिदु, त्याङ परमेस्वर ओइ तोको गुवा थादु।

11 निङकाइ था निनिदु, आपाए उस्तेको चा-चामाइपालिनामा व्यवहार लोङुदु ओनि निए निङ साक्खालेनामा व्यवहार लोङ्वान।

12 उस्तेको राड्‍डे ङा महिमाङा उरोइदु परमेस्वरको हाबि निङको चालचलन ग्रहनयोग्य एथा ङाते निए निङकाइ उत्साह, सान्त्वना ङा अर्ति उपदेस पिसिन।

13 का खामको लागि ओइ निए परमेस्वरकाइ सधैँ होहोइ पिवादु। निङए निङिनि साइनुदु परमेस्वरको वाखे मिको वाखेओनि माथा तर परमेस्वरको वाखेओनि ग्रहन लोङ्नुन, तो वाखेए गुरि निङ बिस्वासिपालिङा जेत लोङुले नाहुदु।

14 हु-बुबुपालि, ख्रिस्ट येसुङा यहुदियाङा होदु परमेस्वरको मन्डलिपालिए लोङ्‍योङ्दु ओनि निङए लोङ्‍नुन। तो मन्डलिपालिए यहुदिपालिङि खोरि खालाम्योङ्दु ओनि निङए ओइ निङथेको ठाइको मिपालिङि खोरि खालाम्नुन।

15 त्यै यहुदिपालिए प्रभु येसुकाइ ङा अगमवक्तापालिकाइ सात्योङ्नो, त्याङ निकाइओइ प्रिङदाइ पोइन। तोबाङए परमेस्वरकाइ माचिताङ्‍योङ्नो, त्याङ साक्खाले मिपालिको बिरोध लोङ्‍योङ्दु।

16 बेगालेडातिपालिको उद्धार एथा ङाते निकाइ तोबाङको आन्तारेङङा आप्राखाम चिनाइसा तो यहुदिए मापिइन। काओनि बाधा पिसा जेत लोङ्ते तोबाङए उस्तेबाङको लुपकाइ मुम्चा हेन्योङ्नो। तर अन्त्यङा परमेस्वरको रागे तोबाङच्युरिते पाराइले होदु।

थेसलोनिकेङा पावल हेन्छा फिरि आलिह्‍यान

17 हु-बुबुपालि, सादेङि माथा, तर माङते निङङि उछिन्चा स्याङतेकाको लागि ब्रेन्सिइदुए निङकाइ योसा ङा भेटाइसा नि आठ्‍ठे आलिइन।

18 नि निङकोते केल्सा आठ्‍ठे आलिइन, त्याङ गाइ पावल निङकोते आहे खेप केल्सा दाङुनुङ, तर सेसेन्तारए निकाइ खोइन।

19 निको प्रभु येसु युदु बेरेङ तोको तागोते निको आसे, आस्ताङ्सा ङा खाबा तुन्सिसाको मुकुट गुरि निङ नाइ थानिदु, माथा रा?

20 छ्‍यात नाइ निको गौरव ङा आस्ताङ निङ नाइ थानिदु।

3

1 यैथादुए निङङि अलम्था थाते होʔसा माथाङ्वादुए नि एथेन्सङा नाइ होʔसाकाइ आलिइन।

2 निङकाइ बिस्वासते ढेप लोङ्साकाइ ङा अर्ति पिसाकाइ, ख्रिस्टको आप्राखाम चिनासाइदु परमेस्वरको सेवक निको हु तिमोथिकाइ निङकोते ठोचा रावान।

3 का खोरिपालिको कारनए सुओइ हरेस माच्याने ङाते निए तोकाइ ठोचा रावान। खोरिपालि बे निको लेकङा केल्दु नाइ ङाते निङकाइ था निनिदु।

4 निङनामा नि होकिदु बेरेङ निङकोते खोरि केल्दु ङाते हाबिङि नाइ ङासिले होदुथ्यो। का थाहान ओइ, तो निङकाइ था निनिदु।

5 यैथादुए, निङको सुचिते हाराओइ था मासाइमारा होʔको माथाङुन्दुए निङको बिस्वास गोसा गे तिमोथिकाइ ठोचाराहुनुङ। सेसेन्तारए निङकाइ बाटेसाइङा चुʔतिनिले निको साक्खाले जुन्जुल बिर्थाइको लोङुनो रा ङाते गाइ आरिङाले होङाथ्यो।

तिमोथिए खाम राहुनो

6 तर नाले निङङि तिमोथि गाइकोते केल्ताले निङको बिस्वास ङा जेसिकेनको आप्रा खाम निकाइ चिनासाइन। निङए निकाइ भेटाइसा आठ्‍ठे चोइकानिले होनिदु ङाते सधैँ जेसिकेननामा निकाइ लोङ यानिदु खाम तोए निकाइ चिनासाइन। निएओइ निङकाइ आठ्‍ठे भेटाइसा आलिइले होकिदु।

7 त्यैथादुए हु-बुबुपालि, निङको बिस्वासको कारनए नि साक्खाले खोरि ङा कस्टङा पाराइदु बेरेङ ओइ निङको सुचिते साइतावाले निए सान्त्वना खालाम्वाले नावादु।

8 निङ प्रभुते दर्बिलो होनिदु ङाते साइवादु बेरेङ निए नाका लेक खालाम्वादु ओनि थाइले होकिदु।

9 निङकोइ कारन नि निको परमेस्वरको तागोते ताङिदु। काको लागि निए परमेस्वरकाइ पिवादु आहे होहोइ ओइ उछिन्चा नाइ थादु।

10 निङकाइ फिरि भेटाइसा ङा निङको बिस्वास झुन आहे लोङ्साकाइ नि रातदिन जोडए प्रार्थना लोङ्वाले नावादु।

11 नान निको परमेस्वर ङा आपा उस्तेए त्याङ निको प्रभु येसुए निङकोते केल्साकाइ निको उलाम टाङ्ते एपिइसे।

12 निए निङकाइ जेसिकेन्सिदु ओनि प्रभुए निङकाइ ओइ दिका बेगालेनामा ङा साक्खाले मिपालिनामा जेसिकेनङा आठ्‍ठे आहे थाचा हेन्छा एलोङ्ने।

13 परमेस्वरको साक्खाले मिपालिनामा निको प्रभु येसु ख्रिस्ट युदु बेरेङ तोए निको परमेस्वर ङा आपाको तागोते निङको डिलाकाइ उल्फो ङा मागाल्‍प्‍या लोङ्ते ढेप एलोङ्ने।

परमेस्वरकाइ चिताङ्सा लेक

4

1 अन्त्यङा हु-बुबुपालि, प्रभु येसुते निए निङकाइ आग्रहपुर्वक बिम्ति लोङ्सिदु त्याङ अर्ति पिसिदु, निए निङकाइ चिठेन्सिदु ओनि परमेस्वरकाइ चिताङ्सा लेक कोटेनो। काओनि लेक निङए कोटेनुले नानुदु, त्याङ काङा नाइ निङ बढैचा याने।

2 प्रभु येसुङि कुन्दु बक्‍केपालि निए निङकाइ पिसिले होदु, तो निङ साइनिदु।

3 परमेस्वर का आलिदु, निङ उल्फो थाचायाने, काए गुरि निङकाइ मान्द्रेसिङ लोङ्साङि अलम्था नानिदु।

4 निङए निङथेको उमानामा उल्फोचाते ङा बेदनामा कुनिगरि मोको माइदु ङाते साइने।

5 तर परमेस्वरकाइ माङोसायोङ्दु मिपालि ओनि माआप्रादु आलिए निङको सादे एमाज्योने।

6 का सुचिते सुएओइ अपराध लोङ्ते उस्तेको हुकाइ माआप्रा एमालोङो, हाराकाइभुन्या काओनि साक्खाले खामको बदला काइसा गुरि प्रभु नाइ होदु। निए निङकाइ काको सुचिते हाबि नाइ कडा चेतावनि पिसिले होदु।

7 परमेस्वरए निकाइ माउल्फोचाको लागि उरोइदु माथा, तर उल्फो थासाको लागि उरोइन।

8 यैथाताले का खामको इन्कार लोङ्दुए मिकाइ माथा, तर परमेस्वरकाइ इन्कार लोङुदु, त्यै परमेस्वरए निङकाइ उस्तेको उल्फो लुङ्‍गुरि पिनिदु।

9 तर हु-बुबुपालिको आन्तारेङङा थाको माइदु जेसिकेनको सुचिते निङकाइ सुएओइ ठेको मापाराइ, हाराकाइभुन्या दिकाए बेगालेकाइ जेसिकेनको माइदु ङाते निङ निङथे नाइ परमेस्वरङि सिक्छ्‍या खालाम्नुले नानुदु।

10 मासेडोनियाङा होयोङ्दु साक्खाले हु-बुबुपालिकाइ निङए छ्‍यात नाइ जेसिकेन्‍नुदु। तर हुपालि, झुन आहे तोओनि नाइ लोङ्चा हेन्‍नो ङाते निए निङकाइ अर्ति पिसिदु।

11 निए निङकाइ पिसिदु बक्‍के ओनि निङ थेमथेमङा होने, निङथेको जेतको चिन्ता यासिने ङा निङथेको लाʔए जेत लोङ्सा यासिने।

12 काओनि थादुए निङए प्रिङदाइकोपालिङि बेद खालाम्नुदु ङा सुकोओइ भर पाराइको मापाराइ।

प्रभु युसाको सुचिते

13 हु-बुबुपालि, सिको दुम्योङ्दुपालिको सुचिते निङकाइ था एमाथा ङाते नि आलिइदु माथा, त्याङ आसे मानिदु मिपालिओनि निङ सोक यासिको मापाराइ।

14 निए बिस्वास लोङ्वादु, येसु सिह्‍यान त्याङ फिरि रोलाङ्ताले स्रेकान, काओनि नाइ येसुङा बिस्वास लोङ्तावाले सिको दुम्योङ्दुपालिकाइ येसुनामा परमेस्वरए केलुदु।

15 प्रभुको वाखेङि निए निङकाइ ङासिदु, निको प्रभु बेगाले खेप युदु बेरेङ नि मोइले होकिदुपालिए तोकाइ भेटाइसा तो सिको दुम्योङ्दुपालि भुन्दा हाबि हेन्को माथाङ।

16 हाराकाइभुन्या प्रभु उस्ते नाइ बक्‍केको जेखा सारेनामा साक्खालेङि जेखा साङ्‍राड्‍डेमिको सारे ङा परमेस्वरको तुरहिको सारेनामा साङ्‍राड्‍डेङि युदु, त्याङ ख्रिस्टङा सियोङ्दुपालिगुरि हाबि रोलाङ्ते स्रेयोङ्दु।

17 तोङिलिबि नि मोइदुपालि प्रभुकाइ सर्ग्याङा भेटाइसाकाइ तोबाङनामा खासुङा लाङ्सिते याइदु, त्याङ काओनि नि सधैँ प्रभुनामा थाइदु।

18 यैथादुए दिकाए बेगालेकाइ का वाखेपालिङि सान्त्वना पिनो।

5

1 हु-बुबुपालि, का खामपालि कुताले ङा कुन्दु स्याङङा थादु ङाते निकाइ ठेते होʔको मापाराइ।

2 हाराकाइभुन्या निङ निङथे ओइ आप्रातिनि साइनिदु, प्रभु युसा स्याङ बे टाहे खुयु केल्दु ओनि केल्दु।

3 मिपालिए गुरि “थेमथेम ङा रक्खे” ङायोङ्ले नायोङ्दु थादु, तो बेरेङ बाङ्‍काल चामाइचाकाइ बेथा लागाइदु ओनि अपरझट तोबाङच्युरिते बिनास केल्दु, त्याङ तोबाङ कुनिओइ माप्णोत्योङ।

4 तर हु-बुबुपालि, निङ उखिङछोछोङा माहोनिदुए ख्रिस्ट युदु इस्याङ निङको लागि खुयुए ओनि थोम्‍बेसिले लोङ्‍को माथाङ।

5 हाराकाइभुन्या निङ साक्खाले आथाङकोन्टेको खलकपालि ङा स्याङको खलकपालि थानिदु। नि गुरि टाहेको ङा उखिङछोछोको खलकपालि माथा।

6 यैथादुए प्रभुकाइ माङोसायोङ्दु मिपालि ओनि नि माआमिको, तर माआमिमारा होʔको त्याङ होसियार थाको।

7 हाराकाइभुन्या आमियोङ्दुपालि टाहे नाइ आमियोङ्दु, त्याङ इथेदु पाङ्‍कु च्याते आतोयोङ्दुपालि ओइ टाहे नाइ आतोयोङ्दु।

8 तर नि गुरि इस्याङको मि थाइदुए होसते होʔको, त्याङ बिस्वास ङा जेसिकेनको आन्डुपाता ङा मुक्तिको आसेको टुपुरि बुसिको।

9 हाराकाइभुन्या परमेस्वरए निकाइ रागेको लागि माथा, तर प्रभु येसु ख्रिस्टङि मुक्ति खालाम्साकाइ हाबिङिनि नाइ केलेते नाइदु।

10 येसु निको लागि सिह्‍यान, नि आमिते होकिले ओइ माआमिमारा होकिले ओइ नि साक्खाले तोनामा नाइ मोको एथाङ्वा।

11 यैथादुए दिकाए बेगालेकाइ उत्साह पिनो, त्याङ दिकाए बेगालेकाइ दर्बिलो लोङ्सा जेत लोङ्नो, तो बे निङए लोङ्नुले नाइ नानुदु।

साक्खालेङि लिबिको सिक्छ्‍या

12 हु-बुबुपालि, निङको आन्तारेङङा जुन्जुल यास्योङ्दुपालि ङा निङकाइ चेतावनि पिनिदुपालिको बेद लोङ्नो ङाते निए निङकाइ आग्रहपुर्वक सेवासिदु, प्रभुको जेत लोङ्‍योङ्दु निङको अगुवापालिको बेद लोङ्नो, तोबाङए निङको आन्तारेङङा आहे जुन्जुल यास्योङ्दु त्याङ निङकाइ आहे चेतावनि पिनिदु।

13 तोबाङको जेतको लागि निङए तोबाङकाइ जेसिकेन्ते आठ्‍ठे आहे बेद लोङ्नो। निङ निङथेङा ठेसिते होʔने।

14 हु-बुबुपालि, निए निङकाइ अर्ति पिसिदु, डाल्यापालिकाइ खबरदारि लोङ्नो, त्याङ हरेस च्यायोङ्दुपालिकाइ सान्त्वना पिनो, रुनुरुनुपालिकाइ मदत लोङ्नो। साक्खालेनामा सहैसिते होʔने।

15 का खाम लोङ याने, सुएओइ खराबिको बदला खराबि एमालोङो, तर दिकाए बेगालेनामा त्याङ साक्खाले मिपालिनामा सधैँ भलाइ लोङ्सा कोसिस यासिने।

16 साक्खाले इस्याङ आस्ताङ्ने।

17 साक्खाले इस्याङ प्रार्थना लोङ्नो।

18 साक्खाले अवस्थालाङा होहोइ पिनो, हाराकाइभुन्या ख्रिस्ट येसुते थानिदु निङ साक्खालेको लागि परमेस्वरको आलि का नाइ थादु।

19 उल्फो लुङ्‍गुरिको मेकाइ मासात्नो।

20 अगमवाणिकाइ दुर्छ्‍या माचालिसिने।

21 साक्खाले खामको जाँच लोङ्नो। आप्रा खामकाइ चुम्ते नानो।

22 साक्खाले माआप्रा खामङि अलम्था होने।

23 थेमथेमको परमेस्वर उस्तेए निङकाइ पुरै उल्फो एलोङ्ने। निङको पुरै लुङ्‍गुरि, ख्रो ङा माङ निको प्रभु येसु ख्रिस्ट युदु बेरेङ सोचि एथा।

24 निङकाइ उरौनिदु गुरि बिस्वास योग्य निदु, त्याङ तोए का लोङुदु नाइ।

25 हु-बुबुपालि, निको लागि प्रार्थना लोङ्नो।

26 साक्खाले हु-बुबुपालिकाइ उल्फो जेसिकेनए सेवासेर्ग्याम लोङ्नो।

27 का छेस्को पढैसिते साक्खाले हुपालिकाइ चिनासाइनो ङाते गे निङकाइ प्रभुङा सेवानिङादु।

28 निको प्रभु येसु ख्रिस्टको अनुग्रह निङङा एथा।

थेसलोनिकिपालिकाइ

पावलको दोस्रो छेस्को

परिचय

थेसलोनिकिपालिकाइ पहिलो छेस्को ठेहुदु उछिन स्याङ लिबिदाइ का दोस्रो छेस्को कोरिन्थङि ठेहुनो।

हानिका थेसलोनिकेको ख्रिस्टियनपालिए येसु ख्रिस्ट फिरि युसासोले होदु ङाते पावलको पहिलो छेस्कोङिनि गोते नायोङ्दु थ्यो। पावलए येसु ख्रिस्ट अचानक था मापिमारा युदु ङाते ठेहुले नाहुदु थ्यो (१ थेसलोनिकि ५:३), तर तो थेसलोनिकिपालिए येसु युसा नाइ सोले होदु ङाते गोयोङ्नो। यैथादुए हानिकाए उस्तेबाङको जेत वार्ते येसु ख्रिस्टको उलाम योयोङ्तोले होयोङ्ले होयोङ्दु थ्यो। ख्रिस्ट युसाको सुचिते तोबाङको गलत चालिसिसा बानि चिवार्साको ङा तोबाङकाइ डाल्या माथातिनि जेत लोङ्‍ते च्याको माइदु ङाते अर्ति पिसाकाइ ओइ पावलए का छेस्को ठेहुले नाहुदु थ्यो।

थेसलोनिकिपालिकाइ

पावलको दोस्रो छेस्को

1

1 पावल, सिलास ङा तिमोथिङि,

निको परमेस्वर आपा ङा प्रभु येसु ख्रिस्टङा थेसलोनिकिपालिको मन्डलिकाइ:

2 परमेस्वर आपा ङा प्रभु येसु ख्रिस्टङि निङकाइ अनुग्रह ङा थेमथेम।

नियाको लागि येसु युदु

3 हु-बुबुपालि, निङको लागि निए परमेस्वरकाइ सधैँ होहोइ पिʔकोइ माइदु निए काओनि लोङ्सा ठिक ओइ निदु, हाराकाइभुन्या निङको बिस्वास आठ्‍ठे बढैले होदु, त्याङ दिका बेगालेको लागि निङ हरेकको जेसिकेन बढैले होदु।

4 यैथादुए निङङा केल्दु साक्खाले सतावट ङा निङए भोगाइनुले नानुदु कस्टपालिको आन्तारेङङा निङको ढेपचा ङा बिस्वासको लागि परमेस्वरको मन्डलिपालिको आन्तारेङङा नि खाबा तुन्छिइदु।

5 का साक्खाले खामङि परमेस्वरए ठिकनामा निया लोङुदु ङासिदु खामको प्रमानित थादु, त्याङ परमेस्वरए निङकाइ तोको राड्‍डेको लागि योग्य लोङ्निले नानिदु, तोको लागि नाइ निङए खोरि खालाम्नुले नानुदु।

6 परमेस्वर निया लोङ्सा थादु: तोए निङकाइ खोरि पिनिदुपालिकाइ खोरि पिहुदु,

7 त्याङ निङ कस्ट खालाम्नुदुपालिकाइ निनामा नाइ दिसिसा पिइदु। प्रभु येसु उस्तेको बुता निदु साङ्‍राड्‍डेमिपालिनामा तिदु मेङा साङ्‍राड्‍डेङा चिखेत्सिदु बेरेङ तोए का लोङुदु।

8 परमेस्वरकाइ माङोसायोङ्दुपालिकाइ ङा प्रभु येसुको आप्राखाम मानाइसा माआलियोङ्दुकाइ तोए दन्ड पिहुदु।

9 तोबाङए कुताले ओइ माताप्सा नासिसाको दन्ड त्याङ प्रभुको तागोङि ङा तोको बुताको महिमाङि ब्रेन्सिसा दन्ड खालाम्योङ्दु।

10 का खाम प्रभु येसु युसा इस्याङ थादु। तो इस्याङ उस्तेको साक्खाले उल्फो मिपालिङि महिमा ङा साक्खाले बिस्वासिपालिङि बेद खालामुदु। निङओइ तोबाङनामा थानिदु, हाराकाइभुन्या निङकाइ पिसिदु गुवाते निङए बिस्वास लोङ्नुन।

11 यैथादुए निए निङको लागि साक्खाले इस्याङ प्रार्थना लोङ्वादु। तोगुरि निको परमेस्वरए निङकाइ उरौनिदु लेकको लागि योग्य एबनैने त्याङ हरेक आप्रा उद्देस्य ङा बिस्वासको जेतकाइ तोको बुताए पुर्न लोङ्ते एपिने।

12 इन्याङगरि निको परमेस्वर ङा प्रभु येसु ख्रिस्टको अनुग्रहङिनि निङङा निको प्रभु येसुको नामेको बेद थादु, त्याङ येसुङा निङको ओइ बेद थादु।

लुपको मि

2

1 हु-बुबुपालि, निको प्रभु येसु ख्रिस्ट फिरि युसाको सुचिते ङा तोकाइ भेटाइसा नि दिठाइते मुम्सिसाको सुचिते निए निङकाइ सेवासिदु।

2 कुन्दुओइ अगमवाणि वा वाखे वा कुन्दुओइ छेस्कोए प्रभुको इस्याङ खेर्ते केल्‍ले होदु ङाते षात्निनन्या, तो खाम निङि केल्दु ङाते चालिसितिनिले निङको सादे बिचलित एमाथा अथवा निङ माअतलैने।

3 सुएओइ कुन्दुओइ पाराए निङकाइ धोका एमापिने। परमेस्वरको विरुद्धते जेखा बिद्रोह माथादुका लुपको मि, अर्थात् नासिसाको चा माचिखेत्सिदुका प्रभु युसा तो इस्याङ माकेल।

4 तो लुपको मिए उस्तेकाइ जेखा यासिताले मिपालिए परमेस्वर ङाते चालिसियोङ्दु साक्खाले खाम ङा पुडायोङ्दु साक्खाले थोको बिरोध लोङ्‍योङ्दु। तोए बे गाइ परमेस्वर थाङादु यासिताले परमेस्वरको मन्दिरङा होदु।

5 निङनामा गाइ होङादु बेरेङ नाइ गे निङकाइ का खामपालि ङानिङादु निङकाइ लोङ मानि रा?

6 तो लुपको मिकाइ हारा खामए नालेका खोहुले नाहुदु, तो निङ साइनिदु। स्याङ गाप्को दुम्तेलिबि तो लुपको मि चिखेत्सिदु।

7 तो अधर्मको रहस्यए हाबिङि नाइ जेत लोङुले नाहुदु, तर तोकाइ सुएओइ खोहुले नाहुदु। त्याङ तो खोहुदु गुरि माषेसिदुका तो लुपको मि माचिखेत्सि।

8 तोङिलिबि तो लुपको मि चिखेत्सिदु। तोकाइ प्रभु येसुए उस्तेको उगोको पुनए नासिहुदु, त्याङ येसु युदु बेरेङको महिमाको आथाङए तोकाइ नासिहुदु।

9 तो लुपको मिए सेसेन्तारको बुता केल्ते केल्दु, त्याङ साक्खाले पाराको माछ्‍यात्दु डोरेपालि ङा थोम्बे-थोम्बेसिलेको जेतपालि लोङुदु।

10 नासिसियोङ्दुपालिकाइ तोए साक्खाले पाराको राकाषे खामए छलैदु, हाराकाइभुन्या तोबाङकाइ चिमोको थाङ्सा छ्‍यातचाकाइ तोबाङए जेसिकेन्सा इन्कार लोङ्‍योङ्ले नायोङ्दु।

11 यैथादुए तोबाङए माछ्‍यात्दु खामते बिस्वास एलोङ्‍योङो ङाते परमेस्वरए तोबाङच्युरिते दिगोरे बर्बदाको भ्रम ठोहुदु।

12 त्याङ तोबाङए छ्‍यातच्युरिते बिस्वास मालोङ्‍योतोले राकाषे जेत लोङ्सा ताङ्‍योङ्ताले दन्ड खालाम्योङ्दु।

उद्धारको लागि केलेसिदु

13 प्रभुए जेसिकेन्‍निदु हु-बुबुपालि, निङको लागि निए परमेस्वरकाइ सधैँ होहोइ दरिकोइ माइदु, हाराकाइभुन्या उद्धार खालाम्योङ्दुपालिङा साक्खालेङि पहिलो थासाकाइ परमेस्वरए निङकाइ केलेनिन। तोको लुङ्‍गुरिए निङकाइ उल्फो लोङ्‍‍निन, त्याङ निङए छ्‍यातचाते बिस्वास लोङ्नुन।

14 काकोइ लागि निको आप्राखामङिनि निको प्रभु येसु ख्रिस्टको महिमा खालाम्सा तोए निङकाइ उरौनिन्।

15 यैथादुए हु-बुबुपालि, दर्बिलो थाते थेङ्ने, ङा निए ङासिदु उगोको वाखेङि थाले ओइ, निए ठेसिदु छेस्कोङि थाले ओइ निङए खालाम्नुदु सिक्छ्‍याकाइ थेकाइते नानो।

16 निको प्रभु येसु ख्रिस्ट उस्तेए ङा निकाइ जेसिकेन्ते तोको अनुग्रहङिनि कुतालेओइ माताम्सा सान्त्वना ङा आप्रा आसे पिइदु निको आपा परमेस्वरए,

17 निङको लोङ्सेकाइ सान्त्वना एपिने त्याङ साक्खाले आप्रा जेत ङा वाखेते निङकाइ बुता एपिने।

निको लागि प्रार्थना लोङ्नो

3

1 अन्त्यङा हु-बुबुपालि, निङको आन्तारेङङा प्रभुको वाखे फेल्दु ओनि साक्खाले ठाइपालिङा छिट्‍टोइ फेल्ते काको आठ्‍ठे बेद एथा ङाते निको लागि प्रार्थना लोङ्नो।

2 त्याङ माआप्रायोङ्‍दु ङा राकाषे मिपालिङि परमेस्वरए निकाइ जोगाइते एनाइसे ङाते प्रार्थना लोङ्नो, हाराकाइभुन्या साक्खाले मिपालिनामा बिस्वास माथा।

3 तर प्रभु बे बिस्वासयोग्य निदु, तोए निङकाइ ढेप लोङ्‍‍निदु, त्याङ राकाषेङि सुरक्छित नानिदु।

4 निए निङकाइ पिसिदु बक्‍के गुरि निङए पालना लोङ्नुले नानुदु ङा लिबिओइ लोङ्नुदु ङाते निङको सुचिते प्रभुङा भरोसा नाते नावादु।

5 प्रभुए निङको लोङ्सेकाइ परमेस्वरको जेसिकेन ङा ख्रिस्टको धिरोदाइ एडोर्‍याइने।

डाल्या मिपालिकाइ चेतावनि

6 नान हु-बुबुपालि, निको प्रभु येसु ख्रिस्टको नामेते निए निङकाइ बक्‍के पिसिदु, निङिनि निङए खालाम्नुदु सिक्छ्‍याङा माचावायोङ्दु साक्खाले डाल्या हु-बुबुपालिङि अलम्था होने।

7 हाराकाइभुन्या निए लोङ्वादु ओनि निङए ओइ लोङ्‍को माइदु ङाते निङ साइनिले होनिदु। नि निङनामा होकिदु बेरेङ डाल्या थाताइले माहोकिन।

8 निए सुकोओइ माणाइ सित्थिन्ते माच्याइन। बरु निङ सुकाइओइ भार एमाथाने ङाते निए रातदिन आहे जुन्जुल यासिते जेत लोङ्वान।

9 सहायता माखालाम्सा निको हक मानिदुए माथा, तर नि निङको लागि दिगोरे उदाहरन एथा ङाते निए तोओनि लोङ्वान।

10 निङनामा होकिदु बेरेङ निए निङकाइ काओनि बक्‍के ओइ पिसिथ्यो, “सुएओइ जेत मालोङ्नोन्या तोए एमाच्या।”

11 निए साइवाले नावादु, निङमध्ये हानिकाए डाल्या लेक कोटेनुले नानुदु। तोबाङ उस्तेबाङए हाराओइ जेत मालोङ तर नोम्बोको जेतते बिर्थाइ लाʔ चुयोङ्दु।

12 नान काओनि मिपालिकाइ प्रभु येसु ख्रिस्टको नामेते निए बक्‍के लोङ्वादु, तोबाङए सुमाक्‍का जेत एलोङ्‍योङो ङा उस्तेबाङको लाʔए जेत लोङ्ते एच्यायोङा।

13 हु-बुबुपालि, निङगुरि भलाइ लोङ्साकाइ मादोख्याइने।

14 का छेस्कोङा निए ङासिदु खाम लोङ्सा सुएओइ मामानायानन्या तो मिकाइ ङोसाइते नानो, त्याङ तोनामा हाराओइ सम्बन्ध मानानो, त्याङ तो एआङाला।

15 तैओइ तोकाइ सत्तुर ओनि माचालिसिने, तर हुकाइओनि तोकाइ चेतावनि पिनो।

लिबिको प्रार्थना

16 नान थेमथेमको प्रभुए साक्खाले स्याङङा ङा साक्खाले अवस्थालाङा निङकाइ थेमथेम एपिने। प्रभु निङ साक्खालेनामा एथा।

17 गाइ पावल, गाइथेको लाʔए का सेवासेर्ग्यामको पिलपालि ठेहुन्ले नाहुन्दु। गाइको साक्खाले छेस्कोपालि ङोसाइसा डोरेगुरि का नाइ थादु। तोओनि नाइ गे ठेहुन्दु।

18 निको प्रभु येसु ख्रिस्टको अनुग्रह निङ साक्खालेनामा एथा।

तिमोथिकाइ

पावलको पहिलो छेस्को

परिचय

तिमोथि लुस्त्रा यास्योङ्दु राडेपाडेको दिका षारा मि थ्यो। लुस्त्रा नालेको टर्कि ङासिदु हरेलङ्‍काको राडेपाडेको नक्सालङ्‍काको भाङा पाराइदु। तो पावल प्रेरितको प्रिय बान ङा सघैसा मि थ्यो (प्रेरित १६:१-४)। तो पावलको साक्खालेङि मिलाइदु लाबोन थ्यो, त्याङ पावलए तोकाइ “बिस्वासते गाइको छ्‍यात हुचा” यासिले होथ्यो (१ तिमोथि १:२)।

प्रेरितपालिको जेत ङासिदु किताबङा ठेसिदु घटनापालि थाको दुम्तेलिबि जुकुन पावलए तिमोथि ङा तितसकाइ का छेस्कोपालि ठेहुदु थ्यो ङाते बाइबलको आहे बिद्वानपालिए यास्योङ्दु बिचार होदु। बिद्वानपालिए यास्योङ्दु पावल रोमङा निस दाङ उस्तेको कुटिङा खतकि थाते होʔको दुम्तेलिबि (प्रेरित २८:१६, ३०), पावलए दि-निस दाङको लागि फर्सेट खालामुनो त्याङ तो झुन आहे ठाइङा प्रचार लोङ्साकाइ याहान। का छेस्को लगभग इस्वि सम्बत् ६३-६५ दाइ ठेसिदु थ्यो।

तो बेरेङ पावल ठोणे थादुए उस्तेको प्रेरितको अधिकार नान तिमोथि ङा तितस ओनि नाका अगुवापालिकाइ पिको माइदु ङाते तोकाइ था थ्यो। का छेस्को ठेसाभुन्दा हाबि पावलए तिमोथिकाइ एफिससङा तोङाको ख्रिस्टियन मन्डलिङा अगुवाइ लोङ्सा ठोचा हेनुले नाहुदु थ्यो (१ तिमोथि १:३)। तिमोथिकाइ अगुवा थासाकाइ उत्साह, अर्ति ङा बक्‍केपालि पिसाकाइ पावलए का छेस्को ठेहुदु थ्यो। यैथाताले पावलको पालोङिनि नालेतेकाको मन्डलिको अगुवापालि ङा तोबाङको अधिकार पोलेते होयोङ्दुपालि साक्खालेको लागि का छेस्को आठ्‍ठे महत्वपुर्ण थाचा राले होदु। तिमोथि ङा तितसको छेस्कोपालिकाइ पास्टरको छेस्को ङासा चलन ओइ होदु।

पावलको लेकको सुचिते झुन आहे थासाइसाकाइ रोमिपालिकाइ पावलए ठेहुदु छेस्कोको परिचय योहो।

तिमोथिकाइ

पावलको पहिलो छेस्को

1

1 निको मुक्तिदाता परमेस्वर त्याङ निए आसेवादु ख्रिस्ट येसुको बक्‍के ओनि ख्रिस्ट येसुको प्रेरित पावलङि,

2 बिस्वासते गाइको छ्‍यात हुचा तिमोथिकाइ:

परमेस्वर आपा ङा निको प्रभु ख्रिस्ट येसुङि अनुग्रह, कृपा ङा थेमथेम।

माछ्‍यात्दु खाम चिठेन्‍निदुपालिङि होसियार

3 गाइ मासेडोनियाङा याङादु बेरेङ नाङकाइ ङानाङादु ओनि नाङ एफिससङा नाइ होका, त्याङ माछ्‍यात्दु सिक्छ्‍या चिठेन्योङ्दुपालिकाइ तुनि मालोङ्नो ङाते कडा बक्‍के पिहो।

4 नाङए तोबाङकाइ थुतुरिबेदपालि ङा ज्युज्यु-च्याब्ज्युपालिको माताप्सा वंसवलिपालिदाइ लागाइसिको मापिनो। का खामपालिए बिस्वासङि थासाइको थाङ्सा परमेस्वरको जेतते संका जुकुन चिणाङुदु।

5 निको बक्‍केको लक्छेगुरि जेसिकेन्सा थादु, कागुरि सोचि लोङ्से, आप्रादु छ्‍यान ङा छ्‍यात बिस्वासङि केल्दु।

6 हानिका मिपालि बे का साक्खालेङि ठेउलाइसियोङ्ताले फोसोरो खामपालिदाइ यायोङ्ले होयोङ्दु।

7 तोबाङ राजगाल चिठेन्सा मिपालि थासा आलियोङ्दु, तर तोबाङ उस्तेबाङए चिज्याङ्‍योङ्दु खाम अथवा उस्तेबाङए छ्‍यात चालिसिते ङायोङ्दु खामपालि तोबाङ उस्तेबाङए गोको माथाङ्‍योङ।

8 नि साइदु, राजगालकाइ आप्रातिनि चलैवानन्या का आप्रा निदु।

9 नि का ओइ साइदु, राजगाल गुरि धर्मि मिको लागि माथा, तर राजगालकाइ मामानायोङ्दुपालि ङा अनाग्याकारिपालिको लागि, परमेस्वर मामानायोङ्दुपालि ङा लुपिपालि, माउल्फोपालि ङा अधर्मिपालि, आपा-आमा सात्योङ्दुपालि ङा बेगाले मि सात्योङ्दुपालिको लागि थादु।

10 राजगाल गुरि मान्द्रेसिङपालिको लागि, चाहुचा-चाहुचा किठिल्सियोङ्दुपालिको लागि, अपहरणकारिपालिको लागि, माछ्‍यात्दु खाम चिज्याङ्‍योङ्दुपालिको लागि, माछ्‍यात्दु छ्‍यातखाम पियोङ्दुपालिको लागि, त्याङ छ्‍यात सिद्धान्तको विरुद्धते जेत लोङ्‍योङ्दुपालिको लागि थादु।

11 का सिक्छ्‍या गुरि प्रसंसाको परमेस्वरए गाइकाइ पिङादु महिमित आप्राखाम ओनि निदु।

पावलकाइ प्रभुको अनुग्रह

12 गाइकाइ बुता पिङादु ख्रिस्ट येसु निको प्रभुकाइ गे होहोइ पिहुन्दु, हाराकाइभुन्या उस्तेको सेवाते केलेताङाले तोए गाइकाइ बिस्वासयोग्य आलिह्‍यान।

13 हाबि गे निन्दा लोङुनुङ, खेदो लोङुनुङ, त्याङ तोको माबेद लोङुनुङ, तर का साक्खाले मासाइमारा ङा अबिस्वासते लोङुन्दुए गे कृपा खालाम्नुङ।

14 ख्रिस्ट येसुङा होदु बिस्वास ङा जेसिकेननामानामा निको प्रभुको अनुग्रह आहे लोङ्ते गाइच्युरिते लोʔते पिङान।

15 का वाखे पुरा रुपए बिस्वास लोङ्सा योग्य निदु: लुपिपालिकाइ उद्धार लोङ्साकाइ येसु ख्रिस्ट का अन्तर्मादातेङा युवान, त्याङ लुपिपालिङि गाइ गुरि साक्खालेङि जेखा लुपि थाङादु।

16 तर यैथाताले गे कृपा खालाम्नुङ, काओनि थादुए लुपिपालिङि साक्खालेङि जेखा लुपि थाताङाले ओइ गाइङिनि येसु ख्रिस्टए उस्तेको आठ्‍ठे जेखा धिरो चिखेत्को थाङुदु, त्याङ तोच्युरिते बिस्वास लोङ्ते कुतालेओइ मासिसा लेक खालाम्योङ्दुपालिको लागि गाइ दिका उदाहरन थासा एथाङ्‍ङु।

17 जुक-जुकको धनै, कुतालेओइ मानासिसा ङा निसा माइथान्दु दिका जुकुन परमेस्वरकाइ सेवासेर्ग्याम ङा महिमा साक्खाले इस्याङङा एथा। आमेन।

18 गाइको चा तिमोथि, नाङको सुचिते हाबि नाइ लोङ्‍‍सिदु अगमवाणिकाइ ध्यानते नातुङ्ले गे नाङकाइ का सिक्छ्‍या पिनाङाले नानाङादु। नाङ का सिक्छ्‍या ओनि चावानानन्या नाङए आप्रादु लडाइ लडैसिको थाङुनादु।

19 नाङए बिस्वास ङा आप्रादु छ्‍यान चुम्‍तुनाले नाहो। हानिका मिए छ्‍यानकाइ इन्कार लोङ्ते उस्तेबाङको बिस्वासको जेखाकोङ चिणुप्‍ते नायोङ्दु।

20 तोबाङमध्ये हुमेनियस ङा अलेक्जेन्डर थायोङ्दु। परमेस्वरको निन्दा लोङ्सा एतोर्तायोङो ङाते गे तोबाङकाइ सेसेन्तारको लाʔते सोम्प्यायुन्ले नाहुन्दु।

आराधनाको सुचिते चिठेन्सा

2

1 साक्खालेङि हाबि गे सेवानिङादु, साक्खाले मिपालिको लागि नम्र निवेदन, प्रार्थना, सेवागुवा ङा होहोइ पिनो।

2 धनैपालि ङा साक्खाले ह्‍यातेको पदते होयोङ्दुपालिको लागि ओइ प्रार्थना लोङ्‍नो, तोओनि थादुए निए माआरिमारा, त्याङ थेमथेम थाताइले हरप्रकारए धार्मिक ङा आदरनिय लेक कोटेको एथाङ्वा।

3 निको मुक्तिदाता परमेस्वरको मेसेते का आप्रा ङा ग्रहनयोग्य होदु।

4 साक्खाले मिपालिए मुक्ति एखालाम्‍योङो त्याङ तोबाङ छ्‍यातको छोतते एकेल्योङा ङाते परमेस्वर आलिदु।

5 हाराकाइभुन्या परमेस्वर दिक्‍का जुकुन होदु, परमेस्वर ङा मिपालिको आन्तारेङङा ठेसा मि ओइ दिक्‍का जुकुन होदु, तो ठेहुदु मि गुरि ख्रिस्ट येसु थादु।

6 येसुए साक्खाले मिपालिकाइ फर्सेट लोङ्साकाइ उस्तेको लेक अर्पन लोङुनो। का खामको छ्‍यातखाम परमेस्वरए ठिक स्याङङा पिहुनो।

7 काकोइ लागि बेगालेडातिपालि बिस्वासको ङा छ्‍यातचाको लागि चिठेन्साकाइ परमेस्वरए गाइकाइ प्रचारक ङा प्रेरित थासा केलेङान। गे छ्‍याततिनि ङानिङादु, गे माढाँटाइ।

8 यैथाताले साक्खाले ठाइङा चाहुचापालिए उल्फो लाʔ लाङ्‍योङ्तोले रागे मायासितिनि ङा माकिडितिनि प्रार्थना एलोङ्‍योङो ङाते गाइ आलिङादु।

9 इन्याङगरि नाइ गाइ आलिङादु, चामाइचापालिए मालिम्चाको थाते सुवाइदु म्युङ एबुसियोङा। चिम्याङकाइ चाहाइदु भुन्दा आहे बाहाट यासिते, लुङा, मोति, ङा आहे मोलेको म्युङ बुसियोङ्‍ताले माथा,

10 तर आप्रादु जेतए उस्तेबाङकाइ बानेलादु एयासियोङा। काओनि लोङ्सा परमेस्वरको भक्ति लोङ्‍योङ्दु चामाइचापालिकाइ सुहाइदु।

11 चामाइचापालि अधिकार पोलेङा होते सुमाक्‍का एचिठेन्सियोङा।

12 चामाइचाए चाहुचाकाइ चिठेन्सा ङा चाहुचाच्युरिते अधिकार लोङ्सा जेतते गे अनुमति मापि, तर तो सुमाक्‍का एहोका।

13 हाराकाइभुन्या आदम नाइ हाबि दोइकासिदु थादु, तोङि लिबि हब्बा।

14 आदम सेसेन्तारङि छलैदु माथा, तर चामाइचा पो छलैताले लुपङा फसैदु थादु।

15 तर ओइ चामाइचा मालिम्चा थाते बिस्वास, जेसिकेन ङा उल्फोचाते होकानन्या हुचा निʔसा बेरेङ तो चिमोसिदु।

बिसप ङा डिकनपालि

3

1 का भनाइ बिस्वासयोग्य निदु: यदि सुओइ मिए बिसपको जेत लोङ्साकाइ आलिह्‍यानन्या तोए आप्रादु जेत नाइ लोङ्‍सा आलिदु।

2 यैथाताले बिसपगुरि सुएओइ गाल्प्या लागाइको माथाङ्सा, दिका जुकुन उमाको लावा, उस्तेकाइ बसङा नाको थाङ्सा, मालिम्चा, सेवासेर्ग्याम खालामुदु, थोकोमिको सत्कार लोङ्सा थाङुदु त्याङ चिठेन्सा थाङ्सा एथा।

3 आतोदु ङा रागे लेत्दु एमाथा, तर तो मालिम्चा, माकिडिसा, धनको आगाबेहोरि मायासिदु,

4 उस्तेको नेम आप्रातिनि चलैको थाङुदु, त्याङ उस्तेको चा-चामाइपालिए बेदनामा तोको बक्‍के पालना लोङ्सा एथायोङा।

5 सुओइ मिए उस्तेको नेमको मिपालिकाइ ताहा लागाइसा माथाङ्‍नोन्‍या तोए परमेस्वरको नेमको टहल टुकुरा कुनि लोङ्‍सा थाङुदु रा?

6 तो नाका बिस्वासि एमाथा, नतरा बे खाबातुन तोदुङङा बिताले सेसेन्तारए खालाम्‍सा दन्डङा तो पाराइङु।

7 फिरि प्रिङदाइको मिपालिको मेसेते ओइ तो आप्रा चिनिस्सिको माइदु नतरा बे तो निन्दा ङा सेसेन्तारको आक्राषाक्पाङा तो पाराइदु।

8 तोओनि नाइ डिकनपालि ओइ गम्भिर थाको माइदु, तोबाङ निसगोरे चिलेको थासा माजा, आहे अङ्‍गुरको इथेदु पाङ्‍कु तुन्सा ङा धनको आगाबेहोरि थासा माजा।

9 तोबाङ छ्‍यात छ्‍यानए बिस्वासको गहिरो छ्‍यातकाइ कायम नाʔसा थाको माइदु।

10 हाबि तोबाङको जाँच ओइ एथा। तोङि लिबि तोबाङको विरुद्धते हाराओइ माहोकानन्या, तोबाङए डिकन थाते सेवा एलोङ्‍योङो।

11 तोओनि नाइ तोबाङको उमापालि ओइ गम्भिर, बेगालेको सुचिते माआप्रादु खाम मालोङ्सा, तर साक्खाले खामते उस्तेबाङकाइ बसते नाʔको थाङ्सा ङा बिस्वासयोग्य थाको माइदु।

12 डिकन ओइ दिका जुकुन उमाको लावा एथा। उस्तेको चा-चामाइपालि ङा उस्तेको नेमकाइ आप्रातिनि टहल टुकुरा लोङ्‍को थाङ्सा थाको माइदु।

13 डिकनको सेवा आप्रातिनि लोङ्‍योङ्दुपालिए बेगालेपालिङि बेद खालाम्योङ्दु, त्याङ ख्रिस्ट येसुङा होदु बिस्वासङा ओइ जेखा भरोसा खालाम्योङ्दु।

14 नाङकोते पिलिक्‍कै रासा ङाते आसेहुन्ले नाहुन्दु, तर गे नाङकाइ का ठेनाङादु,

15 कुताङि ओइ गाइ रासा ढिलो थाङानन्या ओइ परमेस्वरको नेमङा मिपालि कुनिगरि चावाको माइदु तो नाङ साइते होका का नेम गुरि मोले होदु परमेस्वरको मन्डलि थादु, त्याङ छ्‍यातको खाँबो ङा जग थादु।

16 निए स्विकार लोङ्वादु, निको बिस्वासको रहस्य आठ्‍ठे जेखा होदु:

येसु उस्ते माङते चिखेत्‍सिन,

उल्फो लुङ्‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍‍गुरिङिनि धर्मि ठहरैसिन,

साङ्‍राड्‍डेमिपालिए तोकाइ नियोङ्नो,

डाति-डातिपालिको आन्तारेङङा तोको प्रचार थाहान,

अन्तर्मादातेभरि मिपालिए तोकाइ बिस्वास लोङ्‍योङ्नो,

त्याङ तो महिमाते ह्‍युटो चिलाङ्सिन।

तिमोथिकाइ सिक्छ्‍या

4

1 उल्फो लुङ्‍गुरिए पेस्तिनि यासिदु, लिबि रादु स्याङङा छलि लुङ्‍गुरि ङा बुमाङ-कामाङको सिक्छ्‍यादाइ सादे लागाइते हानिका बिस्वासङि षेसियोङ्दु।

2 माछ्‍यात्दु खाम चिज्याङ्‍योङ्दु मिपालिको छलङि नाइ का सिक्छ्‍या केल्दु, त्याङ तोबाङको छ्‍यान तातो चिमेनए डामाइसिदु ओनि थादु।

3 तोबाङए बोरे यासिसा माजा ङा हानि च्यासा थोङि अलम्था होʔको माइदु ङाते बक्‍के पियोङ्दु। तर बिस्वास लोङ्‍योङ्दुपालि ङा छ्‍यात सायोङ्दुपालिए होहोइ पिते च्यासा इथान्दु तो च्यासा थोपालि परमेस्वरए नाइ दोइकाहुदु थादु।

4 परमेस्वरए दोइकाहुदु साक्खाले थो आप्रा निदु, त्याङ होहोइ पिते ग्रहन लोङ्वानन्या च्‍यासा माजादु थो हाराओइ माहो।

5 हाराकाइभुन्या तो परमेस्वरको वाखे ङा प्रार्थनाङिनि नाइ सोचि थादु।

येसु ख्रिस्टको आप्रा स्युन्डुरि

6 नाङए का खामपालि हुपालिकाइ चिठेनुनानन्‍या नाङए पोहुनादु आप्रा सिक्छ्‍या ङा बिस्वासको वाखेङा आप्रातिनि जेखा थाते ख्रिस्ट येसुको आप्रादु स्युन्डुरि थानादु।

7 भक्ति मानिदु ङा पुर्तुङ्‍गा मानिदु थुतुरिबेदङि नाङ एकदमै अलम्था होका। बरु नाङथेकाइ भक्तिको लेक कोटेसा तालिम पिहो

8 माङको तालिम बे उछिन्चा स्याङको लागि जुकुन फाइदाको थादु, तर इस्वरको भक्तिगुरि जताङिओइ फाइदाजनक थादु, हाराकाइभुन्या काङा बे नालेको ङा लिबिको लेक निसै‍गोरेको लागि बर्ति लोङ्सिले होदु।

9 का भनाइ बिस्वासयोग्य होदु ङा साक्खालेए काकाइ ग्रहन लोङ्‍को माइदु।

10 यैथाताले नि जुन्जुल ङा प्रयत्न यासिइदु, हाराकाइभुन्या निए गुरि मोदु परमेस्वरच्युरिते आसेवाले नावादु, त्याङ तो साक्खाले मिपालिको, खासगरि येसुच्युरिते बिस्वास लोङ्‍योङ्दुपालिको मुक्तिदाता थादु।

11 का साक्खाले खामको बक्‍के पिहो त्याङ चिठेनो।

12 षारा थानादुए नाङकाइ सुए ओइ हेला एमालोङ्‍योङ्ना, तर बिस्वासिपालिको हाबि नाङथेको वाखेङा, लेकङा, जेसिकेनङा, बिस्वासङा त्याङ सोचिचाते नाङ दिका उदाहरन था।

13 गाइ माकेलेत्‍ङादुका दोमाङ पढैसिते चिनासाइसा जेतते, प्रचार लोङ्साते ङा चिठेन्साते ध्‍यान पिहो।

14 मन्डलिको एल्डरपालिए नाङच्युरिते लाʔ नायोङ्दु बेरेङ अगमवाणिङिनि नाङकाइ परमेस्वरए पिनादु वरदानको इन्कार मालोङे।

15 का खामपालिङा पुर्नरुपए नाङको सादे लागायो त्याङ तोङा नाइ लागाइसिते होका, त्याङ इन्‍याङगरि साक्खालेए नाङको प्रगति नियोङ्दु।

16 नाङथेको सुचिते ङा नाङए चिठेनुनादु सुचिते होसियार होका। का खामपालि लोङ्ते नाहो, हाराकाइभुन्या काओनि लोङ्नानन्या नाङए नाङथेकाइ ङा नासायोङ्दुपालिकाइ समेत चिमोहुनादु।

लावा सिदु चामाइचा, एल्डर ङा टेरापालिको सुचिते

5

1 ठोणे मिकाइ माआषाहे, तर तोकाइ आपाकाइ ओनि लोङ्ते सम्झयो। नाङथे भुन्दा उच्याचापालिकाइ हुकाइ ओनि व्यवहार लोङो।

2 ठोणि चामाइचापालिनामा आमाकाइ ओनि ङा षार्मा चामाइचापालिनामा गुरि साक्खाले उल्फोचाते हुमिकाइ ओनि व्यवहार लोङो।

3 छ्‍यात नाइ लावा सिदु चामाइचापालिकाइ बेद लोङो।

4 सुओइ लावा सिदुको चा-चामाइ अथवा चाछा-चाछि होयोङानन्या तोबाङए साक्खालेङि हाबि उस्तेबाङको खलकङा धार्मिक कर्तव्य पालना लोङ्सा एचिठेन्सियोङा, त्याङ उस्तेबाङको आपा आमाए उस्तेबाङकाइ टिल्योङ्दुको रिनि तिराइसा एचिठेन्सियोङा, हाराकाइभुन्या काओनि लोङ्वादुए परमेस्वर ताङ्दु।

5 छ्‍यात नाइ तो लावा सिदु चामाइचा थाहानन्या ङा तोको सुओइ माहोकानन्या तोए परमेस्वरते आसेहुदु त्याङ टाहे उनिसे नम्र-निवेदन ङा प्रार्थना लोङ-लोङ्ते होदु।

6 तर तो हाहास्युस्युते नाइ मस्‍त थाहानन्या बे तो मोले ओइ सिदु सरह नाइ थादु।

7 तोबाङ मागाल्‍प्‍या एथायोङा ङाते तोबाङकाइ का खामपालि चिठेन्‍नो।

8 सुएओइ उस्तेको ठातागोताको ङा बिसेस लोङ्ते उस्तेको जाहानपालिकाइ माटिलुनोन्‍या बे तोए बिस्वासकाइ इन्‍कार लोङुदु, त्याङ तो बिस्वास मालोङ्‍योङ्दु भुन्दा ओइ आहे माआप्रादु थादु।

9 मतचिप दाङङि ह्‍यातेको लावा सिदु चामाइचा, तोको दिखेप जुकुन बोरे थाले होकानन्या तोकाइ जुकुन लावा सिदु चामाइचाको सुचिते नाहो।

10 त्याङ तोए आप्रादु जेत लोङुदु, उस्तेको चा-चामाइपालिकाइ आप्रातिनि चिफार्दु, थोकोमिपालिको सत्कार लोङुदु, परमेस्वरको मिपालिको कोन्टे जेकुदु, खोरिङा पारायोङ्दुपालिकाइ सहयोग लोङुदु, ङा साक्खाले आप्रा जेत लोङ्साते ध्‍यान पिहुदु थाको माइदु।

11 उछिन्चा दाङको लावा सिदु चामाइचापालिकाइ गुरि लावा सिदु चामाइचाको सुचिते मानाहे, हाराकाइभुन्या तोबाङ उरायोङ्दु बेरेङ तोबाङ ख्रिस्टङि अलम्था थायोङ्दु, त्याङ तोबाङए बोरे यासिसा आलियोङ्दु।

12 इन्याङगरि तोबाङए साक्खालेङि हाबि लोङ्‍योङ्दु वाचा भङ्‍ग लोङ्‍योङ्दुए गर्दा तोबाङ दन्डङा पारायोङ्दु।

13 तोबाहेक तोबाङ नेम-नेम आयाङ्‍का लासा थाते आसेबुत्सा जुकुन माथा, तर बेगालेको खाम कोटेसा, बेगालेको जेतते लाʔ ठोन्सा त्याङ चिज्‍याङ्सा माजादु खामपालिओइ चिज्याङ्‍का लायोङ्दु।

14 यैथाताले उछिन्चा दाङको लावा सिदु चामाइचापालिए बोरे एयासियोङा, चा-चामाइपालि एनियोङा, नेम गोठा एयोयोङो त्याङ विरोधिपालिकाइ बदनाम लोङ्सा मौका एमापियोङो ङाते गाइ आलिङादु।

15 हाराकाइभुन्या हानिका बे हाबि नाइ सेसेन्तारदाइ यायोङ्ले होयोङ्दु।

16 बिस्वासि चामाइचाको उस्तेको परिवारङा सुओइ लावा सिदु चामाइचापालि होयोङानन्या तोए तोबाङकाइ एसघयो, त्याङ मन्‍डलिच्‍युरिते हाराओइ बोझ एमापाराया, त्याङ मन्‍डलिए गुरि लावा सिदु चामाइपालिकाइ सघैको एथाङो।

17 मन्‍डलिकाइ आप्रातिनि योयोङ्दु एल्डरपालिको आहे बेद थाको माइदु। वाखेको प्रचार लोङ्‍‍योङ्दुपालि ङा चिठेन्साते जुन्जुल यास्योङ्दुपालि बे झुन आहे बेद खालाम्सा थाको माइदु।

18 हाराकाइभुन्या दोमाङए यासिदु, “दाँइ लोङ्नुदु बेरेङ पापास्याको उगोते फुङ्लो माछ्‍युनो” त्याङ “जेत लोङुदुए उस्तेको जेतको निम्‍या खालाम्‍को माइदु।”

19 निसका अथवा सुमका गुवाको छ्‍यातखाम बाहेक एल्डरकाइ लागायोङ्दु गाल्प्या कुताले ओइ स्विकार मालोङे।

20 लुप लोङ्‍योङ्दुपालिकाइ साक्खालेको हाबि आषाहो, त्याङ इन्याङगरि बेगालेपालि ओइ एआरियोङा।

21 परमेस्वर ङा ख्रिस्ट येसुको तागोते त्याङ केलेसिदु साङ्‍राड्‍डेमिपालिको हाबि गे नाङकाइ कडा बक्‍के पिनाङादु, पक्छेपात मालोङ्मारा नाङए का नियमपालि पालना लोङो।

22 सुओइच्युरिते लाʔ नासा जेतते हाबि माषेसे। सुओइ मिको लुपते सहभागि माथाए। नाङथेकाइ उल्फो नासे।

23 हाबिको ओनि पाङ्‍कु जुकुन मातुने, तर नाङको बाङ्‍कालको लागि ङा घरिघरि माथाङ्नादुए उछिन्चा अङ्‍गुरको इथेदु पाङ्‍कु तुना।

24 हानिका मिपालिको लुपपालि बे सिधै नियाङा यालेच्‍छा ओनि प्रत्यक्छे नाइ इचिनिस्दु, तर बेगाले हानिकाको लुपपालि लिबि जुकुन इचिनिस्दु।

25 तोओनि आप्रा जेतपालि बे प्रत्यक्छे नाइ इचिनिस्दु, त्याङ प्रत्यक्छे माइचिनिस्दु जेतपालि ओइ षुल्सिते होʔको माथाङ।

6

1 दर्माया जेतको माझाकिकित पोलेङा होयोङ्दु साक्खालेए उस्ते-उस्तेबाङको दाक्पोकाइ साक्खाले खामते बेद लोङ्‍को माइदु ङाते एचालिसियोङा, काओनि थादुए सुएओइ परमेस्वरको नामे ङा निको सिक्छ्‍याको बदनाम लोङ्‍को माथाङ्‍योङ।

2 बिस्वासि दाक्पोकाइ तोको दर्मायापालिए नि बे बिस्वासते हु-बुबुपालि थाइदु ङाते माबेद एमालोङ्‍योङो। बरु तोबाङए दाक्पोपालिको झुन आहे सेवा एलोङ्‍योङो, हाराकाइभुन्या तोबाङको सेवाङि फाइदा खालाम्योङ्दुपालि ओइ बिस्वासिपालि ङा प्रियपालि नाइ थायोङ्दु। का कर्तव्यपालि पालना लोङ्सा तोबाङकाइ चिठेनो, त्याङ सेवागुवा लोङो।

पेपेलेको कोरोते

3 सुएओइ माछ्‍यात्दु सिक्छ्‍या चिठेन्‍निनन्या ङा निको प्रभु येसु ख्रिस्टको छ्‍यात सिक्छ्‍या ङा परमेस्वरको भक्ति ओनिको सिक्छ्‍यानामा मामिलायानन्या,

4 तो खाबा तुन्सिदु थादु त्याङ तोए हाराओइ मासाइ। तोए बिर्थाइको वाखे-मावाखे यासिदु, त्याङ दि-दिगोरे पिल चुम्तोले किडिकिडिते चावाकालादु। का खामपालिए डाण, किडिसा, बदनामि ङा माआप्रादु संखापालि चिणाङुदु,

5 त्याङ सर्सि ताप्योङ्दु ङा छ्‍यातङि अलम्था थायोङ्दु मिपालिको आन्तारेङङा किडिकिङास चिस्रेयोङ्दु। तोबाङए भक्तिगुरि दाक्पो थासा उपाय थादु ङाते चालिसियोङ्दु।

6 आस्माताङ्नामाको भक्ति नाइ जेखा धन थादु।

7 हाराकाइभुन्या निए का अन्तर्मादातेङा हाराओइ माकेल्वान त्याङ काङि हाराओइ हेन्सा ओइ माइथान।

8 तुनिथादि च्यासा ङा बुसिसा गापानन्या नि त्यैते आस्माताङ्‍को माइदु।

9 दाक्पो थासा आलियोङ्दुपालि गुरि बाटेसाइङा पारायोङ्दु, आक्राषाक्पाङा पारायोङ्दु, त्याङ आहे पुर्तुङ्‍गा माहोदु ङा खोरि नाइ खोरि थादु आलिपालिङा णुप्योङ्दु। काए मिपालिकाइ स्रोʔत्तोले हेनुदु त्याङ नासिहुदु।

10 हाराकाइभुन्या पेपेलेकाइ जेसिकेन्सा गुरि साक्खाले माआप्रादु थोको नारा थादु। पेपेलेको आगाबेहोरि थायोङ्दुए हानिका गुरि उस्तेबाङको बिस्वासङि बुरुसियोङ्ताले माआप्रादु उलामदाइ चावायोङ्ले होयोङ्दु, त्याङ आहे खोरिए तोबाङको लोङ्से जेपजेप थाले होदु।

तिमोथिकाइ पावलको बक्‍के

11 तर परमेस्वरको मि, नाङए का साक्खाले वारो त्याङ धार्मिकता, भक्ति, बिस्वास, जेसिकेन, ढेपचा, ङा मालिम्चाको लिबि चावा।

12 बिस्वासको आप्रादु लडाइ लडैसे। कुतालेओइ मासिसा लेक चुम्ते नाहो। यैको लागि परमेस्वरए नाङकाइ उरौनाले नानाथ्यो, तो कालेङा नाङए आहे गुवापालिको तागोते नाङथेको बिस्वासको आप्रादु छ्‍यातखाम पिहुनाले नाहुनाथ्यो।

13 साक्खाले थोकाइ लेक पिहुदु परमेस्वरको तागोते त्याङ पन्तियस पिलातसको हाबि आप्रादु छ्‍यातखाम पिहुदु ख्रिस्ट येसुको तागोते गे नाङकाइ बक्‍के पिनाङादु,

14 प्रभु येसु ख्रिस्ट माचिखेत्सिदुका का बक्‍केकाइ सोचि ङा मागाल्‍प्‍या नाहो।

15 प्रसंसा खालाम्सा योग्य ङा साक्खालेङि जेखा, धनैपालिको धनै ङा प्रभुपालिको प्रभु, त्यै परमेस्वरए नाइ ठिक स्याङङा ख्रिस्टकाइ फिरि ठोचा युतुदु।

16 परमेस्वर कुतालेओइ मानासि, त्याङ सुओइ यालेत्को माथाङ्‍योङ्दु आथाङङा होदु। परमेस्वरकाइ सुओइ मिए कुतालेओइ मानितोकि, त्याङ निको ओइ माथाङ। तोकाइ नाइ बेद ङा बुता साक्खाले इस्याङङा एथा। आमेन।

17 का अन्तर्मादातेको दाक्पोपालिकाइ खाबा मातुन्सिने ङाते बक्‍के पिहो, त्याङ कुताले ताप्दु ङाते था माथादु सम्पतिते माथा, तर निकाइ साक्खाले थो वालछ्‍याल थातिनिका पिइदु परमेस्वरच्युरिते तोबाङए एआसेयोङो।

18 तोबाङए आप्रादु जेत एलोङ्‍योङो, त्याङ आप्रादु जेतपालिते दाक्पो एथायोङा, त्याङ फोत्‍तिनि पिसा एथायोङा।

19 इन्याङगरि उस्तेबाङए केल्सा जुकको लागि चाहाइदु धन सम्पतिको आप्रा जग नाʔको थाङ्‍योङ्दु, त्याङ छ्‍यात लेक कोटेको थाङ्‍योङ्दु।

20 तिमोथि, नाङकाइ पिते नानाङादु थो सन्चित्ता गरि नाहो। भक्तिहिन पेचेपेचे ङा वाखे-मावाखेगुरि माछ्‍यात्दु छोत थादु, तोओनि खाम वारो।

21 का खामपालिको लिबि चावायोङ्ताले हानिका मिपालि बे उस्तेबाङको बिस्वासङि लिबि षेसियोङ्ले होयोङ्दु।

परमेस्वरको अनुग्रह निङनामा एथा।

तिमोथिकाइ

पावलको दोस्रो छेस्को

परिचय

रोमङा दोस्रो पटक खतकि थादु बेरेङ पावलए तिमोथिकाइ का छेस्को ठेहुदु थ्यो। तो बेरेङ तिमोथि एफिससङा होयोङ्दु ख्रिस्टियन मन्डलिको दिका मुख्य अगुवा थ्यो (१ तिमोथिको परिचय योहो)।

बाइबलको आहे विद्वानपालिको आलि का ओनि निदु: पावलए पहिलो खतकिङि फर्सेट खालामुनो (प्रेरित २८:१६, ३०), तर उछिन स्याङ लिबि फिरि खतकि थाताले टिसाठाइङा पाराइदु बेरेङ रोमिपालिए सात्योङ्नो। पावलए का छेस्को इस्वि सम्बत् ६६-६७ ङा रोमको टिसा ठाइङि ठेहुदु थ्यो।

का छेस्को ठेहुदु बेरेङ उस्ते सिसाको स्याङ खेर्ते रालेत्ले होदु ङाते पावलकाइ था निदु थ्यो (२ तिमोथि ४:६)। नाका करारङा होदु पावलको छेस्कोपालिमध्ये का साक्खालेङि लिबिको छेस्को थादु।

तिमोथिकाइ

पावलको दोस्रो छेस्को

1

1 ख्रिस्ट येसुङा होदु लेकको बर्ति ओनि परमेस्वरको आलिङि ख्रिस्ट येसुको प्रेरित पावलङि,

2 गाइको आप्रानादु चा, तिमोथिकाइ:

परमेस्वर आपा ङा निको प्रभु ख्रिस्ट येसुङि अनुग्रह, कृपा ङा थेमथेम।

बिस्वासयोग्य थाते होʔसाकाइ प्रोत्साहान

3 गाइको ज्युज्यु-च्याब्ज्युपालिए लोङ्‍योङ्दु ओनि सोचि छ्‍यानए गे सेवा लोङुन्दु परमेस्वरकाइ होहोइ पिहुन्दु। रातदिन गाइको प्रार्थनाते गे नाङकाइ सधैँ लोङ याङादु।

4 नाङको रापिलकाइ लोङ याङादु बेरेङ नाङकाइ भेटाइसा आठ्‍ठे चोइकाङादु, त्याङ भेटाइसा निʔङाका गाइ हानि ताङ्‍ङाथ्यो।

5 गाइकाइ नाङको छ्‍यात बिस्वासको लोङ याङादु। तो बिस्वासगुरि साक्खालेङि हाबि नाङको बोज्यु लोइसङा होथ्यो, त्याङ नाङको आमा युनिसङा ओइ होदुथ्यो। नान गाइकाइ आप्रातिनि था निङादु, तो बिस्वास नाङ‍ङा ओइ होदु।

6 यैथाताले गे नाङकाइ लोङ चिहेन्‍नाङादु, गे नाङच्युरिते लाʔ नाते पिनाङादु बेरेङ नाङए खालामुनादु परमेस्वरको बरदानकाइ चितिते नाहो।

7 हाराकाइभुन्या परमेस्वरए निकाइ छ्‍युरुछ्‍युरुको लुङ्‍गुरि माथा, तर बुता, जेसिकेन ङा निथेकाइ बसते नासा लुङ्‍गुरि पिते नाइदु।

8 यैथाताले निको प्रभुको छ्‍यातखाम पिसा माआङाले, त्याङ गाइ परमेस्वरको लागि टिसाठाइङा होङादुए गर्दा ओइ माआङाले। तर परमेस्वरको बुताते आप्राखामको लागि खोरि चाबुसाते नाङ ओइ सहभागि था।

9 परमेस्वरए निकाइ उद्धार लोङिन, त्याङ दिगोरे उल्फो लेक कोटेसा उरोइन। निए लोङ्वादु जेत योतोले माथा, तर परमेस्वरको उस्तेको आलिए ङा अनुग्रहए गर्दा तोए निकाइ उरोइन। तो अनुग्रह परमेस्वरए ख्रिस्ट येसुङा जुक-जुक हाबिङि नाइ निकाइ पिइले नाइदुथ्यो।

10 नान तो अनुग्रह गुरि निको मुक्तिदाता ख्रिस्ट येसु युदु बेरेङ चिखेतिले नाइदु। ख्रिस्टए मृत्युकाइ नासितोले कुतालेओइ मासिसा लेकको उलाम आप्राखामङि आप्रातिनि चिखेत्ते पिइन।

11 यै आप्राखामको लागि परमेस्वरए गाइ दिका प्रचारक, प्रेरित ङा चिठेन्सा मि थासाकाइ केलेङान।

12 यैथाताले गे का खामपालिते खोरि खालामुन्ले नाहुन्दु। तर ओइ गाइ माआङाल, हाराकाइभुन्या गे सुच्युरिते बिस्वास लोङुन्ले नाहुन्दु, तो गाइ साइङादु; त्याङ गाइकाइ आप्रातिनि था निङादु, गे परमेस्वरकाइ सोम्प्याइते नाहुन्दु खाम येसु ख्रिस्ट मायुदुका तोए सुरक्छित नाʔको थाङुदु।

13 ख्रिस्ट येसुङा होदु बिस्वास त्याङ जेसिकेनङा होʔते नाङए गाइङिनि सायुनादु छ्‍यात खामपालिको नमुना पोहो।

14 नाङको लाʔते पिसिदु छ्‍यातकाइ निनामा र्‍याʔदु उल्फो लुङ्‍गुरिङिनि सुरक्छित नाहो।

15 एसियाङा होयोङ्दुपालि साक्खालेए गाइकाइ वार्ते यायोङ्दु नाङकाइ था निनादु, तोबाङमध्ये फुगेलस ङा हर्मोगेनस ओइ थायोङ्दु।

16 प्रभुए ओनेसिफरसको खलककोपालिकाइ कृपा एलोङो, हाराकाइभुन्या तोए गाइकाइ आहे खेपका हौसला पिङाथ्यो, त्याङ गाइ टिसाठाइङा थाङादु खामए तो माआङाल थ्यो।

17 तर तो रोमङा केलेत्‍ताले लिबि गाइकाइ सित्तिनि दाङ्‍ताङाले खालाम्ङान।

18 प्रभु युसा इस्याङङा प्रभुए तोकाइ कृपा एलोङो। नाङकाइ आप्रातिनि था निनादु, एफिससङा तोए गाइको पुरा सेवा लोङ्‍ङादु थ्यो।

2

1 यैथाताले नाङ, गाइको हुचा, ख्रिस्ट येसुते होदु अनुग्रहते दर्बिलो था।

2 आहे गुवापालि होयोङ्दु बेरेङ नाङए गाइङि ज्या नासायुनाले नाहुनाथ्यो, तो बेगालेपालिकाइ ओइ चिठेन्को थाङ्सा बिस्वासयोग्य मिपालिकाइ सोम्प्यायो।

3 ख्रिस्ट येसुको आप्रादु तिलङ्‍गा ओनि खोरि चाबुवादु बेरेङ निनामानामा सहभागि था।

4 सेनाङा भर्ना थादु तिलङ्‍गा बेगाले जेतते मालागाइसि, हाराकाइभुन्या तोकाइ सेनाङा भर्ना लोङुदु हाकिमकाइ चिताङ्सा तोको लक्छे थादु।

5 काओनि नाइ खेल नाम्पादुए ओइ खेलको नियमओनि मानाम्पामारा योन खालाम्सा माथाङ।

6 राङ पेबुङा जुन्जुल यासिदु किसानए नाइ साक्खालेङि हाबि आनेको भा खालाम्को माइदु।

7 गे ङानाङाले नानाङादु खाम चालिसे, हाराकाइभुन्या प्रभुए नाइ नाङकाइ का साक्खाले खामपालि गोसाकाइ छोत पिनादु।

8 सियोङ्दुपालिङि मोताले स्रेदु दाउदको आँताको येसु ख्रिस्टकाइ लोङ या। गे प्रचार लोङुन्दु आप्राखाम यै थादु।

9 यै आप्राखाम चिनासायुन्दुका गे खोरि चाबुहुन्ले नाहुन्दु, त्याङ अपराधि ओनि रिठिपए छ्‍युसिते टिसाठाइङा होङादु। तर परमेस्वरको वाखेकाइ बे रिठिपए छ्‍युसा माइथान।

10 यैथाताले परमेस्वरए केलेहुदुपालिए ख्रिस्ट येसुङा होदु मुक्ति ङा कुतालेओइ माताप्सा महिमा खालाम्को एथाङ्‍योङो ङाते तोबाङको लागि गे का साक्खाले खाम सहैसिङाले होङादु।

11 का खाम बिस्वास लोङ्सा योग्यको निदु:

नि येसुनामा नाइ सिइनन्या

नि ओइ येसुनामा नाइ मोइदु।

12 नि सहैसिइनन्या

निए ओइ तोनामा नाइ राड्‍‍‍‍‍‍‍‍‍‍डे लोङ्वादु।

निए येसुकाइ इन्कार लोङ्वानन्या

येसुए ओइ निकाइ इन्कार लोङिदु।

13 नि बिस्वासयोग्य माथाइले ओइ

येसु गुरि बिस्वासयोग्य थाले होदु।

हाराकाइभुन्या येसुए उस्तेकाइ इन्कार लोङ्सा माथाङ।

परमेस्वरए केलेहुदु जेत लोङ्सा मि

14 तोबाङ‍काइ का खामको लोङ चिलोङुनाले नाहो, त्याङ प्रभुको हाबि बक्‍के पिहो, काओनि थादुए तोबाङए पिलपालिको सुचिते वाखे-मावाखे एमायासियोङा। काओनि खामए हाराओइ फाइदा मालोङ, तर नासायोङ्दुपालिकाइ हान्ति जुकुन लोङुदु।

15 परमेस्वरए सादेसा गरि तोको हाबि नाङ नाङथेकाइ सोम्प्याइसे। आङाल्सा मापाराइदु त्याङ छ्‍यातको खामकाइ ठिकनामा चिगोको थाङ्सा दिका आप्रा जेत लोङ्सा मि था।

16 जेत मालागाइदु गोङा खाम चिज्याङ्सा वारो, हाराकाइभुन्या काए मिपालिकाइ झुन आहे भक्ति मानिदु खामदाइ हेनुदु।

17 तोबाङको सिक्छ्‍या कुतालेओइ माजासा होरहोर गारे ओनि जेखा थाचा यादु। काओनि खाम चिठेन्सामध्ये हुमेनियस ङा फिलेतस थायोङ्दु।

18 रोलाङ्सा जेत बे हाबि नाइ थाको दुम्‍ले होदु ङाते काबाङ छ्‍यातङिनि ङिप्सिते यायोङ्ले होयोङ्दु, त्याङ काओनि तोबाङए हानिकाको बिस्वासकाइ ओइ रेल्देयोङ्ले नायोङ्दु।

19 तर परमेस्वरए चेङुदु जग राउरिउ माथातिनि होदु, त्याङ तोते का छाप लागाइले होदु, “प्रभुए उस्तेकोपालिकाइ ङोसायुदु,” त्याङ “प्रभुको नामे ठाङ्‍योङ्दु जति साक्खाले अधर्मङि अलम्था थाको माइदु।”

20 जेखा नेमङा लुङाको ङा उङको जुकुन बाणिपालि माथा, तर सेङ ङा नासाको ओइ थादु; तो बाणिपालि हानिगोरे गुरि बेदको जेतको लागि ङा हानिगोरे गुरि माबेद जेतको लागि थादु।

21 सुओइ मिए उस्तेकाइ सोचि नासिनन्या, तो बेदको जेतको लागि दिका खास बाणि याथादु। तोको लेक सोचि थादु, त्याङ नेमको दाक्पोको लागि साक्खाले आप्रा जेतको लागि तो योग्यको थादु।

22 यैथाताले षाराकालेको अभिलासापालि तोर्ताहो, त्याङ सोचि लोङ्सेए प्रभुको नामे ठाङ्‍योङ्दुपालि नामानामा धार्मिकता, बिस्वास, जेसिकेन ङा थेमथेमको उलाम चुमो।

23 तर गोङा ङा साइनाइ मासाइनादु तर्कपालिङि अलम्था होका। नाङकाइ था निनादु काओनि खामपालिए किडिकिङास जुकुन राहुदु।

24 प्रभुको जेत लोङुदु मिए किडिसिसा माजा, तर तो साक्खालेप्रति दयालु, चिठेन्को थाङ्सा, ङा साक्खाले खाम सहैसिसा थाङ्सा थाको माइदु।

25 तो सोभानि थाते निथेको बिरोधिपालिकाइ सुधाराइसा थाको माइदु, त्याङ थाको थाङ्दु, परमेस्वरए तोबाङकाइ ख्रोइबुरु यासिसा ङा छ्‍यातकाइ गोसा सादे पिहुदु,

26 त्याङ तोबाङए चेतावनि खालाम्ते सेसेन्तारको आक्राषाक्पाङि प्णोत्योङ्दु। हाराकाइभुन्या सेसेन्तारए तोबाङकाइ तोको आलि ओनि रिलिङ्‍‍सिसाकाइ खतकि लोङ्ते नाहुदु।

ताप्सा सोदु स्याङपालि

3

1 तर का गोते नाहो, ताप्सा सोदु इस्याङपालिङा आरिकोफान्दु स्याङपालि केल्दु।

2 हाराकाइभुन्या मिपालि उस्तेबाङकाइ जुकुन जेसिकेन्सियोङ्दु, पेपेलेको आगाबेहोरि, खाबातुन, उस्तेबाङकाइ जेखा चालिसिसा, बेगालेको निन्दा लोङ्सा, आमा-आपाको बक्‍के मामानाइसा, बेगालेको गुन माचालिसिसा ङा माउल्फो;

3 तोबाङए सुकाइओइ माजेसिकेन्सा, सुओइनामा ठेसिते होʔको माथाङ्सा, बेगालेकाइ गाल्प्या लागाइसा, उस्तेबाङको सादेकाइ ठेगानते नाʔको माथाङ्सा, आरिकोफान्दु, आप्रा खामकाइ आजिर्सा,

4 बिस्वासघाति, प्याङप्याङ, घोस्या, परमेस्वरकाइ भुन्दा हाहास्युस्युकाइ जेसिकेन्सा थायोङ्दु।

5 तोबाङए भक्तिको म्युङगुरि बुसियोङ्दु, तर तोबाङकाइ भक्ति लोङ्सा बुताकाइ गुरि इन्कार लोङ्‍योङ्दु। काओनि मिपालिङि अलम्था होका।

6 हाराकाइभुन्या तोबाङङि हानिकागुरि नेम-नेम याबिते लुपए तेल्दु ङा सादेङा माआप्रादु आलि चालिसियोङ्दु रुनुरुनु चामाइचापालिकाइ उस्तेबाङको अधिनते लोङ्‍योङ्दु।

7 तो चामाइचापालि चिठेन्सिसा बे सधैँ चिठेन्सियोङ्दु तर छ्‍यातकाइ गुरि कुतालेओइ माङोसायोङ।

8 यानेस ङा याम्ब्रेसए मोसाको बिरोध लोङ्‍योङ्दुओनि का मिपालिए छ्‍यातको विरोध लोङ्‍योङ्दु। काबाङको बे विचार नाइ नासिले होदु त्याङ बिस्वास ओइ ताम्‍ले होदु।

9 तर तोबाङ आहे इस्याङतेका माटिकायोङ, हाराकाइभुन्या तो निसका मिपालिको ओनि तोबाङको गोङाचा साक्खालेए थासायोङ्दु।

तिमोथिकाइ पावलको बक्‍के

10 नान बे नाङए गाइको सिक्छ्‍या, गाइको चरित्र, गाइको लेकको लक्छे, गाइको बिस्वास, गाइको धिरो, गाइको ढेपचा निहुनाले नाहुनादु।

11 एन्टिओकङा, आइकोनियमङा त्याङ लुस्त्राङा गे खालामुन्दु खोरिपालि ङा सतावटपालि नाङए आप्रातिनि साइनाले होनादु। तर प्रभुए नाइ गाइकाइ तो साक्खाले खोरिपालिङि चिमोङान।

12 ख्रिस्ट येसुते भक्तिनामा लेक कोटेसा दाङ्‍योङ्दुपालि साक्खाले खोरिङा पारायोङ्दु नाइ।

13 तर राकाषे मिपालि ङा ठगाहारपालि बढैते यायोङ्दु। तोबाङए बेगालेपालिकाइ ठगयोङ्दु, त्याङ उस्तेबाङ ओइ ठगैसियोङ्दु।

14 तर नाङए गुरि नाङथेए चिठेन्सिनादु ङा दृढतानामा बिस्वास लोङुनादु का खामपालि मातोर्तामारा लोङुनाले नाहो। का खामपालि सुङि चिठेन्सिनाले होनादु, तो नाङ नाङथे नाइ साइनादु।

15 नाङ उच्याचाङि नाइ उल्फो दोमाङको खामपालि साइनाले होनादु। यै खामपालिए नाइ ख्रिस्ट येसुते बिस्वास लोङ्ते मुक्ति खालाम्वादु ङासिदु छोत नाङकाइ पिसिले होदु।

16 साक्खाले दोमाङ परमेस्वरको प्रेरनाङि युदु थादु, त्याङ का चिठेन्साकाइ, अर्ति पिसाकाइ, सच्‍‍‍‍याइसाकाइ, त्याङ धार्मिकताको लेकको तालिम पिʔसाकाइ उपयोगि थादु।

17 परमेस्वरको मिपालिए साक्खाले आप्रा जेत लोङ्‍को एथाङ्‍योङो ङाते परमेस्वरए दोमाङ पिते नाइदु थादु।

4

1 परमेस्वरको हाबि त्याङ मोयोङ्दु ङा सियोङ्दुपालिको निया लोङ्सा युदु येसु ख्रिस्टको हाबि, त्याङ येसु राड्‍डे लोङ्सा युसा इस्याङकाइ ध्यानते नातुङ्ले गे नाङ‍काइ कडा बक्‍के पिनाङादु:

2 वाखे प्रचार लोङो, ठिक बेठिक स्याङङा जहिलेओइ आप्राखाम प्रचार लोङ्साकाइ ठाङडोल थातानाले होका, अर्ति पिहो, आषाहो ङा उत्साह पिहो। का साक्खाले खामपालिते धिरो थाते मिपालिकाइ आप्रातिनि चिठेनो।

3 हाराकाइभुन्या का ओनि स्याङ रालेहोदु, तोबेरेङ मिपालिए आप्रा सिक्छ्‍या नासाइसा मासादेयोङ। तर तोबाङ उस्तेबाङए सादेयोङ्दु खाम जुकुन नासाइसा आलियोङ्दु, त्याङ उस्तेबाङको आलिओनि चिठेन्सा मिपालि दाङ्ते चावायोङ्दु।

4 तोबाङ छ्‍यात खाम नासाइसा इन्कार लोङ्‍योङ्दु त्याङ थुतुरिबेदपालिको लिबि चावायोङ्दु।

5 नाङ गुरि दर्बिलो था। खोरि चाबुहो, प्रचारकको जेत लोङो, त्याङ नाङको सेवाको जेत याचिगापो।

6 हाराकाइभुन्या गाइ बे पर्तिको रुपते दरिसिसा सोङाले होङादु, त्याङ गाइ ताजारे थासा इस्याङ केलेत्ले होदु।

7 गे आठ्‍ठे आप्रा लडाइ लडैसिङाले होङादु। गे गाइको दौड दुमुन्ले नाहुन्दु। गे बिस्वासकाइ चिमोहुन्ले नाहुन्दु।

8 नानङिनि गुरि गाइको लागि धार्मिकताको मुकुट नासिले होदु। तो मुकुट गुरि धार्मिकताङा निया ठाʔसा प्रभुए तो इस्याङ गाइकाइ पिङादु, त्याङ तो गाइकाइ जुकुन माथा, तर येसु ख्रिस्ट फिरि युदु ङाते जेसिकेनते लाघियोङ्दुपालि साक्खालेकाइ पिहुदु।

व्यक्तिगत खामपालि

9 थाङ्‍नानन्या गाइकोते छिट्‍टोइ केला।

10 हाराकाइभुन्या डेमासए का अन्तर्मादातेकाइ जेसिकेन्तोले गाइकाइ वार्ताताङाले तोगुरि थेसलोनिकेङा याले होदु। क्रेसेन्स गुरि गलातियाङा याले होदु त्याङ तितस गुरि दलमातियाङा यालेहोदु।

11 लुका जुकुन गाइनामा होलेहोदु। मर्कुसकाइ दाङ्ते नाङनामा नाइ केलो, हाराकाइभुन्या तो गाइको सेवा लोङ्सा जेतते आठ्‍ठे उपयोगि निदु।

12 तर तुखिकसकाइ गुरि गे नाइ एफिससङा ठोहुन्ले नाहुन्दु।

13 नाङ रानादु बेरेङ त्रोआसङा कार्पसकोते नाताहुन्दु गाइको म्युङ राते रा। तोङा होदु गाइको किताबपालि ङा षेबिते ठेसिदु किताबपालि गुरि मालो मायातिनि राते प्याङ।

14 ताँबोको जेत लोङुदु अलेक्जेन्डरए गाइकाइ आठ्‍ठे माआप्रा लोङ्‍ङान। प्रभुए तोकाइ तोको जेतओनिको बदला काइदु।

15 तोङिनि नाङ ओइ होसियार होका, हाराकाइभुन्या तोए निको प्रचारको आठ्‍ठे बिरोध लोङुनो।

16 गाइको साक्खालेङि पहिलाको मुद्दाङा गाइकाइ सघैसा सुओइ माकेल्‍योङान, तर साक्खालेए गाइकाइ वार्‍योङ्‍ङान। का खामको गाल्प्या तोबाङकाइ एमालागाया।

17 तर बेगालेडातिपालि साक्खालेए वाखे नासाइको एथाङ्‍योङो ङाते प्रभु गाइनामा थाहान, त्याङ पुरा वाखेको घोसना लोङ्साकाइ प्रभुए गाइकाइ बुता पिङान। त्याङ मृत्युदन्डङिa गे फर्सेट खालाम्नुङ, सिंगाको उगोङि ओइ चितोर्तासिको थाङुनुङ।

18 प्रभुए गाइकाइ साक्खाले माआप्रादु जेतङि जोगाइङादु, त्याङ उस्तेको साङ्‍राड्‍डेको राड्‍डेको लागि गाइकाइ उद्धार लोङ्‍ङादु। परमेस्वरकाइ साक्खाले इस्याङङा महिमा एथा। आमेन।

साक्खालेङि लिबिको सेवासेर्ग्याम

19 प्रिस्किला ङा अकिलासकाइ ङा ओनेसिफरसको खलककाइ सेवासेर्ग्याम ङाते प्याङ।

20 इरास्तस कोरिन्थङा नाइ होकान, तर त्रोफिमसकाइ गुरि गे माथाङ्दु अवस्थालाङा मिलेटसङा नाइ वार्ताहुनुङ।

21 थाङुनानन्या लुम्धुङ लागाइसाभुन्दा हाबि नाइ काङा रा। युबुलसए नाङको लागि सेवासेर्ग्याम पिचा राते नानादु, त्याङ पुडेस, लिनस, क्लौडिया ङा साक्खाले हुपालिए ओइ सेवासेर्ग्याम पिचा रायोङ्‍नाले नायोङ्‍नादु।

22 प्रभु नाङको लुङ्‍गुरिनामा एथा। निङ साक्खालेनामा परमेस्वरको अनुग्रह एथा।

a 

4:17 मृत्युदन्ड – ग्रिक खामङा ‘सिंगाको उगो’ ठेसिले होदु।

तितसकाइ

पावलको छेस्को

परिचय

तिमोथि ओनि, तितस आत्मिक रुपए “छ्‍यात हुचा” थ्यो (तितस १:४)। पावलए तितसकाइ “गाइको गोयाबान ङा ... गाइकाइ सघैसा मि थादु” ङाते यासिले होदु (२ कोरिन्थि ८:२३)। कोरिन्थिपालिए येरुसलेमको फुङ्‍‍गिन्टासि बिस्वासिपालिको लागि मुम्योङ्दु ठेम्बु ठाङडोल लोङ्ते नाहो ङाते पावलए तितसकाइ कोरिन्थिङा ठोहुदु थ्यो (२ कोरिन्थि ८:१६-१७; ९:५; १२:१८)। तोङिलिबि पावल ङा तितसए भर्खरै खेम्सिदु ख्रिस्टियन मन्डलिपालिको विभिन्‍न खाम मिलाइसा ङा हरेक ठाइङा एल्डरपालिकाइ नियुक्त लोङ्साकाइ पावलए तितसकाइ क्रेटङा वार्ताहुनो (तितस १:५)। क्रेट भुमध्यसागरङा होदु जेखा टापु थादु, त्याङ का ग्रिसको नक्सालङ्‍कादाइ पाराइदु (प्रेरित २७:७-८, १२-१३ ङा योहो)। यै छेस्को तितस क्रेटङा होदु बेरेङ पावलए लगभग इस्वि सम्बत् ६३-६५ ङा तोकाइ पिचाहेनुनो। २ तिमोथि ४:१० अनुसार, क्रेटङा होदु तितसको जेत दुम्तेलिबि पावलए तोकाइ दलमातियाङा ठोहुनो। दलमालिया नालेको क्रोसियाको गोकाइलङ्‍कादाइ पाराइदु।

तितसकाइ

पावलको छेस्को

1

1 परमेस्वरको दर्माया ङा ख्रिस्ट येसुको प्रेरित पावलङि,

परमेस्वरए केलेहुदुपालिको बिस्वास बढैसा ङा तोकाइ सादेसा लेकनामा मिलाइसा छ्‍यातते तोबाङकाइ याचिलेत्छा परमेस्वरए गाइकाइ ठोङान।

2 का छ्‍यातचागुरि कुताले ओइ माताप्सा लेकको आसेते ढेप होले होदु। कुतालेओइ माछ्‍यात्दु खाम माचिज्याङ्दु परमेस्वरए निकाइ सृस्टि थासा भुन्दा हाबिङि नाइ का लेक पिसा ङाते बर्ति लोङिले नाइदुथ्यो।

3 निको मुक्तिदाता परमेस्वरए ठिक स्याङङा नाइ का उस्तेको सन्देस चिखेतुनो, त्याङ का सन्देस प्रचार लोङ्सा तोए गाइकाइ बक्‍के लोङ्‍ङाले नाङादु।

4 दिग्गोरे बिस्वासते थाइदु गाइको छ्‍यात हुचा तितसकाइ:

परमेस्वर आपा ङा निको मुक्तिदाता ख्रिस्ट येसुङि अनुग्रह ङा थेमथेम।

क्रेटङा तितसको जेत

5 यैथाताले गे नाङकाइ क्रेटङा वार्तानाङान, हाराकाइभुन्या गे नाङकाइ ङानाङादु ओनि नाङए तोङा गे मादुमुन्दु जेतपालि दुमो, त्याङ साक्खाले राडेपाडेपालिङा एल्डरपालि केलेहो।

6 एल्डर गुरि दिका जुकुन उमाको लावा त्याङ गाल्प्या माथादु, ङा काओनि मि एथा तोको चा-चामाइपालि बिस्वासि एथायोङा, त्याङ ल्याङफ्याङ ङा अनाग्याकारि एमाथायोङा।

7 हाराकाइभुन्या परमेस्वरको जेतको जिम्मा काइते होʔसा पाराइदुए बिसपगुरि गाल्प्या माथादु थाको माइदु। तो अट्‍टेरि, झट्‍टै रागे थादु, आतोदु, किडिदु ङा धनको आगाबेहोरि थासा माजा,

8 तो थोकोमिपालिको सत्कार लोङुदु, भलाइ, नोम्‍बोकाइ जेसिकेनुदु, उस्तेकाइ बसते नाहुदु, इमान्‍दार, उल्फो, संयमि थाको माइदु।

9 तोकाइ चिठेन्सिदु बिस्वासयोग्य वाखेते तो राउरिउ मायासितिनि होʔको माइदु, हाराकाइभुन्या तोए पक्‍का सिद्धान्त ओनि चिठेन्सा एथाङो। त्याङ तो खामपालिको खन्डन लोङ्‍योङ्दुपालिकाइ माछ्‍यात्दु साबित लोङ्‍को एथाङो।

10 हाराकाइभुन्या आहे मिपालि बिद्रोहि थायोङ्दु, फोसोरो खाम लोङ्सा ङा छुल्याहा थायोङ्दु। झुन बिसेस लोङ्ते खतना थायोङ्दुपालि नाइ काओनि थायोङ्दु।

11 काबाङको उगो टिको माइदु, हाराकाइभुन्या काबाङए उस्तेबाङको माछ्‍यात्दु सिक्छ्‍याए परिवारको साक्खालेकाइ ठेरेङमेरेङ लोङ्‍योङ्ले नायोङ्दु। काओनि खाम तोबाङए चिठेन्सा माजाथ्यो। तोबाङए पेपेलेको लागि जुकुन काओनि जेत लोङ्‍योङ्दु।

12 तोबाङङि दिका तोबाङकोइ अगमवक्ताए यासिले होदु, “क्रेटको मिपालि सधैँ माछ्‍यात्दु खाम चिज्याङ्‍योङ्दु, तोबाङ राकाषे यार्सापालि ङा डाल्‍या गोङ्‍गोल्यापालि थायोङ्दु।”

13 का खाम छ्‍यात थादु। यैथाताले, तोबाङ बिस्वासते पक्‍का एथायोङा ङाते तोबाङकाइ बेसरि आषाहो।

14 तोबाङए यहुदि थुतुरिबेदपालिङा त्याङ छ्‍यातकाइ इन्कार लोङ्‍योङ्दु मिपालिको बक्‍केङा ध्यान एमापियोङो।

15 सोचि थायोङ्दुपालिकाइ साक्खाले थो सोचि नाइ थादु, तर मासोचि थायोङ्दुपालि ङा बिस्वास मालोङ्‍योङ्दुपालिकाइ हारा ओइ खाम सोचि माथा, तर तोबाङको सादे ङा छ्‍यानखेना मासोचि थाले होदु।

16 तोबाङए परमेस्वरकाइ ङोसाइवाले नावादु यासिसा बे यास्योङ्दु, तर तोबाङए उस्तेबाङको जेतए तोकाइ इन्कार लोङ्‍योङ्दु। तोबाङ आजिर्कोफान्दु ङा बक्‍के मामानाइसा थायोङ्दु, त्याङ हारा ओइ आप्रा जेतको लागि योग्यको माथायोङ।

मेजाकाइ सिक्छ्‍या

2

1 नाङए गुरि धार्मिक सिद्धान्त ओनिको छ्‍यात खाम चिठेनो।

2 ठोणे मिपालिए उस्तेबाङकाइ बसते नाʔको माइदु, त्याङ गम्भिर, समझदार, बिस्वासङा दर्बिलो, जेसिकेन ङा धिरोते पाको थाको माइदु ङाते चिठेनो।

3 तो ओनि नाइ ठोणि चामाइचापालिए परमेस्वरकाइ सादेसा भक्तिको लेक एकोटेयोङो ङाते चिठेनो। तोबाङए बेगालेकाइ फोसोरो गाल्प्या एमालागायोङो, त्याङ आहे इथेदु पाङ्‍कु एमातुन्योङा। बरु तोबाङए बेगालेपालिकाइ आप्रा खामपालि एचिठेन्योङो।

4 का ठोणि चामाइचापालिए षार्मापालिकाइ उस्ते-उस्तेबाङको लावा ङा हुचापालिकाइ जेसिकेन्सा,

5 त्याङ तोबाङकाइ समझदार ङा सोचि थासा, उस्तेबाङको नेमगोठा योसा, दयालु थासा, ङा उस्ते-उस्तेबाङको लावाको अधिनते होʔसाकाइ तालिम एपियोङो। काओनि थादुए तोबाङए परमेस्वरको वाखेको निन्दा थाʔको मापियोङ।

6 तोओनि नाइ षारापालिकाइ ओइ उस्तेबाङको सादेकाइ बसङा नाʔसाकाइ उत्साह पिहो।

7 आप्रा लोङ्ते साक्खाले खामते तोबाङको हाबि नाङ नाङथे नमुना थाते चिखेत्से। नाङए चिठेनुनादु खामते इमान्‍दारि, गम्भिर था।

8 बेगालेए आलोचना लोङ्सा माथाङ्‍योङ्दु ठिक खाम चिज्याङा त्याङ तोबाङए निको सुचिते माआप्रादु खाम ङाʔको माथाङ्‍योङ्दुए नाङकाइ बिरोध लोङ्‍योङ्नादुपालि एआङाल्योङा।

9 स्युन्डुरिपालिओइ उस्तेबाङको दाक्पोको अधिनते होʔते तोकाइ साक्खाले खामते चिताङ्सा जेत एलोङ्‍योङो। तोबाङ दाक्पोकाइ उगो लागाइसा एमाथायोङा।

10 तोबाङए दाक्पोङि हाराओइ एमाखुयोङो, तर तोबाङ साक्खाले खामते बिस्वासयोग्य एथायोङा। इन्याङगरि तोबाङए साक्खाले खामते निको मुक्तिदाता परमेस्वरको सिक्छ्‍याकाइ बेगालेए बेद पिʔको थाङ्सा एलोङ्‍योङो।

11 हाराकाइभुन्या साक्खाले मिपालिको मुक्तिको लागि परमेस्वरको अनुग्रह चिखेत्सिले होदु।

12 का अनुग्रहए निकाइ माआप्रादु लेक ङा अन्तर्मादातेको माआप्रादु आलिपालि वार्ते त्याङ अन्तर्मादातेङा निथेकाइ बसङा नाते, सोझो ङा भक्त थाते लेक कोटेसाकाइ तालिम पिइदु।

13 निको जेखा परमेस्वर ङा मुक्तिदाता येसु ख्रिस्टको महिमाको इस्याङ युदु ङाते निए लाघिवाले नावादु बेरेङ नि आसेए क्लेङिदु।

14 येसु ख्रिस्टए निकाइ साक्खाले लुपङि फर्सेट लोङ्साकाइ नाइ उस्तेको ख्रो पिहुनो। तोए निकाइ उल्फो लोङ्साकाइ उस्तेको लोङिन त्याङ साक्खाले आप्रा जेत लोङ्‍साकाइ जोसिलो लोङिन।

15 नाङए का खामपालि चिठेन्को माइदु। साक्खाले अधिकारनामा उत्साह पिहो त्याङ आषाहो। नाङकाइ सुएओइ हेला एमालोङ्‍योङ्ना।

ख्रिस्टियन चालचलन

3

1 सासकपालि ङा अधिकारिपालिको अधिनते एहोयोङा, तोबाङको बक्‍के मानाइते आप्रा खाम लोङ्सा ठाङडोल एथायोङा ङाते बिस्वासिपालिकाइ लोङ चिहेनो।

2 तोबाङए सुकोओइ निन्दा एमालोङ्‍योङो ङा किडिकिङासङि अलम्था एहोयोङा। बरु तोबाङ मालिम्चा एथायोङा, त्याङ साक्खाले मिपालिकाइ भद्रताको व्यवहार एलोङ्‍योङो।

3 हाराकाइभुन्या नि ओइ दिखेप गोङा, बक्‍के मामानाइसा, लङ्‍ख‍रैसिसा, माआप्रादु आलि, हाहास्युस्युते चावाइथ्यो, रागे ङा डाणते इस्याङ कोटेवाथ्यो, मिपालिए आजिर्योङ्थ्यो, त्याङ निथे-निथेङा नाइ किआजिरिथ्यो।

4 तर परमेस्वर निको मुक्तिदाताको भलाइ ङा जेसिकेन चिखेत्सिदु बेरे

5 नि निथेए धार्मिकताते लोङ्‍वादु जेतङि माथा, तर परमेस्वरको उस्तेको कृपाओनि उल्फो लुङ्‍गुरिए जेताइले नाका लेक पिइन। त्याङ नाका लोङ्ते परमेस्वरए निकाइ मुक्ति पिइन।

6 काओनि थादुए परमेस्वरए निको मुक्तिदाता प्रभु येसु ख्रिस्टङि निच्युरिते आहे लोङ्‍तोले उल्फो लुङ्‍गुरि लोकिन।

7 इन्याङगरि परमेस्वरको अनुग्रहए धर्मि ठहरैसिताइले निए आसेवादु कुतालेओइ मासिसा लेकको हकदार थाको एथाङ्वा ङाते तोए काओनि लोङुनो।

8 का ङासिदु खाम छ्‍यात निदु। गाइ आलिङादु, परमेस्वरकाइ बिस्वास लोङ्‍योङ्दुपालिए आप्रा जेतपालि लोङ्सा होसियार एथायोङा ङाते नाङए बेगालेपालिकाइ हाराओइ मालो मायातिनि आप्रा गरि चिठेनो। का सिक्छ्‍यापालि साक्खाले मिपालिको लागि आप्रा ङा फाइदा पिसा थादु।

9 तर गोङा वाखे-मावाखे, वंसावलि, किक्वासिसा ङा राजगाल सम्बन्धि किडिकिङासङि धैते होका, हाराकाइभुन्या तो खामपालि फोसोरो ङा बिर्थाइको थादु।

10 किक्वासिदु मिकाइ दिखेप अथवा निसखेपका सम्झयो, त्याङ ओइ तोए मामानायानन्या तोनामा हाराओइ सम्बन्ध मानाहे,

11 का साया, काओनि मि भ्रस्ट ङा लुपि थादु। तो उस्ते नाइ गाल्प्या ठहरैसिले होदु।

अन्तिम सल्‍लाह

12 अर्तिमास वा तुखिकसकाइ नाङकोते ठोहुन्दु लगत्तै नाङगुरि निकोपोलिसङा गाइकाइ भेटाइसाकाइ कुनिगरि थाले ओइ केला, हाराकाइभुन्या गे तोङा नाइ लुम्धुङ कोटेसाकाइ चालिसिङाले होङादु।

13 वकिल जेनास ङा अपोल्‍लोसकाइ थोकोते थाङुनादुतेका मदत लोङो, त्याङ तोबाङकाइ हाराओइ थोको खट्‍टै एमाथा।

14 निको मिपालिए आप्रादु जेत लोङ्‍ते नाʔसा एचिठेन्सियोङा, इन्याङगरि खट्‍टै पाराइदु बेरेङ तोबाङए बेगालेपालिकाइ मदत लोङ्सा एथाङ्‍योङो, त्याङ तोबाङको लेक फिङ्ग्याल एमाथा।

15 गाइनामा होयोङ्दु साक्खालेए नाङ‍काइ सेवासेर्ग्याम ठोते नायोङ्नादु। बिस्वासते निकाइ जेसिकेनिदुपालिकाइ सेवासेर्ग्याम ङाहो।

परमेस्वरको अनुग्रह निङ साक्खालेनामा एथा।

फिलेमोनकाइ

पावलको छेस्को

परिचय

खतकि थादु स्याङङा पावलए का छेस्को इस्वि सम्बत् ६०-६१ दाइ रोमङि ठेते पिचाहेनुनो। का छेस्को कलस्सिपालिकाइ ठेहुदु छेस्कोनामानामा पिचाहेन्दु थ्यो (कलस्सिपालिको छेस्को योहो)।

फिलेमोन गुरि कलस्से ङासिदु राडेपाडेको दिका दाक्पो मि थ्यो, त्याङ तोको नेमते घरेलु सङ्‍गति अथवा मन्डलि मुम्सियोङ्दु थ्यो (पद २)। ओनेसिमस नामे थादु दिका टेराए उस्तेको दाक्पो फिलेमोनङि कुन्दुओइ थो खुइतोले षुगाप्सिले होदुथ्यो। तोङि लिबि ओनेसिमस रोमङा यालेतान त्याङ तोङा पावलनामा भेट थाहान। तोकालेङा नाइ ओनेसिमसए ख्रिस्टकाइ बिस्वास लोङुनो।

ओनेसिमसकाइ उस्तेको दाक्पो फिलेमोनकोते ठोचाहेन्को माइदु ङाते पावल आलिह्‍यान। पावलको स्याङङा टेरा होʔसा चलन रोमको साक्खाले साम्राज्यभरि नाइ थ्यो। तोबेरेङ रोमि कानुनअनुसार टेरापालि उस्तेको दाक्पोको सम्पति ओनि नाइ तिम्सियोङ्दु थ्यो। तर ओनेसिमसकाइ बुरुसाको लागि दिगोरे जेखा समस्या होथ्यो, हाराकाइभुन्या भागायोङ्दु टेरापालिकाइ कानुनअनुसार कडा दन्ड पिसा चलन थ्यो। हानिका तोओनि टेरापालि सिको माइदु थ्यो। यैथादुए पावलए ओनेसिमसप्रति दया चिखेतो ङा तोकाइ गोनिगोमो ङाते सेवासाको लागि फिलेमोनकाइ का छेस्को ठेहुनो। ओनेसिमसए ख्रोइबुरु यासिते खुयुदु थो बुरुते पिको माइदु थ्यो, त्याङ तोओनि नाइ फिलेमोनए गुरि ओनेसिमसकाइ डिलाङि नाइ गोनिगोम्को माइदु थ्यो। हाराकाइभुन्या तोबाङ ख्रिस्टियन हु-बुबुपालि थायोङ्ले होयोङ्थ्यो। रोमि चलन ङा कानुनअनुसार दिका टेरा ङा बेगाले दाक्पो थायोङ्ले ओइ ख्रिस्टङा तोबाङ समान थ्यो।

पावलए ओनेसिमसकाइ उस्तेनामा नाʔको थाङुदुथ्यो। पावलए बेगाले टेरापालिकाइ षुगाप्सिसाको लागि सल्‍लाह ङा साहस पिʔको थाङुदुथ्यो। तोए रोमि कानुन भङ्‍ग लोङ्‍ते तोको हाङहाङति विरोध ओइ लोङ्‍को थाङुदुथ्यो। तर तोको तरिका तोओनि माथा थ्यो। तोको तरिकागुरि जेसिकेनको कानुन मानाइसा थ्यो। साक्खालेङि जेखा कानुन मिको माथा तर परमेस्वरको थादु, अर्थात् ख्रिस्टको बक्‍केपालि, खासगरि जेसिकेनको बक्‍के। अन्तर्मादातेङा होदु साक्खाले कानुनपालिभुन्दा जेसिकेन दर्बिलो निदु। ख्रिस्टको जेसिकेनङा दाक्पो ङा टेरा दि समानको थायोङ्दु (गलाति ३:२८)।

फिलेमोनकाइ

पावलको छेस्को

1

1 ख्रिस्ट येसुको खतकि पावल ङा निको हु तिमोथिङि,

निको प्रिय गोयाबान फिलेमोन,

2 निको हुमि अप्फिया ङा निको गोया-तिलङ्‍गा अर्खिप्पस त्याङ नाङको नेमको मन्डलिकाइ:

3 निको आपा परमेस्वर ङा प्रभु येसु ख्रिस्टङि निङकाइ अनुग्रह ङा थेमथेम।

पावलको होहोइ ङा प्रार्थना

4 गाइको प्रार्थनापालिङा गाइ नाङकाइ लोङ याङादु बेरेङ गे गाइको परमेस्वरकाइ सधैँ होहोइ पिहुन्दु।

5 हाराकाइभुन्या प्रभु येसुच्युरितेको नाङको बिस्वासको सुचिते ङा परमेस्वरको मिपालिच्युरिते नाङको जेसिकेनको सुचिते सायुन्दु।

6 नाङको बिस्वासको सहभागिताए ख्रिस्टङा होदु निको साक्खाले आप्रा खामको छोतकाइ आहे लोङ्चा एहेनो ङाते गे प्रार्थना लोङुन्दु।

7 गाइको हु, नाङको जेसिकेनए गाइकाइ आहे आस्ताङ ङा सानत्वना पिङाले नाङादु, हाराकाइभुन्या नाङए परमेस्वरको मिपालिको डिलाकाइ फिरि नाका लोङ्ते नाहुनादु।

ओनिसिमसको लागि पावलको सेवागुवा

8 यैथाताले, नाङए हारा लोङ्‍को माइथ्यो ङाते गे ख्रिस्टते साहसि थाते नाङकाइ बक्‍के लोङ्‍को थाङ्‍नाङाथ्यो,

9 ताओइ गे नाङकाइ जेसिकेन्‍नाङादुए सेवानाङादु। गाइ ठोणे पावल, त्याङ नाले ख्रिस्ट येसुको दिका खतकि थाङादुए

10 गाइको चा ओनिसिमसको लागि गे नाङकाइ सेवानाङादु। गाइ टिसाठाइङा होङादु बेरे का गाइको चा थाहान।

11 हाबि बे का नाङ‍को लागि हारा जेतको ओइ माथाथ्यो, तर नाले नाङ‍को ङा गाइको लागि दिग्गोरे जेत लागाइसा मि थाले होदु।

12 तो गुरि गाइको गाइथेको लोङ्सेको दिकुटि थ्यो, नान गे तोकाइ नाङ‍कोते बुरुकुन्ले नाहुन्दु।

13 तोकाइ गाइथेनामा नाहुन्का गाइ ताङ्‍ङाथ्यो, हाराकाइभुन्या आप्राखामको लागि गाइ टिसाठाइङा होङादु बेरेङ नाङको सट्‍टाते तोए गाइको सेवा लोङ्सा थाङुथ्यो।

14 तर नाङए माङाङादुका गे हाराओइ लोङ्सा माआलिङान, हाराकाइभुन्या नाङको भलाइ करकापए माथा, तर नाङ नाङथेको आलिओनि एथा।

15 सायद रासा साक्खाले स्याङपालिङा तो नाङनामा होʔको एथाङो ङाते उछिन्चा स्याङको लागि तो नाङङि अलम्था थाले होथ्यो।

16 नान तो टेरा माथा तर टेराभुन्दा ओइ आहे आप्रादु बिस्वासि हु थाले होदु। तो गाइको लागि हानि आप्रा थाले होदु। माङते टेरा ङा प्रभुते हु थाते तो झुन हानि नाङको लागि आप्रा थाङुन।

17 यैथाताले नाङए गाइकाइ नाङथेको गोयाबान आलिनानन्या गाइकाइ ओनि तोकाइ ओइ ग्रहन लोङो।

18 तोए नाङको हाराओइ बिरोङ लोङ्ते नाहुलेओइ अथवा हाराओइ थोको तो रिनि थालेओइ, तो गाइको नामेते नाते प्याङ।

19 गाइ पावल गाइथेको लाʔए ठेहुन्दु। तो रिन गे गाइथेए तिराइनाङादु। नाङ‍काइ ङासा मापाराइ थाङुन, नाङ नाङथे ओइ गाइको रिनि थानादु।

20 प्रिय हु, प्रभुङा नाङए गाइको लागि दिगोरे जेत लोङ्ते प्याङ ङाते गाइ आलिङादु। ख्रिस्टते गाइको डिलाकाइ फिरि साजि लोङ्ते प्याङ।

21 नाङए बक्‍के पालना लोङुनादु ङाते गे भरोसा नाते नाहुन्दु। गे आमात्नाङादु भुन्दा आहे जेत नाङए लोङुनादु ङाते का छेस्को नाङकाइ गे ठेनाङादु।

22 का नामा बेगाले खाम, गाइको लागि दिगोरे थोकोमि कुटि ओइ ठाङडोल लोङ्ते नाहो, हाराकाइभुन्या निङको प्रार्थनाए गर्दा गाइ ओइ नाङकोते केल्सा खालामुन्दु रा ङाते आसेहुन्दु।

23 येसु ख्रिस्टते गाइनामा खतकि थाताले होदु बान इपाफ्रासए ओइ नाङकाइ सेवासेर्ग्याम ठोनाले नानादु।

24 तुन्या नाइ गाइनामा जेत लोङ्‍योङ्दुपालि मर्कुस, अरिस्तार्खस, डेमास ङा लुकाए ओइ सेवासेर्ग्याम ठोते नायोङ्नादु।

25 प्रभु येसु ख्रिस्टको अनुग्रह निङको लुङ्‍गुरिनामा एहोका।

हिब्रुपालिको

लागि छेस्को

परिचय

का छेस्को ठेसा सु थाङुन ङाते निस्चित था मानि। पावलए उस्तेको छेस्कोपालिङा उस्तेको नामे ठेहुदु ओनि का छेस्को ठेहुदु मिए उस्तेको नामे माठेतोकि। हिब्रु २:३ अनुसार का छेस्को ठेहुदु मिए प्रभु चिज्याङ्दु खाम “नासायोङ्दुपालिङिनि,” अर्थात् प्रेरितपालिङिनि मुक्तिको आप्राखाम खालामुनो। पावलए का ओनि ठेसा माथाङ्थ्यो हाराकाइभुन्या तोए सिधै प्रभु येसुको उगोङि खाम नासायुले नाहुदु थ्यो (प्रेरित ९:४-६)। यैथादुए पावलए का छेस्को ठेहुदु माथा ङाते निए थासाइवादु।

का छेस्को इस्वि सम्बत् ६०-७० दाइ ठेसिदु थ्यो। का हिब्रुपालि सु थ्यो ङाते ओइ था मानि। आहे बाइबलको विद्वानपालिए का ओनि यास्योङ्दु, काबाङ यहुदि अर्थात् हिब्रु खाम चिज्याङ्‍योङ्दु ख्रिस्टियनपालि थ्यो। तर काबाङ कुन्दु राडेपाडेको थ्यो ङाते सुकाइओइ था मानि।

तर का छेस्को सुए ठेहुदु, सुकाइ पिचाहेन्दु ङाते था मानिले ओइ निकाइ हाराओइ बेफाइदा मानि। हाराकाइभुन्या निकाइ का खाम गुरि पक्‍का था निकिदु, का गुरि परमेस्वरको लुङ्‍गुरिङि ठेसिदु थादु त्याङ निकाइ नाइ पिचा केल्दु थादु।

का छेस्को ठेहुदुए हाराकाइ का छेस्को ठेहुनो? हाराकाइभुन्या बाटेसाइङा पाराइसा सोयोङ्दु ख्रिस्टियनपालि बाटेसाइङा एमापारायोङा ङाते तोए का छेस्को ठेहुदु थ्यो। तो हिब्रु ख्रिस्टियनपालिको कुल्नाए “आप्रातिनि मासाइसा” थाले होथ्यो (५:११), त्याङ तोबाङ “डाल्या” थासा सोयोङ्ले होयोङ्थ्यो (६:१२)। तोबाङ “सिथिल” थाते “हरेस” च्यायोङ्ले होयोङ्थ्यो (१२:३)। तोबाङको पहिलो जागृति ङा एकता सेलाइते याले होदुथ्यो (३:१४; १०:२३, ३५)। तोबाङ बिस्वासते आप्रातिनि माबढैयोङ्ताकि थ्यो (५:१२-१४)। तोबाङ दि ठाइते मुम्सिसा वार्को दुम्योङ्ले नायोङ्थ्यो (१०:२५)। तोबाङए उस्तेबाङको ख्रिस्टियन अगुवापालिको बिरोध लोङ्‍योङ्नो (१३:१७)। तोबाङङा होयोङ्दु हानिकाए बिस्वास वार्सा सोयोङ्ले नायोङ्‍थ्यो (३:१२; १०:२६)।

तो हिब्रुपालिको अबस्थाला योते नि ओइ तोबाङ ओनि थासा सोइले होकिदु रा? नि निथेए निथेकाइ जाँचाइसिको। हाराकाइभुन्या नि ओइ कुन्दुओइ खामते काओनि अबस्थालाङा यालेत्छा सोइले होकिनन्या बे का छेस्को छ्‍यात नाइ निको लागि ओइ ठेसिदु थादु।

का छेस्को ठेहुदु मिए ओलिगोरे उद्देस्य नातोले ठेहुले नाहुदु:

(१) तोए हिब्रुपालिकाइ ख्रिस्टङि युदु कुताले ओइ माताप्सा उद्धारको सुचिते लोङ चिहेन्छाकाइ ठेहुदु थ्यो।

(२) तोए तोबाङकाइ ख्रिस्टङा होदु बिस्वासङिनि खालाम्योङ्दु तिम्‍कोइ माइथान्सा ङा आहे डुडुपालि लोङ चिहेन्छाकाइ ठेहुदु थ्यो।

(३) तोए येसु ख्रिस्टए खोरि चाबुहुदु ओनि तोबाङए ओइ साङ्‍राड्‍डेङा यालेत्छा भुन्दा हाबि खोरि चाबुकोइ माइदु ङाते चिठेन्साकाइ ठेहुदु थ्यो।

(४) तोए हिब्रुपालि ख्रिस्टङि अलम्था थायोङानन्या परमेस्वरको आरिकोफान्दु निया तोबाङच्युरिते कुनिगरि थालेओइ केल्दु ङाते चेतावनि पिʔसाको लागि ठेहुदु थ्यो।

हिब्रुपालिको

लागि छेस्को

परमेस्वर तोको चाङि चिज्याङान

1

1 सारु कालेङङा निको ज्युज्यु च्याब्ज्युपालिनामा अगमवक्तापालिङिनि आहे ङा विभिन्‍न पाराए परमेस्वर चिज्याङान।

2 तर का ताप्सासोदु इस्याङङा तो उस्तेको चाङिनि निनामा चिज्याङ्ले होदु। चाकाइ नाइ तोए साक्खाले खामच्युरिते अधिकार लोङ्साकाइ केलेहुनो, तोङिनि नाइ साक्खाले सृस्टि ओइ दोइकाहुनो।

3 परमेस्वरको जेखा आथाङ चाते मिर्लिदु। तो परमेस्वरको छ्‍यात रुबा थादु। तोको बर्बदाको वाखेङि नाइ सृस्टिको साक्खाले थो अणैसिले होदु। मिपालिकाइ लुपङि गोनिगोम्सा जेत दुम्तेलिबि तो साक्खालेङि जेखा परमेस्वरको चाखुर लाʔबासा होले होदु।

4 परमेस्वरको चा साङ्‍राड्‍डेमिपालि भुन्दा जेखा निदु, हाराकाइभुन्या परमेस्वरए तोकाइ तोबाङकाइभुन्दा झुन जेक्खा नामे पिहुनो।

5 हाराकाइभुन्या परमेस्वरए कुताले ओइ साङ्‍राड्‍डेमिपालिकाइ काओनि माङाहुनो,

“नाङ गाइको चा थानादु,

याङ गे नाङ‍काइ चिनिते नानाङादु।”

त्याङ फिरि परमेस्वरए काओनि ओइ माङाहुनो,

“गाइ तोको आपा थाङादु,

त्याङ तो गाइको चा थादु।”

6 तर परमेस्वरए पहिला निʔदु उस्तेको चाकाइ ठोचा युतुदु बेरेङ काओनि ङाहुदु,

“परमेस्वरको साक्खाले साङ्‍राड्‍डेमिपालिए तोकाइ नाइ एपुडायोङो।”

7 साङ्‍राड्‍डेमिको सुचिते परमेस्वरए इन्याङ यासिदु,

“परमेस्वरए उस्तेको साङ्‍राड्‍डेमिपालिकाइ फाषा,

ङा उस्तेको सेवकपालिकाइ मेको ज्वाला बनैयुदु।”

8 तर चाको सुचिते गुरि परमेस्वर इन्याङ यासिदु,

“हे परमेस्वर, नाङको तितच्युलि सधैँ होलेहोदु,

त्याङ नियाको सासन नाङको राड्‍डेको सासन थादु।

9 नाङए धार्मिकताकाइ जेसिकेन्ते नाहुनादु,

ङा अधर्मकाइ गुरि आजिर्ते नाहुनादु।

यैथाताले परमेस्वर, अन्दाइ, नाङको परमेस्वरए नाङकाइ नाङथेको बानपालि भुन्दा आहे आस्ताङको आसाए अभिसेक लोङ्ते नानादु।”

10 तोए फिरि चाकाइ इन्याङ ङाहुदु,

“हे प्रभु, नाङए सुरुङा नाइ अन्तर्मादातेको जग नाहुनान,

त्याङ नाङथेको लाʔए सर्ग्यापालि दोइकाहुनान्।

11 तो साक्खाले नासिचा यादु, तर नाङगुरि सधैँ होʔनाले होनादु।

तोबाङ बे मिङओनि खारु थाचायायोङ्दु।

12 तोबाङकाइ नाङए मिङकाइ ओनि पट्‍‍याइनादु,

त्याङ तोबाङकाइ खारु मिङओनि चिते ठोहुनादु।

तर नाङ गुरि कुताले ओइ माफेराइ,

त्याङ नाङको दाङपालि कुतालेओइ माताप।”

13 कुन्दु ओइ साङ्‍राड्‍डेमिकाइ परमेस्वरए काओनि माङाहुनो,

“गे नाङको सत्तुरपालिकाइ नाङको कोन्टेको लाभापोलेङा माबनैयुन्दुका

नाङ गाइको चाखुर लाʔबासा होका।”

14 यैथादुए साङ्‍राड्‍डेमिपालि सेवकपालि जुकुन थायोङ्दु, तोबाङ उद्धार खालाम्योङ्दुपालिको लागि सेवा लोङ्साकाइ ठाचायुत्छिदु लुङ्‍गुरिपालि जुकुन थायोङ्दु।

जेखा मुक्ति

2

1 यैथाताले निए साइवादु खामते झुन आहे ध्यान पिको माइदु, नतरा बे नि माआप्रादु उलामदाइ याइदु।

2 परमेस्वरए साङ्‍राड्‍डेमिपालिङिनि पिइदु खाम ढेप थाते होकानन्या त्याङ साक्खाले अपराध ङा अनाग्याकारिताको लागि उचित दन्ड पिसिनन्या,

3 त्याङ निए यति जेखा मुक्तिको चेʔ मानावानन्या नि कुनिगरि प्णोत्को थाङ्वादु? का मुक्ति साक्खालेङि हाबि प्रभुङि नाइ प्रचार लोङ्सिले होथ्यो, त्याङ तोको खाम नासायोङ्दुपालिए का छ्‍यात थादु ङाते निकाइ प्रमान पिइन।

4 परमेस्वरए ओइ डोरेपालि, थोम्बेसिलेको ङा विभिन्‍न पाराको बर्बदाको जेतपालि ङा तोको उस्तेको आलिओनि बोठासिदु उल्फो लुङ्‍गुरिको वरदानपालिङि का खामको छ्‍यातखाम पिहुनो।

ख्रिस्ट मुक्तिदाता

5 निए खाम लोङ्वाले नावादु तो युदु अन्तर्मादातेकाइ परमेस्वरए साङ्‍राड्‍डेमिपालिको अधिनते मानाहुनो।

6 दोमाङको दि ठाइङा इन्याङ ङाते छ्‍यातखाम पिसिले होदु,

“मिको चा सु थादु त्याङ नाङए तोको चे लोङुनादु,

अथवा मिको चा सु थादु त्याङ नाङए तोको फिक्रि लाङुनादु?

7 नाङए तोकाइ उछिन्चा स्याङको लागि साङ्‍राड्‍डेमिपालिकाइ भुन्दा उच्याचा लोङुनान,

नाङए तोकाइ महिमा ङा बेदको मुकुट बुहुनाले नाहुनादु

8 त्याङ साक्खाले थो तोको कोन्टे पोलेङा नाते पिहुनान।”

साक्खाले थो मिको अधिनते नाते पिहुनो, त्याङ तोको अधिनते माहोदु कुन्दु ओइ थो परमेस्वरए बाँकि मानहुनो। तर का स्याङङा ओइ साक्खाले थो मिको अधिनते होदु निए मानितावाकि।

9 तर निए उछिन्चा स्याङको लागि साङ्‍राड्‍डेमिपालिभुन्दा उछिन उच्याचा थादु येसुकाइ निवादु। परमेस्वरको अनुग्रहए गर्दा नाइ तो साक्खालेको लागि सिह्‍यान। पर्ति थाते सिदुए तोए महिमा ङा बेदको मुकुट खालामुले नाहुदु।

10 सृस्टिको साक्खाले थो परमेस्वरङि ङा तोकोइ लागि खेम्सिले होदु। चा-चामाइपालिनामा उस्तेको बेद बोठाहुदु परमेस्वरको लागि मुक्ति पिहुदु येसुकाइ खोरि चिचाबुत्ते सिद्ध लोङ्सा उचित निथ्यो।

11 मिपालिकाइ उल्फो लोङुदु येसु ङा उल्फो लोङ्सियोङ्दुपालि साक्खालेको दिक्‍का आपा थादु। यैथाताले येसुए तोबाङकाइ हुपालि ङासाकाइ माआङाल।

12 तोए यासिदु,

“गाइको हुपालिको तागोते नाङको नामे गे घोसना लोङुन्दु,

योरिको आन्तारेङङा गे नाङको प्रसंसा लोङुन्दु।”

13 त्याङ फिरि,

“गे तोच्युरिते नाइ भरोसा नाहुन्दु।”

त्याङ फिरि तोए यासिदु,

“गाइ काङा गाइकाइ परमेस्वरए पिङादु चा-चामाइपालिनामा होङादु।”

14 चा-चामाइपालि चाइ ङा चिचिको माङ थायोङ्दुए येसु ओइ तोओनि नाइ थाते युवान। तो उस्ते मृत्युनामा सहभागि थादुए मृत्युको बुता होदु सेसेन्तारकाइ नासिहुनो,

15 त्याङ सिको माइदु ङाते आरियोङ्ताले लेक भरि नाइ बन्धनङा पारायोङ्दुपालिकाइ तोए मुक्त लोङुनो।

16 साङ्‍राड्‍डेमिपालिको लागि का लोङ्ते पिहुदु माथा। तर का बे अब्राहामको खलकको लागि लोङ्ते पिहुदु थादु।

17 यैथाताले साक्खाले खामते तो उस्तेको हुपालिओनि थाको मायान। इन्याङगरि नाइ परमेस्वरको सेवाते मिपालिको लुपको प्रायस्चितको लागि दयालु ङा भरपर्दो साक्खालेङि जेखा ठेमु थाहान।

18 तो उस्ते नाइ खोरि ङा बाटेसाइङा पाराइदुए बाटेसाइङा पारायोङ्दुपालिकाइ मदत लोङ्‍को थाङुदु।

मोसा भुन्दा येसु जेखा

3

1 यैथाताले साङ्‍राड्‍डेको बोलावटते सहभागि थानिदु उल्फो हु-बुबुपालि, निए प्रेरित तथा साक्खालेङि जेखा ठेमु ङाते स्विकार लोङ्वादु येसुते सादे लागाइनो।

2 मोसा परमेस्वरते बिस्वासयोग्य थादु ओनि नाइ येसु ओइ उस्तेकाइ नियुक्ति लोङुदुच्युरिते बिस्वासयोग्य थाहान।

3 नेम भुन्दा नेम खेमुदुको इज्जत जेखा थादु ओनि मोसा भुन्दा येसु अझै आहे बेदको ठहरैसिन

4 हाराकाइभुन्या नेम दिका ना दिका मिङि खेम्सिदु थादु, तर साक्खाले थो खेम्सा बे परमेस्वर नाइ थादु।

5 नान भविस्यङा चिज्याङ्सा खामको छ्‍यातखामको लागि मोसा परमेस्वरको साक्खाले खलकङा दर्मायाको रुपते बिस्वासयोग्य थ्यो।

6 तर ख्रिस्टगुरि परमेस्वरको खलकङा नेमको अधिकार खालामुदु बिस्वासयोग्य चा थादु। यदि निए निको आसेच्युरिते साहस ङा भरोसा कायम लोङवानन्या नि परमेस्वरको परिवार थाइदु।

अबिस्वासको विरुद्धते चेतावनि

7 यैथादुए उल्फो लुङ्‍गुरिए यासिदु,

“याङ निङए परमेस्वरको सारे साइनुनन्या,

8 पान्थार-ठाइङा बाटेसाइको स्याङङा बिद्रोहको इस्याङङा लोङ्‍योङ्दु ओनि

निङथेको डिलाकाइ कठोर मालोङ्नो,

9 तोङा निङको च्याब्ज्युपालिए गाइको बाटेसाइ लोङ्‍योङ्‍ङान,

त्याङ ओलिचिप दाङतेका गाइको जेतपालि नियोङ्नो।

10 यैथाताले तो डुरिपालिनामा गाइ रागे थाङान,

त्याङ ङाहुनुङ, ‘तोबाङको डिला साक्खाले इस्याङङा बरलैदु,

तोबाङए गाइको उलाम माङोसायोङ्तोकि।’

11 यैथादुए गे गाइथेको रागेङा इन्याङ ङाते ओचन च्याङान,

‘गाइको दिसिसा ठाइङा कुतालेओइ बिको माथाङ्‍योङ’।”

12 हु-बुबुपालि, होस यासिने। निङङि सुओइ मिङा होदु राकाषे ङा अबिस्वासि डिलाए निङकाइ मोलेहोदु परमेस्वरङि अलम्था एमाहेन्‍ने।

13 तर दोमाङङा ‘याङको इस्याङ’ ङासिदु स्याङ होदुका साक्खाले इस्याङङा दिकाए बेगालेकाइ हौसला पिनो। त्याङ लुपको छलछामए निङङा सुको ओइ डिला कठोर एमाथा।

14 निको हाबिको भरोसाते नि अन्त्यतेका दिगो थाइनन्या नि ख्रिस्टनामा साझ्या हकदार थाइले होकिदु।

15 दोमाङए यासिदु,

“याङ नाइ निङए परमेस्वरको सारे नासाइनुनन्या

विद्रोहको इस्याङङा ओनि निङथेको डिला कठोर मालोङ्नो।”

16 सुए परमेस्वरको खाम नासाइतोले ओइ तोको बिरोध लोङुनो? हारा मोसाए मिस्र राड्‍डेङि चिलेत्ते राहुदु मिपालिए नाइ माथा रा?

17 सुनामा तो ओलिचिप दाङतेका रागे थाहान? पान्थार-ठाइङा सिते यायोङ्दु तो लुपिपालिनामा नाइ माथा रा?

18 परमेस्वरको बक्‍के मामानायोङ्दुपालि नाइ तोको दिसिसा ठाइङा कुतालेओइ बिको माथाङ्‍योङ ङाते तोए ओचन च्यादु माथा रा?

19 यैथादुए निए निवादु ठाइङा तोबाङ बिको मानियोङ हाराकाइभुन्या तोबाङए बिस्वास मालोङ्‍योङ्नो।

4

1 यैथादुए परमेस्वरको दिसिसा ठाइङा बिको खालाम्सा बर्ति हो-होओइ नि होसियार थाते होʔको त्याङ निङङिनि सुओइ तो बर्तिङि अलम्था एमाथायोङा।

2 हाराकाइभुन्या निकाइ ओइ तोबाङकाइ ओनि आप्राखाम चिनासाइन। तर नासायोङ्दु वाखेए तोबाङकाइ हाराओइ फाइदा माथाहान, हाराकाइभुन्या नासायोङ्दुपालिए नासायोङ्दु खामते बिस्वास मालोङ्‍योङ्नो।

3 नि बिस्वास लोङ्वादुपालि गुरि तो दिसिसा ठाइङा बिको खालाम्वादु। तोए इन्याङगरि यासिले होदु,

“गे गाइथेको रागेङा इन्याङ ङाते ओचन च्याङान

‘गाइको दिसिसा ठाइङा तोबाङ कुतालेओइ बिको माथाङ्‍योङ’।”

तर ओइ तोको जेत अन्तर्मादाते दोइकासाभुन्दा हाबिङिनि नाइ यागाप्ले होदुथ्यो।

4 हाराकाइभुन्या दोमाङको दि ठाइङा सातौँ इस्याङको सुचिते का ओनि ङासिले होदु, “साक्खाले जेतपालिङि परमेस्वर सातौँ इस्याङङा दिसिन।”

5 त्याङ फिरि यै भाङा तोए यासिन, “गाइको दिसिसा ठाइङा तोबाङ कुतालेओइ बिको माथाङ्‍योङ।”

6 हानिका परमेस्वरको दिसिसा ठाइङा बिसा अझै बाँकि नाइ होदु, तर हाबि-हाबि आप्राखाम चिनासाइसिदु मिपालि परमेस्वरको वाखे पालना मालोङ्‍योङ्दुए दिसिसा ठाइङा बिसा माथाङ्‍योङ्नो

7 फिरि परमेस्वरए “याङ” ङाते दिउनि ठहरयुले नाहुदु। आहे स्याङ लिबि दाउदङिनि हाबि नाइ ङासिदु खाम तोए फिरि ङाहुनो,

“याङ निङए तोको सारे नासाइनुनन्या

निङको डिला कठोर मालोङ्नो।”

8 हाराकाइभुन्या यहोसुए तोबाङकाइ सुइताहुका बे परमेस्वरए लिबि बेगाले इस्याङको सुचिते ङाको नाइ मापाराइथ्यो।

9 यैथादुए परमेस्वरको मिपालिको लागि दिसिसा इस्याङको सुइतासा बाँकि नाइ होदु।

10 परमेस्वरए उस्तेको जेतङि दिसिदु ओनि परमेस्वरको दिसिसा ठाइङा बियोङ्दु सुओइ मिपालि उस्तेबाङको जेतङि दिसियोङ्दु।

11 यैथादुए नि तो दिसिसा इस्याङङा बिसाकाइ कोसिस यासिको, त्याङ तोबाङओनि बक्‍के पालना मालोङ्सा थाते सुओइ एमानासियोङा।

12 परमेस्वरको वाखे बे मोलेहोदु ङा जेत लोङुले नाहुदु। का कुन्दुओइ निसबासा धार होदु सोठा भुन्दा ओइ इथेदु थादु। काए ख्रो ङा लुङ्‍गुरिकाइ तोको आँठि-आँठि ङा कोषाको ओङछिलकाइ ओइ भा-भा लोङ्‍तिनिका मुहुदु त्याङ डिलाको आलिको जाँच लोङ्‍को थाङ्‍दु थादु।

13 सृस्टिङा दोइकासिदु कुन्दु ओइ थो परमेस्वरको मेसेङि षुल्सिको माथाङ। तोको मेसेको तागोते साक्खाले खाम पर्खट्‍टै ङा हाङहाङति होदु, तोकाइ नाइ निए लोङ्‍वादु जेतको लेखा पिको माइदु।

येसु साक्खालेङि जेखा ठेमुभुन्‍दा जेखा

14 सर्ग्या मुतोले यादु परमेस्वरको चा निको प्रभु येसु साक्खालेङि जेखा ठेमुङि ओइ जेखा थादुए निए स्विकाराइवादु बिस्वासते दर्बिलो थाते होʔको।

15 निको साक्खालेङि जेखा ठेमु निको रुनुरुनुकाइ गोको माथाङ्सा ठेमु माथा। तर निओनि तो साक्खाले बाटेसाइङा पारायान, तैओइ तोनामा लुप माहोथ्यो।

16 त्यैथाताले नि साहसनामा अनुग्रहको तितच्युलिको खेर्ते हेन्को, त्याङ खट्‍टैको स्याङङा चाहाइदु दया ङा अनुग्रह खालाम्को एथाङ्वा।

5

1 प्रत्येक साक्खालेङि जेखा ठेमु मिपालिमध्येङि केलेसिदु, त्याङ मिपालिको पक्छेङा लुपको लागि परमेस्वरते ठेम्बु ङा पर्तिपालि दरिसाकाइ नियुक्ति लोङ्सिदु।

2 था मानिदु ङा माआप्रादु उलामदाइ लागाइसियोङ्दुपालिकाइ तोए नम्र थाताले समझैको थाङुदु, हाराकाइभुन्या तो उस्ते ओइ रुनुरुनुचाए खोसिले होदु थादु।

3 त्यैथादुए मिपालिको लुपको लागि जुकुन माथा, तर उस्तेको लुपको लागि ओइ पर्ति दरिसाकाइ तोकाइ कर लागाइदु।

4 सुएओइ का बेद उस्ते खालाम्को माथाङ, तर हारुनकाइ ओनि तोकाइ परमेस्वरए उरोहुदु।

5 ख्रिस्टए ओइ साक्खालेङि जेखा ठेमु थासाकाइ उस्तेए उस्तेकाइ जेखा मायासिन, तर तोकाइ काओनि ङाहुदुए केलेहुनो,

“नाङ गाइको चा थानादु,

याङ गे नाङ‍काइ चिनिते नानाङादु।”

6 बेगाले ठाइङा ओइ तोए यासिले होदु,

“नाङ मल्किसेदेकको दर्जा ओनि

साक्खाले इस्याङको लागि ठेमु थानादु।”

7 येसु माङते होदु बेरेङ उस्तेकाइ मृत्युङि चिमोको थाङुदुकाइ तोए जेखा सारेते आठ्‍ठे क्रेप-क्रेपते ङा आर्टि-आर्टिते प्रार्थना लोङुनो। तोको नम्रता ङा भक्तिए गर्दा नाइ परमेस्वरए तोको प्रार्थना नासायुनो।

8 परमेस्वरको चा थाताले ओइ तोए भोगाइदु खोरिङि तोए परमेस्वरको बक्‍के पालना लोङ्सा चिठेन्सिन।

9 तो सिद्ध थाको दुम्तेलिबि तोको बक्‍के मानाइयोङ्दु मिपालिको लागि तो कुतालेओइ माताप्सा मुक्तिको मुल थाहान।

10 मल्किसेदेकको दर्जा ओनि साक्खालेङि जेखा ठेमुको पदते परमेस्वरए तोकाइ केलेहुनो।

बिस्वास मावार्साको लागि चेतावनि

11 काको सुचिते निकाइ ङासा बे आहे नाइ होदु, तर चिगोसा गाह्रो थादु, हाराकाइभुन्या निङको नासाइसा बुता सुस्तो थाले होदु।

12 हाराकाइभुन्या नाʔलेका बे निङ बेगालेपालिकाइ चिठेन्सा थाको दुम्को माइथ्यो, तर नाʔलेकाओइ निङकाइ सुएओइ परमेस्वरको वाखेको आधारभुत सिक्छ्‍यापालि फिरि चिठेन्को माइदु। निङकाइ ठेङठेङ च्यासा थो माथा, तर ओलोन चाहाइदु।

13 ओलोन जुकुन तुन्दु मिगुरि धार्मिकताते चावासा सर्सि खालाम्को माथाङ हाराकाइभुन्या तो हुचाओनि नाइ थादु।

14 ठेङठेङ च्यासा थो गुरि पाको मिपालिको लागि थादु। तोए बे आप्रा ङा माआप्रा थो ङोसाइसा तालिम खालाम्को दुम्ते नाहुदु थादु।

6

1 त्यैथाताले ख्रिस्टको सुचिते प्रथमिक सिद्धान्तपालिकाइ तोर्ताते नि पाको थाते हाबि हेन्को। मृत्युदाइ याचिलेत्छा जेतपालिङि ख्रोइबुरु ङा परमेस्वरच्युरितेको बिस्वासको खामको जग फिरि मानाको।

2 आहे पाराको बप्‍तिस्माको सुचिते चिठेन्सिसा सिक्छ्‍या, लाʔ नासा जेत, सियोङ्दु मिपालिको रोलाङ्साको सुचिते ङा कुतालेओइ माताप्सा दन्डको खामपालिको जग फिरि माजुको।

3 यदि परमेस्वरको अनुमति थाहानन्या निए काओनि लोङ्‍वादु।

4 तोबाङए दिखेप परमेस्वरको आथाङ खालाम्योङ्तोले साङ्‍राड्‍डेको बरदान सेते नायोङ्दु, त्याङ उल्फो लुङ्‍गुरिते सहभागि थायोङ्ले होयोङ्दु,

5 त्याङ तोबाङए परमेस्वरको उत्तम वाखेको आसारेनाम ङा रासा सोदु जुकको बुताको आसारेनाम सेते नायोङ्दु।

6 तोङिलिबि बिस्वास लोङ्ते वार्‍योङ्दुपालिकाइ फिरि ख्रोइबुरु यासिते बिस्वासते केल्सा असम्भब निदु। हाराकाइभुन्या तोबाङए परमेस्वरको चाकाइ फिरि क्रुसते ख्वायोङ्दु त्याङ साक्खालेको तागोते तोको बिजेत लोङ्‍योङ्दु।

7 सर्ग्याङि रोस्दु पाङ्‍कुए जिमिकाइ फोहुदु, त्याङ खेति लोङ्‍योङ्दु मिपालिकाइ आप्रा अाने पिहुदु। तो जिमिकाइ परमेस्वरए डुडु पिहुदु।

8 तर तो जिमिए पुटु ङा सिजिगारेपालि जुकुन चिबोहुनोन्या तो हाराओइ जेतको माथा। त्याङ तो जिमिङा परमेस्वरको षाम्पे पाराइको थाङ्दु त्याङ तो चिज्यौसिदु।

9 प्रिय बानपालि, निए काओनि खाम चिज्याङिलेओइ निङको सुचिते गुरि मुक्ति सम्बन्धि अझै आप्रा खामको सुचिते नि निस्चित निकिदु।

10 परमेस्वर अन्यायि माथा, निङको जेत ङा तोको खातिर परमेस्वरको मिपालिको सेवाते निङए चिखेत्नुदु जेसिकेन तोए मालो माया। निङए नाʔलेका तोओनि नाइ सेवा लोङ्नुले नानुदु।

11 नि का आलिइदु, निङ प्रत्येकए निङथे आसेनुदु साक्खाले खाम खालाम्साकाइ लिबितेका तो जोस चिखेत्नो,

12 निङ आसे माबुत्ने, तर परमेस्वरए बर्ति लोङुदु खामपालिको बिस्वास लोङ्ते धिरोनामा खालाम्योङ्दुपालिको उदाहरन योते तोओनि नाइ लोङ्नो।

परमेस्वरको बर्ति

13 परमेस्वरए अब्राहामनामा बर्ति लोङुदु बेरेङ ओचन च्यासा तोभुन्दा जेखा बेगाले सुओइ माहोदुए उस्तेको नामेते काओनि ङाते ओचन च्याहान,

14 “गे नाङकाइ डुडु पिनाङादु, नाङको खलकपालि आहे लोङुन्दु।”

15 अब्राहामए धिरोनामा लाघिहुनो त्याङ परमेस्वरए बर्ति लोङुदु खाम खालामुनो।

16 मिपालि उस्तेबाङभुन्दा जेखाको नामेते ओचन च्यायोङ्दु, त्याङ तोबाङको साक्खाले वाखे-मावाखे ओचनए नाइ मिलाइसा जेत लोङुदु।

17 परमेस्वरको बर्ति खालाम्योङ्दुपालिकाइ तोए लोङुदु बर्ति फेराइसा माथाङ ङाते चिखेत्साकाइ तोए ओचन च्याताले पक्‍का लोङ्ते पिहुनो।

18 बदलि थासा माथाङ्सा का निसगोरे खामपालिङा परमेस्वर माछ्‍यात ठहरैसिसा असम्भव निदु। यैथादुए नि सरन पाराइदुपालिए निको खेर्ते नाते पिइदु आसे खालाम्साकाइ जेखा हौसला खालाम्वाले नावादु।

19 यै दर्बिलो ङा भर पाराइदु आसेच्युरिते निको लेक अणेइले होदु। का आसेए निकाइ पर्दादुङङाको परमेस्वरको उल्फो ठाइङातेका याचिलेतिदु।

20 निको लागि येसु नि भुन्दा हाबि नाइ तो ठाइङा याताले होलेहोदु। मल्किसेदेकको दर्जा ओनि तो साक्खाले इस्याङको लागि साक्खालेङि जेखा ठेमु थाले होदु।

ठेमु मल्किसेदेक

7

1 मल्किसेदेकगुरि सालेमको धनै ङा सर्वोच्‍च परमेस्वरको ठेमु थ्यो। अब्राहामए धनैपालिकाइ तेतोले बुरुसिले होदुबेरेङ मल्किसेदेकए तोकाइ भेटाइतोले डुडु पिहुनो।

2 काकाइ नाइ अब्राहामए साक्खाले थोको दसांस पिहुनो। मल्किसेदेकको नामेको पुर्तुङ्‍गा गुरि “धार्मिकताको धनै”, थादु त्याङ तोङिलिबि “सालेमको धनै” थादुए तोको नामेङि “थेमथेमको धनै” ङाते ओइ गोवादु।

3 मल्किसेदेकको आपा, आमा ङा ज्युज्यु च्याब्ज्युको सुचिते सुकाइओइ था मानि। तोको लेकको सुरु ङा अन्त्यको सुचिते सुकाइ ओइ हाराओइ था मानि। तर परमेस्वरको चा ओनि तो साक्खाले इस्याङको लागि ठेमु थादु।

4 नान चालिसिने त्याङ? का हानि जेखा थ्यो! तोकाइ अब्राहाम कुलआपाए लडाइङि तेते केलुदु थोको दसांस पिहुनो!

5 ठेमु पदते केलेसियोङ्दु लेबिको खलकपालिए उस्तेबाङको हु-बुबुपालिङि दसांस काइसा बक्‍के राजगालङिनि नाइ खालाम्ते नायोङ्‍थ्यो, तोबाङओइ अब्राहामको खलकपालि नाइ थायोङ्थ्यो।

6 तर लेबिको बंसङा माहोदु मल्किसेदेकए अब्राहामङि दसांस कायुले नाहुथ्यो। त्याङ परमेस्वरको बर्तिपालि खालामुदु अब्राहामकाइ मल्किसेदेकए डुडु पिहुले नाहुथ्यो।

7 काङा वाखे-मावाखे लोङ्सा हाराओइ कारन माहो, हाराकाइभुन्या उच्याचाए जेखाङि डुडु खालामुदु।

8 दिबासा सिते हेन्छा मिपालिए दसांस कायोङ्दु, बेगाले बासा सधैँ भरि मोले होदु ङाते घोसना लोङ्सिदु त्यै दिकाए दसंसा कायुदु।

9 दसांस खालामुदु लेबिए ओइ अब्राहामङिनि नाइ दसांस पिहुनो ङाते हानिकाए इन्याङ ओइ यास्योङ्दु।

10 हाराकाइभुन्या मल्किसेदेकए अब्राहामकाइ भेटाइयुदु बेरेङ लेबि उस्तेको च्याब्ज्युको माङ दुङङा नाइ होथ्यो।

येसु मल्किसेदेक ओनि

11 नान लेबिको ठेमु पदङि सिद्धता खालाम्सा इथान्का बे (हाराकाइभुन्या यैको आधारङा मिपालिए राजगाल खालाम्ते नायोङ्थ्यो) हारुनको दर्जाओनि नाइ माथाताले फिरि मल्किसेदेकको दर्जाओनि बेगाले ठेमु चिखेत्सिसाकाइ हाराकाइ खट्‍टै पाराइथ्यो?

12 हाराकाइभुन्या ठेमुको पद फेरायानन्या बे राजगाल ओइ फेराइको माइदु।

13 नान निए ङावादु ठेमु गुरि बे बेगाले कुलको थादु। का कुलङि सुएओइ कुतालेओइ थानिङा सेवा मालोङ्‍योङ्‍तोकि।

14 हाराकाइभुन्या का पर्खट्‍टै इचिनिस्ले होदु, निको प्रभु बे यहुदाको कुलङि केल्दु थादु। का कुलको सुचिते ठेमुपालिको सम्बन्धते मोसाए हाराओइ मायासिताकि।

15 यदि मल्किसेदेकओनि बेगाले ठेमु केल्को दुमानन्या बे झुन का खाम पर्खट्‍टै थादु।

16 तो मिको बंसनामा जोम्सिदु राजगालङि ठेमु थादु माथा, तर कुतालेओइ मासिसा लेकको बुताको आधारते ठेमु थाले होदु।

17 दोमाङए काओनि छ्‍यातखाम पिहुदु,

“मल्किसेदेकको दर्जा ओनि

नाङ साक्खाले इस्याङको लागि ठेमु थानादु।”

18 तो पहिलो बक्‍के गुरि रुनुरुनु ङा जेत मालागाइदुए खारेज थाले होदु।

19 हाराकाइभुन्या राजगालए कुन्दुओइ खाम सिद्ध लोङ्‍को माथाङुनो। तर तो भुन्दा आप्रा आसे पिइले नाइदु, काए गुरि निकाइ परमेस्वरको खेर्ते याचिलेतिदु।

20 त्याङ का गुरि ओचन माच्यामारा थादु माथा,

21 हाबि ठेमु थायोङ्दुपालिए बे छ्‍यात नाइ ओचन माच्यामारा ठेमुको पद खालाम्योङ्ले नायोङ्थ्यो, तर येसुगुरि ओचन सहित ठेमु थाहान। तोको सुचिते परमेस्वरए यासिदु,

“परमप्रभुए ओचन च्याले होदु,

त्याङ तोए उस्तेको सादे माफेराइ:

‘नाङ साक्खाले इस्याङको लागि ठेमु थानादु’।”

22 यै ओचनए नाइ येसु अझै आप्रा करारकाइ पक्‍का लोङ्सा थाले होदु।

23 हाबिको ठेमुपालि आहे होयोङ्थ्यो, हाराकाइभुन्या मृत्युए तोबाङकाइ जेतते लागाइसिते होʔको मापि थ्यो।

24 तर येसु गुरि साक्खाले इस्याङङा मोदुए तोको ठेमु पद होʔलेहोदु।

25 यैथादुए येसुच्युरिते बिस्वास लोङ्ते परमेस्वरकोते केल्योङ्दुपालिकाइ तोए साक्खाले इस्याङङा चिमोको थाङुदु, हाराकाइभुन्या तोबाङको लागि परमेस्वरनामा प्रार्थना लोङ्ते पिसाको लागि तो मोलेहोदु।

26 हाराकाइभुन्या का उचित निथ्यो, तोगुरि निको लागि काओनि दिका साक्खालेङि जेखा ठेमु थाको माइदु। तो उल्फो, गाल्प्या मानिदु, सोचि, लुपिपालिङि अलम्था ङा साङ्‍राड्‍डेङि ओइ ह्‍युते लाङ्‍‍सिदु थादु।

27 बेगाले साक्खालेङि जेखा ठेमुपालिए ओनि हाबि उस्तेको लुपको लागि ङा तोङिलिबि मिपालिको लागि तोए दिनकोइ पर्ति दरिते नाको मापाराइ। उस्तेकाइ नाइ लुपको लागि पर्ति यासिताले तोए का जेत साक्खाले इस्याङको लागि दिखेप्‍ते याचिगापुनो।

28 हाराकाइभुन्या राजगालए रुनुरुनु मिपालिकाइ साक्खालेङि जेखा ठेमु ङाते केलेहुदु, तर राजगाल केल्को दुम्तेलिबि परमेस्वरए उस्तेको चाकाइ ओचनको वाखेए केलेहुनो, त्याङ तोको चा साक्खाले इस्याङको लागि सिद्ध साक्खालेङि जेखा ठेमु थाले होदु।

येसु निको साक्खालेङि जेखा ठेमु

8

1 नान निए ङासा दाङ्‍वादु खामगुरि का नाइ थादु: निको काओनि दिका साक्खालेङि जेखा ठेमु होदु, तो गुरि साङ्‍राड्‍डेङा परमेस्वरको तितच्युलिको चाखुर लाʔबासा होले होदु।

2 तोङा साङ्‍राड्‍डेको पाल अर्थात् छ्‍यात उल्फो ठाइङा तोए सेवा लोङुदु। तो ठाइ मिए माथा तर प्रभुए ठाङडोल लोङुदु थादु।

3 हाराकाइभुन्या हरेक साक्खालेङि जेखा ठेमु ठेम्बु ङा पर्ति दरिसा केलेसिदु थादु। यैथाताले का साक्खालेङि जेखा ठेमुनामा ओइ अर्पन लोङ्सा हाराओइ थो थाको माइदु।

4 तो का अन्तर्मादातेङा नाइ होʔका बे ठेमु नाइ माथाथ्यो, हाराकाइभुन्या राजगालए यासिदु ओनि ठेम्बु दरियोङ्दु ठेमुपालि बे काङा हाबिङिनि नाइ होयोङ्ले होयोङ्दु।

5 तोबाङए साङ्‍राड्‍डेको उल्फो ठाइको नक्‍कल ङा खिपाको सेवा लोङ्‍योङ्दु, मोसाए उल्फो पाल खेमुदु बेरेङ परमेस्वरङि काओनि बक्‍के खालामुले नाहुथ्यो, “पाराभातेङा नाङकाइ चिखेत्सिदु नमुना ओनि नाङए साक्खाले थो खेमो।”

6 नान निको साक्खालेङि जेखा ठेमु येसुकाइ पिसिदु ठेमु जेत तो बेगाले ठेमुपालिको जेत भुन्दा झुन जेखा होदु। तोओनि नाइ परमेस्वर ङा तोको मिपालिको आन्तारेङङा येसुए लोङुदु नाका करार ओइ हाबि लोङ्सिदु खारु करार भुन्दा उत्तम निदु, हाराकाइभुन्या का करारको जग आप्रा बर्तिपालिते नासिले होदु।

7 हाबिको करारङा खोट माहोका बे लिबिको करारको आबस्यक मापाराइथ्यो।

8 तर तो मिपालिको गाल्प्या चिखेत-चिखेत्ते परमेस्वरए यासिदु,

“परमप्रभुए यासिदु, तो इस्याङ रालेहोदु,

तो कालेङा इस्राएलको घरनानामा ङा यहुदाको घरनानामा

गे दिगोरे नाका करार खेमुन्दु।

9 तोबाङको च्याब्ज्युपालिनामा खेमुन्दु करारओनि का माथा

तो कालेङा गे तोबाङकाइ लाʔते चुम्ते

मिस्र राड्‍डेङि राहुन्ले नाहुन्दु थ्यो।

तोबाङ गाइको करारते ढेप थाते माहोयोङान,

त्यैथादुए गे तोबाङको चेʔ मालोङुनुङ।

10 तो इस्याङलिबि

गे इस्राएलको घरनानामा का करार छ्‍युहुन्दु,

तोबाङको सादेङा गाइको राजगाल नाते पिहुन्दु,

त्याङ तोबाङको डिलाङा तो ठेते पिहुन्दु।

गाइ तोबाङको परमेस्वर थाङादु।

तोबाङ गाइको खलक थायोङ्दु।

11 ‘परमप्रभुकाइ ङोसायो’ ङाते नान सुओइ मिए

उस्तेको योन्दाकाइ वा उस्तेको हु-बुबुकाइ माचिठेन।

हाराकाइभुन्या उच्याचाङि जेखातेका

तोबाङ साक्खालेए गाइकाइ ङोसायोङ्‍ङादु।

12 हाराकाइभुन्या तोबाङको अपराधपालि गे गोनिगोमुन्दु,

त्याङ तोबाङको लुप फिरि कुतालेओइ लोङ माया।”

13 का करारकाइ “नाका” ङाहुदुए हाबिकोकाइ तोए खारु लोङुनो। त्याङ तोगुरि खारु थाताले जेत मालागाइसा थाचा यादु, तो नासिचा यादु।

अन्तर्मादातेङा ङा साङ्‍राड्‍डेङा लोङ्सा आराधना

9

1 हाबिको करारङा परमेस्वरको आराधना लोङ्साको सुचिते ङा सानसारिक उल्फो ठाइपालि ओइ होथ्यो।

2 दिगोरे उल्फो तम्बु ठाङडोल थाले होथ्यो, तोको पहिलो कुटिदुङङा ठड्‍यौरो, टेबुल ङा ठेम्बुको माणाइपालि होथ्यो। काकाइ उल्फो ठाइ यास्योङ्थ्यो।

3 दोस्रो गुरि पर्दा दुङङा आठ्‍ठे उल्फो ठाइ यास्योङ्दु कुटि होथ्यो,

4 तो कुटिदुङङा लुङाको ज्याल्ठु ङा लुङाए बेरायोङ्दु करारको सन्दस होथ्यो। तो दुङङा मन्‍ना नासिदु लुङाको बाणि, कोपिला लागाइदु हारुनको रोले ङा परमेस्वरको करार ठेसिदु णिङको पाटिपालि होथ्यो।

5 सन्दसच्युरिते कृपा आसनते खिपा पाराइते नायोङ्‍दु परमेस्वर महिमाको करुबपालि होयोङ्थ्यो। तर का खामको सुचिते नाले निए साक्खाले खाम ङासा माथाङ।

6 नान साक्खाले थोपालि लोङ्‍को दुम्तेलिबि ठेमुपालि आराधनाको सेवा लोङ्सा साक्खाले स्याङ प्रिङकुटिको उल्फो ठाइदुङङा बियोङ्‍थ्यो।

7 तर दुङङाको कुटिदुङङा गुरि साक्खालेङि जेखा ठेमु जुकुन दिक्‍काचा दाङको दि खेप चाइ हेन्तोले यादुथ्यो। त्याङ तोए उस्तेको लुपको लागि ङा मिपालिए मासाइमारा लोङ्‍योङ्दु लुपको लागि तो चाइ दरिकुदु थ्यो।

8 उल्फो पालको प्रिङबासाको उल्फो ठाइ होदुका दुङङाको आठ्‍ठे उल्फो ठाइदुङङा हेन्छा उलाम खुल्‍ला माथा ङाते उल्फो लुङ्‍गुरिए का साक्खाले चिखेतिदु।

9 का बे नालेको स्याङको लागि दिगोरे आहान थादु। काए का नाइ चिखेतुदु, तो गुरि दरिसिदु ठेम्बु ङा पर्तिपालिए आरधकको छ्‍यानकाइ सोचि लोङ्‍को माथाङ

10 तो बे च्यासा, तुन्सा ङा पारापाराए तोङ्‍सिसा बिधि जुकुन थादु। अर्थात् माङको धार्मिक बिधिपालि जुकुन थादु। का बिधिपालि सुधारको स्याङ माकेलेत्दुकाको लागि खेम्सिले होदुथ्यो।

11 नान बे ख्रिस्ट हाबिङि नाइ केल्को दुम्दु साक्खाले आप्रा थोपालिको साक्खालेङि जेखा ठेमु थाते युको दुम्‍ले होदु। तो अझै ओइ जेखा ङा सिद्ध उल्फो पालङि थाते याहान। तो उल्फो पालगुरि लाङि खेम्सिदु माथा, त्याङ दोइकासिदु का अन्तर्मादातेको थो ओइ माथा।

12 बोक्या ङा स्याचापालिको पर्ति लोङ्सिदु चाइङि माथा तर उस्ते पर्ति दरिसिदु चाइ हेन्तोले सधैँको लागि दिखेपते आठ्‍ठे उल्फो ठाइदुङङा तो बिह्‍यान, त्याङ निकाइ कुतालेओइ माताप्सा उद्धार पिइन।

13 बोक्या ङा पापास्याको चाइ ङा ज्यौसिदु कोरोलिको तार्बा मासोचि मिपालिच्युरिते लात्‍छिदु बेरेङ तोबाङको माङ सोचि लोङुदु ओनि,

14 ख्रिस्टको चाइए बे हानि आहे लोङ्ते निङको छ्‍यानकाइ मृत्युतेका याचितेत्छा जेतपालिङि सोचि लोङुदु, काओनि थादुए निङए मोलेहोदु परमेस्वरको सेवा लोङ्‍को थाङ्नो। हाराकाइभुन्या तोए कुताले ओइ मासिसा लुङ्‍गुरिङि उस्तेकाइ उल्फो पर्तिको रुपते परमेस्वरकाइ अर्पन यासिन।

15 यैथाताले तो नाका करारको डुडुफासामि थादु, इन्याङगरि उरौसियोङ्दुपालिए बर्ति लोङ्‍सिदु कुतालेओइ माताप्सा उत्तराधिकार एखालाम्योङो, हाराकाइभुन्या दिकाको मृत्युको मोले थाको दुम्सिले होदु। तो मोलेङि पहिलो करारको स्याङङा थादु अपराधपालिङि फर्सेट इखालाम्दु।

16 हाराकाइभुन्या आलि छेस्को लागु लोङ्सा सुचिते आलिको छेस्को ठेहुदु मि सिको दुम्दु खामको प्रमाणित थाको माइदु।

17 आलिको छेस्को ठेहुदु मि मोदुका का आलि छेस्कोकाइ जेतते राको माइथान। आलि छेस्को ठेहुदु मि सिको दुम्तेलिबि जुकुन काकाइ जेतते राको इथान्दु।

18 यैथादुए हाबिको करार ओइ चाइए नाइ पक्‍का लोङ्‍सिदुथ्यो।

19 मोसाए राजगालको साक्खाले बक्‍के मिपालिकाइ चिनासाइको दुम्तेलिबि तोए स्याचा ङा बोक्यापालिको चाइ, पाङ्‍कु, डिङडिङ उन त्याङ हिसपको हिचनि सहित, राजगालको साक्खाले किताबच्युरिते ङा साक्खाले मिपालिच्युरिते लातुनो।

20 त्याङ तोए इन्याङ ङाहुनो, “परमेस्वरए निङकाइ बक्‍के लोङ्‍निदु करारको चाइ का नाइ थादु।”

21 काओनि नाइ तोए उल्फो पालच्युरिते ङा आराधनाङा चलयोङ्दु साक्खाले बाणिपालिच्युरिते तोओनि नाइ चाइ लातुनो।

22 छ्‍यात नाइ, राजगालओनि चाइए प्राय साक्खाले थो सोचि लोङुदु, त्याङ चाइ माबगैमारा लुप गोनिगोम्को माथाङ।

ख्रिस्टको पर्तिए लुप नासिदु

23 साङ्‍राड्‍डेको खामपालिको नमुनाकाइ सोचि लोङ्सा का विधिपालि चाहाइनन्या बे साङ्‍राड्‍डेको नाइ खामपालिकाइ सोचि लोङ्सा बे झुन आप्रादु पर्तिको आबस्यक पाराइदु।

24 ख्रिस्ट बे लाʔए खेम्सिदु उल्फो ठाइदुङङा माबिह्‍यान, तो गुरि छ्‍यात उल्फो ठाइको नक्‍कल जुकुन थादु। तर तो बे साङ्‍राड्‍डे दुङङा नाइ बिह्‍यान, त्याङ तो निको लागि परमेस्वरको तागोते होलेहोदु।

25 साक्खालेङि जेखा ठेमु बे तारुलैपिछे उस्तेको चाइ हेन्तोले माथा तर योम्बोको चाइ हेन्तोले आठ्‍ठे उल्फो ठाइङा यादुथ्यो, तर येसुगुरि उस्तेकाइ घरिघरि पर्ति दरिसिसाकाइ उस्ते बिदु माथा।

26 नतरा बे अन्तर्मादाते दोइकासिदुङिनि नाइ तोए घरिघरि खोरि चाबुको माइथ्यो। तर का जुक ताप्सासोदु बेरेङ उस्तेको पर्तिङि लुप साम्साकाइ तो सधैँको लागि दिʔखेपते चिखेत्सिन।

27 मि दिखेप सिदु त्याङ तोङिलिबि तोको निया थादु ओनि,

28 आहेको लुप साम्साकाइ येसु ख्रिस्ट दिखेप पर्ति थाहान। तो दोस्रो खेप ओइ चिखेत्सिदु। तो कालेङा तो लुप चाबुसाको लागि माथा तर चोइका-चोइकाते तोकाइ लाघियोङ्दुपालिकाइ उद्धार लोङ्साको लागि युदु।

10

1 राजगाल नान केल्दु आप्रा खामपालिको खास रुप माथा, तर तोको खिपा जुकुन थादु। यैथादुए साक्खाले तारुलैपिछे दरिसिदु त्यै पाराको पर्तिङिनि आराधना लोङ्सा केल्योङ्दुपालिकाइ काए सिद्ध लोङ्‍को माथाङ।

2 नतरा बे पर्ति दरिसा जेत मारोकाइथ्यो रा? हाराकाइभुन्या आरधकपालि दिखेपते सोचि लोङ्‍सा थाका बे तोबाङङा तोङिलिबि लुपको चेतना थाको माथाङ्थ्यो।

3 तर तो पर्तिपालिए हरेक तारुलैपिछे लुपको लोङ चिहेनिदु,

4 हाराकाइभुन्या साँण्या ङा बोक्यापालिको चाइए लुप साम्को माथाङ।

5 यैथादुए अन्तर्मादातेङा ख्रिस्ट युदु बेरेङ परमेस्वरकाइ काओनि ङाहुनो,

“पर्ति ङा ठेम्बुपालि नाङए मादाङ्नान्,

तर नाङए गाइको लागि दिगोरे माङ ठाङडोल लोङ्ते नाहुनादु।

6 होमबलि ङा लुप पर्तिपालिङा नाङ माआस्ताङ।

7 त्याङ गे ङाहुनुङ, ‘हे परमेस्वर गाइ काते होङादु। दोमाङको किताबङा ठेसिदुओनि

नाङकोइ आलि याचिगाप्साकाइ युङाले होङादु’।”

8 हाबि तोए ङाहुनो, “नाङए पर्तिपालि, ठेम्बु, होमबलिको ङा लुपको पर्तिपालि नाङए मादाङ्नान्। नाङ तोते माआस्ताङ्नान।” (का बे राजगालङा ठेसिदुओनि दरियोङ्दु।)

9 तोङिलिबि तोए ङाहुनो, “योहो, नाङको आलि याचिगाप्साको लागि गाइ युङाले होङादु।” दोस्रो करारकाइ पुरा लोङ्सा ङा पहिलो करारकाइ गुरि खारेज लोङ्साकाइ युवान।

10 परमेस्वरको आलि का नाइ थ्यो, येसु ख्रिस्टको माङको पर्तिङि नि साक्खाले इस्याङको लागि उल्फो लोङ्सिइले होकिदु।

11 हरेक ठेमुए दिखालको पर्ति बारम्बार दरिते प्रेत्यक इस्याङ सेवाङा खडा थायोङ्दु, तर तोओनि पर्तिपालिए कुतालेओइ लुप साम्को माथाङ्‍थ्यो।

12 तर ख्रिस्टए बे लुपको लागि साक्खाले इस्याङको लागि दिग्गोरे पर्ति दरिकुनो, त्याङ तो परमेस्वरको चाखुर लाʔबासा होकान।

13 परमेस्वरए सत्तुरपालि तोको कोन्टेपोलेङा मानाहुदुका तोए लाघिहुले नाहुदु।

14 हाराकाइभुन्या दिग्गोरे पर्तिङि उल्फो लोङुदुपालिकाइ तोए साक्खाले इस्याङको लागि सिद्ध लोङुले नाहुदु।

15 उल्फो लुङ्‍गुरिए ओइ निकाइ इन्याङगरि छ्‍यातखाम पिइदु। परमेस्वरए यासिदु,

16 “तो इस्याङलिबि तोबाङनामा छ्‍युहुन्दु गाइको करार

का नाइ थादु, परमप्रभुए यासिदु,

गे तोबाङको लोङ्सेङा गाइको राजगाल नाते पिहुन्दु,

त्याङ तोबाङको सादेङाओइ का गे ठेते पिहुन्दु।”

17 त्याङ तोए यासिदु,

“तोबाङको लुप ङा राकाषे जेतपालि

गाइ फिरि कुतालेओइ लोङ माया।”

18 का साक्खाले लुप गोनिगोम्को दुम्तेलिबि फिरि लुप साम्साको लागि पर्ति माहो।

प्रयत्न यासिसा आव्हान

19 यैथादुए हुपालि, येसुको चाइङिनि आठ्‍ठे उल्फो ठाइङा बिसा साहस निकाइ थादु।

20 निको लागि दिगोरे नाका ङा मोदु उलाम तोए टाङ्ते पिइन, तोको कारन पर्दाङि, अर्थात् ख्रिस्टको माङङिनि थाते नि आठ्‍ठे उल्फो ठाइदुङङा बिसा थाङ्वादु।

21 परमेस्वरको नेमते निको दिका जेखा ठेमु थादुए,

22 नि छ्‍यात सादेए तोते पुरा बिस्वास लोङ्ते परमेस्वरको तागोते हेन्को। हाराकाइभुन्या निकाइ सोचि लोङ्सा निको माआप्रा छ्‍यानकाइ ख्रिस्टको चाइ लात्सिले होदु, त्याङ निको माङ सोचि पाङ्‍कुए जेसिले होदु।

23 निए पक्‍का लोङ्ते स्विकाराइवादु आसेकाइ काकादोको माथातिनि आप्रातिनि चुम्ते नाʔको, हाराकाइभुन्या बर्ति लोङुदु परमेस्वर बिस्‍वासयोग्य निदु।

24 नि दिकाए बेगालेकाइ जेसिकेन ङा आप्रा जेतको लागि कुनि उत्साहा पिʔसा ङासिदु जेतको सुचिते चालिसिको माइदु।

25 हानिको सङ्‍गति माहेन्छा बानि थादु, तर नि गुरि दि ठाइते मुम्सिसा मातोर्ताको। तर प्रभुको इस्याङ खेर्ते केल्‍ले होदु निङए निनुदुए दिकाए बेगालेकाइ झुन उत्साहा पिनो।

26 निए छ्‍यात खामको सुचिते साक्खाले गुवाए ओइ फिरि लुप लोङ्ते नाइ नावानन्या बे निए लोङ्वादु लुप साम्सा बेगाले हाराओइ पर्ति माहो।

27 बरु परमेस्वरको आरिकोफान्दु निया लाघिसा खाम ङा विरोधिपालिकाइ नासिसाकाइ रागेको मे जुकुन थादु।

28 मोसाको राजगालकाइ पालना मालोङ्दु मि दिका निसकाको गुवाको छ्‍यातखामते सिको माइदु।

29 निङ निङथे नाइ चालिसिने, परमेस्वरको चाकाइ कोन्टेए त्रियोङ्‍दु, उस्तेबाङकाइ उल्फो यास्योङ्दु करारको चाइकाइ माउल्फो बनयोङ्दु ङा अनुग्रहको लुङ्‍गुरिकाइ अपमान लोङुदु गुरि झुन हानि आहे दन्डको योग्यको थादु।

30 हाराकाइभुन्या “बदला काइसा जेत गाइको थादु, तोको से गे पिहुन्दु” यासिदुकाइ निए ङोसाइवादु। काओनि ओइ ङासिले होदु, “परमप्रभुए उस्तेको मिपालिको निया लोङुदु।”

31 मोदु परमेस्वरको लाʔते पाराइसा गुरि आरिकोफान्दु थादु।

32 तो हाबिको इस्याङकाइ लोङ याने, परमेस्वरको आथाङ खालाम्तेलिबि निङए आहे खोरि चाबुनुन। तैओइ निङ ढेप थाते होनिन।

33 हानि खेप निङको साक्खाले मिपालिको तागोते बेइज्‍जत ङा हेला थानिन त्याङ हानि खेप काओनि खोरि खालाम्योङ्दुपालि नामानामा निङ सहभागि थानिले होनिथ्यो।

34 खतकिपालिच्युरिते निङए दया चिखत्नुन, निङथेको सम्पति खुयोङ्दु बेरेङ ओइ ताङ-ताङ्‍ते सहैसिनिन, हाराकाइभुन्या निङ साइनिदुथ्यो, निङ निङथेको अझै आप्रादु ङा साक्खाले इस्याङङा होले होदु सम्पतिको सुचिते।

35 यैथादुए हरेस माच्याने, हाराकाइभुन्या तोङा जेखा इनामको से होदु।

36 परमेस्वरको आलि याचिगाप्सा ङा बर्ति लोङ्सिदु से खालाम्साकाइ निङ ढेप थाते होने।

37 दोमाङङा ठेसिले होदु,

“युसा सोदु गुरि युओइ युदु,

त्याङ धियाना मायासि।

38 तर गाइको धर्मि मिगुरि बिस्वासङि चिमोसिदु,

त्याङ यदि तो लिबि सेत्छिन्या बे

गाइ तोनामा माआस्ताङ।”

39 नि लिबि सेत्छियोङ्दु ङा नासियोङ्दुपालिमध्येको माथा, तर बिस्वास लोङ्ते चिमोइदुमध्येको थाइदु।

बिस्वास

11

1 बिस्वास गुरि आसेवादु खामते ढुक्‍क थाते होʔसा ङा मानिवादु खामते पक्‍का भरोसा नाʔसा थादु।

2 हाराकाइभुन्या यै बिस्वासङि नाइ सारु मिपालिकाइ परमेस्वरए ग्रहन लोङुदु।

3 बिस्वासङिनि नाइ निए गोवादु अन्तर्मादाते परमेस्वरको वाखेङि दोइकाहुनो, त्याङ निए निवादु खाम गुरि माइचिनिस्दु खामङि खेम्सिन।

4 बिस्वासङि हाबिलए परमेस्वरकाइ कयिनए भुन्दा झुन आप्रा पर्ति दरिकुनो, तोङिनि नाइ हाबिल धर्मि ठहरैसिन। त्याङ तोए दरिकुदु पर्ति परमेस्वर सादेह्‍यान। तो सिचायालेओइ बिस्वासए गर्दा तोए निकाइ सिक्छ्‍या पिइले नाइदु।

5 बिस्वासङि नाइ हनोक मासिमारा साङ्‍राड्‍डेङा लाङ्‍सिते चिहेन्सिन, त्याङ तो कुताओइ माइचिनिसान, हाराकाइभुन्या परमेस्वरए तोकाइ हेनुले नाहुथ्यो। तो चिलाङ्‍सिसाभुन्दा हाबि तोए परमेस्वरकाइ चिताङुले नाहुथ्यो।

6 बिस्वास मालोङ्मारा परमेस्वरकाइ चिताङ्‍को माइथान। हाराकाइभुन्या परमेस्वरको खेर्ते केल्दुए गुरि परमेस्वर होदु ङा तोकाइ दाङ्‍योङ्दुपालिकाइ तोए से पिहुदु ङाते पक्‍का बिस्वास लोङ्‍को माइदु।

7 बिस्वासङिनि नोआए तोकालेतेका माइचिनिस्दु घटनाको सुचिते परमेस्वरङि चेतावनि खालाम्तोले भक्तिनामा उस्तेको खलककाइ चिमोसा दिगोरे जेखाकोङ खेमुनो। इन्याङगरि अन्तर्मादातेकाइ गाल्प्या ठहरैतोले तो उस्तेगुरि बिस्वासङि रासा धर्मिकताको हकवालाते तिम्सिन्।

8 बिस्वासङिनि अब्राहामए बक्‍के पालना लोङुनो, त्याङ या ङाहुदु ठाइदाइ याहान, तो ठाइगुरि हकवालाए ओनि तोए लिबि खालामुदुथ्यो। तर ओइ तो कुता याले होथ्यो तो तोकाइ था मानिथ्यो।

9 बिस्वासङिनि नाइ तो दिका धुराड्‍डेमिओनि बर्तिको राड्‍डेङा इसहाक ङा याकुबओनि पालपालिङा होकान। तोबाङ अब्राहामनामानामा त्यै बर्तिको हक खालाम्सा मि थ्यो।

10 हाराकाइभुन्या तोए दिगोरे जग होदु राडेपाडे लाघिहुले नाहुदु थ्यो, तोकाइ खेमुदु ङा दोइकाहुदु परमेस्वर नाइ थ्यो।

11 बिस्वासङिनि नाइ साराए ठोणि कालेङा ओइ बाङ्‍काल थाको थाङ्सा बुता खालामुनो। हाराकाइभुन्या परमेस्वरए लोङुदु बर्ति याचिगापुदु ङाते साराए बिस्वास लोङुले नाहुथ्यो।

12 यैथादुए सिसासोदु दिक्‍का मिङि सर्ग्याको उछिओनि तिम्साइ माइथान्दु ङा सागारिको जोरङाको चाङ्‍खाको दुलेओनि खलक चिणाङुनो।

13 बर्ति लोङ्सिदु खाम माखालाममारा काबाङ साक्खाले बिस्वासङा नाइ सियोङान, तर अलम्थाङि नाइ का खामपालि तोबाङए नियोङ्नो त्याङ जुजु खुम्योङ्नो। त्याङ तोबाङ का राड्‍डेङा धुराड्‍डेमि ङा प्रवासि थ्यो ङाते तोबाङए मानायोङ्नो।

14 का खाम यास्योङ्दु मिपालिए उस्तेबाङको लागि दिगोरे राड्‍डे दाङ्‍योङ्ले नायोङ्दु ङासिदु खाम आप्रातिनि गोको इथान्दु।

15 उस्तेबाङए तोर्ताते रायोङ्दु राड्‍डेको सुचिते तोबाङ लोङ यायोङ्‍का बे तोबाङकाइ बुरुसिते हेन्छा मौका मिलाइथ्यो।

16 तर तोबाङए साङ्‍राड्‍डे ओनि दिगोरे आप्रा राड्‍डे एथा ङाते आलियोङ्ले होयोङ्दु। यैथादुए परमेस्वरकाइ तोबाङए परमेस्वर ङाते उरोयोङ्दु बेरेङ तो माआङालान, हाराकाइभुन्या तोए तोबाङको लागि दिगोरे राडेपाडे ठाङडोल लोङ्ते नाहुदु।

17 परमेस्वरए अब्राहामकाइ जाँच लोङुदु बेरेङ बिस्वासङि तोए इसहाककाइ पर्ति लोङुनो। परमेस्वरको बर्तिपालि खालाम्को दुमुदु अब्राहामए तोको दिक्‍का जुकुन चाकाइ पर्ति लोङ्सा ठाङडोल थाहान।

18 परमेस्वरए अब्राहामकाइ ङाहुले नाहुथ्यो, “इसहाकङि नाइ नाङको खलकको नामे रहैदु।”

19 परमेस्वरए मिपालिकाइ सिदुङि ओइ फिरि चिमोको थाङुदु ङासिदु खाम अब्राहामए चालिसिन, त्याङ ङावानन्या अब्राहामए इसहाककाइ फिर्ता खालामुनो।

20 बिस्वासङिनि इसाहाकए याकुब ङा एसावकाइ तोबाङको भविस्यको सुचिते डुडु पिहुनो।

21 बिस्वासङिनि सिसा कालेङा याकुबए उस्तेको रोलेको टुप्पाते रोपोसिताले परमेस्वरको आराधना लोङुनो, त्याङ योसेफको निसका चापालिकाइ डुडु पिहुनो।

22 बिस्वासङि योसेफ उस्ते सिसा कालेङा इस्राएलिपालि मिस्र राड्‍डेङि लेत्‍ते हेन्छाको सुचिते चिज्याङान, त्याङ तोए उस्तेको कोषाको सुचिते चिज्याङ्ताले सिको दुम्तेलिबि तोको कोषाकाइ हारा लोङ्‍को माइदु ङाते बक्‍के पिहुनो।

23 मोसा निʔदु बेरेङ तोको आमा-आपाए तोकाइ बानेलादु नियोङ्नो, त्याङ बिस्वासङि सुम चालातेका तोकाइ षुल्ते नायोङ्नो, त्याङ तोबाङ धनैको हुकुमङि माआरियोङान।

24 मोसाए मिस्रको धनै फारोको चामाइको चा ङाते चिङोसाइसिसा इन्कार लोङुनो।

25 उछिन्चा लुपको सुख खालाम्सा भुन्दा बरु परमेस्वरको मिपालिनामा थिचोमिचोङा होʔसा नाइ तोए केलेहुनो।

26 मिस्र राड्‍डेको सम्पतिभुन्दा बरु मुक्ति पिहुदु ख्रिस्टको लागि निन्दा सहैसिसा नाइ तोए जेखा सम्पति चालिसिन। हाराकाइभुन्या तोए उस्तेको मेसे इनामदाइ लागायुले नाहुथ्यो।

27 धनैको रागेनामा माआरिमारा बिस्वासङि तोए मिस्र राड्‍डे तोर्ताहुनो। हाराकाइभुन्या माइचिनिस्दु परमेस्वरकाइ निहुदु ओनि तो ढेप थाते होकान।

28 थेपेच्याकाइ नासिहुदुए तोबाङकाइ थिको एमाथाङो ङाते तोए बिस्वासङि निस्तार-चाडको विधि पालना लोङुनो त्याङ चाइ लातुनो।

29 बिस्वासङि इस्राएलिपालिए फ्वाङफ्वाङ बुइङि चावायोङ्दु ओनि डिङडिङ सागारिङि चावाते यायोङान। तोओनि नाइ मिस्रिपालिए लोङ्सा दाङ्‍योङ्दु बेरेङ तोबाङ णुप्‍ते सागारिङा सियोङान।

30 ड्रो उनितेका बिस्वासङिनि इस्राएलिपालिए यरिहोको राडेपाडेकाइ खोते हुसियोङ्दु बेरेङ यरिहोको कोटे रालारोले थाते गोरेह्‍यान।

31 बिस्वासङि पेदापालिकाइ आप्रागरि जुजु खुमुदुए अनाग्याकारिपालिनामा राहाब मान्द्रेसिङनि मानासिह्‍यान।

32 काभुन्दा आहे गे हारा ङाङु? गिदोन, बाराक, सिमसोन, यिप्‍ता, दाउद, समुएल ङा अगमवक्तापालिको सुचिते ङातेनासा गाइनामा स्याङ माहो।

33 तोबाङए बिस्वासङिनि नाइ साक्खाले राड्‍डे तेयोङ्नो, नियानामा राड्‍डे लोङ्‍योङ्नो, परमेस्वरए लोङुदु बर्तिपालि खालाम्योङ्नो, सिंगाको उगोपालि टियोङ्नो,

34 तोबाङए आणाङ्दु मेकाइ सात्योङ्नो, सोठाको धारङि प्णोत्योङान, रुनुरुनुङि दर्बिलो थायोङान, युद्धङा साहसनामा लडैसियोङान, प्रिङराड्‍डेमिपालिको तिलङ्‍गापालिकाइ तेयोङ्नो।

35 चामाइचापालिए उस्तेबाङको सियोङ्दुपालिकाइ रोलाङ्‍योङ्ताले मोयोङ्दु खालाम्योङ्नो। बेगालेपालिए सितेलिबि झुन आप्रा लेक खालाम्साकाइ फर्सेट इन्कार लोङ्‍योङ्तोले बरु खोरि चाबुयोङ्नो।

36 हानिकाए गिल्‍ला सहैसियोङान, कोर्राए चिणेसियोङान त्याङ हानिकाए गुरि छ्‍युसिते खतकि थाको पारायोङान।

37 तोबाङकाइ णिङए तुप्योङ्नो। तोबाङ आराए चिजिसियोङान। तोबाङ सोठाए चिसात्सियोङान। टुणि-बेणेको षेबिपालि बुसियोङ्‍ताले फुङ्‍‍गिन्टासि थायोङान त्याङ थिचोमिचोङा पाराइते तोबाङ दबितिबि आयाङ्‍सियोङान।

38 अन्तर्मादाते तोबाङको लागि योग्यको मानिथ्यो। चाङ्‍खा ठाइ, पाराभातेपालि, गुफापालि ङा अन्तर्मादातेको आपोपालिदाइ तोबाङ आयाङ्‍का लाʔको पारायोङान।

39 तोबाङ साक्खालेए उस्तेबाङको बिस्वासको लागि जेखा प्रसंसा खालाम्योङ्नो, तर बर्ति लोङ्सिदु खामगुरि माखालाम्योङ्नो

40 निनामा जुकुन तोबाङ सिद्ध एथायोङा ङाते परमेस्वरए निको लागि झुन आप्रा योजना नाहुले नाहुदुथ्यो।

परमेस्वरको ताडना

12

1 यैथादुए निको लागि बे यतिको गुवापालिको जेखा खासुए निकाइ खोइले नाइदुए, हरेक पाराको बाधा ङा निकाइ सजिलैनामा अल्झइदु लुपकाइ षेते निको तागोते नाते पिइदु दौड धिरोनामा द्रोको।

2 निको बिस्वास सुरु लोङुदु ङा याचिगापुदु येसुकाइ योको। तोको तागोते नाते पिहुदु आस्ताङ्साको लागि अपमानकाइ हाराओनि ओइ माचालिसिमारा क्रुसको कस्ट चाबुहुनो, त्याङ परमेस्वरको तितच्युलिको चाखुर लाʔबासा होले होदु।

3 लुपि मिपालिङि तोको बिरोधङा थादु विवादपालि सहैसिदुकाइ चालिसिने, त्याङ निङ सिथिल माथाने ङा हरेस माच्याने।

4 लुपको विरुद्धते निङए लोङ्नुदु लडाइते चाइ बगैसा अवस्थालातेका बे निङ मायालेततिनिकि।

5 परमेस्वरए निङकाइ चा-चामाइपालि ङाते पिनिदु तो अर्तिको वाखे निङए मालो यानिले होनिदु:

“हे गाइको चा, परमप्रभुको ताडनाकाइ हलुका माचालिसे,

त्याङ तोए नाङकाइ आषानादु बेरेङ हरेस माच्याए,

6 हाराकाइभुन्या परमप्रभुए जेसिकेनुदुकाइ तोए ताडना ओइ पिहुदु,

त्याङ उस्तेको चा-चामाइ आलिदुपालिकाइ तोए दन्ड पिहुदु।”

7 ताडनाको लागि नाइ निङए खोरि चाबुनुदु परमेस्वरए निङकाइ चा-चामाइकाइ ओनि व्यवहार लोङ्निदु। हाराकाइभुन्या आपाए ताडना मापिहुदु कुन्दुगुरि चा-चामाइ होदु थाङुन रा?

8 साक्खाले चा-चामाइपालिए खालाम्को माइदु ताडना निङए माखालाम्नुनन्या निङथेको आपाको सखै चा-चामाइपालि माथा, तर मान्द्रेसिङङि निʔनिदु थानिदु।

9 का बाहेक निकाइ ताडना पिसा माङको आपाको निए बेद लोङ्वान। हारा झुन आहे निको लुङ्‍गुरिको आपाको अधिनते होते निए लेक खालाम्को मापाराइ रा?

10 निको आपापालिए आप्रा सादेए निकाइ उछिन्चा इस्याङको लागि ताडना पिइदु। तर नि तोओनि उल्फो थाको एथाङ्वा ङाते नाइ निको फाइदाको लागि परमेस्वरए निकाइ ताडना पिइदु।

11 साक्खाले ताडना हाबि सुख माथा खोरिपुर्न थादु, तर ताडना खालाम्ते परिपक्‍क थायोङ्दुपालिए लिबिङि धार्मिकताको थेमथेमए क्लेङ्दु से खालाम्योङ्दु।

12 यैथादुए आगानिदु लाʔपालि चिस्रेनो, त्याङ रुनुरुनु पोकोलेपालि दर्बिलो लोङ्नो।

13 निङ चावानिदु उलाम थेन्दु लोङ्नो त्याङ खोन्दे पोकोलेपालि एमापुच्युका, तर एजायोङा।

परमेस्वरकाइ इन्कार मालोङ्सा चेतावनि

14 साक्खाले मिपालिनामा थेमथेमते होʔसा ङा उल्फो थाते होʔसा कोसिस यासिने, हाराकाइभुन्या उल्फो माथामारा सुएओइ परमप्रभुकाइ निसा माथाङ।

15 चालिसिने, सुओइ मि परमेस्वरको अनुग्रह खालाम्साङि अलम्था एमाथा, काओनि थाहानन्या तो मिङा आवादु नारा बोताले तोए निङकाइ ब्रेन्‍निदु, त्याङ आहेकाइ मासोचि लोङुदु।

16 सुओइ छाडा वा एसावओनि अधर्मि एमाथायोङा तोए दिछा च्यासाको लागि उस्तेको थेपेच्या चाए खालाम्सा उस्तेको हककाइ नाइ बेचायुनो।

17 निङकाइ था नाइ निनिदु, लिबिङि डुडु खालाम्सा दाङुनो, तर माखालमुनो। तोए रापिल चिरोस्तोले डुडु खालाम्सा दाङुदु बेरेङ ओइ ख्रोइबुरु यासिसा मौकाखेना माखालामुनो।

18 निङ दिगोरे थिको थाङ्सा पाराभातेते माकेलतिनिकि, त्याङ निङ मेको कोकोति, किजि खासु, आठ्‍ठे उखिङछोछो अथवा हुन्डिबिन्डिको खेर्ते ओइ माकेलतिनिकि।

19 तुरहिको जेखा सारेको खेर्ते, त्याङ दिगोरे सारेको खेर्ते ओइ निङ माकेलतिनिकि। मिपालिए तो सारे नासाइको दुम्तेलिबि “नान फिरि दिगोरे ओइ वाखे नासाइको एमापाराया” ङाते सेवायोङ्नो।

20 हाराकाइभुन्या “कुन्दुओइ रुङरिदाकए तो पाराभाते थिहुनोन्या तोकाइ णिङए तुप्‍ते सात्नो,” ङासिदु बक्‍के तोबाङए सहैसिको माथाङ्‍योङ्नो।

21 त्याङ तो ठाइ आठ्‍ठे आरिकोफान्दु थ्यो। यैथादुए “गाइ बे आरिताङाले वाराइङाले होङादु,” ङाते मोसा उस्तेए ओइ यासिले होथ्यो।

22 तर निङ बे सियोन पाराभाते, साङ्‍राड्‍डेको यरुसलेम, मोले होदु परमेस्वरको राडेपाडेङा केल्निले होनिदु, त्याङ तिम्‍को नाइ माइथान्सा साङ्‍राड्‍डेमिपालि आस्ताङ्ते मुम्सियोङ्दु ठाइङा केल्निले होʔनिदु।

23 साङ्‍राड्‍डेङा नामे दर्ता थायोङ्दु पहिला निʔयोङ्‍दु परमेस्वरको खलकपालिको साभाउङा निङ केल्निले होदु। निङ साक्खालेको निया लोङ्सा परमेस्वरकोते केल्निले होनिदु। निङ सिद्ध लोङ्सिदु धर्मि मिपालिको लुङ्‍गुरिको आन्तारेङङा केल्निले होनिदु।

24 निङ परमेस्वर ङा मिपालिको आन्तारेङङा नाका करारको डुडुफासामि येसुको हाबि ङा छ्‍योदोसिदु चाइको हाबि केल्निले होनिदु। तो चाइए हाबिलको चाइभुन्दा अझै आप्रा खामपालि चिज्याङ्दु।

25 होसियार थाते होने, चिज्याङ्ले होदुकाइ निङए इन्कार मालोङ्नो। अन्तर्मादातेङा चेतावनि पिहुदुकाइ इन्कार लोङ्‍योङ्दुपालि माप्णोत्योङानन्या झुन साङ्‍राड्‍डेङि चेतावनि पिहुदुकाइ इन्कार लोङ्तावाले नि कुनिगरि प्‍णोत्‍को थाङ्वादु?

26 तो बेरेङ तोको सारेए अन्तर्मादाते वारायान, तर नान बे तोए इन्याङ ङाते बर्ति लोङुले नाहुदु, “अझै दिखेप गे अन्तर्मादातेकाइ जुकुन माथा, तर साङ्‍राड्‍डेकाइ ओइ चिवारायुन्दु।”

27 “अझै दिखेप” ङासिदु वाखेए का चिखेतुदु, चिवाराइको इथान्दु थोपालि, अर्थात् सृस्टि लोङ्सिदु थोपालि चिषेʔसिदु, तर चिवाराइको माइथान्दु थोपालि गुरि ढेप नाइ थादु।

28 यैथादुए चिवाराइकोइ माइथान्दु राड्‍डे खालाम्वादुते निए परमेस्वरकाइ होहोइ दरिको। त्याङ तोकाइ सादेदु भक्ति ङा बेदनामा तोको आराधना लोङ्‍को।

29 हाराकाइभुन्या निको परमेस्वर नासिसा मे थादु।

परमेस्वरकाइ चिताङ्सा सेवा

13

1 दिकाए बेगालेकाइ जेसिकेन्सा मातोर्तानो।

2 थोकोमिपालिकाइ जुजु खुम्सा मालो मायाने, हाराकाइभुन्या इन्याङगरि नाइ हानिकाए माथासाइमारा साङ्‍राड्‍डेमिपालिको जुजु खुम्योङ्ले नायोङ्दु।

3 निङ निङथेओइ तोबाङनामा खतकि थानिदु ओनि यासिते टिसाठाइङा होयोङ्दुपालिको ख्याल नानो। खोरि खालाम्योङ्दुपालिकाइ निङथे खोरि चाबुनुदु ओनि आलिने। हाराकाइभुन्या निङ निङथेओइ माङङा होनिदु।

4 साक्खालेको आन्तारेङङा बोरे गुरि बेद लोङ्सा योग्यको एथा, त्याङ उमा लावाको आन्तारेङको सम्बन्ध उल्फो एथा, हाराकाइभुन्या छाडा ङा मान्द्रेसिङपालिको निया परमेस्वरए नाइ लोङुदु।

5 निङको लेक पेपेलेको आगाबेहोरिङि अलम्था नानो। निङनामा होदु थोते आस्माताङ्ने, हाराकाइभुन्या परमेस्वरए यासिले होदु,

“गे निङकाइ कुनिगरि ओइ मातोर्ता

गे निङकाइ कुतालेओइ मावार।”

6 यैथादुए ढुक्‍क थाते निए ङावादु,

“परमप्रभुए गाइकाइ सघैङादु, गाइ माआरि।

मिए गाइकाइ हारा लोङ्‍को थाङ्‍ङादु?”

7 निङकाइ परमेस्वरको वाखे चिनासाइनिदु अगुवापालिकाइ लोङ याने। तोबाङको लेकङि रादु साक्खाले आप्रा खामकाइ आप्रातिनि चालिसिने, त्याङ तोबाङको बिस्वासकाइ पोनो।

8 येसु ख्रिस्ट याङ, बाठ्‍ठे ङा साक्खाले इस्याङङा दि समानको निदु।

9 पारापाराको ङा अनौठो सिक्छ्‍यापालिए निङकाइ छ्‍यात खामङिनि माछ्‍यात्दु उलामदाइ एमाहेन्‍ने। च्यासा तुन्साको नियमए माथा, परमेस्वरको अनुग्रहए डिलाकाइ दर्बिलो लोङुदु। च्यासा तुन्सा नियमपालि पालना लोङ्‍ते बे कुतालेओइ सुकाइओइ फाइदा माथाताकि।

10 निको दिगोरे थानि होदु, तोङा दरियोङ्दु पर्तिपालिङि उल्फो पालङा जेत लोङ्‍योङ्दुपालिकाइ च्यासा अधिकार माहो।

11 साक्खालेङि जेखा ठेमुए लुप पर्तिको लागि यार्सापालिको चाइ आठ्‍ठे उल्फो ठाइङा केलुदु, तर तोबाङको खोक्पा गुरि प्रिङदाइ हेन्तोले ज्योहुदु।

12 यैथादुए येसुए ओइ तोको उस्तेको चाइङिनि मिपालिकाइ उल्फो लोङ्सा राडेपाडेको खाणोङको प्रिङदाइ कस्ट चाबुहुनो।

13 यैथाताले नि ओइ तोकोते छाउनि प्रिङदाइ हेन्को त्याङ तोए सहैसिदु माबेद निए ओइ सहैसिको।

14 हाराकाइभुन्या निको काङा होʔले होʔसा राडेपाडे माहो, तर युसासोदु राडेपाडेकाइ निए लाघिवाले नावादु।

15 यैथादुए परमेस्वरकाइ येसुङि प्रसंसाको पर्ति सधैँ दरिको। का प्रसंसा तोको नामे स्विकार लोङ्सा लिपिनको से थादु।

16 भलाइ लोङ्सा ङा निङथेनामा होदु थो बोठासा मालो मायाने, हाराकाइभुन्या काओनि पर्तिपालिङा परमेस्वर ताङ्दु।

17 निङको अगुवापालिको बक्‍के मानाइने, त्याङ तोबाङको अधिनते होने। हाराकाइभुन्या लेखा पिको माइदु ङाते साइते नाइ तोबाङए निङको ख्रोको हेरचाह लोङ्‍योङ्दु। का जेत तोबाङए आस्ताङ्ते एलोङ्‍योङो। छेरा बोते माथा, नतरा बे तोङि तोबाङकाइ हाराओइ फाइदा मानि।

18 निको लागि प्रार्थना लोङ्नो। निको डिला छ्‍यात निदु ङाते निकाइ बिस्वास निकिदु, त्याङ नि साक्खाले इस्याङङा आप्रा जेत लोङ्सा जुकुन आलिइदु।

19 परमेस्वरए गाइकाइ चाडो निङनामा भेट यासिसाकाइ मौका एपिङा ङाते प्रार्थना लोङ्ते पिनिङ ङाते गे निङकाइ सेवानिङादु।

20 नान बेणेको जेखा गोठाइलो निको प्रभु येसुकाइ अनन्त करारको चाइङि सिदुङि चिरोलाङ्ते थेमथेमको परमेस्वरए

21 निङकाइ साक्खाले आप्रा गुनए सिद्ध एलोङ्ने, त्याङ निङए तोको आलि चिगाप्को थाङ्नो। परमेस्वरकाइ सादेदु थो येसु ख्रिस्टङि तोए निङङा एलोङ्ने। तोको महिमा जुक-जुकतेका एथा। आमेन।

लिबिको अभिवादन

22 हुु-बुबुपालि, गाइको अर्तिको खामपालिकाइ मानाइने ङाते गे निङकाइ सेवानिङादु, हाराकाइभुन्या निङकाइ गे उछिगाते ठेहुन्ले नाहुदु।

23 गे निङकाइ का था पिʔसा आलिङादु, निको हु तिमोथि टिसाठाइङि तोर्तासिले होदु। यदि तो छिट्‍टोइ केलानन्या गाइ तोनामा निङकाइ भेटाइसा केल्ङादु।

24 निङको साक्खाले अगुवापालि ङा साक्खाले उल्फो मिपालिकाइ सेवासेर्ग्याम ङाते पिनो। इटालियाङि केल्योङ्दुपालिए निङकाइ सेवासेर्ग्याम ठोचाराते नायोङ्‍दु।

25 निङ साक्खालेनामा परमेस्वरको अनुग्रह एथा।

याकुबको

छेस्को

परिचय

का छेस्को अन्तर्मादातेङा फेल्सिते होयोङ्दु इसाइपालिकाइ येसु ख्रिस्टको हु याकुबए ठेहुदु थादु (गलाति १:१९)। याकुब यरुसलेमको मन्डलिको दिका अगुवा थ्यो (गलाति २:९)। का छेस्को लगभग इस्वि सम्बत् ५० भुन्दा हाबि ठेसिले होदु ङाते हानिकाए यास्योङ्दु। नाका करारको पहिला ठेसिदु छेस्कोपालिङा का ओइ दिगोरे थादु। इस्वि सम्बत् ६२ भुन्दा लिबि ठेसिदु छेस्को का माथा, हाराकाइभुन्या त्यै दाङङा याकुब सिदु थ्यो।

येसु ख्रिस्टको लाबोनपालिको जेत, कर्तव्य हारा थादु ङाते चिठेन्साको लागि याकुबए का छेस्को ख्रिस्टियनपालिकाइ ठेहुनो। याकुबको कालेङा आहे ख्रिस्टियनपालिए आप्रा जेत लोङ्सा वार्को दुम्योङ्ले नायोङ्‍थ्यो। जेतङि माथा तर बिस्वासङि जुकुन उद्धार खालाम्वादु ङाते तोबाङए यास्योङ्थ्यो। तोबाङ ठिक आलियोङ्थ्यो। तर इन्याङ ङा-ङाओइ का ख्रिस्टियनपालिए नान निए हाराओइ आप्रा जेत लोङ्‍को मापाराइ ङाते ओइ ङासा लागाइसियोङान। काओनि चालिसिसा तोबाङको लागि जेखा भुल थ्यो। तो भुल सुधाराइसाकाइ याकुबए का छेस्को ठेहुदु थादु। बिस्वासिङि जुकुन निए उद्धार खालाम्वादु, तर छ्‍यात बिस्वासिए उस्ते लोङ्‍को माइदु आप्रा जेत लोङ्सा वार्सा माजा। निको डिला दुङङाको बिस्वास निको जेत ङा व्यवहारङि इचिनिस्‍को माइदु ङाते याकुबए चिठेनुले नाहुदु।

याकुबको

छेस्को

1

1 परमेस्वर ङा प्रभु येसु ख्रिस्टको सेवक याकुबङि,

ठाइ-ठाइङा ठेरेङमेरेङ थाते होयोङ्दु दिचिप निस कुलकाइ:

गाइको सेवासेर्ग्याम होदु।

बिस्वास ङा सर्सि

2 गाइको हु-बुबुपालि, पारा-पाराको बाटेसाइ निङङा केल्दु बेरेङ तोकाइ आस्ताङको खाम चालिसिने।

3 हाराकाइभुन्या निङ साइनिदु, निङको बिस्वासको जाँचए धिरो उत्पन्‍न चिणाङुदु।

4 धिरोकाइ उस्तेको जेत पुरा लोङ्‍को पिनो, त्याङ निङङा हाराओइ खामको खट्‍टै माथातिनि निङ परिपक्‍क ङा सिद्ध थानिदु।

5 निङङा सुकाइओइ सर्सिको खट्‍टै थानिनन्या फोत्‍तिनि रागे माथातिनि पिʔसा परमेस्वरनामा एआमातो, त्याङ तोकाइ परमेस्वरए तो पिहुदु।

6 तर तोए हानिओइ संका मालोङ्‍‍तिनि बिस्वासते एआमातो। संका लोङ्सा मिगुरि फाषाए लाङुले ओइ आष्पायुले ओइ लोङुदु सागारिको ठाल्दाप ओनि थादु।

7 तोओनि मिए प्रभुङि हाराओइ खालामुन्दु ङाते एमाचालिसे।

8 हाराकाइभुन्या निसगोरे सादेको थादु मि तोको साक्खाले चालचलनते ढेप माथा।

फुङ्‍‍गिन्टासि ङा दाक्पो

9 फुङ्‍‍गिन्टासि अबस्थालाङा होदु हुकाइ परमेस्वरए डुडु पितोले लाङ्दु बेरेङ एताङा।

10 तोओनि दाक्पोए गुरि उस्तेकाइ परमेस्वरए न्हाङा नाहुदु बेरेङ एताङा, हाराकाइभुन्या दाक्पो मि ठिको रेङओनि मेल्चा यादु।

11 उनि तोते आणाङ्दु बेरेङ ठिकाइ चिमेल्दु। रेङ रोस्दु त्याङ तोको सोभाउ नासिचा यादु। तोओनि नाइ दाक्पो मि ओइ उस्तेको जेतते नासिताले यादु।

12 बाटेसाइको बेरेङ ढेप थाते होदु मिकाइ परमेस्वरए डुडु पिहुदु, हाराकाइभुन्या बाटेसाइको सामना लोङ्‍को दुम्तेलिबि तोए लेकको मुकुट खालामुदु। तो मुकुट परमेस्वरकाइ जेसिकेन्योङ्दुपालिकाइ तोए पिसा बर्ति लोङ्ते नाहुदु।

13 बाटेसाइङा पाराइदु बेरेङ सुएओइ परमेस्वरए गाइकाइ बाटेसाइ पिङान ङाते एमायासे, हाराकाइभुन्या कुन्दुओइ माआप्रादु थोङि परमेस्वरको बाटेसाइ थाको माथाङ, त्याङ तो उस्तेए ओइ सुओइ मिको बाटेसाइ मालोङ।

14 तर हरेक मि उस्तेको माआप्रादु आलिङि आगाबेहोरि थाते बाटेसाइङा पाराइदु।

15 यैथादुए माआप्रादु आलिए लुपकाइ चिनिकुदु। त्याङ लुपकाइ जेखा थाको पितेलिबि तोए मृत्युकाइ चिनिकुदु।

16 गाइको हु-बुबुपालि, निङथे धोकाङा मापाराइने।

17 साक्खाले आप्रा सिद्ध बरदानपालि साङ्‍राड्‍डेङिको थादु, का वरदानपालि आथाङकोन्टेको आपाङि युदु। तो खिपा ओनि कुतालेओइ माफेराइ।

18 नि सृस्टिको पहिलो सेपालि ओनि थाको एथाङ्वा ङाते तोए उस्तेको आलिङि छ्‍यात वाखेए निकाइ दोइकाइन।

नासाइसा ङा लोङ्सा

19 गाइको हु-बुबुपालि, का खाम निङए गोते नानो, हरेक मि नासाइसाते छिटो, चिज्याङ्साते सुस्तो ङा रागे थासाते धियाना थाको माइदु।

20 हाराकाइभुन्या मिको रागेए परमेस्वरए आलिदु धार्मिकता माकेल।

21 यैथादुए नाङको लेकङा होदु साक्खाले नारि-सारि ङा राकाषे खामपालि चितेठोहो। त्याङ परमेस्वरए निङको डिलाङा प्णेतेपिनिदु वाखेकाइ मालिम्चा थाते जुजु खुम्नो, हाराकाइभुन्या तोए निङको ख्रोकाइ चिमोको थाङुदु।

22 परमेस्वरको वाखे नासाइसा जुकुन मालोङ्नो। निङ वाखे पालना लोङ्सा थाने, नतराभुन्या निङए निङथेकाइ धोका पिसिनिदु।

23 वाखे नासाइते ओइ पालना मालोङुदु मिगुरि ऐनाते उस्तेको खेन योहुदु मिओनि थादु।

24 तोए ऐनाङा योहुदुका उस्तेको खेन निहुदु, योʔसा तोर्ताको दुम्तेलिबि उस्ते कुन्‍नानि थ्यो तो मालो याओइ यादु।

25 तर मिपालिकाइ फर्सेट पिʔसा सिद्ध राजगालकाइ तोए नासाइतोले मालो मायातिनि उस्तेको डिलाङा नातोले पालना लोङुनोन्या तोए लोङुदु तो जेतते परमेस्वरए डुडु पिहुदु।

26 सुओइ मिए उस्तेकाइ धर्मि चालिसिदु, तर उस्तेको चिलेकाइ गुरि ताहाते मानाहुनोन्या तोए उस्तेकाइ धोका पिसिदु त्याङ तोको धर्म-कर्म बिर्थाइको थादु।

27 परमेस्वर आपाको तागोते सोचि ङा खोट माथादु धर्मिगुरि का नाइ थादु: ठुङालेङ ङा लावा सिदुपालिकाइ तोबाङको कस्टङा टहल-टुकुरा, ङा अन्तर्मादातेको माआप्रादु थोङि निथेकाइ निक्‍खुनि नाʔसा थादु।

पक्छेपातको विरुद्धते चेतावनि

2

1 गाइको हु-बुबुपालि, निको महिमाको प्रभु येसु ख्रिस्टच्युरिते निङको बिस्वास थादुए निङए हाराओइ पक्छेपात मालोङ्नो।

2 सुओइ मि लुङाको औँठि ङा आप्रा-आप्रा म्युङ बुसिते निङको साभाउङा केलानन्या, त्याङ तोङा दिका फुङ्‍‍गिन्टासि ओइ लेन्छेर-लेन्छेर म्युङ बुसिताले केलानन्या,

3 निङए तो बानेलादु म्युङ बुसिदुकाइ बेद लोङ्तुनुले, “काते आप्रा ठाइते होका” ङाते ङानुदु, त्याङ तो फुङ्‍‍गिन्टासिकाइ गुरि “नाङ तोते थेङा” अथवा “गाइको कोन्टे पोलेते थेङा” ङानुनन्या,

4 हारा निङए निङथेको आन्तारेङङा छ्‍यारछ्‍यार-छ्‍युरछ्‍युर माचिखेत्नुन, त्याङ निङ माआप्रादु आलि होदु नियाठासामिपालि माथानिन रा?

5 गाइको आप्रा हुपालि, नासाइनो, हारा परमेस्वरए अन्तर्मादातेको फुङ्‍‍गिन्टासिपालिकाइ बिस्वासते दाक्पो लोङ्तोले तो राड्‍डेको हकवाला थासाकाइ माकेलेहुनो रा? का राड्‍डे तोकाइ जेसिकेन्योङ्दुपालिकाइ तोए पिसा ङाते बर्ति लोङुदु माथा रा?

6 तर निङए बे फुङ्‍‍गिन्टासिपालिकाइ माबेद लोङ्नुले नानुदु। हारा दाक्पोपालिए निङकाइ अत्याचार मालोङ रा? हारा तोबाङए निङकाइ राजगाल नेमङा माहेन रा?

7 हारा तोबाङए बेद लोङ्सा योग्यको नामेको माबेद मालोङ्‍योङ्नो रा? तो नामेङिनि निङ उरौसिनिले होनिदु।

8 “नाङथेको योन्दाकाइ नाङथेकाइ ओनि जेसिकेनो” ङाते दोमाङङा ठेसिदु परमेस्वरको राड्‍डेको राजगाल पालना लोङ्नुनन्या निङए ठिक जेत लोङ्नुदु।

9 तर निङए छ्‍यारछ्‍यार-छ्‍युरछ्‍युर लोङ्नुनन्या बे निङए लुप लोङ्नुदु, त्याङ राजगालङि अपराधि ठहरैसिनिदु।

10 सुएओइ साक्खाले राजगाल पालना लोङ्ते दिग्गोरे खाम जुकुन पालना मालोङ्नोन्या, राजगालको साक्खाले खामते तो गाल्प्या ठहरैसिदु।

11 हाराकाइभुन्या “मान्द्रेसिङ मालोङे” यासिदु त्यै परमेस्वरए नाइ “मि मासाते” ओइ यासिदु थादु। नाङए मान्द्रेसिङ मालोङ तर मि सातुनान्या, नाङ राजगालको अपराधि ठहरैसिनादु।

12 मिकाइ स्वतन्त्र लोङुदु राजगाल पालना लोङ्‍योङ्दु मिपालि ओनि चिज्याङ्सा ङा जेत लोङ्सा थाने।

13 हाराकाइभुन्या दया मालोङुदु मिकाइ परमेस्वरए दया मालोङ्तिनि निया लोङुदु। तर दयाए नियाकाइ ओइ तेको थाङुदु।

बिस्वास ङा जेत

14 गाइको हुपालि, सुएओइ गे बिस्वास लोङुन्दु यासिदु, तर तोको कुन्दुओइ जेतए उस्तेको बिस्वास चिखेत्को माथाङुनोन्या हारा फाइदा थादु रा? हारा तोओनि बिस्वासए तोकाइ चिमोको थाङुदु रा?

15 सुओइ हु अथवा हुमिनामा बुसिसा म्युङ माहो त्याङ च्यासाकाइ च्यासा थो माहो,

16 तर निङङि सुएओइ तोकाइ “थेमथेमनामा या, आदुम थाते होका ङा क्वास्तिनि च्या” जुकुन ङाहुदु, तर तोको माङकाइ चाहाइदु थोपालि गुरि मापिहुनोन्या, तोकाइ तोङि हारा फाइदा थादु?

17 काओनि नाइ बिस्वास ओइ जेतते माइचिनिसानन्या तो बिस्वास बे सिदु बिस्वास थादु।

18 तर सुएओइ यासिङु, “नाङनामा बिस्वास होदु, गाइको गुरि जेतपालि होदु।” लौ नान जेतबिनाको नाङको बिस्वास गाइकाइ चिखेत्ङा त्याङ गे लोङुन्दु जेतङिनि गाइको बिस्वास नाङकाइ चिखेत्नाङादु।

19 निङए बिस्वास लोङ्नुदु परमेस्वर दिक्‍का होदु। तो आप्रा थादु। बुमाङपालिए ओइ बिस्वास लोङ्‍योङ्दु त्याङ आरियोङ्ताले वारायोङ्दु।

20 गोङा मि, जेतबिनाको बिस्वास जेत मालागाइसा थादु ङासिदु खामको प्रमान हारा निङकाइ चिखेत्कोइ माइदु?

21 निको च्याब्ज्यु अब्राहामकाइ लोङ हेन्को। तोए उस्तेको चा इसहाककाइ थानिङा दरितोले तो जेतङि नाइ धर्मि माठहरैसिन रा?

22 नाङए निहुनादु, तोको जेतपालि नामानामा बिस्वासए ओइ जेत लोङुले नाहुदु, जेतङि नाइ बिस्वास यागाप्ले होदु।

23 दोमाङङा काओनि ङासिदु वाखे पुरा थाहान, “अब्राहामए परमेस्वरच्युरिते बिस्वास लोङुनो, त्याङ का तोको लागि धार्मिकताते तिमान।” इन्याङगरि अब्राहामकाइ परमेस्वरको बान ङासिले होदु।

24 निङए निनुदु बिस्वासङि जुकुन माथा जेतङि मि धर्मि ठहरैसियोङ्दु सो।

25 राहाब सहलियाए ओइ, पेदापालिकाइ सत्कार लोङ्तोले बेग्गाले उलामदाइ ठोतोले चिमोहुनो। इन्यागरि तो उस्तेको जेतङि परमेस्वरको तागोते धर्मि ठहरैसिन।

26 ख्रोबिनाको माङ सिदु थादु, तुन्याङगरि नाइ जेतबिनाको बिस्वास ओइ सिदु थादु।

चिलेकाइ ताहाते नासा

3

1 गाइको हुपालि, निङमध्ये आहे चिठेन्सा मि माथाने। हाराकाइभुन्या निङ साइनिदु, नि चिठेन्वादुपालिको निया झुन कठोरतानामा थादु।

2 नि साक्खालेए आहे भुल लोङ्वादु। तर उस्ते चिज्याङ्दु खामते भुल मालोङुदु गुरि सिद्ध मि थादु, त्याङ तोए उस्तेको साक्खाले माङते ओइ लगाम लागाइको थाङुदु।

3 निए ङावादु एमानाया ङाते साराङपालिको उगोते लगाम लागाइवानन्या तोबाङको साक्खाले माङकाइ निथे आलिइदु ठाइदाइ हेन्को थाङ्‍वादु।

4 तुन्यागरि नाइ जेखा फाषाए चलैसा जेखाकोङकाइ तोकाइ चलैदुए दिगोरे उच्याचा आउल्या ओनि सर्दमए उस्ते आलिदु ठाइदाइ हेनुदु।

5 तोओनि नाइ चिलेओइ दिगोरे उच्याचा आठअठिङ्‍गाल थाताले जेखा-जेखा खामते खाबा तुन्सिको थाङुदु।

तर उच्याचा मेको दिकुटि फिलिङ्‍गाए जेखा रुङ ओइ नासिको थाङुदु।

6 चिलेओइ दिगोरे मे नाइ थादु। माङको आठअठिङ्‍गालपालिङि चिलेगुरि राकाषेचाको अन्तर्मादाते नाइ थादु। काए साक्खाले माङकाइ मासोचि लोङुदु त्याङ लेकको हरेक कालेङा मे सल्कैदु, त्याङ तो उस्तेगुरि नर्ग्याको मेङा ज्योʔदु।

7 मिए हरेक पाराको रुङरिदाकपालि ङा डाङ्‍गालेपालि, षेपेत्छिदु रिदाकपालि ङा सागारिको रिदाकपालिकाइ ताहा लागाइको थाङुदु, त्याङ ताहाते नातेओइ नाहुदु।

8 तर चिलेकाइ सुएओइ ताहाते नाʔको माथाङ। चिलेगुरि राकाषे ङा ताहाते नाʔको माइथान्दु, ङा माङकाइ सात्को थाङ्दु निरेङए क्लेङ्दु थादु।

9 निए निको प्रभु ङा आपाकाइ यै चिलेए होहोइ पिवादु, त्याङ यै चिलेए फिरि परमेस्वरको रुबाते दोइकासिदु मिकाइ षाम्पे पिवादु।

10 दिग्गोरे उगोङि डुडु ङा षाम्पे लेत्दु। गाइको हु-बुबुपालि निङि काओनि थासा माजा।

11 हारा दिग्गोरे पाङ्‍कुको मुल्खोङि मिठो ङा आलेम्दु पाङ्‍कु लेत्दु रा?

12 गाइको हु-बुबुपालि, हारा डुम्‍लाको दोम्बोते जैतुन अथवा अङ्‍गुरको दोम्बोते डुम्‍लाको से सेको थाङ्दु? छ्‍या सेदु पाङ्‍कुको मुल्खोङि मिठो पाङ्‍कु लेत्को माथाङ।

छ्‍यात सर्सि परमेस्वरङि युदु

13 निङको आन्तारेङङा सर्सि निदु ङा छोत निदु सु होदु? तोए उस्तेको आप्रा लेकङि, सर्सिङि केल्दु सोभानिङा लोङ्सा जेतपालिङि तो सर्सि ङा छोतको खाम एचिखेतो।

14 तर निङको डिलाङा डाण, आवा खाम होकानन्या का थोते खाबा मातुन्सिने त्याङ छ्‍यातकाइ माछ्‍यात मालोङ्नो।

15 काओनि सर्सि साङ्‍राड्‍डेङि युसा सर्सि माथा। तर का बे अन्तर्मादातेङि नाइ लेत्दु माङको ङा सेसेन्तारको सर्सि थादु।

16 डाण ङा स्वार्थ होदु ठाइङा साक्खाले पाराको गोलमाल ङा साक्खाले पाराको राकाषे खामपालि थादु।

17 तर साङ्‍राड्‍डेङि युदु सर्सि गुरि साक्खालेङि हाबि बे सोचि थादु, त्याङ तो थेमथेम निदु, मालिम्चाको, बेगालेको आलि गोको थाङ्सा, कृपापुर्न ङा आप्रा सेए क्लेङ्दु, सुकाइओइ पक्छेपात मालोङ्दु ङा कपट मानिदु थादु।

18 त्याङ थेमथेम केल्योङ्दुपालिए मिलापको पुया लियोङ्दु, त्याङ धार्मिकताको बालि चिसेयोङ्दु।

अन्तर्मादातेनामा बान ठेसिसा

4

1 निङको आन्तारेङङा लडाइ ङा किडिकिङास कुन्दु खामङि केल्दु? हारा का साक्खाले नाङको माङको आठअठिङ्‍गालङा सङ्‍घर्स लोङ्सा माआप्रादु आलिङि केल्दु माथा रा?

2 निङए हाराओइ थो खालाम्सा बे आलिनिदु, तर माखालाम। निङए पुन ठोनुदु त्याङ आगाबेहोरि यासिनिदु, तर चाहाइनिदु थो माखालाम। निङ लडाइ यासिनिदु त्याङ किडिकिङास यासिनिदु। निङनामा हाराओइ माथा, हाराकाइभुन्या निङए परमेस्वरनामा माआमात।

3 निङए आमात्नुदु तर माखालाम, हाराकाइभुन्या निङए निङथेको हाहास्युस्यु याचिगाप्साकाइ माआप्रादु आलिए आमात्नुदु।

4 मान्द्रेसिङ मिपालि, अन्तर्मादातेनामा बान ठेदु मि परमेस्वरको सत्तुर थादु ङाते हारा निङकाइ था मानि? अन्तर्मादातेनामा बान ठेदु मिए उस्तेकाइ परमेस्वरको सत्तुर बनैदु।

5 हारा निङ चालिसिनिदु, दोमाङए बिर्थाइङा काओनि यासिदु, निङा परमेस्वरए नाते पिइदु लुङ्‍गुरिको लागि तोए आठ्‍ठे डाहा यासिदु।

6 तर तोए निकाइ झुन आहे अनुग्रह पिइदु। यैथादुए दोमाङए काओनि यासिले होदु,

“परमेस्वरए खाबा तुन्सियोङ्दुपालिको बिरोध लोङुदु,

तर सोभानिपालिच्युरिते अनुग्रह लोङुदु।”

7 यैथादुए निङथेकाइ परमेस्वरको अधिनते नासिने। सेसेन्तारको बिरोध लोङ्नो, त्याङ तो निङङि षुर्ग्याप्सिदु।

8 परमेस्वरको खेर्ते केल्ने, त्याङ तो निङको खेर्ते केल्दु। लुपिपालि, निङथेको लाʔ जेʔसिने। निसगोरे सादे थानिदु मिपालि, निङको डिला सोचि लोङ्नो।

9 निङ बिलाप यासिने, क्रेपठाठा यासिने, त्याङ क्रेप्ने। निङको नुइ क्रेपठाठाते, त्याङ निङको आस्ताङ्सा खिन्‍नताते परिवर्तन एथा।

10 प्रभुको तागोते निङथेकाइ सोभानिको यासिने त्याङ तोए निङकाइ जेखा लोङ्निदु।

हुको निया मालोङ्नो

11 हु-बुबुपालि, दिकाए बेगालेको विरुद्धते माआप्रादु खाम माचिज्याङ्ने। उस्तेको हुको विरुद्धते चिज्याङ्दु अथवा उस्तेको हुकाइ गाल्प्या लागाइदु मिए राजगालको विरुद्धते चिज्याङ्दु, त्याङ राजगालको गाल्प्या चिखेतुदु। नाङए राजगालको गाल्प्या चिखेतुनानन्या बे नाङए राजगाल पालना लोङुनादु माथा, तर राजगालको निया लोङ्सा पो थानादु।

12 परमेस्वर जुकुन राजगाल पिसा ङा निया लोङ्सा थादु, त्याङ तोए चिमोसा ङा नासिको ओइ थाङुदु। तर निङथेको योन्दाकाइ गाल्प्या लागाइसा नाङ सु?

खाबा तुन्सिसाको विरुद्धते चेतावनि

13 “याङ अथवा बाठ्‍ठे नि कुन्दुओइ राडेपाडेङा याइथाङुन, तोङा दि दाङ होʔते व्यापार लोङ्ते नाफा कमैवादु थाङुन” ङानुदुपालि गाइको खाम नासाइनो।

14 बाठ्‍ठे हारा थादु तो निङ मासाइ। निङको लेक हारा? निङ बे तुवाँलो ओनि थानिदु, तो गुरि छोन्चाको लागि इचिनिस्दु, त्याङ तो तामओइ ताम्दु।

15 निङए ङासा खाम बे का थादु, “प्रभुको आलि थाहानन्या नि मोङि, ङा का जेत-तो जेत लोङ्वादु थाङुन।”

16 तर नाले निङ खाबा तुन्सिनिदु त्याङ आठ्‍ठे फुर्ति लागाइनुदु। काओनि खाबा तुन्सिसा आप्रा माथा।

17 यैथादुए सुएओइ आप्रा लोङ्‍को माइदु ङाते साइताले ओइ तो मालोङुनोन्या तोए लुप लोङुदु।

दाक्पोपालिकाइ चेतावनि

5

1 दाक्पो मिपालि, गाइको खाम नासाइनो, निङच्युरिते केल्सा सोदु कस्टको लागि क्रेप्ने त्याङ क्रेपठाठा यासिने।

2 निङको धन ङ्‍याले होदु, त्याङ निङको म्युङपालि केरेए च्याहुले नाहुदु।

3 निङको लुङा-उङते तामेखाराङ्‍‍गि लागाइले होदु। तो तामेखाराङ्‍‍गि गुरि निङको विरुद्धते गुवा थादु, त्याङ मेए ओनि तोए निङको माङ च्याहुदु। तर ओइ निङए ताप्सा सोदु का इस्याङपालिङा धन सोʔते नानुदु।

4 निङको पेबुङा जेत लोङ्‍योङ्दुपालिकाइ पिसा निम्‍या निङए मापितुनुकि। तोबाङको आर्टियोङ्दुको सारे नासाइनो। निङको बालि कुम्योङ्दुपालिको आर्टिदुको सारे सर्वसक्तिमान् परमप्रभुको कुल्नाते यालेत्ले होदु।

5 अन्तर्मादातेङा निङए आठ्‍ठे सुʔखा विलास ङा हाहास्युस्युते लेक कोटेनुले नानुदु। पर्ति दरिसा इस्याङको लागि निङ पाटुनिले होनिदु।

6 निङकाइ बिरोध मालोङ्‍‍निदु धर्मि मिकाइ निङए गाल्प्या लागाइतुनुले सात्नुले नानुदु।

धिरो ङा प्रार्थना

7 यैथादुए हु-बुबुपालि, प्रभु मायुदुका धिरो थाते होने। योनो, खेति लोङुदुए आहे दामेको बालि चिसेसाकाइ हानि धिरो यासिताले बर्खाको सार्दे ङा लुम्‍धुङको सार्दे लाघिहुदु।

8 निङए ओइ धिरो यासिते होʔने। निङथेको सादेकाइ दर्बिलो लोङ्नो, हाराकाइभुन्या प्रभु युसा इस्याङ खेर्ते होदु।

9 हु-बुबुपालि, दिका बेगालेको विरुद्धते मागुनुसिने, नतरा बे निङ गाल्प्या ठहरैसिनिदु। योनो, नियाठासामि खाणोङते नाइ होदु।

10 हु-बुबुपालि, धिरोनामा कस्ट सहैसियोङ्दुपालिको नमुनाको रुपते प्रभुको नामेते चिज्याङ्सा अगमवक्तापालिकाइ योनो।

11 योनो, धिरो यास्योङ्दुपालिकाइ निए जेखा बेद पिवादु। निङए अय्युबको ढेपको सुचिते साइते नानुदु, त्याङ अन्तिमङा प्रभुए कुनिगरि तोकाइ डुडु पिहुनो तो निङ साइनिदु। प्रभु उस्ते हानि दयालु ङा कृपालु निदु।

12 गाइको हु-बुबुपालि, साक्खालेङि मुख्य खाम गुरि का नाइ थादु: निङए बर्ति लोङ्नुदु बेरेङ साङ्‍राड्‍डे अथवा अन्तर्मादाते अथवा हाराओइ थोको नामेते ओचन माच्याने, तर गाल्प्या माठहरैसिसाकाइ निङको ‘थादु’ थाहानन्या ‘थादु’, ‘माथा’ थाहानन्या ‘माथा’ एथा।

बिस्वासको प्रार्थना

13 हारा निङङा सुएओइ खोरि चाबुनुले नानुदु? तोए प्रार्थना एलोङो। सुओइ आस्ताङ्‍‍निले होनिदु? तोए प्रसंसाको कारि एकारिहो।

14 हारा निङङा सुओइ माथाङ्‍‍निले होनिदु? तोए मन्डलिको एल्डरपालिकाइ एउरोहो। तोबाङए प्रभुको नामेते तोकाइ आसाए अभिसेक लोङ्‍योङ्तोले तोको लागि प्रार्थना एलोङ्‍योङो।

15 बिस्वासको प्रार्थनाए माथाङ्दु मिकाइ चिमोहुदु, त्याङ प्रभुए तोकाइ चिजाहुदु। तोए लुप लोङुले नाहुनोन्या तोए गोनिगोम खालामुदु।

16 यैथादुए निङ दिकाए बेगालेनामा निङथे-निङथेको लुप स्विकाराइनो। निङ जासाको लागि दिकाए बेगालेको लागि प्रार्थना लोङ्नो। धर्मि मिको प्रार्थना बर्बदा ङा प्रभावसालि थादु।

17 एलिया ओइ निओनि मि नाइ थ्यो। तोए सार्दे एमायुवा ङाते भक्तिनामा प्रार्थना लोङुले नाहुदु थ्यो त्याङ सुम दाङ मत चालातेका सार्दे मायुवान।

18 तोए फिरि प्रार्थना लोङुनो, त्याङ सर्ग्याङि सार्दे युवान, त्याङ अन्तर्मादातेङा आनेपाने सेकान।

19 गाइको हु-बुबुपालि, सुओइ छ्‍यातको उलाम वार्तोले यादु बेरेङ तोकाइ सुएओइ फिरि बुरुते राहुनोन्या,

20 का खाम लोङ याने: दिका लुपिकाइ तोको माआप्रादु उलामङि बुरुते राहुदुए तोकाइ मृत्युङि चिमोहुदु, त्याङ तोको तिम्‍कोइ माइथान्दु लुपपालि गोनिगोम्दु।

पत्रुसको

पहिलो छेस्को

परिचय

का छेस्को प्रेरित पत्रुसङि लगभग इस्वि सम्बत् ६४ दाइ ठेसिले होथ्यो। आहेए यास्योङ्थ्यो पत्रुसए का छेस्को रोमङि ठेहुदुथ्यो। रोम राड्‍डेको हानि सोदङापालिङा होयोङ्दु ख्रिस्टियन मन्डलिपालिकाइ पत्रुसए का छेस्को ठोहुदुथ्यो। तोए का छेस्को तोङा होयोङ्दु बिस्वासिपालि बिस्वासते ढेप थाते एहोयोङा, तोबाङ ख्रिस्टको नमुनाअनुसार एचावायोङा त्याङ कस्ट सहैसिसाको लागि उत्साह एमिलाया ङाते ठोचा हेनुदु थ्यो।

येसुको दिचिप निसका लाबोनपालिमध्ये पत्रुस प्रमुख लाबोन थ्यो। तोको लेकको बयान मत्ति, मर्कुस, लुका, युहन्‍ना ङा प्रेरितपालिको जेतको किताबपालिङा आप्रातिनि ठेसिले होदु।

पत्रुसको

पहिलो छेस्को

1

1 येसु ख्रिस्टको प्रेरित पत्रुसङि,

पोन्टस, गलातिया, कापाडोकिया, एसिया ङा बिथिनियाङा ठेरेङमेरेङ थाते होयोङ्दुपालिकाइ,

2 येसु ख्रिस्टको बक्‍के मानाइसा ङा तोको चाइङि सोचि थासाको लागि उल्फो लुङ्‍गुरिङि उल्फो मि थाते परमेस्वर आपाङि तोको हाबिङिनिको उस्तेको योजनाअनुसार केलेसियोङ्दुपालिकाइ:

परमेस्वरको अनुग्रह ङा थेमथेम निङच्युरिते आहे एथा।

मोले होदु आसे

3 परमेस्वर ङा निको प्रभु येसु ख्रिस्टको आपाकाइ प्रसंसा एथा। परमेस्वरए येसु ख्रिस्टकाइ सिदुङि चिरोलाङ्‍तोले उस्तेको जेखा दयाए निकाइ नाका लेक पिइन। त्यैथादुए निए मोलेहोदु आसे खालाम्वाले नावादु।

4 साङ्‍राड्‍डेङा निङको लागि कुतालेओइ मानासिदु, माबिग्राइदु, त्याङ कुतालेओइ माताप्दु सम्पतिको हक परमेस्वरए सोʔते नाहुदु।

5 निङए बिस्वास लोङ्नुदुए परमेस्वरए निङकाइ उस्तेको बुताए मुक्तिको लागि रक्खे लोङ्‍‍निले नानिदु। तो मुक्ति निङको लागि ठाङडोल लोङ्सिले होदु त्याङ ताप्सा सोदु इस्याङङा तो इचिनिस्दु।

6 का खामते निङ आस्ताङ्ने। थासा बे नाले निङए उछिन्चा इस्याङको लागि पारा पाराको कस्ट भोगाइको माइदु।

7 काको उद्देस्य गुरि निङको बिस्वास छ्‍यात थादु ङाते चिखेत्साकाइ थादु। नासिते हेन्छा लुङाकाइ ओइ मेङा चुते सोचि लोङ्वादु। काओनि नाइ लुङा भुन्दा ओइ आहे दामे निदु निङको बिस्वासको जाँच लोङ्सिदु, त्याङ निङको बिस्वास झुन दर्बिलो थादु। काओनि थादुए ख्रिस्ट चिखेत्सिदु बेरेङ निङए प्रसंसा, महिमा, बेद खालाम्नुदु।

8 निङए मानिनुले ओइ तोकाइ जेसिकेन्‍नुदु। तोकाइ निङए नाले मानि, तैओइ तोच्युरिते बिस्वास लोङ्नुदु। त्याङ बयान नाइ लोङ्‍को माइथान्सा महिमित आस्ताङङा निङ ताङ्‍‍निदु।

9 निङए तोच्युरिते लोङ्नुदु बिस्वासको से, अर्थात् निङए निङथेको लुङ्‍गुरिको मुक्ति खालाम्नुले नानुदु।

10 यै मुक्तिको सुचिते, अगमवक्तापालिए होसियारिनामा चाल्दिङ कुल्दिङ दाङ्‍योङ्नो, त्याङ परमेस्वरए निङकाइ पिनिदु का अनुग्रहको तेनको सुचिते अगमवाणि चिज्याङ्‍योङ्ले होयोङ्थ्यो।

11 अगमवक्तापालिए का खाम कुनिगरि ङा कुताले थादु ङाते साइसा दाङ्‍योङ्नो। तोबाङ दुङङा होदु ख्रिस्टको लुङ्‍गुरिए तोबाङकाइ तोए खोरि चाबुसा तोङिलिबि महिमा खालाम्सा स्याङ ङा अवस्थालाको सुचिते हाबि नाइ चिखेत्ते नाहुथ्यो।

12 परमेस्वरए तो अगमवक्तापालिकाइ चिखेतुदु खामपालि तोबाङ उस्तेबाङको लागि माथा, तर निङको सेवाको लागि थादु। त्याङ नाले का आप्राखाम साङ्‍राड्‍डेङि ठोचायुत्सिदु उल्फो लुङ्‍गुरिको बुताङा तोबाङए प्रचार लोङ्‍योङ्ले नायोङ्दु। साङ्‍राड्‍डेमिपालि ओइ का खामपालि थादु योसाकाइ आठ्‍ठे चोइकायोङ्ले होयोङ्दु।

उल्फो होने

13 यैथादुए जेत लोङ्सा निङको सादे ठाङडोल नानो। निङथेको सादेकाइ बसङा नानो त्याङ येसु ख्रिस्ट निङकोते चिखेत्सिदु बेरेङ युसा अनुग्रहते निङए पुरा भरोसा नानो।

14 आग्याकारि हुचापालि थानिदुए हाबिको साइ-मासाइ लोङ्नुदु माआप्रादु आलिको लिबि नान निङ मालागाइसिने।

15 तर निङकाइ उरौनिदु परमेस्वर उल्फो थादु ओनि निङ ओइ निङथे लोङ्सा साक्खाले थोते उल्फो थाने।

16 हाराकाइभुन्या दोमाङङा काओनि ठेसिले होदु, “निङ उल्फो थाने, हाराकाइभुन्या गाइ उल्फो निङादु।”

17 निङए प्रार्थना लोङ्नुदु बेरेङ परमेस्वरकाइ आपा ङाते पुडानुदु। तोए पक्छेपात मालोङतिनि साक्खाले मिपालिकाइ उस्ते-उस्तेबाङको जेतओनि निया लोङुदु। यैथादुए का अन्तर्मादातेङा होनिदुका तोको आरिङा बाँकि लेक कोटेनो।

18 हाराकाइभुन्या निङ साइनिदु, निङको ज्युज्यु च्याब्ज्युङि केल्दु बिर्थाइको लेकको उलामङि, लुङा अथवा उङ ओनि नासिते हेन्छा थोपालिङिनि दामे पिते निङए फर्सेट खालाम्नुदु माथा,

19 तर खोट मानिदु ङा निक्‍खुनि थुमाको ओनि ख्रिस्टको आहे दामे पाराइदु चाइङिनि निङए फर्सेट खालाम्नुदु थानिदु।

20 परमेस्वरए अन्तर्मादाते दोइकासाभुन्दा हाबि नाइ तोकाइ केलेहुले नाहुथ्यो, त्याङ निङको लागि का ताप्सासोदु इस्याङपालिङा तो चिखेत्सिन।

21 तोङिनि निङए परमेस्वरते बिस्वास लोङ्नुन, तोए ख्रिस्टकाइ सिदुङि चिरोलाङुनो त्याङ महिमा पिहुनो; त्याङ इन्यागरि निङए परमेस्वरच्युरिते बिस्वास ङा आसे नानुदु।

22 नान छ्‍यातकाइ निङए पालना लोङ्ते निङए निङथेकाइ सोचि यासिनिदुए निङथेको हु-बुबुकाइ छ्‍याततिनि जेसिकेन्‍ते नानुदु। दिकाए बेगालेको लागि सोचि डिलाङि नाइ जेसिकेन्‍नो।

23 नासिते हेन्छा आक्यालङि माथा, तर मानासिसा आक्यालङि निङ नाका थाते निʔनिले होनिदु। का नाका लेक परमेस्वरको मोलेहोदु ङा साक्खाले इस्याङङा होलेहोदु वाखेङिनि केल्दुए सधैँभरि होʔले होदु।

24 दोमाङए इन्याङ यासिदु,

“साक्खाले मिपालि ठि ओनि थायोङ्दु,

त्याङ तोबाङको साक्खाले महिमा ठिको रेङ ओनि निदु।

ठि मेल्चा यादु, त्याङ रेङ रोस्दु,

25 तर प्रभुको वाखे साक्खाले इस्याङ होलेहोदु।”

का वाखे नाइ निङकाइ प्रचार लोङ्सिदु आप्राखाम थादु।

मोदु णिङ ङा उल्फो डाति

2

1 यैथादुए साक्खाले माआप्रादु थो, साक्खाले छल ङा कपटिचा ङा डाण्या, ङा साक्खाले बदनामि लोङ्सा थोकाइ वार्नो।

2 नाʔले नियोङ्दु हुचापालिओनि सोचि आत्मिक ओलोनको चाहाना यासिने, त्याङ तोङि निङ मुक्ति खालाम्सा खामते जेखा थाचा यानिदु।

3 हाराकाइभुन्या प्रभु हानि भलो निदु ङाते निङ निङथे नाइ सेते नानुदु।

4 प्रभुकोते याने, तो मोलेहोदु णिङ थादु। मिपालिङि इन्कार थादु, तर परमेस्वरको मेसेते तो केलेसिदु ङा बेदको योग्य निदु।

5 निङ ओइ येसु ख्रिस्टङिनि परमेस्वरको मेसेते ग्रहनयोग्य आत्मिक पर्ति दरिकुदु उल्फो ठेमुको जेतको लागि मोदु णिङपालिओनि आत्मिक नेम थाचा याने।

6 हाराकाइभुन्या दोमाङङा काओनि यासिले होदु,

“योनो, गे केलेहुन्दु आहे दामेको कुन्या णिङ सियोनङा नाहुन्दु,

त्याङ तोच्युरिते भरोसा नाहुदु सुओइ कुताले ओइ आङालको मापाराइ।”

7 यैथादुए बिस्वास लोङ्नुदु निङको लागि तो आहे मोलेको निदु, तर बिस्वास मालोङ्‍योङ्दुपालिको लागि गुरि,

“तो णिङकाइ नेम खेम्योङ्दुपालिए जेत मालागाइ ङाते चियोङ्थ्यो,

त्यैगुरि कुनाको मुख्य णिङ थाहान।”

8 त्याङ,

“दिगोरे णिङ तोङा मिपालि थुर्योङ्दु,

दिगोरे पाहारा, तोए तोबाङकाइ गोरेहुदु।”

परमेस्वरको वाखे पालना मालोङ्‍योङ्दुए तोबाङ थुर्‍योङ्दु। तोबाङको लागि काओनि थाको नाइ माइदुथ्यो।

9 तर निङ बे केलेसिनिदु मिपालि, धनैको ठेमु, उल्फो डाति, परमेस्वरको उस्तेकोइ मिपालि थानिदु। यैथादुए निङए परमेस्वरको थोम्बेसिलेको जेतपालि घोसना लोङ्‍को थाङ्नुदु, हाराकाइभुन्या तो उखिङछोछोङि तोको थोम्बेसिलेको आथाङङा उरौनिले नानिदु।

10 हाबि बे निङ परमेस्वरको मिपालि माथाथ्यो, तर नाले तोको मिपालि थानिले होनिदु। हाबि निङए तोको दया खालाम्ते मानाथ्यो, तर नाले तोको दया खालाम्ते नानुदु।

परमेस्वरको स्युन्डुरि

11 प्रिय बानपालि, का अन्तर्मादातेङा निङ प्रिङराड्‍डेमि ङा धुराड्‍डेङा होनिदु मिपालि थानिदुए गे निङकाइ सेवानिङादु, निङको लुङ्‍गुरिको विरुद्धते लडाइ यासिसा माङको माआप्रादु आलिपालिङि अलम्था होने।

12 बेगाले डातिपालिको आन्तारेङङा निङको व्यवहार आप्रा एथा। तोबाङए निङकाइ माआप्रा ङाते गाल्प्या लागाइनिले ओइ तोबाङए निङको आप्रा जेत निको एथाङ्‍योङो, त्याङ परमेस्वरए निया लोङ्सा युदु बेरेङ तोबाङए तोको महिमा एलोङ्‍योङो।

13 प्रभुको बेदको लागि साक्खाले सासकपालिको अधिनते होʔने: साक्खालेङि जेखा अधिकार होदु धनैको,

14 अथवा राकाषे जेत लोङ्‍योङ्दुपालिकाइ दन्ड पिʔसा ङा आप्रा जेत लोङ्‍योङ्दुपालिकाइ प्रसंसा लोङ्सा धनैङि खटैसियोङ्दु हाकिमपालिको अधिनङा होने।

15 हाराकाइभुन्या गोङा मिपालिए मागोमारा चिज्याङ्‍योङ्‍दु खामकाइ निङको आप्रा जेतए सुमाक्‍का एलोङ्‍योङो ङाते परमेस्वर आलिदु,।

16 स्वतन्त्र मिए ओनि लेक कोटेनो, तर स्वतन्त्र थाइन ङाते माआप्रादु जेत गुरि मालोङ्नो, बरु परमेस्वरको दर्माया थाते होʔने।

17 साक्खाले मिपालिकाइ बेद लोङ्नो। बिस्वासि हु-बुबुकाइ जेसिकेन्‍नो। परमेस्वरनामा आरिने, त्याङ धनैको बेद लोङ्नो।

ख्रिस्टको कस्टको नमुना

18 टेरानिपालि, निङथेको दाक्पोपालिको अधिनते होʔने त्याङ तोबाङको पुरा बेद लोङ्नो। आप्रा ङा मालिम्चा दाक्पोपालिकाइ जुकुन बेद लोङ्सा माथा, तर माआप्रादु दाक्पोपालिकाइ ओइ बेद लोङ्नो

19 परमेस्वरको आलि नाइ ङाते चालिसिताले सुओइ मिए अन्यायपुर्न कस्ट सहैसियानन्या तो परमेस्वरको तागोते प्रसंसानिय थादु।

20 हाराकाइभुन्या निङए माआप्रादु जेत लोङ्तुनुले निङकाइ सुएओइ णेनिदु बेरेङ धिरोनामा सहैसिनिनन्या काते जेखा खाम हारा होदु रा? तर आप्रा जेत लोङ्तुनुले ओइ खोरि खालाम्नुदु बेरेङ धिरोनामा सहैसिनिनन्या निङकाइ परमेस्वरए डुडु पिनिदु।

21 हाराकाइभुन्या काकोइ लागि परमेस्वरए निङकाइ उरौनिदु थादु। ख्रिस्टए ओइ निङको लागि कस्ट भोगाइतोले दिगोरे उदाहरन वार्ताहुनो। त्यैथादुए निङ ओइ तोए चिखेत्निदु उलाम चावाने।

22 “तोए लुप मालोङुनो,

त्याङ तोको उगोङि कुन्दुओइ छलको खाम मालेतान।”

23 तोबाङए तोको अपमान लोङ्‍योङ्दु बेरेङ ओइ तोए हाराओइ जुवाफ मापिहुनो। खोरि चाबुहुदु बेरेङ ओइ तोए धम्कि मापिहुनो। तर तोए ठिकनामा निया लोङुदु परमेस्वरते नाइ भरोसा नाहुनो।

24 ख्रिस्टए निको लुप उस्तेको माङते चाबुतोले क्रुसते ख्वासिन। काओनि थादुए नि ओइ लुपको लागि सिइदु त्याङ धार्मिकताको लागि मोइदु। तोको चोटपालिङि निङ जानिन।

25 हाराकाइभुन्या निङ बेणेपालिओनि हाल्‍निले होनिथ्यो, तर नान निङको लुङ्‍गुरिको गोठाइलो ङा रक्खे लोङ्‍‍निदुकोते बुरुसिते केल्निले होनिदु।

उमा ङा लावा

3

1 उमापालि, काओनि नाइ निङ निङथेको लावाको अधिनते होʔको माइदु, त्याङ इन्यागरि परमेस्वरको वाखे बिस्वास मालोङ्‍योङ्दु लावापालिए ओइ निङको व्यवहारए गर्दा बिस्वास लोङ्‍योङ्दु। निङए हाराओइ खाम ङाते होʔको मापाराइ,

2 हाराकाइभुन्या निङको व्यवहार हानि सोचि ङा बेदपुर्न निदु तो तोबाङ उस्तेबाङए नियोङ्दु।

3 चिम्याङकाइ आहे बानेलादु लोङ्ते, लुङाको छुन ङा आप्रा-आप्रा म्युङ बुसिते निङको प्रिङबासा बानेलासा माथाने,

4 निङको दुङङाको डिलाकाइ मालिम्चा ङा थेमथेम पिसा लुङ्‍गुरिको सधैँ बाने लादु इचिनिस्सा थोए बाने चिलानो, का परमेस्वरको तागोते आहे दामेको थादु।

5 हाराकाइभुन्या यै पाराए हाबि-हाबि परमेस्वरते आसेयोङ्दु उल्फो चामाइचापालि ओइ उस्तेबाङकाइ बाने लादु यासिते उस्तेबाङको लावाको अधिनते होयोङ्थ्यो।

6 सारा ओइ तोओनि नाइ थ्यो। तोए अब्राहामकाइ दाक्पो ङाते तोको बक्‍के मानाइदु थ्यो। निङए ओइ हाराओइ खामते माआरिमारा आप्रा जेत लोङ्नुनन्या निङ साराकोइ चामाइपालि थानिदु।

7 लावापालि, तोओनि निङथेको उमापालिको सुचिते सादेङा आप्रा आलिते नामा होʔने, निङको उमापालि रुनुरुनु थायोङ्दु ङाते चालिसिते बेद लोङ्नो, हाराकाइभुन्या तोबाङए निङनामानामा परमेस्वरए पिइदु लेकको वरदान खालाम्ते नायोङ्दु, निङको प्रार्थनाङा बाधा एमापाराया ङाते का खामपालि लोङ्नो।

आप्रा जेत लोङ्वादु बेरेङ केल्सा कस्ट

8 अन्तिमङा, निङ साक्खालेङा लुङ्‍गुरिङा दिग्गोरे थाने। दिकाए बेगालेको मर्म गोको माइदु। दिकाए बेगालेकाइ हु-बुबुपालिकाइ ओनि जेसिकेन्सिने, दिका बेगालेप्रति दयालु ङा सोभानिको थाने।

9 सुएओइ माआप्रा लोङ्‍योङ्नोन्या तोको साटोते माआप्रा मालोङ्नो, माबेद लोङ्निदु बेरेङ ओइ तोको साटोते माबेद मालोङ्नो। बरु तोको साटो डुडु पिनो, हाराकाइभुन्या परमेस्वरए निङकाइ डुडु पिसाकाइ नाइ उरौनिन्।

10 दोमाङए यासिदु,

“लेककाइ जेसिकेनुदुए,

त्याङ आप्रा इस्याङपालि निसा आलिदुए,

उस्तेको चिलेकाइ माआप्राङि

त्याङ उस्तेको लिपिनकाइ छलैसा खाम चिज्याङ्साङि अलम्था एनाहो।

11 तो माआप्रादुङि एबुरुसे त्याङ आप्रा एलोङो,

तोए थेमथेम एदाङो त्याङ तोको लिबि एचावा।

12 हाराकाइभुन्या परमेस्वरको मेसे धर्मिपालिच्‍युरिते थादु,

त्याङ तोको कुल्नाए तोबाङको प्रार्थना नासायुदु,

तर परमप्रभुको खेन माआप्रादु जेत लोङ्‍योङ्दुपालिको विरुद्धते थादु।”

13 निङ आप्रा जेत लोङ्सा चोइकानिनन्या निङको नोक्सानि लोङ्सा सु थादु रा?

14 तर धार्मिकताको लागि खोरि चाबुको पाराइनिले ओइ निङ डुडु खालाम्नुदुपालि थानिदु। सुनामाओइ माआरिने त्याङ चिन्ता मायासिने।

15 तर ख्रिस्टकाइ प्रभु मानाइते निङथेको डिलाङा तोको स्रदा लोङ्नो। निङ दुङङा होदु आसेको सुचिते सुएओइ आयुत्निनन्या तोको सुचिते ङासाकाइ सधैँ ठाङडोल थाते होने,

16 तर तो जेत मालिम्चा ङा स्रदानामा लोङ्नो। निङको छ्‍यान सोचि नानो, निङको विरुद्धते चिज्याङ्सा ङा ख्रिस्टते निङको व्यवहारको निन्दा लोङ्‍योङ्दुपालि एआङाल्योङा।

17 परमेस्वर काओनि नाइ आलिह्‍यानन्या, माआप्रा लोङ्ते खोरि चाबुसाभुन्दा भलाइ लोङ्ते खोरि चाबुसा नाइ आप्रा थादु।

18 हाराकाइभुन्या निकाइ परमेस्वरकोते केल्साकाइ धर्मि ख्रिस्ट अधर्मि मिपालिको लुपपालिको लागि सधैँको लागि दि खेपते सिह्‍यान। तो माङते सिह्‍यान, तर लुङ्‍गुरिते रोलाङान।

19 यै लुङ्‍गुरिङा तो याहान त्याङ खतकिङा पारायोङ्दु लुङ्‍गुरिपालिकाइ प्रचार लोङुनो।

20 तो लुङ्‍गुरिपालि गुरि सारु कालेङा नोआए जेखाकोङ खेमुदु बेरेङ लुपङि बुरुसियोङ्दु रा ङाते परमेस्वरए धिरोनामा लाघिहुले नाहुदु लुङ्‍गुरिपालि थ्यो, तर तोबाङ अट्‍टेरि थाते बुरुसिते माकेल्योङान। तो कोङदुङङा होयोङ्दु उछिन्चा, अर्थात् लाका जुकुन पाङ्‍कुङि मोयोङान।

21 त्याङ का पाङ्‍कुगुरि बप्‍तिस्माको दिगोरे डोरे थादु, तोए नाले निङकाइ चिमोनिदु। का निङको माङको नारि टोल्सा थो माथा, तर सोचि छ्‍यानङि परमेस्वरदाइ लोङ्सिदु दिगोरे बर्ति थादु। येसु ख्रिस्ट सिदुङि रोलाङ्दुए गर्दा बप्‍तिस्माए निङकाइ चिमोनिदु।

22 तो साङ्‍राड्‍डेङा याहान त्याङ साङ्‍राड्‍डेमिपालि, अधिकारपालि ङा बुतापालिकाइ उस्तेको अधिनते नाते परमेस्वरको चाखुर लाʔबासा होले होदु।

परमेस्वरको लागि मोसा

4

1 ख्रिस्टए माङते खोरि चाबुहुदु ओनि नाइ निङए ओइ त्यै पाराको आलि काइनो, हाराकाइभुन्या माङते खोरि चाबुहुदुए लुप लोङ्सा वार्ते नाहुदु।

2 इन्याङगरि उस्तेको लेकको बाँकि होदु स्याङ फिरि मिको माआप्रादु आलिङा माथा, तर परमेस्वरको आलिङा कोटेहुदु।

3 यादु इस्याङङा बेगालेडातिपालिए लोङ्‍योङ्दु ओनि निङए उरासा, माआप्रादु आलि, आतोसा, हाहास्युस्यु, आतोसा थो च्यासा ङा आजिर्कोफान्दु मुर्ति पुडाते आहे स्याङ कोटेनुन।

4 नाले निङ तोबाङनामा आवास्ताङचाते माचावानिदु निते तोबाङ थोम्बेसिले थायोङ्दु, त्याङ निङकाइ बेइज्‍जत लोङ्निदु।

5 तर मोयोङ्दु ङा सियोङ्दुपालिको निया लोङुदुकाइ तोबाङए लेखा पिको माइदु।

6 यैथादुए सियोङ्दुपालिकाइ ओइ आप्राखाम चिनासाइसिन। इन्याङगरि तोबाङए मिपालिए ओनि माङङा निया खालाम्योङ्ले ओइ लुङ्‍गुरिङा तोबाङ परमेस्वरनामा सधैँभरि मोको थाङ्‍योङ्दु।

7 साक्खाले थोको अन्त्य खेर्ते केल्‍ले होदु। यैथादुए निङथेको प्रार्थनाको लागि सोचि सादेको थाते होसियार होने।

8 साक्खालेङि आहे दिकाको बेगालेप्रति निङको जेसिकेन होले एहोका। हाराकाइभुन्या जेसिकेनए आहे लुपपालि कोङुदु।

9 गेनेगेने मायासितिनि दिकाए बेगालेको थोकोमिको सत्‍कार लोङ्नो।

10 परमेस्वरए उस्तेको पारापाराको वरदानपालिङि निङ दि-दिकाकाइ वरदान पितेनानिदु। यैथादुए बेगालेपालिको सेवा लोङ्साको लागि निङथे खालाम्नुदु वरदानको प्रयोग लोङ्नो।

11 चिज्याङ्सा वरदान खालामुदुए परमेस्वरको वाखे एचिज्याङा। सेवा लोङ्सा वरदान खालामुदुए परमेस्वरए पिहुदु बुताङिनि सेवा एलोङो। इन्याङगरि साक्खाले थोते येसु ख्रिस्टङिनि परमेस्वरकाइ प्रसंसा एथा। तोकाइ नाइ महिमा ङा बुता साक्खाले इस्याङ एथा। आमेन।

खोरिङा ताङ्ने

12 प्रिय बानपालि, निङच्युरिते मेओनि खोरिको बाटेसाइ केल्दु बेरेङ हाराओइ अनौठो खाम थादुओनि निङ थोम्‍बेसिले माथाने।

13 तर ख्रिस्टको खोरिङा सहभागि थानिदु बेरेङ ताङ्ने, इन्याङ थादुए तोको महिमा निनुदु बेरेङ निङ ओइ आस्ताङ्सा ङा आठ्‍ठे ताङ्‍को थाङ्निदु।

14 निङ ख्रिस्टको नामेते निन्दित थानिनन्या निङए डुडु खालाम्नुदु। हाराकाइभुन्या महिमाको ङा परमेस्वरको लुङ्‍गुरि निङच्युरिते होʔलेहोदु।

15 तर निङमध्ये सुएओइ सुको ओइ पुन ठोसा, वा खुइसा, वा माआप्रादु जेत लोङ्सा, वा बेगालेको जेतते लाʔ चुकुदुए ओनि खोरि माचाबुनो।

16 तर सुओइ ख्रिस्टियन थादुए खोरि चाबुहुनोनन्या तो एमाआङाला, तर त्यै नामेते तोए परमेस्वरको महिमा एलोङो।

17 नान निया लोङ्सा स्याङ केल्‍ले होदु। निया परमेस्वरको उस्तेको खलकङि सुरु थादु। निको निया थाहानन्या बे परमेस्वरको आप्राखाम मामानायोङ्दुपालिको निया झुन कुनानि थाङुन?

18 दोमाङए इन्या यासिदु,

“धर्मि मिको उद्धार गाह्रोगरि थाहानन्या

अधर्मि ङा लुपि मिको गति हारा थादु?”

19 यैथादुए परमेस्वरको आलिओनि खोरि चाबुयोङ्दुपालिए भलाइ एलोङ्‍योङो त्याङ तोबाङए उस्तेबाङको लुङ्‍गुरि बिस्वासयोग्य सृस्टि लोङुदुकाइ एसोम्प्यायोङो।

परमेस्वरको गोङ्दल

5

1 ख्रिस्टको कस्टको गुवा ङा प्रकट थासा महिमाको सहभागि थाङादुए दिका गोया-एल्डरको हैसियतए निङमध्येको एल्डरपालिकाइ गे सेवानिङादु।

2 निङको टहलटुकुराते नासिदु परमेस्वरको गोङ्दलकाइ योनो। करए माथा तर निङथेको आलिए, धनको कोरोतेए माथा तर निथेको आलिए,

3 निङको जिम्माते होयोङ्दुपालिच्युरिते अधिकार लोङ्ते माथा, तर गोङ्दलको लागि उदाहरन थाते तोबाङको टहलटुकुरा लोङ्नो।

4 त्याङ साक्खालेङि जेखा गोठाइलो केल्दु बेरेङ निङए कुतालेओइ मामेल्दु महिमाको मुकुट खालाम्नुदु।

5 तुन्याङगरि नाइ षारापालि, ठोणेपालिको अधिनते होʔने दिकाए बेगालेको अधिनते होʔते निङ साक्खालेए मालिम्चाको म्युङ बुसिने। हाराकाइभुन्या दोमाङए काओनि यासिदु,

“परमेस्वरए खाबा तुन्सियोङ्दुपालिको बिरोध लोङुदु,

तर सोभानिपालिच्युरिते अनुग्रह लोङुदु।”

6 यैथादुए परमेस्वरको बर्बदा लाʔ पोलेङा होते निङ निङथेकाइ सोभानिको यासिने, त्याङ तोए ठिक स्याङङा निङकाइ जेखा लोङ्निदु।

7 निङको साक्खाले चिन्ता तोको तागोते नाते पिनो, हाराकाइभुन्या तोए निङको चेʔ लोङ्निदु।

8 होसियार थाते होने, माआमिमारा होʔने, निङको सत्तुर सेसेन्तार होँक्रादु सिंगाओनि सुकाइ खालाम्ङु ङा च्याओइ च्यावा ङाते आयाङ्‍कालाले होदु।

9 बिस्वासते दर्बिलो थाते तोको बिरोध लोङ्नो, हाराकाइभुन्या अन्तर्मादातेभरि नाइ निङको हु-बुबुपालिए काओनि नाइ खोरि चाबुयोङ्ले नायोङ्दु।

10 साक्खाले अनुग्रहको परमेस्वरए ख्रिस्टते उस्तेको अनन्त महिमाको लागि निङकाइ उरौते नानिदु। निङए उछिन कालेका खोरि चाबुते लिबि तोए नाइ निङकाइ फिरि नाका लोङ्निदु, ढेप लोङ्‍‍निदु त्याङ बर्बदा लोङ्निदु।

11 तोकाइ नाइ बुता साक्खाले इस्याङ एथा। आमेन।

अन्तिम सेवासेर्ग्याम

12 बिस्वासयोग्य हु सिलासकाइ का उछिगा छेस्को ठेहुन्ले नाहुन्दु। परमेस्वरको छ्‍यात अनुग्रह का नाइ थादु ङाते अर्ति पि-पिते गे का घोसना लोङुन्ले नाहुन्दु। काते निङ ढेप थाते होने।

13 निङओनि केलेसिदु बेबिलोनङा होदु मन्डलिए, त्याङ गाइको चा मर्कुसए ओइ निङकाइ सेवासेर्ग्याम पिचाराते नानिदु।

14 दिकाए बेगालेकाइ ख्रिस्टिको जेसिकेनए सेवासर्ग्याम लोङ्नो।

ख्रिस्टङा होनिदु निङ साक्खालेकाइ थेमथेम एथा।

पत्रुसको

दोस्रो छेस्को

परिचय

येसुको दिचिप निसका लाबोनपालिमध्ये प्रमुख लाबोन, प्रेरित पत्रुसए उस्तेको लेकको अन्त्यदाइ इस्वि सम्बत् ६५ ङा का छेस्को ठेहुनो। मध्यहरेलङ्‍काको राड्‍डेपालिङा फेल्चा यादु माछ्‍यात्दु सिक्छ्‍याको बिरोध लोङ्साकाइ पत्रुसए का छेस्को ठेहुनो। तो कालेङा मिपालिकाइ येसुको बिसेस सर्सि चाहाइदु, तर तोको बक्‍के मानाइसा ङा उल्फो लेक कोटेकोगुरिे मापाराइ ङाते हानि माछ्‍यात्दु सिक्छ्‍या चिठेन्योङ्दु मिपालिए चिठेन्योङ्ले नायोङ्‍थ्यो। बक्‍के मानाइसा ङा आप्रा व्यवहारबाहेक काओनि छोतगुरि नक्‍कलि ङा माछ्‍यात्दु थादु ङाते पत्रुसए का छेस्कोङा चिठेनिदु।

पत्रुसको

दोस्रो छेस्को

1

1 येसु ख्रिस्टको दर्माया ङा प्रेरित सिमोन पत्रुसङि,

निको परमेस्वर ङा मुक्तिदाता येसु ख्रिस्टको धार्मिकताते निए खालाम्वादु ओनि मोले नाइ लोङ्‍को माइथान्सा बिस्वास खालाम्योङ्दुपालिकाइ:

2 परमेस्वरको ङा येसु निको प्रभुको छोतते अनुग्रह ङा थेमथेम निङङा वाल्छ्‍याल थाते एया।

ख्रिस्टते उरौसिदु ङा केलेसिदु

3 छ्‍यात धार्मिक लेक कोटेसाको लागि परमेस्वरए निकाइ चाहाइदु साक्खाले थो उस्तेको इस्वरिय बुताङिनि निकाइ पिइले नाइदु। उस्तेको महिमा ङा भलाइङिनि निकाइ उरोइदु परमेस्वरकाइ निए ङोसाइवादुए का साक्खाले थो खालाम्वाले नावादु।

4 तोको महिमा ङा भलाइको कारन तोए निकाइ जेखा ङा मोले नाइ लोङ्‍को माइथान्दु बर्तिपालि पिते नाइदु, इन्याङगरि का अन्तर्मादातेको माआप्रादु आलिङि केल्दु नासिसा खामङि प्णोत्सिते निङ इस्वरिय स्वभावते सहभागि थासा खालाम्नुदु।

5 यैथादुए साक्खाले पाराको प्रयत्नङिनि निङको बिस्वासते आप्रा गुन ङा आप्रा गुनते छोत थपैनो,

6 छोतते संयम थपैनो, संयमते धिरो थपैनो, धिरोते भक्ति,

7 भक्तिते हु-बुबुप्रतिको चेʔ थपैनो, हु-बुबुप्रतिको चेʔङा जेसिकेन थपैनो,

8 हाराकाइभुन्या का गुनपालि निङनामा वालछ्‍याल होकानन्या निको प्रभु येसुको छोतते का गुनपालिए निङकाइ जेतबिनाको ङा असफल थासाङि चिमोनिदु।

9 हाराकाइभुन्या का गुनपालिङा कमि थादु मिगुरि खारु लुपिपालिङि सोचि थादु खाम मालो याताले सोमकाना ङा अलम्थाको थो मानिहुदु ओनि थादु।

10 यैथादुए हु-बुबुपालि, निङकाइ उरौनिदु ङा केलेनिदु अनुभवकाइ पक्‍का लोङ्साकाइ अझै कोसिस यासिने। हाराकाइभुन्या का खाम लोङ्नुदुए निङ कुतालेओइ मागोरे।

11 इन्याङगरि निको प्रभु ङा मुक्तिदाता येसु ख्रिस्टको कुतालेओइ माताप्दु राड्‍डेदुङङा निङए बिसा पुरा हक खालाम्नुदु।

12 यैथादुए का खामपालि निङकाइ गे साक्खाले इस्याङङा लोङ चिहेन्‍निङादु, थासा बे निङ का साक्खाले साइनिदु, त्याङ निङङा होदु छ्‍यातचाते निङ ढेप होनिदु।

13 गाइ का माङते होङादुका निङकाइ लोङ चिहेन्ते सचेत लोङ्सा गाइ ठिक चालिसिङादु।

14 हाराकाइभुन्या गाइ साइङादु, निको प्रभु येसु ख्रिस्टए गाइकाइ चिखेत्ते नाङादुओनि गाइको का माङ वार्सा स्याङ खेर्ते नाइ केल्‍ले होदु।

15 गे थाङुन्दुतेका कोसिस यासिङादु, गाइ सितेलिबि ओइ निङए का खामपालि साक्खाले स्याङ लोङ हेन्छा थाङ्ने।

ख्रिस्टको महिमा निसा गुवा

16 निए निङकाइ निको प्रभु येसु ख्रिस्टको जेखाबुता ङा युदु कालेको सुचिते चङ्‍खलोनामा कथैसिदु थुतुरिबेदपालिको लिबि चावाते चिनासाइसिदु माथा, तर तोको जेखा बुता निसा नि गुवा थाइदु।

17 तोए परमेस्वर आपाङि बेद ङा महिमा खालामुदु बेरेङ तो साक्खालेङि जेखा महिमाङि दिगोरे सारे लेतान, “का गाइको आप्रा चा थादु, कानामा गाइ आठ्‍ठे आस्ताङ्‍ङाले होङादु।”

18 तो उल्फो डन्डिते नि तोनामा होकिदु बेरेङ साङ्‍राड्‍डेङि युदु तो सारे नि निथेए साइवाले नावाथ्यो।

19 निनामा होदु अगमवक्तापालिको वाखे झुन पक्‍का थाले होदु। माप्याङ्दुका ङा निङको डिलाङा बछिन्टेको उछि मातोदुका उखिङछोछोङा तिलेहोदु धिप्रिओनि निङए तो वाखेते सादे लागाइनुन्या आप्रा लोङ्नुदु।

20 साक्खालेङि हाबि, निङए का खाम गोको माइदु, का दोमाङङा होदु अगमवाणिको वाखे अगमवक्ताको उस्तेको आलिङि युदु माथा।

21 हाराकाइभुन्या मिको आलिङि कुन्दुओइ अगमवाणिको वाखे केल्दु माथा, तर उल्फो लुङ्‍गुरिङि प्रेरना खालाम्ते मिपालिए परमेस्वरको तर्फङि चिज्याङ्‍योङ्दु थादु।

माछ्‍यात्दु खाम चिठेन्योङ्दुपालि

2

1 इस्राएलिपालिको आन्तारेङङा माछ्‍यात्दु अगमवक्तापालि होयोङ्थ्यो, त्याङ तोओनि नाइ निङको आन्तारेङङा माछ्‍यात्दु खाम चिठेन्सा मिपालि थेङ्‍योङ्दु। तोबाङए लिङ्‍गोरेङा नासिसा पाराको माछ्‍यात्दु सिक्छ्‍यापालि केल्योङ्दु, तोबाङकाइ उद्धार पिसा प्रभुकाइ ओइ इन्कार लोङ्‍योङ्दु। त्यैथाताले उस्तेबाङच्युरिते पिलिक्‍कै बिनास केल्योङ्दु।

2 त्याङ आहेए तोबाङको आजिर्कोफान्दु आचरणको अनुसरन लोङ्‍योङ्दु, त्याङ तोबाङको कारन छ्‍यातको उलामको बदनाम थादु।

3 आगाबेहोरिङा पाराइते तोबाङए का माछ्‍यात्दु खाम चिठेन्योङ्दुपालिए माछ्‍यात्दु खाम बनैते निङङि फाइदा कायोङ्दु। तोबाङको दन्डको फैसला हाबिङि नाइ थाले होदु, त्याङ तोबाङको बिनासको खाम धियाना माथा।

4 साङ्‍राड्‍डेमिपालिए लुप लोङ्‍योङ्दुए परमेस्वरए तोबाङकाइ बाँकि मानाहुनो, तर तोबाङकाइ नर्ग्याङा चिते ठोहुनो, त्याङ नियाको इस्याङतेकाको लागि दोराड्‍डेको उखिङछोछोङा छ्‍युते नाहुनो।

5 परमेस्वरए सारु कालेको अन्तर्मादातेकाइ ओइ बाँकि मानाहुनो, त्याङ तोकालेङा परमेस्वरकाइ माटेरायोङ्दुकाइ तोए रुणिबाणि ठोचाकेल्तोले नासिहुनो। धार्मिकताको प्रचार लोङुदु नोआ ङा बेगाले ड्रोकाकाइ जुकुन तोए चिमोहुनो।

6 परमेस्वरए सदोम ङा गमोराकाइ निया लोङ्तोले मेए नासिहुनो। तोकाइ माटेरायोङ्दुपालिको हालत काओनि थादु ङाते दिगोरे उदाहरन चिखेतुनो।

7 अधर्मि मिपालिको उरासाङि आठ्‍ठे दु:खित थादु धार्मिक लोतकाइ परमेस्वरए चिमोहुनो।

8 लोत धार्मिक मि थ्यो। लोत तो माआप्रादु मिपालिको आन्तारेङङा होदु बेरेङ साक्खाले इस्याङङा तोबाङको माआप्रादु जेत निहुदु ङा सायुदु बेरेङ तो उस्तेको लुङ्‍गुरि दुङङा आठ्‍ठे दु:खित थादुथ्यो।

9 इन्याङगरि भक्तकाइ बाटेसाइङि चिमोसाकाइ ङा भक्ति मालोङ्‍योङ्दुपालिकाइ नियाको इस्याङको लागि दन्डङा सोʔते नासा प्रभु साइदु,

10 बिसेसगरि लुप स्वभावको राकाषे ङा मासोचि लोङ्सा माआप्रादु आलिपालिको लिबि चावासा त्याङ अधिकारको हेला लोङ्सा मिपालिकाइ नियाको इस्याङको लागि सोʔते नासिले होदु।

काओनि माछ्‍यात्दु सिक्छ्‍या चिठेन्योङ्दुपालि हठि ङा अहङ्‍कारि थायोङ्दु, त्याङ साङ्‍राड्‍डेको ख्रोयिपालिको निन्दा लोङ्सा माआरियोङ।

11 तर साङ्‍राड्‍डेमिपालि बुता ङा बर्बदाङा झुन जेखा थायोङ्ले ओइ प्रभुको तागोते तो ख्रोयिपालिकाइ निन्दा लोङ्ते गाल्प्या मालागायोङ।

12 तर का मिपालि उस्तेबाङए मागोयोङ्दु खामपालिको निन्दा लोङ्‍योङ्दु। काबाङ छ्‍यान माहोदु रिदाकपालिओनि थायोङ्दु, त्याङ स्वभाविक आलिपालिको अधिनते होयोङ्दु। काबाङ चुम्ते सात्छिसाकाइ नियोङ्दुपालिओनि थायोङ्दु, त्याङ काबाङ ओइ रिदाकपालिओनि नासिचा यायोङ्दु।

13 उस्तेबाङए लोङ्‍योङ्दु माआप्रादु जेतको लागि तोबाङ उस्तेबाङए ओइ खोरि चाबुको माइदु। उनिसे नाइ माङको आलिपालि याचिगाप्साकाइ काबाङ ताङ्‍योङ्दु। काबाङ दाग ङा खोटपालि थायोङ्दु, त्याङ निङनामा डोनते होयोङ्दु बेरेङ तोबाङ उतुउतु थातिनिका च्याते तुन्ते हाहास्युस्युते होʔसा आलियोङ्दु।

14 तोबाङको मेसे मान्द्रेसिङए क्लेङ्ले होदु, त्याङ तोबाङए लुप लोङ्‍सा कुतालेओइ मावार्योङ। तोबाङए ढेप सादे माथायोङ्दुपालिकाइ फसयोङ्दु। तोबाङको डिलाए आगाबेहोरि यासिसा तालिम खालाम्ते नायोङ्दु। तोबाङ षाम्पे खालाम्योङ्दु खलक थायोङ्दु।

15 थेन्दु उलाम वार्ते तोबाङ माआप्रादु उलामते चावायोङ्ले होयोङ्दु। माआप्रादु जेत लोङ्‍योङ्दु बेरेङ खालाम्सा लाभ आप्रा थादु ङाते चालिसिदु बओरको चा बालामको लिबि तोबाङ चावायोङ्ले होयोङ्दु।

16 तर बालामए उस्तेको अपराधको लागि चिकाटासिले होथ्यो। तोको ओङा गधाए मिको सारेते चिज्याङ्ताले तो अगमवक्ताको बौलाहातालको जेतकाइ खोहुले नाहुथ्यो।

17 तोबाङ पाङ्‍कु माहोदु मुल्खोपालि थायोङ्दु, जेखा फाषाए चिपेरुदु खासु थायोङ्दु। तोबाङको लागि दोराड्‍डेको उखिङछोछो सोʔते नासिले होदु।

18 तोबाङ गोङाचापुर्न थाते जेखा-जेखा खोक्रो ङा खाबातुनको खामपालि लोङ्‍योङ्दु, त्याङ माआप्रादु उलामङि नाʔले प्णोत्ते केल्योङ्दुपालिकाइ माङए आलिदु ओनि उरासाको खाम लोङ्ते फसैयोङ्दु्।

19 तोबाङकाइ स्वतन्त्र लोङ्ते पिʔसा बर्ति लोङ्‍योङ्दु, तर तोबाङ उस्तेबाङगुरि नासिसा खामको दर्माया थायोङ्दु। हाराकाइभुन्या मिकाइ तेको थाङुदु खामए नाइ तोकाइ दर्माया बनैदु।

20 तोबाङए निको प्रभु ङा मुक्तिदाता येसु ख्रिस्टकाइ ङोसायोङ्तोले ओइ अन्तर्मादातेको दुसित लोङुदु खामङि प्णोत्कोदुम्तेलिबि फिरि लुपङा फसैयोङ्ताले तोको अधिनते पारायोङानन्या, तोबाङको लिबिको अवस्थाला हाबिकोभुन्दा झुन माआप्रा थादु।

21 तोबाङकाइ पिसिदु उल्फो बक्‍के सायोङ्ताले ओइ लिबि षेसिसाभुन्दा बे बरु तोबाङको धार्मिकताको उलाम कुतालेओइ था माथाका झुन आप्रा थाथ्यो।

22 का छ्‍यात आहानओनि नाइ तोबाङकाइ काओनि थाले होदु, “कुचु उस्तेको आखास्ते बुरुसिते केल्दु,” त्याङ “तोङ्‍‍सिदु प्या फिरि हिलोङा नाइ याताले थाङ्‍गार-थिङ्‍गिर यासिदु।”

प्रभु युसाको बर्ति

3

1 प्रिय बानपालि, गे निङकाइ ठेहुन्दु का गाइको दोस्रो छेस्को थादु, त्याङ निसगोरे छेस्कोङा हानि खामको लोङ चिहेन्‍ते निङको निस्कपट सादेकाइ चिचोइकानिङाले नानिङादु।

2 सारु कालेङङा उल्फो अगमवक्तापालिको अगमवाणि ङा निङको प्रेरितपालिङिनि पिसिदु प्रभुको ङा मुक्तिदाताको बक्‍केकाइ निङए साइकोइ माइदु ङाते गाइ आलिङादु।

3 साक्खालेङि हाबि निङए का गोको माइदु, लिबिको इस्याङपालिङा ख्रानिदुपालि ख्रा-ख्राते ङा तोबाङ उस्तेबाङको राकाषे आलिपालिको लिबि चावाते केल्योङ्दु।

4 तोबाङए काओनि यास्योङ्दु, “तो युसा यासिदु बर्ति कुता याहान? निको ज्युज्यु च्याब्ज्युपालि सिको दुम्योङ्दु इस्याङङि नाइ साक्खाले खाम सृस्टिको सुरुङि चलैदु चलन याङ ओइ होले होदु।”

5 तर तोबाङए साइ-साइओइ का खाम मालो यायोङ्ले होयोङ्दु। परमेस्वरए उस्तेको वाखेङिनि साङ्‍राड्‍डेपालि सिबे कालेङा नाइ खेमुनो, त्याङ अन्तर्मादातेकाइगुरि पाङ्‍कुङि खेमुनो त्याङ दबितिबि पाङ्‍कुए खोहुनो।।

6 त्यै पाङ्‍कुङि तो कालेङको अन्तर्मादाते रुणिबाणिङा णुप्‍ताले नासिह्‍यान।

7 तर त्यै वाखेङिनि भक्ति मालोङ्‍योङ्दु मिपालिको निसाफ ङा नासिसाको इस्याङको लागि नालेको सर्ग्या ङा अन्तर्मादाते मेको लागि सोʔसिले होदु।

8 तर प्रिय बानपालि, का दिगोरे खाम मालो मायाने: प्रभुको लागि दिउनि दि क्राटि दाङ ङा दि क्राटि दाङ दिउनि ओनि थादु।

9 उस्तेको बर्तिको सुचिते प्रभु धियाना यासिदु ङाते हानिकाए यास्योङ्ले ओइ तो धियाना मायासि, तर सुओइ एमानासियोङा, तर साक्खालेए ख्रोइबुरु एयासियोङा ङाते आलिताले प्रभु धिरो यासिते लाघिहुले नाहुदु।

10 तर प्रभुको इस्याङ बे खुयुओनि पिलिक्‍कै केल्दु। सर्ग्यापालिगुरि जेखा सारेनामा ताम्ते यादु, तत्वपालि मेको आणाङए नासिते यादु, त्याङ अन्तर्मादाते ङा तोङा होदु साक्खाले थो मेए ज्योʔताले यादु।

11 का साक्खाले थोपालि इन्यागरि नासिते हेन्छा थादुए, निङ कुनानि पाराको मि थाको माइदु? निङए उल्फोचा ङा भक्तिको लेक कोटेको माइदु।

12 निङए परमेस्वरको इस्याङकाइ लाघिनुले नानुदु, त्याङ तो इस्याङकाइ खेर्ते केल्सा दाङ्नुदु। तो इस्याङङा सर्ग्यापालि मेए ज्योʔते नासिदु, त्याङ तत्वपालि मेको आणाङङा बिलाइदु।

13 तर तोको बर्तिओनि नि नाका साङ्‍राड्‍डे ङा नाका अन्तर्मादातेको उलाम योवादु, तोङा धार्मिकता र्‍याʔदु।

14 यैथादुए प्रिय बानपालि, निङ का खाम लाघिनुदुपालि थानिदुए, तोको मेसेङा निङ निक्‍खुनि ङा खोट माथानिदुपालि ङा थेमथेमङा होनिदुपालि थासाकाइ कोसिस यासिने।

15 निको प्रभुको धिरोकाइ मुक्तिओनि चालिसिने। निको प्रिय हु पावलए ओइ तोकाइ परमेस्वरए पिहुदु सर्सिओनि निङकाइ यै खाम ठेहुनो।

16 तोको साक्खाले छेस्कोपालिङा ओइ तोए का खामपालि ठेहुले नाहुदु। तोको हानि खामपालि गोको माइथान, त्याङ मापढैसियोङ्दु ङा ढेप माथायोङ्दु मिपालिए का खामपालिकाइ बेगाले दोमाङपालिकाइ ओनि ब्णिङसिब्णिङ लोङ्‍योङ्दु, त्याङ उस्तेबाङच्युरिते नासिसा केल्योङ्दु।

17 यैथाताले प्रिय बानपालि, हाबि नाइ का खाम साइते चङ्‍खलो थाते होने, राकाषे मिपालिको भुल्‍याइसा खामते रोमोलो यासिते निङथेको ढेपचा माचिताम्नो।

18 तर निको प्रभु ङा मुक्तिदाता येसु ख्रिस्टको अनुग्रह ङा छोतते जेखा थाचा याने। तोकाइ नाले ङा साक्खाले इस्याङ महिमा एथा। आमेन।

युहन्‍नाको

पहिलो छेस्को

परिचय

का छेस्को जब्दियाको चा युहन्‍ना प्रेरितङि ठेसिदु थादु। तो गुरि येसुको दिचिप निसका लाबोनपालिमध्ये दिका थादु (मर्कुस १:१९-२०)। युहन्‍नाकाइ “येसुए जेसिकेनुदु लाबोन” यासिले होदु (युहन्‍ना १३:२३;२१:२०)। नाका करारको “युहन्‍नाको आप्राखाम” युहन्‍नाको सुमगोरे छेस्कोपालि ङा “युहन्‍नाकाइ थादु प्रकास” युहन्‍नाङि ठेसिदु थ्यो। ख्रिस्ट सिकोदुम्तेलिबि युहन्‍ना आहे दाङतेका मोहान। का छेस्को पहिलो सताब्दिको अन्त्यदाइ ठेसिदु थ्यो।

यैथादुए युहन्‍नाए आहे अधिकारनामा ठेहुदु। साक्खाले बिस्वास लोङ्‍योङ्दुपालिकाइ तोको सुचिते था निदु थ्यो। युहन्‍ना आठ्‍ठे चान्थेदुए का छेस्कोङा तोको परिचयको लागि नामे ठेसाकाइ खट्‍टै मापाराइ।

का छेस्को पढैसियोङ्दुपालिए “कुतालेओइ माताप्सा लेक खालाम्ते” नायोङ्दु ङासिदु खाम साइने ङाते युहन्‍नाए का छेस्को ठेहुदु थादु (१ युहन्‍ना ५:१३)। युहन्‍नाए तोबाङकाइ बिस्वासङा दर्बिलो लोङ्सा आलिदु।

का छेस्को कुन्दु ठाइ वा कुन्दु ख्रिस्टियन मन्डलिकाइ ठेसिदु ङाते सुकाइ ओइ था मानि। का छेस्को साक्खाले मन्डलिपालिकाइ ठेहुदु थाको माइदु। का छेस्को पढैसियोङ्दुपालिङा स्रेदु हानि माछ्‍यात्दु सिक्छ्‍याको विरोध लोङ्साकाइ युहन्‍नाए ठेहुदु। का छेस्को ठेहुदु स्याङङा हानिका माछ्‍यात्दु सिक्छ्‍या चिठेन्योङ्दुपालि येसु गुरि छ्‍यात मि थाते अन्तर्मादातेङा मायु ङाते चिठेन्योङ्ले नायोङ्‍थ्यो। तोबाङए येसु दिका बुमाङ वा प्रकास जुकुन थादु ङाते यास्योङ्थ्यो। तर युहन्‍नाए जोडनामा येसु पुर्न मि ङा पुर्न रुपए परमेस्वर ओइ थादु ङाते का छेस्कोङा चिठेनुले नाहुदु। येसु पुरा तवरए मि थाका बे तो सिदुको हाराओइ मतलब माथाथ्यो। तो उस्ते निको लुपको लागि पर्ति थाको माथाङ्थ्यो।

युहन्‍नाको

पहिलो छेस्को

लेकको खाम

1

1 हाबिङिनि नाइ होलेहोदु, तोकाइ साइते नावादु, तोकाइ निए निकोइ मेसेए निते नावादु, तोकाइ लाʔए थिते नावादु ङा तोकाइ निए निते नावादु का लेकको वाखेको सुचिते निए घोसना लोङ्वादु।

2 त्याङ तो खाम लेकते चिखेत्सिन, त्याङ निए निवान ङा तोको छ्‍यातखाम पिवादु, त्याङ निङकाइ तो कुताले ओइ माताप्सा लेकको आप्राखाम चिनासाइवादु। तो आपानामा होथ्यो, त्याङ नाले निकोते चिखेत्सिन।

3 निए निवादु ङा साइवादु खामपालि निए निङकाइ चिनासाइवादु। तो खाम गुरि, निको सङ्‍गति आपा ङा तोको चा येसु ख्रिस्टनामा थादु ओनि निनामा निङको सङ्‍गति एथा।

4 निए का खाम इन्याङ ङाते ठेवाले नावादु, हाराकाइभुन्या निको आस्ताङ एयागापा।

आथाङङा चावासा

5 त्याङ निए येसुङि साइवादु आप्राखाम निङकाइ चिनासाइवादु, तो का नाइ थादु, परमेस्वर आथाङ, त्याङ तोङा उछिन्चाखेना ओइ उखिङछोछो माहो।

6 यदि येसुनामा निको सङ्‍गति होदु ङाते निए ङावानन्या ङा चावाइदु बेरेङ गुरि उखिङछोछोङा नाइ चावाइनन्या माछ्‍यात्दु खाम चिज्याङिदु त्याङ छ्‍यातते माचावा।

7 तर येसु आथाङङा होदु ओनि नि ओइ आथाङङा चावाइनन्या दिकाको बेगालेनामा निको सङ्‍गति थादु, त्याङ परमेस्वरको चा येसुको चाइए निकाइ निको साक्खाले लुपङि सोचि पाराइदु।

8 यदि निङा लुप माहो ङाते निए ङावानन्या बे निए निथेकाइ धोका पिवादु। त्याङ निङा छ्‍यात माथा।

9 यदि निए निको लुपपालि स्विकार लोङ्वानन्या परमेस्वरए निको लुप गोनिगोम्ते पिइदु। त्याङ साक्खाले अधर्मङि निकाइ सोचि लोङिदु। हाराकाइभुन्या तो बिस्वासयोग्य ङा धर्मि निदु।

10 यदि निए लुप मालोङ्तावाकि ङावानन्या निए परमेस्वरकाइ माछ्‍यात लोङ्‍वादु, त्याङ तोको वाखे निङा माथा।

2

1 गाइको उच्याचा हुचापालि, निङए लुप मालोङ्नो ङाते गे का खाम निङकाइ ठेनिङादु। तर सुओइ मिए लुप लोङुनोन्या ओइ आपानामा निको पक्छेते चिज्याङ्ते पिसा दिका धार्मिक येसु ख्रिस्ट होदु।

2 येसु निको लुप साम्साको लागि पर्ति थाहान। त्याङ येसु निको लागि जुकुन माथा, तर साक्खाले अन्तर्मादातेको लुपको लागि ओइ थादु।

3 यदि निए येसुको बक्‍केपालि पालना लोङ्वानन्या यैङि निए तोकाइ ङोसाइवादु ङाते थासाइसाको इथान्दु।

4 सुएओइ, “गे येसुकाइ ङोसायुन्दु” यासिदु तर तोको बक्‍केपालि गुरि उर्लाङ लोङ्नोन्या तो माछ्‍यात थादु, तोङा छ्‍यात माहो।

5 तर परमेस्वरको वाखे पालना लोङुदु मिङा गुरि परमेस्वरबासाको जेसिकेन छ्‍यात नाइ यागाप्ले होदु। नि येसुङा थाइदु खाम यैङि था थादु।

6 येसुङा नाइ थाङादु यासिदु मि उस्ते ओइ येसु ओनि चावाको माइदु।

नाका बक्‍के

7 प्रिय बानपालि, गे निङकाइ हाराओइ नाका बक्‍के माथा तर त्यै खारु बक्‍के ठेनिङाले नानिङादु। तो सिबेङि नाइ निङनामा होथ्यो। का खारु बक्‍के निङए साइनुदु वाखे नाइ थादु।

8 तैओइ दिगोरे नाका बक्‍के गे निङकाइ ठेनिङाले नानिङादु, तो येसुङा ङा निङङा छ्‍यात निदु, हाराकाइभुन्या उखिङछोछो पोल्‍ले होदु त्याङ छ्‍यात आथाङ हाबि नाइ मिर्लिले होदु।

9 सुएओइ गाइ आथाङङा होङादु ङाते यासिदु तर उस्तेको हुकाइ आजिरुनोन्या तो अझै ओइ उखिङछोछोङा नाइ होदु।

10 उस्तेको हुकाइ जेसिकेनुदु मि गुरि आथाङङा थादु, त्याङ तोनामा थुर्सा कारन माथा।

11 तर उस्तेको हुकाइ आर्जिदु मि गुरि उखिङछोछोङा थादु, त्याङ उखिङङा चावादु, त्याङ तो कुता चावाले होदु तो तोकाइ था माथा, हाराकाइभुन्या उखिङछोछोए तोकाइ सोमकाना लोङुदु।

12 गाइको उच्याचा हुचापालि, गे निङकाइ ठेनिङाले नानिङादु,

हाराकाइभुन्या येसुको नामेको खातिर निङ‍को लुप गोनिगोम्सिले होदु।

13 आपापालि, गे निङकाइ ठेनिङाले नानिङादु,

हाराकाइभुन्या हाबिङिनि नाइ होले होदुकाइ निङए ङोसाइनुदु।

षारापालि, गे निङकाइ ठेनिङाले नानिङादु,

हाराकाइभुन्या निङए तो राकाषेकाइ तेनुले नानुदु।

गाइको उच्याचा हुचापालि, गे निङकाइ ठेनिङाले नानिङादु,

हाराकाइभुन्या निङए आपाकाइ ङोसाइनुले नानुदु।

14 आपापालि, गे निङकाइ ठेनिङाले नानिङादु,

हाराकाइभुन्या हाबिङिनि नाइ होले होदुकाइ निङए ङोसाइते नानुदु।

षारापालि, गे निङकाइ ठेनिङाले नानिङादु।

हाराकाइभुन्या निङङा बुता होदु।

त्याङ परमेस्वरको वाखे निङङा होदु।

त्याङ निङए तो राकाषेकाइ तेनुले नानुदु।

अन्तर्मादातेकाइ माजेसिकेन्सा

15 अन्तर्मादातेकाइ अथवा अन्तर्मादातेङा होदु हाराओइ थोकाइ माजेसिकेन्‍नो। सुएओइ अन्तर्मादातेकाइ जेसिकेन्‍नोन्या आपाको जेसिकेन तो मिङा माथा।

16 हाराकाइभुन्या अन्तर्मादातेङा होदु साक्खाले थो, अर्थात् माङको कोरोते, मेसेको कोरोते, लेकको सेखि आपाङि युदु माथा, तर अन्तर्मादातेङि केल्दु।

17 अन्तर्मादाते ताप्‍ताले यादु, त्याङ तोको कोरोते ओइ ताप्‍ताले यादु, तर परमेस्वरए आलिदु खाम याचिगापुदु मिगुरि सधैँको लागि मोले होदु।

ख्रिस्ट विरोधिपालिको सुचिते चेतावनि

18 हुचापालि, साक्खालेङि लिबिको स्याङ यै थादु। ख्रिस्ट बिरोधि केल्‍ले होदु ङाते निङए साइनुले नानुदु। नान आहे ख्रिस्ट बिरोधि केल्योङ्ले होयोङ्दु। यैथाताले निए थासाइवादु का गुरि साक्खालेङि लिबिको स्याङ थादु।

19 तोबाङ निङि लेत्योङ्ताले यायोङान हाराकाइभुन्या तोबाङ निको माथायोङ्थ्यो। यदि तोबाङ निको थायोङ्‍का बे तोबाङ निनामा नाइ होयोङ्ले होयोङ्थ्यो। तर तोबाङ साक्खाले निको माथायोङ सो ङासिदु खाम चिखेत्साकाइ तोबाङ लेत्योङ्ताले यायोङ्दु थादु।

20 तर निङ गुरि उल्फो मिङि नाइ अभिसेक थानिले होनिदु, त्याङ निङ साक्खालेए छ्‍यात साइनिदु।

21 निङए छ्‍यातकाइ मासाइ ङाते गे ठेनिङादु माथा, तर हाराओइ माछ्‍यात्दु खाम छ्‍यातङि माकेल ङाते निङए साइनिदुए गे निङकाइ ठेनिङाले नानिङादु।

22 माछ्‍यात्दु सु थादु, येसु नाइ ख्रिस्ट थादु यासिदु खाम इन्कार लोङुदु मि नाइ माछ्‍यात्दु मि थादु। त्याङ आपा ङा चाकाइ इन्कार लोङुदु मि नाइ ख्रिस्ट बिरोधि थादु।

23 चाकाइ इन्कार लोङुदु सुओइ मिङा आपा माथा। चाकाइ स्विकार लोङुदु मिनामा आपा थादु।

24 निङए हाबिङि नासाइनुले नानुदु खाम निङङा होले एहोका। यदि हाबिङि नाइ साइनुदु तो खाम निङङा होकानन्या निङ चा ङा आपाते थानिदु।

25 त्याङ ख्रिस्टए निकाइ बर्ति लोङिदु खाम गुरि कुतालेओइ मासिसा लेक थादु।

26 निङकाइ छल लोङ्‍‍निदुपालिको सुचिते का खामपालि गे निङकाइ ठेनिङादु।

27 निङए ख्रिस्टङि खालाम्नुदु अभिसेक निङ‍ङा होले होदु, त्याङ निङकाइ सुएओइ चिठेन्को मापाराइ। तर येसुको अभिसेकए निङकाइ साक्खाले खामको सुचिते चिठेन्‍निदु, त्याङ तो अभिसेक छ्‍यात निदु। तो छोन्चाको लागि चिखेत्सिदु ओनि माथा। का अभिसेकए निङकाइ चिठेन्‍निदु ओनि ख्रिस्टङा होनिले होने।

परमेस्वरको हुचापालि

28 उच्याचा हुचापालि, येसुङा होनिले होने, हाराकाइभुन्या येसु चिखेत्सिदु बेरे निङा हिम्‍मत एथा, त्याङ येसु युदु बेरे तोको हाबि नि आङाल्सा एमापाराइसे।

29 येसु धर्मि थादु यास्योङ्दु खाम निङ साइनिनन्या का खाम निङकाइ निस्‍चय एथा, धार्मिक जेत लोङ्‍योङ्दु मि साक्खाले परमेस्वरङि निʔयोङ्दु थादु।

3

1 योनो, आपाए निकाइ कुन्दुनि पाराए जेसिकेनिले नाइदु, हाराकाइभुन्या नि परमेस्वरको खलक थाइदु ङाते फेलिले होकिदु, त्याङ का खाम छ्‍यात थादु। यैथाताले अन्तर्मादातेको मिपालिए निकाइ माङोसायोङ, हाराकाइभुन्या तोबाङए परमेस्वरकाइ माङोसायोङ।

2 प्रिय बानपालि, नाले नि परमेस्वरको खलक थाइले होकिदु, त्याङ नि हारा थाइदु थाङुन ङाते नालेका था माथाताकि। का गुरि नि साइदु येसु ख्रिस्ट चिखेत्सिदु बेरे नि तोओनि नाइ थाइदु। हाराकाइभुन्या येसुकाइ निए नाले निवादु ओनि नाइ तोकाइ तो बेरेङ ओइ तो ओनि नाइ निवादु।

3 त्याङ येसु उल्फो निदु ओनि तोच्युरिते आसेयोङ्दु साक्खाले मिपालिए उस्तेबाङकाइ उल्फो नाइ नासियोङ्दु।

4 लुप लोङ्‍योङ्दु साक्खालेए राजगालको खामकाइ उर्लाङ लोङ्‍योङ्दु। लुप नाइ राजगालको खामकाइ उर्लाङ लोङ्सा थादु।

5 लुपकाइ हरन लोङ्साकाइ येसु ख्रिस्ट युदु खाम निङकाइ था नाइ निनिदु। त्याङ येसुङा हाराओइ लुप माहो।

6 येसुङा होयोङ्दुपालि सुए ओइ लुप लोङ्ते माहो। लुप लोङ्ते होयोङ्दुपालि सुएओइ येसुकाइ मानियोङ्तोकि त्याङ माङोसायोङ्तोकि ओइ।

7 उच्याचा हुचापालि, सुए ओइ निङकाइ छलैसा एमाखालाम्योङो त्याङ ठिक जेत लोङुदु गुरि धर्मि मि थादु। येसु धर्मि थादु ओनि।

8 लुप लोङुदु मि गुरि दियाबलस थादु। हाराकाइभुन्या दियाबसए बे हाबिङिनि नाइ लुप लोङुलेनाहुदु। दियाबलसको जेत नासिसाकाइ नाइ परमेस्वरको चा युदु थादु।

9 परमेस्वरङि निʔदु सुएओइ लुप लोङ्ते माहो। हाराकाइभुन्या परमेस्वरको स्वभाव तो मिङा थादु, त्यैथाताले तोए लुप लोङ्ते होʔसा माथाङ। हाराकाइभुन्या तो परमेस्वरङि निʔदु थादु।

10 परमेस्वरको खलक सु थादु ङा दियाबलसको खलक सु थादु ङाते यै खामते पेस्तिनि निसा इथान्दु–ठिक जेत मालोङुदु मि परमेस्वरको खलक माथा, त्याङ उस्तेको हु-बुबुकाइ माजेसिकेन्दु मि ओइ परमेस्वरको खलक माथा।

किजेसिकेन्सा

11 निङए हाबिङिनि नाइ साइनुदु आप्राखाम यै थादु, “निङा दिकाए बेगालेकाइ जेसिकेन्को माइदु।”

12 कयिनओनि माथाने, तो सेसेन्तारको थ्यो। तोए उस्तेको हुकाइ सातुनो। तोए उस्तेको हुकाइ हाराकाइ सातुनो? हाराकाइभुन्या तोको उस्तेको जेतपालि राकाषे थ्यो; त्याङ तोको हुको जेतपालि गुरि धार्मिक थ्यो।

13 हुपालि, अन्तर्मादातेए निङकाइ आजिर्निदु बेरेङ थोम्‍बेसिले माथाने।

14 नि साइले होकिदु, नि बे सिइदुङि पार थाताइले लेकङा षेसिइले होकिदु, हाराकाइभुन्या निए निथेको हु-बुबुपालिकाइ जेसिकेन्वादु। माजेसिकेन्दु मि गुरि सिसाको आक्राषाक्पाङा थादु।

15 उस्तेबाङको हु-बुबुकाइ आजिर्योङ्दुपालि साक्खाले मि सात्योङ्दुपालि थायोङ्दु। त्याङ मि सात्योङ्दु सुओइ मिनामा कुतालेओइ मासिसा लेक माथा ङाते निङकाइ था निनिदु।

16 यैङि जेसिकेन हारा थादु ङाते निए थासाइवादु, हाराकाइभुन्या येसुए निको लागि उस्तेको ख्रो दरिकुनो। निए ओइ निथेको हु-बुबुपालिको लागि निथेको ख्रो पिको माइदु।

17 सुओइ मिनामा अन्तर्मादातेको धन-सम्पति होदु तर ओइ उस्तेको हु-बुबुकाइ खट्‍टै पाराइदु निहुदु बेरेङ तोबाङच्युरिते उस्तेको सादे कठोर लोङ्नोन्या परमेस्वरको जेसिकेन कुनि तोकोङा होʔको थाङुदु?

18 उच्याचा हुचापालि, वाखे ङा खामए जुकुन निए माजेसिकेन्को तर जेत ङा छ्‍यातचाए जेसिकेन्को।

19 छ्‍यातको थाइदु ङाते निए यैङि थासाइसा इथान्दु, त्याङ इन्याङगरि परमेस्वरको हाबि निको लोङ्सेकाइ ढाडस पिसा थाङ्‍वादु।

20 निको लोङ्सेए निकाइ धोका पिइदु बेरेङ निए थासाइवादु परमेस्वर निको लोङ्सेभुन्दा जेखा निदु, त्याङ परमेस्वरए साक्खाले थो साइदु।

21 प्रिय बानपालि, निको लोङ्सेए निकाइ गाल्प्या मापिइनन्या परमेस्वरको हाबि निकाइ साहस थादु।

22 निए आमात्वादु थो परमेस्वरङि खालाम्वादु, हाराकाइभुन्या निए परमेस्वरको बक्‍के पालना लोङ्वादु, त्याङ परमेस्वरए सादेदु जेतपालि लोङ्वादु।

23 परमेस्वरको बक्‍के यै थादु, कागुरि निए तोको चा येसु ख्रिस्टको नामेते बिस्वास लोङ्‍को माइदु, त्याङ परमेस्वरए निकाइ पिइदु बक्‍के ओनि दिकाए बेगालेकाइ जेसिकेन्को माइदु।

24 परमेस्वरको बक्‍के पालना लोङ्‍योङ्दु साक्खाले तोकोते थायोङ्दु, त्याङ तो तोबाङकोते थादु। परमेस्वरए निकाइ पिइदु उल्फो लुङ्‍गुरिङि निए साइसा थाङ्वादु, परमेस्वर निङा होदु।

लुङ्‍गुरिको बाटेसाइ

4

1 प्रिय बानपालि, साक्खाले लुङ्‍गुरिकाइ बिस्वास मालोङ्नो तर तो लुङ्‍गुरि परमेस्वरङि युदु थादु रा माथा ङाते तोको बाटेसाइ लोङ्नो। हाराकाइभुन्या आहे माछ्‍यात्दु अगमवक्तापालि का अन्तर्मादातेङा लेत्को दुम्योङ्ले होयोङ्दु।

2 यैङि नाइ निङए परमेस्वरको लुङ्‍गुरिकाइ ङोसाइनुदु, येसु ख्रिस्ट माङते युदु थादु ङाते स्विकार लोङ्‍योङ्दु साक्खाले लुङ्‍गरिपालि गुरि परमेस्वरङि युदु थादु।

3 येसुकाइ स्विकार मालोङ्‍योङ्दु साक्खाले लुङ्‍गुरि परमेस्वरङि माथा, तर तो ख्रिस्ट बिरोधिको लुङ्‍गुरि, तोको सुचिते ‘तो केल्दु’ ङाते निङए साइनुले नानुदु। नान तो का अन्तर्मादातेङा केल्को दुम्‍ले होदु।

4 गाइको उच्याचा हुचापालि, निङ गुरि परमेस्वरको थानिदु, त्याङ निङए तोबाङकाइ तेको दुम्नुले नानुदु। हाराकाइभुन्या निङङा होले होदु गुरि अन्तर्मादातेङा होले होदु भुन्दा जेखा निदु।

5 तोबाङ अन्तर्मादातेको थायोङ्दु, यैथाताले तोबाङए अन्तर्मादातेकोइ खाम लोङ्‍योङ्दु, त्याङ अन्तर्मादातेए तोबाङको खाम नासायोङ्दु।

6 नि बे परमेस्वरको थाइदु, त्याङ परमेस्वरकाइ ङोसाइदुए निको खाम ओइ नासाइदु। त्याङ परमेस्वरको माथादुए निको खाम ओइ मानासाइ। यैङि निए छ्‍यातको लुङ्‍गुरि ङा भ्रमको लुङ्‍गुरि ङोसाइवादु।

परमेस्वरको जेसिकेन ङा निको जेसिकेन

7 प्रिय बानपालि, निङा दिकाए बेगालेकाइ जेसिकेन्को, हाराकाइभुन्या जेसिकेन परमेस्वरङि युदु। त्याङ जेसिकेन्दु मि गुरि परमेस्वरङि निʔदु थादु ङा परमेस्वरकाइ ङोसाइदु।

8 माजेसिकेन्दुए परमेस्वरकाइ माङोसाइ, हाराकाइभुन्या परमेस्वर जेसिकेन थादु।

9 परमेस्वरको जेसिकेन निको आन्तारेङङा इन्यागरि चिखेत्सिन, तोए उस्तेको दिका जुकुन चाकाइ अन्तर्मादातेङा ठोचा युतुनो, हाराकाइभुन्या चाए गर्दा नि मोको एथाङ्वा।

10 जेसिकेन यैङा होदु, निए परमेस्वरकाइ जेसिकेन्वादु माथा, तर परमेस्वरए निकाइ जेसिकेनिन, त्याङ नि लुपङि ख्रोइबुरु यासिसाको लागि उस्तेको चा ठोचा युतुनो।

11 प्रिय बानपालि, परमेस्वरए निकाइ काओनि पाराए जेसिकेनिनन्या निए ओइ दिकाए बेगालेकाइ जेसिकेन्को माइदु।

12 परमेस्वरकाइ सुएओइ कुतालेओइ मानियोङ्तोकि। यदि निङा दिकाए बेगालेकाइ जेसिकेन्वानन्या परमेस्वर निङा होले होदु। त्याङ तोको जेसिकेन निङा यागाप्दु।

13 परमेस्वरए निकाइ उस्तेको लुङ्‍गुरि पिते नाइदु। यैथाताले निए का थासाइवादु, नि परमेस्वरङा होकिदु, त्याङ परमेस्वर निङा होदु।

14 निए निवाले नावादु, त्याङ छ्‍यातखाम पिवादु, हाराकाइभुन्या आपाए उस्तेको चाकाइ अन्तर्मादातेङा मुक्तिदाता थासाकाइ ठोचा युतुले नाहुदु।

15 येसुकाइ परमेस्वरको चा थादु ङाते स्विकार लोङ्‍योङ्दुनामा परमेस्वर र्‍याʔदु। त्याङ तो गुरि परमेस्वरङा थादु।

16 इन्याङगरि निच्युरिते होदु परमेस्वरको जेसिकेन नि साइदु त्याङ बिस्वास लोङ्वादु।

परमेस्वर जेसिकेन थादु। जेसिकेनङा होदु गुरि परमेस्वरङा थादु त्याङ परमेस्वर तो मिङा थादु।

17 नियाको इस्याङको लागि नि पुरा भरोसाते होʔसा एथाङ्वा ङाते जेसिकेन यैते निङा यागाप्दु। हाराकाइभुन्या ख्रिस्ट कुन्दुनि निदु निओइ का अन्तर्मादातेङा तोओनि नाइ निइदु।

18 जेसिकेनङा आरिसा खाम माथा, तर सिद्ध जेसिकेनए आरिसा खामकाइ दबि षेकुदु। हाराकाइभुन्या आरिसा खामको सम्बन्ध बे दन्डनामा थादु, त्याङ जेसिकेनङा आरिदु मि गुरि सिद्ध माथाताकि।

19 निए जेसिकेन्‍वादु हाराकाइभुन्या साक्खालेङि हाबि परमेस्वरए निकाइ जेसिकेनिन।

20 यदि सुएओइ “गे परमेस्वरकाइ जेसिकेनुन्दु” यासिदु, तर उस्तेको हुकाइ आजिरानन्या तो माछ्‍यात्दु थादु, हाराकाइभुन्या उस्तेए निहुदु उस्तेको हुकाइ नाइ माजेसिकेन्दुए मानिहुदु परमेस्वरकाइ जेसिकेन्सा माथाङ।

21 निए परमेस्वरङि का बक्‍के खालाम्वाले नावादु, परमेस्वरकाइ जेसिकेनुदु मिए उस्तेको हुकाइ ओइ जेसिकेन्को माइदु।

परमेस्वरको चाच्युरिते बिस्वास

5

1 येसु नाइ ख्रिस्ट थादु ङाते बिस्वास लोङ्‍योङ्दुपालि साक्खाले परमेस्वरको हुचापालि थायोङ्दु। आपाकाइ जेसिकेन्दु मिए तोको चाकाइ ओइ जेसिकेनुदु।

2 त्याङ निए परमेस्वरकाइ जेसिकेन्‍वानन्या ङा तोको बक्‍केपालि पालना लोङ्वानन्या यैङि थासाइसा थाङ्वादु निए परमेस्वरको खलकपालिकाइ जेसिकेन्वादु।

3 हाराकाइभुन्या परमेस्वरको बक्‍के पालना लोङ्सा नाइ तोकाइ जेसिकेन्सा थादु। त्याङ परमेस्वरको बक्‍केपालि आल्चेन्दुचा मानि।

4 हाराकाइभुन्या परमेस्वरङि निʔयोङ्दु साक्खालेए अन्तर्मादातेकाइ तेसा थाङ्‍योङ्दु। त्याङ अन्तर्मादातेकाइ तेसा थोगुरि निको बिस्वास था‍दु।

5 अन्तर्मादातेकाइ तेसा थाङुदु मि गुरि सु थादु? तो गुरि येसु ख्रिस्टकाइ परमेस्वरको चा ङाते बिस्वास लोङुदु मि थादु।

येसु ख्रिस्टको गुवापालि

6 पाङ्‍कु ङा चाइङि युदु मि येसु ख्रिस्ट नाइ थादु, येसु ख्रिस्ट पाङ्‍कुङि जुकुन माथा, तर पाङ्‍कु ङा चाइङि युवान ङासिदु खामको छ्‍यात खाम उल्फो लुङ्‍गुरिए पिहुदु। हाराकाइभुन्या उल्फो लुङ्‍गुरि छ्‍यात निदु।

7 हाराकाइभुन्या छ्‍यातखाम पिसा सुमका होयोङ्दु।

8 उल्फो लुङ्‍गुरि, पाङ्‍कु ङा चाइ, त्याङ का सुमैकाए दिग्गोरे छ्‍यातखाम पियोङ्दु।

9 यदि निए मिपालिको छ्‍यातखाम ग्रहन लोङ्वानन्या परमेस्वरको छ्‍यातखाम झुन ह्‍याबासाको निदु। हाराकाइभुन्या यै नाइ परमेस्वरको छ्‍यातखाम थादु, तो छ्‍यातखाम गुरि परमेस्वरए उस्तेको चाको सुचिते पिहुलेनाहुदु।

10 परमेस्वरको चाङा बिस्वास लोङुदु मिको डिलाङा का खामको छ्‍यातखाम थादु। परमेस्वरङा बिस्वास मालोङुदुए परमेस्वरकाइ माछ्‍यात्दु लोङुले नाहुदु। हाराकाइभुन्या परमेस्वरए उस्तेको चाको सुचिते पिहुदु छ्‍यातखामते तोए बिस्वास मालोङ।

11 छ्‍यातखाम गुरि यै थादु, परमेस्वरए निकाइ कुतालेओइ मासिसा लेक पिइन, त्याङ का लेक तोको चाङा होदु।

12 परमेस्वरको चा होदुनामा लेक होदु, त्याङ परमेस्वरको चा माहोदुनामा लेक ओइ माथा।

कुतालेओइ मासिसा लेक

13 निङए कुतालेओइ मासिसा लेक खालाम्नुदु खाम साइसा एथाङ्ने ङाते परमेस्वरको चाको नामेते बिस्वास लोङ्नुदुपालिकाइ का छेस्को ठेनिङाले नानिङादु।

14 परमेस्वरको आलि ओनि निए हाराओइ थो आमात्वानन्या तोए नासायुदु ङाते निकाइ पुर्न भरोसा निकिदुए नाइ तोको हाबि हेन्छा नि चोइकाइदु।

15 निए प्रार्थनाङा आमात्वादु खामपालि परमेस्वरए नासाइदु ङाते नि साइनन्या निए तोकाइ हारा खाम आमात्वाले नावादु, तो खाम निए खालाम्को दुम्ते नावादु ङाते नि साइदु।

16 यदि सुएओइ उस्तेको हुए लुप लोङुदु निहुदु, त्याङ तो लुप गुरि दोराड्‍डेङा याचिलेत्छा खालको माथाहानन्या तोए तो हुको लागि परमेस्वरनामा प्रार्थना लोङ्ते पिको माइदु। त्याङ दोराड्‍डेङा याचिलेत्छा खालको लुप मालोङ्दु मिकाइ गुरि परमेस्वरए लेक पिहुदु। तर तोओनि लुप ओइ थादु, तोए दोराड्‍डेङा याचिलेतुदु, तोको लागि सुएओइ सेवागुवा लोङ्ते पिको माइदु ङाते गे माङा।

17 साक्खाले अधर्म लुप थादु, तर काओनि लुप ओइ थादु तोए मृत्युतेका मायाचिलेत।

18 परमेस्वरङि दोइकासिदु मि सुएओइ लुप लोङ-लोङ्ते माहो, तर परमेस्वरको चाए तोकाइ सुरक्छित नाहुदु। त्याङ राकाषेए तोकाइ माथि।

19 नि परमेस्वरको थाइदु ङाते नि साइदु, त्याङ साक्खाले अन्तर्मादाते तो राकाषेको लाʔते पाराइले होदु।

20 परमेस्वरको चा युको दुम्‍ले होदु ङाते नि साइदु, का छ्‍यात निदु। तोकाइ ङोसाइसा एथाङ्वा ङाते परमेस्वरए निकाइ लोङ पिते नाइदु। तो छ्‍यात निदु, नि तोनामा होकिदु, अर्थात् तोको चा येसु ख्रिस्टते। येसु नाइ छ्‍यात परमेस्वर ङा कुतालेओइ मासिसा लेक थादु।

21 उच्याचा हुचापालि, निङथे-निङथे नाइ मुर्तिपालिङि जोगाइसिते होने।

युहन्‍नाको

दोस्रो छेस्को

परिचय

का किताब दिका “एल्डरङि” ठेसिदु थादु। आहे बाइबलको बिद्वानपालिए युहन्‍ना प्रेरितए का छेस्को ठेहुनो यास्योङ्दु।

का छेस्को “केलेसिदु चामाइचा ङा तोको चा-चामाइपालिकाइ” ठेसिदु थादु (पद१)। तो चामाइचा सु थादु ङाते नालेका सुकाइ था मानि। हानिका आलियोङ्दु तो “चामाइचा गुरि” कुन्दुओइ दिगोरे ख्रिस्टियन मन्डलि थ्यो, त्याङ तोको “चा-चामाइपालि” तो मन्डलिको सदस्यपालि थ्यो। तर का खाम निस्चित मानि। का छेस्को इस्वि सम्बत्‌को पहिलो सताब्दिको अन्तदाइ ठेसिदु थ्यो।

युहन्‍नाको

दोस्रो छेस्को

1

1 मन्डलिको एल्डरङि,

परमेस्वरए केलेहुदु चामाइचा ङा तोको चा-चामाइपालिकाइ गे छ्‍यात नाइ जेसिकेनुन्दु, त्याङ गे जुकुन माथा, तर छ्‍यातकाइ ङोसायोङ्दु साक्खालेए निङकाइ जेसिकेन्‍निदु।

2 तो छ्‍यात निदुङङा होदु त्याङ सधैँ निनामा नाइ होदुको होदुइ यासिदु।

3 परमेस्वर आपा ङा आपाको चा येसु ख्रिस्टङि अनुग्रह, कृपा ङा थेमथेम, निनामा छ्‍यातचाते ङा जेसिकेनते होले होदु।

छ्‍यात ङा जेसिकेन

4 नाङको चा-चामाइपालिमध्ये दिका निसकाकाइ आपाङि निए खालाम्वादु बक्‍के ओनि छ्‍यातचाते चावायोङ्दु खालाम्तुङ्ले गाइ आठ्‍ठे आस्ताङ्‍ङाले होङादु।

5 नान ए चामाइचा, गे नाङकाइ दिगोरे नाका बक्‍के ठेनाङादु माथा, तर हाबिङिनि नाइ निनामा होलेहोदु बक्‍के ठेनाङाले नानाङादु। निङा दिकाए बेगालेकाइ जेसिकेन्सिको ङाते गे नाङकाइ सेवानाङादु।

6 परमेस्वरको बक्‍के ओनि चावासा नाइ जेसिकेन थादु। निङए हाबिङिनि नाइ सायुनुले नानुदु बक्‍के का नाइ थादु। हाराकाइभुन्या निङ जेसिकेनते चावाको माइदु।

7 हाराकाइभुन्या भ्रमङा चिपाराइसापालि आहे का अन्तर्मादातेङा केल्को दुम्योङ्ले होयोङ्दु। तोबाङए येसु ख्रिस्ट माङते युदु थादु ङाते बिस्वास मालोङ्‍योङ। तोबाङ नाइ छलि ङा ख्रिस्ट बिरोधि थायोङ्दु।

8 निङए जेत लोङ्‍नुले नानुदु खामको लागि होसियार थाते होने। तो चिताम्सा माथा तर पुरा योन खालाम्सा थाने।

9 ख्रिस्टको सिक्छ्‍याते माहोताले तोको सिमाङि प्रिङदाइ यादु मिनामा परमेस्वर माहो, तर का सिक्छ्‍याते राउरिउ माथातिनिका होदु मिनामा आपा ङा चा निसैका थायोङ्दु।

10 यदि सुओइ निङकोते केल्दु बेरे का सिक्छ्‍या माकेलनोन्या तोकाइ नेमदुङङा मानानो। तोकाइ सेवासेर्ग्याम ओइ मालोङ्नो।

11 हाराकाइभुन्या तोकाइ सेवासेर्ग्याम लोङुदु मि तोको राकाषे जेतपालिते सहभागि थादु।

अन्तिम सेवासेर्ग्याम

12 गे निङकाइ ठेसा खाम बे आहे होदु, तर कागज ङा मसिए गे तो ठेसा माआलि। तर निङको आस्ताङ एयागापा ङाते गाइ निङकोते नाइ केल्सा ङा निङको तागोते होते खामपालि लोङ्साकाइ आसेहुन्ले नाहुन्दु।

13 केलेसिदु नाङको हुमिको चा-चामाइए नाङकाइ सेवासेर्ग्याम ठोयोङ्नाले नायोङ्‍नादु।

युहन्‍नाको

तेस्रो छेस्को

परिचय

का छेस्को युहन्‍नाए पहिलो ङा दोस्रो छेस्को ओनि इस्वि सम्बत्‌को पहिलो साताब्दिदाइ ठेहुदु थ्यो। का छेस्को गायस नामेको दिका मिकाइ नाइ ठेहुदु थादु। तो गायस गुरि सु थादु ङाते सुकाइओइ था मानि।

युहन्‍नाको

तेस्रो छेस्को

1

1 एल्डरङि, गाइको आप्रानादु बान गायस,

गे नाङकाइ छ्‍यात जेसिकेन्‍नाङादु।

2 आप्रानादु बान, साक्खाले खामते नाङको भलो एथा त्याङ नाङको ख्रो आप्रा थादु ओनि नाङको माङ ओइ सुट्‍ठाल एथा ङाते गे प्रार्थना लोङुन्दु।

3 हानिका हुपालि केल्योङ्ताले नाङको लेकको छ्‍यातचाको छ्‍यात खाम पियोङ्‍ङादु बेरेङ गाइ आठ्‍ठे आस्ताङ्‍ङान। नाङ छ्‍यात नाइ छ्‍यातचाते चावानादु।

4 गाइको चा-चामाइपालि छ्‍यातको उलाम चावायोङ्दु खाम साइसा भुन्दा बेगाले आठ्‍ठे आस्ताङ्साको खाम गाइको लागि हारा थाको थाङ्दु रा?

5 आप्रा बान, नाङए बिस्वासयोग्य जेत लोङुनादु। त्याङ नाङए हु-बुबुको ङा बिसेस लोङ्‍ते धुराड्‍डेमिपालिको ओइ सेवा लोङुनादुए

6 तोबाङए मन्डलिको हाबि नाङको जेसिकेनको छ्‍यातखाम पियोङ्ले नायोङ्दु। परमेस्वरकाइ सादेसा गरि तोबाङको थोकोते हेन्छाकाइ प्रबन्ध मिलाइते पिहुनानन्या नाङए आप्रा लोङुनादु।

7 हाराकाइभुन्या अबिस्वासिपालिङि हाराओइ माकाइमारा तोबाङ परमेस्वरको नामेको खातिर थोकोते लेत्योङ्दु।

8 यैथाताले काओनि मिपालिकाइ सेवा-सत्कार लोङ्‍को माइदु। हाराकाइभुन्या नि छ्‍यातचाते सहभागि एथाइसे।

9 गे मन्डलिकाइ हाराओइ खाम ठेहुन्ले नाहुन्‍थ्यो, तर निङङा जेखा थासा आलिदु डियोत्रिफसए गाइको अधिकार स्विकार मालोङ।

10 यैथाताले गाइ केल्ङादु बेरेङ तोए लोङुले नाहुदु जेतपालिको खाम गे चिस्रेकुन्दु। निको विरुद्धते तोए माआप्रादु वाखेपालि चिज्याङ्ते चावादु। त्यतिए जुकुन मागाप्‍ताले तोए धुराड्‍डेमिपालिकाइ जुजु खुम्सा इन्कार लोङुदु। त्याङ तोबाङकाइ जुजु खुम्सा आलियोङ्दुपालिकाइ ओइ तोए खोहुदु। त्याङ तोबाङकाइ मन्डलिङि प्रिङ चिलेतुदु।

11 प्रिय बान, राकाषे खामको नक्‍कल मायासे, तर भलाइको गुरि नक्‍कल यासे। भलो लोङुदु मि परमेस्वरको थादु। त्याङ राकाषे खाम लोङुदु मिए परमेस्वरकाइ मानितोकि।

12 डेमेत्रियसको लागि बे साक्खाले मिपालिए छ्‍यातखाम पियोङ्ले नायोङ्दु, त्याङ छ्‍यातए ओइ तो छ्‍यातखाम पिहुदु। निए ओइ छ्‍यातखाम पिवादु, त्याङ नाङ साइनादु, निको छ्‍यातखाम छ्‍यात निदु।

अन्तिम सेवासेर्ग्याम

13 गे आहे खामपालि ठेको माइथ्यो, तर मसि ङा फुल्टिनए गे तो नाङकाइ ठेसा माआलि।

14 तर नाङकाइ चाँडै भेटाइसाकाइ आसेहुन्ले नाहुन्दु, त्याङ नि किभेटाइसिताइले नाइ खाम लोङ्‍को।

15 नाङकाइ थेमथेम एथाना। साक्खाले बानपालिङि नाङकाइ सेवासेर्ग्याम। बानपालिकाइ नामे ठाङ्‍तुनाले सेवासर्ग्याम पिहो।

यहुदाको

छेस्को

परिचय

यहुदा येसु ङा याकुबको हु थ्यो। तोको सुचिते मत्ति १३:५५ ङा, त्याङ मर्कुस ६:३ ङा ठेसिले होदु। येसु सिसा भुन्दा हाबि तोको हुपालिए तो मुक्तिदाता ङा परमेस्वरको चा थादु यासिदु खाम मापातियोङ्ताकिथ्यो। तोबाङए तोको होस ठेगानते माहो ङाते आलियोङ्थ्यो (मर्कुस ३:२०-२१; युहन्‍ना ७:५)। येसु रोलाङ्‍को दुम्तेलिबि जुकुन तोबाङए बिस्वास लोङ्सा लागाइसियोङान।

का छेस्को सुओइ ख्रिस्टियनपालिकाइ ठेसिदु थादु, तर का ख्रिस्टियनपालि कुताको थायोङ्दु तो था मानि। ख्रिस्टियन मन्डलि दुङङा बिदु माछ्‍यात्दु सिक्छ्‍याको विरोध लोङ्सा यहुदाए का छेस्को ठेहुदु थादु।

यहुदाको

छेस्को

यहुदाको सेवासेर्ग्याम

1

1 येसु ख्रिस्टको दर्माया, याकुबको हु यहुदाङि,

परमेस्वर आपाए उरौते जेसिकेनुदुपालि ङा येसु ख्रिस्टए सुरक्छित नाहुदुपालिकाइ:

2 कृपा, थेमथेम ङा जेसिकेन निङनामा वालछ्‍याल थाचा एया।

माछ्‍यात्दु खाम चिठेन्सा मिको निया

3 प्रिय बानपालि, निङकाइ नि सहभागि थाइदु उद्धारको सुचिते ठेसा आठ्‍ठे चोइकाङाले होङादु। त्यैथाताले परमेस्वरको मिपालिकाइ साक्खाले इस्याङको लागि सोम्प्याइसिदु बिस्वासको रक्खे लोङ्नो ङाते निङकाइ उत्साह पिपिते ठेसा गाइ आलिङान।

4 हाराकाइभुन्या दिका निसका आहे कालेङि नाइ गाल्प्या थाते केल्योङ्दु मिपालि निङको आन्तारेङङा सुमाक्‍का बियोङ्ले होयोङ्दु। तोबाङए परमेस्वरकाइ ओइ माङोसायोङ्तोकि त्याङ तोए पिइदु अनुग्रहकाइ हाहास्युस्युते चिपेर्योङ्दु। त्याङ निको प्रभु येसु ख्रिस्टकाइ इन्कार लोङ्‍योङ्दु।

5 मिस्र राड्‍डेङि चिमोते रासिदु मिपालिमध्ये बिस्वास मालोङ्‍योङ्दु मिपालिकाइ परमप्रभुए लिबि नासिहुनो, निङकाइ साक्खाले खाम था निनिदु तैओइ गे निङकाइ का खामको लोङ चिहेन्‍निङादु।

6 उस्तेबाङको अधिकारङि प्रिङदाइ होते उस्तेबाङको होʔसा ठाइ वार्योङ्तोले चावायोङ्दु साङ्‍राड्‍डेमिपालिकाइ ओइ परमेस्वरए नियाको इस्याङङा सजाय पिसाकाइ कुतालेओइ माप्णोत्छागरि छ्‍युते उखिङछोछोङा टिते नाहुदु।

7 सदोम ङा गमोरा त्याङ तोको खेरखेर्तेको राडेपाडेको मिपालिए दिगोरेङि बेगाले आजिर्कोफान्दु मान्द्रेसिङको जेत लोङ्सा लागाइसियोङान। तोबाङ कुतालेओइ मासिसा मेको कोकोतिङा पारायोङ्ताले दिगोरे उदाहरन थायोङ्‍ले होयोङ्‍दु।

8 तोओनि नाइ आल्माङ नियोङ्‍दुका मिपालिए उस्तेबाङको माङकाइ माछ्‍यात्दु लोङ्सियोङ्दु, अधिकारकाइ इन्कार लोङ्‍योङ्दु, त्याङ साङ्‍राड्‍डेको ख्रोयिपालिको निन्दा लोङ्‍योङ्‍दु।

9 तर साक्खालेङि जेखा साङ्‍राड्‍डेमि मिखाएलए ओइ मोसाको मोरोको सुचिते दियाबलसनामा वाखे-मावाखे यासिदु बेरेङ तोकाइ गाल्प्या माङातिनि ‘प्रभुए नाङकाइ एआषाना’ ङाहुनो।

10 तर काबाङ उस्तेबाङए नाइ गोको माथाङ्‍योङ्दु राकाषे खाम चिज्याङ्‍योङ्दु त्याङ सर्सि मानिदु यार्सापालिए ओनि साधरन सर्सिए साइसा खामपालिङि नाइ काबाङ नासियोङ्दु।

11 तोबाङको लागि का हानि आरिकोफान्दु खाम! हाराकाइभुन्या तोबाङ कयिनको पाराए चावायोङ्दु, लाभको लागि बालामको भुलङा पारायोङ्दु त्याङ कोरहको बिद्रोहङा ओनि नासियोङ्दु।

12 निङको डोनङा काबाङ कलङ्‍क थायोङ्दु। हाराकाइभुन्या काबाङ उस्तेबाङ जुकुन तिम्सिते बेगालेकाइ तिम नाइ मातिमतिनि उस्तेबाङ जुकुन च्यायोङ्दु ङा तुन्योङ्दु। तोबाङ फाषाए चिपेर्ते हेन्छा पाङ्‍कु माहोदु खासु ओनि थायोङ्दु, लुम्धुङङा से माहोदु दोम्बो ओनि थायोङ्दु, तो निसखेपका सिको दुम्दु ङा नाराङि नाइ पुन्छिदु ओनि थादु।

13 तोबाङ सागारिको ठाल्दाप ओनि थायोङ्दु, तोबाङए उस्तेबाङको आङालकाइ सागारिको बाबबाब ओनि चिखेत्योङ्दु। तोबाङ आयाङ्‍का लायोङ्दु उछिपालि ओनि थायोङ्दु, तोबाङको लागि दोराड्‍डेको उखिङछोछो कुतालेओइ माताप्साको लागि नासिले होदु।

14 आदमङि ड्रो खलक लिबि हनोकए ओइ का मिपालिको सुचिते काओनि खाम चिज्याङ्‍ले होदुथ्यो, “योहो, प्रभु उस्तेको तिमको नाइ माइथान्सा उल्फो मिपालिनामा युदु,

15 तोको विरुद्धते कठोर खाम चिज्याङ्‍योङ्ले होयोङ्‍दु मिपालि साक्खालेको निया लोङ्‍साकाइ, साक्खाले मिपालिकाइ दन्ड पिसाकाइ, अधार्मिक रितिए भक्तिहिन जेतपालि लोङ्‍योङ्दु मिपालिकाइ ङा तो भक्तिहिनपालिकाइ दन्ड पिसाकाइ युदु।”

16 पेचेस्योङ्‍दुपालि, माआसमाताङ्‍योङ्‍दुपालि, उस्तेबाङको राकाषे आलिको लिबि चावायोङ्दुपालि, खाबा तुन्सिते चिज्याङ्‍योङ‍्दुपालि, त्याङ लाभको लागि मिपालिकाइ आसा उसुप्योङ्‍दुपालि काबाङ नाइ थायोङ्दु।

बिस्वासङा राउरिउ मायासिसा

17 तर प्रिय बानपालि, निङगुरि निको प्रभु येसु ख्रिस्टको प्रेरितपालिए हाबिङि नाइ ङानिदु खामपालि लोङ याने।

18 तोबाङए यासियोङ्‍ले होयोङ्थ्यो, “ताप्सा सोदु स्याङङा उस्तेबाङङा किख्रासिते भक्तिहिन आलिपालिको लिबि लागाइसियोङ्दु।”

19 किचिब्रेन्योङ्‍दुपालि, अन्तर्मादातेको मिपालि ङा उल्फो लुङ्‍गुरि मानियोङ्दु मिपालि काबाङ नाइ थायोङ्दु।

20 तर आप्रा बानपालि, निङगुरि निङको आठ्‍ठे उल्फो बिस्वासते जेखा थाचा याने त्याङ उल्फो लुङ्‍गुरिङा प्रार्थना लोङ्‍नो।

21 निङथेकाइ परमेस्वरको जेसिकेनङा नासिने त्याङ कुतालेओइ मासिसा लेकको लागि निको प्रभु येसुको कृपाकाइ लाघिनो।

22 काकादोको थायोङ्दुपालिकाइ दया चिखेत्‍नो,

23 बेगालेपालिकाइ मेङि काइतुनुले चिमोनो, हानिकाकाइ दया चिखेत्नुदु बेरेङ होसियार थाने। आजिर्कोफान्दु जेत लोङ्‍योङ्दुपालिको म्युङखेना आजिर्ने।

डुडुको लागि प्रार्थना

24 नान परमेस्वरए निङकाइ लुपङा पाराइसाङि चिमोनिदु, त्याङ निङकाइ ताङ-ताङ्‍ते उस्तेको महिमाको हाबि गाल्प्या माहोदु लोङ्‍को थाङ्निदु,

25 तो दिका जुकुन परमेस्वर, निको मुक्तिदाताकाइ निको येसु ख्रिस्ट प्रभुङि महिमा, प्रभुत्व, पराक्रम ङा अधिकार जुक-जुक हाबिङि याङ त्याङ सदासर्वदा थाले एहोका। आमेन।

युहन्‍नाकाइ थादु

प्रकास

परिचय

का किताब युहन्‍ना नामेको दिका चान्थेदु ठोणे मिङि ठेसिदु थादु। बाइबलको आहे विद्वानपालिए काओनि यास्योङ्दु का युहन्‍नागुरि येसुए आठ्‍ठे जेसिकेनुदु लाबोन थादु (युहन्‍ना १३:२३)। तोए “युहन्‍नाको आप्राखाम” ङा “१, २, ३ युहन्‍नाको छेस्कोपालि” ठेहुले नाहुथ्यो। का “प्रकास” को किताब ओइ इस्वि सम्बत् पहिलो सताब्दिदाइ तोए नाइ ठेहुदु थ्यो।

का किताबङा युहन्‍नाए परमेस्वरङि युदु प्रकासको सुचिते साङ्‍केतिक खामते बयान लोङुले नाहुदु। काङा तोए अन्तिम इस्याङपालिङा ङा तोकालेङा थासा ख्रिस्ट ङा सेसेन्तारको आन्तारेङको लडाइको सुचिते यासिले होदु। का “अन्तिम इस्याङपालि” युहन्‍नाको स्याङङा सुरु थाको दुम्‍ले होदुथ्यो। रोमि सरकारङि साक्खाले ख्रिस्टियन मन्डलिपालिच्युरिते जेखा सङ्‍कस्ट केल्सा सोले होदुथ्यो। कस्टङा पाराइदु हरेक डुरिको बिस्वासिपालिकाइ ख्रिस्ट दोस्रो खेप मायुदुका साहस ङा ढाडस एमिलाया ङाते का आथाङकोन्टे पिसिदु थ्यो।

युहन्‍नाको कालेङा मन्डलिपालिए जेखा सङ्‍कस्टको सामना लोङ्‍योङ्ले नायोङ्दु थ्यो, तोओनि नाइ येसु फिरि युसा सोदु बेरेङको अन्तिम लडाइङा साक्खाले ख्रिस्टियनपालि झुन जेखा सङ्‍कस्टङा पारायोङ्दु। तर सेसेन्तारनामाको अलम्गा युद्धङा ख्रिस्टको तिलङ्‍गापालिए सेसेन्तारको तिलङ्‍गापालिकाइ भुत्‍योङ्तोले सेसेन्तारको छ्‍यात नाइ भुत्दु। का बिजय गुरि परमेस्वरको साक्खाले मिपालिको थादु। त्याङ परमेस्वरको महिमाको आथाङकोन्टेए क्लेङ्दु नाका साङ्‍राड्‍डे ङा नाका अन्तर्मादाते दोइकासिदु।

युहन्‍नाकाइ थादु

प्रकास

1

1 का परमेस्वरए पिलिक्‍कै थासा सोदु खामपालि उस्तेको सेवकपालिकाइ चिखेत्साकाइ येसु ख्रिस्टकाइ पिहुदु आथाङकोन्टे थादु। तोए उस्तेको दुत ठोतोले का खाम उस्तेको सेवक युहन्‍नाकाइ चिखेतुनो।

2 युहन्‍नाए उस्ते निहुदु साक्खाले खामपालिको, अर्थात् परमेस्वरको वाखे ङा येसु ख्रिस्टको गुवाको छ्‍यातखाम पिहुनो।

3 अगमवाणिको का वाखेपालि जेखा सारेए पढैसियोङ्दुपालिए डुडु खालाम्योङ्दु, नासायुदुए तोङा ठेसिदु खामपालि पालना एलोङो, हाराकाइभुन्या स्याङ खेर्ते नाइ होदु।

ड्रोगोरे मन्डलिपालिकाइ युहन्‍नाको सेवासेर्ग्याम

4 युहन्‍नाङि एसियाङा होदु ड्रोगोरे मन्डलिपालिकाइ:

तोङि निङकाइ अनुग्रह ङा थेमथेम, तो होदु, तो होदुथ्यो, त्याङ तो युसा सोले होदु, त्याङ तोको तितच्युलिको तागोते होयोङ्दु ड्रोका लुङ्‍गुरिङि,

5 बिस्वासयोग्य गुवा येसु ख्रिस्टङि, सिदुङि साक्खालेङि हाबि रोलाङ्दु, त्याङ अन्तर्मादातेको धनैपालिको सासकको तर्फङि।

निकाइ जेसिकेनिदु ङा उस्तेको चाइए निकाइ निको लुपङि फर्सेट लोङिदुकाइ,

6 निकाइ दिगोरे राड्‍डे, तोको आपा ङा परमेस्वरको ठेमुपालि बनइदु, तोकाइ महिमा ङा बुता साक्खाले इस्याङङा एथा। आमेन।

7 योनो, तो खासुङा युले होदु,

त्याङ हरेक मेसेए तोकाइ नियोङ्दु,

तोकाइ षुयोङ्दुपालिए ओइ।

त्याङ अन्तर्मादातेको साक्खाले कुलको मिपालिए तोको कारनए बिलाप यास्योङ्दु।

काओनि नाइ एथा। आमेन।

8 “अल्फा ङा ओमेगा गाइ नाइ थाङादु,” सर्वसक्तिमान् परमप्रभु परमेस्वरए यासिदु, तो होदु, तो होदुथ्यो, तो युसा सोले होदु।

प्रभु येसु ख्रिस्टको दर्सन

9 गाइ युहन्‍ना, निङको बुबु, निङनामानामा येसु ख्रिस्टङा होदु कस्ट, राड्‍डे ङा सोभानिचाते सहभागि थाङाले होङादु। परमेस्वरको वाखे ङा येसु ख्रिस्टको छ्‍यातखामको खातिर गाइ पत्मोस यास्योङ्दु टापुङा होङाथ्यो।

10 प्रभुको इस्याङङा गाइ उल्फो लुङ्‍गुरिए क्लेङ्‍ङान, त्याङ तुरहिको ओनि दिगोरे जेखा सारे गाइको लिबि इन्याङ ङाङाले नाङादु गे साइनुङ,

11 “नाङए निहुनादु खाम दिगोरे किताबङा ठेहो, त्याङ ड्रोगोरे मन्डलिपालिकाइ पिचाहेनो: एफिसस, स्मुर्ना, पर्गामम, थिआटिरा, सार्डिस, फिलाडेल्फिया ङा लाओडिसिया।”

12 गाइनामा चिज्याङ्‍दुकाइ योङो ङाते गाइ लिबि बुरुसिङान। बुरुसिते योहुन्दु बेरेङ ड्रोगोरे लुङको ठड्‍यौरो,

13 त्याङ ठड्‍यौरोपालिको आन्तारेङङा मिको चाओनि कोन्टेतेका म्युङ बुसिदु ङा आन्डुते लुङाको बोया छ्‍युसिदु दिकाकाइ गे निहुनुङ।

14 तोको कापु ङा चिम्याङ उनओनि उबो ङा लिपेम ओनि उबो, त्याङ तोको मेसे मेको ल्यापओनि थ्यो।

15 तोको कोन्टेपालि मेको कोकोतिङा नाते टल्कैसिदु कासाओनि थ्यो, त्याङ तोको सारेगुरि उर्लाइदु पाङ्‍कुपालिको सारेओनि थ्यो।

16 तोको चाखुरबासाको लाʔए ड्रोगोरे उछिपालि चुमुले नाहुदु थ्यो, त्याङ तोको उगोङि निसबासा धार निदु सोठा लेत्ले होदुथ्यो। तोको खेनगुरि उनिसेको आठ्‍ठे झिर्लिदु उनिओनि थ्यो।

17 गे तोकाइ निहुन्दु बेरेङ गाइ सिङादुओनि थाताङाले तोको कोन्टेते गोरेङान। तर तोए उस्तेको चाखुर लाʔ इन्याङ ङाते गाइच्युरिते नाहुनो, “माआरिए, गाइ सुरु ङा अन्त्य

18 त्याङ मोङादु गुरि गाइ नाइ थाङादु। गाइ सिङादु थ्यो। योहो, गाइ सधैँको लागि मोङादु, त्याङ मृत्यु ङा दोराड्‍डेको तारिकाचापालि गाइनामा होदु।

19 यैथाताले नाङए निहुनाले नाहुनादु थो ठेहो। नाले थाले होदु घटनापालि ङा लिबि थासा घटनापालि निसैगोरे ठेहो।

20 गाइको चाखुर लाʔते नाङए निहुनादु ड्रो उछि ङा लुङाको का ड्रो ठड्‍यौरोको रहस्य का थादु: ड्रो उछि ड्रो मन्डलिपालिको साङ्‍राड्‍डेमिपालि ङा ड्रोगोरे ठड्‍यौरो गुरि ड्रो मन्डलिपालि थादु।

एफिससको मन्डलि

2

1 “एफिससको मन्डलिको साङ्‍राड्‍डेमिकाइ का ठेहो:

“का खाम ड्रोगोरे उछि उस्तेको चाखुर लाʔते नाहुदुए ङा ड्रोगोरे लुङाको ठड्‍यौरोको आन्तारेङङा चावादुए यासिदु।

2 नाङको जेतपालि, नाङको जुन्जुल ङा सहनसिलता गाइकाइ था निङादु। नाङए माआप्रायोङ्‍दु मिपालिकाइ सहैसिको माथाङ, तोबाङगुरि उस्तेबाङकाइ प्रेरित थाइदु यास्योङ्दु, तर वास्तवङा माथायोङ, तोबाङकाइ जाँचाइते माछ्‍यात खालाम्ते नाहुनादु ङाते गाइ साइङादु।

3 गाइ साइङादु, निङए धिरो थाते सहैसिनिले होनिदु, त्याङ गाइको नामेको खातिर कस्ट चाबुनुले नानुदु। त्याङ निङ मादोख्याइतिनिकि।

4 “तर नाङको विरुद्धते गाइनामा का खाम होदु, नाङए नाङको पहिलो जेसिकेन वार्ते नाहुनादु।

5 यैथादुए कुताङि नाङ रोस्‍नाले होनादु, तो चालिसे, त्याङ ख्रोइबुरु यासे, त्याङ नाङए हाबि लोङुनादु जेत लोङो, नतराभुन्या गाइ नाङकोते केल्ताङाले, नाङए ख्रोइबुरु मायासिनान्या नाङको ठड्‍यौरो तोको ठाइङि षेकुन्दु।

6 तर नाङङा का खाम बे होदु, नाङए गे ओनि निकोलाइटसपालिको जेतकाइ आजिर्नादु।

7 “नासाइसाकाइ कुल्ना होदु मिए एनासायो, उल्फो लुङ्‍गुरिए मन्डलिपालिकाइ हारा यासिदु। तेहुदु मिकाइ परमेस्वरको रेङराङङा होदु लेकको दोम्बोङि च्यासा याहुन्दु।

स्मुर्नाको मन्डलि

8 “स्मुर्नाको मन्डलिको साङ्‍राड्‍डेमिकाइ का ठेहो:

“का खाम सुरु ङा अन्त्यए यासिदु, तो सिदुथ्यो, त्याङ फिरि मोताले स्रेकान।

9 गे नाङको कस्टपालि ङा नाङको फुङ्‍‍गिन्टासिचा साइङादु। तर नाङ बे दाक्पो नाइ निनादु। गे तोबाङकाइ ङोसायुन्दु, तोबाङए उस्तेबाङकाइ यहुदि थाइदु बे यास्योङ्दु, तर वास्तवङा तोबाङ माथायोङ। तोबाङए लोङ्‍योङ्दु निन्दा गाइ साइङादु। तोबाङ सेसेन्तारको योरिनेम थायोङ्दु।

10 नाङङा पाराइसा सोदु खोरिनामा माआरिए। योनो, सेसेन्तारए निङमध्ये हानिकाकाइ निङको बाटेसाइको लागि टिसाठाइङा चुʔसा सोनिले नानिदु, त्याङ निङकाइ दिचिप इस्याङ नाइ खोरि थादु। नाङ सिसा कालेङ्तेका बिस्वासि था, त्याङ गे नाङकाइ लेकको मुकुट पिनाङादु।

11 “नासाइसाकाइ कुल्ना होदु मिए एनासायो, उल्फो लुङ्‍गुरिए मन्डलिपालिकाइ हारा यासिदु। तेहुदु मिकाइ दोस्रो मृत्युङिनि हाराओइ हान्ति माथा।

पर्गाममको मन्डलि

12 “पर्गाममको मन्डलिको साङ्‍राड्‍डेमिकाइ का ठेहो:

“का खाम निसबासा धार होदु धारिलो सोठा नाहुदुए यासिदु,

13 गाइकाइ था निङादु, नाङ कुता होनादु, तो ठाइगुरि सेसेन्तारको तितच्युलि थादु। तैओइ नाङ गाइको नामेते ढेप होनादु। गाइको बिस्वासयोग्य गुवा एन्टिपासको स्याङङा ओइ गाइच्युरितेको नाङथेको बिस्वास नाङए मावार्नान। सेसेन्तार होदु ठाइङा निङकोइ आन्तारेङङा तो चिसात्छिन।

14 “तर निङको विरुद्धते गाइनामा हाराओइ खामपालि होदु, हाराकाइभुन्या निङनामा काओनि सुओइ होदु, तोबाङए बालामको सिक्छ्‍या मानायोङ्दु। इस्राएलिपालिको हाबि थुर्साको कारन एथा ङाते मुर्तिपालिकाइ दरियोङ्दु थो च्यासाकाइ ङा मान्द्रेसिङ लोङ्साकाइ बालामए बालाककाइ चिठेनुनो।

15 काओनि नाइ नाङकोते निकोलाइटसपालिको सिक्छ्‍या पालना लोङ्सा ओइ हानिका होयोङ्दु।

16 यैथादुए ख्रोइबुरु यासिने, नतराभुन्या गाइ नाङकोते छिट्‍टोइ केल्ङादु, त्याङ गाइको उगोको सोठाए निङनामा लडाइ यासिङादु।

17 “नासाइसाकाइ कुल्ना होदु मिए एनासायो, उल्फो लुङ्‍गुरिए मन्डलिपालिकाइ हारा यासिदु। तेहुदु मिकाइ गे गुप्‍त-मन्‍नाको भा पिहुन्दु, त्याङ गे तोकाइ नाका नामे ठेसिदु दिगोरे उबो णिङ पिहुन्दु, तो णिङ खालामुदुए बाहेक बेगाले सुएओइ मासाइ।

थिआटिराको मन्डलि

18 “थिआटिराको मन्डलिको साङ्‍राड्‍डेमिकाइ का ठेहो:

“का खाम परमेस्वरको चाए यासिदु, तोको मेसे मेको हम्को ओनि, तोको कोन्टे मिर्लिदु काँसाओनि निदु।

19 नाङको जेत, नाङको जेसिकेन, नाङको बिस्वास, नाङको सेवा ङा नाङको धिरो पुर्न सहनसिलता गाइकाइ था निङादु। नाङको लिबिको जेत हाबिको भुन्दा आहे निदु।

20 “तर नाङको विरुद्धते गे का ङाको नाइ माइदु: नाङए इजेबेल यास्योङ्दु चामाइचाकाइ सहैसिनादु। तोए उस्तेकाइ अगमवादिनि थाङादु यासिदु, त्याङ तोए गाइको सेवकपालिकाइ मान्द्रेसिङ लोङ्सा ङा मुर्तिपालिकाइ दरिसिदु भोजन च्यासा चिठेनुदु, त्याङ इन्यागरि तोबाङकाइ बहकैदु।

21 गे तोकाइ ख्रोइबुरु यासिसा स्याङ पिहुनुङ, तर तोए उस्तेको मान्द्रेसिङङि ख्रोइबुरु यासिसा इन्कार यासिन।

22 योनो, गे तोकाइ चिमाथाङ्तुङ्ले आलोपङा चिहुन्दु, त्याङ तोनामा मान्द्रेसिङ यास्योङ्दुपालिए तोए लोङुदु राकाषे जेतपालिङि ख्रोइबुरु मायास्योङानन्या गे तोबाङकाइ जेखा खोरिङा चिते पिहुन्दु।

23 गे तोको चा-चामाइकाइ सातुन्दु। त्याङ गाइ तो नाइ थाङादु ङाते साक्खाले मन्डलिपालिए थासायोङ्दु, त्याङ गे नाइ साक्खालेको लोङ्से ङा सादे जाँचायुन्दु, गे निङ हरेककाइ निङको जेतअनुसार इनाम पिनिङादु।

24 तर निङ थिआटिराङा थानिदु का सिक्छ्‍या मामानाइनिदु तथा हानिए यास्योङ्दु ओनि सेसेन्तारको गहिरो खामपालि माचिठेन्सिनिदु बाँकि निङकाइ गे ङानिङादु, गे निङच्युरिते बेगाले हाराओइ भार माना।

25 तुनि थालेओइ निङनामा होदु थोकाइ गाइ माकेल्‍ङादुका तोकाइ नातेनानो।

26 “तेतोले गाइको जेतपालिकाइ लिबितेका नाहुदु मिकाइ गे डाति-डातिच्युरिते अधिकार पिहुन्दु।

27 गे गाइको आपाङि अधिकार खालामुन्दु ओनि चिमेनको डन्डाए नासाको बाणिपालिकाइ कुटि-कुटि लोङ्ते क्वाकुदु ओनि तोए डाति-डातिपालिकाइ सासन लोङुदु।

28 गे तोकाइ बछिन्टेको उछि पिहुन्दु।

29 “नासाइसाकाइ कुल्ना होदु मिए एनासायो, उल्फो लुङ्‍गुरिए मन्डलिपालिकाइ हारा यासिदु।

सार्डिसको मन्डलि

3

1 “सार्डिसको मन्डलिको साङ्‍राड्‍डेमिकाइ का ठेहो:

“का खाम परमेस्वरको ड्रो लुङ्‍गुरि ङा ड्रो उछि नाहुदुए यासिदु। नाङको जेत गाइकाइ था निङादु। नाङ मोनाले होनादु ङाते नामे बे होदु, तर नाङ सिनाले होनादु।

2 माआमिमारा होने, सिसा सोदु बाँकि खामपालिकाइ दर्बिलो लोङ्नो, हाराकाइभुन्या गे निङको जेत गाइको परमेस्वरको मेसेते सिद्ध थादु माखालाम्‍तुङ्‍‍कि।

3 यैथादुए नाङए खालामुनादु ङा सायुनादु खाम लोङ या, तोकाइ कायम नाहो त्याङ ख्रोइबुरु यासे। नाङ आमिते होनानन्या गाइ खुयु ओनि केल्ङादु, त्याङ गाइ कुन्दु कालेङङा केल्ङादु, तो नाङए था मासाइ।

4 “तर सार्डिसङा हानिका मिपालि होयोङ्दु, तोबाङए उस्तेबाङको म्युङ मासोचि लोङ्ते माना। तोबाङ गाइनामा उबो म्युङ बुसिते चावायोङ्दु, हाराकाइभुन्या तोबाङ योग्यको नियोङ्दु।

5 तेहुदु मिकाइ उबो म्युङ पहिर्‍याइसिदु, त्याङ गे तोको नामे लेकको किताबङा मामेटाइ। गे तोको नामे गाइको आपाको खेर्ते ङा तोको दुतपालिको खेर्ते स्विकार लोङुन्दु।

6 “नासाइसाकाइ कुल्ना होदु मिए एनासायो, उल्फो लुङ्‍गुरिए मन्डलिपालिकाइ हारा यासिदु।

फिलाडेल्फियाको मन्डलि

7 “फिलाडिल्फियाको मन्डलिको साङ्‍राड्‍डेमिकाइ का ठेहो:

“का खाम तोए यासिदु, तो उल्फो निदु, तो छ्‍यात निदु, तोनामा दाउदको तारिकाचा होदु, तोए टाङुदु सुएओइ टिको माथाङ, त्याङ तोए टिहुदु बेगालेए टाङ्‍को माथाङ।

8 गाइकाइ नाङको जेत था निङादु। योहो, गे नाङको खेर्ते खाणोङ माटिमारा नाते नाहुन्दु, तो गुरि सुएओइ टिको माथाङ। नाङनामा उछिन बुता होदु ङाते गाइकाइ था निङादु, तैओइ नाङए गाइको वाखे पालना लोङुनाले नाहुनादु, त्याङ गाइको नामे इन्कार मालोङ्तुनाकि।

9 योहो, यहुदि माथायोङ्ले ओइ यहुदि यास्योङ्ताले माछ्‍यात चिज्याङ्‍योङ्दुपालिगुरि सेसेन्तारको योरिनेमकोपालि थायोङ्दु। गे तोबाङकाइ नाङकोते केल्ताङाले नाङको कोन्टेते चिसेवाहुन्दु। त्याङ गे नाङकाइ जेसिकेन्‍नाङादु ङाते तोबाङए सायोङ्दु।

10 नाङए गाइको धिरोको वाखे पालना लोङुनादुए नाङकाइ बाटेसाइको तो स्याङङा गे चिमोनाङादु, तो बाटेसाइगुरि अन्तर्मादातेङा होयोङ्दु मिपालिकाइ जाँचाइसाकाइ साक्खाले अन्तर्मादातेङा युसा सोले होदु।

11 “गाइ छिट्‍टोइ युङाले होङादु नाङनामा होदु थो चुम्ते नाहो, त्याङ नाङको मुकुट सुएओइ माहेन्योङ।

12 तेहुदु मिकाइ गे गाइको परमेस्वरको मन्दिरको दिगोरे खम्बा बनैयुन्दु, त्याङ तो तोङि कुताले ओइ प्रिङदाइ मालेत। गे तोते गाइको परमेस्वरको नामे ठेहुन्दु, त्याङ गाइको परमेस्वरको राडेपाडेको नामे, अर्थात् यरुसलेम ठेहुन्दु, तो गाइको परमेस्वरङिनि साङ्‍राड्‍डेङि नबि युदु। गाइथेको नाका नामे ओइ तोते ठेहुन्दु।

13 “नासाइसाकाइ कुल्ना होदु मिए एनासायो, उल्फो लुङ्‍गुरिए मन्डलिपालिकाइ हारा यासिदु।

लाओडिसियाको मन्डलि

14 “लाओडिसियाको मन्डलिको साङ्‍राड्‍डेमिकाइ का ठेहो:

“का खाम गुरि आमेन, बिस्वासयोग्य ङा छ्‍यात गुवा ङा परमेस्वरको सृस्टिको सासकए यासिदु।

15 नाङको जेत गाइ साइङादु। नाङ इजि ओइ माइजि, आदुम ओइ माआदुम, नाङ इजि अथवा आदुम थानाका जाथ्यो।

16 नाङ आदुम ओइ माथा, इजि ओइ माइजि, नाङ आलेम्‍नादुए गे नाङकाइ गाइको उगोङि क्णोनाङादु।

17 ‘गाइ दाक्पो थाङादु, गाइनामा धन-सम्पति होदु, त्याङ गाइकाइ हारा थोको ओइ खट्‍टै मानि’ ङाते नाङए ङाहुनादु, तर नाङकाइ था मानि नाङ नाङथेगुरि दुखि, टिस लाग्दो, फुङ्‍‍गिन्टासि, सोमकाना ङा ट्‍याङट्‍याङ निनादु।

18 यैथादुए दाक्पो थासाकाइ मेङा खहर्‍याइसिदु लुङा ङा निथेको ट्‍याङट्‍याङको आङाल बुसाकाइ उबो म्युङ त्याङ नाङए निको थाङो ङाते नाङको मेसेते उसुप्सिसाकाइ मलहम, का साक्खाले गाइङि किनाइसाको लागि गे नाङकाइ सल्‍लाह पिनाङादु।

19 गे जेसिकेनुन्‍दुकाइ गाइ काटाङादु ङा सजाय पिहुन्दु। यैथादुए उत्साहित था, ख्रोइबुरु यासे।

20 “योहो, गाइ खाणोङते होते ढुक्लुकुन्दु। सुएओइ गाइको सारे नासाइते खाणोङ टाङ्ते पियोङ्‍ङानन्या गाइ तोकोते दुङङा बिङादु त्याङ तोनामा डोन च्याङादु, त्याङ तोए गाइनामा च्यादु।

21 तेहुदु मिकाइ गे गाइको तितच्युलिते गाइनामा होʔको पिहुन्दु, गेओइ तेहुन्दुए गाइको आपानामा तोको तितच्युलिते होङाले होङादु।

22 “नासाइसाकाइ कुल्ना होदु मिए एनासायो, उल्फो लुङ्‍गुरिए मन्डलिपालिकाइ हारा यासिदु।”

साङ्‍राड्‍डेङा आराधना

4

1 तोङिलिबि गे योहुनुङ, साङ्‍राड्‍डेङा टाङ्सिदु दिगोरे खाणोङ निहुनुङ। गे हाबि सायुन्दु तुरहिको ओनि सारेए गाइनामा इन्यागरि चिज्याङ्ले होदुथ्यो, “काङा वाङा, नान थासा सोदु खामपालि गे नाङकाइ चिखेत्नाङादु।”

2 त्यैकालेङा नाइ गाइ उल्फो लुङ्‍गुरिए क्लेङ्‍ङान, त्याङ साङ्‍राड्‍डेङा दिगोरे तितच्युलि होथ्यो, त्याङ दिका तो तितच्युलिते होदुथ्यो।

3 तोते होदुको खेन बिल्‍लौर ङा लालमनिपालिओनि इचिनिस्थ्यो, त्याङ तितच्युलिको साक्खालेबासा पन्‍नाओनि लार्कुन होदुथ्यो।

4 तो तितच्युलिको साक्खालेबासा निसचिप ओलिगोरे तितच्युलिपालि होथ्यो, त्याङ कापुते लुङाको मुकुटपालि ङा उबो मिङ बुसियोङ्दु निसचिप ओलिका धर्म-गुरुपालि तो तितच्युलिते होयोङ्दु गे निहुनुङ।

5 तो तितच्युलिङि बिजुलि मिर्लिथ्यो, गाणाङगुणुङको सारे लेत्दुथ्यो। तितच्युलिको हाबि ड्रोगोरे मेको इतारपालि तिले होदुथ्यो। कागुरि परमेस्वरको ड्रोगोरे लुङ्‍गुरिपालि थादु।

6 तितच्युलिको तागोते स्फटिक ओनि सिसा छर्लङ्‍गाइ इचिनिस्दु सागारि होथ्यो।

हाबि ङा लिबि मेसे नाइ मेसे होदु ओलिका मोदु ख्रोयि तितच्युलिको ओलिबासा ङा धादाइकादाइ होयोङ्‍थ्यो।

7 पहिलो ख्रोयि सिङ्‍गा ओनि थ्यो, दोस्रो ख्रोयि बहरओनि थ्यो, तेस्रो ख्रोयिको खेनगुरि मिको ओनि ङा चौथो ख्रोयि पेर्ले होदु कोकोक्णिङ ओनि थ्यो।

8 तो ओलिकाइ ख्रोयिको मत-मतगोरे फेकेटा होथ्यो त्याङ तो फखेटाको दुङबासा ङा प्रिङबासा निसैबासा मेसेपालि होथ्यो। टाहे उनिसे तोबाङ मादिसितिनिका इन्याङ ङाते कारियोङ्थ्यो,

“उल्फो, उल्फो, उल्फो परमप्रभु सर्वसक्तिमान् परमेस्वर

तो होदु, तो होदुथ्यो, त्याङ तो युसा सोले होदु।”

9 साक्खाले इस्याङ मोले होदु त्याङ तितच्युलिते होलेहोदुकाइ तो ओलिका मोले होयोङ्दु ख्रोयिपालिए तोकाइ महिमा, बेद, होहोइ दरियोङ्दु, तोबाङए काओनि लोङ्‍योङ्दु बेरेङ,

10 तो निसचिप ओलिका धर्म-गुरुपालि तितच्युलिते होʔलेहोदुको तागोते रोपोसियोङ्दु, त्याङ साक्खाले इस्याङ मोले होदुकाइ सेवायोङ्दु, त्याङ तोबाङए उस्तेबाङको मुकुट तितच्युलिको तागोते नाते इन्याङ यास्योङ्दु,

11 “ए निको प्रभु ङा परमेस्वर,

नाङ महिमा, बेद ङा अधिकारको योग्यको थानादु।

हाराकाइभुन्या साक्खाले थो नाङए नाइ दोइकाहुनान्,

नाङको आलिओनि नाइ तो दोइकाहान,

त्याङ तो याथाहान।”

षेबिको किताब ङा थुमा

5

1 तितच्युलिते होदुको चाखुर लाʔते गे दिगोरे षेबिको किताब निहुनुङ। तो किताब दुङबासा ङा प्रिङबासा निसैबासा ठेसिले होदुथ्यो त्याङ तोकाइ ड्रोगोरे मोहर लागाइते छ्‍युसिले होदुथ्यो।

2 त्याङ दिका बर्बदा साङ्‍राड्‍डेमिकाइ जेखा सारेए इन्याङ ङासिदु गे निहुनुङ, “का मोहरपालि तोडाइते षेबिको किताब टाङ्सा सु योग्यको निदु?”

3 का षेबिको किताब टाङ्ते तो दुङङा योʔको थाङ्सा साङ्‍राड्‍डेङा, अन्तर्मादातेच्युरिते त्याङ अन्तर्मादाते पोलेङा सुओइ माथाहान।

4 तो षेबिको किताब टाङ्ते तोदुङङा योसा योग्यको सुओइ माखालामुन्दुए गाइ आठ्‍ठे क्रेप्ङान।

5 तोङिलिबि दिका धर्म-गुरुए गाइकाइ ङाङान, “माक्रेपे, योहो यहुदा खलकको सिङ्‍गा, दाउदको मुलए का किताब ङा का ड्रोगोरे मोहोरपालि टाङ्साकाइ तेहुले नाहुदु।”

6 तोङिलिबि गे ओलिका मोले होदु ख्रोयिपालिए ङा धर्म-गुरुपालिए पाम्‍ते नायोङ्दु तितच्युलिको आन्तारेङङा दिका थुमा थेङ्ले होदु गे निहुनुङ। का थुमागुरि सात्सिदु ओनि इचिनिस्दुथ्यो। तोको ड्रोगोरे नारु ङा ड्रोगोरे मेसे होथ्यो, तोगुरि अन्तर्मादातेङा ठोसिदु परमेस्वरको ड्रोका लुङ्‍गुरि थादु।

7 तो याहान त्याङ तितच्युलिते होदुको चाखुर लाʔङि तो किताब कायुनो।

8 तोए तो किताब काइको दुम्तेलिबि तो ओलिकाइ ख्रोयि ङा निसचिप ओलिका धर्म-गुरुपालि थुमाको तागोते रोपोसियोङान। हरेकको लाʔते बिणा ङा साङको आसारेनामए क्लेङ्दु लुङाको ज्याल्ठु होथ्यो। तो गुरि परमेस्वरको मिपालिको प्रार्थना थादु।

9 तोबाङए इन्याङ ङाते दिगोरे नाका कारि कारियोङ्नो:

“नाङ का षेबिको किताब काइसा

ङा काको मोहोर टाङ्सा योग्यको निनादु।

हाराकाइभुन्या नाङ चिसात्सिनान त्याङ नाङथेको चाइए परमेस्वरको लागि

हरेक खलक, खाम, मि, ङा डातिपालिङि मिपालिकाइ किनायुनान।

10 तोबाङकाइ राड्‍डे ङा निको परमेस्वरको लागि ठेमुपालिको राड्‍डे लोङुनाले नाहुनादु,

त्याङ तोबाङए अन्तर्मादातेङा राड्‍डे लोङ्‍योङ्दु।”

11 त्याङ गे योहुनुङ त्याङ तितच्युलि, मोयोङ्दु ख्रोयिपालि ङा धर्म-गुरुपालिको साक्खाले बासा आहे साङ्‍राड्‍डेमिपालिको सारे सायुनुङ। तोबाङको तिम लाखौँ ङा करोडौँ थ्यो

12 तोबाङए जेखा सारेए काओनि यास्योङ्ले होयोङ्दु थ्यो,

“चिसात्सिदु थुमाको बर्बदा, धन, बुद्धि, बुता, बेद,

महिमा ङा स्तुति ग्रहन लोङ्सा योग्य निदु।”

13 साङ्‍राड्‍डेङा, अन्तर्मादातेङा, अन्तर्मादाते पोलेङा, सागारिङा त्याङ तोङा होयोङ्दु हरेक ख्रोयिए इन्या यास्योङ्दु गे सायुनुङ,

“तितच्युलिङा होदुकाइ ङा थुमाकाइ

स्तुति, बेद, महिमा ङा सामर्थ्य सदासर्वदा एथा।”

14 त्याङ तो ओलिका मोयोङ्दु ख्रोयिए यास्योङान, “आमेन।” त्याङ तो धर्म-गुरुपालिए रोपोसियोङ्ताले सेवायोङ्नो।

मोहोरपालिको रहस्य

6

1 थुमाए तो ड्रोगोरेमध्ये पहिलो मोहोर टाङुदु गे निहुनुङ, त्याङ ओलिका मोलेहोदु ख्रोयिपालिमध्ये दिकाए मेघ गर्जन ओनि सारेए इन्या यासिदु सारे गे सायुनुङ, “राʔ!”

2 त्याङ गे दिका उबो साराङ निहुनुङ, तोच्युरिते लुन्ते चावादुनामा दिगोरे लि होदुथ्यो, त्याङ तोकाइ दिगोरे मुकुट पिहुनो, त्याङ बेगालेकाइ तेतोले विजय खालाम्साकाइ तो हाबि षेʔसिते याहान।

3 थुमाए दोस्रो मोहोर टाङुनो, त्याङ दोस्रो मोलेहोदु ख्रोयिए “राʔ” यासिदु गे सायुनुङ।

4 बेगाले दिका तिलतिल डिङडिङ साराङ प्रिङदाइ लेत्‍ते राहान। मिपालिए दिकाए बेगालेकाइ एसात्योङो ङाते का साराङच्युरिते चावादुकाइ अन्तर्मादातेङि थेमथेम कात्छाकाइ अधिकार पिसिन। तोकाइ दिगोरे जेखा सोठा पिसिन।

5 थुमाए तेस्रो मोहोर टाङुनो, तेस्रो मोलेहोदु ख्रोयिए “राʔ” यासिदु गे सायुनुङ। गे दिका किजि साराङ निहुनुङ। साराङच्युरिते लुन्ते चावादुनामा दिगोरे तराजु होदुथ्यो।

6 तो ओलिका मोले होदु ख्रोयिको आन्तारेङङा गे दिगोरे सारेए काओनि यासिदु सायुनुङ, “दिउनिको निम्‍या दि किलो जाछो, दिउनिको निम्‍या सुम किलो आकान, तर आसा ङा अङ्‍गुरको इथेदु पाङ्‍कुकाइ मानासिनो।”

7 थुमाए चौथो मोहोर टाङुनो, त्याङ चौथो मोलेहोदु ख्रोयिए “राʔ” यासिदु गे सायुनुङ।

8 गे पँहेलो साराङ निहुनुङ, त्याङ साराङच्युरिते होदुको नामे गुरि “मृत्यु” थ्यो, त्याङ “दोराड्‍डे” गुरि तोको लिबिलिबि चावाले होदुथ्यो। त्याङ अन्तर्मादातेको दि चौथाइ भाकाइ सोठा, टोहोटोहो, सिनासि त्याङ अन्तर्मादातेको रुङ रिदाकपालिमध्ये सात्छा अधिकार तोबाङकाइ पिसिले होदुथ्यो।

9 थुमाए पाँचौँ मोहोर टाङुनो, त्याङ थानिको पोले नाइ गे लुङ्‍गुरिपालि निहुनुङ। तोबाङगुरि परमेस्वरको वाखेको लागि ङा तोबाङए पियोङ्दु गुवाको कारनए सात्छियोङ्दु मिपालिको लुङ्‍गुरि थ्यो।

10 त्याङ तोबाङए इन्या ङाते जेखा सारेए आर्टियोङान, “हे सर्वसक्तिमान् उल्फो ङा छ्‍यात प्रभु, अझै कुतालेतेका नाङए अन्तर्मादातेङा होयोङ्दुपालिको निसाफ मालोङ त्याङ निको चाइको बदला माकाइ?”

11 तोबाङ प्रत्येककाइ दिगोरे उबो म्युङ पिसिन, त्याङ तोबाङको गोयाबान ङा हुपालि ओइ तोबाङओनि चिसात्सिते तिम मागाप्दुतेका उछिन्चा स्याङ सुइतासिने ङाते तोबाङकाइ ङासिन।

12 थुमाए छैटौँ मोहोर टाङुनो, त्याङ गे जेखा दुरु यादु निहुनुङ। उनि फेङ्‍गा ओनि किजि थाहान, त्याङ चलौनि चाइओनि डिङडिङ थाहान।

13 त्याङ डुम्‍लाको दोम्बोकाइ फाषाए लितिकुदु बेरेङ मामिन्दु सेपालि रोस्दु ओनि सर्ग्याको उछिपालि अन्तर्मादातेङा रोसान।

14 सर्ग्या गुरि षेबिको ठु ठुसिदु ओनि ताम्‍ताले याहान, त्याङ हरेक टापु ङा पाराभाते तोबाङको उस्ते-उस्तेबाङको ठाइङि नुप्‍ते ह्‍याहान।

15 तोङिलिबि अन्तर्मादातेको धनैपालि, धनैको चापालि, जर्नेलपालि, दाक्पोपालि, बलियोपालि, हरेक स्युन्डुरिपालि त्याङ स्वतन्त्र मिपालि पाराभातेको गुफापालि ङा चट्‍टानपालिङा याते षुलसियोङान।

16 तोबाङए पाराभातेपालिकाइ ङा चट्‍टानपालिकाइ ङायोङ्नो, “निच्युरिते रोसा, त्याङ तितच्युलिते होदुको खेनङि ङा थुमाको क्रोधङि निकाइ षुलिसे।

17 हाराकाइभुन्या तोबाङको क्रोधको जेखा इस्याङ राले होदु, त्याङ तोको हाबि सु थेङ्‍को थाङुदु?”

दि क्राटिमुम ओलिचिप ओलि क्राटि मिपालि

7

1 तोङिलिबि अन्तर्मादातेङा वा सागारिको वा दोम्बोङा फाषा एमावा ङाते ओलिका साङ्‍राड्‍डेमिपालिकाइ अन्तर्मादातेको ओलि फाषाकाइ खोʔसा अन्तर्मादातेको ओलि कुनाङा थेङ्‍योङ्दु गे निहुनुङ।

2 त्याङ मोलेहोदु परमेस्वरको मोहोर चाबुते दिका साङ्‍राड्‍डेमि हरेलङ्‍काङिनि उक्लाइसिदु गे निहुनुङ। अन्तर्मादाते ङा सागारिकाइ हान्ति लोङ्सा अधिकार पिहुदु ओलिका साङ्‍राड्‍डेमिकाइ इन्या ङाते तोए जेखा सारेए ङाहुनो,

3 “निए निको परमेस्वरको दर्मायापालिकाइ कापालेङा मोहोर मालागाइवादुका अन्तर्मादाते, सागारि वा दोम्बोपालिकाइ हारा ओइ हान्ति मालोङ्नो।”

4 त्याङ गे मोहोर लागाइसिुदुपालिको तिम सायुनुङ। तोबाङ क्राटिमुम ओलिचिप ओलि क्राटि थ्यो, त्याङ तोबाङ इस्राएलको खलकको प्रत्येक कुलङि थ्यो।

5 यहुदाको कुलङि दिचिप निस क्राटिकाइ,

रुबेनको कुलङि दिचिप निस क्राटिकाइ,

गादको कुलङि दिचिप निस क्राटिकाइ,

6 आसेरको कुलङि दिचिप निस क्राटिकाइ,

नप्‍तालिको कुलङि दिचिप निस क्राटिकाइ,

मनस्सेको कुलङि दिचिप निस क्राटिकाइ,

7 सिमियोनको कुलङि दिचिप निस क्राटिकाइ,

लेबिको कुलङि दिचिप निस क्राटिकाइ,

इस्साखारको कुलङि दिचिप निस क्राटिकाइ,

8 जबलुनको कुलङि दिचिप निस क्राटिकाइ,

योसेफको कुलङि दिचिप निस क्राटिकाइ,

बेन्यामिनको कुलङि दिचिप निस क्राटिकाइ मोहोर लागाइयुनो।

उबो म्युङ बुसियोङ्दु जेखा योरि

9 तोङिलिबि सुओइ मिए तिम्‍को माथाङ्सा दिगोरे जेखा योरि, उबो म्युङ बुसिते लाʔते खजुरको डाङारे चुम्सिते तितच्युलि ङा थुमाको तागोते थेङ्‍योङ्ले होयोङ्दु गे निहुनुङ। तोबाङ गुरि हरेक डाति, कुल, मि ङा खाम चिज्याङ्‍योङ्दुपालिङि थ्यो।

10 तोबाङ जेखा सारेए आर्टियोङान,

“तितच्युलिङा होलेहोदु निको परमेस्वर

ङा थुमाते मुक्ति होदु।”

11 त्याङ तितच्युलि, धर्म-गुरुपालि ङा ओलिका मोलेहोदु ख्रोयिपालिकाइ पाम्‍ते साक्खाले साङ्‍राड्‍डेमिपालि थेङ्‍योङान, त्याङ तोबाङए तितच्युलिको तागोते रोपोसिते इन्या ङाते परमेस्वरकाइ सेवासेर्ग्याम लोङ्‍योङ्नो,

12 “आमेन! निको परमेस्वरकाइ प्रसंसा, महिमा, सर्सि, होहोइ, बेद,

बुता ङा सामर्थ्य सदासर्वदा एथा। आमेन!”

13 धर्म-गुरुपालिमध्ये दिकाए गाइकाइ आयुत्ङान, “का उबो म्युङ बुसियोङ्दुपालि सु थायोङ्दु, त्याङ कुताङि केल्योङान?”

14 गे तोकाइ ङाहुनुङ, “गाइकाइ था मानि। नाङकाइ नाइ था निनादु।”

तोए गाइकाइ ङाङान, “तोबाङगुरि जेखा सङ्‍कस्टङि केल्योङ्दु थादु, त्याङ तोबाङए उस्ते-उस्तेबाङको म्युङ थुमाको चाइए जेʔते उबो लोङ्ते नायोङ्दु।

15 “यैथादुए तोबाङ परमेस्वरको तितच्युलिको तागोते होयोङ्दु,

त्याङ टाहेउनिसे तोको मन्दिरङा होयोङ्ताले तोको सेवा लोङ्‍योङ्दु।

तितच्युलिते होʔलेहोदुए गुरि

तोबाङको रक्खे लोङुदु।

16 तोबाङ कुतालेओइ माक्रायोङ,

त्याङ कुतालेओइ मालाकायोङ।

उनिको आणाङए अथवा आणाङ्दु चारेमए तोबाङकाइ माज्यो।

17 हाराकाइभुन्या तितच्युलिको आन्तारेङङा होदु थुमा

तोबाङको गोठाइलो थादु,

त्याङ तोबाङकाइ लेक पिहुदु पाङ्‍कुको मुल्खोतेका डोर्‍याइदु।

त्याङ परमेस्वरए तोबाङको मेसेङि साक्खाले रापिल पुप्‍ते पिहुदु।”

सातौँ मोहोर

8

1 थुमाए सातौँ मोहोर टाङुदु बेरेङ आधा घन्टातेका साङ्‍राड्‍डेङा चकमन्‍न थाहान।

2 तोङिलिबि गे ड्र‍ोका साङ्‍राड्‍डेमिपालि परमेस्वरको तागोते थेङ्‍योङ्दु निहुनुङ। तोबाङकाइ ड्रोगोरे तुरहि पिसिले होथ्यो।

3 बेगाले दिका साङ्‍राड्‍डेमि केल्ताले तिले होदु लुङाको ज्याल्ठु चाबुतोले थानिको खेर्ते थेङान। तितच्युलिको तागोते होदु लुङाको थानिच्युरिते साक्खाले परमेस्वरको मिपालिको प्रार्थनानामा दरिसाको लागि तोकाइ आहे धुप पियोङ्नो।

4 धुपको आस्कु परमेस्वरको मिपालिको प्रार्थनानामा साङ्‍राड्‍डेमिको लाʔङि परमेस्वरकोते याहान।

5 तोङिलिबि साङ्‍राड्‍डेमिए ज्याल्ठु चुम्तोले थानिको मे तोङा चुकुनो, त्याङ अन्तर्मादातेङा चिहुनो। त्याङ सर्ग्या गुणुङ्सिदु सारे इसायान, बिजुलि मिर्लिकान त्याङ दुरु याहान।

तुरहिपालि

6 तोङिलिबि तो ड्रोगोरे तुरहिपालि नायोङ्दु तो ड्रोका साङ्‍राड्‍डेमि तुरहि मुत्सा ठाङडोल थायोङान।

7 पहिलो साङ्‍राड्‍डेमिए तुरहि मुतुनो त्याङ चाइनामा मोल्सिदु सेर्बा ङा मे युवान। त्याङ तो अन्तर्मादातेङा रोस्सा लागाइसिन। त्याङ अन्तर्मादातेको सुम भाको दिभा, दोम्बोपालिको सुम भाको दिभा ङा साक्खाले मिलिङ ठिपालि ज्योʔओइ ज्योʔकान।

8 दोस्रो साङ्‍राड्‍डेमिए उस्तेको तुरहि मुतुनो, त्याङ मेए ज्योʔले होदु दिगोरे जेखा पाराभाते ओनि सागारिङा चिहुनो त्याङ सागारिको सुम भाको दिभा चाइ नाइ चाइ थाहान।

9 त्याङ सागारिको सुम भाको दिभाङा होयोङ्दु साक्खाले ख्रोयिपालि सियोङान त्याङ जेखाकोङपालिको सुम भाको दिभा ओइ नासिह्‍यान।

10 तेस्रो साङ्‍राड्‍डेमिए उस्तेको तुरहि मुतुनो, त्याङ सर्ग्याङि तिले होदु मेथाङ ओनि दिगोरे जेखा उछि रोसान, त्याङ तोगुरि षोङपालिको सुम भाको दिभा ङा पाङ्‍कुको मुल्खोपालिङा रोसान।

11 तो उछिको नामे “अावा” थादु, त्याङ तोए गर्दा पाङ्‍कुको सुम भाको दिभा आवाकान, त्याङ तो आवादु पाङ्‍कु तुन्योङ्ताले आहे मिपालि सियोङान।

12 चौथो साङ्‍राड्‍डेमिए उस्तेको तुरहि मुतुनो। उनिको सुम भाको दि भा, चलौनिको सुम भाको दि भा त्याङ उछिपालिको सुम भाको दि भाङा आपुनो, त्याङ तोबाङको आथाङको सुम भाको दि भाकाइ उखिङछोछोए कोङुनो। इन्‍याङगरि उनिसेको सुम भाको दि भा उखिङछोछो थाहान, त्याङ तोओनि नाइ टाहेको सुम भाको दि भा उखिङछोछो थाहान।

13 तोङिलिबि गे योहुनुङ, सर्ग्याको आन्तारेङङा पेर्ले होदु दिका कोकोक्णिङ आग्यौताले इन्याङ यासिदु गे सायुनुङ, “मुत्छाकाइ बाँकि होयोङ्दु सुमका साङ्‍राड्‍डेमिको बेगाले तुरहिको सारेको कारनए अन्तर्मादातेङा होयोङ्दुपालिकाइ धिक्‍कार! धिक्‍कार! धिक्‍कार!”

9

1 त्‍याङ तोङिलिबि पाँचौँ साङ्‍राड्‍डेमिए उस्तेको तुरहि मुतुनो, त्याङ गे सर्ग्याङि दिगोरे उछि अन्तर्मादातेङा रोस्दु निहुनुङ। तो उछिकाइ राकाषे लुङ्‍गुरि होʔसा नसपतलको तारिकाचा पिसिन।

2 तोए नसपतल टाङुनो, त्याङ तोङिनि मेको जेखा कोकोतिङि लेत्दु आस्कुओनि लेतान, त्याङ तो नसपतलको आस्कुए उनि ङा फाषायोरिकाइ उखिङछोछो लोङुनो।

3 तो आस्कुङि अन्तर्मादातेङा आरेपालि लेत्योङान, त्याङ अन्तर्मादातेको बिच्छिपालिको ओनि बुता तोबाङकाइ पिसिले होथ्यो।

4 अन्तर्मादातेको ठि अथवा कुन्दुओइ दोम्बोकाइ हान्ति मालोङ्नो, तर कापालेते परमेस्वरको मोहोर माहोदु मिपालिकाइ जुकुन हान्ति लोङो ङाते बक्‍के पिसिले होदुथ्यो।

5 तोबाङकाइ सात नाइ गुरि मासात्नो, तर वाल्ङा चालातेका यातना पिनो ङाते आरेपालिए अधिकार खालाम्योङ्नो। बिच्छिए चेकिदु बेरेङ कालाइदुओनि तोबाङए चेकिदु बेरेङ ओइ तोओनि नाइ कालाइथ्यो।

6 तो कालेङा मिपालिए मृत्यु दाङ्‍योङ्दु, तर माखालाम्योङ। तोबाङए सिसा आलियोङ्दु तर मृत्यु गुरि तोबाङङि सुगाप्सिदु।

7 तो आरेपालि लडाइते हेन्छा सोयोङ्दु साराङपालि ओनि इचिनिस्थ्यो। तोबाङको कापुते लुङाको मुकुट ओनि हाराओइ थो होथ्यो, त्याङ तोबाङको खेनगुरि मिको खेनओनि थ्यो।

8 तोबाङको चिम्याङ चामाइचापालिको चिम्याङ ओनि थ्यो, त्याङ तोबाङको सुवा सिंगाकोओनि थ्यो।

9 त्याङ तोबाङको आन्डुपाता चिमेनको थ्यो, त्याङ तोबाङको फखेटाको सारे लडाइङा आहे साराङपालिए तानाइदु रथको सारे ओनि थ्यो।

10 तोबाङको लिमेपालि ङा खिलपालि बिच्छिपालिको ओनि थ्यो। तोबाङको लिमेपालिते वाल्ङा चालातेका मिपालिकाइ कस्ट पिसा बुता होथ्यो।

11 राकाषेपालि होʔसा नसपतल ठाइको दुत तोबाङको धनै थ्यो। हिब्रु खामते तोको नामे ‘एबाड्‍डोन’ ङा ग्रिक खामते तोको नामे ‘अपोल्‍लियोन’ थादु।

12 पहिलो विपति हेन्को दुमान। अझै ओइ निसगोरे विपति केल्सा बाँकि होदु।

13 तोङिलिबि छैटौँ साङ्‍राड्‍डेमिए उस्तेको तुरहि मुतुनो त्याङ परमेस्वरको तागोते होदु लुङाको थानिको ओलिगोरे नारुङि लेत्दु दिगोरे सारे गे सायुनुङ।

14 तुरहि चुमुदु छैटौँ साङ्‍राड्‍डेमिकाइ इन्याङ ङाहुदु गे सायुनुङ, “जेखा युफ्रेटिस षोङङा छ्‍युसिले होदु तो ओलिका साङ्‍राड्‍डेमिकाइ फेत्तेपिहो।”

15 तो ओलिका साङ्‍राड्‍डेमिपालि तोर्तासियोङान, तोबाङ मिपालिको सुम भाको दि भाकाइ नासिसाकाइ त्यै घडि, त्यै इस्याङ, त्यै चाला ङा त्यै दाङको लागि ठाङडोल लोङ्सिले होथ्यो।

16 तो साराङच्युरिते लुन्योङ्दु फौजिको तिम निसचिप टिमुम्सा थ्यो।

17 त्याङ गाइको दर्सनङा इचिनिस्दु साराङपालि ङा तोच्युरिते लुन्योङ्दुपालि का ओनि थ्यो: तोबाङको आन्डु-पातापालि गुरि मेओनि डिङडिङ, निलमणिओनि निलो ङा गन्धकओनि पँहेलो होथ्यो। साराङपालिको कापु सिङ्‍गाको कापुओनि इचिनिसान त्याङ तोबाङको उगोङि मे, आस्कु ङा गन्धक लेत्थ्यो।

18 तोबाङको उगोङि लेत्दु मे, आस्कु ङा गन्धकको सुम बिपतिङि मिपालिको सुम भाको दि भा सियोङान।

19 तो साराङपालिको बुता तोबाङको उगो ङा लिमेते होथ्यो, हाराकाइभुन्या तोबाङको लिमे निरेङ होदु रुलको कापु ओनि थ्यो, तोबाङए तोङिनि मिपालिकाइ चोट पियोङ्दुथ्यो।

20 का बिपतिङि मोयोङ्दु मिपालिए उस्तेबाङको लाʔको जेतङि ख्रोइबुरु मायास्योङान। तोबाङए बुमाङपालिकाइ ङा निसा माइथान्दु, साइसा माइथान्दु ङा चावासा माथाङुदु लुङा, उङ, काँस, णिङ ङा सेङको मुर्तिपालिकाइ पुडासा मातोर्तायोङ्नो।

21 तोबाङए पुन ठोसा, षाताषुति लोङ्सा, मान्द्रेसिङ लोङ्सा ङा खुइसा जेतङि ख्रोइबुरु मायास्योङान।

साङ्‍राड्‍डेमि ङा उच्याचा किताब

10

1 गे खासुङा ठुसिदु बेगाले बर्बदा साङ्‍राड्‍डेमिकाइ साङ्‍राड्‍डेङि ओर्लाइसिदु निहुनुङ। तोको कापुते लार्कुन होथ्यो, त्याङ तोको खेन उनिओनि ङा कोन्टेपालि मेको खाँबा ओनि थ्यो।

2 तोको लाʔते टाङ्‍‍सिले होदु दिगोरे उच्याचा किताब होथ्यो। तोए उस्तेको चाखुरबासाको कोन्टे सागारिङा ङा खोलाबासाको कोन्टे जिमिङा नाहुनो।

3 त्याङ सिङ्‍गा होँक्रादुओनि तो जेखा सारेए आर्टिकान, त्याङ आर्टिको दुम्तेलिबि ड्रोगोरे नाइ सर्ग्या गुणुङपालिको सारे युवान।

4 गे ठेसाइ सोहुन्दु बेरेङ तो ड्रोगोरे गुणुङपालिए उस्ते-उस्तेबाङको सारे चिलेत्योङ्नो; त्यैकालेङा गे साङ्‍राड्‍डेङि इन्याङ यासिदु सारे सायुनुङ, “तो ड्रोगोरे सर्ग्या गुणुङपालिए चिलेत्योङ्दु सारेकाइ लिङ्‍गोरेङा नाहो, त्याङ तो माठेहे।”

5 सागारिङा ङा जिमिङा थेङ्सिदु तो साङ्‍राड्‍डेमिकाइ गे निहुनुङ, तोए उस्तेको चाखुर लाʔ साङ्‍राड्‍डेटो लाङुनो।

6 साक्खाले इस्याङङा मोलेहोदु, ङा साङ्‍राड्‍डे ङा तोङा होदु थोपालि, अन्तर्मादाते ङा तोङा होदु थोपालि, सागारि ङा तोङा होदु थोपालिकाइ दोइकाहुदु परमेस्वरको नामेते तोए ओचन च्याताले ङाहुनो, “नान धियाना माथा।”

7 तर तो इस्याङपालिङा सातौँ साङ्‍राड्‍डेमिए उस्तेको तुरहि मुत्छा सोहुदु बेरेङ परमेस्वरए उस्तेको दर्माया अगमवक्तापालिकाइ ङाहुदुओनि तोको लिङ्‍गोरेको योजना पुरा याथादु।

8 त्याङ साङ्‍राड्‍डेङि गे सायुन्दु सारेए गाइकाइ फिरि इन्याङ यासिन, “या, सागारिङा ङा जिमिङा थेङ्सिदु साङ्‍राड्‍डेमिको लाʔते होदु टाङ्सिदु किताब फाहो।”

9 त्याङ गाइ तो साङ्‍राड्‍डेमिकोते याताङाले तो उच्याचा किताब आमातुनुङ त्याङ तोए गाइकाइ ङाङान, “का फाहो, त्याङ च्या। काए नाङको बाङ्‍काल चिराकुदु, तर नाङको उगोते गुरि तो वासओनि टाकादु।”

10 गे तो साङ्‍राड्‍डेमिको लाʔङि तो उच्याचा किताब चुमुनुङ, त्याङ च्याङान। गाइको उगोङा तो वासओनि टाकाहान। तर तो च्याको दुम्तेलिबि गाइको बाङ्‍काल राकान।

11 त्याङ गाइकाइ काओनि बक्‍के थाहान, “नाङए आहे मिपालि, डातिपालि, खामपालि ङा धनैपालिको सुचिते फिरि अगमवाणि चिज्याङ्‍को माइदु।”

निसका गुवापालि

11

1 तोङिलिबि दाप्सा रोलेओनि दिगोरे लिङलिङ गाइकाइ पिसिले होथ्यो, त्याङ दिकाए गाइकाइ ङाङान, “स्रेतानाले या, परमेस्वरको मन्दिर ङा तोको थानि दापो त्याङ तोङा आराधना लोङ्‍योङ्दुपालिकाइ तिमो।

2 तर परमेस्वरको मन्दिरको प्रिङबासा होदु लाङ्‍गाकाइ गुरि मादापे, हाराकाइभुन्या तोगुरि बेगाले डातिपालिकाइ पिसिले होदु। त्याङ ओलिचिप निस चालातेका उल्फो राडेपाडेकाइ तोबाङए त्रि-नात्रि लोङ्‍योङ्दु।

3 त्याङ गे गाइको निसका गुवापालिकाइ बुता पिहुन्दु, त्याङ तोबाङए फेङ्‍गाको म्युङ बुसियोङ्‍ताले दि क्राटि निस टिपुरि मतचिप इस्याङतेका अगमवाणि चिज्याङ्‍योङ्दु।”

4 तो निसका गुवापालि गुरि अन्तर्मादातेको प्रभुको तागोते थेङ्ते होदु डुम्‍लाको निसगोरे दोम्बोपालि ङा निसगोरे ठड्‍यौरोपालि थायोङ्दु।

5 तोबाङकाइ सुएओइ हान्ति लोङ्सा आलियोङानन्या तोबाङको उगोङि मे लेत्‍ताले तोबाङको सत्तुरकाइ नासिहुदु। सुओइ मिए तोबाङकाइ नासिसा दाङ्‍योङ्नोन्या तोबाङ तोओनि नाइ सियोङ्दु।

6 तोबाङए अगमवाणि चिज्याङ्‍योङ्‍दु इस्याङपालिङा सार्दे एमायुवा ङाते सर्ग्या टिसा तोबाङनामा बुता होदु, त्याङ पाङ्‍कुपालिकाइ चाइ लोङ्सा ङा अन्तर्मादातेङा तोबाङए आलियोङ्दु बेरेङ अन्तर्मादातेङा पारा पाराको बिपति केल्सा तोबाङनामा बुता होदु।

7 तोबाङए उस्तेबाङको गुवाको जेत पिʔको दुम्तेलिबि राकाषे लुङ्‍गुरि होʔसा नसपतल ठाइङि लेत्‍ते केल्दु तो यार्साए तोबाङनामा लडाइ यासिते तोबाङकाइ तेतोले सातुदु।

8 तोबाङको मोरोपालि तो जेखा राडेपाडेको उलामते गोरेले होदु थादु; का राडेपाडेकाइ आहानको रुपते ‘सदोम’ ङा ‘मिस्र राड्‍डे’ ङासिदु, तोङा तोबाङको प्रभुकाइ क्रुसते ख्वायोङ्दु थ्यो।

9 सुमउनि आधा इस्याङतेका तोबाङको मोरोपालिकाइ मिपालिए, खलकपालिए, खामपालिए, ङा डाति-डातिपालिए योयोङ्दु त्याङ तो मोरोपालिकाइ मोसानिराङङा ठुम्को मापियोङ।

10 तोबाङ सियोङ्दुए अन्तर्मादातेको मिपालि ताङ्‍योङ्दु, आस्ताङ्‍योङ्दु त्याङ उस्ते-उस्तेबाङङा उपहार किपिस्योङ्दु, हाराकाइभुन्या तो निसका अगमवक्तापालिए अन्तर्मादातेङा होयोङ्दुपालिकाइ खोरि पिते नायोङ्‍थ्यो।

11 सुम उनि आधा इस्याङलिबि परमेस्वरङि युदु लेकको पुन तोबाङ दुङङा बिह्‍यान, त्याङ तोबाङ उस्तेबाङको कोन्टेते थेङ्‍योङान, त्याङ तोबाङकाइ नियोङ्दुपालि आठ्‍ठे आरियोङान।

12 त्याङ तोबाङए साङ्‍राड्‍डेङि इन्याङगरि दिगोरे जेखा सारे सायोङ्नो, “काङा वाङा।” त्याङ तोबाङको सत्तुरपालिए योयोओइ तोबाङ खासुङा साङ्‍राड्‍डेटो यायोङान।

13 त्यैकालेङा जेखा दुरु याहान, त्याङ राडेपाडेको दसौँ भा गोरेह्‍यान, त्याङ दुरुङा ड्रो क्राटि मिपालि सियोङान। बेगाले मोयोङ्दुपालि आरियोङान त्याङ साङ्‍राड्‍डेको परमेस्वरकाइ महिमा लोङ्‍योङ्नो।

14 दोस्रो विपति तापान। योनो, तेस्रो विपति छिट्‍टोइ केल्सा सोले होदु।

सातौँ तुरहि

15 त्याङ सातौँ साङ्‍राड्‍डेमिए उस्तेको तुरहि मुतुनो, तोङिलिबि साङ्‍राड्‍डेङा इन्या यासिदु जेखा-जेखा सारे इसायान,

“अन्तर्मादातेको राड्‍डे निको प्रभुको त्याङ तोको ख्रिस्टको राड्‍डे थाले होदु,

त्याङ तोए सदासर्वदा राड्‍डे लोङुदु।”

16 त्याङ परमेस्वरको हाबि उस्ते-उस्तेबाङको तितच्युलिते होयोङ्‍दु तो निसचिप ओलिका धर्म-गुरुपालिए रोपोसिते परमेस्वरकाइ सेवायोङ्नो,

17 त्‍याङ ङासा लागाइसियोङान,

“हे परमप्रभु परमेस्वर सर्वसक्तिमान्,

निए नाङकाइ होहोइ पिसिदु,

तो होदु त्याङ तो होदुथ्यो,

हाराकाइभुन्या नाङए नाङथेको जेखा बुता लाʔते कायुनान

त्याङ राड्‍डे लोङ्सा लागाइसिनान।

18 डाति-डातिपालि रागेए चुर थायोङान,

तर नाङको रागे चिखेत्छिन।

सियोङ्दुपालिको निया लोङ्सा स्याङ थाहान,

त्याङ नाङको सेवक अगमवक्तापालि ङा उल्फो मिपालिकाइ

त्याङ नाङको नामेङि आरियोङ्दु जेखा उच्यापालिकाइ योन पिसा स्याङ,

त्याङ अन्तर्मादातेकाइ नासियोङ्दुपालिकाइ नासिसा स्याङ राहान।”

19 साङ्‍राड्‍डेङा परमेस्वरको मन्दिर टाङान, त्याङ तोको मन्दिर दुङङा तोको करारको सन्दस इचिनिसान। बिजुलिको आथाङ इचिनिसान। सारे ङा सर्ग्याको गुणुङपालि इसायान। दुरु याहान त्याङ जेखा-जेखा सेर्बा युवान।

चामाइचा ङा अजिङ्‍गर

12

1 साङ्‍राड्‍डेङा दिगोरे थोम्बेसिलेको डोरे इचिनिसान। उनि पहिर्‍याइसिदु दिका चामाइचा इचिनिसान, तोको कोन्टेपोलेङा चलौनि होदुथ्यो, त्याङ तोए कापुते दिचिप निसगोरे उछिको मुकुट बुसिले होदुथ्यो।

2 तो बाङ्‍काल थ्यो, त्याङ हुचा निʔसाकाइ बेथा लागाइताले आर्टिले होदुथ्यो।

3 त्याङ साङ्‍राड्‍डेङा बेगाले दिगोरे डोरे इचिनिसान। ड्रोगोरे कापु, दिचिप गोरे नारु त्याङ कापुते ड्रोगोरे मुकुट बुसिदु दिका जेखा डिङडिङ अजिङ्‍गर इचिनिसान।

4 तोको लिमेए साङ्‍राड्‍डेको सुम भाते दिभा उछिपालिकाइ सगटैतोले अन्तर्मादातेङा चिते ठोहुनो। हुचा नि-मानि च्याओइ च्यावा यासिताले तो अजिङ्‍गर हुचा निʔसा सोदु चामाइचाको खेर्ते थेङ्ते होकान।

5 तो चामाइचाए साक्खाले डातिकाइ चिमेनको रोलेए सासन लोङ्सा दिका चा निकान। तो चामाइचाको हुचा परमेस्वरकोते चिस्रेते तोको तितच्युलिते हेन्योङ्नो।

6 तो चामाइचा गुरि पान्थार-ठाइङा षुग्याप्सिन, तोङा दिचिप क्राटि निस टिपुरिका मतचिप इस्याङतेका तोकाइ टिल्सा ठाइ एथा ङाते परमेस्वरए तोको लागि ठाइ ठाङडोल लोङुले नाहुथ्यो।

7 त्याङ साङ्‍राड्‍डेङा लडाइ थाहान। मिखाएल ङा तोको दुतपालिए तो अजिङ्‍गरनामा युद्ध यास्योङान। अजिङ्‍गर ङा तोको दुतपालिए ओइ युद्ध यास्योङान,

8 तर तोबाङ भुत्‍योङान, त्याङ तोबाङको लागि साङ्‍राड्‍डेङा होʔसा ठाइ माथाहान।

9 तो जेखा अजिङ्‍गर न्हाङा चिरोस्योङ्नो–तो सारु सेर्पा, तो साक्खाले अन्तर्मादातेकाइ बहकैदु दियाबलस वा सेसेन्तार थादु। तोनामा तोको दुतपालि ओइ नामानामा दिखेपते अन्तर्मादातेङा चिरोस्सियोङान।

10 त्याङ गे साङ्‍राड्‍डेङा इन्या यासिले होदु दिगोरे जेखा सारे सायुनुङ,

“नान निको परमेस्वरको मुक्ति, बुता, राडे

त्याङ तोको ख्रिस्टको अधिकार राले होदु।

हाराकाइभुन्या निको हुपालिकाइ गाल्प्या लागाइसा,

तोए गुरि निको परमेस्वरको खेर्ते तोबाङकाइ टाहे उनिसे गाल्प्या लागाइदु,

तोकाइ न्हाङा चिसिले होदु।

11 तोबाङए थुमाको चाइ

त्याङ उस्तेबाङको गुवाको वाखेको कारन

तोकाइ तेयोङ्‍ले नायोङ्दु,

त्याङ तोबाङए मृत्युतेका ओइ

उस्तेबाङको लेककाइ माजेसिकेन्योङ्नो।

12 यैथाताले हे साङ्‍राड्‍डे ङा साङ्‍राड्‍डेङा होनिदुपालि,

निङ ताङ्ने।

तर अन्तर्मादाते ङा सागारिकाइ गुरि धिक्‍कार एथा!

हाराकाइभुन्या उस्तेको स्याङ उछिन्चा होदु ङाते

साइताले सेसेन्तार जेखा रागेनामा निङकोते न्हाङा युले होदु।”

13 तो अजिङ्‍गरए उस्तेकाइ न्हाङा चियोङ्दु थासाइको दुम्तेलिबि हुचा निʔसा तो चामाइचाकाइ खेदायुनो।

14 तर तो चामाइचाकाइ सेर्पाको खेरङि पान्थार-ठाइङा पेर्ते हेन्छाकाइ जेखा कोकोक्णिङको निसगोरे पखेटा पिसिन। तो पान्थार-ठाइ सुम दाङ आधातेका तो चामाइचाको पालनपोसनको लागि ठाङडोल लोङ्सिदु थ्यो।

15 तो चामाइचाकाइ रुणिए एख्रेको ङाते तो सेर्पाए चामाइचाको लिबिबासाङि उस्तेको उगोङि षोङ ओनि पाङ्‍कु चिलेतुनो।

16 तर अन्तर्मादातेए तो चामाइचाकाइ सघैनो, त्याङ अजिङ्‍गरए उस्तेको उगोङि चिलेतुदु षोङ अन्तर्मादातेए उस्तेको उगो हाँʔ यासिताले ण्योकुनो।

17 त्याङ तो अजिङ्‍गर तो चामाइचानामा रागेए चुर थाहान, त्याङ तोको बाँकि खलकपालिनामा युद्ध लोङ्सा याहान, अर्थात् परमेस्वरको बक्‍केपालि मानायोङ्दु ङा येसुको गुवा पियोङ्दुपालिनामा युद्ध लोङ्सा याहान।

18 त्याङ तो अजिङ्‍गर सागारिको जोरङा थेङान।

सागारिङि लेत्‍ते रादु यार्सा

13

1 सागारिङि दिका यार्सा लेत्‍ते रादु गे निहुनुङ। तोको दिचिपगोरे नारु ङा ड्रोगोरे कापु होथ्यो। तोको नारुङा दिचिप गोरे मुकुट होदुथ्यो, त्याङ तोको दि-दिगोरे कापुते इस्वर-निन्दाको नामे होदुथ्यो।

2 गे निहुन्दु तो यार्सा चितुवा ओनि थ्यो, तोको कोन्टे लुन्दुरको ओनि थ्यो, तोको उगो सिङ्‍गाको ओनि थ्यो। तो अजिङ्‍गरए तो यार्साकाइ उस्तेको बुता, उस्तेको तितच्युलि ङा जेखा अधिकार पिहुनो।

3 तोको दिगोरे कापुते गुरि जेखा चोट लागाइताले सिसाइसोले होदु ओनि इचिनिस्दु थ्यो, तर तोको चोट जाहान। साक्खाले अन्तर्मादाते थोम्बेसिलेको थाते तो यार्साको लिबि चावासा लागाइसियोङान।

4 मिपालिए अजिङ्‍गरकाइ पुडायोङ्दु थ्यो, हाराकाइभुन्या तोए उस्तेको अधिकार तो यार्साकाइ पिहुले नाहुथ्यो। तोबाङए इन्या ङा-ङाते यार्साकाइ पुडासा लागाइसियोङान, “का यार्सा ओनि बेगाले सु होदु? काको विरुद्धते सु लडैसिको थाङुदु?”

5 तोकाइ अहङ्‍कारि ङा इस्वर-निन्दाको पिलपालि चिज्याङ्साकाइ उगो पिसिन। तोकाइ ओलिचिप निस चालातेका अधिकार चलैसा अनुमति पिसिन।

6 परमेस्वरको विरुद्धते निन्दा लोङ्सा, तोको नामे ङा तोको होʔसा ठाइ, त्याङ साङ्‍राड्‍डेङा होयोङ्‍दुपालिसमेत साक्खालेको निन्दा लोङ्साकाइ तोए उस्तेको उगो टाङुनो।

7 तोकाइ परमेस्वरको मिपालिनामा लडाइ यासिसा ङा तोबाङकाइ तेसा अनुमति पिसिन। साक्खाले खलकपालि, मिपालि, खामपालि ङा डातिपालिच्युरिते तोकाइ अधिकार पिसिन।

8 चिसात्सिदु थुमाको लेकको किताबङा अन्तर्मादाते दोइकासिदु भुन्दा हाबि नाइ नामे ठेसिदु मिपालि बाहेक अन्तर्मादातेङा होयोङ्दु साक्खालेए तो यार्साकाइ पुडायोङ्दु।

9 नासाइसाकाइ कुल्ना होदु मिए एनासायो।

10 खतकिङा हेन्को माइदु खतकिङा नाइ यादु,

सोठाए सात्को माइदुकाइ गुरि सोठाए नाइ चिसात्सिदु।

परमेस्वरको मिपालिको सहनसिलता ङा बिस्वास यैङा नाइ होदु।

अन्तर्मादातेङि लेत्दु यार्सा

11 तोङिलिबि अन्तर्मादातेङि लेत्‍ते केल्दु बेगाले दिका यार्सा गे निहुनुङ। तोको ओइ थुमाको ओनि निसगोरे नारु होदुथ्यो, त्याङ अजिङ्‍गर ओनि चिज्याङ्दुथ्यो।

12 तोए पहिलो यार्साको उपस्थितिङा त्यै यार्साको साक्खाले अधिकार चलैनो, त्याङ गारे जादु पहिलो यार्साकाइ पुडासाकाइ अन्तर्मादाते ङा तोङा होयोङ्दु साक्खाले मिपालिकाइ कर लागाइनो।

13 मिपालिए निसा गरि सर्ग्याङि अन्तर्मादातेङा मे चिरोस्सा ओनि जेखा-जेखा डोरेपालि ओइ तोए लोङुनो।

14 तो पहिलो यार्साको तागोते काओनि थोम्बेसिलेको डोरेपालि चिखेत्सा बुता काकाइ पिसिले होदुथ्यो। त्यै बुताको कारन अन्तर्मादातेङा होयोङ्दु साक्खाले मिपालिकाइ तोए बहकैनो। सोठाको चोट च्याताले ओइ मोदु तो पहिलो यार्साको सम्मानते दिगोरे मुर्ति खेम्सा तोए मिपालिकाइ बक्‍के पिहुनो।

15 तो पहिलो यार्साको मुर्तिए एचिज्याङा त्याङ तो यार्साको मुर्तिकाइ मापुडायोङ्दुपालि एचिसात्छियोङा ङाते तो यार्साको मुर्तिङा पुन चुते पिसा बुता दोस्रो यार्साकाइ पिसिन।

16 त्याङ तोए उच्या ङा जेखा, दाक्पो ङा फुङ्‍‍गिन्टासि, फुक्‍का ङा टेरा साक्खालेकाइ तोबाङको चाखुर लाʔ अथवा कापालेङा छाप चिलागायुनो।

17 तो छाप मानिदुका सुएओइ किनाइको ङा बेचाइको माखालाम्सा थाहान। तो छाप गुरि तो यार्साको नामे ङा तोको नामेको तिम थादु।

18 का तिम गोसाकाइ सर्सि चाहाइदु। गोसा बुता निदुए तो यार्साको तिम जोडाइतोले एनिकालायो, हाराकाइभुन्या तो दिका मिको तिम थादु। तोको तिमगुरि मत टिपुरिका मतचिप मत थादु।

थुमा ङा क्राटिमुम ओलिचिप ओलि क्राटि

14

1 तोङिलिबि गे योहुन्दु बेरेङ सियोन डन्डिते थुमा थेङ्दु गे निहुनुङ। तोनामा क्राटिमुम ओलिचिप ओलि क्राटि होयोङ्थ्यो, तोबाङको कापालेते तोको ङा तोको आपाको नामे ठेसिले होदुथ्यो।

2 त्याङ गे आहे पाङ्‍कुको सारे ओनि ङा जेखा गाणाङगुणुङको सारे ओनि साङ्‍राड्‍डेङि युदु दिगोरे सारे सायुनुङ। गे सायुन्दु तो सारेगुरि विणा ताप्‍योङ्दुपालिए ताप्‍योङ्दु विणाको सारेओनि थ्यो।

3 तितच्युलिको ङा तो ओलिका मोदु यार्सापालिको ङा धर्म-गुरुपालिको तागोते तोबाङए दिगोरे नाका कारि कारियोङ्थ्यो। अन्तर्मादातेङि दामे पिते तोर्तासिदु क्राटिमुम ओलिचिप ओलि क्राटि मिपालिए बाहेक बेगालेए तो कारि चिठेन्सिको माथाङ्‍योङ।

4 तोबाङ चामाइचापालिनामा माजासियोङ्ताकि थ्यो, त्याङ उस्तेबाङकाइ चोखो नासियोङ्‍ले होयोङ्दुथ्यो। थुमा यादु ठाइदाइ लिबिलिबि यायोङ्दु काबाङ नाइ थायोङ्दु। परमेस्वर ङा थुमाको लागि पहिलो सेको रुपते मिपालिको आन्तारेङङि काबाङ दामे पिते तोर्तासिदु थादु।

5 तोबाङको उगोते हाराओइ माछ्‍यात माइखालामान, तोबाङ मागाल्‍प्‍या थ्यो।

सुमका साङ्‍राड्‍डेमिपालि

6 त्याङ बेगाले साङ्‍राड्‍डेमिकाइ सर्ग्याको आन्तारेङङा पेर्ले होदु गे निहुनुङ। अन्तर्मादातेङा होयोङ्दु साक्खाले डाति, कुल, खाम ङा मिपालिकाइ घोसना लोङ्सा कुतालेओइ माताप्सा आप्राखाम तोनामा होदुथ्यो।

7 तोए जेखा सारेए यासिन, “परमेस्वरनामा आरिने ङा तोकाइ महिमा पिनो, हाराकाइभुन्या तोको निया लोङ्सा स्याङ राले होदु। सर्ग्या, अन्तर्मादाते, सागारि त्याङ पाङ्‍कुको मुल्खोपालि दोइकाहुदु परमेस्वरकाइ सेवानो।”

8 त्याङ बेगाले दिका साङ्‍राड्‍डेमि, अर्थात् दोस्रोगुरिए इन्या यासिते लिबिलिबि लागाइसिन, “पतन थाहान! डाति-डातिकाइ उस्तेको मान्द्रेसिङको क्रोधको इथेदु पाङ्‍कु चितुन्सा महान बेबिलोनको पतन थाहान।”

9 तोङिलिबि तेस्रो साङ्‍राड्‍डेमि जेखा सारेए इन्या यासिते तोबाङको लिबि राहान, “सुओइ मिए तो यार्सा ङा तोको मुर्तिकाइ पुडाहुनोन्या ङा कापाले वा लाʔते तोको छाप कायुनोन्या,

10 तोए ओइ तोको क्रोधको खोराङा हाराओइ मामिसाइतिनि ठाङडोल लोङ्सिदु परमेस्वरको क्रोधको कडा इथेदु पाङ्‍कु तुन्दु, ङा उल्फो साङ्‍राड्‍डेमिपालि ङा थुमाको तागोते मे ङा गन्धकए तोकाइ यातना पिसिदु।

11 तोबाङको यातनाको आस्कु सदासर्वदा योबि याले होदु। तो यार्सा ङा तोको मुर्तिकाइ पुडासा त्याङ तोको नामेको छाप काइसा काबाङ नाइ थायोङ्दु। काबाङए टाहे उनिसे कुतालेओइ सुइतासिको मानियोङ।”

12 परमेस्वरको बक्‍केपालि पालना लोङ्‍योङ्दु ङा येसुच्युरिते बिस्वास लोङ्‍योङ्दु परमेस्वरको उल्फो मिपालि ढेप थाते होʔको माइदु।

13 तोङिलिबि साङ्‍राड्‍डेङि युदु काओनि सारे गे सायुनुङ, “का ठेहो: नानङि तिबि प्रभुते बिस्वास लोङ्ते सियोङ्दुपालिए डुडु खालाम्योङ्दु।”

उल्फो लुङ्‍गुरिए यासिदु, “थादु, तोबाङए उस्ते-उस्तेबाङको जुन्जुलङि सुइतासिको खालाम्योङ्दु, हाराकाइभुन्या तोबाङको जेतए तोबाङकाइ पोहुदु।”

अन्तर्मादातेको आने कुम्सा स्याङ

14 तोङिलिबि गे योहुनुङ, त्याङ दिगोरे उबो खासु ङा तोच्युरिते होलेहोदु मिको चाओनि दिकाकाइ निहुनुङ, तोको कापुते लुङाको मुकुट ङा लाʔते दिगोरे इथेदु करति होथ्यो।

15 बेगाले दिका साङ्‍राड्‍डेमि परमेस्वरको मन्दिरङि प्रिङदाइ लेतान, त्याङ खासुच्युरिते होदुकाइ आर्टिताले ङाहुनो, “नाङको करति चुमो, त्याङ आने कुमो, आने कुम्सा स्याङ केल्‍ले होदु, हाराकाइभुन्या अन्तर्मादातेको आने मिन्को दुम्‍ले होदु।”

16 इन्याङगरि खासुच्युरिते होदुए अन्तर्मादातेङा उस्तेको करति चलयुनो, त्याङ अन्तर्मादातेको आने कुमुनो।

17 तोङिलिबि साङ्‍राड्‍डेङा होदु परमेस्वरको मन्दिरङि बेगाले दिका साङ्‍राड्‍डेमि प्रिङदाइ लेतान। तोनामा ओइ दिगोरे इथेदु करति होथ्यो।

18 तोङिलिबि मेच्युरिते अधिकार होदु बेगाले दिका साङ्‍राड्‍डेमि थानिङि लेतान। इथेदु करति चुमुदुकाइ जेखा सारेए तोए ङाहुनो, “नाङको इथेदु करति चलयो, त्याङ अन्तर्मादातेको अंगुरको लुन्टिपालि मुमो, हाराकाइभुन्या अंगुर मिन्को दुम्‍ले होदु।”

19 तो साङ्‍राड्‍डेमिए उस्तेको करति अन्तर्मादातेङा चलयुनो, त्याङ अन्तर्मादातेको अङ्‍गुरको से मुमुनो, त्याङ काकाइ परमेस्वरको रागेको जेखा अङ्‍गुर पेलाइसा कोलङा चिहुनो।

20 राडेपाडे प्रिङदाइको अंगुर पेलाइसा कोलङा तो अंगुर त्रियोङ्नो, अंगुर पेलाइसा कोलङि चाइ लेत्‍ताले बगयान। तो चाइ साराङको लगामतेका यालेत्छागरि गहिरो थ्यो, ङा सुम टिपुरिका किलो मिटरतेका बगैले होथ्यो।

ड्रो साङ्‍राड्‍डेमिपालि ङा ड्रो बिपतिपालि

15

1 तोङिलिबि गे साङ्‍राड्‍डेङा जेखा ङा थोम्बेसिलेको बेगाले दिगोरे डोरे निहुनुङ। तोङा ड्रो साङ्‍राड्‍डेमिपालिए ड्रोगोरे अन्तिम बिपति चाबुते नायोङ्‍थ्यो, हाराकाइभुन्या तो बिपतिपालिनामा नाइ परमेस्वरको क्रोध ताप्ले होदु।

2 तोङिलिबि मेनामा मोल्सिदु सिसाको सागारिओनि गे निहुनुङ। तो यार्सा ङा तोको मुर्ति त्याङ तोको नामेको तिमच्युरिते तेयोङ्दुपालि साक्खाले तो सिसाओनि सागारिको जोरङा थेङ्‍योङान। तोबाङए उस्ते-उस्तेबाङको लाʔते परमेस्वरए पिहुदु विणापालि चुम्योङ्नो,

3 त्याङ परमेस्वरको स्युन्डुरि मोसाको कारि ङा थुमाको कारि इन्याङ ङाते कारियोङ्ले नायोङ्‍थ्यो:

“हे परमप्रभु सर्वसक्तिमान् परमेस्वर,

नाङको जेत हानि जेखा ङा थोम्बेसिलेको निदु।

जुक-जुकको जेखा धनै,

नाङको उलामपालि धार्मिक ङा छ्‍यात निदु।

4 हे परमप्रभु, नाङङि सु माआरियोङ रा?

त्याङ नाङको नामेको महिमा सुए मालोङ्‍योङ रा?

हाराकाइभुन्या नाङ जुकुन उल्फो निनादु।

साक्खाले डातिपालिए केल्ते नाङकाइ पुडायोङ्नादु,

हाराकाइभुन्या नाङको धार्मिक जेतपालि इचिनिस्ले होदु।”

5 तोङिलिबि गे योहुनुङ, त्याङ साङ्‍राड्‍डेङा परमेस्वरको मन्दिर, अर्थात् गुवाको उल्फो पाल टाङ्सिदु निहुनुङ।

6 ड्रोगोरे बिपति चाबुयोङ्दु ड्रो साङ्‍राड्‍डेमिपालि मन्दिरङि प्रिङदाइ लेत्योङान। तोबाङए सफा ङा झिर्लिदु म्युङ बुसियोङ्ले होयोङ्थ्यो त्याङ आन्डुते लुङाको बोया छ्‍युसियोङ्ले होयोङ्थ्यो।

7 तो ओलिका मोयोङ्दु ख्रोयिपालिङि दिकाएगुरि ड्रोगोरे लुङाको खोरा तो ड्रोका साङ्‍राड्‍डेमिपालिकाइ पिहुनो। तो ड्रोगोरे खोराङा साक्खाले इस्याङङा मोलेहोदु परमेस्वरको रागे होथ्यो।

8 त्याङ परमेस्वरको महिमा ङा तोको बुताको कारन परमेस्वरको मन्दिर आस्कुए क्लेङान। तो ड्रोका साङ्‍राड्‍डेमिको ड्रो बिपति माताप्दुका सु ओइ परमेस्वरको मन्दिरदुङङा बिको माथाङ्‍योङ्नो।

परमेस्वरको रागेको ड्रोगोरे खोरा

16

1 तोङिलिबि परमेस्वरको मन्दिरङि युदु दिगोरे जेखा सारेए ड्रो साङ्‍राड्‍डेमिपालिकाइ इन्याङ ङाहुदु गे सायुनुङ, “निङ याने, त्याङ परमेस्वरको रागेको ड्रोगोरे खोरापालि अन्तर्मादातेच्युरिते लोʔते पिनो।”

2 पहिलो साङ्‍राड्‍डेमि याताले उस्तेको खोरा अन्तर्मादातेच्युरिते लोकुनो, त्यैथादुए तो यार्साको छाप होदु ङा तोको मुर्तिकाइ पुडायोङ्दु मिपालिकाइ आजिर्कोफान्तिनिका कालाइसा गारे लेतान।

3 दोस्रो साङ्‍राड्‍डेमिए उस्तेको खोरा सागारिङा लोकुनो, त्याङ सागारिको पाङ्‍कु सिदु मिको चाइओनि थाहान त्याङ सागारिङा होदु साक्खाले मोयोङ्दु ख्रोयिपालि सियोङान।

4 तेस्रो साङ्‍राड्‍डेमिए उस्तेको खोरा षोङपालि ङा पाङ्‍कुको मुल्खोपालिङा लोकुनो, त्याङ तो चाइ नाइ चाइ थाहान।

5 त्याङ साक्खाले पाङ्‍कुकाइ रेखदेख लोङुदु साङ्‍राड्‍डेमिए इन्याङ यासिदु गे सायुनुङ,

“नाङए नाङथेको निसाफङा ठिकनामा निया लोङुनादु,

हे उल्फो परमेस्वर, नाङ होनाले होनादु त्याङ नाङ होनादुथ्यो,

हाराकाइभुन्या इन्याङगरि नाइ नाङए निसाफ लोङुनाले नाहुनादु।

6 हाराकाइभुन्या तोबाङए परमेस्वरको मिपालिको ङा अगमवक्तापालिको चाइ बगैयोङ्ले नायोङ्दु,

त्याङ नाङए तोबाङकाइ चाइ चितुन्‍नाले नाहुनादु। तो तोबाङए खालाम्कोइ माइथ्यो।”

7 त्याङ थानिए इन्याङ यासिले होदु गे सायुनुङ,

“अन्दाइ, सर्वसक्तिमान् परमप्रभु परमेस्वर,

नाङको निसाफ छ्‍यात ङा नियासङ्‍गत निदु।”

8 तोङिलिबि चौथो साङ्‍राड्‍डेमिए उस्तेको खोरा उनिच्युरिते लोकुनो त्याङ उनिए मिपालिकाइ मेए ज्योʔसा बुता खालामुनो।

9 मिपालि उनिको आणाङए ज्योयोङान, त्याङ तोबाङए तो बिपतिपालिच्युरिते अधिकार होदु परमेस्वरको नामेको निन्दा लोङ्‍योङ्नो। तर तोबाङए ख्रोइबुरु यासिसा ङा तोकाइ महिमा पिसा इन्कार लोङ्‍योङ्नो।

10 तोङिलिबि पाँचौँ साङ्‍राड्‍डेमिए उस्तेको खोरा तो यार्साको तितच्युलिते लोकुनो त्याङ तोको राड्‍डेङा उखिङछोछो थाहान। त्याङ मिपालिए खोरिको पिडाए उस्ते-उस्तेबाङको चिले चेसियोङान।

11 तोबाङको बेदना ङा गारे-काठुए गर्दा तोबाङए साङ्‍राड्‍डेको परमेस्वरको निन्दा लोङ्‍योङ्नो। तर उस्तेबाङए लोङ्‍योङ्दु माआप्रादु जेतङि ख्रोइबुरु यासिसा इन्कार लोङ्‍योङ्नो।

12 तोङिलिबि छैटौँ साङ्‍राड्‍डेमिए उस्तेको खोरा युफ्रेटिस जेखा षोङङा लोकुनो, त्याङ जेखा षोङको पाङ्‍कु गाङओइ गाङान त्याङ हरेलङ्‍काङि केल्योङ्दु धनैपालिको लागि उलाम टाङान।

13 त्याङ गे अजिङ्‍गरको उगोङि, तो यार्साको उगोङि ङा माछ्‍यात्दु अगमवक्ताको उगोङि आक्रापालिओनि सुमका आजिर्कोफान्दु लुङ्‍गुरिपालि लेत्लेहोदु निहुनुङ।

14 तोबाङ थोम्बेसिलेको डोरेपालि चिखेत्छा बुमाङको लुङ्‍गुरिपालि थायोङ्दु। तोबाङ सर्वसक्तिमान् परमेस्वरको जेखा इस्याङङा थासा युद्धको लागि अन्तर्मादातेको साक्खाले धनैपालिकाइ मुम्साकाइ तो धनैपालिकोते यायोङ्दु।

15 “योनो, गाइ खुयुओनि केल्ङादु। चङ्‍खलो थाते होदु ङा उस्तेको म्युङको रक्खे लोङ्ते नाहुदु मिए डुडु खालामुदु। नतरा बे तो ट्‍याङट्‍याङ चावादु त्याङ मिपालिको आन्तारेङङा आङालङा पाराइदु।”

16 तो बुमाङको लुङ्‍गुरिपालिए तो धनैपालिकाइ हिब्रु खामते आरमागेड्‍डोन यास्योङ्दु ठाइते मुम्ते नायोङ्नो।

17 सातौँ साङ्‍राड्‍डेमिए उस्तेको खोरा फाषाङा लोकुनो। त्याङ परमेस्वरको मन्दिरको तितच्युलिङि दिगोरे जेखा सारेए इन्याङ ङाहुदु गे सायुनुङ, “नान तापान।”

18 तोङिनि बिजुलि मिर्लिकान, सर्ग्या गुणुङ्सिदुको सारे युवान त्याङ जेखा दुरु याहान। काओनि जेखा दुरु बे मि दोइकासिदु इस्याङङि नालेका मायाताकि थ्यो।

19 तो जेखा राडेपाडे सुम भाङा कुटि-कुटि थाहान, त्याङ राड्‍डे राड्‍डेको राडेपाडे पोल्ते नासिचा याहान। परमेस्वरकाइ जेखा बेबिलोनको लोङ केलान, त्याङ तोए उस्तेको रागेको आरिकोफान्दु इथेदु पाङ्‍कुए क्लेङ्दु खोरा तोकाइ चितुनुनो।

20 हरेक टापु ताम्चा याहान त्याङ पाराभातेपालि साम्चा याहान।

21 ओलिचिप-ओलिचिप किलोग्रामको सेर्बा मिपालिच्युरिते युवान, मिपालिए सेर्बाको बिपतिको कारनए परमेस्वरको निन्दा लोङ्‍योङ्नो, हाराकाइभुन्या का बिपति आठ्‍ठे आरिकोफान्दु थ्यो।

सहलिया ङा यार्सा

17

1 तो ड्रो खोरा चुमुदु ड्रो साङ्‍राड्‍डेमिपालिमध्ये दिकाए गाइकोते केल्ताले गाइकाइ ङाङान, “काते केला, गे नाङकाइ आहे पाङ्‍कुपालिङा होदु तो जेखा सहलियाकाइ पिहुन्दु निसाफ चिखे‍त्नाङादु।”

2 तोनामा अन्तर्मादातेको धनैपालिए मान्द्रेसिङ लोङ्ते नायोङ्दु, त्याङ अन्तर्मादातेङा होयोङ्दुपालि तोको मान्द्रेसिङको इथेदु पाङ्‍कुए आतोयोङ्ले होयोङ्दु।

3 त्याङ तो साङ्‍राड्‍डेमिए गाइकाइ उल्फो लुङ्‍गुरिङा चाबुते पान्थार-ठाइङा हेन्ङान। तोङा गे परमेस्वरको निन्दाको नामेपालिए क्लेङ्दु चहकिलो डिङडिङ रङको यार्साच्युरिते होदु दिका चामाइचाकाइ निहुनुङ; तो यार्साको ड्रोगोरे कापु ङा दिचिपगोरे नारु होदु थ्यो।

4 तो चामाइचाए बैजनि ङा चहकिलो डिङडिङ म्युङ बुसिले होथ्यो, त्याङ तो लुङा, रत्न ङा मोतिपालिए सिङ्‍गाराइसिले होथ्यो, त्याङ तोको मान्द्रेसिङको आर्जिकोफान्दु थोए क्लेङ्दु दिगोरे लुङाको खोरा लाʔते चुमुले नाहुथ्यो।

5 तोको कापालेते दिगोरे नामे ठेसिले होथ्यो:

रहस्य

जेखा-बेबिलोन

अन्तर्मादातेको सहलियापालि

ङा आजिर्कोफान्दु खामपालिको आमा।

6 परमेस्वरको मिपालि ङा येसुको लागि सात्छियोङ्दुपालिको चाइ तुन्ते तो चामाइचा आतोदु गे निहुनुङ।

तोकाइ नितुङ्ले गाइ आठ्‍ठे थोम्‍बेसिले थाङान।

7 त्याङ तो साङ्‍राड्‍डेमिए गाइकाइ ङाङान, “नाङ हाराकाइ थोम्‍बेसिले थानादु? तो चामाइचाको ङा तोकाइ चाबुहुदु ड्रोगोरे कापु ङा दिचिप नारु होदु यार्साको रहस्यको खाम गे नाङकाइ षात्नाङादु।

8 नाङए निहुनादु यार्सा दि खेप होथ्यो, तर नान माहो, त्याङ तो नसपतल ठाइङि लेत्ते वाङ्दु त्याङ चिनासिसाकाइ यादु। अन्तर्मादाते दोइकासिदुङि लेकको किताबङा नामे माठेसिदु अन्तर्मादातेङा होयोङ्दुपालिए तो यार्साकाइ निते थोम्‍बेसिले थायोङ्दु, हाराकाइभुन्या तो दिगोरे स्याङङा थ्यो, नान माहो तर लिबि फिरि केल्दु।

9 “का खाम गोसाकाइ सर्सि चाहाइदु। ड्रोगोरे कापुगुरि ड्रोगोरे पाराभाते थादु, तोच्युरिते तो चामाइचा होलेहोदु। तोबाङ ड्रो धनैपालि ओइ थायोङ्दु:

10 वाल्ङाका नासिको दुम्‍ले होदु। दिकागुरि होलेहोदु त्याङ दिका नालेका माकेलेतताकि। तो केल्ताले उछिन्चा इस्याङको लागि जुकुन राड्‍डे लोङुदु।

11 तो यार्सा दिगोरे स्याङङा होथ्यो, तर नान माहो, तोगुरि आठौँ धनै थादु। ड्रोकामध्येको तो दिका थादु, तर तो नासिदु।

12 “नाङए निहुनादु तो दिचिप गोरे नारुगुरि दिचिपका धनैपालि थायोङ्दु, तोबाङए नाʔलेका राड्‍डे माखालाम्योङ्तोकि। तर तोबाङए तो यार्सानामा उछिन्चा स्याङको लागि धनैकोइ अधिकार खालाम्योङ्दु।

13 तोबाङ दिग्गोरे सादेको थायोङ्दु, त्याङ तोबाङए उस्तेबाङको बुता ङा अधिकार तो यार्साकाइ सोम्प्यायोङ्दु।

14 तोबाङए थुमाको विरुद्धते लडैसियोङ्दु, त्याङ थुमाए तोबाङकाइ तेहुदु, हाराकाइभुन्या तो प्रभुपालिको प्रभु ङा धनैपालिको धनै थादु। उरौसियोङ्दुपालि, केलेसियोङ्दु ङा बिस्वसयोग्य थायोङ्दुपालि तोनामा थायोङ्दु।”

15 तो साङ्‍राड्‍डेमिए गाइकाइ ङाङान, “नाङए निहुनादु तो सहलिया होलेहोदु पाङ्‍कुपालिगुरि मिपालि, योरिपालि, डातिपालि ङा खामपालि थायोङ्दु।

16 नाङए निहुनादु दिचिपगोरे नारु ङा तो यार्सापालिए तो सहलियाकाइ आजिर्दु। त्याङ तोको साक्खाले थो कात्ते तोकाइ ट्‍याङट्‍याङ लोङ्‍योङ्दु, तोको चिचि च्यायोङ्दु, त्याङ तोकाइ मेङा ज्योयोङ्दु।

17 हाराकाइभुन्या परमेस्वरको वाखे मायागाप्दुका धनैपालिए दिग्गोरे सादेको थाते उस्तेबाङको राड्‍डे लोङ्सा बुता तो यार्साकाइ पियोङ्तोले परमेस्वरए उस्तेको आलि याचिगाप्साकाइ तोबाङको डिलाङा का आलि चुʔते पिहुनो।

18 “नाङए निहुनादु तो चामाइचा गुरि जेखा राडेपाडे थादु, तोए अन्तर्मादातेको धनैपालिच्युरिते सासन लोङुदु।”

बेबिलोन नासिह्‍यान

18

1 तोङिलिबि जेखा अधिकार होदु बेगाले दिका साङ्‍राड्‍डेमि साङ्‍राड्‍डेङि न्हाङा युदु गे निहुनुङ। तोको महिमाए अन्तर्मादाते आथाङ थाहान।

2 तोए इन्याङ ङाते जेखा सारेए आर्टिकान:

“जेखा राडेपाडे बेबिलोन नासिह्‍यान,

का जेखा राडेपाडे बुमाङपालिको होʔसा ठाइ, हरेक मासोचि लुङ्‍गुरि,

त्याङ हरेक मासोचि आजिर्कोफान्दु कोर्साको होʔसा ठाइ थाले होदु।

3 हाराकाइभुन्या साक्खाले डातिपालिए

तोको मासोचि मान्द्रेसिङको इथेदु पाङ्‍कु तुन्योङ्ले होयोङ्दु,

त्याङ अन्तर्मादातेको धनैपालिए तोनामा मान्द्रेसिङ लोङ्ते नायोङ्दु,

त्याङ अन्तर्मादातेको व्यापारिपालि तोको हाहास्युस्युको कारनए दाक्पो थायोङ्ले होयोङ्दु।”

4 तोङिलिबि गे साङ्‍राड्‍डेङि इन्याङ ङाहुले नाहुदु बेगाले सारे सायुनुङ,

“ए गाइको मिपालि! तोङिनि लेत्‍ते केल्ने।

नतरा भुन्या तोको लुपनामा निङ सहभागि थानिदु,

त्याङ तोको बिपतिपालि निङए भोगाइनुदु,

5 हाराकाइभुन्या तोको लुपपालि साङ्‍राड्‍डेतेका नाइ बोङबोङ थाते यालेत्ले होदु,

परमेस्वरए तोको अधर्मको जेतपालि लोङ याले होदु।

6 निङकाइ तोए लोङ्निदु ओनि निङए ओइ तुन्या नाइ लोङ्नो,

निङकाइ तोए लोङ्निदु माआप्रादु जेतको दोब्‍बर तोकाइ बुरुते पिनो।

निङको लागि तोए खोराङा क्लेङ्दु थो भुन्दा,

निस गुना कडा थासा गरि तोको खोराङा क्लेङ्ते पिनो।

7 तोए हानि बेद ङा हाहास्युस्युते लेक कोटेहुले नाहुथ्यो,

तोकाइ त्यै अनुसार खोरि ङा सोक पिनो।

हाराकाइभुन्या तोए सादेङा यासिदु,

‘गाइ बे धनैनि थाते होङाले होङादु,

गाइ लावा सिदु चामाइचा माथा,

गे कुतालेओइ सोक यासिको मापाराइ।’

8 यैथादुए दिʔउनिङा तोच्युरिते बिपतिपालि केल्दु:

मृत्यु, सोक ङा टोहोटोहो।

त्याङ तोकाइ मेए नासिहुदु,

हाराकाइभुन्या तोको निया लोङ्सा प्ररमप्रभु परमेस्वर बर्बदा निदु।”

9 तोनामा मान्द्रेसिङ लोङ्‍‍योङ्दु ङा हाहास्युस्युते होयोङ्दु अन्तर्मादातेको धनैपालिए तो ज्योʔले होदु आस्कु नियोङ्तोले तोको लागि क्रेप्योङ्दु त्याङ बिलौना यास्योङ्दु।

10 तोको यातनाङि आरियोङ्दुए अलम्था नाइ थेङ्‍योङ्सियोङ्ताले तोबाङए इन्याङ यास्योङ्दु,

“धिक्‍कार! धिक्‍कार! नाङ जेखा राडेपाडे,

नाङ बर्बदा बेबिलोन!

पिलिक्‍कै नाङको दन्ड नाङच्युरिते पारायान।”

11 अन्तर्मादातेको व्यापारिपालि तोको लागि क्रेप्योङ्दु त्याङ बिलौना यास्योङ्दु, हाराकाइभुन्या सुएओइ तोबाङको व्यापारको सामाखामा फिरि कुतालेओइ माकिनाइ,

12 अर्थात् लुङा, उङ, रत्न, मोति ङा मलमलको म्युङ, बैजनि म्युङ, रेसम ङा मिर्लिदु डिङडिङ रङको म्युङपालि, ङा साक्खाले पाराको आसारेनाम सेङ, साक्खाले किसिमको हस्तिबालेको प्रिङबासाको सुवाको सामानपालि, ङा हरेक आहे मोलेको सेङको, काँसको, चिमेनको ङा सिङ्‍गमर्मरको थोपालि,

13 सिनखाउलि, मसला, आसारेनाम धुप, मुर्र, उबो-धुप, अङ्‍गुरको इथेदु पाङ्‍कु, आसा, मसिनो फासे, जाछो, स्या-मेषा, बेणेपालि, साराङपालि, रथपालि, ङा मोयोङ्दु मिपालि–अर्थात् टेरा-टेरानिपालि।

14 व्यापारिपालिए तोकाइ ङायोङ्दु, “नाङए सादेनादु आप्रा थोपालि ताम्‍ले होदु। नाङको धन ङा बेदपालि साक्खाले नासिको दुमान, त्याङ तो साक्खाले कुतालेओइ माखालाम।”

15 तो राडेपाडेङा व्यापार लोङ्‍ते दाक्पो थायोङ्दु व्यापारिपालि अलम्था थेङ्‍योङ्दु, हाराकाइभुन्या तोबाङ तोको आरिकोफान्दु यातनाङि आरियोङ्दु। तोबाङ बिलाप यासिते इन्याङ ङाते आर्टियोङ्दु,

16 “धिक्‍कार! धिक्‍कार! नाङ जेखा राडेपाडे,

मलमलको, बैजनि, चहकिलो डिङडिङ म्युङ बुसिते

लुङा, आहे मोलेको रत्न ङा मोतिको छुनए सिङाराइसिनादु!

17 दि घन्टाते नाइ यत्रो आहे धन नासिले होदु।”

साक्खाले जेखाकोङको कप्‍तानपालि, कोङको थोकोमिपालि, कोङ चलयोङ्दुपालि ङा सागारिङा व्यापार लोङ्‍योङ्दुपालि अलम्था थेङ्‍योङान।

18 तो जेखा राडेपाडे ज्योʔताले लेत्दु आस्कु नियोङ्तोले इन्याङ ङाते आर्टियोङान, “तो जेखा राडेपाडे ओनि बेगाले कुन्दु राडेपाडे होथ्यो रा?”

19 त्याङ तोबाङए उस्ते-उस्तेबाङको कापुते दुले चुʔसियोङ्ताले क्रेप-क्रेपते ङा क्रेपठाठा थाते इन्याङ ङाते आर्टियोङान,

“धिक्‍कार! धिक्‍कार! का जेखा राडेपाडेङा!

तोङा सागारिङा जेखाकोङ होदु साक्खाले मिपालि

तोको धनपालिङि दाक्पो थायोङ्ले होयोङ्दुथ्यो।

दि घन्टाते नाइ तो नासिले होदु।

20 हे साङ्‍राड्‍डे, तोको निसाफङा ताङ्ने!

हे परमेस्वरको मिपालि, प्रेरितपालि ङा अगमवक्तापालि ताङ्ने!

निङच्युरिते लोङ्निदु अन्यायको लागि परमेस्वरए तोको निसाफ लोङ्ते नाहुदु।”

21 तोङिलिबि दिका बर्बदा साङ्‍राड्‍डेमिए जेखा यान्ते ओनि दिगोरे णिङ लाङुनो, त्याङ इन्या ङाते तोकाइ सागारिङा चिहुनो,

“काओनि नाइ जेखा राडेपाडे बेबिलोन आठ्‍ठे जोडए चिसिदु,

त्याङ तो फिरि कुतालेओइ माइचिनिस।

22 बिणा ताप्योङ्दुपालि, कारियोङ्दुपालि, तिरिहुरि ताप्योङ्दुपालि ङा तुरहि मुत्योङ्दुपालिको सङ्‍‍गित,

फिरि नाङङा कुतालेओइ माइसाइ।

लाडे निदु कुन्दुओइ मि नाङङा फिरि कुतालेओइ माइचिनिस।

यान्तेको सारे फिरि नाङङा कुतालेओइ माइसाइ।

23 इतारको आथाङ नाङङा फिरि कुतालेओइ माति।

ब्‍याहुला ङा ब्‍याहुलिको सारे नाङङा फिरि कुतालेओइ माइसाइ।

नाङको व्यापारिपालि अन्तर्मादातेको जेखा-जेखा मिपालि थ्यो।

नाङको मन्‍तेसन्तेए डाति-डातिपालि ठगैयोङ्थ्यो।

24 तोङा अगमवक्तापालि, परमेस्वरको मिपालि

ङा अन्तर्मादातेङा चिसात्सियोङ्दुपालि साक्खालेको चाइ खालाम्सिले होथ्यो।”

हल्‍लेलुया!

19

1 तोङिलिबि गे साङ्‍राड्‍डेङि दिगोरे जेखा योरिए जेखा सारेए इन्याङ यास्योङ्ले होयोङ्दु ओनि सायुनुङ,

“हल्‍लेलुया! उद्धार, महिमा ङा बुता निको परमेस्वरकोइ थादु!

2 हाराकाइभुन्या तोको निसाफ छ्‍यात ङा नियासङ्‍गत निदु।

साक्खाले अन्तर्मादातेकाइ उस्तेको मान्द्रेसिङए भ्रस्ट लोङुदु

तो जेखा सहलियाकाइ तोए दन्ड पिते नाहुदु,

त्याङ तोको स्युन्डुरिपालिको चाइको बदला काइको दुमुले नाहुदु।”

3 तोबाङए फिरि दिखेप जेखा सारेए ङायोङ्नो,

“हल्‍लेलुया! तो जेखा राडेपाडे ज्योले होदु मेको आस्कु साक्खाले इस्याङ ह्‍युटो याले होदु।”

4 त्याङ तो निसचिप ओलिकाइ धर्म-गुरुपालि ङा तो ओलिका मोयोङ्दु ख्रोयिपालिए रोपोसिते तितच्युलिते होलेहोदु परमेस्वरकाइ इन्याङ ङाते सेवायोङ्नो,

“आमेन, हल्‍लेलुया!”

5 तितच्युलिङि इन्याङ ङाहुले नाहुदु दिगोरे सारे युवान,

“परमेस्वरको साक्खाले स्युन्डुरिपालि,

तोनामा आरिनिदु उच्या जेखा निङ साक्खालेए

निको परमेस्वरको प्रसंसा लोङ्नो।”

6 तोङिलिबि दिगोरे जेखा योरिको सारेओनि गे सायुनुङ, जेखा पाङ्‍कुको ठातिको सारे ओनि ङा आठ्‍ठे बर्बदा सर्ग्याको गाणाङगुणुङको सारेओनि गे सायुनुङ, काए इन्याङ ङाहुले नाहुथ्यो:

“हल्‍लेलुया!

हाराकाइभुन्या परमप्रभु निको सर्वसक्तिमान् परमेस्वरए राड्‍डे लोङुदु।

7 नि आस्ताङ्‍को ङा ताङ्‍को

त्याङ तोकाइ महिमा पिʔको!

हाराकाइभुन्या थुमाको बोरेको इस्याङ केल्कोदुम्‍ले होदु

त्याङ तोको बेहुलि उस्ते ठाङडोल थाको दुम्‍ले होदु।

8 बुसिसाको लागि तोकाइ मिर्लिदु ङा सफा मलमलको म्युङ पिसिले होदु।”

मलमलको म्युङ परमेस्वरको मिपालिको धार्मिक जेत थादु।

9 तोङिलिबि तो साङ्‍राड्‍डेमिए गाइकाइ ङाङान, “का ठेहो: थुमाको बोरेको डोनङा उरौसियोङ्दुपालिए डुडु खालाम्योङ्दु।” तोए गाइकाइ फिरि ङाङान, “परमेस्वरको छ्‍यात वाखेपालि का नाइ थादु।”

10 तोकाइ सेवासाकाइ गाइ तोको कोन्टेते रोपोसिङान। तर तोए गाइकाइ ङाङान, “नाङए गाइकाइ इन्याङ लोङ्सा माजा। गाइ येसुको छ्‍यातखाम कायम नाʔसा नाङको हुपालिको ङा नाङको गोयाबान जुकुन थाङादु। परमेस्वरकाइ पुडानो! हाराकाइभुन्या येसुको गुवा अगमवाणिको लुङ्‍गुरि थादु।”

उबो साराङ ङा तोको सवार

11 गे साङ्‍राड्‍डे टाङ्दु निहुनुङ त्याङ तोङा दिका उबो साराङ होथ्यो। तोच्युरिते लुन्दुगुरि “बिस्वासयोग्य” ङा “छ्‍यात” चिङास्सिदु। धार्मिकताते तोए निया लोङुदु त्याङ लडैसिदु।

12 तोको मेसे मेको हम्को ओनि थ्यो, त्याङ तोको कापुते आहे मुकुट होथ्यो। तोको दिगोरे नामे ठेसिले होथ्यो तर तो नामे उस्तेकाइ बाहेक बेगाले सुकाइओइ था मानि थ्यो।

13 तोए चाइङा मोल्सिदु म्युङ बुसिले होथ्यो, त्याङ तोको नामे “परमेस्वरको वाखे” थ्यो।

14 साङ्‍राड्‍डेको तिलङ्‍गापालि उबो ङा सफा मलमलको म्युङ बुसिते उबोइ साराङपालिते णुन्ते तोको लिबिलिबि चावायोङान।

15 डाति-डातिपालिकाइ हिर्काइसाकाइ तोको उगोङि इथेदु सोठा लेत्दु, त्याङ तोए चिमेनको रोलेए तोबाङच्युरिते सासन लोङुदु। सर्वसक्तिमान् परमेस्वरको रागेको अंगुर पेलाइसा कोलङा तोए त्रिहुदु।

16 तोको म्युङ ङा फिलाते का नामे ठेसिले होदु:

धनैपालिको धनै ङा प्रभुपालिको प्रभु।

17 तोङिलिबि गे दिका साङ्‍राड्‍डेमिकाइ उनिच्युरिते थेङ्दु निहुनुङ। तोए सर्ग्याको आन्तारेङङा पेर्‍योङ्दु साक्खाले डाङ्‍गालेपालिकाइ जेखा सारेए इन्याङ ङाहुनो, “केल्ने, परमेस्वरको जेखा डोनङा मुम्सिने।

18 निङए धनैपालि, कप्‍तानपालि, बर्बदा मिपालि, साराङपालि ङा तोच्युरिते लुन्योङ्दुपालि, फुक्‍का ङा टेरा-टेरानिपालि, जेखा ङा उच्या साक्खालेको चिचि च्यानिदु।”

19 तोङिलिबि साराङते लुन्दु ङा तोको तिलङ्‍गापालिको विरुद्धते लडैसिसाकाइ तो यार्सा ङा अन्तर्मादातेको धनैपालि ङा तोबाङको तिलङ्‍गापालि मुम्सियोङ्दु गे निहुनुङ।

20 त्याङ तो यार्सा ङा तोको तागोते थोम्बेसिलेको जेत लोङुदु माछ्‍यात्दु अगमवक्ता निसैका चिचुम्सियोङान। का थोम्बेसिलेको जेतपालिङि तो माछ्‍यात्दु अगमवक्ताए तो यार्साको छाप लागाइसियोङ्दु ङा तोको मुर्तिकाइ पुडायोङ्दुपालिकाइ बहकैले नाहुथ्यो। तो यार्सा ङा माछ्‍यात्दु अगमवक्ता निसैका तिलेहोदु मेको कोकोतिङा मोयोङ्दु नाइ चिसियोङान।

21 बाँकि होयोङ्दु तोबाङको तिलङ्‍गापालिगुरि साराङच्युरिते होदुको उगोङि लेत्दु सोठाए चिसात्सियोङान, त्याङ साक्खाले डाङ्‍गालेपालिए तोबाङको चिचि क्वास्तिनि च्यायोङान।

दि क्राटि दाङ

20

1 तोङिलिबि राकाषे लुङ्‍गुरि होʔसा नसपतल ठाइको तारिकाचा ङा दिगोरे जेखा रिठिप लाʔते चुम्सिदु दिका साङ्‍राड्‍डेमि साङ्‍राड्‍डेङि युले होदु गे निहुनुङ।

2 तोए तो अजिङ्‍गर, तो सारु सेर्पा–तोगुरि दियाबलस अथवा सेसेन्तार थादु–तोकाइ चुम्तोले दि क्राटि दाङको लागि छ्‍युतोले नाहुनो।

3 दि क्राटि दाङ माताप्दुतेका डाति-डातिपालिकाइ तोए खोरि एमापिहो ङाते तो साङ्‍राड्‍डेमिए तोकाइ राकाषे लुङ्‍गुरि होʔसा नसपतल ठाइङा चिहुनो, त्याङ तो नसपतल ठाइ टिते मोहोर लागाइते पिहुनो। तोङिलिबि उछिन्चा स्याङको लागि तो चितोर्तासिको माइदु।

4 तोङिलिबि गे तितच्युलिपालि ङा तोच्युरिते होʔयोङ्दुपालिकाइ निहुनुङ; तोबाङकाइ निसाफ लोङ्सा अधिकार पिसिले होथ्यो। त्याङ येसुको छ्‍यातखामको लागि ङा परमेस्वरको वाखेको लागि कापु कोटेसियोङ्दुपालि, त्याङ तो यार्सा ङा तोको मुर्तिकाइ मापुडायोङ्दुपालि त्याङ तोको मोहोर कापालेते अथवा लाʔते मालागासियोङ्दुपालिको लुङ्‍गुरिपालिकाइ गे निहुनुङ। तोबाङ फिरि मोयोङान, त्याङ तोबाङए ख्रिस्टनामा दि क्राटि दाङतेका राड्‍डे लोङ्‍योङ्नो।

5 का नाइ साक्खालेङि हाबिको रोलाङ थादु। बेगाले सियोङ्दुपालि गुरि तो दि क्राटि दाङ माताप्दुका मारोलाङ्‍योङान।

6 साक्खालेङि हाबि रोलाङ्‍योङ्दुपालि डुडु खालाम्योङ्दु ङा उल्फो खलक थायोङ्दु। काबाङकाइ दोस्रो मृत्युको बुताए हाराओइ लोङ्‍को माथाङ, तर तोबाङ परमेस्वर ङा ख्रिस्टको ठेमुपालि थाते तोनामा दिक्राटि दाङतेका राड्‍डे लोङ्‍योङ्दु।

सेसेन्तार नासिह्‍यान

7 दि क्राटि दाङ ताप्को दुम्तेलिबि सेसेन्तार तोको खतकिङि तार्तासिदु,

8 त्याङ अन्तर्मादातेको ओलिबासा नाइ होदु राड्‍डे राड्‍डेको मिपालिकाइ बहकैदु, अर्थात् गोग ङा मागोगकाइ लडाइको लागि मुम्साकाइ लेत्‍ते केलुदु। तोबाङको तिम सागारिको चाङ्‍खा ओनि आहे थायोङ्दु।

9 तोबाङ सारा अन्तर्मादातेभरि यायोङ्ताले परमेस्वरको मिपालिको छाउनिको धादाइकादाइ ङा परमेस्वरए जेसिकेनुदु राडेपाडेकाइ खोयोङ्नो, तर साङ्‍राड्‍डेङि मे युताले तोबाङकाइ नासिहुनो।

10 तोबाङकाइ बहकयुदु तो सेसेन्तार मे ङा गन्धकको कोकोतिङा चिसिन; तोङा तो यार्सा ङा माछ्‍यात्दु अगमवक्ता ओइ होयोङ्थ्यो। तोङा तोबाङए टाहे उनिसे साक्खाले स्याङ यातना चाबुको माइदु।

सियोङ्दुपालिको निसाफ

11 गे दिगोरे जेखा उबो तितच्युलिते ङा तोच्युरिते होलेहोदुकाइ निहुनुङ। तोको तागोङि अन्तर्मादाते ङा सर्ग्या सुगाप्सिते यायोङान, त्याङ तोबाङए कुताओइ ठाइ माखालाम्योङ्नो।

12 गे जेखा उच्या साक्खाले सियोङ्दुपालिकाइ तितच्युलिको तागोते थेङ्‍योङ्ले होयोङ्दु निहुनुङ, त्याङ किताबपालि टाङ्‍‍सिले होथ्यो। बेगाले दिगोरे किताब ओइ टाङान, तोगुरि लेकको किताब थादु। तो किताबपालिङा ठेसिदुओनि, तोबाङको जेतओनि सियोङ्दुपालिको निसाफ थाहान।

13 सागारिए तोङा होदु सियोङ्दुपालिकाइ पिओइ पिहुनो, त्याङ मृत्यु ङा दोराड्‍डेए ओइ तोबाङनामा होदु सियोङ्दुपालिकाइ पिओइ पियोङ्नो। तोबाङ हरेकको उस्ते-उस्तेबाङको जेतओनिको निसाफ थाहान।

14 मृत्यु ङा दोराड्‍डे मेको कोकोतिङा चिसियोङान। का मेको कोकोति दोस्रो मृत्यु थादु।

15 लेकको किताबङा नामे ठेसिदु माखालाम्योङ्दुपालि गुरि तो मेको कोकोतिङा चिसियोङान।

नाका साङ्‍राड्‍डे ङा नाका अन्तर्मादाते

21

1 तोङिलिबि गे नाका साङ्‍राड्‍डे ङा नाका अन्तर्मादाते निहुनुङ, हाराकाइभुन्या पहिलो साङ्‍राड्‍डे ङा पहिलो अन्तर्मादाते ताम्ते याहान। सागारि बे नान होʔनाइ माहो थ्यो।

2 त्याङ गे परमेस्वरङि ब्‍याहुलाको लागि ब्‍याहुलिकाइ ओनि सिङ्‍गाराइसिते ठाङडोल लोङ्सिले होदु, अर्थात् उल्फो राडेपाडे, नाका यरुसलेम साङ्‍राड्‍डेङि नबि युलेहोदु निहुनुङ।

3 तितच्युलिङि जेखा सारेए इन्याङ यासिदु गे सायुनुङ, “योहो, परमेस्वरको होʔसा ठाइ मिपालिनामा थाले होदु, त्याङ तो तोबाङनामा होदु। तोबाङ तोको मिपालि थायोङ्दु, त्याङ परमेस्वर उस्ते तोबाङनामा थाते तोबाङको परमेस्वर याथादु।

4 तोए तोबाङको मेसेको साक्खाले रापिल पुप्‍ते पिहुदु। तोङा फिरि सिको मापाराइ, सोक यासिको, क्रेप्को ङा पिडा चाबुको मापाराइ, हाराकाइभुन्या पहिलाको खामपालि ताप्को दुम्‍ले होदु।”

5 तितच्युलिते होदुए गाइकाइ ङाङान, “योहो, गे साक्खाले थो नाका लोङुन्दु।” तोए इन्याङ ओइ यासिन, “का ठेहो, हाराकाइभुन्या का खामपालि बिस्वास लोङ्‍को इथान्सा ङा छ्‍यात निदु।”

6 तोए गाइकाइ ङाङान, “नान तापान। गाइ अल्फा ङा ओमेगा थाङादु, सुरु ङा अन्त्य गाइ नाइ थाङादु। लाकायोङ्दुपालिकाइ लेकको पाङ्‍कुको मुल्खोङि सित्थिन्ते चितुनुन्दु।

7 तेहुदु मिए गाइङि तो अधिकार खालामुदु। त्याङ गाइ तोको परमेस्वर थाङादु, त्याङ तो गुरि गाइको चा थादु।

8 तर आरियोङ्दुपालि, बिस्वास मालोङ्‍योङ्दुपालि, आर्जिकोफान्योङ्दुपालि, पुन ठोयोङ्दुपालि, मान्द्रेसिङपालि, टुनामुना लोङ्‍योङ्दुपालि, मुर्ति पुडायोङ्दुपालि ङा माछ्‍यात्दु चिज्याङ्‍योङ्दुपालि साक्खालेको ठाइ मे ङा गन्धक तिले होदु कोकोतिङा थादु। कागुरि दोस्रो मृत्यु थादु।”

नाका यरुसलेम

9 ड्रो अन्तिम बिपतिए क्लेङ्दु ड्रो खोरा चुम्योङ्दु ड्रोका साङ्‍राड्‍डेमिपालिमध्ये दिका केल्ताले गाइकाइ इन्याङ ङाङान, “काते केला, गे नाङकाइ थुमाको उमा, तोको ब्‍याहुलि चिखेत्नाङादु।”

10 तोए गाइकाइ उल्फो लुङ्‍गुरिङा दिगोरे जेखा ङा चोङचोङ पाराभातेते हेन्ङान, त्याङ परमेस्वरङिनि साङ्‍राड्‍डेङि नबि युलेहोदु उल्फो राडेपाडे यरुसलेम गाइकाइ चिखेत्ङान।

11 तो परमेस्वरको महिमाए आथाङ थाले होथ्यो, त्याङ तो आहे दामेको रत्नओनि मिर्लिदु थ्यो, बिल्‍लौर स्फटिकओनि कन्चन थ्यो।

12 तोको ओलिबासा नाइ जेखा ङा चोङचोङ कोटे होथ्यो, त्याङ तोङा दिचिप निसगोरे खाणोङपालि होथ्यो। खाणोङपालिते दिचिप निसका साङ्‍राड्‍डेमिपालि होयोङ्थ्यो। तो खाणोङपालिते इस्राएलको दिचिप निसै कुलको नामे ठेसिले होथ्यो।

13 हरेलङ्‍काबासा सुमगोरे खाणोङ, गोकाइलङ्‍काबासा सुमगोरे खाणोङ, नक्‍सालङ्‍काबासा सुमगोरे खाणोङ ङा थरेलङ्‍काबासा सुमगोरे खाणोङ होथ्यो।

14 राडेपाडेको कोटेको दिचिप निसगोरे जग होथ्यो त्याङ तोच्युरिते थुमाको दिचिप निसका प्रेरितपालिको नामे ठेसिले होथ्यो।

15 राडेपाडे ङा तोको खाणोङपालि ङा कोटे दाप्साकाइ गाइनामा चिज्याङ्दुनामा दिगोरे लुङाको लिङलिङ होथ्यो।

16 तो राडेपाडे ओलि कुन्या होथ्यो। तोको लम्बाइ ङा चौडाइ बराबर थ्यो। तोए उस्तेको लिङलिङए नापायुदु बेरेङ तो राडेपाडे निस क्राटि ओलि टिपुरिका किलोमिटर होथ्यो। तोको लम्बाइ, चौडाइ ङा उचाइ बराबर थ्यो।

17 साङ्‍राड्‍डेमिए तोको कोटे ओइ दापुनो, त्याङ तो मिए चलयोङ्दु दापओनि तो मतचिप वाल्ङा मिटर होथ्यो।

18 तो कोटे बिल्‍लौरए खेम्सिले होदुथ्यो, त्याङ राडेपाडे गुरि निक्‍खुर लुङाए खेम्सिले होदुथ्यो ङा काँचओनि तो कन्‍चन थ्यो।

19 कोटेको जगपालि पारा-पाराको आहे मोलेको रत्नपालिए खेम्सिले होदुथ्यो। पहिलो जग बिल्‍लौरको थ्यो, दोस्रो निरको, तेस्रो गुरि मिलिङ रत्न, चौथो पन्‍ना।

20 पाँचौँ आनिक्स, छैटौँ डिङडिङ मणि, सातौँ पित मणि, आठौँ बेरुज, नवौँ पुस्पराज, दसौँ लसुने, एघारौँ निलमणि ङा बाह्रौँ कटेलाको थ्यो।

21 तो दिचिप निसगोरे खाणोङपालि गुरि दिचिप निसगोरे मोतिको थ्यो। तोङाको दि-दिगोरे खाणोङ मोतिको थ्यो। तो राडेपाडेको सडक कन्चन सिसाओनि निक्‍खुनि लुङाको थ्यो।

22 गे तो राडेपाडेङा कुन्दुओइ मन्दिर मानिहुनुङ, हाराकाइभुन्या तोङाको मन्दिर परमप्रभु सर्वसक्तिमान् परमेस्वर ङा थुमा नाइ थादु।

23 तो राडेपाडेकाइ चिआथाङ्सा उनि ङा चलौनिको खट्‍टै मापाराइ, हाराकाइभुन्या परमेस्वरको महिमा नाइ तोको आथाङ थादु, त्याङ तोङाको इतारगुरि थुमा उस्ते नाइ थादु।

24 तोङाकोइ आथाङङा डाति-डातिपालि चावायोङ्दु। अन्तर्मादातेको धनैपालिए उस्तेबाङको धन-सम्पति तोङा नाइ केल्योङ्दु।

25 उनिसे तोङाको खाणोङपालि कुनिगरि ओइ माटि, त्याङ तोङा उखिङ नाइ माउखिङ।

26 तोबाङए डाति-डातिको धन-सम्पति ङा बेद तो दुङङा केल्योङ्दु।

27 तर थुमाको लेकको किताबङा नामे ठेसियोङ्दुपालि बाहेक कुन्दु ओइ मासोचि थो, आर्जिकोफान्दु जेत लोङ्‍योङ्दुपालि ङा माछ्‍यात्दु खाम चिज्याङ्‍योङ्दुपालि कुनिगरि ओइ तो दुङङा बिको माथाङ्‍योङ।

22

1 तोङिलिबि साङ्‍राड्‍डेमिए गाइकाइ लेकको पाङ्‍कुको षोङ चिखेत्ङान। तो षोङ स्फटिकओनि कन्चन थ्यो ङा परमेस्वर ङा थुमाको तितच्युलिङि लेत्‍ते

2 तो राडेपाडेको सडकको आन्तारेङङि याले होथ्यो। तो षोङको जोरङा लेकको दोम्बो होथ्यो, तोए प्रत्येक चालाङा दिचिप निसै किसिमको सेपालि चिसेकुथ्यो। तोको आजापालि गुरि डाति-डातिपालिकाइ चिजासाको लागि थ्यो।

3 नानङि तोङा कुतालेओइ षाम्पे माथा। परमेस्वर ङा थुमाको तितच्युलि तो राडेपाडेङा थादु, त्याङ तोको स्युन्डुरिपालिए तोको आराधना लोङ्‍योङ्दु।

4 तोबाङए तोको खेन नियोङ्दु, त्याङ तोको नामे तोबाङको कापालेते थादु।

5 तोङा फिरि माउखिङ। तोबाङकाइ इतार वा उनिको आथाङ माचाहाइ, हाराकाइभुन्या परमप्रभु परमेस्वर नाइ तोबाङको आथाङ थादु। त्याङ तोबाङए साक्खाले इस्याङ राड्‍डे लोङ्‍योङ्दु।

प्रभु येसु युले होदु

6 तोङिलिबि साङ्‍राड्‍डेमिए गाइकाइ ङाङान, “का वाखेपालि बिस्वास लोङ्सा इथान्सा ङा छ्‍यात निदु। नान थासा सोदु खामपालि उस्तेको दर्मायापालिकाइ चिखेत्छाकाइ परमप्रभु, अगमवक्तापालिको लुङ्‍गुरिको परमेस्वरए उस्तेको साङ्‍राड्‍डेमि ठोचा युतुनो।”

7 “योनो, गाइ छिट्‍टोइ युङाले होङादु। का किताबको अगमवाणिको वाखे पालना लोङ्‍योङ्दुपालिए डुडु खालाम्योङ्दु।”

8 का साक्खाले खाम सायुन्दु ङा निहुन्दु गाइ युहन्‍ना नाइ थाङादु। गे का खाम साइ-मासाइ ङा नि-मानि गाइकाइ का खामपालि चिखेत्ङादु साङ्‍राड्‍डेमिको कोन्टेते सेवासेर्ग्याम लोङ्सा गाइ रोपोसिङान।

9 तर तोए गाइकाइ ङाङान, “योहो, नाङए काओनि लोङ्सा माजा। गाइ बे नाङको ङा अगमवाणि चिज्याङ्‍योङ्दु नाङको हुपालि ङा का किताबको वाखे पालना लोङ्‍योङ्दुपालिको गोयाबान जुकुन थाङादु। परमेस्वरकाइ सेवासेर्ग्याम लोङो।”

10 त्याङ तोए गाइकाइ इन्या ङाङान “का किताबको अगमवाणिको वाखेङा मोहर मालागाए, हाराकाइभुन्या स्याङ खेर्ते होदु।

11 राकाषे जेत लोङुदुए राकाषे जेत लोङ्ते एहोका, आवास्ताङ जेत लोङुदुए आवास्ताङ जेत लोङ्ते एहोका, धार्मिक मिए धार्मिक जेत लोङ्ते एहोका, त्याङ उल्फो मिगुरि उल्फो नाइ थाते एहोका।”

12 “योनो, गाइ छिट्‍टोइ युङाले होङादु। हरेक मिकाइ तोए लोङुदु जेत ओनिको पिसा प्रतिफल गाइनामा होदु।

13 गाइ अल्फा ङा ओमेगा, पहिलो ङा पछिल्‍लो, सुरु ङा अन्त्य थाङादु।

14 “लेकको दोम्बोको हक खालाम्सा ङा राडेपाडेको खाणोङपालिङि दुङङा बिको एखालाम्वा ङाते उस्तेबाङको म्युङ जेयोङ्‍दुपालिकाइ परमेस्वरए डुडु पिहुदु।

15 प्रिङदाइ गुरि कुचुपालि, मन्तेतन्ते लोङ्‍योङ्दुपालि, मान्द्रेसिङ्ग्यापालि, मि सात्योङ्दुपालि, मुर्ति पुडायोङ्दुपालि ङा माछ्‍यात्दु सादेयोङ्दुपालि ङा तोओनि नाइ चावायोङ्दुपालि थायोङ्दु।

16 “गाइ येसुए गाइको साङ्‍राड्‍डेमिकाइ नाङकोते मन्डलिपालिको लागि का गुवा पिसा ठोचायुत्ते नाहुन्दु। दाउदको मुल ङा खलक, त्याङ बछिन्टेको डिलिलि तिदु उछि गाइ नाइ थाङादु।”

17 उल्फो लुङ्‍गुरि ङा बेहुलिए यासिदु, “रा।” नासाइदु मिए एयासे, “रा।” लाकाइदु मि एकेला, तुन्छा आलिदु मिए लेकको पाङ्‍कु सित्थिन्ते एतुना।

18 का किताबको अगमवाणिको खाम साइदु हरेक मिकाइ गे चेतावनि पिहुन्दु: सुएओइ तोच्युरिते थपैनोन्या का किताबङा ठेसिदु विपतिपालि परमेस्वरए तोच्युरिते थपैते पिहुदु।

19 त्याङ सुएओइ का अगमवाणिको किताबको वाखेङि हाराओइ घटैनोन्या का किताबङा ठेसिदु लेकको दोम्बो ङा उल्फो राडेपाडेङि तोए खालाम्सा भा परमेस्वरए तोङि कातुदु।

20 का खामको गुवा पिहुदुए यासिदु, “निस्‍चय, गाइ छिट्‍टोइ युङाले होङादु।”

आमेन, युवा, हे प्रभु येसु।

21 प्रभु येसुको अनुग्रह साक्खाले परमेस्वरको मिपालिनामा एथा। आमेन।